
אגף המפקח הכללי לענייני ביקורת המדינה 

ירושלים, כ"ח בתמוז תשע"ו
03 באוגוסט 2016
							
דוח המעקב השנתי 2016 מסכם את עבודת אגף המפקח הכללי לענייני ביקורת המדינה, ומדווח על התקדמות במצב תיקון הליקויים ב- 4 דוחות ביקורת שנתיים של מבקר המדינה (64ג', 65א', 65ב', 65ג').  
דוח המעקב השנתי מכיל מעקב על למעלה מ-1650 ליקויים שונים, שהופיעו ביותר ממאה פרקי ביקורת, שהתייחסו לעבודת הממשלה ויחידותיה. מבקר המדינה מקיים ביקורת נרחבת ומקיפה בנושאים מגוונים, כלכליים וחברתיים, אשר משפיעים באופן ניכר על אזרחי ישראל. חשיבות תיקון הליקויים כפי שבאים לידי ביטוי בדוחות המבקר ידועה לרבים ומוטמעת באמצעות האגף בכל משרדי הממשלה.
אגף המפקח הכללי במשרד ראש הממשלה מבצע מעקב אחר הליך הטיפול בדוחות מבקר המדינה ביחידות הממשלה השונות, מרכז את דיווחי משרדי הממשלה על כל הסעיפים, ומדווח על מצב תיקון הליקויים הנדרש. מרבית הגופים המבוקרים עשו כברת דרך משמעותית, תוך כדי עבודה מאומצת ויסודית לתיקון הליקויים. האגף מעמיק את מאמציו להביא להמשך מגמת השיפור בתיקון הליקויים.
בדוח זה לא מופיעים נתונים סטטיסטיים המצביעים על השלבים השונים בתיקון הליקויים וזאת על אף התקדמות משמעותית בטיפול בתיקון הליקויים של מרבית יחידות הממשלה, כפי שבא לידי ביטוי בדוח. 
בימים אלה אנו מגבשים הליכי מדידה סטטיסטים חדשים שיתנו יכולת למעקב  שיטתי אחר תיקון הליקויים, כך שתיקון הליקויים על ידי המשרד הממשלתי ייבחן לפי מעשיו בתיקון הליקוי, בלא להיות מושפע מפעילות משרד אחר. 
אבקש להודות לראש הממשלה ולמנכ"ל משרד ראש הממשלה על תמיכתם וסיועם בעבודת האגף, למבקר המדינה ולעובדי משרדו, למנכ"לי הגופים המבוקרים ולמבקרי הפנים בגופים אלה ולכל העוסקים במלאכה הנאמנה של שיפור המינהל הציבורי בישראל.
תודה מיוחדת לעובדי אגף המפקח הכללי לענייני ביקורת המדינה על עבודתם המקצועית והמסורה במגמה להביא לשיפור משמעותי בתיקון הליקויים ויישום המלצות הביקורת.

פרק ראשון

מטלות רוחב


אי-מיצוי של זכויות חברתיות

הגופים המבוקרים: המוסד לביטוח לאומי, משרד הבינוי, משרד הרווחה והשירותים החברתיים, המשרד לאזרחים ותיקים, משרד הבריאות. 

ראה הערות ראש הממשלה 65ג', מאי 2015 עמ' 11-23

ליקוי

1. לפי נתונים שהתבקש המוסד לביטוח לאומי (להלן - בט"ל) להעביר למשרד מבקר המדינה, בשנים 2012-2008 לא מיצו חיילי מילואים או מעסיקיהם את זכותם לקבל תשלום מבט"ל בעבור כמיליון ימי מילואים. 
בכ-435,000 תקופות מילואים (75% מהתקופות הן בין חצי יום ליומיים). על פי חישוב של בט"ל לתגמול ממוצע על יום מילואים, בט"ל לא שילם בתקופה האמורה כ-670 מיליון ש"ח בעבור ימי מילואים שבוצעו. 
משרד מבקר המדינה פעל להביא את צה"ל ובט"ל לבחון יחד את הנושא ולנסות ליישב את המחלוקת העובדתית שהתעוררה בעקבות ממצאי הביקורת. עד ינואר 2015 הדבר לא צלח וזאת בשל טענות הדדיות בנוגע לחוסר מוכנות לשיתוף פעולה לצורך מיצוי תהליך הבדיקה.

מעקב
המוסד לביטוח לאומי

1. 	המוסד העביר את כל הנתונים שנדרשו על ידי משרד הביטחון לצורך בדיקת תופעת אי מיצוי הזכויות לשנים 2008-2012.
	טרם התקבל אישור מצה"ל לבצע מיצוי זכויות לתקופות אלה.

מעקב
צבא הגנה לישראל

1. 	הושלמה מערכת פיתוח ממשק ממוחשב לנושא לרבות הקשר עם המוסד לביטוח לאומי ודיווחי ימי מילואים לרבות התחשבנות לחייבים מן העבר, ועד שנת 2013. צבא הגנה לישראל התבקש לבחון יכולת להזרים התראות לאי מיצוי, גם מעבר לשנים אלו (בתוך טווח "שנות ההתיישנות"). ובנוסף לדווח לוועדה לביקורת המדינה על השלמת תהליך מיסוד המחשוב והממשק התיקשובי לאנשי המילואים. 



ליקוי

2. 	בביקורת נמצא כי בכל אחת מן השנים 2012-2009 כ-30,000 מבוטחים שכירים (בממוצע) שעבדו אצל יותר ממעסיק אחד והיו זכאים לתשלום מופחת של דמי ביטוח (3.5%), לא מיצו את זכותם להחזר דמי הביטוח. יודגש כי רוב השכירים הללו שייכים לשכבות החלשות באוכלוסייה. על פי אומדן בט"ל, דמי הביטוח העודפים שנגבו מהם בארבע השנים האמורות מסתכמים בכ-80 מיליון ₪.  

מעקב
המוסד לביטוח לאומי

2. 		יתבצע איתור של מבוטחים פוטנציאליים לקבלת החזר. יישלח אליהם מכתב הפניה לביצוע התיאום באינטרנט או במוקד תיאום דמי ביטוח .

ליקוי

3. 	בביקורת נמצא כי בכל אחת מן השנים 2012-2009 כ-13,000 שכירים בממוצע שקיבלו קצבת זקנה לא מיצו את זכותם לפטור מתשלום דמי ביטוח. על אף הפטור, בשנים האמורות גבה בט"ל משכירים אלו, על פי אומדנו, דמי ביטוח בשווי של כ-84.6 מיליון ₪.  

מעקב
המוסד לביטוח לאומי

3.	אגף זקנה ושארים פעל במשותף עם אגף הביטוח להוצאת מכתבים לאוכלוסייה שאותרה כעובדת ונוכו ממנה דמי בטוח מקצבת הזקנה. כמו כן, עדכן את הפוליסות בדבר החזר דמי הביטוח לו עשוי להיות זכאי מקבל קצבה בגיל המותנה שעובד.
המכתבים נשלחו למבוטחים ביוזמת אגף ביטוח ואגף זו"ש.

ליקוי

4. 	בט"ל אומד את שיעור אי-המיצוי באמצעות השוואת קבצים ממאגרי המידע שלו וריאיון טלפוני, המאפשר בחינה מעמיקה יותר. להלן פרטים על הקצבאות שלגביהן ביצע בט"ל אומדן כזה.
קצבת אבטלה: לפי חוק בט"ל, מובטל בן 67-20 שהשלים תקופת אכשרה זכאי לדמי אבטלה. בבדיקה של מיצוי קצבת אבטלה שסיים בט"ל ביוני 2013 הוא מצא ש-20,000-8,500 איש שהיו זכאים לכאורה לקצבת אבטלה בשנת 2011 לא מיצו את זכותם לקבלת קצבה. שיעורם מכלל הזכאים לכאורה לקצבה היה 15%-6%. 
להערכת בט"ל, אם מביאים בחשבון את השיעור המזערי של הזכאים לכאורה לקצבת אבטלה שלא מיצו את זכותם לקבלה - 6% - בשנת 2013 היה החוב של בט"ל לזכאים הללו כ-100 מיליון ש"ח לכל הפחות.
קצבת דמי לידה: לפי חוק בט"ל, אישה עובדת שילדה זכאית לקצבת דמי לידה בעד פרק הזמן שבו אין היא עובדת בשל ההיריון או הלידה. את דמי הלידה אפשר לתבוע בתוך 12 חודשים ממועד הלידה. בבדיקה של מיצוי הזכות לקבל דמי לידה שביצע בט"ל בשנת 2013 הוא מצא כי בשנת 2011 היה שיעור המיצוי של קצבה זו כ-96%. משמעות הדבר היא כי בשנה זו כ-5,000 נשים לא מיצו את זכותן לקבלת דמי לידה. בט"ל ציין כי השכר הממוצע של הנשים שלא מיצו את זכותן היה נמוך במיוחד - כ-2,700 ש"ח בחודש (לעומת 6,800 ש"ח – השכר הממוצע של אלו שמיצו את דמי הלידה). 
החוב המוערך של בט"ל לנשים שהיו זכאיות לדמי לידה בשנת 2011 הוא כ-35 מיליון ש"ח.
לשם הערכת אי-המיצוי של קצבה זו ביצע בט"ל סקר טלפוני בקרב 500 יולדות שנדגמו באקראי מן הנשים שלא מיצו את דמי הלידה בשנת 2011; 320 מהן ניאותו להשתתף בו. מן הסקר עלה ש-285 מתוך 320 היולדות שהשתתפו בסקר והיו זכאיות לכאורה לקצבה, על פי בדיקת בט"ל, לא הגישו תביעה לדמי לידה.
רוב מוחלט מ-285 היולדות הללו (94%) הסבירו שהן לא הגישו את התביעה משום שלא היו מודעות לזכאותן לקצבה, וכמה מהן כלל לא ידעו על קיומה של הקצבה.

מעקב
המוסד לביטוח לאומי

4. 	במסגרת מיצוי זכויות המתבצע בחודש אפריל 2016 בענף אבטלה נשלחו 6394 מכתבים למיצוי זכויות למובטלים, שהתייצבו בלשכת שירות התעסוקה בין החודשים 6.15-12.15 לפחות 20 ימים ולא הגישו תביעה לדמי אבטלה, מתוכם הוגשו 574 תביעות: 466 אושרו, 62 נדחו 46 עדיין ללא החלטה. יש לציין כי קובץ זה עסק במלאי האפשרי מבחינת שיהוי. כאשר בשוטף המוסד שולח מכתבים למיצוי זכויות כל רבעון למי שיש לו 15 ימי התייצבות ולא הגיש תביעה.

ליקוי

5. 	בביקורת עלה כי אף על פי שכבר בשנת 2005 סבר בט"ל כי מתפקידו לפעול להגדלת השיעור של מיצוי הזכויות, רק משנת 2008 החל מינהל המחקר לבצע מחקרים על היקף התופעה, וגם זאת רק לגבי חמש קצבאות - ילדים, אבטלה, הבטחת הכנסה, זקנה ודמי לידה. כמו כן בשנים 2013-2011 ביצע מינהל המחקר כ-75 מחקרים, אולם רק אחד מהם עסק במדידת שיעור המיצוי. עוד נמצא כי עד שנת 2014 לא הכין בט"ל תכנית לבחינת היקף התופעה, ואף לא קבע בתכניות העבודה שלו ובתכניות העבודה של מינהל המחקר כי ייבחן שיעור המיצוי של קצבאות נוספות. 

מעקב
המוסד לביטוח לאומי

5. 	בנושא אבטלה – נעשה מחקר ולפי תוצאותיו נבנתה מערכת למיצוי זכויות למובטלים. 
בנושא מילואים – אמור להתבצע סקר בקרב המשרתים במילואים ומעסיקיהם. בנושא דמי לידה- נבדק המיצוי ונמצא גבוה. בוצע גם שיפור שירות בעקבות המחקר. הבטחת הכנסה בגיל העבודה - המחקר עדיין בתהליך. התוצאות תהיינה בעוד כשלושה חודשים עד חצי שנה. 
בנושא ילדים – מכיוון שמיצוי הזכויות בילדים עומד על 99% הוחלט לא לערוך מחקר בילדים. 
	
ליקוי

6. 	בביקורת נמצא כי בט"ל לא פעל לאתר ולנתח את החסמים למיצוין של ארבע מתוך חמש הקצבאות שבחן מינהל המחקר, ולכן גם לא גיבש דרכים להסרתם.
ואכן בתכניות העבודה שלו לשנים 2013 ו-2014 קבע בט"ל כי אחד מיעדיו הוא "ניתוח הסיבות למיצוי הנמוך" של קצבת הבטחת הכנסה. אף על פי כן עד מועד סיום הביקורת, אוגוסט 2014, הוא לא עשה זאת, ולכן גם לא איתר את החסמים המונעים את מיצוי הקצבה. 
משרד מבקר המדינה מעיר לבט"ל על השיהוי הרב בניתוח הסיבות לשיעור הנמוך של מיצוי קצבת הבטחת הכנסה, הנחוצה להבטחת קיום בכבוד. 
	
מעקב
המוסד לביטוח לאומי

6. 	זיהוי חסמים יתבצע במסגרת המחקרים בגמלאות הבטחת הכנסה ונכות כללית.

ליקוי

7. 	בביקורת נמצא כי אמנם תכניות העבודה השנתיות של בט"ל כוללות משימות ומיזמים ייעודיים בנושא מיצוי הזכויות, אך עד שנת 2014 לא התבססו המשימות והמיזמים הללו על ניתוח מוקדם של הנתונים לשם מיפוי שיטתי של הקצבאות ששיעורי המיצוי שלהן נמוכים וזיהוי החסמים למיצוין.

מעקב
המוסד לביטוח לאומי

7. 	מנהל המחקר מכין תכנית עבודה מדי שנה. השנה, המשרד מתכנן להוסיף את הקצבאות שעדיין לא נחקרו.  מיצוי הזכויות לגביה, נושא זה ייבדק לאחר סיום המחקר בנושא הבטחת הכנסה.  

ליקוי

8. 	בביקורת עלה כי למרות החובה המוטלת על המעסיקים בחוק ובתקנות לדווח לבט"ל מדי חודש בחודשו על השכר שהם משלמים לכל אחד מעובדיהם, למרות הערותיו של מבקר המדינה בנושא זה בדוחות קודמים, למרות המלצות המועצה הלאומית לכלכלה ואף שכעת קיימות בבט"ל התשתיות הנדרשות לקליטת דיווח מקוון מכלל המעסיקים, בט"ל עדיין אינו דורש מכל המעסיקים לדווח דיווח חודשי שוטף על כל עובד בנפרד. פועל יוצא מכך הוא שאין לבט"ל מידע עדכני על שכרם של כ-3 מיליון שכירים, שהם כ-85% מהעובדים השכירים במשק. 

מעקב 
המוסד לביטוח לאומי 

8. 	החוק עבר ותאריך תחולתו הינו בחודש יולי 2016 עבור הדיווח ראשון ינואר-יוני 2016. המוסד נערך לקליטת הדיווח באמצעות שידור ממערכות השכר בבתי תוכנה ולשכות השירות. נעשה פרסום לקראת יישום החוק.  

ליקוי

9. 	מגבלת תקופת שיהוי בתביעה: סעיף 296 לחוק בט"ל קובע את הכללים בדבר המועד לתביעת גמלה והתקופה שבעדה תשולם הגמלה (להלן - תקופת השיהוי). סעיף 296 (א) קובע כי תביעה לגמלה תוגש לבט"ל "תוך 12 חודשים מהיום שבו נוצרה עילת התביעה". במסגרת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2003), התשס"ג-2002, תוקן סעיף 296 ונקבע כי אם התביעה תוגש לאחר 12 חודשים מהיום שבו נוצרה עילת התביעה, ובט"ל יקבע כי התובע זכאי לגמלה בעד התקופה שקדמה להגשת התביעה, תשולם לו הגמלה שהוא זכאי לה בעד 12 החודשים שקדמו להגשת התביעה במקום 48 חודשים שהיו קבועים בחוק עד אז. 
בט"ל עצמו מודע להיותה של מגבלת השיהוי חסם למיצוי זכויות מבוטחים, ולכן החליט בספטמבר 2014 לקדם בשנת 2015 שינויי חקיקה שלפיהם תוארך תקופת השיהוי של כמה קצבאות ל-24 חודשים לפני הגשת התביעה. בראש סדר העדיפויות לעניין זה הוא הציב את קצבאות הילדים, דמי הלידה וקצבת שאירים. 

מעקב
המוסד לביטוח לאומי

9. 	הצעת החוק עברה במסגרת חוק ההסדרים. 
	
ליקוי

10. 	יצירת חובות למבוטחים: היעדר דיווח חודשי גורם גם להיווצרות חובות של מבוטחים כלפי בט"ל. אחת הסיבות לכך היא תשלום קצבה למבוטחים שאינם עומדים בתנאי הזכאות: לדוגמה, לעיתים החוב נוצר משום שבט"ל אינו מעודכן בזמן אמת על עלייה בהכנסת מבוטח, ולכן ממשיך לשלם לו את הקצבה גם כשכבר אינו זכאי לה. כעבור זמן, כאשר הוא מקבל את העדכון על הכנסת המבוטח, הוא דורש מהמבוטח את החזר כספי הקצבה. 
לבד מהנטל הביורוקרטי הכרוך בהמצאת תלושי שכר לבט"ל בידי זכאים, היעדר מידע עדכני על הכנסות הוא חסם מרכזי למיצוי זכויות ואף מביא לידי יצירת חובות למבוטחים, המתקשים להחזירם. לדעת משרד מבקר המדינה, סוגיית הדיווח החודשי של המעסיקים על שכרו של כל עובד בנפרד צריכה למצוא את פתרונה לאלתר, וכך יוסר אחד החסמים המרכזיים למיצוי זכויות.

מעקב
המוסד לביטוח לאומי

10. 	הדיווח החודשי של המעסיקים הוחלף בדיווח מקוון של טופס 126 חציוני ישירות אל הביטוח הלאומי.
	
ליקוי

11. 	בביקורת עלה כי את רוב טופסי התביעה לקצבה של בט"ל אי אפשר להגיש באמצעות האינטרנט; אפשר למלא באמצעות האינטרנט ארבעה טופסי תביעה בלבד, וכן לבקש החזר דמי ביטוח בגין גביית יתר. עוד עלה בביקורת כי רק 1% מכלל התביעות בבט"ל מוגש באמצעות האינטרנט.

מעקב
המוסד לביטוח לאומי

11. 	החל מאוקטובר 2015 ניתן להעלות כל מסמך באמצעות אתר האינטרנט ושירות זה הורחב מינואר 2016 ומאפשר לכל אדם להעלות מסמכים ולשגרם לבטוח הלאומי ובכלל זה תביעות. בנוסף,  מבחינת מילוי באתר של טופס מקוון נכון לסוף יוני 2016 ישנם כבר 12 טפסים מקוונים. 

ליקוי

12. 	נמצא כי עד מועד סיום הביקורת, סוף אוגוסט 2014, יותר משנתיים לאחר שבט"ל הגדיר את נוסח מכתביו למבוטחים כסיכון גבוה, הוא לא אישר תקציב לביצוע המיזם בתחומי זקנה ושאירים, ולא החל בביצועו.
	
מעקב
המוסד לביטוח לאומי

12. 	אגף זקנה ושארים עובד בצורה אינטנסיבית על שיפור המכתבים. חלקם כבר שופרו ויתרתם בתהליך עבודה. 
	
ליקוי 

13. 	בביקורת נמצא כי כמה סניפי בט"ל נותנים שירות לציבור גדול של דוברי ערבית בלא פקידים דוברי ערבית, למשל סניף כפר סבא, הנותן שירות לכ-20,000 תושבי טירה שדוברים ערבית. בסניף רהט, הנותן שירות ליותר מ-50,000 תושבים, כולם דוברי ערבית, רק אחד מחמשת הפקידים המקבלים קהל דובר ערבית. עוד נמצא בביקורת כי כמה סניפי בט"ל נותנים שירות לציבור גדול של דוברי רוסית בלא פקידים דוברי רוסית. 

מעקב
המוסד לביטוח לאומי

13. 	הוקמה וועדת היגוי בנושא נגישות, אשר תטפל גם בהנגשה שפתית.

ליקוי

14. 	בביקורת עלה כי עד כה לא פעל בט"ל ליזום מיצוי זכויות לקבלת קצבת הבטחת הכנסה, אלא רק באוכלוסיות ייחודיות ומצומצמות. אשר לקצבת השלמת הכנסה, רק לקראת אמצע 2014 החל בט"ל לראשונה לאתר זכאים לכאורה לקצבת השלמת הכנסה באמצעות הצלבת מידע לגבי מקבלי קצבאות נכות כללית ומזונות. לאחר בחינה ראשונית איתר בט"ל במאגרי המידע שברשותו כ-4,000 מקבלי קצבת נכות שייתכן כי הם זכאים לקצבת השלמת הכנסה וכ-5,000 נשים שייתכן כי הן זכאיות לקצבת השלמת הכנסה נוסף על קצבת המזונות שהן מקבלות. בסך הכול נמצאו בבדיקה כ-9,000 זכאים לקצבת נכות או מזונות שייתכן כי לא מיצו את זכותם לקבלת קצבת השלמת הכנסה.

מעקב
המוסד לביטוח לאומי

14. 		מתבצעת הפגשה בין נכות כללית להבטחת הכנסה לאיתור פוטנציאל זכאות. יתבצע  גם מול מזונות. בהתאם ישלח המוסד הודעות למיצוי זכויות.
 
ליקוי

15. 	גמלת מילואים: כאמור, לפי נתונים שהעביר בט"ל, בשנים 2012-2008 לא שולמה גמלת מילואים לחיילי המילואים או למעסיקיהם בעבור כמיליון ימי מילואים. נתונים אלה שנויים כאמור במחלוקת מול צה"ל. עוד נמצא כי אף שבט"ל מקבל באופן שוטף קובץ ובו נתונים על משרתי המילואים (קובץ צה"ל), הוא אינו יוזם פנייה למי שזכאים לכאורה לגמלת מילואים ולא מיצו את זכותם או למעסיקיהם.

מעקב
המוסד לביטוח לאומי

15.	ראה מעקב לליקוי 1.

ליקוי 

16. 	בשנת 2013 רק כ-35% מהתביעות לדמי לידה ולהפרשי דמי לידה אושרו באופן אוטומטי. במועד סיום הביקורת, אוגוסט 2014, רק לכ-700 מעסיקים מתוך כ-240,000 המעסיקים בישראל (מהם כ-2,500 המעסיקים יותר מ-101 עובדים) היה הסדר להעברת מידע שמאפשר תשלום אוטומטי של דמי לידה והפרשי דמי לידה. היולדות, שלא מקבלות מבט"ל את דמי הלידה ואת הפרשי דמי הלידה באופן אוטומטי, נדרשו לתבוע בעצמן את דמי הלידה ואת ההפרשים, ובכך נפתח פתח לאי-מיצוי זכויותיהן. 


מעקב
המוסד לביטוח לאומי

16. 	המוסד נמצא בפעילות מתמדת בעניין הרחבת מאגר המעסיקים וכיום הגיע המוסד ל- 60% תביעות אוטומטיות. 
בחודשים 9 עד 12 שנת 2015 היו 55,500 לידות, מהן 40,297 קבלו דמי לידה. 
לגבי היתר (15,203), המוסד בדק בקבצי שכר לשנים 2014 ו- 2015 (קובץ שכר 2015 הוא חלקי וכולל כ- 80% מקובץ מלא) האם יש להן זכאות לדמי לידה. נמצא כי 1,260 נשים ייתכן ויש להן זכאות לדמי לידה רק לפי קבצי שכר, ללא בדיקות נוספות של פקידי תביעות, כגון: קשר עובד מעסיק וכו' . 1,260 נשים מהוות 2.3% מהפוטנציאל. בשנה שעברה נעשתה בדיקה דומה, בה  נמצאו כ- 3% שלא מיצו את זכאותן. היינו, השנה מסתמנת ירידה. יש לציין כי בבדיקה הראשונה שנעשתה לפני מספר שנים, נמצאו 5% מהיולדות שלא מיצו את זכאותן. כמובן שיש מגמת ירידה, אך זו לא ירידה מ- 5% ל- 2.3%. חלק מהפער נובע מקובץ השכר 2015 שאינו מלא.

ליקוי

17. 	בביקורת עלה כי אף על פי שבט"ל יכול לאתר את השכירים האמורים באמצעות מאגרי המידע שברשותו, הוא אינו מצליב בין הנתונים כדי לאתר את השכירים שלכאורה זכאים להחזר דמי ביטוח ולפנות אליהם בבקשה שיגישו תביעה.

מעקב
המוסד לביטוח לאומי

17. 	המוסד איתר לשנת 2013 את המבוטחים שלא עדכנו את המעסיק על קבלת קצבת זקנה . המוסד שלח להם מכתב הסבר ואישור למעסיק לצורך קבלת ההחזר. נשלחו כ- 11,000 מכתבים למבוטחים אלה בין החודשים – 9-12/2015.

ליקוי

18. 	בביקורת עלה כי אף על פי שבט"ל יכול היה לאתר את מקבלי קצבת הזקנה שמנוכים להם דמי ביטוח בניגוד לחוק באמצעות הצלבת נתונים שבמאגרי המידע שלו, ולהודיע להם על זכאותם לפטור, הוא לא עשה כן.
נמצא כי בשיטת העבודה הנהוגה כיום אין לבט"ל אפשרות לוודא שהעובד קיבל את החזר דמי הביטוח שהועבר למעסיק.


מעקב
המוסד לביטוח לאומי

18. 	המוסד פיתח מול בתי התוכנה ולשכות השירות, שיטה לפיה עם קליטת סטאטוס העובד כמקבל גמלת זקנה או נכות הפטורה מדמי ביטוח, המערכת תזכה את תיק המעסיק ובמקביל תבצע עדכון בתלוש השכר של המבוטח. ההחזרים מתבצעים באופן מידי, לתקופה של עד 7 שנים לאחור כולל הצמדה. לגבי האיתור, יש בכוונת המוסד להמשיך את הבדיקה והעדכון כפי שמבוצע במעקב לליקוי 17. ההחזר צריך להיעשות באמצעות המעסיק כדי שמערכת השכר של העובד תהיה מעודכנת כולל החזר למעסיק על הפרשתו כמעסיק.  

ליקוי

19. 	בביקורת עלה כי אף על פי שלבט"ל יש נתונים המאפשרים לו לכאורה לשלם למשפחות החוזרות את קצבאות הילדים באופן אוטומטי, בט"ל דורש מן המשפחות הללו להגיש תביעה לקצבה עם חזרתן ארצה. תקופת השיהוי לעניין זה היא 12 חודשים. נמצא כי בשנת 2012 הוגשו 449 תביעות לחידוש קצבת ילדים לאחר יותר משנה ממועד החזרה ארצה, ולכן המשפחות שהגישו את התביעות הללו לא קיבלו את מלוא הסכום שהיו זכאיות לו.

מעקב
המוסד לביטוח לאומי

19. 		הליקוי תוקן. מתבצע ייזום תביעות לתושבים חוזרים באמצעות משרד הקליטה. מידי שנה המוסד מבצע הצלבה למשפחות שאינן מקבלות קצבת ילדים ובמקביל יוצא חוזר ריענון לכל הסניפים בכל שנה בחודש פברואר. 

ליקוי

20. 	נמצא כי משנת 2005 פעל בט"ל לגיבוש מודל שירות מוסכם ואחיד לפעולת הסניפים לשם שיפור השירות לאזרח, וכי הוא בחן זאת במרוצת השנים באמצעות כמה צוותים. אולם במועד סיום הביקורת עדיין הייתה שונות רבה בין הסניפים בכל הנוגע למודל השירות שעל פיו הם פועלים.
בביקורת נמצא כי עד סוף שנת 2013 יישם בט"ל את "מודל דלפק קדמי משופר" ב-11 מתוך 23 סניפים ראשיים בלבד. עוד נמצא כי כמה מהסניפים שהחלו ליישם את המודל האמור חדלו מכך בשנת 2014.
מן האמור לעיל עולה כי אף על פי שבעשור האחרון השקיע בט"ל משאבים רבים בניסיון לשפר את מודל השירות בסניפים ובחן באמצעות כמה צוותים ויועצים חיצוניים מהו מודל השירות המיטבי לסניפים, עד ספטמבר 2014 הוא לא עמד ביעדו - הטמעת מודל שירות מוסכם ואחיד שיאפשר טיפול מיטבי בפונים, בין השאר לשם מיצוי זכויותיהם. בפועל כיום לא ניתן לכל האזרחים הפוקדים את הסניפים מענה ראוי לשם מיצוי זכויותיהם.

מעקב
המוסד לביטוח לאומי

20. 	המוסד ממשיך בהטמעת מודל השירות החדש לסניפים. ההטמעה ממשיכה גם בשנת 2016. 

ליקוי

21. 	בביקורת עלה כי אף שהמוקדים הטלפוניים משמשים ערוץ שירות מרכזי לפונים רבים, הנהלת בט"ל לא בחנה את שילובם בפעולות להגדלת שיעור מיצוי הזכויות של המבוטחים. בחינה משולבת של מודל שירות טלפוני ומודל שירות בסניף הייתה יכולה לייעל את השירות לאזרח, בין היתר לשם מיצוי זכויותיו, ובכלל זה להפחית מהעומס בסניפים ובכך לאפשר לפקידים בהם להתמקצע ולתת שירות בעניינים מורכבים שאי-אפשר לטפל בהם כראוי במוקד.

מעקב
המוסד לביטוח לאומי

21. 	פותח במערכת הדלפק דף חדש למיצוי זכויות (ישמש גם מוקד וגם סניף). נכנס לשימוש בסוף חודש ינואר 2016. דף זה יהיה הדף הראשון שיקפוץ לנציג, אשר יהיה חייב להתייחס לנתונים. בשלב ראשון, המיצוי יתייחס לנושא ילדים, ועדות רפואיות ואבטלה. בהמשך הפתוח יופיעו בדף זה גם נושאים נוספים. 

ליקוי

22. מהביקורת עולה כי הצוות הבין-משרדי לא הצליח לבוא לידי הסכמה עם מרכז השלטון המקומי בישראל (להלן - מרכז השלטון המקומי), שמייצג את הרשויות המקומיות. המחלוקת נסבה בעיקר על דרכי העברת הקבצים, סוגיות של הגנת הפרטיות והשאלה אם ההנחה תינתן באופן אוטומטי או שמתן ההטבה יותנה בעמידה במבחני משנה. 


מעקב
המוסד לביטוח לאומי

22. 	המלצות הצוות בנושא הועברו לשר הרווחה.
	
ליקוי

23. 	מערכת הבריאות אינה מנגישה לחולים ובני משפחותיהם מידע על זכויות באופן שיטתי ומלא, וספק אם כלל החולים, ובייחוד חולים במחלות קשות, מקבלים מידע שיטתי ומקיף על זכויותיהם. בפועל המידע מונגש, בין היתר, על יסוד שיוך מגזרי (למשל הנגשה ייעודית לאזרחים ותיקים), תפיסת השירות של קופת החולים או בית החולים ומספר המשרות של העו"סים בבית החולים או בקופת החולים.

מעקב 
משרד הבריאות

23. 	סטנדרט הנגשת זכויות במערכת הבריאות – נמצא בסבב הערות של חברי הועדה והנהלת המשרד. 

ליקוי
24. 	יש מדינות שמנגישות מידע על זכויות ושירותים שהן מעניקות באמצעות אתרי אינטרנט ממשלתיים ייעודיים. בישראל אין אתר אינטרנט ממשלתי אחוד המרכז את הזכויות הניתנות לאזרחים. בהיעדר אתר שכזה, ארגוני המגזר השלישי מנסים להציע מענה בעניין זה ומציגים באתריהם מידע על אודות הזכויות והשירותים הממשלתיים.
על ממשלת ישראל, שחרתה על דגלה את החדשנות הטכנולוגית, לפעול - כפי שגם החליטה בספטמבר 2014 - להקמת אתר אינטרנט אחוד, שיאגד את המידע על כלל הזכויות והשירותים הניתנים לאזרחים ויכלול מחשבוני זכויות ומנועי חיפוש מתקדמים, שיקלו על האזרחים לדעת מה הן זכויותיהם. הנגשת המידע בדרך זו לא רק תיטיב עם האזרחים, אלא גם תאפשר ל"סוכני מידע", כגון עו"סים ועמותות מן המגזר השלישי, לתווך בין אוכלוסיות מודרות וחלשות וחסרות אוריינות אינטרנטית ובין הגופים הציבוריים המעניקים את הזכויות, וכך להגדיל את שיעורי מיצוי הזכויות.

מעקב
משרד הבריאות

24. 		ראה דוח הערות רה"מ 65ג' עמ' 22. 


ליקוי

25. 	על משרד הרווחה לקבוע כללים ושיטות שינחו את העו"סים במחלקות הרווחה כיצד לסייע למטופליהם למצות את זכויותיהם, וראוי כי הוא יספק להם כלים מתאימים למילוי משימה זו. נוסף על כך, ראוי כי משרד הרווחה יבחן עם הרשויות המקומיות את הדרכים לרכז תקציבים ולפרוש ביעילות מרכזים למיצוי זכויות ברחבי הארץ. מוצע כי בשלב הראשון יופעלו המרכזים ברשויות מקומיות שחלק ניכר מאוכלוסייתן חי בעוני. גם משרד הבריאות נדרש לבחון כיצד אפשר לרכז משאבים להנגשת מידע על זכויות, ולקבוע את הדרכים היעילות להנגשתו. כמו כן ראוי כי הוא יקבע את הפעולות המינימליות שעל בתי החולים וקופות החולים לבצע להנגשת מידע על זכויות, בייחוד לנוכח המשאבים המוגבלים העומדים לרשות מערך השירות לעבודה סוציאלית בבית החולים או בקופת החולים למשימה זו.

מעקב 
משרד הבריאות

25.		סטנדרט הנגשת זכויות במערכת הבריאות – נמצא בסבב הערות של חברי הועדה והנהלת המשרד. 




































שירותים ומוצרים שנותנים גופים ציבוריים לעובדיהם ללא תשלום מלא

גופים מבוקרים: משרד האוצר, משרד הבריאות, משרד הפנים, משרד המשפטים, המשרד לשירותי דת, רשות המיסים, רשות החברות הממשלתיות, המועצה להשכלה גבוהה, עיריית תל אביב, עיריית רמת גן, חברת חשמל, רכבת ישראל, כביש חוצה ישראל, רשות השידור, רשות הטבע והגנים הלאומיים, מכון וינגיט, מוזיאון ישראל, בית הספר החקלאי מקווה ישראל, מכון וייצמן, מועצה דתית חיפה, מועצה דתית חולון, שירותי בריאות כללית, קופת חולים לאומית, קופת חולים מאוחדת

ראה הערות ראש הממשלה 65ג' מאי 2015, עמ' 25-41. 

ליקוי

1.	משרד הבריאות הוא הגוף הממשלתי המאסדר בנוגע לגופים ציבוריים שעוסקים בבריאות - קופות חולים ותאגידי בריאות - בהתאם להחלטת הממשלה משנת 1997. עובדי בתי החולים הממשלתיים הם עובדי מדינה. זה כשבע שנים מודעים משרד הבריאות, משרד המשפטים ומשרד האוצר למתן הטבות לעובדי קופות החולים ומשפחותיהם אשר טעונות בחינה, תיקון והסדרה - בין היתר בעקבות דוח מבקר המדינה מ-2006 ופסק דין דולב. ואולם עד למועד סיום הביקורת, יולי 2014, לא השלים משרד הבריאות את יישום הוראת בג״ץ מפברואר 2012 ולא גיבש מסקנות לגבי האפשרות של מעבר ממשטר של מתן זכויות יתר והטבות בעין (בשווה כסף) למשטר של גמול המשולב בשכרם של עובדי כל קופות החולים.

מעקב
משרד המשפטים

1. 	בהיעדר חובה משפטית לחייב ביטול ההטבות והמרתן בתגמול כספי, ומאחר שההטבות מעוגנות בהסדרים קיבוציים, הדרך היחידה לפעול לביטול או לפחות לצמצום ההטבות הינה בדרך של הידברות קיבוצית. היות והממונה על השכר במשרד האוצר הוא הגורם הממשלתי המופקד על ניהול ההידברות הקיבוצית עם ארגוני העובדים, לדעת המשרד יש  בראש ובראשונה לפנות למשרד האוצר.  יחד עם זאת, המשרד מציע כי בהמשך למאמצים שכבר עשה הוא יפנה שוב לממונה על השכר כדי לבדוק את האפשרות להידברות קיבוצית מחודשת בנושא. 



ליקוי

2.	משרד הבריאות, משרד המשפטים ומשרד האוצר ערים גם משנת 2006 לכל הפחות, לכך שנקבעו הסדרים להענקת הטבות לעובדי בתי החולים הממשלתיים ומשפחותיהם, אשר טעונים בחינה, תיקון והסדרה. אולם במועד סיום הביקורת, פעולות שהוחלט לבצע לצורך הסדרת תחום זה, עדיין לא הושלמו.

מעקב
משרד המשפטים

2. 	האחריות לערוך מיפוי ובחינה של הטבות אלה מוטלת על משרדי הבריאות והאוצר, הן כמעסיק והן כגורם מאסדר. לדעת המשרד טרם נערך מיפוי ובחינה כאמור בידי משרדי הבריאות והאוצר.

ליקוי

3.	שישה מרכזים רפואיים - חמישה ממשלתיים ואחד עירוני - דיווחו בשאלונים כי נתנו בשנת 2013 הטבות ל׳׳פרסונל׳׳ בלי שזקפו אותן לשכר העובדים כנדרש בדיני המסים, ושלא בהתאם להוראות התכ׳׳ם שמפרסם החשב הכללי במשרד האוצר. יוצא אפוא כי המעסיקה של העובדים בבתי החולים הממשלתיים - המדינה - פעלה שלא על פי דיני המסים. כך נהגה גם עיריית תל אביב-יפו, המעסיקה של עובדי המרכז הרפואי סוראסקי.

מעקב
משרד הבריאות

3.  	משרד הבריאות יזמן דיון בנושא בהשתתפות הממונה על השכר במשרד האוצר ונציגים  של משרד המשפטים במהלך שנת 2016

ליקוי

4.	גילום מס הוא הטבה כספית הקשורה לעבודה, ולפי חוק יסודות התקציב הוא טעון אישורו של הממונה על השכר. בשאלונים דיווחו שלוש קופות חולים כי נתנו בשנת 2013 הטבות לפרסונל בעלות שנתית כוללת של כ-88 מיליון ש׳׳ח לפחות: שירותי בריאות כללית (להלן גם - הכללית) זקפה את סכום ההטבה בתלוש השכר של עובדיה לצורך תשלום מס וגילמה את המס בעבורם; קופת חולים מאוחדת לא זקפה את שווי ההטבה לשכרו של העובד לצורכי מס כנדרש בדיני המסים; קופת חולים לאומית שילמה בעצמה את חבות המס אולם לא בדרך של זקיפת שווי ההטבה לשכרו של כל עובד, באופן שאינו עולה בקנה אחד עם עקרון השקיפות המתחייב ממינהל תקין.

ליקוי

5.	במדינת ישראל 29 מוסדות המתוקצבים על ידי ות״ת (הוועדה לתכנון ולתקצוב שליד המועצה להשכלה גבוהה) , שהיא הגוף המאסדר האחראי לפיקוח ולבקרה בכל הנוגע לנושאי שכר ולתנאי עבודה במוסדות להשכלה גבוהה, בהתאם להחלטת הממשלה משנת 1997. נמצא כי לוות״ת אין מידע מלא בנוגע להטבות הניתנות לעובדי המוסדות האקדמיים שהיא מתקצבת, לרבות הכללים למתן ההטבות, כיצד הן משולמות, האם שוויין נזקף לשכר העובדים והיכן הן מעוגנות.

מעקב
המועצה להשכלה גבוהה

5. 	ראה הערות ראש הממשלה 65ג' עמ' 28

ליקוי

6.	ל 29 המוסדות נתנו לעובדיהם ולבני משפחתם מדרגה ראשונה בשנת 2013 פטור או הנחה מתשלום שכר לימוד עבור לימודים בהם, וחלקן גם עבור לימודים במוסדות אקדמיים אחרים. העלות השנתית הכוללת של ההטבות בשנה זו הייתה כ-55 מיליון ש״ח. 11 מכללות נותנות את הטבת שכר הלימוד על פי הסכם קיבוצי. נמצא כי המכללות נותנות הטבה זו אף על פי שהממונה על השכר לא נתן את האישור הנדרש לצורך כך. כמה מהאוניברסיטאות נותנות לעובדיהן ובני משפחתם הטבות נוספות: הנחה על קייטנות ועל פעילות חינוך ותרבות.

מעקב
המועצה הלאומית לכלכלה

6. 	לא דווח על התקדמות בתיקון הליקוי

ליקוי

7.	המינהל לשלטון מקומי במשרד הפנים הוא המאסדר בכל הנוגע לנושאי השכר ותנאי עבודה של הרשויות המקומיות והתאגידים העירוניים בהתאם להחלטת הממשלה משנת 1997. למינהל אין מידע על הטבות הניתנות לעובדים בשלטון המקומי, על המקור הנורמטיבי שלפיו הן ניתנות ועל אופן המיסוי שלהן.
ליקוי

8.	רשויות מקומיות וחברות עירוניות דיווחו בשאלונים כי נתנו בשנת 2013 הטבות לעובדיהן בתחומי החינוך, התרבות והספורט. 24 מהן לא זקפו את ההטבות לשכר העובדים, ובכך פעלו שלא על פי דיני המסים.

מעקב 
משרד הפנים

7-8. 	ראה הערות ראש הממשלה 65ג' עמ' 29. 

ליקוי

9.	לדוגמה, עיריית רמת גן דיווחה כי חילקה לנבחרי הציבור בעירייה, למנהליה ולעובדיה בחינם כ-650 כרטיסים לארבעה משחקים שהתקיימו באצטדיון רמת גן בשנת 2013. החלוקה נעשתה שלא לפי הנחיית היועץ המשפטי לממשלה וחוזרי מנכ״ל משרד הפנים, המחייבים לחלק כרטיסים אלה, כמו כל משאב ציבורי אחר, באופן שוויוני תוך הבטחת שקיפות ההליך. עיריית רמת גן לא זקפה את שווי ההטבה לשכרם של העובדים שקיבלו אותה ובכך פעלה שלא על פי דיני המסים.

מעקב
עיריית רמת גן

9. 	לא דווח על התקדמות בתיקון הליקוי.

ליקוי

10.	רשות החברות הממשלתיות היא הגוף המאסדר האחראי לפיקוח ולבקרה בכל הנוגע לנושאי שכר ותנאי עבודה בחברות הממשלתיות בהתאם להחלטת הממשלה משנת 1997. לרשות אין מידע על כל ההטבות שנותנות החברות הממשלתיות לעובדיהן.

מעקב
רשות החברות הממשלתיות

10. 	לא דווח על התקדמות בתיקון הליקוי.




ליקוי

11.	שש חברות ממשלתיות דיווחו כי נתנו לעובדיהן הטבות בשנת 2013. חברת ״רכבת ישראל בע״מ״ נתנה לעובדיה ולבני משפחתם לרבות לגמלאיה, הטבה של נסיעות חינם ברכבת ולא זקפה את שווי ההטבה לשכר העובדים; חברת החשמל לישראל בע״מ נתנה לעובדיה הנחה בתשלום עבור חיבור לרשת החשמל במקום המגורים ולא זקפה את שווי ההטבה לשכר העובדים; יצוין כי על פי נוהג רב שנים מספקת חברת החשמל הטבה לכל עובדיה הקבועים וגמלאיה - חשמל לצריכה ביתית עד ל-18,000 קוט״ש בשנה ללא תשלום. חברת ״כביש חוצה ישראל בע״מ״ לא זקפה לשכרם של עובדיה את שוויה של הטבה שנתנה להם - פטור מתשלום עבור נסיעה בכבישי האגרה, גם לצרכים פרטיים, לרבות בסופי שבוע וחגים; בית הספר החקלאי מקווה ישראל ומדרשת שדה בוקר נתנו לעובדיהם הטבות שונות בלי שזקפו אותן לשכר עובדיהם, שלא על פי דיני המיסים.

מעקב
חברת רכבת ישראל

11. 	חברת רכבת ישראל טיפלה בעבר ומטפלת בהווה בסוגיית ההטבה שהעלה המבקר באמצעות תשלום מקדמות על הוצאות עודפות לרשויות המס.

ליקוי

12.	חמישה תאגידים סטטוטוריים ושלושה גופים נתמכים דיווחו בשאלונים כי נתנו לעובדיהם הטבות בשנת 2013 ולא זקפו את שוויין לשכרם. לדוגמה, רשות הטבע והגנים הלאומיים לא זקפה את שוויין של הטבות הכניסה חינם לאתריה, הלינה בחניוני הלילה וההנחה ברכישת מוצריה לשכר העובדים שקיבלו אותן; מכון וינגייט לחינוך גופני ולספורט לא זקף את שווי ההטבה לשכרם של עובדים שנהנו מתשלום מופחת על המגורים בתחום המכון - בכך, נהגו כולם שלא על פי דיני המיסים.

מעקב
רשות הטבע והגנים

12.	בגין הטבות כניסה חינם לאתרי הרשות, הרשות מבצעת הערכה שנתית לשווי מתן הטבה זו. על שווי זה משלמת הרשות כחלק מתשלומיה השוטפים להוצאות עודפות גם על הטבה זו. בגין הטבות ברכישת מוצרים, הרשות מקפידה למכור מוצריה ברווח גם לאחר מתן הטבה זו. מדובר בשיעור הנחה הניתן גם ללקוחות במסגרת הסכמים. לפיכך אין צורך לזקוף שווי לעובד בגין הטבה זו. 

ליקוי

13.	רשות השידור לא זקפה לשכרם של 250 עובדיה הקבועים הפטורים מתשלום אגרה בהתאם לתקנות רשות השידור את שווי ההטבה, ובכך נהגה שלא על פי דיני המסים. הרשות גם הגדילה בשיעור ניכר את מספר מקבלי ההטבה משום שנתנה את ההטבה גם לכ-600 עובדים שהיא מעסיקה בחוזים מיוחדים. כמו כן אפשרה הרשות לקומץ מעובדיה לרכוש כרטיסים לאולימפיאדת לונדון בשנת 2012 ולאליפות העולם בכדורגל בשנת 2014 בלי לפרסם זאת לכלל העובדים. בכך פעלה בחוסר שקיפות והפרה את חובתה כגוף ציבורי לפעול בשוויון.

מעקב
רשות השידור

13. 	לא דווח על התקדמות בתיקון הליקוי. 

ליקוי

14.	שלושה מוזאונים דיווחו כי נתנו לעובדיהם בשנת 2013 הטבות בדרך של כניסה ללא תשלום לאירועים ולמופעים במוזיאון, בלי שזקפו זאת לשכרם; מוזאון ישראל גם השתתף בתשלום לקייטנות של ילדי העובדים, זקף את שווי ההטבה לשכר העובדים וגילם את המס עליה בלי לקבל את אישורו של הממונה על השכר.

מעקב
מוזיאון ישראל

14. 	לא דווח על התקדמות בתיקון הליקוי. 

ליקוי

15.	למשרד לשירותי דת, שהוא הגוף המאסדר האחראי לפיקוח ולבקרה בכל הנוגע לנושאי שכר ותנאי עבודה במועצות דתיות, בהתאם להחלטת הממשלה משנת 1997, אין מידע על ההטבות שהן נותנות לעובדיהן.




מעקב
משרד הדתות

15. 	המשרד הוציא הנחיית ריענון בנושא. המשרד מנחה את מזכירי המועצות הדתיות בנושא במסגרת הכשרתם ובמסגרת עדכונים שוטפים. המשרד נתן  דגש לבחינת נושא ההטבות במסגרת הביקורות שנערכו במועצות הדתיות בשנת 2015. לא נמצאו ממצאים נוספים.

ליקוי

16.	המועצה הדתית חיפה והמועצה הדתית חולון דיווחו בשאלונים כי בשנת 2013 נתנו לעובדיהן הנחה בתשלום אגרת רישום הנישואין שלא על פי תקנות שירותי הדת היהודיים. המועצות גם לא זקפו את שווי ההטבות לשכר העובדים שקיבלו אותן, שלא על פי דיני המיסים.

מעקב
מועצה דתית חיפה, מועצה דתית חולון 

16. 	לא דווח על התקדמות בתיקון הליקוי. 

ליקוי

17.	בידי הממונה על השכר מידע חלקי בלבד על ההטבות הניתנות בגופים הציבוריים. ככלל, הגופים הציבוריים אינם נדרשים לדווח על מתן הטבות לעובדיהם לגוף המאסדר של המגזר שאליו הם משתייכים. במתכונת הדיווח השנתית שיצר הממונה על השכר לשם קבלת מידע בדבר תנאי העסקת עובדים בגופים הציבוריים, הם לא התבקשו לספק מידע על הטבות שהם נותנים לעובדיהם, אף שהטבות אלה הן חלק מתנאי ההעסקה שלהם. על משרד הבריאות למפות את כלל ההטבות לפרסונל שנותנים קופות החולים, בתי החולים הממשלתיים ותאגידי הבריאות, ולבחון את המקור הנורמטיבי לכל אחת מהן. כמו כן מוטל עליו לקבוע עם משרד המשפטים ומשרד האוצר מתכונת לקידום הסדרת סוגיית ההטבות לפרסונל במערכת הבריאות ולפעול בהתאם לכך.

מעקב
משרד האוצר

17. 	לא דווח על התקדמות בתיקון הליקוי. 



ליקוי
18.	על הגופים המאסדרים - ובכללם ות״ת, משרד הפנים, רשות החברות הממשלתיות והמשרד לשירותי דת - לרכז מידע מלא ומפורט על ההטבות שנותנים הגופים שבתחום פיקוחם, ובכלל זה מהות ההטבה, תנאיה, עיגונה הנורמטיבי, הסדרי המס ונתונים כוללים על עלותה, ולהעביר את המידע אל הממונה על השכר, בתדירות שהוא יקבע. נוסף על כך על הממונה על השכר לדרוש מהגופים הציבוריים לדווח לו, גם על הטבות שהם נותנים לעובדיהם, ולשקול לתת לכך ביטוי בדוח השנתי שהוא מפרסם. לאחר שתובא לפניו התמונה המלאה של ההטבות, עליו לפעול לאכיפת הוראות חוק יסודות התקציב בנוגע להטבות האלה, שהן חלק משכרם של העובדים.

מעקב
ות"ת, משרד הפנים, רשות החברות הממשלתיות, המשרד לשירותי דת 

18. 	לא דווח על התקדמות בתיקון הליקוי. 

ליקוי
19.	על רשות המסים לתת דעתה על מכלול המקרים המפורטים בדוח זה, שבהם גופים ציבוריים נהגו שלא על פי דיני המסים.

מעקב
רשות המיסים

19. 	בתכנית העבודה לשנת 2016 נכללו 8 גופים ציבוריים ומספר מועצות דתיות. 

ליקוי

20.	על הממונה על השכר, בתיאום עם משרד המשפטים, להפיץ הנחיה לגופים הציבוריים ובה קווים מנחים לגבי היבטים במתן ההטבות, לאור החקיקה והפסיקה הנוגעות בכך, ופירוט המקרים שבהם נדרש אישור הממונה על השכר. בהנחיה יש לכלול בין היתר הוראות בנושא גילום המס וכן בנוגע לחובות הדיווח של הגוף הציבורי על ההטבות.

מעקב 
משרד האוצר

20. 	לא דווח על התקדמות בתיקון הליקוי. 



ליקוי

21.	על הגופים המאסדרים לקבוע, על פי ההנחיה שיפיץ הממונה על השכר, הנחיות פרטניות לגופים הציבוריים לגבי המגזרים שבתחום אחריותם, בין היתר בהתאם לדינים החלים עליהם. כמו כן, עליהם לבחון את נושא ההטבות במסגרת הביקורות שהם עושים בגופים הציבוריים.

מעקב 
משרד האוצר

22. 	לא דווח על התקדמות בתיקון הליקוי. 

ליקוי

22.	עיריית תל אביב-יפו לא הקימה ועדה מקצועית ולא פרסמה את הקריטריונים לחלוקת הכרטיסים של חברת מרכז הירידים שנמצאת בשליטתה, כנדרש בחוזרי מנכ״ל משרד הפנים. גם החברה עצמה לא הקימה ועדה כזו. אף על פי כן חולקו כרטיסים לעובדי החברה. משרד מבקר המדינה מעיר למשרד הפנים ולעיריית תל אביב-יפו כי יש להקפיד על העברת חוזרי מנכ״ל משרד הפנים לכל התאגידים העירוניים שהחוזרים נוגעים לפעילותם. על העירייה לוודא שחלוקת כרטיסים תיעשה רק בתנאים שקבע משרד הפנים.

מעקב
עיריית תל אביב –יפו

22.	לא דווח על התקדמות בתיקון הליקוי.

הטיפול בתהליכי חקיקת משנה במערכת הממשלתית

גופים מבוקרים: מחלקת חקיקת משנה – משרד המשפטים, משרד הכלכלה, משרד הפנים, משרד החקלאות ופיתוח הכפר, משרד הבינוי והשיכון, משרד התקשורת, משרד הרווחה, משרד החינוך, המשרד להגנת הסביבה, המשרד לביטחון פנים, משרד הבריאות

ראה הערות ראש הממשלה 65ג' מאי 2015, עמ' 35-41. 

ליקוי

1. 	ריכוז מידע במשרד המשפטים: מחלקת חקיקת משנה במשרד המשפטים אינה מבצעת ריכוז שיטתי ומתמשך של מידע בנוגע לתקנות המוגשות לטיפול המחלקה או של תקנות שתהליך התקנתן כבר הסתיים. הנתונים על חקיקת משנה אינם ממוחשבים, וכדי לדעת כמה תקנות הותקנו מדי שנה נדרש לחפשן בתוכן העניינים של ילקוט הפרסומים קובץ התקנות.

מעקב
משרד משפטים

1. 	 מחלקת חקיקת משנה מבצעת ריכוז שיטתי ומתמשך של תקנות המוגשות לטיפולה במסגרת תוכנת הדוקסנטר. עוד במהלך הביקורת התוכנה הופעלה, אולם לא במלואה עקב מחסור בכוח אדם. בעקבות הביקורת נרתמו כל עובדי המחלקה לעניין. 

ליקוי

2.	ריכוז מידע במשרדי הממשלה : מהתשובות לשאלונים עולה שבשנים 2013-2009 לא ניהלו כשליש מהגופים הממשלתיים רישום בדבר חוקים המחייבים התקנת תקנות שטרם הותקנו; חלק מהם ניהלו רישום ידני בנושא, וחלקם ניהלו רישום במסגרת תכנית עבודה של הלשכה המשפטית או של המשרד.

מעקב
משרד משפטים

2.  	בחודשים האחרונים נערכת בלשכה המשפטית עבודת מיפוי של כלל החוקים שבאחריות שרת המשפטים (המדובר במעל 180 חוקים). נכון לינואר 2016 מנוהל רישום בדבר כל החוקים שבאחריות שרת המשפטים והתקנות שמכוח חוקים אלו. עבודת  המיפוי עתידה להסתיים במרץ 2016. 	

ליקוי

3. 	בהנחיית היועמ"ש נקבע כי יועץ משפטי של כל משרד יכול להכין נוהל משלים העולה בקנה אחד עם ההנחיה, ובו פרטים מיוחדים בעניין התקנת תקנות במשרדו. מהתשובות על השאלונים עולה ששישה גופים ממשלתיים בלבד קבעו נוהל פנימי כמוצע בהנחיה, ו-27 לא קבעו נוהל כאמור. 

מעקב
משרד משפטים

3. 	המשרד עובד על נוהל אשר נועד להסדיר את הטיפול בחקיקת משנה בכל הנוגע לחקיקת משנה אשר היא באחריות שרת המשפטים. 	

מעקב
משרד הבריאות

3. 	הנוהל נמצא בשלבי גיבוש סופיים. עד סוף חודש פברואר 2016 טיוטת הנוהל תועבר להערות לגורמים המקצועיים. 

ליקוי

4. 	לפי הנחיית היועמ"ש, היועץ המשפטי של כל משרד יפנה לשר, למנכ"ל המשרד או לרשות המוסמכת להתקין תקנות, בדבר החובה לבדוק במהירות הראויה את הצורך בהתקנת תקנות ולנקוט את הפעולות המתחייבות מתוצאות בדיקה זו. מהתשובות על השאלונים עולה כי רק חמישה משרדים מביאים את נושא חקיקת משנה לידיעת השר והמנכ"ל לאחר סיום הליכי החקיקה של החוק שבתחום אחריותם.

מעקב
משרד המשפטים

4. 	במשרד המשפטים, עניינים דחופים וליקויים אשר יש לתקנם בתחום זה הובאו לידיעת שרת המשפטים ומנכ"לית המשרד ונמצאים בטיפול. בהתאם להערת הביקורת, משרד המשפטים מקיים סקירה של כלל התקנות שבאחריות שרת המשפטים במטרה לקדם חקיקת משנה, אשר בסיומו יובאו לידיעת השר והמנכ"לית. 	 


ליקוי

5. 	בהנחיית היועמ"ש נקבע שעל היועצים המשפטיים לרכז את פעילות המשרד בקשר להתקנת התקנות. נמצא כי אין הנחיה המחריגה את משרד המשפטים, אולם הטיפול בהתקנת תקנות שבאחריות שר המשפטים אינו מופקד בידי היועצת המשפטית של משרד המשפטים אלא בידי מחלקת ייעוץ וחקיקה במשרד.

מעקב
משרד המשפטים

5. 	בשל המורכבות הקיימת במשרד, הטיפול בחקיקת משנה מחולק בין הלשכה המשפטית ומחלקת ייעוץ וחקיקה. עם זאת, ובהתאם להחלטת מנכ"לית משרד המשפטים, הלשכה המשפטית במשרד אחראית על ריכוז נושא חקיקת משנה ומעקב אחר הטיפול. 

ליקוי	 

6.	בשאלונים דיווחו הגופים על 83 תקנות שהסמכות להתקינן היא בלשון רשות, שהוחל בהתקנתן אך ההליך טרם הסתיים. הנחיית היועמ"ש אינה קובעת עקרונות או קווים מנחים בנוגע לתקנות בסמכות רשות.

מעקב
משרד המשפטים

6. 	הענקת סמכות רשות להתקין תקנות, כמו סמכות רשות אחרת לעשיית מעשה מנהלי, מחייבת את הרשות המוסמכת לשקול היטב אם נתקיימו הנסיבות המצדיקות שימוש בסמכות. הרשות להתקין כרוכה בחובה לשקול להתקין אך עצם קיומה של חובה להתקין תלוי בנסיבות כל מקרה ומקרה. יתר כל כן, ההחלטה אם להתקין אינה מוגבלת למועד מסוים אלא על בעל הסמכות לשקול אם לעשות שימוש בסמכותו בכל עת שמשתנות נסיבות רלבנטיות. הדבר נכון לגבי סמכויות רשות רבות המוענקות לשרים בחקיקה הראשית. המשרד אינו רואה צורך להבהיר הנחיית היועץ בעניין זה המבוססת על עקרון בסיסי במשפט המנהלי. 

ליקוי

7.	היועצים המשפטיים של הגופים הממשלתיים דיווחו בתשובות על השאלונים כי באוגוסט 2014 יש 133 תקנות שהחוק קבע כי השר חייב בהתקנתן אך הן טרם הותקנו. לפחות כ-32% מהן תקנות ראשונות שבחוק נקבע מועד מרבי להתקנתן. כך לדוגמה המחוקק קבע כי תקנות שתכליתן החלת מכלול דיני המכרזים על תאגידים עירוניים, יותקנו עד פברואר 2003. אולם עד מועד סיום הביקורת, אוגוסט 2014, חלפו כ-12 שנים, והתקנות לא הותקנו.

מעקב
משרד המשפטים

7. 	במשרד המשפטים מתקיים מעקב אחר תקנות החובה שטרם הותקנו והוצבו יעדי סיום להתקנתם. הנושא נתון במעקב של הלשכה המשפטית. 

ליקוי

8.	מהתשובות על השאלונים עולה כי הסיבות העיקריות לעיכוב בהתקנת התקנות הן: עיכובים במשרד המשפטים (כ-11%); נדרשים תיקוני חקיקה או פעולות מקצועיות מקדימות (כ-11%); עיכובים הקשורים בוועדות הכנסת (כ-16%); עיכובים פנים-משרדיים הנוגעים לעבודת מטה או שיקולים מקצועיים (כ-19%); יש הסדרים חלופיים (נוהל או חוזר מנכ"ל) או שאין עוד צורך בהתקנת תקנות (כ-21%) ועיכובים הקשורים למחלוקת או עבודה בין-משרדית (כ-32%).

מעקב

8.  	לא דווח על התקדמות בתיקון הליקוי. 

ליקוי

9.	מהתשובות על השאלונים עולה כי 61 (כ-46%) מהתקנות האמורות שטרם הושלמה התקנתן מקנות זכות או קובעות הֶסְדרים שאי-אפשר לממשם ללא התקנות. כך לדוגמה חוק השוויון לאנשים עם מוגבלות מבטא את מחויבותה של המדינה לזכויותיהם של אנשים עם מוגבלות. במועד הביקורת, תשע שנים לאחר קבלת התיקון לחוק ושמונה שנים לאחר המועד שנקבע לסיום התקנתן של התקנות מכוחו, הושלמה התקנתן של מחצית מהתקנות בלבד. אי-התקנת חלק מהתקנות אינה מאפשרת את יישומו המלא של חוק שוויון זכויות לאנשים עם מוגבלות.




מעקב
משרד המשפטים

9. 	לגבי תקנות שוויון זכויות לאנשים עם מוגבלות (צרכים קיומיים במצב חירום). הטיוטה הגיע למחלקת חקיקת משנה ב 4.1.2016 ונעשים מאמצים לבחון אותם בהקדם בכפוף ליתר החיקוקים הדחופים שבטיפול המשרד. 

ליקוי 

10. 	בהנחיית היועמ"ש נקבע כי רצוי להתחיל בתהליך התקנת תקנות עוד לפני תום הליכי חקיקת החוק המסמיך. מהתשובות על השאלונים עולה כי רק התקנתן של 19 (כ-14%) מ-133 תקנות החובה החל קודם שאושר החוק המסמיך להתקינן. עוד עולה מהם כי אי-אפשר היה להשלים את התקנתן של כמה תקנות, מאחר שבמהלך התקנתן התברר כי יש צורך בתיקון החוק המסמיך כדי שאפשר יהיה להתקין תקנות מכוחו.

מעקב
משרד המשפטים

10. 	לפי סעיפים 7.3 ו-9 להנחיה 2.3100 להנחיות היועמ"ש רצוי להתחיל בהכנת התקנות בשלב מוקדם ואפילו לפני שנסתיימו הליכי החקיקה של החוק המסמיך. 

ליקוי 

11.	במשך השנים הוגשו לבתי המשפט עתירות שבעניינן התבקש סעד שיורה לשרים הרלוונטיים להתקין תקנות בתחום אחריותם. במצב זה זכאים לפי חוק שנבצר מהם לממש את זכותם בשל היעדר תקנות, נאלצים לעתור כדי להביא להתקנתן. הדבר כרוך בעלויות ובמשאבים לעותרים, לגופים הממשלתיים ולבתי המשפט.

מעקב
משרד המשפטים

11. 	הנחיה 2.3100 מטילה על היועמ"ש של כל משרד לבדוק מיוזמתו בכל חוק חדש מהן הסמכויות להתקין תקנות ולכתוב לשר ולמנכ"ל בדבר החובה לבדוק במהירות הראויה את הצורך בהתקנת תקנות ולנקוט את הפעולות המתחייבות מבדיקה זאת. על היועמ"ש של המשרד לעקוב אחר ההתקדמות וכן עליו לבדוק מזמן לזמן את כל החוקים הנמצאים בתחום אחריותו כדי לברר האם יש צורך בהתקנת תקנות או בתיקון של תקנות קיימות

ליקוי

12.	יישומה של חובת ההיוועצות עלול לעתים להיות מורכב ומסורבל ולחייב פעולה בשיתוף משרדים רבים וסיוע של ועדות הכנסת. בכ-56% מ-133 התקנות שטרם הותקנו נקבעה חובת התייעצות עם משרד נוסף. מהתשובות על השאלונים עולה כי אחת הסיבות העיקריות לעיכוב בהתקנת תקנות היא הקושי ביישום חובת ההתייעצות והשיתוף הבין-משרדי.

מעקב
משרד המשפטים

12.  	המשרד מגבש נוהל שיבנה את הליך ההתייעצות באופן שימנע עיכובים. טיוטת הנוהל נמצאת בהליך התייעצות עם הכנסת ואח"כ תועבר להתייעצות עם משרדי הממשלה.
ליקוי 

13.	בהנחיית היועמ"ש נקבע כי גם בהיעדר הוראה בחוק המחייבת שיתוף בין-משרדי בהתקנת התקנות, לפי כללי מינהל תקין יש לקיים תיאום כזה. בשאלון הלינו כמה גופים ממשלתיים שאכן נדרש תיאום כזה עמם, אולם הדבר לא בוצע.

מעקב
משרד המשפטים

13. 	בטופס שמצורף לתקנות יש סעיף שבו על המשרד המתקין להתייחס להיבט זה.

ליקוי

14.	משרד מבקר המדינה עסק במשך השנים, במסגרת דוחות שפרסם, בנושא אי-התקנת תקנות במשרדי הממשלה במגוון תחומים. גם בתוקף תפקידו כנציב תלונות הציבור בירר מבקר המדינה תלונות של מתלוננים שנפגעו מאי-התקנת תקנות בתחומים שונים או מההשלכות של אי-התקנתן. בדיקת מעקב אחר הממצאים שהועלו בחלק מהדוחות שפורסמו בשנים האחרונות הצביעה על כך שחלק ניכר מהתקנות טרם הותקנו. יש לראות בחומרה את העובדה שהוראות המחוקק בדבר התקנת תקנות לא יושמו, אף אחרי שנמתחה על כך ביקורת בדוחות משרד מבקר המדינה.

מעקב
משרד המשפטים

14.	לגבי עיכובים הנובעים מהליך התייעצות מסורבל –ראה מעקב לליקוי 12 (לגיבוש נוהל), אולם עיכובים רבים נובעים ממחלוקות של שרים שההכרעה בהן אינה בידי משרד המשפטים. כמו כן ישנם עיכובים נוספים שאינם באחריות המשרד כמו אלה  התלויים בהקצאת משאבים ועוד כיוצ"ב בעיות אובייקטיביות

ליקוי

15.	מהתשובות על השאלונים עולה כי חלק מהגופים הממשלתיים בחרו שלא להתקין תקנות כנדרש בחוק, ותחת זאת קבעו נהלים וחוזרי מנכ"ל המסדירים את הנושאים שהמחוקק קבע כי יוסדרו בתקנות: חלקם דיווחו כי החלו לקדם את התקנת התקנות ועד התקנתן משמשים הנהלים פתרון זמני. חלקם דיווחו כי לא החלו כלל בהתקנת התקנות, וכי הנהלים משמשים בשלב זה חלופה לתקנות. עולה חשש כי בשל העובדה שנושאי התקנות הוסדרו בנהלים פנימיים, התקנת התקנות נזנחה, והמשרד כלל לא נערך לתהליך התקנתן.

מעקב
משרד המשפטים

15. 	במשרד המשפטים לא ידוע כי נקבעים נהלים וחוזרי מנכ"ל לגבי התקנות תקנות. כאמור, בימים אלו (ינואר 2016) נעשית עבודת רוחב בה נקבעים המנגנונים למעקב אחר חקיקת משנה שבאחריות שרת המשפטים.

ליקוי

16.	לעתים החוק והפסיקה קובעים שמות אחרים לתקנות כמו: צו, תקנון וכללים. עם זאת הליך התקנתם זהה להליך התקנת תקנות. כתוצאה מכך מתעורר ספק אם לחוק מסוים יש להתקין תקנות או שמא די בהוראות מינהל בעניינו.

מעקב
משרד המשפטים

16. 	לא דווח על התקדמות בתיקון הליקוי. 



ליקוי 

17.	מלבד התקנות בסמכות חובה שטרם הותקנו, בעבודת מחקר בנושא התקנת תקנות שעשתה הכנסת בסוף שנת 2013 נמצאו 82 תקנות שהותקנו לאחר המועד שנקבע בחוקים, וחלקן הותקנו באיחור רב. 27 תקנות הותקנו לאחר חצי שנה עד שנה מהמועד שנקבע בחוק, 30 הותקנו באיחור של עד שלוש שנים ו-25 תקנות הותקנו באיחור של 8-3 שנים, תוך כדי הפרה גסה של הוראות החוק להתקינן עד מועד מסוים. משך הזמן הממוצע שחלף מהמועד שנקבע בחוק ועד התקנת התקנות האמורות ופרסומן ברשומות הוא כ-869 ימים (כ-2.4 שנים).

מעקב
משרד המשפטים

17. 	במשרד מתוכנן מעקב אחר התקנת התקנות עתידיות שימזער מקרים של עיכוב בהתקנת התקנות.

ליקוי

18.	נוסף על העיכוב בהתקנת התקנות ועל השפעותיו, הדבר הוא בגדר פגם עקרוני ומהותי מבחינת שלטון החוק וחובת הציות לחוק, שכן אם התקנות נקבעות לאחר המועד הקבוע בחוק, ההתקנה המאוחרת היא ללא סמכות בדין, ובסופו של יום מתעלמים משאלת הסמכות ומתייחסים לתקנות ככשרות.

מעקב
משרד המשפטים

18. 	תקנות שמותקנות באיחור אינן נחשבות חסרות תוקף רק בשל האיחור בהתקנתן. ראה מעקב לליקוי 17. 

ליקוי

19.	35 מן התקנות שהותקנו באיחור נוגעות לנושאים מינהליים, 18 לנושאים כלכליים ו-24 לנושאים חברתיים, ארבע נוגעות לנושאים משולבים ואחד לנושא ביטחוני. כך לדוגמה תקנות הסעה בטיחותית לילדים ולפעוטות עם מוגבלות (כללים להסעה וליווי של פעוטות למעון יום שיקומי וממנו), התשע"ד-2014, שנועדו להסדיר נושא רגיש וכאוב שאתו מתמודדות משפחות רבות מדי יום, הותקנו ופורסמו רק ביוני 2014, שש שנים לאחר כניסת הסעיף המסמיך לתוקף.



מעקב
משרד המשפטים

19. 	למשרד המשפטים ידוע כי קיים עיכוב משמעותי בתקנות מכוח חוק תובענות ייצוגיות (לעניין האגרות) ומתקיימת פעילות נמרצת להתקנת התקנות. צפי לסיום עבודת המטה בנושא זה הוא אפריל 2016.

ליקוי

20.	במסגרת בירור תלונות על מטרדים הנגרמים ממעון חוסים שנפתח בבניין מגורים, הודיע משרד הרווחה לנציבות תלונות הציבור ביוני 2003 כי הקים ועדה לגיבוש הצעה לתקנות שמטרתן להסדיר את התנהלותו של האגף לטיפול באדם המפגר בנושא של סידור חוסים עם פיגור שכלי במעונות בדיור בקהילה. הנציבות עקבה אחר התקדמות תהליך התקנת התקנות האמורות במשך השנים. התברר כי משרד הרווחה אכן גיבש תקנות בנושא דרכי השמת חוסה במעונות בדיור בקהילה ותקנות בנושא דרישות הרישוי שחלות על מעונות שבדיור בקהילה. עם זאת בשנת 2009 ביקש האגף לטיפול באדם המפגר להשהות את הטיפול בתקנות בעקבות ארגון מחדש באגף וכדי להתאים את התקנות להחלטות בג"ץ שהתקבלו בשנים האחרונות ולהתפתחויות מקצועיות עדכניות. במועד סיום הביקורת טרם הותקנו התקנות. בתשובת משרד הרווחה והשירותים החברתיים למשרד מבקר המדינה מדצמבר 2014 הוא הסביר כי כיום יש נהלים והנחיות המסדירים את הנושא. עוד הוסיף כי "בימים אלו נעשים מאמצים מוגברים להתאים טיוטת התקנות שהוכנה לשינויים המבוקשים".

מעקב
משרד הרווחה

20. 	ראה דוח מעקב מנובמבר 2015  עמ' 40. 

ליקוי

21.	שר הרווחה נדרש להתקין תקנות על פי חוק פעוטות בסיכון (הזכות למעון יום), התש"ס-2000. התקנות נועדו להסדיר את דרכי הפנייה לוועדה ואת סדרי פעולתה, אולם הן לא הותקנו, ובתקנון עבודה סוציאלית של משרד הרווחה יש הוראות המסדירות את הנושא.  משרד הרווחה מסר בתשובתו כי התקנות המוצעות הועברו למחלקת חקיקת משנה באוקטובר 2014. לכשיתקבל אישור המחלקה יסיים המשרד את תהליך התקנת התקנות.

מעקב
משרד המשפטים

21. 	הנוסח אושר סופית במחלקת חקיקת המשנה ביום 26.11.15. 

הגופים המבוקרים: משרד החקלאות ופיתוח הכפר, מועצת הצמחים - במשרד להגנת הסביבה משרד הבריאות, צה"ל, משטרת ישראל, שירות בתי הסוהר, בתי חולים ממשלתיים, המשרד לשירותי דת, הרבנות הראשית לישראל, משרד החינוך, משרד האוצר, משרד הכלכלה, משרד הרווחה והשירותים החברתיים, מכון התקנים הישראלי והמועצה הישראלית לצרכנות.

ליקויים 11,14 תוקנו. ראה הערות ראש הממשלה 65ג', מאי 2015 , עמ' 50,52.  

ליקוי

1.	היעדר נתונים על אבדן מזון- בישראל לא נאמדו עד כה כמויות המזון האובד בשרשרת הספקת המזון מהיצרן לצרכן והנושא בכללותו לא זכה להתייחסות משמעותית מטעם גופי השלטון. כדי להתמודד באופן מושכל עם בעיית עודפי התוצרת ועם האבדן בתהליכי הגידול והשיווק, לרבות על ידי צמצום עודפים מלכתחילה וניצולם ביעילות מרגע שנוצרו, יש צורך בנתונים על כמויות העודפים ועל סוגיהם, וכן על כמויות התוצרת האובדת בתהליך (הפחתים) ועל הגורמים לכך. משרד מבקר המדינה רואה בחיוב את הסקר שמבצע משרד החקלאות לבדיקת אבדן תוצרת לאורך שרשרת הגידול והשיווק החקלאי. באמצע ינואר 2015 משרד החקלאות טרם השלים את סקר הפחתים. על המשרד לוודא כי הסקר מספק לו נתונים מהימנים ומקיפים די הצורך כדי לסייע לו לגבש תכנית להתמודדות עם האבדן ולהשלימו בהקדם. כמו כן, על הלשכה המרכזית לסטטיסטיקה (להלן: הלמ"ס) ועל משרד החקלאות לפעול בהקדם להקמת מרשם חקלאים שיאפשר ביצוע סקר חקלאי בנושא זה.
	
מעקב
משרד החקלאות

1.	רק בסוף 2016 יהיה בידי המשרד אומדן הפחתים לכל אורך שרשרת הייצור וההספקה. לא מתוכנן סקר חקלאים בנושא הפחתים. המידע ייאסף במסגרת המיזם המתנהל במכון וולקני.



מעקב
משרד הרווחה והשירותים החברתיים

1.	בתהליכי גיבוש מתווה פעולה לניצול עודפי התוצרת. מתוכנן כינוס פורום בין-משרדי בהובלת משרד הרווחה, הכולל נציגי מגזר שלישי להכנת תכנית לאומית להצלת מזון.

מעקב
הלשכה המרכזית לסטטיסטיקה

1.	בנובמבר 2013 נחתם הסכם עבודה בין הלמ"ס לבין משרד החקלאות לביצוע בדיקה מקדימה למפקד חקלאי. הבדיקה המקדימה מהווה בסיס להערכת עלות המפקד החקלאי.  הלמ"ס מדגישה כי  לשיטות איסוף שונות, השלכה מהותית על עלות המפקד. תפקידה העיקרי של הבדיקה הוא היכרות טובה יותר של הענף על מנת להתאים לו את שיטות איסוף הנתונים עד כמה שאפשר. 
	הבדיקה המקדימה למפקד חקלאי בוצעה בשנת 2013 וכללה את הרכיבים הבאים:
	א. 	סדרת פגישות עם ארגוני מגדלים וגורמי מפתח בענף החקלאות, כולל נציגי מושבים וקיבוצים
	ב.	מיזוג  וטיוב קבצים מנהליים לצורך הכנת מסגרת משקים חקלאיים למפקד 	החקלאות
	ג.	בדיקת השאלון בכ-60 משקים חקלאיים
	ד.	עדכון השאלון, כולל בדיקת הצורך במבנה שאלון שונה לקיבוצים, חקלאים  פרטיים וחברות.
	ה.	עדכון לוחות הזמנים והצעת התקציב

	בעקבות הבדיקה התברר כי הקבצים המנהליים הקיימים בלמ"ס ושיועדו להכנת מסגרת המשקים החקלאיים למפקד אינם באיכות מספקת מבחינה סטטיסטית-הקבצים הכילו כפילויות רבות אשר במקרים רבים לא ניתן היה לאתרן וכן חסרים ברשומות של משקים חקלאיים, אשר היו עלולים לגרום להטיה סטטיסטית במפקד החקלאות. מאחר שהלמ"ס מחויבת להפיק נתונים באיכות סטטיסטית גבוהה, הוחלט בשיתוף עם משרד החקלאות לצאת לסקר מקדים בחקלאות המאורגנת (אגודות חקלאיות ואגודות מים, ללא קיבוצים) בשנת 2015 על מנת לטייב את הנתונים מהקבצים המנהליים, כולל שיפור פרטי הקשר עם החקלאים, למחוק כפילויות מיותרות ולהוסיף משקים חקלאיים פעילים שלא נכללו בקובצי המקור, בטרם היציאה למפקד. בנוסף נאספו נתונים כלליים לגבי האגודות החקלאיות, ענפי החקלאות של המשקים הפעילים בישובים שנפקדו והסיבות להפסקת הפעילות של המשקים הלא פעילים. פעולה זו הסתיימה בתחילת 2016. בעקבות הסקר, ההערכה המעודכנת היא שקיימים  מעל 25,000 משקים חקלאיים פעילים בישראל. וזאת לעומת כ-40,000 משקים חקלאיים שהופיעו ברשימות המקוריות. הכוונה כיום היא לגייס תקציב ממשרד האוצר לביצוע המפקד, כאשר פעולות ההכנה למפקד מתוכננות להתבצע בשנת 2016, היציאה למפקד בשנת 2017, וניתוח ופרסום הנתונים בשנת 2018. רק לאחר מכן ניתן יהיה להשתמש בנתוני מסגרת החקלאיים המעודכנת לטובת סקרים שוטפים בענף החקלאות.
	הלמ"ס מציינת כי המרשם המעודכן יהיה שמיש רק לאחר סיום פעולת המפקד החקלאי שתאסוף נתונים פרטניים על כל משק חקלאי ותאפשר גזירת מדגמים ייעודיים. לאור לוח הזמנים המתוכנן, לא ניתן יהיה לצאת לסקר המבוסס על המסגרת המעודכנת לפני שנת 2019.

ליקוי

2.	אבדן תוצרת חקלאית הפחתת עודפים: משרד החקלאות לא גיבש תכנית להפחתת עודפי גידול ולצמצום אבדן התוצרת, לרבות על ידי ניצול מיטבי של העודפים. הטיפול השוטף בעודפי תוצרת חקלאית אף לא נמצא באחריות מחלקה כלשהי במשרד החקלאות. לדעת משרד מבקר המדינה אין די בפעולות שמבצע כיום משרד החקלאות וראוי שהמשרד יגבש תכנית לצמצום עודפי הפירות והירקות, הן בשלב תכנון הגידולים והן בשלב הטיפול בעודפים שלא ניתן למנוע. לשם כך עליו להציב יעדים ברורים בתכניות העבודה השנתיות שלו. ראוי שתכנית פעולה זו תביא בחשבון את אבדן המשאבים הכרוך בייצור עודף ואת התועלת הכלכלית והחברתית שניתן להפיק מעודפי התוצרת. בד בבד ראוי שהמשרד יגבש, בשיתוף המגדלים וארגוני המגדלים, ובהתייעצות עם משרד הרווחה והמועצה לביטחון תזונתי, מתווה פעולה לניצול עודפי תוצרת, בין היתר על ידי העברתם לנזקקים.

מעקב
משרד החקלאות

2.	המשרד באמצעות מדריכי שירות ההדרכה המקצועי (שה"מ) מבצעים פעולות אגרוטכניות שמטרתן לא להביא לתוצרת צמחית עודפת או לא ראויה לשיווק. יחד עם זאת, כשלי שיווק יוצרים עודפים שלא ניתנים לחיזוי. בימים אלה מתווה משותף למשרד, מועצת הצמחים והעמותות גובש ובמסגרתו יופעל מנגנון להעברה סדירה ורציפה של עודפי תוצרת חקלאית טרייה מהחקלאי לעמותות. המתווה הועבר למגדלים באמצעות מועצות הייצור. בפסח האחרון, בו התהוו עודפי תוצרת רבים, בחרו מגדלים רבים לפנות ל"לקט ישראל" והזמינו אותם לאסוף את התוצרת העודפת. בפועל יכולת הקליטה של לקט מצומצמת ומוגבלת לאזורים במרכז הארץ.
ליקוי
3.	השמדת עודפים שלא כחוק: סעיף 60 לחוק מועצת הצמחים (ייצור ושיווק), התשל"ג-1973 קובע כי "לא יושמדו עודפי-צמחים אלא בהיתר מאת השר או המנהל הכללי של משרד החקלאות, והיתר כזה לא יינתן אלא אם שוכנע נותנו כי לא נמצא להם שימוש לכל מטרה מועילה, לרבות מטרת-חסד" - ואולם מועצת הצמחים ומשרד החקלאות אינם מקיימים סעיף זה באופן מתמשך לאורך שנים. מועצת הצמחים אינה נוהגת לפנות לשר או למנכ"ל המשרד לקבלת היתר להשמדות וגם אינה פועלת די למיצוי האפשרויות לשימוש מועיל בעודפים, לרבות הפנייתם לנזקקים.

מעקב
משרד החקלאות

3.	החל מיולי 2015 - קיים נוהל השמדת עודפי תוצרת צמחית - לא הוגשו מאז הנוהל בקשות להשמדת תוצרת חקלאית לחתימת השר.

מעקב
מועצת הצמחים

3.	על פי הנוהל המועצה פונה קודם לעמותות החסד ומציעה להם עודפים במידה ויש.
	המועצה מקבלת את הערת הביקורת ותיקנה את הנוהל על פיו יש לפנות לשר החקלאות ופיתוח הכפר לקבלת היתר השמדה של עודפי צמחים.

ליקוי

4.	ההשמדה של תוצרת חקלאית בישראל אינה מוסדרת כיום באופן ברור. שאלות כמו למי הסמכות להשמיד יבול, אילו מקרים מצדיקים זאת, האם יש לדרוש מהחקלאי להודיע על עודפים המיועדים להשמדה, מהם סדרי העדיפויות לטיפול בעודפים להשמדה ועוד - נותרות כיום ללא מענה. על משרד החקלאות ועל מועצת הצמחים להקפיד לפעול על פי המנגנון הקבוע בחוק לעניין השמדות ופינויים מרוכזים של ירקות ופירות. לגבי השמדות עצמאיות על ידי חקלאים, על משרד החקלאות לפעול להסדרתן כדי למנוע בזבוז מיותר של משאבים. מומלץ כי המשרד יבחן את האפשרות לקבוע יעדים כמותיים לניצול תוצרת עודפת שתיוותר אצל החקלאים.

מעקב
משרד החקלאות

4.	החל מיולי 2015 - קיים נוהל השמדת עודפי תוצרת צמחית.

מעקב
מועצת הצמחים

4.	מועצת הצמחים פועלת כבר על פי הנוהל.

ליקוי

5.	אבדן תוצרת מטעמי איכות ובטיחות: חלק מהתוצרת מושמד עקב איכות ירודה או עקב סכנה לבריאות (לדוגמה, שאריות חומרי הדברה מעל השיעור המותר או גילוי מזהם מיקרוביולוגי). באוגוסט 2012 נכנס לתוקף החוק לפיקוח על ייצור הצמח ושיווקו, התשע"א-2011 (להלן - חוק הסטנדרטים). החוק נועד להסדיר את גידול התוצרת החקלאית ואת שיווקה על פי תקני בטיחות ואיכות, והסמיך את שר החקלאות להתקין תקנות שייצקו בו תוכן, אולם אף שהוכנה טיוטת תקנות הן לא הותקנו עד דצמבר 2014 וכתוצאה מכך החוק אינו מיושם. 

מעקב
משרד החקלאות

5.	התקנות אושרו ע"י משרד המשפטים. נותרו רק מעט סוגיות ענישה פלילית אותם המשרד מלבן מול המחלקה הפלילית במשרד המשפטים. התקבלו הערות הציבור ונענו על ידי המשרד. התקבלו גם הערות משרד הבריאות. החוק עדין אינו מיושם. התקנות צפויות להיות מוגשות לאישורה של וועדת הכלכלה  במהלך יולי 2016.

ליקוי

6.	אף שהתופעה של קטיף פירות בוסר (פירות שלא הגיעו לדרגת ההבשלה המזערית) ומכירתם חוזרת על עצמה מדי עונה, פוגעת בחקלאים ובצרכנים וגוררת אבדן תוצרת, משרד החקלאות ומועצת הצמחים לא עשו די במהלך השנים כדי למגרה. בחוק הסטנדרטים ובטיוטת התקנות יש ניסיון לטפל בה, אולם גם הוא חלקי וכאמור טרם הושלם. על משרד החקלאות להשלים בהקדם את תהליך התקנת התקנות לחוק הסטנדרטים, באופן שיגשים את מטרתו. באשר לשיווק פירות בוסר, על משרד החקלאות, ביחד עם מועצת הצמחים, לבחון מחדש את אופן טיפולם בתופעה ולתת לה מענה הולם ומהיר אם בתקנות לחוק הסטנדרטים ואם באופן אחר.

מעקב
משרד החקלאות

6. 	במסגרת נוהל בסיס של חוק הסטנדרטים - הוגדר מהו פרי בוסר ואיסור שיווקו. האכיפה בנושא תתבצע לאחר אישור התקנות הסופיות (במסגרת התקנת תקנות חוק הסטנדרטים יולי 2016).

ליקוי

7.	השמדת תוצרת מטעמי כשרות: כמויות המוערכות בעשרות אלפי טונות בשנה של פירות וירקות הראויים למאכל אדם, ולעתים אף באיכות גבוהה, מושמדות מטעמי כשרות (תרומות ומעשרות, איסור ערלה, שנת שמיטה), בלי שמשרד החקלאות, מועצת הצמחים, המשרד לשירותי דת או הרה"ר יודעים באילו כמויות ובאיזו איכות של תוצרת המדובר. העברת פירות וירקות מעשר למאכל בהמות של כהן, נעשית בהיקף מצומצם בלבד ביחס לכלל הכמויות המושמדות בישראל כמעשר. לא נבחנה על ידי גורמים אלה האפשרות להפנות, בכפוף לדרישות ההלכה, תוצרת זו להאכלת נזקקים, יהודים או לא-יהודים, והיא מופנית, רובה ככולה, להטמנה באתרי פסולת - על כל ההשלכות החברתיות, הכלכליות והסביבתיות הכרוכות בכך. לדעת משרד מבקר המדינה, על המשרד לשירותי דת ועל הרה"ר לבדוק את תופעת ריבוי הכשרויות ואת השלכותיה על היקף השמדת פירות וירקות, ולבחון את האפשרות לקבוע תקן כשרות אחד לתוצרת חקלאית שיהיה מקובל על כל הנוגעים בדבר, וסמכות אחת להענקת תעודת הכשרות. 207 משרד מבקר המדינה מעיר כי נוכח כמות הנזקקים למזון במדינה, יהודים ושאינם יהודים, על המשרד לשירותי דת, הרה"ר, משרד החקלאות ומועצת הצמחים לשתף פעולה לצורך גיבוש דרכים להפניית תוצרת חקלאית האובדת או מושמדת מטעמי כשרות לנזקקים, בהתאם לדרישות ההלכה; מוצע כי פעולות אלה יבוצעו בשיתוף עם המועצה לביטחון תזונתי ועם עמותות להצלת מזון. באשר לתוצרת חקלאית שאינה ראויה למאכל אדם, על המשרד לשירותי דת ועל הרבנות הראשית לפעול בשיתוף עם משרד החקלאות ועם המשרד להגנת הסביבה לניצול יעיל של תוצרת זו באופן שיתרום גם לצמצום היקפי הטמנת הפסולת.
	בנושא כשרות התוצרת החקלאית - על המשרד לשירותי דת ועל הרבנות הראשית בשיתוף עם משרד החקלאות ועם מועצת הצמחים לכמת את התוצרת החקלאית המושמדת מטעמי כשרות או לאמוד אותה, ולבדוק אפשרויות שעולות בקנה אחד עם דרישות ההלכה להפנות תוצרת ראויה למאכל לנזקקים, בין יהודים ובין לא-יהודים. מוצע כי בדיקה זו תיעשה בשיתוף עם המועצה לביטחון תזונתי ועם עמותות להצלת מזון. לגבי תוצרת שאינה ראויה למאכל אדם, על הרבנות הראשית לפעול בשיתוף עם משרד החקלאות ועם המשרד להגנת הסביבה למציאת שימושים מועילים לתוצרת זו.

מעקב
המשרד לשירותי דת

7.	הרבנות הראשית:
 	מידע לגבי התוצרת - פועלת במסגרת המשאבים המוקצים לנושא.
	חלוקה לנזקקים - מקדמת חלוקה לנזקקים ככל שמדובר במזון הכשר לכל אדם.
	ריבוי כשרויות - פועלת לשיתוף פעולה. מספר המקרים של הפרשה כפולה הצטמצם לפחות מ-5% מהכמות.
	העברת תוצרת לבהמות של כהן- פועלת בנושא במסגרת פעילות ההשגחה ומול החקלאים ופועלת ביחד עם מועצת הצמחים ועם המגדלים לביצוע הפרשה מתוצרת שאינה ראויה לשיווק.

מעקב
המשרד להגנת הסביבה

7.	נושא ניצול התוצרת החקלאית איננו נמצא בתחום הטיפול המשרד להגנת הסביבה.   באופן כללי תוצרת חקלאית שאינה ראויה  למאכל אדם  יכולה להיות מופנית להזנת בע"ח. פסולת אורגנית שנוצרת בבתי האריזה ורשתות השיווק איננה בתחום הטיפול של המשרד להגנת הסביבה.

ליקוי

8.	היעדר תכנית כוללת לחינוך הציבור להפחתת בזבוז מזון: המפתח להפחתה משמעותית בכמויות המזון האובד והמבוזבז נמצא בידי הציבור הרחב. מודעות הציבור לערכו של המזון ולמשמעות הבזבוז שלו, כמו גם חינוך הציבור להפחתת הבזבוז ונכונותו לשנות הרגלי צריכה ושימוש במזון, עשויים להפחית בעשרות אחוזים את כמויות המזון הנזרק לאשפה.
	בכמה מדינות מתקדמות בעולם יזמו הממשלות תכניות ומסעי הסברה להפחתת בזבוז המזון, אשר עשויים לשמש מודל לחיקוי ואמצעי ללימוד ולגיבוש מדיניות בנושא על ידי ממשלת ישראל.
	המשרד להגנת הסביבה ומשרד החינוך פועלים לחינוך ילדי הגן ובית הספר להפחתת הצריכה ולצריכה נבונה כחלק מחינוך לקיימות בכלל ולהפחתת פסולת בפרט. עם זאת התכנית עוסקת במידה מועטה בבזבוז מזון ואין היא חלק מתכנית הלימודים הרשמית של משרד החינוך אלא נתונה לבחירתם של מוסדות החינוך, וכתוצאה מכך רוב ילדי ישראל אינו לומד אותה. 
על משרד החינוך ועל המשרד להגנת הסביבה לשקול לייחד לבזבוז המזון תכנית חינוך לילדים ולנוער. מן הראוי שגם משרד הכלכלה, הרשות להגנת הצרכן והמועצה לצרכנות יידרשו לנושא וישקלו נקיטת פעולות לחינוך ולהסברה לציבור כיצד להפחית את בזבוז המזון.

מעקב
משרד החינוך

8.	נושא אובדן מזון נמצא בתהליכי שילוב בנושאים הקשורים בחינוך לקיימות ובצרכנות נבונה. הנושא בא לידי ביטוי במסגרת השתלמויות מורים ברחבי הארץ במסגרות של הקדם יסודי, בבתי הספר היסודיים, בחטיבות הביניים ובתיכוניים בתחומי הדעת השונים. אבדן מזון  משתלב בהקשרים שונים בתוכניות הלימודים. במדע וטכנולוגיה בהקשר של מזון, בכתות בהן עוסקים בנושא הוכנסה התייחסות להיבטים של "אבדן מזון"  בכתות א', ה', ט'.
	ב"גיאוגרפיה אדם וסביבה", וב- "מולדת חברה ואזרחות" נושא אבדן מזון משתלב בנושאים של חינוך לקיימות ולצרכנות נבונה. 
	במדעי הסביבה משתלב במסגרת הלימוד חינוך לקיימות, פיתוח בר קיימא  והפחתה במקור, בהקשר של מזון . 
	נכתבה תכנית של שלושה שיעורים  לחטיבות הביניים באנגלית עם מפמ"ר אנגלית  בשיתוף המועצה הישראלית לצרכנות "שומרים על המזון שלנו"  התוכנית מתייחסת לאבדן מזון והיא נמצאת עדין בתהליך כתיבה .    
  	כמו כן, אובדן מזון בא לידי ביטוי בתוכניות המשותפות למשרד החינוך ולמשרד להגנת הסביבה.
	הנושא אבדן מזון הוכנס לקול קורא החל  2015 במסגרת קריטריון מס'1  בתוכנית לימודים זהו קריטריון אחד מבין שישה כדי לקבל הסמכה לבית ירוק או לבית ספר ירוק מתמיד. 
	העיסוק באובדן מזון מטופל בהשתלמויות בתוכנית המשולבת לחינוך לקיימות ובתוכנית מעורבות חברתית ומנהיגות חברתית  לכתות י' בשיתוף מנהל חברה ונוער. 
	בקדם היסודי נושא אבדן מזון מטופל בהשתלמויות מורים בתחום של החינוך הסביבתי. קיימות בכל הארץ השתלמות סדנאות והרצאות בתחום כלכלת בית ושימוש מושכל במזון וטיפול בשאריות מזון.
	כנס החינוך הסביבתי ה- 16 המשותף למשרד החינוך ולמשרד להגנת הסביבה, לסמינר הקיבוצים ולבית ברל, שהתקיים ב- 18 באפריל 2016, עסק בנושא מזון וסביבה כולל התייחסות לאבדן מזון בתיאוריה במחקר ובמעשה. במסגרת הכנס יבחנו סוגיות הקשורות לייצור ואובדן מזון, כלכלה מקומית והיבטים סביבתיים-חברתיים הנוגעים בקשר שבין אתיקה וחינוך מזון, אורבניות וקיימות. בכנס ישתתפו מורים בפועל, פרחי הוראה וסטודנטים להוראה מתחומי דעת שונים ואורחים רבים.

ליקוי

9.	במשרד הכלכלה, האחראי גם לנושאי צרכנות ומסחר, בין היתר באמצעות הרשות להגנת הצרכן והסחר ההוגן, וכן במועצה הישראלית לצרכנות - לא גובשו תכניות לחינוך הציבור להפחתת הצריכה של מזון ולמניעת בזבוזו.

מעקב
הרשות להגנת הצרכן והסחר ההוגן

9.	הרשות בוחנת הוספה של תכנית בתחום אבדן מזון, במסגרת תכניות הלימוד שהיא בונה.

ליקוי

10. 	תאריכי תפוגה: מוצרים רבים הנמכרים ברשתות השיווק אינם מסומנים בהתאם לתקן הישראלי המחייב בכל הנוגע לתאריך התפוגה, והצרכנים אינם מבינים תמיד נכונה את משמעות התאריך. סימונים שונים ולא ברורים ואי-בהירות של המונחים "לשימוש עד", "עדיף להשתמש לפני" או "לשיווק עד", מבלבלים במקרים רבים את הצרכן ומקשים עליו להבין את משמעות התאריך המוטבע על האריזה, והוא מתייחס אליו כאל התאריך האחרון לשימוש. ואולם הסימון "עדיף להשתמש לפני" מציין את המועד שעד אליו צופה היצרן שהמוצר ישמור על מלוא תכונותיו, אם כי ניתן לצורכו גם לאחר חלוף מועד זה ללא סכנה לבריאות. בלבול מסוג זה מוביל לזריקת מזון רב שעדיין ראוי למאכל. לא נמצא הסבר המופנה לצרכנים לגבי משמעותם של מושגים אלה - לא על גבי אריזות המזון, לא ברשתות השיווק ולא בפרסומי משרד הבריאות, למעט הסבר קצר באתר האינטרנט של משרד הבריאות. על משרד הבריאות ועל המועצה לצרכנות לגבש תכנית הסברה לצרכנים אשר תבהיר את משמעות התאריכים המסומנים על מוצרי המזון ומוגדרים "לשימוש עד" ו"עדיף להשתמש לפני", ותסייע להם להפיק מהם את המרב . תוך שמירה על בריאותם ואגב צמצום הוצאותיהם והפחתת הפגיעה בסביבה.  משרד מבקר המדינה מעיר למשרד הבריאות כי עליו להרחיב את ההסברה לגבי תאריכי התפוגה של המזון ומשמעותם לצרכנים, הן באתר האינטרנט שלו והן באמצעים אחרים, ובלבד שיהיו נגישים לצרכנים.

מעקב
משרד הבריאות

10.	מהדורה מעודכנת של ת"י 1145 התפרסמה להערות הציבור כשהמשרד ימתין לקבלן עד מרץ 2016. לאחר מכן תתכנס וועדה לגיבוש עמדה להערות. תכנית ההסברה תיעשה במקביל לפרסום העדכון של ת"י 1145. המשרד מציין כי בעדכון הבא ידעו מה היקפי ההערות וצפי העבודה עליהן.

ליקוי

12. 	משרד מבקר המדינה מציין לחיוב מהלך שהחלו בו משרד הבריאות ומשרד החקלאות להארכת טווח השיווק של הביצים, אשר יסייע לצמצם את ההשלכה לאשפה של ביצים טובות למאכל. מן הראוי שהמשרדים ישלימו בהקדם את התקנת התקנות לשם כך.

מעקב
משרד החקלאות

12.	קידום השלמת התקנת התקנות להארכת טווח השיווק של ביצים טובות למאכל נדחה לשנת 2016, בשל עומסי עבודה. 

מעקב
משרד הבריאות

12.	תקנות שיווק ביצים שבסמכות המשרד הינן בסנכרון מלא עם תקנות מיון ביצים אשר בסמכות משרד החקלאות ושתיהן סיימו את שלב הסוגיות המקצועיות ונמצאות בשלב ההכנה המשפטית. הצפי לסיום החלק המשפטי הוא תחילת יוני 2016.

ליקוי

13.	הנחיות אחסון: על גבי אריזותיהם של מוצרים רבים שאינם רגישים לקלקול כל עוד הם סגורים באריזה - אך עשויים להתקלקל במהרה לאחר פתיחתם אם יוחזקו בתנאי אחסון לא מתאימים - אין מצוינות הנחיות לאחסון לאחר הפתיחה. בביקורת נמצא כי אף שכיום ירקות ופירות רבים, לרבות צמחי תבלין, נמכרים באריזות, אין תקן 1145 חל עליהם. כפועל יוצא לא חלה על היצרנים החובה לציין הוראות אחסון על גבי אריזות אלה. לדעת משרד מבקר המדינה, על משרד החקלאות לשקול לכלול בדרישות הסימון של אריזות הפירות והירקות שבטיוטת התקנות לחוק הסטנדרטים גם דרישה לסימון הנחיות לאחסון; על מכון התקנים לשקול, במסגרת התיקון הנוכחי של תקן 1145, להחיל את הוראותיו גם על פירות וירקות ארוזים מראש. על משרד הבריאות לפקח על סימון הוראות לאחסון מיטבי של מוצרי מזון; על מכון התקנים לשקול הרחבה ופירוט של הוראות האחסון לצרכנים ואת החלת תקן ישראלי 1145 גם על פירות וירקות ארוזים מראש.

מעקב
משרד החקלאות

13.	בשלב זה אין הנחיות סימון לאחסון בתקנות נוהל בסיסי. יחד עם זאת, לפני כשנה פורסם עלון מידע לצרכן המכיל המלצות לאחסון של תוצרת חקלאית צמחית טרייה.

מעקב
משרד הבריאות

13.	עם אישור חוק ההגנה על המזון, יוקצו מפקחים נוספים לפיקוח על דרכי השיווק ובכך ישופר מנגנון הפיקוח על סימון הוראות לאחסון מיטבי של מוצרי מזון. תקציב 2016 כולל גם 50 משרות לצורך הגברת פיקוח וענישה מתוקף החוק.

מעקב
מכון התקנים

13.	התקן נמצא בביקורת ציבורית. מדובר באחד התקנים החשובים והמורכבים בתחום המזון. ההערות שבדו"ח יועברו לדיון בוועדות התקינה כחלק מהערות הציבור, שיידונו על פי התכנון, ברבעון השני של 2016.

ליקוי

15.	על פי הערכת חוקרי המחלקה לחקר תוצרת חקלאית לאחר קטיף במינהל המחקר החקלאי (להלן - המחלקה), בראש רשימת מקורות הפחת של הפירות והירקות בארץ, כמו ביתר המדינות המפותחות, נמצאים המרכולים והצרכנים. אף על פי כן, נמצא כי אין מתקיימים במינהל המחקר החקלאי מחקרים לשיפור שיטות אחסון של תוצרת חקלאית אצל גורמים אלה, בהיעדר עניין מצד גופים ציבוריים ופרטיים כאחד. לדעת משרד מבקר המדינה, על משרד החקלאות לשקול תמיכה במחקרים ויצירת שיתופי פעולה מחקריים ומסחריים גם בנושא אחסון תוצרת חקלאית במשקי הבית, ברשתות השיווק, במלונות, במסעדות ואצל צרכנים גדולים כמו צה"ל.



מעקב
משרד החקלאות

15.	ועדת ההיגוי למיזם להפחתת הפחת (לכל אורך שרשרת הייצור, השיווק והפצה) תתכנס במהלך מרץ 2016. לקראת סוף 2016 מעריך המשרד כי יוכל לאמוד את שיעורי הפחת לכל אורך שרשרת השיווק והפצה. ועדת ההיגוי לא תעסוק בעניין עודפי המזון במלונות, במסעדות ובצה"ל. המיזם יחל באופן רשמי בנובמבר 2016. המשרד ממשיך באיסוף החומר ובפגישות עם מגדלים. נציג המשרד ייטול חלק בכנס ה OECD  שיתקיים בפריז ביוני 2016 וייוחד לנושא.  

ליקוי

16.	בינואר 2014 פרסמה המועצה הלאומית לביטחון תזונתי (להלן - המועצה לביטחון תזונתי) "תכנית לאומית להבטחת ביטחון במזון לבתי אב בישראל - עקרונות, קריטריונים ודרכי פעולה", אשר כללה גם המלצות להצלת מזון. עד דצמבר 2014 התקציב לפעילות המועצה טרם אושר על ידי שר הרווחה, חרף הערת מבקר המדינה בעניין זה בדוח בנושא הביטחון התזונתי שפורסם באפריל 2014 .

מעקב
משרד הרווחה והשירותים החברתיים

16.	אושר התקציב הדרוש לפעילות המועצה לביטחון תזונתי. הועדה קיבלה אכסניה ותקציב תפעולי לפעילותה כגוף מייעץ. מתגבשת תכנית לאומית להבטחת הביטחון התזונתי. הנושא נדון בחודש יוני 2016 הקרוב בדיון רב משרדי בראשות מנכל משרד הרווחה.

ליקוי

17.	מוערך כי ניתן להציל מזון בשיעור גדול לפחות פי עשרה משיעור ההצלה הנוכחי. באוגוסט 2014 אושרה תמיכה ממשלתית בפעילות להצלת מזון, כחלק מהקצאה של 30 מיליון ש"ח לתקציב משרד הרווחה לשנת 2014 שנועדה לשיפור הביטחון התזונתי - אולם זו הועברה ברובה לשנת 2015. כיום אין למועצה לביטחון תזונתי מידע על עודפי תוצרת חקלאית, וגם אין מנגנון המאפשר קבלת מידע זה לצורך הקמת מערך להצלת המזון.
	משרד מבקר המדינה רואה בחיוב את נכונות מועצת הצמחים להגביר את שיתוף הפעולה עם העמותות העוסקות באיסוף תוצרת חקלאית ובחלוקתה לנזקקים. על מועצת הצמחים לנקוט בהקדם פעולות כמו פתיחת ערוץ תקשורת לעמותות הרלוונטיות, וכן למסור להן נתונים על עודפים ולעדכנן בעוד מועד לגבי פעולות לוויסות עודפים.

מעקב
משרד הרווחה והשירותים החברתיים

17.	אין עדיין בידי המועצה לביטחון תזונתי מידע עדכני על עודפי תוצרת חקלאית. הנושא נדון בחודש מאי הקרוב בדיון רב משרדי בראשות מנכל משרד הרווחה.

מעקב
מועצת הצמחים

17.	עמותות רבות פונות זה מכבר ישירות לחקלאים שמשתפים עמן פעולה. לאחרונה, פועל ערוץ ישיר בין העמותות לתת ולקט ישראל. בשנת 2015 טרם הסתיים הטיפול בנושא של מידע לחקלאים. לגבי עמותות העוסקות באיסוף תוצרת חקלאית ובחלוקתה לנזקקים, ופתיחת ערוץ תקשורת לעמותות רלוונטיות במקרים של עודפים - נשאר על סדר היום להמשך טיפול בשנת 2016.

ליקוי

18. 	העברת עודפי מזון מצה"ל לנזקקים: למרות הוראה בצה"ל המחייבת מניעת בזבוז מזון ככל האפשר, קיימים במערכת הצבאית עודפי מזון בכמויות משמעותיות. אין בידי צה"ל נתונים רשמיים על כמויות העודפים. באפריל 2014 החל צה"ל בשיתוף עם עמותת "לקט ישראל"  בתכנית ניסוי לתרומת מזון עודף, ובמסגרתה העביר הצבא בחודשים מאי-אוגוסט 2014 כ-45,000 ארוחות לנזקקים. מאז פועל צה"ל להרחבת שיתוף הפעולה עם עמותות המזון ולהגדלת כמויות המזון המועבר לנזקקים.

מעקב
צבא הגנה לישראל

18.	בידי צה"ל נתונים על אחוז פחת המזון הממוצע ביחידות התורמות מזון באופן שוטף לעמותת "לקט ישראל". במרבית היחידות אחוז הפחת המחושב נע בין 2-3%. צה"ל מציין כי בכלל יחידותיו, נושא זה מבוקר במסגרת ביקורות מטכ"ליות המבצעות על ידי חיל הלוגיסטיקה, על פי המדיניות הקובעת כי פחת המזון ביחידות עד - 500 מתכלכלים לא יעלה על 5% פחת, וביחידות מ-500 מתכלכלים ומעלה עד 3% פחת מזון. יחידות בהן הודגם פחת מזון גבוה מהאמור מקבלות חניכה מקצועית לצורך צמצום הפחת. בנוסף, יחידות בהן הודגם פחת מזון הגבוה מ1.5%, יופנו למרכז המזון לצורך קישורן לעמותת "לקט ישראל". 
	היחידות התורמות עודפי מזון פועלות בהתאם להוראת קבע אגף טכנולוגיה ולוגיסטיקה בנושא ולאחרונה בוצע ריענון הנחיה לכלל היחידות לרבות חתימה מחודשת על הנוהל.
	צה"ל מקיים שיח רציף עם עמותת "לקט ישראל". באזורים בהם קיימת דרישה. בנוסף פונה ליחידות בהן קיים פוטנציאל ומעודד אותן לתרומות עודפי המזון. צה"ל מציין כי ישנו גידול מתמיד בכמות היחידות התורמות, ופועל לצירוף עוד יחידות פוטנציאליות. מדובר בתהליך מתפתח הכולל איתור, תאום, ליווי וחניכה. כיום איסוף התרומות מתבצע מ- 36 יחידות בפריסה גיאוגרפית רחבה – עליה של כ- 10 יחידות ברבעון. מתחילת הפעילות בתחום נתרמו כ - 305,150 ארוחות לעמותות.
	לא ניתן לחייב ספקי מזון במיקור חוץ לתרום מזון. צה"ל מציין לטובה את קבלן המזון של קריית ההדרכה (עיר הבה"דים), שתורם מיוזמתו עודפי מזון. צה"ל עוסק רבות בהגברת המודעות ביחידות לעניין פחת המזון, הן בהכנת הארוחות והן בנוגע לכמויות.
	בצה"ל קיימת תכנית שבה עמותות המעוניינות לקבל תרומות פונות למפקדת קצין לוגיסטיקה ראשי ולאחר שהן מציגות את כלל האישורים הנדרשים מהוראות קבע אכ"א באגף טכנולוגיה ולוגיסטיקה, מועברים פרטי העמותה למרכז המזון וזו מחברת את העמותה ליחידה הרלוונטית, הן מבחינת פריסה ארצית והן מבחינת כמויות מזון.
	מדור תזונה במפקדת קצין לוגיסטיקה ראשי מבצע ביקורות בכלל מטבחי צה"ל באופן שוטף. במסגרת הבקרה נבדקת כמות פחת המזון. במידה שנמצא כי פחת המזון עולה על המותר בפקודות, פרטי היחידה מועברים למרכז מזון לפוטנציאל כיחידה תורמת. בנוסף, עוברת היחידה הדרכה וחניכה בדרכי צמצום הפחת.
	כמו כן, במסגרת כלל ההכשרות בתחום בתזונה, הן בחובה והן בקבע, נוספו תכנים הנותנים כלים לבעלי תפקיד לצמצום הפחת (תכנון כמות מזון, ייצור מזון תוך כדי ארוחה, שיטות חיתוך ועוד).  

ליקוי

19.	בארגונים ציבוריים גדולים נוספים כמו השב"ס, המשטרה ובתי החולים הממשלתיים, שמפעילים שירותי הסעדה בהיקפים ניכרים, באופן עצמאי או באמצעות קבלני הסעדה חיצוניים - אין מדידה של כמות עודפי המזון ובקרה עליה, והעודפים ברובם נזרקים לאשפה בלי שננקטות פעולות להצילם לטובת נזקקים. על גופים ציבוריים גדולים המספקים שירותי הסעדה בהיקפים גדולים כמו צה"ל, שב"ס, המשטרה ובתי החולים הממשלתיים לנטר באופן שוטף את כמויות עודפי המזון שלהם במטרה לצמצמן ככל האפשר; את עודפי המזון הנותרים והראויים למאכל ראוי להעביר לנזקקים, על פי נוהל שיבטיח את מהימנות הגורם המקבל ואת בטיחות המזון, בדומה לנעשה בצה"ל.

מעקב
משרד הבריאות

19.	בדצמבר 2015, הועבר שאלון לבתי חולים ממשלתיים על מנת ללמוד כמות עודפי מזון הראוי למאכל. לאחר קבלת תוצאות הסקר תבוצע הערכה סופית. 

מעקב
שירות בתי הסוהר

19.	תופעת אובדן המזון במטבחי שב"ס קיימת, אך לדעת שב"ס היא פחותה באופן משמעותי מגופים אחרים, מכיוון שהמנות מוכנות בהתאם לכמות האסירים.
	האסירים, אשר להם אין מקורות הזנה נוספים (בניגוד לשוטרים, חיילים וכו' ) רובם ככולם סועדים במתקני שב"ס. בהתאם לנהלים ניתן להעביר מזון שנשאר מארוחת הצהריים לארוחת הערב, כך שאם נשאר מזון מארוחת הצהריים, לרוב, לאחר ארוחת הערב המזון מתכלה. מדידה של כמויות עודפי המזון במטבחים הינה מורכבת וקשה ליישום, היות ולא ניתן לצפות כמה מזון יוותר לאחר ארוחת הערב.
	יחד עם זאת, קובעים נהלי בטיחות המזון, כי  לא ניתן להשתמש במזון שכבר יצא מבישול/ארוחת חימום ופסי החלוקה.  לאור זאת, איסוף שאריות המזון מהאגפים הופך לא רלוונטי. שב"ס מציין כי האחריות על בטיחות המזון מוטלת על התורם ומכיוון ששב"ס יתקשה להבטיח את האיכות הנדרשת, יש בהצעה משום חשיפתו לתביעות בגין איכות המזון.
	
ליקוי

20.	חסמים ותמריצים לתרומת מזון: גופים פרטיים רבים, וביניהם מלונות, חברות לשירותי הסעדה ומסעדות, נמנעים מתרומת המזון העודף שלהם או מגבילים אותה משיקולים שונים - משפטיים, כלכליים ואחרים. הסרת חסמים לתרומת מזון וקביעת תמריצים כלכליים ואחרים עשויות להגדיל משמעותית את הכמויות שיוצלו וייתרמו לנזקקים. כמה מדינות בעולם אימצו חקיקה הפוטרת תורמי מזון מאחריות פלילית ואזרחית היה וגרם המזון נזק לאדם - בתנאי שנתרם בתום לב. כדי לעודד תרומת מזון על משרד הרווחה, המועצה לביטחון תזונתי, המשרד להגנת הסביבה, משרד החקלאות ומשרד האוצר לבחון הסרת חסמים לתרומת מזון וקביעת תמריצים שונים לעידודה, כגון פרסום הנחיות לגופים תורמי מזון בדבר ההגנות המשפטיות העומדות לתורם מזון בתום לב, זיכוי מוגדל ממס לתורמי מזון, ייקור היטלי ההטמנה, הענקת "תו ירוק" בכפוף לעמידה בתנאים והקמת לוח עודפים אינטרנטי.

מעקב
משרד החקלאות

20.	בהתאם למתווה המשותף למשרד, למועצת הצמחים ולעמותות, ייבחן גם נושא התמריצים והעידוד לחקלאים וגם מניעת תביעות נגד העמותות. טיוטת המתווה תגובש במהלך מרץ, 2016.
	המשרד העביר את המידע והנתונים הדרושים לרשות האוכלוסין לשם מתן היתרי העסקה בענף החקלאות באופן שיאפשר לרשות, לחקלאים ולעו"ז לעמוד בהוראות הדין במהלך ספטמבר 2015, לשם ביצוע איזוני תיקים על ידי החקלאים והמעסיקים.
מעקב
משרד הבריאות

20.	נושא הנהלים בתחום המזון והבריאות שינחו את פעולת הגופים תורמי המזון הוסדר במסגרת חוק הגנה לבריאות הציבור – מזון 2015. צפי לכניסה בתוקף: עד סוף שנת 2016.

מעקב
משרד הרווחה והשירותים החברתיים

20.	חסמים ותמריצים לתרומת מזון - נבחנו גם ההיבטים המשפטיים המונעים מגופים שונים לתרום עודפים של מזון מחשש לתביעות. הנושא נדון בחודש מאי 2016 בדיון רב משרדי בראשות מנכל משרד הרווחה.

מעקב
משרד החקלאות

20.	ראה מעקב לליקוי 2.



ליקוי

21.	נמצא כי אף ששיעור משמעותי מהתוצרת הנפסלת למאכל או לשיווק בשל איסור ערלה או שמיטה ראויה למאכל אדם ולעתים אף הנה באיכות גבוהה -לא בחנו המשרד לשירותי דת, הרבנות הראשית, משרד החקלאות ומועצת הצמחים את האפשרות להפנות תוצרת זו, בכפוף לדרישות ההלכה, להאכלת נזקקים, יהודים או שאינם יהודים. על כן רובה הגדול של תוצרת זו אובד או מופנה להטמנה באתרי פסולת - על כל ההשלכות החברתיות, הכלכליות והסביבתיות הכרוכות בכך. 

מעקב
המשרד לשירותי דת

21.	ראה מעקב לליקוי 7.

ליקוי

22. 	אי-קביעת סולם עדיפויות לטיפול בעודפי המזון: המשרד להגנת הסביבה האמריקני קבע סולם עדיפויות להפחתת אבדן מזון, הכולל את השלבים האלה: (א) הקטנת ההיווצרות של עודפי מזון מלכתחילה; (ב) האכלת נזקקים; (ג) האכלת בעלי חיים; (ד) ניצול העודפים לתעשייה; (ה) קומפוסטציה; (ו) שרפה או הטמנה.
	עד כה לא נתנו המשרד להגנת הסביבה או כל גורם ממשלתי אחר הנחיות מפורשות לגופים המייצרים עודפי מזון, ציבוריים ופרטיים כאחד, באשר לטיפול בעודפים על פי סולם עדיפויות המשלב התייעלות וחיסכון עם עקרונות הקיימות, שמגלמים בתוכם אחריות לחברה, לסביבה ולכלכלה.
	מומלץ כי המשרד להגנת הסביבה יאמץ, בדומה למשרד להגנת הסביבה האמריקני, סולם עדיפויות להפחתת היווצרות עודפי מזון ולניצולם המיטבי, ויפעל להטמעתו אצל יצרני המזון בישראל, אצל ספקיו ובקרב הצרכנים.

מעקב
המשרד להגנת הסביבה

22.	המשרד להגנת הסביבה פועל לפי מדרג כללי הקובע את שיטת הטיפול המשולב בפסולת המוצקה (הנהוגה גם בעולם המערבי). מדרג זה מורכב ממספר חוליות שנקבעו על פי סדר עדיפות יורד לטיפול וצמצום הפסולת. מדיניות המשרד לטיפול משולב בפסולת, קובעת שהשלב הראשון במדרג הינו צמצום והפחתה בפסולת הנוצרת ובכלל זה גם פסולת ממזון. המשרד מיישם את מדיניות הטיפול המשולב בפסולת על ידי טיפול ספציפי בכל חוליה והטמעה של כלים מתאימים.  לשם יישום המדיניות להפחתת כמות הפסולת המיוצרת, יצא בעבר המשרד במספר קמפיינים ציבוריים (מיועד לצרכנים) שמטרתם העלאת המודעות הציבורית לפגיעה הסביבתית ולהפסד הכספי הנגרמים מניצול יתר של משאבים, בין היתר השלכת מזון בשל קניית יתר. לדוגמה - קמפיין צרכנות נבונה במסגרת תכנית "מתחילים לחשוב ירוק".  מאז תחילת יישום מדיניות הטיפול המשולב בפסולת, התמקד המשרד בהפרדת הפסולת במקור וקידם תכנית סיוע רחבת היקף לשלטון המקומי באמצעות תמיכה כספית ברשויות המקומיות במימון הטיפול בפסולת וקידום המחזור בישראל וזאת על מנת שהפסולת האורגנית תטופל ותועבר למחזור במקום להטמנה. מספר משקי הבית ברשויות מקומיות בהם מפרידים פסולת במקור הגיע בחודש נובמבר 2015 ל- 470,606. במסגרת התמיכה הכספית מהמשרד קיבלו הרשויות המקומיות תקציב להסברה וחינוך אשר נוצל בין היתר להעלאת המודעות לצריכה נבונה לדוגמה: קמפיין לצריכה נבונה בעיריית אשדוד, חודש צרכנות נבונה בעיריית יוקנעם.  פעולות נוספות שביצע המשרד:
	1. בסוף 2015 פרסום מדריך להתייעלות סביבתית במסעדות ובתי אוכל, הכולל גם התייחסות לנושא הפחתת אובדן מזון.
	2. בחודש מאי 2016 הושק תו ירוק למסעדות, פאבים ובתי קפה בשיתוף עם מכון התקנים ועריית תל אביב. התו כולל היבטים של הפחתת בזבוז מזון והצלת מזון (כ-20 מסעדות בתל אביב נמצאות לקראת סיום התהליך לקבלת התו).
	3. המשרד פועל עם מכון התקנים על עדכון מפרטים לתו ירוק של בתי מלון ומוסדות רפואה כך שיכללו גם אלמנטים להפחתת בזבוז מזון.
	4. נערכה עבור המשרד עבודה של קבוצת כלכלנים-חברתיים שבחנה יעילות כלכלית של כלי מדיניות להפחתת אובדן מזון ברשתות שיווק. אחד מכלי המדיניות המשמעותיים שנמצאו יעילים היה נושא תאריכי התפוגה וכעת מבוצעת עבודת המשך שמתמקדת ביעילות הכלכלית של כלי מדיניות זה.
	5. המשרד עורך השנה טווינינג (Twinning) עם מומחים מהאיחוד האירופי, בין היתר בנושא הפחתת בזבוז מזון.
	6. הנושא הוכנס לכל תכניות החינוך המתקיימות במערכת החינוך (בי"ס ירוקים, הכשרת מורים וגננות, התכנית המשולבת לחינוך לקיימות, תכניות חינוך בישובים בהם קיימת הפרדה במקור).

ליקוי

23.	ממצאי דוח זה מלמדים, בראש ובראשונה, כי בישראל הנושא של אבדן המזון לא זכה עד כה להתייחסות ממשלתית כוללת ולא הוכנה תכנית פעולה מערכתית להתמודדות עם התופעה. הביקורת העלתה ליקויים בפעילות הגורמים הממשלתיים בנושא איבוד מזון ובזבוזו ואי-עשייה מספקת, בעיקר בתחומים אלה: איסוף נתונים על אבדן מזון בשרשרת אספקת המזון מהחקלאי לצרכן; חינוך והסברה לציבור למניעת בזבוז מזון; אבדן תוצרת חקלאית; קביעת תוקף למזון -מינוח, תאריכי תפוגה והנחיות לאחסון; הצלת מזון לטובת נזקקים; וקביעת סולם עדיפויות לטיפול בעודפי המזון. על הגורמים הממשלתיים לפעול, כל אחד בתחומו, לתיקון הליקויים כפי שפורטו בדוח זה.

	לדעת משרד מבקר המדינה, טיפול ממשלתי כולל ומתואם בנושא אבדן המזון הוא הדרך הראויה והאפקטיבית ביותר להתמודד עמו. מבלי לגרוע מחובת הגורמים הממשלתיים לפעול כל אחד בתחומו לתיקון הליקויים כאמור, ממליץ משרד מבקר המדינה לממשלה לקבוע משרד ממשלתי אחד או גוף מטה שיהיה ממונה על הנושא בכללותו ולהקצות לו לצורך זה את המשאבים הנדרשים. הגורם שעליו תוטל האחריות לריכוז הטיפול בנושא יגבש ויוביל תכנית לאומית לצמצום אבדן המזון, שבהכנתה ובביצועה ישתתפו משרדי הרווחה, החקלאות, הגנת הסביבה, הכלכלה, הבריאות והחינוך, באמצעות צוות בין-משרדי שיפעל בסיוע המועצה הלאומית לביטחון תזונתי ובליווייה. על אותו גורם יהיה ליזום החלטת ממשלה לקידום הנושא.

	נוכח ריבוי הגורמים הממשלתיים בעלי הזיקה לנושא של הצלת מזון, ונוכח היעדר ניסיון בפעולה ממשלתית משולבת בתחום זה, מוצע גם כי האגף לתיאום, תכנון וארגון שבמשרד ראש הממשלה, האחראי לניהול ולתיאום של פרויקטים רוחביים שמטרתם, בין היתר, התייעלות כלכלית, יתאם את הפעולות לקידומה של תכנית כוללת בנושא, לרבות תיאום עם המשרדים הרלוונטיים, כדי שנושא זה יעלה בהקדם על סדר יומה של הממשלה.

	על פי הניסיון העולמי, מומלץ כי תכנית מסוג זה תכלול את אבני הדרך האלה: (א) מדידה והצבת יעדים - איתור מוקדים לאיבוד מזון ולבזבוזו, כימות העודפים והצבת יעדים להפחתת אבדן המזון, כל זאת תוך עידוד המחקר בתחום; (ב) הסברה לציבור - לשם יצירת שינוי תודעה ביחס לערך המזון ולצורך למנוע בזבוז שלו; (ג) הסרת חסמים וקביעת תמריצים לתרומת מזון - שימוש בכלים רגולטוריים לניצול מיטבי של עודפי מזון.

מעקב
משרד ראש הממשלה

23.	לא דווח על תיקון הליקוי.


פעולות הממשלה להבטחת האיכות והבטיחות בענף הבנייה

גופים מבוקרים: משרד הבינוי והשיכון , משרד הכלכלה, משרד ראש הממשלה , משרד הפנים – מינהל התכנון , משרד האוצר – אגף התקציבים, משרד המשפטים, משרד הביטחון, עיריית ירושלים, עיריית אשדוד, עיריית  חדרה, משטרת ישראל, לשכה מרכזית לסטטיסטיקה, מכון התקנים הישראלי, מכון הלאומי לחקר הבנייה בטכניון - מכון טכנולוגי לישראל

ראה הערות ראש הממשלה 65ג' – מאי 2015 עמ' 57-66. 

ליקוי

1. 	היעדר גורם ניהולי מתכלל: לא בוצעה ההמלצה של ועדת ההיגוי המצומצמת ליישום המלצות ועדת זילר, שמינתה הממשלה בפברואר 2004 (להלן - ועדת ההיגוי הממשלתית או ועדת ההיגוי), להקים רשות לתכנון ובנייה שתרכז את הטיפול בפרויקט המעגל החכם. עוד הועלה שהחלטה 1169, שהורתה בין היתר להקים צוות היגוי בראשות מנכ"ל משרד ראש הממשלה לשם יישום המטלות הכרוכות בביצוע הפרויקט (להלן - צוות ההיגוי ליישום), לא בוצעה כראוי; צוות כזה אמנם הוקם, אך פעל תקופה קצרה ביותר בשנת 2007. כך נותר הפרויקט בעל חשיבות לאומית, שתכליתו הבטחת האיכות והבטיחות בענף הבנייה כדי להגן על חיי הציבור, ללא גורם מרכזי, ברור וידוע לכול שינהל אותו ויהיה אחראי כלפי הממשלה לעמידתו ביעדים ובלוחות הזמנים שנקבעו לו. היעדר גורם כזה הוא אחת הסיבות העיקריות להתמשכות הפרויקט על פני יותר מעשור, בלי שקיים, גם במועד סיום הביקורת, לוח זמנים להשלמתו.

ליקוי

2. 	אי-ביצוע החלטות הממשלה והיעדר מעקב בנושא זה: מזכיר הממשלה לא ביצע את הפעולות המוטלות עליו בכל הנוגע למעקב אחר יישום החלטת הממשלה מס' 1169 מפברואר 2007, אשר עוסקת בהיערכות הארגונית והתקציבית ליישום המלצות ועדת זילר. אי-ביצוע של החלטות הממשלה והיעדר מעקב אחר ביצוען הם כשלים של המשרדים הנוגעים בדבר, של מזכיר הממשלה ושל הממשלה כולה, הנושאת באחריות הכוללת לביצוע ההחלטות שהיא מקבלת.

מעקב
משרד ראש הממשלה 

2.  	ראה הערות ראש הממשלה  65ג' - מאי 2015 ליקוי 2  עמ' 57.  
ליקוי

3. 	מעורבות לקויה של המנכ"לים ביישום ההמלצות של ועדת זילר: מממצאי הביקורת עולה כי הפרויקט לא הועמד במקום מרכזי בסדר היום של המנכ"לים של משרדי הממשלה הנוגעים בדבר - משרד הפנים, משרד הבינוי, משרד הכלכלה ומשרד ראש הממשלה. זאת אף שגם בשנים שלאחר אסון ורסאי אירעו עוד אסונות בעקבות כשלי תכנון וביצוע בענף הבנייה, שחלקם אף גבו חיי אדם, ואף שהמשרדים האמורים חרגו במידה ניכרת מלוחות הזמנים שנקבעו בהחלטות הממשלה בעניין יישום המלצות ועדת זילר ומלוחות הזמנים שקבעו המינהלות וועדות ההיגוי המשרדיות. אי-העמדת הפרויקט במקום מרכזי באה לידי ביטוי בין היתר בהיעדר דיונים תקופתיים של הנהלות המשרדים בעניינו ובסדרי מעקב לקויים אחר יישום החלטות הממשלה הנוגעות לביצועו.

מעקב
משרד הבינוי והשיכון

1-3.	יישום המלצות ועדת זילר, להקמת רשות לתכנון ובניה שירכז את הטיפול  בפרוייקט המעגל החכם ויהווה  גורם מרכזי שינהל ויהיה אחראי כלפי הממשלה  לעמידה ביעדים ובלוחות זמנים, נמצא על סדר היום של מנכ"ל המשרד ובמטרות העל של תכנית העבודה המשרדית, בתכנית העבודה האגפית ובעדכוני סטטוס אחת לרבעון במשך מספר שנים. נכון  לחודש יוני 2016, עודכנו  10 מתוך 11 הפרקים של קוד הבניה, והם אושרו על ידי המועצה הארצית והועברו למשרד המשפטים, לעיגון בתקנות.  הפרק האחרון יעודכן עד סוף שנת 2016.

ליקוי

4. 	אי-ריכוז נתונים בנוגע לכשלים הנדסיים וביצועיים: אין שום גוף שלטוני - הן ברמת השלטון המרכזי, לרבות משרד הפנים, משרד הבינוי, משרד הכלכלה, משטרת ישראל והלשכה המרכזית לסטטיסטיקה, והן ברמת השלטון המקומי - שמרכז נתונים על אודות כשלים הנדסיים וביצועיים בענף הבנייה ומנתח אותם. על כן לגופים השלטוניים חסר מידע חיוני בנושאים אלה, הנדרש להם לקבלת החלטות בעניין האסדרה של נושא האיכות והבטיחות בענף הבנייה ולהפקת לקחים למניעת הישנותם של כשלים בתכנון ובביצוע.




מעקב
משרד הבינוי והשיכון

4. 	משרד השיכון מקבל את  הערות  הביקורת  ופועל לתיקון הליקויים:  מינהל התכנון יפעיל  את מכוני הבקרה עם סמכויות אכיפה,  מכוני הבקרה יבצעו בקרה על תכנון ועל ביצוע  פרויקט הבנייה. בנושא תיעוש הבנייה – המשרד פועל ליישום החלטת ממשלה מקיפה בנושא. לדעת  המשרד בניה מתועשת לצד הפעלת מכוני הבקרה, תהה איכותית יותר ותחסוך ליקויים במהלך הבניה.  בנוסף,  בפרויקט מחיר למשתכן נמצא  מפרט מחייב וכן בקרת ביצוע. במסגרת  אסדרת הרגולציה בחוק רישום הקבלנים ותקנותיו, המשרד מתכוון להגדיר בצורה מפורטת את התפקידים של מהנדס הרישום ומהנדס הסיווג על מנת,  לשפר בין היתר, את האיכות והבטיחות בענף הבנייה.

מעקב 
הלשכה המרכזית לסטטיסטיקה  

4. 	הלשכה המרכזית לסטטיסטיקה מציינת  שלא התקבלה פניה ללשכה בבקשה לבדוק את האפשרות לעריכת סקר כשלים תכנוניים או ביצועיים בענף הבנייה. כדי לבצע בעתיד סקר בנושא זה, בעזרת מומחים חיצוניים כמייעצים מקצועיים, נדרשת הגדרת צרכים – לרבות מטרת הסקר - על ידי הגוף השלטוני לקבלת ההחלטות. עם זאת, באתר של הלשכה ניתן  להיעזר בנתונים המתפרסמים על תאונות דרכים עם נפגעים שאירעו בדרכים לא תקינות.

ליקוי

5. 	הכנת קוד הבנייה: רק בפברואר 2014, כשבע שנים לאחר שהוטל על משרד הבינוי, על פי החלטה 964, להכין את קוד הבנייה, הציג המשרד לראשונה לפני המועצה הארצית את הקוד, המכיל 18 פרקים. המועצה הארצית החליטה להמליץ לשר הפנים על התקנת התקנות לפי קוד הבנייה שהציג לפניה משרד הבינוי, בלי שאישרה את תכולת הקוד.

ליקוי

6. 	רק שישה מבין 18 פרקי קוד הבנייה אושרו על ידי המועצה הארצית לתכנון ולבנייה (להלן - המועצה הארצית) והועברו להמשך הליכי החקיקה. אשר לתקני הבנייה, להסכם המסגרת בין משרד הבינוי למכון התקנים מדצמבר 2010 צורפה רשימה של 48 תקנים נדרשים; במועד סיום הביקורת סיים מכון התקנים את הכנתם של 14 מבין 16 התקנים שהזמין המשרד.

מעקב 
משרד השיכון

5-6. 	משרד הבינוי ישלים את התקנים בהתאם להתקדמות קוד הבנייה. נכון ליוני 2016, הזמין המשרד 24 תקנים להם ממשק ישיר להוראות קוד הבנייה. ניצול מכסת התקנים נעשה וייעשה בהתאם לצורך, וכדלקמן: המכון מכין תקנים על-פי נושאים המוזמנים על-ידי משרד הבינוי והשיכון ושקשורים בהכנת קוד הבניה. המשרד הזמין 16 תקנים עד 2014,  מתוכם מכון התקנים סיים 14. שני התקנים  הנוספים בוטלו בעקבות הזמנת תקן חדש. מתחילת 2015 עד היום הוזמנו 8 תקנים נוספים.  5 תקנים יסתיימו עד סוף 2016, ו-3 תקנים עד סוף שנת  2017. הסכם ההתקשרות עם מכון התקנים עד סוף שנת  2018.

מעקב
מכון התקנים הישראלי

6.  	מכון התקנים הישראלי  קבע שהעבודה על ל-  2 התקנים תעשה במתכונת חדשה והם יכללו במסגרת אימוץ תקני התוכן האירופי, שנעשה במימון משרד הבינוי והשיכון. בפרויקט זה, הנפרס לאורך שנת 2016-2017, נעשות רוויזיות לתקנים הבאים:  תקן ישראל (להלן: ת"י)  412 – עומסים במבנים: עומסים אופייניים.  ת"י 109 – משקלם של חומרי בנייה ושל חלקי מבנה . ת"י 414 – עומסים אופייניים בבניינים: עומס רוח . ת"י 466 חלק 1 – חוקת הבטון: עקרונות כלליים  ת"י 1225 חלק 1 – חוקת מבני פלדה: כללי . ת"י 413 – תכן עמידות מבנים ברעידות אדמה. בנוסף, בשנת 2015 הוזמנה הכנת רוויזיה לת"י 1414-1 וכן הכנת תקן חדש, 2752-2.

ליקוי

7. 	ליקויים בקביעת לוחות הזמנים להשלמת קוד הבנייה: ועדת ההיגוי המרכזית להכנת קוד הבנייה שהקים משרד הבינוי באוקטובר 2007 (להלן - ועדת ההיגוי לקוד הבנייה) קבעה כי הכנת הקוד תסתיים באפריל 2010. ואולם היא לא עדכנה את לוח הזמנים ולא קבעה לוחות זמנים פרטניים לכל שלב בהכנת הקוד. הוועדה התכנסה בפעם האחרונה בדצמבר 2012, ובמועד סיום הביקורת באוקטובר 2014 עדיין לא נקבע לוח זמנים מעודכן להשלמת קוד הבנייה.


מעקב 
משרד הבינוי והשיכון

7. 	נכון לחודש יוני 2016, עודכנו  10 מתוך 11  פרקי קוד הבניה שאושרו על ידי המועצה הארצית והועברו למשרד המשפטים. הפרק האחרון יעודכן עד סוף  שנת 2016. בנוסף,  בכוונת מנכ"ל משרד הבינוי והשיכון לזמן ישיבת מנכ"לים בנושא כדי להאיץ את סיום התקנת התקנות. ראה מעקב לליקוי 3.   

ליקוי

8. 	תהליך עדכון המפרט הכללי - לדעת משרד מבקר המדינה, תשובותיהם של משרד הבינוי ומשרד הביטחון מצביעים על חוסר תיאום והיעדר תכליתיות בקידום העדכון של המפרט הכללי. במועד סיום הביקורת, אוקטובר 2014, לא נדרש משרד הבינוי למסור דוח בנוגע להתקדמותו בביצוע המשימות שהוטלו עליו. בפועל המשימות לא בוצעו - הקוד לא עוגן בתקנות התכנון והבנייה, והמפרט הכללי לא עודכן. הביקורת העלתה כשל מתמשך בתהליך עדכון המפרט הכללי, שבעקבותיו טרם עודכן המפרט במועד סיום הביקורת. דרכי הפעולה בנושא עדכון המפרט הכללי משקפות, בזעיר אנפין, את דרכי הפעולה ביישום ההמלצות שנכללו בדוח ועדת זילר. בתהליך היישום בולט החלל הניהולי שנוצר בהיעדר גורם מרכזי שינהל את התהליך, יתכלל אותו ויעקוב אחר הפעולות שמבצעים משרדי הממשלה השותפים לביצוע הפרויקט. אף שעל פי החלטת הממשלה יש לעדכן את המפרט הכללי ולהתאימו לקוד הבנייה, הגורמים האחראים לכך, ובראשם משרד הבינוי, לא נדרשו זה שנים למסור דוח על פעולותיהם בנושא. נוסף על כך, הקצאת כוח האדם לעדכון המפרט אינה מספקת, ולוח הזמנים שמשרד הביטחון קבע לעצמו לסיום העדכון אינו מיושם - מכיוון שמשרדי הממשלה אינם מקצים תקציב לקידום נושא זה. בשל כל אלה תהליך העדכון מתקדם בעצלתיים, והאחריות לכך היא בראש ובראשונה של משרד הבינוי, שבדרך פעולתו בעניין זה יש לראות כשל חמור.

מעקב
משרד הבינוי והשיכון

8. 	משרד הבינוי העביר למשרד הביטחון את הפרקים המעודכנים מתוך קוד הבנייה. כאמור עודכנו  10 מתוך 11  פרקי קוד הבנייה והם  אושרו על ידי המועצה הארצית והועברו למשרד המשפטים. הפרק האחרון יעודכן עד סוף שנת 2016. 



ליקוי

9. 	ליקויים בביצוע ניסוי להפעלת מכוני בקרה- ועדת ההיגוי הממשלתית המליצה על ביצוע ניסוי להפעלת מכוני בקרה (להלן - הניסוי), בתוך חצי שנה מיום פרסום הדוח, במטרה לבחון את ישימות תהליך הבקרה.  נמצא כי רק ביוני 2010, באיחור של כחמש שנים, הוחל בביצוע הניסוי, זאת נוכח העיכובים הרבים בגיבוש המתכונת להפעלת מכוני הבקרה. ביוני 2011, אישר אגף התקציבים במשרד האוצר תקציב ייעודי לביצוע הניסוי, בדגש על היערכות מערכות המחשוב וגיוס כוח אדם זמני לכך.  הבדיקה העלתה כי עד מועד סיום הביקורת, אוקטובר 2014, בוצע הניסוי ב-17 ועדות מקומיות בלבד, וכי עד סוף שנת 2014 אין כוונה לבצעו בוועדות מקומיות אחרות, בשל מחסור ביועצים המלווים אותו. עוד עלה כי לא נקבע תאריך יעד לסיום הניסוי, והוא צפוי להימשך עד להפעלת מכוני הבקרה בינואר 2016, על פי הוראות תיקון 101.

מעקב
משרד האוצר- מינהל התיכנון 

9. 	ההפעלה הנסיונית של מכוני הבקרה על כל שלביה בהתאם לעקרונות מיוני 2011 עתידה להמשך עד למועד בו ייכנס לתוקף הוראות תיקון 101. המטרה ליצור רצף פעילות של מכוני הבקרה החל משלב הניסוי ועד ליישום בפועל. הפרוייקטים המשתתפים בניסוי הינם מורכבים ותקופת בנייתם אורכת שנים ספורות.  הקמת הפרויקטים הראשונים, ובהתאם לכך גם עבודת בקרת הביצוע של מכוני הבקרה הנסיוניים  תסתיים במהלך שנת 2016. 

ליקוי

10. 	איוש אגף רישוי הבנייה: בהחלטה 1169 נקבע כי יש להקים את אגף רישוי הבנייה במינהל התכנון (להלן - אגף הבנייה), לצורך ביצוע המשימות שהוטל על משרד הפנים לבצען במסגרת הפרויקט בשנים 2009-2007. מינהל התכנון אייש את אגף הבנייה רק בתחילת שנת 2009, ואילו שתי משרות הקשורות להקמת מכוני הבקרה עדיין לא אוישו.

מעקב
משרד האוצר 

10.  	לא דווח על תיקון הליקוי. 


ליקוי

11. 	מספר התיקים שנבדקו עד אוגוסט 2014 במסגרת הניסוי היה כ-100 בלבד, אף שלפי היעד שנקבע היה צריך לבדוק עד מועד זה כ-130 תיקים (אגף הבנייה במינהל התכנון קבע את יעדי הניסוי ב"נוהל עקרונות הפיילוט" מיוני 2011).  יצוין כי שום תיק לא היה של פרויקט בנייה שנבדק במשך כל שלבי הליך הרישוי. 

מעקב
משרד האוצר

11.  	לא דווח על התקדמות  בתיקון הליקוי. 

ליקוי

12. 	הכשרה מקצועית של בקרים: משרד הפנים, בשיתוף האקדמיה, המועצה להשכלה גבוהה ומשרדי הממשלה הנוגעים בדבר, עדיין לא גיבש תכנית הכשרה סדורה וארוכת טווח, שתיתן מענה לדרישות כוח האדם של מערך הבקרה בעתיד ותבטיח יצירת מערך בקרה מקצועי המסוגל להתמודד עם היקף הבנייה בארץ ולהבטיח את האיכות והבטיחות של המבנים והמקומות המשמשים את הציבור. על משרד הפנים לפעול לגיבוש תכנית הכשרה כאמור. 

מעקב
משרד האוצר 

12.  	לא דווח על תיקון הליקוי. 

ליקוי

13.	הגוף המפקח על מכוני הבקרה: משרד הפנים הסדיר את מעמדה של הרשות להסמכת מעבדות במסגרת תיקון 101. לעומת זאת, משרד הכלכלה עדיין לא עשה פעולות לתיקון חוק הרשות הלאומית להסמכת מעבדות, התשנ"ז-1997, כדי שיהיה אפשר להעניק על פיו לרשות הלאומית להסמכת מעבדות סמכויות פיקוח על מכוני הבקרה שיוקמו. אי-הסדרה בחוק של סמכויות הגוף המפקח על מכוני הבקרה ואי-איוש התפקיד של מנהל תחום אישור מכוני הבקרה עלולים לגרום לעיכוב בהקמתם של המכונים, הנחוצים להבטחת איכות ובטיחות בענף הבנייה.




מעקב
משרד הכלכלה

13. 	פעולת מכוני הבקרה והסמכתם על ידי הרשות נקבעו בתיקון 101 לחוק תכנון ובנייה,  מתוך כוונה של המחוקק כי פעילותם והסמכתם של מכוני הבקרה לא תהיה תלויה בתיקון חוק הרשות הלאומית להסמכת מעבדות והרחבת סמכויות הרשות הלאומית להסמכת מעבדות. באופן זה,  נקבע כי ההסמכה היא רק תנאי לרישיון שניתן על ידי שר האוצר למכון הבקרה והפיקוח על מכוני הבקרה הוא בידי שר האוצר.  משרד הכלכלה מציין כי איוש תפקיד מנהל תחום אישורי מכוני הבקרה אינו בסמכות משרד הכלכלה.  

מעקב
משרד האוצר 

13.  	לא דווח על תיקון הליקוי. 

ליקוי 

14. 	עד למועד סיום הביקורת, אוקטובר 2014, לא גיבש משרד הכלכלה הצעה לייחוד פעולות לבעלי התפקידים השונים הנחוצים במהלך התכנון וההקמה של הבניין ולקביעת הכשירויות הנדרשות מהם והדרישות לשימורן, וממילא לא התקין תקנות בנושא כנדרש בהחלטת הממשלה מס' 964 ובהחלטת הממשלה מס' 963 מנובמבר 2009 (להלן - החלטה 963). אי-הסדרת ייחוד הפעולות, הכשירויות ושימורן מהווה חסם של ממש לקידום פרויקט המעגל החכם. 

מעקב 
משרד הכלכלה

14.	משרד הכלכלה הקים וועדה מקצועית להכנת תשתית מקצועית בנוגע לגיבוש ייחוד פעולות למקצועות התכנון. הצוות המקצועי סיים  את עבודתו והתשתית המקצועית הועברה לבחינה של הוועדה המשותפת, שעתידה לקדם את הנושא. פעולות הוועדה ימשיכו עם סיום ההתקשרות עם יועץ לחברי הוועדה ההנדסאים.

ליקוי

15.	עקב החשיבות הלאומית של הפרויקט להקמת המערך החדש להבטחת האיכות והבטיחות בענף הבנייה, על הממשלה למנות גופי-על לניהולו ולהפעלתו. בראש ובראשונה, ראוי לשקול למנות גוף מטה שילווה את הפרויקט, יפקח על ביצועו וידווח לממשלה על מידת יישום החלטותיה הנוגעות להשגת יעדיו ולעמידתו במסגרות התקציב ובלוחות הזמנים שנקבעו לו. כמו כן, על הממשלה לשקול למנות מינהלת פרויקט על-משרדית, שתהיה אחראית להפעלתו השוטפת. על כל משרד המעורב בביצוע הפרויקט להפעיל את גופי הניהול שלו לקידום המשימות שהוטלו עליו, על פי היעדים ולוחות הזמנים שיקבעו גופי-העל. עקב ההשפעה שיש להקמת הפרויקט על שלום הציבור, מחויבת הממשלה לעקוב אחר הבאתו לכלל סיום, לאחר שנים כה רבות של עיכובים.

מעקב
משרד האוצר

15.  	לא דווח על תיקון הליקוי. 

מעקב
משרד הבינוי והשיכון

15.  	לא דווח על תיקון הליקוי. 

מעקב
משרד ראש הממשלה 

15.  	ראה הערות ראש הממשלה  65ג' - מאי 2015 ליקוי 2  עמ' 57.  

ליקוי

16. 	ראוי שהמנכ"לים של משרדי הממשלה הנוגעים בדבר - משרד הפנים, משרד הבינוי, משרד הכלכלה ומשרד ראש הממשלה - ייחדו לפרויקט מקום מרכזי בסדר יומם ויקיימו דיונים תקופתיים בנושא עמידתם ביעדים שבאחריותם ובלוחות הזמנים שנקבעו להם, בכפוף להוראות תיקון 101. עליהם גם לתת את הדעת לצורך בניהול סדור של מאגר הנתונים על אודות אירועי הבטיחות בענף הבנייה, במטרה להפיק לקחים מאירועים אלה ולייצר תשתית עובדתית שעל בסיסה יתקבלו החלטות לאסדרת הנושא.

מעקב 
משרד הבינוי והשיכון

16.  	משרד הבינוי והשיכון מעדכן כי הקמת מאגר נתונים על אירועי בטיחות  יכנס לתכנית עבודה של המשרד בשנת 2017 .


מעקב
משרד ראש הממשלה 

16.  	ראה הערות ראש הממשלה  65ג' - מאי 2015 ליקוי 2  עמ' 57.  

מעקב
משרד האוצר 

16.  	לא דווח על תיקון הליקוי. 

ליקוי

17. 	לדעת משרד מבקר המדינה, ראוי שאגף הבנייה יקיים כנסי הסברה לוועדות המקומיות שנבחרו להשתלב בניסוי, שבהם תובהר חשיבותו לייעול תהליכי הבנייה ולהבטחת איכותה, והחשיבות של השתתפותן בו כמייצגות של כלל הוועדות. הסברה כזאת יכולה לרכך את התנגדותן של הוועדות המקומיות להשתתף בניסוי ולהניע אותן לדווח על חסמים המונעים מהן להשתתף בו. ראוי שאגף הבנייה ישלב בהסברה גם את מרכז השלטון המקומי. מהלך כזה עשוי להבהיר לוועדות המקומיות את החשיבות שבבחינת תהליך הרישוי באמצעות מכוני הבקרה, תהליך שמנהל אגף הבנייה הגדיר "מהלך מכונן בעל השפעה על עתיד הרישוי והבנייה במדינת ישראל". משרד מבקר המדינה מעיר למשרד הפנים כי אין די בביצוע הסברה בקרב הרשויות המשתתפות בניסוי, אלא יש לבצע הסברה בקרב כל הוועדות המקומיות, ובכללן ועדות המסרבות להשתתף בניסוי. הסברה כזאת תסייע כאמור לרכך את התנגדותן של הוועדות להשתתף בניסוי ותניע אותן להציף חסמים המונעים מהן להשתתף בו.

מעקב
משרד האוצר

17.  	לא דווח על התקדמות  בתיקון הליקוי. 

ליקוי

18.  	הקמת מערכת מקוונת לתחום הבנייה: הקמת אתר שיכיל מידע בתחום הבנייה הושלמה, ואילו הקמתה של מערכת מקוונת להגשת בקשות להיתרי בנייה ולטיפול בהן (להלן - מערכת רישוי זמין) טרם הסתיימה.




מעקב
משרד האוצר

18.  	לא דווח על תיקון הליקוי. 

ליקוי

19. 	הביקורת העלתה כי צוות ההיגוי שהוקם באוקטובר 2007 לפיתוח מערכת רישוי זמין עבד בשיתוף פעולה עם צוות ממשל זמין, אך ללא שיתוף פעולה עם אגף מערכות מידע במשרד הפנים. בשל אי-שיתוף פעולה זה פותחו מערכות תכנון זמין ורישוי זמין בנפרד ולא על בסיס מידע משותף, דבר שפגע ביכולת ליצור מישק ביניהן עם השלמת פיתוחן.  לדעת משרד מבקר המדינה, ההתעלמות בעת פיתוח מערכת רישוי זמין מהצורך ליצור מישק בינה ובין מערכת תכנון זמין, פגע ביכולתה של מערכת רישוי זמין לייעל ולקצר את תהליך הרישוי וכן גרם לעלויות יתר ולבזבוז משאבים.

מעקב  
משרד האוצר

19.  	לא דווח על התקדמות בתיקון הליקוי. 

ליקוי

21. 	ביצוע סקר בנושא המפרט הכללי - משרד מבקר המדינה מעיר כי עקב אי-מיפוי הפערים בין המפרטים הנכללים במפרט הכללי ובין אלה שיש לכלול בו, קיים ספק אם הנתונים הקיימים במפרט הכללי העומדים לרשות משרדי הממשלה הם מעודכנים ורלוונטיים.

מעקב
משרד  הביטחון

21. 	העבודה על הסקר נמצאת בשלבי ביצוע. צפי לקבלת תוצאות המיפוי הן במהלך שנת 2016. ישיבות של וועדת ההיגוי למיפוי הפערים במפרט הכללי מתקיימות לעיתים קרובות ועל פי הצורך. משרד הביטחון מציין שהפעילות השוטפת בעדכון המפרטים אינה ממתינה לתוצאות הסקר  והעבודה מתבססת על מידע עדכני שנאסף כל הזמן.

ליקוי

22. 	לדעת משרד מבקר המדינה, נוכח חשיבתם של הנתונים על אודות אירועי הבטיחות בענף הבנייה - הן באתרי בנייה חדשים והן במבנים קיימים - להפקת לקחים ולאסדרת נושא הבטיחות בענף הבנייה, ראוי שהמשטרה תשקול לקבוע סיווג ייעודי עבור אירועי הבטיחות האמורים, כדי להבטיח את הנגשת הנתונים בנוגע אליהם לגופים שלטוניים, מקצועיים, מחקריים ואחרים.
	
מעקב
משטרת ישראל 

22. 	משטרת ישראל  מטפלת רק במקרי רשלנות חמורה ולא בכלל האירועים.  אין ברשות המשטרה  את מלוא היקף של  נתונים הנדרשים  לריכוז  ולפיכך, לדעת משטרת ישראל אין מקום שהנושא ירוכז במשטרה.



































       





פרק שני


משרדי הממשלה
























תכנון עבודה במשרד ראש הממשלה

גופים מבוקרים: משרד ראש הממשלה – המטה הכלכלי חברתי, הרשות לפיתוח כלכלי והמועצה הלאומית לכלכלה.

 ליקויים  1-3 תוקנו. ראה הערות ראש הממשלה 65ג' – מאי  2015 עמ' 69-72.  

ליקוי

5. 	נמצא כי המועצה  הלאומית לכלכלה לא הכינה תכניות עבודה לשנים 2012 ו-2013. על המועצה הלאומית לכלכלה לגבש תכנית עבודה שנתית בהתאם למתווה המפורט במדריך התכנון, וכן לגבש תכנית עבודה רב-שנתית וארוכת טווח בהתאם להחלטת הממשלה בעניין.

מעקב 
משרד ראש הממשלה 

5. 	משרד ראש הממשלה מעדכן על יישום תיקון הליקוי:  הוועדה המייעצת כונסה ביום 26.11.14 ועיקרי הדיון תועדו בפרוטוקול.  בשנת 2015 לא התאפשר לקיים פעילות סדירה של הוועדה המייעצת בשל מערכת הבחירות והעובדה שבמשך מספר חודשים המועצה פעלה ללא מנהל  עקב סיום העסקה של פרופ' יוג'ין קנדל. המועצה תפעל לכינוס הוועדה המייעצת  שמונתה במרץ 2016,  ולתיעוד דיוניה.  הדיון הראשון נקבע  לקראת סוף חודש יולי 2016.  
















סדרי עבודתה של המועצה הלאומית לכלכלה

גופים מבוקרים: משרד ראש הממשלה,  משרד האוצר – אגף התקציבים

ליקוי מס' 1 תוקן. ראה הערות ראש הממשלה 65ג' – מאי 2015 עמ' 73-80. 

ליקוי

2. 	אי-השלמת ההסדרה של עבודת המועצה בחקיקה - על פי החלטת הממשלה מ-2006, לאחר הקמת המועצה והפעלתה ולאור הניסיון שיצטבר ייזום ראש הממשלה הצעת חוק בנושא המועצה, מעמדה, סמכויותיה ותפקידיה. נמצא כי נכון למועד סיום הביקורת, יולי 2014, טרם הושלם במשרד ראש הממשלה  הטיפול בטיוטה של הצעת החוק שגיבשה המועצה בספטמבר 2013, והדרג המוסמך טרם אישר אותה. ראוי כי משרד ראש הממשלה  יממש בהקדם את ההחלטה לעגן את פעילות המועצה בחקיקה ויטפל בהצעת החוק בנושא המועצה, מעמדה, סמכויותיה ותפקידיה ויקדם את המשך הטיפול בנושא. 

מעקב 
משרד ראש הממשלה 

2. 	בהחלטת הממשלה מספר  430 מיום 10.9.2006 נקבע כי "לאחר הקמת המועצה והפעלתה, ולאור הניסיון שיצטבר, ייזום ראש הממשלה הצעת חוק בנושא המועצה, מעמדה, סמכויותיה ותפקידיה". לא בכדי נקבע כי יידרש ניסיון מצטבר. טרם התקבלה החלטה על ידי דרג מוסמך האם ובאיזה אופן יש לקדם את הליכי החקיקה לעיגון מעמד המועצה.

ליקוי 

5. 	הועדה המייעצת למועצה ולראש הממשלה - בהחלטת ממשלה מאפריל 2009 נקבע כי ראש הממשלה ימנה למועצה ועדה מייעצת, כדי שתייעץ לו ולמועצה בתחומי פעילותה ותסייע לו ולמועצה בגיבוש המלצות למדיניוּת בנושאים שבטיפולה; הוועדה המייעצת תמונה לאחר שהרכבה ודרכי עבודתה יתואמו עם היועץ המשפטי לממשלה. את עבודת הוועדה המייעצת מרכזת המועצה. נמצא כי עד מועד סיום הביקורת, יולי 2014, טרם מונה יו"ר לוועדה המייעצת. עוד נמצא כי בשנים 2013-2011 התכנסה הוועדה המייעצת בתדירות נמוכה מזו שנקבעה בתיאום עם היועץ המשפטי לממשלה. נמצא גם כי בשום דיון מדיוני הוועדה המייעצת בשנים 2013-2010 (13 דיונים) לא נרשם פרוטוקול ולא סיכום. פעילותה המצומצמת ואי-תיעוד דיוניה של הוועדה המייעצת, מעוררים חשש כי אין ביכולתה להשיג את מטרותיה. לדעת משרד מבקר המדינה, יש בכל אלו כדי לפגוע ביכולתה של המועצה למלא את תפקידיה באופן מיטבי.

מעקב
משרד ראש הממשלה

5. 	מינוי ועדה מייעצת למועצה הושלם בתאריך 14.3.16.

ליקוי

6. 	על ראש המועצה ועל מי שיתמנה לתפקיד יו"ר הוועדה המייעצת לפעול לקיום עבודה סדירה ומלאה של הוועדה, לרבות תיעוד הולם, כדי שתוכל למלא את תפקידיה החשובים.

מעקב 
משרד ראש הממשלה 

6. 	משרד ראש הממשלה מעדכן כי הליקוי תוקן:  הוועדה המייעצת כונסה ביום 26.11.14 ועיקרי הדיון תועדו בפרוטוקול.  בשנת 2015 לא התאפשר לקיים פעילות סדירה של הוועדה המייעצת בשל מערכת הבחירות והעובדה שבמשך מספר חודשים המועצה פעלה ללא מנהל  עקב סיום העסקה של פרופ' יוג'ין קנדל.  עם מינוי  הוועדה המייעצת במרץ 2016, המועצה תפעל לכינוס הוועדה ולתיעוד  הדיונים.   דיון ראשון נקבע לחודש יולי 2016. 

ליקוי

7. 	על ראש הממשלה לבחון את מעמדה, את סמכויותיה ואת תפקידיה של המועצה וכן את עמידתה ביעדים שנקבעו לה בעת הקמתה. את ממצאי הבחינה והמסקנות יש להביא לפני הממשלה לשם קבלת החלטות. 

מעקב
משרד ראש הממשלה
7. 	המועצה פועלת בהתאם להחלטות הממשלה בדבר סמכויותיה ותפקידה. הפרשנות אליה מחויבת המועצה מעוגנת במכתב של היועץ המשפטי לממשלה. דיון נוסף יתקיים במידת הצורך בעת קידום הליכי החקיקה לעיגון מעמדה וסמכויותיה של המועצה הלאומית לכלכלה במשרד ראש הממשלה ככל שיוחלט על כך. 

משרד האוצר - אגף החשב הכללי

מאזן המדינה ליום 31.12.13 -
דוחות כספיים של משרדי ממשלה

גופים מבוקרים: משרד האוצר, משרד הביטחון, משרד החינוך, משרד החוץ, משרד הרווחה והשירותים החברתיים, המשרד לביטחון פנים, שירותי בתי הסוהר

ראה הערות ראש הממשלה 65ג' מאי 2015, עמ' 81-83. 

ליקוי

1.	דוחות הליקויים המפורטים שהכינו רו״ח המבקרים אינם נמצאים בידי  חטיבת חשבונאות, בקרה ודיווח באגף החשכ״ל (להלן - חטיבת החשבונאות), וממילא היא אינה מבצעת מעקב מרוכז אחר תיקון הליקויים שצוינו בדוחות.

מעקב
משרד האוצר

1. 	הדוחות הכספיים של המשרדים הם בראש ובראשונה של המשרד וחשב המשרד חותם על הדוחות יחד עם מנכ"ל המשרד. דוח הליקויים מוכן על ידי גורם מקצועי בלתי תלוי - רו"ח המבקר, הדוח מוגש למשרד וכולל בדרך כלל גם ליקויים הקשורים לאגפים שונים של המשרד ולכן אין מקום לאגף החשב הכללי להיות מעורב בתיקון ליקויים אלו אלא להנהלת המשרד בלבד. במקום בו המשרדים רואים צורך להתייעץ עם אגף החשב הכללי בנקודות שעלו בדוח הליקויים הם פונים ומתייעצים נקודתית. בנוסף, יש לציין כי להמלצת המבקר בנוגע למעורבות החשב הכללי השלכות תקציביות ותפעוליות.

ליקוי

2.	במשך ארבע השנים האחרונות רו״ח המבקר את הדיווחים הכספיים של משרד החינוך נמנע מלחוות דעתו על הדוחות הכספיים של המשרד. למרות זאת, ממלאי תפקיד המנכ״ל באותן שנים, החתומים על הדוחות הכספיים של המשרד, אגף החשכ״ל והנהלת המשרד, לא עשו די כדי שפעילות המשרד המובאת בדוחות הכספיים תבוא לידי ביטוי באופן שעולה בקנה אחד עם כללי החשבונאות המקובלים.


מעקב
משרד האוצר

2. 	הדוחות הכספיים של משרד החינוך הם בראש ובראשונה של המשרד ולכן נקבע שחשב המשרד ומנכ"ל המשרד יחתמו על דוחות אלו. לפיכך, האחריות הראשונית היא שלהם. החשב הכללי יבחן את הנושא ובמידת הצורך  יספק סיוע חשבונאי מתאים.

ליקוי

3.	המעקב שקיים אגף החשכ״ל אחר השימוש במאגר רו״ח שהקים לצורך בחירת רו״ח למתן סיוע לבניית הדוחות של משרדי הממשלה ולביצוע בקרה על דוחותיהם וכן הבקרה שעשה האגף על נושא זה לוקים בחסר. אין בידי החשכ״ל רשימת ציוות של רו״ח במשרדי הממשלה ואין בידיו מידע בדבר השימוש של המשרדים ברואי חשבון שנבחרו שלא באמצעות המאגר.

מעקב
משרד האוצר

3. 	בידי החשב הכללי ישנה כבר רשימת ציוות של רו"ח במשרדי הממשלה ומידע בדבר השימוש של המשרדים ברואי חשבון שנבחרו שלא באמצעות המאגר. 

ליקוי

4.	אין אחידות בהצגת הנתונים של פרויקטים המבוצעים בשיתוף המגזר הפרטי במשרדי הממשלה השונים.  

מעקב 
משרד הביטחון

4.  	לעניין הצגת פרויקטים המבוצעים בשיתוף המגזר הפרטי במשרד הביטחון, המשרד מבהיר כי הוא מטפל ויציג את פרויקט העברת בסיסי צה"ל ממרכז הארץ לדרום בהתאם לתקן חשבונאות ממשלתי מס. 32 ובהתאם להנחיית החשבונאי הראשי במשרד האוצר. ככלל, מלאי המשרד אינו נרשם כנדרש במסגרת הדוחות הכספיים של המשרד, זאת בשל אי ניהול המלאי במסגרת המערכות הכספיות והפיננסיות של המשרד וכן בשל מגבלות ביטחוניות. המשרד פועל ככול שניתן לטייב את הנתונים המופיעים בדוחות הכספיים של המשרד באופן שוטף ובהתחשב באילוצים הקיימים. 
מעקב
משרד האוצר

4. 	בחודש דצמבר 2014 פורסם תקן חשבונאות ממשלתי מספר 32 בנושא הסדרי זיכיון למתן שירות: המעניק , החל על דוחות כספיים לתקופות דיווח שנתיות המתחילות ביום 1 בינואר 2014 או לאחריו. המשרדים הממשלתיים מחויבים לפעול בהתאם לתקן.

ליקוי

5.	אין אחידות בכל הנוגע לבניית דוחות כספיים מאוחדים והצגת הנתונים כפי שנקבע בתקני החשבונאות הממשלתית העוסקים בשליטה בגופים ובהשקעה בהם.

מעקב
משרד האוצר

5.	ה- IPSASB החל בהכנת וכתיבת תקני החשבונאות למגזר הציבורי (להלן: "תקנים") בסוף שנות ה- 90 של המאה הקודמת, כתיבת מכלול התקנים טרם הסתיים וכבר רואים עדכונים ותוספות משמעותיים לתקנים. בהתאם, המוסד לתקינה בחשבונאות ממשלתית בישראל פועל לעדכון תקני החשבונאות הממשלתיים (להלן: "התקנים הממשלתיים") שכבר אומצו על מנת שהדיווח הכספי של הממשלה  והמשרדים הממשלתיים יהיה על פי התקנים המעודכנים. יש לציין כי המוסד לתקינה לחשבונאות ממשלתית אינה מבצעת אימוץ אוטומטי של תקני ה- IPSAS, אלא מתבצע בדיקת השלכות אימוץ כל תקן טרם האימוץ, שכן אימוץ אוטומטי יכול לעיתים להביא לפגיעה בעיקרון ההצגה העקבית וכן באילוצי עלות תועלת. בנוסף, אין כיום הרבה מדינות המיישמות IPSAS באופן מלא, ישנן מדינות אשר בחרו לפתח תקינה מקומית בהתבסס על ה- IPSAS, תוך עריכת התאמות נדרשות. כך שהמשרד אינו מקבל את קביעת המבקר לעניין הפגיעה ביכולת להשיג את מטרותיו של הדיווח הכספי והמשרד פועל בדומה למדינות מפותחות בעולם של אימוץ תקנים בזהירות המתבקשת. אגף החשב הכללי מצפה מכל הגורמים המעורבים בהכנה, בביקורת ובחתימה על הדוחות הכספיים במשרדים לעשות את המיטב על מנת לתקן את הליקויים העולים במשרדים במהלך הביקורת.


ליקוי

6.	אין אחידות ביישום המדיניות החשבונאית שנקבעה בנושא מלאי. תהליך ניהולו, רישומו וסיווגו באופן שוטף של המלאי הן בדוחות הכספיים והן בדוחות כספיים משרדיים של חלק ממשרדי הממשלה לוקה בחסר ואינו מאפשר להציגו באופן נאות ובהתאם לכללי החשבונאות המקובלים.

מעקב
משרד האוצר

6. 	בעת קביעת מדיניות חשבונאית למדידת המלאי, יש לקבוע גם את אופן המדידה (סעיף 11 לתקן הקובע שהמדידה תהיה לפי הנמוך מבין עלות או  שווי מימוש נטו) והן ליישום הנוסחה המשמשת לקביעת עלות המלאי (סעיפים 25-28 הקובעים כי בפרויקטים ספציפיים יש למדוד את המלאי לפי זיהוי ספציפי של העלויות וכאשר ישנם מספר גדול של פריטי מלאי יש לקבוע נוסחה למדידת המלאי FIFO או ממוצע משוקלל). בבדיקת מדיניות חשבונאית אחידה אין לערב בין אופן המדידה לבין הנוסחה המשמשת לקביעת עלות. נוסף על כך, סעיף 27 לתקן חשבונאות ממשלתי מספר 12 – מלאי, קובע ש"...לגבי מלאי שמהותו שונה או שהשימוש בו שונה, ניתן להצדיק שימוש בנוסחאות עלות שונות". דוח המבקר מציין כי "המשרדים נוהגים בצורה חשבונאית שונה" – התקן קובע כי מלאי שבמהותו או שהשימוש בו שונה ניתן להצדיק מדידה שונה ולכן במרבית המקרים, אין להשוות בין מרכיבי המלאי במשרדים השונים.

ליקוי

7.	על אף הערת משרד מבקר המדינה בדוח 61ב משנת 2011, יתרת המלאי הרשומה בדוחות הכספיים עדיין מוערכת באופן מהותי בחסר. נמצא, כי בגין 2013 אין בידי מינהל הרכש הממשלתי אף לא דיווח אחד על המלאי מ-24 המשרדים הממשלתיים והגופים הנוספים, כמתחייב מהוראת התכ״ם העוסקת בביקורת מלאי תקופתית.

מעקב
משרד האוצר

7.  	התקיימו דיונים בנושא באגף החשב הכללי בין החשבונאי הראשי ומנהלת מינהל הרכש הממשלתי והוחלט כי בשלב ראשון תתקון הוראת תכ"ם 2.4.2 של החשבונאי הראשי, לעניין פעולות לביצוע ודיווחים בסיום שנת כספים, כי חשב המשרד יעביר דיווחים בדבר אירועים חריגים בלבד, אשר עלו במסגרת ספירות המלאי. ברוח זו, וכחלק ממהלך כולל של עדכון הוראות התכם, הנחתה מנהלת מינהל הרכש הממשלתי לבחון את תיקון הוראה מס 10.8.2 לעניין ביקורת מלאי תקופתית, ובה הדרישה לדיווח אל מינהל הרכש. דיונים בנושא האמור מתקיימים בימים אלו (ינואר 2016) במינהל הרכש ע"י הגורמים האמונים על הנושא. 

ליקוי

8.	המעבר של משרדי הממשלה לדיווח כספי לפי בסיס מצטבר ולפריסת מערכת מרכב״ה בארבעה משרדי ממשלה וב-13 גופי ממשל אמור היה להסתיים על פי החלטת הממשלה עד יוני 2013. נמצא כי המעבר במשרדי  החוץ, הרווחה ובשירות בתי הסוהר טרם בוצע, וכי צפוי פיגור של כ-18 עד 30 חודשים בתהליכי אפיון המערכות, בנייתן ופריסתן.

מעקב
משרד האוצר

8. 	המעבר לדיווח כספי לפי בסיס מצטבר ולפריסת מערכת מרכבה בוצע ברווחה ובשב"ס, במשרד החוץ יבוצע  במאי 2016. 

ליקוי

9.	על החשכ״ל להגביר את הבקרה על חשבויות משרדי הממשלה כדי להנהיג אחידות בהצגה ובדיווח על המצב הכספי. על החשכ״ל להבטיח כי החשבים במשרדי הממשלה, שכפופים מקצועית להנחיותיו, ימסרו את דוחותיהם הכספיים לאחר שיכירו בפריטים החשבונאיים, ימדדו אותם, יציגו אותם, וייתנו להם גילוי בהתאם להנחיות המקצועיות שנקבעו.

מעקב
משרד האוצר

9. 	הדוחות הכספיים של כל משרד הם בראש ובראשונה של המשרד לכן חשב המשרד חותם על הדוחות יחד עם מנכ"ל המשרד. הדוח מבוקר על ידי גורם מקצועי בלתי תלוי – רואה החשבון המבקר. יש להביא בחשבון שלהמלצת המבקר משמעויות תקציביות.



ליקוי

10.	מן הראוי שהחשכ״ל ייתן גילוי לציבור על הליקויים שנמצאו. על אגף החשכ״ל לאפיין את מתכונתו, היקפו ותוכנו של דוח הליקויים המפורט שעל רו״ח המבקרים להגיש לו כמבקרי הדוחות הכספיים של משרדי הממשלה. על החשכ״ל לבצע מעקב אחר ממצאי הדוחות, ובמידת הצורך לתת למשרדים הנחיות מקצועיות על מנת לתקן את הליקויים שנמצאו.

מעקב
משרד האוצר

10. 	הדוחות הכספיים של כל משרד הם בראש ובראשונה של המשרד וחשב המשרד חותם על הדוחות יחד עם מנכ"ל המשרד דוח הליקויים מוכן על ידי גורם מקצועי בלתי תלוי – רואה חשבון המבקר, הדוח המוגש למשרד כולל בדרך כלל גם ליקויים הקשורים לאגפים שונים של המשרד ולכן אין מקום לאגף החשב הכללי להיות מעורב בתיקון ליקויים אלו אלא להנהלת המשרד בלבד. במקום בו המשרדים רואים צורך להתייעץ עם אגף החשב הכללי בנקודות שעלו בדוח הליקויים הם פונים ומתייעצים. יש להביא בחשבון שלהמלצות המבקר קיימות משמעויות תקציביות. 
















העברת הטיפול בבתי המעצר ממשטרת ישראל לשירות בתי הסוהר

גופים מבוקרים: משרד לביטחון פנים, משטרת ישראל, שירות בתי הסוהר, הנהלת בתי המשפט – הסניגוריה הציבורית  ומשרד האוצר 

ליקוי 13 תוקן. ראה הערות ראש הממשלה 65ג' – מאי 2015 עמ' 85-92. 

ליקוי

1. 	העברת מערך הכליאה וליווי העצורים מהמשטרה לידי שירות בתי הסוהר  (להלן שירות בתי הסוהר) - בגין החלטת השר להעביר מהמשטרה לשירות בתי הסוהר את מערך הטיפול בכליאת העצורים ובליווי העצורים היה על שני גופים אלה להגיע לרמת תיאום גבוהה, להיערך מחדש לטיפול בעצורים ולקבוע לשם כך הסדרים מפורטים. לטיפול בעצורים היבטים מינהליים, היבטים רפואיים והיבטים מודיעיניים; ריבוי ההיבטים ומורכבותם חייב הסדרים הולמים והכנת הסכם מתכלל, שיהווה בסיס מוסכם להסדרת קשרי הגומלין וסדרי העבודה בין שני הגופים, ואשר ממנו ניתן יהיה לגזור נהלים מפורטים. בפועל לא נחתם הסכם כזה בין שני הגופים, ותחת זאת חתם כל מחוז במשטרה עם גורמי שירות בתי הסוהר הפועלים בתחומו על הסכם שהסדיר את העברת המערך ברמה המחוזית בלבד.  עד מועד סיום הביקורת, אוקטובר 2014, לא הצליחו המשטרה ושירות בתי הסוהר לגבש הסכם מתכלל, שייחתם בידי שני הצדדים ויסדיר את כלל הבעיות שהתעוררו במשך השנים.  המשרד לביטחון פנים (להלן: ביטחון הפנים) נדרש לפעול כדי שייחתם הסכם מתכלל ומערכתי, שיסדיר את מכלול ההיבטים של קשרי העבודה בין המשטרה לשירות בתי הסוהר וישקף את האחריות והמחויבות של דרגי פיקוד בכירים בשני הגופים לנושא זה. 

מעקב 
משטרת ישראל 

1. 	התקיימו דיונים בהשתתפות המשטרה ושירות בתי הסוהר (להלן: שירות בתי הסוהר) . טרם גובש הסכם כולל בין הארגונים.

מעקב 
שירות בתי הסוהר

1. 	בשל סמיכות הזמנים בין מינוי הנציבה והמועד הנדרש לסיכום הנושא, ובהמשך לפניית נציבת שירות בתי הסוהר, הוחלט על ידי מנכ"ל המשרד לביטחון פנים (להלן: ביטחון פנים) כי גיבוש אמנה כוללת וסופית יחל בחודש ינואר 2017.

ליקוי

2.	על המשרד לביטחון הפנים לחזור ולבחון את המחלוקות בין המשטרה לבין שירות בתי הסוהר ולגבש פתרונות ראויים להסדרת הנושאים השנויים במחלוקת, תוך קביעת תחומי האחריות של כל גוף, קביעת נהלים מפורטים וקביעת מנגנונים ליישוב מחלוקות. במסגרת פתרונות אלה יש להתייחס בכובד ראש להיבטים הקשורים לזכויות העצורים ולמניעת פגיעה העולה על הנדרש בחירותם ובכבודם.

מעקב 
המשרד לביטחון פנים

2. 	במסגרת הסכם ההבנות, שגובש ונחתם על ידי שירות בתי הסוהר, משטרת ישראל  והמשרד לביטחון הפנים, הוסדרו חלק משמעותי מהמחלוקות בין שירות בתי הסוהר ומשטרת ישראל. בכוונת המשרד לביטחון הפנים לסייע לשירות בתי הסוהר ולמשטרת ישראל  בהשלמת ניסוחה של אמנה כוללת ביניהם, שתסדיר את כל הסוגיות שבמחלוקת בין הארגונים. כדי לגשר באופן שוטף על המחלוקות שבין שירות בתי הסוהר ומשטרת ישראל  הוקם במשרד "פורום ישוב מחלוקות". בראש הפורום עומד ראש חטיבה תכנון וארגון במשרד לביטחון הפנים וחברים בו 	נציגים בכירים של שירות בתי הסוהר ומשטרת ישראל. הפורום מתכנס אחת לחודשיים ודן במחלוקות העקרוניות שבין הגופים.

ליקוי

3. 	פערים בין המשטרה ושירות בתי הסוהר - עם העברת האחריות לטיפול בעצורים מן המשטרה לשירות בתי הסוהר נתגלעו מחלוקות רבות בפרשנות וביישום של ההסכמים שנחתמו בידי הגורמים המקצועיים בכל מחוז. המחלוקות נגעו בעיקר להליך קליטת העצורים בבתי המעצר, לשינוע העצורים ולליוויים שלהם לחקירות במשטרה ולבתי המשפט (להלן - ליוויים).  בבסיס ההחלטה להעביר את בתי המעצר לאחריות השירות בתי הסוהר עמדה התפיסה שלפיה על המשטרה להתמקד בלחימה בפשיעה ובאכיפת החוק, ועל כן עליה להקטין באופן משמעותי את ליווי העצורים ולחדול מלהחזיק במשמורתה עצורים ולהלינם בתחנות המשטרה. אולם מנתוני המשטרה עולה כי מטרה זו לא הושגה במלואה: המשטרה המשיכה לבצע באמצעות ניידות סיור כ-20,000 ליוויים בשנה. כמו כן המשיכה המשטרה להלין כ-23,000 עצורים בשנה.
מעקב
משטרת ישראל 

3.	עדיין קיימים פערים ומחלוקות מאחר והגופים עדיין עובדים על פי האמנה הישנה שחלקים רבים ממנה כבר אינם מיושמים. פערים ומחלוקות אלו אמורים להיפתר בכתיבת אמנה חדשה מתכללת וישימה. 

מעקב 
שירות בתי הסוהר

3.	שירות בתי הסוהר שותף  לתשובת  משטרת ישראל כמפורט לעיל. 

ליקוי

4. 	חוקרי המשטרה עושים שימוש מצומצם בחדרי החקירות שהוקצו להם על ידי שירות בתי הסוהר בבתי המעצר, אף ששימוש בחדרי החקירה במקרים המתאימים יכול להקטין את מספר הליוויים. על המשטרה לעשות שימוש יעיל יותר בחדרי החקירות הייעודיים במתקני שירות בתי הסוהר במקרים שבהם לא נדרשות פעולות חקירה מיוחדות ולפעול בהתאם לממצאים. 

מעקב
משטרת ישראל 

4. 	נכון לחודש אוגוסט  2016  ישנם 5 חוקרי משטרה המושאלים לשירות בתי הסוהר  ונותנים סיוע ליחידות השטח בהתאם לבקשתם.  בנוסף, נבדק אופן השימוש בחדרים, כשירותם ובאם קיימים פערי תשתיות.

ליקוי 

5. 	המחלוקות שנתגלעו בין המשטרה ושירות בתי הסוהר בנושא הטיפול בעצורים פוגעות בפעילות המבצעית של המשטרה. חברה שבדקה מטעם המשרד לביטחון הפנים את נושא ליווי העצורים והשמירה עליהם בתחנות המשטרה, העלתה אף היא ששוטרי הסיור עסוקים שעות רבות במשימות ליווי ושמירה של עצורים על חשבון שעות סיור וזמן נוכחות בשטח. החברה העריכה כי 15%-10% מזמן הסייר במשמרת מוקדש לשמירה ולליווי, וכי העלות היומית של הטיפול בעצורים ברמה הארצית היא שוות ערך לאומדן עלויות ההעסקה של כ-300 שוטרי סיור ביממה.  הניסיון שנצבר בנושא זה ודוח החברה מדגישים שלא ניתן להימנע לחלוטין מביצוע מקצת ממשימות הליווי והכליאה בידי המשטרה. אולם המשטרה לא ניתחה באופן שוטף את הנתונים על מספר הליוויים שהיא מבצעת כדי להגדיר מה כמות הליוויים שהיא יכולה לעמוד בה, בלי שמשימותיה המבצעיות ייפגעו.

מעקב
משטרת ישראל 

5. 	עדיין קיימים פערים ומחלוקות האמורים להיפתר לאחר כתיבת אמנה חדשה מתכללת וישימה.

מעקב 
שירות בתי הסוהר

5. 	התקיימו דיונים רבים בין שני הארגונים, בראשות מנכ"ל המשרד לביטחון פנים, אשר נסובו על צרכי הליווי הנוספים של משטרת ישראל ותמחורם, כל זאת, על מנת לתת שירות מקסימלי למשטרה במשך כל שעות היממה. אולם, מאחר והמשמעויות המשאביות היו גבוהות, הוחלט על ביצוע סבב ג' בלבד, שהוא כשליש מהבקשה הכוללת של המשטרה. סבב ג' נותן מענה נרחב למשטרת ישראל, אבל עדיין אינו מיועד לסגור את כל פערי הליווי הנדרשים למשטרה. התקנים המיועדים לסבב ג' תוקננו, המהלך להפעלת סבב ג' הושלם במלואו ומבוצע כיום על ידי יחידת נחשון. פערים ומחלוקות נוספים אמורים להיפתר במסגרת האמנה החדשה.

ליקוי

6. 	הסכם 2014 נועד ליישב את עיקר המחלוקות בין הגופים. בסיום הסכם 2014 נכתב שעד חודש ספטמבר 2014 ינוסח הסכם מתכלל להסדרה מלאה של האחריות לליווי האסירים והעצורים בין המשטרה ושירות בתי הסוהר. במרץ 2014 חתמו המשטרה ושירות בתי הסוהר על ההסכם, אולם עד ינואר 2015 לא נחתם הסכם מתכלל.  גם לאחר החתימה על הסכם 2014 שנועד ליישר את ההדורים בין המשטרה ושירות בתי הסוהר, לא נפתרו המחלוקות ביניהם. בפועל, מיד לאחר החתימה אי-ההסכמות בין המשטרה לשירות בתי הסוהר המשיכו להתקיים, בעיקר בכל הקשור לקליטת עצורים ללא תלות במצבם הבריאותי ולקליטת עצורים בבית המעצר הטריטוריאלי של היחידה העוצרת.





מעקב
משטרת ישראל 

6. 	עדיין קיימים פערים ומחלוקות האמורים להיפתר לאחר כתיבת אמנה חדשה מתכללת וישימה.

מעקב 
שירות בתי הסוהר

6. 	בשל סמיכות הזמנים בין מינוי הנציבה והמועד הנדרש לסיכום הנושא, ובהמשך לפניית נציבת שירות בתי הסוהר, הוחלט על ידי מנכ"ל המשרד לביטחון פנים כי גיבוש אמנה כוללת וסופית יחל בחודש ינואר 2017.
	
ליקוי

7. 	מחלוקות רבות התעוררו סביב ההיבטים הרפואיים הקשורים בקליטת העצורים. במיוחד הדברים אמורים לגבי קליטת עצורים חולים ובעלי מגבלות רפואיות. בהסכם 2014 נוספו אמנם הבהרות לנושא זה, אולם לא הוכנו נהלים מפורטים המסדירים את הטיפול בהיבטים אלה, תוך חלוקה ברורה של האחריות הרלוונטית בין המשטרה לשירות בתי הסוהר. 

מעקב
משטרת ישראל 

7. 	טרם הסתיים הליך כתיבת האמנה. עדיין קיימים פערים ומחלוקות בנושא פרשנות התנאים לקבלת עצור חולה. למרות הסכם ההבנות משנת 2014, הנושא הרפואי הינו מרכזי ומאוד בעייתי וגוזל זמן ואנרגיה רבה ממשטרת ישראל. עצורים רבים עם היבט רפואי לא נקלטים בשירות בתי הסוהר ומופנים לבדיקות במיון בניגוד למסמך ההבנות. בדיון שנערך בסוף חודש יוני 2016 סוכם על קיום דיון רחב יותר מול גורמי הפיקוד הבכירים בשירות בתי הסוהר לקבלת החלטה סופית בנדון, מאחר ומדובר בהחלטות רפואיות שלהן השלכות נרחבות על קליטת עצורים בשירות בתי הסוהר שאינן באחריותו הבלעדית של קצין רפואה ראשי (להלן: קרפ"ר) בשירות בתי הסוהר.





מעקב 
שירות בתי הסוהר

7. 	בשל סמיכות הזמנים בין מינוי הנציבה והמועד הנדרש לסיכום הנושא, ובהמשך לפניית נציבת שירות בתי הסוהר, הוחלט על ידי מנכ"ל המשרד לביטחון פנים כי גיבוש אמנה כוללת וסופית יחל בחודש ינואר 2017.

ליקוי

8. 	בהסכם 2014 הוחלט שיחידת נחשון תקיים סבב נוסף לליווי עצורים, תוספת לשני סבבי הליווי הקיימים (להלן – סבב ג'). המחלוקות בין המשטרה ושירות בתי הסוהר העמידו בסימן שאלה את מימושו של סבב ג'. המשטרה חששה שחוסר האמון שנוצר בין שני הגופים והקשיים של שירות בתי הסוהר בוויסות העצורים יחזרו גם בסבב זה. בסופו של דבר הוסכם על דחיית מועד היישום של סבב ג', אשר יחל באופן הדרגתי ב-2.11.14 כפיילוט בלבד בכמה תחנות שיש בהן תאי מעצר.  על המשרד לביטחון הפנים לפעול בנחישות ליישומו של סבב ג' בתוך פרק זמן קצר, עליו לעקוב אחר הפיילוט שהחל בכמה תחנות שיש בהן תאי מעצר, להפיק ממנו לקחים ולפעול ליישומו בכל רחבי הארץ. למרות שהסכם 2014 לא הסדיר את כל הפערים בין שירות בתי הסוהר ובין המשטרה ואף יצר פערים חדשים, לא פעלו שני הגופים להכנת נהלים מפורטים שיוטמעו אצל הגורמים המטפלים בעצורים בשטח כדי להקטין את הפערים ביניהם, כדי לשמור על זכויות העצורים וכדי לא לפגוע במבצעיות של כל אחד מהם. 

מעקב 
המשרד לביטחון פנים

8. 	סבב ג' פועל במלואו בכל האזורים בהם תוכנן לפעול. הפעלת הסבב לוותה בסיג ושיח בין שירות בתי הסוהר ומשטרת ישראל בסיועו של המשרד לביטחון הפנים ולראייה שהיקף המחלוקות בין הגופים נמצא בתהליך של ירידה מתמדת. שירות בתי הסוהר ומשטרת ישראל  מדווחים על שביעות רצון רבה מקיומו של הסבב ומאופן מימושו.

מעקב
משטרת ישראל 

8. 	נהלי עבודה משותפים יכתבו רק לאחר כתיבת אמנה חדשה. סבב ג' עובד בכל מחוזות משטרת ישראל שנכללו במסמך ההבנות שנחתם בשנת 2014 בין שני הגופים. הסבב הוריד משמעותית את כמות ליווי העצורים ממשטרת ישראל בשעות הערב והלילה.

מעקב
שירות בתי הסוהר

8. 	בשל סמיכות הזמנים בין מינוי הנציבה והמועד הנדרש לסיכום הנושא, ובהמשך לפניית נציבת שירות בתי הסוהר, הוחלט על ידי מנכ"ל המשרד לביטחון פנים כי גיבוש אמנה כוללת וסופית יחל בחודש ינואר 2017. התקנים המיועדים לסבב ג' תוקננו, המהלך להפעלת סבב ג' הושלם במלואו ומבוצע כיום על ידי יחידת נחשון.

ליקוי

9. 	בין השנים 2013-2003 היה גידול של כ-32% במספר המעצרים: בשנת 2003 היו בישראל 46,120 מעצרים, ובשנת 2013 עלה מספרם והגיע ל-61,049. לפי נתוני שירות בתי הסוהר כ-54% מהעצורים שוחררו לאחר פחות משלושה ימי מעצר, וכ-12% נוספים השתחררו לאחר שבעה ימי מעצר. הנתונים על מספר העצורים המשתחררים לאחר מעצר קצר, פעמים רבות לאחר 24 שעות, בלי שמוגש נגדם כתב אישום, מחייבים בדיקה לגבי נחיצותם של חלק מן המעצרים ואפשרות שימוש בחלופות קלות יותר. על המשרד לביטחון הפנים לבחון את העלייה בכמות המעצרים נוכח העובדה שאחוז לא מבוטל מהעצורים משוחרר לאחר פרק זמן קצר, מבלי שהוגש נגדם כתב אישום.  על המשטרה לבחון את הגורמים לעלייה במספר המעצרים, לנתחם ולהסיק מהם מסקנות כדי להבטיח שהמעצרים לעתיד לבוא יהיו הכרחיים ונחוצים.

מעקב
משטרת ישראל 

9. 	היקף האוכלוסייה במדינת ישראל גדל בעשרות אחוזים בין שנת 2003 לשנת 2013. יש קשר ישיר בין היקף האוכלוסייה להיקף הפשיעה/מעצרים. חוק סדר הדין הפלילי , סמכויות אכיפה ומעצרים, מעניק בנסיבות מסוימות לקצין משטרה, סמכות לעצור אדם, לצורך מילוי מספר תכליות, כמפורט בחוק. מוצע שלא לבחון את הנתונים בחינה כמותית גרידא, משום שבחינה כזו אינה נותנת תמונת מצב מהימנה. מעצר ראשוני נועד לצרכי חקירה/למניעת שיבוש הליכי חקירה ובמקרים מסוימים למניעת סיכון: רוב החקירות מסתיימות במסגרת ימי המעצר הראשוני ולכן העצור משתחרר, לאור ייתור עילות המעצר. לכן אין לראות בנתוני השחרור לאחר מספר ימי מעצר כנתונים בעייתיים.  במקרים רבים, מוגש כתב אישום בתיק חקירה, זמן מסוים לאחר סיום החקירה, וזאת לאחר שהתיק נקלט ביחידת התביעה ונבחן על ידי התובע. אין לראות בהכרח, בעובדה שעצור משוחרר ללא כתב אישום המוגש בסמוך למועד שחרורו, כליקוי אלא כהליך מקובל. משטרת ישראל מבוקרת בצורה ישירה ורציפה על ידי בתי המשפט, בעת הגשת בקשה להארכת מעצר. במקרים בהם סבור בית המשפט כי פעלה המשטרה שלא בהתאם לסמכויותיה, מעיר השופט בדיון ואף משחרר את העצור. משטרת ישראל פועלת בצורה שוטפת, בתהליכי פיקוח ובקרה אודות יישום סמכויותיה בתחום מעצר חשודים. הפיקוח והבקרה מתבצעים בכל הרמות, החל מדרג הפיקוד ביחידה וכלה בדרג חטיבת החקירות, האמונה מקצועית על מערך החקירות. חטיבת החקירות מבצעת בקרות שוטפות ביחידות החקירה. אחד מהנושאים המרכזיים בבקרות אלו הינו יישום נכון של סמכויות קצין המשטרה, בקבלת החלטה על מעצר. חטיבת החקירות משקיעה מאמצים רבים גם בתחום ההדרכה ובמסגרת זו מבצעת הדרכות שוטפות בהן מועברים לקחים שעלו בפסיקה וכן סוגיות נלוות להליכי מעצר.

ליקוי

10. 	כבר לפני שנים עלה הצורך בפיתוח וביצירת אמצעים שישמשו את גורמי אכיפת החוק כחלופה למעצרים, ואף על פי כן במרוצת השנים הוחל ביישום חלקי בלבד של חלופות כאלו. על המשרד לביטחון הפנים, בשיתוף יתר הגורמים השותפים בשרשרת אכיפת החוק, לבחון את המקרים שבהם נדרש להרחיב את השימוש באמצעים חלופיים למעצר. שימוש מושכל באמצעים אלה יסייע להתמודד עם עומס הכליאה ולצמצם את השימוש במעצר ככלי לצורכי חקירה, במקרים שבהם הוא אינו נדרש.

מעקב 
המשרד לביטחון פנים 

10. 	המשרד לביטחון הפנים פועל להרחבת חלופות הכליאה. כך, למשל, שונה חוק הפיקוח האלקטרוני באופן שהאיזוק האלקטרוני הפך לחלופת מעצר והורחב היקף השימוש האפשרי בו עד לכדי 750 עצורים.  במקביל, פעל המשרד לביטחון הפנים ליצירת היכולת לשחרור בערבות בתחנות משטרה, באישור קצין מוסמך לכך, וזאת, בין היתר, בעזרת מסופים  בתחנות המשטרה להפקדת ערבות כספית.


מעקב
משטרת ישראל

10.  	בשנת 2016 תוקן חוק סמכויות אכיפה ומעצרים – פיקוח אלקטרוני – ובמסגרתו שונה סטאטוס מפוקח אלקטרונית ממשוחרר בערובה לעצור בתנאי פיקוח אלקטרוני. פיקוח אלקטרוני ניתן רק לאחר כתב אישום. חלופת מעצר במסגרת ימי מעצר ראשוניים נבחנת החל מהשלב הראשון בו מקבל את ההחלטה קצין המשטרה. לקצין המשטרה נתונה הסמכות, בהתאם להנחיות החוק, לבחון אפשרות לשחרור לחלופה למעצר בתנאים שונים. בשנים האחרונות, קודם הליך שחרור בהפקדה כספית, בתחנת המשטרה ובמקומות ייעודיים, הפתוחים גם מעבר לשעות העבודה ויחידות המשטרה עושות שימוש בהליך זה דבר המביא ליכולת קצין משטרה לשקול שחרור בערובה של עצור, בתחנת המשטרה, במקום להביאו בפני בית המשפט, לצורך שחרורו. ראוי להזכיר כי הניסיון המצטבר מלמד כי התייחסות לעצור המשוחרר בערובה על ידי קצין משטרה, לתנאי השחרור, הינה התייחסות מקלה, לעומת התייחסותו לשחרור בתנאים שניתן בהחלטת שופט בבית המשפט. בנוסף לכך, לבית המשפט סמכות לשחרר עצור בתנאים מחמירים יותר ולכן, במקרים מסוימים, יש צורך להביא את העצור לשחרור על ידי בית המשפט. זו הסיבה שחלק מהמעצרים מסתיימים עם תום 24 השעות הראשונות. 

ליקוי 

11.	למשטרת ישראל ולשירות בתי הסוהר אין מסד נתונים אחיד לגבי מספר העצורים, וקיימים ביניהם חילוקי דעות מהותיים ביחס לנתונים על היקף המעצרים ומספרם. על המשרד לביטחון הפנים להחיש את סיום עבודת המטה המשותפת של המשטרה ושירות בתי הסוהר לבנייתו של מסד נתונים אחוד שמשקף את כמות העצורים.

מעקב
משטרת ישראל 

11.   	מערכת עצורים חדשה פועלת במשטרת ישראל מאז ספטמבר 2014. הנתונים שבמערכת עברו מספר סבבי טיוב ומשקפים קרוב ככול האפשר את המצב הקיים בשטח. החל מינואר 2015 מועבר לשירות בתי הסוהר ממשק "קליטת עצור" הכולל את פרטי העצורים שבכוונת המשטרה להעביר לשירות בתי הסוהר, כולל מידע דמוגרפי עדכני ומספר תיק החקירה.


מעקב
שירות בתי הסוהר

11. 	פרויקט הקישור של מידע על מעצרים עם תיקי חקירה משטרתיים הינו פרויקט גדול מאוד בהיקפו העוסק בנושאים החשובים למשטרה ואינם בהכרח חיוניים לשירות בתי הסוהר. למרות זאת, ולאור בקשת משטרת ישראל הנושא ייבחן במסגרת תוכנית העבודה של ממשקי שירות בתי הסוהר עם משטרת ישראל לשנת 2017.

ליקוי 

12. 	המשרד לביטחון הפנים בשיתוף המשטרה ושירות בתי הסוהר נדרשים לפעול שהמעצרים ייעשו רק במקרים שבהם הדבר הכרחי, תוך איזון ראוי בין האינטרס הציבורי בקיומה של מערכת משטרתית המאפשרת חקירה יעילה של חשודים והרחקת נאשמים שנשקפת מהם מסוכנות תוך כדי ניהול משפטם, לבין האינטרס של שמירה על חירותם האישית של החשודים והנאשמים.

מעקב
המשרד לביטחון פנים

12. 	המשרד מבהיר כי הליקוי נוגע לאופן פעולתה המבצעית של משטרת ישראל  לאכיפת החוק. משטרת ישראל  פעלה ופועלת לביצוע מעצרים במקרים בהם הדבר נחוץ לצורך מימוש אחריותה לביטחונו האישי של האזרח. המשרד לביטחון פנים אינו מתערב בשיקולים המבצעיים של משטרת ישראל  מכיוון שהנושא נמצא באחריותה הבלעדי. 

מעקב
משטרת ישראל

12. 	התבצעה עבודת מטה בין  אגף התכנון  לאגף חקירות ומודיעין לגיבוש מדד אשר ישקף את איכות המעצרים המבוצעים על ידי היחידות. מדד איכות מעצרים יעלה בחודש אוקטובר 2016 במערכת "אמון" בהתאם ללוחות זמנים פיתוח. משטרת ישראל פועלת תדיר, כפי שפורט לעיל, ליישום והטמעת הנחיות החוק ונהלי המשטרה, לצורך אכיפה מקצועית ונכונה, ביחידות החקירה. מעבר לכך, קיימת חשיבות לבחינה בדיעבד של איכות המעצר, כפי שמתבצעת, מאחר והינה בחינה שאיננה אובייקטיבית, לאחר קריאת מכלול החומר. הבחינה הנעשית על ידי קצין המשטרה הינה בחינה סובייקטיבית, בזמן אמת, ובשלבים ראשוניים של החקירה/אירוע.
ליקוי

14. 	לאחר שייקבע הסכם מתכלל ומערכתי בין המשטרה ושירות בתי הסוהר עליהם להכין נהלים מפורטים הנגזרים ממנו, ובעיקר נהלים בנושאים השנויים במחלוקת הקשורים לקליטת עצורים בריאים, לקליטת עצורים חולים ולליווי עצורים.

מעקב
משטרת ישראל

14. 	הכנת הנהלים תתבצע לאחר החתימה על האמנה הסופית וכנגזרת מתוך הוראותיה.
			
ליקוי

15. 	על המשטרה לבחון את הגורמים לעלייה במספר המעצרים, לנתחם ולהסיק מהם מסקנות כדי להבטיח שהמעצרים לעתיד לבוא יהיו הכרחיים ונחוצים. משטרת ישראל עוצרת על פי סמכות הניתנת מכוח חוק בהתאם לעילות המנויות בחוק. 

מעקב
משטרת ישראל 

15.	חטיבת החקירות פועלת בצורה שוטפת לפקח ולבקר אחר עבודת יחידות החקירה, במטרה לוודא כי השימוש בסמכויות המעצר נעשה בהתאם לחוק. לעלייה בכמות המעצרים יש גם סיבות אובייקטיביות, שחלקן פורטו במעקב לליקוי 9 לעיל.

















המערך הרפואי לטיפול בכלואים בשירות בתי הסוהר

גופים מבוקרים: משרד לביטחון פנים, שירות בתי הסוהר, משרד הבריאות

ראה הערות ראש הממשלה 65ג' – מאי 2015 עמ' 93-99. 

ליקוי

. 	ועדות לבחינת מערך הרפואה - הצורך בבחינת המערך הרפואי בשירות בתי הסוהר (להלן: שירות בתי הסוהר), בשיפורו ובהתאמתו לגידול בהיקפה של אוכלוסיית הכלואים ולהרכבה עלה כבר בשנת 2002. מאז ואילך - במשך כעשר שנים, שבהן חלו שינויים ממשיים, מונו שלוש ועדות, הוקם צוות לתכנון רפורמה ונשכרו לפחות ארבעה יועצים חיצוניים בתשלום. כל הוועדות והיועצים שבו ובחנו את המערך הרפואי, ולעתים אף בחנו נושאים שכבר נבחנו קודם לכן, וכולם הצביעו על הצורך בביצוע שינויים במערך תוך פירוט המלצות ליישומם. ואולם כל ההמלצות לא הבשילו לכדי בניית תכנית מקיפה לרפורמה במערך הרפואה ולפעולה ממשית שתוביל ליישומה.

מעקב
שירות בתי הסוהר

1. 	הצעת הרפורמה במערך הרפואה הוצגה לשר לביטחון הפנים במספר מופעים ונמצאת בעבודת מטה במשרד לביטחון הפנים בשיתוף שירות בתי הסוהר, לצורך מימושה.

מעקב
המשרד לביטחון פנים

1. 	ראה התייחסות המשרד לליקוי מס' 5 להלן.  

ליקוי

2. 	אוכלוסיית הכלואים המטופלים -  בעשור האחרון חל גידול של כ-60% במספר הכלואים (אסירים ועצורים) במתקנים הנמצאים באחריות שירות בתי הסוהר. כמו כן חל שינוי בהרכב אוכלוסיית הכלואים, והמגמה העולמית של הזדקנות אוכלוסיית הכלואים אובחנה גם במתקני הכליאה בארץ. חרף הקמתן של ועדות ומינוי צוותים שהצביעו על הצורך ברפורמה במערך הרפואי - שירות בתי הסוהר לא יישם את המלצות הוועדות והצוותים ולא התאים את המערך הרפואי לשינויים שחלו.


מעקב
משרד הבריאות

1-2. 	המשרד  מעדכן כי הוקמה ועדה על ידי שירות בתי הסוהר הפועלת בשיתוף  עם נציגי משרד הבריאות  והמשרד לביטחון פנים ליישום המלצות הועדה. נציגי המשרד חברים בוועדה ומייעצים לה  מקצועית בנוסף, בוחנים במסגרת זו, גם את הנושאים הנוגעים ישירות לפעילותו של משרד הבריאות כגון:  הקמת מחלקת בקרה על רפואה שירות בתי הסוהר במשרד הבריאות; השתתפות נציג משרד הבריאות בוועדות בדיקה של מקרי מוות בשירות בתי הסוהר והעברת הטיפול האמבולטורי של בריאות הנפש ממשרד הבריאות לרפואה שירות בתי הסוהר. 

ליקוי

3. 	בינואר 2014 היו בבית הסוהר "מעשיהו" כ-1,200 אסירים, מהם 585 (כ-50%) אסירים חולים - רובם במחלות כרוניות. נמצא, כי התנאים הפיזיים באגף החולים והקשישים הם ירודים ואינם מתאימים להם, והמבנה זקוק לשיפוץ יסודי. במרץ 2014 הורה סגן הנציב על שיפוץ האגף לחולים, אך עד דצמבר 2014 לא הוחל בשיפוץ. על שירות בתי הסוהר (להלן: שירות בתי הסוהר)  לבחון את התאמתם של מתקני הכליאה ומתקני הרפואה לאוכלוסיות אלו ולבצע התאמות במבנים ככל שיידרש.

מעקב
שירות בתי הסוהר

3. 	תכנית שיפוץ האגפים הינה תכנית רב שנתית הנקבעת בתעדוף ארגוני ובהתאם ליכולת פינוי האגפים. אגף החולים והקשישים שופץ באופן חלקי בשנת 2014. לשנת 2016 נקבע תעדוף ארגוני לשיפוץ אגפים, אגף 2 ב"מעשיהו" אינו נמצא בתעדוף זה.

ליקוי

4. 	בסוף 2013 שהו בבית סוהר "צלמון" כ-970 כלואים, 344 מהם (36%) הוגדרו חולים כרוניים. מדבריהם של מפקד בית הסוהר ורופא בית הסוהר עולה, כי היכולת לתת שירות רפואי הולם היא מוגבלת, עקב ריבוי החולים הכרוניים המשפיע לרעה על איכות הטיפול. למרות הפערים מבחינת התשתית הפיזית, רמת ההשגחה והטיפול הניתן לחולים כרוניים בחלק מהמתקנים, המגמה של הזדקנות אוכלוסיית האסירים והגידול בשיעור החולים הכרוניים והסיעודיים, לא נמצא ששירות בתי הסוהר בנה תכנית מערכתית המותאמת לשינוי שחל בהרכב אוכלוסיית האסירים, בהזדקנותה ובמצבה הרפואי, וכוללת תחזית של הגידול הצפוי במספר האסירים הללו, תבחן את התאמתם של מתקני הכליאה ומתקני הרפואה לאוכלוסייה זו, ותקבע את תנאי המאסר ואת דרכי הטיפול בהתאם לכך. רוב הפתרונות שמצא שירות בתי הסוהר לבעיה הם מקומיים ונקודתיים. על שירות בתי הסוהר להכין תכנית שתכלול תחזית של הגידול הצפוי במספר האסירים המבוגרים והאסירים שהם חולים כרוניים או סיעודיים. בהתאם לתכנית, עליו לקבוע את תנאי המאסר ואת דרכי הטיפול באסירים אלה. 

מעקב
שירות בתי הסוהר

4.  	הטיפול הרפואי בחולים כרוניים מבוצע בהתאם לנהלי הרפואה.

ליקוי

5. 	על שירות בתי הסוהר, בשיתוף משרד הבריאות והמשרד  לביטחון פנים (להלן: לביטחון הפנים), לבנות תכנית כוללת שתיתן מענה לצרכים ההולכים וגדלים בתחום בריאות הנפש בקרב אוכלוסיית הכלואים.

מעקב
המשרד לביטחון פנים 

5. 	האחריות על טיפול באסירים בתחום בריאות הנפש, והמשאבים לנושא זה, נמצאים תחת משרד הבריאות. יחד עם זאת, לאור קשיים ובעיות שחווה מערך זה כאמור, משקיע שירות בתי הסוהר גם ממשאביו לצורך טיוב הטיפול, ובכלל זה רכישת שירותים קנויים של רופאים בתחום בריאות הנפש. בשנים האחרונות נמצא מערך הרפואה של שירות בתי הסוהר תחת עינם הבוחנת של גופים רבים, הן בתוך הארגון והן מחוץ לארגון. הבעיה הקיימת במערך בריאות הנפש מוכרת וידועה לכלל הגורמים. יחד עם זאת, זו אינה הבעיה היחידה העומדת לפתחו של מערך הרפואה בשירות בתי הסוהר. לאורך השנים הוקמו וועדות שונות לבחינת הטיפול הרפואי באסירים ועצורים בשירות בתי הסוהר, כאשר האחרונה שבהן הייתה וועדת ברלוביץ' שהגישה את המלצותיה זה מכבר.  על סמך המלצות אלו, ולאחר בחינה שנעשתה בשירות בתי הסוהר, כלל נושא הרפואה בשירות בתי הסוהר על הבעיות השונות הקיימות בו והצרכים התקציביים, הוצגו לאחרונה למשרד האוצר. לדעת המשרד, יש לקדם פתרון מערכתי, כולל ורב-שנתי שייעשה בתיאום עם משרד האוצר לאור העלויות הנכבדות הכרוכות בקידום פתרון שכזה. כאמור, כלל נושא הרפואה בשירות בתי הסוהר, ובכללו נושא בריאות הנפש, יקבל ביטוי בדיוני התקציב הקרובים מול משרד האוצר לשנים 2017-2018. המשרד מציין כי נושא הטיפול הנפשי האמבולטורי (רופאים בתחום בריאות הנפש המגיעים לתת טיפול במתקני שירות בתי הסוהר), נמצא בדין ודברים מול משרד הבריאות לצורך העברתו לתחום האחריות של שירות בתי הסוהר, עד כה ללא הסכמה על היקף המשאבים שצריכים לעבור ממשרד הבריאות לשירות בתי הסוהר על מנת לאפשר טיפול מיטבי.

מעקב
משרד הבריאות

5. 	ראה תגובת המשרד לליקוי מס' 1-2 לעיל. 

ליקוי

6. 	הצוות הרפואי - החובשים הם עמוד השדרה של הטיפול הרפואי בכל יחידות שירות בתי הסוהר. בביקורת נמצא כי ישנם הבדלים ניכרים בין מתקני הכליאה ביחס שבין מספר הכלואים למספר החובשים. כך לדוגמה, בבית המעצר ירושלים מטפל חובש אחד ב-1,330 עצורים בממוצע שנתי, ואילו בבית המעצר ניצן מטפל חובש אחד ב-401 עצורים בממוצע שנתי. התקינה של מערך החובשים בשירות בתי הסוהר אינה מושתתת על סקר צרכים של כל מתקני הכליאה בהתאם למאפיינים של אוכלוסיית הכלואים בכל אחד מהם (מספר העצירים או האסירים, מספר החולים הכרוניים, מספר האסירים המבוגרים ועוד). על שירות בתי הסוהר לקיים בדיקה בנוגע לעבודתם של כל החובשים, לרבות תפקידיהם ותחומי האחריות של קצין חובשים ארצי ושל קציני החובשים המחוזיים, ולקבוע בסיומה תקן של מספר החובשים הדרוש במתקנים השונים בהתאם לצורכיהם. כך יינתן מענה רפואי ראוי, הוגן ושוויוני לכל הכלואים.

מעקב
שירות בתי הסוהר

6.  	נעשתה עבודה מערכתית בנושא תהליכי ועומסי עבודה בנושא החובשים. מסקנות הדוח הועברו ליישום במערך הרפואה. בנוסף, נעשתה עבודה בנושא הפרמדיקים המצויה בשלבי קבלת החלטות. 



ליקוי

7. 	קצין חובשים ארצי לא השתמש כלל בדוחות שהגישו לו האחראים על המרפאות במהלך השנים, וזה שנה שלא מתקיים כל דיווח ומעקב על הנעשה במרפאות. זאת, אף על פי שדיווח שיטתי היה יכול לשמש כלי למעקב אחר הפעילות השוטפת של המרפאות ולניתוח יעילות ההקצאה של כוח האדם נוכח הצרכים ועומס העבודה.

מעקב
שירות בתי הסוהר

7.  	שירות בתי הסוהר הקצה כ- 450 אש"ח לצורף פיתוח מערכת דוחות. פיתוח הדוחות הסתיים ונמצא בשימוש. המערכת פועלת החל מחודש פברואר 2016.

ליקוי 

8. 	חובשי עתודה הם סוהרים שסיימו קורס חובשים. למרות שהנוהל מורה על שמירת כשירותם המקצועית של חובשי העתודה באמצעות שיבוצם במרפאות לפחות אחת לחודש - בפועל הם לא שובצו באופן סדיר מדי חודש. לפיכך לא ניתן לדעת אם חובשי העתודה עומדים בדרישות הכשירות המקצועית.

מעקב
שירות בתי הסוהר

8. 	החל מתאריך 1.1.2015 הונחו כלל היחידות לביצוע משמרת אחת לפחות בחודש על מנת לשמור על כשירותם המבצעית של כל חובשי העתודה. ברוב היחידות חובשי העתודה משובצים בעבודת המרפאה. הנושא נמצא במעקב קצין חובשים ארצי ומבוקר על ידי קצין רפואה ראשי וסגן הנציבה.

ליקוי

9. 	נמצא כי החובשים במרכז הרפואי של שירות בתי הסוהר (להלן - מר"ש),  משמשים זה שנים גם כסוהרים (זקיפים), בניגוד להנחיית הנציב שניתנה עוד בשנת 2005, ולפיה סגל המערך הרפואי בבתי הסוהר לא יבצע משימות נוספות. 





מעקב
שירות בתי הסוהר

9. 	זקיפים חובשים הם ביסודם ובמהותם זקיפי ביטחון. הוחלט שבשל סוג האוכלוסייה במקום, לצורך מתן מענה מידי במקרה הצורך, חלק מזקיפי הביטחון יקבלו גם הכשרה של חובשים. במהלך השנה תוקננו במר"ש גם תקנים לאחיות משמרת, חלקם כבר אוישו.

ליקוי

10. 	חובש שעובד במרפאה בלילות ובסופי שבוע נזקק לעתים להנחיית רופא, שיכולה להינתן בטלפון. לפי הנוהל בנושא על הרופא להתקשר למרפאה שעתיים לאחר מתן ההנחיה ולברר מה מצבו של החולה. כמו כן נקבע כי יש לתעד את שיחות הטלפון. לא נמצא  שנעשה תיעוד מלא של ההנחיות הטלפוניות.

מעקב
שירות בתי הסוהר

10. 	נוהל טיפול רפואי על סמך הוראה טלפונית נמצא בבחינה, לרבות תיעוד ההתייעצויות עם הרופאים. נכון לאוגוסט 2016,  הטיפול בנוהל טרם הסתיים. 

ליקוי

11. 	בדצמבר 2014 שבע משרות של רופאים בשירות בתי הסוהר לא היו מאוישות: משרת הרופא המחוזי במחוז הצפון ומשרת ראש ענף רפואת שיניים בנציבות לא אוישו יותר משנה; משרת מנהל המר"ש לא אוישה ברופא קבוע במשך יותר משנתיים; כמו כן לא אוישו המשרות של ראש ענף רפואת הסגל, ראש תחום רפואת חירום, רופא תעסוקתי ורופא סגל. 

מעקב
שירות בתי הסוהר

11.  	אוישו תפקידי מנהל מר"ש וראש ענף רפואת סגל. ראש ענף רפואת שיניים בהליכי איתור וגיוס. תפקיד קצין רפואה צפון אויש בחודש מאי 2015 ולאחרונה הודיע על התפטרותו.




ליקוי

12. 	תחום הרפואה הוא תחום דינמי המתחדש במהירות, ולפיכך נדרשת התעדכנות שוטפת בשיטות טיפול, במכשור ובפרמצבטיקה, ובלעדיה לא ניתן לספק טיפול רפואי איכותי. שירות בתי הסוהר לא הכין תכנית להתמחות או להכשרה של הרופאים. בשנת 2013 לא התקיימו השתלמויות לרופאים כלל.

מעקב
שירות בתי הסוהר

12. 	שירות בתי הסוהר מציין כי, בשנים 2013-2014 בוצעו השתלמויות לרופאים, כך גם בשנים 2015-2016.

ליקוי

13. 	שירות בתי הסוהר קולט בבתי המעצר חשודים שנעצרו על ידי משטרת ישראל או גורמים ביטחוניים. בשנת 2013 קלט שירות בתי הסוהר 59,135 עצורים בבתי המעצר. פקודות הנציבות קובעות, כי עצור ייבדק על ידי רופא עד 48 שעות מקבלתו למתקן הכליאה . שירות בתי הסוהר אינו מיישם במלואן את פקודות הנציבות. מרפאות שירות בתי הסוהר אינן מנהלות רישום המאפשר לדעת מהו מספר העצורים שלא נבדקו על ידי רופא עד 48 שעות מקליטתם בבית המעצר.

מעקב
שירות בתי הסוהר

13. 	שירות בתי הסוהר סיכם את פרויקט הרופא המתחמי אשר במסגרתו יגויסו רופאים לכל בתי המעצר. כיום עובדים בכל בתי המעצר רופאים בשירות קנוי. בימים אלה מאויש בית מעצר "אוהלי קידר" שהינו האחרון בפרויקט זה. 

ליקוי

14. 	נמצאו ליקויים בתשתיות הפיזיות של מבני המרפאות, בתחזוקתם ובנגישותם. מפגעים אלה עלולים לסכן את בריאות הצוותים הרפואיים השוהים בהם רוב שעות היום.





מעקב 
שירות בתי הסוהר

14. 	נבנתה פרוגרמה עקרונית למבנה מרפאה, הכוללת תקן לגודל ושטח הפונקציות הנדרשות, אשר נותנת מענה לבניית מרפאות עתידיות. שירות בתי הסוהר משפץ מרפאות קיימות בהתאם לתכנית סדורה, במגבלות המשאבים והתקציבים. בשנת 2016 הוחל בהקמה מחדש של מרפאת בית מעצר "קישון" ומרפאת בית סוהר "עופר".

ליקוי

15. 	המעבדה - המעבדה של שירות בתי הסוהר מבצעת בממוצע כ-8,500 בדיקות קליניות לכלואים בשנה (ספירת דם, בדיקת שתן כללית, ניטור תרופות וכד'). במקום למצוא פתרון לכוח האדם החסר עקב היעדרות לבורנטית מעל לשנה, נשלחו בדיקות המעבדה הקליניות למרכז הרפואי אסף הרופא בעלות חודשית הגבוהה ב-100,000 ש"ח לחודש מעלות ביצוען במעבדת שירות בתי הסוהר.

מעקב
שירות בתי הסוהר

15. 	נושא המעבדות נבחן לאחרונה על ידי ענף התייעלות  הוחלט לצאת למכרז לרכישת שירותים של בדיקות מעבדה.

ליקוי

16. 	נמצא כי משטחי העבודה במעבדה ישנים מאוד ופגומים ועליהם קילופים וחריצים שאי-אפשר לחטא כנדרש; לא ניתן לנעול את ארונות האחסון; כימיקלים וכלי מעבדה רבים מאוחסנים בצפיפות על מדפים חשופים, ואין הפרדה בין פעולות הנעשות במעבדה. 

מעקב
שירות בתי הסוהר

16. 	בשנים 2015-2016 שופצה המעבדה במר"ש.

ליקוי 

17.	על המשרד לביטחון הפנים, המקצה לשירות בתי הסוהר את המשאבים הנדרשים לטיפול באסירים, להגביר את מעורבותו בקידום הטיפול בהליכי הבחינה והאישור של התכנית שהציג שירות בתי הסוהר ובתהליך קבלת ההחלטות ליישומה, לרבות הקצאת המשאבים הנדרשים.

מעקב
המשרד לביטחון פנים

17.	ראה מעקב לליקוי מס' 5 לעיל. 

ליקוי

18. 	פסיכיאטריה  - אוכלוסיית הכלואים היא אחת האוכלוסיות החלשות ביותר מהבחינה הנפשית. כ-73% מהעצורים ומהאסירים הפליליים שהיו כלואים בשנת 2009 נבדקו על ידי פסיכיאטרים, לעומת 2%-1% מכלל האוכלוסייה שנבדקו וטופלו על ידי פסיכיאטרים בקהילה. משרד הבריאות אחראי לתחום בריאות הנפש בשירות בתי הסוהר, ושירותיו ניתנים באמצעות מרכז לבריאות הנפש (להלן - מב"ן) המסונף למרכז הרפואי לבריאות הנפש בבאר יעקב. נוסף על כך גייס שירות בתי הסוהר לשורותיו רופאים פסיכיאטרים, והוא מעסיק במתקני הכליאה גם רופאים פסיכיאטרים בשירות קנוי שאינם כפופים מבחינה מקצועית למרכז לבריאות הנפש .

מעקב
משרד הבריאות

18. 	ראה תגובת המשרד לליקוי מס' 1-2 לעיל. 

ליקוי 

19.	 זה כ-15 שנה לא הותאם מערך בריאות הנפש בשירות בתי הסוהר לגידול באוכלוסיית הכלואים בכלל, ולגידול במספר הכלואים הזקוקים לטיפול פסיכיאטרי בפרט. וגם המענה הניתן אינו מספק את הצרכים: זאת - עקב היעדר עקביות בטיפול; חוסר יעילות בשל ריבוי הגורמים המטפלים; היעדרו של גורם אחראי שירכז את הניהול ואת ההדרכה של כל הגורמים; חוסר זמינות של פסיכיאטרים, והיעדרה של עבודה רב-מקצועית כשגרה. אף שהבעיות מוכרות מזה שנים גם לשירות בתי הסוהר וגם למשרד הבריאות, הם לא השכילו למצוא פתרון מעשי, מקצועי ואיכותי לבעיה מהותית לאחת האוכלוסיות החלשות ביותר מהבחינה הנפשית שאינה מקבלת תמיד את השירות המיטבי במינון הנכון.




מעקב
שירות בתי הסוהר

19.  	לא דווח על תיקון הליקוי. 

מעקב
המשרד לביטחון פנים

19.	לא דווח על תיקון הליקוי. 


ליקוי 

20. 	באוקטובר 2010 מינו מנכ"ל המשרד לביטחון הפנים דאז וממלא מקום מנכ"ל משרד הבריאות דאז צוות לבחינת הבעיות של המערך לטיפול רפואי נפשי לכלואים במסגרת המב"ן. עד סוף אוגוסט 2014 לא הוגש דוח מסכם בכתב, ולא התקבלו החלטות מעשיות בנוגע לשינוי מערך השירותים הפסיכיאטריים בשירות בתי הסוהר, או לחלוקת האחריות בין משרד הבריאות לשירות בתי הסוהר. זאת אף על פי שצוות הבדיקה העלה בעיות קשות במערך בריאות הנפש. על המשרד לביטחון הפנים בשיתוף משרד הבריאות לפעול לאלתר כדי לקדם את הטיפול במציאת פתרון מקצועי הולם לבעיות בתחום בריאות הנפש בשירות בתי הסוהר.

ליקוי

21. 	כמשרד האחראי לתחום בריאות הנפש בשירות בתי הסוהר על משרד הבריאות, לפעול לאלתר, יחד עם המשרד לביטחון הפנים ועם שירות בתי הסוהר, ליצירת פתרון מקצועי להתאמת מערך בריאות הנפש בשירות בתי הסוהר לצרכים הנובעים מהגידול במספר הכלואים הזקוקים לטיפול פסיכיאטרי.

מעקב
המשרד לביטחון פנים

20-21.	ראה מעקב לליקוי מס' 5 לעיל. 

מעקב
שירות בתי הסוהר

20-21. 	הקמת ענף הפסיכיאטריה בשירות בתי הסוהר נמצאת בעבודת מטה בין שירות בתי הסוהר, משרד הבריאות והמשרד לביטחון הפנים.
ליקוי

22. 	מערך הרוקחות  - הרוקח של מחוז מרכז במשרד הבריאות קבע בינואר 2013, כי החובשים "אינם יכולים על פי החוק לנהל חדרי תרופות". חרף זאת, ניהול חדרי התרופות וניפוק התרופות לכלואים נעשה על ידי חובשים. התרופות במרפאות שירות בתי הסוהר אוחסנו במקררים ביתיים, שרובם ככולם ישנים, בניגוד לנוהל של משרד הבריאות הקובע כי מקררים ביתיים אינם מתאימים לאחסון תרופות.  בחדרי התרופות שנבדקו, נמצאו ליקויים בתחום האוורור והכנסת אוויר צח וכן בתחום השמירה על טמפרטורה נדרשת הן בחדרים והן במקררים שבהם אוחסנו התרופות. הובלת התרופות מבית המרקחת המרכזי והפצתן למרפאות הפזורות ברחבי הארץ נעשית בניגוד לנוהל - בכלי רכב שלא הותקנו בהם תאי קירור או שלא צוידו במנשאים מבודדים לשמירה על הקירור. יש להתאים את תנאי האחסון וההובלה של התרופות לדרישות של יצרני התרופות. כמו כן, יש לוודא שניהול חדרי התרופות ייעשה באופן מקצועי.

מעקב
שירות בתי הסוהר

22. 	בזמן הביקורת פקודת הרוקחים לא חלה על שירות בתי הסוהר ושירות בתי הסוהר לא היה מחויב לפעול על פיה. נכון לחודש אוגוסט 2016 פקודת הרוקחים כבר תוקנה  והוסף סעיף תחולה על המדינה ועל שירות בתי הסוהר. הוחלט כי יותקנו תקנות מיוחדות לשירות בתי הסוהר באשר לתחולה בשינויים המחויבים. בדיונים שהתקיימו אף נמסר על ידי ראש אגף רוקחות כי יכירו בחובשים בשירות בתי הסוהר (לאחר קורס מסוים שיקבע) ככשירים לתפקד כרוקחים. רכש המקררים טרם תוקצב וידון בקרוב בפורום התקציבי. הותקנו מזגנים במחסני התרופות בכל המרפאות. כמו כן הותקנו מדי חום דיגיטליים למקררים. נושא הובלת התרופות נמצא בבחינת יועץ חיצוני. לוח זמנים שלב הבדיקה – 1.10.16. לוח זמנים שלב הביצוע – תלוי מכרז. נושא הספקת התרופות ושינועם בבדיקה של יועץ חיצוני בתחום. לוח זמנים שלב הבדיקה – 1.10.16. לוח זמנים שלב הביצוע – תלוי מכרז. נושא ניהול חדרי התרופות במגמת שיפור ומתבצעות בקרות שוטפות של רוקחת בקרה ארצית שגויסה לצורך העניין.
	







משרד הבינוי והשיכון

סיוע בדיור לזכאים

גופים מבוקרים: משרד הבינוי והשיכון, חברות האכלוס - עמידר, עמיגור,  משרד העלייה והקליטה, משרד האוצר, המוסד לביטוח לאומי, עיריית ירושלים – אגף רווחה, משרד ראש הממשלה
 
ראה הערות ראש הממשלה 65ג' – מאי 2015 עמ' 101-106. 

ליקוי

1. 	עבודת מטה למתן מענה לצורכי הדיור ציבורי - החלטות ממשלה וועדות שונות עסקו בסוגיית הסיוע בדיור. ההחלטות וההמלצות של הוועדות נגעו בצורך לקדם מתן פתרונות לדיור נאות לאוכלוסייה ובמיוחד לזו המוחלשות. משרד הבינוי לא פעל כמאסדר בכל הנוגע לקביעת תכנית ארוכת טווח לסיוע בדיור לזכאים. אף שבידי המשרד מצויים נתונים בנוגע לתמונת המצב הנוכחית של מלאי הדירות ושל מאפייני הזכאים וצורכיהם, הוא לא הכין תחזית הנוגעת לצרכים העתידיים ולמאפייניהם, למשל תמהיל הדירות שיידרש בעתיד ומיקומן הגאוגרפי, וגם לא פעל למציאת מכלול מענים שבכוונתו לספק אם בהקצאת דירות במסגרת הדיור הציבורי אם בסיוע בשכר דירה (להלן: שכ"ד), וממילא גם לא הכין תחזית לתקציב שיידרש למתן מענים אלה. על משרד הבינוי לעמוד על היקף הביקוש לסיוע בדיור ולאפיין את הצרכים הייחודיים של הזכאים, ובהתאם לכך להחליט על מגוון הפתרונות שיש ביכולתו להציע להם במסגרת המשאבים העומדים לרשותו. במידת הצורך, על המשרד להניח סוגיה זו על שולחנה של הממשלה. עליו גם לקבוע כיצד לפעול כדי למנוע אי-מיצוי של זכויות המגיעות לציבור בכלל ולאותה אוכלוסייה חלשה הנזקקת לכך בפרט.

מעקב
משרד הבינוי והשיכון 

1.   	קיים מידע עדכני ומפורט בכל זמן נתון, של מספר הדירות הנחוצות, מיקומן בארץ, גודלן ואפיונן במשרד. כמו כן קיים מידע עדכני ומפורט של מספר הזכאים לפי ישוב, מאפייני הדירה (מס' חדרים, שטח, קומה) ומאפייני המתאכלסים (חסרי דירה או מחליפי דירה). המשרד עוקב אחר הנתונים באופן שוטף. המשרד מעדכן כי הוכנה תוכנית עבודה לשנים 2015-2016 לצמצום תור הממתינים באמצעות רכישת  דירות למלאי בהתאם לתחזית התקבולים שייצברו בקרן לדיור ציבורי ומכספים הקיימים בחברת פרזות ובחברת חלמיש, כך שניתן גם לאמוד את הסך  התקציבי הנדרש לרכישת דירות לכלל הזכאים לדיור ציבורי.
ליקוי

2. 	זמן ההמתנה לדיור ציבורי - במהלך השנים הלך והתארך תור זכאי משרד הבינוי הממתינים לדיור ציבורי. בשנת 2014 היה זמן ההמתנה הממוצע של זכאי משרד הבינוי לקבלת דירה בדיור הציבורי כ-2.7 שנים; מכלל זכאי משרד הבינוי שעמד בשנה זו על סך 2,570 כ-856 זכאים ממתינים יותר משלוש שנים, כ-250 ממתינים יותר משבע שנים, 19 ממתינים 15-10 שנים ו-2 ממתינים יותר מ-15 שנים. במציאות כזאת ניטעת בזכאים תקווה למימוש זכאותם, אך לנוכח היעדר מלאי דירות זמינות אין לתקווה זו כל תוחלת ממשית. אי-מימוש הזכאות לדיור ציבורי וההמתנה הארוכה ללא כל תכלית עלולים לעורר בזכאים, נוסף לפגיעה בכבודם, גם תחושת תסכול ומירמור.

מעקב
משרד הבינוי והשיכון 

2.	המשרד התווה תכנית הנמצאת בשלבי ביצוע לטיפול בבעיית הדיור הציבורי ובצמצום תור הממתינים וזמן ההמתנה.  להגדלת היצע הדירות לממתינים לדיור ציבורי המשרד נקט במספר פעולות -  האצת רכישת דירות מכספי קרן הדיור הציבורי , נוספה חברה נוספת המתגברת את קצב רכישת הדירות  נכון ליוני 2016, המשרד רוכש בקצב של כ- 80 דירות בחודש,  ועד כה נרכשו 386 יחידות דיור חדשות שהתווספו למלאי,  בשנת 2016  המשרד  ישלים מהלך לרכישה של כ- 850 יחידות דיור; אושרה ת.ע לשנים 2016-2020 לבניית כ - 2,650 דירות המיועדות בעיקרן לקשישים זכאי הדיור הציבורי, בשותפות עם הסוכנות היהודית, על בסיס הסכם שנחתם עם הסוכנות והדירות נמצאות  בשלב הגשת בקשה להיתרים; המשרד פועל הגדלת היצע הדירות בבניינים חדשים בהם מעלית כמתן מענה לזכאים בעלי מוגבלות בניידות; הגדלת היקף רכישת הדירות בירושלים מכספים שהצטברו בחברת פרזות בהיקף של  130 מש"ח.   משרד הבינוי והשיכון מעדכן כי אוכלסו כ -  494 דירות פנויות על ידי הגמשת תנאי הזכאות ו – 34 דירות נוספות בהליכי אכלוס.  ביצוע פרויקטים של התחדשות עירונית בבניינים שיש בהם רוב לדירות ציבוריות. שיפוץ שנתי של אלפי דירות ציבוריות, כך במסגרת זמן של חמש שנים,  ישופצו מרבית הדירות הציבוריות לרבות שיפוץ של מבנים וחצרות הצמודות להן. הדירות החדשות שיתווספו או התמורה שתתקבל עבורן יוקצו לטובת הדיור הציבורי.
ליקוי

3. 	הקצאת דירות לפי מאפייניהם האישיים של הזכאים - התאמת דירות לזכאים בעלי מוגבלות פיזית: נוהלי משרד הבינוי מאפשרים החלפה והתאמה של דירה בדיור הציבורי לפי מאפייניהם האישיים של הזכאים וכן מתן עדיפות לסובלים ממוגבלות פיזית. לצורך זה קבע המשרד אמות מידה אך לא הקפיד לקבל החלטותיו לפיהן. 

מעקב 
משרד הבינוי והשיכון

3.   	אדם המוכר כמוגבל בניידות ומתגורר בדירה שאינה נגישה לו, זכאי להחלפת דירה לקומה נמוכה. חסרי הדירה שהוכרו כמוגבלים בניידות, משובצים בתור הממתינים לדירות בקומה נמוכה. ככלל, מלאי הדירות בקומה נמוכה, המתפנות מהמלאי, מצומצם. במסגרת הגדלת היצע הדירות  ראה פירוט במעקב לליקוי 1, ניתן דגש על דירות נגישות בקומות נמוכות ו/או בבניינים עם מעלית.

ליקוי

4. 	דירות גדולות למשפחות קטנות: משרד הבינוי מנהל את מאגר הדיור הציבורי בחוסר יעילות הפוגע ביכולתו להקצות דירות. מניתוח הנתונים עלה כי יותר מ-26,000 דירות נמצאות בחזקתם של זכאים שעל פי נוהל המשרד זכאים לדירות קטנות מאלה שהם מתגוררים בהן, ובמקרים מסוימים מדובר בזכאים שהחזיקו בדירות כפולות ששטחן המצטבר גדול מ-140 מ"ר ובהן דיירים מעטים, לעתים אף דייר אחד בלבד. הסיבה השכיחה לכך היא הקיטון בגודל המשפחה הזכאית במהלך השנים. נוהל המשרד אינו מתייחס למצב זה, והמשרד וחברות האכלוס לא נקטו פעולות להחלפת דירות הזכאים לדירות קטנות יותר המספיקות לצורכיהם ולהקצאת הדירות הגדולות לזכאים הממתינים להן. כדי לנהל ביעילות את מאגר הדיור הציבורי ולשפר את ההתאמה בין הדירות לדיירים, על משרד הבינוי לבחון מדי פעם בפעם את הצורך להתאים בין גודל המשפחה וצרכיה המיוחדים ובין הדירה שהוקצתה להם.

מעקב 
משרד הבינוי והשיכון

4. 	משרד הבינוי והשיכון מקבל את הערת הביקורת בדבר שימוש יעיל יותר בדיור הציבורי . יחד עם זאת, ישנם קשיים  הכרוכים בהעברת הדיירים מדירתם לדירה אחרת שכן ברוב מכריע של המקרים מדובר בדיירים קשישים המתגוררים בדירה שנים רבות וקשורים מאוד לסביבה בה נמצאת הדירה. בכל מקרה  כאשר הדייר מסכים או מביע  את רצונו לעבור לדירה קטנה יותר,  המשרד  פועל לקידום המעבר. המשרד מציין כי מדובר בכמות מזערית מאוד של דיירים המשתפים פעולה. 

מעקב
חברת עמיגור

4. 	בהתאם להחלטת שר השיכון, שהתקבלה בתחילת חודש יולי 2015, יצא משרד הבינוי והשיכון  במבצע להגמשת קריטריונים על מנת לאכלס דירות הפנויות לפרקי זמן ממושכים. במסגרת ההגמשה התקבלו סדרי העדיפויות הבאים לדיירי הדיור הציבורי המתגוררים בצפיפות: משפחות עם 3 ילדים המתגוררים בדירת 2 חדרים;  משפחות עם 2 ילדים המתגוררים בדירת 2 חדרים;  משפחות עם 5 ילדים המתגוררים בדירת 3 חדרים; משפחות עם 4 ילדים המתגוררים בדירת 3 חדרים.  במהלך שנת 2015 הועברו בחברת עמיגור: 20 משפחות מדירות גדולות לדירות קטנות ו-44  משפחות מדירות קטנות לדירות גדולות.

ליקוי

5.	צפיפות דיור: כ-1,500 זכאים גרים בצפיפות דיור על פי הגדרת נוהלי המשרד. 223 מהם ביקשו להחליפה ונמצאו זכאים לדירה מרווחת יותר אך לא נמצאה להם דירה מתאימה. זמן ההמתנה הממוצע להחלפת דירה קטנה לדירה מרווחת יותר הוא שלוש שנים. גם בנוגע לזכאים אלה נמצאו כאלה הממתינים שנים רבות, ובמקרים מסוימים יותר מ-10 שנים ואף 15 שנים.

מעקב 
משרד הבינוי והשיכון

5. 	במסגרת הגדלת היצע הדירות, תתווספנה דירות מרווחות יותר לטובת הזכאים.   

ליקוי

6. 	דירות שאינן מאוכלסות - מאות דירות דיור ציבורי אינן מאוכלסות, חלקן במשך שנים, ורבות מהן נמצאות ביישובים במרכז הארץ ולהן ביקוש רב. משרד הבינוי לא בחן באופן פרטני את הסיבות לכך שדירות אלה עומדות ריקות. הוא גם לא גיבש תכנית להשבתן למצב תקין, לא בדק את התאמתן לזכאים ובמקרים נדרשים הוא לא מכר אותן בשוק החופשי כדי לרכוש במקומן דירות אחרות למאגר הדיור הציבורי. רק בדצמבר 2014, לקראת מועד סיום הביקורת, הוא קיים מכרז למכירת 36 מהדירות בשוק החופשי ומהן נמכרו 31 דירות. משרד מבקר המדינה העיר למשרד הבינוי כי עליו למפות בהקדם את הנכסים האמורים ולפעול ככל הנדרש כדי לייעל את השימוש בהם בין באמצעות שיפוצם ואכלוסם מחדש בין באמצעות מכירתם בשוק החופשי אם לא ימצא להן ביקוש, והכול לטובת זכאי הדיור הציבורי. 

מעקב 
משרד הבינוי והשיכון

6. 	במסגרת יישום התכנית  המפורטת של המשרד – ראה מעקב לליקוי 2 -   מופו 579 דירות מתוכן 532 דירות שופצו. 494 דירות  אוכלסו, 19 בשלב של הליך שיפוץ ו – 34 משפחות שהביעו הסכמה לקבל דירה ונכון ליוני 2016, נמצאות בשלבי אכלוס.

ליקוי

7. 	היעדר ראייה כוללת של משרד הבינוי בנוגע לניהול תחום הסיוע בדיור - משרדי הקליטה והבינוי עוסקים שניהם במתן פתרונות דיור, האחד לוותיקים והאחר לזכאים עולים. מתכונת הסיוע בדיור אינה מגובשת באופן מערכתי וכל משרד פועל בנפרד על פי קריטריונים משלו. עקב כך יש ליקויים בניהול שתי רשימות הממתינים, ונוסף לחוסר היעילות שבניהול הרשימות, נוצר לעתים עיוות בלתי סביר בשל היעדר כללי זכאות אחידים בין לוותיקים ולעולים.  לדעת משרד מבקר המדינה, יש טעם לפגם בעובדה שניהול הממתינים לדיור ציבורי נעשה בנפרד, בשני משרדים שונים, על פי כללים נפרדים וללא ראייה מערכתית כוללת; הדבר עלול לפגוע בהקצאה יעילה של משאב המצוי במחסור, וכן לפגוע בעקרון השוויון. הניהול הנפרד אינו מאפשר לגבש תכנית עבודה אחת מתוכללת הנוגעת לכלל הזכאים שעל בסיסה יוגדרו גם הצרכים התקציביים.  ראוי שמשרדי הבינוי והקליטה יגבשו מערך כללים אחיד שיחול על כל הזכאים, הן זכאי משרד הבינוי והן זכאים עולים, כפי שנהוג בנוגע לסיוע בשכ"ד. 

מעקב 
משרד הבינוי והשיכון

7. 	המשרד מטפל במי שאינו מוגדר עולה, ואילו  משרד הקליטה מטפל בדיור לעולים לרבות קביעת תנאי הזכאות וזו, מדיניות הממשלה מזה שנים רבות.


ליקוי

8. 	לנוכח ממצאי הביקורת, ראוי שמשרדי הבינוי והקליטה יקיימו עבודת מטה משותפת לגיבוש מערך כללים אחוד שיחול על כלל אוכלוסיית הזכאים, ותיקים ועולים כאחד, כפי שנהוג בנוגע לסיוע בשכ"ד. באופן זה ניתן יהיה לייעל את ניהול מאגר הדיור הציבורי ולמנוע עיוותים בהקצאת דירות לזכאים. בגיבוש מערך הכללים יש להביא בחשבון את המאפיינים הייחודיים של כל קבוצת זכאים ולהתאימם אליה.

ליקוי

9. 	אי-בחינה של השלכות הסיוע בשכר דירה על הזכאים - זכאי משרד הבינוי וזכאים עולים מקבלי סיוע בשכ"ד חשופים לשינויים בגובה שכר הדירה ולדרישה פתאומית מהבעלים לפינוי הדירה. במציאות כזאת נפגעת רמת הוודאות שלהם בנוגע למקום מגוריהם וליכולתם לעמוד בשכר הדירה. בולטת בהיעדרה מתכונת לעדכון גובה הסיוע בשכ"ד; משרד הבינוי אינו בוחן באופן קבוע את השינויים בגובה שכר הדירה ואת היכולת הפוטנציאלית של זכאים אלה להתמודד עם עלייה במחירי השכירות. המשרד גם לא עקב אחר מימוש הסיוע כדי לאתר ולפתור בעיות העומדות בפני הזכאים. 

מעקב 
משרד הבינוי והשיכון

8-9.	הסיוע בשכר דירה לזכאים הממתינים לקבלת דירה בשיכון הציבורי  יוגדל בין 600 ₪ -900  ₪ בהתאם לגודל המשפחה. נוסף על כך, המשרד תמך בהצעת חוק פרטית שהובאה לממשלה על מתן סמכות לשר הבינוי והשיכון בתיאום עם שר האוצר לעדכן את סכומי ההשתתפות בשכר דירה בהתאם לתנודות בשוק השכירות בשוק החופשי. הצעת החוק  טרם עברה בכנסת. צוותי העבודה של משרד הבינוי והשיכון, רשות המיסים, המוסד לביטוח לאומי ומשרד המשפטים התכנסו בחודש ינואר 2016.  גובשה תכנית עבודה להקמת ממשקי מידע בין המשרדים. משרד המשפטים החליט לקיים בדיקה מעמיקה בסוגיית העברת המידע מהטעמים של הגנה על הפרטיות.  המשרד יפעל  בהתאם לחוות דעת שתתקבל  ממשרד המשפטים ויעדכן בהתאם. 

ליקוי

10. 	אי-מיצוי הזכות לדיור - הזכאים לדיור ציבורי משתייכים לאשכול הסוציו-אקונומי הנמוך; רבים מהם קשישים, אנשים עם מוגבלויות פיזיות ואחרות ועולים חדשים, המתקשים להשתלב בחברה ובשוק העבודה. קיים חשש סביר שאין הם תמיד מודעים למלוא זכויותיהם ונגישותם למידע על זכויותיהם מוגבלת. גם אם ירצו לממש את זכויותיהם אין בידיהם הכלים שיסייעו להם בקבלתן. משרד הבינוי לא נקט פעולות כדי להבטיח את מיצוי הזכויות של אוכלוסיית הזכאים. למשל, הוא לא זיהה את המתגוררים בדיור הציבורי בתנאי צפיפות דיור ולא יידע אותם שיש באפשרותם לבקש דירה מרווחת יותר. כמו כן, אף שהמשרד מודע לקיומה של תופעה שבה אזרחים הוכרו כזכאים לסיוע בשכ"ד אך לא מימשו את זכאותם, הוא לא בחן את הסיבות לכך כדי לצמצם את התופעה. 

מעקב 
משרד הבינוי והשיכון

10. 	תכנית רכישת דירות למשפחות מרובות ילדים אינה מופעלת כיום במשרד הבינוי והשיכון. 

ליקוי

11. 	רכישת דירות עבור נכים רתוקים - בהמלצת הדרג המקצועי במשרד הבינוי החליט שר הבינוי והשיכון דאז מר אריאל אטיאס (להלן - השר דאז) לשנות את הקריטריונים לזכאות לרכישת דירות נכסי רכישה (להלן - דירות נ"ר) המיועדות לנכים רתוקים, ולאפשר גם למשפחות מרובות ילדים להיכלל במסגרת זו. החלטה זו שינתה את הקריטריונים שהמשרד קבע והפכה את קריטריון מספר הילדים במשפחה לקריטריון ראשי. בעקבות זאת עקפו אותן משפחות את שאר הממתינים שאינם נכים רתוקים ועברו לתחילת התור. בהמשך לשינוי הקריטריונים נרכשו בסך הכול 95 דירות למשפחות מרובות ילדים שנמצאו זכאיות: 19 דירות לבעלות המשפחות הזכאיות ו-76 נרכשו למאגר הדיור הציבורי. כל הדירות שנרכשו יועדו למשפחות מרובות ילדים שנמצאו זכאיות.  בסדרי קבלת ההחלטה וביישומה נמצאו ליקויים רבים ואף חמורים. ההחלטה התקבלה בלי שמשרד הבינוי קיים עבודת מטה שניתחה ואפיינה את רשימת הממתינים לדיור ציבורי ואת מצוקותיהם ובלי שגובשו חלופות לניצול התקציב לטובת זכאי הדיור הציבורי. זאת ועוד, ההחלטה התקבלה בלי שלוותה בחוות דעת משפטית ובלי שעודכן נוהל המשרד או לחילופין נקבעה הוראת שעה מיוחדת. 

מעקב 
משרד הבינוי והשיכון

11.  	ראה מעקב לליקוי 2-3. 

ליקוי

12.	זכאים שרכשו את הדירות לבעלותם קיבלו מענק שסייע להם ברכישתן. שיעור המענק נקבע ל-65% ממחירה החציוני של דירה באזור מגוריו של הזכאי. בשל העובדה שהמענק נקבע ללא כל תלות במחיר הדירה הנרכשת בפועל ובעצם מדובר בסכום קבוע, נוצר לכאורה תמריץ למצות את מלוא המענק ולהקטין ככל האפשר את גובה המימון העצמי מצד הרוכש. נמצא ש-8 משפחות מתוך 19 המשפחות שרכשו דירות לבעלותן (42%), רכשו דירות קטנות שאינן מותאמות למספר הנפשות בהן. יוצא אפוא שלא רק שגובה המענק יצר תמריץ לרכישת דירות זולות ובהכרח קטנות שגרם לצפיפות דיור, אלא הדבר גם עומד בניגוד גמור להצהרת המשרד בנוגע להצדקת המבצע לרכישת הדירות, דהיינו מחסור בדירות גדולות עבור משפחות גדולות. 

מעקב 
משרד הבינוי והשיכון

12.  	לא דווח על תיקון הליקוי.

ליקוי

13. 	על מדינת ישראל לגבש מדיניות אסטרטגית ארוכת טווח, שוויונית ושקופה שתכוון לסיוע לזכאים בדיור תוך הבטחת הקצאת המשאבים הנדרשים ליישומה. מדיניות כזאת תאפשר לאוכלוסיות המוחלשות לממש את זכותן הבסיסית לחיות בכבוד ובביטחון.

מעקב 
משרד הבינוי והשיכון

13. 	ראה מעקב לליקוי 1.  










רישום זכויות במקרקעין שבניהול רשות מקרקעי ישראל

גופים מבוקרים:  רשות מקרקעי ישראל , משרד הבינוי ,  משרד המשפטים, משרד הפנים, משרד האוצר

ראה הערות ראש הממשלה 65ג' – מאי 2015 עמ'  107-110. 

ליקוי
1. 	בכ-330,000 לא נעשה רישום זכויות. זכויות באותן יחידות רשומות ומנוהלות בספר הנכסים ובקובץ המשכנים של רשות מקרקעי ישראל (להלן: רשות מקרקעי ישראל )   רישום שאין די בו לעגן את זכויות הרוכשים. מצב שבו לא נעשה רישום זכויות ביחידות דיור נוגד את האינטרס הציבורי שכן, בין היתר, הוא פוגע ביציבות המשפטית והכלכלית של בעלי הזכויות ביחידות הדיור וגם עלול להגביר את הנטל הבירוקרטי. זאת ועוד, אי-רישום של זכויות בפנקס המקרקעין אינו מאפשר למדינה לנהל רישום מרוכז ומסודר של מארג הזכויות במקרקעין בישראל.

מעקב
רשות מקרקעי ישראל 

1.	הרשות מציינת כי הנתון של כ-330,000 יחידות דיור לא רשומות מבוסס על הערכה המתייחסת  ליחידות דיור שאינן רשומות בכל שלבי הרישום ובכלל זה בשטחים שטרם עברו הסדר קרקעות, פרצלציה, בתים משותפים וזכויות.  בחלק מהתהליכים נדרש  שיתוף פעולה  של  החברות המשכנות והדיירים, לצורך חתימה על מסמכים, אישורי מיסים וכו'. רשות מקרקעי ישראל  פועלת להגברת המודעות בנושא ולאכיפת ביצוע הרישום  על כלל הגורמים הנוגעים בדבר. הרשות מציינת כי  בתהליכים משתתפים מספר גופים, לרבות גופים ציבוריים, שאישורם נדרש לצורך ביצוע הרישום. גופים אלה אינם מחויבים בלוחות זמנים ולעתים בעלי  סדרי עדיפויות שונה. למרות זאת, רשות מקרקעי ישראל  פועלת במסגרת הועדה הבין-משרדית לאכוף על השותפים לתהליך לוחות זמנים מחייב לביצוע הפעולות  הנדרשות. רשות מקרקעי ישראל  פועלת להעברת משאבים על-מנת להאיץ ולקדם את הליך הרישום.

ליקוי

2. 	בניגוד להמלצות "ועדת דליצקי"  ולהחלטות המועצה, רשות מקרקעי ישראל  אינה פועלת להבטיח כי לקראת אישור תכניות מפורטות יהיו בידיה רישום פרצלציה: חלוקת המקרקעין לחלקות רישום נפרדות התואמות את המגרשים לפי תכנית מפורטת, תהליך הכרוך בהכנת תכניות לצורכי רישום (להלן - תצ"ר) ורישומן בפנקסי המקרקעין המאפשרות רישום הפרצלציה בסמוך למועד שיווק הקרקע.  על רשות מקרקעי ישראל  לפעול בהתאם להחלטות המועצה - לשווק קרקעות אך ורק לאחר השלמת רישום הפרצלציה לגביהן, ובכך לקדם את תהליך רישום הזכויות.

מעקב
רשות מקרקעי ישראל 

2. 	בשטח שאינו מתוכנן על-ידי רשות מקרקעי ישראל,  מינהל התכנון סובר שאין  לחייב הכנת מסמכי פרצלציה במקביל לתכנון כדי לא לעכב ולייקר את התכנון. הוצע על ידי המרכז למיפוי ישראל הליך חילופי של תשריט לתיעוד גבולות (להלן: תת"ג), שמטרתו לקבוע רק, את גבולות החלקות הישנות  ובכך,  לדעת הרשות, התרומה לקידום הנושא מוגבלת. 
בשטח המתוכנן על-ידי רשות מקרקעי ישראל מתקיים הידוק ממשקים בין אגף התכנון לאגף בעלות ורישום ברשות מקרקעי ישראל  לאכיפת הרישום בתהליך התכנון המתבצע על-ידי החברות המתכננות.  מכרז החברות המתכננות החדש כולל תמריץ לאותן החברות להשלים את הרישום במהלך הכנת התב"ע, כך שמיד לאחר אישור התב"ע ניתן לרשום את הפרצלציה. בנוסף, באבני הדרך לתשלום נכלל נושא התכנות הרישום כך שהחברות אינן יכולות להתקדם בתהליך התכנון וגם לא לקבל תשלום עד שאגף רישום ובעלות מאשר את שלבי התכנות הרישום של התכנית. בהתאם,  הוכן נוהל התכנות רישום של חברות מתכננות המשותף לאגף בעלות ורישום ואגף התכנון ברשות מקרקעי ישראל. הנוהל הוצג גם בפני משרד השיכון שהחליט לאמץ את המתווה.  בתאריך 27.1.16 התקבלה החלטת מועצה המתקנת את החלטת מועצה 1169 בדבר שיווק לאחר פרצלציה לפיה רשות מקרקעי ישראל תשווק גם קרקעות שלא עברו פרצלציה במטרה כדי להגדיל את  ההיצע,  וכתוצאה מכך, להוריד את מחירי הדיור. תיקון ההחלטה מאפשר התאמת המדיניות למציאות  הקיימת.

ליקוי

3. 	משרד הבינוי פרסם נוהל שנועד להבטיח כי לקראת אישור תכניות מפורטות שהוא מקדם יהיו בידיו תצ"רים מאושרות, אך אינו עוקב אחר יישום הנוהל, ואין לו מידע מלא וזמין על שלבי הכנת הפרצלציה ורישומה בתכניות המפורטות שהוא מתכנן. 

מעקב
משרד הבינוי והשיכון

3. 	נוהל עבודת מודד אתר  במשרד הבינוי והשיכון  מפרט את שלבי ותכולת עבודת מודד האתר  בכל שלבי התכנון והפיתוח, החל משלב בדיקת ההיתכנות הראשונית, שנמצאות בהלימה עם קצב והתקדמות העבודות.  מודד האתר הינו חלק אינטגראלי ומחייב מצוות התכנון וההתקשרות עימו נעשית בעת בחירת צוות התכנון. המשרד מעיר כי  תנאי מקדים לביצוע הרישום הינו תכנית סטטוטורית מאושרת ולא ניתן לבצע הליכים אלו במקביל. הזמנת העבודה לביצוע הרישום בעת אישור התכנית הסטטוטורית נעשה בפועל, כחלק משיגרת העבודה, אולם ללא מערכת מעקב אוטומטית, אלא באמצעות מעקב ידני .  המשרד מציין כי מאז התחלת העבודה על-פי הנוהל, חלו שינויים  המשפיעים על אופן יישום הנוהל שבחלקם מהווים חסמים שיש להסיר על מנת לקדם את הנושא.  לצורך הסדרת המעקב אחר ביצוע הרישומים,  התקיימו במהלך שנת 2015 מספר דיונים במשרד במהלכם זוהו השינויים הנדרשים בעבודת המשרד ובמערכות המיחשוב התומכות בתהליכים אלו. בין היתר, זוהה  הצורך  בביצוע סינכרון מורכב בין  לפחות שתי מערכות ייעודיות המשמשות באופן שוטף  את עבודת המשרד, מערכת מעקב תכנון ומערכת התקשרויות מתכננים.   נכון לחודש מאי 2016 - נבנית מערכת ביקורת המבוססת על ההודעות המתקבלות ממערכת מעקב התכנון ועוקבת שאכן מוזמנת  התכנית לצרכי רישום (להלן: תצ"ר)  ושאכן התצ"ר מוגש לוועדה בהתאם לפרק הזמן שנקבע בליווי מעקב על התקדמות התהליכים עד לאישור התצ"ר וביצוע הרישום הסופי. המערכת, נכון לחודש מאי 2016, נבנית בפלטפורמת גיליון אלקטרוני והתראות אוטומטיות נשלחות ממערכת מעקב התכנון וממערכת התקשרויות המתכננים.  בהמשך,  המערכת תוחלף על-ידי מערכת המשולבת בתוך מערכת הרישום או במסגרת המשל"ט (להלן: מערכת שליטה של לוחות זמנים בעיקר) המוקם במשרד.

ליקוי

4. 	רשות מקרקעי ישראל  פועלת בניגוד להחלטת המועצה ומשווקת את מרבית הקרקעות שכוללות יחידות דיור לפני רישום הפרצלציה. היא גם לא דיווחה למועצה על כך שפעלה בניגוד להחלטה, וממילא המועצה לא קיימה דיון בעניין.



מעקב  
רשות מקרקעי ישראל

4. 	ראה מעקב  לליקוי  2. 

ליקוי

5. 	חוק רישום שיכונים ציבוריים (הוראת שעה), התשכ"ד-1964 (להלן - חוק שיכונים ציבוריים), הוא כלי נוסף בידי רשות מקרקעי ישראל  ומשרד הבינוי לקידום רישום הזכויות. על פי תיקון מס' 6 לחוק זה, הסמכות לאשר תכנית שיכון ציבורי למבנים שתכנונם אושר הופקדה בידי ועדות משנה לעניין תכניות לשיכונים ציבוריים. משרד הפנים כשל בתפקידו להקים ועדות משנה שיאפשרו קידום רישום הזכויות באמצעות חוק רישום שיכונים ציבוריים. משרד הפנים אמור היה להקים את הוועדות במחוזותיו ועליהן היה לאשר רישום פרצלציות, רישום בתים משותפים ורישום זכויות, גם כאשר הבנייה לא נעשתה בהתאם לתכנית מפורטת מאושרת. ואולם עד מועד סיום הביקורת לא הוקמה אף ועדת משנה כזו ולא נעשה רישום זכויות באף יחידת דיור שתכנונה אושר בתקופה שבה תיקון מס' 6 האריך את תוקפו של חוק שיכונים ציבוריים (מ-1.1.99 עד 31.12.09; ושהבנייה החלה לא יאוחר מ-31.12.11). על פי נתוני משרד הבינוי אי-הקמת ועדות המשנה מונעת את קידום רישומן של כ-50,000 יחידות דיור שנבנו על פי פרוגרמות של המשרד. יצוין כי נתונים אלו אינם כוללים יחידות דיור שרשות מקרקעי ישראל  שיווקה בתקופה שבה תיקון מס' 6 האריך את תוקפו של חוק שיכונים ציבוריים, ולכן למעשה מדובר במספר גדול יותר של יחידות דיור שהיה אפשר להשתמש בחוק זה לצורך קידום רישום הזכויות בהן.

מעקב  
רשות מקרקעי ישראל

5. 	אגף בעלות ורישום ברשות מקרקעי ישראל  פועל לקידום הקמתן של הוועדות לאישור שיכונים ציבוריים.  ועדות שהינן נגזרת של הוועדות המחוזיות לתכנון ובניה ושנועדו לאישור תכניות שיכונים ציבוריים. בנושא זה התקיימו דיונים עם נציגי מינהל התכנון, ועם  הממונה על מחוז תל אביב  במשרד הפנים. בדיונים אלו הודגשה החשיבות והדחיפות להקמת הוועדות, נסקרו יתרונות הרישום בשיטה של שיכונים ציבוריים במונחים של רישום פרצלציות. מינהל התכנון הציג עמדה לפיה תכנית שיכון ציבורי דינה כדין תכנית מפורטת כמשמעה בחוק התכנון והבניה: תכניות לשיכונים ציבוריים יקודמו לפי אותם שלבים של הכנת תכנית מפורטת רגילה: הפקדה, התנגדויות ומתן תוקף. אגף בעלות ורישום בסיוע האגף המשפטי בחן את לשון החוק והציג פרשנות שונה לזו שניתנה על-ידי מינהל התכנון, לפיה אין כוונת המחוקק שתכנית לשיכון ציבורי חייבת לעבור במסלול הרגיל וכי לדעת הרשות, מטרת החוק או התיקון לחוק הייתה לקדם רישום ובשל כך הוחלט שיוקמו ועדות מחוזיות שיטפלו בנושא זה בצורה מרוכזת והליך מקוצר, דבר אשר יביא לקיצור לוחות הזמנים. בתאריך 25.1.16 נערכה ישיבה אצל המשנה ליועץ המשפטי לממשלה לפיה סוכם על צעדים נוספים/חילופיים שיביאו לפתרון חלק מהבעיות ויסייעו להקמת הוועדות.

ליקוי

6. 	ביחידות דיור שנבנו בשנים האחרונות נוצר פיגור ברישום הזכויות והוא מתווסף על הפיגור הקיים ברישום זכויות ביחידות דיור שהוקמו בעבר. רשות מקרקעי ישראל  הכינה, עבור השנים 2012-2003, שתי תכניות עבודה חמש-שנתיות (תכניות חומש) להדבקת הפיגור שהצטבר במשך שנים ברישום הזכויות, וקבעה את יעדיהן. בפועל כללו דיווחיה על הישגי תכניות החומש גם רישום ביחידות דיור ששיווקה בשנות החומש, ולכן לא שיקפו את העמידה ביעדי התכנית, וזו הייתה נמוכה משמעותית מן המדווח. כמו כן, רשות מקרקעי ישראל  לא בחנה את הסיבות לאי-ההצלחה ברישום יחידות הדיור שנכללו בתכניות החומש - פעולה שיכלה להביא לגיבוש פתרונות לחסמים שמנעו את הרישום. התכנון הלקוי והיעדר הפקת לקחים שוטפת וגיבוש פתרונות לחסמים תרמו לכך שבשנים 2013-2003  הצטמצם מספר יחידות הדיור שלא בוצע לגביהן רישום מכ-400,000 לכ-330,000 בלבד. מכאן שרשות מקרקעי ישראל  לא השיגה את מטרת התכניות ולא השלימה את רישום הזכויות בכלל יחידות הדיור שנבנו על מקרקעי ישראל.

מעקב  
רשות מקרקעי ישראל

6.    	אגף בעלות ורישום  פועל לאתר יחידות דיור לא רשומות, לרבות חסמים בשלב של רישום פרצלציות. בעקבות כך  נמצא, כי במלאי יחידות דיור שאינן רשומות בגלל היעדר פרצלציה וקיימות תכניות רבות ומורכבות שלא ניתן כלל לרשמן מאחר ובמהלך הכנת התכנית לא התבצע תהליך של התכנות הרישום כנדרש.  לדעת הרשות מדובר בסדר גודל של כ-500 תכניות הכוללות כ-100,000 יחידות דיור. קיימת תמיכה של הנהלת רשות מקרקעי ישראל  לקדם פיילוט ובו יטופלו מספר תכניות.  לשם כך הרשות תפנה למשרד האוצר  לקבלת אישור לתקצוב המהלך. 
לאיתור מלאי הבתים המשותפים ומלאי יחידות דיור שאינם רשומים ולפירוט החסמים לגיבוש פתרונות, נדרשת מערכת מידע אחידה כמפורט במעקב לליקוי 8. 

ליקוי

7. 	באוגוסט 1998 אימצה הממשלה את המלצות ועדת דליצקי בעניין הבטחת רישום זכויות רוכשים בדירות במועד אכלוסן וזירוז רישום הדירות שבנייתן הסתיימה בעבר, ובעקבותיהן הקימה ועדת היגוי לרישום זכויות. מטרת ועדת ההיגוי הייתה לבצע מעקב ובקרה על יישום המלצות ועדת דליצקי, ולגבש ולאשר דרכי פעולה ופתרונות לבעיות בעניין רישום הזכויות. ועדת ההיגוי מתכנסת מדי ארבעה חודשים ודנה בהתקדמות רישום הזכויות. הועלה כי הוועדה ניהלה דיונים ואף קיבלה החלטות ללא מידע בסיסי על סוגי החסמים המעכבים את רישום הזכויות ועל היקפי יחידות הדיור שהן מעוכבות רישום לפי כל אחד מהחסמים.

מעקב
משרד הבינוי והשיכון

7. 		לא דווח על תיקון הליקוי. 

ליקוי

8. 	רשות מקרקעי ישראל  מפקחת בצורה לקויה ורופפת על התקדמות תהליך הפרצלציה, ובפרט בתכניות מפורטות שמקדמים גורמי חוץ, דבר שמונע ממנה מידע שלם, מדויק וזמין על מצאי תכניות על קרקעות המדינה שבהן טרם נעשתה פרצלציה. זאת ועוד, אף שרשות מקרקעי ישראל  אחראית לתהליך קידום רישום הזכויות כולו, אין לה מערכת מידע המאפשרת לנהל את פעולות הרישום בכל השלבים ולפקח על אמינותן ושלמותן, ולכן אין לה גם תמונת מצב כוללת ומהימנה המאפשרת בקרה ומעקב אחר תהליכי הרישום, בכל אחד משלביו.

מעקב
רשות מקרקעי ישראל 

8. 	רשות מקרקעי ישראל  פועלת בדרכים שונות למעקב וקידום כל הפרצלציות במקרקעי ישראל. חלק גדול מהפרצלציות/התכניות שמקודמות על-ידי רשות מקרקעי ישראל  נעשה על-ידי חברות מתכננות שבאחריותן לקדם מתחמים לתכנון עד שלב מתן תוקף ורישום בלשכת רישום המקרקעין. אגף בעלות עוקב באופן שוטף ונמצא בקשר ישיר עם החברות המתכננות שפועלות מטעם אגף התכנון של רשות מקרקעי ישראל . 
הרשות ביצעה פעולות רבות להבטחת רישום התכניות ולהגברת המודעות והדגשת אחריות החברות לגבי נושא הרישום. כחלק מקידום הפרויקטים שבאחריות החברות המתכננות נעשו פעולות ליישור אבני הדרך לתשלום.  הוטמע תהליך חדש המאפשר בקרה ומעקב אחר נושא הרישום, התהליך כלל נוהל להיתכנות הרישום שנועד להבטיח מיפוי החסמים ורישום תכניות. כחלק מהטמעת הנוהל, קיים האגף הדרכות מקצועיות לחברות המתכננות ולאנשי המקצוע בנושא. ברשות מקרקעי ישראל  קיימת תכנית רב שנתית, שאושרה בין היתר על-ידי מינהל התקשוב הממשלתי ומשרד האוצר. במסגרת זו,  תשודרגנה המערכות הנוגעות לרישום הנכסים וניהולם וזאת במסגרת סדר עדיפויות הפרויקט. 

ליקוי

9. 	אף שבידי רשות מקרקעי ישראל  אמצעי אכיפה יעיל להבטחת רישום הזכויות - הגשת תלונות לרשם הקבלנים נגד יזמים אשר הפרו את התחייבויותיהם לרישום הזכויות - משנת 2007 לא הגישה רשות מקרקעי ישראל  ולו תלונה אחת לרשם הקבלנים, ובפועל שיתוף הפעולה בין שני הגופים הופסק. לרשות מקרקעי ישראל  גם אין מנגנון המבטיח כי היזמים יירשמו את הזכויות כדין, ובשונה ממשרד הבינוי, היא אינה דורשת מהיזמים להפקיד ערבויות לביצוע התחייבויותיהם לרישום הזכויות, ובכך מוותרת על כלי הרתעה יעיל להבטחת פעולה זו. 

מעקב
רשות מקרקעי ישראל 

9. 	אגף בעלות ורישום חידש בשנה האחרונה את שיתוף הפעולה  עם רשם הקבלנים והעביר לטיפולו 4 חברות קבלניות שאינן מבצעות רישום ב-4 אתרים הכוללים כ-500 יחידות דיור. בכל אחת מהחברות בוצעו פעולות אכיפה שונות ובחלק מהאתרים מתבצע תהליך רישום.  נכון לחודש יוני 2016, רשות מקרקעי ישראל  נערכת להעביר לרשם הקבלנים מספר אתרים נוספים לטיפול. הרשות מציינת כי נושא ערבויות הרישום הועלה בפני הנהלת הרשות שסבורה, כי דרישה נוספת הכרוכה בהוצאה לקבלנים יש בה כדי להעלות את מחירי הדיור וזאת בניגוד למטרתה של ממשלת ישראל להוזלת העלויות.  כחלק משיקולי הממשלה, מרבית המכרזים למגורים שיפורסמו בעת הקרובה הינם במסגרת פרויקט "מחיר למשתכן" בו בין היתר נדרשות ערבויות להבטחת הרישום ונערך מעקב אחר ביצוע.
ליקוי

10. 	אחת המטרות המרכזיות של הרפורמה ברשות מקרקעי ישראל  היא הקניית בעלות לחוכרים על יחידות הדיור; אולם מאחר שהקניית הבעלות מותנית ברישומה כראוי, העיכוב ברישום הוא חסם ביישום הרפורמה. נכון לאוקטובר 2014 , מבין 654,000 נכסים שרשות מקרקעי ישראל  יכולה, על פי הרפורמה, להקנות עליהם בעלות, לגבי כ-330,000  (כ-50%) לא ניתן לעשות זאת משום שלא נרשמו בהן זכויות כדין.

מעקב
רשות מקרקעי ישראל 

10.  	טיפול בנושא הקניית הבעלות מתקדם בהתאם לתכנית העבודה השנתית ועד היום, נרשמו בבעלות בטאבו כ-400,000 נכסים. נכון לחודש יוני 2016, מקודם הליך חילופי קרקע מול קרן קיימת לישראל לצורך העברת נכסים לבעלות המדינה והעברתם לבעלות החוכרים. בתמורה מקבלת קרן קיימת לישראל שטחים לא מתוכננים בצפון ובדרום הארץ. רישום הזכויות מותנה בשיתוף פעולה  של בעלי הזכויות לצורך רישומם בטאבו, שכן עליהם להמציא אישורי מיסים, שטרי משכנתא, לחתום על השטרות לרישום וכדומה. רשות מקרקעי ישראל  מבצעת פעולות לעידוד ואכיפת הרישום על בעלי הזכויות לרבות על החברות המשכנות / קבלנים/ יזמים  כדלקמן: במסגרת רישום הזכויות רשות מקרקעי ישראל  דורשת כי כל נכס הזכאי לבעלות ירשם ישירות בטאבו בבעלות ולא בחכירה ובכך מייתרת את הצורך להמיר את החכירה לבעלות. כמו-כן, מתקיים ממשק מקוון מול הטאבו להמרת חכירות לבעלות לעשרות אלפי נכסים בשנה.  על פי חוק רשות מקרקעי ישראל, הקניית הבעלות היא זכות ולא חובה וכל חוכר רשאי להתנגד להקניית הבעלות. יחד עם זאת, לצורך עידוד הבעלות,  הרשות פרסמה בשנה האחרונה, באמצעי התקשורת ובאתר האינטרנט , שני סרטוני פרסומת לעידוד הרישום ולעידוד הקניית הבעלות. רשות מקרקעי ישראל  שולחת, באופן שוטף, לכל החוכרים הניתנים לרישום בטאבו, דרישה לרישום זכויותיהם, ואף מציעה להם את האפשרות להירשם באמצעות הרשות בתעריפים נמוכים. כמו כן שולחת רשות מקרקעי ישראל  תזכורת והתראה לאותם חוכרים שאינם משתפים פעולה על כך שלא יוכלו לקבל שירות מהרשות אם לא יפעלו לרישום זכויותיהם בטאבו. רשות מקרקעי ישראל  אוכפת את הרישום על החברות המשכנות/קבלנים/יזמים על ידי הגשת תביעות משפטיות נגד "סרבניות רישום". כל חברה שמוגדרת כ"סרבנית רישום" אינה יכולה להשתתף במכרזי הרשות.
ליקוי

11. 	רשות מקרקעי ישראל   לא אכפה על חברות מנהלות את התחייבויותיהן לקידום רישום הזכויות, ולא פעלה בהתאם להחלטת המועצה לשווק קרקעות למגורים רק לאחר שנרשמה בהן פרצלציה - פעולה שיכלה להקל מאוד על השלמת רישום הזכויות.  על רשות מקרקעי ישראל  לאכוף על חברות מנהלות ומתכננות  את העמידה בהתחייבויותיהן, לרבות אלו הנוגעות לרישום זכויות, אשר מעוגנות בהסכם עמן. עליה גם לפקח על התקדמות רישום הפרצלציה על פי לוחות הזמנים שנקבעו לכך ולהתריע בעוד מועד לפני החברות שאינן עומדות בהם.

מעקב
רשות מקרקעי ישראל 

11. 	להסרת חסמים ברישום פרצלציות ביצעה הרשות מספר פעולות כדלקמן:  אישור תכניות בוועדות המקומיות - עם אישור תכנית מפורטת ניתן להתחיל לטפל ברישום הפרצלציה, התהליך כרוך בהכנת תכניות לצורכי רישום ורישומן בפנקסי המקרקעין שאורך לפחות כשנה. הרשות מציינת כי תהליך הכנת הפרצלציות כרוך באישור של  גורמים נוספים מלבד רשות מקרקעי ישראל. התוכניות מוגשות לאישור הוועדה המקומית לתכנון ובניה ורק לאחר הענקת האישור מועברות התוכניות לאישור המרכז למיפוי ישראל. עוד טרם כתיבת  דוח הביקורת,  רשות מקרקעי ישראל  הכינה מסמך המפרט את החסמים לאישור פרצלציות בוועדות המקומיות והעבירה למינהל התכנון ולוועדה הבין משרדית להאצת הרישום. המסמך שהועבר כלל סקירה של שיטות הרישום, מנגנון הפעולה ומשך הזמן שלוקח לוועדות לאישור תצ"ר כתואמת תכנית מפורטת. לדעת הרשות, אין גורם שיאכוף על הועדות המקומיות אישור פרצלציות, ונכון ליוני 2016, זהו אחד החסמים המרכזיים המשפיעים על קידום רישום התצ"רים. הרשות מציינת כי אגף בעלות ורישום בשיתוף עם מינהל התכנון מקדם קורס לוועדות המקומיות ולבודקי תכניות בנושא בדיקה ואישור תוכניות לצרכי רישום.
ביקורת תוכניות לצרכי רישום במרכז למיפוי ישראל (להלן: מפ"י) - חלק נוסף בתהליך הכנת פרצלציות הוא ביקורת מפ"י לתכניות לצרכי רישום. עומס בביקורת תצר"ים נוצר עקב פרויקטים לתשתיות לאומיות שהוגשו למפ"י בשנים 2014-2015 כמו: חברת נתיבי ישראל, הרכבת ועוד. כך, נוצרו תורי ענק לביקורת תכניות לצרכי רישום. זמני ההמתנה מגיעים לכדי 8-10 חודשים ואף למעלה מזה. אגף בעלות זיהה את הבעיה ומטפל בהפניית חלק מהתוכניות לביקורת של מודדים/מבקרים אשר הוסמכו על-ידי מפ"י כבודקים חיצוניים לתצ"רים. על אף היות מסלול זה יקר משמעותי ולו השלכות תקציביות, האגף מפנה חלק לא מבוטל מהפרויקטים בתחומו למסלול ביקורת שאמור להיות קצר יותר. נכון ליוני 2016, מקודם מול מפ"י מהלך לפיו נבחנת אפשרות למתן קדימות לתכניות גדולות  שבחסות רשות מקרקעי ישראל, ולשם כך להעסיק מבקרים ייעודים שיופנו לביקורת תכניות של רשות מקרקעי ישראל .
           	ראה  מעקב   לליקוים 2 ו-8. 

ליקוי

12. 	על רשות מקרקעי ישראל  להביא לכך שתהיה לה מערכת מידע ממוחשבת אחידה לכל שלבי תהליך הרישום ולטייב את בסיס הנתונים שלה בתחום זה. עליה להבטיח שהמערכת תאפשר קבלת תמונת מצב עדכנית של התכניות לאורך ציר הזמן ועל פי השלבים השונים של הרישום; וכן תאפשר זיהוי של "צווארי בקבוק" בתהליך, תכניות שתהליך רישומן נעצר ובעיות מיוחדות ומקרים חריגים שהתעוררו ושעלולים להשפיע על המשך התהליך.

מעקב
רשות מקרקעי ישראל

12. 	אגף בעלות ורישום מבצע  טיוב נתונים במאגר המידע לצורך הקניית הבעלות וכהכנה למעבר למערכת מידע חדשה: בשנת 2015,  טויבו 2,249 חלקות, 761 גושים ו- 7,423 תיקים. סה"כ 10,633 רשומות עודכנו בספרי רשות מקרקעי ישראל  תוך עמידה ביעד השנתי שנקבע.  עדכון הנתונים מאפשר מעבר "חלק" למערכת החדשה שצפויה להיות מתואמת למערכות השונות ברשות מקרקעי ישראל  ולגופים מחוצה לה באגף רישום והסדר מקרקעין (טאבו) והמרכז למיפוי ישראל. כמו כן, מתוכנן מהלך יזום שעניינו "יישור-קו" בנתוני שמות החוכרים ומספרי הזיהוי אל מול נתוני משרד הפנים ורשם החברות.  בהתייחס להקמת מערכת מידע ממוחשבת אחידה, ראה  מעקב  לליקוי  8.

ליקוי

13. 	בביקורת נמצאו ליקויים רבים הנוגעים לבסיס פעולות הניהול והארגון של רשות מקרקעי ישראל : אין לרשות מקרקעי ישראל  מערכות ממוחשבות לשליטה ולבקרה על תהליך רישום הזכויות, ולכן לא איתרה חסמים בתהליך זה ולא גיבשה להם פתרונות. על רשות מקרקעי ישראל  לנתח את הסיבות לאי-ההצלחה ברישומן של מאות אלפי יחידות הדיור שנכללו בתכנית העבודה כדי לגבש פתרונות לחסמים שמנעו את הרישום. 

מעקב
רשות מקרקעי ישראל

13. 	ראה מעקבים לליקויים 8 ו-12. 

ליקוי

14. 	על רשות מקרקעי ישראל  לגבש תכנית אסטרטגית ומתכללת לקידום רישום הזכויות שתתבסס על המלצות הוועדות המקצועיות, לרבות ההמלצות הנוגעות להטמעת תהליך רישום הזכויות בתהליך התכנון ולשיווק קרקע למגורים לאחר רישום הפרצלציה. על התכנית גם לכלול כלים לייעול תהליכי הארגון והניהול של רישום הזכויות ולהגברת אכיפתו.

ליקוי 

15.	על רשות מקרקעי ישראל  לפעול להשגת המטרה שהציבה הממשלה - הדבקת הפיגור ברישום הזכויות ביחידות דיור שנבנו בעבר, והבטחת רישום הזכויות בקרקעות למגורים שישווקו בעתיד באמצעות הטמעת רישום הזכויות בתהליך התכנון והביצוע. לשם כך על רשות מקרקעי ישראל  להתייחס לתחום זה כאל פרויקט שהמשאבים שיוקצו לו יותאמו לתכנית עבודה שתגובש ולה יעדים כמותיים, לוחות זמנים ודרכי פעולה סדורות שיביאו להשגת התוצאה בפרק זמן קצר. אחת הפעולות המשמעותיות שעשויות למנוע את הגדלת היקף יחידות הדיור שזכויותיהן אינן נרשמות היא שיווק הקרקע רק לאחר הפרצלציה.  אשר לפיגור הקיים ברישום זכויות ביחידות דיור, על רשות מקרקעי ישראל  לאתר חסמים בתהליך רישום הזכויות, להעריך מהו היקפם ולגבש להם פתרונות. בה בעת על תכניתה של רשות מקרקעי ישראל  לתת את הדעת לצורך בפיתוח והפעלה של מערכת אכיפה אפקטיבית שתבטיח את רישום הזכויות כדין.

מעקב
רשות מקרקעי ישראל 

14-15. 	תכנית העבודה של אגף בעלות ורישום כוללת הצעות לקידום הרישום על כל שלביו לרבות המלצות להטמעת תהליך הרישום בתהליך התכנון כמפורט במעקבים לליקוים 2, 5, ו-8 בצירוף בקשה להגדלת התקציבים, כח-אדם, ושיתופי פעולה הכרחיים – חיצוניים ופנימיים בין הגורמים המקצועיים להם השפעה על התהליך.  לדעת הרשות יש חשיבות רבה להעלאת הנושא לסדר העדיפויות של כל מקבלי ההחלטות בכל המשרדים השותפים כדי שניתן יהיה ליישם את תכנית העבודה המוצעת. 
	ההתייחסות לכל סעיפי הדוח כמפורט לעיל מתארת את הפעילות של אגף בעלות ורישום ברשות מקרקעי ישראל  בנושא קידום הרישום. האגף עושה פעולות לקידום הרישום תוך ניסיון מתמיד להתייעלות ולהגדלת תפוקות גם באמצעים הקיימים. הרשות סבורה כי  בחלק מהנושאים האגף עשה פריצת דרך משמעותית לקידום הנושא. 





























משרד הבריאות

השמירה על זכויות החולה המאושפז ועל כבודו

גופים מבוקרים: כללית שירותי בריאות, קופת חולים לאומית, קופת חולים מאוחדת, מכבי שירותי בריאות

ליקוי

1. 	אי-הקפדה על קבלת הסכמה מדעת לטיפול רפואי - לפני כל מתן טיפול רפואי חובה על המטפל לקבל מהחולה הסכמה מדעת לטיפול בכתב, בעל פה או באמצעות התנהגות. ואולם, עקב עומס עבודה אין לחברי הצוות הרפואי פנאי למסור מידע רפואי מלא ומפורט והם מוסרים מידע חלקי ב"חפזה", ולעתים חולים מתבקשים לחתום על טופס ההסכמה מדעת סמוך לביצוע הניתוח. על משרד הבריאות לבחון אם יש צורך לשנות את החוזר שהפיץ בנוגע לאופן ולהליכים של מסירת מידע למטופלים לשם קבלת הסכמה מדעת. מן הראוי לשקול הכנה של מאגר ממוחשב ומבוקר של טפסי הסכמה מדעת בשפות שונות שבתי החולים יוכלו להשתמש בו. על המשרד לבדוק נושא זה במסגרת הבקרות שהוא מבצע.

מעקב
משרד הבריאות

1.	המשרד בודק את קיום ההחתמות על טופס הסכמה מדעת - הנושא נבדק פרטנית גם במחלקת הרשמה וגם בתחום בטיחות החולה בחדר ניתוח. טפסי הסכמה כתובים בארבע שפות: עברית, ערבית, אנגלית ורוסית. בנוסף נבדק אם ההנהלה אוכפת מסירת העתק טופס למטופל, לאחר שחתם בפני הרופא על טופס ההסכמה. במקביל, נערכת בקרה גם במסגרת הקהילה על ידי כלי בקרה של הסיעוד בקהילה – בחדר פעולות כירורגיות.

ליקוי

2. 	אי-התכנסות של ועדות אתיקה בבתי החולים - הביקורת העלתה כי ב-18 בתי חולים מונו ועדות אתיקה שתפקידן לדון בסוגיות רגישות שיש להן השפעה ישירה על זכויות החולה, כמו למשל אי-מסירת מידע רפואי מסוים למטופל; אישור לטיפול רפואי במטופל ללא הסכמתו בנסיבות שבהן נשקפת לו סכנה חמורה; אישור מסירת מידע רפואי לגורם אחר. למרות זאת התכנסו ועדות האתיקה פעמים ספורות בלבד בשנת 2013. משרד הבריאות ובתי החולים לא ניתחו את הסיבות למיעוט הפניות לוועדות האתיקה. מכך עולה לכאורה מסר שהנושא אינו חשוב דיו. משרד מבקר המדינה ממליץ למשרד הבריאות, לכללית ולהנהלות בתי החולים הכלליים לנתח את הגורמים שמפחיתים את הפניות לוועדות האתיקה ולהטמיע בקרב הרופאים את הצורך בשיתופן של ועדות האתיקה בבעיות אתיות, להעצים בכך את מעמדן ולהרחיב את פעילותן כפי שמקובל בעולם. כמו כן עליהם לדאוג גם להכשרתם של חברי ועדות האתיקה לטפל בסוגיות שהן מופקדות עליהן ולדרוש מהן דיווח על עבודתן. כמו כן יש לפעול להרחבת זמינותן ונגישותן של ועדות האתיקה לצוותים הרפואיים.

מעקב
משרד הבריאות

2.	מתבצע מיפוי חדש בנושא ועדות אתיקה על כלל היבטיהן. המיפוי טרם הסתיים. אגף לרפואה כללית יבקש מהוועדות השונות לעדכנם על תאריכי הישיבות על מנת שנציג של האגף ישתתף בהן. הנושא הועלה במספר כנסים כמו הכנס הבינלאומי של ביו-אתיקה. נשלח מכתב ריענון ידע למנהלי ביה"ח הכלליים. נערך סקר על פעילות ועדות אתיקה בביה"ח הכלליים והמר"גים ב- 2014 ומחצית 2015 (לשם כך, הנהלות ביה"ח נדרשו למלא שאלון מובנה). 
	נערך מחקר השוואתי עם הנתונים של 2013. אוכלוסיית המחקר כללה 41 ב"ח כלליים ו- 14 מר"גים. 
	ממצאי המחקר:
	א.	ב- 78% מביה"ח הכלליים ו- 50% מה מהמר"גים  קיימים ועדות אתיקה ב- 2015, עלייה של 12%  בביה"ח הכלליים וב- 14% במר"גים לעומת 2013. 
 	ב.	בכ- 40% מב"ח הכלליים ובכ- 60% מהמר"גים  פג תוקף הועדה. באחראיות ביה"ח לדאוג לעדכון הרכב הועדה. במסגרת פעילות שנערכה השנה ומתוכננת, הנושא הזה עולה גם. 
	ג.	ב- 70% מבה"ח הכלליים ו- 80% מהמר"גים לא קיים צוות חלופי של חברי ועדת אתיקה. הנושא הועלה למודעות הנוכחים בכנס 7.10.15. נמשיך לעקוב ולעלות מודעות של הנהלות ביה"ח. 
	ד.	באחד מביה"ח (אסותא) הוקמה הועדה באוגוסט 2015, ועוד 3 בי"ח שלחו את רשימת חברי 	הועדה לאישור מנכ"ל משרד הבריאות, וזאת בעקבות הסקר. 
	ה. 24% מב"ח הכלליים ו- 7% מהמר"גים התארגנו סביב ועדה אתיקה באחד מאותה רשת 	(אסותא, הרצפלד וקפלן, אלישע ורמב"ם, איטלקי ובני ציון). 
	ו. מספר הנושאים שהועלו בוועדות אתיקה עלה מ- 27 ב- 2013 ל- 58 ב- 2014. 
	ז.	ב- 2014 עלה מספר דיונים ע"פ חוק זכויות החולה: 31 לעומת 5 ב- 2013. הסוגיות השכיחות ביותר לדיון ב- 2015, היו: סירוב לטיפול (כולל שובתי רעב) ומסירה/אי-מסירת מידע, וזאת לעומת 2013 בה סוגיית הטיפול בקטינות הייתה השכיחה ביותר.  
	ח.	נמצאו הבדלים בין ביה"ח ע"פ: סוג - כללי מול מר"ג (p=0.018), בעלות - ממשלה או כללית מול פרטי (p=0.007), גודל - ב"ח גדול מול קטן (p=0.022). 
	במהלך 2015 התקיים כנס ועדות אתיקה להנהלות ולצוותים של ב"ח כלליים וגריאטריים. הכנס התקיים בביה"ח הלל יפה. נכחו 190 משתתפים, מתוכם 56% מב"ח הכלליים, 16% מהמר"גים. כל ביה"ח הכלליים ורוב המר"גים שלחו את נציגיהם לכנס. מבין המשתתפים, 26% היו רופאים, 28% אחיות, 17% עו"ס, 19% עו"ד 10% אחר. 
	קידום פעילות ועדות אתיקה נקבע כאחד הפרויקטים של האגף לרפואה כללית בשיתוף היחידות הנוספות (רפואה קהילתית, גריאטריה, פסיכולוגיה, עו"ס, הלשכה המשפטית) לשנים 
2016-18. 
	תיקבע ועדת היגוי בין אגפית שבין תפקידיה יהיה לכתוב סטנדרט (חוזר) לפעילות ועדות אתיקה בביה"ח ובקהילה נוסף לחוק זכויות החולה. צפי לביצוע: 2016-2017
	הומלץ על הצורך בשינוי חקיקה להרחבת הסמכויות של ועדות אתיקה והסדרת תמורה לחברי הועדה . צפי לביצוע: 2018
	יבוצע סקר כלל ארצי נוסף (ב"ח וקהילה) לאומדן פעילות ועדות אתיקה בבי"ח כלליים, גריאטריים ובקהילה.
צפי לביצוע: 2016
	בכל שנה יתקיים כנס ועדות אתיקה. בשנת 2016 הכנס יוקדש לנושא "שובתי רעב". 
	תיערך פעילות הדרכתית לחברי ועדת אתיקה (הדרכות בשטח, הצגה בכנסים, חוברת הדרכה/לומדה). צפי לביצוע:
2016-2017.
	ממצאי המחקר והפעילות יפורסמו. צפי לביצוע: 2018.

ליקוי

3. 	קושי בפעילות של ועדות בדיקה, ועדות בקרה ואיכות ויחידות לניהול סיכונים - התברר כי רוב בתי החולים נמנעים מהקמת ועדות בדיקה שתפקידן לבדוק תלונה של מטופל או אירוע חריג הנוגע למתן טיפול רפואי, ובמקום זה מקיימים בירורים פנימיים לצורך הפקת לקחים סמוך למועד האירוע. הגורם לכך הוא היעדר חיסיון על המידע שעשוי לעלות בדוחות של ועדות בדיקה אלה וחשש מתביעות רשלנות. משום כך אי-אפשר לקיים תחקירים מעמיקים ומפורטים כדי לרדת לשורש האירוע החריג או לברר את תלונות המטופלים. הדבר פוגע בזכויות המטופלים ואינו מאפשר הפקת לקחים ושיפור תהליכים. משרד מבקר המדינה העיר על כך כבר בשנת 2012 .

מעקב
משרד הבריאות

3.	נציבות הקבילות למקצועות הרפואה במשרד הבריאות מקימה 40-50 ועדות בדיקה בשנה. הנציב מחליט להקים ועדת בדיקה בהתאם לדיווחים שהגיעו מבתי החולים או תלונות של המטופלים ו/או בני משפחתם. תוצאות הועדות נמסרות למטופל. אחת לרבעון מבוצע פרסום ייזום של ועדות הבדיקה לשטח לטובת למידה ארגונית (באופן לא מזוהה).  

ליקוי

4. 	טעויות ברשומות הרפואיות של החולים המאושפזים - לעתים נעשות טעויות בסיכומי המחלה ובסימולי הקודים של האבחנות הרפואיות שכתבו הרופאים בבתי החולים. עקב כך חולה שהשתחרר מאשפוז ומגיע למרפאה בקהילה להמשך טיפול עם המסמכים השגויים שקיבל מבית החולים, עלול לקבל טיפול שאינו מתאים לצרכיו הרפואיים. עוד עולה כי תיקי האשפוז נבדקים זמן רב לאחר שהחולה השתחרר מאשפוז, ואם נעשה תיקון בטופסי השחרור, חלק מבתי החולים אינם מביאים זאת לידיעת קופות החולים או החולים. נוסף על כך עלה שחלק מבתי החולים בודקים רק את הרשומה הרפואית הנוגעת למחלקות הכירורגיות לצורך קבלת תשלום מקופות החולים בגין ניתוחים ופעולות כירורגיות אחרות.

מעקב
משרד הבריאות

4.	ביולי 2015 מונה צוות חשיבה לקביעת אמות מידה לרישום מידע רפואי במערכת הבריאות, אשר יקבע הנחיות מעודכנות גם לגבי סיכום המחלה/אשפוז הממוחשב. הצוות גיבש טיוטות ראשונות. פרסום ההנחיות יופץ כחוזר מנכ"ל- צפי יוני 2016. דוח סיכום אשפוז החדש בנמ"ר מתוכנן לעבור לבתי החולים עד סוף הרבעון הראשון 2016.

ליקוי

5. 	תנאי אשפוז לא מספקים בבתי החולים הכלליים - עלה כי ב-18 בתי החולים שנבדקו כבוד החולה וזכויותיו אינם נשמרים כראוי עקב תנאי אשפוז גרועים שפוגעים גם ביכולת לתת לחולה טיפול רפואי נאות. שירותים רפואיים הניתנים במסגרת "תיירות רפואית" פוגעים לעתים בשירות הרפואי הניתן לתושבי המדינה. 

מעקב
משרד הבריאות

5.	אחד מעמודי האש שהוגדרו במשרד לשנת 2016 הוא "המטופל כאדם המרכז". במסגרת עמוד האש יבוצע מיפוי של פעולות המבוצעות ללא התחשבות במטופל ובצרכיו. הצפי לסיום עבודת המיפוי הוא 11.2016. בנוסף, בשנת 2015 נכתבה תפיסת השירות של מערכת הבריאות בוועדת היגוי רחבה שכללה נציגי מטופלים ונציגים מכל מערכת הבריאות. במסגרת תפיסת השירות הורחבו הסטנדרטים למתן שירות איכותי ומכבד המרחיבים את חוזר המשרד לשיפור חווית המטופל שפורסם בפברואר 2013. תפיסת השירות נמצאת כרגע בתיקוף של השטח וצפויה להתפרסם עד סוף החציון הראשון של השנה. על בסיס התפיסה יפותחו מערכי הכשרה והטמעה. במהלך השנתיים האחרונות מונו מנהלי שירות כמעט בכל בתי החולים. מנהלי השירות אמונים על חווית המטופל. האחריות של הנושאים שצוינו בדוח הביקורת הם חלק מתפקיד מנהלי השירות והם מקודמים באופן מקומי בבתי החולים.

ליקוי

6. 	קיים מחסור במאות מיטות לטיפול נמרץ, והזקוקים למיטות אלה מועברים לאשפוז במחלקות אחרות המתאימות להם הרבה פחות ואינם מקבלים את הטיפול וההשגחה שהם זקוקים להם. לפי נתוני ההסתדרות הרפואית (להלן גם - הר"י) יותר מ-500 חולים מוגדרים ב"סיכון מוגבר למות" בשל מחסור במיטות אלה.

מעקב
משרד הבריאות

6.	בשנת 2015 הוקצו 35 מיטות לטיפול נמרץ, מעבר ל 174 מיטות שהוקצו משנת 2011 -2014. יש ירידה בשעורי תפוסה של כ 5% מ 70% ל 65%. המשרד פועל לתוספת מיטות לשנים 2017-2021 בשיקום, גריאטריה וכללית.

ליקוי

7. 	שיעור התפוסה ושמירה על פרטיות החולה - בבתי החולים בישראל גדול יחסית לשאר מדינות ה-OECD בגלל שיעור התפוסה הגדול (140% ואף יותר), חולים אושפזו במסדרונות, במעברים ובחדרי האוכל, ללא וילון או פרגוד, חשופים לציבור החולים האחרים והמבקרים במחלקה. אשפוז בתנאים אלו אינו מאפשר לשמור על פרטיות החולה ופוגע גם בכבודו. אשפוז בתנאי צפיפות גורם להגדלת העומס המוטל על הצוות הרפואי ולהגברת סכנת ההידבקות של חולים בזיהומים, ובהם זיהומים שמקורם בחיידקים עמידים לתרופות אנטיביוטיות. נוסף על כך - מספר המיטות לאשפוז כללי בישראל קטן במידה ניכרת ממספרם הממוצע במדינות ה-OECD. זהו אחד הגורמים לכך שמשך האשפוז הממוצע בישראל קצר יחסית למדינות אלה, שכן החולים משתחררים מבית החולים זמן קצר לאחר אשפוזם לפני שמוצה הטיפול הרפואי, והדבר פוגע ביכולת לתת לחולה טיפול רפואי נאות ולשמור על זכויותיו. על המשרד לשקול לכלול בין מדדי האיכות של כל בית חולים את היקף הביטולים והדחיות של הניתוחים ברגע האחרון, ולשים לו למטרה לצמצם אותם. לדעת משרד מבקר המדינה, גם בהתחשב במגבלת המשאבים הקיימים ראוי שהצוותים המטפלים יהיו ערים לצורך בהקפדה על הסודיות הרפואית ועל פרטיות החולה ויעשו מאמצים מרביים לצמצם ככל האפשר פגיעה זו, הן מבחינת התנהגותם האישית והן מבחינת השימוש באמצעים לצמצום הפגיעה. על משרד הבריאות ובתי החולים לשוב ולחדד צורך זה לפני הצוותים; לגבש תכנית להשלמת חסרים במשאבים הפיזיים הנדרשים; לבחון את התקציב שיש להקצות לכך ולקבוע לפיו את לוח הזמנים ליישום התכנית."

מעקב
משרד הבריאות

7.	על מנת שהצוותים המטפלים יקפידו על סודיות רפואית ועל פרטיות החולה, הן מבחינת התנהגותם האישית והן מבחינת השימוש באמצעים לצמצום הפגיעה בפרטיות החולה נעשות מספר פעולות. אגף השירות במשרד מבצע סקרי חווית דעת המטופל ברמה הלאומית. בסקרים אלה משולבות שאלות בתחום פרטיות המטופלים. נושא הפרטיות שולב בתורת השירות, שתהווה בסיס להדרכת צוותים במוסדות רפואיים. המשרד משלב בכל תכניות הלימוד, במסגרת הקורסים המועברים בנושאים שונים, הרצאה בנושא חוק זכויות החולה. בנוסף, ישנה הקפדה על כך שמסכי המחשב יהיו כבויים כאשר לא מתבצעת פעילות בתיק הרפואי. בנושא מיגון אמצעי מחשוב - לכל רופא יש סיסמת כניסה אישית המאפשרת להיכנס לתיק רפואי רק במחלקה שלו. למסכי מחשב המספקים מידע על מיקום החולה בחדרים, או על ביצוע פעולות כירורגיות, לא מעלים שמות מלאים הניתנים לזיהוי. יש סטנדרטים מקובלים על פי חוק זכויות החולה, וכל בית חולים מדגיש זאת באופנים שונים כגון: כרזות על שמירת הפרטיות, דלפקים משופעים למניעת הנחת תיקי חולה על הדלפקים ולמניעת נגישות למי שאינו מורשה ועוד אמצעים שונים ומגוונים.  
	באשר לגיבוש תכנית להשלמת חסרים במשאבים הפיזיים הנדרשים ובחינת התקציב הדרוש ליישום התכנית - המודלים פועלים לתמרוץ המערכת של מערך בתיה"ח הציבוריים לטובת עמידה ביעדי איכות ושירות. בשנת 2014 היה תקציב של 20 מלש"ח לפגיות. בשנת 2015 היה תקציב של 50 מלש"ח לפגיות ולמלר"דים (10+40 בהתאמה).
	בנושא הבטחת תשתיות ראויות שיאפשרו תנאי אשפוז הולמים - הוקצה סכום של 190 מיליון ₪ עבור תכניות התערבות של המשרד ליצירת תנאי אשפוז הולמים לשנת 2016 לפגיות, למלר"דים ולמניעת זיהומים. המשרד מוביל תכנית לאומית להורדת שיעור הזיהומים הנרכשים בבתי החולים והיא תכלול 3 מרכיבים עיקריים:
· מודל תמרוץ דינמי לבתי החולים בהתאם למטרות ויעדים מדידים שנתיים
· חיזוק הפעילות ההדרכתית למניעת זיהומים לכלל הצוותים העובדים בבתיה"ח
· חיזוק יכולת מקצועית של הרגולטור במניעת זיהומים – הרחבת גישה לנתונים, ניתוחם, בקרה ואכיפה.

ליקוי

8. 	לעתים אשפוז החולים מתארך בשל ניתוחים שנדחו ברגע האחרון, ויש שחולים ממתינים כמה ימים במחלקות האשפוז לקראת ביצוע בדיקות שונות (דימות למשל). האשפוז הממושך חושף את החולים לסיכונים מיותרים, והדחייה גם עלולה להגביר את החרדה לקראת הניתוח או הבדיקה. לדעת משרד מבקר המדינה, כדי למנוע פגיעה בכבוד החולה, ביחסי האמון שבינו ובין הרופא, ברגשותיו וברגשות בני משפחתו - על המשרד ובתי החולים למפות את הנתונים על היקף הדחיות והביטולים של ניתוחים ברגע האחרון ולנתח את הסיבות לכך. בהתאם לכך עליהם להנהיג פתרונות מעשיים שיצמצמו דחיות וביטולים של ניתוחים, למשל בגלל אי-הכנת החולה או הצוות כנדרש. במקרים שבהם אין בררה אלא לדחות או לבטל את הניתוח - יש להפיק לקחים על מנת שלא יישנו. לדעת משרד מבקר המדינה, ראוי שכל בתי החולים ירכזו את הנתונים, ינתחו ויאפיינו אותם, יאתרו "צווארי בקבוק", ויקבעו כללים שיאפשרו להקדים את מתן הטיפול הרפואי ולקצר את האשפוז. ראוי שמשרד הבריאות ינחה את כל בתי החולים בהתאם לכך.


מעקב
משרד הבריאות

8.	כדי להבין את היקף תופעת הדחיות והביטולים של ניתוחים ברגע האחרון מתבצע בימים אלה מחקר מקיף במספר בתי חולים. בנוסף, הוגדר סטנדרט לזימון תורים לניתוחים שכולל התייחסות גם לביטולים ודחיות ומנסה לצמצם אותם עד כמה שניתן.  לאחר סיום המחקר יקודם הנושא ברמה הלאומית. בנוסף, הנושא כלול בתפיסת השירות שהוגדרה למערכת הבריאות כולל הדרכים להתמודדות עם דחיית וביטול ניתוחים.
	נקבעו כללים של מדדי איכות בתחומים רבים ומגוונים אשר מטרתם להקדים ככל שניתן את הטיפול הרפואי המיטבי לחולה, ובכך למנוע סיבוכים של המחלה, משך זמן אשפוז ותוצאה מקסימלית עבור החולה. הנושאים להם נקבעו מדדי איכות מסדירות בדיקות וייעוציים דחופים בהגעה לבתי חולים, כגון: 
	א.	 מתן טיפול אנטיביוטיקה מניעתית לפני ניתוח קולון בחלון הזמן של שעה לפני ביצוע החתך 	הניתוחי 
	ב.	שברים בצוואר הירך – מנותחים תוך 48 שעות 
	ג.	ביצוע PCI  תוך 90 דקות מההגעה לבית חולים בחולים עם STEMI
	ד.	אספירין בשחרור אחרי אוטם לבבי חריף
	ה.	ביצוע CT\MRI בחולים עם אירוע מוחי איסכמי חד תוך 25 דקות מהכניסה לבית החולים. את הרשימה המלאה של מדדי האיכות ניתן לראות באתר משרה"ב בכתובת:  
http://www.health.gov.il/PublicationsFiles/Quality_National_Prog.	pdf
	לצמצום זמני ההמתנה של חולים לבדיקות במהלך האשפוז - תקנות לחוק ביטוח בריאות ממלכתי בנושא רצף הטיפול בין קהילה לאשפוז, מצויות בשלבי אישור סופיים. התקנות יסייעו לקיצור משך האשפוז – על ידי מיסוד מנגנונים לתיאום שחרור בין בית החולים לקופת החולים, תוך תמרוץ המערכת להסדרת התורים והאישורים הנדרשים להמשך טיפול לאחר שחרור.
	
מעקב
כללית שירותי בריאות

8.	ניצולת חדרי ניתוח מהווה אחד היעדים המרכזיים בתוכניות העבודה של בתי החולים. בבתי החולים של הכללית קיים תיעוד ממוחשב של סיבת ביטול הניתוח המאפשר לבחון את הסיבות לביטול ניתוחים וקביעת תהליכים לצמצום התופעה. מדד ביטולי ניתוחים צפוי להתפרסם בתחילת 2017 יחד עם העלאת מערכת המחשוב החדשה בחדרי ניתוח. על מנת לצמצם את הדחיות והביטולים הכללית הגדירה ואיישה תפקיד חדש בשם "מנהל תפעול ותכנון חדרי ניתוח" במס' בתי חולים לצורך שיפור חווית המטופל והתהליכים הארגוניים וביניהם הקטנת שיעור הביטולים ביום הניתוח. בנוסף, הכללית פיתחה שירות תזכור תורים למטופלים להם יש תור לניתוח יום, על מנת להקטין את תופעת "אי הגעת מטופלים לניתוח" ועוד. באשר לצמצום זמני ההמתנה לבדיקות במהלך אשפוז, הכללית הגדירה את הדרישות לפיתוח מערכת ממוחשבת אשר תסייע בסנכרון הבדיקות/טיפולים הנדרשים במהלך האשפוז, סדר הביצוע, כמות, משאבים נדרשים ועוד..בשל מגבלות תקציב, פרויקט זה הוקפא טרם הסתיימה עבודת המטה בנוגע לקביעת תהליכי עבודה ומדידה במטרה לקצר את זמני ההמתנה לבדיקות במהלך אשפוז.      

ליקוי

9. 	הועלה הצורך בשיפור אופני העברת המידע בין הצוות המטפל לבין החולה ובני משפחתו. על משרד הבריאות לקיים מהלך הסברתי לציבור שבו יבהיר לו את התנאים בחוק זכויות החולה המאפשרים לחולה לקבל מהצוות הרפואי מידע על מצבו הבריאותי. גם בתי החולים נדרשים להקפיד על האמור בחוק זה ולמסור מידע רפואי רק למי שרשאי לקבלו. על משרד הבריאות ובתי החולים לפעול כדי להגן על הסודיות הרפואית של החולה המאושפז, הן באמצעים פיזיים והן באמצעות הגברת ההסברה לצוותים הרפואיים.

מעקב
משרד הבריאות

9.	בתורת השירות שהוגדרה למערכת הבריאות יש התייחסות רחבה לנושא הפרטיות. קיימת המלצה לשעות קבלה במחלקות, קיימת המלצה למסירת מידע בשפות, קיימת המלצה לשמירת פרטיות תוך כדי בדיקה (סגירת דלת / וילון) ועוד. בנוסף, משרד הבריאות הקים מוקד תרגום לשוני לתרגום מפגש בין מטפל למטופל בשפות רוסית, אמהרית, ערבית וצרפתית. למוקד נכנסות כ1500 שיחות בחודש מבתי החולים הממשלתיים, קופת חולים מאוחדת, קופת חולים מכבי ומבתי חולים נוספים. בהתאם לחוק זכויות החולה, מחויב כל מוסד רפואי לשמור על סודיות המידע הרפואי הנוגע למטופליו. מסירת מידע רפואי של מטופל לצד שלישי מותרת רק במקרים הקבועים בחוק או על פי הסכמת המטופל. המידע הרפואי נמסר רק למי שרשאי לקבלו ככל שניתן. אופן המעקב על כך מתאפשר רק במידה ומגיעות תלונות על מסירת מידע לצד שלישי ללא אישור. מצבים רפואיים נמסרים לחולה ובני משפחתו על ידי הרופאים. ביקור רופאים נערך פעם עד פעמיים ביום, שבמסגרתה או לאחריה נמסר לחולה כל המידע הדרוש בהתאם למצבו, ולבני המשפחה על פי דרישה ועל פי נוכחותם במחלקה. בכל מקרה של שינוי במצב רפואי, מדווח הרופא לחולה על מצבו ועל הטיפול הנדרש.

ליקוי

10. 	מחסור במיטות לשיקום כללי וגריאטרי- חולים רבים שמאושפזים בבתי חולים כלליים צריכים לעבור תהליך של שיקום (שיקום כללי או שיקום גריאטרי) כהמשך לטיפול שקיבלו בבית החולים הכללי. אי-ביצוע שיקום לחולה הזקוק לכך פוגע בזכותו לקבל טיפול רפואי נאות. ביצוע תהליך השיקום גם מגן על כבודו של החולה, שכן חולים הזקוקים לשיקום ולא עברו תהליך זה עלולים להיות סיעודיים ותלויים בזולת לביצוע פעולות היום-יום. אם אין די מיטות אשפוז במחלקות השיקום, חולים הזקוקים לשיקום נשלחים למקומות שהם רחוקים ממקומות מגוריהם, והמשפחות מתקשות לתמוך בחולה המאושפז. לעתים קשישים הופכים לחולים סיעודיים משום שלא עברו תהליך שיקום, בין היתר עקב רצונן של קופות החולים להפנותם למקומות מרוחקים לצורך שיקומם. יוצא שהמחסור במיטות לשיקום פוגע בזכות החולה הזקוק לשיקום לקבל את הטיפול הרפואי הנאות שהוא זקוק לו, ולעתים הוא אף עלול להביא לידי הידרדרות במצבו הבריאותי. 

מעקב 
משרד הבריאות

10.	משנת 2014 – 2016 התווספו 78 מיטות שיקום במוסדות "רעות" "סורוקה",  ו"עלה נגב". אחוזי התפוסה ירדו מ 110% בשנת 2014 ל 102% בשנת 2015. בשנים האחרונות נפתחו והורחבו מחלקות שיקום בבתי חולים בנהריה – 40 מיטות, ומתוכננות 22  מיטות נוספות עד 2017. בבי"ח העמק התווספו 36 מיטות, בסורוקה נפתחו 20 מיטות, ויתווספו 16 נוספות עם השלמת הבינוי ב- 2016. בברזילי נפתחו 4 מיטות ו 32 נוספות יפתחו עם השלמת הבינוי.

ליקוי

11. 	עומס עבודה בבתי החולים - כדי לאפשר טיפול רפואי נאות בחולה יש צורך בכוח אדם רפואי וסיעודי בהיקף סביר. תקן כוח האדם הרפואי והסיעודי חושב לפני שנים רבות ויש לבחון אותו מחדש. בביקורת עלה שיש מחסור ברופאים פנימאים וברופאים גריאטריים נוכח עומס העבודה, וברוב המחלקות הפנימיות שיעור המשרות המאוישות בפועל של אחיות קטן מהנדרש בתקן. העומס על האחיות במחלקות הפנימיות גורם לעיכוב בתגובתן לקריאות החולה ובטיפול בו דבר הפוגע לעתים בכבודו של החולה ואף עלול לפגוע בבריאותו. על משרד הבריאות לבצע עבודת מטה שבה ייבחנו המשימות של בעלי התפקידים השונים בבתי החולים שאינם מתוקננים (העובדים הסוציאליים, העובדים השונים במקצועות הבריאות וכן המזכירות הרפואיות ואחרים) כדי לקבוע מהו היקף המשרות הדרוש בכל תחום שיאפשר לתת טיפול נאות לחולים. בהתאם לכך עליו להכין תכנית רב-שנתית שתאפשר לתת לחולים את מלוא השירותים הנדרשים. לאחר מכן עליו להנחות את בתי החולים להעסיק את בעלי התפקידים בהיקף שיאפשר לעמוד בכל המשימות. גם בתי החולים עצמם צריכים לבחון כיצד ניתן לספק את צורכי החולים באופן יעיל יותר, ולמצוא דרכים שיאפשרו להעביר לחולים באופן שגרתי מידע על כל האמצעים העומדים לרשותם למיצוי זכויותיהם. המשרד לא קבע לבתי החולים תקנים של עובדים סוציאליים וכן תקנים למקצועות הבריאות השונים, כגון פיזיותרפיסטים, מרפאים בעיסוק, דיאטניות וקלינאיות תקשורת. עקב מחסור בעובדים אלה לא ניתן לתת טיפול ראוי למרבית החולים הזקוקים לו, ולכן האחיות נאלצות למלא חלק מהמשימות של אותם עובדים והדבר מגדיל את העומס המוטל עליהן.  על משרד הבריאות, משרד האוצר, נציבות שירות המדינה (נש"מ) והכללית להסדיר את נושא תקינת הרופאים ולהתאימה להתפתחות הטכנולוגית ולהתפתחות של תחומי התמחות שונים בתחום הרפואה. לצורך זה יש להתחשב בתקן מיטות האשפוז במחלקה ובשיעורי התפוסה שלהן; בתמהיל ובמורכבות של החולים המאושפזים; ובסדרי העדיפות שיקבע משרד הבריאות. לדעת משרד מבקר המדינה, גם בתנאים הקיימים במועד סיום הביקורת, ובכלל זה מצוקת כוח האדם בבתי החולים - ראוי שמשרד הבריאות ובתי החולים יקבעו כללים מחייבים למתן שירות רפואי לחולה.  

מעקב
משרד הבריאות

11.	בהתייחס לסוגיה של קביעת סטנדרטים במקצועות הבריאות, משרד הבריאות תומך עקרונית בתהליכי תקינה של מקצועות הבריאות במערכת הבריאות. יחד עם זאת, קביעת תקינה היא בעלת משמעויות תקציביות ורוחביות מרחיקות לכת ומחיבת גיבוי תקציבי ממשרד האוצר (ונציבות שירות המדינה). יתר על כן, המנגנון הקיים לפיו נקבעים התקנים במוסדות הבריאות רק בהסכמים קיבוציים של מקצועות הבריאות השונים ולא עפ"י מדיניות משרד הבריאות, אינו תקין ונדרש לשנותו מן היסוד, דבר שאין באפשרות משרד הבריאות לבצע ללא השתתפות וגיבוי כלל השחקנים. קביעת סטנדרטים של תקינה שלא ניתן לקיימה ולאכוף אותה בפועל תפגע בסמכויות המשרד כרגולטור.  המשרד בוחן, בודק ואוכף עמידה בסטנדרטים מקצועיים.

ליקוי

12. 	אי-קביעה של משך ההמתנה המרבי בחדרי המיון (מלר"דים) של בתי החולים הכלליים - בביקורת עלה כי חולים שפנו לחדר המיון שהו בו מרגע הגעתו ועד סיום הטיפול והשחרור לביתם כמה שעות, ולעתים אף יותר מ-15 שעות. משרד הבריאות לא קבע את משך ההמתנה המרבי של הפונים לקבלת שירותים במלר"ד, על אף שמשרד מבקר המדינה כבר המליץ על כך בשנת 2010 . רק בית חולים אחד קבע פרקי זמן כאלה. קשישים הפונים למיון בבית חולים במרכז הארץ עקב חבלת ראש בגין נפילה, משוחררים לביתם לאחר כ-6.1 שעות בממוצע לעומת כ-3.6 שעות בבתי החולים בפריפריה. רופאים מומחים לרפואה דחופה מאיישים בדרך כלל רק את משמרת הבוקר במלר"ד, ובהיעדרם ממלאים את מקומם רופאים מומחים ומתמחים ממחלקות שונות בבית החולים. נוכחות רופא מומחה במרפאה לרפואה דחופה מאפשרת לתת אבחון מידי ולקצר את זמני השהייה. מנהלי מלר"דים מסרו כי לדעתם יש חולים שנפטרים או נהפכים לנכים בגלל אי-זיהוי מידי של הבעיה שממנה סבלו, וזאת בשל היעדר רופאים מומחים לרפואה דחופה במלר"דים. על משרד הבריאות לבחון כיצד ניתן לצמצם את זמני השהייה במלר"דים. מן הראוי לבדוק למשל, בתיאום עם הגופים המקצועיים, את האפשרות לאצול לאחיות את הסמכות לבצע מטלות כמו הפניה לבדיקות והדמיות מסוימות המוטלות כיום על רופאים. כך ייחסך זמן רב משום שכשהרופא יגיע לבדוק את החולה כבר יהיו בידו נתונים רלוונטיים על מצבו הרפואי. כדי לשפר את תהליכי העבודה של המלר"דים ולצמצם את זמני השהייה בהם, ממליץ משרד מבקר המדינה לכל בתי החולים לאסוף נתונים על זמני ההמתנה ליועצים, לתור במכונים ולבדיקות אחרות ולנתחם. הדבר עשוי לסייע לשיפור תהליכי העבודה ולצמצום זמני שהיית החולים במלר"ד. 

מעקב
משרד הבריאות

12.	משרד הבריאות השיק תוכנית לאומית לשיפור חווית המטופל במלר"ד. מערכת ניהול התורים הוטמעה ב- 10 בתי חולים ונמצאת בהטמעה בבתי חולים נוספים. מתוכננת פריסה והטמעה של מערכת ניהול תורים בכל המלר"דים ברחבי הארץ בין השנים 2015 עד לסוף  2017. חלק מהפרויקט הינו במימון  המשרד (אך נדרשת גם השקעה מבתי החולים, דבר שלעיתים יוצר עיכוב). פריסה זו תאפשר מדידה של זמני ההמתנה. על ידי האזרח, ע"י הנהלת בית החולים, ע"י הרגולטור (באופן רציף וכן למעקב לאורך זמן) והן ע"י גורמים המפנים למלר"דים כגון מד"א וקופות. הוגדרו מדדי איכות למלר"ד:
	א.	משך שהייה במיון 
	ב.	זמן מכניסה למיון עד בדיקת רופא 
	ג. 	זמן המתנה מרגע ההחלטה על אשפוז ועד הגעה למחלקה.
	סקר חווית המטופל במלר"ד הסתיים באוגוסט ותוצאותיו הועברו להנהלות בתי החולים. הנתונים יפורסמו ברמה הלאומית והמזוהה בכנס  בחודש מרץ. על סמך תוצאות הסקר בתי החולים בנו תוכניות לשיפור חווית המטופל. בנוסף מפותחת תוכנית לאומית לשיפור חווית המטופל והתקשורת בין המטפל למטופל כדי לצמצם את הפערים. התוכנית כוללת סימולציות, ערכות הדרכה, הכשרת מדריכים ועוד ותבוצע בכל בתי החולים הכלליים במימון המשרד.

מעקב
כללית שירותי בריאות

12.	תהליך הטמעת התיק הרפואי הממוחשב במלר"ד הסתיים בכל בתי החולים הכלליים של הכללית למעט בבית חולים מאיר שתהליך ההטמעה צפוי להסתיים בסוף רבעון ראשון 2016, ובית חולים כרמל שתהליך ההטמעה צפוי להסתיים בסוף שנת 2016. משך ההמתנה במלר"ד הוא תלוי משתנים רבים ושונים שהעיקריים שבהם הם התקן והאיוש של הצוותים הרפואיים והקיבולת של בתי החולים מול מספר המטופלים הפנים למלר"ד. תהליך מחשוב התיק הרפואי במלר"ד הוא אמנם חשוב לניתוח תהליכים ושיפור שלהם, אך אין לו השפעה רבה על צמצום משך  זמני ההמתנה במלר"ד.   

ליקוי

13. 	אי-שמירה על רצף טיפולי - העברת מידע ממוחשב מבתי החולים למרפאות הקופות בקהילה- רק בכללית פעלה בעת הביקורת מערכת מידע מקוונת משולבת שבאמצעותה מועבר מידע בזמן אמת באופן מידי על כל מבוטחיה, מבתי החולים של הכללית, מבתי החולים הממשלתיים ומבתי חולים ציבוריים אחרים למרפאות הקהילה של הכללית. אשר לשלוש הקופות האחרות שבהן מבוטחים כמחצית (כ-47%) מתושבי ישראל - עלה כי במכבי פעלה מערכת כזו באופן חלקי, ואילו במאוחדת ולאומית, לא הועבר מידע מקוון באופן מידי ומלא מכל בתי החולים אל מרפאות הקהילה שלהן או לרופא המטפל. בכך עלול להיפגע הרצף הטיפולי התלוי בהעברת המידע הרפואי בין מטפלים. על משרד הבריאות, הכללית וכל בתי החולים לוודא שהמידע ברשומה רפואית של כל חולה יהיה נכון ומלא. יש לתקן את הטעויות שנמצאו ברשומה הרפואית סמוך ככל האפשר למועד שחרור החולה, כדי שניתן יהיה לעדכן את הרופא המטפל בקהילה במועד. כמו כן, חשוב במיוחד שמכתבי השחרור בכל המלרד"ים המטפלים בכשלושה מיליון חולים בשנה יהיו מודפסים, שכן לעתים מכתבים כתובים בכתב יד אינם קריאים. נוכח החשיבות של הטיפול המידי בחולים מסוימים לאחר האשפוז - על מאוחדת ולאומית לפעול בהקדם האפשרי להפעלת מערכת מקוונת שתעביר את המידע על כל מבוטחיהן המשוחררים מבית החולים למרפאות הקהילה ולרופא המטפל, כדי שניתן יהיה לעקוב מיד אחר החולים המורכבים.

מעקב
משרד הבריאות

13.	קופות החולים עדיין לא מעבירות את המידע על כל מבוטחיהן המשוחררים מבית החולים למרפאות הקהילה ולרופא המטפל בזמן אמת, מעבירות חלקית בתוך 24 שעות. תהליך פריסת הגירסה החדשה של המערכת לשיתוף מידע רפואי שמטרתה לפתור סוגיה זו היה צפוי להסתיים עד סוף 2016, אך הוא יימשך מעבר לכך, כאשר הסיבה לעיכוב היא בשל קשיים תקציביים של הקופות. תקנות רצף הטיפול טרם אושרו, נמצאות עכשיו בשלב אחרון – ממתינות לאישור משרד המשפטים. כבר מספר שנים בתי החולים, מצויים בתהליך של מחשוב קליני רוחבי לרבות מחשוב המלר"דים ומכתבי השחרור. עדיין לא כל מכתבי השחרור מודפסים. 
	על מנת לוודא שהרשומה הרפואית של כל מטופל תהיה נכונה ומלאה והטעויות שנמצאו בה מתוקנות כבר סמוך ככל האפשר למועד שחרור החולה, היחידה לרישום ומידע רפואי פועלת בשלושה צירים:
	א.	גיבוש אמות מידה לניהול רשומת מטופל במערכת הבריאות - במסגרת תכניות העבודה, החל תחום רישום ומידע רפואי, לגבש אמות מידה לניהול רשומת מטופל במערכת הבריאות ובכלל זה לבדוק התאמתם ועדכונם של קרוב ל- 30 חוזרים ונהלים (מהשנים 1992 ועד 2012), בהתאם לצרכי ותנאי השעה ואשר יהפכו לחוזר מנכ"ל (2016) אחד ומקיף בתחום. אמות המידה החדשות כוללות הן את מערך האשפוז, הן את מערך הקהילה והן את הממשקים שביניהם ובנוסף עוסקות הן ברשומה הרפואית הידנית והן ברשומה הרפואית הממוחשבת. צפי סיום ופרסום אמות המידה כחוזר מנכ"ל הינו ברבעון האחרון של שנת 2016.
	ב.	הכשרת רשמות רפואיות - במערכת הבריאות מועסקות 200 רשמות רפואיות אשר תפקידן, בין היתר, לקיים בקרה כמותית ואיכותית מלאה על רשומות רפואיות. בעשור האחרון, לא נפתח קורס רשמים רפואיים, מה שיצר מחסור של כ-200 רשמות רפואיות חסרות במרכזים הרפואיים. המשרד פועל לפתיחת קורס רשמים רפואיים בשנת תשע"ז- נובמבר 2016.
	ג.	בקרה ופיקוח - מתבצעות בקרות במסגרת מערך האשפוז (כ-30 בשנה).
	לתיק הרפואי הממוחשב יש מערכות התרעה לגילוי טעויות מסוגים שונים, פונקציות להגנה / התראה לשימוש בתרופות, שימוש בהתראה או תזכורת לאלרגיה לתרופות, בהתראה או בתזכורת לחריגות ממינון מומלץ, התראה או תזכורת לאינטראקציות בין תרופתיות ולהוראות נגד תרופתיות וגישה להנחיות קליניות. השימוש בפונקציות אלו בשימוש הולך ועולה בקרב בתי החולים, עם הכנסת מערכות מחשוביות למחלקות. במרפאות קופ"ח לעומת זאת, פונקציות אלה בשימוש של 100%.

מעקב
מכבי שירותי בריאות

13.	מידע מועבר על ידי בית החולים עם השחרור מאשפוז בלבד על ידי כספות בין ביה"ח לקופה. אין העברת סיכום מידע רפואי ממרפאות חוץ/אשפוזי יום (אונקולוגי, שיקומי ועוד). המידע גם מגיע דרך מערכת אופק. הרשומה הרפואית בב"ח נמצאת תחת אקרדיטציה של ביה"ח.

מעקב 
קופת חולים מאוחדת

13.	החל מאוקטובר 2013 מאוחדת משדרת למערכת אופק את כל המידע הרלוונטי (רפואי  ודמוגרפי) המתקבל במערכות המחשוב בזמן אמת. כיום מאוחדת קולטת סיכומי אשפוז מרוב בתי החולים באמצעות מערך הכספות ואלו מצורפים לתיק הרפואי של המבוטח. בשנת 2015 מאוחדת החלה בפיילוט לקליטת סיכומי מיון ואשפוז של מבוטחי מאוחדת מתוך מערכת אופק. במהלך השנה הקופה תשלים את קליטת סיכומי מיון/אשפוז מכלל בתי החולים המעבירים מידע באמצעות אופק.

מעקב
קופת חולים לאומית

13.	לאומית מחוברת למערכת שיתוף מידע לאומי. מתקבלים סיכומי מחלה, סיכומי ביקור בחדר המיון, תוצאות בדיקות דימות. המסמכים המתקבלים מוצגים לרופא המטפל ונשמרים כחלק מהרשומה הרפואית. בתקופה הקרובה מתוכננת הרחבה של המערכת ויקלטו גם סיכומי ביקורים במרפאות חוץ.
ליקוי

14. 	רצף טיפולי חשוב למטפלים ולמטופלים כאחד. הוא מאפשר מילוי מהיר של ההנחיות וההמלצות הטיפוליות בגמר האשפוז של החולים ומצמצם טעויות במתן תרופות ובביצוע בדיקות לא מתאימות. בכך הוא מונע אשפוזים ובדיקות חוזרות, תורם להפחתת עלויות הטיפול ומגביר את שביעות הרצון של החולים. שמירת הרצף הטיפולי חשובה במיוחד לקבוצת המטופלים הנזקקת בתכיפות לשירותי בריאות כמו: קשישים וחולים כרוניים הסובלים מבעיות בריאות מורכבות, ולצורך הפעלה נאותה של היחידות לטיפולי בית שבקופות החולים. לפיכך מוטל על היחידות להסדיר בהקדם את הרצף הטיפולי בחולה המשתחרר מאשפוז. העברת המידע על החולה ביום השחרור מהאשפוז, ואף העברת מידע ביניים עוד לפני שחרורו, תאפשר ליחידות לטיפולי בית להתארגן באופן שהטיפול בחולה המשתחרר יתחיל ללא עיכוב .

מעקב 
כללית שירותי בריאות

14.	במקרה של מאושפזים לגביהם נדרשת התערבות היחידה להמשך טיפול בית , המידע מועבר ליחידה אשר יוצרת קשר עם המטופל ו/או עם בני משפחתו לצורך התארגנות להמשך טיפול במסגרת ביתית.

מעקב
מכבי שירותי בריאות

14.	החומר הרפואי של מטופל הנזקק להמשך טיפול במוסד או בטיפול ביתי, מועבר ליחידות מכבי הפרושות בכל בתי החולים. אלו הן יחידות של אחיות היוצרות קשר ותיאום להעברת המטופל ולסיוע לכל שנזקק. כמו כן, למכבי יש יחידות קשר נוספות היוצרות קשר אקטיבי עם כל מטופל שהשתחרר מבית חולים על מנת לבדוק צרכים נוספים וקשר למכבי בכל נושא שיידרש.





משרד הבריאות

סוגיות בתקציב מערכת הבריאות

גופים מבוקרים: משרד האוצר, משרד המשפטים, כללית שירותי בריאות, מכבי שירותי בריאות, קופת חולים לאומית, קופת חולים מאוחדת

ליקוי

1. 	גירעונות בתקציב קופות חולים- משבר תקציבי - קופות החולים מתנהלות בשנים האחרונות בנסיבות קבועות של מצוקה תקציבית. על כך עמדו גם בג"ץ, בנק ישראל, מועצת הבריאות  והוועדה המייעצת לחיזוק מערכת הבריאות הציבורית (להלן גם-ועדת גרמן). שרי הבריאות והאוצר ומשרדיהם סיפקו מענה למצוקה זו מדי פעם בפעם באופן נקודתי.  עדכון המדדים של סל שירותי הבריאות: מדד יוקר הבריאות, מדד הגידול הדמוגרפי ועדכון בגין טכנולוגיות חדשות הם שלושה מרכיבים לקביעת סל שירותי הבריאות, שעל אופן עדכונם שוררת מחלוקת בין הגורמים השונים במערכת הבריאות; וייתכן שאלה הם גורמים משמעותיים ביצירת הגירעונות הגדולים בתקציב הקופות. סדרי קביעת תקציב קופות החולים: על משרד הבריאות לבחון את צורכי קופות החולים בהתחשב בגידול האוכלוסייה והארכת תוחלת החיים, בהתפתחויות הטכנולוגיות והתשומות הרלוונטיות להן; על בסיס בחינה זו, על המשרד לבחון את הסיכונים למערכת הבריאות - חוסנה הכלכלי כמו גם בריאות הציבור ולקבוע את סדר העדיפות להקצאת התקציב. 

מעקב
משרד הבריאות

1.	בהסכם בריאות אוצר לשנים 2015-2016 סוכם כי המשרדים יבחנו בשנית את עדכון מדד  יוקר הבריאות ואת מדד יום אשפוז. הדיון טרם הסתיים. לא הושג סיכום חדש בנושא קידום טכנולוגי ומדד דמוגרפיה. המשרד מציין שבפעם הראשונה מזה שנים רבות, תוקצבו בתי החולים הממשלתיים  בשנים 2015-16 באופן ריאלי כבר בבסיס התקציב.

ליקוי

2. 	חוזרים ונהלים של המשרד שאינם מגובים תקציבית - בתפקידו כמאסדר מוציא משרד הבריאות חוזרים ונהלים הכוללים הנחיות מקצועיות לקופות החולים ולבתי החולים, שחלקם נועדו להבטיח את יישום החוק ואכיפתו וחלקם הם חידושים שמטרתם לשפר את איכות פעילותם. מטבע הדברים, לפחות חלק מהחוזרים נוגעים לפעולות שנדרש להקצות תקציב ליישומן. משרד מבקר המדינה סבור כי חיזוק הרגולציה של משרד הבריאות, לרבות באמצעות חוזרים, חשוב ונדרש לטובת כלל ציבור המבוטחים, ובפרט אוכלוסיות חלשות שללא התערבותו לא יזכו בהכרח לחלקן ההוגן בהקצאת המשאבים. עם זאת, בטרם יפרסם משרד הבריאות חוזרים ונהלים לקופות החולים ולבתי החולים, עליו לבחון את ההשלכות התקציביות והכספיות הכרוכות ביישום חוזרים ונהלים אלה ואת מידת יכולתם של הקופות ובתי החולים למלא את הוראותיהם. לצורך התמודדות עם טענות הגופים האמורים לעיל בנוגע לעלות כבדה של יישום החוזרים, משרד הבריאות יכול לנקוט את הפעולות שלהלן: להחיל את החוזרים באופן הדרגתי; לבחון את משמעותם הכלכלית לאחר תקופה מסוימת על בסיס הניסיון שהופק מיישומם ותוך בחינתם החוזרת מדי פעם ופעם ושינוים בעת הצורך או שילוב של פעולות אלה ופעולות אחרות. כל זאת באופן שיקל על המוסדות השונים הכפופים לחוזרים להיערך ולהפנים את העלויות הכרוכות ביישומם.

מעקב
משרד הבריאות

2.	כבעבר, החוזרים מופצים להערות כלל "בעלי העניין", בשלב הטיוטה, לגורמים שעליהם הם אמורים לחול.  ככל שיש בידי משרד הבריאות מידע ישיר, או שניתן לקבל מידע כזה מראש על העלויות הצפויות, הוא נשקל כבר בשלב גיבוש הטיוטה. בכל מקרה, לקופות החולים ולבתי החולים ניתנת האפשרות להתייחס לעלויות הצפויות בתגובתם לטיוטה. תגובותיהם אלה נבחנות ונשקלות, תוך שיכול שיינתן לכך ביטוי- או בתוכן ההסדרים, או בפריסתם או "דירוגם" על פני זמן. למותר לציין, כי ככל שמהותו של החוזר היא יותר "אכיפתית", כך יהא פחות מקום או אפשרות לתת משקל לשיקול התקציבי (למשל, הפסקת גביית יתר; הבהרת פרשנות חוקית של דרישות או כללים שונים הקבועים בחוק וכו').

ליקוי

3. 	סיוע כספי : סכומי הסיוע הניתנים לקופות הולכים וגדלים, כך שמשנת 2009 עד שנת 2012 חל בסכומים אלה גידול של יותר מ-100%. במהלך השנים מתבססות הקופות יותר ויותר על תקציב הסיוע. בכך משרדי הבריאות והאוצר משדרים לקופות שבאפשרותן לא לעמוד ביעדי התקציב ועם זאת להמשיך לקבל מכספי הסיוע.




מעקב
משרד הבריאות

3.	הגדלת בסיס עלות סל הבריאות בסכום גדול על חשבון כספי התמיכות טרם בוצע. המשרד ממשיך לדון בנושא עם משרד האוצר.

ליקוי

4. 	חתימת הסכמי ייצוב - הסכמי הייצוב  עם הקופות לכיסוי הגירעונות שלהן נחתמים באיחור ניכר, והחתימה המאוחרת מותירה את הקופות בחסר תקציבי ובאי-ודאות.  יעדי האיזון הכספי אינם נקבעים לאחר ניתוח ותכנון מושכל של מטרות שמשרד הבריאות רוצה שהקופות יעמדו בהן, אלא נגזרים מהתוצאות הכספיות שהקופות כבר השיגו בפועל. מצב זה מקשה על משרד הבריאות למלא באופן מיטבי את תפקידו כמאסדר (רגולטור) של מערכת הבריאות. 

מעקב
משרד הבריאות

4.	הסכם ייצוב לאומית נחתם בחודש מאי 2015 והסכם ייצוב מכבי בחודש יוני 2015.

ליקוי

5. 	מקדמות: עקב האיחור בחתימה על הסכמי הייצוב, בשנים האחרונות  מעבירה המדינה לקופות החולים מדי שנה בשנה מקדמות למימון פעולותיהן בסכום של מאות מיליוני שקלים, ובמקרה אחד ביותר ממיליארד ש"ח. המקדמות כלולות בתקנה תקציבית מסוימת, אך שם התקנה אינו מצביע על היכללותן בה ויש בכך משום פגיעה בשקיפות התקציב. משרדי הבריאות והאוצר לא קבעו חוקים, תקנות או הוראות מתאימות להעברת מקדמות אלה.

מעקב
משרד הבריאות

5.	המשרד ביחד עם אגף החשב הכללי במשרד האוצר, בוחנים אפשרות להקטנה מדורגת של המקדמות.



ליקוי

6. 	ניהול לקוי של תקציב משרד הבריאות - היקף שינויים גדול - במהלך כל שנה מעביר אגף התקציבים, שבמשרד האוצר לוועדת הכספים של הכנסת עשרות פניות לשינויים תקציביים. בשנים 2012-2011 הוא העביר את הפנייה האחרונה בשבוע האחרון של השנה, אף שהפנייה כללה שינויים בעשרות תכניות, שחלקן מסתכם בעשרות מיליוני ש"ח. היקף שינויים גדול מעין זה עלול להצביע על ליקוי בתכנון התקציב. על משרדי הבריאות והאוצר לשנות את דפוסי פעולתם כך שהליך השינויים התקציביים ייעשה ביעילות - יש לצמצם ככל האפשר את מספר השינויים התקציביים ולטפל בהם עם התעוררותם ולא לדחותם לסוף השנה;

מעקב
משרד הבריאות

6.	חל שיפור קל בנושא מספר ההעברות התקציביות בעקבות מתן תשומת לב של אגף תקציבים לעניין. עם זאת עדיין יש עיכוב בטיפול ואישור פניות תקציביות ובסוף השנה מתקבלים תקציבים בהיקפים גדולים מאוד, מה שמייצר קושי בביצוע ומימוש התקציב ומגדיל את היקף העודפים המחויבים.

ליקוי

7. 	מועד השינויים- בעייתיות נוספת טמונה במועד השינויים, שכן יחידות שמקבלות תקציב בסוף השנה לא יוכלו תמיד לנצלו בצורה מיטבית, מאחר שיש החלטות שביצוען דורש תכנון, רמה מספקת של מלאי אצל ספקים, צורך במכרז וכדומה.

מעקב
משרד הבריאות

7.	בפעם הראשונה מזה שנים רבות, תוקצבו בתי החולים הממשלתיים  בשנים 2015-16 באופן ריאלי כבר בבסיס התקציב. השינויים שנערכו בסוף השנה צומצמו באופן ניכר לעומת שנים קודמות. מיניסטריון המשרד גם הוא תוקצב באופן ריאלי בבסיס התקציב של שנת 2016, כך שהצורך בפניות תקציביות הצטמצם, אם כי עדיין קיים בשל מחויבות להקצאת תקציבים חד פעמיים המצריכים פניה. לא נקבע מול האוצר מועד אחרון להעברת פניות במהלך השנה.


ליקוי

8. 	ריבוי תקנות בתקציב משרד הבריאות : שלושת הסעיפים של תקציב משרד הבריאות מכילים יותר מ-1,000 תקנות, הדבר יוצר נטל בירוקרטי בין השאר בשל כך שכל שינוי הכרוך בהעברת תקציבים ביניהן, דורש את אישור משרד האוצר (להלן גם - האוצר). ראוי גם שמשרד האוצר יבחן מחדש כיצד ניתן לפשט תהליכים בכל הנוגע לשינויים בתקנות התקציב. במקביל על משרד הבריאות להמשיך לפעול לצמצום מספרן של התקנות.

מעקב
משרד הבריאות

8.	החל משנת 2016 צומצמו מספר התקנות בסעיפי תקציב המשרד בכ- 50%.

ליקוי

9. 	שיהוי בטיפול בפניות תקציביות - החלטת ממשלה מספטמבר 2001  קובעת כי פרק הזמן המרבי לטיפול בפניות תקציביות של משרדי הממשלה יהיה עשרה ימים. בשנים 2012-2011 הועלו מקרים אחדים שבהם חל עיכוב של עד כחצי שנה בין מועד הפנייה של אג"ת במשרד הבריאות לאג"ת במשרד האוצר ובין העברת הפנייה לוועדת הכספים של הכנסת (להלן גם - ועדת הכספים) או לאישורה בידי משרד האוצר.

מעקב
משרד הבריאות

9.	חל שיפור בנושא זה בעקבות מתן תשומת לב של אגף תקציבים לעניין, עם זאת עדיין יש עיכוב בטיפול ואישור פניות תקציביות.

ליקוי

10. 	אג"ת במשרד האוצר לא הכין נוהל עבודה מקובל ושקוף לעבודתו מול משרדי הממשלה כפי שהודיע למשרד מבקר המדינה שיעשה כבר בשנת 2005.

מעקב
משרד האוצר

10.	לא דווח על התקדמות בתיקון הליקוי.

ליקוי

11. 	אי-תמיכת מערכת המחשוב: מערכת המחשוב במשרד הבריאות אינה תומכת בתכנון התקציב ובמעקב אחר השינויים שבו.

מעקב
משרד הבריאות

11.	המערכת נמצאת עדיין בשלבי פיתוח אך בשנה האחרונה חלה התקדמות משמעותית ביכולותיה ובהטמעתה לשימוש שוטף ביחידות המשרד. המערכת ממומשקת באופן חלקי למערכת מרכבה כך שניתן לשלוף בכל רגע את היקף הביצוע התקציבי ולערוך מעקב אחר יישום התקציב לעומת התכנון התקציבי. עם זאת, עדיין חסר ממשק מלא עם כל הנתונים במרכבה ועם מערכת התקציב של בתי החולים. קופות החולים עדיין לא מעבירות את המידע בזמן אמת, אלא מעבירות חלקית בתוך 24 שעות. תהליך פריסת הגרסה החדשה שמטרתה לפתור סוגיה זו היה צפוי להסתיים עד סוף 2016, אך הוא יימשך מעבר לכך, כאשר הסיבה לעיכוב היא בשל קשיים תקציביים של הקופות. תקנות רצף הטיפול טרם אושרו, נמצאות עכשיו בשלב אחרון – ממתינות לאישור משרד המשפטים.

ליקוי

12. 	היעדר שקיפות בהצגה של תקציב משרד הבריאות לכנסת ולציבור תקציבים חד-פעמיים: משרדי הבריאות והאוצר אינם מיידעים את הכנסת על תוספות תקציביות חד-פעמיות שאושרו עוד לפני אישור התקציב, אף שלעתים תוספות אלה הן משמעותיות ומתפרשות על פני כמה שנים. יוצא שלכנסת מוצגת תמונה חלקית בלבד של תקציב משרד הבריאות. הצגה חלקית כזו פוגעת בשקיפות התקציב ועלולה לפגוע ביכולת של מקבלי ההחלטות להגיע להחלטה מיטבית בעת אישור התקציב. הדבר גם מגביל מאוד את יכולתו של הציבור לעמוד על סדרי העדיפות הלאומיים בהקצאת תקציב המדינה. על אגף התקציבים במשרד האוצר לשקף בדברי ההסבר של הבקשות לשינויים תקציביים את מרב המידע הנחוץ למקבלי ההחלטות, כדי שיוכלו לקבל החלטות מושכלות.



מעקב
משרד הבריאות

12.	לא ידוע לנו על ידוע הכנסת בפרטי סיכום בריאות-אוצר (כולל סכומים חד פעמיים) טרם אישור התקציב. 

מעקב
משרד האוצר

12.	לא דווח על תיקון הליקוי.

ליקוי

13. 	פירוט חסר: דברי ההסבר שמצרף אג"ת במשרד האוצר לפניות המוגשות לוועדת הכספים, לא פירטו תמיד מהם השינויים הנדרשים ומדוע הם נחוצים.

מעקב
משרד האוצר

13.	לא דווח על תיקון הליקוי.

ליקוי

14. 	חוסר שקיפות בתקציב תאגידי הבריאות : ליד כל בית חולים כללי-ממשלתי יש "תאגיד בריאות" , יחד הם מהווים מרכז רפואי. תקציב תאגיד יכול להגיע עד כדי 40% מתקציב המרכז הרפואי. כך למשל סך הכנסות המרכז הרפואי ע"ש חיים שיבא (להלן - המרכז הרפואי שיבא) ל-2012 היו כ-2.2 מיליארד ש"ח ומתוכם תאגיד הבריאות-840 מיליון ש"ח (38%). התאגידים גם מעסיקים אלפי עובדים. התקציב המוצג לכנסת הוא של בתי החולים בלבד, ותקציב תאגידי הבריאות של אותם בתי החולים, שאינו מתקציב המדינה, אינו מוצג אפילו בדברי ההסבר לתקציב. יוצא, שבממוצע כ-22% מתקציב כל המרכזים הרפואיים הכלליים-ממשלתיים, אינו מוצג לכנסת ומוצגת תמונה חלקית בלבד של תקציב בתי החולים הממשלתיים. הצגה חלקית כזו פוגעת בשקיפות התקציב ועלולה לפגוע ביכולת של מקבלי ההחלטות להגיע להחלטה מיטבית בעת אישור התקציב. הדבר גם מגביל מאוד את יכולתו של הציבור לעמוד על סדרי העדיפות הלאומיים בהקצאת תקציב המדינה.  



מעקב
משרד הבריאות

14.	משרד הבריאות בוחן כבר היום את תקציבו של המרכז הרפואי בראייה כוללת. בשנת 2016, עם הקמת חטיבת בתי החולים הממשלתיים, מתכנן המשרד לעדכן ולשפר את הכלים העומדים בידו לטובת שיפור הראייה התקציבית הכוללת, לרבות שינוי תקנות התאגידים.

ליקוי

15. 	גירעונות בתקציב בתי החולים הכלליים - אי-בדיקת צורכי בתי החולים הממשלתיים: משרדי הבריאות והאוצר קובעים את תקציב 11 בתי החולים הכלליים-ממשלתיים, ובכלל זה את "יעד ההכנסות", ה"קניות" והשכר בבתי חולים אלה. משרד הבריאות מתכנן את התקציב של כל אחד מבתי החולים על בסיס היסטורי, לפי היעדים של השנה הקודמת, ללא בדיקה מקיפה של הצרכים בפועל של בתי החולים באזורים השונים בארץ.

מעקב
משרד הבריאות

15.	לראשונה מזה שנים רבות, תוקצבו בתי החולים הממשלתיים  בשנים 2015-16 באופן ריאלי כבר בבסיס התקציב. השינויים שנערכו בסוף השנה צומצמו באופן ניכר לעומת שנים קודמות.

ליקוי

16. 	אי-התאמות בתקציב ובפעילות של בתי החולים  - ספר התקציב של המדינה אינו משקף כלל את תכניות העבודה התקציביות שקובע משרד הבריאות ל-11 בתי החולים הכלליים-ממשלתיים ולא את התקציב שלהם בפועל, הן מהיבט ההכנסות והן מהיבט ההוצאות. יש פערים משמעותיים בין תכניות העבודה של בתי החולים לתקציב שאושר להם. רק בסוף השנה יודעים בתי החולים מה התקציב שאושר להם, ועל כן במהלך השנה הם עובדים בתנאי אי-ודאות ואינם יכולים לתכנן את פעולותיהם באופן מושכל. 

מעקב
משרד הבריאות

16.	במהלך 2016 הוקמה במשרד חטיבת בתי החולים הממשלתיים, אשר תנהל ותפקח על פעילותם ותקציבם של המרכזים הרפואיים. החטיבה תמשיך במגמת הודאות התקציבית שניכרה בשנת 2015.

ליקוי

17. 	הסבסוד שמועבר בפועל לחלק מבתי החולים הכלליים-ממשלתיים גבוה באופן מהותי מהסבסוד שאושר בספר התקציב. עקב התנהלות זו נכשלים משרדי הבריאות והאוצר בקביעת תקציב שמתאים לדרישות מבתי החולים ובאכיפת התקציב שמאושר לבתי החולים במסגרת אישור תקציב המדינה, והדבר אף גורם לחוסר הצלחת משרד הבריאות באחד מתפקידיו כרגולטור - פיקוח על הגופים שבאחריותו.

מעקב
משרד הבריאות

17.	הנושא יהיה חלק מתכנית העבודה של חטיבת בתי החולים הממשלתיים.

ליקוי

18. 	ברוב המרכזים הרפואיים הכלליים-ממשלתיים לא מונה סמנכ"ל כספים האחראי לכלל הפעילות הכספית במרכז הרפואי.

מעקב
משרד הבריאות

18.	הנושא ייבחן על ידי חטיבת בתי החולים הממשלתי.

ליקוי

19. 	פעילות ב"תרבות של מצוקה": תקציב בתי החולים הכלליים-ממשלתיים, הנקבע בתחילת השנה, נמוך בהרבה מהתקציב שאמור לשקף את פעילותם, שכן במהלך השנה עושים משרדי האוצר והבריאות "התאמות" בדרך של תוספות תקציביות לבתי החולים. מדובר בדפוס פעולה הידוע לבתי החולים, למשרד הבריאות ולמשרד האוצר. זו שיטה לא ראויה הגורמת אי-שקט, חוסר ודאות והתנהלות ב"תרבות של מצוקה". שיטה זו מונעת תכנון רב-שנתי, התייעלות מערכתית ועבודה שיטתית ונכונה, משום שהגורמים במערכת עסוקים בפתרון בעיות הצפויות להתעורר "מחר בבוקר". 



מעקב
משרד הבריאות

19.	בתי החולים הממשלתיים  תוקצבו בשנים 2015-16 באופן ריאלי כבר בבסיס התקציב. השינויים שנערכו בסוף השנה צומצמו באופן ניכר לעומת שנים קודמות.

ליקוי

20. 	בתי חולים ציבוריים - הדסה הוא בית חולים ציבורי. כבתי חולים ציבוריים אחרים גם הוא כפוף לרגולציה של המדינה בהיבט הרפואי, דהיינו ביחס לשירותים שהוא חייב לספק; למחירי השירותים ועוד, אולם הוא מנהל את תקציבו באופן עצמאי ואינו זכאי לסיוע קבוע מהמדינה. החל משנת 2003 ישנה עלייה עקבית בגירעון המצטבר של המרכז הרפואי, שהגיע בסוף שנת 2012 לכ-67% מהמחזור. משבר הדסה מצביע על הכשל הטמון בעובדה שמשרד הבריאות אינו יכול לפקח על היבטים ניהוליים וכספיים של מוסדות רפואיים מסוימים שנותנים שירות לציבור ונשענים, בין השאר, על מקורות כספיים ציבוריים. המדינה חתמה עם הדסה על תכנית הבראה הכוללת סיוע כספי בסך של 1.4 מיליארד ש"ח. בקרה על פעילות מרכזים רפואיים ציבוריים: ראוי שמשרדי הבריאות והאוצר ייצרו כלים שיאפשרו להם לעקוב מקרוב אחר אופן ניהולם של המרכזים הרפואיים הכלליים-ציבוריים, תוך קבלת נתונים כספיים ותקציביים ואף נתונים על תפוקות ופעולות של גופים אלה, לרבות כללים להפעלת השר"פ.

מעקב
משרד הבריאות

20.	בשנה האחרונה החל מעקב שוטף אחר מספר בתי חולים ציבוריים, הכולל מעקב אחר פעילותם הכלכלית. בנוסף, בשנה הקרובה יוקם במשרד אגף פיקוח על בתי חולים ציבוריים כשנושא המעקב והבקרה יהיה תחת תחום אחריותו.

ליקוי

21. 	משרד הבריאות הודיע למשרד מבקר המדינה בשנת 2012 כי יפיץ בתחילת שנת 2013 נהלים להפעלת שר"פ (שירותי רפואה פרטיים) הנהוג בבתי חולים ציבוריים, אך עד נובמבר 2014 הוא לא הפיץ את הנהלים. בהיעדר נהלים שיסדירו את השר"פ עלולים שירותי הבריאות במערכת הציבורית להיפגע.



מעקב
משרד הבריאות

21.	מדובר בנושא עם משמעות פוליטית. הנהלים לא הופצו.

ליקוי

22. 	היעדר תכנון לאומי של מערכת הבריאות - כפל תשתיות במערכת הבריאות: משרד הבריאות לא קבע תכנון לאומי לגבי חלוקת האחריות לפעילות הרפואית בין בתי החולים ובין הקהילה, דבר הפוגע ביכולת לקבוע תקציב יעיל למערכת הבריאות. בשנים האחרונות מעודד משרד הבריאות את קופות החולים לפתח שירותי בריאות בקהילה, אולם עלה שפיתוח התשתיות אינו מתואם, והוא נעשה, בין היתר, משיקולי עלות נקודתיים של גוף זה או אחר וללא בדיקת צורכי הבריאות הלאומיים. כך נוצר לעתים כפל תשתיות, המוביל לאי-ניצול מלוא הפוטנציאל של התשתיות הקיימות. כפל תשתיות קיים גם בבתי חולים סמוכים גיאוגרפית, על אף החשיבות בקיום של איזון בין המספר הראוי של ספקי השירות לבין העלות הכרוכה בהקמת השירות ובאחזקתו.על המשרד לערוך עבודת מטה לצורך קביעת מדיניות תכנון ארוכת טווח, שבמסגרתה יוסדרו בין השאר דרכי ההתחשבנות בין קופות החולים לבתי החולים; תוגדר חלוקת האחריות לפעולות בין בתי החולים לבין הקהילה; ייקבעו הפעולות שאין הכרח שיבוצעו בידי שני הגורמים, ואגב כך ייעשה לצמצום כפל התשתיות. כל אלה יביאו לייעול ניצולו של תקציב הפעולות של קופות החולים ובתי החולים. על משרד הבריאות להתחשב במסקנות הוועדה לחיזוק מערכת הבריאות הציבורית.

מעקב
משרד הבריאות

22.	יש בתקנות בריאות העם הגדרה ברורה אלו פעולות מצריכות בית חולים (עפ"י משך הרדמה, גורמי סיכון של המטופל, חדירה לחללים פנימיים, ניתוחי לב ומוח וכד') ואלו ניתן לבצע במרפאות כירורגיות. בכל סוג ניתוח הניתן לביצוע בקהילה, יהיו מטופלים שיזדקקו לבית חולים לשם ביצועו עקב מצבם הכללי/ רפואי. בתי החולים, מתמקדים בשנים האחרונות באותם ניתוחים שמתבצעים בעיקר או רק בהם. המשרד אינו מכיר תשתית כפולה (להיפך, המשרד מכיר חוסר בחדרי ניתוח בבתי חולים ותורים ארוכים).



ליקוי

23. 	התחשבנות בין קופות חולים לבתי החולים - על רכש שירותי אשפוז ושירותים אמבולטוריים (שלא באשפוז) של קופות החולים מבתי החולים חלים כמה כללים רגולטוריים כגון קביעת יעד הכנסות לבתי החולים וקביעת תקרת צריכה. שיטת ההתחשבנות הקיימת גורמת לכמה נזקים ובהם קשיים בפיתוח שירותים חדשים בקהילה בשל החובה המוטלת על הקופות לרכש מינימלי מבתי החולים, בהיקף זהה כמעט לרכש בשנה הקודמת.

מעקב
משרד הבריאות

23.	דווח כי אין התקדמות בתיקון הליקוי. 

ליקוי

24. 	לפני חתימת הסכם רכש חדש, לעתים נוהגות קופות החולים ובעיקר "שירותי בריאות כללית" שלא להפנות במשך תקופה ארוכה חולים שלהן לבית חולים כללי-ממשלתי מסוים. הדבר פוגע במבוטחים הנזקקים לבתי חולים באזור מגוריהם, בהכנסות בית החולים שממנו מוסט הרכש ומעמיס על בתי החולים שאליהם מוסטת הפעילות.

מעקב
שירותי בריאות כללית 

24.	נכון ליולי 2016, הכללית ובתי החולים הממשלתיים חתמו על הסכמי רכש שאושרו על ידי משרד הבריאות.  
	יצוין כי משרד הבריאות כופה על כללית הסדרי רכש שירותים רפואיים מבתי החולים הממשלתיים, שהם מפלים ופוגעים כדי להגן על בתי החולים שבניהולו. בכל הכובעים של המשרד ניגוד הענייניים שלו בולט ביותר בתחום זה. אנו מתנהלים ברגישות מול לקוחותינו, וכן בזהירות רבה מול התקציב הציבורי המוגבל שלרשותנו. על פי ניתוח שנעשה ה"כללית" רוכשת מבתי חולים ממשלתיים בהיקף כספי גבוה מגודלה היחסי לאוכלוסייה. טענה זו או אחרת הנשמעת ע"י בית חולים מונעת מאינטרסים כלכליים שלהם. תלונות לקוחות חפצים לקבל שירות מבית חולים מסוים נענות ברגישות תוך הקפדה על מתן חלופות סבירות ביותר ובאזור המגורים של הפונה.



ליקוי

25. 	תכלול נושאים תקציביים במשרד הבריאות: במשרד הבריאות מכהנים כיום כמה בעלי תפקידים המשפיעים בהחלטותיהם, כל אחד בתחומו, על היקף ההוצאה הלאומית - סמנכ"ל תכנון, תקצוב ותמחור; סמנכ"ל לפיקוח על קופות חולים ושירותי בריאות נוספים; חשב המשרד (נציג האוצר); ראש מינהל תכנון אסטרטגי וכלכלי; ולאחרונה גם מנכ"לית הרשות למרכזים רפואיים. עם זאת אין במשרד גורם אחד המתכלל את עבודת בעלי התפקידים בנוגע להיבטים תקציביים. נוכח מורכבות מערכת הבריאות והיקפה העצום, מומלץ למשרד הבריאות לרכז את כלל ההיבטים התקציביים אצל גורם אחד שיוכל לסייע לשר הבריאות ולמנכ"ל משרד הבריאות בקבלת ההחלטות.

מעקב
משרד הבריאות

25.	הגורמים הכלכליים השונים במשרד עובדים בשיתוף פעולה מלא תוך מתן מגוון של זוויות ראייה לסוגיות המורכבות של מערכת הבריאות. הנהלת המשרד מאמינה כי שיתופי הפעולה בין היחידות השונות ועבודה משותפת בצוותי עבודה משיאה את התועלת עבור המשרד ומערכת הבריאות.



















משרד הבריאות

בדיקות דימות מתקדמות


הגופים המבוקרים: כללית שירותי בריאות, מכבי שירותי בריאות, קופת חולים לאומית, קופת חולים מאוחדת, משרד האוצר, המועצה להשכלה גבוהה, אוניברסיטת בר-אילן.

ליקוי 6 תוקן. ראה הערות ראש הממשלה 65ג' – מאי 2014 עמ' 141.
ליקוי

1. 	במועד הביקורת, 12 מ-66 מכשירי ה-CT שנמצאים בשימוש בישראל (18%) אינם כוללים טכנולוגיה הכוללת תכנה המצמצמת את שיעור הקרינה הנפלטת מהם ב-70%-40% בלי לפגוע באיכות התמונה המתקבלת. משרד הבריאות הכיר בבעיה והוציא במהלך הביקורת נוהל המחייב את בתי החולים לשלב את הטכנולוגיה במכשירים עד סוף 2016 או לרכוש עד סוף שנת 2017 מכשירים חדשים הכוללים אותה. אולם המשרד אינו מפרסם לציבור מידע בדבר מכשירי ה-CT הפועלים בכל בית חולים, כדי לאפשר לחולים לבחור להיבדק במכשירים הפולטים פחות קרינה. על משרד הבריאות לפרסם לציבור מידע בדבר מיקום מכשירי ה-CT מופחתי הקרינה, כך שתינתן בידיו הבחירה היכן להיבדק.

מעקב
משרד הבריאות

1.	ברוב מכשירי ה- CT שנמצאים בבעלותם של בתי החולים בארץ הותקנה התוכנה להפחתת קרינה מלבד ארבעה, כאשר בשניים מהם צפויה התקנה במהלך שנת 2016. באתר המשרד מפורסם המידע אודות בתי החולים בהם טרם הותקנה תוכנה להפחתת קרינה, שיעודכן לאחר התקנת התוכנה. 

ליקוי

2. 	כדי לצמצם את ההוצאה הכספית הכרוכה בבדיקות יקרות, הונהגה בישראל מדיניות שנועדה לצמצם את הביקוש לבדיקות על ידי הגבלת היצע המכשירים, באמצעות מגבלות רישוי לפי גודל האוכלוסייה. שיעור מכשירי ה-MRI וה-PETCT ביחס לגודל האוכלוסייה בישראל נמוך משמעותית ממרבית מדינות ה-OECD; גם יותר משנתיים מאז נקבע המדד הנוכחי, מספר מכשירי ה-MRI הפעילים בארץ קטן מהנדרש אפילו לפי מדד זה; גם מספר בדיקות ה-MRI בישראל הוא מהנמוכים במדינות המפותחות. נתונים אלה מעלים חשש למחסור במספר המכשירים, אשר עלול לפגוע בשירות הרפואי לנזקקים לו, לזמן המתנה ארוך לבדיקות ולהסתפקות בבדיקות מתאימות פחות. על המשרד לבדוק אם נכון, רפואית וכלכלית, להמשיך ולהפעיל את המכשירים היקרים גם בשעות הלילה, או אם כדאי לרכוש מכשירים נוספים ולהפעילם בשעות היום בלבד. 

מעקב
משרד הבריאות

2.	בתכנית הלאומית ל-MRI המשרד בוחן אם נכון, רפואית וכלכלית להמשיך ולהפעיל את המכשירים היקרים גם בשעות הלילה, או לחילופין, בוחן כדאיות רכישת מכשירים נוספים והפעלתם בשעות היום בלבד, ועוקב אחר דפוסי השימוש של המכשירים. בטווח הקצר, המשרד מתכנן להפעיל את המכשירים הקיימים במתכונת של 24 שעות ששה ימים בשבוע, ובטווח הארוך, יוסיף מכשירים נוספים אשר יאפשרו צמצום שעות הפעילות במכשירים הקיימים. בסוף שנת 2017 יפעלו בישראל 46 מכשירי MRI, לעומת 25 שפעלו בשנת 2015.


ליקוי

3. 	למשרד הבריאות אין תכנית הצטיידות רב-שנתית במכשירי דימות על סוגיהם (למעט לגבי MRI), והוא אינו מביא בחשבון את הצרכים העתידיים למכשור נוסף. בניגוד לפסיקת בג"ץ, הוא קובע את כמות מכשירי הדימות על פי תחשיב כלל-ארצי ולא על פי הצרכים המחוזיים, דבר הפוגם בשירות שמקבלים תושבי הצפון. עקב אילוצים בירוקרטיים, התהליך לקבלת רישיון להפעלת מכשירי דימות מתמשך שנים רבות, הן בשל ההמתנה לאישור שינוי התקנות בכנסת ואישור שר האוצר והן בשל הליך אישור הרישיונות למרכזים הרפואיים על ידי משרד הבריאות. על המשרד לגבש תכנית רב-שנתית להצטיידות במכשירי דימות בדומה למה שנקבע לגבי מכשירי MRI, בהתאם לצפי בנוגע לגידול באוכלוסייה ולהזדקנותה. כן עליו לקבוע את צורכי כוח האדם הייעודי לתחום לטווח הארוך ואת המתכונת לפיזור גאוגרפי אחיד של המכשירים. על משרדי הבריאות והאוצר לשקול את היעילות והתועלת של מדיניות הגבלת מספר המכשירים הנוכחית (CON) , ולבחון דרכים לקיצור ההליך לשינוי התקנות ולאישור הרישיונות למכשירי דימות נוספים. עליהם ליישב את המחלוקת עם קופות החולים בעניין מחיר הבדיקה, שינוי שיטת החיוב וניצול יתרות הכספים שייוותרו לנוכח ההוזלה הצפויה של בדיקת MRI. 


מעקב
משרד הבריאות

3.	המשרד פעל להוסיף מכשירים ולהגדיל משמעותית את היצע השירותים, וכן מבצע מעקב אחר הנושא לרבות סוגית ה-CON. בתכנית העבודה לשנת 2016 תבוצע הערכת צרכים בתחומים נוספים. בית החולים רבקה-זיו בצפת קיבל אישור לרכישה והפעלה למכשיר PET-CT. ביה"ח נמצא בשלבי רכש והיערכות תשתיות פיזיות וכ"א להפעלת המכשיר.

ליקוי

4. 	משרד הבריאות לא הגדיר את הזמן המרבי לפענוח בדיקות דימות. בביקורת נמצא כי 25%-15% מבדיקות ה-MRI וה-CT האמבולטוריות  מפוענחות בתוך פרק זמן ארוך מ-10 ימי עבודה, פרק הזמן המרבי שנקבע כיעד על ידי מכוני דימות רבים. כ-70% מצילומי רנטגן החזה והאורתופדיה בבתי החולים אינם מפוענחים על ידי רדיולוגים, אלא הם נקראים על ידי הרופא המטפל, שאינו מומחה בפענוח בדיקות. 	חלק ממכוני הדימות בבתי החולים אינם מבצעים בקרת איכות על הפענוחים, אף על פי שמחקרים בעולם העלו כי שיעור הטעויות בפענוח מגיע עד ל-30%. בבתי חולים קטנים המעסיקים צוות מצומצם של רדיולוגים, בדיקות דימות במגוון תחומים מפוענחות על ידי אותו צוות, דבר העלול להקשות על התמקצעות ועל פענוח מדויק בתחומים ייחודיים. על משרד הבריאות והמועצה הלאומית לדימות  , בשיתוף איגוד הרדיולוגים בישראל ונציגי מכוני הדימות, לקבוע את זמן ההמתנה המומלץ לפענוח הבדיקות, להתאים את הגורמים המפענחים לסוגי הבדיקות, ולשלב נושא זה במסגרת מדדי האיכות של בתי החולים  . על המשרד לוודא כי מתקיימת בקרת איכות על פענוח הבדיקות, למשל באמצעות פענוח חוזר מדגמי, ועליו לאסוף באופן שיטתי את המידע על אירועים חריגים וכשלים בפענוח ולהפיק לקחים מכך. שימוש בטלה-רדיולוגיה (משלוח תצלומי דימות באמצעות המחשב לצורכי פענוח) יאפשר גם לבתי חולים קטנים לפענח את הבדיקות על פי תחומי המומחיות של הרדיולוגים, יצמצם את הטעויות בפענוח, יגדיל את יכולות הפענוח החוזר לשם בקרת האיכות ויסייע לפענוח איכותי יותר. 

מעקב
משרד הבריאות

4.	במסגרת התכנית הלאומית ל-MRI משרד הבריאות החל לאסוף נתונים מפורטים אודות זמני פענוח לבדיקות MRI. המשרד עוקב ובוחן האם יש צורך בהתערבות המשרד בסוגיה זו. 
	המועצה הלאומית לדימות במשרד הבריאות דנה בנושא סטנדרט לבקרת איכות לגבי פענוחי בדיקות הדמיה והדגישה את חשיבות ואפקטיביות קביעת הסטנדרט ברמת המוסד הרפואי. 

ליקוי

5. 	חסמים ביורוקרטיים בקביעת התורים לבדיקות דימות- משרד הבריאות לא קבע תקן לזמן ההמתנה המרבי הרצוי לבדיקות הדימות מהסוגים השונים, על פי רמת הדחיפות; בחלק מהמקרים זמן ההמתנה מתארך באופן לא סביר - עד 90 יום לבדיקה ללא הרדמה, ובבדיקות מסוג MRI בהרדמה (בעיקר לילדים) נדרש זמן ההמתנה של בין חודש וחצי עד שישה חודשים. השונות המשמעותית בין פרקי הזמן לקבלת האישור לבדיקות, כמו גם השונות המשמעותית בשיעור הסירובים לאישור הבדיקות, מחייבות את קופות החולים ואת משרד הבריאות לבחון את שורשיהן. עליהם לעמוד על הצורך לקבוע תקני זמן גם לאישור הבדיקות. מאחר שזמני ההמתנה לבדיקות במכוני הדימות לא מפורסמים לציבור, אין לנבדקים מידע זמין על המצב והם מתקשים לבחור את מקום הבדיקה המתאים להם. זמן ההמתנה הארוך מעודד פעילות של "מאכערים" המקדימים תורים תמורת תשלום. חרף זמן ההמתנה הארוך, קיימת העדפה בקביעת תורים ובפענוח בדיקות דימות לנבדקים במסגרת "תיירות מרפא". 

מעקב
משרד הבריאות

5.	בנושא מדדי זמינות התורים לבדיקות דימות ופרסום הנתונים לציבור הרחב מדווח המשרד כי בתכנית הלאומית ל-MRI הוא עוקב ואוסף נתונים אודות זמני ההמתנה לבדיקות MRI. המכונים החלו לדווח בינואר 2016 ברמה חודשית. בכוונת המשרד לפרסם המידע, לאחר תיקוף, לציבור הרחב באתר האינטרנט של משרד הבריאות.

ליקוי

7. 	החוזר בנושא הקדמת תורים קובע כי עד ל-1.7.14 על קופות החולים להבטיח כי לא ינוהלו תורים נפרדים ללקוחות הקופה וללקוחות פרטיים, ולאסור על הספקים להציע הקדמת תורים בתוספת תשלום. עליהן לעשות זאת באמצעות הוראה מפורשת מראש, בהסכם ההתקשרות עם ספקי השירותים.  נמצא כי עד למועד סיום הביקורת, לא נערכו קופות החולים ליישום החוזר בנושא הקדמת תורים וחלקן אף חולקות עליו. 

מעקב
משרד הבריאות

7.	המשרד מבצע בקרות שוטפות בקופות חולים, אשר לפניהן מבקש לקבל לידיו את משך התור הממוצע לכל מקצוע ומפרסם את המידע באתר משרד הבריאות בדוח הבקרה הסופי. נציגי המשרד מאמתים את המידע ביום הבקרה באמצעות בדיקת מצאי התורים בזמן אמת, ומקיימים דיון עם ההנהלה הרפואית של המחוז לגבי התהליכים שמתכוון המחוז לנקוט לקיצור התורים במקצועות שנמצאו בעייתיים, לדוגמא: הוספת תקנים והסכמים עם מכונים חיצוניים ובתי חולים במקרה הצורך. בנוסף, על הקופה לדאוג להקדמת תורים דחופים בהתאם להמלצת הרופא המטפל כאמור בחוזר סמנכ"ל לפיקוח על קופות החולים ושב"ן  מספר 3/2014 חולים במלכוד 2 – טיפול בהקדמת תורים במקרים דחופים ואיסור גביית תשלום פרטי עבור הקדמת תורים. 
	האגף לפיקוח על קופות החולים מבצע, בין היתר, בקרות בשטח על יישום החוזר האמור, לרבות בקרת לקוח סמוי. ברוב המקרים הפניות לתורים דחופים מטופלות ברמת המחוז והסניף. בחלק מהבקרות אכן עלו ליקויים ביישום החוזר וליקויים אלו טופלו מול הקופות. בנוסף, נדרשו הקופות לרענן הנחיותיהן בנושא לדרגי השטח באופן רוחבי. המשרד ממשיך כל העת במעקב ובקרה אחר היישום של חוזר זה בשטח הן במסגרת הבקרות השוטפות והן בבקרות ייחודיות לנושא. במסגרת פרויקט רחב היקף צפויים להתווסף מכשירים נוספים וכן כספי תמיכה ייעודיים לנושא אשר יותנו בהגדלת הזמינות וקיצור התורים.

ליקוי

8. 	תהליך החלפת הספק בהתחייבות, במטרה כדי להקדים תור, מעמיס על המבוטחים עומס בירוקרטי מיותר ומאלץ אותם לפנות שוב ושוב לקופה כדי לשנות את כתב ההתחייבות.

מעקב
משרד הבריאות

8.	ככלל, הפקת ההתחייבות לבדיקות נעשית לאחר שהפונה קבע את התור- היות והקופה צריכה לדעת לאיזה ספק להוציא את ההתחייבות.
מעקב
כללית שירותי בריאות

8.	בכללית ברוב המקרים התהליך הוא שתחילה נקבע תור מול הספק ורק לאחר מכן מונפק טופס ההתחייבות.

מעקב
קופת חולים לאומית

8.	לקוח המעוניין לבצע את הבדיקה אצל ספק מטרה אחר יכול להתקשר מרכז הרפואי, או להגיע וההתחייבות תינתן ללא צורך באישור נוסף. בקשה לבצע את הבדיקה אצל ספק שאינו ספק מטרה מגיעה לטיפול על ידי גורם מאשר

מעקב
קופת חולים מאוחדת

8.	ככלל, האישור להחלפת ספק  ניתן ברמת המרפאה/מחוז על ידי המזכירות. במידה וקיימת בעיה כלשהי (כגון: שינוי קוד), נשלחת בקשה למרכז אישורי MRI ושם מבוצע שינוי של הספק.  במקרה זה, אין צורך בהליך אישור רפואי, אלא מנהלתי בלבד.

ליקוי 

9. 	בניגוד לתקנות, חולים אונקולוגיים נאלצים לבצע בדיקות דימות במרכז רפואי אחר מזה שהם מטופלים בו, בשל דרישות נוקשות של קופות החולים ומטעמי חיסכון. ראוי כי משרד הבריאות וקופות החולים יפעלו ליישום התקנות ולכך שבמצבים רפואיים אינטנסיביים ירוכזו הטיפולים במרכז רפואי אחד.

מעקב
משרד הבריאות

9.	על פי הנהלים הקיימים, ישנם מצבים שלגביהם הקופות מאפשרות ריכוז הטיפולים במרכז אחד- לדוגמא באונקולוגיה או במרכזים מתמחים. ישנן קופות המרחיבות למצבים או מחלות נוספות, על פי נהלים פנימיים של כל קופה וקופה.

מעקב
כללית שירותי בריאות

9.	לחולים אונקולוגיים שעוברים טיפולים מורכבים מציעה הכללית חופש בחירה שמאפשר להם לקבל את הטיפול בכל אחד מבתי החולים הכלליים הציבוריים בארץ. הדמיות תבוצענה לרוב במקום המאפשר קבלת תור המתאים למצב החולה והצורך הרפואי.

מעקב
מכבי שירותי בריאות

9.	מכבי מאפשרת רצף טיפולי, ובכלל זה בדיקות הדימות, למטופלים הכרוניים והאונקולוגיים. על פי ההסכמים של מכבי עם בתי החולים, חולים אונקולוגיים יכולים לבצע בדיקות דימות בבי"ח בו הם מקבלים טיפולים. לחלק מבדיקות הדימות, כגון CT, אף מתאפשר מסלול ישיר ללא צורך באישור מרכז הייעוץ לדימות. לבדיקות MRI ו-PET, לאחר שאושרו מקצועית ניתנות התחייבויות לבתי החולים. חולים אונקולוגיים "כרוניים" הנמצאים במעקב אונקולוגי ואינם מקבלים טיפולים אך נמצאים במעקב, ניתן לבצע בדיקות בכל מוסד רפואי מבלי לפגוע ברצף הטיפולים.  יצוין, כי לכל בי"ח קיים מנגנון להעברת הדיסקים למערכת PACS של ביה"ח ממקום ביצוע אחר – כך שבידי האונקולוג והרדיולוג תהא אפשרות לבצע השוואה בין הבדיקות.  מכבי מבקשת לציין כי על מנת לשמור על שלמות המידע והרצף בטיפול היה ראוי כי כל בתי החולים יעבירו את תשובות פענוחי הדימות באופן ממוחשב לקופות החולים.

מעקב
קופת חולים לאומית

9.	ככל שיש רצף טיפולי לאומית משתדלת לאשר טיפולים במרכז רפואי אחד. 

מעקב
קופת חולים מאוחדת

9.	מאוחדת מוודאת כי במצבים רפואיים אינטנסיביים (חולי סרטן, לדוגמא) המבוטחים יבצעו בדיקות דימות מתקדמות, ובמיוחד MRI, בביה"ח בו הם מקבלים טיפול ומעקב אונקולוגי, ובמיוחד אם בדיקות הדימות המתקדמות הקודמות נעשו במרכז רפואי זה.




ליקוי

10. 	הכללית לא קבעה הסכמים עם המרכז הרפואי לגליל בנהרייה, ובשל כך נאלצים מבוטחיה מצפון הארץ להיבדק הרחק ממקום מגוריהם, זאת כאשר עומס הבדיקות במרכז הרפואי לגליל נמוך מהממוצע. לדעת משרד מבקר המדינה, המצב באזור הגליל המערבי אינו סביר. בשל העובדה שמשרד הבריאות אינו מתערב ופועל ליישוב חוסר ההסכמה שבין המרכז הרפואי לגליל ובין הכללית, נפגעים מבוטחים רבים הנאלצים לבצע בדיקות MRI במרחק או בזמן בלתי סבירים, בניגוד לחוק. עמדת המשרד, שלפיה הוא אינו בעל סמכות להתערב בעניין ההסכמים של הקופות, גורמת לכך שלמבוטחים אין כתובת לפנות אליה כדי לפתור את מצוקתם. מן הדין הוא שהמשרד כמאסדר ישמש להם פה ויפעל להבטחת זכויותיהם. על המשרד, המרכז הרפואי לגליל והכללית להגיע להסכמות במהירות האפשרית ולהפסיק את הפגיעה במבוטחים.

מעקב
משרד הבריאות

10.	לא דווח על התקדמות בתיקון הליקוי.

ליקוי

11. 	המרכזים הרפואיים תל אביב, רבין, גליל ורמב"ם (ברמב"ם רק ל-PETCT) אינם מנהלים תיעוד ממוחשב של מועדי הזמנת התורים לבדיקות דימות על ידי הנבדקים, ולכן אין להם פרטים מדויקים על זמן ההמתנה הכולל לבדיקה.

מעקב
משרד הבריאות

11.	בית החולים נהרייה : 
	בזמן הפקת דוח הביקורת היה כבר ניהול תורים באשפוז. באמבולטורי הטמיעו מערכת ניהול תורים רק לMRI  ב-1.7.2014. כל השאר ידני. עובדים עם נמ"ר.
	
                     בבית החולים איכילוב:
	קביעת תור- זימון לבדיקות דימות: יש תיעוד ממוחשב והן  מתועדות בנמ"ר  למעט רנטגן כללי שאין צורך בתור וניתן להגיע בימי א-ה 8:00-14:00 ולכן אין תור ממוחשב.  זמן המתנה ביום הבדיקה- עם הגעת המטופל יש תיעוד קבלה משרדית בנמ"ר. תיעוד ממוחשב זמני צילום בפקס. תיעוד שחרור הבדיקה(סיום) REL. 
	בבית החולים רבין-בלינסון: 
	מערכת ממוחשבת לזימון תורים למכון הדימות בבילינסון, קיימת ופועלת כסדרה במסגרת מערכת ה ATD של בית החולים.

	בית חולים רמב"ם: 
	קיימת מערכת ב-CT זה תשעה חודשים וב-MRI, כארבעה חודשים. יש להם כוונה להטמיע מערכת במהלך השנה גם ב-US.

ליקוי

12. 	הפניה לבדיקת CT במקום לבדיקת MRI - אף שבמקרים רפואיים מסוימים רצוי להפנות לבדיקת MRI, בפועל מתבצעת בדיקת CT החושפת את הנבדק לקרינה מיותרת ומתאימה פחות למצב הרפואי. מאחר שזו בדיקה שעלותה פחותה בהרבה, עולה חשש שהסיבה לכך היא כלכלית. עלות בדיקת MRI לעומת בדיקת CT, המחסור במכשירי MRI ותורי ההמתנה הארוכים עלולים להשפיע גם על החלטת הרופאים להפנות לבדיקת CT במקום לבדיקת MRI גם במצבים שבהם היא פחות מתאימה. לדעת משרד מבקר המדינה, על משרד הבריאות, המועצות הלאומיות השונות, קופות החולים, איגוד הרדיולוגים בישראל והאיגודים המקצועיים הייעודיים הנוספים, להגדיר את המצבים הרפואיים שבהם רצוי לבצע בדיקות דימות ללא קרינה מייננת (כגון MRI), ולא בדיקות עתירות קרינה (כגון CT), בדומה להנחיות בנושא בדיקות דימות לילדים. במסגרת זו עליהם לשקול את יישום המלצות המועצה הלאומית לדימות, תוך התייחסות לשיקולים כלכליים ורפואיים והתחשבות בהמלצות שקבעו ארגונים מקצועיים בין-לאומיים והמקובלות בעולם.

מעקב
משרד הבריאות

12.	ההחלטה לבחירת בדיקת הדימות המתאימה הינה החלטה קלינית הנתונה בידי הרדיולוג המומחה, ומבוצעת בהתאם להנחיות קליניות מקובלות בספרות הרפואית העולמית, לדוגמא Appropriate guidelines of American College of Radiology.

ליקוי

13. 	עיכוב בעדכון התמחור של בדיקות MRI - עדכון התמחור של בדיקות MRI טרם הסתיים בשל חילוקי דעות בין משרדי הבריאות, האוצר וקופות החולים הן בדבר מחיר הבדיקה, הן בדבר שינוי שיטת החיוב והן בנושא ייעוד יתרת הכספים שתיווצר עקב ההורדה המשמעותית הצפויה של המחיר.

מעקב
משרד הבריאות

13.	הסתיים כבר עדכון התמחור של בדיקות MRI - הן במחיר הבדיקה, הן בשיטת החיוב והן בנושא ייעוד יתרת הכספים וכן מתוכננת הורדה נוספת של המחיר בקיץ 2016.

ליקוי

14. 	אי-הסדרת הפיקוח על לימודי הרנטגן והעיסוק במקצוע - המועצה להשכלה גבוהה (המל"ג) אינה מקיימת דיון בהכרה בתואר ראשון ברנטגנאות ודימות, משום שהיא ומשרד הבריאות טרם הסדירו ביניהם את הפיקוח על ההכשרה המעשית של הסטודנטים בבתי הספר לרנטגן שבבתי החולים. המשרד לא הסדיר בחוק את הדרישות לעיסוק במקצוע הרנטגנאות והדימות והדבר מונע ממנו, למעט כמעסיק בבתי החולים הממשלתיים, לקיים פיקוח על השכלתם של העוסקים ברנטגנאות ודימות בבתי החולים הציבוריים, בבתי החולים של הקופות ובבתי החולים הפרטיים. בפועל, מכוני הדימות יכולים להעסיק אנשים חסרי השכלה מתאימה בהפעלת מכשירי דימות.  על המועצה להשכלה גבוהה (להלן: המל"ג) לקיים דיון ענייני בבקשות להכרה בתואר ראשון ברנטגנאות ודימות, כדי להבטיח את רמתם המקצועית של הרנטגנאים. בהמשך, על המל"ג ומשרד הבריאות להסדיר ביניהם את הפיקוח על ההכשרה האקדמית והמעשית של הסטודנטים. לאחר מכן, ולצורך בקרה על הכשרתם של העוסקים ברנטגן בפועל, על המשרד לקבוע בחוק מי רשאי לעסוק במקצוע.  

מעקב
משרד הבריאות

14.	המל"ג היא הגוף המוסמך לאשר תכניות אקדמיות ובעבר פסלה הצעות שהוגשו. בדצמבר 2015  הוגשה פניה ממשרד הבריאות. המל"ג מוכנה לבחון מחדש תכניות למרות סירובה להוציא קול קורא. בנושא הסדרת המקצוע: בדיון בכנסת שהתקיים לפני מספר שנים נדחתה הסדרת המקצוע כי אין תואר אקדמי בדימות ולכאורה אין מי שמפקח על תכנית הלימודים. התואר הקיים משולב בחוג למדעי החברה.



ליקוי

15. 	המשרד אינו יוזם השתלמויות לרנטגנאים על פי סוג המכשירים, למרות השוני הרב בין המכשירים ואופן הפעלתם. על המשרד ליזום השתלמויות של רנטגנאים לצורך לימוד ייעודי לשימוש במכשירים ההולכים ומשתכללים.

מעקב
משרד הבריאות

15.	בסוף שנת 2015 הוקם מרכז ארצי להכשרת מקצועות הדימות, המשלב לימוד עיוני, מעשי וסימולטור מתקדם.  מחזור ראשון להכשרת טכנאים לביצוע בדיקות MRI  נפתח ב-  18 לנובמבר 2015. בתחילת אפריל 2016 נפתח קורס בסיסי נוסף לרנטגנאים מתחילים. במסגרת בית ספר למקצועות בריאות מתכנן אגף הדרכה ופיתוח לפתח מערך הדרכה סדור להכשרת רנטגנאים. בהמשך לישיבה עם מומחה תוכן ממינהל טכנולוגיות, תתמקדנה ההכשרות בהיבטים הבאים:
	•	התמחויות ב MRI, CT, וממוגרפיה
	•	קרינה
	•	בדיקות דימות בילדים
	
	בנוסף, יפותח מערך הכשרות ריענון תקופתי. לנושא הוגדר תקציב ייעודי מתקציב ההדרכה הבסיסי והמשרד נמצא בתהליך של הכנת מכרז לפיתוח מערך ההכשרות והגדרת לוחות זמנים מדויקים יותר לשנת 2016.

ליקוי

16. 	ליקויים בקביעת תקני כוח אדם ובאיוש משרות - למרות מסקנות של ועדות ממשלתיות ושל מבקר המדינה בנושא המחסור ברנטגנאים, טרם בחן המשרד את הצרכים הקיימים והעתידיים ולא גיבש תכנית בנושא. מחסור ברנטגנאים עלול לגרום לעיכוב במתן שירותי הדימות, לעומס עבודה ולירידה באיכות הבדיקות ופענוחן.

מעקב
משרד הבריאות

16.	בנושא תקני כוח אדם לרנטגנאים - התקבלו כ-137.5 תקנים לבתי החולים הממשלתיים. גובשה תכנית להקצאתם בשנת 2016 לבתי החולים הממשלתיים. 


ליקוי

17. 	תקני הרדיולוגים במוסדות הרפואיים לא שונו מאז 1976, אף שאינם תואמים את ההתקדמות הטכנולוגית; למשרד אין מידע מהימן ועדכני על מספר הרדיולוגים העוסקים בפועל במקצוע לעומת המספר הנדרש; המחסור במשרות רדיולוגים יוצר עומס על הרדיולוגים המועסקים, וגורם לעיכוב בפענוח בדיקות דימות, לאי-פענוח של מרבית בדיקות הדימות הפשוטות על ידי רדיולוגים ולפענוח בדיקות על ידי רדיולוגים שלא על פי התמחותם, דבר העלול להחריף את טעויות הפענוח ולעכב את אבחון המחלות.

מעקב
משרד הבריאות

17.	מנתוני איגוד הרדיולוגים פועלים  כ-500 מומחים ברדיולוגיה, וכן כ-150 מתמחים בכל שנה נתונה. כבר בשנת 2016 המשרד החליט על תוספת 25 תקני מתמחים ברדיולוגיה לתגבור התשתית העתידית בתחום זה. בנוסף, יוזם המשרד, בשיתוף האיגוד הרדיולוגי, תכנית השתלמות עמיתים לרדיולוגים מומחים אשר מטרתה להגדיל באופן מידי את מספר המומחים היכולים לפענח בדיקות MRI. היעד שהוצב הינו גידול שנתי של כ-15% במספר הרדיולוגים המיומנים בפענוח MRI בישראל בשנים הקרובות. במערכת "דיווחי MRI" שפועלת החל מינואר 2016 המוסדות נדרשו לדווח על  מספר רנטגנאים שעברו הכשרת MRI וסה"כ מספר משרות ותקנים של רנטגנאים.

ליקוי

18. 	המשרד לא אייש את תפקידי הממונה על הקרינה והרנטגנאי הראשי. על המשרד לאייש את תפקידי הממונה על הקרינה ורנטגנאי ראשי.

מעקב
משרד הבריאות

18.	המשרד עדיין בתהליכי פרסום של מכרז הממונה על קרינה. המשרד העלה את הצורך בתוספת תקינה בגין תפקיד הרנטגנאי הראשי לשנת 2016, טרם התקבלה החלטה בנדון.




משרד הבריאות

שירותי בריאות השן

גופים מבוקרים: משרד האוצר, מכבי שירותי בריאות, קופת חולים לאומית, קופת חולים מאוחדת, כללית שירותי בריאות, המועצה להשכלה גבוהה, מרכז השלטון המקומי, משרד הרווחה והשירותים החברתיים

ראה הערות ראש הממשלה 65ג' – מאי 2015, עמ' 151-162

ליקוי

1. 	מצב התחלואה בישראל: למשרד אין בסיס נתונים אפידמיולוגי  רחב היקף, שביכולתו לשקף נאמנה את מצב התחלואה בתחום השיניים בישראל. כך למשל ממצאי צה"ל משנת 2013 מעידים על מצב שיניים לא תקין של 28% מאוכלוסיית הלוחמים. משרד מבקר המדינה העיר על היעדר הנתונים כבר בשנת 2005. מצב התחלואה וכוח האדם בתחום השיניים: על משרד הבריאות להקים בסיס נתונים אפידמיולוגי רחב היקף, שיוכל לשקף נאמנה את מצב התחלואה בתחום השיניים בישראל. על משרד הבריאות, בשיתוף המועצה המדעית של ההסתדרות לרפואת שיניים, לקבוע מהו מספר המומחים ברפואת שיניים הנחוץ בכל תחום התמחות ולפעול נמרצות להגדלת מספרם של המומחים, בייחוד בתחומים שבהם קיים שיעור נמוך במיוחד במומחים. מן הראוי שהגורמים הרלוונטיים, ובהם משרד הבריאות, משרד האוצר והמועצה להשכלה גבוהה,  אפשריים לסיוע במימון התמחויות ברפואת שיניים.

מעקב
משרד הבריאות

1.	כנאמר בתשובתו למעקב הקודם, המשרד תומך בהמלצת המבקר בסוגית הקמת המאגר אולם נדרשים לשם כך משאבים שאינם בידי המשרד. האגף לבריאות השן סיים הערכת מספרי המומחים הנחוץ ב-6 מומחיויות מתוך ה-9, וידון בשאר ההתמחויות עם המועצה המדעית החדשה לכשתקום (המועצה הקודמת התפזרה).

ליקוי

2. 	תכנון כוח אדם, תחומי מומחיות ברפואת שיניים ועלות ההכשרה- אין למשרד הבריאות מידע על מספר רופאי השיניים הפעילים בארץ, ואין לו רישום מסודר של כל נותני השירות כולל עדכון לגבי גילם ומקום עיסוקם; כמו כן אין בידיו מידע החיוני לתכנון נכון של כוח האדם - רופאי שיניים, שינניות וטכנאים.

מעקב
משרד הבריאות

2.	למשרד יש מידע מלא ושלם אודות כל בעלי תעודת מקצוע/רישיון בכל מקצוע בריאות המותנה ברישוי. מידע אודות העיסוק בפועל של אדם שיש בידו תעודת מקצוע, לא קיים בידי המשרד. מתוך כך, שלאזרחי מדינת ישראל יש חופש עיסוק כקבוע בחוק יסוד. אדם המחזיק בתעודת מקצוע של טכנאות שיניים, יכול לעסוק לפרנסתו במקצוע אחר, ולא מוטלת עליו שום חובה לדווח למשרד הבריאות על עיסוקו בפועל. על מנת לאפשר לאגף בריאות השן במשרד לקבל מידע ניהולי שיאפשר תכנון כוח אדם במקצועות בריאות השן, פועל המשרד להשגת נתונים תעסוקתיים בתחום זה, באמצעים שונים, חלקם תלויים בתקצוב. בתוכנית העבודה של המינהל לתכנון אסטרטגי וכלכלי לשנת 2016, נמצאת עבודה כזו, שאמורה להיות מבוצעת על ידי הלמ"ס, ותיתן תמונת מצב תעסוקתית ברמה המספיקה כדי לבצע תכנון כ"א בתחום בריאות השן. ביצוע עבודה זו מותנה בכך שכל המכשולים מבחינת סודיות המידע יוסרו, ובאישור תקציב לביצוע מחקר זה . המשרד מציין שהאמור נכון לכול מקצועות הבריאות.

ליקוי

3. 	בסוף שנת 2009 רק כ-8% מבעלי הרישיון לעסוק ברפואת שיניים עד גיל 65 היו מומחים. לשם השוואה 22% מרופאי השיניים בארה"ב הם מומחים. השיעור נמוך במיוחד בששה מתוך תשעה תחומי התמחות ובהם שלושה תחומים בעלי מאפיינים ציבוריים: רפואת שיניים ציבורית, רפואת הפה ופתולוגיה אורלית ובתת-ההתמחות לשיקום פנים ולסתות . משרד הבריאות לא הגדיר את צורכי האוכלוסייה בכל הנוגע לכל אחד מתחומי המומחיות של רפואת השיניים, ועל כן הוא לא קבע מהו מספר המומחים הנדרש בכל אחד מהתחומים הללו.

מעקב
משרד הבריאות

3.	ראה מעקב לליקוי 1.



ליקוי

4. 	המשרד לא מצא פתרון לבעיית הכשרת המומחים, ובעיקר בנושא מקומות ההתמחות ועלויות ההתמחות. כך למשל בשמונה מתוך תשעה סוגי ההתמחות בתחום רפואת השן המשרד איננו מקצה תקנים למתמחים. עלותה הגבוהה של ההתמחות ברפואת שיניים עלולה לגרום להפליה בין רופאי שיניים מבוססים ובין רופאי שיניים שמצבם הכלכלי לא מאפשר להם את ההתמחות. 

מעקב
משרד הבריאות

4.	תנאי ההתמחות של רפואת שיניים שונים מהמתמחים ברפואה כללית. רובם אינם מקבלים שכר, ופרט לכירורגית פה ולסתות, משרד הבריאות וצה"ל, המתמחים נדרשים לשלם שכר לימוד. בדיון שנערך בתחילת אפריל 2016 נבחנו אפשרויות למימון התמחויות ברפואת שיניים. נדונו מספר חלופות והמשמעויות הכלכליות. עבור כל חלופה נבחנו שני היקפים: הכללה של כל 9 ההתמחויות והכללת שלוש התמחויות בעדיפות ראשונה בשל היותן בסל-פדודונטיה, רפואת הפה וכירורגית פה ולסתות. 

	חלופות
	כל ההתמחויות
	פדודונטיה,
רפואת הפה
וכירורגית
פה ולסתות

	1. מימון שכר למתמחים ולמדרכים – מצב שישווה את התנאים לרפואה הכללית
	45 מלש"ח
	23.6 מלש"ח

	1. מימון שכר למדריכים ומלגת קיום למתמחים 
	27 מלש"ח
	14 מלש"ח

	1. מימון שכר למדריכים (תוך ביטול שכר לימוד) 
	10 מלש"ח
	5 מלש"ח

	1. מתן מלגה בגובה שכר לימוד למתמחים
	3.7 מלש"ח

	1.8 מלש"ח




	אגף התקציבים של משרד הבריאות יפעל במסגרת דיוני התקציב הקרובים להשיג מקורות תקציביים למימון מתן מלגה בגובה שכר לימוד למתמחים.
;


















ליקוי

5. 	חידוש רישיון-בישראל רופאי השיניים אינם נדרשים לחידוש רישיונם, ומשרד הבריאות אינו עוקב אחר השתלמות של רופא שיניים שאינו מועסק במסגרות שבהן נהוגה שגרת השתלמות. משרד הבריאות הוציא הנחיה להשתלמויות, אולם הותיר אותה ללא מנגנון אכיפה ופיקוח. מבקרות של משרד הבריאות במרפאות שיניים תאגידיות ובמרפאות שיניים שנותנות טיפולים לילדים במסגרת סל הבריאות עולה שבעלי מרפאות אינם מקיימים את הנוהל בנושא ההשתלמויות או שהם מקיימים אותו באופן חלקי. השתלמויות לרופאי שיניים: על המשרד לפתח מנגנון שיאפשר לו לאכוף את חובת ההשתלמויות בקרב רופאי השיניים, ובכך יובטח הצורך בריענון ובעדכון של ידיעותיהם, והם ייחשפו לחידושים בתחום בריאות השן. על המשרד לשקול לחייב את רופאי השיניים לחדש את רישיונם בפרקי זמן שייקבעו על ידו. 

מעקב
משרד הבריאות

5.	המשרד לא אוכף הנחיות מקצועיות בשום תחום. האגף לבריאות השן בודק כיום מילוי הנחיות מקצועיות בבקרות שהוא עורך במרפאות השיניים. גם נושא לימודי ההמשך נבדק בביקורות אלה.

ליקוי

7. 	מעקב אחר הכללת שירותי בריאות השן בסל: נוכח הכללת שירותי בריאות השן לילדים בסל הבריאות בשנת 2010, מועצת הבריאות  הקימה ועדת מעקב כדי לבחון את קליטת השירות, את הטמעתו בקופות וסוגיות הקשורות בעלויותיו, לרבות נושא ההשתתפויות העצמיות והשפעתן על ההיענות לשירות. המועצה לא קבעה מועד לסיום עבודת הוועדה, ומאז אפריל 2012 ועד למועד סיום הביקורת (יותר משנתיים) היא לא התכנסה. בדצמבר 2014 הוועדה ביקשה לקבל נתונים נוספים. אין בידי המשרד נתונים שיסייעו להעריך אם התוספות התקציביות שניתנו לקופות החולים אכן הולמות את הצרכים שהן נועדו לענות עליהם. לטענת מכבי הסכום שניתן לה אינו מספק, והיא נקלעה לגירעונות. שירותי בריאות השן לילדים: (א)שיעור מיצוי: על משרד הבריאות לפעול להנגשת המידע בעניין הזכאות לטיפולי שיניים לילדים לכל פלחי האוכלוסייה, וכן להורות לקופות החולים לנקוט פעולות יזומות על מנת להעלות את שיעור המיצוי של הזכאות האמורה. יש לפעול בעניין זה בעיקר בקרב מגזרים שאינם נחשפים באופן תדיר לאמצעי התקשורת הישראליים - המגזר החרדי והמגזר הערבי. (ב)תקצוב : על משרדי הבריאות והאוצר לבחון את הטענות שהעלו הקופות בקשר לתקצובן במהלך דיוני חלוקת התקציב לקופות. 

מעקב
משרד הבריאות

7.	תמחור שירותים הנכנסים לסל אינו "צבוע" ככסף ייעודי לשירות מסוים וזאת כחלק מתפיסה הדוגלת בכך שמרגע ששירות מסויים הועבר לאחריות הקופה, היא אחראית על ביצועו.

ליקוי

8. 	פערים בין עלויות לתקצוב - לטענת הקופות קיימים פערים גדולים בין מחירון המשרד, המשמש את בתי החולים, לבין מחירוני הקופות לכן כאשר מבוטח מקבל בבית החולים טיפול שמתבצע גם בקופה, נאלצת הקופה לשלם לבית החולים מחיר גבוה מהמחיר שהייתה אמורה לשלם. על משרדי הבריאות והאוצר לבחון את הטענות שהעלו הקופות בקשר לתקצובן במהלך דיוני חלוקת התקציב לקופות. על מועצת הבריאות להשלים את עבודת ועדת הרפורמות המשותפת.

מעקב
משרד הבריאות

8.	המשרד ביחד עם משרד האוצר החל בהסדרה של מחירון השיניים במסגרת מחירון משרד הבריאות. התקיים דיון בתת ועדת מחירים בעניין זה, הושמעו טענות כלל הגורמים והוחלט על הקמת צוות קליני לדיון על הגדרות השירותים לקראת הסדרה במחירון. צוות הבחינה הקלינית של הנושא התכנס כבר פעמיים וצפוי לסיים את עבודתו עד לחודש מרץ השנה כך, שתיסלל הדרך לסיום ההסדרה עד ליוני 2016.

ליקוי

9. 	חלוקת תקציב טיפולי שיניים לילדים בין הקופות לוקה בחסר ואינה מתחשבת במספר הילדים בכל קופה, אלא היא מתבצעת בהתאם לנוסחה לחלוקת כספי סל הבריאות בין הקופות. ליקוי כזה עלול לתרום לגירעונות של קופות החולים.

מעקב
משרד הבריאות

9.	לא דווח על התקדמות בתיקון הליקוי. 
ליקוי

10. 	שירותי בריאות השן בגנים ובבתי הספר - עד נובמבר 2014 - 40 מתוך 257 רשויות (%16) לא נתנו את "שירותי בריאות השן" בבתי הספר ובגנים. כתוצאה מכך עשרות אלפי תלמידים וילדי גנים אינם נחשפים להדרכה וחינוך לרפואה מונעת, החיוניות למניעת מחלות, וכן להכוונה לקבלת שירותים לטיפול בבריאות השן במסגרת הסל.  יש מחלוקת בין מומחים על יעילות השיטה של הפעלת "שירותי בריאות השן" בבתי הספר ובגנים. תכנית בריאות השן לתלמיד: על משרד הבריאות, מרכז השלטון המקומי ומשרד החינוך לעמוד על כך שמרכיבי תכנית בריאות השן לתלמיד יהיו יעילים ונגישים לכלל התלמידים, וכי תרומת התכנית תהיה הולמת. 

מעקב
משרד הבריאות

10.	מספר הרשויות שמפעילות את השירות גדל ב-9 רשויות מאז פרסום הדוח. כיום רק 31 רשויות לא נותנות את השירות. המשרד ממשיך במאמצים להגדיל את מספר הרשויות בשירות.

ליקוי

11. 	מחלקת כירורגיית פה ולסתות בבתי החולים- בארבעה מתוך 14 המרכזים הרפואיים שבהם קיימות מחלקות כירורגיית פה ולסתות, חסרים מומחים; בחלק ממרכזי הטראומה בארץ אין תורן 24 שעות. המשרד קבע כי יש צורך במחלקת פה ולסתות בבתי חולים נוספים, אולם מחלקות אלו לא הוקמו. כך למשל אין לתושבי הדרום מענה מספק בתחום פה ולסתות בבית החולים סורוקה, והם נאלצים לפנות לצורך כך לבית החולים ברזילי או לבתי חולים אחרים במרכז. מחלקות כירורגיית פה ולסתות בבתי החולים: על משרד הבריאות בשיתוף בתי החולים להשלים בהקדם את תכנית הפיתוח של מחלקות כירורגיית פה ולסתות בבתי החולים.

מעקב
משרד הבריאות

11.	נפתחו מחלקה לכירורגיה פה ולסתות בבית חולים נהריה ובסורוקה. המשך פתיחת יחידות והשלמת החוסרים במומחים ובמתמחים בבתי החולים האחרים מבוצע בהתאם למשאבים העומדים לטובת הנושא.



ליקוי

12. 	פיקוח ובקרה של משרד הבריאות על מרפאות שיניים ומכוני צילום - היעדר פיקוח ובקרה על מרפאות שיניים פרטיות: שלא כמו מרפאות השיניים התאגידיות והמרפאות שנותנות שירותים במסגרת סל הבריאות, המפוקחות על ידי משרד הבריאות או הקופות, המשרד אינו מפקח על רופאי השיניים הפרטיים שלא התקשרו עם קופות החולים, אף שעולה חשש שיש במרפאות שהם מפעילים ליקויים חמורים. 	בקרות משרד הבריאות על מרפאות שיניים: (א)בקרה על מרפאות שהתקשרו עם קופות החולים - על משרד הבריאות לוודא שמנגנוני הבקרה שהקופות מפעילות על המרפאות שהן מתקשרות איתן הם תכליתיים ואפקטיביים, וכי הם כוללים מערך דיווח על תיקון הליקויים. (ב)נקיטת אמצעים בידי המשרד - אם יימצאו ליקויים חמורים, בייחוד בביקורות חוזרות, ראוי שהמשרד ישקול נקיטת אמצעים כנגד הרופא שחרג מהנהלים; בכך יממש המשרד את הסמכויות שניתנו לו בפקודת רופאי השיניים. (ג)פיקוח ובקרה על השוק הפרטי - ממצאים חמורים שעלו מבקרות משרד הבריאות על מרפאות שהקופות התקשרו עמן מעידים שסביר שגם במרפאות השיניים הפרטיות שלא התקשרו עם קופות החולים יש ליקויים חמורים. העובדה שהשוק הפרטי של מרפאות השיניים מתנהל ללא כל בקרה ופיקוח מצד המשרד או מצד כל גורם אחר - עלולה להוות סיכון לציבור. ראוי שמשרד הבריאות יחיל ביקורת על מרפאות השיניים הפרטיות שלא התקשרו עם קופות החולים. 

מעקב
משרד הבריאות

12.	לא דווח על התקדמות בתיקון הליקוי.

ליקוי

13. 	בקרות קופות החולים על ספקי השירות שלהן: משרד הבריאות לא קבע תקן לתדירות הבקרות שעל הקופות לבצע אצל ספקי שירותי בריאות השן שלהן, ועל כן תדירות הבקרות בכל אחת מהקופות שונה: במאוחדת מבוצעות בקרות בודדות מדי שנה בשנה, ובשאר הקופות התדירות גבוהה יותר. רק בשנת 2014 גיבש המשרד חוזר מעודכן המתייחס לבקרות שעל קופות החולים לבצע; בינואר 2015 היה החוזר במעמד של "טיוטה".

מעקב
משרד הבריאות

13.	החוזר עודכן ב- 17.8.15.
ליקוי

14. 	בקרה של המשרד על מכשירי קרינה: לצילומי רנטגן נלווית קרינה, העשויה להיות מזיקה, ולכן חשובה הבקרה על פעילותם של מכוני הרנטגן ; ואולם בקרי היחידה הארצית לקרינה של משרד הבריאות אינם בודקים שצילומים במכונים לצילומי רנטגן דנטליים נעשים רק על פי דרישת רופא, בהתאם לאמור בנוהלי המשרד. הבעיה העיקרית היא בצילומי CT שכרוכים בקרינה גבוהה.

מעקב
משרד הבריאות

14.	המשרד מנחה את בעלי המכונים לבצע את הבדיקות על פי חוזר בריאות השן מס' 2.8  מיום 3.11.09 והנחיות בנושא. בעל המכון הפנורמי חייב למלא ולקיים את נוהלי וחוזרי משרד הבריאות לפי לשונם.

ליקוי

15. 	טיפולי שיניים לנזקקים ולקשישים - בריאות לקויה של שיני נזקקים וקשישים: למרות המלצות מבקר המדינה משנת 2005 משרד הרווחה לא מיפה את האוכלוסייה הנזקקת, לא העריך את ההוצאה התקציבית הנדרשת לטיפול בנזקקים (ובהם קשישים); וממילא לא הביא מידע זה לממשלה לצורך קבלת החלטה על אופן יישום הסיוע להם. מהנתונים המעטים הקיימים אפשר לומר כי מצב בריאות השיניים של הקשישים בארץ לפני כעשור היה גרוע יחסית למדינות מערביות, ונוכח היעדר פעולות ייחודיות לתיקון מצב זה, סביר כי המצב במועד סיום הביקורת דומה. נוכח העובדה שקשישים ונזקקים רבים אינם יכולים להרשות לעצמם לעבור טיפולי שיניים בגלל מחירם, הם מסתובבים ללא שיניים, והדבר גורם לעיוות של הפה והפנים. הדבר פוגם ביכולתם לאכול ופוגע בכבודם.  (א) קשישים: ראוי שהממשלה תשקול את האפשרות למתן טיפולי שיניים לקשישים ואת היקפם. (ב)  נזקקים: על משרד הרווחה להוביל את ביצועה של עבודת מטה משותפת עם משרד הבריאות, קופות החולים והרשויות המקומיות, לגיבוש מתכונת למתן סיוע בטיפולי שיניים לנזקקים. מדובר לא רק בבריאות הציבור, אלא גם בשמירה על כבודו של האדם. 

מעקב
משרד הבריאות

15.	נעשתה עבודה במשרד הבריאות, בשיתוף עם המשרד לשוויון חברתי, להכנסת טיפולי שיניים למבוגרים לסל. ביצוע: יולי 2016.
ליקוי

16. 	תאגיד ייעודי לרפואת שיניים: ביולי 2010 תוקן חוק ביטוח בריאות ממלכתי, דבר שאִפְשֵר להכיר בחברה לתועלת הציבור (חל"צ) כתאגיד ייעודי לרפואת השיניים שבסל. מטרת הקמת תאגיד ייעודי היא להגביר את התחרות בתחום מתן טיפולי השיניים שבסל ולשפר את השירות ואת הנגשתו לציבור. ואולם מאז חוקק החוק, לא נמצא תאגיד העומד בתנאים להקמת "תאגיד ייעודי". ייתכן שמכלול התנאים להקמת התאגיד מהווה חסם להקמתו. הדעות חלוקות לגבי הצורך בו. מבנה תאגידי ותאגיד ייעודי: תאגיד ייעודי: נוכח חילוקי הדעות החריפים בעניין הקמת התאגיד הייעודי יש מקום שמשרדי הבריאות והאוצר יבחנו בשנית את הצורך בתאגיד זה וכן את מכלול התנאים הנדרשים להקמתו ולהפעלתו.

מעקב
משרד הבריאות

16.	לאחרונה נערכה פגישה יחד עם נציגי משרד האוצר בנושא. סוכם כי על הסדרות לרפואת שיניים לשוב ולהציע תכנית כלכלית מעודכנת לפעילות תאגיד אשר יפעל בפריסה ארצית. יש להתייחס לאופן אספקת השירות, מערכות מידע, בסיס כלכלי, וזאת תוך הבנה כי חלפו 5 שנים מאז התחלת רפורמת השיניים. עם הצגת התכנית, יידונו גם שאלת הערבות וההון העצמי לפעילות תאגיד שיניים.

ליקוי

17. 	המבנה הארגוני-תאגידי-חשבונאי של קופות החולים בתחום בריאות השן: קיים שוני מהותי בין כל ארבע קופות החולים בכל הנוגע למבנה הארגוני-תאגידי-חשבונאי שלהן בתחום בריאות השן: מכבי מספקת את מרב השירותים באמצעות מרפאות השיניים של רשת "מכבידנט" בע"מ, חברה פרטית בבעלות מלאה של מכבי אחזקות בע"מ ; הכללית מספקת את השירותים באמצעות ש.ל.ה - שירותי רפואה בע"מ ; מאוחדת מפעילה את מרפאות השיניים שלה ישירות באמצעות אגף ייעודי בקופה; ולאומית מספקת את השירות באמצעות ספקי חוץ. משרד הבריאות החל בשנת 2013 לבחון את קשרי הכללית ומכבי עם התאגידים הקשורים אליהן בתחום בריאות השן, ועדיין לא סיים את הבדיקה. מבנה ארגוני/תאגידי/חשבונאי בקופות החולים: על משרדי הבריאות והאוצר להשלים את בחינת השוני המהותי במבנה הארגוני/תאגידי/חשבונאי בין ארבע קופות החולים בתחום בריאות השן לאחר הכנסת טיפולי השיניים לילדים לסל הבריאות ב-2010 ואת ההשלכות של שוני זה על מתן השירות והאיתנות הפיננסית של הקופות.
מעקב
משרד הבריאות

17.	למשרד הבריאות אין סמכות לכפות על קופות החולים פונקציית ייצור מסוימת ואופן מתן שירות או התקשרות מסוימים. מתפקידם של משרדי הבריאות והאוצר להסדיר את היתרי האחזקה לחברות הבנות בכלל הנושאים ובפרט בנושא בריאות השן בהתאם לסעיף 29 לחוק וכך פועל המשרד, ככל שטיפולי השיניים ניתנים באמצעות חברות הבנות של קופות החולים.



























המשרד להגנת הסביבה

הטיפול בזיהום אוויר ממקורות נייחים

ראה הערות ראש הממשלה 65ג', מאי 2015, עמ' 163-176

גוף מבוקר: המשרד להגנת הסביבה

ליקוי

1.	עד מועד סיום הביקורת, אוקטובר 2014, שש שנים וחצי מאז נחקק חוק אוויר נקי ושלוש שנים וחצי מאז נכנס החוק לתוקף, לא קבעו השרים להגנת הסביבה, השר לשעבר ח״כ גלעד ארדן והשר שכיהן במועד הביקורת ח״כ עמיר פרץ, באישור ועדת הפנים והגנת הסביבה של הכנסת, הוראות חדשות למניעה ולצמצום של זיהום האוויר ממקורות פליטה נייחים כנדרש על פי סעיף 13 לחוק. גם קובצי התקנות שהותקנו לפי החוק למניעת מפגעים, התשכ״א-1961 (להלן - החוק למניעת מפגעים), לא עודכנו, אף שאלה הותקנו לפני עשרות שנים (אחד מקובצי התקנות אף בוטל בשנת 2012, ולא הותקן אחר במקומו).

מעקב
המשרד להגנת הסביבה

1.       	לדעת המשרד אין צורך מקצועי בהתקנת תקנות כמו כן אין לכך חובה משפטית. העברנו חוות דעת בנושא לכנסת ואנחנו מחכים לתגובתם.

ליקוי

2.	באוקטובר 2014, כארבע שנים מאז זוהה הצורך לסווג מחדש את המפעלים בהתאם לפוטנציאל הנזק שלהם לסביבה, טרם הסתיים ההליך. אגף תעשיות ורישוי עסקים שבמשרד להג״ס (להלן - אגף תעשיות ורישוי עסקים) עוסק עדיין בנושא, ובמחוזות המשרד שוררת אי-בהירות בקשר לסיווג החדש של המפעלים ולמשימות הנדרשות מהם בעקבותיו.



מעקב
המשרד להגנת הסביבה

2.   	הליך הכנת הסיווג המחודש הושלם במשרד וטבלת הסיווגים החדשה תופץ במסגרת הפצת תזכיר חוק רישוי משולב. בשלב זה, פורסם הסיווג באתר המשרד להערות הציבור.

ליקוי

3.      אגף איכות אוויר במשרד להג״ס (להלן – אגף איכות אוויר) לא עדכן במשך כשבע שנים הנחיה שהעביר למחוזות המשרד ב-2007, ולפיה בקבוצת מפעלים שפוטנציאל זיהום האוויר שלהם רב יש לבצע דיגומי פתע אחת לשנתיים, ולא העביר למחוזות רשימה מעודכנת ומחייבת של מפעלים שפוטנציאל זיהום האוויר שלהם רב. נמצא כי מחוז דרום של המשרד כלל לא היה מודע להנחיה, וממילא לא פעל לפיה, וביצע את הדיגומים על פי שיקול דעתו בלבד. האגף הקצה מדי שנה למחוזות תקציב לביצוע דיגומי פתע של ארובות, אך הוא לא עקב אחר ביצועם.

מעקב
המשרד להגנת הסביבה

3. 	הנחיות מעודכנות לגבי בדיקות הפתע בארובות הועברו למחוזות במאי 2015. המחוזות העבירו בתחילת 2016 תוכניות דיגומי פתע לאגף איכות אוויר והוא עוקב אחר ביצוען.

ליקוי

4.     בשנים 2011-2013 לא עמדו המחוזות השונים ביעדי תכניות העבודה שקבעו לעצמם, וברוב התקופה היה שיעור דיגומי הפתע של ארובות נמוך יותר ממחצית מן המתוכנן. בולטת לרעה שנת 2013, שבה ירד שיעור דיגומי הפתע הכולל ל-150/0 בלבד; במחוז חיפה, שבו נמצאים מפעלים רבים שפוטנציאל זיהום האוויר שלהם מרבי, לא נעשו דיגומים כלל בשנה זו. לפיכך נפגמה מאוד יכולתו של המשרד להג״ס לקיים בקרה ראויה על הדיגומים התקופתיים של פליטות מוקדיות של מזהמים שעשו המפעלים עצמם, ולוודא כי הם עומדים בתנאים שהוטלו עליהם ברישיון העסק או בהיתר הפליטה לעניין פליטות מוקדיות של מזהמים.



מעקב
המשרד להגנת הסביבה

4. 	מתבצע מעקב אחר ביצוע תוכנית דיגומי פתע על בסיס חודשי. המעקב כולל בדיקה של ביצוע בפועל מול התכנית ותיעוד של הסיבות לאי ביצוע. הדיגום בארובות הוא תלוי תקציב המתקבל כתוספת ממשרד האוצר, בנוסף לתקציב בסיס של 4 מלש"ח שאינו מספיק לעמידה בתכנית העבודה. כמות דיגומי הפתע מושפעת ישירות מן התקציב התוספתי והעמידה בתכנית העבודה תלויה בכך גם כן. תוכנית בדיקות הפתע של המחוזות מבוססת כעת על התקציב המוקצה לכל מחוז וכאמור מתבצעת בקרה על הביצוע. בתחילת 2017 יפורסם דוח ארצי מסכם של בדיקות הפתע.

ליקוי

5.     מנתוני המשרד להג״ס מינואר 2014 עולה כי בתקופות שבין אוגוסט לנובמבר 2012 ובין אפריל 2013 לינואר 2014 לא קיימו כ-21% מהמפעלים את הנדרש מהם ולא ביצעו את כל הדיגומים התקופתיים שהיו אמורים לבצע. עקב כך לא נדגמו כנדרש כ-46% מהארובות שבכלל המפעלים (1,229 ארובות). בתקופות אלה כל מחוזות המשרד כמעט שלא נקטו צעדי אכיפה נגד מפעלים שלא הגישו נתונים על דיגום תקופתי של פליטות מזהמים מארובותיהם על פי הנדרש (בין אפס צעדי אכיפה לשני צעדים במחוז). על הנהלת המשרד להג״ס לייחד דיון בתוצאות סיורי הפיקוח התקופתיים במפעלים, לנתח תהליכים והתפתחויות שנתיים ורב-שנתיים בתחום חשוב זה, לבחון אם הנתונים מצביעים על שונות בין המחוזות, להסיק את המסקנות העולות מנתונים אלה ובהתאם להעביר הנחיות והוראות ליחידות הרלוונטיות. על המשרד להג״ס ללמוד את הנתונים בעניין שיעור ביצוע דיגומי הפתע, לנתח את הסיבות ואת המשמעות של היעדר הדיגום על התמודדות עם זיהום האוויר ממפעלים, להכין תכנית פעולה מעודכנת, מסודרת וניתנת ליישום שתוכל לתת מענה מיטבי לבעיה וליישם את התכנית.

מעקב
המשרד להגנת הסביבה

5.  	במסגרת תוכניות הפיקוח נעשה פיקוח על ביצוע דיגומים תקופתיים במפעלים הנדרשים לכך. המידע על מספר ההפרות והפעולות הנדרשות מפורסם במסגרת דוח הפיקוח השנתי של המשרד - לאור הליקויים שתוארו, המשרד הוציא דוח פיקוח על התעשייה שהתגבש בשנת 2015. הדוח הנ"ל מתמקד בגילוי הפרות משמעותיות בקרב מפעלים מסוג A ו-B. אשכול אכיפה, מלווה את פעולות הדיווח ולומד את תוצאותיו על מנת להגיע לאכיפה אפקטיבית יותר. נוהל בעניין האכיפה הופץ ביום 1.1.16 ומחוזות המשרד החלו לעבוד על פיו. הוכנו תכניות פיקוח במפעלי A ו- B לשנת 2016. בנוסף, אגף רישוי עסקים מכין דוח בקרה שנתי של הפיקוח על המפעלים המופץ להנהלת המשרד. כל שנה המשרד מכין תכנית פעולה לדיגומי פתע. לגבי היעדר דיגומים, אשר נובע כאמור מהיעדר תקציב, המשרד מודע להשלכות שיש לאי ביצוע דיגומי פתע על ההתמודדות עם זיהום אוויר ומעבירים את המידע לגורמים הרלבנטיים.

ליקוי

6. 	אחת ממערכות המידע שבהן משתמש המשרד להג״ס כדי לפקח על מאות המפעלים המזהמים ולאפשר מעקב אחריהם היא מערכת ״פליטות מתעשייה״. הביקורת העלתה כי למערכת אינם מוזנים נתונים על כל המפעלים והעסקים הפולטים מזהמים לאוויר הרשומים בה, וקיימים מפעלים ועסקים רבים נוספים שבהם הפליטות לא מוקדיות, אך הם כלל לא רשומים במערכת זו אלא במערכת אחרת.

מעקב
המשרד להגנת הסביבה

6. 	במערכת נמצאים כל המפעלים שיש להם השפעה על האוויר ושיש להם פליטות מוקדיות ולא מוקדיות, כל הפליטות המוקדיות מוזנות למערכת, לגבי הפליטות הלא מוקדיות, המשרד בוחן בימים פיתוח המודול רלבנטי.

ליקוי

7.	המידע שמתבסס על מערכת ״פליטות מתעשייה״ המוצג באתר האינטרנט של המשרד אינו מעודכן, שכן מסוף 2013 ועד אוקטובר 2014 לא הוזנו לאתר נתונים חדשים. המידע על חריגות מתקני פליטה של מזהמים, מידע שחשוב ביותר כי יגיע לידיעת הציבור, אינו תמיד אמין. המידע על הפליטות שנמצאו בדגימות המוצג באתר אינו ברור למשתמש לא מקצועי, וגם ההסברים וההערות שמצורפים אינם מבהירים אותו. עד אוקטובר 2014 הסתפק המשרד להג״ס בפרסום הנתונים שנאספו כפי שהם ועבור כל מפעל בנפרד, ולא פרסם דוחות הכוללים ריכוז נתונים ערוכים של הדיגומים התקופתיים בכל המפעלים, באופן שיספק לציבור תמונת מצב ברורה לגבי הפליטות, רמת החריגות וחומרתן, כמצופה ממנו נוכח סעיף 15 לחוק אוויר נקי. כדי לייעל את הפיקוח על המפעלים הפולטים מזהמים לאוויר, על המשרד להג״ס לנקוט בהקדם את הצעדים הדרושים כדי שמערכות המחשוב שבהן הוא משתמש יוכלו לתת מענה הולם לצרכיו בנושא חשוב זה. עליו לבחון את אופן הצגת המידע והנתונים באתר האינטרנט שלו ואת מידת ביסוסם; עליו למצוא דרכים לשיפור ההנגשה שלהם לציבור, כך שיהיו ברורים ונהירים גם למשתמשים לא מקצועיים.

מעקב
המשרד להגנת הסביבה

7.	תוצאות הדיגומים התקופתיים ותוצאות בדיקות הפתע מוזנות כיום באופן שוטף למערכת תעשייה. מתבצעת עבודה פנימית במשרד לעדכון נתוני תקני הפליטה של המפעלים שיאפשר קבלת מידע על חריגות. העבודה צפויה להסתיים בספטמבר השנה שינוי ממשק לציבור - בסוף השנה יערך איפיון מחדש של הצגת תוצאות דיגום ארובות באתר ריכוז נתוני הפליטות מהמפעלים נמצא בדוח המפל"ס השנתי. מידע על החריגות מתפרסם בדוח הפיקוח השנתי של המשרד. שינוי ממשק לציבור - בסוף השנה יערך איפיון מחדש של הצגת תוצאות.   

ליקוי

8.	העובדים במחוזות ממעטים להשתמש ב״מערכת פליטות מתעשייה״, ואת המידע והנתונים הנוגעים למפעלים שבאחריותם הם מאחסנים אצלם לצורך שימושם השוטף. כמו כן דוחות סיכום נתונים הכוללים ניתוח של הנתונים והממצאים, הסקת מסקנות ומתן המלצות, אינם מופקים מהמערכת בתדירות הדרושה. יוצא אפוא כי אין ביכולתו של המשרד לנצל באופן מקצועי ומיטבי כלי מעקב, בקרה ודיווח מרכזי, שהיה אמור לשמש אותו לצורך קביעת מדיניות, קיום הליך קבלת החלטות מקצועי, מעקב ובקרה ראויים בנושא והתרעה על חריגות, וכדי להבטיח שקיפות לציבור.

מעקב
המשרד להגנת הסביבה

8.	על מנת לצמצם את הפער שנוצר בהזנות של המחוזות במערכת הפעיל המשרד ספק חיצוני אשר השלים את הפערים החסרים. בימים אלו פועל המשרד להוציא מכרז שבו יוסדר נושא זה בידי חברה זוכה. בפיתוח של המערכת החדשה יכנסו תיקונים ושינויים למערכת תעשייה שיאפשרו שימוש טוב יותר במערכת.

ליקוי

9.	המשרד להג׳׳ס משתמש במערכת מידע נוספת - מערכת ׳׳מעוף׳ המשמשת לרישוי של כלל העסקים שבטיפול המשרד ולפיקוח עליהם. אולם לא כל המחוזות מקפידים להזין במערכת זו את נתוני סיורי הפיקוח, ולכן היא אינה יכולה לשמש בסיס נתונים אמין ועדכני על תהליכי הרישוי והפיקוח.

מעקב
המשרד להגנת הסביבה

9.	הסתיים הפיילוט לשימוש בטאבלטים במהלך סיורי הפיקוח. לאחר שירכשו טאבלטים לכלל המרכזים יערכו הדרכות לשימוש בו והוא יכנס לעבודה שוטפת. דוחות הסיור שימולאו בטאבלטים בשטח ישמרו ישירות במערכת המניפה. אנו צופים כי הליך הרכישה וההטמעה ימשכו עד סוף שנת 2017 בשלבים.

ליקוי

10.	יכולתו של המשרד להג״ס להפיק תועלת ממשית ממערכות המידע הקיימות היא מוגבלת הן משום בעיות של הזנת נתונים באופן סדור ושוטף והן משום מגבלותיהן של המערכות לשמש ככלי מעקב שכוללים את כל המידע הרלוונטי ומצביעים על חריגות מתקנים ועל ליקויים אחרים. עד אוקטובר 2014 לא הייתה עדיין אפשרות להסתייע במערכת המחשוב החדשה שהוחל בפיתוחה, ולא ברור מתי יתאפשר הדבר.

מעקב
המשרד להגנת הסביבה

10.	המשרד רכש ומטמיע פתרון של מערכת דוחות באמצעות אתר האינטרנט שלו. המשרד יפעל לעלות במערכת את הנתונים באופן מדורג.

ליקוי

11.	המשרד להג״ס לא קבע ולא העביר לגורמים השונים (מטה המשרד, המחוז והיחידות הסביבתיות) נוהלי עבודה המפרטים את סמכויותיהם ואת חלוקת העבודה ביניהם בתחומי הסביבה השונים, למעט נוהלי עבודה בתחום ייצור החשמל שנקבעו בינואר 2014.

מעקב
המשרד להגנת הסביבה

11.	הנושא מוסדר באמצעות חוק רישוי עסקים ומתבצעים קורסי הכשרה רלבנטיים בעניין. 

ליקוי

12.	המשרד להג״ס חישב את סכומי התמיכות הכספיות המגיעות ליחידות סביבתיות באופן שאינו עולה בקנה אחד עם הקול הקורא שפרסם בעניין זה: עקב כך קיבלו חלק מהיחידות סכומים הגבוהים מהמגיע להן לפי לשון הקול הקורא ואחרות - פחות מהמגיע להן.

מעקב
המשרד להגנת הסביבה

12.	החלוקה התקציבית היום שונה מהזמן בו בוצעה הביקורת. בכל מקרה, השוני בהיקף היה בתמיכה של הגורמים המקצועיים ועקב שיקולים אובייקטיבים.

ליקוי

13.	שני נוהלי אכיפה כלליים, נוהל אכיפה סביבתית (להלן - נוהל האכיפה) ונוהל אכיפת מפגעים חמורים, שקבע המשרד להג״ס לא נגעו להיבטים הכמותיים של עצמת המפגעים ושל שיעור החריגות מהתקנים של המזהמים בתחומים השונים. נוהל אכיפה סביבתית כללי נוסף שאושר עקרונית על ידי הנהלת המשרד להג״ס במאי 2013 וקבע ״אמות מידה לתעדוף אכיפה״ לא נכנס לתוקף עד אוקטובר 2014.

מעקב
המשרד להגנת הסביבה

13.	הגדרת מפגע חמור כפי שיוגדר בנוהל מפגעים חמורים - זיהום אוויר מקורות נייחים, יהווה נספח לנוהל אכיפה סביבתית (נוהל אכיפת מפגעים חמורים) ויותאם בכפוף להגדרתו בנוהל  אכיפת מפגעים חמורים-חריגות בארובה.

ליקוי

14.	קיימים הבדלים ניכרים בדרכי הטיפול של המחוזות השונים של המשרד בבעלי מקורות פליטה נייחים המפרים את חוק אוויר נקי. מכאן עולה כי אין למשרד הנחיות ברורות המחייבות את כל המחוזות בתחום מקורות הפליטה הנייחים, וכי כל מחוז פועל לפי שיקוליו.



מעקב
המשרד להגנת הסביבה

14.	טיוטת נוהל עבירות חמורות למקורות זיהום אוויר נייחים עוברת בחינה מקצועית נוספת בידי צוות ארובות שהוקם במיוחד, על מנת לייצר התאמה בין הנוהל לבין עבודה על קריטריונים ברורים ומחייבים עבור כל אחד משלושת מסלולי האכיפה האפשריים (מנהלי, עיצום כספי ואכיפה פלילית) שנעשית  בידי "צוות ארובות" לכשיושלם היא יעוגן כחלק מנוהל האכיפה.

ליקוי

15.	בשנים 2012-2014 חרגו כל יחידות המשרד להג״ס העוסקות בטיפול במפגעים, בידיעת אשכול אכיפה שבמשרד, מלוחות הזמנים שנקבעו בנוהל האכיפה; בחלק לא מבוטל מהמקרים מדובר בחריגות ניכרות מאוד מלוחות הזמנים. נוסף על כך בשנים אלה שום יחידה לא דיווחה על מפגעים חמורים בתחומים השונים, שלטיפול בהם נקבעו בנוהל אכיפת מפגעים חמורים פרקי זמן קצרים מאוד לביצוע, ולכן לא נעשה בנוהל זה שום שימוש.

מעקב
המשרד להגנת הסביבה

15. 	כל החריגות מבוקרות על ידי סמנכ"ל אכיפה במשרד ובשליטה מלאה. עלה חשש כי  לא נרשמים מפגעים במערכת המעקב ולכן הוסף לנוהל אכיפה סעיף של מפגע קל שבו ניתנה אפשרות למנהל מחוז להכריז על מפגע כמפגע קל עד לפרק זמן של שישה חודשים. בתום ששת החודשים מנהל המחוז סוגר את המפגע (באישור הסמנכ"ל) או מכניס את המפגע לטיפול ומתחיל מעקב אחר המפגע על פי הנוהל הרגיל. בנוסף, מתבצעות ישיבות שוטפות עם מנהלי המחוזות לגבי כל המפגעים במחוז, רמת החריגה מהנוהל ודרכי פעולה.

ליקוי

16.	עקב הזנה חלקית של מפגעים בתחומים השונים למערכת ״מעוף״ הנהלת המשרד ויחידות המטה, לרבות אשכול האכיפה, אינן מקבלות מידע מלא על כל המפגעים שאיתרו המחוזות, ולכן לא יכול האשכול לפקח כראוי על פעולות האכיפה שנוקטים המחוזות בעקבות איתור מפגעים, לעקוב אחר פעולות אלה ולוודא כי הן נעשות על פי הנדרש בנוהל האכיפה.


מעקב
המשרד להגנת הסביבה

16. 	המשרד נמצא בהקמת מערכת נוספת (מניפ"ה) בה יהיו מודול פיקוח ומודול אכיפה שחלק מן הנתונים יוזנו באון ליין באמצעות טאבלטים , אמצעי שאמור להקל על הזנת הנתונים.

ליקוי

17.	למרות הנחייתו ממאי 2013 של השר להג״ס שכיהן במועד הביקורת, לא מיקד המשרד בשנת 2013 את פעילות האכיפה שלו בתחום זיהום האוויר, ושיעור תיקי החקירה שפתח המשרד בתחום זה בשנת 2013 אף היה נמוך יותר משיעורם בשנת 2012.

מעקב
המשרד להגנת הסביבה

17.	מנכ"ל המשרד הנחה את המחוזות להגביר את האכיפה על זיהום אוויר ממקורות נייחים, עם כניסתו לתוקף של נוהל אכיפה של מפגעים חמורים אנו מעריכים שיפתחו יותר תיקי חקירה והפיקוח של המטה יהיה גדול יותר על המחוזות.

ליקוי

18.	מחוזות המשרד ממעטים ליזום הטלת עיצומים כספיים על מי שהפר הוראה מהוראות חוק אוויר נקי. יש מחוזות שלא השתמשו כלל בהליך אכיפה זה, ומחוזות שהחליטו להשתמש בו לא הקפידו להשלימו.

מעקב
המשרד להגנת הסביבה

18.	פעילות אכיפה של המשרד בתחום זיהום אוויר התפתחה בשני אפיקים מקבילים שהם האכיפה פלילית באמצעות פתיחת תיקי חקירה ובהטלת עיצומים כספיים.
 
 ליקוי

19.	עניין סיורי הפיקוח ודיגומי הפתע בארובות, מחוז דרום לא הכין נהלים מפורטים שיחייבו את כל הצוותים העוסקים בנושא ויכללו הנחיות בכל תחומי עבודתם כגון סדרי הבדיקות, סדרי הרישום והתיעוד וסדרי המעקב אחר תיקון הליקויים.

מעקב
המשרד להגנת הסביבה

19.	כפי שהובעה עמדתנו בתגובה לטיוטת הדו"ח, מטה המשרד - אגף אוויר נקי הוא האחראי לנהלים רוחביים של המשרד. כאמור לעיל, מטה המשרד - אגף אוויר נקי משלים בימים אלו (יולי 2016) את כתיבת הנהלים.

ליקוי

20.	המחוז אינו נוהג להכין תכניות פיקוח שנתיות על סיורים ודיגומים של כל הצוותים, וממילא אינו מגבש גם תכניות רב-שנתיות בנושא. בשל כך אי- אפשר לדעת אם עמד המחוז במשימותיו הכלליות בתחום חשוב זה, וכן מי מהצוותים ביצע את המוטל עליו ומי לא.

מעקב	
המשרד להגנת הסביבה

20.	צוות הפיקוח של המחוז הכין תכנית עבודה שנתית ועתיד לסקור את כל מפעלי A במהלך שנת העבודה הקרובה.

ליקוי

21.	בכמה מקרים חרג המחוז מפרקי זמן שקבע לעצמו לטיפול בממצאים של סיורי הפיקוח שערך. במקרים אחרים לא נמצאו מסמכים המצביעים על כך שהמחוז נקט צעדים כלשהם בעניינם של מפעלים שלא הגיבו כלל לדוחות סיכום הסיורים במפעלים שנשלחו אליהם, ורק כשנה אחרי שנשלחו הדוחות קיים המחוז סיורים חוזרים במפעלים האמורים ווידא כי הם ביצעו את הנדרש מהם.

מעקב
המשרד להגנת הסביבה

21.	נוהל הפיקוח שפרסם המשרד לאחרונה מגדיר את פרקי הזמן לטיפול בממצאי סיורי הפיקוח. המחוז עושה את מירב המאמצים על מנת לעמוד בלוחות הזמנים שהוגדרו, בהתאם לפוטנציאל הזיהום ומגבלות כוח האדם במחוז. המחוז מקיים מעקב שוטף אחר ממצאי הסיורים ויישום הדרישות.

ליקוי

22.	בביקורת נמצא כי עד אוקטובר 2014, שש שנים וחצי מאז נחקק חוק אוויר נקי ושלוש שנים וחצי מאז נכנס החוק לתוקף, לא קבעו עדיין השרים להג׳׳ס, השר לשעבר ח׳׳כ גלעד ארדן והשר שכיהן במועד הביקורת ח׳׳כ עמיר פרץ, באישור הוועדה, הוראות חדשות לפי סעיף 13 לחוק; לא נקבעו הוראות הנוגעות לכל סוגי מקורות הפליטה הנייחים ואף לא הוראות הנוגעות באופן מיוחד לכמה סוגים. גם התקנות שהותקנו לפי החוק למניעת מפגעים לא עודכנו, אף שאלה הותקנו לפני עשרות שנים (אחד מחמשת הקבצים של התקנות אף בוטל בשנת 2012 ולא הותקנו תקנות אחרות במקומו).


מעקב
המשרד להגנת הסביבה

22.	תקנות להסדרת פליטות לאוויר מתחנות דלק מצויות בשלבי אישור במשרד המשפטים.

ליקוי

23.	משרד מבקר המדינה מעיר למשרד להג״ס כי הסדרת פעילות המגזרים השונים באמצעות גיבוש מפרטים בזיקה לחוק רישוי עסקים אינה יכולה לבוא במקום הוראות או תקנות שעל השר להג״ס לקבוע באישור הוועדה. יצוין בהקשר זה כי נכון למועד עריכת הביקורת אף לא אחד מהמפרטים האחידים נכנס לתוקף. על המשרד להג״ס לפעול בעניין זה על פי הנדרש ממנו בחוק אוויר נקי, ולבחון ללא דיחוי בהתאם להתפתחויות המדעיות והטכנולוגיות את הצורך לעדכן את התקנות האמורות למניעת מפגעים, וכן את הצורך לקבוע הוראות נוספות למניעה ולצמצום של זיהום אוויר ממקורות פליטה נייחים, כדי שהשר להג״ס יוכל להביאן כנדרש לאישור הוועדה.

מעקב
המשרד להגנת הסביבה

23.	ראה תגובה לליקוי 2. בעניין המפרטים אחידים, המשרד להגנת הסביבה סיים את הכנת המפרטים האחידים והעבירם למשרד הפנים האחראי על פרסום מפרטים אחידים הכוללים את כלל מפרטי המשרדים נותני האישור. בשלב ראשון פרסם משרד הפנים 11 מפרטים להערות ציבור, מפרטים אלו עודכנו בהתאם להערות שהתקבלו והעברתם לרשומות תבוצע עם מינויים של שרים חדשים.

ליקוי

24.	הביקורת העלתה כי עד אוקטובר 2014, כארבע שנים מאז זוהה הצורך בסיווג מחודש של המפעלים, עדיין לא הסתיים ההליך; אגף תעשיות ורישוי עסקים טרם השלים את הסיווג מחדש של כל המפעלים מסוגים 0 ו-ס, ובקרב מחוזות המשרד שוררת אי-בהירות בקשר לסיווג זה ולמשימות הנדרשות מהם בעקבותיו. מבירורים שעשה משרד מבקר המדינה עולה גם כי אין תיאום בין אגף זה לבין אגף איכות אוויר: אגף תעשיות ורישוי עסקים סבור שבסוף התהליך יסווגו 300 מפעלים בסוג, ובהם כ-190 שיזדקקו להיתר פליטה לפי חוק אוויר נקי (ראו להלן); ואילו אגף איכות אוויר סבור כי בסוג ^ יסווגו 157 מפעלים בלבד, וכי כולם יזדקקו להיתר.

מעקב
המשרד להגנת הסביבה

24.	ראה תגובה לליקוי 2. לעניין ההבדלים בסיווג, המשרד מבהיר כי ברשימה של אגף אוויר המבוססת על חוק אוויר נקי נמצאים רק אלו שהוגדרו כמשפיעים על הסביבה עקב היותם פולטים לאוויר ואילו ברשימה של אגף רישוי עסקים מצויים מפעלים נוספים שאינם פולטים לאוויר, וכן משפיעים על הסביבה (שפכים, פסולת או חומרים מסוכנים).

ליקוי

25.	המשרד להג״ס ראה חשיבות גדולה בסיווג החדש של המפעלים, שנים רבות לפני החלטת הממשלה האמורה, שכן להבנתו אמור הסיווג לאפשר לו להתמקד בטיפול במפעלים שהשפעותיהם על הסביבה נרחבות. כיוון שכך, על המשרד לזרז את טיפולו בנושא ככל הניתן כדי לסיים בהקדם האפשרי את מלאכת הסיווג, להקפיד על תיאום מלא בין האגפים השונים במשרד להג״ס העוסקים בנושא ולהבהיר למחוזות, ליחידות הסביבתיות ברשויות המקומיות ולאיגודי הערים מהו הסיווג החדש ומה נדרש מהם לעשות בעקבות זאת.

מעקב
המשרד להגנת הסביבה

25.	לעניין סיווג עסקים בעלי השפעה סביבתית, בשנת 2011 כחלק מההערכות לרפורמת הבר בחוק רישוי עסקים החל המשרד לבצע עבודה לסיווג עסקים בעלי ההשפעה סביבתית. סיווג הפעילויות הינו כלי לקביעת מדיניות. מטרת העבודה היא ליצור מדרג בפוטנציאל ההשפעה הסביבתי בין הפעילויות השונות על מנת לשפר ההסדרה הסביבתית של עסקים כמכלול. זאת בין היתר על ידי, קביעת סדרי עדיפויות, התאמת כלי ההסדרה והערכת והתאמת משאבים נדרשים. במסגרת השינויים בצו רישוי עסקים שנעשו ברפורמת הבר הכין המשרד מפרטים אחידים עבור עסקים בעלי השפעות סביבתיות מקומיות (עסקי C) והסמיך את עובדי היחידות הסביבתיות ואיגודי הערים לטפל בהם. המשרד נמצא בתהליך מעבר באשר לאופן סיווג עסקי A ו- B. פעילות זו נעשית כחלק מביצוע החלטת הממשלה וההערכות לחקיקת חוק רישוי ירוק, לגבי הפעילויות אשר עליהן יחול החוק והם מפעלי + A B. השלמת העבודה צפויה להיעשות במקביל לתהליכי החקיקה ככל שאלו יקודמו. בינואר 2015 הושלמה הכנת גרסה ראשונה של רשימת עסקי A ו-B וזו תעודכן במידת הצורך על פי נתונים חדשים שיתקבלו. גורמי המשרד השונים ונציגי היחידות הסביבתיות ואיגודי ערים מעודכנים ביחס למדיניות המשרד לטיפול בסוגי העסקים השונים, ומדיניות זו נקבעת בהתחשב בסיווג המוצע והיבטים נוספים כגון המצב החוקי ושינויים בו, משאבים וכ״א וכו׳.

ליקוי

26.	עד אוקטובר 2014 הגישו בקשות להיתר פליטה 154 מפעלים; ל-73 מהם (47%) כבר ניתן היתר, והמשרד להג״ס בודק עדיין את בקשותיהם של האחרים. מכאן שכשבע שנים מאז הומלץ על טיפול פרטני במפעלים הפולטים מזהמים רבים לאוויר לא הושלם ההליך, ורוב המפעלים מחויבים אפוא להמשיך ולקיים את התנאים הסביבתיים שנקבעו במסגרת רישיון העסק שניתן להם.

מעקב
המשרד להגנת הסביבה

26.	ההליך מתנהל על פי הוראות מעבר, במשך 5 שנים משנת 2011 בכל שנה מטופלים סקטורים שונים. לכן לא נדרש, ולא אפשרי, לטפל בכל המפעלים. הסקטור האחרון יגיש את בקשותיו במרץ 2015 ויטופל עד סוף 2016.

ליקוי

27.	מהלוחות לעיל עולה כי ברבים מהמפעלים נמצאו חריגות מ״הדרישות המהותיות״ הן בסיורי הפיקוח והן בדיגומי הפתע. יצוין כי במהלך הביקורת העביר אגף תעשיות ורישוי עסקים להנהלת המשרד להג״ס נתונים מרוכזים על סיורי הפיקוח והדיגומים שבוצעו בשנת 2013, ומהם עולה שגם בשנה זו נמצאו ברבים מהמפעלים חריגות מ״הדרישות המהותיות״. באוגוסט 2014 הוצגה בפני הנהלת המשרד, במסגרת סדנה בנושא ניהול סיכונים, מצגת ובה עיקרי הנתונים, אך עד אוקטובר 2014 לא ייחדה ההנהלה דיון לנושא, אף שלדברי המשרד להג״ס מדיניות הפיקוח היא אחד הנושאים המרכזיים שאותו הוא מקדם, לא ניתחה נתונים אלה, לא הסיקה מהם מסקנות וממילא לא קיבלה החלטות הנובעות מהן. עוד יצוין כי הנתונים על מספר המפעלים ש״בהם תוכנן פיקוח מלא״ לא נמסרו לאגף תעשיות ורישוי עסקים על ידי המחוזות מבעוד מועד, ולכן כיום אי-אפשר לדעת בכמה מפעלים התכוונו המחוזות לקיים פיקוח כאמור.

ליקוי

28.	משרד מבקר המדינה מעיר למשרד להג״ס כי דיווחים מרוכזים על סיורי פיקוח ועל דיגומים מסייעים להנהלת המשרד להסיק מסקנות ולקבל החלטות בנושא. השיעור הגבוה של מפעלים שבהם נמצאו חריגות מהדרישות המהותיות במחצית השנייה של שנת 2012 ובשנת 2013 מצביע על בעיה. על הנהלת המשרד לייחד בהקדם דיון לנושא, לנתח על סמך הנתונים שנמסרו לו על ידי אגף תעשיות ורישוי עסקים תהליכים והתפתחויות שנתיים ורב-שנתיים בתחום חשוב זה, לבחון אם הנתונים מצביעים על שונות בין המחוזות ואם כן - מהן הסיבות לכך, להסיק מסקנות העולות מנתונים אלה ובהתאם להעביר הנחיות והוראות ליחידות הרלוונטיות במשרד.

מעקב
המשרד להגנת הסביבה

28-27. 	לאור ממצאי דוחות הפיקוח הקודמים המשיך אגף תעשיות ורישוי עסקים בפעילותו להכנת נוהל פיקוח בתעשיות. הכנת הנוהל הושלמה והוא יוצג להנהלת המשרד באפריל 2015. נתוני הפיקוח של 2013 לא הועלו לדיון נוסף בהנהלת המשרד מסיבות טכניות בלבד, אך הם נבדקו באגף ובעקבות הממצאים הוכנסו שינויים בדיווחי 2014. לטבלאות הדיווח החדשות הוספו הגדרות באשר לחריגות מהותיות וצורפו רשימות מפעלי A ו-B סגורות.

ליקוי

29.	בפברואר 2007 העביר אגף איכות אוויר לרכזי איכות האוויר במחוזות המשרד מכתב שכותרתו ״סדרי עדיפות לביצוע דגימות פתע בארובות״. במכתב הונחו הרכזים לבצע דיגומי פתע אחת לשנתיים בקבוצת המפעלים שפוטנציאל זיהום האוויר שלהם הוא רב, ובמפעלים שפוטנציאל זיהום האוויר שלהם הוא בינוני ומועט - אחת לארבע שנים. למכתב צורפה רשימה של 110 מפעלים במחוזות השונים שלהם פוטנציאל רב לזיהום אוויר; הרשימה הורכבה על בסיס ״עבודה״ שבוצעה בנושא ועל בסיס המלצות המחוזות והאגף. במהלך הביקורת מסר האגף למשרד מבקר המדינה כי כיום יש יותר מפעלים שפוטנציאל זיהום האוויר שלהם רב מאשר בשנת 2007, וכי גם המחוזות מודעים לכך. נמצא כי במשך כשבע שנים, עד אוקטובר 2014, לא עדכן האגף את ההנחיה האמורה, ואף לא העביר למחוזות המשרד רשימה מעודכנת ומחייבת של מפעלים שפוטנציאל זיהום האוויר שלהם רב ולכן ראוי לתעדף אותם בביצוע הדיגומים; כל זאת אף שכאמור, לפי הערכותיו, כיום גדל ל-157 מספר המפעלים שלהם השפעה ניכרת על הסביבה (מסוג A). מחוז דרום של המשרד להג״ס כלל לא היה מודע להנחיה, וממילא לא פעל לפיה וביצע את הדיגומים על פי שיקול דעתו בלבד. עוד נמצא כי אגף איכות אוויר הקצה מדי שנה למחוזות תקציב לביצוע דיגומי פתע של ארובות, אך לא עקב אחר ביצועם.

ליקוי

30.	לדעת משרד מבקר המדינה, קודם שיעדכן את ההנחיות על המשרד להג״ס ללמוד את הנתונים בעניין שיעור הדיגומים; לנתח את הסיבות לאי-קיום דיגומים בחלק ניכר מהמפעלים שהיו אמורים להידגם על פי תכניות העבודה ואת ההשפעה שיש לכך על התמודדות עם זיהום האוויר ממפעלים; להכין תכנית פעולה מעודכנת, מסודרת וניתנת ליישום שתוכל לתת מענה מיטבי לבעיה; וליישם את התכנית. 
	
מעקב
המשרד להגנת הסביבה

30-29.	רשימות מעודכנות התקבלו מכניסת חוק אוויר נקי לתוקף ובחינת המפעלים בעלי פוטנציאל ז״א גבוה על פי הסקטורים בהוראת המעבר לחוק אוויר נקי. כל שנת יישום מפעלים נוספו/ירדו בהתאם לתוספת השלישית של חוק אוויר נקי. שנת היישום האחרונה הינה 2015. לאחריה תתקבל רשימה שלמה ומעודכנת של מפעלים בעלי פוטנציאל זיהום אוויר גבוה הנדרשים בהיתר פליטה לאוויר (יש לציין כי לא מדובר במפעלים נוספים הנדרשים ברישוי משולב ע״פ דירקטיבת ה- ספ1). ההנחיות של אגף איכות אוויר יבחנו שוב לאחר סיום הסבב הראשון של מתן היתרי פליטה לאוויר (סוף 2015( והמידע הנוסף שהצטבר מכניסת חוק אוויר נקי לתוקף. כיום, האגף משלים את רשימת המפעלים הרלוונטיים לפליטות לאוויר ובהמשך יוציא הנחיות מעודכנות שיוטמעו גם בהנחיות הכלליות של אגף רישוי עסקים. אגף איכות אוויר עוקב אחר ביצוע דיגומי הפתע במפעלים. יש תכניות מהמחוזות והמשרד עוקב אחר הביצוע באופן שוטף. אם התכנית אינה מתקיימת כלשונה הרי שישנן סיבות שונות לכך: תקציב, כ״א, אילוצים טכניים במפעלים (כנ״ל לגבי מחוז דרום).בנוסף, מידי שנה האגף מכין דוח שנתי של בדיקות פתע המהווה אף הוא מעקב על הביצוע. צפי לסיום דצמבר 2015.
ליקוי

31.	כאמור כחלק מתנאי רישיון עסק או היתר פליטה, דורש המשרד להג״ס מהמפעלים לבצע דיגומים תקופתיים לאיתור פליטות מוקדיות בכל אחת מהארובות שלהם (יש מפעלים שבהם יש כמה ארובות). הנתונים הנאספים מדיגומים אלה ומדיגומי הפתע של המשרד להג״ס מוזנים למערכת המידע ״פליטות מתעשייה״ (ראו להלן). לשם ניתוח נתונים אלה מסתייע המשרד להג״ס ביועץ חיצוני, המגיש לו דוחות סיכום נתונים. הדוח האחרון מסוג זה שהוגש למשרד על ידי היועץ החיצוני עד מועד סיום הביקורת, הוגש בינואר 2014 (להלן - הדוח מינואר 2014 או דוח סיכום הנתונים). הביקורת העלתה כי בדוחות סיכום הנתונים מובאים הנתונים של מספרי הדיגומים התקופתיים במפעלים ובארובות, אך אינם מובאים בהם הנתונים בדבר תוצאות הדיגומים בכלל ובדבר החריגות שנמצאו בהם בפרט.

מעקב
המשרד להגנת הסביבה

31.	הנתונים של הבדיקות התקופתיות (כמו גם בדיקות הפתע) כוללים חריגות מופיעים באתר המשרד. נתונים אלה מועברים ישירות ממערכת תעשייה. הייתה תקופה שלא הוזנו נתוני הדוחות למערכת תעשייה מחוסר כ״א שיבצע זאת. מאוגוסט 2014 מוזנים הנתונים באופן סדיר והתוצאות מופיעות באתר. בנוסף, המשרד יוציא דוח חריגות רבעוני. הדו״ח יועבר מחוזות לבדיקה נוספת ויופץ לגורמים הרלוונטיים. הדוחות תקופתיים המלאים של המפעלים מפורסמים גם הם באתר המשרד. מטרת דוח סיכום הנתונים אליו מתייחס המבקר אינה לטפל בתוצאות הדיגומים אלא רק בסטטוס מערכת תעשייה מבחינת מספר המפעלים הרלוונטיים לפי מחוזות והאם בצעו בדיקות תקופתיות כנדרש. כאמור תוצאות הדיגומים יפורטו בדו״ח נוסף.

ליקוי

32.	מהממצאים בפרק זה עולה כי בידי הגורמים המקצועיים במטה המשרד להג״ס ובידי הנהלתו נמצאים נתונים חלקיים בלבד על הפליטות המוקדיות של המזהמים במפעלים שבמחוזות. גם מנתונים חלקיים אלה עולה כי קיימות חריגות רבות מדרישות מהותיות מתנאי רישיון העסק של המפעלים; המשרד להג׳׳ס אינו מקיים בנושא פיקוח הדוק, שכן לדבריו הוא סובל "ממחסור בכוח אדם ובעיות באיוש של תקנים", שאמורים למצוא את פתרונם עם חקיקתו של חוק הרישוי הסביבתי המשולב ש״תאפשר את העברת כובד המשקל מהליכי ההסדרה המרובים לטובת חיזוק הליכי הפיקוח". משרד מבקר המדינה מעיר למשרד להג"ס כי מאחר שמדובר בנושא מהותי וחשוב, עליו לעשות את כל הנדרש כדי שיוכל להשתמש באופן מיטבי באמצעי הפיקוח שברשותו, גם בטרם חקיקת החוק האמור.

מעקב
המשרד להגנת הסביבה

32.	המשרד בוחן באופן שוטף את האפשרות לייעל ולשפר את כלי הפיקוח והבקרה שברשותו, לרבות את מערכות המחשוב. נושא זה נבחן גם במסגרת פיתוח ומעבר למערכת המניפה במשרד. צפי לסיום מרץ 2016.

ליקוי

33.	הביקורת העלתה כאמור כי בינואר 2014 היו רשומים במערכת 575 מפעלים שבהם הפליטות מוקדיות, אך 188 מהם לא נדגמו, ולכן אין לגביהם נתונים במערכת; כמו כן היו רשומים במועד זה במערכת 165 מפעלים נוספים שבהם הפליטות לא מוקדיות, וגם לגביהם לא היו נתונים. קיימים בארץ מפעלים ועסקים רבים נוספים שבהם הפליטות לא מוקדיות, אך הם כלל אינם רשומים במערכת. הערכת הפליטות ממפעלים ועסקים אלה נעשית על ידי המשרד להג׳׳ס באמצעות חישוב (ולא באמצעות מדידות), והנתונים מוזנים למערכת ממוחשבת אחרת. משרד מבקר המדינה מעיר למשרד להג"ס כי עקב ממצאים אלה, ספק אם מערכת "פליטות מתעשייה" נותנת מענה ראוי לצורכי טיפולו של אגף איכות אוויר בנושא, וכפועל יוצא מכך לקבלת החלטות על ידי הנהלת המשרד בנושא חשוב זה. 

מעקב
המשרד להגנת הסביבה

33.    	הנושא יטופל במסגרת המעבר למערכת המניפה. צפי לסיום מרץ 2016.

ליקוי

34.   לדעת משרד מבקר המדינה, על המשרד להג״ס לפעול ללא דיחוי להשלמת כל הנתונים החסרים במערכת ״פליטות מתעשייה״, ולבחון את הצורך בשינוי אופן הזנת המידע והצגתו, כך שכל המפעלים והעסקים הפולטים מזהמים לאוויר יהיו רשומים במערכת ממוחשבת אחת. כך יאפשר בסיס הנתונים במערכת לקיים פיקוח ובקרה יעילים על פליטת מזהמים לאוויר ממקורות נייחים.


מעקב
המשרד להגנת הסביבה

34.	הנושא מטופל במסגרת המעבר למניפה. צפי לסיום מרץ 2016.

ליקוי

35.	הזנה לא רציפה של נתונים: המשרד להג״ס הקפיא שלוש פעמים את ההתקשרות עם היועץ החיצוני משיקולי תקציב. הביקורת העלתה כי מאוגוסט 2011 עד ינואר 2012 ומדצמבר 2012 עד מרץ 2013 לא הוזנו נתונים למערכת, והנתונים הוזנו בהמשך. מאפריל 2014 עד מועד סיום הביקורת, אוקטובר 2014, שוב לא הוזנו הנתונים. בשל כך גם לא פורסמו נתונים באתר המשרד במרוכז מדי שלושה חודשים, כנדרש על פי הנוהל. הממצאים לעיל מעידים על כך שנפגעה מהותית יכולתו של המשרד להג״ס לקיים את הוראות סעיף 15 לחוק אוויר נקי, ולפרסם באופן סדיר ובתדירות שקבע מידע לציבור על נתוני הניטור והדיגום של מקורות פליטה נייחים. לדעת משרד מבקר המדינה, כיוון שחשוב כי נתונים אלה יהיו זמינים לציבור, על המשרד להג״ס לנקוט את האמצעים הדרושים כדי שיוכל לקיים את הוראות החוק האמורות לעיל כנדרש ממנו ולהזין את הנתונים למערכת באופן שוטף וללא הפסקות.

מעקב
המשרד להגנת הסביבה

35.   	התקבלה באוגוסט 2014 עובדת אשר מזינה את הנתונים באופן רציף.

ליקוי

36.   	 משרד מבקר המדינה מעיר כי בשל אופן החישוב הלקוי האמור, אי-אפשר להסתמך על דוח החריגות, ויש צורך לבדוק באופן ידני את התאמת הפליטות לתקנים שהיו תקפים בעת הבדיקות. על המשרד להג״ס להסדיר ללא דיחוי ליקוי זה.

מעקב
המשרד להגנת הסביבה

36.	יתוקן במעבר של מערכת תעשייה למניפה. צפי לסיום מרץ 2016.



ליקוי

37.	הביקורת העלתה כי בשל החוסרים האמורים במערכת ״פליטות מתעשייה״ ממעטים העובדים במחוזות להשתמש בה, ואת המידע והנתונים הנוגעים למפעלים שבאחריותם הם מאחסנים אצלם לצורך שימושם השוטף. בשל כך משמשת המערכת בעיקר את הגורמים המקצועיים במטה המשרד לשם קליטת מידע ונתונים מהמחוזות ופרסום הדיגומים התקופתיים באתר האינטרנט של המשרד; אולם גם שימוש זה לקוי וחסר בהיבטים שפורטו לעיל. יוצא אפוא כי אין ביכולתו של המשרד לנצל באופן מקצועי ומיטבי כלי מעקב, בקרה ודיווח מרכזי, שהיה אמור לשמש אותו לצורך קביעת מדיניות, קיום הליך קבלת החלטות מקצועי, מעקב ובקרה ראויים בנושא, והתרעה על חריגות, וכדי להבטיח שקיפות לציבור.

מעקב
המשרד להגנת הסביבה

37.	דיגומים במערכת מניפה נמצא בשלבי הקמה. במודול זה ייכלל מנגנון חישוב חריגות. המערכת תטויב במסגרת המעבר למניפה כך שגם המחוזות יסתייעו בה. צפי לסיום מרץ 2016.

ליקוי

38.   לדעת משרד מבקר המדינה, על המשרד להג״ס לבחון בהקדם את יעילותה של מערכת ״פליטות מתעשייה״, לנתח את הסיבות לשימוש החסר שנעשה בה ולשפר ולתקן את מה שנדרש בה כדי שאפשר יהיה להפיק ממנה תועלת מרבית לשם הגברת המעקב, הפיקוח והדיווח בנושא פליטת מזהמים.

מעקב
המשרד להגנת הסביבה

38.	המערכת תטויב במסגרת המעבר למניפה כך שגם המחוזות יסתייעו בה. צפי לסיום מרץ 2016. ראה תגובה לליקוי 37.










משרד החוץ

התכנון והניהול של משאבי האנוש במשרד החוץ

גופים מבוקרים: משרד החוץ, נציבות שירות המדינה,  משרד האוצר

ראה הערות ראש הממשלה 65ג' – מאי 2015 עמ' 177-185.

ליקוי

1. 	משרד החוץ הוא שותף מרכזי לעיצוב מדיניות החוץ של מדינת ישראל והוא נועד להיות הגורם הממלכתי העיקרי ביישומה בזירה הרב-לאומית באמצעות 106 נציגויותיו בחו"ל. המשרד אמון, בין היתר, על קידום וביסוס הקשרים הדיפלומטיים המולטילטרליים של ישראל ועל מתן שירותים קונסולריים ומינהליים בחו"ל. על מנת להגשים את יעדיו ואת מטרותיו כאמור, נדרש המשרד לתכנון ולניהול של כוח האדם המועסק בו. פעילות אגף משרד החוץ בראי עקרונות תכנון ההון האנושי בשירות המדינה - נמצא כי משנת 2012 ואילך מקיים המשרד גם הערכות מצב עתיות בכל רבעון. עם זאת, אגף משרד החוץ אינו שותף לגיבוש הערכות המצב האמורות ואינו עוסק בהטמעת התשומות בתכניות העבודה שלו. על אף הוראות המדריך הממשלתי, אגף משרד החוץ אינו מתכנן את תקינת המשרות בשירות החוץ ואת הסיכויים לאיושן בהתאם ליעדים המדיניים שהוגדרו בהערכות המצב השנתיות של המשרד. על אגף משרד החוץ לגבש תחזיות בתחומי הפרישה, גיוס עובדים, התפנות של משרות ואיושן מחדש ומעברים של עובדים בין מגזרי ההעסקה השונים; לגבש תכניות שנתיות ורב-שנתיות של תקינת המשרות ואיושן, ולהטמיע בהן את היעדים שנקבעו בהערכות המצב כאמור, כדי שהקצאת משאבי האנוש הנדרשים ליחידות המשרד תיתן מענה מיטבי לצורכיהן. 

ליקוי

2.  	לדעת משרד מבקר המדינה, על אגף משרד החוץ להתאים את תכניות העבודה שלו להנחיות נציבות שירות המדינה כדי שהמשרד יוכל להשתלב במעגל התכנון הממשלתי הרחב - הן במסגרת תהליכי התכנון הפנים-משרדיים והן במסגרת התכנון האסטרטגי לניהול ההון האנושי של נציבות שירות המדינה. יצוין כי מתשובתה של נציבות שירות המדינה עולה כי גם בשנת 2013 לא הייתה למשרד החוץ תכנית עבודה על פי המדריך הממשלתי.



מעקב 
משרד החוץ

1-2. 	תכנון כוח האדם עומד במקביל לתחזית הפורשים  שתאריך פרישתם ידוע מראש או  לחילופין  לאלו הרוצים לפרוש  מוקדם יותר.  תכנון כוח אדם מבוצע על פי תחזית מראש לחמש שנים.  בהתאם  לפינוי תקנים  אלה -  נערך  המשרד  לגיוס   הצוערים לשרות החוץ.  המשרד שותף  לסיכומי השנה של האגפים המדיניים כמו גם לתכניות העבודה לשנת 2016, ושותף בכיר לנושא סגירת נציגויות בהתאם להחלטת ממשלת ישראל ולהסטת תקנים בהתאם . 

ליקוי

3. 	משרד מבקר המדינה מעיר למשרד החוץ כי מצב שבו הרישום בדוח תקן ומצבה של אגף משרד החוץ אינו מתאים לנתוני התקן של נציבות שירות המדינה (להלן: נציבות שירות המדינה) הדבר אינו מתיישב עם ניהול תקין של תחום משאבי האנוש ועם השקיפות הנדרשת מהמשרד לפני גורמים המפקחים על פעילותו בתחום זה - נציבות שירות המדינה ומשרד האוצר. לאור זאת, על אגף משרד החוץ להנפיק כתבי מינוי לעובדים שמונו למשרות אך ורק על פי תיאורי התפקיד והדרגים שתאשר נציבות שירות המדינה. 

מעקב 
משרד החוץ

3. 	אנשי משרד החוץ פועלים נמרצות מול מנהלת מרכב"ה לפיתוח מערכת ייחודית מסווגת לשירות החוץ אך טרם נמצא פתרון – הדיונים  עדיין נמשכים.  במשרד נעשה מאמץ עילאי להתאמת  התקן למצבה במערכות השונות והמקבילות.

ליקוי

4. 	על המשרד ועל נציבות שירות המדינה לבחון את האפשרות לפתוח קורסי צוערים לא רק בעקבות פינוי ממשי של משרות בתקן אלא גם על סמך תחזית על פרישה או עזיבה עתידית של עובדים, הצבת עובדים בתפקידים בפועל במשרדי ממשלה אחרים או שהייה של עובדים בחופשה ארוכה ללא תשלום. לצורך כך נדרש המשרד בין היתר לנהל תחזית כוח אדם מפורטת לכמה שנים מראש תוך התבססות על תחזיות פרישה.



מעקב 
משרד החוץ

4.	קורסי הצוערים עומדים בספק גדול עקב קיצוץ מסיבי בתקנים שאינו תואם פרישה. 

ליקוי

5. 	סדר העבודה בשירות החוץ מושתת על עקרון התחלופה בין עובדים המשרתים בארץ ובין עובדים המשרתים בחו"ל, ולפיכך ההבחנה האמורה בין עובדי שירות החוץ במטה ובין עובדי שירות החוץ בנציגויות אינה רלוונטית. במצב שבו מצבת כוח האדם בשירות החוץ המינהלי מלאה, הרי שאיוש קבוע של משרות נוספות במטה בידי עובדים שאינם כשירים לשרת בחו"ל אינו מאפשר לעובדים השבים משליחותם שם לאייש חלק מתפקידי המטה. יתרה מכך, משרות בנציגויות המתפנות בעקבות שיבת השליחים ארצה אינן ניתנות לאיוש בידי העובדים במטה שאינם כשירים לשרת בחו"ל.  אי לכך, לדעת משרד מבקר המדינה, כדי לאפשר תחלופה סדורה ויעילה של עובדים ממשרות במטה למשרות בנציגויות ולהפך, ראוי שמשרד החוץ יאייש משרות פנויות בשירות החוץ - הן בארץ והן בחו"ל - אך ורק בעובדים הכשירים לשרת בנציגויות בחו"ל.

מעקב
משרד החוץ

5. 	לא דווח על התקדמות בתיקון הליקוי. 

ליקוי

6. 	משרד מבקר המדינה מעיר למשרד החוץ על כך שנקט דפוס פעולה מתמשך של העברת עובדים מהשירות המינהלי לשירות החוץ שלא בהתאם לנורמות שנקבעו בהסכם הקיבוצי המיוחד מ-1993 ואף לא על פי נוהל המעבר משנת 2008. משרד מבקר המדינה מעיר למשרד החוץ כי עליו לפעול בהתאם להוראות נוהל המעבר בדבר מעבר עובדי השירות המינהלי לשירות החוץ. כמו כן על נציבות שירות המדינה לקיים פיקוח אפקטיבי בנושא זה על מנת להבטיח את קיום הוראות הנוהל.

מעקב 
נציבות שירות המדינה

6. 	נציבות שירות המדינה  הפיצה בתאריך 16/11/14 מסמך המפרט  את  סיום הסדרת נושא מעמד עובדים מהשירות המנהלי לשירות החוץ מנהלי. כתוצאה מכך, התייתר הצורך בפיקוח על מעברי העובדים שנוידו.

ליקוי

7. 	על אגף משרד החוץ לוודא כי מכאן ולהבא עובדים שנקלטו במשרד החל מאפריל 2008 יוצבו במשרות בשירות החוץ רק לאחר שסיימו בהצלחה את קורס הצוערים. עם זאת, במקרים שבהם לא עלה בידי המשרד לאייש משרות פנויות בנציגויות בעובדיו הכשירים לשרת בחו"ל, עליו לבחון את האפשרות לאיישן באמצעות מכרז בין-משרדי או באמצעות מכרז פומבי המופנה לכלל הציבור, בהתאם להוראות התקשי"ר. יש מקום לקבוע מסלול הכשרה לעובדים שייקלטו בדרכים אלו.

מעקב 
משרד החוץ

7. 	המשרד מאמץ את המלצות הביקורת ומתנהל על-פיהן ועל פי ההסכם הקיבוצי. לקראת ועדות המינויים מתפרסמות המשרות בציון:  אפיון  התפקיד, שיוך חטיבתי (מינהלי, חוץ מינהלי, מדיני) וסף הדרג הנדרש לכל  אחת ואחת מהמשרות. 

ליקוי

8. 	הועלה שהמשרד מציב חלק מהעובדים המועסקים בשירות המינהלי במשרות בשירות החוץ אף שאינם בוגרי קורס הצוערים, זאת בניגוד לתנאי הראשון שנקבע בנוהלי המשרד המחייב כי קליטה בשירות החוץ החל ב-2008 מוגבלת לבוגרי קורס הצוערים בלבד. לדעת משרד מבקר המדינה תנאי זה אינו ניתן להחלה דיפרנציאלית רק על חלק מהמועמדים, ועל כן, על אגף משרד החוץ לוודא כי מכאן ולהבא עובדים שנקלטו במשרד החל באפריל 2008 יוצבו במשרות בשירות החוץ רק לאחר שסיימו בהצלחה את קורס הצוערים. 

מעקב 
משרד החוץ

8. 	משרד החוץ  מתנהל  ומציב את העובדים בהתאם להסכם הקיבוצי.  
	ראה מעקב  לליקוי 7.

ליקוי
9. 	על אגף משרד החוץ לקבוע נהלים מפורטים עבור העובדים ועבור ועדות המינויים לשם יישום הוראות ההסכם האמור כבר בשנת 2015, אשר על פיו יאוישו המשרות המתפנות בנציגויות בחו"ל החל בקיץ 2016.

מעקב 
משרד החוץ 

9. 	ראה מעקב  לליקוי 7.

ליקוי

10.	לדעת משרד מבקר המדינה, על אגף משרד החוץ להגדיר בתקן את המשרות המשולבות באופן אחיד ולקבוע מעתה ואילך תנאי סף להגשת מועמדות למשרות אלה, לרבות כשירות העובד למלא תפקיד מדיני. 

מעקב 
משרד החוץ

10. 	ראה מעקב לליקוי 7.

ליקוי

11.  	על אגף משאבי אנוש במשרד החוץ להקפיד מכאן ולהבא שלא למנות למשרות בשירות החוץ המדיני והמינהלי עובדים שאינם עומדים בתנאי הכשירות הנדרשים למילוי תפקידים בשירות החוץ.

ליקוי

12. 	לדעת משרד מבקר המדינה, על משרד החוץ לנקוט פעולות ממשיות אשר יביאו לצמצום הדרגתי של סך המשרות הדיפלומטיות בשירות החוץ שאינן מאוישות בעובדי שירות החוץ הכשירים למילוין, עד שכל המשרות יאוישו על ידי עובדים הכשירים למלאן. 

מעקב 
משרד החוץ 

12. 	לדעת המשרד  יש לנצל את כל כוח האדם העומד לרשותו ללא חסמים,  עקב מחסור  בכוח אדם בעיקר בחו"ל.

ליקוי

13. 	במאי 2012 הנחה השר את הנהלת המשרד "לקצוב את מספר הפעמים בהן ניתן לגשת למכרז וזאת על מנת למנוע מצב בו עובדים ממשיכים להגיש מועמדות 'ללא כל חשבון'... ניתן להגיש מועמדות עד שלוש פעמים, ובמידה והעובד לא מונה לתפקיד, ניתן יהיה להציבו על דעת המערכת". על פי הנחיית השר, על הנהלת המשרד גם לקבוע סנקציות שימנעו קידום של עובדים שיסרבו למלא תפקידים שאותם הם נדרשו למלא בהתאם לצורכי המשרד. לא נמצא כי אגף משרד החוץ מילא את הנחיות שר החוץ בעניין זה. יתר על כן, הנהלת המשרד לא בדקה אם ההנחיות יושמו, ואם לאו - מדוע לא יושמו. הנהלת המשרד גם לא דיווחה לשר על פעולותיה בעניין זה.

מעקב 
משרד החוץ

13. 	המלצות שר  החוץ בנושא הגשת מועמדות למכרז וסירוב עובדים למלא תפקידים שאותם הם נדרשו למלא, מיושמות.   

ליקוי

14. 	נכון לנובמבר 2014 מצויה מצבת כוח האדם בשירות המדיני במטה המשרד בארץ בתת-איוש של 41 משרות, ומנגד ישנם 21 עובדים המאיישים תפקידים במטה מחוץ לתקן כאמור. לאור תכנית הרפורמה והנחיות שר החוץ, על אגף משרד החוץ להיערך ולהתמודד עם המצב האנומלי המתואר לעיל באמצעות היערכות מראש ולטווח ארוך, כדי לספק את משאבי האנוש שלהם נצרך המשרד לשם מילוי משימותיו.

מעקב  
משרד החוץ 

14. 	משרד החוץ  מקבל את המלצות הביקורת. תכנון כוח האדם בשירות המדיני תוכנן לטווח של 5 שנים. במהלך 2015  נפתחו  שני קורסי צוערים : קורס מחזור  ל'-20 צוערים, קורס  מחזור ל'א – 8 צוערים,  קורס  מחזור ל'ב -26  צוערים  וקביעות למחזור כ'ח - 23  צוערים.   במהלך שנת  2016 מתוכנן קורס צוערים ל-20 איש  - המכרז פורסם בתאריך  31/1/16.

ליקוי

15. 	על רקע סיום סכסוך העבודה והחתימה על הסכם קיבוצי חדש בשנת 2014, ראוי שהנהלת המשרד תפעל לקבל את כל האישורים הנדרשים לה מנציבות שירות המדינה ומכל גורם ממשלתי רלוונטי אחר לשם החלת יתר רכיבי תכנית הרפורמה שטרם יושמו במשרד. לאחר קבלת האישורים כאמור על הנהלת המשרד לבחון את דרכי יישום התכנית עם שר החוץ ותוך היוועצות עם הסתדרות העובדים הכללית בעניינים המחייבים זאת על פי דין. נמצא כי כוונת הנהלת המשרד לשנות את מערך הערכת ביצועי העובדים לא הוצאה אל הפועל. לדעת משרד מבקר המדינה, על הנהלת המשרד להביא סוגיה זו לפני הגורמים הממונים - שר החוץ ונציב שירות המדינה - על מנת לגבש פתרון ישים לקושי שהועלה בעניין זה במסמכי תכנית הרפורמה.

מעקב 
משרד החוץ

15. 	מערך ביצוע הערכת עובדים מתבצע באמצעות מערכת ממוחשבת, שהותאמה לתוכנית הרפורמה באישור נציבות שירות המדינה ובהתאם לסעיפי ההסכם הקיבוצי שנחתם על-ידי הממונה על השכר, נציב שירות המדינה ויו"ר ההסתדרות. השינויים שבוצעו הינם באישור ההנהלה והוועד. תשלום מצוינות  עבור 2014 בוצע והסתיים בנובמבר 2015.  
ליקוי 

16. 	נמצא כי עד כה החלטת שר החוץ והנהלת המשרד בנוגע לקביעת תנאי סף להגשת מועמדות למשרות בשירות החוץ בדומה לנדרש בשירות המדינה לא יושמה במלואה. לדעת משרד מבקר המדינה, ראוי שמשרד החוץ יקבע תנאי סף להגשת מועמדות למשרות בשירות החוץ בנוגע להשכלה, להכשרה ולדרג הנדרשים לצורך הגשת המועמדות. ככל שהדבר דורש תיאום או הסכמה של ועדי העובדים, על הנהלת המשרד לפעול כדי להסדיר את העניין כנדרש על פי דין.

מעקב 
משרד החוץ

16. 	משרד החוץ מאמץ את  המלצת הביקורת, בנוגע לקביעת תנאי סף להגשת מועמדות למשרות בשירות החוץ. עבודת מטה להצגת תנאי סף לכל משרות הניהול, בתהליכי השלמה. 

ליקוי

17. 	קידום עובדים בארץ ובחו"ל בהתאם לכללים שנקבעו בתקנון הוא הליך תחרותי המשפיע במישרין על תנאי השכר והתנאים הנלווים שלהם זכאי העובד הזוכה. הליך הקידום הזה מתנהל בוועדות המינויים של המשרד על פי נוהל מינויים ייחודי (להלן - נוהל המינויים). על אף האמור בנוהל המינויים, ועדות המינויים הן המקבלות החלטות בנושא קידום עובדים בדרג אף שאין זה מתפקידן לעשות כן.



מעקב
משרד החוץ 

17.  	לא דווח על התקדמות בתיקון הליקוי.
ליקוי

18. 	משרד מבקר המדינה מעיר למשרד החוץ כי פרוטוקול ועדות המינויים אינו כולל גיליון ציונים במדרג שנקבע בהנחיות נציבות שירות המדינה העוסקות במינוי עובדים למשרות בשירות המדינה, הגם שהנחיות אלה חלות על עבודתן של ועדות המינויים הפועלות במשרד. על אגף משרד החוץ לוודא כי ועדות המינויים ייתנו ביטוי הולם ושקוף בפרוטוקולים של דיוניהן להערכות שהן עושות לכישוריהם של כל המועמדים.

מעקב  
משרד החוץ

18. 	משרד החוץ מאשר שהיועץ המשפטי של  הממשלה ונציבות שירות המדינה  אישרו את הרכב ועדות המינויים ודרך התנהלותה. רישום הפרוטוקול נעשה בהתאם להוראות נציבות שירות המדינה.

ליקוי

19. 	בשים לב לכך שתהליך העבודה של ועדות המינויים במשרד כפוף לעקרונות המהותיים של דיני המכרזים, לרבות הגינות, שוויון ושקיפות במכרז, על אגף משרד החוץ לוודא כי ועדות המינויים ייתנו ביטוי הולם ושקוף בפרוטוקולים של דיוניהן להערכות שהן עושות לכישוריהם של כל המועמדים. קיום ישיבות הכנה לפני התכנסות ועדות המינויים מחייב ביצוע הליכי בקרה, שהיעדרם עלול לפגוע בקיום הליך שוויוני והוגן. על כן מוצע כי נציבות שירות המדינה תבחן את אופן יישום מתכונת ישיבות ההכנה במשרד החוץ. אם יוחלט כי ניתן להמשיך בקיומו של הסדר המאפשר ישיבות הכנה, יש מקום שהמשרד יקבע הסדרים מפורטים לניהולן של ישיבות אלה אשר יבטיחו את מימושם של העקרונות המפורטים לעיל גם במסגרתן. נוסף על כך, ראוי כי כל חבר בוועדת המינויים ידווח לה בפירוט על כל פגישה שקיים בנושא מועמדות עובדים לתפקידים בשירות החוץ.

ליקוי

20. 	משרד מבקר המדינה סבור כי ככל שמשרד החוץ ימצא כי אין באפשרותו לקדם את יישומה של מתכונת ההסדרה שהותוותה בנושא זה בתכנית הרפורמה, עליו לפעול בנחישות למציאת חלופות מעשיות אחרות למתכונת האמורה ולהביאן לאישור הגורמים הממשלתיים הרלוונטיים.

מעקב 
משרד החוץ

20-19. 	נוהל ועדות המינויים המופיע בתקנון משרד החוץ, כולל נושא הפרוטוקול, אושרו כחריג על ידי נציב שירות המדינה והיועץ המשפטי לממשלה. אחד הכללים המרכזיים הינו שמירה על סודיות דיוני הוועדות וצנעת הפרט וכן רישום פרוטוקול. כללים אלה חלים גם לגבי ועדות המינויים לתפקידים הבכירים, כולל ועדות איתור.
סמנכ"ל משרד החוץ והדרכה הדגיש  את חשיבות הנושא והפיץ חוזר בהתאם: "אחד הכללים המרכזיים הוא שמירה על סודיות דיוני הוועדות וצנעת הפרט. לכן בפתח כל וועדה, ובהתאם לתקנון דיוני ועדות המינויים, כל פרטי החומר שנמסר לחברי וועדה הינם חשאיים ואישיים וכל חברי הוועדה כפופים לשמירה על כלל זה". 
הפרוטוקול מיושם בהתאם להוראות נציבות שירות המדינה בנושא מכרזים בכלל, ולרישום פרוטוקול בפרט,  נוהל  מס' 1.2 נוהל עבודת הוועדה לאיתור  מועמדים מיום 15/12/15. כללים אלה חלים לגבי ועדות המינויים לתפקידים בכירים ביותר בשירות המדינה, כולל ועדות איתור.  בחודש ינואר 2016,    סמנכ"ל משאבי אנוש והדרכה, פירסם לכלל העובדים את הנושאים שלעיל בחוזר  מס' 1-6371838.   

ליקוי

21. 	הממצאים מלמדים כי המשרד מאפשר לשליחים לשוב ארצה לפני תום פרק הזמן המזערי של שירותם בנציגויות בחו"ל הקבוע בכתבי המינוי, על אף הקשיים שאי-מיצוי תקופת השליחות מערימים על יכולת המשרד לתכנן ולנהל את משאבי האנוש שלו. הכללים הקיימים אינם יוצרים, למעשה, תמריץ להשלמת מלוא תקופת השירות. אי לכך ועל מנת לייעל את ניהול משאבי האנוש במשרד החוץ, משרד מבקר המדינה סבור כי במסגרת פעולות היישום של ההסכם הקיבוצי מ-2014, על משרד החוץ לקבוע בכללים באילו נסיבות יאושר קיצור השירות בחו"ל ואת השלכות הקיצור לעניין המשך התפקוד במשרד ולעניין המינוי לתפקיד הבא בחו"ל. 

מעקב  
משרד החוץ

21.	קיצור שליחות – ניתן ויינתן  באישור  סמנכ"ל משאבי אנוש והדרכה, במקרים אישיים, מיוחדים ובודדים בלבד .

ליקוי

22.  	הביקורת העלתה כי אין התאמה מלאה בין רישום המשרות במערכת מרכב"ה ובין הרישום במח"ע 2000. משרד מבקר המדינה מעיר למשרד החוץ כי בנסיבות אלו אין בידי נציבות שירות המדינה נתונים מלאים ועדכניים על ניהול התקן ומצבת כוח האדם במשרד החוץ, ובשל כך נפגע הפיקוח שהיא עושה על פעילות אגף משרד החוץ בתחומים אלו.

מעקב  
משרד החוץ
22.  	דיווחי מערכת מח"ע 2000  - מערכת הצל BO  מעודכנותON LINE , כשהתקן ומצבת כוח-אדם  תואמים.  הנושא נמצא בבדיקת היועץ המשפטי של המשרד.

מעקב  
נציבות שירות המדינה

22. 	הנושא עלה לאחרונה במסגרת עבודת  האגף לתכנון אסטרטגי. הנושא מחייב טיפול ארוך ומורכב, שכולל הכנסת כל עובדי משרד החוץ למערכת המרכב"ה. לאור חילופי גברי בצוות העובדים בנציבות שירות המדינה  העובד מול משרד החוץ, על הצוות החדש ללמוד את הנושא ולקדם את הטיפול בהתאם להמלצות דוח הביקורת. 















משרד החינוך

הבקרה על התמיכה במוסדות לימוד תורניים

גופים מבוקרים: משרד החינוך, מטה התמיכות בחשכ"ל, היועץ המשפטי לממשלה, משרד הרווחה, משרד הכלכלה, צה"ל והמוסד לביטוח לאומי

ליקוי 8 תוקן. ראה הערות רה"מ 65ג', מאי 2015 עמ' 187-194. 

ליקוי
1. 	יו"ר ועדת התמיכות של האגף למוסדות תורניים ויו"ר ועדת התמיכות של משרד הרווחה לא תיאמו ביניהם את מתן התמיכה והיקפה, בניגוד לנדרש בנוהל.

מעקב
משרד החינוך

1.	מהרשימה שהציג המבקר, נותרו תלמידים בודדים שקיבלו כפל תמיכה.

מעקב
משרד הרווחה והשירותים החברתיים

1. 	התקיים תיאום בנושא. ליקוי זה תוקן ע"י ניסוח מערכת כללי הצלבות בין משרד החינוך לשירותי המשרד השונים באופן שיטתי ושוטף. 

ליקוי

2. 	משרדי החינוך והרווחה לא ביצעו בקרה סדורה ושיטתית, באמצעות הצלבות בין רשימות תלמידי האגף למוסדות תורניים ובין רשימות התלמידים בכלל היחידות של משרד הרווחה, על מנת לאתר מקרים של כפל תמיכות. בביקורת עלה כי בשנים 2012 ו-2013 קיבלו מוסדות תורניים כפל תמיכות עבור כתשעים תלמידים. התמיכות התקבלו הן מהאגף למוסדות תורניים בעבור התלמידים שהיו רשומים במוסדות התורניים, והן ממשרד הרווחה בשל שהותם של התלמידים בפנימיות ובמוסדות של משרד הרווחה. תופעה זו נמשכה לעתים תקופה ארוכה, ומשמעה כפל של תשלומים מכספי הציבור.
תשלום תמיכה למוסדות תורניים עבור תלמידים שלמדו במקביל גם במסגרות לימודיות של משרד הכלכלה

מעקב
משרד החינוך

2. 	בתהליך בדיקה של הלשכה המשפטית האם המשרד רשאי לקבל את הנתונים. 

מעקב
משרד הרווחה והשירותים החברתיים

2.  	נוסחה מערכת כללי הצלבות המקיפים את שירותי המשרד באופן שיטתי ושוטף. 
כמו כן , מתוכננת הקמת מערכת ממוחשבת במשרד שתנפה את השמות הכפולים ואלו לא יובאו  לדיון ועדת התמיכות.  סיום הקמת המערכת – פברואר 2017.

ליקוי
3.	תלמידי מוסד תורני הזכאי לתמיכה עבורם מחויבים ללמוד 45-35 שעות בשבוע, לפי סוג המוסד, ולכן, ככלל, אינם יכולים ללמוד במקביל במוסדות לימוד אחרים. אף על פי כן נמצאו עשרות מוסדות תורניים שקיבלו תמיכה בגין מאות תלמידים שלמדו גם בקורסים המוכרים על ידי האגף להכשרה מקצועית במשרד הכלכלה. חלק מהקורסים היו קורסים שנתיים ודו-שנתיים שנלמדו בשעות הבוקר, במקביל ללימודי התלמידים במוסד התורני. האגף לא הנהיג הצלבת רשימת תלמידים סדורה בינו ובין משרד הכלכלה, לבחינת כפל רישום ומתן תמיכה.

מעקב
משרד החינוך

3. 	התקבל האישור ממשרד הכלכלה להעברת המידע בסוף 2015, אולם עפ"י האמור בו אין אישור לשימוש במידע לצורך עריכת קיזוזים. הנושא מצוי בבדיקה משפטית.
	
ליקוי
4. 	מאז פקיעת "חוק טל" צה"ל ממשיך לדחות את גיוסם של תלמידי ישיבות חייבי גיוס, והוא הודיע על כך לבג"ץ.





מעקב
משרד החינוך

4. 	רשימת התלמידים החסרים בביקורות עוברת לצה"ל באופן שוטף.

מעקב
צבא הגנה לישראל

4. 	רשימת המתגייסים מועברת למשרד החינוך לצורך יצירת התאמה. מספר המתגייסים נקבע בהתאם לרשימת המוסדות הרלוונטיים. סוגיית התקנות באחריות משרד הביטחון והיא טרם הושלמה. בתאריך 15 בפברואר התקיים דיון סטאטוס בנושא בראשות רמ"ט השר אשר הנחה לקדם את התקנות עד סוף מרץ. סוגיית הבקרה כאמור באחריות משרד הביטחון (הקמת גוף יעודי). מפברואר 15 מתבצעות העברות מידע חודשיות עם משרד החינוך לקבלת נתונים אודות מלשבים דחויי שירות. דוח ביקורת במוסדות הלימוד שבוצע ע"י משרד החינוך עובר בקביעות ותלמידים דחויי שירות שנעדרו מ – 3 ביקורות בתקופת הבקרה (18 חודש) מזומנים לברור ובחינת מעמד. מתבצעת בקרה אחר המלשבים דחויי השירות שאינם עומדים בתנאי הדיחוי ועד כה הורדו ממעמד מעל ל- 2000 מלש"בים שלא עמדו בתנאים הקבועים בחוק. 

ליקוי

5. 	ביולי 2014 הסתכמו הכספים ששולמו ביתר וכספים שעל המוסדות להשיבם ושטרם נגבו, חרף פניות אליהם, בכ-25 מיליון ש"ח. נוסף על כך, היקף החובות בגין תשלומי מלגות ששולמו ביתר לאברכים היה כ-9.5 מיליון ש"ח, ולפי הנהלים יש להשיבם. חשבות האגף לא טיפלה באופן שיטתי ושוטף בהשבת הכספים, וחלק ניכר מהם לא נגבה. אין בידי האגף פירוט של הסכומים שעל המוסדות להשיב, ואם מדובר בחיובים שקוזזו מהתמיכות שניתנו להם או לא; וכן אין בידיו מידע בנוגע למצב הטיפול בחיובים ולמועדי היווצרותם. היעדר מידע כזה מונע טיפול יעיל בהשבת הכספים, לרבות כספים שלא הושבו תקופה ארוכה ולכן לא יהיה ניתן לדרוש את גבייתם. אף על פי שהאגף יכול לפעול לקיזוז כספי התמיכות שמגיעים למוסד מיחידות אחרות במשרד החינוך או ממשרדי ממשלה אחרים, הוא אינו עושה כן ואינו מפעיל אמצעי גבייה אחר מלבד הפחתה מתמיכה שוטפת או עתידית.




מעקב
משרד החינוך

5. 	הנתונים התקבלו מביטוח לאומי ומטופלים ע"י החשבות והלשכה המשפטית. הטיפול מתחלק ל-3 חלקים: עיקולים רוחביים – באחריות החשב, טיפול משפטי להשבת החובות– באחריות הלשכה המשפטית, מחיקת חובות שהתיישנו – המלצה מועברת בימים אלו (יוני 2016).

ליקוי

6. 	נוכח ההיקף הכספי הרחב של התמיכה במוסדות והצורך להבטיח שימוש יעיל כספים אלה, ראוי שהגופים הממשלתיים האחראים לנושא ישקלו להטמיע אמות מידה איכותיות למתן התמיכות ולבקרה עליהן, נוסף על אמת המידה הכמותית הקיימת. נוכח רגישותה של הסוגיה, ראוי שבחינה זו תכלול את שמיעת דעתם של ראשי המוסדות.

מעקב
משרד הרווחה והשירותים החברתיים

6. 	במבחן התמיכה ישנן אמות מידה איכותיות למתן התמיכה, שהן חלק מהתנאים למתן התמיכה.
	
ליקוי

7. 	משרדי החינוך והרווחה נדרשים לתאם את מתן התמיכות והיקפן, לבצע הצלבות עתיות בין התלמידים הרשומים במוסדות המשויכים למשרדים השונים, לרכז את הנתונים ולהפיק מהם לקחים - כדי למנוע תשלומי כפל תמיכה למוסדות בגין אותם תלמידים.

מעקב
משרד הרווחה והשירותים החברתיים

7. 	הצלבות מבוצעות פעמיים בשנה בחודש פברואר ובחודש יוני. המחלקה למוסדות ציבור בודקת את ממצאי ההצלבות ומקזזת תשלומים פעמיים בשנה. שאר שירותי המשרד בודקים את ממצאי ההצלבות לא פחות מפעם אחת בשנה. הלקחים המידיים של הפגישות שהתקיימו עם כל מנהלי השירותים במשרד בהם יש מוסדות חוץ ביתיים הוא שלאורך השנים החל משנת 2013 מספר התלמידים עבורם נמצא כפל תמיכות מול משרד החינוך הולך וקטן בהתמדה.
	
ליקוי

9. 	משרד מבקר המדינה מעיר למנהל האגף במשרד החינוך ולמשרד הרווחה על שלא קבעו נוהלי עבודה מחייבים בנוגע להצלבות ולא הנהיגו הצלבות סדורות בין רשימות התלמידים שתומך בהם האגף ובין רשימות התלמידים שתומך בהם או מתקצב אותם משרד הרווחה, לצורך בדיקת קיומו של כפל תמיכות. במקרים שבהם נעשתה הצלבה עם נתוני המחלקה למוסדות ציבור, לא מסר משרד הרווחה את תוצאותיה לאגף. מנהל האגף מצדו לא פנה למשרד הרווחה כדי לקבל את תוצאות ההצלבה ולכן לא יכול היה להביא את תוצאות ההצלבה בפני ועדת התמיכות האגפית, על מנת שזו תדון בצעדים שיש לנקוט, נגד המוסדות שקיבלו כפל תמיכה.

מעקב
משרד הרווחה והשירותים החברתיים

9. 	אושרו כללים לבדיקת ממצאי ההצלבות בין רשימות תלמידי משרד הרווחה לרשימות תלמידי משרד החינוך. שירותי המשרד התבקשו לבדוק את ממצאי ההצלבות ולקזז תשלומים בהתאם לכללים אלה והם פועלים בהתאם.
	
ליקוי

10. 	הממונה על מבחני התמיכות במשרד המשפטים וכן מנהל האגף לא דרשו ממטה התמיכות לעדכן אותם בעניין אופן ביצוען של ביקורות השטח, דבר שהיה מאפשר להם להתריע לפני מטה התמיכות ולפני היועץ המשפטי לממשלה על הפסקת הביקורת האמורות.

מעקב
משרד המשפטים

10. 	הצוות התעדכן בדבר ביקורת השטח שביצע משרד החינוך במוסדות תורניים גדולים, תוצאותיהן והשלכותיהן. בנוסף, שוקד הצוות בימים אלו (ינואר 2016) על גיבוש הצעות לתיקונים לנוהל להגשת בקשות לתמיכה מתקציב המדינה ולדיון בהם ("הנוהל הכללי") שיביאו, בין היתר, להגברת הפיקוח על התמיכות וייעולו, וכן עוסק בנושאים נוספים כגון בקרה על מוסדות נתמכים היחידים בתקנה התקציבית. 
	




ליקוי

11. 	משרד מבקר המדינה מעיר לממונה על מבחני התמיכות במשרד המשפטים, שהיה עליו לגלות יותר מעורבות בהליך שהיה שותף לו, בהיבטים של פיקוח ובקרה על התמיכות במוסדות התורניים, וכי היה עליו לדרוש ממטה התמיכות עדכון בעניין קביעת השיטה המדגמית לעריכת ביקורות שטח עד לקבלת מענה מספק.

מעקב
משרד המשפטים

11. 	בעבודה משותפת של משרד המשפטים יחד עם אגף החשב הכללי במשרד האוצר ובליווי גורמי מקצוע רלוונטיים כגון נציגי הסטטיסטיקאי הראשי, ובתאום עם משרד החינוך, גובשו כללים לבדיקות מדגמיות. בהתאם להוראת סעיף 20 בנוהל הכללי של התמיכות. כפי שנמסר בתגובה לביקורת, בהחלטה משותפת, ובמסגרת בדיקת ישימות הכללים שהוצעו, בוצעו מספר ביקורות במוסדות גדולים. תוצאות ביקורות אלה והלקחים שהופקו מהם סייעו לגיבוש נוסחם הסופי של הכללים לביקורת מדגמית. כן שולבו, לבקשת המשרד הוראות הנוגעות לביקורות מדגמיות שאינן דווקא במוסדות תורניים. בתחילת 2016 נכנסו לתוקפם כללים אלה. 
	









יישום רפורמות וצמצום פערים בחינוך לגיל הרך
הגופים המבוקרים: משרד החינוך 

ליקוי 8 תוקן. ראה הערות ראש הממשלה 65ג', מאי 2015, עמ' 195-202. 

ליקוי

1. 	שינוי חלקי של ארגון מבנה ההוראה בגן: ממצאי המעקבים שביצע האגף בשנתיים הראשונות להפעלת אופק חדש בכל הגנים, בשנות הלימוד התשע"ב והתשע"ג (2013-2012), הצביעו על יישום בשיעור נמוך של כל המרכיבים הנוגעים לארגון מבנה ההוראה-למידה בגן: פגישה אישית פרטנית של הגננת עם כל ילד ופגישות עם קבוצה קטנה של ילדים בתדירות הקבועה בנוהל, וכן דיווחים של הגננת להורים וביצוע פעולות אחרות לחיזוק הקשר עמם. כן העלו המעקבים שהגננות ממעטות לשלב את תהליכי המעקב והמשוב שנבנו במסגרת הרפורמה, ועל כן לא ניתן לדעת, לאורך זמן, אילו פעולות הן מבצעות ובאיזה היקף.

מעקב
משרד החינוך

1. התקיים דיון בהנהלת המינהל הפדגוגי.

ליקוי

2. 	תשתית חלקית להערכת הגננות: אף שהאגף, בשיתוף הרשות הארצית למדידה והערכה בחינוך (להלן - ראמ"ה) ויחידת ההערכה במינהל עובדי הוראה במשרד, גיבש שיטה להערכת גננות, הם לא השלימו את בניית הרכיבים המרכזיים בתשתית שתאפשר את הפעלת ההערכה בשנה"ל התשע"ה, כנדרש באופק חדש, והמפקחות עדיין לא התנסו בשימוש בה.

מעקב
משרד החינוך

2. 	כל המפקחות מבצעות הערכה באמצעות הכלי להערכת הגננות.

ליקוי

[bookmark: _Toc409026556]3. 	אי-הפקה של לקחים מהקשיים ביישום אופק חדש: מממצאי המחקרים של ראמ"ה ומן המעקבים שביצע האגף בשנות הלימוד התשע"ב והתשע"ג עלתה תמונה מורכבת, הכוללת טענות משמעותיות של המעורבים בעשייה בגן בנוגע להישגי הרפורמה והשלכותיה עליהם ועל הפעילות בגן. ואולם האגף לא העלה ממצאים אלה לדיון בהנהלת המשרד כדי לגבש פתרונות מערכתיים לבעיות שעלו, וזאת אף שהמשרד משקיע ברפורמה 960 מיליון ש"ח מדי שנה.

מעקב
משרד החינוך

3. 	קוימו דיונים והופקו לקחים, שונה סדר היום בהתאם לצרכים, צומצם מספר הפעמים בעבודה בקבוצה ואושרו שעות נוספות לגננות.

ליקוי

4. 	היעדר דיון בשיפור היחס המספרי בגן בין מבוגר לילד: הנהלת המשרד לא דנה בשינוי התקן הקובע את היחס בין מספר המבוגרים בגן (גננת וסייעת) למספר הילדים בו (35 בכל שלבי הגיל), אף שלפי התקן בישראל מספר הילדים למבוגר גבוה במידה ניכרת מזה המקובל במדינות מפותחות. זאת למרות המלצות כוח המשימה הלאומי לקידום החינוך בישראל ב"תכנית הלאומית לחינוך" (להלן - ועדת דוברת) והמלצות האגף להקטין את מספר הילדים למבוגר כדי להבטיח את התנאים המיטביים להתפתחות הילדים בגן. במקביל חלק מהרשויות המקומיות (להלן - הרשויות), בעיקר אלה המתאפיינות ברמות סוציו-אקונומיות גבוהה ובינונית, מממנות מתקציביהן סייעת נוספת לכל גן; מצב זה יוצר פערים בין הרשויות מבחינת גודל הצוותים החינוכיים ומציב בעמדת נחיתות דווקא את הרשויות ברמה הסוציו-אקונומית הנמוכה. כמו כן, בהיעדר נתונים של המשרד בנוגע להרכב הצוות החינוכי בפועל, אין באפשרותו לקבל תמונת מצב המשקפת את היכולת האמיתית של הצוות לתת מענה לצורכי הילדים בגן.

מעקב
משרד החינוך

4. 	בשנה"ל תשע"ו  תוקצבה סייעת שניה בגנים בהם 30 ילדים ומעלה באשכולות 1-6 100% ובאשכולות 7-10  80% כמו כן בכיתות קטנות יותר שולבו בנות שרות לאומי.
 
ליקוי

5. 	אי-הסדרה של תפקידי הסייעת והכשרתה: עוד בתחילת העשור הקודם עמדו משרד החינוך, משרד הפנים ומרכז השלטון המקומי על הצורך להסדיר את ההכשרה המקצועית והתפקידים של הסייעת, שהיא עובדת הרשות המקומית שהעסקתה ממומנת בידי משרד החינוך, ולהגביר את הפיקוח על עבודתה. אולם הגופים האמורים לא הסדירו, באופן המקובל על כל הנוגעים בדבר, אף אחד מהנושאים הללו וכן לא פעלו להגדרת תפקיד הסייעת באופן קרוב להגדרת תפקיד עובדי הוראה במשרד החינוך, כפי שהמליצה ביולי 2012 ועדת החינוך, התרבות והספורט של הכנסת.

מעקב
משרד החינוך

5.	תפקיד הסייעת עודכן ע"י משרד הפנים ובשיתוף המשרד.	
	
ליקוי

6. 	חריגה בהקצאת גנים למפקחת והיעדר הגדרה עדכנית לתפקידה: הנוהג, שאינו מעוגן בכתב, הוא שמפקחת אחראית לכל היותר ל-100 גנים, ובמחוזות צפון ודרום לכל היותר ל-80 גנים. בפועל אין פיקוח כלל על הגנים בחינוך המוכש"ר שאינו חרדי ובמגזר המיעוטים. בגנים רשמיים שבהם מתבצע פיקוח יש שונות רבה מבחינת מספר הגנים למפקחת, והיחס המרבי לא נשמר במרבית המקרים.
	נמצא חוסר בהיקף השירותים הניתנים לגני מגזר המיעוטים במרכיבי המערך המסייע - חלק מהמפקחות על מגזר המיעוטים במחוזות פיקחו כל אחת על יותר מהנוהג המקובל (לכל היותר 100 גנים למפקחת). המשרד אף לא הקצה משרות פיקוח לגני המוכש"ר במגזר המיעוטים למרות מספרם הגבוה יחסית (כשליש מכלל הגנים במגזר) ולמרות הבעיות שהתגלעו בהם, ולמעשה אינו מפקח על גנים אלה כלל.

מעקב
משרד החינוך

6. 	התווספו משרות פיקוח בכל המחוזות ולגנים. במוכש"ר הוקצו ימי הדרכה.
	
ליקוי

7. 	עם החלת רפורמת אופק חדש הכיר המשרד בצורך להגדיר מחדש את תפקיד המפקחת, בשל הפער שנוצר בין משימותיה הפורמליות לבין אלה שהיא נדרשת לבצע בפועל, אולם לא קידם יזמה שהחל בה לשינוי הגדרת התפקיד ולפיתוח המקצועי הנגזר משינוי זה. האגף אף לא חזר ובחן, בעשור האחרון, את תפקידי המפקחת כדי להבטיח את הפעלתה המיטבית, ובכלל זה לא גיבש שיטות עבודה חדשות ולא הכשיר מפקחות לביצוען, לרבות למיומנויות הובלה וניהול.
מעקב
משרד החינוך

7. 	במסגרת רפורמת הסייעת השנייה נבחן תפקיד המפקחת לאור תוספת הגננות המובילות וחלוקת איזורי הפיקוח לאשכולות.	

ליקוי

9. 	במגזרים הערבי והבדואי שיעור הילדים הלומדים בגנים הרשמיים, בכל שלבי הגיל הרך, בשנים 2014-2010 היה נמוך משמעותית משיעור זה במגזר היהודי. פערים אלה אף הולכים וגדלים (למשל, בשנת 2014 לא למדו כ-36% וכ-26% מבני ה-3 במגזרים הבדואי והערבי, בהתאמה, לעומת כ-13% במגזר היהודי; ואילו בשנת 2010 לא למדו כ-29% ו-כ-40% במגזרים הבדואי והערבי, בהתאמה, לעומת כ-31% במגזר היהודי).

מעקב
משרד החינוך

9. 	נפתחו אשכולות גנים בקרב הבדואים במטרה לעודד ילדים להגיע למערכת.
	
ליקוי

10. 	2014-2012 לבין מספר הכיתות שאישר המשרד (אושרו רק כ-56% מהבקשות). כמו כן, רבים מהגנים במגזר המיעוטים ממוקמים במבנים שאינם מותאמים מהבחינה הפיזית לפעילות ההתפתחותית של הילדים. מחסור חמור בגנים ביישובים הבדואיים הוא אחת הסיבות לשיעור נמוך של ילדים הנהנים מחינוך חינם ביישובים אלה. למרות זאת נמצאו פערים משמעותיים בין מספר בקשות היישובים הבדואיים לפתיחת כיתות גן  בשנים 2012-2014  לבין מספר הכיתות שאישר המשרד (אושרו רק כ- 56% מהבקשות). כמו כן, רבים מהגנים במגזר המיעוטים ממוקמים במבנים שאינם מותאמים מהבחינה הפיזית לפעילות ההתפתחותית של הילדים. 

מעקב
משרד החינוך

10. 	לא ננקטו צעדים. הנושא בבחינה כוללת של המשרד.
	



ליקוי

11. 	בגנים במגזר היהודי לומדים 6 ימים בשבוע ובגנים במגזר המיעוטים 5 ימים. למרות זאת המשרד אינו מפעיל מנגנון מפצה מהבחינה הפדגוגית לילדי מגזר המיעוטים, לא במתכונת של תוספת שעות לימוד והוראה ולא בפעילויות העשרה אחרות. לפיכך, בפועל, הוא מעביר לילדים הלומדים 6 ימים בשבוע יותר שעות לימוד ויותר תכנים חינוכיים מלאלו הלומדים רק 5 ימים. ליום הלימודים הנוסף גם משמעות תקציבית, שכן שיטת התקצוב של המשרד נותנת משקל רב ליום הנוסף, והשתתפותו בעלות הפעלת גן ברשות מקומית במגזר היהודי ובמועצה אזורית גבוהה מהשתתפותו בעלות הפעלת גן ברשות מקומית במגזר המיעוטים.

מעקב
משרד החינוך

11. 	הבעיה היא מערכתית בכלל מוסדות החינוך בחברה הערבית לא רק בגני הילדים.
בתכניות הלאומיות לחברה הבדואית ותכנית אתגרים בחברה הערבית קיימת בקשה לאישור שבוע לימודים בין 6 שעות.
	
ליקוי

12. 	תכניות לימוד לגנים לא הותאמו לתרבות ולשפה של מגזר המיעוטים, והאגף גם לא הקצה את המשאבים הנדרשים להתאמתן ולהטמעתן. לא כל התכניות שנכתבו בעברית תורגמו לערבית, והתרגומים הקיימים אינם מדויקים ואיכותיים. אין תכנית כתובה בערבית בתחום המורשת הערבית, שהיא ייחודית למגזר הערבי.

מעקב
משרד החינוך

12. 	תכניות לימודים בערבית בשפה מותאמת לאוכלוסייה הערבית מלכתחילה.
בתכניות  חינוך גופני, מתמטיקה ומדעים אין צורך בהתאמה מגזרית התכנית זהה במגזר היהודי והערבי ולכן אין צורך בשינוי.

ליקוי

13. 	הקצאת שעות ההוראה למחוזות עבור תכניות לימודים והעשרה לגני הילדים בתחומים שונים (פרויקטים) אינה מתבססת על קריטריונים מוגדרים, ובכללם כאלה שמביאים בחשבון את הרמה הסוציו-אקונומית של הרשות, ולפיכך אין בה כדי לגשר על פערים סוציו-אקונומיים או מגזריים.

מעקב
משרד החינוך

13. 	המשרד בוחן קריטריונים לחלוקת שעות ההוראה. 
	
ליקוי
14. 	העברת הסמכות והאחריות לילדים מלידה עד גיל 3: אמנם הממשלה דחתה ללא נימוק את ההמלצה המרכזית של ועדת טרכטנברג, להעביר את הסמכות והאחריות לתחום המעונות לפעוטות מגיל לידה עד גיל 3 לשר החינוך, אך בפועל הנושא לא ירד מסדר היום החינוכי, נוכח חשיבות החינוך בגילים אלה והרצון לייצר מדיניות פדגוגית רציפה ושלמה משלבי התפתחותו המוקדמים של הילד, כפי שציינה הוועדה; ואולם החלטה מאוחרת יותר של משרדי החינוך והכלכלה להכין ניירות עמדה בנוגע לסוגיה זו לא יושמה.

מעקב
משרד החינוך
14.	 בוועדה שהתקיימה במשרד ראש הממשלה בשיתוף משרד החינוך הוכן נייר עמדה באשר למיקומו של אגף המעונות, ההחלטה היא באחריות משרד רוה"מ.

ליקוי

15. 	הצלחה חלקית ביישום מלא של חוק לימוד חובה לבני 4-3: היישום המלא של החוק הביא לעלייה של כ-18% במספר הגנים הרשמיים. משרד החינוך עמד במידה רבה במשימה להקנות לרשויות המקומיות את המשאבים והסיוע להקמת התשתית הפיזית לגנים אלה. גם לאחר שלוש שנים מאז התקבלה החלטת הממשלה בדבר יישום חוק לימוד חובה לבני 4-3, קיימות לא מעט רשויות מקומיות, הן במגזר הערבי והן במגזר היהודי, שבהן החוק לא יושם; הדבר בולט במיוחד אשר לבני 3 במגזר הערבי: נמצא שהחוק מיושם רק עבור 74% מהם, לעומת 86% מהילדים במגזר היהודי. יתרה מזאת, בתחום הפדגוגי עשה המשרד רק מעט כדי לתת מענה לבני גילים אלה, ובכלל זה לא נתן מענה חינוכי טיפולי הולם לבני 3, הדורשים טיפול אינטנסיבי יותר, ולא הגדיל ופיתח כנדרש את המערך המסייע לצוות החינוכי.

מעקב
משרד החינוך
15. 	המענה החינוכי טיפולי לא השתנה בעקבות חינוך חינם.

[bookmark: _Toc401648394][bookmark: _Toc404104635][bookmark: _Toc407892799]העסקת עובדי הוראה בידי גופים מתווכים 
("מורי קבלן")

גופים מבוקרים: משרד החינוך

ראה הערות ראש הממשלה 65ג', מאי 2015, עמ' 203-206.

ליקוי
1. 	משנת 2006 ואילך דנה ועדת החינוך, התרבות והספורט של הכנסת (להלן - ועדת החינוך של הכנסת; ועדת החינוך) מדי פעם, בנושא של העסקת מורי קבלן. בדיונים הועלה שוב ושוב הקושי לקבל ממשרד החינוך מידע בנושא. יו"ר הוועדה חזר ודרש ממשרד החינוך להעביר אליו נתונים על מספרם של מורים אלה ועל תנאי העסקתם ולהגביר את הפיקוח עליהם. במהלך הדיונים הצהיר שר החינוך דאז, מר גדעון סער, כי המשרד פועל לגיבוש מדיניות בנושא, והוא עומד לסיים את התהליך של מיפוי התופעה.
ואולם - במשך שמונה שנים (2014-2006) לא מיפה משרד החינוך את התופעה ולא פעל להגברת הפיקוח על העסקתם של מורי קבלן.

מעקב
משרד החינוך

1. בשלב ראשון של העבודה במשרד, הוחלט לחייב את מנהלי בתי הספר לדווח על כל כוחות ההוראה אשר נמצא בבית ספרם ואינם מתקן בית הספר.

ליקוי

2. 	אין בידי משרד החינוך מידע מקיף ואמין על אודות מורי הקבלן, הסמכתם והתאמתם ללמד מקצועות חובה. לפיכך אין ביכולתו של מערך הפיקוח במשרד למלא את תפקידו בכל הנוגע למעקב אחר ביצוע מדיניותו ויישום הוראותיו. הוא גם אינו מפקח על כישוריהם של המורים ואיכות ההוראה שלהם, וכן על תנאי ההעסקה של מורים המועסקים בידי גופים מתווכים.

מעקב
משרד החינוך

2. 	תוצאות המיפוי יסייעו בגיבוש תכנית עבודה.



ליקוי

3. 	על בסיס בדיקה שעשה משרד מבקר המדינה באמצעות מדגם מייצג של בתי"ס מתוך אלו שנכללו ב"בקרת התקן"  אפשר להעריך, כי בשנת הלימודים התשע"ג הועסקו בידי רשויות מקומיות ועמותות ובמימונן כ-4,000 עובדי הוראה שלימדו אחד ממקצועות הליבה בבתי"ס יסודיים - שהם כ-7% מהמורים שבתקן בתיה"ס היסודיים . מורים אלה לימדו בממוצע כ-12% מכלל שעות ההוראה שבתקן של אותם בתי"ס.
	במשך השנים נאספו נתונים על שילובם של מורי קבלן במהלך "בקרת התקן". ואולם, הנהלת משרד החינוך לא השתמשה בנתונים אלה לאיתור בתיה"ס שחרגו מהוראות משרד החינוך ופתחו כיתות לא תקניות או העסיקו מורים שמומנו ממקורות אחרים, כדי לאכוף עליהם את הוראות משרד החינוך.

מעקב
משרד החינוך

3. 	המערכת הממוחשבת  טרם הושלמה. מינהל בקרה ואכיפה ממשיך לקיים בקרות מדגמיות על תקני בתי הספר.
ליקוי

4. 	על אף שלמשרד החינוך יש מידע על אודות מורים המועסקים בידי גופים מתווכים המלמדים מקצועות ליבה - הוא אינו משתמש בו כדי לאמוד את היקף התופעה.

מעקב
משרד החינוך

4. 	המערכת הממוחשבת לאיסוף נתונים הוטמעה כבר והמשרד פיתח יישום במסגרת המנבסנ"ט (מערכת מינהל בית ספרי) לדיווח העסקה לא ישירה. 

ליקוי

5. 	משרד החינוך מתקצב תוספת שעות לבתיה"ס היסודיים בחינוך הרשמי לפי "מדד טיפוח" אחיד שהוגדר כ"תקן דיפרנציאלי לתלמיד" כחלק מהמחויבות החברתית לעקרון השוויון ולצמצום פערים.
מוסדות חינוך מקבלים לעתים משאבים נוספים מרשויות מקומיות (בעיקר מהחזקות שבהן), מתשלומי הורים ומתרומות. ממקורות אלה ממומנת העסקה בלתי ישירה של מורים בהוראת מקצועות שונים לרבות מקצועות הליבה.
בתחשיב של התקצוב הדיפרנציאלי של משרד החינוך נלקחים בחשבון אך ורק המשאבים שמקצה המדינה, ולא התקציבים שמזרימים הרשויות המקומיות או גורמים אחרים. הדבר עלול לסכל את השגת יעדי התקצוב הדיפרנציאלי שנועדו לגשר על הפערים החברתיים-כלכליים, משום שבפועל דווקא הרשויות המקומיות החזקות מקצות משאבים נוספים לבתיה"ס, בניגוד לרשויות המקומיות החלשות שאינן יכולות לעשות זאת מתקציביהן. בכך מופר היתרון של תוספת השעות הנגזרות מהתקצוב הדיפרנציאלי.

ליקוי

6. 	נמצא, כי ככל שביה"ס משתייך למדד טיפוח גבוה יותר ומוגדר כ"חלש יותר", כן קטן היקף השעות הנוספות להוראת מקצועות החובה הניתנות בידי מורי קבלן. בכך נפגע השוויון בין תלמידים ברשויות מקומיות "חזקות" ובין אלה שברשויות מקומיות "חלשות" יותר. עוד הועלה, כי ברשויות המקומיות שבמרכז הארץ, שיעור בתיה"ס שבהם קיימת העסקה בלתי ישירה של מורים להוראת מקצועות החובה גבוה יותר מאשר במחוזות הפריפריאליים - צפון ודרום. מכאן שעל אף הרכיבים הדיפרנציאליים הכלולים בה, שיטת הקצאת המשאבים הנהוגה במשרד החינוך אינה מצליחה להעניק לתלמידים משכבות מוחלשות את ההעדפה המתקנת המצופה.

מעקב
משרד החינוך

5-6. 	האגף מפעיל פעולות רבות בטווח הגיל היסודי שאינן בתוך בתי הספר ובאופן ממוקד ברשויות "מדד" סוציואקונומי נמוך . 
עיקר הפעולות נעשות דרך תקציבי הרווחה החינוכית והתוכנית הלאומית, הביצוע בפועל נעשה בשיתוף מלא של הרשות המקומית ובהתאמה לצורכי הקהילה והרשות כשהמיקוד הוא מענים לילדים בסיכון כדוגמת מרכזי הלמידה ברחבי הארץ בעיקר ברשויות עם מדד טיפוח 6 ומעלה . בנוסף המשרד מפעיל מועדוניות לגילאי 6-12. 
פעולות אלו ממוקדות בסיכון ומניעת נשירה דרך תקצוב הרשות ונבחנות בוועדת ביצוע משותפת.
אין לאגף מגוון תוכניות או מענים פנים בית ספרים ביסודי באופן שיטתי, (בינואר 2016) החל המשרד בבניית מדיניות בשיתוף האגף היסודי של העמקת הפעולות ביסודי במיקוד באוכלוסיה בסיכון.




ליקוי

7. 	למרות מדיניותו של משרד החינוך, חלק מעובדי ההוראה המלמדים מקצועות ליבה מועסקים על ידי רשויות מקומיות אחדות בהעסקה בלתי ישירה, בתנאים פחות טובים וללא ביטחון תעסוקתי. בכך נפגע שכרם ונוצר חוסר שוויון ביניהם ובין המורים המועסקים אתם "כתף אל כתף" בהעסקה ישירה.
כך נוצרו שני מעמדות של עובדי הוראה המלמדים מקצועות ליבה - אלה שמועסקים ישירות ע"י משרד החינוך על פי הסכמי שכר אחידים, ואלה שמועסקים בהעסקה בלתי ישירה בידי תאגידים של רשויות מקומיות.

מעקב
משרד החינוך

7. 	בימים אלו (יוני 2016) המנהלים מדווחים על כל כוחות ההוראה המועסקים במוסדם במסגרות לא ישירות.
	
ליקוי

8. 	חשבות משרד החינוך עורכת ביקורת מדגמית על תשלום השכר במוסדות החינוך המוכש"ר. ואולם, במהלך עריכת ביקורת השכר לא נבדק שכרם של עובדי ההוראה המועסקים בידי תאגיד עירוני או עמותה. כך מחמיץ משרד החינוך אפיק פיקוח נוסף על העסקה בלתי ישירה של עובדי הוראה המונע את האפשרות לאכוף את מדיניותו.

מעקב
משרד החינוך

8. 	הבקרות המדגמיות החלו בימים אלו. (יוני 2016). 

ליקוי

9. 	על משרד החינוך לבחון את תופעת ההעסקה של מורים בבתי"ס יסודיים במימון ההורים, למפות אותה ולהגביר את הפיקוח והאכיפה בעניין. כל זה כחלק ממערך הבקרה השוטפת שמפעיל המשרד על תשלומי ההורים.

מעקב
משרד החינוך

9. 	הבקרות המדגמיות החלו בימים אלו. (יוני 2016)

ליקוי

10. 	על פי נתוני משרד החינוך לשנה"ל התשע"ד, 809 מעובדי ההוראה בתכנית מסגרות יום לימודיות תוספתיות (להלן-מיל"ת) (52%) היו עובדי קבלן; 273 מהם (כ-34%) לא הוסמכו להוראה.
על משרד החינוך לבחון את התאמתם של עובדי ההוראה המועסקים בתכנית מיל"ת(מסגרת יום לימודית תוספתית), ולהקפיד על כך שלא יועסקו בה עובדי הוראה בלתי מוסמכים להוראת מקצועות הליבה. להעסקת מורים שלא הוסמכו להוראה עלולה להיות השפעה שלילית על איכות ההוראה שתפגע בסופו של דבר בתלמידים.

מעקב
משרד החינוך

10. 	תכנית מיל"ת מבוססת על עבודה פדגוגית מקצועית בהתאם לעקרונות ולמדיניות המינהל הפדגוגי. 
על מנת למנוע העסקת עובדי הוראה בלתי מוסמכים אשר הועסקו עקב אילוצי מערכת, 
המשרד מעודד העסקה של כוחות הוראה מצוות בית הספר המוסמכים להוראת מקצועות הליב"ה.
להלן הנתונים המראים על שיפור בשנה"ל תשע"ה. 
המורים המועסקים בתכנית מיל"ת הם עו"ה  מוסמכים והיתר מועסקים באישור הפיקוח.
980 עו"ה והיתר באישור הפיקוח. מתוכם בין 65-70% מורים מצוות בית הספר.

יישום רפורמת "עוז לתמורה" בחינוך העל-יסודי

הגופים המבוקרים: משרד החינוך

ראה הערות ראש הממשלה 65ג', מאי 2015 עמ' 207-217

ליקוי

1. 	משרד החינוך לא עמד ביעד שקבע, שלפיו עד שנת הלימודים התשע"ד (2014-2013) (ועד בכלל) יצטרפו לרפורמה 450 בתי ספר שיישמו אותה במלואה. בפועל הצטרפו לרפורמה רק 231 בתי ספר ביישום מלא, כחצי מהיעד שנקבע. זאת ועוד, כ-36% מהמורים בבתי הספר שהצטרפו לרפורמה (ביישום מלא או חלקי) לא הצטרפו אליה משום שלא רצו או משום שלא עמדו בתנאי הסף. פיצול זה מקשה על ניהול מערך ההוראה.

מעקב
משרד החינוך

1. 	נכון לשנת הלימודים תשע"ה נקבע יעד של 150 בתי"ס, בפועל המשרד עבר את היעד והצליח לגייס 175 בתי ספר.

ליקוי

2. 	השעות הפרטניות: מרכיבים חשובים מהמתווה שקבע משרד החינוך ליישום השעות הפרטניות אינם מתקיימים בדרך כלל בבתי הספר: תכנון השעות הפרטניות מתבצע חלקית בלבד, בלא הכוונה וסיוע מספקים מטעם מטה משרד החינוך ומחוזותיו; תהליך המיפוי והאיתור של תלמידים לצורך הרכבת קבוצות הלמידה בשעות הפרטניות מתבצע בבתי הספר בשיטות שמשרד החינוך לא בחן את האפקטיביות שלהן, ובכמה מבתי הספר כלל לא מתבצע תהליך כזה; בבתי ספר שבהם רוב המורים במקצוע מסוים (לעתים במקצועות מרכזיים כמתמטיקה ואנגלית) לא הצטרפו לרפורמה, אי-אפשר להקצות שעות פרטניות לכל התלמידים הזקוקים להן; רוב השעות הפרטניות משמשות לתגבור לימודי לצורך העלאת ציונים ולקראת בחינות הבגרות, בניגוד למתווה שנקבע; תהליך המעקב והבקרה על ביצוע השעות הפרטניות הוא חלקי ומתמקד בעצם קיומה של השעה הפרטנית ובבדיקת הנוכחים בה, ולא בתכנים; טרם פותחו תהליכי הערכה מובנים של יישום השעות פרטניות ושל השפעתן ברמה הבית-ספרית.


מעקב
משרד החינוך

2. 	השעות הפרטניות: הושם דגש  על יישום מיטבי של השעות הפרטניות כמו גם בנוגע לשעות תומכות ההוראה ( מיפוי ואיתור, תכנון, ביצוע איכותי, בקרה והערכת אפקטיביות / הישגים) ברבעון ראשון של שנת הלימודים תשע"ו במסגרת תהליכי עבודה שיטתית מול כל הגורמים המעורבים  כמפורט כדלקמן: - 
*	9 מפגשים עם מנהלי המחוזות. 
*	2 וועדות היגוי ארציות
*	2 מפגשים עם נציגי מחלקות חינוך ברשויות.
*	2 מפגשי עבודה ארציים עם  מפקחים + רפרנטים ארציים + מנהלים מובילי הצלחות ברפורמה.  
*	3 כנסים ארציים עם מנהלים מצטרפי רפורמה חדשים + רפרנטים + מדריכים + עמיתים חונכים.
* 	1 מפגש ארצי עם המטמיעים.
*	6 מפגשים ייעודיים עם הרפרנטים במחוזות.
*	3 מפגשי  עבודה עם כוח אדם בהוראה לקידום עבודת המורים עפ"י הסכם עוז לתמורה.
*	4 מפגשי עבודה עם הרפרנטים והמדריכים.
במהלך העשייה כאמור, פעל המשרד במקביל מול בתי הספר לחילוץ מודלים של תהליכי עבודה המהווים דוגמאות חיות ליישום מיטבי של משאבי הרפורמה ופרסם אותם למנהלים ( בד"שבועי ) ככלי עבודה ראויים לחיקוי . 
המשרד יצר והפיץ, במסגרת מפגשי העבודה והכנסים, כלי עבודה למפקחים, למנהלים ולמדריכים ( מארגי הערכות , מתווים, כלי מיפוי – מחמ"מ, ומודלים שונים של סדנאות ) – וזאת לאחר קיום תהליכי אימון ותרגול בהם. 
תהליכי מיפוי ואיתור של תלמידים :-
הושם דגש בנושא והוא מתקיים בשיג ושיח היום יומי כשגרה. מיפוי התלמידים המיועדים להיות נתרמים ממשאבי הרפורמה נערך על בסיס הכלים הנהוגים בשגרת העבודה של בתיה"ס ( בדרך כלל הערכת מורים).  תכן השעות  נקבע וממוקד בהתאם להנחיות ולדגשים שמשרד החינוך פרסם ומפרסם באופן שוטף לרבות בכנסים ארציים, במפגשי עבודה בתהליכי הטמעה והדרכה , ותוך מתן דגש לניצול מיטבי ואיכותי של משאבי הרפורמה (תגבור מתקשים, צמצום פערים , שיפור ההישגים , שיפור תפקודי לומד, העשרה, תמיכה רגשית, חיזוק לקראת מבחנים , חיזוק התלמידות וארגז הכלים לתלמיד).     
תהליכי מיפוי, תכנון מעקב ובקרה - נבחנים במקביל ובאופן שוטף ושיטתי באמצעות : - גורמי הפיקוח והרפרנטים, המדריכים, הוועדה המלווה גורמי בקרה חיצונית  (חברת אופק), במהלך הסיורים שמטה המשרד עורך ומקיים לאורך השנה.
באמצעות המערכות הפנימיות הקיימות בבתי הספר (מערכת שעות בי"ס, מעקב  נוכחות, מנב"ס / מנב"ס-נט / משוב / סקולי, העדר שעות פרטניות במקצועות בהם לא הצטרפו מורים, עובדה מצערת שתיפתר בעת יישומה המלא של הרפורמה.
	
ליקוי

3. 	השעות תומכות ההוראה: מרכיבים חשובים מהמתווה שקבע המשרד ליישום השעות תומכות ההוראה אינם מתקיימים בדרך כלל בבתי הספר: בתי הספר אינם מתכננים כנדרש את ניצול השעות הללו ומסתפקים בשיבוצן במערכת השעות של המורים; השעות תומכות ההוראה שעליהן מדווחים בתי הספר אינן מתפלגות לייעודים שנקבעו להן לפי היחס הנקוב בהסכם, ולמשרד החינוך אין מידע על התפלגותן בפועל; לעתים קרובות הן אינן מספיקות, והמורים עדיין עובדים שעות רבות בבית לאחר תום יום העבודה.

מעקב
משרד החינוך

3. 	עוד במהלך שנת העבודה 2015, לאור הביקורת שעלתה, הקפיד המשרד למקד את כלל העוסקים במלאכה להתייחס נכון גם לשעות תומכות ההוראה, והמשרד מקפיד לדרוש ולקיים גם כיום באופן שוטף ובשיג ושיח מהותיים - פדגוגיים וארגוניים – מעקב אחר ניצול יעיל של כל משאבי הרפורמה - פרטני ותומכות כאחד .
התקיימה בקרה פדגוגית הן על מיצוי השעות תומכות הוראה כמו גם על הפרטניות הן במהלך השנים 2014 ו- 2015 והמשרד בימים אלו (ינואר 2016) שוקד על ניתוח הנתונים ( דוחות חברת אופק) .
	
ליקוי

4. 	727 בתי ספר, מקצתם הצטרפו לרפורמה ואחרים עדיין לא, קיבלו ממשרד החינוך תקציב להקמת פינות עבודה למורים ולתלמידים לצורך ההוראה הפרטנית והשעות תומכות ההוראה. ואולם, ב-40% מבתי הספר שקיבלו תקציב, וברבע מבתי הספר שקיבלו תקציב וכבר מיישמים את הרפורמה, טרם הסתיימה ההקמה. היעדר פינות עבודה בבתי ספר שהצטרפו לרפורמה פוגע מאוד ביישום מרכיבים מרכזיים ברפורמה, בעיקר בהוראה הפרטנית ובשעות תומכות ההוראה, ואינו מאפשר למצות את מלוא התועלת שלהם.
	משכי הזמן שנדרשו להקמת פינות העבודה היו ארוכים בהרבה ממה שנקבע בהרשאות הבינוי, ולעתים הגיעו ליותר משנתיים. במהלך השנים לא חל שיפור בנושא, וייתכן כי משך הזמן שנקבע מלכתחילה בהרשאת הבינוי לא היה ריאלי, אך הוא לא עודכן כך שיתאים לנדרש בפועל.
	בכ-45% מבתי הספר שבהם הסתיימה ההקמה (ושהיה עליהם מידע במשרד החינוך) אין הלימה בין מפתח ההקצאה שקבע המשרד ובין מספר פינות העבודה לשעות תומכות הוראה, וכמעט בשליש מהם (29%) אין הלימה בין מפתח ההקצאה ובין מספר פינות העבודה להוראה הפרטנית. בבתי הספר שבהם אין הלימה למפתח ההקצאה יש בפועל רק כשני שלישים מפינות העבודה הנדרשות לשעות תומכות הוראה, ורק כשליש מפינות העבודה הנדרשות להוראה פרטנית. במצב זה, ברבים מבתי הספר שהצטרפו לרפורמה אין למורים תנאים פיזיים הולמים לביצוע משימותיהם. זאת ועוד, בבתי ספר רבים הוקמו פינות העבודה במיקום שאינו הולם מאחר שאינו מאפשר עבודה שקטה ורצופה למורים במסגרת השעות תומכות ההוראה או תנאים ראויים להוראה פרטנית, כגון במקלט, במרתף, במסדרון, במחסן, בחדר חשמל ואף בחצר ובפינת העישון של בית הספר.
	משרד החינוך אינו משתמש כמעט בנתונים המתקבלים מדוחות המעקב והבקרה של חברת מעקב שזכתה במכרז ואינו מנצל אותם להפקת לקחים, לשיפור תהליכים ולאכיפת הנחיותיו.

מעקב
משרד החינוך

4.	מינהל הפיתוח הנפיק הרשאות תקציביות לכל מוסדות החינוך העל יסודיים. המשרד מקיים בקרה שוטפת על הביצוע בפועל של פינות העבודה ומדווח באופן שוטף.
מבחינת אגף א' – האגף שוקד בימים אלו (יוני 2016)  יחד עם כל השותפים לנושא, על העמקת האחריות של המחוזות , הרשויות ומנהלי בתי הספר  למימוש מהיר ומושכל של תקציבי הבינוי וההרשאות שניתנו כך שפינות עבודה למורים וכן חדרי למידה פרטנית יושלמו עוד במהלך חופשת הקיץ ( יולי - אוג' ) לקראת תשע"ז.

ליקוי

5.	פיתוח מקצועי: קצב הכשרתם של המורים שהצטרפו לרפורמה בנושא ההוראה הפרטנית הוא נמוך למדי: עד תום שנת הלימודים התשע"ד, רק ב-13% מבתי הספר שהצטרפו לרפורמה עברו המורים הכשרה בנושא ההוראה הפרטנית. לפיכך, מורים רבים מלמדים שעות פרטניות במשך שנים בלא הכשרה למשימה זו. עוד העלתה הביקורת כי רק במיעוט מבתי הספר שהצטרפו לרפורמה התקיימו בשנות הלימודים התשע"ג (11%) והתשע"ד (23%) הכשרות למורים במסגרת בית הספר בתחומים שהגדיר משרד החינוך כמועדפים לפיתוח מקצועי בית-ספרי בשנים הראשונות ליישום הרפורמה.
	הערכת עובדי הוראה: תהליך הערכת עובדי ההוראה בחטיבות העליונות אמור היה להתחיל בשנת הלימודים התשע"ג, אולם נדחה בשל מחלוקת בין משרד החינוך ובין ארגון המורים בנושא שיתופו של ארגון המורים בתהליך ביצוע הערכת המורים. עם פתרונה של המחלוקת במרץ 2014 חודשה ההיערכות לקראת יישום תהליך ההערכה החל משנת הלימודים התשע"ה (2015-2014) ואילך. יתר על כן, ההכשרה המתוכננת למעריכים - שלושה מפגשים של מנהלי בתי הספר עם המפקחים והכשרה פנים-בית-ספרית לרוב בעלי התפקידים בבתי הספר במקום הכשרה מקצועית חיצונית - עלולה להיות בלתי מספקת מהבחינה המקצועית ולהביא לפגיעה ממשית בתהליך הערכת המורים.

מעקב
משרד החינוך

5. 	להפעלת הפיתוח הבית ספרי ועדכון הנחיות לבעלי תפקידים - הפיתוח המקצועי ב"עוז לתמורה" פעל בשנה"ל תשע"ו במספר מסגרות למידה:
	* פיתוח  תכניות פיתוח מקצועי לבתי ספר הנכנסים לרפורמה המתבססות  על עקרונות רפורמת עוז לתמורה ומחזקות את  הפדגוגיה של תכנית הלמידה המשמעותית וההבחנות החדשה
* פיתוח תכניות לבעלי תפקידים – הכשרה טרום תפקיד ופיתוח מקצועי במהלך התפקיד. 
	*פיתוח תכנית לצוות הניהול ובעלי תפקידים  להערכת המורים ובעלי 
          	התפקידים בחטיבות העליונות
	*הוראה פרטנית- שילוב יחידות לימוד בהוראה פרטנית במסגרות למידה במקצועות ההוראה 
	*תכניות פיתוח מקצועי לכלל המורים בחט"ע המקדמות למידה משמעותית
וההבחנות החדשה במסגרות בית ספריות  וחוץ בית ספרי 
במהלך שנה"ל תשע"ו הופעלו 542 קורסים פיתוח מקצועי במסגרת הבית ספרית:
	1) קורסים שנתנו מענה בשלושה תחומים מרכזיים: דרכי הוראה מותאמות לקידום תפקודי לומד בשעות הפרטניות.
	2) עוז לתמורה כפלטפורמה לפדגוגיה משמעותית. 
	3) העמקת השיח המשמעותי בין המורה לתלמיד ובין באי בית- הספר 49 קורסים בתחומי הדעת, 52 קורסים לבעלי תפקידים רכז מקצוע, יועצים חינוכיים, מחנכים.
	67 קורסים מינהל חברה ונוער, רכז חינוך חברתי.
ליקוי

6. 	מטה משרד החינוך: הממונה על הרפורמה ביקרה בשנות הלימודים התשע"ב-התשע"ד ב-80 בתי ספר שהצטרפו לרפורמה ומצאה ברבים מהם ליקויים ביישום, אך לא ביצעה - בעצמה או באמצעות המחוזות - מעקב אחר תיקון הליקויים. בכך לא מיצתה את כלי הבקרה שהפעילה בהיקף נרחב מהשנה הראשונה ליישום הרפורמה.
	 האגף לחינוך על-יסודי לא בדק אם וכיצד יישמו בתי הספר את תהליכי התכנון, הבקרה וההערכה של השעות הפרטניות ושל השעות תומכות ההוראה, כמו שפורטו במסמכי המדיניות ליישום הרפורמה שפרסם לשנים התשע"ב והתשע"ג. לפיכך לא הייתה בידיו, גם כעבור שלוש שנים מתחילת יישום הרפורמה, תמונת מצב ברורה, מקיפה ומעודכנת של יישום המרכיבים הפדגוגיים ברפורמה ושל תוצאותיהם.
	 הרשות הארצית למדידה והערכה בחינוך ביצעה מחקרים על יישום הרפורמה בשנות הלימודים התשע"ב והתשע"ג. מטה משרד החינוך אמנם קבע פעולות לטיפול בממצאי המחקר של שנת התשע"ב, אך לא נמצא תיעוד למעקב אחר ביצוען, ולפיכך לא ברור באיזו מידה הן יושמו אם בכלל. כמו כן, לא נמצא תיעוד לעבודת מטה שנעשתה לאחר פרסום המחקר של שנת הלימודים התשע"ג לצורך קביעת הפעולות שיש לנקוט בעקבותיו.

מעקב
משרד החינוך

6. 	עיקר הפעילויות שנעשו בתחילת שנה זו מפורטים במעקבים 2 ו- 3 לעיל.
כמו כן המשרד מקפיד על על קיום תיקון הליקויים והגברת המעקב ( הערכה ובקרה) כמפורט לעיל :
· באמצעות הוועדות המלוות הפועלות באופן סדיר ושוטף בכל בתי הספר הונחו לקיים מעקב איכותי על יישום הרפורמה ותיקון הדרוש בדגש על מיפוי, תכנון, איכות ביצוע ותוצאות. לרבות בהקשרי הלמידה המשמעותית .
· באמצעות  בקרות  פדגוגית שנערכו  הן בשנת העבודה 2014 והן בשנת העבודה 2015.
· בקיום תהליכי עומק לעיבוד וניתוח התוצאות והמגמות, להרחבת התובנות והאפשרויות ליישומם.   
· הוכן שאלון ללמידה משמעותית ותפקודי לומד - כחלק בלתי נפרד מהטמעת תהליכי בקרה פדגוגית לניצול מיטבי של משאבי רפורמות .
· המשרד קידם את נושא השיבוץ של רפרנטים שעיקר עבודתם תמוקד ביישום הרפורמה והטמעתה המיטבית עוד במהלך רבעון ראשון של שנת העבודה תשע"ו (2015 ). כיום (ינואר 2016) משובצים 6 רפרנטים מתוך 9 שעיקר תפקידם הוא כאמור.
                    תיעוד תהליכים :הנחיות בנושא ניתנו ע"י מטה המשרד. המשרד ימשיך לעקוב ולבצע כמו גם לבחון מדגמית את השטח לאורך שנת העבודה 2016 .
                    גיוס מדריכים :-עלה בשיח השוטף שהמשרד מקיים מול המחוזות .  הוקצו לכך יותר ימי הדרכה.  המשרד גייס בפועל יותר מדריכים מאשר בשנים עברו, ורמת ניצול ימי ההדרכה עלתה עם תחילת שנת העבודה תשע"ו . המשרד עומד על  70% ניצול ימי ההדרכה ( 40% יותר מ- בעבר ).  כל האמור לעיל למרות שטרם הוסדרו הסכמי העבודה ותנאי שכרם של המדריכים - סוגיה המטופלת בנפרד באגף בכיר לכוח אדם בהוראה .
                    ניצול שעות הטמעה : - הנושא הוקפד במהלך שנת העבודה תשע"ה 2015 . המשרד בצע הטמעות ביותר מ- 90% מבתי הספר שהצטרפו, וכן הוספו שעות לביצוע הטמעות במוקדי קושי שדווחו בזמן אמיתי.  לא בכדי הצליח לעבור את היעד בצירוף בתי הספר לרפורמה.  
                    בשנת העבודה תשע"ו 2016  המשרד המשיך למקד את ההטמעות בבתי הספר המתקשים להכיל את הרפורמה ובמטרה להביא למיצוי יעיל, מהיר ואפקטיבי של משאבי הרפורמה .
                    המשרד נערך ופעל באופן מסודר ומתועד לאורך שנת העבודה על בסיס שגרות וסדירויות - של נהלים, מפגשי עבודה, חילוץ מודלים, למידת עמיתים, כנסים וועדות היגוי ברמה הארצית .  
                    שיטות עבודה אלו מיושמות בפועל ובאות לידי ביטוי באופן מאסיבי כבר ברבעון הראשון של שנת העבודה תשע"ו, תוך מעקב אחר איכות ביצוע והפקת לקחים. 
	













משרד החקלאות 

ענף הלול - היבטים באסדרה, בטיפול ובפיקוח

גופים מבוקרים: משרד החקלאות, השירותים הווטרינריים, מועצת הלול, משרד הבריאות, משרד האוצר, מועצה אזורית מעלה יוסף

ראה הערות ראש הממשלה 65ג' , מאי 2015 עמ' 219-234

ליקוי

1.	אף שחלפו יותר משבע שנים מאז החלטתה הראשונה של הממשלה לשדרג את ענף ההטלה ולמעלה מארבע שנים מאז החלטתה השנייה בעניין זה, נעשה מעט מאוד ליישום ההחלטות. טרם החלה אכיפה בתחומי בריאות הציבור, איכות הסביבה ובריאות בעלי החיים; טרם אושרו תקנות לרווחת בעלי החיים; טרם פורסמו נהלים למתן המענקים להקמת לולים חדשים, ולכן גם לא ניתנו מענקים כאלה; משרד האוצר טרם שב ותקצב (בשנת 2014) את תכנית השדרוג כמתחייב מהחלטת הממשלה; ניתן סיוע להקמת תשתיות ללולים חדשים במתחם אחד בלבד, אך גם במתחם זה טרם נבנו לולים על התשתית שהוקמה. על השירותים הווטרינריים ומשרד החקלאות ועל רשויות הרישוי למפות את כלל הלולים בארץ הפועלים ללא רישיון עסק או שרישיונם זה ניתן שלא כדין, ולפעול לכך שיעמדו בדרישות החוק והתקנות, שאם לא כן יישלל רישיונם, זאת כדי להבטיח שהביצים המשווקות לציבור לא יפגעו בבריאותו. משרד מבקר המדינה מעיר כי על משרד החקלאות לפעול במרץ לקידום תכנית השדרוג וליישום החלטות הממשלה בעניין זה. כמו כן, היות שהממשלה התחייבה לפני בג"ץ  שלא תקדם את תכנית השדרוג עד להתקנת תקנות לרווחת בעלי החיים, מן הראוי שהמשרד יקדם בדחיפות גם את הנושא הזה.

מעקב
משרד החקלאות

1.	התקנות לרווחת בעלי חיים הוגשו מחדש לוועדת החינוך, התרבות והספורט של הכנסת בחודש ינואר 2016. טרם הוחלט על תכנית תקציבית מול האוצר, לא פורסמו נהלים למתן המענקים להקמת לולים חדשים. השירותים הווטרינריים ביצעו מיפוי של לולים בארץ הפועלים ללא רישיון עסק בהיבט הווטרינרי. תחום רישוי עסקים הנו בסמכות הרשות המקומית ומשרד הפנים. השירותים הווטרינריים החלו לאכוף את תנאי רישוי הלולים בהיבט הווטרינרי, לפי שלב א' באיגרת למגדלים. כמו כן, בשלב היתרי הבניה להקמת לולים חדשים, המשרד מתנה את המלצתו בכך שהמבנה יעמוד בדרישות רישוי עסקים בהיבטים הווטרינריים. בנוסף, במסגרת תקנות המכסות נקבעו הטבות למגדלים שיעמדו בדרישות רישוי עסקים. החלטות הממשלה שהתקבלו בעבר בעניין שדרוג הלולים אינן בתוקף, ככל שהדבר נוגע להיבט התקציבי. המשרד מגבש מדיניות מול האוצר.

ליקוי

2.	מינוי מועצת הלול ותיקון חוק מועצת הלול: במאי 2014 פוזרה מליאת מועצת הלול לפי הוראות חוק מועצת הלול, בטרם מונתה מליאת מועצה אחרת תחתיה. מאז ועד למועד סיום הביקורת, אוגוסט 2014, לא מונתה מליאת מועצה חדשה. בהיעדר מליאה שתמנה את הוועד הפועל ואת ועדות המועצה, אין פעילות בתחום ועדת המכסות, ואין יכולת לאשר תקציב, הנתון לסמכותה הבלעדית של המליאה. רק בדצמבר 2014, כשבעה חודשים לאחר פיזור מליאת המועצה אחרי שהושלמה בדיקת כשירותם של המועמדים, מונתה מליאת מועצה חדשה. זה כשבע שנים, מאז עלה הצורך בתיקון חוק המועצה ועד למועד לסיום הביקורת, באוגוסט 2014, לא הסתיימו ההליכים לתיקון החוק.

מעקב
משרד החקלאות

2.	חוק מועצת הלול טרם תוקן. המשרד מציין כי לא ברור לו מדוע הנושא הוגדר כליקוי, שכן אין כל קושי בפעילות המועצה גם בנוסח החוק כיום. יחד עם זאת, הנושא מצוי בתוכניות העבודה ואנו פועלים לפרסום טיוטת חוק, לאחר שקוימו דיונים בנושא מול כל משרדי הממשלה הרלוונטיים

ליקוי 

3.	ניהול קרנות ענפי משנה בהפרדה מלאה ע"י מועצת הלול - בסעיף 51(א) לחוק נקבע כי "כספי ההיטלים על תוצרת של כל ענף משנה ועל אמצעים לייצור אותה תוצרת ייזקפו לחשבון קרן מיוחדת של אותו ענף משנה ויוצאו לפעולות המשמשות רק אותו ענף משנה". כלומר - לפי החוק נדרשת הפרדה מלאה בין הקרנות של ענפי המשנה. יצוין כי קרן היטלי ביצי מאכל סיימה את שנת 2012 בגירעון של כ-14 מיליון ש"ח.
נמצא כי כספי ההיטלים של ענפי המשנה מנוהלים בחשבון בנק אחד, כך שבפועל הגירעון של קרן היטלי ביצי מאכל מכוסה מכספי הקרנות אחרות, שלא כנדרש בחוק.
משרד מבקר המדינה מעיר למועצה כי ניהול כספי הקרנות בחשבון בנק אחד מאפשר כיסוי גירעון של קרן אחת על חשבון קרן אחרת, כפי שאכן קרה. כמו כן, ביצוע ההפרדה בדרך חשבונאית בלבד אינו יכול להבטיח כי תכלית החקיקה, הדורשת הפרדה מלאה בין הקרנות, תוגשם במלואה. לדעת משרד מבקר המדינה, על המועצה לנהל את קרנות ענפי המשנה באופן שתישמר ביניהן הפרדה מלאה.

מעקב
משרד החקלאות

3.	עד כה הועבר דיווח על סטטוס מאזן הקרנות אחת לחציון. תשלח תזכורת למועצה בדבר הדרישה להעביר דיווח אחת לרבעון.
 
ליקוי

4.	ועדת הביקורת של מועצת הלול: מן הפרוטוקולים של ועדת הביקורת מינואר 2011 ועד לפברואר 2014 עולה כי עבור שום דוח ביקורת לא הוכנה תכנית לתיקון הליקויים שהועלו בדוחות מבקר הפנים, והוועדה לא עקבה אחר מצב תיקונם. לדעת משרד מבקר המדינה, על מועצת הלול לקבוע לוועדת הביקורת נוהל עבודה ברור שיבטיח את מילוי תפקידה החשוב ושיכלול, בין השאר: מועדים קבועים לכינוס הוועדה; קביעת המספר המזערי של חברים הנחוץ לקיום דיון ולקבלת החלטות; הסדרה של הליך קבלת ההחלטות ויישומן; מעקב על הטיפול בדוחות המבקר הפנימי, ובכלל זה: דיון בדוח, קבלת החלטות ליישום, קביעת תכנית לביצוע, מעקב אחר תיקון הליקויים. 
	בסעיף 28א לחוק מועצת הלול נקבע כי "המועצה, באישור השרים [שר החקלאות ופיתוח הכפר ושר התעשייה והמסחר - כיום שר הכלכלה], תמנה ועדת בקורת שלא מבין חבריה שתפקח על ביצוע החלטות המועצה". נמצא כי בשנת 2011 מינתה המועצה ועדת ביקורת ללא אישור השרים, שלא כנדרש בחוק.

מעקב
משרד החקלאות

4.	טרם מונתה ועדת ביקורת. הועברו שאלונים למילוי על-ידי המועמדים לצורך בדיקתם.

ליקוי

5.	מתן תשלומי העברה (סובסידיה) והעברת מכסות: במועצת הלול קיים "נוהל להעברת מכסות ייצור בין בעלי מכסות בענף הלול", אך נוהל זה מעולם לא פורסם ברשומות כנדרש בחוק מועצת הלול.
מעקב
משרד החקלאות

5.	"נוהל להעברת מכסות יצור בין בעלי מכסות בענף הלול" פורסם באתר מועצת הלול אך טרם פורסם ברשומות. נמצא בבחינה משפטית של המשרד מול המועצה.

ליקוי

6.	לדעת משרד מבקר המדינה, מן הראוי שהמשרד ינהל מעקב מקיף אחר השינויים בבעלויות, השכירויות והשותפויות של בעלי המכסות, שיאפשר לדעת למי שייכת המכסה ולמי הושכרה ולקבוע הוראות שונות בנושא זה. כמו כן לדעת משרד מבקר המדינה, היות שלמכסת הטלה יש שווי כלכלי ניכר והיות שהיא נועדה לתת אמצעי ייצור למתיישב באזור עדיפות לאומית, מן הראוי שהמשרד יבחן גם כיצד ניתן לשייך את המכסה לנחלה, כך שיזכה להטבה זו רק מי שיחזיק בפועל בנחלה באזור עדיפות לאומית.

מעקב
משרד החקלאות 

6.	מתקיים מעקב שוטף ומרבית המקרים בהם זוהה מצב של מכסה ללא נחלה נפתרו. יקוימו שימועים למי שעדיין לא הסדיר את הנושא.

ליקוי

7.	בדוח ביקורת של החשב הכללי (להלן החשכ"ל) אותרו 43 מגדלים שאינם גרים ביישוב המזכה בסובסידיה, בניגוד להצהרתם. בעקבות כך הופעלו חוקרים לאיתור המגדלים הללו, אך עבודת החוקרים הופסקה בסוף שנת 2014. שווי הסובסידיה ששולמה למגדלים אלה הייתה בסך של כ-1.4 מיליון ש"ח, ובניכוי של עלות העסקת החוקרים נחסכו למדינה כ-576,000 ש"ח.
לדעת משרד מבקר המדינה, על המשרד לבחון את כלל הדרכים שיאפשרו לו להמשיך ולאתר מגדלים המוסרים הצהרות שווא בעניין מקום מגוריהם, פעילות שהוכחה כיעילה ושהביאה לחיסכון בתשלומי הסובסידיות. על משרד האוצר לבחון על בסיס של שיקולי עלות-תועלת את תקצוב החוקרים. בחינה זו ראוי כי תיעשה למול בחינת חלופות פיקוח נוספות. כמו כן על המשרד לבחון, בשיתוף הייעוץ המשפטי, את כלל האמצעים העומדים לרשותו נגד מגדלים שהגישו הצהרות כוזבות למשרד, לרבות דרישה להשבת הכספים, כדי להרתיע את המגדלים וכך לצמצם תופעה פסולה זו.

מעקב
משרד החקלאות

7.	משרד האוצר לא תקצב פקחים לתקופה נוספת, דבר שפגע בפעילות הפיקוח. המשרד בוחן אפשרות להתקשרות עם חוקרים פרטיים לעניין זה. המשרד פועל באופן שוטף לעצירת תשלומי סובסידיה לבעלי מכסות שאינם עומדים בתנאי חוק הגליל. לגבי מגדלים שהגישו הצהרות כוזבות למשרד, לרבות תביעות השבת כספים, הנושא נבחן מול הפרקליטות אולם, בשלב זה טרם התקבלה עמדת ההנהלה לגבי מדיניות ההשבה.

ליקוי

8.	משרד מבקר המדינה מעיר כי על משרד החקלאות לבחון לאלתר אם ההחלטה על מתן סובסידיית חלף פטם נשענת על בסיס נורמטיבי מספק, ולהחליט בהתאם לממצאים אם להמשיך במתן סובסידיה זו. על המשרד לבחון גם: אם בהתאם להוראות הדין, מגדלים חדשים הנכנסים בנעלי מגדלים יוצאים זכאים לקבל סובסידיית חלף פטם, ואם מגדלים שאינם מתגוררים בפועל ברציפות ובקביעות במרום הגליל זכאים לקבל סובסידיה זו. על המשרד לפעול בהתאם לממצאיו. מלבד כל האמור לעיל, כדי להבטיח שהסובסידיות יינתנו רק לזכאים להן, על המשרד לדרוש מהמגדלים הצהרת מגורים על בסיס שנתי.

מעקב
משרד החקלאות

8.	לא דווח על תיקון הליקוי.

ליקוי
	
9.	דוח החשכ"ל העלה, בין השאר, את הממצאים האלה: (א) חוסר בפיקוח ובבקרה - אין פיקוח של חשבות המשרד על האגף לתכנון כלכלי במשרד ועל מועצת הלול; אין פיקוח של האגף לתכנון כלכלי במשרד על מועצת הלול; אין פיקוח של מועצת הלול על המשווקים; (ב) אין הסכם בין משרד החקלאות למועצת הלול בנוגע לסובסידיה; (ג) בחישובי תעריפי הסובסידיה בתקופה המבוקרת נפלו טעויות; (ד) העברת הסובסידיה - במקרים שבהם קיים מגדל ראשי , כספי הסובסידיה עוברים דרכו, וזאת שלא כנדרש בתקנות הגליל; הכסף שמועבר ממשרד החקלאות למועצת הלול לצורך תשלום הסובסידיה למשווקים "מתעכב" לעתים במועצת הלול למשך ימים מספר, וכך מתעכב התשלום למגדל; מועצת הלול והמשווקים מקזזים מכספי הסובסידיה בגין קנסות, עיקולים והסדרי חוב למועצה, שלא כאמור ב"נוהל ביקורת העברת סובסידיה דרך המשווקים" של מועצת הלול; (ה) מסלול חלף פטם - ההחלטה על מתן סובסידיית חלף פטם היא החלטה מינהלית שסוכמה בין משרד החקלאות לאגף התקציבים במשרד האוצר. ההחלטה אינה מגובה בפרוטוקולים ובאסמכתאות; אין נהלים והגדרות ברורים; הסובסידיה משולמת בטרם הסתיים הרבעון, דבר המאפשר תשלום עבור כל הרבעון לתושבים הזכאים לכך רק עבור חלקו; בסיס הנתונים לחישוב הסובסידיה למגדלים לא נבדק מחדש בכל תקופה, אלא משולם אוטומטית; (ו) שונוׂת - לא הוגשו תביעות נגד איש מן המגדלים שזכאותם נשללה במהלך השנים; מגדלים ללא חשבון בנק אינם יכולים לקבל את תשלומי הסובסידיה.

מעקב
משרד החקלאות

9.	המלצות דו"ח ביקורת חשכ"ל יושמו במלואן. בעקבות ביקורת חשכ"ל, המשרד ומועצת הלול חתמו עוד בתחילת 2015 על הסכם שמסדיר את ההתנהלות של הצדדים בכל הקשור לתשלום הסובסידיות מכוח חוק הגליל, תוך הטמעת הערות הביקורת לרבות לעניין הגבלות על קיזוזים והמחאות זכות וקביעת לוחות זמנים לתשלום למגדלים. כמו כן, חשבות המשרד הגבירה את הבקרות שהיא מבצעת על האגף לתכנון ועל מועצת הלול בכל הקשור לתשלומי הסובסידיות.

ליקוי

10.	קיום הוראות חוק מועצת הלול: מינואר 1998 הפסיקה ועדת הערר למכסות, שמונתה בשנת 1996, את פעילותה. עד למועד סיום הביקורת באוגוסט 2014 לא מונתה ועדה חדשה תחתיה. היעדר ועדת ערר פוגע בזכויות המגדלים, שכן למבקשי מכסות ייצור של ביצי מאכל אין ערכאת ערעור מנהלית על החלטות ועדת המכסות. ערכאה כזו, שנדרש להקימה על פי החוק, אמורה לשמש גוף זמין, מהיר וזול לבקרתן של החלטות ועדת המכסות.
	 על שר החקלאות ופיתוח הכפר ושר התעשייה והמסחר - כיום שר הכלכלה (להלן - השרים) למנות לאלתר ועדת ערר למכסות במועצה, כנדרש על פי חוק מועצת הלול, כדי שזו תדון בעררים של מגדלים על החלטות ועדת המכסות. בתשובת ועדת המכסות למבקשי המכסות מן הראוי לכלול הודעה בדבר זכותם לערער על החלטת הוועדה.

מעקב
משרד החקלאות

10.	טרם מונתה ועדת הערר לעניין מכסות. כשירותם והתאמתם של המועמדים לכהונה בוועדה נבחנת בימים אלו על-ידי הלשכה המשפטית.  
ליקוי

11.	משרד מבקר המדינה מעיר כי מאחר שהמכסה לגידול ביצי מאכל היא נכס כלכלי שנועד לסייע בפרנסתם של מתיישבים באזורי עדיפות לאומית, מן הראוי שהמועצה תיזום תיקון לתקנות מכסות הביצים, כך שיהיה אפשר למנוע אפשרות לעקל הקצאת מכסה למגדלים שמונה להם כונס נכסים או נאמן לנכסיהם או שהם בהליכי פשיטת רגל.

מעקב
משרד החקלאות

11.	לא דווח על תיקון הליקוי.

ליקוי

12.	הטמפרטורה המרבית להובלת ביצי מאכל ולשיווקן: בתקנות רישוי עסקים (תחנות מיון לביצי מאכל), התשנ"ה-1994 נקבעו התנאים למתן רישיון עסק לתחנות מיון של ביצי מאכל. בין השאר, נקבע כי בתחנת המיון יהיה חדר מיון ואחסון ביצים ממוזג, והטמפרטורה המרבית בו תהיה 20 מעלות צלזיוס. לעומת זאת, בתקנות הסדרת הייצור, המיון והשיווק נקבע כי הטמפרטורה המרבית במבנה תחנת המיון תהיה 25 מעלות צלזיוס.
	משרד מבקר המדינה מעיר כי אין התאמה בין הדרישות שבתקנות רישוי עסקים ובין תקנות הסדרת הייצור, המיון והשיווק בעניין הטמפרטורה הנדרשת בתחנות למיון ביצים. 
	לדעת משרד מבקר המדינה, על משרד הבריאות ועל משרד החקלאות לקבוע טמפרטורה מרבית אחידה לאחסון ביצה לאורך כל מחזור החיים שלה - מהלול ועד לשיווקה בחנויות - ולעדכן את התקנות בהתאם.

מעקב
משרד החקלאות

12.	תיקון חקיקה נמצא בעבודה בלשכה המשפטית.

מעקב
משרד הבריאות

12.	בהתאם לטיוטת תקנות מיון ביצים ( בסמכות ואחריות משרד החקלאות) ותקנות שיווק ביצים (בסמכות ואחריות משרד הבריאות) הטמפרטורה המרבית נקבעת כתלות לזמן התפוגה: 28 יום בטמפרטורה של 20 מעלות ו- 45 יום בטמפרטורה של 4 מעלות. לגבי העדכון, מדובר בתקנות משותפות לשני משרדים הנמצאות בתכנית עבודה לשנת 2016 בשים לב לשינויי סדרי הקדימויות הצפויים בין היתר בשל יישום "רפורמת הקורנפלקס".

ליקוי

13.	השמדת אפרוחים ללא מפקחי המועצה: בתקנה 31ב בתקנות הסדרת הייצור, המיון והשיווק נקבע, בין השאר, כי בעל מדגרה חייב להשמיד את כל האפרוחים בני יומם ממין זכר מגזעים קלים (המיועדים להטלה) שבקעו במדגרתו, וזאת בנוכחות מבקר שמינתה המועצה לפי סעיף 67 לחוק, וכי הוא לא ישמיד אפרוחים בני יומם מגזעים כבדים (המיועדים לפטם או לתרנגולי הודו) או אפרוחים בני יומם ממין נקבה מגזעים קלים אלא בנוכחות מבקר. נמצא כי אפרוחים מגזעי עופות קלים וכבדים גם יחד מושמדים כל העת ללא פיקוחם של מבקרי המועצה, שלא על פי תקנות הסדרת הייצור, המיון והשיווק.

מעקב
משרד החקלאות


13.	תיקון חקיקה נמצא בעבודה בלשכה המשפטית (במסגרת קובץ התיקונים לעניין סעיף 12).

ליקוי

14.	זה כעשרים שנה יושבים הגופים המעורבים על המדוכה בסוגיית ניגוד העניינים הקיים בפיקוח הווטרינרי על המשחטות, הנובע מעצם הכפיפות למועצת הלול של הווטרינרים המועסקים בפיקוח על המשחטות. אף שכבר ב-1995 התחייב משרד החקלאות ליישם המלצות ועדה שבחנה את נושא העברת הפיקוח לשירותים הווטרינרים ועל אף דוחות, וועדות, חוות דעת והחלטת ממשלה בעניין, לא השתנה המצב עד סיום הביקורת, באוגוסט 2014. על משרד החקלאות לפעול בדחיפות להפסקת ניגוד העניינים הקיים בהעסקת וטרינרים בכפיפות למועצת הלול.

מעקב
משרד החקלאות

14.	ניגוד העניינים הקיים בהעסקת וטרינרים בכפיפות למועצת הלול מטופל במסגרת הקמת התאגיד הווטרינרי , עד אז יימשך המצב הקיים.

ליקוי

15.	בתביעה שהגיש וטרינר נגד מועצת הלול עלה נושא הניוד של הווטרינריים בין המשחטות . בפסק הדין שניתן בעניין בפברואר 2014 קבע בית הדין האזורי לעבודה בחיפה, בין השאר, כי "נפל פגם גם באופן קבלת ההחלטה שהוגדרה כהחלטה במסגרת רוטציה, אולם עד להעברת התובע לא בוצעה רוטציה במועצה לענף הלול באופן מסודר, והמועצה לענף הלול לא קבעה קריטריונים וכללים על בסיסם מיושמת רוטציה... ניתן להבין את תרעומתו של התובע על כך, שהוא הראשון לגביו מבוצעת העברה משיקולי רוטציה, מבלי שנקבעו לכך כללים מנחים, קודם לכן... נפל פגם... באי קיומם של קריטריונים ברורים החלים על כלל העובדים - הרופאים הווטרינרים במשחטות לעניין ביצוע הרוטציה". 
	הביקורת הנוכחית העלתה כי אמנם מועצת הלול, כמעסיקתם של הווטרינרים במשחטות, מיישמת בדרך כלל את ההמלצה ומניידת את רובם (בחמש השנים האחרונות נוידו 13 מתוך 18 הווטרינרים העובדים במשחטות), ואולם עד למועד סיום הביקורת לא נקבע נוהל לניוד ובו קריטריונים וכללים לביצועו.
	משרד מבקר המדינה מעיר כי על המועצה לענף הלול בשיתוף משרד החקלאות לקבוע נוהל לניודם של הווטרינרים המועסקים במשחטות, ובו קריטריונים וכללים לביצועו. עוד מעיר משרד מבקר המדינה כי כדי לצמצם את ניגוד העניינים, מן הראוי שאת הניוד ינהלו השו"ט, ולא מועצת הלול.

מעקב
משרד החקלאות

15.	ראה מעקב לליקוי 14.

ליקוי

16.	השירותים הווטרינריים בענף הלול: טרם החתימה על האישור להעברת אפרוחים ממדגרות ללולים אין רופא וטרינר ממשלתי או מי מטעמו הבודקים בדיקה כלשהי כדי לוודא את קיום התנאים הנדרשים בהיתר להובלת העופות, והחתימה מוטבעת על ההיתר באופן אוטומטי, כדבר שבשגרה. משרד מבקר המדינה מעיר כי הטבעה אוטומטית של חתימת וטרינר ממשלתי על אישור בלא שווידא את קיומם של התנאים הנדרשים בהיתר, כלומר בלא שמילא בפועל את התפקידים המוטלים עליו בתקנות - הטבעה כזאת אין בה כדי להבטיח הובלה בתנאים שלא יפגעו בבריאות הציבור או יגרמו לצער בעלי חיים. לכן התנהלות זו אינה תואמת לא את הוראות הדין ולא את עקרונות הפיקוח והאחריות המקצועית. אם המשרד סבור כי אין הצדקה עניינית לדרוש אישור וטרינרי להובלת אפרוחים ממדגרה ללולים, עליו לפעול לשינוי התקנות.

מעקב
משרד החקלאות

16.	לא דווח על תיקון הליקוי.

ליקוי

17.	לא נחתם בין מועצת הלול לשו"ט הסכם המסדיר את הגישה של השו"ט למאגר המידע של המועצה כנדרש בחוק הגנת הפרטיות. לדעת משרד מבקר המדינה, מן הראוי שמשרד החקלאות והשו"ט יפעלו לאלתר להבטיח את עצמאות השו"ט בתחום המחשוב, ובין היתר יקימו מערכת מידע עצמאית שתשרת את השו"ט במילוי תפקידיו, ובכלל זאת לצורך הנפקת אישורים והנחיות למגדלי העופות.

מעקב
משרד החקלאות

17.	ברמת העיקרון המערכת עובדת, כאשר לכל רגולטור יש גישה לנתונים שבתחום סמכותו, על-פי הרשאה.

ליקוי

18.	השירותים הווטרינרים בענף הלול – בבדיקה אקראית של משרד מבקר המדינה ב-5 לולים במועצה האזורית מעלה יוסף, עולה כי לשניים מתוך חמשת הלולים שנבדקו ניתן אישור וטרינרי מווטרינר הרשות אף שלא היה מוסמך לכך לפי תקנות רישוי משקי עופות, ולול אחד קיבל רישיון עסק אף שווטרינר התריע שאינו עומד בתנאי רישוי עסקים מן הבחינה הווטרינרית. משרד מבקר המדינה רואה בחומרה את מתן רישיון העסק ללול שהווטרינר הראשי למחלות עופות בשירותים הווטרינרים כתב כי אינו עומד בתנאי רישוי עסקים מן הבחינה הווטרינרית. עוד הוא רואה בחומרה שרשות הרישוי במועצה האזורית מקבלת אישורים להקמת לולים ולהפעלתם מווטרינר הרשות, אף שלא הוסמך לכך כדין.
משרד מבקר המדינה מעיר כי יש לראות בחומרה את הוראתו של ראש מועצת מעלה יוסף לתת רישיון עסק לבעליו של עסק שאינו עומד בדרישות שבתקנות רישוי משקי עופות. עוד יש לראות בחומרה את התערבותו של ראש המועצה במתן רישיון עסק לאחיינו. התערבות זו היא בגדר פעולה מתוך ניגוד עניינים.
משרד מבקר המדינה מעיר כי תשובת ראש המועצה, ולפיה לא הנחה שום גורם במועצה לפעול בניגוד לדין, אינה עולה בקנה אחד עם המסמכים ששלחה המועצה למשרד מבקר המדינה לעניין הוצאת רישיון עסק זמני ללול המצוי בבעלות אחיינו.
משרד מבקר המדינה מעיר כי על השירותים הווטרינריים, על משרד החקלאות ועל רשויות הרישוי למפות את כל הלולים בארץ הפועלים ללא רישיון עסק או שרישיונם ניתן שלא כדין, ולפעול לכך שיעמדו בדרישות החוק והתקנות, שאם לא כן יישלל רישיונם, זאת כדי להבטיח שהביצים המשווקות לציבור לא יפגעו בבריאותו.

מעקב
משרד החקלאות ופיתוח הכפר

18.	ראה מעקב לליקוי 1.

ליקוי

19.	לדעת משרד מבקר המדינה, מן הראוי שהמשרד יבחן אם נדרשת תכנית בקרה לגילוי סלמונלה בביצי מאכל המשווקות בשוק המקומי כפי שהיא מבוצעת בביצי רבייה המיועדות לשוק האירופי. תכנית כזו תוכל למנוע שיווק ביצי מאכל הנגועות בסלמונלה ולתרום לשמירה על בריאות הציבור. בנוגע לביצים ולעופות המשווקים לציבור, המעוררים חשש מנגיעוּת בחיידקים כגון סלמונלה וקמפילובקטר - מן הראוי שהמשרד ומשרד הבריאות יחייבו לסמן על אריזותיהם עובדות אלה בבירור ולפרט הנחיות צריכה וטיפול במזונות אלה.

מעקב
משרד החקלאות

19.	מ- 1994 החלה תכנית הפחתת סלמונלה בלולי רבייה. התוכנית עדיין לא פועלת בלולי פטם ומטילות והיא נמצאת באישור אגף תקציבים במשרד האוצר.

מעקב
משרד הבריאות

19.	מקור הזיהום בחיידקים הוא בשלב גידול העופות. שלב גידול העופות ושחיטתם  נמצא באחריות ובסמכות השירותים הווטרינרים במשרד החקלאות ואכן קיימת במשרד החקלאות תכנית לאומית להפחתת סלמונלה בעופות המתייחס למקור הזיהום.  ללא תלות למאמץ להפחתת הסלמונלה ברמת הגידול, מאחר ותמיד יישאר סיכוי להמצאות חיידקים מחוללי מחלה במזון גולמי, המשרד מפרסם  באופן קבוע (לרבות באתר המשרד) הנחיות לציבור לטיפול נבון במזון גולמי מן החי, בין היתר באמצעות בישול יסודי המשמיד את החיידקים.
	במסגרת תיקון תקנות המשותפות לשני המשרדים (אשר תהליך החקיקה שלהן טרם הסתיים) ייכלל האיסור לשיווק ביצי רביה וכן חובת סימון האריזה באזהרה לציבור לצרוך את המוצר רק לאחר טיגון או בישול יסודי בדומה לחיוב במוצרים רגישים אחרים (כגון בשר טחון). התקנות נמצאות בתוכנית העבודה לשנת 2016  בשים לב לשינויי סדרי הקדימויות הצפויים בין היתר בשל יישום "רפורמת הקורנפלקס"

ליקוי

20.	לדעת משרד מבקר המדינה, על משרד החקלאות לפרסם ולהביא לידיעת הצרכנים את ההנחיה לסמן את ארץ המוצא על ביצי מאכל, וזאת בהטבעת קוד בן שתי אותיות המייצג את ארץ המוצא. כמו כן וכדי להקל על ציבור הצרכנים, מן הראוי לסמן את ארץ המוצא גם על אריזות הביצים ובאופן בולט לעין.

מעקב
משרד החקלאות

20.	תיקון חקיקה נמצא בעבודה בלשכה המשפטית. 

ליקוי

21.	משרד מבקר המדינה העלה כי את הווטרינר לבדיקת המשלוח ולסימונו בוחר משווק הביצים כראות עיניו מתוך כעשרה וטרינרים, שאישרו השירותים הווטרינריים לעניין זה. במצב זה עלולה להיפגע אי-התלות הנדרשת מן הווטרינר הבודק, שכן מעסיקו הישיר הוא היבואן (המשווק), שהוא בעל אינטרס לאשר את כל הביצים שיובאו. זאת לעומת הפיקוח הווטרינרי במשחטות, שעושים וטרינרים מטעם מועצת הלול או מטעם הרשות המקומית, כדי להימנע מכל תלות בבעלי המשחטות. משרד מבקר המדינה מעיר כי על השו"ט לקבוע מנגנון למינוי וטרינר לַשְּׁלָב של קבלת מכולות הביצים מחו"ל, מנגנון שיבטיח את אי-תלותו של הווטרינר במשווק.

מעקב
משרד החקלאות

21.	הביצים מסומנות עם קוד ארץ הייבוא כבר מ-2012 הסימון בפועל מתבצע בארץ לאחר המיון שנעשה בארץ בתחנות מיון ביצים. בשלב זה אין מיון ביצים בחו"ל ולכן הסימון מתבצע בארץ.

	לגבי מנגנון למינוי וטרינר לַשְּׁלָב של קבלת מכולות הביצים מחו"ל, אין שינוי במה שהיה. הרופאים המפקחים בתחנות מיון ביצים מוסמכים ע"י השו"ט ומפוקחים על ידי המשרד. לפני כחצי שנה שינה המשרד את חוק הרופאים הווטרינריים אשר מאפשר הרמת תאגיד סטטוטורי שייתן פתרון להעסקת רופאים ציבוריים וימנה העסקה ישירה של בעלי עניין. הקמתו של גוף זה תתבצע תוך כ-  4 שנים. 

ליקוי
	
22.	ההסכם לחלוקת שוק הפטם בין קבלני הרבייה הוא בגדר קרטל בחסות הדין. אמנם גם בתחום ביצי המאכל קיים קרטל בשל חלוקת שוק הביצים בין מגדלים שונים, ואולם בתחום זה קיימת מערכת לאיזון בין האינטרסים של המגדלים לבין האינטרסים של הצרכנים: הפיקוח על המחירים, דבר שאינו קיים בשוק הפטם. מנתוני משרד האוצר עולה כי מאז יישום הסכם ענף הפטם בינואר 2012 ועד לאפריל 2014 עלו מחירי הפטם ב-25%, אך מדד המחירים לצרכן עלה באותה התקופה בכ-3% בלבד.
	על משרד החקלאות ועל משרד הכלכלה לבחון את תוצאותיה של חלוקת השוק בין קבלני הרבייה ולעמוד על ההצדקה לכך, מתוך היוועצות בממונה על ההגבלים העסקיים. אם לאחר הבחינה יוחלט כי ראוי להמשיך בהסדר הקיים, עליהם לבחון דרכים לאיזון בין האינטרסים של המגדלים לאינטרסים של ציבור הצרכנים, מתוך בחינת האפשרות לאמץ את ההסדרים שנעשו בתחומים אחרים, כגון בשלוחת ביצי המאכל, ואף לבחון קביעת מחירים מרביים לפטם בלי שייפגע היקף האספקה לשוק.

מעקב
משרד החקלאות 

22.	לא דווח על תיקון הליקוי.












משרד הכלכלה

פעולות המדינה להגנה על זכויותיהם של עובדים בשכר נמוך

גופים מבוקרים: משרד האוצר, מרכז השלטון המקומי, עמידר, עיריית תל אביב, המוסד לביטוח לאומי, משרד הפנים, רשות החברות הממשלתיות

ליקוי 12,14 תוקנו. ראה הערות ראש הממשלה 65ג', מאי 2015 עמ' 235-246

ליקוי

1. 	המינהל לא עמד בלוחות הזמנים שהותוו בהחלטת הממשלה מ-2012 וביעד שהציב בתכנית העבודה בנושא זה, ועד מועד סיום הביקורת אין הליך מוסדר של העברת נתונים למינהל מהבט"ל ומרשות המסים - נתונים הדרושים למינהל כדי שיוכל להתמקד באכיפת זכויות עובדים בשכר נמוך בענפים שבהם יש חשש להפרת זכויות אלו ובקרב מעסיקים המועדים להפר אותן.

מעקב
משרד הכלכלה

1.	ביטוח לאומי – 08/02/15 – אושרה הבקשה, מתקבלים מיידעים באופן שוטף  רשות המיסים – הוגשה בקשה להעברת מידע ביום 04.11.15 הבקשה תועלה לדיון בוועדה הקרובה.

ליקוי

2. 	בביקורת עלה כי מאז הקמתו לפני כעשור, לא ביצע המינהל מחקר בעצמו או באמצעות גופים תומכים (כגון מינהל מחקר וכלכלה במשרד הכלכלה) ולא עיבד נתונים קיימים כדי לזהות את הענפים, משלחי היד ותתי-המגזרים שבהם השיעורים הגבוהים ביותר של עובדים בשכר נמוך ושל הפרות זכויות עובדים. יוצא שתכנית העבודה של המינהל מתבססת ברובה על הניסיון המקצועי וההתרשמות הכללית של הגורמים המקצועיים במינהל, ולא על נתונים מחקריים.

מעקב
משרד הכלכלה

2.	סטאטוס ביצוע המחקר - מתקיים מחקר משותף עם בטל"א במסגרתו נפתחו 174 תיקי חקירה.  מתוכם 24 תיקים בבחינת ממונה עיצומים , 12 תיקים התקבלה החלטה.  השאר בשלבי החקירה השונים.
ליקוי

3. 	הביקורת העלתה כי בהיעדר תכנית המבוססת על נתונים מחקריים למיקוד פעילות המינהל, קיים מתאם חלקי בלבד בין הענפים שבהם ביצע המינהל את מרב פעולות האכיפה המינהלית שלו בשנת 2013, לבין הענפים שסומנו במחקרים שעשו גופים אחרים כענפים שבהם מתקיימות מרבית ההפרות של זכויות עובדים בשכר נמוך. למשל, על פי נתונים של הבט"ל, שיעור הפרות גבוה מצוי בענפים אלה: שירותים למשק הבית על ידי פרטיים ; שירותי בריאות, רווחה וסעד; ותעשייה  - אך מרבית פעילות האכיפה של המינהל ב-2013 נעשתה בענפים אחרים. לדעת משרד מבקר המדינה, לא ראוי שמינהל הסדרה ואכיפה, שבין תפקידיו מזעור הפגיעה בעובדים ואכיפת דיני העבודה, ושקיבל תקציבים ומשרות רבות מאז נכנס לתוקף החוק להגברת האכיפה, ימשיך לפעול - יותר מעשור ולמרות הערות חוזרות ונשנות של מבקר המדינה - ללא ניתוח המבוסס על נתונים, שעל פיו ייקבעו תכנית העבודה ופעילות האכיפה בפועל. על משרד הכלכלה להביא ללא דיחוי לכך שהנהלת המינהל תתקן ליקוי יסודי זה. 

מעקב
משרד הכלכלה

3.	ניתוח תוצרי ביניים מתקיים בימים אלו.

ליקוי

4. 	למרות האמור, לאורך השנים כמעט שלא פעלה יחידת מודיעין במינהל: משרת מנהל תחום המודיעין אוישה רק באוגוסט 2013, ובמועד סיום הביקורת שוב אינה מאוישת; אחת ממשרות מרכזי המודיעין אוישה למשך כשנתיים בשנים 2012-2010 ואוישה מחדש בפברואר 2014, ושתי המשרות הנוספות אינן מאוישות; ומשרות הסטודנטים למודיעין אוישו רק ב-2014. משרד מבקר המדינה מעיר כי איסוף מודיעין והנגשתו הם חלק מהותי בכל פעילות של גוף אכיפה, והיעדרם משמעו פגיעה ביעילותו ובאפקטיביות שלו. המבנה הארגוני שהתווה המינהל בעבר היה אמור לתת מענה לצורך במודיעין איכותי לצורכי אכיפה, אך יחידת המודיעין לא אוישה כראוי, ובמועד סיום הביקורת עדיין אין במינהל גוף מודיעין אפקטיבי, זאת אף שהמינהל גייס כוח אדם רב ליחידות אחרות, ולמרות הערות מבקר המדינה עוד מ-2008. 



מעקב
משרד הכלכלה

4.	תקני יחידת המודיעין אוישו.

ליקוי

5. 	מספר התלונות שמגיעות למינהל האכיפה אינו מאפשר בסיס רחב דיו לאכיפה, והן אינן ממקדות את האכיפה בהכרח במעסיקי עובדים בשכר נמוך, לרבות עובדים מהאוכלוסייה הערבית, ובעברות המשפיעות על השכר. התוצאה היא שפעילות האכיפה המושתתת על תלונות מוסטת לכיוונים מרכזיים פחות, ובכך עלולה להיפגע האפקטיביות שלה. משרד מבקר המדינה מעיר כי מאחר שהתלונות אינן ממוקדות בהכרח בכיוונים שהותוו למינהל, ראוי שהמינהל יפעל לעודד עובדים בשכר נמוך מהמגזרים והענפים שבהם הוא מבקש להתמקד להגיש לו תלונות, למשל על ידי פעילות הסברה (ראו להלן) ; כמו כן, על המינהל ומשרד הכלכלה לשקול לקבוע קריטריונים לטיפול בתלונות, בהתאם לכיווני ההתמקדות שהותוו לו. משרד מבקר המדינה מציין כי במצב הדברים הנוכחי אין לעובד תמריץ להתלונן. המינהל כאמור אינו עוסק בהשבת כספים לעובדים אלא רק באכיפה על מעסיקים, ולכן הסיכון של העובד לאבד את מקום עבודתו עשוי לגרום לו להימנע מלהתלונן. לדעת משרד מבקר המדינה, על משרד הכלכלה והמינהל לבחון דרכים לעודד עובדים בשכר נמוך להתלונן, ובכך להגביר את ההרתעה בקרב מעסיקים מפרי זכויות עובדים. ראוי עוד כי יבחנו מהם הכלים לסייע לעובדים בשכר נמוך שהופרו זכויותיהם 

מעקב
משרד הכלכלה

5.	המנהל מצוי בהליך של בחינה של קביעת סדרי עדיפויות בהתחשב בהחלטת ממשלה מס' 4193 שציינה את אכיפת זכויותיהם של עובדים בשכר נמוך וקבלני שירותים וזאת בשים לב לחשדות ולחומרת ההפרות  העולות מהן. כחלק מקביעת סדרי הטיפול של המנהל גם גובש מסמך מדיניות אכיפה שמטרתו למקד את פעילות האכיפה של המנהל – מסמך זה מצוי בשלבי היוועצות.

ליקוי

6. 	בביקורת עלה כי פעילות האכיפה של המינהל בקרב האוכלוסייה הערבית בשנת 2013 הייתה מועטה: רק כ-15.5% מהעובדים שבדק היו מאוכלוסייה זו. יוצא אפוא שלמרות ההכרה בחשיבות האכיפה באוכלוסייה הערבית, היקף האכיפה בקרבה עודנו קטן.   

מעקב
משרד הכלכלה

6.	היקף האכיפה במגזר הערבי עלה בכ- 10% ממועד סיום הביקורת. בשנת 2015 נבדקו 1,533 עובדים מהמגזר הערבי המהווים 25% מהעובדים הנבדקים. ו-378 מעסיקים המהווים 10% מכלל המעסיקים הנבדקים. בנוסף נקבעו יעדי אכיפה בתוכנית העבודה של 2016 ל 12% מכלל המעסיקים, למגזר זה .

ליקוי

7. 	זמן הטיפול בתיקים מינהליים נמצא במגמת עלייה - מכ-6.8 חודשים בממוצע לכ-9 חודשים תוך שנה . הדבר בולט במיוחד במחוזות מסוימים. לדוגמה, במחוז ירושלים תוך שנה עלה זמן הטיפול הכולל בתיק מ-6.8 חודשים ל-11 חודשים.  אף כי ייתכן שהמגמות המתוארות לעיל של הימשכות הליכים הן תוצאה של קשיי התארגנות בהפעלת ההליך המינהלי החדש יחסית, משרד מבקר המדינה מתריע לפני המינהל ומשרד הכלכלה כי אם המגמות יימשכו עולה חשש שמשכי הטיפול בתיק באגף האכיפה המינהלית יתקרבו לאלה שהיו נהוגים באכיפה הפלילית. הימשכות ההליכים עשויה לפגוע בכוח ההרתעה של המינהל ובאמינותו, כמו גם לגרום עוגמת נפש מרובה למתלוננים ואף לנילונים. 

מעקב
משרד הכלכלה

7.	בשל התנגדות מקצועית לקביעת משך זמן לטיפול בתיק, נקבעו לעת עתה יעדים למס' התיקים בהם ממונה עיצומים צריך לקבל החלטות בחודש. יעדים אלו לצד פעולות נוספות שננקטו (פורט בסעיף הבא) קיצרו את משכי הזמן קבלת ההחלטה ב- 40% לעומת מועד סיום הביקורת  חשוב להדגיש כי משך זמן הטיפול בחקירה הינו פונקציה של עומק החקירה (מס' עובדים ומס' חודשים שנבדקים ביחס להפרות). לאור כך, חשוב להבין כי יישום מדיניות האכיפה החדשה והשינוי המתוכנן בהרחבת היקפי האכיפה (בין היתר בהתאם להערות המבקר) עשויים להשליך גם על  משכי הזמן להתנהלות החקירה וקבלת ההחלטות בהתאם.



ליקוי

8. 	לפי הנתונים, "צוואר הבקבוק" המרכזי בטיפול בתיקים מינהליים הוא אצל ממוני העיצומים (ראו להלן), אך לא רק אצלם. למשל, בביקורת עלה כי במחוז מרכז היה זמן הטיפול בתיק בשלב החקירה (שלב הכולל בדיקת צוות פיקוח ומרכז) כמעט כפול ממסגרת הזמן של 120 יום שקבעה הנהלת המינהל לשלב זה: במחצית הראשונה של 2014 עמד זמן הטיפול בשלב החקירה שם על 230 יום.

מעקב
משרד הכלכלה

8.	הפעולות בהן נוקט המשרד לצמצום הזמן בטיפול בתיקים מינהליים - הגדלת כ"א – ממועד סיום הביקורת נקלטו 4 ממוני עיצומים  •	נקבעו יעדים כמותיים - מס' התיקים בהם יש לקבל החלטה בחודש (ממונה עיצומים). •	הוגדרו הליכי עבודה לסדר הטיפול בתיקים (FIFO) של ממוני העיצומים. מתבצעת העברת תיקים בין המחוזות לצורך קבלת החלטות בתיקים ישנים, וצמצום משכי זמן הטיפול .

ליקוי

9. 	פרק הזמן שבו תיק נמצא אצל ממונה העיצומים הולך ומתארך, הן בממוצע לכל המינהל - הוא עלה ביותר מפי שניים תוך שנה; ובייחוד במחוזות ירושלים ודרום - משלושה חודשים ליותר משבעה חודשים במחוז ירושלים, ומארבעה חודשים לכמעט עשרה חודשים במחוז דרום. לדעת משרד מבקר המדינה, על משרד הכלכלה והמינהל לפעול לצמצום זמן הטיפול בתיק מינהלי, ולמצוא דרכים לשחרור "צווארי בקבוק" שנוצרו בלי לפגוע באפקטיביות האכיפה של זכויות עובדים. 

מעקב
משרד הכלכלה

9.	המינהל למד את הדו"ח ופעל ליישום חלק מן ההמלצות לייעול העבודה (פורמט אחיד למזכר סיכום תיק חקירה, הליכי בקרה פנימית להשלמת פרטים טרום העברה לממונה ועוד) המינהל ממשיך את הבחינה בהתבסס על המלצות הדו"ח ופגישות שקיים בנושא, בכדי לגבש דרכי טיפול נוספים להסרת ומניעת צוואר הבקבוק.  



ליקוי

10. 	מהביקורת עלה כי לגבי ההליך הפלילי, המינהל קבע ב-2009 נוהל לביצוע בדיקות אכיפה חוזרות, ובו הנחה את המחוזות לבצע שלוש עד ארבע בדיקות חוזרות מדי חודש לגבי מעסיקים שנמצאו אצלם הפרות בעברות מרכזיות ושעברו לפחות שלושה חודשים מיום ההחלטה לגביהן. לעומת זאת, עד מועד סיום הביקורת לא נקבע נוהל דומה לגבי אכיפה מינהלית.  עוד העלתה הביקורת כי על אף דיווחו של המינהל למשרד האוצר במרץ 2014 כי בשנה זו תתמקד האכיפה במפרים חוזרים, המינהל לא כלל את נושא הביקורות החוזרות בתכנית עבודתו לשנת 2014. יתרה מכך, נמצא כי בשנתיים הראשונות מכניסתו לתוקף של החוק להגברת האכיפה ביוני 2012, לא קיים האגף לאכיפה מינהלית בדיקות חוזרות כלל. יצוין כי בחודשים ינואר עד ספטמבר 2013 הטיל האגף 126 עיצומים כספיים, כך שעד מועד סיום הביקורת חלף לכאורה די זמן כדי לבדוק בשנית לפחות חלק מהמעסיקים שהוטלו עליהם עיצומים אלה. יודגש כי העיצומים האמורים (ינואר-ספטמבר 2013) הוטלו על עברות חמורות כגון אי-תשלום שכר מינימום, או על הפרות שאינן הפרות ראשונות עבור המעסיק. על כן מתחדד הצורך לחזור ולבדוק מעסיקים אלה, שעולה חשש שהם מפרי חוק משמעותיים או חוזרים.  לדעת משרד מבקר המדינה, על המינהל לכלול בתכניות עבודתו השנתיות יעד כמותי לבדיקות חוזרות כדי להגביר את האפקטיביות של האכיפה ולוודא כי מעסיקים מפרים - ובייחוד המפרים המרכזיים שבהם - לא יחזרו ויפרו את זכויות עובדיהם. 

ליקוי

11. 	תכנית העבודה השנתית של המינהל קובעת באופן כללי בלבד את הענפים והמגזרים שבהם תבוצע אכיפה יזומה, ואינה מכוונת את האכיפה על ידי קביעת יעדים כמותיים בנוגע למגזרים וענפים אלה ולמדדים שצוינו לעיל.  לדעת משרד מבקר המדינה, ביכולתו של מינהל הסדרה ואכיפה להיות אחד המגנים המרכזיים על זכויותיהם של עובדים בשכר נמוך. לאור זאת, ובוודאי לאור שינויי החקיקה ותוספת המשרות, עליו לגבש בתכנית עבודתו השנתית התייחסות ייחודית וכמותית ליעדים שיאפשרו התמקדות בעובדים אלה. בביקורת עלה כי המינהל לא עמד ביעדים שהציב לעצמו לשנת 2013: הוא בדק 6,342 עובדים, ובכך עמד רק ב-58% מהיעד של מספר העובדים שייבדקו. המינהל גם בדק רק 2.5 עובדים בממוצע למעסיק. 



מעקב
משרד הכלכלה

11.	המינהל עמד ביעדים הכמותיים שהוצבו :  •	נפתחו 3,798 תיקים • מגזר ערבי – נבדקו 10% מכלל המעסיקים ו-25% מכלל העובדים. •	מגזר חרדי – נבדקו 5% מכלל המעסיקים • נוער – נבדקו 7% מכלל המעסיקים • שמירה אבטחה ניקיון – נבדקו 23% מכלל המעסיקים ברישיון המהווים 7% מכלל המעסיקים הנבדקים. • בוצע מיקוד אכיפה בתחום הפנסיה כתוצאה משיתופי פעולה של יחידת המודיעין עם גורמי חוץ. 

ליקוי

13. 	עד מועד סיום הביקורת טרם הושלמה המערכת החדשה, ורק כמה מקטעים שלה הוטמעו בעבודה השוטפת של המינהל. בפועל מערכת המחשוב המרכזית של המינהל כיום עודנה המערכת הישנה שנבנתה בראשית שנות ה-2000, כאשר המינהל היה הרבה יותר קטן והתמקד באכיפה על מעסיקי עובדים זרים. יודגש כי המערכת הישנה מבוססת על תשתיות טכנולוגיות שכבר אינן נתמכות בשוק, אינה מותאמת לאופני העבודה הנוכחיים של המינהל ולצרכיו, ואין באפשרות מטה המינהל להפיק ממנה נתונים עדכניים ושוטפים ודוחות מנהלים לשם בקרה על הפעולות והתפוקות של המינהל ולשם קביעת יעדים המבוססים על מידע אמין ושלם.  לדעת משרד מבקר המדינה, היעדר מערכת ממוחשבת שמאפשרת ניהול של פעולות המינהל והפעלת בקרה ופיקוח עליהן הוא גורם מעכב במיצוי אפקטיבי של אכיפת זכויות עובדים, ובפרט עובדים בשכר נמוך. לכן על המינהל ומשרד הכלכלה לקבוע לוח זמנים מעודכן לסיום פיתוחה והטמעתה של המערכת הממוחשבת ולוודא כי עומדים בו. 

מעקב
משרד הכלכלה

13.	העבודה על פיתוח המערכת בשלמותה נמשכת, אך יש עיכוב בהשלמת המקטעים לשם הטמעתם בעבודה השוטפת עקב בעיות שונות שמתגלות בתהליכי הפיתוח והבדיקה. שלב ההטמעה תוכנן  להתחיל באוקטובר 2015.  לאור קשיים שהתגלו במכרז המטמיעים רגע לפני תחילת שלב ההטמעה – בוטל המכרז. שלב ההטמעה נדחה וצפוי להתחיל ברבעון השני של שנת 2016, בינתיים נעשית עבודה להשלמת מקטעים שונים. הנהלת המשרד ביקשה תכנית עדכנית לסיום הפיתוח וההטמעה, עם פירוט השלבים, ועוקבת באמצעות ישיבות ודרישות לדיווחים על התקדמות התהליך. 

ליקוי

15. 	מהביקורת עולה כי המינהל אינו פועל לקבל מידע על קבלנים מפרים ממזמיני שירות שהם גופים ציבוריים (לרבות רשויות מקומיות, תאגידים ציבוריים וחברות ממשלתיות).

מעקב
משרד הכלכלה

15.	מתקבל מידע שוטף מהחשב הכללי אודות התקשרויות קבלני ניקיון עם המדינה בפירוט למשרדי ממשלה, האתרים ומס' העובדים בכל אתר.  ואודות דוחות ביקורות שהסתיימו .המידע שמתקבל משולב באכיפה השוטפת של המינהל בתחום זה. במקרים בהם יש צורך בהרחבה מתקבלים דוחות ביניים מהחשכ"ל על בסיס פניה ממוקדת של המינהל .

ליקוי

16. 	בביקורת נמצא כי עקב מחלוקות הועברה לוועדת העבודה טיוטת התקנות בדבר רכיבי השכר ביוני 2014 - באיחור של שנה ותשעה חודשים; וטיוטת התקנות בדבר תוכן הבדיקות הועברה לוועדה באפריל 2014 - באיחור של יותר משנה. עד מועד סיום הביקורת טרם אושרו התקנות.  משרד מבקר המדינה מעיר כי התקנות אמורות לשמש את מנגנון הרגולציה על מזמיני שירות, ובלעדיהן יש קושי ביישום הוראות מסוימות של החוק, הן מצד מזמיני השירות הן מצד גורמי האכיפה. 

מעקב
משרד הכלכלה

16.	הטיפול בתקנות ערך שעה נמשך על ידי גורמי המקצוע במשרד הכלכלה והתעשייה. לאור ההסכמים החדשים שנחתמו בנוגע לעובדי השמירה, עליית שכר המינימום והסתייגויות שהוגשו בקשר לטבלאות ערך השעה אמורה להתקיים בתקופה הקרובה פגישה נוספת עם גורמי חוץ וגורמי המקצוע הרלוונטיים, בכדי לנסות לגבש נוסח מוסכם אותו ניתן יהיה להגיש לכנסת. .

ליקוי

18. 	אמנם המשכ"ל מפעילה כלי בקרה מגוונים לשם שמירה על זכויות העובדים של קבלני השירות שעמם היא מתקשרת, לרבות מנגנון של קנסות חוזיים; אך בביקורת עלה כי המשכ"ל אינה פועלת כחשכ"ל, ואינה דורשת מהקבלן בתום הבדיקה לתקן את ההפרות ולהחזיר כספים גם לעובדים שלא נבדקו במדגם, וממילא אינה דורשת הצהרות לעניין זה ממנהלי החברה ורואי החשבון שלה כפי שדורש החשכ"ל. נמצא שעיריית חולון אף היא לא דורשת מקבלני השירות לתקן את ההפרות ולהחזיר כספים לעובדים שלא נבדקו במדגם; בבדיקה עלה מקרה שבו העירייה לא דרשה את תיקון הליקויים כלל, אף לא לעובדים שנבדקו במדגם, במצב שבו ההתקשרות עם הקבלן כבר הסתיימה - ודבר מסוג זה עשוי לקרות לעתים תכופות . משרד מבקר המדינה מציין כי עיריית תל אביב-יפו פועלת בעניין זה באופן יוצא דופן לטובה בהשוואה לכלל הגופים שנבדקו: במצבים שבהם עולה חשש להפרה עקבית או רוחבית היא דורשת שהקבלן יעשה בדיקה מקיפה על כלל העובדים ויעדכן את העירייה על פרטי התיקון לגבי כולם . 

מעקב
משרד הפנים

18.	לא דווח על התקדמות בתיקון הליקוי.

ליקוי

19. 	בביקורת שעשה משרד מבקר המדינה בחברת עמידר עלה כי בניגוד לחשכ"ל, אין היא דורשת מקבלני השירות אסמכתאות לתיקון הליקויים והחזר כספים לגבי עובדים שנבדקו במדגם ושנמצאו לגביהם הפרות. היא גם אינה דורשת תיקון הליקויים והחזרת הכספים לעובדים שלא נבדקו במדגם. לדעת משרד מבקר המדינה, על גופים ציבוריים לנקוט פעולות שיבטיחו שקבלני שירות יחזירו לכל העובדים את המגיע להם. השונות בהתנהלות בין גופים ציבוריים גורמת לכך שההגנה על זכויותיהם של עובדי הקבלן בהם אינה אחידה. מה גם ששיטת הבדיקה בגופים ציבוריים מעלה חשש שבמקרים מסוימים, כגון של הפרה שיטתית ורוחבית, לא יוחזרו כספיהם של עובדים שלא נבדקו במדגם, אף שקיימת אפשרות שהליקויים נוגעים גם להם. יודגש כי מדובר בסכומים אשר הגוף הציבורי כבר שילם לקבלן, אך יש חשש כי לא הגיעו לעובדים הזכאים להם. 

מעקב
עמידר

19.	במהלך שנת 2015 בוצעו על ידי בודק השכר של החברה (משרד רו"ח פאן קנה) 2 סבבי בדיקה, בהם נבדקו רכיבי השכר של כל עובד קבלן, דיווחי הנוכחות ובדיקת נאותות של טופס ההודעה לעובד. 
הליקויים שנמצאו, הועברו לצורך תיקון לקבלנים. הליקויים תוקנו, כספים הוחזרו לעובדים ואסמכתאות בגין  כך הועברו לעמידר.
הסבבים כללו בקרה בגין שנת 2014 ובגין שנת 2015.
































משרד הפנים

הפיקוח על חופי הרחצה בישראל

גופים מבוקרים: משרד הפנים, מועצה אזורית חוף אשקלון, מועצה אזורית עמק חפר, מועצה אזורית תמר.

ראה הערות ראש הממשלה 65ג' – מאי 2015, עמ' 247-251

ליקוי

1. 	אגף אתרי רחצה הנחה את הרשויות המקומיות להעביר לידיו לפני פתיחת עונת הרחצה סקרי סיכונים  המתייחסים לחופים המותרים לרחצה. נמצא שלפני פתיחת עונת הרחצה 2014 לא היו בידי משרד הפנים סקרי סיכונים הנוגעים ל-20% (28 מ-140) מהחופים, ובנוגע ל-7% מהם הוא לא קיבל את סקר הסיכונים עד תום העונה. משרד הפנים לא וידא אפוא שהרשויות אכן עורכות סקרי סיכונים בכלל החופים המותרים לרחצה שבתחומי שיפוטן, ולא עקב ביעילות אחר הגשתם של סקרים אלו.  על מנכ"ל משרד הפנים לוודא שתגובש תכנית רב-שנתית לפיתוח חופי הרחצה ולהציג בה חלופות למימונה. עוד עליו לפעול בהקדם במשותף עם הרשויות המקומיות להגדלת מספר החופים המותרים לרחצה

ליקוי

2. 	נמצא כי משרד הפנים לא ריכז את המידע שהתקבל על מקרי טביעה שהסתיימו במוות אשר לא אירעו בעונת הרחצה, לצורך הפקת לקחים. המידע הקיים במשרד על אודות מקרי הטביעה שבהם אדם טבע וניצל הוא חלקי וחסר, וגם הוא לא רוכז באופן המאפשר ניתוח כלל המקרים ואיתור חופים מסוכנים, לשם הפקת לקחים ומניעת מקרי טביעה.

מעקב
משרד הפנים

1,2.	לעניין גיבושה תוכנית רב שנתית לפיתוח חופי הרחצה וכן חלופות למימונה -  האגף לרישוי עסקים ואתרי רחצה ביצע מיפוי של כלל החופים בארץ בשנה האחרונה, על מנת לבחון היתכנות של פיתוח חופים חדשים. המיפוי התבצע בשיתוף מנהלי החופים ברשויות המקומיות להם יש חופי רחצה ובהתייעצות עם המצילים שהם אנשי המקצוע בתחום הרחצה. בהסתמך על המיפוי והצרכים, הוכנה תכנית רב שנתית לפיתוח 20 חופי רחצה. לצורך קבלת מימון להוצאתה אל הפועל של התכנית הרב שנתית התקיימה ישיבה עם סגן ראש אגף התקציבים במשרד האוצר בראשות מנכ"לית משרד הפנים בתחילת 2016 משרד האוצר הביע נכונות לקידום נושא זה- התכנית הרב שנתית הועברה לעיונו לצורך הוצאתה אל הפועל. לעניין ריכוז המידע שהתקבל על מקרי טביעה שהסתיימו במוות, אשר לא אירעו בעונת הרחצה, לצורך הפקת לקחים - משרד הפנים, באמצעות אגף אתרי רחצה, מרכז את המידע על מקרי טביעה שהסתיימו במוות ובכלל זה את פרטי הטובע, מקום הטביעה, סיבת הטביעה ועוד. 

ליקוי

3. 	בדוח מבקר המדינה מ-2010 נכתב שבשנים 2008-1982 הצטמצם מספר החופים המותרים לרחצה שלאורך הים התיכון מ-102 ל-91, ואילו אוכלוסיית המדינה גדלה באותה תקופה בשיעור של יותר מ-50%. נמצא כי בין השנים 2012-2008 הפער האמור לא הצטמצם. המחסור בחופי רחצה מוכרזים הוא אחד הגורמים לכך שאנשים פונים להתרחץ בחופים שבהם אין שירותי הצלה ושחלקם מסוכנים לרחצה, אשר בהם מתרחש רוב מקרי הטביעה.

מעקב
משרד הפנים

3.	להלן הפעולות שנוקט המשרד להגדלת מספר חופי הרחצה: המשרד, באמצעות אגף אתרי רחצה העביר תקציב בדצמבר 2015 בסך כולל של 6,733 אלש"ח ל-15 רשויות מקומיות לאחזקה והפעלת חופי רחצה וזאת על מנת לעודד את הרשויות לפתח חופים חדשים. להלן הרשויות שבקשו להכריז על חופים חדשים: א.	איגוד ערים כנרת- דוגית ב. מועצה אזורית חוף כרמל – הבונים ג. עיריית ראשון לציון – תחנה 6 ד. חיפה –סטודנטים .

ליקוי

4. 	נמצא כי עד מועד סיום הביקורת, יולי 2014, לא עשה משרד הפנים סקר שממנו ניתן יהיה להסיק היכן יש צורך בפיתוח חופים נוספים שיותרו לרחצה, כפי שהמליץ מבקר המדינה בדוח משנת 2010. הוא גם לא הכין תכנית רב-שנתית להגדלת מספרם של חופי הרחצה המוכרזים, כפי שהמליץ מבקר המדינה בדוח האמור וכפי שהנחה גם שר הפנים באוקטובר 2013.


מעקב
משרד הפנים

4.	ראה לעיל תיקון 1 

ליקוי

5. 	על פי חוק הסדרת מקומות רחצה, התשכ"ד-1964, ועל פי צווים שהוצאו מכוחו ופסיקת בתי המשפט, נדרש משרד הפנים לפקח על ביצוע הוראות החוק והצווים, הן בנוגע לחופים המותרים לרחצה והן בנוגע לחופים האסורים לרחצה. הוא נדרש לפקח גם על ביצוע הוראות החוק בידי הרשויות המקומיות.

מעקב
משרד הפנים

5.	משרד הפנים, באמצעות אגף רישוי עסקים ואתרי רחצה,  מבצע בקרה על חופי הרחצה בהתאם לנדרש: בכל חוף מוכרז ומותר לרחצה מבוצעת ביקורת פעמיים בעונת רחצה.	בכל חוף שאסור לרחצה מבוצע ביקורת אחת בעונת הרחצה.	מחוץ לעונת הרחצה מתבצע פקוח פעם אחת בכל חוף פעיל בחורף. 

ליקוי

6. 	בית המשפט המחוזי בחיפה קבע ב-2007 שעל המדינה חלה חובה לפקח על חופים שלא הוכרזו הנחזים להיות חופים מותרים לרחצה בשל סמיכותם לחופים המותרים. אגף אתרי רחצה לא מיפה את החופים האלה, וממילא לא קבע הוראות לעניין עריכת ביקורת על הנעשה בהם. נמצא גם כי האגף עשה בעונת הרחצה 2013 בקרות בחלק קטן מהחופים שלא הוכרזו, אך ללא מיפוי החופים הנחזים להיות מותרים לרחצה, לא ניתן לדעת כמה מהם בוקרו. עוד נמצא כי בעונת הרחצה 2013 נעשתה בקרה כנדרש רק ב-18 (%12) מהחופים האסורים לרחצה. על משרד הפנים לערוך שינויים מהותיים בחובת הפיקוח ובפעולת הפיקוח: עליו להשלים את מיפוי החופים שלא הוכרזו הנחזים להיות מותרים לרחצה, ולקבוע נוהלי פיקוח מפורטים שיבטיחו את מילוי תפקידה של המדינה בחופים אלו; עליו לוודא שהרשויות המקומיות עורכות סקרי סיכונים כנדרש ושייערך פיקוח אפקטיבי על חופי הרחצה שבהם מותרת הרחצה גם מחוץ לעונת הרחצה הרשמית; עליו לוודא ביצוע של בקרה ראשונה בכל חופי הרחצה, כקבוע בנוהליו, מיד עם תחילת עונת הרחצה.



מעקב
משרד הפנים

6.	לעניין הפעולות שנוקט המשרד בחובת הפיקוח על החופים – במשרד קיים נוהל לפיקוח ותוכנית עבודה שעל פיהם הפקחים עובדים. 

ליקוי

7. 	בחורף 2013-2012 וכן בחורף 2014-2013 לא ערכו נציגי משרד הפנים בדיקות שיטתיות ומקיפות בחופים שבהם הותרה הרחצה מחוץ לעונת הרחצה הרשמית, כנדרש. כ-42% (47 מ-112) מחופי הרחצה המותרים לרחצה שלא היו פתוחים בעונת החורף נבדקו לאחר שחלף יותר מחודש ממועד פתיחת עונת הרחצה 2013. בשישה מהם נמצאו ליקויים חמורים שאף עלולים לסכן חיים. על מנכ"ל משרד הפנים לוודא שהפיקוח על הרשויות המקומיות יהיה סדור ושיטתי וייעשה בקפדנות על פי לוח הזמנים שנקבע לתיקון הליקויים, באופן שיבטיח את שלומם של המתרחצים בחופים.

מעקב
משרד הפנים

7.	המשרד באמצעות אגף רישוי עסקים ואתרי רחצה מבצע מעקב אחר תיקון ליקויים בכלל החופים במדינה באמצעות דוחות מעקב ביקורת המפרטות בטבלה את כלל הליקויים בחוף, עדכון סטאטוס הרשויות המקומיות. דוחות אלו מועברים לטיפול למנכ"ל הרשות המקומית, מנהל החוף ומפקח המחוז לקבלת עדכון סטאטוס לליקויים בסוף כל ביקורת בחוף הכוללת בתוכה ליקויים מביקורות קודמות שטרם תוקנו.

ליקוי

8. 	בחלק מהחופים שבאחריות המועצות האזוריות עמק חפר, חוף אשקלון ותמר מצא משרד הפנים ליקויים חמורים. על פי ממצאי משרד הפנים המועצות לא פעלו נמרצות לתיקונם , ובכך היה כדי לחשוף מתרחצים לסכנה בחלק מחודשי הקיץ, ובים המלח - במשך כל השנה. המשרד היה ער לכך, אולם בשל מועדי הבקרה המאוחרים, וכיוון שהמשרד לא קבע מועד לתיקון הליקויים - פעולותיו בנושא היו בלתי אפקטיביות. הפעולות שנקטו המועצות האזוריות עמק חפר, חוף אשקלון ותמר לטיפול בחופים שבאחריותן לא היו מספקות לשם שמירה על בטיחות המתרחצים בהם. על המועצות האזוריות עמק חפר, חוף אשקלון ותמר להקפיד לתקן לאלתר ליקויים שעולים בבקרה שעורך משרד הפנים בחופים שבתחום שיפוטן.

מעקב
משרד הפנים

8.	המשרד באמצעות אגף רישוי עסקים ואתרי רחצה מבצע מעקב אחר תיקון הליקויים. 

מעקב
מועצה אזורית תמר

8.	המועצה מפקחת על שבעה עשר חופי רחצה מוכרזים וחמישה קטעים אסורים לרחצה בתחומי שיפוטה. שישה מתוך שבעה עשר החופים מוחזקים ומופעלים על ידי המועצה בעצמה, ויתר החופים מופעלים על ידי בתי המלון הממוקמים בסמיכות אליהם. מספר החופים שהמועצה אחראית עליהם )בין שהיא מתפעלת אותם ובין שהיא מפקחת עליהם הינו חריג ואפשר שהוא הגדול ביותר מכל הרשויות המקומיות במדינת ישראל. בפיקוח על החופים מתמודדת המועצה עם אתגרים אשר אין להם אח ורע באף רשות מקומית אחרת במדינת ישראל. בשל העלאת מפלס בריכה מס' 1 על ידי מפעלי ים המלח ב 69- ס"מ מידי שנה, נגרמים נזקים חמורים למבנים ולתשתיות בחופים הציבוריים באזורי התיירות עין בוקק וחמי זוהר ובישוב נווה זוהר. גם חופי המועצה הסמוכים לים המלח (לאגן הצפוני), באזור עין גדי סובלים מנזקים כבדים, כתוצאה מפעילות מפעלי ים המלח ומהיפערות של בולענים. על מנת להתמודד עם הנזקים לתשתיות ולמבנים שנפגעו בעין בוקק ובחמי זוהר, מבוצעות לאורך כל רצועת החוף הנ"ל עבודות שיקום על ידי החברה הממשלתית להגנות ים המלח חל"י, אלא שעבודות אלה כשלעצמן מהוות לא אחת מקור למפגעים כאלו ואחרים בחופים. המועצה משקיעה מאמצים ומשאבים רבים על מנת להתמודד עם האתגרים הניצבים בפניה עקב מצב הדברים האמור, ובשמירה על סטנדרט גבוה של תחזוקה ופיקוח על החופים במטרה להבטיח את תקינותם ובטיחותם בכל עת. כתוצאה מפעילותה האמורה של המועצה לאורך זמן והודות להתקדמותה של חל"י בביצוע עבודות השיקום בחופים, תוקנו כלל הליקויים נשוא דו"חות הביקורת מטעם משרד הפנים לשנת 2015 . בנוסף לפעולות הפיקוח והתחזוקה השגרתיות, השלימה המועצה בימים אלה ממש מהלך של הקמת מחלקת פיקוח וקליטת פקחים נוספים לשורותיה. זאת ועוד, המועצה מצויה בעיצומו של תהליך להחתמת בתי המלון המפעילים חופים ציבוריים על הסכם הפעלה ותחזוקה של החוף, אשר יבטיח את המשך הפעלתו ותחזוקתו של החוף על ידי בתי המלון ברמה גבוהה ובהתאם למפרטי תחזוקה מפורטים. 

ליקוי

9. 	בספטמבר 2013 התריע מנהל אגף אתרי רחצה לפני לשכת שר הפנים ולפני מנכ"ל המשרד על כך שהמשרד אינו מחזיק בכלי אפקטיבי שיסייע לאכוף על הרשויות המקומיות את הוראותיו בנוגע לתיקון הליקויים בחופים. מנהל האגף פירט עוד לגבי הסנקציה הקיימת -סגירת החוף על מגבלותיה, שאותה יש ביכולתו להפעיל כלפי הרשות המקומית. אולם עד מועד סיום הביקורת הנהלת משרד הפנים לא דנה בנושא. על מנהל המינהל לשלטון מקומי לבחון את טענתו של מנהל האגף על חסרונו של כלי אפקטיבי לאכיפת הוראות המשרד על רשויות מקומיות, ואם ימצא שיש בה ממש - עליו להתריע על כך לפני מנכ"ל המשרד כדי שיטפל בנושא.

מעקב
משרד הפנים

9.	תיקון צו הסדרת מקומות רחצה גובש ויועבר לאישור שר הפנים. 




















רשות האוכלוסין, ההגירה ומעברי הגבול

הבאת עובדים זרים ושמירה על זכויותיהם

גופים מבוקרים: משרד הכלכלה, משרד המשפטים, משרד הבינוי והשיכון, משרד החקלאות ופיתוח הכפר, משרד האוצר, משטרת ישראל

ליקוי

1. 	בית המשפט העליון קבע כי ככלל, משהמדינה מתירה את כניסתו של אדם בשעריה ומאפשרת את שהייתו כאן, בין היתר לצורכי עבודה, נפרסת מעליו מטריית עקרונות המשפט הבסיסיים החלים בישראל על כל אדם הנמצא בשטחה. בית המשפט העליון ציין  כי לא ניתן ליהנות משירותי עו"ז ומהיתרונות שהם מצמיחים למשק הישראלי ולאזרחי ישראל בלי לשאת בנטל הזכויות המגיעות להם, וכי התנערות מעובדים אלה יש בה ממד של ניצול שאינו מתיישב עם ערכי מדינה יהודית ודמוקרטית ושמירתה על זכויות אדם.

מעקב
רשות האוכלוסין, ההגירה ומעברי הגבול

1.	בעקבות הביקורת הוחלט על קיום סדרת דיונים בשיתוף משרדים רלוונטיים ותוך שמיעת גופים שונים על מנת לשקול תיקון התקנות בדרך שתאפשר דיווח ופיקוח סביר על המעסיקים. הרשות מבצעת אכיפה פלילית וכן מטילה קנסות מינהליים לגבי  הפרות מעסיקים כלפי עובדים זרים בתחום סמכותה.  מעבר לכך, במקרים בהם לכאורה בוצעו הפרות חמורות של תנאי היתר ההעסקה,  הרשות מקיימת שימועים בכתב  למעסיקים,  ובמידה  שעולות ראיות מינהליות לקיום הפרה חמורה,  מוטלות סנקציות מתאימות על המעסיק (כגון צמצום מספר העו"ז, ביטול הבאת עו"ז מחו"ל, ביטול ההיתר וכדו'  וזאת  בהתחשב במלוא נסיבות המקרה.

ליקוי

2. 	אף על פי שרשות האוכלוסין קיבלה מידע מגורמים חיצוניים הנוגע למאות עו"ז, שלפיו שכרם אינו משולם לחשבון בנק בישראל כנדרש בהנחיותיה, ולמרות החשש הממשי שבדרך זו מקופחת הזכות של העובדים האלה לקבל שכר הוגן תמורת עבודתם, היא לא בדקה מידע זה.

מעקב
רשות האוכלוסין, ההגירה ומעברי הגבול

2.	בהיתרים הניתנים למעסיקים ובנהלי הרשות מצוין כי חלה חובת הפקדת שכר לחשבון הבנק של העובד הזר בישראל. במסגרת עתירה מינהלית שהוגשה על ידי התאחדות האיכרים בה טענו החקלאים לקשיים בעניין עמידה בנוהל האמור, סוכם כי  רשות ההגירה תוציא עדכון לגבי חובה זו, לחקלאים ולעובדים זרים, ובין היתר תאפשר לחקלאים להודיע לרשות, במסגרת תצהירים, על עובדים המסרבים לפתוח חשבונות בנק. העדכון פורסם לכלל החקלאים ולעובדיהם הזרים, בעברית ובתאית. 

ליקוי

3. 	במשך כשנה לא השלימה רשות האוכלוסין את הטיפול בממצאי בדיקה שעשתה, ובה הועלו הפרות חמורות לכאורה של זכויות עו"ז שהועסקו על ידי שני תאגידים בענף הבנייה, ולא קבעה אם הפרות אלה אכן התקיימו.

מעקב 
רשות האוכלוסין, ההגירה ומעברי הגבול

3.	בחודש יוני 2014 הוגש דוח ביקורת חשבונאית מטעם רו"ח פנימי של האגף למעסיקים ועובדים זרים על שני תאגידי בנין. בעקבות ממצאי הדוח, נשלחו ביום 19/11/14 שימועים לתאגידים, אשר העבירו תגובתם בחודש ינואר 2015. לאחר עריכת השלמות והתייעצות עם משרד הכלכלה האמון על תחום השכר, צפויה להתקבל החלטה.

ליקוי

4. 	על פי חוק עובדים זרים, אם מעסיק לא קִיים הוראה מהוראות חוק זה או אחד מתנאי היתר ההעסקה או חובה החלה עליו כלפי עובדיו, רשאי הממונה  - לאחר שנתן למעסיק הזדמנות להשמיע את טענותיו לפניו - לבטל את ההיתר שניתן למעסיק להעסקת עו"ז, עבור כולם או חלקם, וכן לסרב לבקשת המעסיק.  רשות האוכלוסין חקרה ומצאה שיותר מ-130 מעסיקים של עו"ז הפרו זכויות של עובדיהם בשנים 2013-2012 ובעקבות ממצאיה הטילה הרשות על המעסיקים קנס כספי או הגישה נגדם כתב אישום. למרות זאת הרשות לא בחנה לגבי אף אחד מאותם המעסיקים האם ההפרות האלה דורשות גם את ביטול ההיתר להעסקת עו"ז או הגבלתו או אם הן דורשות סירוב לבקשת מעסיק להקצאת היתר, כפי שנדרש ממנה. 

מעקב
רשות האוכלוסין, ההגירה ומעברי הגבול

4.	הפעולות שנוקטת הרשות לגבי ביטול היתר להעסקת עו"ז או הגבלתו על אותם מעסיקים המפרים את זכויות עובדיהם -  בטרם מתן או הארכת היתר למעסיק בענף החקלאות נערכת בדיקה באם הוסדרו  כל  הקנסות החלוטים שהוטלו  על המעסיק. במידה וקיים קנס מנהלי אשר לא הוסדר, ההיתר מסורב, או ניתן היתר/הארכה למשך חודשיים בלבד  על מנת לאפשר למעסיק להסדיר את תשלום הקנס. באשר למידע בגין הרשעות של מעסיקים, הוחלט כי מחלקת התביעות ברשות תעביר אחת לחודש למינהל מעסיקים את רשימת ההרשעות וכתבי האישום שהוגשו כנגד המעסיקים בעקבות נסיבות עבירה חמורות. מידע זה יובא בחשבון לצורך שקילת נקיטת סנקציות מנהליות כנגד המעסיק.   

ליקוי

5. 	ממצאי חקירות של משרד הכלכלה אשר מעידים על הפרת דיני העבודה מצד המעסיק הם הפרה של תנאי היתר העסקה. ממצאים אלה עלולים אף להעיד על הפרה של זכויות נוספות של עו"ז שהן חלק מתנאי ההיתר ואשר אכיפתן מצויה כאמור בתחום הסמכות של רשות האוכלוסין. למרות זאת לא הסדירה הרשות עם משרד הכלכלה את העברת הממצאים האלה אליה באופן שוטף.

מעקב
משרד הכלכלה

5.	לאחר פגישה בין משרד הכלכלה לרשות ההגירה בנושא, סוכמה הצעה לנוהל לתהליך העברת מידע.   

מעקב
רשות האוכלוסין, ההגירה ומעברי הגבול

5.	לעניין הסדרה עם משרד הכלכלה את העברת הממצאים אליה באופן שוטף בנושא הפרת תנאי העסקה של מעסיקים - בשנה האחרונה גובש מימשק עבודה שוטף עם מינהל הסדרה ואכיפה במשרד הכלכלה, במסגרתו מועברים לרשות קבצים רבעוניים ובהם מידע על מעסיקי עובדים זרים שקיבלו אזהרות ממשרד הכלכלה בעקבות הפרות, וכן שהוטלו עליהם עיצומים כספיים חלוטים.  בנוסף,  סוכם כי במקרים בהם הקנסות לא הוסדרו על ידי המעסיקים, או כאשר מדובר בנסיבות חמורות במיוחד, הרשות תשקול ביטול או סיוג היתרי ההעסקה שבידי המעסיק לאחר שימוע.  

ליקוי

6. 	כך למשל בשנים 2013-2011 פתח משרד הכלכלה 69 תיקי חקירה כנגד מעסיקי עו"ז בענפי הסיעוד, החקלאות והבנייה, והחקירות הסתיימו עד סוף 2013. ב-41 מהתיקים האלה מצא המשרד שהמעסיקים הפרו את זכויותיהם של העו"ז על פי דיני העבודה ובעקבות זאת נקט נגדם סנקציות, בין היתר באמצעות הטלת קנסות או הגשת כתבי אישום. את הממצאים האלה לא העביר משרד הכלכלה לרשות האוכלוסין כדי שתבחן אם יש מקום לשלול היתרים מהמעסיקים, להגבילם או לענות בשלילה על בקשת המעסיק לקבלת היתר. בשל כך נתנה הרשות היתרים להעסקת עו"ז למעסיקים שהפרו זכויות עובדים.

מעקב
משרד הכלכלה

6.	התקיימה פגישה הנוגעת לנושא עם ראש מינהל אכיפה ברשות ההגירה, אך מעבר לכך משרד הכלכלה לא מודע לפעולות נוספות שנעשו בנושא.  

מעקב
רשות האוכלוסין, ההגירה ומעברי הגבול

6.	בשנה האחרונה גובש מימשק עבודה שוטף עם מינהל הסדרה ואכיפה במשרד הכלכלה, במסגרתו מועברים לרשות קבצים רבעוניים ובהם מידע על מעסיקי עובדים זרים שקיבלו אזהרות ממשרד הכלכלה בעקבות הפרות, וכן שהוטלו עליהם עיצומים כספיים חלוטים.  בנוסף,  סוכם כי במקרים בהם הקנסות לא הוסדרו על ידי המעסיקים, או כאשר מדובר בנסיבות חמורות במיוחד, הרשות תשקול ביטול או סיוג היתרי ההעסקה שבידי המעסיק לאחר שימוע. 

ליקוי

7. 	תופעת העבדות והסחר בבני אדם לעבדות ולעבודות כפייה מתאפיינת בהתייחסות לבני אדם כאל רכוש תוך התעלמות מזכויות האדם שלהם (להלן - קרבנות סחר). היא נפוצה בעיקר בקרב אוכלוסיות חלשות במיוחד, המגיעות מארצות מצוקה לארצות אחרות כדי למלא צרכים שונים.  בבואה לחדש היתר למעסיק נדרשת רשות האוכלוסין לבדוק גם היבטים של תנאי העסקה של העו"ז, שכן אלה הם חלק מתנאי ההיתר. לכן מידע על מעסיק ולפיו מצאה משטרת ישראל ראשית ראיה לכך שהעובד הזר שלו הוא קרבן סחר, צריך שיעמוד לפני מי שמקבל החלטה אם לחדש לאותו מעסיק היתר להעסקת עו"ז. נמצא שמידע כאמור שהיה בידי רשות האוכלוסין לא הובא, ככלל, לפני גורמים בתוך הרשות שמוסמכים לחדש היתרים להעסקת עו"ז. כיוון שכך עלולה רשות האוכלוסין לחדש היתרי העסקה למי שנחשד בהעסקת עובדים בתנאי עבדות.  על מנכ"ל רשות האוכלוסין לפעול לכך שמידע על עו"ז ולפיו הייתה ראשית ראיה לכך שהם בגדר קרבנות סחר יועבר לגורם ברשות שמוסמך להחליט על מתן היתרי העסקה. 

מעקב
רשות האוכלוסין, ההגירה ומעברי הגבול

7.	הפעולות שנוקטת הרשות בנושא תופעת העבדות וסחר בבני אדם - בסוף 2015  נשלח מכתבו ע"י מנכ"ל רשות האוכלוסין והגירה  למנכ"ל המשרד לביטחון פנים המבקש את קבלת הראיות אשר יאפשרו לרשות לשקול עריכת שימוע והטלת סנקציות מינהליות נגד מעסיקים. הרשות ממתינה להתייחסות משרד לביטחון פנים.  

ליקוי

8. 	בשנת 2010 העלתה המשטרה חשדות בעברות עושק של עו"ז על ידי החקלאי שהעסיק אותם. נגד החקלאי הוגש כתב אישום באוקטובר 2011, והוא הורשע ב-2013 בשבעה אישומים של עברות עושק. מידע זה לא עמד כלל לפני רשות האוכלוסין, ולפיכך אישרה הרשות את בקשתו של אותו חקלאי לקבל היתרים להעסקת ארבעה עו"ז בכל אחת מהשנים 2011 ו-2012 בלי שניתנה הדעת לחשדות שהועלו נגדו עוד בשנת 2010 ולכתב האישום שהוגש נגדו באוקטובר 2011. 

מעקב
משטרת ישראל

8. 	לא דווח על התקדמות בתיקון הליקוי. 
ליקוי

9. 	אחד מהכלים להבטחת זכויות של עו"ז הוא טיפול אפקטיבי בתלונות שהוגשו בקשר להעסקתם. במסגרת יישום הסכמים בילטרליים  פעלה רשות האוכלוסין להקמת מוקד "הקו החם" , המשמש מוקד מידע ופניות טלפוני עבור עו"ז שהובאו לישראל באמצעות הסכמים בילטרליים.  עבור כ-63% מהעו"ז בארץ - עו"ז בענף הסיעוד ובענף הבנייה אשר הגיעו לישראל שלא באמצעות הסכם בילטרלי - לא הייתה כתובת להגשת תלונות העוסקות בהפרה של הזכויות שאכיפתן היא בתחום אחריותה של רשות האוכלוסין. עוד נמצא כי הרשות לא ניהלה רישום של התלונות שקיבלה מגורמים חיצוניים שלא באמצעות הקו החם לגבי עובדים אלה ולא עקבה אחר הטיפול בהן. 

מעקב
רשות האוכלוסין, ההגירה ומעברי הגבול

9.	לעניין ניהול רישום  של התלונות שקיבלה הרשות מגורמים חיצוניים שלא באמצעות הקו החם - במסגרת ההסכמים הבילאטרליים התחייבה הרשות להפעלת "קו חם" לעובדים המגיעים במסגרת זו. באשר לתלונות המגיעות לרשות מגופים חיצוניים או מעובדים שלא הגיעו לארץ במסגרת ההסכמים הבילאטרליים, תלונות אלה  מועברות לטיפול מינהל אכיפה וזרים, נבדקות ונערך לגביהם מעקב. במהלך שנת 2015 טופלו 407 תלונות, מתוכן, 271 תלונות הועברו מ"הקו החם" לגבי עובדים אשר נכנסו לארץ במסגרת ההסכמים הבילאטרליים, והיתרה,  136 תלונות התקבלו מגורמים שונים.   

ליקוי

10. 	במשרד הכלכלה פועלת כאמור הממונה על זכויות עו"ז, אשר תפקידה בין היתר לשמש כתובת לקבלת לתלונות של עו"ז הנוגעות לזכויות תעסוקתיות אשר נובעות מדיני העבודה. את רוב התלונות שמקבלת הממונה על זכויות עו"ז ואשר תועדו על ידה היא מעבירה לאחר בירור לבדיקה של מינהל ההסדרה במשרד הכלכלה או לבדיקה של רשות האוכלוסין לשם קבלת החלטה אם לנקוט הליך משפטי אזרחי כנגד המעסיקים.  הממונה על זכויות עו"ז העבירה 40 תלונות מ-110 התלונות שקיבלה בשנת 2012 להמשך טיפול במינהל ההסדרה וברשות האוכלוסין. עד אוגוסט 2014 לא קיבלה הממונה עדכון ממינהל ההסדרה ומרשות האוכלוסין בדבר ממצאי בדיקתן של 40 התלונות. עוד נמצא שעד מועד סיום הביקורת ביוני 2014 (להלן - מועד סיום הביקורת) לא קיבלה הממונה ממינהל ההסדרה עדכון בדבר 10 מ-11 התלונות שהעבירה אליו בשנים 2011-2010; ארבע מהתלונות הללו היא העבירה אליו עוד בשנת 2010. שיהוי בבדיקת תלונות עו"ז על פגיעה בזכויותיהם עלול לסכל את יכולתם למצות את זכויותיהם.  

מעקב
משרד הכלכלה

10.	בתחילת 2015 התקיימו שתי פגישות לשם קידום הנוהל ,ללא הצלחה. לקראת סוף שנת 2015, גיבש משרד הכלכלה הצעה לנוהל שהועברה להתייחסות רשות ההגירה (לאחר הבנה שהמתווה המוצע סביר בעיניהם). המשרד ממתין להתייחסות הרשות להצעת הנוהל. שיתוף פעולה בנושאי הסמכויות הייחודיות והמקבילות  מתבצע הלכה למעשה בשטח.
ליקוי

11. 	לשם חיזוק ההגנה על זכויות עו"ז העניק חוק עובדים זרים לממונה על זכויות עו"ז את הסמכות להגיש תביעה אזרחית כנגד מעסיקי עו"ז. בשנים 2013-2012 שקלה הממונה להגיש תביעה אזרחית בעקבות שמונה תלונות שקיבלה מעו"ז. התברר כי במהלך שלוש שנים גובשו טיוטות כתבי תביעה והתקיימו בעניין דיונים וחליפת מכתבים בין הממונה ונציגי משרד המשפטים ורשות האוכלוסין; הממונה התבקשה כמה פעמים לעשות בהם שינויים ולהשלים פריטי מידע חסרים, וכך עשתה. אולם בפועל משנת 2010 ועד מועד סיום הביקורת טרם הגישה הממונה תביעות אזרחיות כנגד מעסיקי עו"ז מאחר שהטיפול מול משרד המשפטים בגיבוש כתב התביעה עוד לא הסתיים. על משרד הכלכלה לקדם עם משרד המשפטים את השימוש בסנקציה של הגשת תביעה אזרחית בידי הממונה על זכויות עו"ז בדרך פעולה שעולה בקנה אחד עם התיקון לחוק עובדים זרים. עוד עליהם לפעול לכך שייעשה שימוש מיטבי בסמכות שהקנה החוק לממונה על זכויות עו"ז להגיש תביעה אזרחית כנגד מעסיקים שהפרו את זכויות עובדיהם.

מעקב
משרד הכלכלה

11.	משרד הכלכלה והתעשייה ביחד עם משרד המשפטים פועלים לקידום האפשרות להגשת תביעה אזרחית, לאחרונה התכנס פורום מורכב מנציגי משרד הכלכלה והתעשייה, משרד המשפטים ורשות ההגירה ויחד עם הממונה על זכויות עובדים זרים ונתקבלה הסכמה מטעם משרד המשפטים לקדם הליך מסוים לכדי תביעה אזרחי במידה שהמעסיק לא ישיב להתראה האחרונה של הממונה.

ליקוי

12. 	ממצאי הביקורת מלמדים על חולשה בפעולות משרד הכלכלה בכל הנוגע למימוש סמכויות הממונה על זכויות עו"ז. כיוון שכך, לא מומשה כיאות תכלית החקיקה - להקים גוף במשרד הכלכלה במטרה להבטיח את זכויותיהם של עו"ז. על הנהלת משרד הכלכלה לבחון את פעולות הממונה על זכויות עו"ז ואת טענותיה שפורטו בדוח זה. בהתאם לממצאי הבחינה מוטל על הנהלת משרד הכלכלה לנקוט פעולות כדי להבטיח שגוף זה, שהוקם על פי חוק עובדים זרים כדי להגן על זכויות העו"ז, יקבל את הסמכויות והכלים הנחוצים לו למילוי תפקידיו באופן שיבטיח את מימוש תכלית הוראות הדין. 

מעקב
משרד הכלכלה

12.	המשרד פועל לשדרוג היחידה על ידי הוספת תקן ושדרוג תקן הממונה במקביל לשינוי ארגוני שיחזק את תחום האכיפה האזרחית בהיבטיה המשפטיים. הנושא בטיפול מול נציבות שירות המדינה. לעניין הענקה  לגוף הממונה על זכויות עו"ז את כל הסמכויות והכלים הנחוצים לו למילוי תפקידו, המשרד פועל לקביעת נוהל (למיצוי הסמכויות) ולשינוי ארגוני בכדי לחזק את תחום האכיפה האזרחית בהיבטיה המשפטיים. 

ליקוי

13. 	בשנים 2011-2013 חקר משרד הכלכלה שמונה תלונות שקיבל מגורמים חיצוניים כנגד 47 מעסיקים שהעסיקו יחד 296 עו"ז (לגבי 274 מהעובדים התלונות התקבלו בשנת 2011). בתלונות הועלו טענות על פגיעה בתנאי שכר והפרה של תנאי היתר ההעסקה. עד מועד סיום הביקורת לא סיים משרד הכלכלה את הטיפול בתלונות האלה אף כי חלפו שלוש שנים מאז שקיבל את רובן. ממצאים אלה מעלים חשש כבד שמשך הטיפול הארוך של משרד הכלכלה בתלונות של עו"ז מסכל את האפשרות שעו"ז, אשר ככלל רשאים לעבוד בישראל חמש שנים לכל היותר ונותר להם פרק זמן קצר לשהות בה, יזכו למצות את הטיפול בעניינם ולקבל את זכויותיהם כעובדים. משך הטיפול הארוך עלול גם למנוע שלילת היתר להעסקת עו"ז, כאשר הדבר נדרש. במצב זה אף קיימת האפשרות שאותם מעסיקים ממשיכים להפר את זכויותיהם של עובדים אחרים

מעקב
משרד הכלכלה

13.	בשנים 2011-2013 נפתחו 41 תיקי חקירה בגין תלונות שהגיעו מקו לעובד (כנגד היתר לא היה חשד להפרה ולא נפתחו תיקי חקירה).  בכל התיקים הסתיים הטיפול באכיפה . להלן סטטוס התיקים : 5 תיקים בטיפול הלשכה המשפטית , ב-8 תיקים הוטל קנס מינהלי , בתיק אחד ניתנה התראה מינהלית , 27 תיקים נסגרו. יצוין כי המקרה הספציפי המתואר בליקוי מדובר בתלונה אחת על 274 עו"ז אשר בעקבותיה בוצעה פעילות משולבת של מינהל הסדרה ואכיפה , רשות ההגירה ומשטרת ישראל. 

ליקוי

14. 	כמו כן עד סוף 2013 לא סיים משרד הכלכלה את הטיפול ברוב התלונות שקיבל מרשות האוכלוסין שנה ורבע קודם לכן במסגרת הקו החם, ולא סיים את הטיפול ביותר מ-80% מהתלונות שהתקבלו בינואר-מרץ 2013. 

מעקב
משרד הכלכלה

14.	להלן פילוח הטיפול בפניות שהופנו המוקד: סה"כ בשנים 2013-2014 הופנו 703 פניות מהקו החם כאשר  72% מתוכן הסתיים הטיפול.  441 פניות טופלו באכיפה: ב- 374 פניות התקבלה החלטה, 67 פניות בהליכי חקירה 129 - פניות הועברו לטיפולה של הממונה על עו"ז. 133 – פניות נסגרו בהליך הראשוני מסיבות שונות. מינואר – נובמבר 2015 (טרם התקבלו פניות דצמבר) הופנו  352 פניות  מהקו החם, ב 37% הסתיים הטיפול. 272 – פניות טופלו באכיפה, מתוכם התקבלה החלטה ב- 108 פניות ,  164 פניות בהליכי חקירה 32 – פניות נסגרו בהליך הראשוני מסיבות שונות. 8 -פניות ממתינות לבחינה , 40 פניות הוחזרו לקו החם להשלמת פרטים. 

ליקוי

15. 	חוק עובדים זרים קבע מה הן הוראות החוק ששר הפנים יהיה אחראי לביצוען ומה הן ההוראות ששר הכלכלה יהיה אחראי לביצוען, וכן קבע הוראות ששני השרים הללו יחד אחראים לביצוען. מערך הסמכויות המורכב של רשות האוכלוסין ושל משרד הכלכלה בכל הנוגע לאכיפת זכויות עו"ז, ועצם קיומן של סמכויות מקבילות לשני גופים ממשלתיים מחייבים רמת תיאום גבוהה ביניהם. נוהל עבודה שגובש ב-2010 בין שני הגופים היה חסר: הוא לא הקיף את מכלול הנושאים, קשרי הגומלין ושיתופי הפעולה הנדרשים על מנת להבטיח טיפול יעיל בתלונות של עו"ז על הפרת זכויותיהם. אולם משנת 2012 ועד מועד סיום הביקורת לא גובש נוהל עבודה מלא ומקיף. בשיהוי זה יש כדי להביא לפגיעה בזכויות עו"ז רבים לאורך תקופת זמן ארוכה. על רשות האוכלוסין ומשרד הכלכלה לעשות את כל הפעולות הדרושות כדי להבטיח העברה שוטפת של המידע האמור ביניהם, להבטיח שלכלל העו"ז תהיה כתובת לקבלת מידע או להגשת תלונה, ולפרסם את דבר קיומה של הכתובת. עוד עליהם להבטיח שבירור התלונות ייעשה במהירות האפשרית וככל שיידרש, ממצאי הבירור יועברו בין יחידות שני הגופים ביעילות. 


מעקב
משרד הכלכלה

15.	לשאלה האם משרד הכלכלה ורשות האוכלוסין עושים את כל הפעולות הדרושות להבטיח העברת מידע ביניהם כדי להבטיח שלכלל עו"ז תהיה כתובת לקבלת מידע או להגשת תלונה ולפרסם את דבר קיומה של הכתובת - הנושא נמצא בהליכי בחינה.

ליקוי

16. 	הפרשת כספים על ידי המעסיק עבור פיקדון לעובדים הזרים נועדה לשרת שתי מטרות: הבטחת זכויות סוציאליות לעובד הזר בישראל ויצירת תמריץ חיובי לעזיבתו את הארץ עם תום תקופת העסקתו בה כדין. לשם קביעת חובת הפיקדון על מעסיקי עו"ז נדרשו בשנת 2000 השרים הנוגעים בדבר לפעול להתקנת תקנות הפיקדון שיבטיחו זאת. פעילותם בעניין זה של משרדי הכלכלה, הפנים והאוצר והשרים שעמדו בראשם נכשלה. לפיכך במשך 14 שנים לא הובטחו זכויות עו"ז, שהם מהעובדים החלשים ביותר במשק. אי-התקנת תקנות הפיקדון פגעה אף ביכולת לממש את תכלית החקיקה להפרשת כספים עבור פיקדון לעו"ז - להבטיח את יציאתם מהארץ לאחר שתקופת שהייתם ועבודתם בה כחוק הסתיימה. 

מעקב
רשות האוכלוסין, ההגירה ומעברי הגבול

16.	טיוטת תקנות הועברה לאישור ועדת  העבודה הרווחה והבריאות של הכנסת ב2/2016.

ליקוי

17. 	החל משנת 2008 מחייב החוק את כל המעסיקים במשק לבצע הפרשות לפנסיה ולפיצויי פיטורים עבור עובדיהם, ובחוק עובדים זרים נקבע המנגנון להפקדת כספים אלה. כדי להבטיח שכספים אלה יופרשו כסדרם ויגיעו לידי העו"ז וכדי להגן על הכספים האלה מפני עיקול ושעבוד יש צורך להתקין את תקנות הפיקדון שאמורות היו להסדיר את מנגנון הפקדת הכספים לעו"ז. המוסד לביטוח לאומי העלה, כי עו"ז רבים אינם מקבלים את כספיהם באופן מלא או חלקי. בכך נפגעה האפשרות להבטיח את הזכויות הסוציאליות של העו"ז.  על השרים הנוגעים בדבר - שר הכלכלה, שר הפנים, ושר האוצר - לפעול ללא דיחוי נוסף להשלמת הליך התקנת התקנות בדבר חובת הפיקדון לעובדים זרים, בכל הענפים שבהם הם מועסקים. 

מעקב
משרד הכלכלה

16,17.	שר הכלכלה הקודם החליט לקדם את התקנות. ביוני 2015 התקיים דיון בנושא זה בוועדת העבודה הרווחה והבריאות של הכנסת. בתום הדיון הוחלט כי יש להשלים נוסח התקנות והעברתם לוועדה בתום 30 יום (ללא התייחסות לענף החקלאות). הוחלט כי המלצות בנוגע לתקנות בענף החקלאות יוגשו לוועדה תוך 90 יום.   ביום 29.7.2015 הגישו שרי הכלכלה, הפנים והאוצר את הטיוטה לוועדת העבודה, הרווחה והבריאות של הכנסת (ללא ענף החקלאות).  בסוף אוקטובר 2015 קיבל שר הכלכלה הקודם את הסכמת השרים הרלוונטיים לנוסח תקנות הכולל את ענף החקלאות. עם זאת, בשל חילופי השרים, התקנות הועברו לבחינת רה"מ (בכובעו כשר הכלכלה). ב 10 לפברואר 2016 נשלח נוסח התקנות לוועדת העבודה והרווחה לשם קידום דיון בנוסח התקנות.  

מעקב
רשות האוכלוסין, ההגירה ומעברי הגבול

17.	טיוטת תקנות הועברה לאישור ועדת  העבודה הרווחה והבריאות של הכנסת ב2/2016. 

ליקוי

18. 	התנאי לקבלת היתר להעסיק עובד זר בענף הסיעוד הוא שמבקש ההיתר יתחייב כי העובד הזר יתגורר עמו. ב-2009 יצרה הממשלה תשתית כדי לאפשר הלנת עו"ז מחוץ לבית המטופל במקרים מיוחדים. רשות האוכלוסין הודיעה למשרד האוצר עוד ב-2011 כי לדעתה יש צורך בקביעת אמות מידה לכך והטיפול בקביעתם הוטל על משרד האוצר. במשך שלוש שנים לא פעל משרד האוצר כנדרש ממנו, וגם הרשות לא שבה והתריעה על כך. רק לאחר שהוגשה עתירה לבג"ץ הועברה למנכ"ל רשות האוכלוסין המלצה לאמות מידה להלנת עובד זר בסיעוד שלא בבית המטופל.

מעקב
רשות האוכלוסין, ההגירה ומעברי הגבול

18.	סטטוס ההמלצה לקביעת אמות מידה להלנת עובד זר בסיעוד שלא בבית המטופל - הועדה בראשות משרד האוצר העבירה למנכ"ל רשות האוכלוסין המלצות לקביעת אמות מידה להלנת עו"ז בסיעוד שלא בבית המטופל. מנכ"ל הרשות קיבל את ההמלצות, ובתאריך 16/4/15 פורסם הנוהל המיישם ההמלצות באתר האינטרנט של הרשות .

ליקוי

19. 	בענף הסיעוד מועסקים רוב העו"ז בישראל - 40,000 גברים ונשים. העסקת העובדים באמצעות הסכם בילטרלי היא יצירת מנגנון פעולה ישיר בין מדינת ישראל לבין מדינות המוצא שנועד למנוע תופעה ידועה של גביית דמי תיווך אסורים מעו"ז וסחר בבני אדם על ידי גורמי תיווך פרטיים. במשך שלוש שנים מאז החליטה הממשלה על התקשרות באמצעות הסכם זה היא לא יישמה את החלטתה: לא הושלמה תכנית ניסיונית להבאת 300 עו"ז, ופיילוט שמקדמת הרשות כולל רק כמה עשרות עו"ז. בשלוש השנים האלה, על פי מידע שקיבלה הרשות, נדרשו זרים שביקשו לעבוד בישראל לשלם דמי תיווך גבוהים שלא כדין. מידע זה מעלה חשש ממשי שעדיין קיימת בישראל תשתית להעסקת עו"ז בענף הסיעוד בתנאי עבדות, וזאת בשל התלות הנוצרת בין מי שמשלם את דמי התיווך ובין מעסיקו. ככל שמתקשים רשות האוכלוסין והצוות הבין-משרדי (שמונה לשם קידום הסכמים בילטרליים) להשלים את המשימה שהוטלה עליהם לקדם הסדרת תכנית ניסיונית לגיוסם של 300 עו"ז לכל הפחות בענף הסיעוד באמצעות התקשרות בהסכם בילטרלי עם מדינות המוצא של העו"ז, מוטל על מנכ"ל הרשות להציג את הקשיים לפני שר הפנים, ועל השר להביאם לפני הממשלה לשם מציאת פתרונות. 

מעקב
רשות האוכלוסין, ההגירה ומעברי הגבול

19.	הפעולות שנקט מנכ"ל הרשות לגיוסם של מאות עו"ז בענף הסיעוד באמצעות התקשרות בהסכם בילטרלי עם מדינות המוצא של העו"ז - בחודש יוני 2015 נחתם הסכם פיילוט עם נפאל להבאת 50 עובדים סיעודיים בשלב הראשון. בחודש ספטמבר 2015 ביקרה משלחת מישראל בנפאל לקידום יישום ההסכם. פורסם קול קורא ללשכות הפרטיות להשתתפות בפיילוט. בנוסף, הועברה לממשלת סרי לנקה טיוטה סופית של הסדר בילאטרלי  דומה, לאישורם. כמו כן, התקיימה ישיבת וידאו עם נציגי משרד העבודה הפליפיני בניסיון לקדם הסדר דומה מולם. נעדכן כי הועבר עדכון לבג"ץ בקשר להתקדמות הנ"ל.    בחודשים אפריל – מאי 2016 אמור להתחיל יישום הפיילוט כאמור עם נפאל.   




ליקוי

20. 	משרד החקלאות מעביר לרשות האוכלוסין בכל שנה המלצה על מספר העו"ז שיש לאפשר לכל אחד מהחקלאים להעסיק. המשרד עשה זאת רק בימים האחרונים של השנה הקלנדרית, ורק אז יכולים היו החקלאים להתחיל בהליך שקבעה הרשות , שעם סיומו היא מעניקה את היתרי ההעסקה ואשרות העבודה של העו"ז. בשל העיכוב בפעולותיו של משרד החקלאות אולצו אלפי עו"ז להפר את החוק האוסר עליהם לשהות בישראל ללא אשרה, ואלפי חקלאים אולצו להפר את החוק המחייב אותם להעסיק עו"ז תחת היתר בתוקף.  על משרד החקלאות להעביר את המידע והנתונים הדרושים לרשות האוכלוסין לשם מתן היתרי העסקה בענף החקלאות באופן שיאפשר לרשות, לחקלאים ולעו"ז לעמוד בהוראות הדין. 

מעקב
משרד החקלאות ופיתוח הכפר

20.	משרד החקלאות ופיתוח הכפר העביר את הנתונים הדרושים לרשות האוכלוסין במהלך ספטמבר 2015, לשם ביצוע איזוני תיקים על ידי החקלאים והמעסיקים.

מעקב
רשות האוכלוסין, ההגירה ומעברי הגבול

20.	בשנת 2015 ביצעה הרשות פעמים הליך של איזון תיקים, וזאת מאחר והמלצות משרד החקלאות לשנת 2015 הועברו לרשות ביום 14/1/15  ההמלצות לשנת 2016 הועברו לרשות ביום 10/9/15. בהתאם לכך, הרשות סיימה את הליך איזון התיקים לשנת 2016 במועד, לפני סוף שנת 2015, ועמדה בהוראות הדין.  

ליקוי

21. 	מדיניות הממשלה בשנת 2009 הייתה להפחית הדרגתית את המכסה הכוללת להעסקת עו"ז, בין היתר כדי להגדיל את שיעור התעסוקה של ישראלים בענפי החקלאות והבנייה. לצד הפחתת המכסות החליטה הממשלה על פעולות לעידוד תעסוקת ישראלים ועל פעולות נוספות. בהחלטות שקיבלה הממשלה בשנים 2014-2010 בענפים אלה היא נסוגה מהמתווה לפעולה שקבעה ב-2009. החלטות אלה התקבלו בלי שהובאה לפני שרי הממשלה התשתית הנדרשת של מידע ונתונים ובלי שהובאו לפניהם תוצאות הפעולות שנכללו בהחלטות הקודמות שקיבלה הממשלה.  על משרדי הכלכלה, החקלאות והבינוי והשרים העומדים בראשם, המגישים הצעות להחלטת הממשלה בנושא מכסות עו"ז לוודא כי מצורף להצעות כל הנתונים והמידע הדרושים לדיון ולקבלת החלטות. על מזכיר הממשלה לוודא שההצעות להחלטת ממשלה כוללות את המידע הדרוש לפי תקנון הממשלה. 

מעקב
משרד הכלכלה

21.	רוב ההחלטות מסוג זה מועלות על ידי משרדים אחרים. כאשר עולות הצעות החלטה הנוגעות למדיניות הבאת עובדים זרים, בוחן הדרג המקצועי במשרד הכלכלה והתעשייה את השלכות ההחלטה בהיבטי תעסוקה ביחס לנתונים הקיימים. העמדה המקצועית מועברת לידיעת השר, והמשרד פועל בהתאם להנחיותיו בסוגיה הנדונה. 















משרד הרווחה והשירותים החברתיים

היבטים בטיפול בקטינים נפגעי תקיפה מינית או אלימות

גופים מבוקרים:  משרד הרווחה והשירותים החברתיים , משרד הבריאות, משרד החינוך, משטרת ישראל, משרד הכלכלה

ליקוי 10 תוקן. ראה הערות ראש הממשלה 65ג', מאי 2015 עמ'  261-268. 

ליקוי

1.	הקמת מרכזי ההגנה - אי עמידת משרד הרווחה בהוראות חוק הסיוע  - לפי חוק הסיוע היה על משרד הרווחה להקים עד אפריל 2013 שמונה מרכזי הגנה. ואולם במועד סיום הביקורת, אוגוסט 2014, הקים המשרד רק חמישה מרכזים, ואף זאת רק לאחר התערבות בג"ץ. משמעות הדבר היא שהפריסה הנדרשת של מרכזי ההגנה, המאפשרת לדעת המחוקק יישום מלא של החוק, עדיין אינה קיימת. על משרד הרווחה להשלים ללא דיחוי נוסף את הקמתם של שמונת מרכזי ההגנה כמתחייב מן החקיקה בנדון, על מנת להנגיש את המרכזים לתושבים רבים ככל האפשר. כמו כן, על משרד הרווחה ועל הגופים האחרים הנוגעים בדבר - ובהם משטרת ישראל, משרד הבריאות ומשרד החינוך - לפעול להגברת המודעות לקיומם של מרכזי ההגנה ולעדכון נוהליהם בעניין זה. נוסף על כך, על משרד הרווחה להסדיר את תהליכי עבודת מרכזי ההגנה ואת הפיקוח עליהם וכן את הפיקוח על מרכזי הטיפול - כל זאת כדי להבטיח שיסופקו השירותים שמרכזים אלו מחויבים לספק. בכל הנוגע למרכזי הטיפול, על המשרד גם להבטיח ללא דיחוי שיהיה להם מענה פסיכיאטרי זמין.

מעקב
משרד הרווחה והשירות החברתיים 

1.	הוקמו שישה מרכזי הגנה והסתיים תהליך מכרז של שני מרכזי ההגנה בצפת ונתניה,  הזוכה נמצא עכשיו בתהליך התאמת מבנה וגיוס כוח אדם  - צפי לפתיחת המרכז – אוקטובר 2016. להגברת המודעות, משרד הרווחה פועל במספר מישורים: באתר המשרד הועלה המידע הרלוונטי  בנושא  מרכזי הגנה; המשרד נמצא בקשר  עם  לשכת הפרסום הממשלתית  בנוגע לאפשרות פרסום רחב לידיעת הציבור בערוצי התקשורת השונים; התקיימו ימי עיון וחשיפת מרכזי הגנה לאנשי מקצוע מתחומים משיקים (משטרה, חינוך, בריאות פרקליטות שופטים ועוזריהם ועוד);  צורפו פרטים באיגרת להורה שהופץ  על ידי משרד החינוך בשבוע מניעת פגיעה מינית;  פרטי מרכזי ההגנה פורסמו באתר משרד החינוך ובמוקד 116 של משרד הרווחה. סיום הכנת  תקנון עבודה סוציאלית (להלן:  תע"ס)  והסדרת הפיקוח  בתוכם תעשה עד סוף חודש אוגוסט 2016.  סיום הכנת נוהל  בנושא מרכזי טיפול עד חודש אוקטובר 2016 וסיום הכנת תקנון  עבודה סוציאלית  עד דצמבר 2016. 

מעקב
משטרת ישראל 

1. 	מחלקת הנוער  במשטרת ישראל עורכת כ-6 הסמכות נוער בשנה  - הכוללים גם הסמכת חוקרי חסרי ישע. בהסמכות אלו מוקדש יום שלם לביקור במרכז הגנה שם מועברות הרצאות של כלל הפונקציות הרלוונטיות במרכז. בנוסף לאמור, מחלקת הנוער עורכת ימי עיון במרכזי הגנה לקבוצות מיקוד של יומנאים וראשי קבוצות סיור, כאשר לכל שוטר מועבר יום העיון במרכז ההגנה הנמצא במחוז הרלוונטי לגביו. ביום העיון מועברות הרצאות של כלל הפונקציות הרלוונטיות במרכז. בכל מחוז בו נפתח מרכז הגנה, נערך ביקור במרכז לצוות הפיקוד ולכלל הגורמים הרלוונטיים בתחנה. בכוונת מחלקת הנוער לערוך בשנת 2016 ביקור של  סגל הפיקוד הבכיר (להלן: ספ"כ)  ביותר במשטרה  במרכזי ההגנה. משטרת ישראל מתכננת  יום עיון במרכז הגנה שיתקיים במסגרת קורס פיקוד ומטה  (להלן: פו"ם)  ייעודי, שהינו הקורס המשטרתי היוקרתי ביותר להכשרת דור הפיקוד החדש. דברור מרכזי ההגנה ופעילותם מצוי בהובלת משרד העבודה והרווחה. דוברי המשטרה מציינים בכל שיחת רקע / תגובה / ריאיון עם גורמי תקשורת בתחומים רלוונטיים דבר קיומם של מרכזי ההגנה ושיתוף הפעולה עם הרשויות החוסות תחת המרכזים בדגש על נגישותם עבור קורבנות העבירה.

מעקב
משרד הבריאות 

1. 	הוכן מסמך המרכז  את כל המידע  בדבר השירותים  הניתנים לקטינים נפגעי אלימות ופגיעה מינית לרבות  כל מרכזי ההגנה, הסבר על דרכי פניה, כתובות וטלפונים.  המסמך הופץ במאי 2015 לכל השירותים הסוציאליים במערכת הבריאות. נוסח עדכני  יצורף ללומדה ויועלה לאתר המשרד במהלך שנת 2016. צפי לסיום  עדכון הנוהל דצמבר 2016. 



ליקוי

2. 	היעדר מודעות ציבורית ומוסדית לפעילות מרכזי ההגנה - היות שמרכזי ההגנה הם שירותים חדשים למדי, היה מתבקש שמשרד הרווחה והגופים האחרים הנוגעים בדבר, ובהם משטרת ישראל ומשרדי החינוך והבריאות, יפעלו להגברת המודעות בקרב אנשי המקצוע והציבור לקיומם של המרכזים, על מנת שמקרים המתאימים לטיפולם אכן יופנו אליהם. ואולם הביקורת העלתה כי משרד הרווחה פרסם באתר האינטרנט שלו רק שניים מבין חמשת מרכזי ההגנה. כמו כן הוא לא נקט פעולות להגברת המודעות לקיומו של מרכז ההגנה בירושלים בקרב האוכלוסייה הלא-יהודית בעיר, שרק שיעור מועט ממנה טופל בו . משטרת ישראל, משרד החינוך ומשרד הבריאות לא ציינו בנוהליהם הנוגעים לקטינים נפגעים את קיומם של המרכזים ואת האפשרות של הקטינים לקבל טיפול בהם.

מעקב
משרד הרווחה והשירות החברתיים 

2.	עם העברת מרכז ההגנה  בירושלים למתחם קמפוס חרוב המתוכננת לסוף שנת 2016, יחויב המפעיל להגדיל את המרכז לטובת ילדים מהאוכלוסייה הערבית. בנושא הגברת המודעות לשרות, ראה מעקב לליקוי 1. 

מעקב 
משרד הבריאות 

2.	בשנת 2016 יוסדרו דרכי הפניה למרכזי ההגנה בהנחיות העבודה של משרד הבריאות, ההנחיה תועבר לשירותי הבריאות הרלוונטיים. בנוסף, בשנת 2015 התקיימו בכל מחוז של משרד הבריאות מפגשי עבודה לרכזי ועדות אלימות במערכת הבריאות בתוך מרכזי ההגנה. מאז שנת 2013 בתוכניות ההכשרה בנושא אלימות נגד קטינים משולבת הרצאה בנושא מרכזי ההגנה.

ליקוי

3. 	הבדיקה העלתה כי באתר המשטרה אין כל מידע בנוגע למרכזי ההגנה ולאפשרות לפנות אליהם, וממילא גם אין כל מידע בנוגע לפרטי ההתקשרות עמם. 	



מעקב 
משטרת ישראל

3	באתר משטרת ישראל פורסמו כבר כלל מרכזי ההגנה ודרכי התקשורת עימם.


ליקוי

4.	משרד מבקר המדינה מעיר כי הואיל ושניים מן המרכזים פועלים כבר יותר מחמש שנים ושניים אחרים פועלים כבר יותר משנה, היה ראוי שהמשטרה תעדכן את נהליה בעניינם זה כבר ולא תמתין עד להשלמת ההקמה של יתר המרכזים. צורך זה מקבל משנה תוקף גם משום שהמשטרה עצמה העלתה אותו עוד בשנת 2010. אשר על כן, אין מקום לדיחוי נוסף בנדון. 
	
מעקב
משטרת ישראל

4. 	במהלך שנת 2015 הנהלים המשטרתיים שגובשו בנושא מרכזי ההגנה,  הופצו  לגורמי השטח במשטרת ישראל.

ליקוי

5. 	ליקויים בהסדרת פעילות מרכזי ההגנה ובפיקוח עליהם- אף שמשרד הרווחה החל בגיבושן של הוראות מקצועיות הנוגעות למרכזי ההגנה עוד בשנת 2008, הוא טרם השלים את הכנתן, וממילא לא כלל אותן בתקנון לעבודה סוציאלית. בפועל כל מרכז הגנה קובע את אופן פעולתו בעצמו. נוסף על כך נמצא כי המשרד טרם קבע כללים לפיקוח על המרכזים, וכי הפיקוח הקיים אינו מובנה. 

מעקב
משרד הרווחה והשירותים החברתיים

5. 	סיום הכנת  תקנון עבודה סוציאלית  בנושא תבוצע עד חודש  אוגוסט 2016.  

ליקוי

6. 	ליקויים בהסדרת פעילות מרכזי הטיפול לנפגעי תקיפה מינית - עד ינואר 2014 היה אמור משרד הרווחה להתקשר עם 12 מרכזי טיפול. ואולם נמצא כי המפעילים נבחרו רק במשך שנת 2014, וכי חתימת ההסכמים עמם הסתיימה רק בספטמבר שנה זו. עוד נמצא כי משרד הרווחה טרם השלים את גיבושו של נוהל סופי ומחייב לפיקוח על מרכזי הטיפול, אף שחלפו שנתיים מאז החל לגבש טיוטת נוהל כזה. בהיעדר כללים לפיקוח פועלים העו"סים המפקחים על המרכזים על פי שיקול דעתם.

מעקב
משרד הרווחה והשירותים החברתיים

6. 	מחודש אפריל 2014, מופעלים 12 מרכזים טיפוליים על ידי משרד הרווחה והשירותים החברתיים וקיימים לכך הסכמים תקפים.   מרכז חדש, ה-13 בארץ, פועל מחודש ינואר 2016. הכנת נהלים אשר יסדירו  את פעילות מרכזי הטיפול תסתיים עד חודש אוקטובר 2016.

ליקוי

7. 	אין במרכזים מענה פסיכיאטרי זמין, שיהיה ניתן להסתייע בו במקרים המתאימים.

מעקב
משרד הרווחה והשירותים החברתיים

7. 	העמדה המקצועית של המשרד היא שמרכז הגנה אינו מסגרת לטיפול פסיכיאטרי. במידת הצורך נעשים חיבורים עם מרפאות לבריאות הנפש.

מעקב
משרד הבריאות

7. 	המענים הקיימים כיום מספקים וכוללים גישה חופשית למיונים של בריאות הנפש חינם וללא השתתפות עצמית. כתוצאה מהרפורמה כל המערכת גדלה:  הוקמו כ- 27 מרפאות חדשות  לבריאות הנפש לטיפול בקטינים והקופות הולכות ומפתחות שירותים אלו . משרד הבריאות מסכים כי קיימים תורי המתנה  אולם, אלו נקבעים על פי  חומרת המצב,  במידה ויש פניה למיון פסיכיאטרי לצורך טיפול דחוף, הקופות נענות לכך.

ליקוי

8. 	מענה חסר לטיפול בקטינים נפגעי אלימות פיזית- נמצא כי לקטינים נפגעי עברות אלימות לא הוסדר מענה טיפולי מערכתי מותאם, זמין ופטור מתשלום, כפי שהוסדר לגבי קטינים נפגעי עברות מין. בפועל המענה הטיפולי לקטינים נפגעי אלימות תלוי בהיצע השירותים הקיים ברשות המקומית שבה מתגורר הקטין, בזמינותו וביכולת  הכספית של משפחת הקטין. יודגש כי היעדרם של מענים מותאמים וזמינים לקטינים נפגעים, משמעו לעתים החרפת הנזק שכבר נגרם להם. על משרד הרווחה, בשיתוף משרד החינוך, משרד הבריאות והשלטון המקומי, לפעול להבטחת מענה טיפולי ארוך טווח זמין ומותאם גם לקטינים נפגעי אלימות, בדומה לטיפול הניתן לקטינים נפגעי תקיפה מינית. 

מעקב
משרד הבריאות

8. 	מערכת הבריאות פועלת רבות בנושא הכשרת צוותים רפואיים ופרא רפואיים לזיהוי קטינים נפגעי אלימות. שרותי בריאות הנפש מאפשרת נגישות גדולה יותר לטיפול פרטני  על ידי  אנשי מקצוע - עובדי סוציאליים ופסיכולוגים.  בתחילת2016   התקיימו דיונים  עם הגורמים המקצועיים באגף בריאות הנפש לפיתוח מיומנות וידע בקרב המטפלים בקופות.

מעקב
משרד הרווחה והשירותים החברתיים

8. 	הנושא מועלה במסגרת הדיונים בהחלטת הממשלה לאלימות במשפחה. במהלך חודש דצמבר 2016 יועבר לממשלה מודל הפעלה ליישום התכנית ועלותה. 

ליקוי

9. 	ליקויים בהכשרות לאיתור קטינים שנפגעו -  לעובדי מערכות החינוך והבריאות ולמטפלים בילדים בגיל הרך יש תפקיד חשוב באיתור קטינים שנפגעו. הבדיקה העלתה שבשנים האחרונות נקטו משרדי החינוך, הבריאות והכלכלה פעולות להכשרת העובדים והמטפלים האמורים באיתור קטינים כאלה. ואולם נמצא כי המשרדים האמורים לא מיפו את הצרכים שנותרו בהכשרה כזאת, וכי חלקם לא קבעו יעדים כמותיים בעניין זה לשנים הבאות. אשר להכשרת עובדים במערכות החינוך והבריאות ובקרב המטפלים בילדים בגיל הרך לאיתור קטינים שנפגעו, על משרדי החינוך, הבריאות והכלכלה למפות את הצרכים בעניין זה בכלל מסגרותיהם, ועל פי תוצאות המיפוי לקבוע תכנית עבודה ובה יעדים כמותיים לביצוע לשנים הבאות - הן בנוגע להכשרת עובדים שטרם הוכשרו והן בנוגע לשימור הידע וריענונו בקרב עובדים שכבר הוכשרו.



מעקב
משרד הבריאות

9. 	בתוכנית עבודה של המחלקה לטיפול באלימות במשפחה בשרות הארצי לעבודה סוציאלית, הוכנס מיפוי צרכים בנושא הכשרות לאנשי המקצוע שיתורגם לתוכנית פעולה בנוסף, לשימור  הידע בקרב עובדים שכבר הוכשרו. השרות עובד בשיתוף פעולה עם מכון חרוב וברוקדייל- המובילים גם הם בדיקה של יעילות הכשרות ומיפוי הנושא. 



































היבטים פיזיים של מסגרות רווחה חוץ-ביתיות

גופים מבוקרים: משרד הרווחה והשירותים החברתיים, משרד הבריאות, מינהל התכנון, המוסד לביטוח לאומי  

ראה הערות ראש הממשלה 65ג' – מאי 2015  עמ' 269-274. 

ליקוי

1. 	הזכות של אנשים עם מוגבלויות להשתלב בקהילה הוכרה על ידי המדינה, בין היתר, בחתימתה על האמנה בדבר זכויות אנשים עם מוגבלויות של האו"ם, בחוקים ובפסקי דין. ואולם, השילוב בקהילה הגדיל את החיכוך עם התושבים ועורר מאבקים ציבוריים (תופעת הנמב"י). המשרד הקים ועדה לבחינת דרכי ההתמודדות עם הסוגיה של פריסת המסגרות (להלן - הוועדה) וזו פרסמה את מסקנותיה ביולי 2012. הועלה כי ממכלול ההמלצות של הוועדה המשרד מיישם רק את חלקן: הוועדה המליצה להשתמש באמות מידה כמותיות בהליך קבלת ההחלטות על פריסת המסגרות בעתיד: צפיפות המסגרות בתא שטח והריחוק ממסגרות קיימות, והציעה כי המשרד ישתמש בהן במכרזים לפתיחת מסגרות חדשות. הועלה כי אמות המידה מיושמות בידי צוות משרדי, אך טרם הוטמעו במכרזים.

מעקב 
משרד הרווחה והשירותים החברתיים

1. 	משרד  הרווחה יטמיע את אמות המידה הכמותיות  כפי  שנקבעו בוועדה ובהתאם להמלצת דוח הביקורת,  להוציא מקרים בהם הדבר לא ניתן בהתאם להחלטת הוועדה המשרדית.   

ליקוי

2. 	בעקבות מסקנות הוועדה הוקם בינואר 2013 צוות שהיה אמור לדון בפריסה הקיימת, בדרכים להשגת פריסה שוויונית ובגיבוש ידע ומדיניות לשילוב מסגרות בקהילה, ולהגיש את המלצותיו בנושא. הועלה כי הצוות לא התכנס כלל ב-2014 (עד מועד סיום הביקורת באוגוסט), ולא התקבלו החלטות בנושאים אלה.

ליקוי

3. 	הוועדה המליצה כי אמות המידה החדשות לפריסה לא יחולו על מסגרות קיימות. משרד מבקר המדינה בדק את הסוגיה של צפיפות המסגרות הקיימות בערים חיפה ואשקלון והעלה, כי באזור מסוים בשכונת קריית חיים בחיפה יש 30 מסגרות סמוכות זו לזו, ובשני רחובות אחרים בחיפה יש שמונה וחמש מסגרות בהתאמה. באשקלון נמצאו רחובות אחדים שבהם יש ארבע עד שבע מסגרות.  הוועדה ציינה כי למשרד אין תפיסה תכנונית כוללת בנוגע לפריסת מסגרות הרווחה. תנאי יסוד לתכנון הפריסה הוא קיומה של מערכת מידע גיאוגרפי (GIS) שבה מפורט מקומן של המסגרות הממשלתיות והעירוניות. עד אוגוסט 2014 לא הייתה במשרד מערכת מידע גיאוגרפי שבה קיימים פרטים אלו, ואי-השלמתו של המידע החלקי הקיים במשרד פוגע בהשמתן של מסגרות רווחה חדשות. על המשרד לבקש ממשרד הבריאות ומהרשויות המקומיות את הכתובות של כל מסגרותיהם ולשלבן במערכת המידע הגיאוגרפי המתגבשת אצלו. בו בזמן על שני המשרדים להעביר את המידע על המסגרות הקיימות שבאחריותם למחלקות הרווחה העירוניות. אין די באמות המידה הכמותיות שהציעה הוועדה כדי להגיע לפריסה מיטבית של מסגרות רווחה תוך חיכוך מינימאלי עם האוכלוסייה ועם הרשויות. על המשרד להביא בחשבון מדדים איכותיים כגון: כושר הנשיאה החברתי-כלכלי של רשות מקומית והוגנות הפריסה בין יישובים סמוכים. על המשרד למפות ערים ושכונות שיש בהן עומס רב של מסגרות, ולכוון את הפריסה של מסגרות חדשות ליישובים ולשכונות אחרות במכרזים הבאים.

מעקב
משרד הרווחה והשירותים החברתיים

2-3. 	המשרד  מצוי בראשיתו של ניתוח  מצאי של המסגרות הקיימות ועד סוף שנת 2016 יושלם עדכון  הנתונים במערכת   GIS  שמהווה בסיס לתכנון מושכל של הפריסה -  כחלק מגיבוש תפיסה תכנונית כוללת.  בנוסף,  תיבחן  האפשרות להגדיר  תקן לפריסת המסגרות הנדרשות לאוכלוסייה כנגזרת של גודל ומאפייני האוכלוסייה- "סל מסגרות מרחבי". הגדרת התקן תסתמך על  דו"ח "דרישות פרוגרמתיות של מקרקעין ציבוריים עבור שירותי רווחה". 

מעקב
משרד הבריאות 

3. 	משרד הבריאות ימשיך לבצע את התיאום והבדיקה מול משרד הרווחה לגבי כל מסגרת חדשה אשר משרד הבריאות מתכנן לפתוח, ויבדוק שמיקומה עומד בסטנדרטים של המרחק שנקבעו על ידי שני המשרדים לפתיחת מסגרות דיור חדשות. 



ליקוי

4. 	הוועדה המליצה בסוגיית תופעת הנמב"י, כי המשרד יגבש אסטרטגיה כדי לעבור מהתנהגות פסיבית, בתגובה לאירועים המתרחשים בעקבות השמה של מסגרות רווחה בשכונות מגורים, להתנהגות פרו-אקטיבית של הובלת תהליך לשינוי עמדות ציבוריות. הועלה, כי למשרד ולמשרד הבריאות אין מדיניות ואסטרטגיה פרו-אקטיבית לשילובם של בעלי צרכים מיוחדים בקהילה. עוד הועלה, כי שני המשרדים אינם מעדכנים את מחלקות הרווחה ברשויות המקומיות בנוגע להשמת מסגרות חדשות בתחומן, והדבר עלול להוביל ל"התנהגות לעומתית" של הרשות.

מעקב
משרד הרווחה והשירותים החברתיים

4. 	עד סוף 2016  משרד הרווחה והשירותים החברתיים יגבש אסטרטגיית טיפול בתופעת הנימב"י. בנוסף, המשרד מקיים עבודת מטה לקביעת מדדים של עומס מסגרות ולבחינה מחודשת של אמות מידה למסגרות יומיות.

ליקוי

5. 	תכנון מסגרות הרווחה - במוסדות התכנון לא קיימת נציגות של משרד הרווחה ושל ארגונים חברתיים כך שלאוכלוסיות החלשות אין ייצוג מקצועי שיוכל להעלות לקדמת הדיון את הצרכים של שירותי הרווחה וסוגיות חברתיות שונות. זאת - לעומת הייצוג שניתן במוסדות התכנון לאורגנים המטפלים בנושאים סביבתיים. ואולם, גם לאחר שאישרה המועצה הארצית לתכנון ולבנייה באוקטובר 2012 את השתתפותם של שני נציגים מהמשרד כיועצים חברתיים, מינואר עד אוגוסט 2014 לא השתתף אף נציג של המשרד בדיוני המועצה הארצית.

ליקוי

6. 	משרד מבקר המדינה מעיר למשרד הרווחה כי הפעולות להטמעת נושאים חברתיים חלוציים בהליכי התכנון היא משימה שנודעת לה חשיבות מרובה למימוש יעדיו של המשרד מעורבותו הדלה של המשרד בהליכי תכנון מעלה ספק אם פעל כנדרש למילוי תפקידו בעניין זה. 

מעקב
משרד הרווחה והשירותים החברתיים

5-6. 	משרד הרווחה והשירותים החברתיים  פועל לקידום שינוי חקיקה על מנת להבטיח את חברות   משרד הרווחה במוסדות התכנון בדרג המקומי המחוזי והארצי. המשרד מציין כי פעל בנושא במסגרת "רפורמת המרפסות", אשר ירד מהפרק. על פי תיקון 103 לחוק התכנון והבניה  מיום 29.7.15, למוסדות התכנון  ייתוסף "נציג ארגון העוסק בנושאי חברה ורווחה שימנה שר הרווחה והשירותים החברתיים". נכון ליוני 2016  מתבצעים תיקונים אחרונים לדו"ח "דרישות פרוגרמתיות של מקרקעין ציבוריים עבור שירותי רווחה".  עם השלמת הדוח באוגוסט 2016,   הוא יועבר למנהל התכנון.  יצוין  כי על אף שטרם פורסם הדו"ח, טיוטת הדוח הועברה כבר בינואר 2016 , למנהל התכנון לצורך הטמעה בתדריך התכנון הממשלתי הכוללני בנושא.

ליקוי

7. 	תחזוקת מסגרות הרווחה - חוק הפיקוח על מעונות, התשכ"ה-1965 (להלן - החוק) מציב דרישות שונות למסגרות רווחה, לרבות בהיבטים הפיזיים שלהם. שרי הרווחה התקינו תקנות מכוח החוק רק לחלק מהשירותים במשרד, ובתקנות אלה הדרישות הפיזיות הן מועטות. היעדרן של נורמות אלה פוגע בתכנון מבנים או בהתאמתם של מבנים קיימים לצרכים הייחודיים של הדיירים, וגם פוגע בפיקוח על המסגרות. הועלה כי רק לשניים מ-12 השירותים האחראים על המסגרות החוץ-ביתיות חוברו פרוגרמות המאפשרות עיסוק מקצועי בתכנון ובפיקוח על המסגרות שלהן. על השירותים האחראים למסגרות חוץ-ביתיות במשרד ובמשרד הבריאות להכין פרוגרמה ומפרט טכני שישמשו בסיס לתכנון, לפיקוח, לתחזוקה ולבחירת מבנים שיוצעו למשרדים אלה במכרזים עתידיים. מן הראוי שמסמכים אלה ישולבו כחלק מהדרישות שיוצגו במכרזים להשמת מסגרות חדשות.

מעקב
משרד הרווחה והשירותים החברתיים

7.  	יישום תיקון הליקוי יושלם עד סוף חודש דצמבר 2016: אגף הפיתוח במשרד  הרווחה והשירותים החברתיים, יפנה לאגפים המקצועיים לצורך קבלת דרישות פרוגרמתיות ומפרטים קיימים. אגף פיתוח במשרד יעדכן ו/או יכין פרוגרמות פיזיות של כלל השירותים.  המסמכים ישולבו כחלק מהדרישות שיוצגו במכרזים להשמת מסגרות חדשות, שיבוצע באמצעות העסקת יועצים הנדסיים - אדריכל/מהנדס בניין -  ממיקור חוץ. 



מעקב
משרד הבריאות

7. 	המשרד מציין שיש שונות מאפיינים ייחודים בין האוכלוסיות של משרד הרווחה ומשרד הבריאות: לדוגמא,  לאנשים עם מוגבלויות פיזיות/חושיות  נדרשות התאמות מבניות מסוימות  בעוד שלאנשים עם מוגבלות נפשית לא נדרשת התאמה זו.  האגף לבריאות הנפש במשרד הבריאות מפתח שירותים לאוכלוסיות נוספות, לא רק בשיקום  - כגון אנשים עם לקות כפולה- נפש והנמכה קוגניטיבית - ומבצע התאמות נדרשות לאוכלוסייה זו. בכל כתיבת נוהל למודל דיור – העובדים המקצועיים באגף מתייעצים עם אנשי אגף הבינוי ומקבלים חוות דעת מקצועיות ומפורטות על כל ההיבטים של הבינוי בהתאמה לצרכים המיוחדים. כך נעשה בנהלים שנכתבו לאחרונה לקראת פרסום מכרז הדיור בשיקום, וכך גם  בכתיבת הסטנדרט להוסטל וקהילה תומכת ובכתיבת סטנדרט קהילה שיקומית במודל אקולוגי, מכרז שפורסם לפני כחודש. אגף ברה"ן מתואם עם משרד הרווחה לגבי פריסת שירותי הדיור בישוב  בנושא מרחק גיאוגרפי בין המסגרות  וכמות המסגרות. 

ליקוי

8. 	נמצא כי מבין אמות המידה שמפרסם המשרד במכרזים למסגרות חוץ-ביתיות חדשות המשקל הרב ביותר ניתן בדרך כלל למבנה המוצע. מכאן שהמשרד מייחס חשיבות רבה לנושא זה. דא עקא שבדיקת התשריט  של המבנה המוצע, בחינת האפשרות להרחבתו בעתיד והביקור בשטח לאישור התאמתו לא נעשים בידי אנשי מקצוע, כגון אדריכל או מהנדס בניין, אלא בידי עובדים סוציאליים שהם הרוב המכריע של העובדים המקצועיים במשרד. כתוצאה מזה רק במהלך ההפעלה של מסגרת מתגלים לפעמים מרכיבים בלתי מתאימים במבנים. נמצאו פערים ניכרים באיכותם ובהיקפם של דוחות הפיקוח על הליקויים הפיזיים (ובנושאים אחרים) שכתבו מפקחי השירותים השונים במשרד. זאת משום שהמשרד לא קבע מתכונת של דיווח מינימאלי שתחייב את כל המפקחים.

מעקב
משרד הרווחה והשירותים החברתיים

8. 	אגף הפיתוח במשרד הרווחה והשירותים החברתיים יבדוק ויאשר התאמת המבנים המוצעים במכרזים. משימת הפיקוח על ההיבטים הפיזיים  במסגרות תבוצע על ידי אגף הפיתוח במשרד.  

ליקוי

9. 	בגין חילוקי דעות בין אגף הפיתוח ובין הייעוץ המשפטי וחשבות המשרד על נוסח התנאים הכלליים במכרזים (בעיקר לעבודות תחזוקה) - עוכבו פרויקטים של בטיחות ונגישות, נפגע הניצול התקציבי ועלויות התחזוקה בפועל התייקרו. באגף הפיתוח במשרד מועסקים מהנדסים שהתמחו בבנייה ובתחזוקה של מבני רווחה ובדרישות הייחודיות להם. לפיכך מוצע לשקול לחזק את מעורבותו של אגף זה בבחירת מבנים חדשים המוצעים למשרד בידי מפעילים פרטיים או ציבוריים ובפיקוח עליהם.

מעקב
משרד הרווחה והשירותים החברתיים

9. 	נקבעו נהלים חדשים לעבודה משותפת בין  אגף פיתוח והגורמים הרלוונטיים בלשכה המשפטית ובחשבות  המשרד, פורסמו 4 מכרזים.

ליקוי

10. 	ביוני 2013 יזם המשרד בדיקה של מצב הבטיחות במסגרות הרווחה. הועלה כי מרבית אגפי המשרד לא פעלו כנדרש להשלמת מכסת הבדיקות, ועד יוני 2014 אושרו רק כמחצית המסגרות החוץ-ביתיות. על המשרד לוודא גם את בדיקתן של יותר מ-4,000 מסגרות יומיות שבאחריותן של הרשויות המקומיות. בפועל, המשרד לא דרש את בדיקתן של המסגרות היומיות ובהן מועדוניות לילדים, משפחתונים ומרכזים טיפוליים.

מעקב
משרד הרווחה והשירותים החברתיים

10. 	בוצע סקר מקיף בכל  המעונות והממצאים הועברו לכלל המעונות. יישום תיקון הליקוי במלואו יבוצע עד לסוף שנת 2016. 







משרד התיירות

מורי דרך בישראל

גופים מבוקרים:  משרד התיירות,  משרד התחבורה והבטיחות בדרכים , רשות המסים בישראל

ראה הערות ראש הממשלה 65ג' מאי -  2015 עמ' 275-280. 

ליקוי

1. 	התנהלות משרד התיירות בעניין תיקון חוק שירותי תיירות ותקנות מורי דרך - ההסדרים החוקיים והמנהליים שעל פיהם משרד התיירות פועל בתחומים מסוימים אינם ברורים או מפורטים דיים, והתעוררו ספקות לגבי הפרשנות הנכונה שלהם. אף שהצורך בתיקון חוק שירותי תיירות ותקנות מורי דרך עלה במשרד כבר בשנת 2008, בספטמבר 2014 טרם הוגשה הצעת חוק מטעם המשרד, וגם התקנות האמורות טרם תוקנו. על משרד התיירות לנקוט בהקדם את כל הצעדים הדרושים להשלמת היזמה לתיקון חוק שירותי תיירות ותקנות מורי דרך.  נוכח אי-הבהירות בנוגע למונח "שירותי מורה דרך" המשמש בחוק, מוצע כי משרד התיירות ישקול להבהיר בתיקון לחוק את ההגדרה של מונח זה.

מעקב
משרד התיירות 

1.  	נכון למאי 2016, כתיבת טיוטת חוק שירותי תיירות ותקנות מורי דרך, לקראת סיום ותופץ כדי למנוע ספקות לגבי פרשנות החוק.  

ליקוי

2 . 	נמצא כי אף על פי שהנושא הועלה על ידי גורמים במשרד, המשרד עדיין לא גיבש עמדה, בשיתוף הלשכה המשפטית, בשאלה האם יש מקום להגביל את מספר הפעמים שבהן נבחן יכול לגשת למבחן, והאם יש מקום לגבות אגרה עבור השתתפות בבחינה. משרד מבקר המדינה מעיר כי על הנהלת משרד התיירות לבחון את הנושא, בשיתוף הלשכה המשפטית שלו ולהחליט אם יש מקום לקבוע כללים בנושא.



מעקב
משרד התיירות 

2.  	לדעת משרד התיירות, יש מקום להגבלת מספר הפעמים בהן נבחן יכול לגשת למבחן רישוי ולקבוע אגרת בחינות. הדברים ישולבו בתיקון התקנות. תיקון שהוכנס לטיוטת החוק יביא לתיקון תשלום אגרה על בחינה. עם זאת בכל הנוגע להגבלת מספר הפעמים אליהם יוכל נבחן לגשת קיימת בעיה משפטית. הגבלת מספר הפעמים בהן נבחן יכול לגשת למבחן רישוי עלה  בעבר בכנסת ולא אושר. 

ליקוי

3.	אכיפת החוק והתקנות  - משרד התיירות לא הכין לשנים 2014-2013 תכניות עבודה שנתיות מפורטות לביצוע ביקורת שמטרתה מניעת הדרכה לא חוקית של תיירי חוץ ותיירי פנים.  פעולות האכיפה שביצע המשרד בנוגע לפעולות הדרכה לא חוקית לא מוצו, ובכך נפגעה אפקטיביות האכיפה.

מעקב
משרד התיירות 

3. 	החל משנת 2014 המחלקה עובדת על פי  תכנית ביקורת שנתית:   במערכת תמר נקבע אומדן שנתי לביצוע  מספר אכיפות המתוכנן, כאשר מידי חודש מגיש כל מבקר אומדן ביצוע חודשי לתכנית העבודה שלו הכוללת ביקורות אכיפת מורי דרך. מידי שבוע מוגשת תכנית עבודה שבועית שבמסגרתה  המבקר  נדרש  לכלול לפחות 2 ביקורות אכיפת מורי דרך ובסוף כל חודש מוגש ביצוע המבקר מול האומדן.  הביקורות מבוצעות באתרים תיירותיים בולטים ונוספים לכך אתרים עליהם מתקבל מידע אודות הדרכה בלתי חוקית. בשנה נערכות כ-400 ביקורות אכיפת מורי דרך כולל מבצעים מיוחדים ברחבי הארץ.

ליקוי

4. 	משרד מבקר המדינה מעיר למשרד התיירות כי על מנת להפיק את מרב התועלת מהביקורות בנושא הדרכה לא חוקית ומהמאגר הממוחשב של הדיווחים על ביקורות אלה, עליו להקפיד כי כל המבקרים יגישו דיווח אחיד ומפורט הכולל את כל הנתונים הדרושים. 



מעקב
משרד התיירות 

4. 	הדו"חות מדווחים במערכת תוך הקפדה על מילוי נתונים נדרשים . נכון למאי 2016, התווסף במערכת פרמטר המעיד על שעות ביצוע ביקורת האכיפה.


ליקוי

5. 	לדעת משרד מבקר המדינה, על משרד התיירות לבחון את האופן שבו הוא משתמש בכלים העומדים לרשותו כדי לאכוף על סוכנויות הנסיעות את החוקים והתקנות העוסקים בהדרכת קבוצות באמצעות מורי דרך. 

מעקב
משרד התיירות 

5. 	עובדי יחידת הביקורת קונסים סוכנויות וחברות הנתפסות כעוברות על החוק. אלו נקנסות על פי  תקנה 9ג לתקנות שירותי תיירות(מורי דרך)-הדרכה ללא רישיון.

ליקוי

6. 	אף שלפי מסמכי משרד התיירות קיימת "תופעה של אי הקפדה של מורי הדרך לענוד רישיון במקום בולט כפי שמחייב החוק", מינואר 2013 ועד אוגוסט 2014 לא הטילו מבקרי המשרד קנסות על מורי דרך שלא ענדו את רישיונם במקום בולט. במשרד אין רישום מסודר ושיטתי של מקרים שבהם נמצאו מורי דרך שלא ענדו את רישיונם כנדרש. על משרד התיירות להקפיד לאכוף על מורי הדרך את הוראת תקנות מורי דרך שלפיה על מורה דרך לענוד את רישיונו במקום בולט לעין בשעה שהוא משמש מורה דרך או מציע את שירותיו. מוצע כי המשרד יבחן את הצורך בהגדלת הקנס שנקבע בגין עברה של אי-ענידת הרישיון,  כדי להגביר את ההרתעה.

מעקב
משרד התיירות

6.            	בשטח מצוידים המבקרים בכלים לאכיפת מורי דרך שאינם עונדים תג באופן גלוי כנדרש בחוק. יחד עם זאת, בשל פעולה משותפת עם אגודת מורי הדרך באמצעות העברת מסר לכלל מורי הדרך בדבר חובת ענידת התג במקום גלוי, חל שיפור משמעותי בשטח וניכר כי יש הקפדה על מילוי הנחיה זו.

ליקוי

7.	 פרסום מורי דרך לא מורשים באתר האינטרנט של המשרד - במאי 2014 הופיעו באתר האינטרנט של משרד התיירות פרטיהם של 4,187 מורי דרך. מבדיקת משרד מבקר המדינה עולה כי ל-286 מהם (כ-7%) לא היה באותו מועד רישיון תקף כנדרש. כדי למנוע את הטעיית הציבור, על משרד התיירות לוודא באופן שוטף שבאתר האינטרנט שלו יתפרסמו רק שמות מורי דרך בעלי רישיון תקף בהתאם לחוק. 

מעקב
משרד התיירות

7. 	מדובר בתקלה טכנית שטופלה עוד ביום בו המבקר הסב את תשומת לב המשרד לתקלה. 

ליקוי

8. 	רכבי אשכול - אחד השירותים המוצעים לתיירי החוץ המבקרים בישראל הוא סיור פרטי מודרך בתשלום ברכב אשכול. שירות זה ניתן רק על ידי מורה דרך מוסמך שקיבל רישיון להדרכה ברכב כזה . קבלת רישיון ממשרד התחבורה לרכישת רכב אשכול מקנה, במועד רכישת הרכב, פטור מתשלום מס על הרכישה.

ליקוי

9. 	המפקח על התעבורה במשרד התחבורה מינה ועדה מייעצת בנושא רכבי אשכול, שתפקידה להחליט בכל הנוגע למתן אישורים לרכישת רכב אשכול בפטור ממס (להלן - ועדת רכבי אשכול, או ועדת אשכול). לפני ועדת אשכול לא הונחו תחזיות ונתונים סטטיסטיים בדבר מספר התיירים המשתמשים וצפויים להשתמש ברכבי אשכול, כדי שתוכל לבסס עליהם את החלטותיה.

מעקב
משרד התיירות 

8-9.      	הסמכות להמליץ על קבלת הטבת מס לרכישת רכב אשכול עברה למשרד התיירות   וכך יהיו הנתונים זמינים בפני הועדה.

ליקוי

10. 	בצו תעריף המכס והפטורים ומס קניה על טובין, התשס"ז-2007, הותנה הפטור ממס על רכב אשכול בעמידה במכסה מזערית של שימוש ברכב להסעה והדרכה של תיירים. בשנת 2009 תוקן הצו בצו תעריף המכס והפטורים ומס קניה על טובין (תיקון מס' 27 והוראת שעה), התשס"ט-2009 (להלן - צו תעריף המכס) , ביזמת רשות המסים. בתיקון לצו הושמטו המגבלות הנוגעות לשימוש שרשאים מורה דרך או חברת הסעות לעשות ממועד התיקון ברכב, ואין בו דרישה לעמוד בתנאים כלשהם כתנאי לרכישת הרכב בפטור ממס. עם זאת נאמר בצו כי הפטור מותנה בכך שניתן לבעל הרכב רישיון מאת המפקח על התעבורה לפי צו הפיקוח על מצרכים ושירותים. מינואר 2013 ועד מועד סיום הביקורת, ספטמבר 2014, במשך כשנה וחצי, נרכשו הלכה למעשה רכבי אשכול בפטור ממס ללא בקרה של ועדת אשכול.

מעקב
משרד התיירות 

10.	המשרד מעדכן כי הליקוי תוקן באמצעות פעולות אלו: צו תעריף המכס תוקן וחובר נוהל מתאים אשר על פיו עובדת הועדה והממונה. הצו והנוהל קבעו את העיסוק בהסעת תיירים כתנאי.

ליקוי

11. 	משרדי התחבורה והתיירות לא היו שותפים בגיבוש התיקון לצו תעריף המכס ולא ידעו על קיומו עד סוף שנת 2012, ולכן המשיכה ועדת אשכול לדון באישור רכישת רכבי אשכול חדשים בפטור ממס עד אותו מועד, ורק בינואר 2013 הפסיקה את פעילותה. אף שהמשרדים העלו את הצורך לתקן את הצו ולהבהיר את קיומן של הדרישות כתנאי למתן הפטור ממס, במועד סיום הביקורת, בספטמבר 2014, טרם גיבשו משרד התיירות, משרד התחבורה ורשות המסים הסדר שיחזיר לפעולה את ועדת רכבי אשכול, והתחום של מתן פטור ממס על רכישת רכבים אלה והשימוש בהם נותר ללא פיקוח.

מעקב 
משרד התיירות 

11. 	ראה  מעקב לליקוי 10,  צו תעריף המכס תוקן וחובר נוהל מתאים חדש שפורסם. 

ליקוי

12. 	ועדת אשכול לא דיווחה לרשות המסים על בעלי רכבי אשכול שלא מסרו לה כנדרש דיווח שנתי על ימי השימוש ברכב לצורך הסעה והדרכה של תיירי חוץ.
מעקב	
משרד התחבורה והבטיחות בדרכים  

12.   	המפקח במשרד התחבורה   בדק את כלל מורי הדרך ומכסת הימים. רכב שלא עמד במכסה יקבל התראה ולאחריה יחויב בתשלום המס,  רק לאחר אישור התשלום יחודש רישיון הרכב.  בנוסף  הועדה החדשה תטמיע סעיף זה בנוהל החדש.

ליקוי

13. 	בדיקת אתר האינטרנט של משרד התיירות בשפות אנגלית וצרפתית העלתה כי אין בו מידע על האפשרות להיעזר ברכבי אשכול במהלך הביקור בישראל.

ליקוי

14.	 על משרד התיירות לבחון את סוגיית הדרכת הטיולים והסיורים ללא רישיון מורה דרך ולשקול אם יש מקום לאפשר הדרכה בידי מי שאינם מורי דרך, ואם כן - באילו מקרים ובאילו תחומים; את מי הם רשאים להדריך, ובאילו סוגי סיורים או מקומות, וככל שהדבר יידרש בהתאם להחלטותיו - ליזום תיקון של הוראות הדין.

מעקב 
משרד התיירות

14. 	המשרד כרגע אינו מאפשר הדרכת תיירים ללא רישיון על פי חוק. במסגרת הדיונים בטיוטת החוק החדש נושא הדרכה על ידי שאינם מורי דרך נדון. ההחלטה לאפשר או לחילופין לא לאפשר הדרכה על ידי שאינם מורשים, יקבעו הכללים לכך בחוק.
ליקוי

15. 	על משרד התיירות להסדיר את נושא מדריכי הטיולים במערכת החינוך העוברים קורס הדרכת טיולים (ולא קורס מורי דרך) ומוסמכים להדריך רק את תלמידי בתי הספר ולקבוע הוראות ברורות ומפורשות בנושא זה.

מעקב 
משרד התיירות

15.  	משרד התיירות מדווח כי ההוראות קיימות וברורות. 



ליקוי

16.	על משרד התיירות לוודא שהנתונים שברשותו בעניין נבחנים לשם קבלת רישיון מורי דרך יאפשרו לדעת כמה נבחנים ניגשו למועד נוסף וכמה פעמים נבחן כל אחד מהם. הדבר יאפשר לו לדעת במדויק מה העלות הכספית הכוללת של בחינות הרישוי החוזרות, ונתון זה יוכל לשמש בסיס להחלטות בדבר הטלת אגרות בגין ההשתתפות במבחנים.

מעקב 
משרד התיירות

16.  	הנתונים בעניין נבחנים לשם קבלת רישיון מורי דרך מאפשר  לדעת כמה נבחנים ניגשו למועד נוסף וכמה פעמים נבחן כל אחד מהם קיימים כבר. 






























פיתוח תשתיות ציבוריות לתיירות

גופים מבוקרים: משרד התיירות,  החברה הממשלתית לתיירות בע"מ.

ראה בהערות ראש הממשלה 65ג' מאי- 2015 עמ' 281-290.

ליקוי

1. 	גיבוש תכניות פיתוח ואישורן - בניגוד לנדרש בחוזר המנכ"ל ובהסכם המסגרת, בשנים 2012-2010 לא הפעיל צוות תקציב פיתוח (להלן - צת"פ)  את מודל התעדוף שנועד להתוות את תהליכי קבלת ההחלטות ואת הכללים לקביעת תחומי הפיתוח המועדפים והקצאת מסגרת תקציבית לכל אחד מהם, וכלל לא גיבש תכניות עבודה רב-שנתיות ושנתיות המגדירות תחומי פיתוח מועדפים וחלוקת תקציב בין התחומים.  על משרדי התיירות והאוצר לוודא כי בטרם ייבחנו פרויקטים פוטנציאליים, יתקיים אחת לתקופה תהליך תכנון סדור שיכלול בחינה של צורכי הפיתוח, קביעת יעדים וסדרי עדיפויות בין תחומי הפיתוח האפשריים וחלוקת התקציב ביניהם, ועיגונם בתכניות עבודה רב-שנתיות ושנתיות, והכול בידי הגוף שהוסמך לכך. ראוי שתהליך זה יכלול הערכה כלכלית באשר להשפעה של ביצוע תכניות פיתוח משנים קודמות על ענף התיירות ועל כלכלת המדינה. בכך יהיה כדי לספק מידע בנוגע להמשך כדאיות ההשקעה בתחומי פיתוח מסוימים, ולטייב את התכנון לשנים הבאות. 

מעקב
משרד התיירות

1.  	משנת 2015 נבחנות  הבקשות בהתאם למודל התעדוף.  בנוהל הצת"פ לשנת 2016 יתווסף מסמך מדיניות.  
	 
ליקוי

2. 	צת"פ בחן רק את מקצת הפרויקטים הפוטנציאליים, וגם לא קבע את תכניות העבודה השנתיות שכוללות את כל הפרויקטים שהוחלט לתכנן ולבצע (להלן - תכניות העבודה המפורטות). בחינת רוב הפרויקטים וגיבושן וקביעתן של תכניות העבודה המפורטות נעשו באגף הפיתוח של משרד התיירות (להלן - אגף הפיתוח או האגף), הכולל את הסמנכ"ל לפיתוח, המשמש כאמור יו"ר צת"פ, ועובדת הכפופה לו, המשמשת גם מרכזת של פעילות צת"פ . על בסיס תכניות עבודה אלה, שאף לא הוצגו בישיבות צת"פ, העביר אגף הפיתוח לחברה הממשלתית לתיירות בע"מ (להלן: חמ"ת) הזמנות עבודה לתכנון ולביצוע של פרויקטים, באישור חשב משרד התיירות ולעתים גם באישור מנכ"ל משרד התיירות . באגף אין מסמכים המתעדים שינויים שנעשו בתכניות העבודה המפורטות במהלך כל שנה והסיבות להם. על משרדי התיירות והאוצר לוודא שגם תכניות העבודה המפורטות ייקבעו ויאושרו בידי הגוף שהוסמך לכך. על משרד התיירות לשמור את תכניות העבודה המפורטות המקוריות ולתעד בכתב את השינויים שנעשים בהן ואת הסיבות להם. 

מעקב
משרד התיירות

 2. 	משרד התיירות מדווח על יישום תיקון הליקוי -  משנת 2015 נקבע מועד סדור להגשת בקשות לצת"פ. כלל הבקשות הוצגו בפני חברי הצת"פ ונבחנו על ידיהם.	

ליקוי

3. 	פעילות הפיתוח נקבעה אפוא שלא בידי הגוף שהוסמך לכך (צת"פ), ולא בדרך שנקבעה בחוזר המנכ"ל ובהסכם המסגרת. הפעילות התאפיינה בעיקר בגישה המגיבה לדרישות של פרויקטים קיימים ולא, כנדרש וכראוי, בגישה הבוחנת את צורכי הפיתוח, קובעת יעדים וסדרי עדיפויות לאחר בחינת חלופות ובהתחשב בשיקולים של עלות-תועלת, ומתאימה את הקצאת המשאבים בהתאם. 

מעקב
משרד התיירות

4.  	הקצאת  תקציב ספציפי לערי ליבה,  וקיום  ישיבות הכנה עם רשויות ערי הליבה אלו הפעולות שמשרד התיירות  נקט ליישום תיקון הליקוי. 
ליקוי

1. הגשת בקשות למימון פרויקטים והטיפול בהן - משרד התיירות אִפשר לרשויות מקומיות להגיש לו לאורך כל השנה בקשות למימון פרויקטים, והדבר הקשה עליו לגבש את תכניות העבודה המפורטות כראוי, על סמך בחינת כלל הפרויקטים שלגביהם הוגשו בקשות. משרד התיירות לא הקפיד שבקשות למימון פרויקטים יוגשו רק באמצעות טופס ייחודי שמטרתו לאפשר לחברי צת"פ לבחון את אותם פרטים ביחס לכל פרויקט באופן שוויוני. היו מקרים שבהם בקשות נפסלו על הסף בלא שהובאו לבחינה של צת"פ, וגם דיווח והנימוקים בדבר פסילתן לא הוצגו בפני צת"פ. מן הראוי כי משרד התיירות יפרסם מדי שנה בשנה את כוונתו לכנס את צת"פ ויקבע מועד אחרון להגשת בקשות. על המשרד להקפיד לטפל רק בבקשות שיוגשו על גבי הטופס שנקבע לכך. גם פסילה של בקשות, כולל פסילתן על הסף, צריכה להיעשות בשקיפות ולהיות מוכרעת בצת"פ.

מעקב
משרד התיירות

5.  	החל משנת 2015,  יש מועד קבוע להגשת בקשות, הבקשות מוגשות באופן אחיד על גבי טופס ייעודי. כלל הבקשות נבחנו בצת"פ ובפרוטוקולים מפורטים נימוקים להחלטה. משרד התיירות רואה בפעולות אלו יישום תיקון הליקוי.
	
ליקוי

5. 	בחינה ואישור של פרויקטים בצת"פ  - לפני שצת"פ בחן פרויקטים, הוא לא הקפיד לבדוק כי הם בעלי תכנית בניין עיר (להלן - תב"ע) תקפה שמכוחה אפשר להוציא היתר בנייה, אף על פי שהדבר נקבע כתנאי סף בחוזר המנכ"ל.  על צת"פ להקפיד לבדוק אם יש תב"ע תקפה בטרם ידון בפרויקטים לביצוע.  

מעקב
משרד התיירות

5. 	נבחנת ההיתכנות התכנונית של כל פרויקט לפני שהוא מאושר. בוטלה הקביעה כי קיומה של תב"ע הוא תנאי סף ובוחנים כל מקרה לגופו לפי העניין.

ליקוי

6. 	בעקבות יזמה שנקט שלא בסמכות יו"ר צת"פ שכיהן בשנת 2010, ובה פירש בצורה מסוימת את חוזר המנכ"ל, השתתפה מרכזת צת"פ בתהליך הבחירה של הפרויקטים שהובאו לבחינה של צת"פ בשנים 2012-2010. על משרדי התיירות והאוצר להקפיד כי רק חברי צת"פ, המוסמכים להשתתף בתהליך הבחירה של פרויקטים, יהיו שותפים בתהליך זה.

מעקב
משרד התיירות

6. 	משנת 2014 רק ארבעת חברי הצת"פ מדרגים את הפרויקטים.




ליקוי

7. 	בחינה ואישור של פרויקטים שלא נבחנו בצת"פ - יותר ממחצית הפרויקטים שבתכניות העבודה המפורטות לשנים 2012-2010, בהיקף כספי כולל של כ-300 מיליון ש"ח לפחות, הם הגדלות תקציביות והרחבות של פרויקטים שצת"פ אישר בשנים קודמות (להלן - פרויקטים המשכיים). אף על פי שצת"פ הוא הגוף המוסמך לבחון את כל סוגי הפרויקטים, בשנים האמורות חלק מהפרויקטים ההמשכיים נבחנו ואושרו באגף הפיתוח ולא בידי צת"פ. בניגוד לאופן שבו נהג בעבר, מספטמבר 2010 עד סוף שנת 2012 אגף הפיתוח אף לא הציג בישיבות צת"פ נתונים לגבי כלל הפרויקטים ההמשכיים, וחברי צת"פ לא דרשו לכל הפחות לקבל נתונים אלה. אגף הפיתוח אישר ביצוע של פרויקטים המשכיים בהתבסס על כך שהפרויקט המקורי שלהם אושר בשנים עברו, בלי לבחון אם השתנו הנסיבות ואם יש מקום לפרויקטים ההמשכיים על פי אמות המידה שבחוזר. לשם הכרעה בהצעה שהועלתה במשרד התיירות בשנת 2013, במהלך הביקורת - לפיה חוזר המנכ"ל ישונה וייקבע בו כי רק חלק מהפרויקטים ההמשכיים ייבחנו בצת"פ, תלוי בהיקפם הכספי - על משרדי התיירות והאוצר לקיים תהליך קבלת החלטות סדור בו יבחנו את היתרונות והחסרונות של ההצעה, בין היתר בהתחשב בממצאי דוח ביקורת זה ובהמלצותיו. כל עוד לא חל שינוי בנושא זה בחוזר המנכ"ל, על כל פרויקט המשכי להיבחן ולקבל את אישור צת"פ. 	

ליקוי

8. 	עוד אושרו באגף הפיתוח במקום בצת"פ חלק מהפרויקטים שהממשלה החליטה על ביצועם מתקציב משרד התיירות (להלן - החלטות ממשלה), חלק מהפרויקטים שמומנו מתקציב של גופים ציבוריים אחרים (להלן - השתתפויות), מרבית הפרויקטים שעניינם תכנון תשתיות תיירותיות, ומרבית הפרויקטים שהצורך בהם עלה באופן בלתי צפוי במהלך שנת העבודה (להלן - שונות או פרויקטים לא צפויים), לא אושרו בידי צת"פ אלא באגף הפיתוח. בניגוד לנדרש בחוזר המנכ"ל, פרויקטים אלה, שתקציבם הכולל בשנת 2012 בלבד הסתכם בכ-75 מיליון ש"ח לפחות, נכללו בתכניות העבודה המפורטות בלי שנבחנו לפי אמות המידה שבחוזר.  לא נמצאו מסמכים המתעדים את תהליכי קבלת ההחלטות, לרבות הנימוקים לאישור פרויקטים באגף הפיתוח, ומסמכים המבהירים מדוע האגף הביא לבחינה ולאישור של צת"פ פרויקטים מסוימים ואחרים לא. 




מעקב
משרד התיירות

7-8. 	המשרד המדווח  על תיקון הליקוי: כלל הפרויקטים מובאים לצת"פ ובכלל זה פרויקטים המשכיים והשלמות תקציב. פרויקטים הנובעים מהחלטות ממשלה מובאים לדיון בצת"פ לאישור פרטי הפרויקט. 
	
ליקוי

9. 	ניהול המידע על הפרויקטים שאושרו  - במשרד התיירות אין מידע מרוכז ונגיש לגבי אופן ניהולם של כל הפרויקטים שהוחלט לפתחם, ובכלל זה ההגדלות התקציביות בכל פרויקט, ומשרד התיירות אינו ערוך לספק נתונים אלה. היעדר מידע כאמור מונע עמידה בעקרון השקיפות ופוגם ביכולתם של משרד התיירות וצת"פ לבצע בקרה ומעקב בנושא ולקבל החלטות מיטביות לגבי ניהול הפרויקטים. יצוין כי בשנים 2012-2010 בלבד הוחלט על פיתוחם של 311 פרויקטים (כולל פרויקטים המשכיים). 

מעקב
משרד התיירות 

10. 	המשרד נמצא בתהליך של בחירת מערכת מידע שתלווה את תהליך העבודה. נכון ליולי 2016, המידע קיים בקבצי אקסל בצורה יותר מסודרת וזמינה מבעבר.	 
ליקוי

10. 	הזמנות עבודה לפרויקטים לא מוגדרים - בשנים 2012-2010 העביר משרד התיירות לחמ"ת גם הזמנות עבודה כלליות - שבהן לא הוגדר פרויקט מסוים, עבודות הפיתוח המבוקשות או האזור בארץ שבו יש לבצעם - בהיקף כספי כולל של כ-33 מיליון ש"ח. רובן של הזמנות אלה הוצאו ללא אישור של צת"פ. במשרד התיירות אין אסמכתאות המתעדות את תהליכי קבלת ההחלטות גם בעניין הזמנות עבודה אלה והמבהירות את הנימוקים להוצאתן. תהליכים חוזרים ונשנים אלה של אופן הקצאת כספי ציבור משקפים סטייה חמורה מכללי מינהל תקין, ואין לקבלם.

מעקב
משרד התיירות

10. 	המשרד מדווח על  יישום תיקון הליקוי: הזמנות העבודה מתייחסות לפרויקט ספציפי ובדרך כלל מפורטת בהן  מהות העבודות. מלבד בהזמנות עבודה לנושאים רוחביים כגון שילוט חום ברחבי הארץ או בתקציבי החלטות ממשלה המתייחסות למספר אתרים (לדוגמה צפרות).

ליקוי

11.	ככלל משרד התיירות לא צירף להזמנות עבודה את פרוטוקול ישיבת צת"פ שבה נידון הפרויקט נשוא העבודה ואושר. נמצאו הזמנות עבודה רבות שבהן לא מצוין התאריך שבו צת"פ אישר את הפרויקט וכמה הזמנות עבודה המפנות לישיבת צת"פ שבה הפרויקט הרלוונטי כלל לא נדון.

מעקב
משרד התיירות

11. 	משרד התיירות  על יישום תיקון הליקוי: פרוטוקול הצת"פ מצורף להזמנת העבודה וסרוק ל"מרכבה". בכל המקרים תאריך הדיון בצת"פ מצוין על הזמנת העבודה.

ליקוי

12. 	עיכוב בהוצאת הזמנות עבודה  - מהמועד שבו החליט צת"פ לבצע פרויקט מסוים עד למועד שבו חמ"ת קיבלה הזמנת עבודה, ובמקרה של פרויקט שאגף הפיתוח החליט על ביצועו ללא אישור צת"פ - ממועד הכנת הזמנה עבודה במשרד התיירות ועד מועד העברתה לחמ"ת - חלפו לעתים כמה שבועות ואף כמה חודשים, ועל כן התעכבו התחלות של פרויקטים. ככלל, על המשרד להקפיד לשלם על פרויקטים מתקציבי הזמנות עבודה שהוצאו בשנים קודמות בטרם ינוצלו תקציבי הזמנות עבודה מאוחרות יותר. מן הראוי שמשרד התיירות יבחן וינקוט את הצעדים הנדרשים, הארגוניים והאחרים, לשם צמצום העיכוב בהוצאת הזמנות עבודה.

מעקב
משרד התיירות 

12.  	המשרד צמצם את לוחות הזמנים במועד מסירת ההזמנות לחמ"ת בכחודשיים לעומת שנים קודמות. מתבצעת יתר הקפדה על סיום תקציבים קודמים לפני ביצוע תשלומים מהתחייבויות חדשות. המועד הצפוי ליישום מלא של תיקון הליקוי הינו  בסוף שנת  2016, במקביל להטמעת התהליך במערכת מידע מתאימה.



ליקוי

13.  	הבקרה על ביצוע הפרויקטים - בשנים 2012-2010 חמ"ת לא העבירה למשרד התיירות דיווחים רבעוניים על ביצוע פעולות בכל פרויקט, כפי שנקבע בהסכם המסגרת, ודיווחים שוטפים על חתימת הסכמים עם רשויות מקומיות, כנדרש בהזמנות עבודה. משרד התיירות לא דרש מחמ"ת לקבל דיווחים אלו.  חמ"ת גם לא נהגה להעביר למשרד התיירות את העתקי ההסכמים שעליהם חתמה לשם ביצוע פרויקט מיד לאחר חתימתם, אלא רק במסגרת דרישות לתשלום לאחר ביצוע הפרויקט. משרד מבקר המדינה העיר למשרד התיירות כי חתימה על הסכם עם הרשויות היא שלב חשוב בהתקדמות הפרויקט; היא מניעה את הפרויקט, מחייבת את הרשות לתחזק אותו, ובמרבית המקרים כוללת התחייבות של הרשות להשתתפות במימונו. לפיכך, גם אם יחליט משרד התיירות לוותר על הדרישה להעביר לו העתקי הסכמים שעליהם חמ"ת חותמת לשם ביצוע הפרויקט, עליו להקפיד לקבל דיווח על חתימתם ולשנות את נוסח הזמנות העבודה בהתאם. 

מעקב
משרד התיירות

13.  	המשרד מדווח על יישום תיקון הליקוי: חמת מעבירה למשרד אחת לרבעון דו"ח סטטוס מפורט ביחס לכלל תקציבי הפרויקטים ומתקיימים דיונים שוטפים בנושא. הסכמים עם קבלנים סרוקים למערכת מרכב"ה. הסכמים עם מתכננים סרוקים למניפה ולמשרד התיירות יש הרשאת צפייה במערכת המניפה.	

מעקב
החברה הממשלתית לתיירות

13.  	החברה מעבירה מדי רבעון דיווח שכולל מלבד דיווח כספי גם דיווח על התקדמות הפרויקט ועל פעולות נוספות מהותיות שבוצעו במסגרת הפרויקט. הדיווח כולל התייחסות למועד הסיום הצפוי של הפרויקט, וכן על חתימת הסכמים עם רשויות מקומיות. לפיכך, הליקוי תוקן.

ליקוי

14. 	בשנים 2012-2010 צת"פ לא קבע את זהות הגורם שיבצע כל פרויקט - חמ"ת או גופים אחרים (להלן - צדדים שלישיים). ההיקף הכספי הכולל שעמד בשנים אלה לטובת פרויקטים שחמ"ת העבירה לביצוע של צדדים שלישיים, בעיקר רשויות מקומיות שבתחומן יועדו הפרויקטים להתבצע, הגיע לכ-200 מיליון ש"ח בכל שנה. ככלל, בניגוד לחובתה על פי הסכם המסגרת, חמ"ת לא קיימה בקרה הנדסית ותקציבית על פרויקטים בביצוע צדדים שלישיים, אלא הסתמכה בנושא זה על המפקחים מטעם הצדדים השלישיים. רק בסוף שנת 2012 נחשף משרד התיירות לליקוי זה והחל לנקוט צעדים לתיקונו. על משרד התיירות לאכוף את יישום כל ההנחיות שקבע ולסיים את הפעולות שנקט, חלקן במהלך בדיקת משרד מבקר המדינה, לשיפור הפיקוח והבקרה על ביצוע הפרויקטים.

מעקב
משרד התיירות

14.  	המשרד מדווח על יישום תיקון הליקוי: חמ"ת נדרשה  לבצע בקרה על פרויקטים בביצוע צד ג' ולשם כך הקצה משרד התיירות הקצה  תקציב של עד 1.5% מעלות הפרויקט בביצוע צד ג'  . 2014 הגורם המבצע (חמת/ צד ג') מפורט בהזמנת העבודה.	
מעקב
החברה הממשלתית לתיירות

14. 	ביצוע בקרה על פרויקטים המבוצעים על ידי צדדים שלישיים מבוצע כבר  מחודש ינואר 2014 מבצעת חמ"ת ביקורת הכוללת גם ביקורת הנדסית ביחס לפרויקטים המבוצעים על ידי צדדים שלישיים. 

ליקוי

15.	לעתים שילם משרד התיירות עבור פרויקט מתקציבי הזמנות מאוחרות של אותו פרויקט בטרם נוצלו במלואם, אם בכלל, תקציבי הזמנות קודמות שלו. הדבר מעלה חשש לבקרה לקויה אחר התקציבים המשויכים לכל פרויקט ולאי-ניצול מיטבי של תקציבי הפיתוח. ההיקף הכספי של הזמנות עבודה מהשנים 2010-2005 שלא נוצלו כלל (0% ביצוע) הסתכם בסוף שנת 2012 בכ-35 מיליון ש"ח. מהאסמכתאות שמשרד התיירות העביר למשרד מבקר המדינה אי-אפשר לוודא כי התקציבים שהיה אפשר להסיט מהזמנות עבודה לא פעילות לפרויקטים פעילים בשנים 2012-2010 הוסטו במלואם. אף על פי שאישור ההסטות הוא בסמכות צת"פ, רק שניים מחברי צת"פ - הסמנכ"ל לפיתוח וחשב משרד התיירות - קיבלו את ההחלטות על הסטת תקציבים. אחד מהחברים האחרים בצת"פ כלל לא היה מודע לנושא. על משרד התיירות להגדיר מה הן הזמנות עבודה לא פעילות וליצור תהליך מוסדר ובו ייבחנו, אחת לתקופה שתיקבע, קיומן של הזמנות אלה והאפשרות להסיט מהן תקציב לטובת פרויקטים פעילים. על חמ"ת לעדכן את משרד התיירות מיזמתה על קיומן של הזמנות עבודה לא פעילות. 

מעקב
משרד התיירות

15 .  	מתבצעת הקפדה  על תשלום מהזמנות קודמות לפני הזמנות חדשות. העבודה מבוצעת  על פי  תהליך סדור שמתקיים כפעמיים בשנה,  בו במבוצעת בחינה של תקציבים ישנים שאינם רלוונטיים ומחיקת התחייבויות או הסטה שלהן. המועד הצפוי להשלמת תיקון הליקוי באופן מלא הינו סוף 2010. היעד הינו שכל ההתחייבויות שנפתחו לפני 2010 יסתיימו.	

מעקב
החברה הממשלתית לתיירות

15. 	החברה מדווחת  מדי רבעון, למשרד התיירות בדבר הזמנות עבודה לא פעילות. 

ליקוי

16. 	כדי לוודא שמשרד התיירות לא ישמש צינור להזרמת תקציבים למימון פרויקטים שאינם מקדמים באופן מיטבי את היעדים בתחום פיתוח התשתיות הציבוריות לתיירות בישראל, חשוב שגם החלטות ממשלה, השתתפויות ופרויקטים שעניינם תכנון תשתיות תיירות ופרויקטים לא צפויים, ייבחנו בצתמעקב"פ בהתאם להוראות חוזר המנכ"ל. אם יש עניין לאפשר לאגף הפיתוח גמישות לקבל החלטות לגבי פרויקטים של תכנון ופרויקטים לא צפויים שהם קטנים בהיקפם הכספי, יש לקבוע זאת בחוזר במפורש, לתחום בבירור את היקפי הפרויקטים האמורים ולהטיל חובת דיווח לצת"פ לגביהם.

מעקב
משרד התיירות

16. 	המשרד מדווח על תיקון הליקוי: תקציבי החלטות ממשלה מובאים לאישור הצת"פ לקביעת פרטי הפרויקט באופן שידגיש את ההיבטים התיירותיים, סעיף 5.1.  בנוהל הצת"פ .

ליקוי

17.	על משרד התיירות להקים בהקדם מערכת מחשוב לניהול פרויקטים שתרכז מידע מדויק וזמין לגבי ניהול כל פרויקט ואופן הוצאתו לפועל, מתחילתו ועד סופו. במערכת זו יש להזין את הנתונים על אישור כל פרויקט בצת"פ, ההגדלות התקציביות שנעשו לגביו, היקפן ומידת ניצולן וכן כל ההחלטות והפעולות האחרות שהתקבלו או נעשו בעניינו. על משרד התיירות לוודא כי כל הזמנת עבודה תנוסח בצורה שבה יהיה אפשר להבין מהו הפרויקט המבוקש ובאיזה אזור בארץ יש לבצעו, תכלול נתונים נכונים, בין היתר על מועד אישורו בצת"פ, ויפורטו בה כל התקציבים שהועמדו לטובת הפרויקט. 

מעקב
משרד התיירות

17. 	מתקיימים דיונים שוטפים מול אגף מערכות מידע במשרד להקמת מערכת מידע מתאימה. כרגע נמצאים בשלב הצגת חלופות. תאריך יעד ליישום תיקון הליקוי מחצית ראשונה של 2017.	

































פרק שלישי


מוסדות המדינה, חברות ממשלתיות  ותאגידים






המוסד לביטוח לאומי

פרויקט "תבל" לשדרוג מערך המחשוב במוסד לביטוח לאומי

גופים מבוקרים: המוסד לביטוח לאומי, אגף התקציבים במשרד האוצר 

ליקוי 1,4,7,9 תוקנו. ראה הערות ראש הממשלה 65ג', מאי 2015 עמ' 293-298. 

ליקוי

2. 	משרד מבקר המדינה מעיר לסמנכ"ל מינהל תקשוב ומערכות מידע במוסד (להלן – מנהל תמ"מ) על שלא הביא את פרטי עדכון התקציב לבחינתה של ועדת ההיגוי ולאישורה לפני שהציג אותם לוועדת הכספים, אף שנוהל תמ"מ קובע כי הגדלת תקציב הפרויקט ביותר מ-10% מותנית בכך שמנהל הפרויקט יקבל את אישור ועדת ההיגוי להגדלתו, ואף שבישיבת ועדת ההיגוי ביוני 2011 הוחלט כי הוועדה תדון בעדכון התקציב כהכנה לדיון של ועדת הכספים בנושא. 

מעקב 
המוסד לביטוח לאומי

2. 	מנהלת הפרויקט בכל התכנסות של ועדת ההיגוי וועדת הכספים מקפידה כבר על הצגה של כל שינוי בתכולה, בלו"ז ובתקציב של הפרויקט בפני ועדת ההיגוי בטרם ההצגה והדיווח  לוועדת הכספים.  
	
ליקוי

3. 	משרד מבקר המדינה מעיר כי אישור להגדלת תקציב בסך 137 מיליון ש"ח, שניתן לטענת המוסד בעל-פה על ידי מנכ"לית המוסד דאז בדיון שאף לא תועד, אינו יכול להוות אישור שמחליף בחינה ואישור של ועדת ההיגוי, כמתחייב גם מנוהל תמ"מ. זאת ועוד, נוכח הגידול הניכר בתקציב הכולל של הפרויקט, מן הראוי היה שפרטיו יובאו גם לפני מועצת המוסד ולפני משרד האוצר. 



מעקב
המוסד לביטוח לאומי

3. 	הנהלת הפרויקט מקפידה כבר על הצגה של כל שינוי בתכולה, בלוח הזמנים ובתקציב של הפרויקט בפני ועדת ההיגוי בטרם ההצגה לוועדת הכספים. 	

ליקוי

5. 	משרד מבקר המדינה מעיר לתמ"מ כי לא הביא לבחינת הגורמים המפקחים ולאישורם הסבר מפורט ומלא לחריגה בתקציב בסך 40 מיליון ש"ח. עוד מעיר משרד מבקר המדינה לתמ"מ כי גיבוש תחזית שלפיה צפוי הפרויקט לחריגה נוספת בסך עשרות מיליוני ש"ח, מחייב את תמ"מ להציג לוועדת ההיגוי, בצד תחזית זו, גם את הסיבות לחריגה הצפויה. בפועל, תמ"מ לא סיפק הסבר לתחזית החריגה הנוספת בסך 30 מיליון ש"ח. בהיעדר מידע מפורט באשר לסיבות שהובילו לשינויים הנרחבים בתקציב שלב א' ובלוח הזמנים שלו, ובלא בחינה של השפעתם על התכנית הכוללת שלו, לא ניתן היה לפקח באופן מיטבי על ניהול הפרויקט.

מעקב
המוסד לביטוח לאומי

5. 	הופקו כבר הלקחים והוצגו כבר לוועדת ההיגוי ולוועדת הכספים.

ליקוי

6. 	משרד מבקר המדינה מעיר כי הגידול הניכר בתקציב הפרויקט בספטמבר 2011 - שנה ותשעה חודשים בלבד לאחר שניתן האישור התקציבי לפרויקט, וכן השינויים התכופים שחלו בו מיולי 2012 עד יוני 2013 - מחייבים תחקור והפקת לקחים, שכן לא מן הנמנע שביסוד השינויים, או לפחות בחלקם, עומדים כשלים בהליכי התכנון של הפרויקט.

מעקב
המוסד לביטוח לאומי

6. 	ראו התייחסות למעקב מס' 5. 



ליקוי

8. 	משרד מבקר המדינה מעיר כי נוכח השינויים הרבים והנרחבים שחלו בתקציב הפרויקט ובלוח הזמנים שלו, היה מקום שתמ"מ יציג לוועדת ההיגוי, לוועדת הכספים ולמשרד האוצר ניתוח כדאיות מעודכן של הפרויקט, כפי שהמליצה הוועדה לבדיקת פרויקטים וכפי שעלה גם מדרישתו של יו"ר ועדת הכספים. 

מעקב
המוסד לביטוח לאומי

8. 	בוועדת ההיגוי ובוועדת הכספים שהתכנסו לסיכום 2014 הוצג תקציב מעודכן לכל התכנית עבור השנים 2010-2022, כולל הצגת החריגה הצפויה בלו"ז ובתקציב של כלל התכנית. לאחר גיוס תמחירן  ותיקוף הנחות העבודה לאור הניסיון שנצבר, המוסד יבצע הערכה נוספת (צפי – סוף שנת 2016).
	
ליקוי

10. 	משרד מבקר המדינה מעיר למוסד כי אין די בהצגת תכנית עבודה ראשונית "ברמת על" וכי ביצוע הפרויקט בכל שלב, חייב להתבצע על בסיס תכנון מלא ומפורט של אותו שלב בכללותו. דרישה זו מהווה תנאי לקיום הליכי ניהול, החלטה ובקרה נאותים. בנוסף יש מקום לתכנן בעוד מועד את השלב הבא של הפרויקט והיות ששלב א' מתוכנן להסתיים באוקטובר 2015, על תמ"מ להביא לאישור הגורמים המפקחים תכנית עבודה מפורטת גם לשלב ב'. 

מעקב
המוסד לביטוח לאומי

10. 	תמ"מ הביאה כבר לאישור הגורמים המפקחים תכנית עבודה מפורטת לשלב ב' והיא כבר הועברה לאישור.
	

ליקוי

11. 	עוד העלתה הביקורת כי לא פורסמו כתבי מינוי למשתתפים בצוותי האפיון בפרויקט - נציגי לקוחות ותמ"מ - כנדרש בנוהלי תמ"מ, למעט בשישה מקרים בתחום הגמלאות. עקב אי-פרסום כתבי המינוי נוצר חוסר בהירות לגבי בעלי התפקידים הנדרשים לאשר את האפיונים בפרויקט.



מעקב
המוסד לביטוח לאומי

11. 	הוצאו כבר כתבי מינוי לצוותי העבודה החדשים שהחלו לעבוד במסגרת שלב ב.  
	
ליקוי

12. 	משרד מבקר המדינה מעיר כי כדי להקטין את הסיכון של פיתוח תכנה שאינה תואמת את הדרישות המקצועיות של המוסד או את דרישות החוק, על תמ"מ להקפיד על אישור האפיונים בכתב על ידי הלקוח ועל ידי נציגי תמ"מ ועל תיעוד האישורים, כפי שהומלץ בסקר הסיכונים של המוסד משנת 2013 וכנדרש בנהליו.

מעקב
המוסד לביטוח לאומי

12. 	יש כבר הקפדה על קיום חתימה של הלקוח על מסמכי האפיון. 
	
ליקוי

13. 	משרד מבקר המדינה מעיר כי ביצוע שינויים באפיונים מפורטים לאחר שהכנתם כבר הסתיימה, עשוי ללמד על חולשה בהליכי הניתוח שהתקיימו בשלבים הראשונים של האפיון המקורי, כגון היעדר בחינה אינטגרטיבית ואי-ניתוח הצרכים של אוכלוסיות היעד השונות (משתמשי המערכת ו"לקוחות" המוסד). נוכח מספרם הרב של האפיונים המפורטים בפרויקט והמשאבים הרבים המושקעים בהכנתם, תמ"מ נדרש ליישם תהליך מסודר לניהול ולבקרה של שינויים באפיונים מפורטים, כפי שהעיר גם מבקר האיכות של הפרויקט בשנת 2013.

מעקב
המוסד לביטוח לאומי

13. 	 מוסדו תהליכי עבודה בפרויקט :
· הוצאת כתבי מינוי לראשי צוות הלקוחות  שמטיל אחריות על יו"ר הצוות לתאם ולוודא מול המנהלים שלו שהחלטות נציגי הלקוחות / המשתמשים בצוותי האפיון מקובלות.
· הוטמעה מתודולוגיית עבודה שמוודאת תיאום ציפיות עם הלקוח לגבי האפיון שבוצע (קריאה מודרכת, סקר לקוח, אישור לקוח) – מצמצם שינויים שנובעים מאי הבנה.
· הוטמעה מתודולוגיה שמאפשרת לנהל ולבצע מעקב אחר שינויים. 

ליקוי

14. 	הביקורת העלתה כי תמ"מ לא תיאם בין המשימות בתכנית השינויים ושיפורים(להלן - השו"שים) השנתית של המערכות הקיימות המיועדות להחלפה בשלב א' ובין תכנית העבודה של אותן המערכות ב"תבל". זאת אף שנוהל תמ"מ קובע כי הכנת תכנית העבודה השנתית תיעשה בתיאום עם משימות אחרות של כלל תמ"מ. 

מעקב
המוסד לביטוח לאומי

14. 	ניתנה הנחיה בתכנית עבודה 2016 לצמצם פיתוחים במערכות שמשתלבות במסגרת שלב ב. 
	
ליקוי

15. 	משרד מבקר המדינה מעיר למוסד כי בקשה להצעת מחיר בשלב הפנייה הפרטנית לספקים היא מנגנון שמטרותיו, בין היתר, הוזלת עלות ההתקשרות ומתן הזדמנות לספקים לשפר את הצעתם. נוכח העובדה כי מנגנון כזה הנו חלק מההתנהלות הרגילה במכרז מסגרת לפי תקנות חובת המכרזים וכן מופיע בנוהל הקבוע של המוסד, ונוכח העובדה שעלות העסקת העובדים בפרויקט, אשר מוערכת בכ-505 מיליון ש"ח, היא המרכיב העיקרי בתקציבו - היה על המוסד ליישם מנגנון כזה בתהליך גיוס העובדים לפרויקט, כדי לנסות להוזיל את עלויותיו. זאת ועוד, לא נמצאה הוכחה לכך שבקשה להצעת מחיר נוספת הייתה מאטה בהרבה את תהליך הגיוס ומביאה לעיכוב משמעותי בתחילת העבודה על הפרויקט, כפי שטוען המוסד. עוד העלתה הביקורת כי אף שתקנות חובת המכרזים קובעות שהחלטות ועדת המכרזים יהיו מנומקות ויירשמו בפרוטוקול, לא נימקה ועדת המכרזים כלל את החלטתה לאשר נוהל מקוצר לפרויקט. 
הביקורת העלתה כי במועד אישור הנוהל המקוצר ועדת המכרזים כלל לא בחנה מה תהיה המשמעות הכספית של הוויתור על הבקשה להצעת מחיר בשלב הפנייה הפרטנית לספקים. 

מעקב
המוסד לביטוח לאומי

15. 	המוסד מבקש כבר הצעות מחיר מעודכנות מספקים.



המועצה להשכלה גבוהה

תכנון ופיקוח אקדמי של מל"ג/ות"ת
על המוסדות להשכלה גבוהה

גופים מבוקרים: המועצה להשכלה גבוהה, הוועדה לתכנון ולתקצוב במל"ג, משרד הבריאות, התאחדות הסטודנטים בישראל, משרד הכלכלה, התאחדות התעשיינים בישראל

ראה הערות ראש הממשלה 65ג', מאי 2015 עמ' 299-306

ליקוי

1. 	יש לקבוע למערכת ההשכלה הגבוהה מדיניות לטווח ארוך, ובכלל זה מדיניות לגבי גודלה, היקפה והרכבה הרצויים מבחינה לאומית ב-20 השנים הבאות. קביעת מדיניות ארוכת טווח למערכת ההשכלה הגבוהה חשובה, בייחוד מאחר שמשך הזמן מקביעת המדיניות עד להשלמת היישום הוא כעשר שנים. ואולם אף על פי כן לא קבעה המל"ג מדיניות כזאת.

מעקב
המועצה להשכלה גבוהה

1. 	הרפורמה המוצעת עוגנה בטיוטת תזכיר חוק שהופצה להערות. לאחר חילופי הממשלה החליט שר החינוך ויו"ר המל"ג הנוכחי לבחון את הרפורמה המוצעת.  

ליקוי

2.	המל"ג קבעה את יעדי התכנית הרב-שנתית ואת התקציב שיוקצה להשגתם. לחלק מהיעדים המל"ג לא קבעה מראש תכניות עבודה מפורטות להשגתם והם הוכנו רק במהלך השנים העוקבות ולכן ניתן ליישמם רק בתכנית החומש הבאה.

מעקב
המועצה להשכלה גבוהה

2.	משך הזמן להכנת תכניות עבודה מפורטות, בפרט בנושאים חדשים (וכאלה היו רבים בחומש האחרון) יכול להגיע למס' חודשים ואף שנים ולכן לא ניתן בתקופה קצרה שבין סיום חומש לתחילת חומש לבצע עבודה יסודית של תכנון. כדוגמא ניתן לציין את התכנית לחברה הערבית שתכנונה נמשך כשנתיים ויישומה החל באופן הדרגתי רק בתשע"ג. התכנון והעדכון של התכנית נמשך עד היום. גיבוש היעדים והתקציב לחומש הבא כבר יהיו  מבוססים יותר לאור העבודה הרבה שנעשתה, מנתונים הקיימים בידינו כיום ניכר כי בדוגמת התכנית למגזר הערבי התוצאות הינן מוצלחות ביותר ומעידות בעד עצמן כי מתכונת העבודה והתכנון שנבחרה היתה נכונה.
בנוסף אפשר לציין כי לדעת המועצה יש לבחון את אופן השגת היעדים שנקבעו בתכנית הרב שנתית ולא את סדר העבודה או הלו"ז ליישום התכניות. 
לעניין דוח המשילות ראה מעקב לליקוי 1. התכנית הרב שנתית הנוכחית מסתיים באוקטובר 2016.
	
ליקוי

3. 	הגברת המצוינות בהוראה: א. על פי המודל החדש, תימדד המצוינות בהוראה בכל מוסד על פי היחס בין מספר הסטודנטים ובין מספר אנשי הסגל האקדמי הבכיר, בדגש על גיוס סגל צעיר מצטיין. היעד שנקבע לסוף התכנית הרב-שנתית ליחס האמור הוא 1:21.5 באוניברסיטאות ו-1:35.5 במכללות. כדי להגיע ליחס כזה יש צורך לגייס כ-1,600 אנשי סגל בכירים באוניברסיטאות וכ-400 במכללות. בפועל היה היחס הממוצע במועד סיום הביקורת 1:24.9 באוניברסיטאות ו-1:36.4 במכללות. ממוצע הגיל של אנשי הסגל באוניברסיטאות היה 40 ובמכללות 50. המוסדות אמנם גייסו כ-1500 אנשי סגל חדשים, שחלקם הוחזרו מחו"ל, אולם היחס שנקבע כיעד לא הושג. הסיבה לכך היא גידול במספר הסטודנטים ובמקביל פרישה של כ-1,000 אנשי סגל בכיר.
	המל"ג קבעה את העלאת איכות ההוראה כאחד היעדים המרכזיים בתכנית הרב-שנתית, בטרם קבעה קריטריונים מדידים להערכת האיכות. רק בסוף שנת 2013 הקימה המל"ג ועדה שתקבע קריטריונים להערכת איכות ההוראה, ורק באמצע שנת 2014 הגישה הוועדה את המלצותיה, וקבעה שהן ייושמו רק בתכנית החומש הבאה. יוצא אפוא שהמל"ג לא תשיג את היעד של שיפור איכות ההוראה בתקופת יישומה של התכנית הרב-שנתית  הנוכחית.

מעקב
המועצה להשכלה גבוהה

3.	תהליך הפקת לקחים נמצא לקראת סיום. המועצה מציינת כי מידת יכולת המועצה להפיק לקחים אחורה תלויה בטווח הזמן בו התכניות פועלות ובמערך הנתונים הזמין ולפיכך יש שונות ברמת הניתוח של כל תכנית. ככלל על כל מרכיב  מרכזי בתכנית הרב שנתית המסתיימת בוצע בשנה האחרונה מחקר הערכה מלווה בסיוע גורמי חוץ עצמאיים.  
ליקוי
	
4. 	בפברואר 2011 החליטה המל"ג כי בשל המספר הרב של ההצעות לתכניות לימודים חדשות שהוגשו לה, יש לצמצם את משך הזמן שבין הגשת ההצעה ובין האישור לפתיחת תכנית הלימודים לרישום סטודנטים ל-12 חודשים לכל היותר. ביולי 2001 ובמרץ 2012 נתנה המל"ג אישור ראשוני ל-212 תכניות לימודים. במועד סיום הביקורת קיבלו רק שבע מבין 212 תכניות הלימודים האמורות אישור לפתיחה לרישום סטודנטים. האישורים ניתנו בחודשים ינואר-יולי 2014, ומשך הזמן הממוצע לאישור כל תכנית היה כשנה וחצי. המל"ג אישרה אפוא לפתוח תכניות לימודים חדשות, אך עקב הזמן הרב העובר עד לאישורן תתבטא השפעתן על המשק רק בעוד כמה שנים.

מעקב
המועצה להשכלה גבוהה

4. 	על-מנת לשפר ולייעל את תהליך פתיחת תכניות חדשות והסמכתם של המוסדות להעניק תואר בתוכניות לימודים חדשות המוגשות על ידם, ולהבטיח כי תישמר הרמה האקדמית לאורך זמן, בוחנת המועצה להשכלה הגבוהה רפורמה בהליך האקרדיטציה.
מטרת הרפורמה המוצעת היא לאפשר יותר אוטונומיה באקרדיטציה של תכניות לימודים אקדמיות למוסדות הראויים לכך מבחינת עוצמתם האקדמית, בד בבד עם הגברת הפיקוח והבקרה על איכות תוכניות לימודים קיימות, תוך הקפדה על קיום הוראות המל”ג והחלטותיה.
בימים אלה (ינואר 2016) נערכת היוועצות עם ראשי המוסדות להשכלה גבוהה במטרה לדון בפרטי הרפורמה, כאשר השאיפה היא להתחיל ביישומה בשנת הלימודים תשע"ז. כמו כן כלל המוסדות להשכלה גבוהה התבקשו לקראת התכנית הרב שנתית הבאה שצפויה להתחיל בתשע"ז להגיש את מתווה התכניות שבכוונתם להגיש לבחינת המל"ג בשנים הקרובות, דבר שיאפשר הערכות תכנית ומנהלתית טובה יותר וייעול הבדיקות שיעשו.
	 
ליקוי

5.   מערכת ההשכלה הגבוהה משמשת בין השאר מקור להכשרת כוח אדם מקצועי לשירות הציבור. לפיכך חשוב מאוד שבתכנון ארוך הטווח הנוגע למערכת ההשכלה הגבוהה יובאו בחשבון הצרכים שיציגו הגופים במשק, ובהם גופי התעשייה, גופי המחקר והפיתוח, וארגונים מקצועיים, וכן משרדי הממשלה ויחידות הסמך שלה. תיאום התכנון של מערכת ההשכלה הגבוהה עם הגופים במשק מוטל על המל"ג, שהיא המאסדרת של מערכת ההשכלה הגבוהה.

ליקוי

6. 	המל"ג גיבשה את התכנית הרב-שנתית בלי לשתף בכך גופים במשק, לרבות משרדי הממשלה, וממילא בלי לעמוד על הצרכים שלהם לטווח הארוך ועל המקצועות שבהם יש מחסור בכוח אדם. היא דנה בנושאים אלה רק לאחר שכבר נקבעו היעדים בתכנית הרב-שנתית. יתרה מכך, למל"ג לא היה מידע בנוגע למכלול תכניות הלימוד הקיימות במערכת ההשכלה הגבוהה. דרך פעולה זו של המל"ג אינה מאפשרת למערכת ההשכלה הגבוהה לתרום את חלקה לצמיחת המשק הישראלי.	

מעקב 
המועצה להשכלה גבוהה

5,6. 	נאספו חומרים והתבצעו כבר פגישות עם מרבית הגורמים הרלבנטיים לנושא: משרד ראש הממשלה, משרד החינוך, משרד הבריאות, משרד הכלכלה, בנק ישראל, התאחדות התעשיינים, התאחדות הסטודנטים, ור"ה, וור"מ. 
	
ליקוי

7. 	המל"ג ביקשה רק מהמוסדות שמתקצבת הוות"ת להגיש לה את התכניות הרב-שנתיות שלהם, אולם היא לא עשתה כן בנוגע למוסדות שאינם מתוקצבים המהווים כ-20% מכלל ההשכלה הגבוהה. יוצא אם כן כי המל"ג לא התבססה על ראייה מערכתית בבואה לתכנן את התכנית הרב-שנתית. 
המל"ג קבעה כי פתיחת תכניות לימודים חדשות מותנית בין היתר בהמלצות הוועדות להערכת איכות הלימודים. עוד קבעה המל"ג כי מחסור באנשי סגל ובמקומות הכשרה מעשית בתחום לימודים מסוים ימנעו פתיחת תכניות חדשות בתחום זה. ואולם הועלה כי המל"ג לא החילה קריטריונים אלו על המוסדות שאינם מתוקצבים. בכך פגעה המל"ג בתכנון הלאומי של מערכת ההשכלה הגבוהה, ופעלה שלא על פי ראייה כוללת ומערכתית. הדבר בא לידי ביטוי גם בניהול לקוי של משאב סגל ההוראה והמקומות להכשרה מעשית.

מעקב 
המועצה להשכלה גבוהה

7. 	בדומה למערכת המתוקצבת נעשתה פניה גם למוסדות החוץ תקציביים לקבלת תכנית  אסטרטגית ות"ל לחומש הקרוב.
ליקוי

8.  	המל"ג החליטה להקים "מערכת להערכת איכות והבטחת איכות במוסדות להשכלה גבוהה", כדי לשפר את איכותם של המוסדות ושל תכניות הלימודים שלהם. נמצא שהמל"ג לא בדקה את איכות המוסדות וחרגה בשנה עד שנתיים מלוחות הזמנים שקבעה לבדיקת תכניות הלימודים שלהם. יתר על כן, לגבי תכניות לימודים רבות לא נקבע לוח זמנים לבדיקה. בדוחות הוועדות להערכת איכות הלימודים צוינו ליקויים רבים, ובכללם מחסור בסגל, צפיפות בכיתות הלימוד, אי-עדכון תכניות הלימודים בחידושים הטכנולוגיים וקביעת תנאי קבלה מקִלים מדי. המל"ג לא תמיד עמדה על כך שהמוסדות יישמו את ההמלצות של הוועדות לבדיקת איכות הלימודים וכן לא קבעה למוסדות לוחות זמנים לתיקון הליקויים; בפועל נמשך תיקון הליקויים לעתים יותר מחמש שנים. משמעות הדבר היא שאיכותן של חלק מתכניות הלימודים שהסטודנטים מוכשרים באמצעותן אינה מספקת.

מעקב 
המועצה להשכלה גבוהה

8.  	במסגרת החשיבה המחודשת ותהליך הפקת הלקחים, החלה המערכת להערכת איכות בפעילות מגוונת יותר של בדיקת תחומים ותכניות לימודים, בין השאר בהתאם לצרכים העולים מהשטח. לדוגמא, בהתאם לפנייה ספציפית שהועברה ממוסדות, החלה בדיקה של תחום בריאות הציבור ומינהל מערכות בריאות במוסדות להשכלה גבוהה.
כמו כן, בשנת הלימודים תשע"ו החלה לראשונה הערכת איכות של המכללות האקדמיות לחינוך בתחום הגיל הרך. 
במקביל נבדקת האפשרות להיערך גם להערכת איכות מוסדית (בשילוב עם התהליך של אוטונומיה מודולרית), אשר במסגרתה ייבדקו מנגנונים פנימיים של המוסדות להשכלה גבוהה כולל אלה האחראים על הערכת איכות פנימית.   
לגבי ההמלצות שעולות מדוחות הוועדה להערכת איכות וכוללות ליקויים אשר ללא הופנמו יש מקום לשקול את המשך קיומה של התכנית וכן לגבי קביעת לוחות זמנים לתיקונם.  	

ליקוי

9. 	על המל"ג לקבוע מדיניות ארוכת טווח למערכת ההשכלה הגבוהה, עליה לעמוד על צורכי המשק בתחומים השונים ולשתף פעולה בעניין זה עם הגורמים הרלוונטיים. על המל"ג גם להחיל את התכנית הרב-שנתית על המוסדות שאינם מתוקצבים, שכן שיעורם בכלל מוסדות ההשכלה הגבוהה בארץ הוא ניכר, כ-20%. נוסף על כך, על המל"ג לגבש את תכניות העבודה להשגת היעדים שנקבעו בתכנית הרב - שנתית, בד בבד עם חתימה על התקציב שהוקצה ליישומם. 
על המל"ג להגדיל את מספר הוועדות לבדיקת איכות תכניות הלימודים, כדי לעמוד בלוח הזמנים שנקבע לבדיקתן. עליה גם לאכוף על המוסדות להשכלה גבוהה את תיקון הליקויים שהעלו ועדות הבדיקה ולקבוע לוח זמנים לתיקונם, על מנת לשמור על האיכות האקדמית של ההשכלה הגבוהה. 
בנסיבות מיוחדות בהן יש בפתיחת תכנית לימודים נוספת או חדשה השלכה על שימוש במקורות ובמשאבים ציבוריים מוגבלים, על המל"ג להביא שיקולים אלה בחשבון גם ביחס לבקשות של מוסדות שאינם מתוקצבים.

מעקב 
המועצה להשכלה גבוהה

9. 	לקראת התכנית הרב שנתית הבאה, ירוכזו כל ההמלצות העיקריות שהופיעו מספר פעמים בדוחות השונים, וישמשו גם הן כבסיס לדיונים בנושא.

ליקוי

2. 	בשנות הלימודים התשע"א-התשע"ג דיווחה אוניברסיטת בן גוריון לוות"ת על תשעה חברי סגל אשר שהו בשבתון פטור מהוראה כעל מי שמבצעים את תפקידם בפועל, והביאה אותם במניין חישוב היס"ס של המוסד, בניגוד להנחיות המל"ג. הדיווחים הללו תרמו להגדלת תקציב האוניברסיטה בסכום של כ-3.2 מיליון ש"ח לאורך התקופה האמורה.

מעקב
המועצה להשכלה גבוהה

2. 	הנושא נמצא בתהליך בדיקה מול אוניברסיטת בן גוריון.
	
ליקוי 

3. 	המכון הטכנולוגי בחולון, מכללת ספיר ומכון לב כללו בדיווחיהם לוות"ת חברי סגל אקדמי בכיר אשר לא היו כאלה על פי הנחיות המל"ג, ומינוים בוצע ללא אישור ועדות המינויים המוסדיות. דיווחים אלה בשנות הלימודים התשע"א-התשע"ד הגדילו את תקצוב המכללות במיליוני ועד עשרות מיליוני ש"ח לאורך התקופה האמורה. לדוגמה: באותן שנים דיווח המכון הטכנולוגי בחולון לוות"ת בדוח ממוצעי שכר ינואר, המשמש לחישוב היס"ס, על 30-20 חברי סגל אקדמי בכיר בכל שנה אשר לא ענו על הגדרות המל"ג; בכך גדל התקציב שהוקצה למכון בסכום כולל של כ-30 מיליון ש"ח.

מעקב
המועצה להשכלה גבוהה

3. 	 הבעיות שהתעוררו במוסדות השונים נמצאים בשלבים שונים של בדיקה. במכון לב ובחולון נערכה בדיקת רו"ח. כתוצאה מהבדיקה, בשלב זה הופחת תקציב חולון בשל הדיווח השגוי. במכון לב הבדיקה החלה אך טרם הסתיימה. 
לגבי מכללת ספיר, הומצאו למל"ג מסמכים המעידים על ניהול פרוטוקולים ותיעוד הליכי מינוי ראויים. אי לכך, לא נדרשת מבחינת מל"ג בדיקה נוספת בנושא.
למען הסר ספק, יופץ ריענון למוסדות בעניין מינויים אקדמיים.

ליקוי

4. 	מערכת המחשוב של ות"ת אינה מאפשרת לזהות נתונים שגויים, נתונים כפולים או נתונים חסרים המוזנים אליה, ובכך נפגמות יכולת הבקרה והאפקטיביות שלה. לדוגמה: בדיווחי המוסדות בשנת הלימודים התשע"ג נמצאו 26 מקרים שבהם דווח על אותו חבר סגל עם שני מספרי זהות שונים, מה שעלול להשפיע על תקצוב המוסד.

מעקב
המועצה להשכלה גבוהה

4.	הסתיים הליך שדרוג מערכת המחשוב הייעודית, לרבות בניית מנגנוני בקרה לתקינות הנתונים, איפיון וסיווג תחומי הלימוד, אפיון דוחות לצרכי תכנון ותקצוב וכן הלאה. 	

ליקוי

5. 	בחלק מהמכללות שנבדקו, תקופת ההעסקה בכתב המינוי למורים מן החוץ, חוזה ההעסקה ותשלום השכר בשנות הלימודים התשע"ב והתשע"ג לא תאמו את תקופת העסקתם בפועל; רוב כתבי המינוי היו לתקופה קצרה משהם הועסקו בה בפועל. עלה גם שברוב המקרים תקופת העסקתם לא כיסתה את פרק הזמן הנדרש להשלמת המשימות הכלולות בהוראה והפעילויות האקדמיות הנלוות אליה.

מעקב
המועצה להשכלה גבוהה

5. 	מתווה ות"ת וכן ההסכמים שנחתמו מאפשרים מעבר לסגל עמית למי שעומד בקריטריונים שנקבעו. מי שממשיך להיות מועסק כמורה מן החוץ, משמעות הדבר  כי יש לו משרה עיקרית במקום אחר וזאת עפ"י מבחני הכנסה או שעות הוראה.	
	 
ליקוי

6. 	על ות"ת לדרוש מהמוסדות האקדמיים להעביר לה דיווחים שנתיים שוטפים על העסקת חברי הסגל האקדמי בכל השנה, לרבות סמסטר קיץ. עליה לעמוד על כך שהדיווחים יכללו את כל הנתונים הנדרשים לה והכלולים בהנחיותיה, ולהסדיר מנגנוני בקרה ופיקוח על הדיווחים ועל אמינות הנתונים. עליה לשדרג את מערכת המחשוב שלה ולהעמיד אותה על מסד אחוד ומעודכן של נתוני הסגל האקדמי במוסדות השונים. יתר על כן, עליה לבדוק את התשלומים שהיא העבירה בגין תקצוב ההוראה למוסדות השונים בהתאם לממצאים שתוארו בדוח זה, ולבדוק באילו דרכים תוכל לטפל בכספים ששולמו לכאורה ביתר; לרבות האפשרות להשבתם. אשר למכון הטכנולוגי בחולון, המציאות שנוצרה מחייבת את ות"ת לבצע בדיקה מעמיקה ורוחבית על התנהלותו.

מעקב
המועצה להשכלה גבוהה

6. 	נעשית בדיקה הנמצאת בשלבים שונים במוסדות. בנוגע למכון הטכנולוגי חולון - יצוין כי הבדיקה הסתיימה והופחת תקציב בהתאם לתוצאותיה.
	
ליקוי

9. 	משרד מבקר המדינה מצא כשלים במתכונת הדיווח לוות"ת: המוסדות מדווחים על נתוני ההעסקה של חברי הסגל הבכיר בשני הסמסטרים בכל שנה, אולם הם לא כוללים בדיווחיהם את נתוני ההעסקה שלהם בסמסטר הקיץ, אם וכאשר ישנם כאלה. כך גם בנוגע לחריגה ממכסת שעות ההוראה - ות"ת התייחסה רק לדיווחי סמסטר א' וסמסטר ב', ולא כללה את נתוני סמסטר הקיץ.

מעקב
המועצה להשכלה גבוהה

9. 	לאחר בחינת הנושא לא תהיה דרישה לדיווח שעות הוראה בסמסטר קיץ.
	
ליקוי

10. 	בביקורת שערך משרד מבקר המדינה במכון האקדמי לב (להלן - מכון לב), נמצא כי בניגוד להנחיות ות"ת, צירף מכון לב את שעות ההוראה של סמסטר הקיץ בשנת הלימודים התשע"ב (סמסטר אלול) לדיווח של סמסטר א' בשנת הלימודים התשע"ג; עלה שכך נוהג המכון בכל שנה וכי ות"ת לא ידעה על כך. צירוף השעות בדרך זו גורם להטעיה, שכן הוא מציג היקף שעות הוראה לחבר סגל בכיר בסמסטר א' הגבוה מהיקף ההוראה שהוא מבצע בפועל.


מעקב
המועצה להשכלה גבוהה

10. 	ות"ת הנחתה כבר את המוסד בעניין דיווח לימודי הכנה.
	
ליקוי

11. 	לדעת משרד מבקר המדינה, מאחר שהמוסדות קובעים את שעות ההוראה של חברי הסגל לשנת לימודים מלאה, ובמקרים מסוימים אפילו לתקופה של שנתיים, על ות"ת לדרוש מהמוסדות להגיש לה את מלוא הנתונים השנתיים ולגבש את מסקנותיה על בסיס בחינתם כמקשה אחת, הן לגבי מילוי מכסת שעות ההוראה והן לגבי חריגות מהיקף ההעסקה של חברי הסגל.

מעקב
המועצה להשכלה גבוהה

11. 	לא דווח על התקדמות בתיקון הליקוי. 
	
ליקוי

13. 	במודל התקצוב החדש של מערכת ההשכלה הגבוהה נקבע כי חבר סגל בכיר בשבתון פטור מהוראה (פטמ"ה) וכן מדענים המועסקים בתכנית קמ"ע (הינה תכנית לקליטת מדענים עולים, את שכרם של המדענים משלם המוסד אך בתמורה הוא מקבל מימון של 60% משכרם ממשרד הקליטה ועוד 20% מהות"ת, שלא דרך מרכיב ההוראה בתקציב המוסד)
- שאינם חייבים בהוראה פרונטאלית, אינם אמורים להיות חלק מחישוב הגדלת היחס של הסגל-סטודנט במוסד (להלן- היס"ס) במוסד. 
	משרד מבקר המדינה מעיר לוות"ת כי אף שיש בידיה דיווחים המאפשרים לה להצליב נתונים ולהפעיל בקרה הולמת, היא לא עושה כן, ולמעשה היא לא בודקת את הדיווחים גם בכל דרך אחרת.

מעקב
המועצה להשכלה גבוהה

13. 	במערכת המחשוב החדשה קיימת, כיום,  אפשרות לדווח את נתוני סגל קמ"ע. 
בדוח ממוצעי ינואר, דיווחי סגל קמ"ע נמצאו תקינים. 



ליקוי

14. 	מכון לב ניסח נוהל מינויים והעלאות בדרגה לסגל הוראה (להלן - הנוהל), הקובע כי חבר סגל בכיר יועסק באחד מארבעה סוגי מינויים: סגל הוראה במינוי מיוחד, סגל הוראה חדש, מינוי רגיל ומינוי קביעות, ודרגות אקדמיות. מינויים לפי "סגל הוראה במינוי מיוחד" ו"סגל הוראה חדש" תקפים ללא יותר משנתיים בכל סוג מינוי והם נעשים על ידי ראש המחלקה ובאישורו של הרקטור בלבד, ואילו מינוי רגיל וקביעות נעשים על ידי ועדת המינויים המוסדית המונה חמישה חברים.
	משרד מבקר המדינה מעיר לוות"ת כי מאחר שדיווחי המוסדות הם התשתית העובדתית שעל בסיסה, בין השאר, נקבע תקצובם, עליה לוודא כי הנהלים הפנימיים של המכללות בכל הנוגע למינוי סגל בכיר עולים בקנה אחד עם הנחיותיה ועם החלטות המל"ג, ואף להסדיר את מנגנוני הבקרה והפיקוח שלה על הדיווחים ועל אמינותם. כמו כן, על ות"ת לבחון את האפשרויות העומדות לפניה לטיפול בכספים ששולמו ביתר.

מעקב
המועצה להשכלה גבוהה

14. 	ות"ת מבצעת את הפיקוח באמצעות אכיפת הנחיותיה בתהליך בדיקת תכניות חדשות ובתהליך מתן הכרה למוסד וכן מעת לעת בבדיקה מדגמית של נתוני ההוראה והעסקה נוספת במוסד. תבחן התייחסות לחריגות במודל התקצוב של ות"ת. 
כאמור לעיל, לגבי אמינות הדיווחים קיימת הצהרה בחתימת מנכ"ל וכן יתבצעו מעת לעת בדיקות רו"ח לעניין זה.

ליקוי

15. 	נמצא כי המערכת הממוחשבת אינה מתריעה על מקרים חריגים: נתונים שגויים, נתונים כפולים או נתונים חסרים. נמצאו למשל 26 מקרים שבהם שמו של אותו חבר סגל דווח פעמיים, בכל פעם עם מספר זהות שונה - כשהאחד נכון והשני שגוי. המערכת אינה מזהה כפילות מסוג זה ואינה מתריעה על כך. משמעות הדבר הוא, כשל במעגל הבקרה של ות"ת על הנתונים המוגשים לה ויכולת מוגבלת ביותר לזהות חריגים, מה שמעמיד בספק את אמינות הדיווחים. יתרה מכך, לנתונים שגויים שכאלה יש השלכה כספית אפשרית על תקצוב המוסדות.
	לדעת משרד מבקר המדינה, בהיעדר מערכת ממוחשבת זמינה ואמינה נפגעת יכולת הבקרה של ות"ת על הנתונים המדווחים לה. יודגש כי בקרה רופפת ולא אמינה עלולה ליצור תמריץ שלילי בקרב המוסדות, ולגרום להם לזלזל בחובת הדיווח המדויק.
מעקב
המועצה להשכלה גבוהה

15. 	ראה מעקב לליקוי 4 לעיל.
	
ליקוי

16. 	מינוי לדרגת פרופסור חבר או פרופסור מן המניין במכללות מתבצע כאמור על ידי ועדות המינויים של המל"ג. 
	משרד מבקר המדינה העלה, כי מסד הנתונים שמנהלת ות"ת על המינויים שהיא אישרה כולל מידע רק בנוגע לשמות הפרופסורים שאושרו, אך חסרים בו נתונים מזהים כמו מספרי זהות. בהיעדר מפתח חד-חד-ערכי שכזה, ות"ת אינה יכולה לאמת בוודאות את דיווחי המוסדות על חברי הסגל בדרגת פרופסור. במכון בחולון, למשל, חבר סגל מסוים דווח כבעל דרגה של פרופסור חבר, אף שלא קיבל דרגה כזאת. כמה פרופסורים אחרים שלימדו במכון בחולון דווחו כחברי סגל בכיר, בניגוד להנחיות ההעסקה של מל"ג שלא אישרה את דרגתם. 

מעקב
המועצה להשכלה גבוהה

16. 	נושא הוספת ת.ז. למסד הנתונים של מינויי פרופסורים,  נבחן ע"י המל"ג. בשל רגישות הנתונים הוחלט שלא לכלול נתון זה בשלב הנוכחי בדיווחים.
	
ליקוי

17. 	חוסר במכסת שעות הוראה : בדוחות ות"ת נמצא כי ישנם חברי סגל אקדמי בכיר אשר אינם עומדים בחובת ההוראה שלהם; בשנת הלימודים התשע"ג מספרן הכולל של שעות ההוראה החסרות היה בהיקף של כ-3,281 שעות. באוניברסיטה העברית ובאוניברסיטת בן גוריון הוענקו לבעלי תפקידים הקלות במכסת שעות ההוראה, זאת ללא דיון ואישור הוועד המנהל כנדרש. עלות ההקלות מסתכמת במיליוני ש"ח בשנה.

מעקב
המועצה להשכלה גבוהה

17. 	ות"ת תבהיר הנהלים להנהלת המוסדות כי חובתן להציג לאישור הוועד המנהל בכל שנה, מסמך בנוגע לתנאי העבודה והשכר של העובדים, לרבות קביעת הפחתות בשעות הוראה לחברי הסגל.
היבטים בפעילותה של המכללה האקדמית
להנדסה אורט בראודה

הגופים המבוקרים: המכללה האקדמית להנדסה אורט בראודה, מועצה להשכלה גבוהה(להלן -מל"ג) ועדת משנה של המל"ג לתכנון ולתקצוב (להלן-וות"ת), רשם העמותות במשרד המשפטים 

ליקויים 8,9,10,11,12 תוקנו. ראה דוח הערות רה"מ 65ג' עמ' 316-318. 

ליקוי

1. 	משך הכהונה של חלק ניכר מחברי המוסדות המנהלים של המכללה חרג מתקופת הכהונה המותרת על פי הנורמות של ות"ת.

מעקב
המכללה האקדמית להנדסה אורט בראודה

1.	הליקוי תוקן בישיבת חבר הנאמנים מיום 19.1.15. 

ליקוי

2. 	מר צבי פלג כיהן כיו"ר חבר הנאמנים וכחבר בוועד המנהל של המכללה, בה בשעה שכיהן כמנכ"ל אורט ישראל, ולפיכך היה נתון בניגוד עניינים מובנה בין שני תפקידיו.

מעקב
המועצה להשכלה גבוהה

2. 	במסגרת הסדרת המבנה הניהולי של המכללה, שנעשה בהתאם  לדרישת המל"ג, התפטר מר צבי פלג מכהונתו כחבר בוועד המנהל וכיו"ר חבר הנאמנים. כמו כן נקבע כי חברי הועד המנהל מאורט ישראל לא ישתתפו בדיונים שנוגעים למכללה להנדסאים של אורט ישראל.

מעקב
המכללה האקדמית להנדסה אורט בראודה

2.	הליקוי תוקן בישיבת חבר הנאמנים מיום 19.1.15



ליקוי

3. 	שיעור נציגי הגורמים החיצוניים במוסדות המנהלים של המכללה עלה על המותר בנורמות של ות"ת, ורובם ככולם היו ועדיין משויכים לאורט ישראל ונתונים אפוא גם הם בניגוד עניינים מובנה.

מעקב
המועצה להשכלה גבוהה

3. 	במסגרת הסדרת המבנה הניהולי של המכללה שנעשה בהתאם לדרישת המל"ג, הופחת שיעור נציגי אורט ישראל במוסדות המנהלים באופן דרסטי. מאחר שהמתווה שסוכם עם המכללה סוטה במקצת מההנחיות התאגידיות הרגילות, נדרשה המכללה, כתנאי להארכת ההכרה בה, להמציא התחייבות לעמידה עתידית בהנחיות המעודכנות עליהן יוחלט לאחר סיום עבודת הוועדה לבחינת המבנה הניהולי. המכללה העבירה נוסח התחייבות כמבוקש.  

מעקב
המכללה האקדמית להנדסה אורט בראודה

3.	אמנם שיעור הגורמים החיצוניים במוסדות המנהלים – הוקטן ל- 25% כולל "מייסדים" (בישיבת חבר הנאמנים מיום 19.1.15) בהתאם למיתווה שהכתיבה המל"ג, אך, כולם, עדיין משויכים לגורם חוץ יחיד, שהוא אורט ישראל, ואלה נתונים באופן קבוע בניגוד עניינים". 

ליקוי

4. 	במסגרת אמנה שחתמו המכללה ואורט ישראל, התחייבה המכללה שלא לעסוק באיסוף תרומות אלא אם הסכימה לכך אורט ישראל. בכך נפגעו עצמאותה ויכולתה להתפתח, מכיוון שאורט ישראל הגבילה אותה בכל הקשור לגיוס תרומות.

מעקב
המכללה האקדמית להנדסה אורט בראודה

4.	הליקוי תוקן בישיבת חבר הנאמנים מיום 19.1.15



ליקוי

5. 	מורשי החתימה של המכללה להתחייבויות כספיות של יותר מ-400,000 ש"ח היו נציגיה של אורט ישראל במכללה, ולכן היו נתונים בניגוד עניינים מובנה.

מעקב
המכללה האקדמית להנדסה אורט בראודה

5.	הליקוי תוקן בישיבת חבר הנאמנים מיום 19.1.15

ליקוי

6. 	בשנים 2003-1995 שילמה המכללה לאורט ישראל 34.7 מיליון ש"ח עבור דמי שימוש במתקנים שלה. לא נמצא חוזה או הסכם שהסדיר את התשלום, ולא ברור איך נקבע הסכום. בשנת 2003, לאחר התערבות ות"ת, הופסק התשלום.

מעקב
המכללה האקדמית להנדסה אורט בראודה

6.	ניתנה הוראה ע"י ות"ת ב- 1999 להפסקת התשלום החל מ-2004. 

ליקוי

7. 	במרץ 2004 נקבע שמשנת הלימודים התשס"ד תשלם אורט ישראל למכללה 4,000 ש"ח עבור כל תלמיד שלה שלומד בבית הספר להנדסאים שבקמפוס המשותף, בגין הוצאות מינהל ותחזוקה. ההסכם נקבע במעורבות של מנכ"ל אורט ישראל, ששימש גם כיו"ר חבר הנאמנים. רואה חשבון מוסכם, שבדק מטעם המכללה ואורט ישראל את העלויות שבהן נשאה המכללה בגין מתן שירותים לבית הספר להנדסאים בשנת הלימודים התשע"ב מצא, כי בשנה זו שילמה אורט ישראל כ-5.6 מיליון ש"ח ואילו העלויות של המכללה הסתכמו על פי הדוח בכ-8.3 מיליון ש"ח - הפרש של כ-2.7 מיליון ש"ח.



מעקב
המכללה האקדמית להנדסה אורט בראודה

7. 	ביום 17/8/2015 שלחה המכללה לאורט דרישת תשלום לשנת תשע"ה, המבוססת על עקרונות העמסת העלויות שרו"ח המוסכם התווה בדו"ח שערך לגבי תשע"ב. במכתב צוין שדרישה זו אינה כוללת את חובות העבר. אולם, לאחר שאורט קיבלה את ממצאיו של רו"ח המוסכם, הודיעה אורט ישראל כי אינה מכירה במסקנות הדו"ח. 

ליקוי

13. 	על המל"ג לבחון את האפשרות להרחיב ולשכלל את כלי האכיפה העומדים לרשותה אל מול מוסדות אקדמיים שאינם עומדים בנורמות שקבעה, ובהן אלה הנוגעות למוסדות המנהלים.

מעקב
המועצה להשכלה גבוהה

13. 	לאחרונה הוקמה במל"ג יחידה ייעודית שתפקידה לבצע ביקורת ואכיפה של החלטות והנחיות המל"ג.

ליקוי

14. 	לדעת משרד מבקר המדינה, לאחר שרואה החשבון השלים את עבודתו, על מל"ג-ות"ת לבחון את משמעויות הדוח הסופי של רו"ח ולפעול בהתאם. 

מעקב
המועצה להשכלה גבוהה

14. 	בישיבתה מיום 6.1.16 החליטה הות"ת כדלהלן : 
"מאז הגיש רו"ח את דו"ח כימות העלויות התגלעו מספר מחלוקות בין המכללה לאורט ישראל. 
לאחר השלמת הדו"ח, העובדים המינהליים שהועסקו על ידי המכללה לצורך מתן שירות ללימודי ההנדסאים הועברו להעסקה על ידי אורט ישראל, ובכך חלק ניכר מהוצאות המכללה בגין בי"ס להנדסאים הועברו לאורט ישראל. אורט ישראל טענה כי במסגרת ההתחשבנות המחודשת יש לכלול דמי שימוש במבנים שעל המכללה לשלם לאורט ישראל. 
כיום הצדדים טרם הגיעו להסכמה על הסדר התחשבנות חדש ואורט ישראל הפסיקה כליל את העברת התשלומים למכללה. ככל הידוע למל"ג/ות"ת, המכללה מתכוונת להעביר את הטיפול בנושא זה לערכאות משפטיות.
ות"ת עוקבת אחר הנושא, המצב שאורט ישראל אינה מעבירה תשלום עבור שירותי ההנדסאים אינו מקובל עליה כלל. מל"ג/ות"ת תפנה למה"ט במשרד הכלכלה המשמש כרגולטור של בי"ס להנדסאים של אורט ישראל על מנת לאכוף על אורט ישראל לקיים את הסדר ההתחשבנות הקיים או להגיע להסדר מוסכם אחר עם המכללה באישור ות"ת."
החלטה זו אושרה גם במל"ג בישיבה מיום 12.1.16.  






























חברת נמל אשדוד

היבטים במינהל ובמימשל תאגידי

הגופים המבוקרים: חברת נמל אשדוד, משרד התחבורה והבטיחות בדרכים, רשות החברות הממשלתיות

ליקויים 7,8,9,10,12,13 תוקנו. ראה הערות ראש הממשלה 65ג -  מאי 2015 עמ'  319-325.

ליקוי

1. 	ביצוע תקציב ההשקעות החדשות של החברה בשנים 2012-2011 היה נמוך מאוד (20%-15%) ובשנת 2013 - בשיעור של 35%; גם ביצוע ההשקעות שאושרו בשנים קודמות לאותן שנים (2013-2011) היה בשיעור 58%-38%. מנכ"ל החברה והנהלתה הוציאו לפועל באופן חלקי ביותר את החלטות הדירקטוריון בדבר ביצוע תקציב ההשקעות, לא ניהלו מעקב אחר ביצוען ולא הוציאו לפועל פרויקטים גדולים אשר היו נחוצים לפיתוחה ולקידומה של החברה. במהלך 2011 ועד לסוף שנת 2012 לא עמד הדירקטוריון על חומרת העניין: לא התייחס לביצועים הנמוכים של תקציב ההשקעות, לגורמים לכך ולהשלכותיהם על תפקוד החברה ועל יעילותה. הנהלת החברה כשלה בתפקודה בכל הקשור להכנת תקציב השקעות רֵאלי וליכולתה לבצע יעדי השקעות ולהוציא לפועל תהליכי רכש מורכבים. על דירקטוריון החברה לפעול לשיפור הפיקוח והמעקב השוטף אחר ביצוע תקציב ההשקעות של החברה ואחר פעולותיה. 

מעקב
חברת נמל אשדוד

	
1.	דירקטוריון החברה הנחה את החברה לתעדף את הפרויקטים, וכן אישר מבנה אירגוני חדש למחלקת הרכש לצורך הגדלת שיעורי הביצוע של החברה. 
להלן שעור בצוע תקציב החברה בשנים 2010-2015 
	
שנה	תקציב 	ביצוע 	            אחוז
2010	125,660	67,115	            53%
2011	178,965	61,007	            34%
2012	163,310	53,698	            33%
(2)2013	102,641	51,021	            50%    
2014	154,816	58,203	            38%      
(2)2015	119,702	(1)54,992	46%
(1)		אומדן ראשוני
(2)		לאחר עדכון תקציב
*לתשומת לב כי בנוסף ישנן עוד כ-40% של התחייבויות פתוחות שיצאו
החברה נמצאת בהליכי  מכרז לקליטת 3 מתאמי רכש נוספים , רמ"ח , רמ"ד טובין, ומבצעת בחינה מחודשת של מבנה התקציב לפי הניצול.

ליקוי

2. 	ממועד החלטת הדירקטוריון לשפץ גוררת ולרכוש גוררת חדשה, דצמבר 2010, ועד דצמבר 2014, שנה לאחר מועד סיום הביקורת, לא שיפצה החברה גוררת, לא רכשה גוררת חדשה או החלה בהליכי מכרז לרכישתה ולא התקשרה עם יועץ מומחה בתחום הגוררות. מצב זה גרם לפגיעה בהמשך תפקודה התקין של החברה ולכך שהחברה לא התאימה את עצמה לגידול במספר האניות הנכנסות לנמל ובגודלן. התנהלות המנכ"ל והסמנכ"ל לתפעול, ים ומסופים מר אלדד וקסמן (להלן - סמנכ"ל התפעול) בעניין רכישת הגוררת הייתה כושלת, ויכולתה של החברה להתמודד עם תהליכי רכש של ציוד מקצועי מורכב שערכו הכספי רב מוטלת בספק.

מעקב
חברת נמל אשדוד

2.	מכרז לרכש גוררות פורסם ביולי 2015. כרגע נמצא בשלב של הגשת הצעות. הגוררת סופה- הוחלט לגורטה. עד אז מבוצע בה שימוש בהתאם לצורך. 

ליקוי

3. 	אף שרכישת סימולטור מנופים עשויה הייתה לתרום להגברת התפוקה, לשיפור מיומנות המנופאים ולהגברת הבטיחות, ניהלה החברה את התהליך לרכישתו במשך כמה שנים, באופן לא ממוקד ומסורבל ולא הניב תוצאות.

מעקב
חברת נמל אשדוד

3.	מבנה סימולטור נמצא בשלב בחירת קבלן לביצוע המבנה. צפי לסיום המבנה אוגוסט 2016. סימולטור- בשלבי בניה. אמור להתקבל ביוני 2016. צפי לסיום הפרויקט- ספטמבר 2016. 

ליקוי

4. 	כבר בשנת 2009 התעורר הצורך להסב חלק מרציף המיועד למטען כללי (רציף 21), ואשר מנוצל באופן חלקי, לרציף מכולות שינוצל באופן מיטבי ויוביל להגדלת נפח הפעילות של הנמל. על אף האמור, ועל אף בקשות של רספ"ן משנת 2010 בעניין, התמהמהה החברה בקידום הסבת הרציף מול רספ"ן ולא ערכה בדיקות מקיפות לבחינת הכדאיות הכלכלית של ההסבה וההיתכנות ההנדסית-תפעולית שלה. רק בחודש יולי 2013 הגישה החברה לרספ"ן חוות דעת בנושא הסבת רציף 21 לרציף מכולות.

מעקב
חברת נמל אשדוד

4.	בהתאם לתוכנית אסטרטגית שערכה החברה, בכוונתה להתאים את רציף 23 לקליטת אניות גדולות (עד 14 אלף TEU).  וכן את הפעלתו של רציף 21 כרציף רב שימושי, לרבות לאוניות מכולה. 

מעקב
משרד התחבורה והבטיחות בדרכים

4.	טרם התקבל אישור משרד התחבורה להסבת חלק מרציף המיועד למטען כללי לרציף מכולות שינוצל באופן מיטבי ויוביל להגדלת נפח הפעילות של הנמל .הנושא עומד בסדר היום במו"מ עם ועדי העובדים בהמשך לנושא שדרוג הנמל.

ליקוי

 5.	במקרים שנבדקו הפנה יו"ר הדירקטוריון מציעים פוטנציאליים לגורמים בתוך החברה לאחר שהחברה החלה בתהליכי רכש, דבר שלא היה ראוי לעשותו. יצוין כי עד מועד סיום הביקורת לא סיימה החברה את תהליכי הרכש. זאת ועוד, במקרים שנבדקו נקט היו"ר פעולות שהן בתחום הניהול השוטף של החברה וכן קיבל החלטות על דעת עצמו מבלי לשתף את חברי הדירקטוריון.  על הנהלת החברה לעמוד על ביצוע תהליכי רכש יעילים, ממוקדים ולא ממושכים, שישמרו בהם עקרונות השוויון והתחרות ההוגנת. 

מעקב
חברת נמל אשדוד

5.	יו"ר הדירקטוריון המופיע בליקוי זה אינו מועסק בחברה עוד. החברה מקפידה על קיום הליכי רכש יעילים , ממוקדים, ולא ממושכים שנשמרים בהם עקרונות הפומביות, השוויון והתחרות ההוגנת. 

ליקוי

6.	הדירקטוריון תקצב הליך התקשרות עם יועץ למיתוג אסטרטגי לשם ניתוח זירת התחרות של הנמל ולשם ניתוח חסרונותיה ויתרונותיה של החברה. הנהלת החברה החליטה לעצור את ההליך בלי שקיבלה את אישור הדירקטוריון לכך ובלי שהציגה לפניו את הנימוקים להחלטתה.

מעקב
חברת נמל אשדוד

6.    	בהתאם להחלטת מנכ"ל מיום 29.1.14 בעקבות דוח ביקורת, יש לדווח לדירקטוריון על ביטול פרויקטים שעברו את אישור הדירקטוריון ותוקצבו. במקרים של ביטול פרויקט שאושר - יש לנמק בכתב את הסיבות לביטול הפרויקט והאם קיים פתרון חלופי לפרויקט שבוטל.  בישיבת הדירקטוריון מיום 26.5.15 הוחלט לבטל יציאה למכרז למיתוג אסטרטגי.  בספר התקציב מפורטים פרויקטים המיועדים לביטול/מושהים. 

ליקוי

11.	שר האוצר, שר התחבורה והבטיחות בדרכים ורשות החברות לא מינו יו"ר לדירקטוריון ולא אישרו מינוי כזה בין יוני 2011 לבין מאי 2012. זאת ועוד, מאז פרישתו של מר סיטרמן במאי 2014 לא מונה יו"ר דירקטוריון חדש לחברה. כמו כן, בניגוד לקבוע בתקנון החברה, בשלוש השנים האחרונות לא מינו השרים שלושה דירקטורים שהם עובדי מדינה. על רשות החברות לדאוג לאיוש מלא של הדירקטוריון. כמו כן, על דירקטוריון החברה ועל רשות החברות לדון בממצאים ולנקוט את הפעולות המתחייבות כדי למנוע את הישנות הליקויים.

מעקב
משרד התחבורה

11. 	שר התחבורה הגיש את מועמדותו של חיים אביטן ליו"ר הדירקטוריון. המועמדות לא אושרה על ידי הוועדה ובכוונת השר לערער על החלטה זו. לעניין מינוי נציגי ציבור – מינוי נציגי הציבור מתוך הנבחרת הושלם ואושר. 


ליקוי

14. 	משרד מבקר המדינה מעיר כי דוח הביקורת לא נדון בוועדת הביקורת כפי שמחייבים נוהלי החברה ולא הועבר לחברי הדירקטוריון. עם זאת, יו"ר הדירקטוריון החליט להפסיק את הטיפול בדוח הביקורת. גם מבקר הפנים נתן ידו לטיפול הלקוי בדוח. חברי הדירקטוריון מצדם הסכימו להפסיק את הטיפול בדוח ללא דיון ענייני בממצאי הדוח ואף מבלי שעיינו בו.

מעקב
חברת נמל אשדוד

14. 	דוחות ביקורת נדונים באופן סדיר בוועדת הביקורת. 

ליקוי

15. 	באוגוסט 2012 פרסמה החברה מודעה לאיתור סוורים ל-94 משרות, וכ-2550 מועמדים נענו לה. לטענת המנכ"ל (במכתבו לדירקטוריון מינואר 2013) בנובמבר 2012, במהלכו של המכרז לאיתור סוורים פנה אליו יו"ר הדירקטוריון והגיש לו רשימה ובה שמות של שישה מועמדים אשר ניגשו למכרז; אחד מהם היה בנו של ראש המטה של יו"ר הדירקטוריון דניאל חלפין. לטענת המנכ"ל, היו"ר הסביר לו כי השמות הם של אנשים "חשובים לשר". המנכ"ל העביר את הרשימה לסמנכ"ל משאבים ולדבריו הסמנכ"ל זרק אותה. במכתבו האמור טען המנכ"ל כי לאחר כמה שבועות פנה אליו יו"ר הדירקטוריון ואמר: "איך זה יכול להיות שכל הרשומים ברשימה שהשר ביקש נכשלו במבחנים ונטען כלפי שכאשר עוזר השר העביר לי שמות הם כן עברו. כי כנראה שאני או ההנהלה מבצעים משהו שאינו תקין מול חברת ההשמה שמבצעת את המבחנים".

מעקב
חברת נמל אשדוד

15.	ראש מטה יו"ר הדירקטוריון המופיע בפרק זה אינו מועסק בחברה עוד. המכרז הסתיים ונקלטו עד כה כ- 120 סוורים חדשים, כאשר בהתאם לתיקון לתקנות, אין לאיש מהם קרובי משפחה מקרב עובדי החברה. 




השירות האזרחי-לאומי 

ממצאי מעקב

גופים מבוקרים: רשות השירות הלאומי-אזרחי, עיריית ירושלים, משרד ראש הממשלה

ראה הערות ראש הממשלה 65ג' – מאי 2015 עמ' 327-332. 

ליקוי

1. 	הקצאת התקנים הממשלתיים - בביקורת הקודמת נמצא כי מספר התקנים שהממשלה מממנת ומפעילה אינו מבוסס על בחינה שוטפת ועל ראייה כוללת של הצרכים ואינו משקף סדר עדיפויות שנקבע על פי הצרכים האלה. לאחר הודעות והבטחות שנמשכו שנים, שבמהלכן דחתה רשות השירות פעם אחר פעם את תאריך היעד לתיקון הליקוי, עדיין אין מעורבות מספקת של רשות השירות בוויסותם ובהקצאתם של התקנים מתוך ראייה כוללת של הצרכים, ובהקצאת התקנים על בסיס ניתוח הצרכים ועל קביעת סדרי עדיפויות. על רשות השירות ועל השר לאזרחים ותיקים לפנות לממשלה כדי להסדיר את סוגיית היעדר יכולתה של הרשות למלא את תפקידה בתחום ויסות תקני השירות הלאומי-אזרחי.

מעקב
רשות השירות האזרחי-לאומי

1. הצעת החוק בנושא הקצאת תקנים ממשלתיים  אמורה להסדיר את הנושא. 

ליקוי
2. 	מעמדה של רשות השירות הלאומי-אזרחי - משרד מבקר המדינה העיר בביקורת הקודמת כי החילופים התכופים של השרים הממונים על השירות הלאומי והעברת התחום ממשרד למשרד גרמו לסחבת ולעיכובים במימוש משימות שהממשלה הטילה עליהם. במעקב התברר כי המצב לא השתנה ואף הוחמר, שכן בחמש השנים האחרונות היו ממונים על תחום השירות הלאומי שלושה משרדים שונים. לדוגמה: בשל חילופי השרים הממונים התחייב תיקון תקנות הביטוח הלאומי (בנות בשירות לאומי בהתנדבות), התשס"ב-2002 (להלן - התקנות), בנוגע לשר המוסמך לפעול על פיהן. המעקב העלה כי נכון למועד סיום הביקורת, הדבר לא נעשה. ב-29.1.15 פורסם ברשומות עדכון התקנות. לדעת משרד מבקר המדינה, על ראש הממשלה לפעול לייצובו ולקיבועו של תחום השירות הלאומי במשרד הממשלתי המתאים לאורך זמן.

מעקב
רשות השירות האזרחי-לאומי

2.	הרשות קיבלה עצמאות בתחום הפעילות השוטפת, נציבות שירות המדינה אישרה  את עצמאות הרשות בתחומי התקציב, טיפול בכוח-אדם, ייעוץ משפטי.  שירותי חשבות  מתבצעים על ידי משרד החקלאות. 

ליקוי

3. 	תכניות עבודה  מבדיקת משרד מבקר המדינה עולה כי בשנים 2014-2012 שום משרד ממשרדי הממשלה שהופקדו על תחום השירות הלאומי-אזרחי לא כלל את התחום בתכניות העבודה שלו.

מעקב
רשות השירות האזרחי-לאומי

3. 	הרשות הכינה תכנית עבודה  ובחודש פברואר 2016, ערכה  השתלמות בהצגת סיכום שנת 2015 והצגת תכנית עבודה שנת 2016.
ליקוי
4. 	הסדרת השירות הלאומי-אזרחי בחקיקה ראשית - בביקורת הקודמת נמצא שהצורך להסדיר את תחום השירות הלאומי הסדרה נאותה בחקיקה התעורר כבר לפני שנים. משרד מבקר המדינה הביע את דעתו כי אין מקום לסחבת הממושכת בקידום הנושא, וראוי שמינהלת השירות תפעל לאלתר כדי לקדם את הסדרת העניין בחקיקה. עד למועד סיום המעקב, יותר מעשר שנים לאחר שזוהה הצורך בהסדרה זו, לא עמדה רשות השירות ביעד שקבעה לסיום תהליך החקיקה, דצמבר 2010, והתהליך טרם הגיע לכלל סיום.

מעקב
רשות השירות האזרחי-לאומי

4.	נושא הסדרת השירות הלאומי אזרחי בחקיקה עבר בקריאה ראשונה ונמצא על שולחנה של ועדת העבודה הרווחה והבריאות בכנסת להכנה לקריאה שניה ושלישית.

ליקוי

5. 	החלת ביקורת המדינה על הגופים המוכרים - השירות הלאומי מופעל באמצעות עמותות רשומות (הגופים המוכרים) המשימים ומפעילים את מתנדבי השירות הלאומי בארגונים ובמוסדות שונים (הגופים המפעילים).  בביקורת הקודמת קבע משרד מבקר המדינה כי ראוי שהכרה בגוף מוכר תותנה בחתימה על הסכם שיחיל עליו את ביקורת המדינה. המעקב העלה כי ליקוי זה נותר בעינו.

מעקב
רשות השירות האזרחי-לאומי

5. 	בחודש אוקטובר 2015, התקיים דיון בוועדת ביקורת המדינה בכנסת ובסיכום הדיון המליצה הוועדה על העברת הגופים המוכרים לבקרת המדינה לפי סעיף 9(6) לחוק מבקר המדינה. בחודש נובמבר 2015, דחתה מליאת הכנסת את הצעת הוועדה ובמקביל סוגיה זו נכנסה להצעת החוק הממשלתית. 

ליקוי

6. 	עיריית ירושלים כגוף מוכר - הביקורת הקודמת העלתה כי עיריית ירושלים היא גוף מפעיל וגוף מוכר גם יחד, וכי בשנת 2008 היא הפעילה 340 מתנדבים, וכ-50 (15%) מהם הועסקו בשירותה. משרד מבקר המדינה העיר אז כי על מינהלת השירות ליזום דיון בשאלה אם בנסיבות אלה יש מקום להמשיך ולהכיר בעיריית ירושלים כגוף מוכר; ובהמשך על המינהלה לפעול בהתאם למסקנות הדיון. התקנות מחייבות גוף מוכר להפנות 250 מתנדבות בשנה לפחות לשירות לאומי-אזרחי. המעקב העלה כי בשנת 2013 השימה העירייה 226 מתנדבים בלבד, מהם הועסקו בשירותה 90 מתנדבים, דהיינו 40% מכלל המתנדבים. לפיכך לא עמדה עיריית ירושלים בחובה המוטלת עליה מכוח התקנות.

מעקב
עיריית ירושלים

6. 	הרשות לשירות לאומי-אזרחי החליטה בעבר להחריג את עיריית ירושלים כרשות מקומית, ולאפשר לה לשמש בו זמנית כגוף מפעיל וגוף מוכר.  מספר מתנדבי השירות הלאומי בעיריית ירושלים אכן הלך והצטמצם בשנים האחרונות, וזאת ממספר סיבות: ראשית, ריבוי גופים מוכרים, עובדה שיצרה תחרות קשה כשלגופים המוכרים ארציים ישנם יתרונות מובנים ומשמעותיים מול גוף עירוני מקומי.  שנית, היחידה העירונית לשירות לאומי-אזרחי הייתה מנועה מלגשת למכרזים ממשלתיים בעניין הקצאת תקני שירות לאומי לגופים המוכרים. המניעה נובעת מהחלטות המשרדים השונים שהעדיפו אגודות מוכרות ארציות על פני גוף עירוני.   עיריית ירושלים מצרה על ההחלטה של הרשות לשירות לאומי-אזרחי,  לסגור את היחידה העירונית החל מתאריך ה-31.8.16. 

ליקוי

7. 	תקנים קנויים (פרטיים) - בביקורת הקודמת נמצא כי כשליש ממתנדבי השירות הלאומי מועסקים באמצעות תקנים קנויים המכונים "תקנים פרטיים". תקנים אלה אינם במימון המדינה, אלא במימון גופים הקונים את שירותי המתנדבים ומשמשים גופים מפעילים. במהלך הביקורת הקודמת עלה שקניית תקנים נותנת יתרון למלכ"רים (מוסדות ללא כוונת רווח) בעלי משאבים כספיים וכך פוגעת בעקרון השוויון. במעקב העלה משרד מבקר המדינה כי נושא הקצאת התקנים הפרטיים על פי אמות מידה שוויוניות לא הוסדר. במכרזים שמשרדי הממשלה מפרסמים בנושא קנייתם של שירותי השמת מתנדבים, על רשות השירות לכלול לאלתר את התנאי שיקבע כי גוף מוכר שיספק להם שירותים יסכים שתוחל עליו ביקורת המדינה.

מעקב
רשות השירות האזרחי-לאומי

7. 	לא דווח על התקדמות בתיקון הליקוי.
	 
ליקוי
8. 	הטיפול בחשש לניגוד עניינים - משרד מבקר המדינה מציין כי אין בממצאי הביקורת כדי להטיל דופי במקצועיות ובמיומנות של עובדי רשות השירות הלאומי. עם זאת, רשות השירות משמשת "מפקחת על" על תחום השירות הלאומי בכללותו, ובין היתר על פעולות שאר משרדי הממשלה בתחום השירות האזרחי-לאומי, ולכן אין היא דומה בעניין זה למשרד ממשלתי רגיל, המקיים פיקוח צמוד על פעולותיו שלו. לפיכך המצב הבעייתי שבו הרשות מקצה משאבים לפרויקטים מסוימים ואמורה גם לפקח עליהם, נותר בעינו. בתשובה מטעם היועץ המשפטי לממשלה למשרד מבקר המדינה בפברואר 2015 נכתב כי החשש שביטא משרד מבקר המדינה הוא דוגמה למתח אינהרנטי העשוי להימצא בקשר עם אחריותם של משרדי ממשלה שונים על תחומים מסוימים שאותם הם נדרשים לקדם, אך הם נדרשים להפעיל באותו הקשר גם פיקוח ובקרה.  עוד נכתב בתשובת היועץ המשפטי כי ראוי להיות מודעים למתח שבין התפקיד של המשרד לבין אחריותו הרגולטורית, שם באה לידי ביטוי המקצועיות של מקבלי ההחלטות, אשר נדרשים לערוך את האיזונים המתאימים בין ההיבטים השונים של התפקיד. בה בעת, לדעת היועץ המשפטי לממשלה, במקרים מסוימים יש מקום לנקוט צעדים משלימים על מנת להבטיח ביתר שאת, כי העצמאות המקצועית של גורמי הפיקוח והבקרה תישמר וכן כדי לשקף את קיומו של המתח האמור, את המודעות לו ואת הצעדים שיש לנקוט לצורך שמירת הפעילות התקינה. היועץ הוסיף בתשובתו כי בתקופה הקרובה יבחן, בתיאום עם היועץ המשפטי של הרשות, האם בנסיבות הנוכחיות יש צורך לגבש נוהל לטיפול בפיקוח ובבקרה על תקנים הממומנים על ידי הרשות, אשר יבטיח את העצמאות המקצועית של גורמי הפיקוח והבקרה ברשות השירות.

מעקב
רשות השירות האזרחי-לאומי

8. 	לא דווח על התקדמות בתיקון הליקוי.
	 
ליקוי

9. 	משרד מבקר המדינה מעיר לרשות השירות, כי אין צורך בחקיקה כדי להנחות את משרדי הממשלה לכלול במכרזים את התנאי ולפיו הגוף המוכר שיספק להם שירותים יסכים להחלת ביקורת המדינה עליו, ולפיכך ליקוי זה נותר בעינו. לדעת משרד מבקר המדינה, יש להחיל תנאי זה לאלתר, ובלא קשר לקידום הליכי החקיקה, שכאמור בספטמבר 2014 טרם הגיעו לכלל סיום.

מעקב
רשות השירות האזרחי-לאומי

9. 	הרשות מדווחת כי לאור המלצת משרד המשפטים  ראוי שהנושא יוסדר בחקיקה הראשית ללא מכרז ספציפי, אי לכך, הנושא  הוכנס להצעת החוק הממשלתית
ליקוי

10. 	משרד מבקר המדינה מעיר כי נוכח הפערים הניכרים בין היקף החריגות לפי דיווחי חברת הבקרה ובין היקף החריגות הסופי שנמצא בבדיקה שביצעו מפקחי הרשות לגבי דיווחים אלה, על הרשות לבחון אם המתכונת שנקבעה לביצוע הבקרה היא יעילה ומיטבית, ולקבוע על פי תוצאות הבחינה אם יש צורך לשנותה.



מעקב
רשות השירות האזרחי-לאומי

10. 	הרשות בחנה והפיקה לקחים בנושא הבקרה ותטמיע את הלקחים עם החברה החדשה שזכתה במכרז בגמר ההליכים המשפטיים.


















































פרק רביעי


השלטון המקומי
























משרד הפנים

ההיערכות לבחירות לרשויות המקומיות וניהולן

גופים מבוקרים: משרד הפנים, אגף הפיקוח הארצי על הבחירות, 43 רשויות מקומיות 

ליקויים 46 45 43 41,42 תוקנו. ראה הערות ראש הממשלה 65ג' – מאי 2015. עמ' 335-349

ליקוי

1. 	במועד סיום הביקורת טרם סוכמו סופית פרטים הנוגעים למתכונת פעולתה של יחידת המפקח הארצי. נוסף על כך לא נקבעו שיעורי התקציבים הרב-שנתיים שיועמדו לרשות יחידת המפקח הארצי בשנים שבין תקופות בחירות, ובייחוד בשנת בחירות, אף שבדוח על בחירות 2008 צוין כי זהו ליקוי שיש לתקנו.

מעקב
משרד הפנים

1.	לעניין מתכונת פעולתה של יחידת המפקח הארצי - המלצות האבחון האירגוני שבוצע ביחידת המפקח הארצי על הבחירות הוצגו ע"י סמנכ"ל בכיר למינהל ומשאבי אנוש בפני המנהלת הכללית של המשרד ונמצאות בשלבי אישור אחרונים של הנהלת המשרד. עם אישורן הסופי, אגף בכיר למינהל ומשאבי אנוש יחל בהטמעת השינויים הנדרשים. לעניין שיעורים תקציביים רב שנתיים שיועמדו לרשות היחידה. תקציב היחידה לשנת 2016 מותאם לצרכי היחידה בשגרה, תקציב 2017 והלאה ידונו מול משרד האוצר בדיוני התקציב העתידיים ויוטמעו בהם הצרכים הנדרשים לקראת הבחירות הבאות.

ליקוי

2. 	בשל התדירות הרבה של תחלופת כוח האדם שאייש את יחידת המפקח הארצי נגרמו קשיים בגיוס עובדים לענף הייעוץ המשפטי ובגיוס מנהלי בחירות אשר בקיאים דיים בנושא הבחירות, ומאותה סיבה התקשו עובדי היחידה להתמקצע בתחום עבודתם ולבצע את כלל התפקידים המוטלים עליהם במסגרת הארגון וההפעלה של מערכת הבחירות.


מעקב
משרד הפנים

2.	יבוצעו שינויים בהגדרות התפקיד של כח האדם הקיים, לרבות הכשרות נדרשות.  יועץ משפטי ליחידה - המשרה נמצאת בשלבי איוש.  

ליקוי

3. 	מספרי החשבונות של משרד הפנים אי-אפשר ללמוד כיצד נוהל תקציב הבחירות ומה הייתה העלות הממשית של מערכת הבחירות לרשויות המקומיות, וזאת בגלל המיון הלקוי של ההוצאות על שלוש מערכות הבחירות שהתקיימו בשנת 2013: הבחירות לכנסת, הבחירות לרשויות המקומיות והבחירות למועצות האזוריות, אשר לא אִפשר גם לקיים בקרה נאותה ויעילה בנושא אופן ניצול התקציב ולהשוות בין ההוצאות המתוכננות להוצאות בפועל.

מעקב
משרד הפנים

3.	לנושא ניהול תקציב הבחירות - נפתחה תקנה ייעודית לבחירות לכנסת על מנת לפקח על ניהול תקציב הבחירות ובמטרה להפריד בין ההוצאות ביתר קלות.

ליקוי

4. 	משרד הפנים לא הנחה את הרשויות המקומיות להכין תקציב מפורט לפי סוגי ההוצאה ולא בדק אם התקציב ששריינו הרשויות למטרה זו היה ריאלי. משרד הפנים גם לא הנחה אותן לשריין מימון לסיבוב בחירות נוסף אם יידרש הדבר.

מעקב
משרד הפנים

4.	משרד הפנים באמצעות יחידת הפיקוח על הבחירות מבצע בחינה וגיבוש  סל מינימום של הוצאות אותן על כל רשות מקומית לכלול בהכנת תקציב הבחירות.

ליקוי

5. 	החלטותיו של המפקח הארצי בעניין מינוי סגנים למנהלי בחירות לא תמיד נומקו בכתב. לפיכך לא תמיד ניתן היה לדעת אם הם מונו על פי התבחינים שקבע המפקח הארצי.
מעקב
משרד הפנים

5.	מינוי סגנים יבוצעו בהתאם להוראות הנוהל. יחידת הפיקוח על הבחירות תקפיד על הכנת מסמך שיפרט את הנימוקים להחלטה למינוי סגנים, תיעוד ההחלטות והדיונים בנושא. 

ליקוי

6. 	גם במערכת הבחירות לשנת 2013, כמו במערכת הבחירות לשנת 2008, שולמו תוספות השכר לעובדי בחירות מטה  תוך חריגה של ממש מכללי מינהל תקין: לא הוגדר התפקיד של עובד בחירות מטה ולא נעשתה עבודת מטה לניתוח ולבדיקה של צורכי העבודה הנוספים בתקופת הבחירות ושל משך הזמן הנדרש לביצועם; לא נקבעו אמות מידה ותנאי סף למינוי העובדים המתאימים למלא את התפקיד; רוב העובדים שנבחרו לתפקיד לא מונו כנדרש על ידי מנכ"ל משרד הפנים; עובדים אשר מילאו את התפקיד לא נדרשו להגיש דיווח על הפעולות שביצעו במסגרת העבודה הנוספת. גם שיטת התשלום שנבחרה לתגמול העובדים האלה לא התבססה  על תגמול בעד שעות נוספות, כפי הנהוג לגבי עובדי מדינה המבצעים מטלות לאחר שעות עבודתם הרגילות. 

מעקב
משרד הפנים

6.	המשרד הקים צוות לבחינת נושא תשלום למנהלי ועובדי בחירות, בצוות חברים נציגי המשרד, הממונה על השכר ונציבות שירות המדינה. הצוות בוחן את הנושא ויגבש מודל שיענה על דרישות כללי המנהל התקין.

ליקוי

7. 	במאות מתחמים ברחבי עשרות רשויות מקומיות רוכזו קלפיות רבות, והדבר גרם להיווצרות צפיפות, לחץ ומתח במתחמים אלה. עוד הועלה כי היו פערים ניכרים בין מספרי הבוחרים הרשומים בכל אחת מהקלפיות שבאותו מתחם - לעתים פערים של כמה מאות בוחרים. משרד הפנים ויחידת והמפקח הארצי לא פעלו די ליצירת איזון מרבי בין מספרי המצביעים שבקלפיות ברחבי אותה רשות בכלל ובאותו מתחם שבו פועלות כמה קלפיות בפרט באמצעות דילול המצביעים בקלפיות עמוסות ורישומם להצבעה בקלפיות עמוסות פחות



מעקב
משרד הפנים

7.	משרד הפנים מבסס את קביעת מיקום הקלפיות במתחמים השונים על פי החלוקה המתבצעת בכנסת. יש נוהל שלא ניתן לסטות ממנו עקב מגבלות מבניות וכספיות. על כן פיצול הקלפיות הינו מוגבל ומתבצע בהתאם להוראות הנוהל.

ליקוי

8. 	חלק מהקלפיות שהיו אמורות להיות נגישות למוגבלי ניידות (להלן - קלפיות נגישות), הוצבו גם במקומות שלא היו נגישים כלל למוגבלי ניידות; וברבות אחרות היו מפגעים שגרמו קשיים רבים למוגבלי הניידות בבואם להצביע.

מעקב
משרד הפנים

8.	משרד הפנים מייחס חשיבות רבה להנגשת קלפיות למוגבלי ניידות ולכן אף פעל והקצה תקציב לנושא. בהחלטת ממשלה מס' 2390 מיום 1.1.2015  נקבע כי משרד הפנים וועדת הבחירות המרכזית יפעלו למתן סיוע לרשויות המקומיות לצורך  הנגשתן של הקלפיות. הנוהל אושר והמשרד מתקצב את הרשויות המקומיות לצורך פעולה בנושא. 

ליקוי

9. 	יחידת המפקח הארצי לא ניתחה, בעיקר על סמך נתונים מהעבר, את התפלגות המצביעים בקלפיות הנגישות בכל רשות כדי להימנע ממינוי מזכיר נוסף בקלפיות נגישות שבהן מספר המצביעים מועט וכדי להבטיח שימונו מזכירים נוספים בקלפיות הנגישות שבהן היה צורך בכך , אף שרוב המזכירים הנוספים שהועסקו בקלפיות הנגישות לא היו נחוצים וצמצום מספרם היה מביא לחיסכון של מאות אלפי ש"ח מקופת הציבור.

מעקב
משרד הפנים

9.	לעניין ניתוח  התפלגות המצביעים בקלפיות הנגישות בכל רשות  - בהתאם להוראות החוק מציבים מזכירים בהתאם. משרד הפנים רואה חשיבות עליונה בטיפול ובמתן סיוע למוגבלי ניידות, אשר על כן המשרד פועל. יחד עם זאת, יצוין כי לא ניתן לעשות השוואה ולהסיק מסקנות לעניין מוגבלי ניידות ממערכת בחירות אחת לשנייה (פרקי זמן של 5 שנים). 

ליקוי

10. 	יחידת המפקח הארצי לא פעלה לכך שמנהלי הבחירות יעריכו בסופו של כל יום את איכות עבודתם של המזכירים על פי אמות מידה וסולמות הערכה אחידים וגם לא דאגה ליצור מאגר מידע שבו ירוכזו הערכות על המזכירים שישמש לבחירות עתידיות. 

מעקב
משרד הפנים

10.	בימים אלה מתבצעת עבודה בנושא באמצעות צוות משותף למשרד הפנים, משרד האוצר (הממונה על השכר) ונציבות שירות המדינה. הצוות יגדיר את דרישות הסף, תנאי ההעסקה והתבחינים למינוי מנהלי בחירות וסגנים לרבות אופן הערכה וכן את אופן התשלום לעובדי המשרד באופן שיעמוד בדרישות החוק וייתן מענה להערות המבקר. יחידת המפקח תצרף לנוהל טופס הערכה אחיד ומנהלי הבחירות יידרשו להעביר טופס הערכה ממוחשב בדבר עבודת המזכירים. גיוס המזכירים יבוצע תוך מתן העדפה למזכירים שהינם בעלי ניסיון ובעלי הערכה חיובית. יחד עם זאת יגויסו מזכירים חדשים בהתאם להוראות הנוהל שיצא בנושא. 

ליקוי

11. 	בנוהל שפורסם לקראת הבחירות לשנת 2013 הושמט תנאי סף, שנכלל בנוהל שפורסם לקראת בחירות 2008, בדבר "איסור העסקת מזכירי ועדות קלפי בקרבה ראשונה זה לזה", שתכליתו מניעת פגיעה בטוהר המידות. התוצאה הייתה העסקתם של למעלה מ-2,700 קרובי משפחה ב-89 רשויות מקומיות ופגיעה במישרין ביכולת להבטיח הזדמנות שווה למועמדים מתאימים לתפקיד ובאפשרות לאתר את הכשירים והמתאימים ביותר לתפקיד וכן לפגיעה בחובת הנאמנות של המפקח הארצי על הבחירות. 

מעקב
משרד הפנים

11.	איסור העסקת קרובי משפחה בא בד"כ כדי לאפשר הזדמנות שווה למועמדים. במקרה זה, מאחר שאין כפיפות ישירה בין מזכירי הקלפי ולא בהכרח יש היכרות בין מנהל הבחירות לקרובי המשפחה המצויים בין המזכירים, הרי שהעסקת קרובי המשפחה אינה באה מתוך העדפה למועמדים מסוימים.

ליקוי

12. 	המפקח הארצי על הבחירות לא הנחה את הרשויות המקומיות בנוגע לאופן גיוס הסדרנים והדרכתם לקראת התפקיד המוטל עליהם ביום הבחירות. המפקח גם לא הגדיר את תפקידו של הסדרן ביום הבחירות עצמו ואת מכסת שעות עבודתו, לרבות בזמן סגירת הקלפיות לפני ספירת הקולות. המפקח גם לא הנחה את הרשויות המקומיות להתחשב בתעריפים של שכר הסדרנים שקבעה ועדת הבחירות המרכזית

מעקב
משרד הפנים

12.	המפקח הארצי אינו בעל הסמכות והאחריות – על פי הוראות הדין - לקבוע  הוראות לעניין דרך העסקתו של הסדרן לרבות לעניין גובה שכרו.

ליקוי

13. 	משרד הפנים ויחידת המפקח הארצי לא דאגו להליך מסודר לרכישת הציוד הקשיח  הנדרש לקלפיות באמצעות מכרז, שלא לפי ההמלצות שניתנו בדוח על בחירות 2008. הרשויות המקומיות התבקשו להתקשר בעצמן עם ספק לרכישת הציוד, עובדה שייקרה את עלות הרכישה.

מעקב
משרד הפנים

13.	רכישת הציוד הקשיח הינו בתחום סמכות הרשויות המקומיות, עם זאת, ובכדי להוזיל עלויות, כשנה וחצי לפני הבחירות יחידת המפקח הארצי תפנה למרכז השלטון המקומי ולחברה למשק וכלכלה על מנת לבצע מכרז מסגרת להוזלת העלויות.

ליקוי

14. 	מרבית חברי ועדות הקלפי נעדרו מהקלפיות בעת פתיחתן, וחלק ניכר מהם לא שהה במקום הקלפי ברוב שעות ההצבעה. הרכבה החסר של ועדת הקלפי האריך את משך ההצבעה של כל מצביע והשפיע גם על תקינות הרישום בפרוטוקול הוועדה ועל טיב הרישום של שמות הבוחרים שהצביעו. המפקח הארצי על הבחירות ומשרד הפנים לא פעלו לכך שחברי הוועדות ימלאו את תפקידם כנדרש במשך כל יום הבחירות.

מעקב
משרד הפנים

14.	יחידת המפקח על הבחירות תבצע בחינה והערכה של העלויות הצפויות מהעסקת 2 מזכירים בכל קלפי ותציג נושא זה לשר ולמנכ"לית המשרד לאישורם טרם פניה בנושא למשרד האוצר במהלך שנת 2016.

ליקוי

15. 	למרות הבטחת המפקח הארצי בשנת 2009, טופסי הפרוטוקול לא השתנו כלל מאז הבחירות לשנת 2008, הם אינם ידידותיים למשתמש, ועדיין אין בהם די מרווחים בין השורות ואין די מקום לרשום את כל הפרטים הנחוצים באופן שישקף את המתרחש במקום הקלפי במשך יום הבחירות כולו. מבחינת האופן שבו מזכירי ועדות הקלפי בעשרות רשויות מקומיות מילאו מאות פרוטוקולים, נמצא כי פרטי הפרוטוקולים לא מולאו באופן אחיד, וכי בכלל הרישום בפרוטוקול לא היה תקין.

מעקב
משרד הפנים

15.	לעניין שינוי טפסי הפרוטוקולים -  במהלך שנת 2016 יבוצע פיילוט על הטופס החדש.

ליקוי

16. 	בידי יחידת המפקח הארצי לא היה מידע זמין על המקום שבו אוחסנו מאות תקליטורים המכילים פרטים על המצביעים בכל רשות מקומית או רשימות שלהם, אף שהם עלולים להגיע לידי גורמים שישתמשו בהם לא למטרות שלשמן יועדו.

מעקב
משרד הפנים

16.	משרד הפנים פועל לבחינת הנוהל ותיקופו של הנוהל בנושא השמדת הקבצים אל מול יחידת רמו"ט. לאחר סיום עבודה זו, המשרד יפעל ככל שיידרש לביצוע שינויים והתאמות בין הנוהל לתקנות. עד לסוף הרבעון הראשון של שנת 2016 תוגש טיוטה בנושא.
ליקוי

17. 	תוצאות הבחירות לא פורסמו בילקוט הפרסומים במועד שנקבע בחוק, דהיינו בתוך 21 ימים מיום הבחירות; הועלו כ-40 אי-התאמות ניכרות בין התוצאות שפורסמו ובין התוצאות שנרשמו בפרוטוקולים של מנהלי הבחירות.

מעקב
משרד הפנים

17.	יחידת המפקח הארצי פועלת ליצירת פרוטוקול מקוון. כמו כן, יקבע מנגנון  שיקבע שאם מנהלי הבחירות לא יגישו את התוצאות בזמן הם יקנסו. 

ליקוי

18. 	משרד הפנים לא בחן מה פשר הגידול החריג והלא מוסבר במספר הקולות הפסולים בהצבעות לראש הרשות לעומת בחירות 2008, בייחוד ברשויות הגדולות, ומדוע מספרם היה למעלה מכפול ממספר הקולות הפסולים למועצת הרשות. משרד הפנים גם לא בדק את התפלגות הקולות הפסולים לפי סוגי הפסילה כדי להפיק לקחים מהתופעה לבל תישנה בבחירות עתידיות.

מעקב
משרד הפנים

18.	באוגוסט 2014 מונה צוות משרדי שתפקידו לנתח את סוגי הפסילה ולהמליץ על פעולות שיש לנקוט לצמצום הקולות הפסולים. ההמלצות יועברו למנכ"לית ולשר עד לסוף רבעון  ראשון של שנת 2016. לצורך קבלת החלטות בנושא. 

ליקוי

19. 	בהצבעה בקרב החיילים נפסלו כ-13.7% מהקולות לראש הרשות וכ-6% מהקולות למועצת הרשות, אך ביחידת המפקח הארצי לא נעשה ניסיון לאבחן את הסיבות העיקריות לשיעור גדול ולא מוסבר זה של קולות פסולים מקרב המצביעים בקלפיות הצבאיות, זאת אף ששלטונות הצבא לא חסכו במאמצים כדי לאפשר לכל חייל שרצונו בכך להצביע בקלפי צבאית והקצו לכך משאבים רבים - כוח אדם, כלי רכב, ציוד ואמצעים נוספים.



מעקב
משרד הפנים

19.	באוגוסט 2014 מונה צוות משרדי שתפקידו לנתח את סוגי הפסילה ולהמליץ על פעולות שיש לנקוט לצמצום הקולות הפסולים. ההמלצות יועברו למנכ"לית ולשר עד לסוף רבעון  ראשון של שנת 2016. לצורך קבלת החלטות בנושא. 

ליקוי

20. 	בלמעלה מ-50 רשויות מקומיות הצביעו לרשימה שבה נכלל המועמד שנבחר לראש הרשות מספר מצביעים זעום ביותר, ונראה כי הרשימה שבה הוא נכלל הוקמה רק כדי שהמועמד ייחשב לחבר מועצה נוסף. תופעה זו נצפתה כבר בבחירות 2008, אך למרות הבטחות המפקח הארצי דאז, לקראת הבחירות לשנת 2013 לא התקיים דיון בעניין שינוי חקיקה הנוגע לראש רשות שרשימתו לא זכתה למנדט.

מעקב
משרד הפנים

20.	יחידת המפקח הארצי והלשכה המשפטית יציגו לשר ולמנכ"לית טיוטת תיקון חקיקה.

ליקוי

21. 	המפקח הארצי לא ביקש מבעלי התפקידים בבחירות, ובייחוד ממנהלי הבחירות, להגיש לרשויות המקומיות דוחות סיכום של הבחירות לרשויות; מנהלי הבחירות לא כונסו לצורך דיון שמטרתו הפקת לקחים כדוגמת הדיון שהתקיים לאחר בחירות 2008, ומשרד הפנים לא הוציא דוח מסכם בנושא הקשיים והליקויים שנתקל בהם בתקופת הבחירות, על מנת שישמשו בסיס לעבודת מטה לשיפור התהליכים בעתיד.

מעקב
משרד הפנים

21.	המלצות הצוות להפקת לקחים לבחירות 2013 ומסקנותיו יוצגו לשר ולמנכ"לית לצורך קבלת החלטות מה מתוכן ייושם לקראת הבחירות הבאות. (היו חילופי שרים ומנכ"לים).


ליקוי

22. 	משנת 1993 ועד 2013 הפלה משרד הפנים לטובה את חברת המחשוב המנהלת את מאגרי מינהל האוכלוסין, ובכלל זה את המערכת לניהול הבחירות; בכל פרק הזמן האמור משרד הפנים לא פרסם מכרז חדש שיאפשר, בין היתר, להוזיל את התעריפים ששולמו בעד שירותי המחשוב שסיפקה אותה חברה, ובכך פגע בקופה הציבורית ובזכותן של חברות אחרות להתחרות על מתן שירותים אלה.

מעקב
משרד הפנים

22.	משרד הפנים באמצעות אגף מערכות מידע הציג נושא זה בפני ועדת המכרזים. ועדת המכרזים אישרה יציאה למכרז להתקשרות עם  יועץ שיאפיין את המכרז לחברת מיחשוב שתחליף את המודולים  לניהול הבחירות ברשויות הקיימים כיום במערכת אביב. נוסח המכרז אושר במשרד והוגשו פניות חוזרות ונשנות לוועדת החריגים .אך המשרד טרם יצא למכרז. אגף מערכות מידע פועל ללימוד ואפיון המערכת לניהול הבחירות בשימוש בכח האדם של האגף ובגיוס מנתח מערכות במסגרת מכרז חשכ"ל כך שהיועץ יידרש לבצע את פיתוח המערכת עד סוף הרבעון השלישי של 2016. המערכת הקיימת תמשיך לפעול עד להשלמת הטמעת המערכת החדשה במהלך 2017. 

ליקוי

23. 	התקשרות משרד הפנים עם חברה למתן שירותי ייעוץ בנושא מימון בחירות הוארכה שוב ושוב מכיוון שבמשך תקופת ההתקשרות הראשונית, שארכה למעלה משש שנים, לא בחן המשרד אם נחוץ לרכוש שירותים מגורמים חיצוניים לשם בדיקת בקשות המימון ואם מוטב למנות עובד של משרד הפנים לניהול היחידה לתחום מימון הבחירות שמלווה את יחידת המפקח הארצי בנושא מימון הבחירות בתחום הכספי. לחברה עצמה לא ניתנו הנחיות בכתב בדבר הדיווחים השוטפים שעליה להגיש למשרד הפנים למטרות בדיקה ופיקוח.

מעקב
משרד הפנים

23.	לאחר מכרז שבוצע נקלטה מנהלת תחום מימון בחירות שהינה עובדת המשרד.  יחידת החשבות  ביחד עם יחידת המפקח תקבע כללים והנחיות מפורשות לסוגי הדיווחים הנדרשים ותפיץ אותם לרשויות המקומיות.  
ליקוי

24. 	משרד הפנים התקשר עם לשכת הפרסום הממשלתית בעסקה בהיקף של 10 מיליון ש"ח להפקת תשדירים לציבור בנושא הבחירות לרשויות המקומיות בלא שקבע את מטרות התשדירים ואת קהל היעד שלהם. נוסף על כך לא התקיימו דיונים מפורטים בדבר מידת נחיצותו ועלותו של כל סעיף בהתקשרות, לא התבקשו תחשיבים והבהרות שונות המלמדים כיצד נקבעו הסכומים בכל אחד מהסעיפים, לא נקבעו סדרי עדיפויות הנוגעים לתוכני המסרים ולאורך התשדירים בהתחשב בעלותם, ולא פורט שכרם ושיעור עמלתם של כל המוטבים ונותני השירותים בהתקשרות זו.

מעקב
משרד הפנים

24.	בעת קבלת ההחלטות לתשדירי פרסום בבחירות הבאות יובא בחשבון הערות המבקר ויוקם מנגנון בקרה כפוף לקיומו של תקציב.

ליקוי

25. 	בפעולות ההסברה הובלט מסר עיקרי אחד ופרטי מידע בסיסיים, אך הן לא הותאמו למגזרים השונים; גם לא גובשה תכנית לריכוז מאמץ הסברתי מיוחד ברשויות שבהן נרשמו שיעורי הצבעה קטנים במיוחד אשר תשמש להגדלת שיעורי ההצבעה.

מעקב
משרד הפנים

25.	בעת קבלת ההחלטות לתשדירי פרסום בבחירות הבאות יובא בחשבון הערות המבקר ויוקם מנגנון בקרה כפוף לקיומו של תקציב.

ליקוי

26. 	בהסכם ההתקשרות בין משרד הפנים לספק שנבחר לתת שירותי משלוח הודעות לבוחר לא הקפיד משרד הפנים שנותן השירות יעמוד בכל דרישות המכרז וההסכם. המשרד אף לא הפעיל מנגנון פיקוח על נותן השירות.




מעקב
משרד הפנים

26.	לקראת הבחירות הבאות יוקם מנגנון בקרה בכפוף לקיומו של תקציב.

ליקוי

27. 	מכרז ההתקשרות עם בעלי אתר שיספק שירותים למטה הבחירות פורסם בלא שמשרד הפנים הכין אומדן מפורט של ההוצאות הכרוכות בהתקשרות, ובלא שהוכן תחשיב המפרט את אופן קביעת הסכום שהוחלט לשלם לספק הזוכה. הספק הזוכה נשכר לתת את שירותיו גם לסיבוב הבחירות השני בעלות ניכרת, בלא שבהסכם עמו הייתה התייחסות כלשהי לכך.

מעקב
משרד הפנים

27.	משרד הפנים באמצעות יחידת הפיקוח על הבחירות יצא במכרז להתקשרות עם בעלי אתר שיספק שירותים למטה הבחירות שנה וחצי לפני הבחירות הבאות.

ליקוי

28. 	התקשרות עם חברה לתפעול מערכת ממוחשבת לאספקת מידע על הבחירות בסיבוב השני ועל תוצאותיהן בוצעה בחיפזון, ולפני שהתבצעה לא פורסם מכרז ולא התקיים דיון יסודי לבחינת הצורך בקבלת שירות זה.

מעקב
משרד הפנים

28.	יחידת המפקח על הבחירות תכלול במכרז לתפעול מערכת ממוחשבת לאספקת מידע על הבחירות  אופציה להתקשרות עם הספק של הסיבוב הראשון גם לסיבוב השני.

ליקוי

29. 	משרד החינוך והמפקח הארצי על הבחירות לא ניצלו את פרק הזמן - שנמשך חמש שנים - בין הבחירות הקודמות לבחירות הנוכחיות כדי להיערך כיאות למזעור הנזקים שמקורם בהשבתת מוסדות חינוך ביום הבחירות בשל הקלפיות שהוצבו בהם, ולא הקימו צוות שידון בפתרונות ישימים לבעיה, כגון הוצאת הקלפיות ממוסדות חינוך וצמצום של שעות ההצבעה בכל הקלפיות. בפועל, הנחיות משרד החינוך הן בפן הביטחוני והן בפן החינוכי שהופצו בכל הדרגים והמישורים, בכלל זה במישור של כל אחד מבתי הספר ומנהליהם, הוצאו באיחור רב ולא נותר די זמן עד מועד הבחירות כדי להיערך לבחירות כהלכה ולנקוט את האמצעים הדרושים - הארגוניים והפיזיים כאחד - לקיומן.

מעקב
משרד הפנים

29.	לעניין מזעור הנזקים שמקורם בהשבתת מוסדות חינוך ביום הבחירות - יום הבחירות נקבע כיום שבתון בהתאם להוראות החוק. 

ליקוי

30. 	גם בבחירות אלה שבתו מאונס מאות אלפי תלמידים במאות בתי ספר שבהם הוצבו קלפיות, והדבר הביא לפגיעה ממשית במקומות העבודה של הוריהם, שכן בגין השבתת הלימודים נבצר מחלק מההורים להתייצב במקום עבודתם.

מעקב
משרד הפנים

30.	יום הבחירות לרשויות המקומיות  נקבע ליום שבתון. 

ליקוי

32. 	אמנם 50 מכלל 80 הרשויות המקומיות שנבדקו ייעדו תקציב להוצאות על הבחירות לרשויות המקומיות, אך הן הקצו לכך סכום כולל שהתבסס בדרך כלל על הוצאותיהן במערכת הבחירות בשנת 2008. בידי מרביתן לא נמצא תחשיב מפורט של ההוצאות על הבחירות הצפויות לסוגיהן. רק 12 רשויות מקומיות הכינו גם תקציב למימון סיבוב בחירות נוסף אם יידרש הדבר, רובן בלא שהכינו תחשיב של ההוצאות הצפויות.

מעקב
משרד הפנים

32.	הפעולות הננקטות בנושא חישוב מפורט של ההוצאות על בחירות הצפויות להתקיים - משרד הפנים באמצעות יחידת הפיקוח על הבחירות מבצע בחינה וגיבוש  סל מינימום של הוצאות אותן על כל רשות מקומית לכלול בהכנת תקציב הבחירות.

ליקוי

33. 	מנהלי הבחירות בשיתוף נציגי הרשויות המקומיות גייסו מזכירי ועדות קלפי (להלן - מזכירים) שלא בהתאם להוראות הנוהל שקבע המפקח הארצי, ובכך נפגעה היכולת לקיים הליך שוויוני של גיוס מזכירים ולאתר את המזכירים המתאימים והאיכותיים ביותר.

מעקב
משרד הפנים

33.	הפעולות שנוקט המשרד לגייס מזכירי וועדת קלפי בהתאם להוראות הנוהל - יחידת המפקח תצרף לנוהל טופס הערכה אחיד ומנהלי הבחירות יידרשו להעביר טופס הערכה ממוחשב בדבר עבודת המזכירים. גיוס המזכירים יבוצע תוך מתן העדפה למזכירים שהם בעלי ניסיון ובעלי הערכה חיובית. יחד עם זאת יגויסו מזכירים חדשים בהתאם להוראות הנוהל שיצא בנושא. 

ליקוי

34. 	אף שמספר המזכירים המרבי שרשאיות הרשויות המקומיות להעסיק בבחירות נקבע על פי מספר הקלפיות באותה רשות, נמצא כי מספר המזכירים שהעסיקו 85 מהרשויות, רובן באישור משרד הפנים, היה גדול מהנדרש. בסך הכול הועסקו בכלל הרשויות שנבדקו לא פחות מ-1,469 מזכירים עודפים, על חשבון הקופה הציבורית.

מעקב
משרד הפנים

34.	יחידת המפקח על הבחירות עתידה לפנות למשרד האוצר לאישור העסקת 2 מזכירים בכל קלפי. במידה ומשרד האוצר יאשר מזכיר שני, יינתן מענה לסוגיה זו. 

ליקוי

35. 	כ-250 מנהלי בחירות וסגניהם היו מנועים מלכתחילה מלהצביע מכיוון שכל אחד מהם ניהל את הבחירות ברשות מקומית שהוא אינו רשום בפנקס הבוחרים שלה. מסיבה זו נבצר גם מאלפי מזכירי ועדות קלפי להצביע בבחירות.

מעקב
משרד הפנים

35.	יחידת המפקח על הבחירות עתידה לפנות למשרד האוצר לאישור העסקת 2 מזכירים בכל קלפי. במידה ומשרד האוצר יאשר מזכיר שני, יינתן מענה לסוגיה זו. 

ליקוי

36. 	עשרה מנהלי בחירות העסיקו בתפקיד מזכירי ועדת קלפי 17 קרובי משפחה שלהם מדרגה ראשונה. בעשרות רשויות מקומיות הועסקו בתפקיד מזכירי ועדות קלפי יותר משני בני משפחה בעלי קרבה משפחתית זה לזה מדרגה ראשונה. נוסף על כך הועסקו אלפי קרובי משפחה כמזכירים ולא היה אפשר להבטיח כי תינתן למועמדים מתאימים הזדמנות שווה למלא תפקיד זה.

מעקב
משרד הפנים

36.	משרד הפנים באמצעות יחידת הפיקוח על הבחירות זימן  לשימוע את כל מנהלי הבחירות שהעסיקו קרובי משפחה. לגבי חלק מזערי ממנהלי הבחירות   התברר שלא יכלו לגייס כח אדם אחר מבעוד מועד, בגלל ביטולים של מזכירים ברגע האחרון. הנושא יודגש ויחודד שוב בהשתלמויות למנהלי הבחירות ומנהל שיפעל בניגוד לנוהל לא יועסק. 

ליקוי

37. 	בהיעדר נוהל מסודר בנושא הסדרנים, גייסה כל רשות מקומית סדרנים כראות עיניה.

מעקב
משרד הפנים

37. 	לא דווח על התקדמות בתיקון הליקוי.

ליקוי

38. 	מרבית הרשויות המקומיות שנבדקו פנו רק לספק אחד ורכשו ממנו את הציוד הקשיח הנדרש לקלפיות, בלא לפנות לספקים אחרים של אותו ציוד לקבלת הצעות מחיר נוספות. 


מעקב
משרד הפנים

38.	רכישת הציוד הקשיח הינו בתחום סמכות הרשויות המקומיות, עם זאת, ובכדי להוזיל עלויות, כשנה וחצי לפני הבחירות יחידת המפקח הארצי תפנה למרכז השלטון המקומי ולחברה למשק וכלכלה על מנת לבצע מכרז מסגרת להוזלת העלויות.

ליקוי

39. 	בבדיקה של רשימות המצביעים ב-12 רשויות מקומיות הועלה כי 341 בעלי זכות בחירה שעל פי נתוני ביקורת הגבולות שהו מחוץ לגבולות ישראל ביום הבחירות (22.10.13), סומנו בפנקסי הבוחרים  כמי שהצביעו בבחירות, ומכאן שאחרים הצביעו בשמם.

מעקב
משרד הפנים

39.	למנהל הבחירות ולמזכיר ועדת הקלפי אין מידע המלמד אם אדם מסוים יצא מגבולות הארץ ביום הבחירות או לא. אם יש לגורם כלשהו מידע בנושא, ראוי להעבירו למשטרת ישראל שתחקור את הנושא בכלים הנמצאים ברשותה. 

ליקוי

40. 	על משרד הפנים לבחון מהו הארגון המומלץ והיעיל לטיפול בהיערכות לקיום מערכת הבחירות ברשויות המקומיות. ראוי גם כי תיבחן האפשרות להפקיד בידי ועדת הבחירות המרכזית את הטיפול במשימות הנוגעות להיערכות לבחירות המוניציפליות, מטעמי חיסכון, יעילות ומקצועיות.

מעקב
משרד הפנים

40.	עבודת הצוות הסתיימה. הוחלט כי יחידת הבחירות לרשויות המקומיות תנוהל על ידי משרד הפנים. 

ליקוי

41. 	מועד הבחירות ברשויות המקומיות נקבע וידוע חמש שנים מראש, וראוי אפוא להיערך זמן רב לפניהן לבניית מערך התפעול, הרכש והלוגיסטיקה הנדרש לקיום מערכת הבחירות, ובכלל זה להכין אומדן מפורט של ההוצאות ועלות ההתקשרויות.
מעקב
משרד הפנים

41.	יחידת המפקח הארצי על הבחירות מדגישה שלקראת הבחירות באוקטובר 2013, מרבית המכרזים הקשורים לתפעול מערכת הבחירות ברשויות המקומיות בוצעו שנתיים לפני מועד הבחירות כך לדוגמא: בחירת מיקום המטה, מודיעין הצגת פנקס הבוחרים באמצעות חב' ציבורית. בשל הצורך לחסוך בעלויות החולט לראשונה לצאת במכרז להפצת הודעות לבוחר,  הגם שמכרז זה היה בסמוך למועד הבחירות הוא הביא לחסכון של 1.5 מלש"ח מקופת המדינה.  זאת ועוד, בניית התקציב לשנת 2013 נערכה על בסיס אומדן של הוצאות ועלות ההתקשרויות משנת 2008. בניית התקציב נעשתה בשיתוף אגף תקציבים באוצר.  
ליקוי

44. 	יש לקיים הליך מסודר לרכישת הציוד הקשיח באמצעות מכרז שינצל יתרונות לגודל וגם יבטיח כי המציע יוכל לספק את הסחורה בעוד מועד ובאיכות הנדרשת.

מעקב
משרד הפנים

44.	רכישת הציוד הקשיח הינו בתחום סמכות הרשויות המקומיות, עם זאת, ובכדי להוזיל עלויות, כשנה וחצי לפני הבחירות יחידת המפקח הארצי תפנה למרכז השלטון המקומי ולחברה למשק וכלכלה על מנת לבצע מכרז מסגרת להוזלת העלויות.

ליקוי

47. 	יש לפעול לכך שהקלפיות יוצבו באופן שיאפשר למלא את צורכי האוכלוסייה בהתאם לאופן פיזורה. יש גם לאתר מקומות ציבוריים הולמים נוספים להצבת הקלפיות כדי לאפשר לציבור המצביעים גישה נוחה לקלפיות ולמנוע התקהלויות.

מעקב
משרד הפנים

47.	יחידת הפיקוח על הבחירות מבצעת סיורים לבדיקת מקומות למיקום הקלפיות ברשויות מקומיות ברחבי המדינה וזאת על מנת לאפשר מיקום אידיאלי וחוקי להצבעה (בשיתוף פעולה עם ועדת הבחירות של הכנסת).

ליקוי

48. 	יש לפשט את הפרוטוקולים של ועדות הקלפי לנוחות המשתמשים והקוראים בהם ולארגן מחדש את הפרוטוקולים של מנהלי הבחירות באופן שיאפשר לסווג את הסיבות לקולות פסולים.

מעקב
משרד הפנים

48.	סטטוס עבודת המשרד לבדיקות התפלגות מספר הקולות הפסולים לפי סוגי פסילה – באוגוסט 2014 מונה צוות משרדי שתפקידו לנתח את סוגי הפסילה ולהמליץ על פעולות שיש לנקוט לצמצום הקולות הפסולים. ההמלצות יועברו למנכ"לית ולשר עד לסוף רבעון ראשון של שנת 2016 לצורך קבלת החלטות בנושא. לשאלה האם יחידת המפקח בחנה כבר את המידע המרוכז בטופס הפרוטוקול – העניין בוצע. במהלך שנת 2016 יבוצע פיילוט על טופס הפרוטוקול החדש.  

ליקוי

49. 	על המפקח הארצי לרכז - בתהליך מסודר ומתועד - את הצעותיהם של מנהלי הבחירות לשיפור בהליך עבודתם שהועלו במשך כל תקופת הבחירות ואחריה וכן להעלות על הכתב את השגותיו והערותיו הוא בעניין זה ואת הצעותיו לייעול ולחיסכון ולהביא לפני הנהלת המשרד את הליקויים שריכז, את ההצעות שאימץ ואת הצעותיו לתיקון הליקויים ופעולות שיבצע לשינוי, לייעול, לחיסכון ולשיפור הליך ההיערכות לקראת מערכות בחירות בעתיד.

מעקב
משרד הפנים

49.	המלצות הצוות להפקת לקחים לבחירות 2013 ומסקנותיו יוצגו לשר ולמנכ"לית לצורך קבלת החלטות מה מתוכן ייושם לקראת הבחירות הבאות. 

משרד הביטחון
העסקת אזרחים עובדי צה"ל

גופים מבוקרים: משרד הביטחון, צבא הגנה לישראל

ראה הערות ראש הממשלה 65ב'- דצמבר 2014, עמ' 7-15. 

ליקוי

1. 	הוראות ההסכם הקיבוצי על עדכוניו, הכוללות היבטים חשובים בתנאי ההעסקה והשכר, אינן זמינות לעיונם של הגורמים המטפלים באע"צים בצה"ל. 
על אכ"א ועל מרכז תע"ץ לוודא, כי מכלול הנורמות הנוגעות להעסקת אע"צים מעודכנות, עקביות זו עם זו וזמינות לגורמים המקצועיים, ובמידת הצורך גם לאע"צים עצמם.

מעקב
משרד הביטחון

1.	המערכת הוקמה ונמצאת בשלבים אחרונים של הזנת המידע. כל החומר שהוזן כבר נגיש למשתמשים. 
גמר ביצוע המשימה- מרץ 2016	

מעקב
צבא הגנה לישראל

1. 	ההסכם הקיבוצי הנו מסמך פומבי המפורסם לכלל הגופים והאזרחים בהיותו באינטרנט האזרחי . אי לכך, כלל הגורמים המטפלים נגישים להסכם ללא מגבלה. מאז הביקורת, פעל מרכז תע"צ להסדרת פק"ל מסודר המאגד את כלל ההסכמים ונהלי עבודה בתחום האע"צים ('מורה נבוכים'), אשר הופץ גם לכל הגורמים המטפלים באע"צים בצה"ל.

ליקוי

2.	נכון ליוני 2013, כ-30 פקודות מטכ"ל, כמחצית מכלל הפקודות העוסקות באע"צים, הן ישנות - בנות 15, 20 ואף 30 שנה - ואינן מעודכנות. גם למעלה מ-70% מההוראות הפנימיות של מרכז תע"ץ (כ-65 הוראות) הן ישנות ואינן מעודכנות. על אכ"א ועל מרכז תע"ץ לוודא, כי מכלול הנורמות הנוגעות להעסקת אע"צים מעודכנות, עקביות זו עם זו וזמינות לגורמים המקצועיים, ובמידת הצורך גם לאע"צים עצמם.

מעקב
צבא הגנה לישראל

2. 	נבנתה תוכנית עבודה מטכ"לית רב שנתית לעדכון הפקודות וההוראות הפנימיות.

ליקוי

3. 	עד מועד סיום הביקורת, באוגוסט 2013, בחלוף כחמש עד שש שנים מאז הוחל בהסדרת נושא תקינת האע"צים, לא הושלם תהליך התקינה, ולמעשה לא באה תקינה זאת לידי מימוש.
על אכ"א ומרכז תע"ץ להשלים את תהליך התקינה של תפקידי האע"צים ומימושה הלכה למעשה, לשם ניהול נכון ושוטף של מערך האע"צים, ולשם ייצוב המערך.

מעקב
צבא הגנה לישראל

3. 	מימוש התקינה לאע"צים בוצע כמעט במלואו: פורסמו מינויים לאע"צים, מתקיים ניהול מערך אע"צים עפ"י תקינה -  ברמה השיאית גם ע"י מרכז תע"צ וגם ע"י אג"ת. מתבצעת בקרה חודשית של שיא מול מצבה. היקף קליטות נקבע בהתאם לתקינה בחינת המשך העסקה מבוססת על התקינה וכן על נושאים נוספים.

ליקוי

4. 	אין בצה"ל אמות מידה קבועות ועקביות המעוגנות בכתב, בנוגע לקידום אע"צים לדרגות בכירות (הנקראות בצה"ל דרגות "חסומות", שאינן ניתנות במסגרת קידום שוטף, שהוא בעיקרו תלוי בזמן ובוותק). הקידום נעשה מפעם לפעם במסגרת הסכמי עבודה ובאמצעות הקצאות מוגבלות בהיקפן, כאשר אמות המידה לקידום משתנות מהסכם להסכם. לדעת משרד מבקר המדינה, במצב זה קיים חשש לאפליית אע"צים, אשר אינם יכולים להתקדם בדרגות וברמות השכר כפי שקודמו חבריהם לעבודה בעבר, גם אם הם עומדים באמות המידה שנקבעו בעבר בהסכמים. 
על אכ"א ומרכז תע"ץ, בשיתוף ובתיאום עם משהב"ט וארגון עובדי צה"ל, לבחון את הסוגיות שעלו בדוח זה בנושא נוהלי הקידום של אע"צים לדרגות בכירות, ואת השלכותיהן האפשריות – להסדיר אותן, ולעגן את ההסדרה במסמכים הנדרשים, ובכלל זה בפקודות, בהוראות ובנהלים.

מעקב
משרד הביטחון

4.	הנוהל לקידום האע"צים נדון במשרד הנוהל ועתיד להתגבש באופן סופי במחצית הראשונה של שנת 2016.  

מעקב
צבא הגנה לישראל

4. 	היקף הדרגות הסגורות לשנים 2015-2019 נקבע בהסכם שכר ייעודי בין צה"ל לבין ארגון עובדי צה"ל ומשרד האוצר. חלוקת הדרגות נעשית מדי שנה ע"ב קריטריונים ברורים המפורסמים בנוהל לפני קיום הוועדה השנתית, ובעיקרם – הצטיינות העובדים בעבודתם. הוועדה הינה בראשות ראש מרכז תע"צ ובהשתתפות גורמים רבים, ביניהם מפקדיהם של העובדים ונציגי ארגון עובדי צה"ל.  צה"ל בוחן כי יש ייצוג לכלל האוכלוסיות בוועדה.

ליקוי

5. 	בתקופת הביקורת כ-5,000 אע"צים קיבלו פרמיות שכר עידוד: כ-3,800 מתוכם (כ-76%) מועסקים באט"ל. העלות השנתית של תשלומי שכר העידוד באט"ל הייתה בתקופת הביקורת כ-80 מיליוני ש"ח. אט"ל קבע, כי ככלל, בשיטות שכר העידוד ייכללו מספר מדדים, שיאפשרו מדידה מקיפה של ביצועי העובדים, על כלל ההיבטים הקשורים לביצועים אלו; וכי ייכללו בהן גורמים מדידים המצביעים על שיפור האיכות. בביקורת נמצא, כי בשניים מבין המרכזים הלוגיסטיים של אט"ל, שבהם מועסקים ביחד כ-1,470 אע"צים (כ-39% מכלל האע"צים הנמצאים תחת שיטות שכר עידוד באט"ל), נהוגה שיטה המתבססת על מדד אחד בלבד, מדד של תפוקה, בניגוד לקביעת אט"ל.  על אט"ל, מרכז תע"ץ ומשהב"ט לערוך בחינה מקיפה והשוואתית של כלל שיטות שכר העידוד הנהוגות באט"ל, במטרה לשפר את יעילותן ואת השוויוניות בהפעלתן. בכלל זה, עליהם לקדם את עדכון השיטות המיושנות באמצעות הכנסת מדדים נוספים, אשר יהלמו את יעדי אט"ל והיחידות הנוגעות לעניין.

מעקב
צבא הגנה לישראל

5. 	ראה הערות רה"מ 65ב'  דצמבר 2014, עמ' 10.
ליקוי

6.	שיטות שכר עידוד באט"ל מופעלות גם לגבי עובדי תקורה ומטה המועסקים במפקדה, במטה או במנהלה, ואלו מתבססות על הישגי העובדים הישירים. כבר באפריל 2008 קבע ראש מטה אט"ל דאז, כי לטווח הארוך ייבחן יישום מנגנון חלופי לתמרוץ ולהנעה של אוכלוסיית עובדי התקורה באט"ל. במועד סיום הביקורת, כחמש שנים לאחר סיכומו האמור של ראש המטה בנושא זה, עדיין נהוג מנגנון שכר עידוד לחלק ניכר מעובדי התקורה באט"ל באותה מתכונת, והנושא עדיין נתפס באט"ל כבעיה שיש לטפל בה.  כמו כן, מן הראוי שאט"ל ישים דגש על קידום פיתוחן של שיטות תגמול, שאינן מתבססות על הישגי העובדים הישירים, גם לגבי כלל עובדי התקורה במרכזיו הלוגיסטיים. כל זאת תוך תיאום עם הממונה על השכר במשרד האוצר, המופקד על נושא שכר העידוד בשירות הציבורי בכללותו החל משנת 2010.	
	
מעקב
משרד הביטחון

5-6. 	המדיניות נכתבה וסוכמה בעמ"ט גם עם ארגון העובדים. המדיניות פורסמה במעמד טיוטה. 
צפי לסיום- חציון א' 2016. 

ליקוי

7. 	בין המרכזים הלוגיסטיים השונים באט"ל קיימים הבדלים, לעתים ניכרים, בעניין תקרות שכר עידוד, הגם שמדובר באוכלוסיות בעלות אופי תעסוקה דומה. כך למשל, במרכז דלק עובדי התפעול ועובדי התקורה אינם מקבלים כלל שכר עידוד, שעה שבמרכזים אחרים עובדי תפעול ותקורה מקבלים שכר עידוד בשיעורים שבין 11% ל-25% משכרם. כמו כן, מן הראוי שאט"ל ישים דגש על קידום פיתוחן של שיטות תגמול, שאינן מתבססות על הישגי העובדים הישירים, גם לגבי כלל עובדי התקורה במרכזיו הלוגיסטיים. כל זאת תוך תיאום עם הממונה על השכר במשרד האוצר, המופקד על נושא שכר העידוד בשירות הציבורי בכללותו החל משנת 2010.	

מעקב
צבא הגנה לישראל

7. 	התקיימה ועדה בראשות מפקד מר"ץ שסיימה עבודתה במהלך רבעון ג' 2015 וגיבשה עקרונות בתחום שכר העידוד, ביניהם שיטות רב גורמיות בכל המרכזים, שינוי שיטת עידוד לעובדי תקורה והשוואת זכאות לפרמיה בין עובדים בעלי מאפייני פעילות דומים במרכזים השונים. המלצות הוועדה סוכמו וייבחנו למימוש בתהליך פתיחת הסכמי השכר. השוואת תקרות שכר עידוד מיידית דורשת תוספת תקציבית משמעותית לסעיף השכר, לא קיים מקור תקציבי לבצע את השינוי ובחלק מהמרכזים קיימת התנגדות ועדים לשינוי  שיטות עידוד לעובדים. לקראת מעבר ארגוני שיתבצע בצה"ל, יתבצע תהליך פתיחת חוזים מול ארגון העובדים ובאותו מעמד יקודמו מהלכים שיאפשרו ביצוע השוואת תקרות פרמיה והסדרת השיטות מול כלל המגזרים.

ליקוי

8. 	תהליך האיתור לתפקידי אע"צים נעשה ביזמת היחידה המבקשת לקלוט אע"צים. תהליך זה נעשה באמצעים שונים, כגון פרסום מודעות באמצעי תקשורת; "חבר מביא חבר", שיטה רווחת מאוד בחלק מן היחידות; קליטת חיילים משוחררים או אנשי קבע לשעבר, וכדומה. קיימת שונות בין היחידות, הפיקודים המרחביים והזרועות בתחום זה.

מעקב
משרד הביטחון

8. 	במהלך עבודת המטה התברר כי הנושא מסוכם במסגרת ההסכם הקיבוצי ולכן לא נדרש עדכון. 

ליקוי

9. 	משך זמן קליטת אע"צים הוא ארוך מאוד, בין היתר, בשל מגבלות כוח אדם במרכז תע"ץ. משך זה מתארך מאוד במיוחד כאשר מדובר בקליטה על בסיס חוזים אישיים, המאפיינת את מערך המחשוב והאינטרנט (להלן - סייבר), תחום שהעיסוק בו גבר בשנים האחרונות, מה שיצר עומס עבודה גדול מאוד, והצריך הסדרתו באמצעות קביעתן של מכסות קליטה חודשיות. כתוצאה ממשך הזמן הארוך, לעתים מועמדים פורשים תוך כדי התהליך.  על אכ"א לפעול לשיפור ולהאצה של תהליך הקליטה של האע"צים בכל הרמות שלו, החל מהפעילות ביחידות, המשך בבקרה של גורמי משאבי האנוש באגפי המטכ"ל, במטות הפיקודים המרחביים או הזרועות, וכלה בטיפול של מרכז תע"ץ בבקשות.




מעקב
צבא הגנה לישראל

9. 	מרכז תע"צ פעל בשנתיים האחרונות לצמצום תהליך הקליטה באמצעות צמצום הבירוקרטיה, שדרוג מערכות מידע וחניכה של בעלי התפקידים בגופים. תהליכים אלו הביאו לקיצור משך הקליטה באופן משמעותי.

ליקוי

10.	נמצאו ליקויים שונים בתהליכי הטיפול של כלל הגורמים המטפלים בבקשות פרט של אע"צים, ובכלל זה עיכובים ממושכים, וטיפול חסר ולא מקצועי בבקשות, ובין היתר, הגשת בקשות על ידי הגורמים המטפלים ביחידות ללא צירוף מסמכים נדרשים או חתימות נדרשות; ועיכובים בטיפול בבקשות במרכז תע"ץ. על אכ"א ומרכז תע"ץ לבחון את תהליך הטיפול בבקשות פרט של אע"צים. בכלל זה יש לבדוק את תוצאות העברת סמכויות ביצוע ממרכז תע"ץ לגורמי משאבי האנוש באגפי המטכ"ל, במטות הפיקודים המרחביים, או הזרועות, ובמידת הצורך - לעשות בו התאמות, כדי לטייב את הטיפול בבקשות פרט.

מעקב
צבא הגנה לישראל

10. 	מאז ביצוע הביקורת ועד ינואר 2016 בוצעה התקדמות משמעותית בכל הקשור להליך הטיפול בפרט כדלקמן: הקמת מוקד עוצמ"ה לריכוז כלל הבקשות, כולל פניות ישירות של האזרחים תוך קביעת סטנדרט טיפול בכל סוגי הפניות ומשך הטיפול התקצר משמעותית. בשדרוג מערכות מידע המשתפות גם את גורמי הסגל בסמכויות וביחידות. פישוט ההליכים וקיצור שלבי הטיפול. נכון לינואר 2016 מתקיים מעקב צמוד אחר הפניות, כולל זמן הטיפול ותזכורים ברמה מרוכזת.

ליקוי

11.	הכשרתם של גורמי משאבי אנוש לעסוק בטיפול באע"צים מתקיימת בעיקר באמצעות תהליכי העברת תפקיד ביחידה, ללא כל מסגרת הכשרה רשמית, ולמידת תחומי הטיפול באע"צים נעשית תוך כדי התפקיד. כך גם לגבי אוכלוסיית המפקדים שאע"צים נתונים לפיקודם. 




מעקב
צבא הגנה לישראל

11. 	מרכז תע"צ מיסד השתלמויות להכשרה והעמקה כדלקמן: ימי עיון לקציני אזרחים – מתקיימים במתכונת דו-יומית אחת לחצי שנה. במסגרתם מועלים נושאים רלוונטיים שנמצאים על הפרק, חידוד ולימוד נושאים שזוהו כפער ועוד. פורום סמכויות – מתקיים אחת לחודשיים. הנושאים מועלים הן ע"י מרכז תע"צ עפ"י הצורך והן ע"י נציגי הסמכויות.  חניכת בעלי תפקידים חדשים עם הגעתם לתפקיד, הן ע"י רמ"ד הדרכה וביקורת והן באמצעות מפגשים ייעודיים עם בעלי התפקידים במרכז תע"צ. קיום ביקורות מנחות ומדריכות ביחידות. הקבלת הרשאה למערכת המידע המרכזית רק לאחר ביצוע הכשרה בסיסית במרכז תע"צ. בנוסף, פק"ל מרכז תע"צ שהופץ לכלל הגורמים מפרט את כלל התהליכים לטיפול בפרט. בשנת 2016 צה"ל יחל  בהכשרה של מעגלים נוספים, כגון אנשי משא"ן העוסקים גם באע"צים.






















משרד הביטחון

ההיערכות למיגון המתקנים הרגישים במדינת  ישראל כנגד האיום עליהם
גופים מבוקרים: משרד הביטחון וצה"ל

ראה הערות ראש הממשלה 65ב'- דצמבר 2014, עמ' 7-15. 

ליקוי

1. 	בביקורת הקודמת נמצא, כי עבודת המטה בנושא הסדרת ההגנה על המתקנים הרגישים במדינת ישראל נמשכה כשש שנים, וכי עד מועד סיום הביקורת הקודמת (יולי 2010) לא הבשילה עבודת המטה במשרד הביטחון, בהובלת רח"ל, לכלל הצעת החלטה לקבינט המדיני-ביטחוני. משרד מבקר המדינה העיר אז, כי מצב זה, מהווה ליקוי מהותי, נוכח האיום הקיים עליהם ונוכח האיום הצפוי בשנים הקרובות.

מעקב
משרד הביטחון

1.	עבודת המטה טרם הסתיימה. המשרד נמצא בשלב של בחינת חלופות והוכחת יכולת מימוש המיגון על מתקן מתחום האנרגיה. 

ליקוי

2.	נמצא, כי עד מועד סיום הביקורת הנוכחית לא מומשו רוב ההחלטות של ועדת השרים לענייני העורף ממאי 2011 בנושא ההגנה על מתקנים רגישים בישראל וכי עבודת המטה בנושא הסדרת תפיסת המיגון על המתקנים הרגישים במדינת ישראל, שהחלה למעשה כבר בתקופת פעילות רח"ל (ספטמבר 2011), מצויה במועד סיום הביקורת בשלבים ראשוניים, מתודולוגיים בעיקרם, וטרם הובילה לנקיטת צעדים מעשיים. במצב זה נותרה בעינה מאז שנת 2004 בעיה מהותית בהיערכות למיגון המתקנים הרגישים האזרחיים במדינת ישראל מול האיום הקיים עליהם והאיום הצפוי בשנים הקרובות.



מעקב
משרד הביטחון

2. 	עבודת המטה טרם הסתיימה. נכון לינואר 2016 נמצאים בשלב של בחינת חלופות להוכחת יכולת מימוש המיגון על מתקן מתחום האנרגיה. 	

ליקוי

3. 	בביקורת הקודמת העיר משרד מבקר המדינה, כי בהיעדר הסדרה של הגנת המתקנים הרגישים במישור הלאומי על כל היבטיה, לא נקבעו איום ייחוס ותרחיש ייחוס להגנה על מתקנים אלה, לרבות בתחום מיגונם מפני איום .בביקורת הנוכחית נמצא, כי למרות האיום הקיים על המתקנים הרגישים והאיום הצפוי בשנים הקרובות, ליקוי זה לא תוקן. על משרד הביטחון לרכז את עבודת המטה להגדרת האיום התרחישי הייחוס למיגון אותם מתקנים על יסוד קביעת הגופים המוסמכים לכך.

מעקב
משרד הביטחון

3.	איום הייחוס לאבטחה פיזית של מלמ"ב אינו מתייחס לאיום הטק"ק/רק"ק. המלמ"ב מסתמך על איום הייחוס הלאומי בנושא זה שנקבע ע"י צה"ל/ אג"ת.

מעקב 
צבא הגנה לישראל

3. 	קיים תרחיש הייחוס להגנה על מתקנים רגישים. פקע"ר ביצע הערכת סיכונים לכלל המתקנים שהוגדרו לו. למתקנים להם הועמד תקציב פקע"ר סיים את רוב המיגון והתג"ב. 
	צפי לסיום – יוני 2016. כל המתקנים מופו ונקבע כי אין צורך במיגון נוסף. 

ליקוי

4. 	במרץ 2012 הנחה רה"מ לקבוע רשימה של מתקנים רגישים שחיוני למגן אותם. באחריות השר להגנת העורף וצה"ל. בביקורת נמצא כי אף על פי שמדובר במאמץ ייחודי לקדם את הפרויקט ולסיימו בלוח זמנים קצר, ואף שמדובר בפתרון חלקי בלבד, במועד סיום הביקורת, נובמבר 2013, נעשו עבודות למיגון רק בחלק קטן מהמתקנים הרגישים. מבדיקת עדכון שערך מבקר המדינה בספטמבר 2014 עם פיקוד העורף, נמצא כי חלה התקדמות בביצוע עבודות המיגון במתקנים רגישים אלה.

מעקב
משרד הביטחון

4.	מתקני מלמ"ב לא הוגדרו בסדר עדיפות גבוה למיגון. אלה טופלו במסגרת ההגנה האקטיבית (מיגון באמצעות מערכת "כיפת ברזל") וסומנו כיעדים חשובים להגנה. 

מעקב 
צבא הגנה לישראל

4. 	מתקני דלק מוגנו מיגון בסיסי ע"י פקע"ר והחברה נדרשה לסיים את המיגון שבאחריותה. מתקן דלק נוסף, נמצא בגמר תכנון ללא תקציב לביצוע (נדרש תקציב של 5 מש"ח). חברת נובל אנרג'י – מבצעת מיגון באופן עצמאי.
ליקוי

5. 	מן הראוי שראש הממשלה ינחה על קידום הפעילות לגיבוש תפיסת ההגנה על המתקנים הרגישים במדינת ישראל.

מעקב
משרד הביטחון

5.	מתקני מלמ"ב דורגו ע"י חטיבת המבצעים בצה"ל על פי התכולות הצבאיות המיוצרות בהן (נחיצות/ תחליפיות וכו'). בהתאם לדירוג זה ניתן מענה באמצעות הגנה אקטיבית ("כיפת ברזל") בכל מקרה אין הדבר קשור לעמ"ט המובל ע"י רח"ל אשר עוסק בהגנה פאסיבית בלבד. 

ליקוי

6.	על מנכ"ל משהב"ט לקבוע בהקדם את הגורם שיהיה מופקד במשרד על הסדרת מיגון המתקנים הביטחוניים הרגישים שבאחריות המשרד. על גורם זה לקבוע את אופן הכנת איום הייחוס להגנת המתקנים הביטחוניים הרגישים שבאחריות המשרד מפני האיום הקיים עליהם.

מעקב
משרד הביטחון

6.	עבור מתקנים הנמצאים תחת אחריות מלמ"ב קיים איום ייחוס פיזי שאינו כולל את איומי הטק"ק רק"ק. בנושא איום תלול מסלול המלמ"ב נסמך על איום הייחוס הלאומי ועל המענה שיינתן ע"י צה"ל. 
	



































משרד הביטחון
כשירות מערך המילואים של כוחות היבשה

גופים מבוקרים: משרד הביטחון, צבא הגנה לישראל

ליקוי 9 תוקן. ראה הערות ראש הממשלה 65ב'- עמ' 21-30. 

ליקוי

1. 	בשנת 2010 החלה זרוע היבשה ביישום מחזוריות אימון תלת-שנתית חדשה (להלן - המודל התלת-שנתי החדש), כדי להגדיל את היקף האימונים של מערך המילואים ביחידות השדה. בביקורת עלה, כי מודל אימונים זה לשנים 2012-2010 נפגע בעיקר ככל שהדבר נוגע לביצוע תרגילי חטיבות. כן לא בוצעו מקצת מתרגילי הגדודים שתוכננו, ואחרים קוצרו או משאביהם רודדו. כמו כן עלה, כי בשנת 2013 נפגעה תכנית האימונים עוד יותר בכל הרמות, ולפי התייחסות צה"ל לממצאי הביקורת, אימוני מערך המילואים ביבשה אף נעצרו בחודש יוני 2014.

מעקב
צבא הגנה לישראל

1. שנת 2015 הכילה את מחזוריות האימונים החדשה. כל הגדודים שלא התאמנו ב 2014 התאמנו ב2015.

ליקוי

2.	כל 12 מפקדי האוגדות, שסיימו את תפקידם בשנים 2013-2011 ו-70% מבין 40 מפקדי חטיבות מילואים ואגדים ארטילריים במילואים, שסיימו את תפקידם בשנים האמורות, מילאו את תפקידיהם פחות משלוש שנים. נוצר אפוא מצב שבו מפקדי אוגדה ומפקדי חטיבה רבים אינם מפקדים על יחידתם לאורך מחזור אימונים שלם, והם עלולים אף להיקלע למצב שבו לא תרגלו בפועל פיקוד על תרגיל אוגדה או חטיבה, שעה שהם נדרשים לפקד על יחידתם במלחמה.

מעקב
צבא הגנה לישראל

2. מדיניות צה"ל קובעת כי קדנציה של שנתיים לתפקיד מפקד אוגדה סדירה ואוגמ"רים. באוג' מילואים יש אפשרות לקדנציה של 3 שנים. כלל מפקדי האוגדות  משלימים קדנציה בת שנתיים.
 	
ליקוי

3. 	מצבת כוח האדם של הלוחמים בגדודי המילואים משתנה מגדוד לגדוד, ויכולה להגיע גם לעשרות רבות של אחוזים מעל התקן של הגדוד. בביקורת עלה, כי לאימונים מקצה זרוע היבשה תקציב המאפשר לזמן ולאמן לכל היותר רק כ80% מתוך המצבה הכוללת של לוחמי הגדודים. במצב זה לא ניתן להבטיח שחלק משמעותי מחיילי המילואים בגדוד שומר על רצף אימונים בהתאם למודל האימונים, וכי חיילי הגדוד מתאמנים במסגרת הנדרשת להם, לפי השיבוץ הקרבי שלהם, דבר הפוגע בהעמקת הכשירות המבצעית של היחידה לה מיועד האימון. במצב זה, אין ודאות כי חיילי המילואים ביחידה שיגיעו ביום פקודה, בשעת חירום, הם אלה שעברו את האימונים הנדרשים להם.

מעקב
צבא הגנה לישראל

3. זרוע היבשה נמצא בעיצומה של עבודת מטה לרידוד סד"כ המילואים בהתאם למדיניות המטכ"לית לייצוב מערך המילואים על 120%. נבנו ומיושמים מודלים כדלקמן: בחי"ר שמירת כשירות מטוליסטים, נגב, מקלען אכזרית, נהג נמר. בשריון שמירת כשירות תותחן, צוות ומפקד.

ליקוי

4. 	מפקדות קציני החיל הראשיים בזרוע היבשה פרסמו כשירויות לרמת הפרט ולרמת היחידה, שהן תנאי הכרחי כדי לאפשר ליחידות מערך המילואים של כוחות היבשה לבצע את משימותיהן. נמצא, כי משך האימונים, תכניהם ואיכותם אינם מאפשרים לתרגל את כלל הכשירויות הנדרשות, ולהשיג בהם את המיומנויות הנדרשות ללחימה. בהתאם לכך, נמצאו פערים רבים בכשירות ובמוכנות יחידות במערך המילואים של כוחות היבשה באופן שעלול לפגוע ביכולתן למלא את משימותיהן.

מעקב
צבא הגנה לישראל

4. החל משנה"ע 2015 מתקיים מודל אימונים חדש לכוחות המילואים. מודל האימונים החדש מאפשר רמת כשירות ומוכנות טובה יותר. קיימים פערים הנובעים מאילוצי משאבים כגון: כמות וסוג תחמושת לאימונים, ק"מ רק"ם וכדו'.
ליקוי

5. 	ממצאי תחקיר של אגף הטכנולוגיה והלוגיסטיקה שבמטה הכללי (להלן - אט"ל) מפברואר 2013 בנושא מערך האחזקה בימ"חים של אוגדות המילואים, מצביעים על פערים משמעותיים במערך האחזקה באוגדות המילואים, וביניהם: איוש נמוך של כוח אדם סדיר ופערי מקצועיות, לצד נשר גבוה; פערים בכשירות כלי רכב, וצמיגים שפג תוקפם בכל פיקוד מרחבי; ופיגור בטיפולים תקופתיים ברכב קרב משוריין. התחקיר הגיע למסקנה, כי קיים חוסר יכולת לקיים ברגיעה את שגרת אחזקת ציוד הלחימה המבוקר, וכי קיים "סיכון" ליכולת לתמוך במעבר מזמן רגיעה לשעת חירום. בהתייחסותו מאוקטובר 2013 לממצאי התחקיר ציין גורם בכיר בצה"ל: "התוצאה: האחזקה ביבשה מידרדרת והמוכנות למלחמה הולכת ונפגעת". על צה"ל לטפל בדחיפות במצב האחזקה באוגדות המילואים, ולתת מענה דחוף לפערים הקיימים, באופן שיבטיח שמירה על כשירות ומוכנות הימ"חים, וכשירות ומוכנות אוגדות המילואים הנובעות מכך.

מעקב
צבא הגנה לישראל

5. פערי האיוש במקצועות החימוש באוגדות המילואים צומצמו. נכון לינואר 2016 אחוז האיוש הינו כ 80% בממוצע במקצועות החימוש באוגדות המילואים. בסוף 2015 הסתיים תהליך הכשרת רק"ם חריג טיפול ג' ובשנת 2016 גובשה תוכנית לסגירת חריגי טיפולי ב'.  לפערי כיסויי הח"י ניתן מענה מלא.

ליקוי

6.	בפתיחת מלחמת לבנון השנייה נקלע צה"ל לפערי כשירות בתחום הציוד הרפואי. בתחקיר לאחר המלחמה קבע הרמטכ"ל דאז, רא"ל (מיל') דן חלוץ, כי אסור לצה"ל להגיע למצב שבו יהיה לו ציוד רפואי שפג תוקפו, ונדרש לתת לכך מענה קבוע. למרות זאת, לא נתן לכך צה"ל מענה קבוע, ובתחילת מבצע "עמוד ענן" נמצאו בצה"ל פערי כשירות בתחום הציוד הרפואי בכלל הדרגים לאחר תקופת אי-רענון של חצי שנה. נכון לדצמבר 2013, ערכות הציוד הרפואי ביחידות נמצאו כשירות, ונמשך הרענון בהתאם לתכנית הרענון.	

מעקב
צבא הגנה לישראל

6. בשנת 2014 ובמרבית שנת 2015 מערך הציוד הרפואי היה בכשירות מלאה. החל מחודש אוקטובר 2015 הוכרז פיגור של חודש בתוכנית רענון צר"פ ע"י מרכז ציוד רפואי. נכון לינואר 2016 מצר"פ פועל לסגירת הפער בהתאם לתוכנית – אך הביצוע מתעכב בגלל אי הקצאת משאבי כוח- אדם  בנתח מספק.
	 
ליקוי

7. 	מערכת הכשירות והכוננות (להלן - כש"ם) היא מערכת מידע ממוכנת אשר ייעודה להיות "כלי בידי המפקד לאבחון כשירות היחידה ומוכנותה לייעודה ולמשימותיה". בביקורת עלה, כי במערכת הכש"ם עדיין קיימים פערים שונים: חלק מהפערים נוגעים להגדרות שבבסיס המערכת, חלקם נוגעים לממשקים של המערכת עם מערכות מידע אחרות, וחלקם נוגעים להיעדר מדידה ומידע על איכות ביצוע האימונים (ולא רק עצם ביצועם), ושל מצב הציוד (ולא רק עצם הימצאותו). על אף ייעודה האמור של מערכת כש"ם, מפקדים בכירים בזרוע היבשה ובפיקודים המרחביים טוענים, כי הם עושים במערכת שימוש מצומצם ביותר, והביעו חוסר אמון בנתונים המוצגים בה ובאופן שקלולם בנוגע לכשירות ולמוכנות היחידות. על זרוע היבשה לוודא, כי באופן הצגת הנתונים במערכת הכש"ם יש כדי לשקף כהלכה את כשירות ומוכנות היחידות בפועל; ועל אמ"ץ לקבוע בהקדם האפשרי לוח זמנים לסיום הטיפול בפערים במודל הכמ"ץ שנמנו לעיל, כדי שיוכל לשמש ככלי לבקרה ולתמיכה בהערכת המצב המבצעית של צה"ל, ובתוכו מערך המילואים.

מעקב
צבא הגנה לישראל

7. המודלים הקיימים במערכת שופרו. בנוסף, קיימת התקדמות בפיתוח והטמעה של מודלים ייעודיים לבט"ש, שיתוף פעולה עם חיל האויר ועוד. כשירות היבשה הוצגה על גבי המערכת לפורום אלופי יבשה בראשות הרמטכ"ל בתאריך 12.10.15. תהליך אפיון הצרכים במערכת ERP נמצא בעיצומו. ממשק מערכת הכש"מ ל ERP הינו תנאי הכרחי לממשק עם מערכות המקור האחרות. מרכיב אורך נשימה שולב במערכת הכש"ם (בצורה ידנית). בנוסף, בשנת  2015 בוצעו שתי ביקורות כו"כ בשתי אוגדות. ממצאי הביקורת הוזנו למערכת הכש"ם ומשקפים מימד אובייקטיבי נוסף בהערכת כשירות האוגדה.

ליקוי

8. 	מאז שנת 2011 אגף המבצעים במטכ"ל (להלן - אמ"ץ) מרכז נתונים להצגת כשירות ומוכנות צה"ל (להלן - מודל הכמ"ץ). בביקורת עלה, כי אף שהצורך במערכת לשיקוף מוכנות צה"ל למלחמה עלה כבר לפני כעשר שנים, ולמרות החשיבות שיש למערכת שכזאת, יש עדיין פערים משמעותיים במודל הכמ"ץ, וביניהם: מודל הכמ"ץ עדיין אינו ממוכן; אין שפה משותפת ואחידה בהצגת נתוני הכשירות והמוכנות לכלל גופי צה"ל; והערכת מצב הכשירות אינה מוצגת לסגן הרמטכ"ל, למטה הכללי ולרמטכ"ל. במצב עניינים זה, ספק אם מודל הכמ"ץ ממלא את ייעודו ככלי ל"הצגת תמונת מצב כשירות ומוכנות צה"ל למלחמה", ואם הוא אפקטיבי ככלי בקרה, וככזה המשפיע על תהליכי קבלת ההחלטות בהכנת תוכניות של צה"ל.

מעקב
צבא הגנה לישראל

8. ר' חטיבת תורה והדרכה הציג את יכולות המערכת ואת סטאטוס הפיילוט מול פיקודי צפון ודרום. ר' אמ"ץ סיכם בחודש דצמבר 2015 כי הנושא יוצג בפגישת עבודה עם הרמטכ"ל.
 
ליקוי

10.	פעולות משמעותיות הנדרשות בחוק שירות מילואים, כדי לאפשר פיקוח של הדרג המדיני ושל הכנסת על רמת הכשירות של מערך המילואים, אינן מתקיימות, ובכך נפגעת יכולתם של הדרג המדיני ושל הכנסת לממש את אחריותם זאת, כנדרש: לא נמצא, כי הרמטכ"ל ממליץ בפני שהב"ט על היקף מערך המילואים הנדרש לצורך היערכות צה"ל למשימותיו בשעת חירום; וכי השר מביא הצעתו בעניין זה בפני הממשלה. כמו כן, לא נמצא, כי שהב"ט מאשר את רמת הכשירות הנדרשת למערך המילואים, ושהוא מציג אותה לפני הממשלה או מביא אותה לידיעת ועדת החוץ והביטחון של הכנסת, כנדרש בחוק שירות מילואים. ראוי ששהב"ט והרמטכ"ל יפעלו ליישום הוראות חוק שירות המילואים בהיבטים הנוגעים לדיווח על כשירות ומוכנות מערך המילואים לדרג המדיני, ולפיקוח של הדרג המדיני על רמת הכשירות והמוכנות של המערך.

מעקב
משרד הביטחון

10. 	כוננה ועדת שרים למילואים. ב- 16/8/15  בהתאם להחלטת ממשלה 474, פרוטוקוליה פורסמו כבר בפב' 2016. מתקיים ריטואל קבוע של אישורי תוכניות, הן רב שנתי לתר"ש "גדעון" והן ברמה השנתית, התוכנית הוצגה לועדת חוץ וביטחון בפברואר 2016. התוכנית אמורה להיות מוצגת בקבינט בחודשים הקרובים. 


ליקוי

11.	משרד מבקר המדינה ממליץ לרמטכ"ל לקבוע "תקציב מינימום" לשמירת הכשירות של מערך המילואים, שבמרכזה האימונים; תקציב זה יוקצה ויישמר לאורך זמן, במסגרת תכניות העבודה של צה"ל, ללא תלות בהיקף התקציב הכולל. לדעת משרד מבקר המדינה, ראוי שהיקף "תקציב מינימום" זה יוצג לשר הביטחון אשר יאשר תקציב זה וכל שינוי בו.

מעקב
צבא הגנה לישראל

11.  	ראה הערות רה"מ 65ב' - דצמבר 2014 עמ' 29.























משרד הביטחון
תהליכי עבודה באגף שיקום נכים

גופים מבוקרים: משרד הביטחון, צבא הגנה לישראל

ליקוי 9 תוקן. ראה הערות ראש הממשלה 65ב'- דצמבר 2014, עמ' 36. 

ליקוי

1. 	במקרים רבים שלב איסוף החומר נמשך זמן רב. אלפי תיקים מצטברים וממתינים להשלמת מסמכים, לעתים כשנה ואף מעבר לכך. היחידה לתביעות וקביעת זכאות היא שער הכניסה של נכי צה"ל לאגף. מצב שבו האגף אינו יודע מהי מידת עמידתה של היחידה בפרקי הזמן שנקבעו בתקנות ובאמנת השירות בנוגע לתביעות בגין חבלה ובגין מחלה, אינו תקין. על ראש האגף לאתר את הפגמים והחולשות בטיפול היחידה בתביעות, ולהציע להן מענה.

מעקב
משרד הביטחון

1. 	על מנת לייעל ולשפר את הבקרה ביחידת התביעות, פותחו דוחות לשליטה ובקרה על הטיפול בתיק תובעים: א. דוח אירועים בטיפול חוליות תביעות- פותח ואושר ע"י אגף השיקום. הדוח בוצע,ומשמש להפקה שוטפת אחת לחודש. ב. דו"ח זמני בטיפול בתביעות- הדוח פותח ונכנס למסלול הפקה שוטפת- בהתאם להתחייבות המצוינת בדוח המבקר- עד סוף שנת 2015. בתחילת 2016 אויישו 7 תקני סטודנטים. 	

ליקוי

2.	האגף לא קבע לוח זמנים לעבודת היחידה בשלב הראשון. כתוצאה מכך, עובדי היחידה פועלים בהיעדר נורמות מחייבות בתחום זה. נוסף על כך, קיימת חשיבות גדולה לכך שהאגף, בין היתר, יקבע לוח זמנים לשלב איסוף החומר, יקיים מעקב ובקרה לכל אורך תהליך הטיפול בבקשה, ויפעל לצמצום עיכובים.

מעקב
משרד הביטחון

2.  	ראה תגובה לליקוי 1. כמו כן יודגש: יחידת התביעות עומדת בנורמות שנקבעו לגבי התביעות במסלול ירוק, ולראייה ההכרה המהירה במיוחד שנערכה לנפגעי מבצע "צוק איתן". המהלך התבצע במהלך שנת 2015. 	

ליקוי

3. 	האגף אינו מרכז נתונים על תהליך הטיפול בתביעה בשלב הראשון. כתוצאה מכך, נמנע מהאגף מידע שהיה מאפשר מעקב ובקרה על משך הטיפול בתביעות, לרבות איתור גורמים מעכבים.

מעקב
משרד הביטחון

3.  	ראה תגובה לליקוי 1. 	

ליקוי

4. 	אין מידע המשקף נכונה את עבודת היחידה, ולכן האגף אינו יודע מהי מידת עמידתה של היחידה בפרקי הזמן שנקבעו בתקנות הנכים (תגמולים ושיקום) (הליכים בפני קצין תגמולים), התשנ"ה-1995, ובאמנת השירות של האגף בנוגע לקבלת החלטה בתביעות בגין חבלה ובגין מחלה.

ליקוי

5. 	מערכת המידע שבשימוש היחידה לוקה בחסר בנוגע למעקב ולבקרה אחר הטיפול בתיקים.

מעקב
משרד הביטחון

4-5.	ראה תגובה לליקוי  1. להלן השיפורים שנעשו ביחידה לתביעות וקביעת זכאות בכל הקשור לאיתור וקבלת חומר מצה"ל: א. תיק רפואי מצה"ל- יופק בינואר 2016. 
	ב. גישה ישירה לצה"לנט- כל המערכות של צה"ל (להוציא חיל האוויר)- תחקירים, מערכת בטיחות ונפגעים, כל האירועים ותאונות הדרכים שהוזנו ע"י צה"ל- ניתן לקבלם (בשימוש היום). 
	ג. "מתחם תאונות דרכים"- ניתן לקבל את תיקי תאונות דרכים באופן ישיר דרך המערכת הממוחשבת (בשימוש היום). 
	ד. שתי מערכות שעדיין נמצאות בתהליכים של אישורים והרשאות מול צה"ל: מערכת של חיל האוויר, מערכת כוח אדם של השלישות שדרכה ניתן לקבל נתונים מתיקים אישיים.   

ליקוי

6.	אף שהיחידה מזהה סיבות לעיכוב, העלולות להביא לידי התמשכות הטיפול בתביעה, אין בידי האגף תכנית כיצד יש לפעול כדי לצמצם את העיכובים.	

מעקב
משרד הביטחון

6.	אגף שיקום נכים פועל באופן משולב במסגרת תיקון הליקויים:- 
	1. שימוש בתכנת מעקב דוח אירועים לטיפול.
	2. שימוש בתכנת מעקב זמן עמידה ביעדים.
	3. שימוש בשקיפות מידע מול צה"ל. 
	 
ליקוי

7. 	כדי לטפל בתביעה להכרת זכאות זקוקה היחידה, בין היתר, לתיקים אישיים ולתיקים רפואיים של התובעים מתקופת שירותם הצבאי. תיקים של תובעים שעדיין לא שוחררו מצה"ל (לרבות של חיילי מילואים) נמצאים במקשל"ר. ביולי 2012 אותרה בעיה בטיחותית בחלק מהמחסנים המשמשים לאחסון תיקים, ונאסרה הכניסה אליהם. החל ממועד זה נמנעה הגישה לכ-300,000 תיקים. בראשית שנת 2013 נבחנו מספר חלופות, ולא נמצא פתרון מתאים. ממסמכי אכ"א מיוני 2013 עולה, שתהליך פתרון הבעיה עלול להימשך כשנה וחצי, ובתקופה זו לא תתאפשר גישה לתיקים. יוצא אפוא, שבמשך כשלוש שנים, מיולי 2012 ועד שנת 2015, בחלק מהתביעות לא תהיה נגישות למידע חיוני מתקופת שירותו הצבאי של התובע. כדי לאפשר לאגף טיפול נאות בתביעות, על אכ"א לפעול ללא דיחוי נוסף לתיקון מצב, בו עקב ליקויים בטיחותיים במחסניו, אין נגישות ללמעלה מ-300,000 תיקים אישיים של חיילים.

מעקב
משרד הביטחון

7.  	ראה תגובה לליקוי 5. הפער כבר לא רלבנטי, בשל הנגשה ישירה דיגיטלית לכל מאגרי המידע. 
ליקוי

8. 	כדי לאפשר לאגף טיפול נאות בתביעות, על אכ"א לפעול ללא דיחוי נוסף לתיקון מצב בו עקב ליקויים בטיחותיים במחסניו, אין נגישות ללמעלה מ-300,000 תיקים אישיים של חיילים. במרץ 2004 התיר שר האוצר דאז לנציבת מס הכנסה דאז או למי שהוסמך לכך "לגלות לאגף... ידיעות הקשורות למבקשי סיוע כלכלי". בדצמבר 2004 הודיע מנכ"ל משהב"ט דאז, כי נוכח רגישות הנושא, יגובש במשהב"ט נוהל עבודה. למרות זאת, ואף על פי שאחד התנאים לקבלת תגמול נצרך הוא היעדר הכנסה מספקת לשם מחיה, במשך למעלה מתשע שנים משהב"ט לא הסדיר באמצעות נוהל עבודה את אופן השימוש במאגרי המידע של אגף מס הכנסה ואת היקפו, ובפועל האגף אינו עושה בהם שימוש מספק לצורך בדיקת זכאות של מבקשי תגמול נצרך. על משהב"ט לפעול להסדרת אופן השימוש במאגרי המידע של אגף מס הכנסה ואת היקפו ולבחון אם יש מקום ליזום תיקון הגדרת נצרך בחוק הנכים, כך שיתחשב גם בנכסי המבקשים זכאות לתגמול נצרך ולא רק בהכנסותיהם, כדי למנוע ככל הניתן ולפחות לצמצם מצבים של ניצול לרעה של תגמול נצרך על ידי אנשים עתירי נכסים.

מעקב
משרד הביטחון

8. 	הוקמה ועדה ע"י מנכ"ל המשרד לבחינת מבחן ההכנסות בקשר לתגמולי המחייה הניתנים מכוח חוק הנכים ( תגמולים ושיקום), תשי"ט- 1959, התקנות מכוחו והוראות משרד הביטחון, ולבחינת נושא עידוד היציאה לתעסוקה מפרנסת. מטרת הוועדה: לבחון את נושא מבחן הכנסות לצורך קבלת תגמולי מחיה ואת הדרכים לעידוד היציאה לתעסוקה מפרנסת. זאת, תוך ראייה ערכית ושיקומית בדבר חשיבות היציאה לתעסוקה מפרנסת כחלק מרכזי בשיקומו של הנכה ובשילובו בחברה ולצד זאת הבנה של הצורך בקיומה של מערכת תגמולי מחייה ( בבחינת " רשת ביטחון") לאותם נכים שאיבדו את כושר עבודתם עקב נכותם. הוועדה תגיש המלצותיה למנכ"ל המשרד בסוף מרס 2016. 	

ליקוי

10.	בתקנות הנכים (טיפול רפואי), התשי"ד-1954, נקבע, כי בהיעדרו של הרופא המוסמך הראשי, סמכויותיו יהיו נתונות לסגנו. משנת 2007 ועד ספטמבר 2013, משהב"ט לא אייש בפועל את המשרה של סגן רופא ראשי. תחילה, בשנים 2010-2007 לא פרסם משהב"ט מכרז למשרה. בעקבות פנייה לבית הדין לעבודה והערות נש"ם, נאלץ משהב"ט בפברואר 2011 לפרסם מכרז. עם זאת, כינוסה של ועדת בוחנים התעכבה עד ספטמבר 2012. בהמשך, דחה משהב"ט בכשלושה חודשים את שיבוצו של הרופא שזכה במכרז למשרה, ולאחר שבדצמבר 2012 שובץ למשרה, הודיע לו סמנכ"ל וראש האגף (להלן - ראש האגף) כי "בעדיפות ראשונה וקודמת לכל" ימשיך לשמש כרופא מחוזי ולא כסגן רופא ראשי; זאת שלא בהתאם להנחיית נציב שירות המדינה. בספטמבר 2013 הכיר משהב"ט בתקופת שחלפה כתקופת ניסיון, ושיבץ רטרואקטיבית את הרופא לתפקיד החל מסוף יוני 2013. נוכח תפקידי סגן הרופא הראשי, אי-איוש המשרה בפועל היה בו כדי לפגוע בניהול השירותים הרפואיים באגף, פגע בזכויותיו של הרופא שזכה במכרז, ואינו עולה בקנה אחד עם כללי מינהל תקין. על משהב"ט להפיק לקחים מהתנהלותו בנוגע למינוי רופאים בכירים ולהקפיד לפעול על פי הוראות התקשי"ר וכללי מינהל תקין.

מעקב
משרד הביטחון

10.  	האירוע הנ"ל היה אירוע חד פעמי של החלטת מנהלים בו במודע התקבלו ההחלטות על ביצועו בשיקול דעת משותף של ר' אגף משאבי אנוש ובשים לב לנסיבות המיוחדות שחייבו נקיטת צעד זה. לפיכך אין מה להפיק לקחים מהאירוע והאירוע הינו סגור מבחינת מערכת הביטחון. 	

ליקוי

11.	בשלהי 2011 נוצר צורך במציאת רופא שימלא זמנית את תפקידה של הרופאה המרחבית במרחב מרכז. על פי תקנון שירות המדינה (להלן - תקשי"ר), במקרה כזה לא תחול חובת מכרז, עם זאת יש לקיים הליך בחירה שוויוני, הגון ושקוף, ובכלל זה על משהב"ט לפרסם בפומבי את דבר איוש המשרה בדרך של מילוי מקום. נמצא, כי משהב"ט פעל שלא על פי כללי התקשי"ר הללו, וכי נש"ם אישרה משך שנים למשהב"ט לפעול בדרך פסולה זו. זאת ועוד, גם לאחר שנש"ם והמשנה ליועמ"ש למעהב"ט העירו לאמ"ש, כי יש לפעול על פי הוראות התקשי"ר, לא נקט אמ"ש צעדים לתיקון המצב. יודגש, שהרופא המוסמך הראשי באגף כלל לא היה שותף לתהליך הבחירה.

מעקב
משרד הביטחון 

11.  	ראה תגובה לליקוי  10. 

ליקוי

12.	לחלק ניכר מההטבות ומהתשלומים שמעניק האגף לנכי צה"ל אין ביטוי בחוק או בתקנות, והם ניתנים באמצעות הוראות פנימיות. על פי חוות דעתו של היועץ המשפטי לממשלה דאז מיולי 2005, יש לקדם מהלך של הסדרה בחקיקה של כלל ההטבות הניתנות. למרות חשיבות העיגון בחוק של כלל ההטבות, הן מבחינה ערכית ומוסרית והן מבחינה משפטית, חלפו למעלה משמונה שנים ממועד חוות הדעת האמורה, ועדיין הטיפול בנושא טרם הסתיים. נוכח חשיבות העיגון בחוק של כלל ההטבות הניתנות לנכי צה"ל, הן מבחינה ערכית ומוסרית והן מבחינה משפטית, ומאחר שמאז שנת 2005 נושא עיגון ההטבות בחוק נמצא בשלבים שונים של טיפול ואינו מתקדם, על מנכ"ל משהב"ט לפעול להביא את העניין לכלל סיום בהקדם.

מעקב 
צבא הגנה לישראל 

12.  	בחודשים האחרונים מנוהל מו"מ אינטנסיבי עם ארגון נכי צה"ל. מופו לראשונה המחלוקות והפערים בין עמדת המשרד ועמדת אנ"צ- גובש מסמך המכרז את הנושאים שאינם במחלוקות והנושאים במחלוקת. נמצא בימים אלו בסיום השיח עם אנ"צ בכוונה להגיש את תזכיר חוק הנכים בהסכמה במשותף. במידה והמשרד לא יגיע להסכמה על הנוסח עד אמצע שנת 2016- המשרד יגיש את התזכיר באופן עצמאי לחקיקה. 























תשתיות ייצור לאומיות בתעשיות הביטחוניות

גופים מבוקרים: משרד הביטחון, צבא ההגנה לישראל, התעשייה האווירית לישראל, תע"ש, רפא"ל

ליקויים 1 ו-4 תוקנו. ראה הערות ראש הממשלה 65ב'- דצמבר 2014, עמ' 41-45. 

ליקוי

1. 	לאורך השנים ועד לאוגוסט 2013 השתמש משרד הביטחון במושג "קווי ייצור חיוניים" ללא שהגדיר מה הם. זאת על אף חיוניות ההגדרה לצורך קבלת החלטה על הקצאת משאבים כספיים לרכש אמל"ח ותחמושת מקווים אלו, כדי לשמר אותם פעילים. לראשונה, באוגוסט 2013, בדיון בנושא קווים חיוניים בתעש, הגדיר מנכ"ל משרד הביטחון, אלוף (מיל') דן הראל, מהו קו ייצור חיוני.
	
ליקוי

2.	מאוגוסט 2007 ועד מועד סיום הביקורת, אפריל 2014, לא תיקף משרד הביטחון, בשיתוף עם צה"ל, באופן שיטתי ועיתי את מסקנות ועדת "כחול לבן" בעניין קווי הייצור החיוניים שמיפתה הוועדה, שיש לשמר בתעשיות הביטחוניות, למעט בנושא קיום מענה הרכשתי ל"קווים החמים" שטופל עד לשנת 2010. וזאת על אף האמור בסיכום מנכ"ל משרד הביטחון מאוגוסט 2007, כי משרד הביטחון יתמודד עם אותם קווי ייצור, שלא ניתן להם מענה הרכשתי בתכנית העבודה הרב-שנתית של צה"ל.

ליקוי

3. 	משרד הביטחון, בשיתוף עם צה"ל, לא ערך עבודת מטה למיפוי כלל קווי הייצור החיוניים בתעשיות הביטחוניות, כך שיכללו גם את אלו שוועדת "כחול לבן" לא בדקה באישור מנכ"ל משרד הביטחון, כדי לגבש ראייה מערכתית לגבי כלל הקווים החיוניים הקיימים בתעשיות הביטחוניות ומצבם, לרבות התעדוף ביניהם, לצורך קבלת החלטות בעניין היקף ההשקעה הנדרשת לשימורם ולפיתוחם בטווח הארוך.

מעקב
משרד הביטחון 

2-3.  	נושא שמירת קווי הייצור החיוניים עלה לדיון בסוף שנת 2015 אצל מנכ"ל משרד הביטחון וזאת בהישען על דוח מבקר המדינה ועל דוח מערכת הביטחון-" רמות המלאי, הישענות רק על עצמנו". בדיון זה הנחה המנכ"ל לקיים עבודת מטה אינטגרטיבית שתובל על ידי יחידת המשנה למנכ"ל (היועץ הכלכלי) ובהשתתפות מפא"ת, מנה"ר ואגף התכנון במטה הכללי. תאריך היעד להגשת עבודת המטה הרבעון השלישי של שנת 2016. 

ליקוי

4. 	לאורך השנים הגדירו משרד הביטחון וצה"ל את קווי התחמושת הכבדה בתעש כקווים חיוניים. בדיון בספטמבר 2013 לא כלל מנכ"ל משרד הביטחון קווים אלו ברשימת הקווים החיוניים. הדבר אינו עולה בקנה אחד עם ההגדרה של קו חיוני כפי שקבע המנכ"ל עצמו באותו דיון ועם הצורך בשימור יכולות הייצור לטווח הארוך. במשרד הביטחון לא נמצאו סימוכין לסיבות לאי-ההכללה, למעט נימוק של "מצוקה תקציבית".

ליקוי

5. 	ממרץ 2002 ועד למועד סיום הביקורת, אפריל 2014, לא עדכן מנה"ר את קטלוג תשתיות הייצור, כנדרש בהוראת משרד הביטחון. בכך נפגעת היכולת של משרד הביטחון לממש את מדיניותו לשימור קווי הייצור שהוקמו במימונו, לרבות קווים חיוניים, וביניהם קווים לייצור רכיבים קריטיים, ולשמור על עצמאות טכנולוגית בארץ. 

מעקב
משרד הביטחון

5. 	הקטלוג מופץ בימים אלה (ינואר 2016) לתעשיות, לגופים הדורשים ולנציגי האגפים במשרד במתכונת של דפי מידע. 

ליקוי

6.	על מנכ"ל משרד הביטחון לקבוע גורם במשרד הביטחון שיישא באחריות-על לנושא תשתיות הייצור החיוניות בתעשיות הביטחוניות ובמשרד הביטחון. מומלץ, כי גורם זה יבצע בהקדם עבודת מטה מקיפה שתוצאותיה והמלצותיה יוצגו לאישור המנכ"ל ושר הביטחון. זאת לצורך קבלת ההחלטות המתחייבות בדבר ההשקעה הנדרשת בשימור כלל התשתיות הביטחוניות ופיתוחן, לרבות בצה"ל, כדי לשפר את מוכנות צה"ל ואת חוסנן הכלכלי של התעשיות הביטחוניות, ולשמור על יכולות "כחול לבן".


מעקב 
משרד הביטחון

6. 	ראה מעקב לליקויים 2,3. 
	 





















משרד הביטחון
תעשיות ביטחוניות- העסקת יועצים בתע"ש

גופים מבוקרים: תע"ש, רשות החברות הממשלתיות

ראה הערות ראש הממשלה 65ב', דצמבר 2014, עמ'47-51 

ליקוי

1. 	בעניין העסקת היועצים, פעילות דירקטוריון תע"ש אינה עולה בקנה אחד עם הדרישות בחוק החברות הממשלתיות, התשל"ה-1975 (להלן - חוק החברות הממשלתיות), לעקוב ברציפות אחר הגשמת התכניות והתקציבים של החברה. הדירקטוריון גם לא מילא את תפקידו כנדרש בנוהל תע"ש, לעקוב ברציפות, אחת לשנה, אחר התכניות של תע"ש, הנוגעות להעסקת היועצים ולביצוע ההעסקה.	

ליקוי

2.	ועדת כוח האדם דנה בתכנית העסקת היועצים לשנת 2011 ואישרה אותה בדיעבד, רק בסוף יולי 2011. בשנים 2010 ו-2012 יושבי ראש הדירקטוריון לא זימנו ישיבות בנושא העסקת היועצים של תע"ש, וממילא הדירקטוריון לא דן בתכניות העסקתם לשנים אלו ולא אישר אותן. 	

ליקוי

3. 	הנהלת תע"ש או כל גורם אחר מטעמה לא הציגו לדירקטוריון במועד, אחת לשנה, דיווחים שנתיים על העסקת היועצים בשנים 2009 ו-2011; יו"ר הוועדה להעסקת יועצים לא מסר דיווחים רבעוניים לוועדת כוח האדם על העסקת היועצים בשנים 2012-2010. הדירקטוריון וועדת כוח האדם לא פעלו כדי לקבל במועד את הדיווחים האמורים. בכך נפגעו הפיקוח והבקרה של הדירקטוריון הנדרשים לפי נוהל תע"ש.

ליקוי

4. 	על אף השינויים, חלקם מהותיים, שחלו בתכנית העסקת היועצים של תע"ש לשנת 2011, מאז שאישרה אותה הוועדה להעסקת יועצים בדצמבר 2010, הציג יו"ר ועדה זו לוועדת כוח האדם בסוף יולי 2011 נתונים לא מעודכנים. אף שהוועדה ידעה שהתכנית אינה מעודכנת, היא אישרה אותה. נפלו פגמים בהצגה לוועדת כוח האדם, באישורה, ובפיקוח ובבקרה שהיא קיימה על תכנית העסקת היועצים. בינואר 2013 דיווחה הנהלת תע"ש לוועדת כוח האדם נתונים לא נכונים לגבי התקציב והיועצים, שהועסקו בגבעון בשנים 2012-2010.

מעקב
תע"ש 

1-4. 	בתחילת כל שנה קלנדרית, כחלק מתהליך אישור תוכנית העבודה השנתית, דנה ועדת הכספים של הדירקטוריון (בישיבתה כועדת כ"א של הדירקטוריון) בתוכנית העסקת היועצים ע"י החברה ומאשרת אותה. התוכנית המוצגת מתייחסת להעסקת יועצים חדשים ולהארכת תוקף התקשרות עם יועצים קיימים. באמצע השנה הקלנדרית לגביה אושרה תוכנית העסקת היועצים ע"י הדירקטוריון, מציגה הנהלת החברה בפני הדירקטוריון דו"ח סטאטוס חציוני בדברה העסקת יועצים ע"י החברה, לצורך בקרה ומעקב אחר ביצוע התוכנית שאושרה. הבקרה כוללת בחינת קיומם של שינויים ותוספות בתוכנית העסקת היועצים ובחינת היקף הפעילות בפועל.

ליקוי

5. 	תע"ש משלמת מאות אלפי ש"ח בשנה ליועצים ריטיינרים, העוסקים בליבות העיסוק שלה. על אף זאת לא תיעדו בתע"ש את פעילותם ותפוקותיהם של שלושה יועצים למנכ"ל - יועץ א', יועץ ב' ויועץ ג' - מבין חמישה יועצים שבדקה הביקורת, למעט דיווחים מסוימים שמסרו בעל פה המנכ"ל ונציגי ההנהלה לדירקטוריון בישיבותיו, ורישומים של המנכ"ל בפנקסו בנוגע לדברים שמסר לו יועץ ד'. בנוגע לפעילותו של יועץ ה' יש בתע"ש תיעוד הולם. ללא תיעוד לא ניתן לדעת איזו תמורה קיבלה תע"ש בגין הפעילויות של יועצי המנכ"ל, והאם התשלום שהיא שילמה להם הולם לתפוקתם. מצב זה אינו סביר ואינו תקין. בנוסף לאמור בהסכמי ההתקשרות של תע"ש לקבלת שירותי ייעוץ מיועצים ריטיינרים, היא לא קבעה תכולות עבודה לפעילותם, ובכלל זה תכנית עבודה שעליהם לבצע, לוחות זמנים, מתכונת דיווחים תקופתיים לתע"ש, תוצרי העבודה וכדומה.

מעקב
תע"ש

5. 	למועד הדיווח (ינואר 2016) מועסק בחברה רק יועץ הנהלה בכיר אחד. ההסכם  עמו כולל תכולות עבודה לפעילותו, תוכנית עבודה, לוחות זמנים ומתכונת דיווחים תקופתיים ובכלל זה תפוקות ותוצרים.	
ליקוי

6.	מאז כניסתן לתוקף של התקנות בפברואר 2013 ועד לסוף אוגוסט 2013, הנהלת תע"ש לא עדכנה את נוהל תע"ש, כך שיעלה בקנה אחד עם האמור בתקנות, ומנכ"ל תע"ש לא מינה ועדות מכרזים בהרכב הנדרש בהן. כתוצאה מכך הרכב ועדות המכרזים בתע"ש לא תאם להרכב הנדרש בתקנות: 
	1. בוועדת המכרזים לאישור העסקת יועצי ההנהלה הבכירה כיהנו שני חברים בלבד ולא שלושה כנדרש, ושניהם חברי דירקטוריון;
	2. בוועדה זו ובוועדת המכרזים להעסקת יועצים לא כיהנו כחברים היועץ המשפטי של תע"ש, או עורך דין שהוא מינה לנציגו.

מעקב
תע"ש

6. 	בוועדת המכרזים לאישור העסקת יועצים מכהנים חמישה חברים. אחד מחברי הועדה הינו עורך דין – נציגו של היועץ המשפטי לחברה. לאור הערת הביקורת ועמדת רשות החברות בעניין, הדירקטוריון וועדותיו אינם משמשים עוד כוועדת מכרזים עליונה לנושאי יועצי הנהלה בכירה.	 

ליקוי

7. 	כיוון שבשנים 2010 ו-2012 ועדת כוח האדם לא התכנסה, ממילא היא לא ישבה כוועדת מכרזים להעסקת יועצי ההנהלה הבכירה, לא דנה ולא אישרה פטורים ממכרזים להתקשרות עם יועצי המנכ"ל. בשנים 2011 ו-2013 ועדת כוח האדם התכנסה ואישרה את העסקת יועצי המנכ"ל, ולפי טענת תע"ש ישבה כוועדת מכרזים, אולם היא לא דנה במתן פטורים ממכרזים כנדרש. אי-פעילותה של ועדת המכרזים האמורה במשך כשנתיים וההתקשרויות של תע"ש עם יועצי המנכ"ל במשך כארבע שנים ללא קיום מכרז או ללא קבלת פטורים ממכרזים מהוועדה כנדרש, אינם עולים בקנה אחד עם הוראות חוק חובת המכרזים, התקנות שעל פיו ונוהל תע"ש.

מעקב
תע"ש

7.  	כל בקשה להעסקת יועץ להנהלה בכירה ו/או לדירקטוריון תובא לדיון בפני ועדת היועצים בישיבתה כועדת מכרזים,  על פי חוק חובת המכרזים, התקנות שעל פיו ונוהל החברה, לרבות בכל הנוגע למתן פטור ממכרז, ככל שיעלה הצורך ותהיה הצדקה לכך.	 

ליקוי

8. 	בינואר 2013 ועדת כוח האדם, אשר לטענת תע"ש ישבה כוועדת מכרזים, לא דנה בבקשות למתן פטור ממכרז ליועצי המנכ"ל ולא אישרה פטור שכזה. על אף זאת, נרשם בפרוטוקול הדיון של הוועדה, כי "ועדת כח אדם כועדת מכרזים עליונה לנושא יועצי הנהלה בכירה, מאשרת את העסקתם" של יועצי המנכ"ל לשנת 2013. הדבר אינו משקף נאמנה את העובדות לאשורן.

מעקב
תע"ש

8. 	ועדת כוח האדם של הדירקטוריון אינה משמשת עוד כועדת מכרזים ליועצי הנהלה בכירה. התקשרות עם יועצים כאמור נדונה בועדת היועצים של החברה בישיבתה כועדת מכרזים.	 

ליקוי

9. 	בכל 19 המקרים שנבדקו של בקשות למתן פטור ממכרז להתקשרות עם יועצים עבור גבעון בשנים 2012-2010, פעלה ועדת המכרזים שלא בהתאם לתקנות כשנתנה פטור ממכרז להתקשרות עם היועצים, בנימוק של עבודה מקצועית הדורשת ידע, מומחיות או כישורים מיוחדים, וזאת ללא שגבעון בדק מספר הצעות מספקים שונים כנדרש. 

מעקב
תע"ש

9. 	הועדה להעסקת יועצים, בישיבתה כוועדת מכרזים עליונה, דנה בבקשה להעסקת יועץ על פי פרטי הבקשה שהוגשה ובכלל זה פירוט של מנהל הרכש המרכזי או מי מטעמו בפני חברי ומשתתפי הועדה בדבר תהליך המכרז שבוצע לבחירת היועץ/הפניה לקבלת הצעות מחיר, לרבות תיעוד הנימוקים וסיבות לפטור ממכרז אם ניתן והסיבות לבחירתו של היועץ.

ליקוי

10.	נפל פגם בהליך בחירת היועצים בגבעון. בכלל זה: פנייה ליועץ יחיד בתחום הייעוץ המבוקש ללא תיעוד בכתב שמדובר ב"ספק יחיד", סיכום איתו על תנאי ההתקשרות, ורק לאחר מכן פנייה לוועדת המכרזים בבקשה לקבל פטור ממכרז. בפעילות זו קיים חשש, כי גבעון פגע בעקרונות השוויון וההוגנות בתחום המכרזים שבין מתחרים פוטנציאליים, העולים מחוק חובת המכרזים והתקנות, וגרם למתן עדיפות ולהתקשרות עם יועצים מסוימים, שהיה מעוניין בשירותם, על פני יועצים פוטנציאליים אחרים.

ליקוי

11.	נבדקו 30 ההתקשרויות של תע"ש עם יועצים לגבעון בשנים 2012-2010. לגבי חלקן החל גבעון להעסיק את היועצים לפני שהוציא הזמנת רכש להתקשרות; לפני שקיבל אישור להעסקתם מהוועדה להעסקת יועצים; לפני שפנה לוועדה בבקשה לאשר את העסקתם; לפני שהיועצים חתמו על הסכם להעסקתם; בטרם חתם גבעון על הסכמי ההעסקה; וכן המשיך גבעון להעסיק יועצים לפני שחתם אתם על הסכמי הארכת הייעוץ.

מעקב
תע"ש

10-11.  	נוהל העסקת יועצים עודכן ומנחה את הפעולות הנדרשות מהיחידות הארגוניות בדבר החובה לפעול עפ"י חוק חובת המכרזים והתקנות שעל פיו.	 






















תעשיות ביטחוניות
תהליכי קבלת החלטות בתחום פיתוח וייצור מטוסי מנהלים בתעשייה האווירית לישראל בע"מ

גופים מבוקרים: התעשייה האווירית, משרד הביטחון, רשות החברות הממשלתיות.

ליקוי 10 תוקן. ראה הערות ראש הממשלה 65ב'- דצמבר 2014, עמ' 57. 

ליקוי

1. 	שלהי 2005 מינה מנכ"ל התע"א "צוות אדום", על מנת לבחון את התנעת התכנית לפיתוח ולייצור מטוס המנהלים G-280. על אף ש"הצוות האדום" בדק סיכונים טכניים, הנדסיים וניהוליים בפרויקט והציג אותם להנהלת התע"א, ההנהלה לא בחנה את ההסתברות להתממשותם ואת ההשלכות של מימושם, ולא הגדירה את ההשקעה הנדרשת על מנת לטפל בהם ולהפחיתם.

ליקוי

2.	הנהלת התע"א לא התבססה על סקר שוק עצמאי ובלתי תלוי לבחינת הפוטנציאל של נתח השוק של מטוס G-280 בשוק מטוסי המנהלים, שנכלל בתכנית העסקית. הדבר נדרש נוכח הסיכונים השיווקיים הגבוהים שהיו גלומים בתכנית, הנובעים ממאפייני השוק, ושעלולים היו להשפיע על כדאיותה הכלכלית של התכנית.

ליקוי

3. 	פעילות התע"א בתחום מטוסי המנהלים, בדגש על פרויקט G-280, יצרה מעמסה מימונית על החברה, בכך שהייתה כרוכה בהשקעה של עשרות מיליוני דולרים ממקורותיה; בחשיפה בהיקפים של מאות מיליוני דולרים, ובהוצאות מימון גבוהות בשל כך. דבר, שהגדיל את הסיכון העסקי של התע"א. למרות זאת, בעת אישור התכנית העסקית של מטוס ה-G-280 בדצמבר 2005, ניתוחי הרגישות שביצעה הנהלת התע"א לא כללו את מלוא הסיכונים השיווקיים בתכנית, את סבירות התממשותם ואת השפעתם על החשיפה בראייה רב-שנתית. כך בין היתר, בסיכונים שבתכנית לא באו לידי ביטוי השינויים האפשריים בשוק מטוסי מנהלים, לרבות האפשרות של ירידה משמעותית במכירות; שינויים, שהיה בהם כדי להביא להגדלת הסיכונים בתכנית.

מעקב 
תעשיה אווירית

1-3.  	המנכ"ל הוציא הנחיה כתובה: המחלקה הכלכלית- בדיקות כדאיות כלכלית ותוכניות עסקיות (סימוכין: הנ(9000)- 781, 22.9.2014). בהמשך להנחיה פורסם נוהל חברה במאי 2015, שמספרו 600.01.03-" הכנה, כלכלית ואישור של תכניות עסקיות לצורכי השקעה". נושא ניתוח סיכוני השוק מופיע בסעיף 5.6 של הנוהל. סעיף 5.2 לנוהל שמספרו 600.01.03 מתייחס למתכונת ההצגה בה מפורט הצורך בביצוע סקר שוק חיצוני וניתוח סיכונים. במהלך 2015 עודכן נוהל שמספרו 600.01.03 בהמשך להנחיית הסמנכ"ל לכספים שסימונה א- 17-9300 מיום 25.2.15 בנושא: ביצוע סקר שוק עצמאי וניתוח סיכוני שוק כתנאי לאישור השקעה מהותית ההנחיה לביצוע סקר שוק חיצוני עצמאי וניתוח סיכונים הינה להשקעה מעל 50 מ' דולר. בדרך כלל השקעות מעל לכ- 5 מ' דולר מובאות ע"י הסמנכ"ל לכספים לאישור המנכ"ל. 	

ליקוי

4. 	בתע"א לא נמצא הסבר לשימוש בשיעור ההיוון שנבחר לחישוב כדאיות השקעתה בפרויקט G-280 נוכח הסיכונים שבו. שיעור ההיוון, שעל פיו חושבה הכדאיות הכלכלית להשקעה בפרויקט G-280, לא נתן ביטוי מספיק לסיכונים הכרוכים בפיתוח ובייצור מטוס המנהלים - שעיקרם סיכונים טכנולוגיים, סיכונים שיווקיים ואלה הנובעים מהחשיפה.

מעקב 
תעשיה אווירית

4. 	בדיקת תוכניות עסקיות להשקעה של כספי התע"א נעשית בשוטף ע"י הסמנכ"ל לכספים והמחלקה הכלכלית. מדיניות שיעורי ההיוון של החברה הוצגה בפני ועדת דוחות כספיים והשקעות בישיבתה ביום 26.10.15. 
ליקוי

5. 	ועדת הכספים של דירקטוריון התע"א (להלן - ועדת הכספים) לא הנחתה את הנהלת התע"א בנובמבר 2005 לנתח את כלל החלופות העומדות בפני התע"א לפעילותה בתחום. גם הנהלת התע"א לא ניתחה את החלופות השונות להמשך פעילות החברה בתחום.


ליקוי

6.	בדצמבר 2005 חתמו התע"א וחברה א' על "מכתב הכוונות", שהסדיר מבחינה עקרונית את ההתקשרות לפיתוח ולייצור דגם מטוס המנהלים G-280, התע"א טרם חתמה על הסכם מעודכן ומפורט בעניין G-280 עם חברה א, אף שעברו כשמונה שנים מאז שחתמה על "הסכם הכוונות".	

מעקב 
תעשיה אווירית

5-6. 	לא נערך דיון בדירקטוריון בנושא זה. היועמ"ש לחברה הגיע למסקנה, שמבחינה משפטית יש להותיר את המצב כפי שהוא. בהתאם להחלטה שתתקבל בעניין, ההנהלה תשקול ותודיע האם יש מקום לדיון בנושא בדירקטוריון אם לאו. 

ליקוי

7. 	על אף דרישת הדירקטוריון מדצמבר 2005, הנהלת התע"א לא דיווחה לוועדת הכספים או לדירקטוריון אחת לרבעון על סטאטוס התקדמות התכנית. היעדר הדיווח מצד ההנהלה מקבל משנה חשיבות נוכח החריגות מהתכנית העסקית שאישר הדירקטוריון במועד האמור, ונוכח דרישתו להביא לידיעתו או לידיעת ועדת הכספים חריגות מתכנית הפיתוח, ללא קשר לדיווח הרבעוני.

ליקוי

8. 	בתקופה שמספטמבר 2010 ועד מועד סיום הביקורת, לא התקיימו דיונים שבהם דיווחה הנהלת התע"א לוועדת הכספים ולדירקטוריון על סטאטוס התכנית העסקית של פרויקט G-280, אף שבתקופה זו המשיכו להצטבר בתע"א חריגות נוספות מלוחות הזמנים ומעלויות הפרויקט; זאת בניגוד לקביעת הדירקטוריון בדצמבר 2005. התנהלות זו של הנהלת התע"א אינה תקינה.

ליקוי

9. 	על אף היעדר הדיווחים במשך תקופות של כשלוש שנים בנוגע לסטאטוס התכנית העסקית של מטוס ה-G-280, ואף כי מדובר באחד מתחומי הפעילות של התע"א, המאופיין בהפסדים של עשרות מילוני דולרים, הדירקטוריון לא חזר ודרש מההנהלה לקבל דיווחים על התקדמות התכנית ביחס לזו שהוא אישר בדצמבר 2005. בכך לא קיים הדירקטוריון בקרה ופיקוח נאותים על התכנית.
מעקב
תעשיה אווירית

7-9.  	החובה לקיים מעקב אחר החלטות הדירקטוריון וועדותיו מופיעה בנוהל עבודת הדירקטוריון. נוהל זה נמצא בשלבי עדכון, לגבי מספר נושאים, ובמסגרת זו יעודכן גם בהוראות נוספות לגבי ביצוע מעקב ההחלטות. 

ליקוי

11.	התע"א לא עמדה בתכנית העסקית של מטוס ה-G-280 שאישר דירקטוריון התע"א בדצמבר 2005, בין היתר, נוכח התממשות הסיכונים השיווקיים ואלה הנובעים מהחשיפה שתע"א נטלה על עצמה, ונוכח החריגות מאומדני עלויות הפיתוח ומהערכות לוחות הזמנים. חריגות אלו חייבו את הנהלת התע"א ואת הדירקטוריון להגביר את הפיקוח והבקרה על הפרויקט. למרות זאת, תהליכי הפיקוח והבקרה לא רק שלא תוגברו כנדרש, אלא אף לא עמדו באמות המידה שקבע הדירקטוריון בדצמבר 2005.

מעקב
תעשיה אווירית

11.  	טרם התקיים דיון בנושא הפקת לקחים בדירקטוריון. נושאי התכנית העסקית, מודל עלות וניתוח פערים עיקריים בין תכנית עסקית 2005, לבין תכנית עסקית 2014 נדונו בדירקטוריון בישיבה מיום  1.10.14. התכנית העסקית של ה g280- בעיצומה והיא פרוסה על פני מספר שנים. באוקטובר 2014 הוצג לדירקטוריון סטטוס עדכני של התכנית העסקית של מטוס ה g280, הצגה נוספת נערכה ביולי 2015  (על רקע השינויים במצב השוק בחודשים האחרונים ולאור מצב ההתקשרויות הוחלט לבצע הערכה מחודשת לתכנית העסקית).	 

ליקוי

12.	עבודת המטה שקיימה ועדה שמינה יו"ר הדירקטוריון לקראת הדיון בדירקטוריון בפברואר 2013, שבו אישר הדירקטוריון את האסטרטגיה של התע"א בתחום מטוסי המנהלים, הייתה חסרה, מאחר שלא התייחסה למספר נושאים מרכזיים. מידע מהותי שיכול היה להשפיע על תהליך קבלת ההחלטות בדירקטוריון, לא הוכן לקראת הדיון בדירקטוריון ולא הוצג לו. כך, בין היתר, מסקנות חברת ייעוץ אסטרטגי (להלן - חברת ייעוץ א') הוגשו רק ליו"ר הדירקטוריון, כיו"ר ועדת האסטרטגיה של התע"א, ולא הוצגו לשאר חברי הדירקטוריון. כמו כן, לא הוצגו לדירקטוריון בחינות וניתוחים מהותיים בנוגע לאי-עמידתו של פרויקט G-280 ביעדי התכנית העסקית שאישר הדירקטוריון, וכן לא נותחו וממילא לא הוצגו החלופות בנוגע לדרך פעילותה של החברה. מהמתואר לעיל עולה, כי דירקטוריון התע"א אישר את האסטרטגיה של התע"א בתחום מטוסי המנהלים על בסיס עבודת מטה לקויה וחסרה.

מעקב
תעשיה אווירית

12.  	 בימים אלה (פברואר 2016) מתבצעת עבודה לגיבוש אסטרטגיה תאגידית לקבוצה לתעופה אזרחית (מתבצע בשיתוף עם חברת "שלדור". העבודה כללה גם את ניתוח תחום מטוסי המנהלים. במהלך דצמבר 2015, הוצגה העבודה המסכמת למנכ"ל). הנושא נמצא על סדר יומה של ועדת מו"פ ואסטרטגיה הקרובה ולאחר מכן יעלה לדיון בדירקטוריון. המלצה להנהלת החברה בנוגע לתיעדוף השקעות, מבוצעת ע"י המנכ"ל בהמלצת הסמנכ"ל לכספים והמחלקה הכלכלית. יצוין כי בעת אישור התקציב השנתי ותוכנית עסקית הרב שנתית, מאשר הדירקטוריון מסגרת תקציבית להשקעות שהינה הבסיס לתיעדוף ההשקעות ברמת כלל החברה. כל בקשת השקעה פרטנית של החטיבה עולה לאישור המנכ"ל לאחר המלצת הסמנכ"ל לכספים ונבחנת ביחס לכלל השקעות החברה. ההשקעות מחייבת אישור ועדת כספים ודירקטוריון. 

ליקוי

13.	על אף תפקידיה של הרשות, כפי שנקבעו בחוק החברות הממשלתיות, התשל"ה-1975 (להלן - חוק החברות הממשלתיות), היא לא קיימה בקרה מספקת על פעילות התע"א בתחום מטוסי המנהלים, ולא העירה לה בנוגע לתוצאות העסקיות של הפעילות בתחום זה; זאת, למרות ההשקעות הניכרות, החריגות של התע"א מיעדיה העסקיים בתחום זה וההפסדים של עשרות מיליוני דולרים. עד יוני 2013 הרשות גם לא דיווחה לשרים הממונים, קרי - שר האוצר ושר הביטחון, על פעילותה של התע"א בתחום מטוסי המנהלים.‏ בכך לא הפעילה הרשות את הבקרה והפיקוח על התע"א, כפי שהיה עליה לעשות על פי חוק.





מעקב
רשות החברות הממשלתיות

13. 	רשות החברות הממשלתיות מבצעת פיקוח פעיל על פעילותה של התעשייה האווירית ומוסרת לשרים עדכונים בדבר פעילותה העסקית של החברה, תוצאותיה הכספיות והשינויים בהם ובכלל זה בנוגע לתחום מטוסי המנהלים והשפעתו על הפעילות העסקית של החברה. 

ליקוי

14.	על הנהלת תע"א לערוך בהקדם עבודת מטה מעמיקה ויסודית לניתוח הסיבות לאי- עמידתה בתורניות העסקיות של פיתוח וייצור מטוסי מנהלים, ולבחון את פעילותה של החברה בתחום זה. על דירקטוריון תע"א לקיים פיקוח ובקרה על תהליך זה, של החברה בתחום מטוסי מנהלים מתוך ראייה עסקית ארוכת טווח.

מעקב
תעשיה אווירית

14.  	במאי 2015, התקשרה החברה עם חברת "שלדור", לצורך גיבוש אסטרטגיה תאגידית לקבוצה לתעופה אזרחית. במסגרת העבודה (שהוצגה ליו"ר ולמנכ"ל) נותח והוגדר מחדש סל המוצרים של החטיבות האזרחיות. דגש מיוחד הושם על נושא פיתוח וייצור מטוסים (oem). הדירקטוריון וועדת הכספים מקיימים פיקוח ומעקב שוטף על התהליך, בין היתר לגבי קצב הייצור ומצב החשיפות. הדירקטוריון וועדותיו קיבלו החלטות בנושא, בכל ישיבה בה הנושא נדון. 



























דוח 65א


פרק ראשון

נושאים מערכתיים










רשות המסים בישראל – המאבק ב"הון השחור"
קו הצדק וגמול למודיעים

גופים מבוקרים: רשות המסים

ראה הערות ראש הממשלה 65א'- אוקטובר 2014, עמ' 11-12. 
ראה מעקב ראש הממשלה 65א'- אוגוסט 2015, עמ' 47-50. 

ליקוי 

1. 	חלק מפקידי השומה ומנהלי היחידות ברשות שותפו בתכנית ההקמה של מוקד "קו הצדק" רק ימים ספורים לפני התחלת המבצע, וחלקם שמעו על כך בתקשורת. עקב כך נוצרו עיכובים בהעברת המידע שהתקבל ממטה המודיעין ליחידות ברשות.

מעקב
רשות המיסים

1. 	העיכובים בהעברת המידע שהתקבל ממטה המודיעין ליחידות השונות ברשות המיסים, נוצרו עקב עומס הידיעות שנתקבלו. מדובר בלמעלה מ- 24,000 מידעים שהתקבלו במוקד "קו הצדק". מטה אגף המודיעין התגבר על העיכובים בהעברת המידע ליחידות השונות. 
ליקוי

2. 	האחריות לקבלת המידע הוטלה על יחידת מטה המודיעין של מס הכנסה, ללא שיתוף אנשי המודיעין של מס ערך מוסף (להלן - מע"ם), ויחידה זו לא פעלה להעביר את המידע ליחידות של מע"ם.

מעקב
רשות המיסים

2. 	כל מידע ספציפי לעבירות מע"מ או מכס מועבר באופן מיידי לגופים הנ"ל. 
ליקוי 

3. 	כדי לקלוט את המידע שהצטבר גייסה הרשות סטודנטים אך לא הכשירה אותם לתפקידם, ובשל כך הטיפול במידע שנמסר היה לקוי. לעובדים אלה לא היה הסיווג הביטחוני הנדרש לעובדי מודיעין הנחשפים למידע רגיש.

מעקב
רשות המיסים

3. 	ראה דוח מעקב ראש הממשלה - אוגוסט 2015 עמ' 47. 

ליקוי

4. 	לא תמיד עשו המשרדים האזרחיים שימוש במידע על הכנסות הנישום שהועבר להם ממשרדי החקירות (הפליליים) לצורך קביעת שומה וחיובו של הנישום במס.

ליקוי 

5. 	חלק מהמידע שהתקבל במוקד "קו הצדק" הועבר למשרדי שומה אזרחיים לביקורת ניהול פנקסים, וחלקו לחוליות השומה. אין ברשות מידע על תוצאות הטיפול, שכן מטה המודיעין של מס הכנסה אינו דורש משוב על המידע שהועבר. בשל כך אין לרשות נתונים על האפקטיביות של המוקד.

מעקב
רשות המיסים

4-5. 	בעומס שנוצר בקמפיין "קו הצדק", בלתי אפשרי לעקוב אחר תוצאות טיפולם של אלפי מידעים. בכוח האדם המצומצם ועומס העבודה המצוי, אין מטה אגף המודיעין יכול לדרוש משוב על כל מידע שהועבר. יחד עם זאת, תוקנן תפקיד חדש של "מרכז בכיר למודיעין" בכל משרד שומה, המידע מ"קו הצדק" מועבר לטיפולו, הוא בוחן אותו, מעריך את המידע ומעביר לטיפול שומתי באמצעות רכזי החוליות. 
ליקוי

6. 	נוהלי יחידות המודיעין של מס הכנסה ושל מע"ם בדבר גמול כספי למודיעים, כלומר אנשים שמוסרים מידע מהותי על עברות מס, אינם מתפרסמים ברבים.

מעקב
רשות המיסים

6. 	בימים אלו שוקדים הגורמים המקצועיים באגף המודיעין בשיתוף המחלקה המשפטית, על הכנת נוהל גמול אחיד למס הכנסה ולמע"מ. בתקופה הקרובה יובא הנוהל החדש לאישורו של סמנכ"ל בכיר למודיעין וחקירות והיועץ המשפטי של רשות המסים. 
ליקוי

7. 	על פי נוהל הרשות, על המודיע להמתין עד לסיום ההליך הפלילי כדי לקבל תמורה כספית על פעילותו. הליך זה נמשך בדרך כלל זמן רב. יתרה מזו, אם בית המשפט פוסק עונש מאסר בפועל בלי קנס כספי או עונש מאסר בפועל וקנס כספי שלא ישולם בפועל לרשות המסים, המודיע לא יקבל גמול כספי כלל. דבר זה פוגע בתמריץ למודיעים. מספר תיקי המודיעים הממתינים לגמול במודיעין מס הכנסה הוא כ-50 בלבד, ורק שניים מהם נפתחו בשנת 2013.

מעקב
רשות המיסים

7.  	על פי נוהל המודיעין במס הכנסה, הגמול הכספי נגזר מכופר או קנס כספי שמוטל ומשולם על ידי הנישום. אם לא מוטל כופר או קנס כספי בהליך פלילי, אין המודיע זכאי לתגמול ( אם מוטל על הנאשם רק עונש מאסר). הרעיון בבסיס התגמול הוא שהתמורה שיקבל המודיע תהא נגזרת מהתמורה הכספית שהמדינה זוכה לה. יחד עם זאת, בנוהל החדש, שעליו שוקדים בתקופה האחרונה הגורמים המקצועיים באגף המודיעין בשיתוף המחלקה המשפטית, הוחלט על העלאת תקרת הגמול הכספי בצורה משמעותית, עובדה שתעודד מוסרי מידע למסור מידעים רבים על העלמות מס וכן הוחלט על מתן גמול כספי גם במקרה שבו נגזר על הנאשם עונש מאסר בפועל ללא קנס כספי. 
ליקוי

8. 	נמצא כי הרשות אינה פועלת לאיתור יורשים של מודיעים שנפטרו הזכאים לגמול.

מעקב
רשות המיסים

8. 	הרשות, כנוהג בשגרה, אינה פועלת לאיתור יורשים של מודיעים שנפטרו ואשר היו זכאים לגמול כספי, וזאת כיוון שאגף המודיעין שומר בקנאות רבה על חיסיון פרטיו של מוסר המידע, שבוודאי לא היה רוצה שידעו ששימש כמודיע של אגף המודיעין. אם ביקש המודיע מיוזמתו, שאם חלילה ילך לעולמו, הכסף יועבר ליורשיו החוקיים, יצוין הדבר בטופס הגמול ובקשתו תמולא. 



ליקוי

9. 	הקמת מוקד מודיעיני אחד על ידי רשות המסים תרמה להנגשתה לציבור. עם זאת על הרשות לפעול להגברת היעילות והאפקטיביות של הטיפול במידע על עברות מסים המתקבל במוקד ולעקוב אחר הטיפול במידע שהועבר ליחידות השדה ברשות. עוד על הרשות לבחון את תמרוץ המודיעים, במטרה להגדיל את מספר הידיעות המתקבלות ובכך להרתיע עבריינים פוטנציאליים מביצוע עברות מס.

מעקב
רשות המיסים

9. ראה מעקב לליקוי 4-5. בכמות כוח האדם המועטה ביחס לכמות המידעים הרבה, אין אפשרות ריאלית לעקוב אחרי תוצאות הטיפול במידעים. 






















יחידות החקירה

גופים מבוקרים: רשות המסים, משרד המשפטים, משטרת ישראל

ליקויים 1,8 תוקנו. ראה הערות ראש הממשלה 65א'- אוקטובר 2014, עמ' 13-16. 
ראה מעקב ראש הממשלה 65א'- אוגוסט 2015, עמ' 51-56. 

ליקוי

2. 	יחידות החקירות במס הכנסה אינן מעבירות את ממצאי החקירות שלהן למשרדי מע"ם האזוריים. גם יחידות החקירות של מע"ם אינן מעבירות את ממצאי החקירות שלהן למשרדי השומה האזוריים.

מעקב
רשות המיסים

2. 	הנושא רוענן ויצאה הנחיה כתובה. יחידות החקירות פועלות על פי ההנחיה. 

ליקוי 

3. 	נוהל חדש בעניין סמכות החקירות של עובדי משרדי מע"ם האזוריים, הציף טענות של מנהלים במע"ם בפני צוות הביקורת, שמבקרי החשבונות יעדיפו לסיים במישור האזרחי טיפול בתיק שעולים ממנו חשדות להפרת הוראות החוק, מכיוון שהטיפול במישור הפלילי כרוך בקבלת אישור והנחיות מיחידת החקירות – דבר הגורם להכבדה נוספת על עבודתם השוטפת.

מעקב
רשות המיסים

3. 	מתוכננות להתקיים ההשתלמויות גם בשנת 2016. 

ליקוי

4. 	לא תמיד עשו המשרדים האזרחיים שימוש במידע על הכנסות הנישום שהועבר להם ממשרדי החקירות (הפליליים) לצורך קביעת שומה וחיובו של הנישום במס.



ליקוי 

5. 	ברוב תיקי החקירות של יחידת יהלום לא קבעו משרדי השומה האזרחיים שומות מס לנישומים וממילא לא גבו את המס המתחייב בגינם.

מעקב
רשות המיסים

4-5. 	הוכנסו 206 תיקי חובה. יצאו שומות לכל השנים הפתוחות ב-55 תיקים. יצאה שומה לשנה מתיישנת (2011) ב- 7 תיקים. יצאו שומות 04 (לחלק מהשנים) ב- 16 תיקים. סה"כ טופלו 78 תיקים. יתרת התיקים בהם הטיפול טרם הסתיים הועברו לתוכנית העבודה בשנת 2016. 

ליקוי

6. 	משנת 2010, זה יותר משלוש שנים, סיימו פרקליטויות המחוז ויחידת הפרקליטות במע"ם את הטיפול ב-110 מ-183 תיקי החקר של מס הכנסה (כ-60%), וב-209 מ-339 תיקי החקר של המכס ומע"ם (כ-61%). כתוצאה מעיכובים בהגשת כתבי אישום קיים קושי לסיים את הטיפול השומתי בתיקים אלה ולגבות את המס המתחייב בגינם.

מעקב
רשות המיסים

6. 	קיימת אפשרות שומתית שנה מיום ההרשעה או מיום גזר הדין. ככל שההרשעה נדחית, מרוץ הזמן נדחה במקביל. ההנחיה רועננה על ידי הסמנכ"ל לחקירות. על מנת להתמודד עם נושא התיישנות השומות ולאור מצוקת כוח האדם הקשה בחטיבה המשפטית באגף המכס והמע"מ (פלילי), הנטייה היום לטפל בתיקים האזרחיים (השומות) במקביל להתנהלות ההליך הפלילי ולא להמתין עד לסיום ההליך הפלילי. בדרך זו התיקים האזרחיים אמורים להתנהל מהר יותר. הרשות מציינת כי נושא מצוקת כוח האדם במחלוקות הפליליות באגף המכס והמע"מ אליו התייחסנו במעקב הקודם, עומד בעינו. 
ליקוי

7. 	במקרים שבהם המירו נישומים את האישום הפלילי בכופר ולא עמדו בהסדר הכופר, לא הצליחה הרשות לגבות מהם את סכום הכופר או לנקוט נגדם אמצעי אכיפה לצורך גביית חובם.



מעקב
רשות המיסים

7. 	ההנחיה כיום היא מתן עדיפות לתיקי חקר שבהם הנישום לא עמד בתשלום הכופר. תיקים אלו מקבלים תיעדוף בפרקליטות. 

מעקב
משרד המשפטים 

6-7. 	נושא יישום החלטת היועץ המשפטי לממשלה לקיצור זמן הטיפול בתיקי מב"ד בכלל ובתיקי מס בפרט נמצא בראש סדר העדיפויות של הפרקליטות בשנים האחרונות, מה שהביא גם לתוצאות מרשימות. כך לדוגמא להלן מצבת התיקים של פרקליטות מיסוי וכלכלה ממנה ניתן לראות כי מספר התיקים הפתוחים ירד במאות אחוזים ועומד כיום על 13 תיקי מס. הפרקליטות ממשיכה במאמציה להתייעלות ולעמידה בהנחיית היועץ המשפטי לממשלה. 

ליקוי

9. 	על הנהלת רשות המסים לעשות לכך שמשרדי השומה האזרחיים במס הכנסה יקבלו מידע על מי שנחקר בידי יחידות החקירה של מע"ם, ושמשרדי מע"ם יקבלו מידע על מי שנחקר בידי מס הכנסה. כל זאת במטרה להביא במהירות האפשרית לקביעת השומה ולגביית החוב של מי שנתפס בביצוע עברות מס. 

מעקב
רשות המיסים

9. 	ראה מעקב לליקוי מספר 2. 

ליקוי

10. 	על הרשות והפרקליטות לפעול לכך שניתן יהיה להגיש במהירות כתב אישום נגד נישום שלא עומד בהסדר הכופר שעליו סוכם עם הרשות, ועליהן לפעול לקידום חקיקה אשר תסדיר אפשרות לנקיטת אמצעי אכיפה נגד נישום במצב כזה.

מעקב
רשות המיסים

10. רשות המיסים תבחן אפשרות לביצוע תיקון חקיקה אשר יסדיר אפשרות לנקיטת אמצעי אכיפה כנגד נישום שלא עמד בהסדר הכופר. 

































מבצע משותף של רשות המסים ומשטרת ישראל למאבק בפשיעה

גופים מבוקרים: רשות המסים, משטרת ישראל

ליקויים 1-5 תוקנו. ראה הערות ראש הממשלה 65א'- אוקטובר 2014, עמ' 17-20. 
ראה מעקב ראש הממשלה 65א'- אוגוסט 2015, עמ' 57-63.  

ליקוי

6. 	משרד השומה בחולון והיחידה הארצית לשומה בחולון, שהופקדו על הטיפול בדוחות ועל המעקב אחר הגשתם, לא בדקו רבים מהדוחות שהוגשו להם ולא אימתו את הנתונים שהגישו העבריינים. חלק מהעבריינים הגישו דוחות ריקים ועדיין נרשמו במחשבי הרשות כמי שמילאו את הוראות החוק. הרשות לא פעלה לבדיקת הדוחות השנתיים שהגישו עבריינים בפרק הזמן הנקוב בפקודת מס הכנסה, ונאלצה לקבל את השומות העצמיות לאחר שהתיישנו.

מעקב
רשות המיסים

6. 	מתוך 15 תיקים שהוכנסו כתיקי חובה לתכנית העבודה ב- 2015 טופלו 3. נמצאים בטיפול היחידה הארצית לשומה 5 תיקים. יתר 7 התיקים יטופלו בשנת 2016. 

ליקוי

7. 	אחת המטרות המרכזיות של המבצע - רישום עבריינים אשר להם הכנסות מפעילות לא חוקית במערך המס והרחבת בסיס הדיווח, לא צלחה. בעקבות המבצע, פתחה רשות המסים תיקים במס הכנסה ל-61 עבריינים בלבד. אך בהיעדר מידע ראוי מהמשטרה על הנישומים נאלצה הרשות לסגור שמונה תיקים של עבריינים שנכללו במבצע, ובכוונתה לסגור 33 תיקים נוספים. חלק מהעבריינים פנו לרשות בכתב בבקשה לסגור את תיקם במס הכנסה, והרשות השיבה רק לאחר שחלפו בממוצע יותר מ-546 ימים מפנייתם.



מעקב
משטרת ישראל

7. 	נוהל העברת מידע כלכלי בין המשטרה לרשות באמצעות המוקד המודיעיני המשולב עודכן לאחרונה והשנה התקבלו 3 פניות אל המוקד לטיפול ביעדים של רשות המיסים. נעשות פעולות להקלת קבלת היתרים להסרת חיסיון מעל מידע של רשות המיסים ויש צמצום ניכר בזמן הקבלה של ההיתרים. עודכן נוהל שת"פ בכוחות המשימה בדגש ליצירת שת"פ כלכלי בכל תהליכי העבודה ובחירת יעדים משותפים. לעומת שנת 2014, חלה בשנת 2015 עלייה של 17% בבקשות המשטרה להיתרים מרשות המיסים וטופלו 145 בקשות. לעומת 2014, קיימת עלייה של 9% בבקשות לצחמ"ים משותפים, ובשנת 2015, נחתמו 38 בקשות לצוותי חקירה משותפים. כל פניות הציבור שמגיעות למשטרה ומכילות מידע הנוגע לעבירות של רשות המיסים מועברות אל הרשות, לאחר שנקבעו אנשי קשר ברשות. בשנת 2015 הועברו 20 פניות ציבור לרשות, עלייה של 400% משנת 2014.

מעקב
רשות המיסים

7.  	נפתחו תיקים לכ- 200 מהעבריינים שנכללו ברשימה. מרבית אלו שלא נענו לדרישות, טופלו במישור החקירות ביחידת יהלום ובעקבות תיקי החקירה נפתחו להם תיקי שומה. 

ליקוי

8. 	במסגרת המאבק בפשיעה המאורגנת על רשות המסים לנקוט את כל האמצעים הנדרשים כדי שניתן יהיה למסות את פעילותם העסקית של העבריינים ולחייב אותם בתשלום מס ככל נישום אחר. לשם כך, על הרשות לבחון אפשרות להקמת יחידה ייעודית בתוך יחידת יהלום או מחוץ לה שתטפל, נוסף על ההליך הפלילי, בהליך השומה האזרחית ובגביית המס מעבריינים. מן הראוי שהרשות והמשטרה ירחיבו את שיתוף הפעולה ביניהן בתחום העברת המידע לשם אכיפת חוקי המס על עבריינים גם באמצעות משרדי השומה האזרחיים. כל אלה כדי להשיג את המטרה של פגיעה כלכלית בעבריינים ובארגוני הפשיעה.

מעקב
משטרת ישראל

8. 	במסגרת נוהל שת"פ משטרת ישראל עם רשות המיסים מועבר באופן שוטף מידע משטרתי על יעדים לרשות המיסים במטרה לאסוף ראיות או לשלול מסוכנות של חשודים והשנה, לראשונה, טופלו 10 פניות כאלו. מבוצעים הליכים לחידוש קו הכספות (מחשוב מאובטח) בין המשטרה לרשות לצורך העברת מידע קלה ונגישה בין הרשויות. נערכו הדרכות משותפות למשטרה ולרשות המיסים, במהלך השנה השתתפו נציגים של הרשות בהדרכות הלבנת הון וחילוט של המשטרה- דבר שמגביר את המודעות בשני הגופים לפוטנציאל השת"פ. כל ממוני חקירות מע"מ וסגניהם וכן ראשי תחום מודיעין במטה מע"מ ביקרו במוקד המודיעין במשטרה ונחשפו לאפיקי השת"פ ביום עיון לנושא, וכן כל פקידי שומה של מס הכנסה יבקרו בו השנה לאותה מטרת חשיפה.

מעקב
רשות המיסים

8. 	במסגרת שיתוף הפעולה עם יחידת יהלום, מתקבל מהמשטרה מידע רב על מנהלי פעילות עבריינית אשר מביא לפתיחת תיקי חקירה והכללת העבריינים ברשת המס. כיום מיושמת מדיניות ברורה של חיוב עבריינים במס בגין פעילותם.
ליקוי

9. 	על הנהלת רשות המסים לעשות לכך שמשרדי השומה האזרחיים במס הכנסה יקבלו מידע על מי שנחקר בידי יחידות החקירה של מע"ם, ושמשרדי מע"ם יקבלו מידע על מי שנחקר בידי מס הכנסה. כל זאת במטרה להביא במהירות האפשרית לקביעת השומה ולגביית החוב של מי שנתפס בביצוע עברות מס. 

מעקב
רשות המיסים

9. 	יש נוהל שלפיו חקירות מע"מ וחקירות מס הכנסה מעבירים את הדוחות בגמר החקירה לתחנות מע"מ ופקיד שומה אזרחיים הנוגעים בדבר, להוצאת השומות. 







פטור מדיווח לעולים חדשים ולתושבים חוזרים ותיקים

גופים מבוקרים: משרד האוצר, רשות המסים, משרד העלייה והקליטה, הרשות לאיסור הלבנת הון ומימון טרור

ראה הערות ראש הממשלה 65א'- אוקטובר 2014, עמ' 21-24. 
ראה מעקב ראש הממשלה 65א'- אוגוסט 2015, עמ' 65-68. 

ליקוי 

1. 	הפטור מדיווח שניתן לעולים ולתושבים חוזרים ותיקים על ההון והנכסים שנצברו מחוץ לישראל אינו עומד באמות מידה בין-לאומיות של שקיפות וחילופי מידע, וכן קיים חשש שבעקבותיו יוחדרו לישראל כספים שמקורם בפשע. כמו כן, ברשות לאיסור הלבנת הון אין פרטים בנוגע לעולים ולתושבים החוזרים הוותיקים שנהנים מפטור מדיווח.

מעקב
רשות המיסים 

1. 	הצעת החוק הובאה לדיון במסגרת חוק ההסדרים לשנים 2015-2016. בשל התנגדות שר הקליטה, סוכם כי החקיקה תתואם איתו. בינתיים, מתקיימות ישיבות שוטפות של צוות מקצועי מטעם רשות המיסים ומשרד הקליטה שמונה לנושא, במטרה להגיע להסכמות. בהתאם לעדכון שהתקבל ממינהל הכנסות המדינה, הצעת החוק שהרשות קידמה לביטול הפטור מדיווח לעולים חדשים ותושבים חוזרים, לא אושרה בוועדת שרים לחקיקה, בישיבה שהתקיימה באוגוסט 2015. 
ליקוי

2. 	פקיד השומה בישראל מוסמך להנפיק עבור תושבי ישראל אישור תושבות, המשמש אותם במגעיהם עם שלטונות המס בחו"ל. אישור התושבות פוטר במקרים רבים ממס בחו"ל (תלוי באמנה שנחתמה עם המדינה הרלוונטית ובסוג ההכנסה) ונותן את זכות המיסוי למדינת ישראל. משרד השומה אמור לגבות את המסים ממקבל אישור התושבות על ההכנסות שמקורן בחו"ל. נמצא כי אישור התושבות אינו ממוספר ואינו מתועד במערכות המחשב של רשות המסים, ולכן יש קושי לוודא כי המקבלים אותו מדווחים על הכנסותיהם שנוצרו בחו"ל ומשלמים עליהן מס כנדרש.



מעקב
רשות המיסים

2. 	נוהל הנפקת אישור תושבות הופץ למשרדים בחודש אוקטובר 2015. מיכון אישורי תושבות- החטיבה המקצועית הכינה אפיון ראשוני באשר לצרכי המערכת להנפקת אישורים באופן ממוחשב ולבניית מאגר לשם הנפקת אישורים. 
ליקוי 

3. 	לעולה חדש או לתושב חוזר ותיק ניתנת אפשרות לקבל מעמד זמני של תושב חוץ במשך שנה מהמועד שבו עלה לישראל או שב אליה (להלן - שנת הסתגלות). רק ביוני 2012 ביקשה רשות המסים ממשרד העלייה והקליטה למסור לה את רשימת העולים והתושבים החוזרים הוותיקים שביקשו שנת הסתגלות, אך לא הפיצה את המידע הנכלל ברשימה למשרדי השומה האזוריים, שהם הגורם האחראי להנפקת אישורי התושבות. עקב כך עולה חשש שפקידי השומה נתנו לעולים ולתושבים חוזרים ותיקים שביקשו שנת הסתגלות אישור תושבות ישראלית, אף שעל פי הפקודה הם נחשבים בשנה זו לתושבי חוץ, וכי בעקבות קבלתו נהנו העולים והתושבים הוותיקים האמורים מפטור ממס בחו"ל.

מעקב
רשות המיסים

3. 	כל המסמכים הסרוקים של הבקשות לשנת הסתגלות התקבלו. בתחילת 2016 הסתיים תהליך טיוב הנתונים וסינונם. נותרו ברשימות הסופיות כ- 700 בקשות לשנת הסתגלות. בזמן הקרוב תסתיים העברת הבקשות לגיליון אלקטרוני על ידי מחלקת המודיעין ולאחר מכן יועבר מסד הנתונים המטוייב לשע"ם לצורך קליטה בתוך נתוני המרשמים. עם עדכונו והטמעתו של מבנה הקובץ הראשוני יועברו לעדכון שוטף ברמה יומית לגבי כל תוספת של מקרה. 
ליקוי

4. 	על משרד האוצר, רשות המסים והרשות לאיסור הלבנת הון לפעול להגברת הבקרות, כדי למנוע החדרת כספים שמקורם בפשע לישראל. על רשות המסים לקדם חקיקה, שלפיה היא תוכל לדרוש מתושבים חוזרים ומעולים דיווח על הון ונכסים שהם מביאים לארץ, על פי תקרה שתיקבע.



מעקב 
משרד המשפטים

4. 	מכוח סמכותה ואחריותה על פי החוק, הרשות לאיסור הלבנת הון מנטרת את הדיווחים שמתקבלים בנוגע להעברות כספים לישראל, הן באמצעות הגופים הפיננסיים והן בהעברה פיזית במעברי הגבול. מידע זה מעובד ומנותח באופן שוטף, ובמקרה של חשד לפשיעה וביצוע עבירות הלבנת הון, המידע מועבר למשטרה. יחד עם זאת, מאחר ובידי הרשות לאיסור הלבנת הון אין פרטי זיהוי של עולים חדשים ותושבים חוזרים שנהנים מהפטור מדיווח, אין לה יכולת לנטר באופן פרטני החדרת כספים שמקורם בפשע על ידי גורמים אלו. כאמור, ככל שמידע זה יהא מצוי בידי רשות המיסים (דבר המצריך תיקון בפקודת מס הכנסה), תפנה הרשות בבקשה לקבלת המידע מרשות המסים על מנת לבצע בדיקות מתאימות במאגר המידע של הרשות ולהעבירו לגופי האכיפה.

מעקב 
רשות המיסים

4. 	ראה דוח מעקב אוגוסט 2015 עמוד 65 תגובה 1. 

ליקוי

5. 	בדוח ה-OECD מצוין בין היתר כי בעקבות תיקון 168 נוצר פער בין כמות המידע על חברות זרות שנשלטות ומנוהלות על ידי תושבים ישראלים, ובין כמות המידע על חברות זרות שנשלטות ומנוהלות על ידי עולים או תושבים חוזרים ותיקים, שלגביהן יש פטור מדיווח על זהות בעלי השליטה. הדוח ציין כי קיומו של פער כזה אינו ראוי והמליץ למדינת ישראל לוודא שבידי הרשויות שלה יהיה מידע מלא בנוגע לבעלויות על כלל החברות הזרות שנשלטות ומנוהלות מישראל.

מעקב	
רשות המיסים

5.	 ראה מעקב לליקוי 1. 

ליקוי

6. 	לדעת משרד מבקר המדינה, על משרד העלייה והקליטה למסור לרשות באופן שוטף, ולא אחת לשנה, את רשימות כלל העולים והתושבים החוזרים הוותיקים שביקשו שנת הסתגלות. על רשות המסים להיערך לקליטת המידע במערכות המחשב שלה ולהעבירו לכל משרדי השומה.

מעקב	
רשות המיסים

6. 	ראה מעקב לליקוי 3.
























הליך גילוי מרצון - מעקב

הגופים המבוקרים: רשות המסים, משרד המשפטים, הרשות לאיסור הלבנת הון ומימון טרור

ראה הערות ראש הממשלה 65א'- אוקטובר 2014 עמ' 25-30. 
[bookmark: _GoBack]ליקויים 1-4,7,9-12 תוקנו. ראה דוח מעקב ראש הממשלה 65א' - אוגוסט 2015, עמ' 69-72. 

ליקוי

5. 	הדוח הקודם הצביע על חולשת רשות המסים בכל הנוגע למידע על הכנסות תושבי ישראל בחו"ל; עיקר המלצותיה של ועדה בראשותו של מנהל הרשות - בנושא הגברת האכיפה והמלחמה בהון השחור הנוגעות לאיסוף המידע האמור - טרם יושמו ועדיין לא הוקם ברשות המסים מאגר מידע בנוגע להכנסות תושבי ישראל בחו"ל.

מעקב 
רשות המיסים

5. 	במסגרת החוק לתיקון פקודת מס הכנסה (מספר 207), התשע"ו- 2015 תוקן ביום 26.11.2015 סעיף 214א. תיקון 207 מאפשר למדינת ישראל לחתום על הסכמים ייעודיים לחילופי מידע. 
ליקוי

6. 	הרשות עדיין אינה מסתייעת במידע על המבקש, המצוי במאגריה של ראה"ה. באוגוסט 2012 סוכם כי הרשות תעביר לראה"ה בקשות לגילוי מרצון כדי שזו תבדוק אם נמצא מידע כלשהו על הגורם המבקש, המבסס חשד להלבנת הון או למימון טרור. תהליך בדיקה זה לא יושם.

מעקב 
משרד המשפטים

1. בנוהל גילוי מרצון של רשות המיסים שאושר בחודש ספטמבר 2014, נקבע כי לא תאושר בקשה אם במועד הפניה לגילוי מרצון נערכה בדיקה או חקיקה של המבקש, בת/בן זוגו או חברות בשליטתם על-ידי משטרת ישראל בעניין הקשור לבקשה לגילוי מרצון, לרבות פעילותם העסקית, או כל פעילות אחרת המניבה הכנסות. כן נקבע כי רשות המסים רשאית. שלא לאשר בקשה לגילוי מרצון אם קיים מידע הקשור לבקשה לגילוי מרצון ולו בעקיפין, לרבות ביחס לבן/בת הזוג של המבקש, חברות שבשליטתם ותיקי שותף, במקומות הבאים: ברשות שלטונית אחראית, באמצעי התקשורת: בכתבי בית דין או פרוטוקולים או כל מסמך אחר בהליכים אזרחיים ופליליים המתנהלים בערכאה שיפוטית בישראל או בחו"ל. בעקבות אישור הנוהל, התקיימו דיונים בין הרשויות הרלבנטיות בנוגע לפיילוט, במסגרתו תעביר רשות המיסים פרטי בקשות לגילוי מרצון למשטרת ישראל ולרשות לאיסור הלבנת הון, אשר יבדקו במאגריהם. הפיילוט אמור להתחיל לאחר אישורו על ידי כל הגורמים הרלבנטיים. 

מעקב 
רשות המיסים

6. 	הרשות מסתייעת כבר במידע על המבקש בכפוף למגבלות הקיימות בחוק.

ליקוי

8. 	בדוח הקודם צוין כי בדיקות של בקשות לגילוי מרצון הנעשות בידי יחידת החקירות אינן ממצות. משרד מבקר המדינה בחר באופן אקראי ובדק 23 בקשות לגילוי מרצון שהוגשו בין דצמבר 2012 ליוני 2013, ומצא מספר ליקויים. למשל, בדיקת המידע המודיעיני לא כללה תאגידים הקשורים למבקש הבקשה; בקשה שלא אושרה עקב חשד למידע חסר על העלמות המס לא הועברה לטיפול אזרחי; בקשתה של עמותה שהגישה דיווחים כוזבים על שכר עובדיה אושרה אף שאין הנוהל חל על עברות ניכויים משכר. כמו כן אושרו בקשות על אף שהבדיקות המודיעיניות העלו חשדות כי הגילוי בבקשות לא היה "כן ומלא" כנדרש בנוהל.

מעקב 
רשות המיסים

8.    המערכת לגילוי מרצון עובדת וכל משרדי השומה עברו הדרכות לגבי השימוש בה. במהלך ינואר 2016 נערכה פנייה לכל משרדי השומה, בבקשה לעדכון סטאטוס הבקשות במערכת והם אכן עושים זאת. 








פעילות המערכת החדשה לאיתור חשבוניות פיקטיביות

גופים מבוקרים: רשות המסים, משרד האוצר

ראה הערות ראש הממשלה 65א'- אוקטובר 2014, עמ' 31-37. 
ראה מעקב ראש הממשלה 65א'- אוגוסט 2015, עמ' 73-76. 

ליקוי 

1. 	בתחילת שנת 2012 רק כ-55,000 מכ-460,000 העוסקים הפעילים הרשומים במע"ם היו חייבים בדיווח במערכת הדיווח המפורט. כ-10% מהעוסקים החייבים בדיווח מפורט לא המציאו את הדוחות המפורטים, והרשות לא נקטה נגדם את אמצעי האכיפה הקבועים בחוק מס ערך מוסף, התשל"ו-1975 (להלן - חוק מע"ם); יש לציין כי לרשות אין סמכות להטיל קנסות מינהליים על סרבני הדיווח המפורט.

מעקב
רשות המיסים
1.  	ב- 29.11.2015 תוקנו התקנות בגין עבירות המנהליות שתחולתן החלה ב- 1.1.2016. 

ליקוי

2. 	הנהגת הדיווח המפורט הביאה לאיתור אי-התאמות (להלן - חריגויות) בדיווחי העוסקים בהיקף גדול מאוד. ביולי 2012 היה מספר החריגויות בכל המשרדים האזוריים יותר ממיליון, וסכום החשבוניות שבהן מדובר - יותר מ-31.5 מיליארד ש"ח. חלק מהחריגויות נבעו מטעויות טכניות שונות בחשבוניות, אולם לגבי חלק אחר יש להניח במידה רבה של ודאות כי ניתן להפיק שומות ולגבות את המס. הרשות באמצעות תחנות המע"ם האזוריות לא עשתה די לטיפול בחריגויות שאיתרה מערכת הדיווח המפורט, ובשל כך נגרם נזק רב לאוצר המדינה. כך לדוגמה, באותו מועד סכום העסקאות שעוסקים לא דיווחו עליהן כנדרש היה כ-3.9 מיליארד ש"ח. אי-הטיפול של הרשות בחריגויות העולות מהדיווח המפורט הוא כשל ניהולי מהותי. 

מעקב
רשות המיסים

2. 	רשות המיסים מוסיפה לקלוט אנליסטים נוספים כדי לטפל בתוצרים של הדיווח המפורט. האנליסטים פועלים במספר מישורים אשר תכליתם להיטיב לטפל במערכת הדיווח כמפורט להלן:  א. המשך מיפוי חריגויות הדיווח המפורט על פי מודל סטטיסטי שפותח בחטיבה הכלכלית וקביעת סדר עדיפויות למשרדי מע"מ לטיפול בחריגויות הדיווח המפורט. תכלית המודל לקבוע הסתברות למידת האפקטיביות (חריגה מהותית או טכנית). של כל החריגות. ב. שיפורו של המודל הסטטיסטי הקיים. ג. הרחבת הפיילוט לכל משרדי מע"מ וניתוח תוצרי הפיילוט. ד. סיום אפיון מערכת bi  המיועדת לטיפול בתוצרי הדיווח המפורט ובבחירת תיקים לביקורת, רשות המסים מבצעת מהלכים רבעוניים לשלילת אישורי ניכוי מס במקור לחשודים בהפצה ובשימוש בחשבוניות פיקטיביות. במהלך אוקטובר 2015 הועברו רשימות של כ- 700 תיקים לבדיקת משרדי השומה. 

ליקוי 

3. 	עד אפריל 2012 הוזנו למערכת הדיווח המפורט חשבוניות בסכום כולל של 327 מיליארד ש"ח; מהן איתר הממונה על תחנת המע"ם באר שבע חשבוניות החשודות כפיקטיביות בסכום מצטבר של עשרות מיליארדי ש"ח. התברר כי בשל חוסר משאבים טיפלה מחלקת החקירות ברשות רק בחלק מחשבוניות אלה.

מעקב
רשות המיסים

3. 	חטיבת החקירות יזמה משנת 2015 הקדמת יחידת סיכול ומניעה ומבצעת בקרה ומעקב אחר העוסקים החשודים. היחידה פועלת על פי מודל הערכת סיכונים. מודל זה מסתמך על מידע ממספר רב של ערוצים כולל הדוח המפורט. מתחילת הפעילות סוכלו מעל 100 עוסקים החשודים בסחר בחשבוניות פיקטיביות. 

ליקוי

4. 	עד מאי 2012 לא מינתה הרשות את אחד הסמנכ"לים לאחראי לפרויקט מערכת הדיווח המפורט, והפרויקט לא קודם קידום של ממש במשך כשנתיים.

מעקב
רשות המיסים

4. 	בחודש דצמבר 2015 נבחרה מנהלת תחום בכירה כך שבשנת 2016 יקודם הפרויקט בצורה ניכרת. 


ליקוי

5. 	חלק מתחנות מע"ם שלחו לחייבי הדיווח המפורט מכתבי התראה על אי-דיווח שנוסחו ללא יד מכוונת של הנהלת הרשות ושל הלשכה המשפטית בה.

מעקב
רשות המיסים

5. 	בחודש ינואר 2016 נשלחו לכלל חייבי הדיווח המפורט שלא הגישו דוחותיהם החל מחודש ינואר 2014 ועד דצמבר 2015 מכתבי התראה בציון חודשי דיווח שלא דווחו, תוך אזהרה שאם הדוחות לא יוזנו עד סוף מרץ 2016 יוטלו עליהם קנסות מנהליים. 
ליקוי

6. 	פקודת מס הכנסה (נוסח חדש), התשכ"א-1961, והתקנות שהותקנו מכוחה מטילות על משלמים לנכות מתשלומים מסוימים מס במקור, בשיעורים קבועים. לעוסקים החשודים בהפצת חשבוניות פיקטיביות היו אישורים שהנפיקו פקידי השומה ובהם פטור מניכוי מס במקור. פטור כזה עלול לפגוע פגיעה של ממש בהכנסות המדינה, שכן אם המס אינו מנוכה במקור מעוסקים אלה, גדל הסיכון שהוא לא ייגבה כלל.

מעקב
רשות המיסים

6. 	כחלק משגרת ההתרעה (אחת לרבעון) נשלל אישור ניכוי מס במקור מחייבי דיווח מפורט שיש להם ליקויים בדיווח, או שקיימת סבירות גבוהה שהם מעורבים בהפצת חשבוניות פיקטיביות וזאת לאחר בחינת קריטריונים שנקבעו עבור עוסקים חייבי דיווח מפורט. בנוסף, מבוצעות פעולות סיכול מידיות דרך מחלקת החקירות והתחנות לשלילת האישור באופן שוטף. מנהל רשות המיסים מינה ועדה, שתפקידה לבחון את הנתונים והגדיר קריטריונים לביצוע מהלכים אלה. יודגש כי במסגרת המהלך השנתי המתבצע בתחילת כל שנה, נישומים שיש להם ליקויים בהגשת הדוח המפורט לא קיבלו כלל אישור לניכוי מס במקור. הרשות תמשיך לבצע במהלך שנת 2016 מהלכים נוספים (אחת לרבעון) לשלילת אישורים על פי קריטריונים וחתכים שונים שיועלו על פי המלצות הועדה. 
ליקוי

7. 	הרשות טרם סיימה את הטיפול בהרשאות הגישה של עובדיה למערכת הדיווח המפורט. נוסף על כך, במשך תקופה ארוכה לא עמד המחשב המרכזי בשע"ם בעומסי המערכת בשל הדיווח המפורט, ועקב כך לא פעלו שאילתות חיוניות למניעת הונאות מס. כמו כן הוגשו לרשות דוחות בלי שנחתמו בחתימה אלקטרונית כנדרש על פי החוק. בשל כל אלה נפגעו הכנסות המדינה ממסים.

מעקב
רשות המיסים

7. 	הרשאות- בוצע מיפוי הרשאות לעובדים לפי הגדרת תפקיד וניתנו הרשאות בהתאם. א. מערכת הדיווח המפורט עובדת באופן שוטף, הגישה לשאילתות החיוניות פועלת באופן תקין. במהלך שנת 2016 שע"ם מתכנן להכניס שיפור טכנולוגי שאמור לשפר את העבודה והורדת העומסים באופן משמעותי. ב. בשע"ם נמצא פתרון טכנולוגי זמני המאפשר קבלת דוחות חתומים בחתימה אלקטרונית מאובטחת בהתאם לחוות דעת משפטית. 
ליקוי

8. 	על משרד האוצר ובכלל זה רשות המסים להכיר בכך שמערכת הדיווח המפורט היא מערכת בעלת חשיבות מהמעלה הראשונה להתמודדות עם עברייני המס ולהגדלת הכנסות המדינה במידה ניכרת, ולשקול להקצות לה משאבים בהתאם. מצופה מן הרשות להשתמש במאגר המצוי במערכת כדי להביא להקטנת תופעת ההשתמטות ממסים, וממילא להגברת השוויון בנטל של ציבור משלמי המסים. 

מעקב
רשות המיסים

8. 	ראה מעקב לליקוי 2. 









טיפול המשטרה ומשרדי הממשלה 
בתופעת גנבות כלי רכב

הגופים המבוקרים:  משטרת ישראל-  אתג"ר, מדור מחקר וסטטיסטיקה, יחידת התביעות להב 433, מינהל האזרחי , משרד לביטחון פנים, משרד התחבורה והבטיחות בדרכים,  משרד האוצר - ביטוח וחסכון ואגף שוק ההון, משרד המשפטים, משרד הביטחון - רשות המעברים היבשתיים -  משרד הביטחון.

ליקויים  5,6,9 תוקנו. ראה הערות ראש הממשלה 65א' – אוקטובר 2014  עמ' 39-52.  
ליקויים 1-3,7,8,10,12  תוקנו. ראה מעקב ראש הממשלה -  אוגוסט 2015 עמ'  81-92. 

ליקוי

4. 	בהתאם לסמכויות שהוקנו למשרד התחבורה ליישום הוראות חוק הרישום, עליו להפעיל מערך פיקוח אפקטיבי על כלל הגורמים המעורבים בתהליך שיקום כלי רכב ועל הסחר בהם. בד בבד על משטרת ישראל לפעול להגברת פעולות ההרתעה והאכיפה בכל הנוגע לגנבת כלי רכב, לסחר בחלפים ולשיקום כלי רכב שמצבם הוגדר כאבדן להלכה. 

מעקב
משרד התחבורה

4.  	אגף הרכב  במשרד התחבורה נמצא בהליך של שינוי מבנה אירגוני בכלל ובפרט בנושא פיקוח ורישוי מוסכים אשר במסגרתו יוגבר הפיקוח ויהיה פיקוח משולב הן לסחר בחלקים והן למוסכים.  בפעולות אלו,  הפיקוח יהיה מקצועי יותר ובתדירות רבה. המשרד מציין כי פעולות אלו מותנים   באישור הנציבות ואישורים תקציביים  לקליטת מפקחים. 

ליקוי

7. 	שר התחבורה ממונה על ביצוע חוק הרישום, על התקנת תקנות מכוחו ועל קידום ביצוע תיקונים לחוק זה. בשנת 2009, בעקבות הפקת לקחים מפעולות אכיפה, ביקשה אתג"ר לקדם תיקון של כמה סעיפים בחוק, על מנת להתאימם לשינויים שחלו בתחום ולשפר את יכולת האכיפה שלה. אף שהמשטרה פנתה בעניין זה למשרד התחבורה, קידום הליכי החקיקה התעכב במשך שנים, ובמועד סיום הביקורת הוא טרם הושלם.  לפי חוק הרישום ולשם פיקוח על ביצועו נקבעו כי המפקחים שבמשרד התחבורה מוסמכים לבדוק את אופן ביצוען של הוראות החוק, ובהן הוראות הנוגעות לחובות של חברות הביטוח ושל חברות ציי הרכב וכן חובות המוסכים לנהל יומני חלפים ולרשום חלפים. הבדיקה העלתה כי אף ששר התחבורה ממונה על ביצוע חוק הרישום, ואף שהחוק הקנה לו את הסמכות למנות מפקחים, משרדו אינו מפקח על ביצוע החוק. על משרד התחבורה להפעיל מערך פיקוח אפקטיבי על כלל הגורמים המעורבים בתהליך שיקום כלי רכב ועל הסחר בהם. 

מעקב
משרד התחבורה

7. 	ראה  מעקב לליקוי 4. 

ליקוי

11. 	במסגרת פעילותה של יחידת אתגר, מתבצעת פעילות ענפה בתחום אכיפת חוק הרישום במוסכים ובמגרשי חלפים. מדובר במאות פעילויות בשנה המבוצעות עצמאית על ידי היחידה, לעיתים בשיתוף פעולה עם גורמי רישוי במחוזות משטרת ישראל  ולעיתים בשיתוף פעולה עם משרד התחבורה. במקרים הראויים אף מוגשים כתבי אישום נגד מפרי חוק הרישום. תיקון מס' 5 לחוק הרישום אשר התקבל בכנסת ביום 6.8.14 והובל על ידי משרד התחבורה ויחידת אתגר, עשוי לייעל באופן משמעותי את פעולת יחידת אתגר  באכיפת "חוק הרישום".

מעקב
משרד המשפטים

11. 	בעקבות ממצאי הביקורת, משרד המשפטים ביקש לקבל מהמשטרה ומהמשרד לביטחון פנים הבהרות בנוגע להיקף העדכני של המימון החיצוני של אתג"ר, הפיקוח והבקרה על פעילות היחידה ויישום הוראות הנוהל בעניין עצמאות פעילות היחידה. בהמשך להתייחסויות שנתקבלו מגורמים אלו, התקיים  דיון בנושא בהשתתפות נציגי היחידות הרלוונטיות, אשר במסגרתו נדונו ההיבטים השונים שפורטו בטיוטת דו"ח הביקורת, לרבות שאלת הצורך וההצדקה להמשך המימון של היחידה על-ידי גורמים חיצוניים ודרכים אפשריות להידוק הפיקוח על יישום התנאים שנקבעו להפעלת נוהל עצמאות היחידה, בהינתן הסדר המימון הנוכחי. בעקבות הישיבה, אשר במסגרתה הובא בפני משרד המשפטים העמדה המקצועית-תקציבית של המשרד לביטחון פנים והמשטרה שלפיה, לעת הזו, אין אפשרות לממן את פעילותה של היחידה בלא הסתמכות חלקית על מימון חיצוני, כפי המצב כיום, וכן לאור עמדת מבקר המדינה כי נוכח הישגיה של היחידה בצמצום תופעת גניבות כלי הרכב יש לשים דגש על המשך פעילותה באותה מתכונת שבה פעלה בשנים האחרונות, המשרד מצא  כי בשלב זה אין מנוס מלאפשר את הארכתו של הסדר המימון הנוכחי. לצד קביעה זו, הועברו על ידי המשרד הנחיות מפורטות לגורמים המוסמכים לכך במשרד לביטחון-פנים ובמשטרה באשר לפעולות שעליהם לבצע כתנאי להמשך הפעלתו של הסדר המימון האמור.  
ההנחיות שהועברו:  א. פרסום נוהל - ככל שנוהל עצמאות היחידה טרם פורסם באופן רשמי, יש לפעול לפרסומו לאלתר. במסגרת זאת, המשרד ביקש עדכון בדבר פרסומו של הנוהל וכן עותק של הנוסח הרשמי של הנוהל, כפי שפורסם. ב. מפגשים עם הגוף המממן - מנוסח הנוהל שהועבר לעיון ביום 24.8.14 הושמטה, כפי הנראה בטעות, ההוראה שנגעה לחובת תיעוד הישיבות הדו-שנתיות בין נציגי אתג"ר, המשרד לביטחון פנים, המשטרה והגוף המממן באמצעות פרוטוקולים בכתב. בהקשר זה  יצאה הנחייה, כי יש לעגן את ההוראה בנוסח הנוהל כפי שיפורסם, בהתאם לסיכום בעניין זה משנת 2005.  ג. חקירות של הגוף המממן, על-פי האמור בנוהל,  שעליו סוכם בשנת 2005, במקרים שבהם יעלה צורך לפתוח בחקירה נגד הגוף המממן או כל אורגן שלו, החקירה תועבר ליחידה אחרת במשטרה, אלא אם כן החליט ראש אגף חקירות ומודיעין (להלן:  אח"מ), מטעמים שיירשמו, שהחקירה תתנהל על-ידי היחידה. בנוסח העדכני של הנוהל שהועבר למשרד נוספה הוראה שלפיה אתג"ר תוכל לבצע בקרות בחברות ביטוח במסגרת אכיפתה את חוק הגבלת השימוש ורישום פעולות בחלקי רכב משומשים (מניעת גניבות), התשנ"ח-1998, ובקרות אלו לא תיחשבנה בגדר חקירות ולא יידרש לגביהן דיווח לראש אח"מ  - ואישור מטעמו לביצוען על-ידי היחידה. 
לדעת המשרד,  בהקשר זה נקבע קושי בהוספת הוראה זו לנוהל, שכן היא אינה עולה בקנה אחד עם העיקרון בדבר הצורך בניתוק בין אתג"ר לבין הגורם המממן, אשר על בסיסו אושר הסדר המימון החיצוני של היחידה. לכן, בדומה לחקירות אחרות של הגוף המממן, המשרד קבע כי ראוי שפעילות פיקוח זו לא תבוצע על-ידי אתג"ר, אלא תוטל על יחידה משטרתית אחרת שתיקבע על-ידי ראש אח"מ, וכי דיווח על ביצועה יועבר גם הוא לגורם רלוונטי במשטרה. לפיכך, המשרד הנחה  לעגן היבטים אלו בנוסח הנוהל כפי שיפורסם. ד. הטמעת הוראות הנוהל ביחידה: בהקשר זה המשרד ביקש לקבל דיווח אודות הפעולות שבוצעו ביחידה לצורך הטמעת הנוהל בקרב כלל הגורמים הרלוונטיים, וכן אודות פעולות בקרה שביצע פיקוד היחידה בנושא העמידה בהוראות הנוהל, כנדרש על-פי הנחיית סגן ראש אח"מ. ה. פיקוח ובקרה חיצוניים על הוראות הנוהל: בהתאם להנחיית סגן ראש אח"מ, תבוצע באתג"ר בקרה מטעם קצין הפיקוח והבקרה של אח"מ, בין היתר בהתייחס לנושאים שנדונו בדו"ח מבקר המדינה, ובכלל זאת בהתייחס לפעילות היחידה בהתאם להוראות נוהל עצמאות היחידה. מעבר לכך, וכאמור בסעיף 4.5. לנוהל, פיקוח ובקרה על עמידה בהוראות הנוהל יעשו אחת לשנה על-ידי נציג מטעם אח"מ.  המשרד ביקש כי תוצאות ביקורות אלו, ובכלל זאת נתונים אודות היקף המימון החיצוני השנתי של אתג"ר, יועברו לעיון משרד המשפטים ולעיון הגורמים הרלוונטיים במשרד לביטחון פנים מידי שנה, בסמוך לאחר השלמתן. ו. בחינה עתית של הסדר המימון: על המשרד לביטחון פנים, בתיאום עם המשטרה, לבצע הערכת מצב עתית באשר לצורך בהארכת תוקף הסדר המימון, ובכלל זאת באשר לצורך בקביעת תנאים נוספים להארכתו, ככל הנדרש, בין היתר בהסתמך על אופן יישומו של הנוהל בתקופה שקדמה לכך. המשרד הוציא הנחיה כי ככל שיתעורר בעתיד צורך לערוך תיקונים נוספים בנוהל, יש לעשות זאת בתיאום עם משרד המשפטים. 

מעקב
משרד התחבורה

11.  	משרד התחבורה מציין את חשיבות המשך פעילותה של  יחידה אתג"ר לאכיפת החוק במדינת ישראל.

ליקוי

16.	הגם שאגף שוק ההון, ביטוח וחיסכון שבמשרד האוצר אינו ממונה על אכיפת חוק הרישום, הרי שלמכלול ההיבטים שהועלו בדוח זה יש השפעות על הרגולציה הממשלתית בתחום הביטוח. יש מקום כי הממונה על האגף ילמד את ממצאי דוח זה לצורך הפקת מסקנות והפקת לקחים בנוגע לפעולות רלוונטיות שעליו לנקוט במסגרת תפקידו הרגולטיבי מול חברות הביטוח.

מעקב
משרד האוצר

16. 	לא דווח על תיקון הליקוי. 

ליקוי

17.	על היועץ המשפטי לממשלה לבחון - בשיתוף משרד התחבורה, המשרד לביטחון פנים  והמשטרה, כל אחד בתחומו - מהם שינויי החקיקה הדרושים לשם גיבוש פתרון מערכתי שיתרום להפחתה ניכרת במספר הגנבות ובכלל זה תיקון חוק הרישום ותקנותיו והתאמתם למציאות המשתנה, בחינת האפשרות להטיל קנסות מינהליים כחלופה להעמדה לדין והחלת החובות החלים על חברות הביטוח גם על חברות ציי הרכב. זאת תוך שימת דגש על חומרתה של תופעת גנבות כלי רכב כמחולל פשע הפוגע בכללי הסדר הציבורי ובביטחון האישי של האזרחים. 

מעקב 
משרד התחבורה

17. 	התיקון לחוק בהתאם לתיקונים שהתבקשו  על ידי  יחידת אתג"ר תוך תיאום עם כלל משרדי הממשלה הרלוונטיים מספקים מענה לליקוי. בתיקון  המבוקש נוספו  חובות וקנסות אשר ישפרו את האכיפה נגד התופעה. משרד התחבורה צירף  את הפעילות  של שנת 2015  בנושא אכיפה כנגד מוסכים בלתי מורשים, המסכם את  ההליכים שננקטו , פסקי דין ותוצאות הענישה של בית המשפט אשר מקלות ראש בתחום זה. 

מעקב
משרד המשפטים 

17. 	העבירות בנושא הנוכחי, מתאימות להיות עבירות מינהליות. ככל שמשרד התחבורה יהיה מעוניין בעבירות מינהליות, ניתן יהיה לשקול עבירות אלו במקרים המתאימים.



















גיוס והעסקת קרובים ומקורבים בתאגידים

גופים מבוקרים: רשות החברות הממשלתיות, רשות שדות התעופה, חברת החשמל לישראל בע"מ,  חברת רכבת ישראל בע"מ,  חברת נמל אשדוד בע"מ, חברת נמל חיפה בע"מ, מקורות חברת המים בע"מ,  שח"מ מקורות ביצוע בע"מ

ראה הערות ראש הממשלה 65א' – אוקטובר 2014 עמ' .53-56 
ליקויים 5,8,9 תוקנו. ראה מעקב ראש הממשלה – אוגוסט 2015 עמ' 95-99. 

ליקוי 

1. 	בתאגידים שנבדקו לא נמצא מאגר מלא ומעודכן של נתונים על כל קרובי המשפחה המועסקים בהם. יצוין כי המאגר שברשות התאגידים שנבדקו מבוסס על הצהרת העובדים, ואין בידיהם כלים לבדוק את אמינות ההצהרות באופן מוחלט.

מעקב
רשות החברות הממשלתיות

1. 	החברה פנתה מספר פעמים לרשות האוכלוסין במשרד הפנים בבקשה לאפשר נגישות לקובץ מרשם האוכלוסין על מנת להבטיח את שלמות מאגר הנתונים ואת תהליכי הפיקוח והבקרה בעניין קליטת בני משפחה, הבקשה סורבה.  נכון  לינואר 2016,  מאגר החברה בנוי  על נתונים הנמסרים לחברה על ידי עובדיה. מאגר זה מתעדכן באופן שוטף אחת לשנה, באמצעות הפצת טופס אימות קרבת משפחה לכל עובדי החברה, ועדכון המאגר הממוחשב בהתאם להצהרות העובדים. משנת 2016 טופס זה  הינו ממוחשב.  בנוסף, בטופס ההצהרה העובדים מתחייבים  למסור הצהרה מתקנת לא יאוחר מ-14 יום, עם היוודע על שינוי בנושא העסקת קרובי משפחה בחברה.

מעקב
מקורות חברת המים הלאומית

1. 	בכל תחילת שנה בחודש ינואר מועבר דרך יחידת משאבי אנוש הצהרת קרובי משפחה שעל כל עובד ועובד למלא. כמו כן, אותן הצהרות מועברות בעת שינוי תפקיד, קליטת עובד ולקראת קביעות. הנתונים מועברים למאגר במערכת המל"ם. 


מעקב
רכבת ישראל 

1.	רכבת ישראל נלחמת בתופעת העסקת קרובי המשפחה מזה מספר שנים בכל הכלים העומדים לרשותה. החברה מקשה מאוד על מועמדים לעבודה שהינם קרובי משפחה של עובדי רכבת ומבצעת בקרה קפדנית על תהליכי הגיוס, מספר מוקדים משמעותיים של קרובי משפחה בחברה פורקו ומנהלים בכירים אשר בני משפחתם הועסקו בחברה סיימו את תפקידם, וכנגד עובדים שיש להם קרובי משפחה נערכים הליכי משמעת. במסגרת המלחמה בתופעת העסקת קרובי המשפחה ועל מנת שנוכל בעתיד לפעול משמעתית כנגד עובדים אשר יתברר, כי בניגוד להצהרה שניתנה על ידם, יש להם קרובי משפחה בחברה, יצאה רכבת ישראל לאחרונה ב"מבצע" לעדכון המידע המצוי ברשותנו בנוגע לקרבת משפחה בין עובדים בחברה.  כל העובדים בחברה התבקשו לחתום מחדש על הצהרות באשר לקרבת משפחה בינם לבין עובדים אחרים.  מאחר שמרבית העובדים בחברה מועסקים בהסכם קיבוצי וחלקם הגדול בעל מעמד קבוע ניתנה לעובדים הקבועים האפשרות לתקן הצהרות שניתנו בעבר ושבהם הצהירו כי אין להם קרובי משפחה מבלי שנקט נגדם הליך משמעתי. עוד הודגש, כי עובדים שיצהירו כעת כי אין להם קרובים, ויתברר בהמשך כי נתנו הצהרת שקר, ינקטו הליכים משמעתיים ותישקל המשך עבודתם בחברה. האמור  לא חל  על עובדים ארעיים שהצהירו הצהרות שקר.  בעקבות מהלך זה , נכון לחודש פברואר 2016, עודכנו  48 קרבות משפחה חדשות של עובדים כלומר, לפחות 96 עובדים שיש להם קרבת משפחה ואשר רכבת ישראל לא ידעה עליהם.  כל הליקויים  המפורטים בדוח הביקורת תוקנו. 

ליקוי

2. 	רשות החברות לא בחנה את הצורך לחייב את עובדי החברות הממשלתיות ואת עובדי חברות הבנות שלהן לדווח על קרבה משפחתית לעובדים בחברה אחרת באותה קבוצת חברות. לדעת משרד מבקר המדינה על רשות החברות, לבחון את הצורך לכלול בהגדרה של קרוב משפחה, גם קרובי משפחה נוספים כגון קרובי משפחה באותה קבוצת חברות. כמו כן עליה לבחון את הצורך ליזום תיקון לתקנות, ולפיו יחויבו עובדים בחברה להצהיר על קרובי משפחה שיש להם בחברה אחרת השייכת לאותה קבוצה. הצהרה זו חשובה במיוחד כאשר יש ממשקי עבודה הדוקים בין עובדי החברות שבקבוצה ועלול להיווצר ניגוד עניינים בין עובדים בקבוצת החברות.


מעקב 
רשות החברות הממשלתיות

2. 	לא דווח על התקדמות בתיקון הליקוי. 

ליקוי

3. 	הליכי מינוי עובדים בכירים: נמצאו ליקויים בהליכי מינוי פקידים בכירים במקורות: בחלק מהמקרים לא פורסמה מודעה פומבית, אלא נעשתה פנייה לחברת השמה אחת; לא נמצא תיעוד של דיוני ועדת האיתור שבו מפורטים הנימוקים להחלטותיה.  

מעקב 
רשות החברות הממשלתיות

3. 	לא דווח על התקדמות בתיקון הליקוי.  

ליקוי 

4. 	על הרשות לשקול את הסדרת נושא גיוסם של כל העובדים והעובדים הבכירים בחברות הממשלתיות, ובכלל זה החלת הוראות חוק חובת המכרזים בנושא, ולהדק את הפיקוח על החברות הממשלתיות בעניין זה. 

מעקב
רשות החברות הממשלתיות

4. 	לא דווח על התקדמות בתיקון הליקוי.

ליקוי

7. 	היעדר כללים בעניין משרות אמון : רשות החברות לא פרסמה כללים ברורים או הנחיות לחברות הממשלתיות בנוגע להליכי המינוי של משרות אמון. דבר זה עלול לשמש פתח למינויים לא תקינים העלולים להביא לידי בחירתם של עובדים לא מתאימים או חסרי כישורים למילוי משרות אלו.

מעקב
רשות החברות הממשלתיות

7.   	לא דווח על התקדמות בתיקון הליקוי.  




חברת נמל אשדוד

ראה הערות ראש הממשלה 65א' – אוקטובר 2014, עמ' 57-58
ליקויים 2, 5-6, תוקנו. ראה מעקב ראש הממשלה 65א' – אוגוסט 2015 101-107. 

ליקוי

1. 	חברת נמל אשדוד האריכה את מועד סיום התוקף של רשימת הכשירים למכרז לתפקיד סוור מנובמבר 2006 לאוקטובר 2011 - בניגוד לתקנות המחייבות מתן שוויון הזדמנויות והליך תחרותי הוגן, ואף סותרות את נוהל החברה בנוגע לתוקף מכרז. בפועל שריינה הארכה זו תפקידים בנמל למועמדים מוגדרים מראש למשך חמש שנים, ובכך נחסמה האפשרות להגשת מועמדות לעבודה בחברה בפני מועמדים מתאימים נוספים.

מעקב
חברת נמל אשדוד

1. 	הנוהל  לגיוס סוורים נמצא בסבב התייחסויות מתקדם.
	
ליקוי

3. 	בספטמבר 2009 החליט הסמנכ"ל למינהל ומשאבי אנוש בחברת הנמל מר עובדיה כהן, לקלוט מועמדת לתפקיד עוזרת מנכ"ל בחברה, אף שזו לא עברה את מבחני המיון ולא עמדה בדרישות הסף לתפקיד. לפני קליטתה בחברת הנמל עבדה המועמדת כמזכירתו של יו"ר איגוד עובדי התחבורה בהסתדרות העובדים הכללית החדשה (להלן - ההסתדרות), שיש לו קשרים עם ועדי העובדים בנמל. החלטה זו מעלה חשש כי בחירתה של המועמדת הושפעה משיקולים זרים.

מעקב
חברת נמל אשדוד

3. 	הליקוי מתייחס לקליטת מועמדת לתפקיד עוזרת מנכ"ל החברה במשרת אמון בחוזה אישי. העובדת עזבה את החברה באוגוסט 2015. הוחלט להכין נוהל לאיוש משרות אמון ולכלול בנוהל את הנקודות הבאות: קריטריונים לאיוש משרות, תנאי סף, תואר אקדמאי, אי העסקת מועמדים עם קרובי משפחה וכד'. טיוטת הנוהל בשלבים סופיים של אישור. 


ליקוי 

4. 	הסמנכ"ל למינהל בחברת הנמל היה לעתים קרובות המוציא לפועל של מדיניות קליטת העובדים שיש להם קרובי משפחה בחברה, גם בתוקף תפקידו כיו"ר ועדות הקליטה השונות; במקרים נוספים הפעיל את סמכותו וכפה את מרותו על עובדים הכפופים לו או על עובדים ביחידות אחרות בחברה, כדי להעדיף עובדים שיש להם קרובי משפחה או מקורבים בחברה. 

מעקב
חברת נמל אשדוד

4. 	סמנכ"ל משאבים סיים את תפקידו בחברה באוגוסט 2014. הוכן  נוהל העסקה במשרות אמון, ראה תגובה לליקוי 3.  נושא העסקת קרובי משפחה נאכף על פי הנדרש. בשנת 2015 נקלטו 84 עובדים, מתוכם 5 עובדים עם קרובי משפחה בחברה, קרבת בן/ת דוד/ה (כ-6%), לעניינם חלה חובת דיווח בלבד.   חברת נמל אשדוד מציינת  כי מתאריך 24.04.2014  עודכנו תקנות החברות הממשלתיות - כללים בדבר העסקת קרובי משפחה תשס"ה- 2005 -  ולהגדרת "קרוב משפחה" הוספו גם: בן דוד, בת דוד, בן דודה ובת דודה.

ליקוי

6. 	הנהלת החברה מנעה תחרות פתוחה והוגנת. היא התעלמה מהדרישה לקיום הליך פומבי תקין של קליטת עובדים, ומהצורך להפיק לקחים מדוחות ביקורת קודמים של מבקר המדינה.  על היועץ המשפטי לממשלה, רשות החברות והדירקטוריון למצות את הדין עם שומרי הסף ובעיקר הסמנכ"ל למינהל, ולשקול ליזום שינוי בתקנות שיאפשר להגביר את אכיפתן ולשרש את התופעה.

מעקב
חברת נמל אשדוד

6. 	סמנכ"ל משאבים סיים את תפקידו בחברה באוגוסט 2014. במאי 2015 נקלטה סמנכ"לית משאבים אשר אין לה קרובי משפחה בחברה.

ליקוי

7.	הנהלת החברה מנעה תחרות פתוחה והוגנת. היא התעלמה מהדרישה לקיום הליך פומבי תקין של קליטת עובדים, ומהצורך להפיק לקחים מדוחות ביקורת קודמים של מבקר המדינה. על היועץ המשפטי לממשלה, רשות החברות והדירקטוריון למצות את הדין עם שומרי הסף ובעיקר הסמנכ"ל למינהל, ולשקול ליזום שינוי בתקנות שיאפשר להגביר את אכיפתן ולשרש את התופעה.

מעקב 
משרד המשפטים

7. 	תיקון לתקנות החברות הממשלתיות  שיזמה  רשות החברות הושלם באופן מקיף.  לעניין  מיצוי הדין עם שומרי הסף  ובהתייחס לסמנכ"ל למינהל  כאמור בדוח הביקורת – במסגרת הליך הבירור בעניינו, הובהר לו כי ייפתח הליך משמעתי. אי-לכך החליט הסמנכ"ל האמור לפרוש מתפקידו. למיטב ידיעת משרד המשפטים עוזרת המנכ"ל הועזבה על-ידי הנמל, והמקרה נדון בבית הדין. הרשות יזמה תיקון לתקנות החברות הממשלתיות  שיזם רשות החברות ומשרד המשפטים ליווה את  העבודה על תיקון התקנות באופן מקיף עד להשלמתו.  


























חברת נמל חיפה בע"מ

גופים מבוקרים: חברת נמל חיפה

ליקויים 1-4 תוקנו. ראה מעקב ראש הממשלה 65א' – אוגוסט 2015 עמ' 111-113.



















מקורות חברת המים בע"מ 
ושח"מ מקורות ביצוע בע"מ

ליקויים 5-6,9,10 תוקנו. ראה הערות ראש הממשלה 65א' – אוקטובר 2014 עמ' 60-63. 
ליקויים 1-4,7,8 תוקנו. ראה מעקב ראש הממשלה 65א' – אוגוסט 2015 עמ' 117-119. 























רכבת ישראל

ליקוי 1 תוקן. ראה  הערות ראש הממשלה 65א'  - אוקטובר 2014 עמ' 64. 
ראה מעקב ראש הממשלה- אוגוסט 2015, עמ' 123

ליקוי 

2. 	על החברה לגבש הגדרות תפקיד גם למשרות אמון, על פי תיאור תפקיד, תחומי האחריות וכדומה, כדי לייעל ולשפר גם את תהליך קליטת העובדים למשרות האמון בחברה.

מעקב 
רכבת ישראל 

2. 	רכבת ישראל מדווחת כי הוגדרו דרישות תפקיד ותיאור תפקיד למשרות האמון.



















חברת חשמל לישראל בע"מ

ליקויים מס' 5,7 תוקנו.  ראה הערות ראש הממשלה 65א' – אוקטובר 2014  עמ'  65-70. 
ראה מעקב ראש הממשלה – אוגוסט 2015 עמ' 127-129

ליקוי

1. 	שיעור ההעסקה של עובדים שיש להם קרובי משפחה בחברת החשמל לישראל (להלן: חח"י) הוא כ-24% לעומת שיעור של 27% בביקורת הקודמת. נתון זה מצביע על כך ששיעור העסקת קרובים בחח"י עדיין גבוה.
 	
ליקוי

2. 	לפי נתוני חח"י, בשנים 2008-2013 נקלטו בה כ-3,901 עובדים חדשים. מתוכם 221 שקרוביהם עבדו בחח"י במועד קליטתם - כ-5.7% בממוצע, לעומת כ-30% בקליטת עובדים מאוגוסט 2003 ועד סוף שנת 2005 (לפי ממצאי הביקורת הקודמת). יצוין כי בשנת 2013 ירד שיעור הקליטה של עובדים שיש להם קרובי משפחה ל-4.6%. 

מעקב 
חברת החשמל

1-2.  	החברה נקטה במדיניות מחמירה בכל הנוגע לסדרי קבלת עובדים  שהם בני משפחה בחברת חשמל.  כתוצאה ממדיניות זו החברה מציינת כי בשנת 2014 שיעור קליטת בני משפחה מתוך סך הנקלטים עמד על 1.1% בלבד ובשנת 2015 : 0.7% בלבד, זאת בהשוואה לממוצע של 5.8% לשנה, בשנים 2008-2013, ללא בני דודים. 	

ליקוי

3.	מבדיקת המעקב עולה, כי בספטמבר 2013 היו בחח"י 98 קרובי משפחה המועסקים באותה מחלקה או באותו אזור. נמצא, כי לפחות 25 מהם עבדו בכפיפות לקרובי משפחה שלהם. העסקה כזו עלולה ליצור ביניהם קשרי עבודה פסולים כהגדרתם בתקנות או לגרום להם לפעול תוך ניגוד עניינים. במקרים אלה מוסמכת ועדת חריגים המוגדרת בתקנות ופועלת בחברה ממשלתית גדולה, כהגדרתה בתקנות, לבחון את האפשרות לתת היתר מנומק להמשך העסקתם של קרובים אלה. זאת - בהתחשב בשיקולים המפורטים בתקנות ולאחר ששוכנעה כי העסקתם לא תפגע בטוהר המידות ובתקינות פעילות החברה, ולהתנות תנאים להעסקתם כך שיימנעו יחסי כפיפות, קשרי עבודה וניגוד עניינים בלי לרוקן מתוכן את משרותיהם. עוד עולה מהביקורת, כי אין בחח"י מעקב מלא אחר יישום ההחלטות של ועדת חריגים. כתוצאה מכך, למרות ההחלטות של ועדת חריגים, ממשיכים חלק מהעובדים וקרוביהם לעבוד באותה מחלקה או באותו אזור, אף על פי שהחשש למצב של ניגוד עניינים או יחסי כפיפות ממשיך להתקיים.

מעקב
חברת החשמל 

3. 	מועברים דיווחים מכל וועדות החריגים באופן שוטף לוועדת ארגון ומשאבי אנוש של הדירקטוריון, אשר הוסמכה לפקח אחר מקרים אלו. דיווחים לוועדת ארגון ומשאבי אנוש בדירקטוריון על דיוני ועדת החריגים הועברו בתאריכים: 20/04/2015,  20/08/2015. כמו כן, הוקמה מערכת ממוחשבת למעקב אחר החלטות ועדת חריגים.

ליקוי 

4. 	מאגר קרובי המשפחה של חח"י אינו שלם, לדוגמא: בספטמבר 2013 עבדו בחח"י 99 עובדים שיש להם קרובי משפחה, כהגדרתם בתקנות, והם לא נכללו במאגר המידע הממוחשב של חח"י על קרובי משפחה המועסקים בה.

מעקב 
חברת החשמל

4. 	הטיפול בכל המקרים בהם התגלו קרבת משפחה שלא דווחה ע"י העובדים  הסתיים. כמו כן, שודרג תהליך הדיווח השנתי של כל עובדי החברה, כך שטופס אימות פרטים בנושא קרבת משפחה הוא  אוטומטי וממוחשב.

ליקוי 

6.	ממצאי הבדיקה מעלים, כי עדיין קיים שיעור גבוה, יחסית, של עובדים חדשים המתקבלים לחברה שיש להם קרובי משפחה בתפקידים בכירים ובוועד העובדים. על הנהלת החברה להקפיד לפעול בהתאם לתקנות ולכללי רשות החברות שפורסמו במרץ 2014. כדי לצמצם תופעה זו.

מעקב 
חברת החשמל 

6. 	חברת חשמל פועלת בהתאם לתקנות העסקת קרובי משפחה באופן המחמיר   ואף החילה את כללי הדיווח והבקרה על כל רמות התפקידים בחברה. כל החלטה על קליטה או קידום של קרוב משפחה מובאת לאישור הדירקטוריון. החברה מדגישה כי בארבע השנים האחרונות לא היו כלל קליטות של קרובי משפחה לנושאי משרה או מנהלים בכירים ולא היו קליטה של   קרובי משפחה  הנמנים עם  חברי הוועד בשנים 2013-2015.  כל החלטה על קליטה או קידום של קרוב משפחה של נושא משרה מובאת לאישור הדירקטוריון.

ליקוי 

8. 	על הדירקטוריון וההנהלה של חח"י לדון בכל המקרים שבהם נמצא כי עובדים מועסקים בתפקידים הכפופים לאלו שבהם עוסקים קרוביהם באותה יחידה, או שמתקיימים ביניהם קשרי עבודה כהגדרתם בתקנות - לקבוע הסדרים למניעתם ולדווח על כך לדירקטוריון

מעקב
חברת החשמל 

8. 	החלטותיה של ועדת החריגים מדווחות לועדת ארגון ומשאבי אנוש של הדירקטוריון ולוועדת הביקורת. ראה מעקב  לליקוי 3.











רשות שדות התעופה

ראה הערות ראש הממשלה 65א' – אוקטובר 2014, עמ' 71-73. 
ליקויים  3-4 תוקנו. ראה מעקב ראש הממשלה – אוגוסט 2015, עמ' 133-135  

ליקוי

1. 	בשנים 2012-2009 קיבלו 271 עובדים קביעות ברשות, ול-51 מהם (19%), היו קרובי משפחה ולחלקם אף כמה קרובי משפחה ברשות, זאת לעומת שיעור של 28% בביקורת הקודמת. נתונים אלה מצביעים על כך שלמרות הירידה בקליטת קרובי משפחה ברשות, לעובד ארעי שיש לו קרובי משפחה ברשות יש סיכוי גבוה יחסית לקבל בה מעמד של קביעות. 

מעקב 
רשות שדות התעופה 

1. בשנת 2015 נקלטו 100 עובדים קבועים לרשות שדות התעופה.  לשבעה מהעובדים, המהווים 7% מסך העובדים שנקלטו לקביעות יש קרובי משפחה ברשות.

ליקוי

2. 	כהונת חברי וועד כעובדים בכירים: בניגוד להוראות תקנון שירות המדינה, יו"ר ועד העובדים הכללי ויו"ר ועד הנדסאים, טכנאים ומהנדסים, עדיין משמשים במקביל כמנהלי אגפים ברשות. כמו כן, חבר ועד האקדמאים, משמש גם בתפקיד ראש אגף שינוע, והדבר עלול ליצור ניגוד ענייניים בין תפקידו כחבר המייצג את העובדים לפני ההנהלה ובין תפקידו כמנהל המייצג את ההנהלה לפני העובדים.

מעקב 
רשות שדות התעופה 

2. 	רשות שדות התעופה מקבלת את המלצות הביקורת. הנהלת הרשות פנתה אל יושבי ראש הוועדים השונים בכתב בהתאם לדוח הביקורת והנחיית מועצת המנהלים של הרשות וקראה לשלושת נציגי הוועדים, שני יושבי ראש מכהנים וחבר ועד האקדמאים, וערכה להם שימוע.  יו"ר הועד התעופתי קיבל את החלטת ההנהלה והתפטר מתפקידו כראש אגף מפעיל ציוד וכיום משמש רק כיו"ר ועד העובדים ובכך נפתרה סוגיית ניגוד העניינים. חבר ועד האקדמאים, שהינו במעמד ראש אגף, מנהל עובד אחד ואינו משמש כיו"ר הועד אלא כחבר וועד בלבד, הציג את עמדתו במסגרת השימוע ובשל כך החליטה ההנהלה להחתימו על   מסמך של העדר ניגוד עניינים ולאפשר לו להמשיך ולשמש כחבר ועד בלבד. יו"ר ועד המהנדסים/הנדסאים/טכנאים העדיף לערוך שימוע בכתב והודיע על סירובו להתפטר הן מתפקידו כיו"ר הועד והן מתפקידו  כראש אגף  מכונות. הנושא נמצא בהליך משפטי בבית הדין  לעבודה.

ליקוי 

5. 	עניינים או כפיפות לקרוב משפחתם המועסק ברשות, ומוצב אף הוא באותה יחידה. על הרשות לעשות את כל הנדרש לצמצום תופעות אלה ולטפל בהצבתם מחדש של עובדים שיש להם קרובי משפחה המועסקים באותה יחידה, בכפיפות או מתוך ניגוד עניינים.

מעקב 
רשות שדות התעופה

5. 	נכון לתאריך 18.1.16 ירד מספר העובדים אשר לגביהם הייתה בעיית כפיפות לשישה. הסתיימה העסקתו של אחד העובדים שהועסק במעמד ארעי, שלגביו הייתה בעיית כפיפות.  

ליקוי 

6. 	לדעת משרד מבקר המדינה, מכיוון שנציבות שירות המדינה הגבילה את כמות העסקת קרובי המשפחה (בתאגידים הסטטוטוריים), ולאור כמות העובדים בפועל ברשות שעברה את מכסת 10% שנקבעה על ידי נציבות שירות המדינה, יש מקום לשקול להפסיק את קליטתם של קרובי המשפחה ברשות, עד שייוצר האיזון הנדרש.

מעקב 
רשות שדות התעופה

6. 	בשנת 2015 נקלטו  לרשות שדות התעופה  682 עובדים ורק תשעה מתוכם הם קרובי משפחה, מדובר על 1.6% מסך המגויסים. הכללים שנקבעו בנושא וההקפדה על יישומם הביאו לירידה באחוזי קרובי המשפחה לכדי כ- 15.9% מכלל העובדים שכן ישנה פרישת עובדים להם קרובי משפחה מחד וקליטה מועטה של עובדים להם קרובי משפחה מאידך.

ליקוי

7. 	משרד מבקר המדינה מעיר לרשות, כי מלבד הצורך בצמצום ההעסקה של קרובי משפחה בארגון, יש גם לפעול בהתאם לנהלים, לרבות מתן הנמקה ברורה במקרים שבהם הוחלט לקלוט מועמד שיש לו קרובי משפחה בארגון. לדעת משרד מבקר המדינה, על הרשות לשקול להעניק משקל רב יותר לציונים של גורמים אובייקטיבים שמחוץ לרשות בתהליך קבלת ההחלטה.

מעקב 
רשות שדות התעופה

7.  	הרשות  פועלת בהתאם לנוהל גיוס ובחירת עובדים שאושר על ידי הממשלה ונוהל העסקת קרובי משפחה, בהם מפורטים התנאים והמגבלות להעסקת קרובי משפחה, לרבות החובה למתן  הנמקה ברורה במקרים בהם הוחלט לקלוט עובד שיש לו קרובי משפחה בארגון. כל המכרזים הן הפנימיים והן הפומביים לגיוס עובדים, מלווים בטבלת ניקוד שמתייחסת לקריטריונים שנקבעים ע"י חברי ועדת הבחינה והבחירה למשרה הנידונה. עם תום הדיון בוועדה מנקדים חברי הוועדה את המועמדים בהתאם לאותם קריטריונים. המועמד בעל הניקוד המשוקלל הגבוה מבין כל המועמדים נבחר למשרה הנידונה. בבחירת המועמד נלקחים בחשבון שיקולי מגדר, כל זאת בהתאם לנהלים וההנחיות של הגופים הממשלתיים בנושא גיוס עובדים.

















































































פרק שני


משרדי הממשלה

















משרד האוצר
תכנון ויישום של תוכניות עבודה

גופים מבוקרים: משרד האוצר, אגף התקציבים,אגף החשב הכללי, אגף שוק ההון והביטוח, מטה התקשוב הממשלתי

ראה הערות ראש הממשלה 65א' – אוקטובר 2014, עמ' 77-78. 
ראה מעקב ראש הממשלה- אוגוסט 2015, עמ' 141-143.

ליקוי 

1. 	אין במשרד האוצר גורם תכנון שמתווה תכנית אסטרטגית ברמה המשרדית ומוודא שתכניות העבודה של האגפים במשרד נגזרות ממנה, מממשות את יעדיה ומתואמות אִתה. רק חלק מהאגפים פועלים על פי תכנית אסטרטגית אגפית.

מעקב
משרד האוצר

1.  	ראה הערות ראש הממשלה 65א', עמ' 77. 
		
ליקוי

2. 	אין במשרד האוצר - ובכלל זה בלשכת המנכ"ל - גוף מרכז ומתכלל המופקד על המעקב, על הבקרה ועל הפקת הלקחים בנושא יישום תכניות העבודה של כל אחד מאגפי המשרד. היעדר מנגנון כזה פוגע בעבודת המטה של המשרד בכל הנוגע לבחינת יישומן של תכניות העבודה ולבחינת השפעותיהן על השגת המטרות והיעדים ועל ביצוע הרפורמות והתהליכים שהמשרד מקדם.

מעקב

2.  	לא דווח על התקדמות בתיקון הליקוי. 

ליקוי 

3. 	משרד האוצר טרם הטמיע מערכת ממוחשבת לניהול תכניות עבודה באגפיו השונים. מערכת כזו אמורה לייעל את התכנון, את הבקרה ואת שיתוף הפעולה במשרד.

מעקב
משרד האוצר

3.  	ראה דוח מעקב אוגוסט 2015, עמ' 142. 

ליקוי

4. 	מדריך התכנון הממשלתי (להלן - מדריך התכנון או המדריך) הופץ למשרדי הממשלה ב-2007, והנהלת משרד האוצר אימצה את מתודולוגיית התכנון, המדידה והבקרה שנקבעה בו. למרות זאת לא הונחו אגפי המשרד לפעול על פיה.

מעקב

4.  	לא דווח על התקדמות בתיקון הליקוי. 

ליקוי 

5. 	במשרד האוצר אין תהליך סדור ושיטתי של הכנת תכניות עבודה, וקיימים הבדלים ניכרים בין האגפים באופן הכנתן והצגתן ובמידת הטמעתן את המתודולוגיה של מדריך התכנון.

מעקב

5.  	לא דווח על התקדמות בתיקון הליקוי. 

ליקוי

6. 	לא כל האגפים שנבדקו מבצעים מעקב, בקרה ודיווח שיטתיים על יישום תכניות העבודה שלהם. אשר לאגפים שכן מבצעים זאת - קיימים הבדלים ניכרים ביניהם באופן הביצוע.

מעקב

6. 	ראה דוח מעקב אוגוסט 2015, עמ' 142. 

ליקוי

7. 	נמצא כי הנהלת משרד האוצר, חרף אחריותה וסמכותה, לא חייבה את אגפי המשרד להיעזר בשירותי חברת הייעוץ שהעסיק המשרד בשנים 2012-2009. מלבד זאת, הנהלת משרד לא קיימה בקרה מספקת ומלאה על התפוקות ועל איכות התוצרים שהתקבלו במהלך ההתקשרות עם חברת הייעוץ.

מעקב

7.  	לא דווח על התקדמות בתיקון הליקוי. 

ליקוי

8. 	על מנכ"ל משרד האוצר לפעול בהקדם להטמעת תרבות של תהליכי תכנון, מדידה ובקרה, זאת משום שמשרד האוצר מוביל נושאים ורפורמות שהם בליבת הפעילות הכלכלית של מדינת ישראל ובהיקפים של מיליארדי שקלים. להיעדרן של תכניות עבודה מסודרות עלולה להיות השפעה מהותית על כלל המשק.

מעקב

8. 	ראה דוח מעקב אוגוסט 2015 עמ' 143. 















הרשות לזכויות ניצולי השואה - ממצאי מעקב

טיפולה של הרשות לזכויות ניצולי השואה בניצולים

גופים מבוקרים: משרד האוצר, הרשות לזכויות ניצולי השואה

ראה הערות ראש הממשלה 65א'- אוקטובר 2014, עמ' 79-80. 
ראה מעקב ראש הממשלה 65א'- אוגוסט 2015, עמ' 147-153. 

ליקוי 

1. 	הרשות משתמשת במערכת מחשוב מיושנת ומסורבלת שנבנתה לפני כעשרים שנה. המידע המופק מהמערכת אינו מהימן וקשה להפיק דוחות על כלל האוכלוסייה שבטיפול הרשות. בנוסף, עובדי הרשות לא תמיד מעדכנים את כל פרטי המידע במערכת הממוחשבת.

מעקב
הרשות לזכויות ניצולי שואה

1. 	לעניין מערכת המחשוב, הרשות מעדכנת כי מהיחידה למערכות מידע באוצר נמסר כי הטמעת המערכת הממוחשבת החדשה שפיתוחה כבר החל בשנת 2015, לא תהיה מודולרית. הפיתוח והבדיקות יימשכו עד מרץ 2017, ולאחר מכן המערכת הממוחשבת צפויה להיכנס לפעולה בשלמותה. יצוין כי הפיתוח של המערכת החדשה מתבצע במקביל להטמעת שינויים שוטפים הנובעים מצורכי הרשות במערכת הקיימת. לעניין זה רשות מציינת שכל שלבי הטיפול בתיק, מתבצעים באמצעות המערכת הממוחשבת, אשר ככלל מכילה את כל פרטי המידע בקשר לתיק. העבודה של המחלקות המקצועיות מתבססת על המערכת הממוחשבת, ולא ניתן להתקדם בטיפול בתיק מבלי לפעול באמצעות המערכת. כל המכתבים מופקים באמצעות המערכת הממוחשבת, נרשמת היסטוריית פניות למרכז המידע, מעודכנות המחלות המוכרות לנכים ופרטים אודות מבחני הכנסה, ככל שנערכו, כאשר אף נסרקים לתיקים פרוטוקולים מלאים של הוועדות הרפואיות ואף פסקי דין והחלטות של בתי המשפט. בהתאם לכך, כל תיק במערכת הממוחשבת מכיל נתונים רבים, הן לעניין הסטטוס של התיק והמכתבים שנשלחו במסגרתו, והן לעניין פרטיו של התובע עצמו, ובכלל זה: תאריך הגשת תביעה לרשות, המחלות המוכרות, אחוזי נכות, פרטי התובע (כולל ארץ מוצא, שנת לידה, שנת עלייה), פרטי בן הזוג, הוראות תשלום, דוח סוציאלי, היסטוריית פניות למרכז המידע, מבחני הכנסה, החלטות ועדות רפואיות, פסקי דין, ועוד. ככל שבעבר לא הוקלדו במערכת כל פרטי המידע בתיק, הרי שהדבר נבע מהטמעת תהליכי העבודה ובטרם נסרקו מסמכים לתיקים. כיום כחלק בלתי נפרד מתהליך העבודה החומר השוטף נסרק לתיקים. לאור האמור, כבר עתה, עוד טרם סיום פיתוח מערכת חדשה כאמור, כל נתון שניתן לעדכון במערכת אכן מעודכן על ידי המחלקות השונות.

ליקוי

2. 	הרשות הכינה אמנה לאיכות השירות, אך זו מתייחסת רק לטיפולן של הוועדות הרפואיות ואינה מגדירה את פרק הזמן הנדרש כדי לטפל בתביעות ממועד קבלתן ועד לתשלום הגמלה או לדחייתה.

מעקב
הרשות לזכויות ניצולי שואה

2. 	בכוונת הרשות ליצור אמנת שירות חדשה ועדכנית. נושא יצירתה של אמנת שירות, התכנים המחויבים בה, ואופן פרסומה עומד על סדר יומה של הרשות. כבר עתה, עוד טרם יצירת האמנה, פרסמה הרשות את "חזון הרשות". כמו כן, פרסמה הרשות באתר האינטרנט שלה את נהלי העבודה שעל פיהם היא פועלת, וזאת לצורך הגברת השקיפות בנושא. 

ליקוי 

5. 	על הרשות ומשרד האוצר לבדוק יחד אם המערכת הממוחשבת הנוכחית ממלאת את הצרכים ולעשות את הנדרש כדי לשפרה או להחליפה (בשים לב ליחס עלות-תועלת).

מעקב
הרשות לזכויות ניצולי שואה

5. 	ראה מעקב לליקוי 1.

ליקוי

6. 	מן הראוי שהרשות תעדכן את האמנה לאיכות השירות או תכין אמנה חדשה, ובה יוגבל פרק הזמן שבין אישור התביעה ברשות לבין התשלום לניצול. יש לפרסם את האמנה באתר האינטרנט של הרשות.



מעקב
הרשות לזכויות ניצולי שואה

6. 	ראה מעקב לליקוי 2.

ליקוי

7. 	על הרשות לבחון עם הנהלת משרד האוצר, עם הקרן לרווחת נפגעי השואה בישראל ועם נציגי הניצולים את היתרונות והחסרונות של מתן סיוע בעין (שעות סיעוד שבועיות) לעומת העלאת הגמלה לזכאים בסכום שווה, ולפעול להסדרת הנושא באופן מיטבי, זאת מתוך התייחסות לשונות בין הניצולים ובצורכיהם. ראוי שהרשות תאפשר לניצולים ולנציגיהם להגיש בקשות באמצעות האינטרנט, וכך יתקצר משך הזמן שבין הכנת בקשה לקבלתה ברשות - כל זאת לשיפור השירות וכחלק מתכנית "ממשל זמין", הנהוגה במשרדי ממשלה רבים.

מעקב
הרשות לזכויות ניצולי שואה

7. 	בעקבות שינוי חוק הביטוח הלאומי, עומדת כיום בפני כל אדם שזכאי לגמלת סיעוד אפשרות לבקש לקבל גמלה בכסף, במקום סיוע בעין. בהתאם לכך, גם מי שזכאי לתוספת שעות סיעוד (9 ש"ש), שניתנות כיום על ידי הקרן לרווחה, רשאי לבקש לקבל אותן בכסף במקום בעין. במקרה כזה הוא יקבל תוספת כספית לחשבונו מועידת התביעות (שהנה הגוף שמממן ביחד עם הרשות את אפיק הסיוע האמור שעניינו סיעוד). הרשות סבורה כי שינוי חוק הביטוח הלאומי הנו מהלך משמעותי שכן בפני ניצולי השואה, כמו כל אזרחי המדינה הזכאים לכך, עומדת הבחירה האם לקבל את הסיוע בכסף או בעין, וכל ניצול בוחר באפשרות המיטבית עבורו. באופן כזה לא יכפה על אף ניצול אחת מהדרכים, וכל אחד מהניצולים בוחר באפשרות הרצויה בעיניו, כבר בשלב קבלת גמלת הסיעוד מהמוסד לביטוח לאומי. כמו כן, לאחרונה התקבלה החלטה ברשות על הקמת צוות מקצועי שיבחן את האופן הראוי למתן השירות – שעניינו תוספת שעות סיעוד -  לניצולים, ובהתאם לכך, יגבש ויגיש למנהלת הרשות הצעה לתכנית עבודה סדורה ואופרטיבית בהתאם להמלצותיו. במסגרת עבודתו, יבדוק הצוות אפשרות להמיר את שעות הסיעוד בתמורה כספית.

ליקוי

8. 	עד לתיקונה ושיפורה של המערכת הממוחשבת על הרשות להמשיך ולבחון דרכים נוספות לטפל בו-בזמן במכלול התביעות שניצול השואה מגיש במקביל, אם להכרה במחלה נוספת ואם למתן הטבה אחרת, גם אם תיקו אינו ממוחשב.

מעקב
הרשות לזכויות ניצולי שואה

8.	 הרשות הסדירה את נושא הטיפול המקביל בתיקים וכיום מתבצע הלכה למעשה טיפול מקביל בתיקים תוך מאמץ מיוחד ומוגבר מצד גורמי הרשות, יובהר כי הרשות אינה מעכבת טיפול בתביעות או בבקשות בשל קיומן של בקשות נוספות באותו תיק.

























רשות החברות הממשלתיות 
הפרטות ושינויים מבניים של חברות
		
גופים מבוקרים: משרד התיירות, משרד התקשורת, משרד האוצר, משרד התחבורה, רשות החברות הממשלתיות, חברת נמל חיפה , חברת נמל אשדוד, חברת נמלי ישראל פיתוח ונכסים, חברת הדואר, חברת חלמיש, חברת חלד, חברת שקמונה, חברת פרזות, חברת המכון הישראלי ליין, חברת פיתוח מזרח ירושלים, רשות מקרקעי ישראל, חברת נתיבי איילון, חברת אוצר מפעלי ים, רשות הספנות והנמלים

ליקויים 1,2,3 תוקנו. ראה הערות ראש הממשלה אוקטובר- 2014 עמ' 81-89 ליקוי 14 תוקן. ראה מעקב ראש הממשלה 65א' – אוגוסט 2015 עמ' 157-164. 

ליקוי

4. 	מפברואר 2011 קיימו נציגי אג"ת משא ומתן ממושך ואינטנסיבי בנושא תחרות תוך-נמלית עם נציגי הנהלת חנ"א ונציגות עובדי חנ"א במטרה להגיע עמם להסכמה, בין היתר, על מתווה הפרטה שונה ממתווה ההפרטה שגובש בהחלטת ועדת השרים. נציגי אג"ת לא הודיעו לרשות על קיומו של משא ומתן זה.

מעקב
רשות החברות הממשלתיות

4. 	לא דווח על התקדמות בתיקון הליקוי.

ליקוי 

5. 	למרות חובת התיעוד החלה על משרדי הממשלה, לא תיעדו הרשות ואג"ת את הפגישות עם נציגות העובדים ואת הנאמר בהן. תיעוד כאמור עשוי היה ללמד על המחלוקות ולאשש או להפריך את טענות הרשות ואג"ת בדבר חוסר שיתוף פעולה מצד הנציגות בתהליך ההפרטה.

מעקב
רשות החברות הממשלתיות

5. 	ראה הערות ראש הממשלה 65א' – אוקטובר 2014 עמ' 83 .



ליקוי

6. 	בשנים 2012 ו-2013 בחנו משרד האוצר ומשרד התחבורה והבטיחות בדרכים (להלן - משרד התחבורה) את הצורך בשינוי מבני בנמלים ותוספת של תשתיות בנמלים. במאי 2013 הודיע שר התחבורה על פרסום מכרזים להקמה ותפעול של נמל פרטי באשדוד וחיפה. אג"ת הכין נייר עבודה אשר בחן, בין היתר, את השפעת חוסר היעילות של הנמלים על יוקר המחיה במשק. נמצא כי חלק מההנחות ששימשו לחישוב אומדן חוסר היעילות אינן מבוססות דיין. עוד נמצא כי אג"ת לא הציג הערכה בנוגע לסיכויי הרפורמה המתוכננת לצמצם חוסר יעילות זה. מידע זה היה נחוץ למקבלי ההחלטות, על מנת להעריך את הצורך ברפורמה.

מעקב
רשות החברות הממשלתיות

6. 	לא דווח על התקדמות בתיקון הליקוי.

ליקוי

7. 	משרד מבקר המדינה בדק את פעולות הרשות וגופים ממשלתיים אחרים לביצוע החלטות ממשלה לשינוי ארגוני בתשע חברות ממשלתיות בשנים 2013-2006. ברוב המקרים שנבדקו נמצא כי הרשות לא עדכנה בכתב את שר האוצר בקשיים בביצוע ההפרטות או החלטות הממשלה כדי שהשר יוכל להביא את העניין לפני הממשלה.

מעקב
רשות החברות הממשלתיות

7. 	לא דווח על התקדמות בתיקון הליקוי.

ליקוי

8. 	הממשלה בהחלטותיה הטילה על מנהל הרשות להגיש הצעת החלטת הפרטה לחברת דואר ישראל, והרשות קידמה את ההצעה. עקב אי-הסכמות בין הרשות לשר התקשורת דאז מר משה כחלון לא התקדם תהליך ההפרטה במתווה המוצע. הרשות לא הגישה הצעת החלטת הפרטה אף שהחלטת הממשלה לא שונתה או בוטלה. מצב אי-הוודאות שבו נמצאת חברת הדואר במשך שנים ארוכות מאז התקבלו החלטות הממשלה בקשר להפרטתה עלול להשפיע לרעה על ניהולה, על התכניות להבראתה ועל שווייה.



מעקב 
רשות החברות הממשלתיות

8. 	ראה דוח מעקב ראש הממשלה אוגוסט 2015 עמ' 159.

ליקוי

9. 	הממשלה בהחלטה 191 מ-2009 הנחתה את הרשות להביא לפירוק חברות חלד - חברה ממשלתית עירונית לשיקום דיור ופיתוח בע"מ; ושקמונה - חברה ממשלתית עירונית לשיקום הדיור בחיפה בע"מ. למרות זאת, במשך ארבע שנים מקבלת ההחלטה קיימה הרשות רק פגישה אחת לקידום פירוק החברות עם כל אחת מהעיריות פתח תקווה וחיפה.

מעקב
רשות החברות הממשלתיות

9. 	רשות החברות הממשלתיות גיבשה מתווה ראשוני וקיימה פגישות עם בעלי המניות האחרים בחברות (עיריית פתח תקווה ועיריית חיפה). השיחות לא הבשילו לכדי גיבוש מתווה משותף לפירוק. 

ליקוי

10. 	הממשלה החליטה להביא לפירוק פרזות - חברה ממשלתית עירונית לשיכון ירושלים בע"מ (להלן - חברת פרזות) באמצעות הליך פירוק מרצון והסמיכה את הרשות לפעול לכך. בנובמבר 2012 העיר מבקר המדינה שיש להשתמש בכספי המכר של הדיור הציבורי הצבורים בקופתה של חברת פרזות לתועלתם של זכאי הדיור הציבורי. כדי לבצע זאת היה על דירקטוריון חברת פרזות להסדיר את השימוש בכספי הדיור הציבורי ולקבוע את ייעודם עוד לפני קידום ההחלטה על פירוק מרצון של החברה. עד מועד סיום הביקורת (דצמבר 2013) לא התכנס הדירקטוריון, הערות מבקר המדינה לא יושמו וגם הפירוק לא בוצע. עוד החליטה הממשלה להביא לפירוק חברת המכון הישראלי ליין בע"מ (להלן - מכון היין) באמצעות הליך פירוק מרצון והסמיכה את הרשות לפעול לכך. עד יוני 2014 לא התכנסה האספה הכללית של בעלי המניות של מכון היין, וממילא לא החליטה על פירוק מרצון.

מעקב
רשות החברות הממשלתיות

10. 	לא דווח על התקדמות בתיקון הליקוי.
ראה הערות רה"מ 65 א' אוקטובר 2014 עמ' 85. 
ליקוי

12. 	הממשלה בהחלטה 460 מ-2006 קבעה כי יש להביא הצעת החלטה לסיום המעורבות הממשלתית בחברת פיתוח מזרח ירושלים בע"מ (להלן - פמ"י), אם יימצא על ידי מנהל הרשות בתיאום עם מנכ"ל משרד התיירות, החשב הכללי והממונה על התקציבים במשרד האוצר, כי היא אינה נחוצה. עמדת הרשות הייתה כי יש לפרק את החברה ולמזג את פעילותה עם חברה ממשלתית אחרת, אך הרשות לא ביצעה עבודת מטה בנושא.

מעקב
רשות החברות הממשלתיות

12.	ראה הערות רה"מ 65 א' אוקטובר 2014 עמ' 86. 

ליקוי

13. 	הממשלה בהחלטה 191 מ-2009 הטילה על מנהל הרשות להגיש המלצות לביטול או הקטנת חלקה של הממשלה בחלמיש חברה ממשלתית-עירונית לדיור לשיקום ולהתחדשות שכונות בתל אביב-יפו בע"מ (להלן - חלמיש) ובחברת אוצר מפעלי ים בע"מ תוך 120 יום. עד מועד סיום הביקורת לא הגיש מנהל הרשות המלצות כאמור. הרשות לא הכינה עבודת מטה וסקר נכסים לגבי חלמיש שהיו דרושים לצורך ביצוע החלטת הממשלה.

מעקב
רשות החברות הממשלתיות

13. 	לא דווח על התקדמות בתיקון הליקוי.

ליקוי

15. 	משנת 1998 שינתה הממשלה את עמדתה לגבי הבעלות וההפרטה של חברת נתיבי איילון פעמים מספר. שינויי עמדה אלה מביאים את החברה לידי חוסר ודאות לגבי עתידה ועלולים לפגוע בתפקודה ובפיתוחה.

מעקב
רשות החברות הממשלתיות

15. 	ביום 22.5.2014 התקבלה החלטת ממשלה 1613 בה הוחלט כי המדינה תרכוש את אחזקות עיריית תל אביב- יפו בחברת נתיבי איילון בע"מ כחלק מהעסקה הכוללת הפרטת ארבע חברות נוספות שבהן למדינת ישראל אחזקות עם העירייה. ביום 15.6.2016 הושלמה עסקת הפרדת האחזקות עם העירייה והמדינה רכשה את מניות העירייה בחברת נתיבי איילון והפכה לבעלים של 100% ממניות חברת נתיבי איילון. 

ליקוי

16.	שנת 1995 עמדת הרשות לגבי קרנות ההשתלמות הענפיות הייתה כי יש להפריטן. למרות זאת בסוף שנת 2013 היו בבעלות המדינה 11 קרנות השתלמויות ענפיות שטרם הופרטו.

מעקב
רשות החברות הממשלתיות

16. 	הרשות התקשרה עם משרד עורכי דין על מנת שזה יסייע בידי הרשות בפתרון סוגיות משפטיות הקשורות בהפרטת קרנות ההשתלמות. בשלב זה, המשרד הנ"ל הכין חוות דעת הפותרת סוגיות משפטיות בעניין הפרטת החברה המנהלת קרן השתלמות לאקדמאים בדרך של אישור ממשלה להחלטת דירקטוריון החברה להעברת קרן ההשתלמות לאקדמאים לניהול החברה המנהלת קופות גמל במח"ר. 

ליקוי

17. 	על הרשות ושר האוצר ליידע את הדרג הנבחר בדבר אי-הצלחתם לבצע החלטות של הממשלה וועדת השרים, הקשיים שנתקלו בהם והפסקת ביצוען.

מעקב
רשות החברות הממשלתיות

17. 	רשות החברות פועלת ללא הרף לקידום המדיניות שאושרה בממשלה וכן לקידום יוזמות שונות מול הדרגים המקצועיים והפוליטיים. במסגרת זו, נערכים דיונים רבים והערכות מצב ביחס להחלטות ממשלה והחלטות הפרטה בפרט, שאין מיושמת מסיבות שונות. 

ליקוי

18. 	אי-ההצלחה של הממשלה בהשגת מטרות ההפרטה מחייבת אותה לשפר את סדרי הפיקוח והבקרה על הדרג המבצע את החלטותיה על מנת לוודא שהחלטותיה יוצאו מן הכוח אל הפועל.


מעקב
רשות החברות הממשלתיות

18. 	לא דווח על התקדמות בתיקון הליקוי.

ליקוי 

19. 	לדעת משרד מבקר המדינה, כאשר הממשלה וועדת השרים מזהות חברה ממשלתית אשר צריך להפריט אותה, על הרשות וכלל הגופים השותפים לביצוע ההפרטה להתגייס באופן מתואם ולפעול ביתר שאת לביצוע מוצלח של ההפרטה, ובכלל זה היערכות מראש ונקיטת כל הפעולות הנדרשות להצלחת ההפרטה.

מעקב
רשות החברות הממשלתיות

19. 	לא דווח על התקדמות בתיקון הליקוי.

ליקוי

20. 	על אג"ת להכין אומדן מבוסס להשפעת חוסר יעילות הנמלים וליכולת הרפורמה לצמצם חוסר יעילות זו על מנת שמקבלי ההחלטות יוכלו לשקול את תועלת הרפורמה לעומת עלותה.

מעקב
משרד האוצר

20. 	לא דווח על התקדמות בתיקון הליקוי.

ליקוי

21. 	על הרשות ומשרד התקשורת להמשיך בקידום החלטת הממשלה בנוגע לחברת הדואר, או לחלופין לפעול לשנותה. במסגרת זו יש להביא בחשבון את מצבה הכספי של חברת הדואר ותכניות ההבראה.

מעקב
רשות החברות הממשלתיות

21.  	ראה דוח מעקב מאוגוסט 2015 עמ' 163. 




ליקוי

22. 	לאור עמדתם של משרד התיירות והמשרד לירושלים והתפוצות על הצורך להמשיך להפעיל את פמ"י, על הרשות לבצע עבודת מטה יסודית לשם בחינת פעילותה של פמ"י כדי שיהיה בידי המדינה כל המידע הדרוש לקבלת החלטה בקשר לעתידה.

מעקב
רשות החברות הממשלתיות

22. 	לא דווח על התקדמות בתיקון הליקוי.

ליקוי

23. 	על הרשות לבצע בהקדם עבודת מטה לגבי אופן ביצוע החלטת הממשלה בחלמיש ולפעול לביצוע סקר נכסים לצורך ביצוע החלטה 191.

מעקב
רשות החברות הממשלתיות

23. 	לא דווח על התקדמות בתיקון הליקוי.

ליקוי

24. 	נוכח המחלוקת על זכויות המקרקעין בחברת אוצר מפעלי ים בע"מ, על הרשות להפנות את העניין לשר האוצר על מנת שתינקטנה פעולות נמרצות ליישוב המחלוקת כשלב מקדים להפרטת החברה ועל הפרקליטות לשקול להפנות את המחלוקת בנוגע לחובות חברת אוצר מפעלי ים בע"מ לרמ"י להכרעת בית המשפט.

מעקב
רשות החברות הממשלתיות

24. 	לא דווח על התקדמות בתיקון הליקוי.

ליקוי

25. 	הקשיים בביצוע שינויים בתחומי הממשל התאגידי, פרק הזמן הממושך שבו נושא הפרטת קרנות השתלמות שהמדינה שותפה בבעלותן נמצא על המדוכה וכן הבעייתיות בתפקוד חלק מהקרנות מחייבים את הממשלה לבחון את סוגיית קרנות ההשתלמות אשר נמצאות בבעלות חלקית של המדינה.
מעקב
רשות החברות הממשלתיות

25. 	לא דווח על התקדמות בתיקון הליקוי.

ליקוי

26. 	נוכח ממצאי דוח זה, על המדינה, בבואה להקים חברות ממשלתיות, להביא בחשבון את הדרכים לסיים בעת הצורך את מעורבותה והחזקתה בהן.

מעקב
רשות החברות הממשלתיות

26. 	לא דווח על התקדמות בתיקון הליקוי.

ליקוי

27. 	החלטות הממשלה וועדות השרים משקפות את האינטרס הכללי של המדינה. לפיכך על הגורמים הממשלתיים לפעול על פי החלטות אלה, כל עוד לא שונו או בוטלו. על הגופים האמונים על ביצוען של החלטות הממשלה וועדות השרים לפעול לקידומן באופן נמרץ ומושכל, ולעדכן את הממשלה וועדת השרים בהתפתחויות משמעותיות.

מעקב
רשות החברות הממשלתיות

27. 	לא דווח על התקדמות בתיקון הליקוי.












רשות המסים בישראל
מיסוי רבנים, "מקובלים" ובד"צים

גופים מבוקרים: רשות המיסים, הרבנות הראשית לישראל, רשם התאגידים, הרשות לאיסור הלבנת הון ומימון טרור

ליקוי 5 תוקן. ראה הערות ראש הממשלה 65א'- אוקטובר 2014 עמ' 93-97. ראה מעקב ראש הממשלה 65א'- אוגוסט 2015, עמ' 167-170. 

ליקוי 

1. 	בחוות דעת של הלשכה המשפטית ברשות מינואר 2003 נקבע בנוגע לאחד המקובלים כי תקבוליו מפעילות חצרו הן בגדר "הכנסה מעסק". בספטמבר 2003 חתמה הרשות עם מקובל זה על הסכם חריג שקבע כי בגין תקבוליו עד שנת 2002 ישולם סכום חד-פעמי של 20 מיליון ש"ח, כ-3% בלבד מהסכום שנצבר באותו זמן בחשבונות הבנק שלו. בהסכם צוין כי המקובל כופר בחבות המס שלו על הכנסותיו, וכי התשלום לרשות הוא "תשלום טובה" שמשלם "אחד מחסידי הרב". הסכם חריג זה פגע בטיפול בהכנסותיהם של כלל המקובלים.

ליקוי

2. 	בשנת 2003 הנחתה מנהלת המחלקה הכלכלית בפרקליטות המדינה את הרשות להפיק לקחים מדרך פעולתה בבדיקת הכנסותיו של המקובל האמור, לקבוע עקרונות לחיוב המקובלים במס ולפרסם הנחיות בתחום זה. אולם עד למועד סיום הביקורת לא מילאה הרשות הנחיות אלה, למרות פרק הזמן הארוך שעבר מאז נתנו לה ולמרות חשיבות הנושא.

מעקב
רשות המיסים

1-2. 	פורסם חוזר מקצועי 1/2016 בנושא מיסוי דת בתחילת 2016. בבית המשפט יש תיק בשלב ההוכחות ותיקים נוספים בקדם משפט. תיק אחד הוחזר על ידי בית המשפט לשלב ההשגה. קיימים תיקים נוספים בדיון שומתי. 

ליקוי 

3. 	בשנת 2009 דרשה הרשות ממדגם של 29 מקובלים להגיש דוחות מס שנתיים והצהרות הון, ו-22 מהמקובלים אכן הגישו דוחות והצהרות כאלה. שמונה מהמקובלים שהגישו דוחות והצהרות כאמור טופלו ביחידה הארצית לשומה, אך רק עם ארבעה מהם נערכו הסדרי שומה; שאר 14 התיקים, שהתנהלו במשרדי שומה אחרים, לא טופלו שומתית.

מעקב
רשות המיסים

3. 	תיק אחד טופל. הוכנסו 2 תיקים לתכנית עבודה אשר נמצאים עדיין בטיפול. ב- 5 תיקים נדרשו דפי בנק כבדיקת טרום ביקורת על מנת לבדוק אם יש טעם בטיפול שומתי. תיק אחד סגור. בתיק אחד הוחלט שלא לטפל. 

ליקוי

4. 	הבד"צים אינם כפופים לכללי אסדרה או שקיפות: מחיריהם אינם מפוקחים, וחלקם אינם מאוגדים והם אינם חייבים בדיווח למשרד לשירותי דת. לפיכך אין לרשויות המדינה מידע לגבי פעילותם והכנסותיהם. בהיעדר מידע כזה, היה מצופה מהרשות לאתר את עשרות גופי הכשרות הפרטיים ולהכלילם ברשת המס. ואולם הדבר לא נעשה.

מעקב
רשות המיסים

4. 	נערכו 405 ביקורות בענף שירותי דת בשנת 2015. ביקורות בתיקי בדצים יערכו בשנת 2016. 

ליקוי

6. 	משרד השומה ירושלים 3 התחיל לבדוק את תיקו של מנהל בד"ץ ב ואף זימן בשנת 2008 את נציגו לדיון שומות. בידי הרשות היה מידע משנת 2003 ממנו עולה כי בחשבונות הבנק של המנהל נמצאו כ-11 מיליון ש"ח. מידע זה נזנח ולא טופל עד לשנת 2007. בטיפול השומתי שנעשה לאחר מכן לא קיבל פקיד השומה את גרסת המנהל לגבי מקורם של כספים אלה. אולם אף שמשרד השומה דחה בשנת 2008 את הסברי המנהל, לא השלימה הרשות את בדיקותיה לגבי תיקו האישי ולגבי התאגידים הקשורים אליו, ולא בדקה את הקשר בין הגידול בהונו של המנהל ובין פעילות הבד"ץ.



מעקב
רשות המיסים

6. 	תיקו של מנהל בד"ץ ב' נמצא בשלב שומה בצו בית משפט. 

ליקוי

7. 	בספטמבר 2009 הורה מנהל הרשות דאז לסמנכ"ל שומה וביקורת לכלול את נותני שירותי הדת ברשת המס ולעדכנו. ואולם במועד סיום הביקורת לא בוצעה ההוראה ונותני שירותי הדת אף לא הוכללו בתכנית העבודה של משרדי השומה.

מעקב
רשות המיסים

7. 	הוכנסו בשנת 2015 כתיקי חובה לטיפול שומתי 11 תיקי בדצ"ים. מתוכם 2 תיקים טופלו שומתי, בשני תיקים הוחלט שלא לטפל ו-7 תיקים הועברו לטיפול בשנת 2016. 

ליקוי

8. 	משרד מבקר המדינה ביקש מהרשות לאיסור הלבנת הון מידע שנצבר אצלה בשנים 2014- 2012 בנוגע למקובלים ובד"צים. על פי חוק איסור הלבנת הון ומימון טרור, התש"ס-2000. התברר כי קיים מידע על פעילות 11 מקובלים ושישה בד"צים המצביע על חשש להלבנת הון.

מעקב
משרד המשפטים

8. 	ראש הרשות לאיסור הלבנת הון ומימון טרור מבהירה כי  "במהלך עריכת הביקורת ביקש משרד מבקר המדינה מהרשות לאיסור הלבנת הון מידע שנצבר אצלה בשנים 2014- 2012 בנוגע למקובלים ובד"צים על פי חוק איסור הלבנת הון ומימון טרור, התש"ס-2000 (להלן: "החוק"). התברר כי קיים מידע על פעילות 11 מקובלים ושישה בד"צים המצביע על חשש להלבנת הון. בהתאם לסמכויותיה, העבירה הרשות למשטרת ישראל מידע זה לשם בדיקת החשדות. יצוין, כי מרבית המידע הועבר עוד טרם עריכת הביקורת. יש לציין כי בהתאם להוראות החוק, מידע זה אינו יכול לשמש לצרכי גביית מס כי אם לצרכי מניעת עבירות הלבנת הון או עבירות נוספות כפי שנקבע בחוק ובתקנות שהותקנו מכוחו".


ליקוי

9. 	לדעת משרד מבקר המדינה, על הרשות והיועץ המשפטי לממשלה לתת את הדעת בנוגע למיסוי תרומה או מתנה שמקבל אדם ממי שאינו בן משפחתו ואף ליזום שינוי חקיקה ככל שיידרש - כדי להסדיר בין היתר את מיסוי ענף המקובלים.

מעקב
רשות המיסים

9. 	ראה דוח מעקב ראש הממשלה אוגוסט 2015, עמודים 169-170. 

ליקוי

10. 	על הרשות לפעול להכללת הבד"צים ברשת המס ובתכניות העבודה, כפי שנהוג לגבי כל הענפים הכלכליים במשק.

מעקב
רשות המיסים

10. 	ראה מעקב לליקוי מספר 4. 


ליקוי

11. 	על הרשות לפעול לגביית מס גם מכלל נותני שירותי הדת כגון עורכי חופות, משגיחי כשרות, מוהלים וכדומה.

מעקב
רשות המיסים

11. ראה דוח מעקב ראש הממשלה אוגוסט 2015, עמ' 170. 









משרד התשתיות הלאומיות, האנרגיה והמים
קידום החיסכון באנרגיה

גופים מבוקרים: משרד התשתיות הלאומיות, האנרגיה והמים, הרשות לשירותים ציבוריים-חשמל, משרד האוצר, המשרד להגנת הסביבה, משרד הכלכלה, משרד הבריאות, חברת החשמל לישראל בע"מ, ענבל חברה לביטוח בע"מ.

ליקויים 3,10 תוקנו. ראה הערות ראש הממשלה 65א', אוקטובר 2014  עמ' 99-106. 
ראה מעקב ראש הממשלה, אוגוסט 2015 עמ' 173-178

ליקוי

1. 	בתיקון לחוק מקורות אנרגיה מ-2011 נקבע כי בתוך שלושה חודשים תאשר הממשלה, לפי המלצתו של שר האנרגיה, תכנית לאומית רב-שנתית להתייעלות אנרגטית, שתכלול, בין היתר, יעדים מדידים או כמותיים לחיסכון באנרגיה ולייעול השימוש בה ואמצעים לעמידה ביעדים אלה. אף שממועד תיקון החוק חלפו כמעט שלוש שנים, עדיין לא גובשה ולא הוגשה לממשלה לאישור תכנית רב-שנתית כנדרש בחוק.

מעקב
משרד התשתיות הלאומיות, האנרגיה והמים
	
1. 	התכנית הלאומית להתייעלות אנרגטית אושרה ע"י הנהלת המשרד כבר בסוף שנת 2010. עם זאת, לאור העובדה כי בסוף שנת 2010 הוגשה לממשלה תכנית לאומית להפחתת גזי חממה, הרי שהתכנית הלאומית להתייעלות אנרגטית לא הוגשה לממשלה. עם זאת, המשרד מתעתד להגיש לממשלה תכנית לאומית להתייעלות עד לסוף שנת 2016.  התכנית תכלול חלק ממסקנות עבודת צוות בין משרדי רחב, בשיתוף עם גורמי ממשלה רבים,  לגיבוש יעד לאומי להפחתת פליטות, שפעל במשך תקופה של כשנה וחצי, לקראת קביעת יעדי הממשלה לוועידת האקלים בפאריז.

ליקוי

2. 	נמצאו ליקויים באכיפת החוק והתקנות ובפיקוח על ביצועם: האגף אינו אוכף את תקנות מקורות אנרגיה (פיקוח על יעילות צריכת אנרגיה), התשנ"ד-1993, בקרב תאגידים שהוקמו על פי חוק כמתחייב; אין למנהל תחום (אכיפה ופיקוח) או לכל עובד אחר באגף סמכות לאכיפת הוראות החוק והתקנות; בשל מחלוקות בין משרד האנרגיה ובין המשרד לביטחון הפנים, משטרת ישראל ומשרד המשפטים, אין לאגף הרשאות לביצוע חקירות הנדרשות לאכיפת חלק מהתקנות; האגף לא גיבש מדיניות אכיפה ולא הכין נוהל אכיפה כנדרש; אין בידי האגף בסיס נתונים שלם על צריכת האנרגיה של הגופים במגזרים שהוראות החוק חלות עליהם; אף כי יש כ-20 תקנות, האגף אכף רק הפרות הנוגעות לאי-ביצוע סקר אנרגיה או אי-עדכון סקר, הכלולים בתקנות מקורות אנרגיה (ביצוע סקר לאיתור פוטנציאל לשימור אנרגיה), התשנ"ג-1993.

מעקב
משרד התשתיות הלאומיות, האנרגיה והמים

2. 	יחידת האכיפה באגף לשימור אנרגיה, אוכפת רק חלק מהתקנות שהותקנו מכוח חוק מקורות אנרגיה, זאת לאחר שסווגו כתקנות שאינן מצריכות חקירה באישור משרד המשפטים. עם זאת, נותרו מספר תקנות שנקבע כי הן מצריכות חקירה בטרם הטלת הקנס המנהלי שלא נאכפות בשל המחלוקת בין משטרת ישראל לבין המשרד בנוגע לביזור סמכויות חקירה. הנושא עדיין נמצא על שולחנו של היועץ המשפטי לממשלה שיכריע בעניין. האישור לביצוע חקירה כאמור טרם ניתן על ידי משרד המשפטים והמשרד לבטחון פנים, ולפיכך יחידת האכיפה אינה אוכפת תקנות אלו ולמעשה אינה מבצעת את כל המוטל עליה מכח התקנות. למרות מגבלות אלו, הטילה יחידת האכיפה במשרד כ-120 קנסות בשנת 2015 כאמור – על תקנות שאינן מצריכות חקירה. יוזכר, כי בנושא העמדת כלים ליחידת האכיפה לצורך ביצוע עבודתה, פנה המשרד לוועדה להצמדת רכב כדי לקבל את אישורה להצמדת רכב למפקח נוסף. המשרד ממתין לתשובתה ובתקווה גם לאישורה, כיוון שלעמדת המשרד ,כלי רכב צמוד למפקח הינו כלי עבודה לביצוע עבודת המפקח.
	
ליקוי

4. 	נמצאו ליקויים בהטמעת התייעלות אנרגטית ואכיפתה בקרב גופים ממשלתיים: הממונה לא פעל למימושה של החלטה 4095 ולא גיבש הוראות להתייעלות אנרגטית של גופים ממשלתיים ועמידה ביעדים כנדרש בתיקון לחוק מ-2011. במועד סיום הביקורת, דצמבר 2013 (להלן - מועד סיום הביקורת) יותר משלוש שנים לאחר סיום הליכי מכרז פיילוט ולאחר שנבחר ספק שביצע פעולות להתייעלות אנרגטית בשבעה מבנים ממשלתיים על פי מכרז זה, אגף החשכ"ל וחברת ענבל טרם גיבשו לוח זמנים וקבעו אבני דרך להמשך קידום הפרויקט להתייעלות אנרגטית במבנים ממשלתיים נוספים.
מעקב
משרד התשתיות הלאומיות, האנרגיה והמים

4.	לאחר דיונים שקיים המשרד עם אגף החשכ"ל, ניתן אישור עקרוני ע"י החשכ"ל לקורס ממוני אנרגיה במשרדי ממשלה.  המשרד מקדם נושא זה יחד עם אגף החשכ"ל.

ליקוי

5. 	בהחלטה להפחתת פליטות הופקד הטיפול בהתייעלות האנרגטית של כלל המגזרים, חוץ מהמגזר הביתי, על המשרד להגנ"ס, והוקצה לו לשם כך תקציב של 114 מיליון ש"ח לשנים 2012-2011, לשם מתן מענקים. בד בבד, משרד האנרגיה העניק גם הוא מענקים למגזרים השונים. מעורבותם של משרדים אחדים במתן מענקים יצרה הקצאה לא יעילה של משאבים שיכלו לשמש לטובת חיסכון באנרגיה.

מעקב
משרד התשתיות הלאומיות, האנרגיה והמים

5. 	בשנת 2014 יצאו לפועל שלושה מכרזים להתייעלות אנרגטית. בשנת 2015 יצא לפועל מכרז אחד להחלפת צ'ילרים וגריטת הישנים.
	
ליקוי

6. 	חברות להתייעלות אנרגטית מספקות אמצעי התייעלות לגופים שונים במשק ולוקחות על עצמן חלק מהסיכון הכלכלי הכרוך בכך. נמצא כי המשרד לא בחן אם יש לפעול להסדרת פעילותן של חברות אלה, ואם כן - באיזה אופן. כמו כן המשרד לא הקים קרן אשראי למתן הלוואות לחברות להתייעלות אנרגטית, כנדרש בהחלטה 4095.

מעקב
משרד התשתיות הלאומיות, האנרגיה והמים

6. 	במסגרת החלטה על הפחתת פליטות, הוחלט להקציב  300 מלש"ח למענקים להתייעלות אנרגטית וכ- 500 מלש"ח לערבויות לפרויקטים בהתייעלות אנרגטית. החלטת ממשלה מפורטת נמצאת בהליכי כתיבה והיא עתידה להיות מוגשת לממשלה, ככל שיושגו הסכמות בין המשרדים השונים.




ליקוי

7. 	בשנת 2012 גיבשה רשות החשמל הסדר להפחתת ביקושים כוללת לחשמל בחודשי הקיץ, שיועד לצרכנים ביתיים בתעריף אחיד. צרכן שנרשם להסדר זה ויפחית בצריכת החשמל בשיעורים שבין 30%-15%, יזכה להנחה בחשבון החשמל. עלות ההנחה לצורך ביצוע ההסדר מתבטאת בהעלאת תעריף החשמל ומוטלת אפוא על כלל הצרכנים. שיעור הצרכנים שנרשמו להסדר וזכו להנחה עמד על כ-9% בלבד מכלל הנרשמים, ולא בוצע ניתוח המצביע על מובהקות בחיסכון בחשמל בקרב הנרשמים להסדר. למרות זאת החליטה הרשות להאריכו בשנה נוספת בשנת 2013.

מעקב
רשות החשמל

7.	הדו"ח מתייחס להפעלת הסדר "חסכת הרווחת" בשנת 2012 אשר הוארך, אם כי במסגרת שונה, בשנת 2013. הסדר זה הופסק בתום קיץ 2013 והצוות המקצועי ברשות החשמל לא העלה למליאה הצעה להאריכו בשנים הבאות (לאור הרזרבה המשקית בחשמל לא היה צורך בהסדר). והפעלת ההסדר אינה נדרשת. ומכאן הליקוי תוקן עוד בשנת 2014. 

ליקוי

8. 	על משרד האנרגיה לפעול לאלתר לאישורה בממשלה של תכנית לאומית רב-שנתית מפורטת להתייעלות אנרגטית, כמתחייב מהוראות התיקון לחוק משנת 2011.

מעקב
משרד התשתיות הלאומיות, האנרגיה והמים

8.	המשרד פועל להגיש תכנית לאומית להתייעלות אנרגטית עד לסוף שנת 2016. כמו כן, ראה מעקב לליקוי 1 לעיל.
ראה דוח מעקב רה"מ 65א' עמ' 176.

ליקוי

9. 	על משרד האנרגיה לגבש מדיניות אכיפה; לסיים לאלתר את הסדרת פעילות הביקורת והאכיפה של הוראות החוק והתקנות - ובכלל זה לסיים את הליך הסמכת המפקחים לאגף; להסדיר עם משרד המשפטים, משטרת ישראל והמשרד לביטחון הפנים את סמכויות החקירה לפי החוק; להכין נוהל אכיפה מתאים; ליצור בסיס נתונים שלם על צריכת האנרגיה של הגופים שעליהם חלות הוראות החוק, וכן להכין תכנית ביקורת שנתית לקידום יעדיה של המדיניות שנקבעה.

מעקב
משרד התשתיות הלאומיות, האנרגיה והמים

9. 	יחידת האכיפה הטילה בשנת 2015 כ-120 קנסות. עם זאת, לאור אי הסדרת נושא סמכויות החקירה, היא אינה אוכפת חלק גדול מהתקנות  עליהן היא אמונה. ישנם שני מפקחים אשר הוסמכו על ידי השר להטלת קנסות. יחידת האכיפה פועלת לפי תכנית סדורה. לכשתתקבל הכרעת היועץ המשפטי לממשלה בעניין ביזור סמכויות החקירה בין במשרד לבין משטרת ישראל, ומתן סמכויות חקירה למפקחי המשרד מכוח חוק מקורות אנרגיה, ניתן יהיה לאכוף את כל התקנות מכוח חוק מקורות אנרגיה.

ליקוי

11. 	על משרד האנרגיה לפעול ליישום החלטה 4095 והתיקון לחוק מ-2011 בנוגע להתייעלות אנרגטית בגופים הממשלתיים: ליצור תכנית להתייעלות במגזר זה ולגבש יעדי התייעלות; להנחות את הגופים הממשלתיים בנוגע לביצוע פעולות ליישום התכנית; לפעול לקבלת מידע בדבר הפעולות המבוצעות בגופים השונים כמתחייב ולהשתמש בסמכויות העומדות לרשותו מכוח החוק, לרבות אמצעי אכיפה. נוסף על כך על אגף החשכ"ל לקבוע לוח זמנים ברור כולל אבני דרך לקידום פרויקט ההתייעלות האנרגטית במבנים ממשלתיים.

מעקב
משרד התשתיות הלאומיות, האנרגיה והמים

11. 	ראה לעיל מעקב לליקוי 4.

ליקוי

12. 	על משרד האנרגיה להשלים בהקדם את התקנת התקנות ואת עדכון התקנות המצויות בתהליכי עבודה. על האגף לשימור אנרגיה לבחון אם יש באפשרותו להמשיך ולקדם התקנת תקנות חדשות בנוגע למוצרי חשמל נוספים בהתחשב במשאבים הקיימים לאכיפתן.





מעקב
משרד התשתיות הלאומיות, האנרגיה והמים

12. 	בסוף 2015 פרסם המשרד להערות הציבור טיוטת תקנות בעניין הורדת הרף המחייב דיווח צריכה ומימוש מסקנות סקר אנרגיה. נוסח סופי של התקנות הועבר לאחרונה למחלקת יעוץ וחקיקה של משרד המשפטים לאישור, לאחר קבלת אישורם. התקנות יוגשו לאישור וועדת הכלכלה של הכנסת בהתאם לחוק מקורות אנרגיה.
	
ליקוי

13. 	לצורך גיבוש תכנית ביקורת נדרש המשרד לאסוף נתונים על צריכת האנרגיה במגזרים שהוראות החוק חלות עליהם ולקבוע רף צריכה המחייב העברת דיווחים על צריכת אנרגיה שנתית, למנות אחראי אנרגיה ולבצע סקרי אנרגיה. הביקורת העלתה כי אין בידי המשרד בסיס נתונים שכזה, וכי לשם ביצוע הביקורות מסתמך המשרד על מי שהעביר נתונים בעבר. אין בידי המשרד מידע אילו גופים היו חייבים בהעברת נתונים על פי התקנות ולא עשו זאת, ואילו גופים חדשים החייבים בדיווח נוספו מאז הועברו הדיווחים האחרונים למשרד. במועד סיום הביקורת, המשרד פועל באמצעות ועדה משרדית להעברה ולקבלה של מידע ולקבלת קובץ מידע מחח"י על צרכני חשמל מעל רף מסוים.
	משרד האנרגיה מסר בתשובתו כי מיד לאחר קבלת הנתונים מחח"י יוחל בביצוע אכיפה. עוד ציין המשרד כי יפעל לאיסוף נתונים על צריכת מוצרי אנרגיה אחרים על מנת לבצע אכיפה גם בתחום זה.
	
מעקב
משרד התשתיות הלאומיות, האנרגיה והמים

13. 	יחידת האכיפה של המשרד הטילה בשנת 2015 קנסות רבים בגין אי דיווח צריכה כנדרש. נתוני צריכת חשמל מחברת החשמל התקבלו בצורה חלקית.
	 








הבטחת אספקתם של חומרי חציבה וכרייה

גופים מבוקרים: משרד האנרגיה והתשתיות הלאומיות, משרד הפנים, המשרד להגנת הסביבה, רשות מקרקעי ישראל, משרד הבריאות, המינהל האזרחי באזור יהודה ושומרון, משרד הכלכלה, משרד התחבורה והבטיחות בדרכים, משרד הבינוי והשיכון, עיריות ערד ובאר שבע, משרד האוצר, רשות ההגבלים העסקיים והקרן לשיקום מחצבות. 

ליקוי 20 תוקן. ראה הערות ראש הממשלה 65א', אוקטובר 2014, 
עמ' 107-123. 
ראה מעקב ראש הממשלה, אוגוסט 2015, עמ' 179-193.

ליקוי

1. היעדר תיאום וביזור הסמכויות לניהול משאבי הטבע בין המשרדים השונים פוגעים ביכולתה של הממשלה לפקח באופן יעיל על אספקתם, הקצאתם השוויונית וניצולם של משאבי הטבע.

ליקוי

2. משרדי הממשלה המטפלים בתכניות הפיתוח העתידיות של ענפי הבנייה והתשתיות לא הכינו תחזית לעניין היקפי הצריכה של חומרי החציבה הנדרשים לענפים אלה.

מעקב
משרד האנרגיה והתשתיות הלאומיות

1.2. 	רשות מקרקעי ישראל לא קבלה את דוח "ועדת בלניקוב" שממליץ להעביר את הסמכויות בתחום למשרד התשתיות הלאומיות. 
	            
ליקוי

3. בשנת 2013 העבירה מינהל מקרקעי ישראל (להלן-רמ"י ) למינהל את האחריות לתכנון מחצבות בלי שהמשרדים גיבשו במשותף אסדרה מחייבת - לרבות לוחות זמנים - להעברת תחומי האחריות בין הרשויות, ובלא שהוקצו המשאבים הדרושים לכך.

מעקב 
משרד האנרגיה והתשתיות הלאומיות

3.	ראה מעקב לליקוי מס' 1,2.
ליקוי

4. אין תיאום בין משרדי הממשלה המשתתפים בפיקוח על פעילות המחצבות ואין כל נוהל המגדיר את האופן הרצוי של הפיקוח, את יעדיו, את התזמון בין מועדי הפיקוח השונים ואת יחסי הגומלין בין הגורמים המפקחים.

מעקב
משרד האנרגיה והמים

4. 	פקחי מינהל אוצרות טבע מתאמים ועורכים את סיורי הפיקוח במחצבות בהשתתפות גורמי האכיפה מרשויות המדינה הרלוונטיות.
		
מעקב
משרד הכלכלה

4. 	מפקחי העבודה במשרד בודקים את יישום דרישות הנוהל במחצבות חול הלכה למעשה. בתחילת 2016 התקיימה ישיבה עם נציגי משרד התשתיות אשר אליהם הועבר בזמנו גם הנוהל שהוכן במשרד. משיחה עימם עולה כי גם הם דורשים עמידה בדרישות הנוהל שנקבע על ידי המשרד. נציגי משרד התשתיות ציינו כי יש לשקול ולבדוק אפשרות לעריכת מספר תיקונים לנוהל עקב הקשיים ביישומו ולאור העלויות הגבוהות. המשרד יבחן בשנית את ישימותו של הנוהל והוא יתוקן ככל שיידרש.

ליקוי

5. היעדר תכנון מקדים ונכונות חלקית של בעלי הקרקע או של רשויות מקומיות לקדם את שיקום המחצבות פוגעים באינטרס הציבורי ומאפשרים השלכת פסולת ברשות הרבים, ואף שיש לקרן לשיקום מחצבות תקציבים המיועדים לכך.
	עם התפתחותם של ענפי התשתיות והבנייה, ולצד הגידול באוכלוסיית המדינה והמחסור בקרקעות זמינות, נוצרים קונפליקטים בין הצרכים השונים של החברה הישראלית. תכנון המחצבות מוסדר בחוק התכנון והבניה, התשכ"ה 1965 (להלן - חוק התכנון והבנייה), בשני מישורים - הארצי והמקומי. במקרים רבים התנגדו הרשויות להקמתן ולהפעלתן של מחצבות בשטח שיפוטן ופעלו במרץ לסכל תכניות של ועדות התכנון המחוזיות להקמת מחצבות אלה, אף שיש תכניות מאושרות במישור הארצי. לדברי גורמי תכנון האחראים לתכנון ענף החציבה, ההתנגדות הזאת עלולה לגרום להידלדלות העתודות של חומרי חציבה שאפשר להפיק מהמחצבות שכבר פועלות, לפגוע בתכניות להבטחת אספקתם של חומרי חציבה ולהקדים את היווצרות המחסור הצפוי בחומרי חציבה. כדי לשפר את היכולת של גורמי התכנון להוציא אל הפועל תכניות הרחבה במחצבות, הוכרו בשנת 2009 שטחי החציבה כתשתית לאומית שאת תכנונה יכולה לקדם הוועדה הארצית לתכנון ולבנייה של תשתיות לאומיות.
	נוסף על כך כמה מהמחצבות נמצאות בשטחים המוניציפליים של רשויות מסוימות, והן מפקחות על פעילות המחצבה ומפיקות ממנה תועלת אף על פי שהמטרדים הסביבתיים שמקורם במחצבה משפיעים על רשויות שכנות. עקב כך מתגלעות מחלוקות בין נציגי הרשויות המשתתפים בוועדות התכנון ונגרמים עיכובים בקבלת החלטות.

מעקב
משרד האנרגיה והמים

5. 	תמ"א 14ב' (לאחר איחודה עם תמ"א 14ג) נדונה במועצה הארצית לתכנון ולבניה ב- 1.3.2016 והוחלט על העברתה להערות הוועדות המחוזיות. תאריך אחרון להעברת הערות – 7.7.2016. 

ליקוי

6. על אף שליטתן ארוכת השנים של חברות מועטות בענף החציבה והדרישה ועל אף דרישתה של ועדת הכלכלה של הכנסת מיוני 2013 כי רשות ההגבלים העסקיים תספק לה נתונים בנושא, בדצמבר 2013 (להלן - מועד סיום הביקורת) טרם נמסרו לוועדת הכלכלה הנתונים האמורים.

ליקוי

7. החלטות הממשלה, הוראות תקנות כספים ומשק ושינויי חקיקה בדבר מִחזור פסולת בניין והשבתה לשימוש לא השיגו את מטרתם. במסגרת פרויקטים ממשלתיים, השימוש בחומרים ממוחזרים אינו שיטתי והמשרדים הנוגעים בדבר לא ניתחו את הכשלים שגרמו לכך. משנת 2012 פעל המשרד להגנת הסביבה לאסדרת השימוש בפסולת בניין במסגרת פרויקטים ממשלתיים, באמצעות הצעת מחליטים, אולם במועד סיום הביקורת היא טרם אושרה.

מעקב
המשרד להגנת הסביבה

7. 	בעניין הכנת חקיקה לעניין השימוש בחומרים ממוחזרים, הנושא מקודם על ידי המשרד והצעת מחליטים מצויה על שולחנו של השר, לאחר גיבושה בעבודת מטה מעמיקה. 

ליקוי

8. הימשכות הליכי התכנון של תכנית מתאר ארצית (להלן - תמ"א) 14ב' לכרייה וחציבה ועיכובים בשיווק מחצבות שהוחזרו לרמ"י ובהוצאת מכרזים להפעלתן עלולים להקדים את מועד היווצרות המחסור בחומרי חציבה ואף להחמירו. היעדר תכניות של משרד התחבורה בנוגע לסוגיית השינוע המסילתי והיעדר אתרי פריקה ייעודיים באזורי הביקוש עלולים להביא לפגיעה ביישום אחת ההחלטות המרכזיות של תמ"א 14ב' לגבי אספקת חומרי חציבה ממחצבת תמר למרכז הארץ.

מעקב
משרד האנרגיה והמים 

8. 	רכבת ישראל מקדמת תכנון לחיבור מחצבת תמר למסוף צפע ותכנון לאתר פריקה וטעינה של אגרגטים באזור קדמה. במאי 2016 נערכה פגישת תיאום של הרכבת עם רמ"י. 

ליקוי

9. אף שהמחצבות פועלות זה עשרות שנים ובהיעדר מחקרים אשר ממצאיהם חד-משמעיים העוסקים בשאלה אם פעילות מחצבות ומכרות גורמת לזיהום אוויר הפוגע בבריאות האוכלוסייה שבקרבתם ולנוכח הידלדלות השטחים הפתוחים והתקרבותם של אזורים מיושבים אל אזורי החציבה, מועלות לפני ועדות התכנון התנגדויות שמונעות משיקולים סביבתיים ובריאותיים. חילוקי דעות בנושא זה תורמים להתמשכות תהליכי התכנון ומעמידים בספק את האפשרות להרחיב את אתרי הכרייה המיועדים לפי תמ"א 14ב'. לפיכך יש צורך שמשרד הבריאות יבדוק באופן פרטני את השפעתה של כל מחצבה על בריאות האוכלוסייה שבקרבתה. 

מעקב
משרד האנרגיה והמים 

9. 	משרד הבריאות  טרם הציג קריטריונים לבחינת השפעות בריאותיות, זאת למרות החלטת "הוועדה לנושאים תכנוניים עקרוניים" מאפריל 2011 כי על משרד הבריאות לערוך פיילוט על מספר פרויקטים של תשתית לבחינת הנושא. היעדר קריטריונים ברורים וטענות חוזרות ונשנות של משרד הבריאות בוועדות התכנון בנוגע למחצבות פוגע בפיתוח ובתכנון  הענף. בהקשר זה יוער כי הקריטריונים הבריאותיים נדרשים לבחינת כלל פרוייקטי התשתית והפיתוח במדינה ולא רק מחצבות.


מעקב
משרד הבריאות

9.	המשרד מקדם הצעה לביצוע תסקיר השפעה על הבריאות. קיימת התנגדות של המשרדים האחרים. המשרד  מקדם דיון בראשות משרד רוה"מ. המועד טרם נקבע.
	
ליקוי

10. על אף הזמן הממושך והמשאבים הרבים שהושקעו בקידום הכרייה בשדה בריר, לא הצליחו הגורמים המעורבים בנושא זה לגבש החלטה בעניינו. משרד הבריאות נדרש לקבוע את עמדתו לגבי אישור התכנית בשלביה המתקדמים. בהיעדר נתונים מספקים וחוות דעת מבוססות מהבחינה המדעית-מחקרית, התקשה המשרד לבסס את עמדתו, לרבות בנוגע לקיום כרייה ניסיונית, השתהה בקבלת החלטה בנושא, ולבסוף פנה לקבל ייעוץ חיצוני בין-לאומי בנושא בריר. בדוח של היועץ הבין-לאומי לבחינת השפעותיה של הכרייה בשדה בריר, שאותו הזמין משרד הבריאות בסוף שנת 2013, צוין בין השאר כי חוות הדעת בנושא שהכינו הגורמים השונים אינן עומדות בתקנים בין-לאומיים וגרמו בין השאר למחלוקות ולעיכובים במימוש אפשרויות הכרייה.

מעקב
משרד האנרגיה והמים 

10. 	המועצה הארצית קיבלה את מסמך המדיניות של תמ"א 14ג הכולל גם את אתר זהר דרום, ששדה בריר נמצא בתחומו.
כאמור בליקוי 5 לעיל,  המועצה הארצית החליטה על העברת תמ"א 14ב להערות הוועדות המחוזיות. אחד מאתרי התמ"א הוא אתר זהר דרום הכולל בשטחו את  שדה בריר. עוד החליטה המועצה הארצית על מתן הוראה לעריכת תמ"א מפורטת לשדה בריר.

מעקב
משרד הכלכלה

10. 	המועצה הארצית לתכנון ובנייה אישרה ביום ה- 1 בדצמבר 2015 את מסמך המדיניות של כריית מינרלים בישראל ובו נקבע כי ניתן לכרות פוספטים באזור שדה בריר ליד ערד. בישיבה שנערכה אישרה המועצה, את מסמך המדיניות לכריית מינרלים תעשייתיים, ועל פיתוח אתר כרייה חדש "זהר דרום", הכולל את שדה בריר, בו קיימות עתודות פוספטים משמעותיות. "המועצה הארצית, ששמעה את העמדות השונות, השתכנעה שאין בכריית פוספט הטלת סיכון בריאותי בלתי קביל על האוכלוסייה, ביחס לפרויקטים אחרים של בניית תשתיות דוגמת דרכים; וכן, שתוספת פעילות הכרייה, בהינתן המצב הקיים, עומדת בתקני הסביבה של חוק אוויר נקי, כאשר הובהר כי ערכי הסביבה הקבועים בארץ מותאמים לתקנים אירופאים, ואף מחמירים מהם. עוד הובהר בדיון – חד משמעית – על ידי מומחה מטעם משרד הבריאות, כי לא קיים סיכון כתוצאה מחשיפה לחומרים רדיואקטיביים". 
	 
מעקב
משרד הבריאות

10.	המשרד עדיין מתנגד לכרייה בשדה בריר. עמדת המשרד נמסרה בדיון שנערך  בתאריך 1.12.15 במועצה הארצית לתכנון ובניה בנושא זה. 
הוחלט לקדם את הנושא חרף התנגדות המשרד.
                 
מעקב
משרד הפנים

10. 	מסמך המדיניות לכרייה ולחציבה של מינרלים תעשייתיים, אשר ממליץ בין היתר, על קידום אתר זוהר דרום (בו כלול שדה בריר), אושר במועצה הארצית ב- 1.12.15. בנוסף הורתה המועצה הארצית לקדם מתן הוראה להכנת תכנית מפורטת לשדה בריר. אופן קידום התכנית ומגיש התכנית טרם נקבע. תמ"א 14ב' שאמורה להגיע לדיון במועצה הארצית לצורך העברתה להערות הוועדות המחוזיות כוללת אתר זה. בנוסף באחת מישיבות המועצה הקרובות ישובץ לדיון מתן הוראה לעריכת תכנית מתאר מפורטת לאתר שדה בריר. 

ליקוי

11. על משרד האנרגיה לגבש אסטרטגיה לאומית כוללת לניהול משאבי הטבע, לצורך הבטחת אספקתם, אסדרתם, ייעול השימוש בהם ועדכון החקיקה הרלוונטית בעניינם. לשם אבטחת אספקה סדירה של חומרי חציבה, על מוסדות התכנון והגורמים הנוגעים בדבר, ובראשם משרדי הפנים, האנרגיה ורמ"י, לפעול ביתר שאת לאישורה וליישומה של תמ"א 14ב' וזאת בהתחשב במגבלות הסביבתיות, הבריאותיות והתכנוניות. הימשכות ההליכים לאישורה של התמ"א מחייבת נקיטת צעדים מידיים למיצוי העתודות במחצבות הקיימות, לאישור תכניות להעמקתן ולשיווק המחצבות שבידי רמ"י.



מעקב
משרד האנרגיה והמים 

11. 	המינהל החל בגיבוש מסמך אסטרטגיה לאומית כוללת לניהול משאבי טבע. 
ומתבצעת ע"י עובדי המינהל סקירה מפורטת בנושא לאיתור כלל האספקטים והנושאים הנחוצים לצורכי גיבוש מסמך מדיניות להתייעלות בניהול חומרי הגלם למשק הבניה והסלילה ולתעשייה.
	             
ליקוי

12. על משרד האנרגיה להציג לממשלה בהקדם את בעיית המחסור המסתמן ואת השפעותיה הצפויות על פיתוח התשתיות, על בניית דירות למגורים ועל יוקר המחיה ולגבש הצעות אפשריות לפתרונה, ובכלל זה לטפל בסוגיית ביזור הסמכויות. בד בבד, עד שהממשלה תכריע בנושא, על משרד האנרגיה להמשיך לפעול באמצעות הכלים שעומדים לרשותו כדי להתמודד עם הבעיה ולצמצמה.

מעקב
משרד האנרגיה והמים 

12. 	בעיית המחסור ידועה כבר מזה למעלה מעשור ובעקבותיה יצאה לדרך תמ"א 14ב', שנמצאת בהליכי אישור. יצוין כי המשרד פועל לעדכן את תחזית ההיצע והביקוש של חומרי הגלם הנחוצים בשנים הבאות לענפי הבניה והתשתיות. 
	
ליקוי

13. על משרד הבריאות לפעול בהקדם לגיבוש ולפרסום של כלים לבחינת השפעתן של הכרייה והחציבה על בריאות האוכלוסייה ואיכות חייה. היעדר כלים כאמור תורם לאי-ודאות בתחום ומגביר את החששות בקרב תושבים באזורי החציבה, גורמים אשר עלולים להביא לעיכובים משמעותיים בהליכי התכנון ולפגיעה כלכלית בענפים אלה ובמשק בכלל.

מעקב 
משרד האנרגיה והמים

13. 	ראה מעקב לליקוי 9 לעיל.



מעקב
משרד הבריאות

13.	בידי המשרד גישה ברורה ומתודולוגיה סדורה להגדרת רמת סיכון קבילה. 
כאמור, נושא שדה בריר באופן ספציפי נדון במועצה הארצית וידון גם בממשלה. המשרד אינו סבור כי משרד הבריאות צריך לקדם את החלטת הממשלה בנושא.

ליקוי

14. על הממשלה להכריע בהקדם לגבי עתידה של תעשיית הפוספטים לטווח הארוך ובתוך כך להביא בחשבון גם את טובת הדורות הבאים. עקב מוגבלות שיטות המחקר בתחום ודלות הידע הקיים בעולם, קשה לאמוד את ההשפעה של הכרייה על בריאות הציבור, ולכן מומלץ כי משרד הבריאות יציג לממשלה הצעה לקביעה של רמות סיכון לאומיות והממשלה תכריע בנושא זה. 

מעקב
משרד האנרגיה והמים

14. 	המשרד הוביל את אישור מסמך המדיניות של תמ"א 14ג', המתייחס לעתיד תעשיית  הפוספטים חרף   עמדת משרד הבריאות בעניין שדה בריר.
	 
ליקוי

15. על גורמי התכנון לגבש כלים מוסכמים וישימים ששימוש בהם במסגרת תכנון סטטוטורי של תשתיות יאפשר להבטיח כי נשקלו כל השיקולים הנוגעים לשמירה על חיי אדם, על בריאותם ועל איכות חייהם. בהתאם לכך, על משרדי הממשלה המעורבים בדבר לבדוק, כל אחד בהתאם לאחריותו המקצועית, את הצורך בכרייה בשדה בריר, את הסיכונים והסיכויים הגלומים בכרייה ואת היקפה והשפעותיה על בריאות האוכלוסייה, על המשק ועל התעסוקה. ראוי שהממשלה תבצע כל זאת לפני שייעשה בקרקע שימוש אחר.

מעקב
משרד האנרגיה והמים

15.	ראה מעקב 14 לעיל. 


מעקב
משרד הפנים 

16. קידום אתר זוהר דרום (שדה בריר) ייעשה במסגרת תכנית מתאר ארצית מפורטת עפ"י ההליכים הקבועים בחוק התכנון והבנייה, לרבות הכנת תסקיר השפעה על הסביבה, שיבחן את השפעת הכרייה המתוכננת על הסביבה, בהיבטים של זיהום אוויר, רעש מרדים וכד' ויציע אמצעים לצמצומם ולעמידה בתקנים שנקבעו עבורם. 

ליקוי

16. 	על המשרד להגנת הסביבה בשיתוף משרדים אחרים, ובהם משרד האנרגיה, לגבש בהקדם הצעת מחליטים לאסדרת השימוש בחומרי בנייה ממוחזרים. כמו כן, עליו להחיש את גיבוש התקינה ונוהלי העבודה בנושא זה בחברות הממשלתיות ובמשרדי הבינוי, התחבורה והאנרגיה. על משרדי הממשלה העוסקים בתשתיות ובינוי לפעול להגברת השימוש בפסולת בניין כתחליף חלקי לחומרי חציבה במקרים המתאימים כדי להפיק מפסולת זו תועלת מרבית, וזאת תוך ניצול מיטבי של חומרי חציבה מאיכות נמוכה שמצטברים במחצבות.

מעקב
משרד האנרגיה והמים

16. 	ראה מעקב 11 לעיל.

מעקב
משרד הפנים 

16.	מסמך המדיניות למשק הכרייה והחציבה, שאושר במועצה הארצית, המליץ על קביעת יעד לאומי של 90% מחזור פסולת בגין עד שנת 2025 וקביעת יעדי מחזור מחייבים בפרויקטי תשתית ותחבורה וכן החלת חובת שילוב חומרים ממוחזרים בפרויקטי תשתית. אסדרת השימוש כאמור בחומרים ממוחזרים או קידום חקיקה ותקינה בנושא הינו בתחום סמכותם ואחריותם של גורמים רבים, ביניהם המשרד להגנת הסביבה והמשרד לתשתיות לאומיות, האנרגיה והמים. 

ליקוי

17. 	משרד מבקר המדינה מעיר למשרד האנרגיה כי תמ"א 14ב' לכרייה וחציבה היא בראש ובראשונה בעלת חשיבות מהבחינה התכנונית, משום שהיא נועדה לסמן אתרי כרייה וחציבה, ומשום שהיא כוללת "מסמך מדיניות" שמרכז אינטרסים של גופים שונים ומשמש כבסיס למדיניות בענפי כרייה וחציבה, אך היא אינה משמשת תחליף לאסטרטגיה. לדעת משרד מבקר המדינה, כדי להגביר את השקיפות לגבי היקפי העתודות של משאבי טבע בישראל ולהבטיח שחלוקתם תתבצע באופן צודק, והואיל ומרבית הידע המקצועי ומרבית האחריות המינהלית לגבי משאבי הטבע השונים נתונים בידי משרד האנרגיה, ראוי כי הוא ירכז את גיבושה של אסטרטגיה לאומית כוללת לניהול משאבי הטבע, יפרסמה וכן יפעל לעדכן את החקיקה הרלוונטית בהתאם לכך. האסטרטגיה תבטא את חזונו ארוך הטווח ואת המדיניות הרצויה לגבי כלל משאבי הטבע, שלפיה יותווה מערך סדור של החלטות ופעולות ליישומה ויוקצו המשאבים הדרושים לשם כך. 

מעקב
משרד האנרגיה והמים

17. 	הנושא יידון ביחד עם  מסמך המדיניות לניהול משאבי טבע. 
בהתאם לממצאים וככל שיהיה צורך באישור חקיקה חדשה, המינהל יפעל לקדמה.
	
ליקוי

18.	על משרד האנרגיה לשקול מהי הדרך המיטבית לייעל את הטיפול במערכת המחשוב ולהתאימה על פי הצורך לעבודה מול מערכות מחשוב חיצוניות. לדעת משרד מבקר המדינה ניהול מערכות מידע נפרדות בגופים השונים לטיפול במשאבי הטבע שמקורם במחצבות והאופן שבו מועבר המידע בין המערכות גורם להקצאה לא יעילה של משאבים ולפגיעה באיכות הנתונים ובאמינותם. עקב כך נפגמת יכולתם של מתווי המדיניות לקבל החלטות הנוגעות לניהול משאבים אלה ולפקח עליהם. על משרד האנרגיה לשקול אם לרכז בידיו את ניהול המידע לגבי עתודות משאבי הטבע, לרבות מידע שנמצא בידי משרדים אחרים.

מעקב
משרד האנרגיה והמים

18. 	למינהל אוצרות טבע מערכת מחשוב המספקת את צרכיו. המינהל רואה בחיוב שילוב עם מערכות מידע רלוונטיות ויתמוך בקידום מהלך שכזה.  
	



ליקוי

19. 	משרד מבקר המדינה מעיר למינהל ולרמ"י כי עליהם לגבש במשותף אסדרה מחייבת שתעגן את העברת האחריות לתכנון המחצבות, תוך שימת דגש על אחריותו הכוללת של המינהל לניהול ענף הכרייה והחציבה, ובה ייקבעו בין היתר אופן הקצאת המשאבים הדרושים ולוחות הזמנים הנדרשים לכך. לדעת משרד מבקר המדינה, על משרד האנרגיה, בשיתוף משרד האוצר ורמ"י, לקבוע בהקדם את גבולותיהם של תחומי האחריות בין הרשויות השונות, ולפעול לייזום חקיקה ועדכונה באופן שיבטיח את הקצאת המשאבים הנדרשים לשם כך.

מעקב
משרד האנרגיה והמים

19. 	המשרד החל כבר בקידום תכנון מפורט למחצבות גם ללא קבלת תקציבים ייעודים לכך. המחצבה הראשונה שהוחל בקידומה נבחרה להיות מחצבת קדרים בעלת פוטנציאל עתודות חומר הגלם הגדול במחוז צפון. כמו כן הוחל בקידום תכנון מפורטת לאתר כריית חול בקדמה שבמרכז הארץ ובימים אלו (יוני 2016) נערך המשרד להתחלת קידום תכנון מפורט לאתר חול מישור רותם, אשר אמור להבטיח אספקת חול לענפי הבניה והתשתיות עד שנת יעד 20140 לפחות. יצוין כי, המשרד גייס תקן עובד ייעודי לעניין זה.
יחד עם זאת, רמ"י  אינו מוכן  להעביר את כלל האחריות על  משק הכרייה והחציבה למינהל.

ליקוי

21. 	שמירה על עקרונות בטיחות והבאה בחשבון של ההשפעה הסביבתית של תמ"אות על נושאים תשתיתיים במסגרת ביצוע תהליכי התכנון עשויות לסייע למדינה להוציא לפועל פרויקטים תשתיתיים. על משרד הפנים ועל ועדות התכנון לוודא שעקרונות אלו מיושמים במסגרת תהליכי התכנון של התמ"אות השונות.

מעקב
משרד האנרגיה והמים

21.	הנושא טופל במסגרת האמצעים המשלימים של תמ"א 14ב'. 




משרד הבינוי והשיכון 
דירות שירות ויחידות מגורים 
במרכז הרפואי ע"ש חיים שיבא - תל השומר

גופים מבוקרים: משרד הבינוי והשיכון, חברת עמידר, משרד המשפטים – היועץ המשפטי לממשלה , המרכז הרפואי המשולב ע"ש חיים שיבא ,  משרד הבריאות,  רשות מקרקעי ישראל, עיריית רמת גן, עיריית תל אביב, מינהל התכנון  - במשרד הפנים 

ראה הערות ראש הממשלה 65א' – אוקטובר 2014, עמ' 125-133
ליקוי 1 תוקן. ראה מעקב  ראש הממשלה - אוגוסט 2015, עמ' 199-208. 

ליקוי 

2.  	שימוש חורג בדירות: נמצא כי בבניין מסוים חלק מדירות השירות שימש למגורי אורחים ובהם כאלו המגיעים מחו"ל במסגרת תיירות מרפא וזאת בניגוד לנהלים. ממצאי הביקורת מצביעים על פיקוח לקוי של משרד הבריאות על השימוש שהמרכז הרפואי עושה בדירות. יתרה מזאת, המשרד לא ידע על השימוש החורג הנעשה בדירות והתוודע לכך רק במהלך הביקורת.

מעקב
משרד הבריאות

2. 	בתאריך 24.7.15 נערכה פגישה בין הנהלת המרכז הרפואי שיבא לגורמים המוסמכים במשרד הבריאות לדיון בחריגות אשר נמצאו בדיווח והתקבלו החלטות שונות ביחס לאישור אכלוס הדיירים. ועדת האכלוס העליונה במשרד הבריאות דנה ביום 3.8.15. והעבירה הנחיותיה לבית החולים.  זכויות החתימה על חוזי השכירות לדיירים עברו לחשב המשרד, במסגרת זו בוחן החשב את החוזים והשימוש בדירות. 

ליקוי

3.  	השכרת דירות לתקופות ממושכות בניגוד לנהלים: אף שנוהל משרד הבריאות ונוהל המרכז הרפואי קובעים כי תקופת השכירות המרבית היא שבע שנים, במרץ 2012 נמצאו 26 דיירים שהתגוררו בדירות השירות יותר משבע שנים, חלקם אף יותר מ-20 שנה, וזאת ללא אישורו של משרד הבריאות הנדרש על פי הנהלים. המרכז הרפואי התחייב לפני משרד הבריאות לפנות חלק מהדיירים הוותיקים, אך פינה רק חלק מהם; יש לציין בחיוב את העובדה שבמהלך הביקורת פינה המרכז הרפואי עוד כמה דיירים ותיקים. מתן אפשרות לדיירים להתגורר בדירות השירות תקופות ממושכות, יותר משבע שנים, מעורר חשש שהדירות האמורות לתת פתרון מגורים זמני לעובדים חיוניים ולסייע לעובד להיקלט בעבודה לה הוא נדרש, ייהפכו למגורים של קבע והמרכז הרפואי יתקשה להשיבן למאגר דירות השירות העומדות לצרכיו. נוסף על כך, מדובר בהעדפה של עובדים מסוימים הנהנים מהטבה כלכלית מהותית ומתמשכת העלולה לבוא על חשבון עובדים זכאים אחרים. 

ליקוי

4. 	חוזי שכירות פגי תוקף: משנות השישים עד שנות השמונים של המאה העשרים חתמו עמידר והמרכז הרפואי על כמה חוזי שכירות שתוקפם היה שנה עד שלוש שנים. אף שפג תוקפם לא חידשה עמידר את החוזים עם המרכז הרפואי מאז סוף שנות השמונים. משרד הבינוי והשיכון  לא עמד על היעדר חוזים בני תוקף ולא דרש מעמידר לעדכנם.

מעקב 
משרד הבינוי והשיכון

4. 	 מנהלת המחלקה האזרחית בפרקליטת המדינה, פנתה בתאריך 10.1.16 לשמאי הממשלתי הראשי, לבחון את סוגיית השמאות הראויה לגובה שכ"ד עבור 337  יחידות דיור, בהתחשב בעובדה כי משרד הבינוי והשיכון וביה"ח תל השומר הציגו שמאויות עם פערים מהותיים (1 מיליון, ו- 225 אש"ח בהתאמה לחודש שכירות).

ליקוי

5. 	אי-עדכון שכר הדירה במשך שנים רבות: על פי סיכום משנת 2000 בין משרד השיכון למרכז הרפואי ייקבע שכר הדירה השנתי בעבור דירות השירות על פי הערכת השמאי הממשלתי ויוצמד למדד המחירים לצרכן אחת לשלושה חודשים. משנת 2000 לא עדכנו משרד הבינוי והשיכון  ועמידר את גובה שכר הדירה החודשי עבור כלל הדירות והוא עמד מאז ועד שנת 2013 על כ-146,000 ש"ח, לא כפי שנדרש על פי הסיכום ולא לפי מדד המחירים לצרכן. לו חושב לפי השומה המעודכנת משנת 2010 והוצמד למדד המחירים לצרכן, היה שכר הדירה במועד סיום הביקורת כ-523,000 ש"ח לחודש, דהיינו שכר דירה הגבוה כמעט פי ארבעה משכר הדירה החודשי שהמרכז הרפואי משלם בפועל. במהלך הביקורת, בפברואר 2013, החליט משרד הבינוי והשיכון  לעדכן את שכר הדירה לשוכרים ציבוריים ובהם המרכז הרפואי. בהמשך להחלטה זו פנתה עמידר למרכז הרפואי ולעומד בראשו בדרישה לעדכן את גובה שכר הדירה, אך המרכז הרפואי ומנהלו התעלמו מהדרישה, והמרכז הרפואי המשיך לשלם שכר דירה לפי התעריף הישן. המרכז הרפואי העלה טענות בנוגע לזכויות הקנייניות של משרד הבינוי והשיכון  בדירות וכפועל יוצא גם בנוגע לעצם תשלומי שכר הדירה ועדכונם. הוא לא העלה את טענותיו אלה לפני הגורמים הממשלתיים הרלוונטיים כדי לפתור את המחלוקת בינו ובין המשרד. משרד הבינוי והשיכון  ועמידר לא פעלו בנחישות מספיקה כדי לעדכן את שכר הדירה או למצוא פתרון למחלוקת בעניין זה.

מעקב
חברת עמידר

4-5. 	המרכז הרפואי תל השומר מטיל ספק גדול בזכות עמידר לגבות שכר דירה בכלל. בנוסף, הנהלת המרכז הרפואי מסרבת לחתום על חוזי שכירות חדשים, מאז העדכון האחרון, הועלה, פעמיים, על יד משרד הבינוי והשיכון, גובה שכר הדירה , אולם המרכז הרפואי משלם בשוטף רק את גובה שכר הדירה הישן. נכון לראשית שנת 2016, המחלוקת בין משרד הבינוי והשיכון לבין המרכז הרפואי טרם יושבה.  הנושא נמצא בטיפול של חשבות משרד בינוי ושיכון מול היועץ המשפטי לממשלה. עמידר נמנעת מפניה לערכאות בעניין זה  עד לקבלת הנחיות  מהיועץ המשפטי לממשלה בעניין יישוב מחלוקות בין המדינה לגופים ציבוריים/ממשלתיים. 

מעקב 
משרד הבינוי והשיכון 

5. 	משרד הבינוי והשיכון  מדווח כי אין התקדמות בתיקון הליקוי שהינו  תלוי התקדמות תיקון ליקוי  4.

ליקוי

6. 	שכר הדירה העודף שהמרכז הרפואי גובה מהשוכרים: דמי השכירות שהמרכז הרפואי גבה בעבור הנכסים עמדו במועד סיום הביקורת על כ-500,000 ש"ח לחודש. דהיינו, קיים פער של כ-355,000 ש"ח לחודש בין דמי השכירות שהוא גובה מדייריו ובין דמי השכירות שהוא משלם לעמידר בגין הדירות.




מעקב 
משרד הבינוי והשיכון 

6. 	משרד הבינוי והשיכון  מדווח כי אין התקדמות בתיקון הליקוי שהינו  תלוי התקדמות תיקון ליקוי  4.

ליקוי

7. 	רשות מקרקעי ישראל  ומשרד הבינוי והשיכון  לא הסדירו את עניין חכירת הקרקע שעליה נבנו דירות השירות; מכיוון שכך, התגלעו מחלוקות ונוצרה אי-בהירות בנוגע לזכויות המשרד בדירות השירות. משנת 2004 קידמה הוועדה המקומית רמת גן, בשיתוף המרכז הרפואי ורשות מקרקעי ישראל , תכנית חדשה שכללה את מתחם דירות השירות וזאת ללא שיתוף המשרד ועמידר. על פי התכנית שהופקדה ייהרסו המבנים במתחם וייבנו 1,680 דירות; 1,269 מתוכן יירשמו בלשכת רישום המקרקעין על שם המרכז הרפואי וישמשו למגורי סגל רפואי. התנהלות כזאת עלולה הייתה להביא לידי פגיעה של ממש בזכויות המשרד. במהלך הביקורת ובעקבותיה עדכנה הוועדה המחוזית לתכנון את התכנית וקבעה שהדירות ייבנו להשכרה "לרבות מגורי סגל רפואי" וכן הסירה את סעיף רישום הדירות. עלה כי הוועדה לא בחנה את ההיתכנות הכלכלית של התכנית.

מעקב 
משרד הבינוי והשיכון

7. 	משרד הבינוי והשיכון בסוגיית הסדרת נושא הרישום והזכויות טוען כי מבני בית החולים נבנו על ידי המשרד על קרקע מדינה שבניהול רשות מקרקעי ישראל. המשרד פועל מול מקרקעי ישראל ועיריית רמת גן על מנת לאתר את האסמכתאות הרלוונטיות על מנת להסדיר  את סוגיית הזכויות  ומכאן את  חיוב שכר הדירה. במידה ועד סוף אוגוסט 2016,  נושא  הסדרת הזכויות לא יבוא על פתרונו אזי,  המשרד יפעל בהתאם לחוות הדעת של היועץ המשפטי במשרד .לעניין סינכרון המידע הקיים במשרד - על מנת לסנכרן את המידע הקיים במערכות המחשוב של המשרד, יש לקיים ישיבה עם מנהלת אגף מידע. משרד הבינוי והשיכון מקבל את הערת הביקורת בסוגיית השתתפות בוועדות התכנון, ומנכ"ל המשרד יפעל לקבוע נוהל בנושא השתתפות בוועדות התכנון על פי תיעדוף.

ליקוי

8. 	משרד הבינוי והשיכון  מינה, בניגוד לחוק התכנון והבניה, התשכ"ה-1965 (להלן - חוק התכנון והבנייה), נושאי משרה בכירים במשרד כנציגי השר בוועדה המחוזית לתכנון, שנשאו בכפל תפקידים בלי שקיבלו היתר לכך משר הפנים. לעובדה זו משמעות רבה לנוכח הליקוי בדבר אי-נוכחותו ואי-מעורבותו של הנציג בדיוני הוועדה. רשות מקרקעי ישראל  והמשרד הגיעו לידי הסכמה כי יינתן למשרד פיצוי בגין הדירות שייהרסו, אך אין בידי המשרד מסמכים כלשהם המעידים על עבודת מטה שנעשתה בנוגע לפיצוי שיוכל לקבל. לכן, לא ניתן לוודא שההחלטה על כך היא אכן החלטה מיטבית המגִנה על זכויות המשרד.

מעקב
משרד הבינוי והשיכון  

8. 	המשרד ביקש מכלל המחוזות לוודא את תקפותם של המנויים בפועל, כמו גם לאמת את תהליך הסדרת המינויים בהתאם להוראות החוק. מרבית המחוזות סיימו למנות ו/או בתהליכי השלמת כלל המינויים המקצועיים לוועדות המחוזיות. כאמור  בתגובה לתיקון ליקוי  7 המנכ"ל יקבע נוהל בנושא השתתפות בוועדות התכנון על פי תיעדוף. לעניין רישום נכסים באמצעות החברות המנהלות  מנכ"ל המשרד יקיים דיון בנושא.

מעקב
משרד הפנים - מינהל התכנון

8. 	שר הפנים, בהתאם לסמכותו לפי סעיף 7(ג) לחוק התכנון והבנייה, אישר הטלת תפקיד נוסף על נציגי משרד הבינוי והשיכון  בוועדות המחוזיות לתכנון ובניה. האישור ניתן במרץ 2015, לתקופה של שנה אחת, ובכפוף בין היתר לתנאי ההקפדה על נוכחות קבועה בישיבות המחוזיות ובוועדות המשנה שלה. 

מעקב
משרד הבינוי והשיכון

9. 	תיקון הליקוי תלוי  בהתקדמות תיקון  ליקוי 4. 

ליקוי

 10.	על המרכז הרפואי לפעול בהתאם לכללים שנקבעו ביחס לדירות, ולפעול לפינוי דיירים המתגוררים בדירות השירות תקופות ממושכות מעבר למותר. עליו גם להפסיק שימושים חורגים בדירות העומדים בניגוד לנהלים. כגוף ציבורי מצופה מהמרכז הרפואי למלא את חובותיו כשוכר של נכסי המדינה. עליו להגיע לידי הסכמות עם עמידר בנוגע לגובה שכר הדירה שהוא משלם ובנוגע למנגנון לעדכונו.

מעקב
משרד הבינוי והשיכון

10.  	תיקון הליקוי תלוי  בהתקדמות תיקון  ליקוי 4. 

ליקוי

11. 	נוכח טענותיו של המרכז הרפואי בנוגע לזכויות הבעלות על דירות השירות, ראוי, במידת הצורך, להביא סוגיה זו לפני היועץ המשפטי לממשלה.

מעקב
משרד הבינוי והשיכון  

11. 	משרד הבינוי והשיכון מעדכן כי אין התקדמות בתיקון הליקוי תלוי התקדמות בתיקון הליקויים 4,7. 

ליקוי 

12.	על משרד הבריאות להפיק את הלקחים הנדרשים בנוגע לשימוש החורג שנעשה בדירות, לרבות במסגרת תיירות מרפא, ולבחון מחדש את סדרי הפיקוח והבקרה שלו בכל הנוגע לאופן הקצאת דירות השירות במרכז הרפואי.

מעקב
משרד הבריאות

12. 	לא דווח על התקדמות בתיקון הליקוי. 

ליקוי

13. 	על משרד הבינוי והשיכון  לפעול להסדרת הפיקוח והבקרה על הנכסים שעשויות להיות לו עליהם זכויות. הסדרה זו תאפשר לנציגי המשרד בוועדות התכנון לעקוב אחרי נכסי המשרד הקשורים לתכניות שהוועדות דנות בהן במטרה לשמור על נכסי המדינה. לנוכח חשיבות תפקידו של נציג השר במוסדות התכנון בכלל ובוועדה המחוזית לתכנון בפרט, ראוי שמשרד הבינוי והשיכון  יסדיר את עבודתם של נציגי השר בוועדות התכנון, לרבות שיתוף ההנהלה בקשיים, אם קיימים כאלה, ודיווח שוטף על אופן התקדמות התכניות בוועדות השונות.



מעקב
משרד הבינוי והשיכון 

13. 	מנכ"ל המשרד  יקיים דיון בנושא מעקב ובקרת רישום נכסים באמצעות החברות הממשלתיות המנהלות את הנכסים עבור המדינה. בנוסף, מנכ"ל המשרד יקבע נוהל בנושא השתתפות בוועדות התכנון על פי תיעדוף. ראה מעקב  לליקוי 7.  

ליקוי

14. 	אין להתעלם מהפוטנציאל הגלום בתכנית החדשה שהוכנה למתחם דירות השירות. מן הראוי שגופים המעורבים בהחזקת נכסי המדינה, כמו משרד הבינוי והשיכון , מינהל הדיור הממשלתי ורשות מקרקעי ישראל, יגבשו את המתכונת הראויה לשיווק הקרקע ולקביעת ייעודה.

מעקב
משרד הבינוי והשיכון 

14. 	משרד הבינוי והשיכון מעדכן כי תוכנן  שיווק קרקע לייעוד השכרה לטווח ארוך. 

ליקוי

15. 	משרד מבקר המדינה מעיר למרכז הרפואי כי עליו להקפיד ולפעול על פי הנהלים ולהגיש בקשה למשרד הבריאות בכל מקרה שתקופת השכירות עולה על שבע שנים. על המרכז הרפואי ועל משרד הבריאות לבחון את המשך מגורי הדיירים הוותיקים, ואם לא תימצא כל הצדקה ברורה ומוכחת לכך, עליו לפעול לסיום תקופת השכירות ולפינוי הדירות כדי להקצותן לעובדים אחרים הזכאים לכך.

מעקב
משרד הבריאות

15. 	לא דווח על התקדמות בתיקון הליקוי. 

מעקב 
המרכז הרפואי ע"ש שיבא

15.	 לא דווח על התקדמות בתיקון הלקוי. 




ליקוי

16. 	ייעודן של דירות השירות הנמצאות במתחם המרכז הרפואי הוא לתת מענה למגורי צוות המרכז הרפואי, שזמינותו הכרחית וחיונית לצורכי המרכז. הביקורת העלתה כשלים הנוגעים לסדרי הניהול של דירות השירות, להליכי התכנון החדש במתחם ולאישורו הסטטוטורי. הליקויים מיוחסים למשרד השיכון, לעמידר, למשרד הבריאות, למרכז הרפואי, לרשות מקרקעי ישראל , לוועדה המקומית רמת גן ולוועדה המחוזית לתכנון. הוועדה המקומית רמת גן, בתיאום עם רשות מקרקעי ישראל  והמרכז הרפואי, קידמה תכנית חדשה הכוללת גם את מתחם דירות השירות ללא שיתוף ראוי של משרד הבינוי והשיכון , דבר שעלול היה לפגוע בשמירה מיטבית על זכויות המדינה במתחם. יוצא אפוא כי משרד הבינוי והשיכון  גילה במקרה דנן אזלת יד בנוגע לשמירה על זכויות המדינה בנכסים שהוא מופקד על ניהולם.

מעקב
משרד הבינוי והשיכון

16. 	 יחידת הרישום במשרד ביצעה מיפוי של כלל הנכסים כדי לבצע הסדרה מול רשות מקרקעי ישראל ומול הטאבו לרישום הנכסים על שם משרד הבינוי והשיכון. עם איתור האסמכתאות  להסדרת  סוגיית הבעלות יתאפשר גם הסדרת חיוב שכר הדירה.  כאמור במעקב לליקוי 7  למציאת פתרון עד אוגוסט 2016 או לחילופין משרד הבינוי והשיכון יפעל בהתאם לחוות הדעת המשפטית של המשרד. 		

ליקוי

1.	מדיניות משרדי הממשלה בכל הנוגע לפתיחת שוק יבוא הטובין לישראל אינה אחידה ואינה מתואמת. התעשיינים והיצואנים משתפים פעולה לייצוג עמדותיהם מול משרדי הממשלה ונבחרי הציבור בכנסת, וציבור הצרכנים נמצא בעמדת נחיתות בייצוג עמדותיהם. נמצא כי משרד הכלכלה לא פעל להבטחת ייצוג מאוזן של כלל המגזרים במשק בתהליך קביעת המדיניות וקבלת ההחלטות הנוגעות ליבוא טובין, ולא וידא כי בתהליכים אלה יישמר האיזון בין עקרונות התחרותיות והפחתת המחירים ובין עקרון השמירה על התעשייה המקומית.

מעקב
משרד הכלכלה

1. 	משרד הכלכלה פועל להבטחת ייצוג מאוזן של כלל המגזרים במשק בתהליך קביעת המדיניות וקבלת החלטות הנוגעים ליבוא טובין  לדוגמה: ועדת מכסות יבוא- נוספו נציגי מנהל יבוא ולשכת מנכ"ל כחברים בוועדה, בנוסף למשקיף מאיגוד לשכות המסחר. בנוסף, נקבע הליך RIA שמחייב התייעצות עם כל הגורמים הרלוונטיים, החל מ-1/1/16. מעבר לכך, קיימת הצעה לשינוי ההרכב במכון התקנים.
לעניין שמירת האיזון בין עקרונות התחרותיות והפחתת המחירים ובין עקרון השמירה על התעשייה המקומית - בהוראת מנכ"ל 2.7 בנושא "מכסות יבוא" נוספו שיקולי תחרותיות והפחתת יוקר מחיה כשיקולי הועדה בבואה להחליט על שיטת החלוקה. בנוסף פורסמה הוראת מנכ"ל  לעידוד התחרות בשוק החלב ובימים אלו עובדים על הוראת מנכ"ל נוספת לעידוד התחרות בשוק הבשר.

ליקוי

2.	נמצא כי מפעם לפעם קובעים משרדי ממשלה הוראות מאסדרות אשר מתנות יבוא טובין בהמצאת אישור או רישיון קודם יבוא הטובין, בלי שהפניה להוראות אלה, תופיע בצו יבוא חופשי כנדרש. זאת חרף פניות חוזרות ונשנות של נציגי משרד הכלכלה בעניין זה. כמו כן, לעתים קיימת אסדרה המגבילה את היבוא, אשר אינה עולה בקנה אחד עם אמנות או הסכמים בין לאומיים שעליהם חתומה ממשלת ישראל כנדרש, ויש לכך השלכות על יחסי החוץ של המדינה. במועד סיום הביקורת שיתוף הפעולה בין משרדי הממשלה בעניין זה היה מבוסס על רצון טוב בלבד. משרד הכלכלה ומשרד המשפטים חלוקים בנוגע לחובת משרדי ממשלה להיוועץ במשרד הכלכלה בכל הקשור להנחיות מינהליות שיש בהן כדי להשפיע על הסחר בטובין בין ישראל למדינות העולם.

מעקב
משרד הכלכלה

2. 	לעניין הסכמת המשרדים בנוגע לחובה להיוועץ במשרד הכלכלה בכל הקשור להנחיות מינהליות שיש בהן כדי להשפיע על הסחר בטובין בין ישראל למדינות העולם - עיקרון חובת ההיוועצות – הוטמע בחוק המזון העוסק בין היתר, ביבוא. חובת ההיוועצות תיושם בהדרגה בכל התחומים. מבחינת המשרד יישום חובת היוועצות בחוק המזון מהווה קביעת נורמה מול כלל משרדי הממשלה.

ליקוי

4. 	כדי שיהיה אפשר לשחרר טובין מיובאים מהמכס ולשווקם בארץ, נדרשת בדיקה שתאשר את התאמתם לתקן הרשמי החל עליהם. הממונה על התקינה לא קבע נוהל עבודה לקבלת תקנים רשמיים או לביטולם, לפי קריטריונים קבועים, ברורים ושקופים, וממילא לא נקבע לוח זמנים לכך.

מעקב
משרד הכלכלה

4. 	לעניין קביעת נוהל עבודה לקבלת תקנים רשמיים או לביטולם בהתאם לקריטריונים קבועים - פועל הממונה על התקינה על פי עילות התקינה הרשמית המפורטות בחוק התקנים ובהתייעצות הגורמים הנוגעים בדבר לצורך קבלת ההחלטה בדבר הכרזה/ביטול הרשמיות. לעניין הסדרת ההליך הפורמלי להכרזה/ביטול/שינוי של התקן הרשמי – הממונה על התקינה יחד עם הלשכה המשפטית פועל להכנת הנוהל המתאים. הנוהל נמצא לקראת סיום עריכתו.
ליקוי

5. 	חוק התקנים, התשי"ג-1953, קובע שבעת אימוץ תקנים בין-לאומיים רשאי המכון לשנות תנאים בהם רק בנסיבות מיוחדות, כאשר יש הכרח לעשות כן בשל קיומם של תנאים ייחודיים למדינת ישראל. תקנים ייחודיים מחייבים בדיקה נוספת של הטובין בארץ, ועל כן קביעתם עלולה להשפיע על עלות הטובין. חרף ההצהרות של מכון התקנים ושל משרד הכלכלה, שלפיהן בסוף שנת 2013 מקורם של כ-60% מהתקנים בכלל ושל כ-90% מהתקנים הרשמיים היה בתקנים בין-לאומיים, נמצא כי רק כ-30% מכלל התקנים המאומצים אומצו ככתבם וכלשונם, והיתר אומצו בשינויים ותוספות לאומיים הייחודיים לישראל. יתרה מזאת, מבין התקנים הרשמיים המאומצים רק 5% אומצו ככתבם וכלשונם.

מעקב
מכון התקנים הישראלי

5. 	במזון-75% מהתקנים נמצאים בתהליך של אימוץ תקן בין- לאומי. 
לגבי שאר התקנים-
	בחלק מהתקנים בהם לא נמצא תקן זר-בוטלו התקנים הישראליים המקוריים. 
	כ- 20% מהתקנים נותרו מקוריים והם עוסקים באחד משני אלה:
	מוצרים ייחודיים כדוגמת דג ממולא ("גפילטע פיש") 
	מוצרים ייחודיים שאין לגביהם תקנים בין-לאומיים, בהם לכל מדינה יש תקן משלה, כדוגמת לחם או פסטה .
לגבי כלל התקנים שאינם מזון-
	עבודת החלפת תקינה מקורית בתקינה בין-לאומית נמצאת בטיפול שוטף במהלכו הפכו מעל 85% מכלל התקנים המקוריים למאומצים.  נותרו מספר מצומצם של תקנים מקוריים , מתוכם קרוב ל- 20 תקנים הינם בתחום הנדסת המים, שנדונו בעבר והוחלט להשאירם מקוריים והם יובאו לדיון מחדש ב- 2016 במטרה להפכם למאומצים עד סוף שנה זו.
	התקנים המאומצים נבחנים מחדש בכל שנה לצורך עדכונם בהתאם למהדורת התקן הזר. במהלך הסקירה והעדכון נבחנים בקפידה ה- ND ופועלים לצמצומם.

ליקוי

7. 	אישורו האחרון של מחירון בדיקות היבוא המבוצעות על ידי מכון התקנים בידי משרד הכלכלה נעשה יותר מחמש שנים לפני מועד סיום הביקורת, ומאז לא השתנו תעריפי המכון. חרף העובדה שהמכון העביר את המחירון למשרד הכלכלה לאישור במהלך שנת 2012, ואף שהועלו טענות של לקוחות מכון התקנים בנוגע למחירים מופרזים שהוא גובה, טרם נבחן מחירון זה על ידי המשרד וטרם אושר על ידי שר הכלכלה. בכך נפגע הפיקוח של משרד הכלכלה על מחירי בדיקות היבוא במכון, הפועל כמונופול בתחום זה.

מעקב
משרד הכלכלה

7.	לאחר 20 שנה שמחירון מכון התקנים לא נבדק בצורה מעמיקה, משרד הכלכלה ביצע בדיקת עומק מדגמית ל- 16 תקנים ו-2  תווי תקן. לאחר שעלה מבדיקה זו כי המחירון לא משקף את העלויות האמתיות של הבדיקות, 
התבצעה עבודה מאומצת של שנה באמצעות חברת ייעוץ כלכלית/הנדסית - אשר ביצעה מדידות של עלויות בדיקה ישירות לתהליכים המתבצעים  במעבדות, ועלויות תפעוליות עקיפות לפעולות המכון.
בימים אלו, משרד הכלכלה בשיתוף משרד האוצר בוחנים את המלצות חברת הייעוץ ובקרוב תתקבל החלטה.

ליקוי

8. 	אף על פי שהמכון הוא רשות ציבורית, הנדרשת לפרסם דין וחשבון שנתי בהתאם לחוק חופש המידע, הוא אינו מפרסם דוח כאמור, לרבות מידע על פעולות התקינה ועל בדיקות התאמה לתקן רשמי לטובין מיובאים.

מעקב
מכון התקנים הישראלי

8. 	לעניין פרסום בשוטף פרטים על דגמים מאושרים של טובין מיובאים - קיים באתר מכון התקנים.

ליקוי

11.	חלוקת מכסות היבוא ליבוא בפטור ממכס או במכס מופחת נעשית על ידי משרדי הכלכלה והחקלאות. חלוקת העבודה בין המשרדים אינה יעילה ויוצרת מנגנונים מקבילים וביורוקרטיה מיותרת. נוסף על כך הוראות מנכ"ל משרד הכלכלה לחלוקת המכסות אינן משקפות את עקרון התחרותיות.



מעקב
משרד החקלאות ופיתוח הכפר

11. 	מערכת הגשת בקשות וניהול רישיונות בעלות ממשק משתמש דומה לכלל היבואנים תהיה חלק ממערכת "מסלול", בניהול רשות המיסים, המאפשרת לכלל היבואנים, היצואנים ועמילי המכס להגיש באופן מקוון טפסי בקשות לרישיונות ולאישורים מרשויות מוסמכות ולהתעדכן בכל עת במצב הטיפול בבקשות, החל משלב הבקשה ועד לשלב האישור למכס. הטפסים השונים של המערכת אופיינו עבור כל הרשויות המוסמכות במשרד החקלאות. בשלב זה מתוכנן פיילוט של אגף הדיג, ולאחר מכן צפויה המערכת להיכנס לשימוש בהדרגה  בכל הרשויות המוסמכות במשרד החקלאות.

ליקוי

12. 	לדעת משרד מבקר המדינה, נוכח הנסיבות שהשתנו בשל המחאה החברתית, פרסום המלצות ועדת טרכטנברג והחלטות הממשלה שהתקבלו בעקבותיה בזמן שחלף מפרסום המלצות ועדת דויטש וכן המגמה הביקורתית העולה מעמדתו של צוות משרד הכלכלה כאמור, מן הראוי כי משרד הכלכלה יבחן האם השתנו התנאים בתחום מאז פרסום המלצות ועדת דויטש, כדי לאפשר כניסתם של מכוני בדיקה נוספים לתחום בדיקות ההתאמה לת"ר לטובין מיובאים.

מעקב
משרד הכלכלה

12. 	לעניין בחינת המשרד האם השתנו התנאים מאז פרסום המלצות ועדת דוייטש, לאפשר כניסתם של מכוני בדיקה נוספים לתחום בדיקות ההתאמה לת"ר לטובין מיובאים, בימים אלו נערכת בדיקה מקיפה לצורך גיבוש עמדת המשרד בנושא, בעקבות הצעת חוק פרטית לפתיחת שוק  בדיקות היבוא.
ליקוי

12. ביולי 2014, כחודשיים לאחר מועד כניסת התיקון לתוקף, כלל מערך הפיקוח במינהל תקינה 9 עובדים בלבד. כמו כן רק כחודשיים לאחר כניסת התיקון לתוקף, חתם שר הכלכלה על כתב ההסמכה של מכון התקנים לבדיקת תצהירי היבואנים והעבירו לשר האוצר. לדעת משרד מבקר המדינה, ראוי כי הממונה על התקינה יפקח מקרוב על בדיקת התצהירים, תוך שימור בסיס הידע בידיו, ובאמצעות מערך הפיקוח ידאג לקבלת משוב, אשר יבהיר אם תצהיר יבואן הוא אכן הכלי המתאים ביותר למטרה זו. כן יש מקום כי בתוך שלוש השנים שמיום כניסת התיקון לתוקף יבחן משרד הכלכלה את יעילותו של הסדר זה.

מעקב
רשות ההגבלים העסקיים

13. 	רשות ההגבלים העסקיים פועלת באופן שוטף לאיתור חסמים רגולטוריים לתחרות. הכלים המרכזיים באמצעותם הרשות פועלת בהקשר זה הם פרסום דו"חות עצמאיים (למשל, הדו"ח בנושא הגברת היעילות והתחרות בתחום כרטיסי החיוב, מיום 8 בספטמבר 2014 ), וכן במסגרת צוותים וועדות בין-משרדיות, הכוללים את גופי הפיקוח בעלי הסמכות הישירה הרלבנטית לאסדרה שעל הפרק. כך ככלל, וכך גם בנושא היבוא, עליו הרשות מפרטת כדלקמן:

-		רשות ההגבלים העסקיים נטלה חלק פעיל ומרכזי בעבודת הוועדה להגברת התחרותיות והסרת חסמים בתחום הייבוא, בראשות מנכ"ל משרד הכלכלה. הרשות סברה כי לצוות הוועדה ההתאמה האופטימלית לגיבוש כלים להתמודדות עם חסמי יבוא, בהתאם לסמכויות שבידי המשרדים השונים המיוצגים בצוות ולתחומי אחריותם. במסגרת זו, הרשות לקחה חלק פעיל בכתיבת דו"ח הוועדה בנושא היבוא המסחרי והיא פועלת ליישום ההמלצות אשר בתחום סמכותה.	 
באופן ספציפי, הרשות הפיצה את תזכיר חוק ההגבלים העסקיים (הסרת חסמים בתחום היבוא), התשע"ה–2015, (אושר בוועדת שרים לענייני חקיקה ב12.7.15); בשל מורכבות הנושא ושאלות העולות ביחס להשלכות הרוחב האפשריות של התזכיר, הרשות ממתינה למינוי קבוע של ממונה על הגבלים עסקיים, על מנת להחליט אם להמשיך לקדם את תזכיר החוק במתכונתו הנוכחית. 
-		רשות ההגבלים העסקיים השתתפה, ביחד עם משרד הכלכלה ומשרד החקלאות, בוועדת מנכ"לים להורדת יוקר המחיה ("ועדת המזון"), בראשות מנכ"לית משרד האוצר, אשר בחנה חסמים לתחרות בתחום המזון, בדגש על ענפי הבשר והחלב, לרבות חסמים שמקורם בייבוא. על בסיס מסקנות הוועדה החליטה הממשלה להטיל על משרד הכלכלה בהתייעצות עם משרד האוצר, הממונה על ההגבלים העסקיים ומשרד החקלאות לפרסם הליך תחרותי חדש לחלוקת המכסות הוולונטריות לייבוא מוצרי חלב הפטורים ממכס. נציגי הרשות היו פעילים במסגרת הצוות שהוקם על ידי משרד הכלכלה לבחינת הנושא, והם מייעצים למשרד הכלכלה ומשרד האוצר בהליך המכרזי לייבוא מוצרי חלב ובקר טרי בפטור במכס במטרה להגביר את התחרות מייבוא בתחומים אלה.	
חשוב לציין בהקשר זה, שהשינויים להם הייתה שותפה הרשות בנושא חלוקת המכסות הוולונטריות לייבוא מוצרי חלב פטורים ממכס אכן הובילו לירידת מחירים ביחס להצעות מהשנה הקודמת (ולהצעות הנמוכות ממחיר הפיקוח) בתחום הגבינות הקשות, וגם במכרז החמאה האחרון ההצעות היו נמוכות ממחיר הפיקוח. 
-		הרשות בוחנת לעומק את ענף הבקר הטרי ומתעתדת לפרסם דו"ח פומבי ביחס לענף – לרבות בהיבט היבוא בתחום זה. 
רשות ההגבלים העסקיים פועלת ותמשיך לפעול לאיתור חסמים לתחרות חופשית במשק הישראלי, ובכלל זה חסמים הקשורים לייבוא; הרשות תמשיך לפעול להסרתם של חסמי תחרות, וזאת בשיתוף פעולה עם משרד הכלכלה וכל רשות ממשלתית מוסמכת אחרת, בהתאם לצורך.

ליקוי

14. 	על משרד הכלכלה ומשרד האוצר לגבש מדיניות אחידה ומתואמת בכל הנוגע לפתיחת שוק יבוא הטובין לישראל, תוך איזון בין עקרונות הגברת התחרותיות והפחתת המחירים ובין עקרונות השמירה על התעשייה המקומית וההגנה על בריאות הציבור ובטיחותו.

מעקב
משרד הכלכלה

14.  	משרדי האוצר והכלכלה פועלים ליישום מדיניות אחידה בכלל התחומים, ברוח העקרונות שנקבעו בהחלטת ממשלה 2318. עקרונות אלו יושמו באופן מלא בחוק המזון העוסק בהקלות על יבוא מזון רגיל – להלן סטטוס הדברים מול מספר משרדי ממשלה: 
א.	בתחום המזון אושר חוק העוסק בין היתר בתחום היבוא. החוק התבסס על העקרונות שנקבעו בהחלטת הממשלה 2318, לרבות פתיחת השוק ליבוא והפחתת עלויות היבוא של מוצרי מזון, דרך אימוץ שיטת ההצהרה בעת יבוא מזון.
ב.	בתחום התמרוקים, גובש נוסח תקנות מעודכן המאמץ את העקרונות שנקבעו בהחלטת הממשלה 2318. התקנות אמורות להיות מוגשות לכנסת בהקדם על ידי משרד הבריאות.
ג.	משרד התחבורה מקדם את הרפורמה מוצרי תעבורה, במסגרתה המשרד מפחית רגולציה, מסדיר את תחום היבוא האישי, ומוסיף מעבדה מוסמכת נוספת לבדיקות טובין מיובאים. חלק מהשינויים האמורים הופנמו בצו יבוא חופשי, השאר אמורים להיות מופנמים בצו יבוא חופשי בעתיד הקרוב.
ד.	על בסיסי העקרונות שנקבעו בהחלטת הממשלה, משרדי האוצר והכלכלה פועלים על להתניע תהליכים מול משרד האנרגיה ומשרד התקשורת. התהליכים מול משרדים אלו טרם הבשילו לכדי ביצוע תיקוני חקיקה או גיבוש תוכנית עבודה מפורטת.
ה.	משרד החקלאות פועל להפחתת הרגולציה העודפת  על היבוא,  חלק מהשינויים כבר ייושמו. המלצות נוספות יוגשו בחודש מרץ 2016.
ציוד רפואי – המשרד עמל על התנעת תהליך להפחתת בירוקרטיה עודפת על היבוא. התהליך נמצא בשלבים ראשונים.

ליקוי

15. 	על הממונה על התקינה לגבש נוהל עבודה ובו מנגנון לקבלת תקנים רשמיים או להסרתם לפי קריטריונים קבועים, ברורים ושקופים, לרבות לוח זמנים לשם כך.

מעקב
משרד הכלכלה

15. 	לעניין קבלת ההחלטה בדבר הכרזה/ביטול הרשמיות, פועל הממונה על התקינה על פי עילות התקינה הרשמית המפורטות בחוק התקנים ובהתייעצות הגורמים הנוגעים בדבר. לעניין הסדרת ההליך הפורמלי להכרזה/ביטול/שינוי של התקן הרשמי – הממונה על התקינה יחד עם הלשכה המשפטית פועל להכנת הנוהל  המתאים. הנוהל נמצא לקראת סיום עריכתו ואישורו.

ליקוי

16. 	על משרד הכלכלה ועל הממונה על התקינה לוודא כי המכון יאמץ תקנים בין-לאומיים בהתאם לחוק התקנים, הקובע כי חריגה מתקן בין-לאומי תיעשה בנסיבות מיוחדות בלבד, כאשר יש הכרח לעשות כן. על משרד הכלכלה לוודא כי הסכמי ההכרה ההדדיים של המכון עם מעבדות בין-לאומיות ישמשו למטרות שלשמן נועדו - להקל את תהליך כניסת הטובין לארץ. בכלל זה על המשרד לעמוד על כך שההתאמות והשינויים הנעשים בעת קבלת תקנים יהיו מזעריים, כדי שבדיקות ההשלמה הנדרשות נוסף על בדיקות המעבדות הבין-לאומיות יצומצמו למינימום ההכרחי.

מעקב
משרד הכלכלה

16. 	המשרד יחד עם הממונה על התקינה מאשרים לאגף התקינה במכון התקנים תכנית עבודה לרבות לעניין עדכון תקנים ישראליים (אימוץ תקינה בינלאומית). בנוסף, כל שינוי בתקן רשמי עובר דרך הממונה על התקינה וצוותו.  השינויים הלאומיים שהוכנסו לתקנים מאומצים נבחנים ע"י צוותו של הממונה על התקינה או/ו ע"י ועדת האימוץ שהוקמה מכוח חוק התקנים.

ליקוי

17. 	על הממונה על התקינה להוביל תהליכים לחיזוק מנגנוני הפיקוח והבקרה בעבודת מכון התקנים בכובעיו השונים, לרבות אישור מחירון המכון. במסגרת זו על המכון לנהוג בשקיפות ולפרסם את מלוא המידע, כנדרש בחוק חופש המידע ובתקנות שהותקנו על פיו. ראוי כי הממונה על התקינה יפקח מקרוב על בדיקת תצהירי היבואנים 
          המרוכזת בידי מכון התקנים, ויבחן את התועלת למשק במתן בלעדיות למכון בתחום זה, תוך העלאת החלופות המיטביות לבדיקת התצהירים בהתאם לצורך.

מעקב
משרד הכלכלה

17. 	נציגי משרד הכלכלה, לרבות הממונה על התקינה, הינם חברים בפועל של מכון התקנים, ובדרך זו מסייעים בהתוויית  מדיניות המשרד בפעולות המכון, מאשרים ומפקחים על תכניות העבודה ותקציב המכון ופועלים לחיזוק מנגנוני הפיקוח והבקרה בעבודת מכון התקנים.

ליקוי

18. 	בד בבד, מן הראוי כי משרד הכלכלה יבחן את האפשרות לניתוק הקשר בין הליך התקינה במכון התקנים לבין בדיקות היבוא וביניהן לבין פעולותיו המסחריות של המכון. כמו כן ראוי, כי משרד הכלכלה יחתום על הסכמי ההכרה בדרג של מדינות, כדי שמעמדן של המעבדות הפרטיות לא ייפגע.
 
מעקב
משרד הכלכלה

17. במסגרת בחינת פתיחת שוק בדיקות יבוא לתחרות, ייבחן גם נושא מבנה מכון התקנים.  





הפיקוח הממשלתי על ענף היהלומים 

גופים מבוקרים: מינהל היהלומים – משרד הכלכלה, מכון היהלומים הישראלי, משטרת ישראל, רשות המסים, משרד האוצר, הרשות לאיסור הלבנת הון ומימון טרור, רשות החברות הממשלתיות, רשות הגנת הצרכן וסחר הוגן

ליקויים מספר9,13,15 תוקנו. ראה הערות ראש הממשלה 65א' – אוקטובר 2014 עמ'149-157.
ליקויים 4,5,10,14,16 תוקנו. ראה מעקב ראש הממשלה – אוגוסט 2015 עמ' 223-229

ליקוי

1.	המפקח אינו דורש ממבקשי רישיון עיסוק ביהלומים להוכיח כי הם ממלאים די תנאים מהותיים שיש בהם כדי להבטיח את התאמתם לעיסוק בענף.

מעקב
משרד הכלכלה

1.	הנושאים נבחנים ויטופלו במסגרת טיוטת תזכיר חוק לפיקוח על היהלומים. בהתאם להחלטת ממשלה מספר 2118 (טיוב רגולציה), נבחן הצורך בתהליך RIA

ליקוי

2.	בדצמבר 2013 (להלן - מועד סיום הביקורת), עדיין לא הייתה בידי המפקח רשימה של החברים הפעילים בבורסת היהלומים (להלן - הבורסה), וממילא נבצר ממנו לבדוק אם יש חברי בורסה שאין להם רישיון מטעמו.

מעקב
משרד הכלכלה

2.	טרם הועברה רשימת חברים הפעילים בבורסה. מינהל היהלומים פנה בבקשה חוזרת להנהלת הבורסה והם הבטיחו שתוך חודשיים יעבירו את הרשימה 

ליקוי

3. 	במועד סיום הביקורת יהלומים הם בין הטובין היחידים הנשלחים מחברת השילוח באמצעות בית המכס בנתב"ג ישירות אל היהלומן, בלי בדיקה בבית המכס. זאת ועוד, למפקח על היהלומים, הממונה על תחנת המכס, אין סמכויות חקירה ואכיפה, וכמו כן אין בידיו כלים העומדים לרשות עובדי בית המכס בנתב"ג.

מעקב
משרד הכלכלה

3.	המפקח משתמש בסמכויות מסוימות מכוח היותו פקיד מכס בעניין יהלומים (כגון פתיחת חבילות והערכת שווי היהלומים). עם זאת, המפקח אינו משתמש בסמכויות הנרחבות שיש לפקיד מכס בדומה לשוטרים, ובמקרה הצורך הוא מעביר את הטיפול לעובדי מכס. לגבי רישיונות - למפקח יש סמכות מינהלית לסרב לתת רישיון או לבטלו במקרים חריגים מאוד, או לקבוע בו תנאים ולשם כך הוא רשאי לאסוף תשתית ראייתית ולבצע חקירות מנהליות.
ליקוי

6. 	לא נמצאו מסמכים המעידים כי המפקח מקיים בקרה על פעולות חברות השילוח המכינות את רשימוני היצוא של יהלומים מלוטשים. לא נמצאו גם מסמכים המעידים על כך שהמפקח מבקש מהמעריכים לבצע בדיקה מדגמית של חבילות היהלומים כדי לוודא שיש התאמה בין תכולתן ובין הפרטים ברשימון היצוא.

מעקב
משרד הכלכלה

6.	לעניין הטפסים של תהליך היצוא הממוחשב  -בתהליך קליטת טופס יצוא למערכת התפעולית, הטופס הוצג לחברות שילוח.

ליקוי

7. 	בשנים 2014-2011 דנה ועדה ברשות המסים בשינויים הנדרשים בשיטת המיסוי של הענף. במועד סיום הביקורת, דצמבר 2013, טרם סיימה הוועדה את עבודתה ומשום כך היא טרם החליטה אם לעשות שינויים בשיטת חישוב ההכנסה החייבת במס של היהלומן ובהקלות הניתנות לו כיום.

מעקב
רשות המיסים

7. 	טיוטת המלצות הוועדה הוגשו למנהל הרשות וכללו שינויים במספר היבטים כדלקמן: שיטת חישוב הכנסה חייבת – הוועדה ממליצה על קיום תקופת מעבר במהלכה תבחנה מספר חלופות לקביעת שיטת חישוב ההכנסה החייבת והמס הנגזר ממנה ליהלומנים. ההקלות הקיימות ליהלומנים במסגרת הוראות ניהול פנקסים – הוועדה המליצה לבטל את ההקלות הקבועות בהוראות. הוועדה ממליצה כי המלאי בענף ינוהל באופן תמידי במחירי עלות. על פי המלצת הוועדה הוקמה חוליה בפקיד שומה גוש דן הכוללת רכז ומפקחים והם אלו שיתמקצעו בנושא. 

ליקוי

8. 	משרד הכלכלה, משרד האוצר ורשות המסים לא הציגו למשרד מבקר המדינה הסדר או מסמך רשמי שמכוחו מעבירה המדינה את כספי ההיטל על יהלומים מלוטשים מיובאים אל מכון היהלומים. ברבות השנים משרדים אלו לא נתנו דעתם על ההיגיון שבגביית ההיטל, ולא שקלו אם יש מקום להעביר את כספי ההיטל שנגבו לאוצר המדינה או לחלקם בין הגופים השונים בענף היהלומים, או אם ניתן להטילו גם על יהלומי גלם ועל יהלומים סינטטיים.

מעקב
משרד האוצר

8. 	לא דווח על התקדמות בתיקון הליקוי

ליקוי

11.	במסגרת הדיונים על חוק היהלומים המתגבש, על משרד הכלכלה, בשיתוף גורמי האכיפה (משטרת ישראל, הרשות לאיסור הלבנת הון ומימון טרור ורשות המסים) וגורמים בענף היהלומים, לבחון את האפשרות לביצוע שינוי מהותי במשטר הפיקוח על הענף, כדי להפוך אותו ליעיל ואפקטיבי. נוסף על כך עליהם לבחון אם משרד הכלכלה הוא המשרד המתאים להפעלת תחנת המכס של היהלומים.

מעקב
משרד הכלכלה

11. 	לעניין הכנת תזכיר חוק הפיקוח על היהלומים שיחליף את צו הפיקוח על היהלומים, יבואם, ויצואם - בימים אלו המשרד בוחן את הצורך בתהליך RIA, על פי החלטת ממשלה מספר 2118 (טיוב רגולציה)




מעקב
רשות המיסים

11. 	בטיוטת המלצות הוועדה ישנה התייחסות לכל נושא יבוא היהלומים לצורותיו השונות. בין ההמלצות העיקריות היא הקמת תחנת מכס בתוך מתחם הבורסה. 

ליקוי

12. 	על משרד הכלכלה, משרד האוצר ורשות המסים, בשיתוף הגורמים השונים הפועלים בענף להידרש באופן מעמיק לנושא ההיטל על יבוא יהלומים מלוטשים ותכליתו. בין היתר, עליהם לבחון את הצורך בהיטל לנוכח צמצום ענף ייצור היהלומים בארץ ואת מטרותיו. כמו כן יש לבחון אם יש להמשיך להעביר את כל כספי ההיטל לידי מכון היהלומים דווקא. יש לייחס משנה חשיבות לצורך בבדיקת נושא ההיטל, לנוכח העסקאות המתבצעות עם בעלי העניין המיוצגים במכון. עסקאות אלו גם מגבירות את הצורך בקיומם של מנגנוני פיקוח חיצוניים: הפעלת סמכותו של רשם ההקדשות לבחון עסקאות וחיזוק הפיקוח של רשות החברות הממשלתיות. נוסף על כך על המכון לשקול את המשך פעילות חברת הבת IDT, שהפסיקה למלא את מטרתה העיקרית - קידום הפיתוח של טכנולוגיה בענף היהלומים.

מעקב
משרד הכלכלה

12. 	להלן סטאטוס הטיפול בהטלת היטל על יבוא יהלומים מלוטשים - עדיין אין שינוי בגובה ההיטל והשימוש בו. יש כוונה לערוך שינויים במסגרת החוק החדש, בהתייעצות עם משרדי המשפטים והאוצר. ההיטל כולו מיועד לקידום ענף היהלומים, קידום תערוכות, הבאת תערוכות, סמינרי גלם, שיפורים טכנולוגיים ועוד. העברת ההיטל לארגונים השונים תגרום לכך שהם ישתמשו בכספים אלה לפעילות השוטפת וזה לא מטרת ההיטל.
אשר לטענה שהייצור בארץ פסק, הדבר אינו מדויק. עדיין יש היקפי ייצור גדולים מאד בארץ (במונחים כספיים), ובכל זאת יש לעודד מרכז סחר עולמי ליהלומי גלם ומלוטש בהיקפים אלה.

העסקת עובדים פלסטינים בענף הבניין בישראל 

גופים המבוקרים: יחידת האכיפה למעסיקים – משרד הפנים, אגף החשב הכללי – משרד האוצר, רשם הקבלנים – משרד הבינוי והשיכון, משרד הכלכלה, מפקדת תיאום פעולות הממשלה בשטחים

ראה הערות ראש הממשלה 65א' אוקטובר 2014, עמ' 159-162
ליקוי 7,8,9 תוקן. ראה מעקב ראש הממשלה אוגוסט 2015 עמ' 233-238 

ליקוי
1. 	עד שנת 2011 חולקו 14,500 היתרים למעסיקים לפי בקשותיהם ללא כללים אחידים, פומביים ושוויוניים ולא על פי תבחינים מקצועיים. במאי 2011 הסתכם מספר היתרי ההעסקה בענף הבניין בכ-15,500. במועד זה "צילם" אגף מת"ש מצב זה ואישר לכל מעסיק להמשיך להחזיק את ההיתרים שבידו (להלן - המכסה ההיסטורית), ללא בחינה עניינית של צורכי המעסיק או פעילותו. שתי ועדות שמינה מנכ"ל רשות האוכלוסין במאי ובדצמבר 2011 לקביעת אמות מידה להקצאת היתרים בענף הבניין לא ביצעו את שהוטל עליהן. כ-12,000 היתרים נוספים חולקו בשנים 2013-2011 בהסתמך על הבחנה שרירותית בין קבלנים חדשים לוותיקים ועל יסוד המכסה ההיסטורית, שחולקה מלכתחילה באופן לא שוויוני. אופן הקצאת ההיתרים הנוספים הנציח את היעדר השוויון ההיסטורי.

מעקב
רשות האוכלוסין, ההגירה ומעברי הגבול

1.	לעניין הפעולות שנוקט אגף מת"ש לתיקון בנושא קביעת אמות מידה להקצאת היתרים בענף הבניין, בהחלטת הממשלה מספר 317 (דר/27) מיום 30.07.2015 מונתה ועדה בראשות משרד השיכון שבה חברים נציגי משרד הכלכלה, המשפטים, האוצר, הביטחון, רשות האוכלוסין וההגירה ומטה הדיור. לבקשת משרד השיכון נשלחו שמות הנציגים של רשות האוכלוסין וההגירה.  הוועדה צפויה להתכנס לראשונה בחודש מרץ 2016.

ליקוי
2.	אגף מת"ש העניק היתרי העסקה למעסיקים שאינם רשומים כדין בפנקס הקבלנים שברשם הקבלנים, וגם לא שלל היתרים מקבלנים שהתברר כי אינם רשומים, וזאת שלא בהתאם להוראותיו שלו. הדבר הביא לגידול במספר הקבלנים שאינם רשומים וקיבלו היתרים, מ-406 קבלנים בינואר 2012 ל-688 קבלנים ביולי 2013, שבידיהם כ-3,500 היתרים. ביולי 2013 הסתכמה מכסת ההיתרים ב-27,500. משמע שכ-13% ממכסת ההיתרים באותו מועד ניתנה לקבלנים שאינם רשומים. ביולי 2013 העביר אגף מת"ש לרשם הקבלנים לראשונה את שמות הקבלנים המחזיקים בהיתרים לצורך בקרה בדבר רישומם בפנקס הקבלנים.

מעקב
רשות האוכלוסין, ההגירה ומעברי הגבול

2.	הפעולות שנוקט אגף מת"ש לתיקון הליקוי בנושא היתר העסקה למעסיקים שאינם רשומים כדין בפנקס הקבלנים - אחת לשבוע מקבל מת"ש קובץ עדכני אודות קבלנים רשומים במרשם הקבלנים במשרד השיכון ומצליב נתונים אלה מול רשימת המעסיקים הפעילים. מעסיקים אשר רישיונם ברשם הקבלנים בוטל, מקבלים סטאטוס "המעסיק לא בסקטור קבלן רשום" והם נחסמים להגשת בקשות למכסה נוספת ואינם יכולים להזמין עובדים במקום עובדים שבוטלו או רישיונם נסגר. 
בחודשים האחרונים נשלחו מכתבי שימוע למעסיקים שאינם  קבלנים רשומים.
בעקבות החלטת ממשלה  2033 (חכ/36) מיום מ- 28.09.2014 שבה  הוקצו 400 היתרים עבור הסדרת הקצאות עבר וזאת עבור קבלנים ותיקים אשר אינם עומדים בדרישות רשם הקבלנים. קבלנים אלה הונחו להגיש בקשות להעברתם לסקטור "הסדרת הקצאות עבר" .
 נכון לתחילת 2016 נותרו 237 מעסיקים המטופלים במסגרת הליכי שימוע וגיבוש המלצה למנכ"ל הרשות לביטול ההיתרים.	

ליקוי

3.	יחידת האכיפה למעסיקים ברשות האוכלוסין מופקדת על האכיפה של העסקת עובדים פלסטינים בהיתר. ואולם, לא מתבצעת העברת מידע סדורה בין אגף מת"ש ובין יחידת האכיפה בנוגע למעסיקים שיש חשש כי הפרו את ההיתר. נוסף על כך, כאשר עובדי היחידה מבקרים באתר בנייה, הם אינם בודקים אם העובדים אשר מועסקים בפועל הם אלה שבגינם ניתנו ההיתרים למעסיק.

מעקב
רשות האוכלוסין, ההגירה ומעברי הגבול

3.	מתבצעת העברת נתונים  לביצוע אכיפה של מעסיקים שיש חשש כי הפרו את תנאי ההיתר.

ליקוי
4. 	בדצמבר 2013, ארבע שנים לאחר שנחתם הסכם קיבוצי שהסדיר, בין השאר, את תנאי העסקת העובדים הפלסטינים בענף הבניין, עדיין לא השלים אגף מת"ש את הליך השוואתם של השכר ושל עלות העסקתם של העובדים הפלסטינים בענף הבניין לאלה של העובדים הישראלים לפי החלטת הממשלה מ-1970. יש לראות בחומרה את התנהלות אגף מת"ש אשר אינו מוודא כי עובדים אלה מקבלים את מלוא זכויותיהם החוקיות וההסכמיות, לרבות שכר מינימום ענפי, זכויות מכוח ותק, ימי חג, דמי חופשה ודמי הבראה. תלושי השכר שמנפיק האגף לעובדים הפלסטינים אינם משקפים את מלוא רכיבי השכר שהם זכאים להם.

מעקב
רשות האוכלוסין, ההגירה ומעברי הגבול

4. 	הליך השוואתם של השכר ועלות העסקתם של העובדים הפלסטינים מצוי בשלבים מתקדמים וצפוי להסתיים ברבעון השני של שנת 2016

ליקוי
5. 	על פי תנאי היתר ההעסקה, מעסיק המקבל היתר חייב להעסיק את העובדים בהיקף של משרה מלאה. הנהלת אגף מת"ש מודיעה למדורים מדי חודש מהו המספר המזערי של ימי ההעסקה המחויבים בתשלום באותו החודש (להלן - ימי מינימום). משרד מבקר המדינה רואה בחומרה את התנהלות אגף מת"ש שאִפשרה למעסיקים לדווח על העסקת עובדים פחות מימי המינימום. עולה חשש כי מעסיקים שילמו שכר ישירות לעובדים עבור ימי עבודתם ולא דיווחו על כך לאגף מת"ש. בכך אִפשר אגף מת"ש למעסיקים לחסוך את התשלומים למס הכנסה ובגין הזכויות הסוציאליות, ולעובדים - לקבל תוספת שכר בלא ניכויים.

מעקב
רשות האוכלוסין, ההגירה ומעברי הגבול

5.	הפעולות שנוקט האגף בנושא תנאי היתר העסקה - פורסם לכל המעסיקים וכן באתר הרשות מסמך המפרט את כל התנאים הכללים להיתר העסקת פלשתינאים בבניין. בנוסף, מעסיק שאינו עומד בתנאי ההיתר עובר הליך שימוע והמלצה בפני המנכ"ל לביטול / סיוג היתר.

ליקוי

6. 	בשנת 1994 נחתם הסכם ביניים ישראלי-פלסטיני בדבר הגדה המערבית ורצועת עזה. בהסכם נקבע כי מדינת ישראל תנכה משכר העובדים הפלסטינים דמי ביטוח בריאות (להלן - בול בריאות). עוד נקבע כי המדינה תגבה מן המעסיקים את ההפרש בין שיעור ההפרשות לביטוח הלאומי בגין עובד ישראלי ובין ההפרשות האמורות בגין עובד פלסטיני, כהיטל השוואה. הוסכם כי כספים אלו יועברו מדי חודש לרשות הפלסטינית, לשם מתן הטבות סוציאליות ושירותי בריאות. כספי היטל ההשוואה ובול הבריאות שנגבו עבור כל הענפים - לרבות ענף הבניין - בגין השנים 2013-2006, והועברו מאגף מת"ש לאגף החשכ"ל, הסתכמו ב-31.12.13 ביותר מ-876 מיליון ש"ח. כספים אלו לא הועברו לרשות הפלסטינית, וסוגיית העברתם נדונה בין נציגי מדינת ישראל לנציגי הרשות הפלסטינית.

מעקב
משרד האוצר

6.                לא דווח על תיקון הליקוי.

ליקוי

10.	מנהלת מדור פעלה בניגוד עניינים בכך שפתחה תיק מעסיק לחברה שבבעלות בעלה ובתה. נוסף על כך, היא טיפלה בבקשה של החברה לוועדת חריגים למתן רישיון עבודה עבור עובד ואישרה לחברה דיווח על מספר ימי העסקה הפחותים ממכסת ימי המינימום. לאגף מת"ש לא היו הסדרים לדיווח על זיקות שעלולות להעמיד עובדים בניגוד עניינים.

מעקב
רשות האוכלוסין, ההגירה ומעברי הגבול

10.	לעניין קיום הסדרים לדיווח על זיקות שעלולות להעמיד עובדים בניגוד עניינים -בתאריך 14/05/2014 פרסם מנהל מינהל מעסיקים ועובדים זרים הנחייה לכלל עובדי המינהל בדבר מניעת ניגוד עניינים במסגרת העבודה. בהתאם להנחייה זו, על כל עובד הנמצא בחשש לניגוד עניינים, חלה חובה לדווח באופן מיידי על כך למנהל המינהל וללשכה המשפטית, וזאת על מנת לבחון באופן פרטני את הסוגיה.

ליקוי

11. 	על הנהלת אגף מת"ש לקבוע ללא דיחוי עקרונות ענייניים, שוויוניים, אחידים ופומביים לחלוקת כל היתרי ההעסקה, שייגזרו מהיקפי העבודה ובשיתוף הגורם המקצועי - רשם הקבלנים. על הנהלת אגף מת"ש להבטיח כי רק קבלנים הרשומים בפנקס הקבלנים יוכלו להחזיק בהיתרי העסקה לעובדים בענף הבניין.

מעקב
רשות האוכלוסין, ההגירה ומעברי הגבול

11.	ראש המינהל ומנכ"ל הרשות פנו למשרד השיכון שהוא הגורם המקצועי  בבקשה לקבוע עקרונות לחלוקת ההיתרים מספר פעמים בעניין ואף התקיימו מס' פגישות בעניין. בהחלטת ממשלה 317 הנ"ל נקבע  שוועדה בראשות משרד השיכון שבה חברים נציגי משרד הכלכלה, המשפטים, האוצר, הביטחון, רשות האוכלוסין וההגירה ומטה הדיור תגבש את העקרונות. 

ליקוי

12.	על אגף מת"ש לפעול לאלתר להשוואת תנאי השכר של העובדים הפלסטינים לאלו של העובדים הישראלים, ולתת ביטוי מלא בתלושי השכר לכל התשלומים שלהם זכאים העובדים הפלסטינים. לנוכח ממצאי דוח זה, על אגף מת"ש ואגף החשכ"ל להשלים בהקדם את בחינת האפשרות להעברת השכר נטו לעובדים הפלסטינים באמצעות אגף מת"ש.

מעקב
רשות האוכלוסין, ההגירה ומעברי הגבול

12.	נושא תנאי השכר נמצא בשלבים מתקדמים, צפוי להסתיים עד אמצע שנת 2016.

ליקוי

13.	על אגף מת"ש ואגף החשכ"ל להתאים את הכללים החלים על ניהול כספי הפנסיה של עובדים פלסטינים לאלה של עובדים ישראלים ולקבוע מי הגורם האחראי לניהול כספים אלה.

מעקב
משרד האוצר

13.	לא דווח על תיקון הליקוי.

ליקוי

14. 	על אגף החשכ"ל לבצע הערכה אקטוארית מחודשת על בסיס נתונים מעודכנים וענייניים על שכר העובדים, מספרם וגיל הפרישה, ועל בסיס הנחות מוצא אקטואריות מעודכנות וענייניות הנוגעות לאוכלוסיית העובדים הפלסטינית.


מעקב
משרד האוצר

14.	לא דווח על תיקון הליקוי.

משרד התחבורה והבטיחות בדרכים

תכנית נתיבי ישראל – פיתוח מערך הרכבות 
גופים מבוקרים: משרד התחבורה, אגף התקציבים – משרד האוצר, אגף החשב הכללי – משרד האוצר, חברת רכבת ישראל, חברת נתיבי ישראל – החברה הלאומית לתשתיות ותחבורה בע"מ, חברת חוצה ישראל בע"מ, חברת נתיבי איילון בע"מ, מינהל התכנון – משרד הפנים, וועדות התכנון – משרד הפנים, רשות החברות הממשלתיות

ליקוי 3 תוקן. ראה הערות ראש הממשלה 65א' – אוקטובר 2014 עמ' 164 .
ליקויים 5,7,8 תוקנו. ראה מעקב ראש הממשלה – אוגוסט 2015. עמ' 243-256.

ליקוי
1.	בשנת 2007 יזמה המועצה הארצית לתכנון ולבנייה את הכנתה של תכנית מתאר ארצית משולבת לתחבורה יבשתית, כדי לגבש מתווה ברור לקידום התשתיות התחבורתיות בארץ. בהחלטת הממשלה הוטל על משרדי התחבורה והפנים להשלים את הכנתה, ולהביאה לאישור המועצה הארצית לתכנון ולבנייה והממשלה עד סוף שנת 2011. תכנית המתאר לא הובאה לאישור הממשלה במועד שנקבע וטרם הושלמה.

מעקב
משרד התחבורה והבטיחות בדרכים

1. 	הסתיימו הדיונים בצוות העבודה של תמ"א 42 ותעלה לדיון בחודשים הקרובים בוועדה לתחבורה יבשתית של המועצה הארצית. עם זאת המשרד מציין כי מינהל התכנון בוחן את הצורך באישור תמ"א 42 אל מול קידום תמ"א 1.

ליקוי

4. 	טרם אושר תדר שיאפשר הפעלת מערכת בקרת איתות חדשה לרכבת, שנועדה לווסת את תנועת הרכבות, להגביר את בטיחות תנועת הרכבות ולהביא להגדלת קיבולת הרכבות במסילות הקיימות, עד להשלמת הקמת המסילה הרביעית. בהיעדרו, קיים חשש שההשקעה הגדולה של המדינה בפיתוח תשתית הרכבות לא תניב את התפוקות המרביות, ושאיכות השירות של הרכבת לאחר הפעלת קווי רכבת נוספים - תיפגע. 

מעקב
רכבת ישראל

4. 	לאחרונה יצאה רכבת ישראל למכרז על הפעלת מערכת בקרת האיתות החדשה, חמש חברות הגישו מועמדות. תחילת הפעלת מערכת האיתות הסלולרית החדשה מתוכננת לתחילת 2018. 

ליקוי

6.	משרד מבקר המדינה מעיר למשרד התחבורה, כי עליו לדאוג לשמירת הידע וליצירת היכולות הטכניות בתוך המשרד כדי לחזק את הבקרה ולשמר אצלו את הידע שנצבר בעניין זה, באופן בלתי תלוי בחברת בקרה זו או אחרת. בייחוד בנוגע לפרויקטים תשתיתיים רחבי היקף ורב-שנתיים.

מעקב
משרד התחבורה והבטיחות בדרכים

6. 	מינהל תשתיות פיתח והקים מערכת BI לשימור ידע וניתוח נתונים אודות הפרויקטים. המערכת נותנת מענה הן בהיבט התקציבי של הפרויקטים והן בהקשרי לו"ז, איכות הביצוע, עמידה בתוכנית העבודה, ונתונים כלליים אודות הפרויקטים. המערכת נמצאת בשלב הפיילוט, ובמשך שנת 2016 צפויה להפוך למערכת מאושרת.


















הפיקוח על הפעלת הרכבת הקלה בירושלים 

גופים מבוקרים: משרד התחבורה והבטיחות בדרכים, משרד האוצר, עיריית ירושלים

ליקויים ,6,7,8,12 תוקנו. ראה הערות ראש הממשלה 65א' – אוקטובר 2014 עמ'  171-173. 
ליקויי 3	תוקן. ראה מעקב ראש הממשלה – אוגוסט 2015 עמ'  עמ' 249-251.

ליקוי

1. 	ביוני 2008 חתמו נציגי אגף החשכ"ל והזכיין על התוספת הראשונה לחוזה, ועיקרה תשלום של 150 מיליון ש"ח לזכיין בגין אחריות המדינה לעיכובים בשל דרישותיה לתוספות שונות בשלב ההקמה. כמו כן נדחה מועד תחילת הפעלתה של הרכבת לספטמבר 2010. בנובמבר 2011 חתמו הצדדים על הסדר ובו הקלת הדרישות מהזכיין על פי החוזה, בין היתר, בנוגע לתחילת הפעלת הרכבת. 

ליקוי

2. 	במרץ 2012 חתמו הצדדים על התוספת השנייה לחוזה, שהייתה בתוקף עד אוגוסט 2012. בתוספת זו נקבעו הקלות לזכיין בתחומי השירות לנוסע, ההפעלה והתחזוקה ותשלומים בגין "הכנסה מובטחת". עוד הוסכם לדחות את השינוי במערך התחבורה הציבורית בחלקה הצפוני של העיר. התוספות הוארכו שוב ושוב, עד סוף מאי 2014.

מעקב
משרד האוצר

1,2. 	חלה התקדמות בנושא התוספות לחוזה אך טרם  נפתרו כל הנושאים שבמחלוקת בהסכם. 

ליקוי

4. 	מאז 2009 המדינה והזכיין מצויים בהליך בוררות, שעיקרו טיפול בתביעות הדדיות הנוגעות לנזקים בגין עיכוב ביצועו של הפרויקט. סכום התביעות הוא כמיליארד ש"ח מכל צד. המחלוקות התכופות ביניהם וההעברה של נושאים רבים לבוררות (בהם נושאים שהם ליבת הפרויקט), מלמדות על ניהול בסיסי לקוי של כל מערכת ההסכמים בין המדינה לזכיין, דבר המצריך תיקון ללא דיחוי.

מעקב
משרד האוצר

4. 	הליך הבוררות בין המדינה והזכיין  עדיין מתקיים. ממתינים לחוות דעת המומחה ההנדסי והמומחה הכלכלי.


ליקוי

5. 	"מומחה מקצועי בלתי תלוי" שנועד ליישב חילוקי דעות בין הצדדים מונה במסגרת הליך הבוררות המשפטית, ולא קודם לכן כנקבע בחוזה. עקב כך היה חסר מנגנון סיוע מקצועי ליישוב 

מעקב
משרד האוצר

5. 	הליך הבוררות בין המדינה והזכיין  עדיין מתקיים. ממתינים לחוות דעת המומחה ההנדסי והמומחה הכלכלי.

ליקוי

9. 	באוגוסט 2011 תוקנה הפקודה והוסדרה בה פעילות הרכבת הקלה. על פי הפקודה, המנהל לעניין מסילת ברזל מקומית מטעם משרד התחבורה (להלן - המנהל) מופקד על ביצוע הפקודה, אך הוא לא הוציא נהלים לפיקוח על הרכבת הקלה לפי פקודה זו. 

מעקב
משרד התחבורה

9. 	לעניין הוצאת נהלים לפיקוח על הרכבת הקלה בהתאם לפקודה - התחום מפוקח ברובו ע"י יחידת המהנדס בהתאם להסכם הזיכיון. עם זאת המשרד בתהליך של כתיבת הנחיות המסדירות את אופן הפיקוח על הרכבת הקלה.

ליקוי

10. 	משרד התחבורה והמינהלה לא קבעו כללים המגדירים בבירור את חלוקת התפקידים בין המנהל (לפי הפקודה) ובין המינהלה (לפי החוזה) ואת דרכי שיתוף הפעולה ביניהם.

מעקב
משרד התחבורה 

10. 	המשרד נמצא בתהליך של הסדרת הנושא וכתיבת הנחיות המסדירות את יחסי העבודה בין משרד התחבורה למינהלה.
ליקוי

11. 	משרד התחבורה, עיריית ירושלים והצוות לא אישרו נוהל לנושא ההיערכות לפעולה במצבים של השבתה חלקית או מלאה של הרכבת הקלה, ולא תורגלה הפעלתם של אמצעי תחבורה חלופיים.

מעקב
משרד התחבורה 

11.	בוצע תרגיל מערכתי המדמה השבתת רכבת. הנוהל עודכן לאחר התרגיל. 





























ארגון מחדש של התחבורה הציבורית בירושלים
מעקב שני

גופים מבוקרים: משרד התחבורה והבטיחות בדרכים, אגד, משרד האוצר – אגף התקציבים, משרד האוצר – אגף החשב הכללי, עיריית ירושלים. 

ליקויים 5,11 תוקנו. ראה הערות ראש הממשלה 65א' – אוקטובר 2014 עמ' 177-180. 
ליקוי 7 תוקן. ראה מעקב ראש הממשלה – אוגוסט 2015 עמ' עמ' 255-260.

ליקוי

1.	היעדים שנקבעו לארגון מחדש של התח"צ בירושלים היו כלליים בלבד: קיצור משך הנסיעה, הקטנת רמת זיהום האוויר במרכז העיר והוצאת קווי אוטובוסים ממרכז העיר. לא נקבעו מדדים כמותיים ברורים המאפשרים השוואה בין התכנית לביצוע, כדי להעריך את הצלחת התכנית. לאחר הארגון מחדש לא נערכה בדיקה כוללת של זמן ההגעה של הנוסע מתחנת המוצא ליעד, כדי לוודא שאכן הארגון מחדש הביא לשיפור השירות לציבור בירושלים. המשרד לא קבע מראש מועדים ליישום הפעימות, וגם לא את פרק הזמן לסיום הארגון מחדש של כל מערך קווי התח"צ בעיר. בהיעדר מועדים מתוכננים לסיום הארגון מחדש של מערך התח"צ, חסר כלי ניהולי ואמצעי מהותי לביקורת אחר העמידה במימוש הפעימות, הן למבצעים והן לציבור הנוסעים בתח"צ בירושלים.

מעקב
משרד התחבורה והבטיחות בדרכים

1.	כדי ללמוד על השינויים בהרגלי הנסיעה של תושבי ירושלים והמטרופולין, תוכנן סקר תלת-שנתי הכולל ראיון פרונטאלי של כ- 1,200 משקי בית בכל שנה. ביצוע הסקר בשנה הראשונה (2014) עבר בהצלחה. בשנה השנייה (2015) בוצע סקר חלקי וזאת לאור אירועי "צוק איתן" שהחלו ביולי 2014 והגבילו את הדגימה בעיקר בשכונות במזרח ירושלים. בשלב זה, לאור המצב הביטחוני בירושלים ובארץ, מתוכנן להתבצע סקר חלקי אשר שוב אינו כולל דגימה בשכונות במזרח ירושלים ודגימה חלקית בלבד בשכונות במערב העיר. בהתאם לאמור, נדרש יהיה להמשיך את הסקר שנה נוספת (שנה רביעית) כדי להשלים את הדגימה החסרה, וזאת תחת ההנחה כי המצב הביטחוני יאפשר דגימה באזורים שלא נדגמו. 
בהתאם לתכנית העבודה הרב שנתית, סקר מוצא-יעד תוכנן להתבצע במהלך שנת 2015. האירועים הביטחוניים שהחלו בקיץ 2014 ("צוק איתן") אילצו את המשרד לדחות את ביצוע רוב חלקי הסקר לשנת 2016. לכן בשנת 2015 בוצע הסקר בקווים הפרבריים בלבד. האירועים הביטחוניים אשר החלו באוקטובר 2015 אילצו את המשרד לשקול שוב לדחות את ביצוע הסקר. לאור חשיבות הנתונים לצורכי תכנון, הוחלט לבצע בשלב זה כמחצית מתכנית הדגימה שתוכננה ולהשלים את המחצית השנייה במהלך 2016. בדרך זו הנתונים שיאספו במהלך השנה הנוכחית יעמדו לרשות המשרד בהקדם וישמשו אותו בעבודת התכנון. 

ליקוי

2.	במתן הבלעדיות לזכיין בחוזה שנחתם עוד ב-2002 לא התחשבו במידה מספקת בשמירה על טובת משתמשי התח"צ, דבר שהגביל את תכנון קווי האוטובוסים בירושלים. המשרד גם לא קבע כמטרת-על את שיפור השירות לנוסעים על ידי פיתוח חלופות של מגוון אמצעי תח"צ לנוחותם ולרווחתם של הנוסעים ולא בחן את התועלת הממשית לציבור לעומת הנזק העלול להיגרם לו בהיעדר חלופות נוספות.

מעקב
משרד התחבורה והבטיחות בדרכים

2.	שיטת הפעימות מתאימה למצבים בהם צפוי שינוי כולל במערך התח"צ. במסגרת ההערכות להפעלת קווי רכבת קלה עתידים ויתכן שגם להארכות ולשלוחות לקו הרכבת הקלה הפועל כיום בעיר ירושלים, נראה כי יעשה שימוש בשיטת הפעימות. הציפייה היא שלקראת יישום מערך התח"צ בשלבים הבאים, תוכן תכנית הדרגתית שתיושם בהתאם להתפתחויות ולקצב התקדמות הפרויקטים. 
כאשר ציבור הנוסעים צריך להתמודד עם שינויים משמעותיים לרבות במספרי הקווים ומסלולי הנסיעה והסתגלות למעברים חדשים, המעבר ההדרגתי תורם להסתגלות ומונע כאוס. בנוסף, כל פעימה מאפשרת תיקון ולימוד, הבאים לידי ביטוי בפעימה העוקבת.

ליקוי

3. 	טרם הפעלת הרק"ל באוגוסט 2011 המשרד לא הכין תכנית מפורטת לאופן הפעלת מערך האוטובוסים בעיר למקרה שהרק"ל לא תעמוד ברמת השירות הנדרשת על פי החוזה או ברמות הביקוש. המשרד גם לא דאג לעגן זאת בהסכם עם הזכיין.



מעקב
משרד התחבורה והבטיחות בדרכים

3.	המשרד הכין מספר תכניות חרום, להפעלת מערך קווי אוטובוס, באירועים ומצבים שונים, כמו: הפסקת שירות הרכבת, שירות מקוצר וכו'. תכניות אלו תורגלו ואף נבנה מערך הסברה הכולל סדרנים לסייע לציבור להתמצא באותם אירועים.

ליקוי

4. 	ממסמכי המשרד עולה כי ניתן היה להפעיל בתחילה את הרק"ל תוך הכנסת שינויים קלים בלבד בתח"צ, באופן שלא יפגע במערך הקווים הישן ולא יסב בלבול וקושי למשתמשי התח"צ. 

מעקב
משרד התחבורה והבטיחות בדרכים

4. 	שיטת הפעימות מתאימה למצבים בהם צפוי שינוי כולל במערך התח"צ. במסגרת ההערכות להפעלת קווי רכבת קלה עתידים ויתכן שגם להארכות ולשלוחות לקו הרכבת הקלה הפועל כיום בעיר ירושלים, נראה כי יעשה שימוש בשיטת הפעימות. המשרד צופה שלקראת יישום מערך התח"צ בשלבים הבאים, תוכן תכנית הדרגתית שתיושם בהתאם להתפתחויות ולקצב התקדמות הפרויקטים.
ליקוי

6. 	מפת הקווים שצורפה לחוזה לא כללה תכנון מפורט של מסלול קווי האוטובוס, ובביטול קווים מהשכונות ליעדים בעיר לא הייתה התחשבות מספקת תוך מזעור הפגיעה במשתמשי התח"צ.

מעקב
משרד התחבורה והבטיחות בדרכים

6.	המשרד סיים לבצע את מירב הטיובים שזיהה ונדרש לבצע במערך קווי האוטובוסים בעיר ובמטרופולין. יחד עם זאת, המשרד ממשיך לטייב את קווי האוטובוס בהתאם לפניות שהוא מקבל מגורמים שונים, בהם: נציגי ציבור, מתכנני תחבורה, מפעילי התח"צ וכו'. המשרד מבהיר כי פעולות הטיוב הן משימות שוטפות במסגרת ניהול מערך הת"צ במרחב המטרופולין.   



ליקוי

8. 	יישום "הפעימה הצפונית" על פי התכנון, ולפיו יבוטלו קווי האוטובוס לרחבי העיר, יותיר בידי הנוסעים משכונות צפון-מזרח העיר רק את הברירה של קו הרק"ל. הפניית כל נוסעי התח"צ משכונות אלה לרק"ל תיצור עומס ברכבת, במיוחד בשעות השיא, ותלותם בה עלולה לפגוע באיכות השירות. למרות אי-בצוע הפעימה ועלותה הכספית הגבוהה למדינה, המשרד לא קיים הליך מסודר של הפקת לקחים מבעיות התכנון ב"פעימה הצפונית", ולא הציג תכנית מתוקנת ומותאמת לצורכי התושבים בשכונות הצפוניות.

מעקב
משרד התחבורה והבטיחות בדרכים

8. 	בשלב זה בחר המשרד שלא לבצע את הפעימה הצפונית וזאת מתוך ראיית טובת ציבור משתמשי התח"צ. הסיבה העיקרית לאי ביצוע הפעימה נובע מהבטחת הרצון לספק שירות מיטבי לציבור הנוסעים לאור הקושי של זכיין הרכבת הקלה לעמוד ברמת השירות לה הוא התחייב בהסכם הזיכיון.

ליקוי

9.	אף כי עברו שנתיים מתחילת הפעלת הרק"ל, טרם נחתם בין המדינה לאגד הסכם על נוהל להפעלת אוטובוסים ציבוריים בעת השבתה של הרק"ל. מצב כזה אף לא תורגל, ולא נקבעו תעריפי השירות - כל זאת בניגוד למתחייב מהסכם הסובסידיה עם אגד מ-2005 (להלן - הסכם הסובסידיה).

מעקב
משרד התחבורה והבטיחות בדרכים

9.	הפקת הלקחים מהתרגיל הוטמעו בנוהל  שאושר סופית. 
אושר נוהל הפעלת תחבורה ציבורית בעת השבתת רכבת קלה על ידי מנהל אגף תחבורה ציבורית . 

ליקוי

10.	הקווים העורקיים המהירים (להלן - הקווים המהירים או קווי BRT,HGB) הם עמוד התווך בתכנית הארגון מחדש, ואי-הפעלתם כמתוכנן, מעמידה בספק את כדאיותה מלכתחילה. החלטת המשרד על דחיית המכרז לתכנון קווי ה-BRT המהירים והפעלתם לא לוותה בהליך סדור, מנומק ומתועד, ובהיעדר מסמכים בעניין זה לא ניתן היה לבדוק אם התבססה על בדיקה מקצועית מעמיקה.
מעקב
משרד התחבורה והבטיחות בדרכים

10. 	משרד התחבורה בשיתוף עיריית ירושלים ממשיך ומקדם את ההעדפה לתחבורה הציבורית באוטובוסים בעיר, כולל פיילוט של העדפה ברמזורים והארכת מסלולי תחבורה ציבורית, בהתאם לתכניות.

ליקוי

12. 	המשרד לא דאג שהתכנית להצגת מידע בזמן אמת בתחנות האוטובוס בירושלים תבוצע מיד עם תחילת יישום הארגון מחדש בעיר. שנתיים לאחר הפעלת הרק"ל, השירות ניתן רק ב-50 תחנות אוטובוס, וכניסוי בלבד. המת"צ בציר בר-אילן, למשל, לא נסלל, בניגוד לתכנית.

מעקב
משרד התחבורה והבטיחות בדרכים

13. בירושלים הותקנו עד עתה כ- 250 עמודי שילוט דינמי מתוך כ-350 המתוכננים להיות מוצבים בעיר ואשר הצבתם אמורה להסתיים במהלך שנת 2016. במהלך שנת 2015 התקינה חב' אגד את מרביתם המוחלט של לוחות המידע הסטטי בתחנות האוטובוסים בירושלים, יתרת ההתקנות צפויה להסתיים עד מחצית 2016.







































פרק שלישי

מוסדות המדינה, חברות ממשלתיות
ותאגידים



















החברה הממשלתית לתיירות בע"מ

מכרזים והתקשרויות

גופים מבוקרים: החברה הממשלתית לתיירות בע"מ- חמ"ת, משרד התיירות.

ליקויים 1,4 תוקנו. ראה הערות ראש הממשלה 65א – אוקטובר 2014 עמ' 185-189. 
ליקויים 5-7 תוקנו. ראה מעקב ראש הממשלה - אוגוסט 2015 עמ'  265-267. 

ליקוי

2. 	ב-16 מכרזים היו ההצעות הזוכות נמוכות ב-21% עד 48% מהערכת שווי ההתקשרות (להלן - האומדן). נוהל החברה אינו קובע כיצד על ועדת המכרזים לפעול כאשר הצעות המחיר שהתקבלו נמוכות מהאומדן. לדעת משרד מבקר המדינה כאשר יש הפרשים ניכרים בין ההצעות הזוכות ובין האומדן, על החמ"ת לשקול לבדוק את הסיבות להפרשים, לברר אם נפלו פגמים בהליך הכנת האומדן ולהפיק לקחים לטיוב הליך המכרזים בעתיד. 

ליקוי

3. 	בשנים 2013-2011 אישרה ועדת המכרזים 25 פעמים, ב-14 פרויקטים, שינויים של תנאי ההתקשרות הראשונה עם קבלנים שזכו במכרזים לביצוע הפרויקטים; כל השינויים כללו הגדלה של היקף העבודה ושל סכומי ההתקשרות בשיעור כולל של עשרות אחוזים בכל פרויקט ונעשו בפטור ממכרז (להלן - התקשרויות המשך). בפרוטוקולים של ועדת המכרזים לעתים לא צוין אם תנאי התקשרויות ההמשך זהים לתנאי ההתקשרות הראשונה או מיטיבים עם החמ"ת ולעתים לא צוין מהן הנסיבות שלאורן ביצוע העבודות הנוספות באמצעות הקבלן שזכה במכרז נדרש מטעמי חיסכון ויעילות. לפיכך אי-אפשר לוודא שכל התקשרויות ההמשך אושרו כנדרש בתקנות; שהן היו עדיפות מביצוע מכרז חדש וחסכו לחמ"ת כספים; ושלא היה בהן משום מתן רווח חריג לקבלן המכסה על ההצעה הנמוכה המקורית שהגיש במכרז. 

מעקב
החברה הממשלתית לתיירות בע"מ

2-3.		החברה פועלת בהתאם לנוהל ועדת מכרזים חדש שנערך בחברה.  החברה פועלת ותפעל בהתאם להוראות תקנה 20(ד) לתקנות חובת המכרזים, התשנ"ג–1993. מקרים של הפרשים ניכרים בין ההצעות הזוכות ובין האומדן, מובאים לדיון בוועדת המכרזים, שהיא למעשה גם ועדת חריגים, וועדת המכרזים דנה בכל מקרה לגופו. 































חברת נמלי ישראל - פיתוח ונכסים בע"מ
[bookmark: _Toc426534190]הסדרי פנסיה של עובדי חברת נמלי ישראל בחברות הנמלים

גופים מבוקרים: חברת נמל אשדוד, חברת נמלי ישראל פיתוח ונכסים בע"מ , חברת נמל חיפה בע"מ, רשות החברות הממשלתיות, אגף הממונה על השכר – משרד האוצר, אגף שוק ההון – משרד האוצר, אגף החשב הכללי – משרד האוצר

ליקוי 4 תוקן בהערות ראש הממשלה 65א', אוקטובר 2014, עמ' 191-198
ראה דוח מעקב ראש הממשלה, אוגוסט 2015, עמ' 273-279 

ליקוי

1. 	כספי היעודות לפנסיה תקציבית שניהלה רשות הנמלים עבור עובדים וגמלאים וההתחייבויות הפנסיוניות שלה כלפיהם חולקו בין תאגידי הנמלים. נכון למועד הביקורת עדיין לא הוקמו קופות גמל מרכזיות לקצבה שבהן יופקדו כספי היעודות, על אף האמור בחוק הספנות והנמלים ואף שחלף המועד האחרון שנקבע לכך בחוק - 31.12.09.

מעקב
חברת נמל אשדוד בע"מ

1.	החברה פועלת, ביחד עם חנ"י וההסתדרות הכללית החדשה, ברציפות להקמת הקופות. השלמת התהליך תלויה גם בשיתוף פעולה מצד אגף שוק ההון הביטוח והחיסכון, שאמור לאשר את הקמת הקופות, על תקנוניהן. במחצית השנייה של 2015 התקבלו הערות אגף שוק ההון לטיוטת תקנון הקופות ובשלב זה החברה, חנ"י וההסתדרות פועלות להטמעת ההערות והתאמת מסמכי ההליך התחרותי לבחירת חברה מנהלת לקופות להערות האמורות.

מעקב
חברת נמלי ישראל

1.	טרם הוקמו קופות גמל מרכזיות לקצבה שבהן יופקדו כספי היעודות. 

מעקב
חברת נמל חיפה 

1.	הקמת הקופה המרכזית לקצבה עבור גמלאי חנ"י וחברות הנמל הינה באחריות חנ"י ובהובלתה. חנ"י ערוכה להעביר מיידית את היעודות הרלוונטיות בסמוך להקמת הקופה המרכזית. יש לציין כי נכון להיום מדובר בפחות מ – 20 עובדים לגביהם הנושא רלוונטי.

ליקוי

2.	על פי חוק הספנות והנמלים, המנהל (כהגדרתו בפקודת מס הכנסה) מוסמך לקבוע כי תאגידי הנמלים יהיו פטורים מתשלום מס המוטל על הכנסה בגין סכומי הכסף המיועדים להפקדה בקופת גמל מרכזית לקצבה, ובלבד שאלה יופקדו עד 31.12.09. אף שכאמור מועד זה חלף מבלי שהוקמו קופות גמל, בפועל לא חויבו תאגידי הנמלים במס בגין ההכנסות שנצברו בחשבונות הנאמנות שהם מנהלים.

מעקב
חברת נמלי ישראל

2.	לעניין חיוב תאגידי הנמלים במס בגין ההכנסות שנצברו בחשבונות הנאמנות שהם מנהלים - הכספים אמורים להיות מועברים לקופה מרכזית.  הנושא אמור להיות מוסדר בחקיקה.

מעקב
חברת נמל אשדוד בע"מ

2. 	החברה עדיין בדיוני שומות מול מס הכנסה לשנים 2005-2009, הכוללים גם את סוגיות מיסוי הקופות. שלטונות מס הכנסה החלו גם בדיוני שומות לגבי השנים 2010-2012. לאחרונה פורסם תזכיר חוק בדבר הארכת הפטור עד ליום 31 בדצמבר 2018.

ליקוי

3. 	האקטוארים של תאגידי הנמלים, המחשבים את המחויבות האקטוארית של התאגידים, עושים שימוש בווקטור ריבית חסרת סיכון, המחושבת על פי תשואות של אגרות חוב ממשלתיות. היוון באמצעות ריבית חסרת סיכון מוביל, למעשה, להצגה ביתר של ההתחייבויות ומחייב את החברות להפקיד ביעודות סכומי כסף אשר סביר מאוד כי יתברר שהופקדו למעלה מן הנדרש.



מעקב
חברת נמלי ישראל

3.	לעניין תיקון הליקוי בנושא חישוב המחויבות האקטוארית של התאגידים- -החברה פועלת בהתאם להוראות הממונה על שוק ההון ולהסכם הקיבוצי.

ליקוי

5. 	בינואר 2013 הפריטה המדינה את חברת נמל אילת בע"מ (להלן – חברת נמל אילת). בסוף שנת 2012 היה במאזן החברה עודף של כ-38 מיליון ש"ח ביעודות לתשלומים בגין סיום יחסי עובד-מעביד, מתוכו עודף של כ-22 מיליון ש"ח ביעודה לפנסיה תקציבית לעומת ההתחייבות בגינה. לאחר מועד הגשת הצעות המחיר בהליך מכירת החברה וכשבוע לפני חתימת הסכם המכירה עם הרוכש נחתם הסכם קיבוצי מיוחד בין החברה לבין ההסתדרות, ובו הוסכם כי לאחר מכירתה תמשוך החברה 20 מיליון ש"ח מהיעודות לקופתה. משמעות הסכם זה היא שבעת מכירת החברה הוגדלה קופת המזומנים שלה בסכום של 20 מיליון ש"ח, אולם המעריכים שהעריכו את שווי החברה והרוכשים הפוטנציאליים לא הביאו בחשבון סכום זה.

מעקב
רשות החברות הממשלתיות 

5.	הרשות בדעה שניתוח הנושא מתעלם ממכלול הנסיבות המשפיע על חישוב שווי ומחיר המכירה.

ליקוי
6. 	מאחר שבהסכמי הרפורמה לא הוגדרו מנגנונים לכיסוי הדרגתי של גירעונות אקטואריים, יהיה על תאגידי הנמלים לממן כיסוי של גירעונות כאלה בפרק זמן של פחות משנה. לעומת זאת, משיכת סכומי כסף עודפים מן היעודות לקופת התאגידים נמשכת שנים.

מעקב
חברת נמלי ישראל

6.	הוסכם עם ההסתדרות על פריסה מדורגת יותר של כיסוי הגירעון. יתר הזמנים מוגדרים בתקנות. 

ליקוי

7. 	חנ"י אינה גובה מחברות הנמלים דמי ניהול בגין ניהול ההשקעות של כספי היעודה שלהן, אף שהוא מצריך ממנה השקעת משאבים. משרד מבקר המדינה מעיר כי ניהול הכספים דורש מחנ"י משאבים וראוי שתקבל בגינם תשלום. תשלום זה אינו אמור לחייב אותה לשאת באחריות לגובה התשואות.

מעקב
חברת נמלי ישראל

7. 	חנ"י החזירה לחברות הנמל את כספי היעודה שלהן שהיו ברשותה.

מעקב
חברת נמל אשדוד בע"מ

7. 	במהלך הרבעונים השני והשלישי של שנת 2015, העבירה חנ"י את רוב כספי הפנסיה התקציבית, שהיו בניהולה אל ניהול החברה (למעט פיקדונות בחשכ"ל ובבנקים למשכנתאות), לפיכך סוגיית דמי הניהול אינה רלוונטית עוד.

ליקוי

8. 	משרד מבקר המדינה מעיר למשרד האוצר, לרשות החברות ולתאגידי הנמלים כי יש לשמור על איזון בין הצורך להגן על זכויות העובדים והגמלאים לבין הצורך באיתנות פיננסית של תאגידי הנמלים. על תאגידי הנמלים לפעול להקמת קופות גמל מרכזיות לקצבה. על הגורמים המפקחים עליהם - רשות החברות, אגף שוק ההון ואגף הממונה על השכר - לדאוג שהדבר ייעשה בהתאם לחוקים ולהסכמות בנושא, ולקבוע כללים שיאזנו בין הצרכים הללו וישמרו על שליטת תאגידי הנמלים בכספי היעודות.

מעקב
חברת נמלי ישראל

8. 	בנושא האיזון להגנה על זכויות העובדים והגמלאים לבין הצורך באיתנות פיננסית של תאגידי הנמלים - עדכוני תעריף הינם באחריות ועדת התעריפים. חנ"י פועלת להקמת הקופה המרכזית לקצבה.  

מעקב
רשות החברות הממשלתיות

8. 	לא דווח על התקדמות בתיקון הליקוי. 



מעקב
משרד האוצר

8. 	לא דווח על התקדמות בתיקון הליקוי 

ליקוי

9.	לדעת משרד מבקר המדינה, על דירקטוריון חברת נמל אשדוד והנהלת החברה לפעול עם משרד האוצר כדי לקדם תהליך של בירור סכום העודפים וכדי להכריע מה ייעשה בהם. זאת, בהתאם להוראות שנקבעו בהסכמי העבודה הקיבוציים משנת 2005 ולנהלים המשתקפים מהן. כל זאת כדי לשמור על איזון אקטוארי ביעודות ובכך להבטיח שמירה נאותה הן על זכויות העובדים והן על האינטרסים של החברה ושל הציבור בכללותו.

מעקב
חברת נמל אשדוד בע"מ

9. 	החברה בוחנת את אפשרויות הפעולה לגבי משיכת עודפי היעודה, לרבות שיקולי היווצרותם של גירעונות אקטוארים בעתיד, אותם תיאלץ לכסות בזמן קצר. 
עניין העודפים טרם הוכרע והוא מצוי בדיונים עם המדינה במסגרת בחינת האיתנות הפיננסית של החברה וההשקעות הנדרשות לה בכדי להיערך לתחרות העתידית מול הנמלים החדשים. הנהלת החברה בהנחיית הדירקטוריון פנתה למנהל רשות החברות הממשלתיות, בבקשה לעשות שימוש בעודף היעודה לצורכי השקעות.

מעקב
רשות החברות הממשלתיות

9. 	לא דווח על התקדמות בתיקון הליקוי. 

ליקוי

10.	לדעת משרד מבקר המדינה, על רשות החברות להיוועץ בגופים הרלוונטיים (משרד האוצר, רשות ניירות ערך והמוסד הישראלי לתקינה בחשבונאות) כדי להגיע להסכמה בעניין שיעור ההיוון שישמש את החברות הממשלתיות להוון את התחייבויותיהן האקטואריות.



מעקב
רשות החברות הממשלתיות

10. 	לא דווח על התקדמות בתיקון הליקוי. 

ליקוי

11. 	הסכמי הפנסיה מגדירים את אופן חישוב המשכורת הקובעת לחישוב תשלום הקצבה הראשון של עובד שחל עליו הסדר של פנסיה תקציבית. בנספחים להסכמים מפורטים תשלומים שיובאו בחשבון לצורך חישוב זה (להלן - רכיבי שכר פנסיוניים). כן נאמר בהסכמים כי נוסף על תשלומים אלה יוכר "כל תשלום אחר שהושמט מהרשימה האמורה ושהוכר על ידי רשות הנמלים עד למועד הקובע, וכן תוספת קיימת או חדשה שתוכר החל ממועד חתימת הסכם זה על ידי חברת הנמל ותקבל את אישור הגורמים הרלוונטיים במידת הצורך".
נראה כי לכאורה הותירו הסכמי הפנסיה פתח לתביעות עתידיות של העובדים להכרה ברכיבי פנסיה נוספים, או לפחות לא סתמו את הגולל על האפשרות שיוגשו תביעות כאמור.

מעקב
הממונה על השכר – משרד האוצר

11. 	לא דווח על התקדמות בתיקון הליקוי. 

















מקורות חברת מים בע"מ

פרויקט מתקני חיבור מפעלי התפלה לרשת הארצית ופרויקט מערכת המים החמישית לירושלים וסביבותיה

גופים מבוקרים: רשות המים, חברת מקורות, חברת שירותים חשמליים מכנים

ליקויים 6,15 תוקנו. ראה הערות ראש הממשלה 65א, אוקטובר 2014 עמ' 199-205.
ליקויים 4,8,9,10,12,16 תוקנו. ראה מעקב ראש הממשלה, אוגוסט 2015  עמ' 283-289.

ליקוי

1. אף שרשות המים ומקורות סיכמו כבר בנובמבר 2011 כי הן יכינו יחד מחירון נורמטיבי לעבודות שתבצע מקורות, במועד סיום הביקורת (דצמבר 2013) טרם הוכן מחירון כזה.

מעקב
רשות המים

1.	הרשות הכינה מסמכי מכרז להעסקת חברה חיצונית במטרה לקבל סיוע וייעוץ בבקרה על חברת מקורות. במסגרת המכרז נדרש יועץ שתפקידו הכנת מחירון נורמטיבי. המכרז פורסם בתחילת 2016.
	
ליקוי

2. לעתים רשות המים מקבלת החלטות בנוגע להצעות התקציב המפורטות לפרויקטים של מקורות ללא הנמקה. ברשות המים לא נמצאו מסמכים שמתעדים תחשיבים, דיונים או השגות שהועלו. אשר לפרויקטים של מתקני ההתפלה שנבדקו, שסכומם הכולל כ-1.3 מיליארד ש"ח, הרשות קיבלה את הצעות התקציב שהגישה לה מקורות להקמת רוב המבנים  בפרויקטים כפי שהן ולא עשתה בהן כל שינוי, ומכאן שהן שימשו כתקציב בפועל לביצוע כל אחד מהפרויקטים.




מעקב
רשות המים

2. 	הדיונים בנושא בדיקת/אישור סיכומי המחירים בין מהנדסי אגף פיתוח לבין עובדי יחידת הפיתוח של מקורות מתקיימים בהתאם לצורך ומתועדים.
	
ליקוי
3. לדעת משרד מבקר המדינה, על יו"ר הרשות לבחון אם המשאבים שהרשות מקצה לאגף הפיתוח מאפשרים לו לעמוד במשימה החשובה של הפיקוח על הפרויקטים שמבצעת מקורות.

מעקב
רשות המים

3. 	עדיין לא מועסקת חברה חיצונית לצורך פיקוח על הפרויקטים שמבצעת מקורות. פורסם מכרז-רבעון ראשון 2016.
	
ליקוי

5. 	משרד מבקר המדינה העיר לרשות המים כי אם היא סבורה שיש מקרים שבהם עדיף מתן אישור נפרד לחלקים שונים בפרויקט, עליה להביא את הסוגיה לדיון ולהחלטה לפני מועצת רשות המים, המוסמכת על פי חוק המים לתקן את כללי המים.

מעקב
רשות המים

5. 	הרשות פועלת כבר על פי הכללים החדשים.

ליקוי

7.	מקורות החישה את ביצוע העבודות במסגרת אחד הפרויקטים בעלות עודפת של 9 מיליון ש"ח, ללא אישור מפורש לכך מרשות המים.

מעקב
רשות המים

7. 	אגף הפיתוח מתעד כל דרישה לעיכוב/הקדמת ביצוע של פרויקטים.



מעקב
מקורות חברת מים בע"מ

7. 	החשת ביצוע עבודות – הליקוי בשל החשת פרויקט חיבור מתקן התפלה שורק למערכת אספקת המים הארצית כפי שהוזכר בעבר החשת הפרויקט היה כתוצאה מדרישת WDA להקדמת לוח הזמנים. יחד עם זאת מקורות מקבלת ומאמצת את המלצת הביקורת, וכל צורך בהחשת פרויקט יבוצע בהתאם לכללי הרגולציה. 

ליקוי

11. 	על רשות המים להקפיד על ביצוע בדיקה מעמיקה של הצעת התקציב בטרם מתן אישור ביצוע ותיעוד הבדיקה הנערכת כדי שתוכל לבצע בקרה ופיקוח נאותים על הוצאות מקורות, המתווספות בסופו של דבר לתעריף לצרכן. על רשות המים להקפיד לדרוש ממקורות לצרף להצעות התקציב גם פירוט מדויק של העלויות שעליהן התבססה מקורות בעת הכנתו. בפרט אם מדובר בהוצאות שכבר ידועות לה כיוון שכבר הוצאו בפועל.

מעקב
רשות המים

11. 	כל בדיקה ואישור תקציב ו/או קיצוץ תקציב, מתועדת.
	
ליקוי

13. 	מקורות והרשות נדרשות להקפיד שכל שינוי בלוח הזמנים ילווה בהחלטה של הגורם המוסמך מטעם רשות המים ובאישור ביצוע מתאים.

מעקב
רשות המים 

13. 	מקורות והרשות פועלות כבר על פי הנחיות הרשות לדווח על כל שינוי בלו"ז.
	
מעקב 
מקורות חברת מים בע"מ

13.	שינוי לוחות הזמנים: ככלל חברת מקורות מנהלת לו"ז הפרויקט בהתאם לכללי המים ועבור כל חריגת לו"ז, החברה פועלת על פי כללי המים ופונה לוועדת חריגים. החברה מקפידה לבצע את הפרויקטים בלוח זמנים המחויב על פי הכללים (מצוין באישור הביצוע), יחד עם זאת בזמן הטמעת מערכת הסאפ, חברת מקורות העמידה את ניהול לו"ז הפרויקטים כיעד הכרחי. חברת מקורות מבקרת את העמידה בלו"ז הפרויקטים, מנהלת פגישות מעקב שוטפות עם הרפרנטים ברשות המים למעקב אחר סטאטוס הפרויקטים וכן מדווחת לרשות המים על חריגות לו"ז על פי כללי הרגולציה. 
	
ליקוי

14. 	על מקורות לבחון את הסיבות לפערים הגדולים שבין אומדני התכנון הכללי לתכנון המפורט, וכן עליה לדון בקביעת נהלים והוראות כדי להביא לידי כך שהתכנון הכללי יהיה מדויק יותר. הדבר נועד להבטיח שבעת הכנת תכנית הפיתוח ואישורם של הפרויקטים השונים יוצגו נתונים מבוססים ובדוקים כנדרש לצורך קבלת החלטות.

מעקב
רשות המים

14.	מקורות מבהירה כי בעת הכנת תכנית הפיתוח והאישורים של הפרויקטים השונים, מוצגים כבר נתונים מבוססים ובדוקים כנדרש לצורך קבלת ההחלטות.
	
מעקב 
מקורות חברת מים בע"מ

14.	פערים באומדנים – מקורות הוסיפה בקרה לאומדנים שמגיש המתכנן טרם העברה לרשות המים. כמו כן הוסיפה מקורות תהליך של תכנון מוקדם המאפשר למתכנן לבצע בדיקות מעמיקות יותר טרם הכנת התכנון המפורט וזאת בהתבסס על נוהל חדש הכולל תהליך מעמיק של תכנון כללי, על מנת להוריד את אי הוודאות בקביעת האומדן. 
	 







חברת נת"ע

[bookmark: _Toc426534192]נתיבי תחבורה עירוניים להסעת המונים בע"מ 
[bookmark: _Toc426534193]ניהול רכש ומכרזים וגיוס כוח אדם

גופים מבוקרים: חברת נת"ע – נתיבי תחבורה עירוניים להסעת המונים בע"מ

ליקויים 3,4,5,6,8,13,14 תוקנו. ראה הערות ראש הממשלה 65א' – אוקטובר 2014 עמ' 207-215.
ליקויים ,11,15,16 7,,1 תוקנו. ראה מעקב ראש הממשלה – אוגוסט 2015 עמ' 203-296.

ליקוי

2. 	אף שהיקף פעילות הרכש של נת"ע מגיע למאות מיליוני ש"ח בשנה, רק ארבע מ-12 המשרות התקניות של אגף רכש ומכרזים (להלן - אגף הרכש) מאוישות (כ-33% בלבד). בין המשרות הלא מאוישות נמצאות המשרות של מנהל אגף הרכש, מנהל מגה-מכרזים וראשי תחום חוזים ומגה-מכרזים.

מעקב
נת"ע – נתיבי תחבורה עירוניים בע"מ

2.  	החברה השלימה את בנייתו של המבנה האירגוני החדש, אשר אושר בדירקטוריון בתאריך 29.10.2014. התהליך הסתיים. 
       כמו כן, אחוז האיוש של המשרות בחטיבת הרכש, התקשרויות ולוגיסטיקה עלה בעשרות אחוזים ועומד נכון להיום על כ – 79% מתוך סה"כ 19 תקנים. במבנה הארגוני הישן היה תקן למנהל אגף רכש והתקשרויות אולם כיום, במבנה הארגוני החדש, קיימת חטיבת רכש והתקשרויות ומשרת הסמנכ"ל העומדת בראש החטיבה אויש.

ליקוי 

9. 	באוקטובר 2013 מנה תקן החברה 288 משרות, מתוכן 113 אינן מאוישות (כ 39%). כמו כן בחטיבת הקו האדום ובחטיבת התכנון, שבהן הפעילות העיקרית של נת"ע, אינן מאוישות עשרות משרות בשיעורים של 36% ו 45% בהתאמה. גיוס כוח אדם בחברה אורך בין חצי שנה לשנה, וקיים מחסור מתמשך במקצועות הליבה ובשדרת הניהול, הפוגע בהתנהלותה ומקשה עליה לעמוד ביעדיה ובמשימותיה הבסיסיות.

מעקב
נת"ע – נתיבי תחבורה עירוניים בע"מ

9. 	אחוז האיוש של המשרות בחברה גם עלה בעשרות אחוזים ועומד נכון להיום על כ – 87% מתוך סה"כ 152 תקנים. 

ליקוי

10. 	במועד סיום הביקורת מנה אגף משאבי אנוש חמישה עובדים בלבד לעומת תקן של עשרה עובדים, ומשרת מנהל אגף משאבי אנוש אינה מאוישת יותר משנתיים. אגף משאבי אנוש במתכונתו הנוכחית אינו ערוך דיו לגיוס של בכירים, של דרגי ביניים ושל כלל עובדי החברה. 

מעקב
נת"ע – נתיבי תחבורה עירוניים בע"מ

10.  	מאז עזיבתה של מנהלת אגף משאבי האנוש הקודמת, משרת מנהל אגף משאבי אנוש אוישה במנהל חדש אשר לצערה של נת"ע, עזב את החברה ביום ה - 14.1.2015 עקב סיבות אישיות. בתחילת 2016 פורסם מכרז למשרת מנהל אגף משאבי אנוש.


















		חברת רכבת ישראל בע"מ

גופים מבוקרים: חברת רכבת ישראל בע"מ, משרד התחבורה והבטיחות בדרכים, אגף החשב הכללי – משרד האוצר, אגף התקציבים – משרד האוצר, חברת נתיבי ישראל – החברה הלאומית לתשתיות ותחבורה בע"מ, הוועדה לתשתיות לאומיות – משרד הפנים

ליקויים 1,4,6,10,12 תוקנו. ראה הערות ראש הממשלה 65א' – אוקטובר 2014 עמ' 217-227.
ליקוי 11 תוקן. ראה מעקב ראש הממשלה – אוגוסט 2015 עמ' 299-303.

ליקוי

2.	לנוכח חשיבות פרויקט החשמול ומורכבותו ובשל אי-עמידה בתכניות הפיתוח של הרכבת לשנים 2008-2003 (להלן - תכנית החומש), היה על חברת הרכבת לנתח את הסיבות לכשלים בניהול הפרויקט בפעם הראשונה ולשפר את היערכותה לקראת חידוש ביצוע הפרויקט. גם משרדי התחבורה והאוצר לא ערכו בחינה מקיפה של מבנה חברת הרכבת ושל הכשלים וסיבותיהם ולא קיימו תהליך הפקת לקחים וגם לא בחנו את יכולותיה לעמוד בחידוש ביצוע פרויקט.

ליקוי

3. 	בפברואר 2010 החליטה הממשלה (החלטה מס' 1421) (להלן - החלטת הממשלה) על הנעה מחדש של פרויקט החשמול והפקידה את ביצועו בידי חברת הרכבת. משרד מבקר המדינה מעיר כי לפני החלטת הממשלה לא בחנו משרדי התחבורה והאוצר את היערכותה של החברה לקראת ביצוע הפרויקט ולא את יכולותיה לבצעו; הדבר מקבל משנה חשיבות, בייחוד לנוכח הכשלים בקידום פרויקט החשמול בפעם הראשונה. מקבלי ההחלטות הטילו על חברת הרכבת לנהל פרויקט מורכב ומסובך בלי שבחנו את מסוגלותה לעמוד במשימה. משהוטל על חברת הרכבת לנהל את הפרויקט, היא לא נערכה כראוי לביצועו ולא הצליחה לקדמו כנדרש.

ליקוי

5. 	למרות החלטתה של חברת הרכבת להקים מינהלת ייעודית לניהול הפרויקט (להלן - מינהלת החשמול), ממועד החלטת הממשלה בפברואר 2010 עד ינואר 2012 נוהל הפרויקט ללא מינהלת. לאחר הקמתה של מינהלת החשמול התנהלה תחלופה גבוהה בתפקיד מנהל המינהלת והתפקידים הבכירים לא אוישו במלואם. במרץ 2013 נכנס לתפקידו סגן מנהל המינהלת הישראלי ורק באוגוסט 2013 אוישו במלואם תפקידי הניהול. עד מועד סיום הביוקרת בדצמבר 2013 (להלן - מועד סיום הביקורת) לא הכינה המינהלת תכנית עבודה ולא קבעה נהלים המסדירים את העבודה בתוך הארגון ומול גופים חיצוניים. בהיעדר מינהלת ייעודית לא היה בחברת הרכבת גוף שיתכלל את פעילותן של החטיבות השונות, וכל אחת מהן פעלה כישות נפרדת ללא ראייה אינטגרטיבית אחת.

מעקב
משרד התחבורה והבטיחות בדרכים

3,5 2. 	מינהלת "נתיבי ישראל" פעלה מול ר"י לתיקון הליקויים המרכזיים, בדגש על החלפת חברת ניהול פרויקט תשתיות החשמול, בחברה בינלאומית מובילה, החלפה ותגבור כוח האדם הפועלת מטעם הרכבת בפרויקט, הסדרת הממשקים מול הרשויות כולל הקמת ועדה בינמשרדית ומתן פתרון לסוגיות מהותיות שעמדו בדרך להשלמת הליך המכרז לבחירת הקבלן המבצע. 
כיום הפרויקט נמצא לקראת תחילת ביצוע עם קבלן בינלאומי בעל ניסיון עשיר, בניהול חברה בינלאומית בעלת ניסיון בפרויקטים דומים, עם צוות ניהול חדש מטעם ר"י ועם מנגנונים בינמשרדיים לתמיכה בר"י בכל הממשקים מול הרשויות השונות.  

ליקוי

7. 	חלק ממסילות הרכבת עובר בסמוך לבתי מגורים, והנעת פרויקט חשמול המסילות העלתה לסדר היום את נושא הסכנה הטמונה בקרינה בלתי מייננת מקווי החשמל. עד מועד סיום הביקורת, כשבע שנים לאחר חקיקת חוק הקרינה הבלתי מייננת, התשס"ו-2006, לא התקין המשרד להגנת הסביבה תקנות מכוח החוק שיקבעו את רמת החשיפה המרבית המותרת. בנוגע לרמת החשיפה המרבית המותרת המשרד להגנת הסביבה קבע סף קרינה של 4 מיליגאוס, וזאת בניגוד לעמדתם של משרד האוצר ומשרד התשתיות הלאומיות, האנרגיה והמים. קביעה העלולה לייקר את עלויות פרויקט החשמול בכ-400 מיליון ש"ח. במקרה זה לא נהג המשרד להגנת הסביבה באופן עקבי, משום שהוא מאפשר, למשל במתקני חברת החשמל לישראל ובקווי החשמל שלה, רמות חשיפה גבוהות יותר מאלו שאושרו לחברת הרכבת בפרויקט החשמול.



מעקב
המשרד להגנת הסביבה

7.	לעניין גיבוש נוסח תקנון מוסכם בנושא חשיפה לקרינה מייננת - עדיין אין הסכמה של משרד התשתיות לקביעת רמות חשיפה מירביות ולכן עדיין לא ניתן לקדם תקנות.
ליקוי

8. 	בסמוך למסילות הרכבת ומתחתיהן עוברות תשתיות שונות (מים, תקשורת, חשמל ודלק) וחשמולן של המסילות עלול לגרום לסיכונים בטיחותיים שיעלו את הצורך בסידורי הגנה על תשתיות אלה או בהעתקתן שהוערכו על ידי הרכבת בכ-300 מיליון ש"ח. בנושא זה ישנה אי-ודאות רבה העלולה להשפיע על התקדמות הפרויקט, בין היתר עקב תלות בגורמי תשתית חיצוניים, קבלת היתרים מהרשויות המקומיות השונות ועלויות בלתי צפויות. עד מועד סיום הביקורת אין בידי חברת הרכבת מידע מדויק על כל התשתיות הקיימות בתוואי המסילות.

מעקב
רכבת ישראל

8. 	הליך האיתור בשטח הסתיים, כעת מבוצע תיעוד שיסתיים במהלך 2016.

ליקוי

9. 	בשלושת המרכיבים של התכנית - מכרז פרויקט החשמול, אישור תת"ל 18 והמכרז לרכש ציוד נייד חשמלי - ישנם פיגורים בלוחות הזמנים. הפיגור הגדול בהתקדמות תכנית החשמול מעלה את החשש כי הנחת המסילה לקו המהיר לירושלים תסתיים, אך לא ניתן יהיה להפעילו עקב אי-השלמתו של תהליך חשמול מערך המסילות והיעדר ציוד נייד חשמלי. הדחייה בהפעלת הפרויקט טומנת בחובה הפסד של מאות מיליוני שקלים בשנה למשק.

מעקב
רכבת ישראל

9. 	מכרז תשתיות החשמול הסתיים, הזוכה הוא SEMI; מכרז הקטרים הסתיים, הזוכה הוא Bombardier; מכרז לרכש קרונועים חשמליים פורסם ברבעון הראשון של 2016.

ליקוי

13. 	על משרדי התחבורה והאוצר מוטלת האחריות להפיק לקחים, להגביר את הפיקוח והבקרה על החברה ולנקוט את הצעדים הנדרשים כדי למנוע פיגורים נוספים בלוחות הזמנים וחריגה מעלויות הפרויקט במהלך ביצועו.


מעקב
משרד התחבורה והבטיחות בדרכים

13. 	מינהלת "נתיבי ישראל"  הגבירה את הבקרה השוטפת  על פעילויות חברת ר"י בדגש על פרויקט החשמול, כולל פגישות עבודה שבועיות למעקב התקדמות מוכנות הרכבת למרכיבים השונים של פרויקט החשמול ומרכיבים אחרים של תכנית "נתיבי ישראל", מעורבות אקטיבית של משרד התחבורה בתיאומים הקריטיים בין ר"י לגופי התשתית והרישוי השונים במדינה ובחינה מפורטת של כלל מסמכי מוכנות הרכבת להקמת פרויקט החשמול.











































דוח 64ג

פרק ראשון


מטלות רוחב ומטלות בין משרדיות















נסיעות שרים וסגני שרים לחו"ל 
במימון שאינו ממשלתי

גופים מבוקרים: משרד ראש הממשלה- מזכירות הממשלה, משרד המשפטים, משרד הרווחה, משרד האוצר, המשרד להגנת הסביבה, היועץ המשפטי לממשלה, השר פרופ' דניאל הרשקוביץ

ראה הערות ראש הממשלה 64ג', מאי 2014, עמ' 11-20. 
ראה מעקב ראש הממשלה 64ג', אוגוסט 2015, עמ' 315-324. 

ליקוי

1.	הוצאות שרים וסגני שרים בנסיעותיהם לחו"ל במימון ממשלתי כוללות מרכיבי הוצאה רבים, בהם עלות הטיסה, הלינה, אבטחה, ארוחות, תחבורה ותקשורת, אירוח וכיבוד והוצאות פמליית השר, והן מסתכמות בעשרות עד מאות אלפי ש"ח לנסיעה. נמצא כי לא נקבעו כללים ותקרות הוצאה למרכיבי ההוצאה השונים, והדבר עלול להביא להוצאות לא מבוקרות, ובכך לפגוע במימוש עקרון היעילות והחיסכון בשימוש בכספי הציבור.

מעקב 
משרד המשפטים

1. 	ראה מעקב אוגוסט 2015 עמ' 315. 

ליקוי
	
2.	ברוב הנסיעות שנעשות במימון גורם שאינו ממשלתי מממן אותו גורם רק את ההוצאות הישירות של השר כגון הוצאות הטיסה והשהייה שלו בחו"ל, ואילו ההוצאות הנוספות, כמו הוצאות אבטחה, תקשורת ותחבורה פנימית, וכן הוצאות הנלווים אליו ממומנות מתקציב המדינה. הוצאות אלו אינן מרוכזות ואינן מוצגות לגורמים הרלוונטיים לרבות לשר עצמו טרם הנסיעה. 

מעקב 
מזכירות הממשלה

2. 	הסדרת נסיעות השרים במימון שאינו ממשלתי מוסדר בסעיף 70 (ה) בתקנון לעבודת הממשלה. ההנחייה שגובשה (בשעתו על ידי המשנה ליועץ המשפטי לממשלה) (ייעוץ) הופצה לידיעת חברי הממשלה וסגני השרים אך לא שולבה במלואה בתקנון משום שהתקנון מסדיר את עבודת הממשלה ולא את עבודת משרדי הממשלה והיועצים המשפטיים של המשרדים. יובהר כי הוראות בסוגיית נסיעות במימון זר מוסדרות כבר בכמה מסמכים. הנושא נבחן על ידי הוועדה הציבורית לעניין קביעת כללי האתיקה לחברי הממשלה, כללים אלה נמצאים עדיין בבחינה. 

ליקוי

3.	בחינת הליכי הטיפול של משרדי הממשלה בנושא העלתה כי אין נוהל הקובע מי הגורמים או היחידות במשרד אחראים לכל אחד משלבי ההכנה של נסיעת שר או סגן שר לחו"ל. 

מעקב
משרד המשפטים

3. 	ראה מעקב אוגוסט 2015 עמ' 316. 

ליקוי

4.	בפועל אין במשרדים אחידות בדרכי הטיפול בנסיעות, לרבות הגדרת הגורמים המאשרים והגורמים המבצעים. הדבר פוגע ביעילות, ולא פחות חשוב - ביכולת לקיים הליכי פיקוח ובקרה נאותים כנדרש לפי סדרי מינהל תקין.

מעקב 
מזכירות הממשלה

4.	מזכירות הממשלה מקבלת דרך קבע מלשכות השרים בקשות לנסיעות שרים על טופס המצוי בנספח לתקנון עבודת הממשלה. אין למזכירות הממשלה כול מעורבות או סמכות לעבודה המוטלת על משרדי הממשלה והיועצים המשפטיים של משרדי הממשלה. 

ליקוי

5.	המידע הנוגע לעשרות נסיעות שרים לא רוכז ולא נשמר באופן סדור. 

מעקב 
מזכירות הממשלה

5. 	כל המידע המתקבל בנוגע לנסיעות שרים מרוכז ונשמר במזכירות הממשלה. יובהר כי כל פרטי נסיעות השרים, למעט נסיעות פרטיות, מפורסמות לציבור באמצעות אתר האינטרנט של משרד ראש הממשלה. 

ליקוי

6.	אין תקצוב נפרד לנסיעות השרים, והוצאות נסיעותיהם מתוקצבות בתקציב ההוצאות של נסיעות עובדי המשרדים לחו"ל. כך שלא ניתן להציג נתונים מלאים על עלות הנסיעות לחו"ל של שרים. 

מעקב 
מזכירות הממשלה

6. 	לא דווח על התקדמות בתיקון הליקוי. 
‏
ליקוי 

7. 	נמצאו מקרים אחדים בתקופה האמורה שבהם נסיעותיהם של בני או בנות הזוג של השרים נעשו במימון שאינו ממשלתי בלי שהשרים פנו לוועדת המתנות או לגורם מוסמך אחר לקבלת היתר כנדרש. חוק המתנות: בתקופה האמורה נסעו לחו"ל במימון שאינו ממשלתי שלושה שרים עם בנות זוגם. רק שר אחד, שר התקשורת דאז משה כחלון, פנה לוועדת המתנות  וקיבל את אישורה לנסיעת בת זוגו . שר המדע והטכנולוגיה דאז פרופ' דניאל הרשקוביץ נסע בדצמבר 2009, בהזמנת קהילה יהודית, לשאת הרצאות בארה"ב. לנסיעה זו הצטרפה רעייתו. כרטיסי הטיסה והשהות במלון מומנו על ידי הקהילה המזמינה. השר לא פנה לגורם מוסמך לשם בירור ולאישור נסיעתה של בת זוגו במימון שאינו ממשלתי. שר אחר שנסע עם רעייתו במימון הגורם המזמין מסר למשרד מבקר המדינה פרטים ולפיהם רעייתו הוזמנה על ידי המארחים ונתנה תמורה כשהרצתה לבקשתם. כאמור, המימון שמעניק גורם שאינו ממשלתי לנסיעתו של בן או בת זוג מגלם בדרך כלל מרכיב של טובת הנאה. בשל כך, במקרים שבהם לא נתנו בני הזוג תמורה, היה על השר לפנות לוועדת המתנות על מנת שתבחן אם אין במימון נסיעתם משום טובת הנאה אסורה. כמו כן מקום שבו סובר שר שהשתתפות בת הזוג היא בגדר תמורה, עליו לפנות לאחד הגורמים המוסמכים לקבלת אישור למימון הנסיעה.

מעקב
משרד המשפטים

7. 	נושא נסיעות שרים במימון שאינו ממשלתי מוסדר כיום באמצעות נוהל אשר הניסיון המצטבר העלה כי ראוי להחליפו בהנחיה ייעודית מטעם היועץ המשפטי לממשלה. טיוטת הנחיה כאמור גובשה כבר בחודש ינואר 2014, אך הכנתה טרם הושלמה, בין היתר בעקבות שיח ממושך שהתקיים בעניינה עם משרד מבקר המדינה ולאור הצורך ללבן הערות שהתקבלו בעניינה ממשרדי ממשלה שונים. גיבוש ההנחיה צפוי להיות מושלם במסגרת תכנית העבודה לשנה זו והנוסח הסופי של ההנחיה יועבר ליועץ המשפטי לממשלה עד סוף ספטמבר 2016. 

ליקוי 

8. 	נמצאו נסיעות שבעניינן היו השרים חייבים לכאורה לפנות לוועדה למתן היתרים, למשל עקב חשש לניגוד עניינים בשל זיקה אישית. למרות זאת רק מספר קטן של שרים פנו לוועדה למתן היתרים לבחינת שתי נסיעות לחו"ל.

מעקב
משרד המשפטים

8. 	נושא זה מוסדר כבר במסגרת הנוהל הקיים והליקוי מצביע לכאורה על קושי ביישום הנוהל גרידא. עם זאת, כאמור, נושא זה ישוב ויחודד במסגרת ההנחיה, אשר גיבושה צפוי להיות מושלם במהלך שנת 2016. 

ליקוי 

9. 	נוהל גיוס תרומות קובע כי שר ישיב להזמנה להשתתפות באירוע שמהותו גיוס כספים לאחר היוועצות ביועץ המשפטי של משרדו. נמצא כי שרים וסגני שרים  נסעו עשרות נסיעות שעניינן גיוס כספים , אך רק לגבי אחוז קטן מהן פנו השרים ליועץ המשפטי של משרדם להיוועצות כנדרש בנוהל.

מעקב
משרד המשפטים

9. 	הנושא חודד במסגרת תיקון שנערך לאחרונה בהנחיית היועץ המשפטי לממשלה מס' 1.1700 בעניין "מתן חסות על ידי עובדי ציבור". 

ליקוי

10. 	במהלך השנים הגישו שרים לממשלות השונות מאות בקשות לאישור נסיעותיהם. לא נמצאו מקרים שבהם החליטה הממשלה שלא לאשר בקשה בעניין זה. החלטות הממשלה בנושא זה ניתנו בנוסח אחיד ללא הערות או הסתייגויות. ההחלטות התקבלו על בסיס מידע חלקי וחסר, ובלא שהתקיים דיון בתועלת שתופק מנסיעת השר עבור הממשלה כולה.
מעקב
משרד המשפטים

10. 	ראה מעקב לליקוי 11. 

ליקוי

11. 	הועלה שנסיעות שרים במימון שאינו ממשלתי אושרו מהבחינה המשפטית בלי שנבדקו הזיקות האישיות של השר לגורם המממן או הזיקות הכלכליות והמקצועיות של המשרד לגוף שמימן את הנסיעה. לנושא נסיעת השר הרשקוביץ להרצות בפני ארגונים וקהילות יהודיות בארה"ב משרד מבקר המדינה מעיר כי היה על שר המדע והטכנולוגיה להביא את המידע בדבר זיקתו האישית לעמותה שיזמה את ההזמנה לידיעת היועצת המשפטית של משרדו כדי שתבחן גם את זיקותיו האישיות בקשר לנסיעה.

מעקב
משרד המשפטים

11. 	בעקבות פנייתה מחודש אפריל 2014 של המשנה ליועץ המשפטי לממשלה (ייעוץ), גב' דינה זילבר, אל מזכיר הממשלה בבקשה לבחון עריכת תיקונים שונים בתקנון לעבודת הממשלה, תוקן בחודש מאי 2015 התקנון, ובין היתר נקבע כי נסיעות שרים לחו"ל בתפקיד תאושרנה מעתה על ידי ראש הממשלה ותובאנה לידיעת הממשלה. זאת, על מנת למנוע הכבדה בלתי- נחוצה על הממשלה, ולמנוע מצב שבו החלטות הממשלה בנושא זה מתקבלות ללא שקילה ודיון מתאימים. 

ליקוי

12.	לאותו אירוע של ה-JNF הוזמן גם יועץ השר דאז גלעד ארדן. בחוות דעת שבחנה את מימון ה-JNF לנסיעתו של היועץ, פירטה היועצת המשפטית את המישקים ואת האינטרסים השונים של קק"ל והמשרד להגנת הסביבה. היועצת המשפטית קבעה כי עולה חשש לניגוד עניינים אפשרי ולו למראית עין, ולכן נסיעת היועץ צריכה להיות במימון המשרד. משרד מבקר המדינה מעיר, כי הצבעה על חשש לניגוד עניינים במימון נסיעתו של יועץ שר על ידי גוף שאינו ממשלתי עקב קשרים בעלי אופי כלכלי-עסקי וציבורי בין הגוף לבין משרדי הממשלה אינה עולה בקנה אחד עם אישור של נסיעת השר עצמו במימון אותו גוף. שהשר מוסמך, מתוקף תפקידו הציבורי, לקבל החלטות ואחראי לפעולות משרדו בכל הקשור ליחסי הגומלין עם קק"ל, ואילו יועצו מכהן במשרת אמון והוא עוזר לשר אך אינו בתפקיד של מקבל החלטות. עוד מעיר משרד מבקר המדינה כי נוכח הקשרים המתקיימים בין המשרד להגנת הסביבה לבין קק"ל, וכן במקרים דומים במשרדי ממשלה אחרים, ראוי שהיועץ המשפטי לממשלה יקיים דיון עקרוני בסוגיות של ניגוד עניינים העשויות להתעורר בנוגע לגופים שמשולבים בעבודה השוטפת של משרדי ממשלה, וינחה את משרדי הממשלה בהקדם.

מעקב
משרד המשפטים

12. 	בדיקת זיקות כאמור מתחייבת בהתאם לנוהל הקיים ואמורה להיעשות על ידי היועץ המשפטי למשרד הרלוונטי במסגרת חוות- דעתו לפי סעיף 70(ה) לתקנון עבודת הממשלה. 

ליקוי

13. 	לפי נוהל היועמ"ש, בטיפול באישור נסיעת שר לחו"ל במימון שאינו ממשלתי יש לבחון אם הנסיעה קשורה לתחום אחריותו "בין... לתחום אחריותו הישיר... ובין אם בתחום עליו הופקד בתפקידו כחבר ממשלת ישראל". הבחינה נדרשת לצורך קביעת הגורם המוסמך לאשר את הנסיעה. נמצא כי בחלק מחווֹת הדעת שניתנו לאחר פרסום נוהל היועמ"ש לא הייתה התייחסות לשאלה האם נסיעתו של השר קשורה לתחום אחריותו הישיר כשר או לתחום שעליו הופקד בתפקידו כחבר בממשלה. עוד נמצא כי בהיעדר מדיניות אחידה ואמות מידה אשר יבנו את שיקול הדעת המקצועי התקשו לעתים היועצים המשפטיים לסווג את הנסיעה כנדרש.

מעקב
משרד המשפטים 

13. 	הצורך לבחון האם הנסיעה קשורה לתחום אחריותו של השר מעוגנת כבר בנוהל הקיים. לצד זאת, אמות- המידה לבחינת העניין יחודדו במסגרת ההנחיה אשר גיבושה צפוי להיות מושלם במהלך שנת 2016. 

ליקוי

14. 	נמצאו מקרים שבהם טסו שרים במטוסים הפרטיים של גורמים בחו"ל. נמצא כי אין הנחיה מחייבת לגבי השימוש של שרים במטוסים פרטיים.




מעקב
משרד המשפטים 

14.	ראה תגובה לליקוי 13. 

ליקוי

15. 	נמצא כי הנחיות נוהל היועמ"ש לגבי סגני שרים טרם שולבו בתקנון הממשלה. עוד נמצא, כי לאחר פרסום נוהל היועמ"ש התקיימו נסיעות של סגני שרים לחו"ל בלא שניתנה לגביהן חוות דעת של היועץ המשפטי של המשרד כנדרש בנוהל ובהנחיית המשנה למזכיר הממשלה.

מעקב
משרד המשפטים

15. 	התייחסות לנושא צפויה להיכלל בהנחיה שתפורסם במהלך שנת 2016. 

ליקוי

16. 	שרים וסגני שרים שהם גם חברי כנסת פנו מפעם לפעם לוועדת האתיקה של הכנסת כדי לקבל את אישורה לנסיעתם במימון שאינו ממשלתי. כך יצא שהתקיימו שני מסלולי בחינה ואישור מקבילים לנסיעות שרים וסגני שרים לחו"ל, בלא שהובהר היחס בין המסלולים ובאילו נסיבות יש להעדיף מסלול אחד על פני משנהו.

מעקב
משרד המשפטים

16. 	יצוין כי התקנון לעבודת הממשלה תוקן כאמור בחודש מאי 2015, ובין היתר עוגן במסגרת התיקון הצורך בקבלת חוות דעת מטעם היועץ המשפטי למשרד הרלוונטי גם ביחס לנסיעות סגני שרים. 

ליקוי

17. 	בתחילת 2010 קבע משרד המשפטים נוהל העוסק בהליכי האישור של נסיעות שרים וסגני שרים לחו"ל במימון שאינו ממשלתי. הביקורת העלתה כי נוהל זה אינו מסדיר באופן מלא והולם את כלל הנושאים הכרוכים בנסיעת שר או סגן שר לחו"ל במימון שאינו ממשלתי, ואף יש בו הוראות הניתנות לפרשנות בדרכים שונות. יצוין כי הצורך בחידוד הנוהל חזר והועלה גם בתשובות השרים למבקר המדינה.
מעקב
משרד המשפטים

17. 	הנושא צפוי להיות מובהר במסגרת ההנחיה שתפורסם במהלך שנת 2016. 

ליקוי 

18. 	על החשכ"ל שבמשרד האוצר לקבוע בנוהל מחייב את תהליכי הטיפול של המשרד הממשלתי לגבי נסיעות שרים וסגני שרים.

מעקב 
משרד האוצר

18. 	בהמשך למעקב 7 לעיל, הנחיה ייעודית בעניין זה, אשר אמורה להחליף את הנוהל הקיים, נמצאת עדיין בעבודה, וגיבושה צפוי להיות מושלם במהלך שנת 2016. 

ליקוי 

19. 	על משרדי הממשלה להקפיד על תיעוד תהליך הטיפול והאישור של כל נסיעה.

מעקב
מזכירות הממשלה

19. 	לא דווח על התקדמות בתיקון הליקוי. 

ליקוי 

20. 	ראוי כי החשכ"ל יקבע כללים ותקרות למרכיבי ההוצאה השונים מתקציב המדינה (טיסות, לינה וכד') בנסיעות של השרים ופמליותיהם לחו"ל.

מעקב
משרד האוצר

20. 	לא דווח על התקדמות בתיקון הליקוי. 

ליקוי 

21. 	על השרים וסגני השרים להקפיד במילוי הוראות נוהל היועץ המשפטי לממשלה ולוודא כי מתקיימות הבדיקות וניתנים האישורים המשפטיים הנדרשים לגבי כל נסיעה. בתוך שכך על השרים להקפיד על גילוי מלא ומפורט של כלל הנתונים הקשור בנסיעה.


מעקב
משרד האוצר

21. 	ראה הערות רה"מ 64 ג' עמ' 18. 

ליקוי 

22. 	קודם שהממשלה מאשרת נסיעה עליה לדרוש ולקבל מידע מפורט אשר למטרת הנסיעה, הגורם המממן וההוצאות הכוללות הכרוכות במימושה, כדי שאישורה לא יהיה טכני אלא יעשה על בסיס מלוא המידע הנדרש.

מעקב
מזכירות הממשלה 

22. 	הוראות התקנון לעבודת הממשלה בנושא זה ברורות: שר או סגן שר הנוסע לחו"ל במימון גורם שאינו ממשלתי יפנה ליועץ המשפטי של משרדו מראש לקבלת חוות דעת בשאלה אם יש בקבלת המימון או בסדרי המינהל התקינים וזאת מבלי לגרוע מאחריותו האישית של השר או סגן השר להימנע מניגוד עניינים ביחס למימון זה. 

ליקוי

23. 	ראוי כי מזכירות הממשלה תשלב את הנחיות נוהל היועמ"ש לגבי סגני שרים בתקנון הממשלה.

מעקב
מזכירות הממשלה 

23. 	השרים מדווחים על נסיעתם באמצעות טופס המצוי כנספח לתקנון עבודת הממשלה. אין בטופס הוראה לדווח על הגורם המממן ואת ההוצאות הכרוכות בנסיעה. לדעת מזכירות הממשלה, נושא המימון צריך שיוסדר במסגרת כללי האתיקה. 

ליקוי

24. 	על מזכירות הממשלה לאחר התייעצות עם היועץ המשפטי לממשלה, להבהיר לשרים ולסגני השרים בתקנון את ההבחנה שבין נסיעה פרטית לבין נסיעה בתפקיד.

מעקב
מזכירות הממשלה 

24. 	בתוכן הדו"ח מופיעים השרים וסגני השרים כאוכלוסייה אחת והנתונים הסטטיסטיים המופיעים בדו"ח מתייחסים לשתי אוכלוסיות כאוכלוסייה אחת. מזכירות הממשלה מבקשת להפריד בין שתי האוכלוסיות וזאת משום שסגני השרים אינם חלק מהממשלה הקבינטית. סעיף 25 לחוק היסוד הממשלה קובע: א. שר הממונה על משרד רשאי, בהסכמת ראש הממשלה ובאישור הממשלה, למנות לאותו משרד, מבין חברי הכנסת, סגן שר אחד. ב. סגן שר יפעל בכנסת ובמשרד שנתמנה לו, בשם השר שמינה אותו ובמסגרת העניינים שמסר לו. הוראות החוק וכן הפרקטיקה הנוהגת מלמדות כי סגן שר הינו חלק מהמדרג ההיררכי במשרד הממשלתי שבראשו עומד שר והוא אינו חלק מן הממשלה הקבינטית. סגן שר אינו משתתף דרך קבע בישיבות הממשלה, כפי שאף נקבע בהנחיית היועץ המשפטי לממשלה מס' 1.1.302, שכותרתה: "השתתפות סגן שר דרך קבע בכל ישיבות הממשלה" (למרות שבמציאות היו מקרים יוצאים מן הכלל ונדירים שבהם קרה הדבר כתוצאה מהסכמים קואליציוניים). סגן שר אינו חבר בוועדות שרים, ונסיעותיו לחו"ל אינן מאושרות על ידי הממשלה אלא על ידי השר שמינה אותו. כריכת שתי האוכלוסיות במקשה אחת, בעיקר בהיבטים המספריים והסטטיסטיים המופיעים בדו"ח, מעוותת את התמונה. מזכירות הממשלה סבורה כי ההוראות המנהליות, המשפטיות, האתיות והכספיות החלות על שרים שראוי שיחולו גם על סגני השרים, אך בבדיקת סוגיית הנסיעות לחו"ל, יש להפריד בין שתי האוכלוסיות בעיקר בכל הקשור להיבטים הסטטיסטיים והמספריים ולהיבטים הקשורים לאישור הנסיעות, כפי שהם מופיעים בדו"ח. 

ליקוי

25. 	על היועץ המשפטי לממשלה לפעול כדלקמן: לקבוע הנחיות מיוחדות לעניין נסיעות שרים וסגני שרים הממומנות על ידי קרן היסוד, קק"ל והבונדס. 	להבהיר את ההנחיות לעניין השתתפות שרים וסגני שרים באירועי התרמה וגיוס כספים. לחדד ולהבהיר את המונח "נסיעה במסגרת התפקיד" של שר ולקבוע מדיניות אחידה ואמות מידה להבניית שיקול הדעת של היועצים המשפטיים במשרדים לקביעת סוג הנסיעה. להסדיר בנוהל היועמ"ש את נסיעות השרים וסגני השרים הנעשות בתקופת בחירות בכובעם כאישים פוליטיים. להסדיר באופן מורחב ומפורט את הכללים לנסיעת בני זוג של שרים.  לקבוע כללים ברורים לעניין נסיעותיהם של שרים במטוסים פרטיים. לקבוע בתיאום עם היועץ המשפטי לכנסת הסדרים שימנעו בחינה כפולה של נסיעת שר או סגן שר הן על ידי משרדו והן על ידי ועדת האתיקה של הכנסת. להחיל את הכללים והתקרות שיקבע החשכ"ל למרכיבי ההוצאה השונים (טיסות, לינה וכד') בנסיעות של השרים ופמליותיהם לחו"ל גם על נסיעות במימון שאינו ממשלתי.

מעקב
משרד המשפטים

25. 	ההנחיה המתגבשת עתידה להתייחס במפורש לכל אחד מהנושאים אשר לגביהם העלו ממצאי הביקורת בדו"ח כי יש במקום לקביעת הנחיות או לחידוד ההנחיות הקיימות, כמפורט בליקוי.

ליקוי

26. 	על הממשלה לקיים בחינה כוללת בהתייעצות עם היועץ המשפטי לממשלה, בכל הנוגע למדיניות האישור של נסיעות שרים וסגני שרים במימון שאינו ממשלתי. בחינה זו ראוי שתיעשה לאור העיקרון שבא לביטוי בהחלטות שקיבלה בשנים האחרונות הוועדה למתן היתרים, ולפיו כאשר נודעת חשיבות להשתתפותו של שר או סגן שר באירוע בין-לאומי לקידום שמה ומעמדה של מדינת ישראל, ראוי שמימון הנסיעה לא ייעשה על ידי גורם שאינו ממשלתי. היסוד לעמדה זו הוא הצורך לשמור על טוהר מידות, ניקיון כפיים ואתיקה ציבורית בפעילותם של שרים וסגני שרים למנוע אפשרות למחויבות כלשהי כלפי הגורמים המממנים לרבות למראית עין.

מעקב 
משרד המשפטים 

26.	 ההנחיה המתגבשת עתידה להתייחס במפורש לכל אחד מהנושאים אשר לגביהם העלו ממצאי הביקורת בדו"ח כי יש במקום לקביעת הנחיות או לחידוד ההנחיות הקיימות, כמפורט בליקוי. אשר להנחיה להחיל את הכללים והתקרות שיקבע החשכ"ל גם על נסיעות במימון שאינו ממשלתי, הרי שלמיטב ידיעת המשרד כללים כאמור טרם נקבעו על ידי משרד האוצר, ומשכך הנושא אינו בשל עדיין לבחינת היועץ המשפטי לממשלה. 

ליקוי

27. 	על הממשלה לקיים בחינה כוללת בהתייעצות עם היועץ המשפטי לממשלה, בכל הנוגע למדיניות האישור של נסיעות שרים וסגני שרים במימון שאינו ממשלתי. בחינה זו ראוי שתיעשה לאור העיקרון שבא לידי ביטוי בהחלטות שקיבלה בשנים האחרונות הוועדה למתן היתרים, ולפיו כאשר נודעת חשיבות להשתתפותו של שר או סגן שר באירוע בין- לאומי לקידום שמה ומעמדה של מדינת ישראל, ראוי שמימון הנסיעה לא ייעשה על ידי גורם שאינו ממשלתי.  

מעקב 
משרד המשפטים

27. 	היועץ המשפטי לממשלה העביר את עמדתו בנושא זה למזכיר הממשלה בחודש יולי 2015 וביקש כי יביאה בפני הממשלה על מנת שזו תוכל לשקול ולהכריע בדבר. לפיכך, הנושא מצוי כעת לפתחה של הממשלה. 

הגופים המבוקרים: משרד הרווחה והשירותים החברתיים, משרד הבריאות, משרד ראש הממשלה, משרד המשפטים, המשרד לבטחון פנים, משטרת ישראל, משרד התשתיות הלאומיות, האנרגיה והמים, רשות האוכלוסין, ההגירה ומעבר הגבול, עיריית תל אביב יפו, חברת החשמל לישראל בע"מ.

ליקויים 21,22 תוקנו. ראה הערות ראש הממשלה 64ג' – מאי 2014, 
עמ' 21-33. 
ליקויים 18 ,1,2,11,13 תוקנו. ראה מעקב ראש הממשלה – אוגוסט 2015 עמ' 325-339.

ליקוי

3. הרשות הארצית לכבאות והצלה במשרד לבט"פ מופקדת על מניעת דלקות ועל כיבוין ומניעת התפשטותן. נתוני הרשות מלמדים שכ-75% מהדלקות בתל אביב-יפו פורצות בשטח המצוי בתחום אחריותן של שתי תחנות כיבוי אש בדרום העיר, האחראיות לכשליש משטח העיר. בשטח שבאחריות התחנות האלה נמצאות חמש שכונות דרום ת"א.

מעקב
נציבות כבאות והצלה

3. 	פריסת תחנות הכיבוי במחוז דן ובכלל זה בעיר תל אביב נקבעה על-פי ניתוח אירועים, אוכלוסייה, מבנים, עסקים ועוד. הפריסה מאפשרת התמודדות יעילה עם האירועים בעיר ת"א. לעניין גיוס עובדים נוספים למשימות אכיפה - בשנה האחרונה נוספו 7 תקנים למפקחי מניעה למחוז דן, נמצאים כרגע בהליך גיוס וזאת בנוסף לגיוסים המתבצעים באופן שוטף לתפקיד זה.

ליקוי

4. על פי סקר שעשתה עיריית ת"א, בשנים 2011 ו-2012 דיווחו תושבי העיר על ירידה בתחושת הביטחון, בעיקר בשכונות דרום ת"א. יותר ממחצית תושבי השכונות האלה דיווחו שאינם חשים בטוחים ללכת לבד בשעות החשכה באזור מגוריהם. זאת לעומת כ-20% מכלל תושבי העיר שדיווחו על תחושה זו.  




מעקב
עיריית תל אביב

4. 	פעילות אגף סל"ע מתמקדת במספר מאמצים מרכזיים: הפעלת יחידת סיור רגלי באזור נווה שאנן בשיתוף פעולה עם המשטרה, סיורים רכובים בגזרת נוה שאנן ושכ' התקווה ובגזרות שנמצאים בהם זרים, הגדרת "נקודות חמות" בהם יש ריבוי אירועים עד "קירור" הנקודה והשבת הסדר במקום. לאחרונה קיבל האגף אות הוקרה על השפעתו החיובית על חיי הקהילה בגזרת שכונת התקווה .

מעקב
משטרת ישראל

4.	במסגרת פעילות תחנות שכונות ושר"ת המבוצעות לצורך הגברת ביטחונם של תושבי שכונות דרום תל אביב בנוגע לזרים מבוצעות  פעולות רבות כגון: הערכות רחוב בטוח המבוססת על הצבות סטטיות כולל מגדלור וסיורים רגליים, סגירת מאורות (חמארות) בלילות,  פתיחת קבוצת ווטסאפ קהילה – משטרת ישראל, פגישות עבודה עם נציגי הקהילה, יישום פרוייקט עיר ללא אלימות, ביצוע מבצעים משולבים בשיתוף משרד הבריאות, מנהל הגז, חברת החשמל, רשות המיסים, הרשות להגנת הצרכן, משרד הכלכלה, רשות ההגירה ועוד... 	איטום מבנים נטושים ופרויקטים שונים ומגוונים של המשק"ים בעיקר למען האוכלוסייה החלשה. בנוסף לפעילות הרבה שנעשית באזור תחנות שר"ת ושכונות, קיימת היערכות כללית בכל הקשור לתושבי דרום ת"א . 

ליקוי

5. בשל מגבלות הנתונים - הן של המשטרה, הן של רשות האוכלוסין, לא ניתן לקבוע במידה מספקת של ודאות אם מספר התיקים שפתחה המשטרה נגד זרים הוא גדול, בהתחשב בגודל אוכלוסייתם בארץ. מאפייני הפשיעה בקרב הזרים, המלמדים על מורכבותה של המציאות הקיימת, ובחינת הגורמים לפשיעה, שעליהם הצביעה המשטרה לפני השר לביטחון הפנים, מובילים למסקנה כי רק טיפול מערכתי וכלל-ממשלתי, שיתמודד גם עם הגורמים לפשיעה בקרב הזרים, יכול להוביל לשינוי. 




מעקב
משטרת ישראל

5.	בידי המשטרה יש את הנתונים והיכולת לקבוע את מספר התיקים שנפתחו כנגד זרים, רק בתיקים בהם נחקר בפועל נתין זר כחשוד.   


ליקוי

6. חלק ניכר מהזרים מתגוררים, כאמור בשכונות דרום ת"א המצויות בעיקר בשטח שבתחום אחריותו של מרחב יפתח של המשטרה, ובו פועלת תחנת שר"ת, האחראית לשכונות שפירא ונווה שאנן. ביולי 2013 היו מאוישות רק כ-70% מהמשרות בתקן התחנה שעליו הומלץ בסיום עבודת מטה שעליה החליט ראש הממשלה. תכנית של שני שלבים לתגבור התחנה יושמה באופן חלקי ביותר: שלב א' של התכנית, שאישר המפכ"ל ביולי 2012, יושם באופן חלקי, וטרם הוחל ביישום שלב ב'.
בנתוני איוש המשרות של תחנת שר"ת יש כדי לעורר ספק אם יש בידי המשטרה הכלים הדרושים כדי לממש את עקרונות התפיסה המבצעית שקבע מחוז תל אביב, ולפיהם נדרש כוח מבצעי שיפעל בכל שעות היממה, לרבות בתחום החקירות והמודיעין, ויבצע סיורים רגליים בריכוזי פעילות של זרים לצורך מניעה והרתעה. על השר לביטחון הפנים לוודא שיעמדו לרשות תחנת המשטרה בדרום ת"א (תחנת שר"ת) משאבי כוח האדם הנדרשים לשם התמודדות עם הצרכים הייחודיים בשכונות דרום ת"א ולשם שיפור תחושת הביטחון האישי של התושבים בהן.

מעקב
משטרת ישראל

6.	מרחב יפתח – תחנות שרת ושכונות קיבלו תוספת תקינה של 130 משרות בסוף שנת 2013. רוב תוספת התקנים מולאו וממשיכים בגיוס שוטרים. קיים פער של 9 שוטרים. 

ליקוי

7.	בנובמבר 2010 החליטה הממשלה לגבש תכנית להקמה ולהפעלה של מרכז שהייה למסתננים מגבול מצרים ולאכיפה כנגד העסקתם של מסתננים אלה. על פי התכנית יסופקו במרכז צורכיהם הפיזיים, ובפרט מקומות לינה, מזון, שתייה וצורכי בריאות. נקבע כי רשות האוכלוסין תחל לאכוף את איסור העסקת הזרים על מעסיקי מסתננים רק לאחר הפעלת המרכז. 
בישראל שוהים כאמור כ-50,000 זרים שאינם בני הרחקה. יכולתם של עשרות אלפים אלו להתקיים מותנית בהשגת עבודה תמורת שכר או בפעולה יזומה של המדינה לאספקת צורכיהם הבסיסיים. תכנית ההקמה והאכלוס של מרכזי השהייה מ-2010 מומשה באופן חלקי מאוד. נוסף על כך גם אם היו מוקמים ומאוכלסים שלושת מרכזי השהייה שתוכננו, רוב הזרים שאינם בני הרחקה היו נותרים מחוצה להם, ללא אפשרות חוקית לעבוד ולהתפרנס; שכן עוד בסוף 2010, מועד החלטת הממשלה והדיונים בבג"ץ, מספר הזרים בארץ היה כפול ממספר מקומות השהייה המתוכנן במרכזים. גם לאחר הפעלתה של תכנית משולבת חדשה מנובמבר 2013, מספר הזרים גדול פי חמישה ויותר ממספר המקומות במרכז השהייה. כפי שיפורט להלן, במרכז השהייה ובמתקן המשמורת סהרונים יש מקומות לאכלוס כ-9,000 זרים, פחות מ-20% ממספר הזרים השוהים בישראל על פי הערכת רשות האוכלוסין (יותר מ-50,000 איש); המרכז מיועד בשלב הראשון לגברים זרים בלבד, ולא לאלפי הנשים הזרות שבארץ ולילדים.

מעקב
רשות האוכלוסין וההגירה

7.	במרכז השהייה חולות יש 3,360 מקומות שהייה. נכון ליולי 2016 שוהים בו כ 3,030.

ליקוי

9.	המציאות הקיימת מחייבת התמודדות עם השאלה כיצד אפשר להבטיח קיום מינימאלי בכבוד לזרים שמחוץ למרכז השהייה, שאינם מסוגלים לעבוד למחייתם, והמדינה אינה מספקת להם תנאים בסיסיים, כמו אנשים שסובלים מנכויות או ממחלות. שאלה זו כלל לא עלתה לדיון, וברי שלא נמצא פתרון להגשמת זכותם של זרים לקיום בסיסי.

מעקב
רשות האוכלוסין וההגירה

9.	בבג"ץ "קו לעובד" הודיעה רשות האוכלוסין כי לא ינקטו פעולות אכיפה כלפי מעסיקים של מסתננים מאריתריאה וסודן וכלפי מעסיקים של מבקשי מקלט. 
הרשות  פועלת בהתאם להתחייבות זו ולא נוקטת הליכי אכיפה כלפי מעסיקים של אוכלוסיות אלו. יחד עם זאת, כן אוכפת המדינה חובות המעסיקים בהתאם לחוק עובדים זרים ונאכפת חובת המעסיק בכל הנוגע לביטוח רפואי,  מס הכנסה, ביטוח לאומי וכו', זאת על מנת לדאוג לזכויות העובד.

מעקב
עיריית תל אביב

9.	עירית ת"א-יפו מספקת את כל המענים בתחומי החינוך והרווחה, הניתנים לילדי העיר וברמה גבוהה. בשנים האחרונות הוקמו כיתות גן וכיתות בי"ס בעלות של מיליונים רבים, אורגנו הסעות לכיתות גן ובי"ס ברחבי העיר. טיפול מלא בטיפות חלב. השקעה בתשתיות באזורי המגורים. מגמה זו תימשך בשנים הקרובות בהתאם לצרכים.

מעקב
משרד הרווחה

9.	בחודש מאי 2016, מינה מנכ"ל משרד הרווחה  והשירותים החברתיים צוות רב מקצועי מקרב גורמי המקצועי במשרדנו, לגיבוש מסמך מדיניות בנושא . המסמך יתייחס בין היתר, לחסמים הקיימים במתן שירותי רווחה לאוכלוסייה זו.
הצוות יסיים עבודתו בתוך 3 חודשים.
מסמך המדיניות המוצעת , יוגש לאישור שר הרווחה על מנת לקדם את הסדרת הטיפול באוכלוסייה זו.

ליקוי

10. 	הסדר אי אכיפה על מעסיקים מיושם כבר כמה שנים באופן המערים קשיים שונים: רשות האוכלוסין נמנעה מלהבהיר ולפרסם לציבור את ההסדר; ומסמכים רשמיים שהונפקו לזרים נוסחו באופן מבלבל ומטעה. קיים חשש כי ביישום ההסדר האמור, על מגבלותיו, באופן מתמשך ולאורך שנים, יש כדי להוביל  לפגיעה ביכולתם של חלק מהזרים ליהנות מביטחון סוציאלי ומרמת חיים נאותה, לרבות מזון, לבוש ודיור נאותים, כדרישת האמנה הבין-לאומית בדבר זכויות כלכליות, חברתיות, ותרבותיות משנת 1966, אשר אושררה בישראל ב-1991 (להלן - האמנה בדבר זכויות חברתיות). במצב הקיים נפגעת, במקרים מסוימים, יכולתם של זרים להיות מוגנים מרעב ולהתקיים קיום בסיסי בכבוד. על היועץ המשפטי לממשלה לבחון לאור ממצאיו של פרק זה את המצב הקיים והמתהווה בתחום זה וזאת על מנת להבטיח קיום הוראות חוק יסוד: כבוד האדם וחירותו והדין הבין-לאומי. 

ליקוי

12.	המדיניות שגיבשה הממשלה בנושא הזרים שאינם בני הרחקה חסרה נדבך חשוב, הנוגע לטיפול הניתן לזרים השוהים מחוץ למרכז השהייה. על רקע זה, ובהיעדר תכנית פעולה סדורה של משרד הבריאות, נאלצת מערכת הבריאות להתמודד עם צורכי הזרים, ללא גיבוי תקציבי מתאים. היעדר מקורות תקציביים גם עלול לפגוע באיתנות הכלכלית של בתי החולים. 

מעקב
משרד הבריאות

12.	שירותים רפואיים זמינים לילדים חסרי מעמד:
קטינים בגילאי 0-6 שנים: בעיר תל-אביב-יפו מתגוררים, עפ"י הערכה, כ- 30,000 מהגרי עבודה, כשההערכה היא שרובם שוהים באופן בלתי חוקי. בנוסף, עפ"י הערכה, מתגוררים כ- 30,000 מבקשי מקלט מארצות אפריקה, רובם מאריתריאה וסודן. בתחנות לבריאות המשפחה (טיפות החלב) העירוניות מטפלות באוכלוסיית משפחות מהגרי העבודה (השוהים באופן חוקי ובלתי חוקיים) ומבקשי המקלט, בהן תינוקות ופעוטות עד גיל 6 שנים.
· תחנות לבריאות המשפחה של משרד הבריאות
נכון לחודש ינואר 2016 , מטופלות בטיפות החלב סה"כ 3,513 משפחות מהגרי עבודה ומבקשי מקלט ובהן 4,425 ילדים (894 תינוקות, 3,531 פעוטות).
המשפחות המטופלות בטיפות החלב הגיעו מ- 56 מדינות, מהן כ- 74% מהמשפחות הן של מבקשי מקלט מאריתריאה וסודן (סה"כ אפריקה כ- 83%), כ- 11% מהן מהפיליפינים (סה"כ אסיה כ- 15), כ- 0.5 ממולדובה (סה"כ מזרח אירופה כ- 1.5%) וכ- 0.2% מקולומביה (סה"כ דרום אמריקה כ- 0.5%)
כ- 95% מהמשפחות מטופלות בטיפות החלב בארבעה אזורים בעיר
כ- 48% - התחנה המרכזית הישנה
כ- 18% - שכונת עזרה והארגזים משרתת גם חלק משכונת התקווה
כ- 16% - יד אליהו משרתת גם חלק משכונת התקווה
כ0% מהתלמידים הם ללא אזרחות ישראלית, ו 35% מהתלמידים חיים בחשש מפני גירוש.
אוכלוסיית הזרים בביה"ס משתנה. בעבר היו 30% אפריקנים ו 70%
· זכאות לביטוח בריאות דרך קופ"ח מאוחדת
שירותי בריאות לקטינים שאינם תושבי ישראל - תכנית שיזם משרד הבריאות המופעלת ע"י קופת חולים מאוחדת. תוקף ההסכם המחודש הנו לתקופה של ארבע שנים החל מ 1.4.2015 ועד 31.3.2019. הפעלת השירותים לפי תנאי המכרז תואמת את האמנה הבינ"ל לזכויות הילד שישראל חתומה עליה. אמנה זו מבטיחה גם לילדים שהוריהם שאינם אזרחי המדינה או תושבים קבועים, את הזכות לקבל שירותי בריאות.
הזכאות כוללת: את מלוא השירותים להם זכאי קטין אחר במצבו, הרשום בקופה כמבוטח מכוח החוק, לפי התוספת השנייה לחוק וצו ביטוח בריאות ממלכתי, התשנ"ה. הזכאות לשירות פוסקת בגיל 18. 
נקבע כי יחול שינוי בתעריף הגביה למבוטח, שיעמוד על סך 120 שקלים עבור כל ילד (עד 2 ילדים) לעומת 185 שקלים שנגבו בעבר. לא יגבה תשלום נוסף מן ההורה עבור הילד השלישי ואילך. התשלום החודשי שיידרש לשלם האחראי לקטין, עבור קטין באחריותו שנרשם לשירות הוא 120 ₪ לחודש. סך התשלום עבור כלל הקטינים הנמצאים תחת אחריותו של אותו הורה לא יעלה על 240 ₪ לחודש. התשלום הנו מסובסד לכל ילד הנרשם לביטוח הבריאות, ייתרת התשלום עבור כל ילד מועברת לקופ"ח מאוחדת ע"י משרה"ב.
להלן נתון על מספר הילדים המבוטחים בקופ"ח מאוחדת, וקצב גידול ההצטרפות לביטוח הרפואי.

1. מרפאת טרם:
מרפאת 'טרם' בתחנה המרכזית החדשה בתל אביב – המרפאה נותנת שירותי רפואה לאוכלוסיית המהגרים בישראל. המרפאה פועלת במימון של משרד הבריאות, ובתפעול של רשת "בטרם". במרפאה ניתנים שירותי רפואה ראשונית לרבות בדיקת רופא, שירותי מעבדה ושירותי הדמיה (רנטגן, אולטרסאונד). כמו כן, פועלת בה מרפאת מתנדבים בה עובדים רופאים מומחים בתחומים שונים.
היקף ההתקשרות עם "טרם" לטיפול רפואי מידי לצורך מתן טיפול רפואי למהגרי עבודה ולשוהים בלתי חוקיים בארץ שאין להם ביטוח בריאות, הנו בסכום של 16,519,981 ₪ כולל מע"מ לארבע שנים, עם 3 אופציות בנות שנה כל אחת עד 31.7.2017.
בשנת 2105, היו כ 36,389 תיקים רפואיים רשומים במרפאת טרם.
סה"כ 2516 מטופלים בקרו במיון "טרם" בין השנים 1.1.2015 עד מאי 2016.

1. מרפאת 'גשר':
מרפאת גשר יושבת במרפאה במרכז הקהילתי לבריאות הנפש יפו (ואגד יחידותיו מחוז דן)– מרפאה הוקמה לפני קצת יותר משנתיים. המרפאה נותנת שירותי בריאות נפש, לרבות סיוע פסיכו סוציאלי לכל דורש וטיפול תרופתי. המרפאה עובדת 9 שעות שבועיות, ומטפלת ב 610 פונים מאז נפתחה המרפאה. התקציב של כל המרכז הוא כ 7,000,000 ₪, ומתוכו מממנים את "גשר". מאז התחלת הרפורמה בבריאות הנפש, חלו שינויים בתקצוב המרכז, ויש לפעול להשגת תקציב עבור "גשר".

2. מרפאת 'לוינסקי':
מרפאת לוינסקי בתל אביב, של לשכת הבריאות המחוזית ת"א, הוקמה בשנת 2002 - מרפאה קהילתית לאיתור ולטיפול במחלות מין. כל שירותי המרפאה ניתנים בחינם ובאופן אנונימי לכל דורש, ללא תלות בגיל, מין, סטאטוס אזרחי או עיסוק. שעות הפעילות של המרפאה, מתפרשות על פני חמישה ימים, בשעות היום השונות. אנשי המרפאה עוסקים בקידום מין מוגן גופנית ונפשית ומפעילים פרקטיקום של חינוך לבריאות ומרפאה ניידת לאנשי רחוב ולנשים בזנות, לדיירי רחוב ולאוכלוסיית הקצה.  המרפאה  מסייעת בצמצום תחלואה באוכלוסייה הכללית, עוסקת במניעה ראשונית וכפועל יוצא מקדמת מניעה שניונית . בשנת 2015 בקרו במרפאה 4,054 אנשים.   2,359
גברים, 1,640 נשים, 45 טרנסג'נדרים MTF ו – 10 טרנסג'נדרים FTM. גילם הממוצע של המבקרים 25-29 שנה. 51% מהם/ן ישראלים ילידי הארץ, 28% ממוצא אריתראי והשאר תיירים, חסרי מעמד אזרחי ממדינות אחרות, או עולים ותיקים מברה"מ לשעבר.

3. מקלטים לקורבנות סחר בבני אדם (טיפול רפואי במימון משרד הבריאות):
ממשלת ישראל הקימה שני מקלטים עבור קורבנות סחר מוכרים של סחר ועבדות. מקלט “מעגן” לנשים ומקלט “אטלס” לגברים. המקלטים מופעלים בידי “קשת”, ארגון לא ממשלתי. שני המקלטים פועלים במתכונת פתוחה ומספקים ליושביהם טיפול רפואי, פסיכו-סוציאלי, ושירותי הכשרה ושיקום.
התקציב שהוענק על ידי משרה"ב לשם מתן טיפול רפואי ראשוני לשוהים במקלטים בשנת 2015 הנו 50,000₪ .
בנוסף, משרה"ב הקצה תקציב של 300,000₪ לבי"ח בלינסון על שירותי רפואה לשוהים במקלטים (ביקורים במיון, במרפאות החוץ ואשפוז, דימות, מעקב היריון ועוד).
ב-7 לחודש דצמבר 2015, קיבלו הצוותים במקלטים לקורבנות סחר בבני אדם, הדרכה בעזרה ראשונה, בהתנדבות מצוות מד"א.
· בשנת 2015 שהו במסגרות וקיבלו סיוע רפואי 63 נשים + 11 תינוקות ו- 57 גברים בסך הכל, לפי החלוקה הבאה: 
· מקלט "מעגן" לנשים קורבנות סחר ועבדות - 44 נשים (+8 תינוקות), מתוכן 15 קורבנות סחר לניצול מיני, 28 קורבנות החזקה בתנאי עבדות ואישה נוספת שהייתה בבירור, אך בסופו של דבר הוחלט כי אינה קורבן סחר או עבדות ולכן חזרה למדינת המוצא ללא טיפול.
· דירות המשך לנשים - 19 נשים קורבנות החזקה בתנאי עבדות ו- 3 תינוקות. 
· מקלט "אטלס" לגברים - 53 קורבנות החזקה בתנאי עבדות. 
· דירת המשך לגברים - 4 קורבנות החזקה בתנאי עבדות.

עובדי משרד הבריאות נוטלים חלק בתוכניות הכשרה מיוחדות לזיהוי קורבנות סחר ועינויים, כמו גם הכשרות כלליות בנושא סחר בבני אדם.

4. התארגנויות עצמאיות:
למשל בי"ח שיבא המפעיל מרפאה לחסרי ביטוח.

5. טיפול בנשאי HIV:
הפעלת תוכנית קהילתית למעקב וטיפול אנטי -רטרו-ויראלי (ART) למהגרים נשאי HIV חסרי ביטוח רפואי. המיזם משותף ומאגד גורמים ממשלתיים, מרפאות איידס, ארגונים לא ממשלתיים (NGOs), חברות תרופות וחברות מסחריות אחרות. במימון המיזם משולבים תקציבים ממשלתיים, חברות תרופות שתורמות תרופות אנטי-רטרו-ויראליות (ART) ושירות רוקח בהתנדבות. המיזם נובע מטעמים הומניטאריים ומטעמי  בריאות הציבור.  הטיפול כולל גם נשים בהריון חסרות ביטוח רפואי כולל מעקבים במהלך ההיריון ושישה חודשים לאחר הלידה, במסלול הרגיל של משרד הבריאות בנושא זה.
המרפאות הנותנות שירות זה הן: הנהלות בתי החולים שבהם נמצאות מרפאות האיידס ומעבדות   איידס המוכרות ע"י משרד הבריאות, לשכות הבריאות, המרפאת הציבורית של משרד הבריאות-טרם בתחנה המרכזית החדשה בתל אביב, המרפאות לאבחון וטיפול בשחפת ("מלשח"ים" - למעט המלש"חים בחיפה, חדרה וירושלים), בהן ניתן טיפול מונע לשחפת עבור נשאי HIV, ומרפאות המין של המשרד הבריאות (בתל אביב ובחיפה).
תכנית זו עומדת כעת לפני הרחבה כאשר משרד הבריאות ייקח עליה אחריות מימונית מלאה.
ההוצאה השנתית לניפוק תרופות HIV בשנת 2015 לחסרי מעמד הייתה בסך  117,734.00 ₪.

6. טיפול בחולי שחפת:
טיפול ובירור אמבולטוריים נעשים במלש"חים הפרושים ברחבי הארץ. אשפוז של חולי שחפת בבית החולים נעשה ב"שמואל הרופא".

7. אשפוזים דחופים בבתי החולים: 
חוק זכויות החולה, התשנ"ו - קובע כי כל הנזקק לטיפול רפואי זכאי לקבלו בהתאם לכל דין בהתאם לתנאים ולהסדרים הנקבעים מפעם לפעם במערכת הבריאות בישראל, וכי במצב חירום רפואי זכאי אדם לקבל טיפול רפואי דחוף ללא התניה. בתי החולים העיקריים הנותנים שירות  לחסרי המעמד בישראל המתגוררים באזור תל אביב-יפו הם: המרכז הרפואי תל אביב,  וולפסון ושיבא. כמו כן בי"ח סורוקה בדרום הנותן שירות בעיקר לשוהים בחולות. שכיחות הפניות הם למיון הכללי, למיון ילדים ולמיון נשים ויולדות. משרה"ב שילם לבתי החולים הכלליים ומוסד רעות עבור אשפוזים מיוחדים, סך של 878,055.67.

8. מתקן חולות:
שירותי בריאות לשוהים במתקן חולות מסופקים כיום בהתאם להחלטת הממשלה, באחריות ובמימון משרה"ב. טיפול רפואי כוללני ללא השתתפות עצמית המסופקת באמצעות חברת "ביקור רופא", ובית חולים סורוקה בבאר שבע. השירותים הניתנים כוללים: טיפול תרופתי, בדיקות מעבדה, בדיקות הדמיה, בדיקות ראיה והנפקת משקפי ראיה טיפול בחולי HIV, וחולי שחפת, טיפול נפשי וטיפולי שיניים על פי הסכם שנחתם מראש.  
רפואה ראשונית 
מסופקת ע"י חברת ביקור רופא שזכתה במכרז של שב"ס לעניין זה.
השירותים כוללים:
   •	שירותי מרפאה בימים א-ה בין השעות 08:00 – 16:00, ובימי שישי בין השעות 08:00 – 13:00 הכוללים יעוץ רפואי וטיפול על ידי חובשים. 
•      רופא מומחה כונן רפואי  24/7 שתפקידו לייעץ לרופאים ולחובשים.
· טיפול תרופתי חינם.
•      בדיקות מעבדה 2-3 פעמים בשבוע. בדיקות הדם נלקחות במתקן, ומועברות למעבדה בבי"ח סורוקה.
רפואה שניונית 
מסופקת באמצעות ביה"ח סורוקה בבאר שבע.
שירותים אלו כוללים:
•	בדיקות מעבדה שלא ניתן לקחת במתקן חולות
•	בדיקות הדמיה (US, CT, MRI)
•	יעוץ רופאים מומחים
•	טיפול בחולי HIV - כל נשא/חולה HIV השוהה בחולות, מקבל טיפול רפואי מלא, במרפאה בסורוקה, ללא כל השתתפות עצמית.
שירותי אשפוז: 
מסופקים באמצעות ביה"ח סורוקה בבאר שבע:
שירותים אלו כוללים אשפוז לצורך בירור וטיפול, בהתאם לצורך רפואי, לרבות ניתוחים אמבולטוריים.
רפואה דחופה:
במתקן חולות קיים מענה רפואי 24\7 למקרים דחופים:
בשעות פעילות המרפאה המענה ניתן ע"י רופאים וחובשים.
מעבר לשעות פעילות המרפאה נמצאים במתקן חובשים.
במקרה הצורך – מוזמן אמבולנס מד"א לפינוי.
פינוי נעשה למלר"ד סורוקה.
טיפול בשחפת:
נעשה במלש"ח באר שבע.
טיפול נפשי:
במתקן קיים שירות סוציאלי (אינו באחריות משרד הבריאות)
טיפול בבריאות הנפש ניתן במרכז לבריאות הנפש באר שבע.
רפואת שיניים:
טיפולי שיניים דחופים ומשמרים ניתנים במרפאת שיניים בבאר-שבע.

ליקוי

14. עולה חשש ממשי כי מתן גישה מצומצמת לשירותי בריאות לזרים שאינם בני הרחקה, הסובלים ממחלות נפש או ממחלות כרוניות מסוימות, ולעתים אף לזרים הזקוקים לשיקום וסיעוד, כמפורט בממצאי הביקורת, אינו עולה בקנה אחד עם הוראות חוק יסוד: כבוד האדם וחירותו, כפי שפורש בפסיקת בית המשפט העליון ועם תנאי האמנה בדבר זכויות חברתיות. יש אפוא מקום כי ינקטו פעולות כדי לוודא שמוענק השירות הרפואי הנדרש לקבוצות אלה זו על פי הדין. מוצע שהיועץ המשפטי לממשלה גם יבחן, לאור ממצאיו של פרק זה, אם הגישה המצומצמת לשירותי בריאות עומדת בתנאי דינים אלו הן בנוגע לקבוצות האמורות והן בנוגע לשאר הזרים הזקוקים לטיפול רפואי שאינו טיפול חירום ואינם שוהים במרכז השהייה. על היועץ המשפטי לממשלה להנחות את משרדי הממשלה בהתאם לתוצאות בחינתו. 

מעקב
היועץ המשפטי לממשלה 

14. 	עם חלופי היועצים המשפטיים לממשלה יובא דו"ח המבקר בזמן הקרוב לבחינתו של היועץ המשפטי לממשלה החדש. 

ליקוי

15. מדיניות משרד הרווחה בנוגע לטיפול בזרים שאינם בני הרחקה גורסת כי באין מדיניות ממשלתית כוללת לא יוענקו שירותי רווחה לזרים, למעט במקרים שבהם נשקפת סכנה מידית לשלומם. ספק אם ביכולתם של שירותי הרווחה לזהות זרים שנשקפת סכנה לשלומם, שכן נגישות הזרים לשירותי הרווחה מוגבלת ביותר. במצב זה נותרים מחוץ למעגל המטופלים בידי שירותי הרווחה נשים מוכות שאינן שוהות במקלט; זרים שעונו בדרכם לישראל, ולא נבחן מצבם הפיזי והנפשי; וזרים שהוכרו כקרבנות סחר ולא נמצא להם מקום במקלטים.

מעקב
משרד הרווחה

15.   	באפריל 2016, הופץ חוזר מנכ"ל שמגדיר את המדיניות  לטיפול בקטינים אשר  מתייחס לכלל הקטינים המתגוררים במדינת ישראל. 

ליקוי

16. עולה חשש ממשי כי המענה הניתן לקבוצות חלשות ופגיעות אלו כתוצאה מיישום המדיניות האמורה אינו עומד בהוראות חוק יסוד: כבוד האדם וחירותו, אינו מבטיח שמירה מפגיעה בגופו או בכבודו של הנמנה עם קבוצות אלו, ואינו שומר על זכותו לביטחון סוציאלי בסיסי. כמו כן קיים חשש כי המענה הניתן לקבוצות האלה אינו עומד גם בהוראות האמנה בדבר זכויות חברתיות, שנועדה להבטיח את שמירת זכותו של אדם לביטחון סוציאלי, לרמת חיים נאותה ולהנאה מרמת הבריאות הגופנית והנפשית הגבוהה ביותר שאפשר להשיגה, עד כדי מרב המקורות העומדים לרשות המדינה. מוצע לכן כי היועץ המשפטי לממשלה יבחן נושא זה לאור ממצאיו של פרק זה וינחה את משרד הרווחה בהתאם לתוצאות בחינתו.

מעקב
היועץ המשפטי לממשלה

16.	עם חלופי היועצים המשפטיים לממשלה יובא דו"ח המבקר בזמן הקרוב לבחינתו של היועץ המשפטי לממשלה החדש. 

ליקוי

17. משרד הרווחה קבע כי הטיפול באלימות במשפחה ייעשה ב"מרכז למניעה ולטיפול באלימות במשפחה" שיפעל במסגרת המחלקה לשירותים חברתיים ברשות המקומית. נשים ישראליות זכאיות לסל שירותים ומגוון של פתרונות, ובמקרים הקשים ביותר הן מופנות למקלט. נשים זרות זכאיות רק לפתרון המיועד למקרים הקשים - הפנייה למקלט. יתר על כן, תהליך רגיל של טיפול במקלט, הכולל גם ליווי, תמיכה, טיפול והכוונה לחיים עצמאיים לאחר היציאה ממנו, תוך בחינת האפשרויות העומדות לרשות האישה בעתיד, אינו אפשרי לאישה זרה. שלא כישראלית, אישה זרה אינה זכאית לסיוע בשכר דירה עם יציאתה מהמקלט לצורך קיום חיים עצמאיים ובחירת מקום מגורים הרחק ממעגל האלימות. היא גם אינה זכאית להשתתף בקבוצות טיפוליות ארוכות טווח, ואין מסופק לה סל השירותים שמקבלת אישה ישראלית ובו ליווי וטיפול נפשי, שיקום וטיפול משפחתי. לרוב היא גם אינה זכאית לטיפול רפואי, כיוון שאינה מבוטחת בביטוח רפואי. בהיעדר כל אלה, תהליך השיקום הרגיל, לרבות בתקופת השהייה במקלט אינו מתקיים במקרה של אישה זרה. 

מעקב
משרד הרווחה

17.  	בחודש מאי 2016, מינה מנכ"ל משרד הרווחה  והשירותים החברתיים צוות רב מקצועי מקרב גורמי המקצועי במשרד, לגיבוש מסמך מדיניות בנושא שיתייחס בין היתר, לחסמים הקיימים במתן שירותי רווחה לאוכלוסייה זו. הצוות יסיים עבודתו בתוך 3 חודשים. מסמך המדיניות המוצעת , יוגש לאישור שר הרווחה על מנת לקדם את הסדרת הטיפול באוכלוסייה זו.
ליקוי

19. מאז שנת 2010 קיבלה הממשלה החלטות בעניינם של "המסתננים לארץ דרך גבול מצרים", שעוסקות ב"בלימת ההסתננות הבלתי חוקית למדינת ישראל" באמצעות הקמת מכשול בגבול ישראל ומצרים, באפשרויות ההרחקה מישראל, בהיבטי הקמת מרכז שהייה והפעלתו ובבחינת המלצות בעניין אכיפה כנגד מעסיקי מסתננים. כמו כן היא נקטה כאמור מדיניות של אי-אכיפה כנגד מעסיקים.
החלטות הממשלה האמורות הניחו את הבסיס למדיניות הממשלה שתכליתה בלימת ההסתננות הבלתי חוקית לישראל, צמצום מספר המסתננים השוהים במרכזי ערים ויציאה מרצון של מסתננים מישראל. ואולם מדיניות זו חסרה נדבך חשוב של מתן מענה בתחום הטיפול וסיפוק צורכיהם הבסיסים של זרים המתגוררים בארץ, שהרי רובם המכריע אינו מוחזק במרכזים שהוקמו: במרכז השהייה ובמתקן המשמורת שהוקמו יש מקומות לאכלוס כ-9,000 זרים, פחות מ-20% ממספר הזרים השוהים בישראל על פי הערכת רשות האוכלוסין (54,000 איש). כמו כן עד מועד סיום הביקורת ניסיונות הממשלה להרחיק זרים למדינה שלישית, שהחלו עוד ב-2008, לא הגיעו לכלל מימוש.

מעקב
רשות האוכלוסין וההגירה

19.	הממשלה מעודדת יציאה מרצון למדינות המוצא או למדינות שלישיות על ידי מענק על סך 3500$ שמוענק למסתנן היוצא מן הארץ.

ליקוי

20. במשך יותר מחמש שנים שבו ופנו גורמים שונים, בהם שרים וחברי כנסת לראש הממשלה, למשרד רה"ם, למשרד הפנים ואף ליועץ המשפטי לממשלה ולאגף התקציבים במשרד האוצר, בבקשה שתוגדר מדיניות  שתכלול היבטים הנוגעים לטיפול בזרים השוהים בארץ, מחוץ למתקני המשמורת, ויוקצו משאבים ליישומה. נוסף על כך עלתה כמה פעמים הבקשה למנות גורם מתכלל בעל סמכות לעסוק בנושא זה ובקשר שבין משרדי הממשלה. 
התשובות לפניות הללו עסקו במרכיבי המדיניות שהממשלה גיבשה, אולם לא היה בהן מענה קונקרטי לדרישה לקבוע מדיניות ממשלתית בדבר הטיפול בזרים ששוהים בארץ ואינם במתקני משמורת או במרכז שהייה. הפתרונות שאימצה הממשלה, לרבות הרחקת זרים למדינה שלישית, יציאת זרים מהארץ מרצון והקמת מרכז שהייה, עשויים להקטין את מספר הזרים השוהים בארץ, אולם גם אם יתממשו, הרי בשנים הבאות עדיין ישהו בה עשרות אלפי זרים, מחוץ למתקני משמורת ולמרכז השהייה. בכך נותרים משרדי ממשלה, רשויות מקומיות ותושבי דרום ת"א במציאות קשה ומורכבת עמה הם נדרשים להתמודד לבדם.  

מעקב
רשות האוכלוסין

20.	יש להבחין בין זר שאין מניעה להרחיקו מישראל לבין מי שלא ניתן לעת  הזו לפעול להרחקתו. כאשר מדובר בזרים בני הרחקה- הרי שמכוח חוק הכניסה לישראל הרשות פועלת להרחקתם מישראל , לצורך זה  ננקטות פעולות אכיפה שגרתיות, אותם שוהים בלתי חוקים מושמים במשמורת לצורך הרחקתם מישראל.
כאשר מדובר במסתנן שלא ניתן לפעול להרחקתו מישראל- הרי שקיימת מדיניות משולבת של הממשלה בנוגע לטיפול בתופעת ההסתננות כשתכליתה הוצאת מסתננים ממרכזי ערים בישראל.

ליקוי

23.	על השרים הנוגעים בדבר - שר הפנים מר גדעון סער, שר התשתיות הלאומיות, האנרגיה והמים מר סילבן שלום, ושר האוצר מר יאיר לפיד - לוודא, כל אחד בתחומו שיהיו בידי משרדי הממשלה ובידי עיריית ת"א האמצעים הנחוצים להתמודדות עם הבעיות האמורות. משימה זו רחבה ומורכבת, אולם לנוכח מצוקתם הקשה של תושבי דרום תל אביב והסכנה לשלומם ולבריאותם יש לעשותה ללא שיהוי.
מעקב
משרד התשתיות הלאומיות, האנרגיה והמים

23 .	כוח האדם של אגף הפיקוח בגפ"מ הינו מוגבל ואיננו יכול לתת מענה מלא לתופעה. יחד עם זאת, האגף ממשיך לפעול בשת"פ עם כל הגורמים במערכת האכיפה.
מעקב
משרד הפנים

23.	לא דווח על התקדמות בתיקון הליקוי. 

מעקב
משרד האוצר

23.	לא דווח על התקדמות בתיקון הליקוי 

ליקוי

24.	על שר הפנים ועל שרת המשפטים לגבש יחד בהקדם האפשרי הצעת החלטה עקרונית שיישומה יבטיח קיום מינימלי בכבוד של כלל הזרים שאינם בני הרחקה ולוודא שהיא תעמוד בדרישות הדין.  עוד עליהם, להביא את ההצעה לדיון בממשלה לשם גיבוש החלטה ונקיטת הפעולות הנדרשות לביצועה. לנוכח האמור בדוח ביקורת זה, יש להשלים בהקדם האפשרי את המשימות האלה.

מעקב
משרד הפנים

24.	לא דווח על התקדמות בתיקון הליקוי. 

משרד המשפטים

24. 	לא דווח על התקדמות בתיקון הליקוי.

ליקוי

25. 	על שרת הבריאות ומנכ"ל משרדה, על משרד המשפטים, וגם על משרד האוצר אם יידרש, להבטיח שתגובש מדיניות בריאות לזרים שאינם בני הרחקה ולוודא שהיא תעמוד בדרישות הדין ואם נדרש להעמיד לצורך זה משאבים סבירים. על משרד הבריאות לגבש גם תכנית פעולה שנגזרת מהמדיניות. אם יימצאו חסמים בפני ביצוע פעולות אלה, על שרת הבריאות להציגם לפני הממשלה, ובמידת הצורך לשוב ולהעלות את הנושא עד שיגובש פתרון. 
מעקב
משרד הבריאות

25.	ראה תגובה לליקוי 12. 

מעקב
משרד המשפטים

25.	לא דווח על התקדמות בתיקון הליקוי.

מעקב
משרד האוצר

25.	לא דווח על התקדמות בתיקון הליקוי.

ליקוי

26.	על שר הרווחה ומנכ"ל משרדו, על משרד המשפטים, וגם על משרד האוצר אם יידרש, לעשות את השינויים הנדרשים במדיניות הרווחה כדי לוודא שהיא תעמוד בדרישות הדין בכל הנוגע לקבוצות מסוימות של זרים (נשים מוכות שאינן שוהות במקלט, זרים שעונו בדרכם לישראל ולא נבחן מצבם הפיזי והנפשי וזרים שהוכרו כקרבנות סחר ולא נמצא להם מקום במקלטים), ואם נדרש, להעמיד לצורך זה משאבים סבירים. על משרד הרווחה לגבש גם תכנית פעולה שנגזרת מהמדיניות (בנוגע לפעולות שכרוכות בפעולות של גורמים ממשלתיים אחרים - ראו להלן). אם יימצאו חסמים העומדים בפני ביצוע הפעולות האלה, על שר הרווחה להציגם לפני הממשלה, ובמידת הצורך לשוב ולהעלות את הנושא עד שיגובש פתרון.

מעקב
משרד המשפטים

26.	לא דווח על התקדמות בתיקון הליקוי. 

מעקב
משרד הרווחה

26. לא דווח על התקדמות בתיקון הליקוי.

מעקב
משרד האוצר

26. לא דווח על התקדמות בתיקון הליקוי. 

פעולות הממשלה לשילובם של אנשים עם מוגבלות בתעסוקה
 
גופים מבוקרים: משרד הרווחה והשירותים החברתיים, משרד הכלכלה,  המוסד לביטוח לאומי, משרד המשפטים -  נציבות שוויון זכויות לאנשים עם מוגבלות , נציבות שירות המדינה, משרד החינוך, משרד הבריאות, משרד האוצר, עיריית ירושלים, עיריית  לוד

ראה הערות ראש הממשלה 64ג' – מאי 2014, עמ' 35-44.
ליקוי 15 תוקן. ראה מעקב משרד ראש הממשלה 64 - אוגוסט 2015 עמ'  341-351. 

ליקוי

[bookmark: _Toc368475280][bookmark: _Toc370125937]1.	על הממשלה למנות גורם מתכלל, שירכז את עבודת כל הגופים, יתאם ביניהם ויסייע לגבש תכנית עבודה לאומית, ובכלל זה קביעת יעדים, סדרי עדיפויות, איגום התקציבים הניכרים, עידוד המעסיקים בשוק הפרטי, הקמתה של תחנת שירות אחת ללא דיחוי נוסף - הן במשרד הרווחה והן להשמה בשוק החופשי - ומימוש מחויבותו של המגזר הציבורי לשילובם של אנשים עם מוגבלות בשירות המדינה ובשירות הציבורי.

מעקב
משרד הרווחה והשירותים החברתיים

1. 	דו"ח ועדת לרון בהמלצתו להקמת גוף מתכלל,  יילמד על ידי  משרד הרווחה  עד תאריך 1.8.16. בנוסף, תוקם ועדה  על פי  הנחיות הממשלה ממאי 2005. פגישה ראשונה של הוועדה תתקיים בראשית אוקטובר 2016. עם בחינת הדו"ח, המשרד יגבש החלטה בעניין סמכויות ההכרעה- במצבים בהם יש מחלוקת בין משרדים.

מעקב
המוסד לביטוח לאומי 

1. 	בעקבות החלטת הממשלה מ-11/14 לייצוג הולם לתעסוקת אנשים עם מוגבלות במשרדי הממשלה, הוקם צוות בין-משרדי בראשות נציבות שרות המדינה להגדרת "אדם עם מוגבלות" שכן אחד הקשיים ביישום התעורר סביב העדר הגדרה. ההמלצות הוצגו בפני הנציב והתקבלו על ידו. במקביל,  ישנה הצעת חוק פרטית  לתעסוקת אנשים עם מוגבלות במשרדי הממשלה, במסגרתה ישנה הצעה להגדרה מוסכמת על כל משרדי הממשלה והגופים הרלוונטיים להגדרת אדם עם מוגבלות. הממשלה תומכת בהצעה שעברה בקריאה ראשונה.

מעקב
משרד המשפטים - נציבות שוויון זכויות לאנשים עם מוגבלות 

1. 	נציבות שוויון לאנשים עם מוגבלות מעדכן כי בתאריך 30.11.2014 התקבלה החלטת ממשלה הקובעת יעדי ייצוג הולם בשירות המדינה – 3% עד 2017 ו 5% לאחר מכן.  במהלך שנת 2015 הנציבות השתתפה בדיונים עם נציבות שירות המדינה, כגורם מייעץ, בנוגע לשאלה כיצד להגדיר אנשים עם מוגבלות לצורך יישום החלטת הממשלה, וכיצד לקדם את יישום ההחלטה ולהגדיל בפועל את שיעורי הייצוג ההולם. כחלק מהפעילות ליישום נוהל החברות הממשלתיות העוסק ביעדי ייצוג הולם, נציבות שוויון הזכויות סייעה  לחברות ממשלתיות שביקשו הכוונה ביישום הנוהל. במהלך 2015 עברו בקריאה טרומית הצעות חוק בנושא קביעת יעדי ייצוג הולם במגזר הציבורי. המשרד משתתף כגורם מייעץ, בפגישות העוסקות בחקיקת החוק.  כחלק מפעילות זו ערך המשרד בשנת 2015 מחקר משווה על מדיניות ייצוג הולם במדינות שונות. על בסיס מחקר זה, המשרד גיבש יחד עם ביטוח לאומי המלצות כיצד ניתן לאפשר למעסיקים במגזר הציבורי לקבוע את שיעורי הייצוג ההולם הקיימים אצלם, ללא צורך בהעברת שאלונים ובבקשת מידע מהעובדים עצמם.  הממצאים הוצגו בפני כלל הגורמים המעורבים בפגישה שיוחדה לנושא. 

ליקוי 

2. 	בביקורת עלה כי המלצות ועדת לרון להקמת גוף מתכלל טרם יושמו, וזאת חרף העובדה כי חלפו שמונה שנים ממועד אימוצן על ידי הממשלה; ובמועד סיום הביקורת, אוגוסט 2013, עדיין לא קם גורם מתכלל לפעילות הממשלה בתחום זה. נוכח היקף האוכלוסייה של אנשים עם מוגבלות בישראל והשיעור הגבוה מתוכם שאינו מועסק, ונוכח ההשפעות האישיות, החברתיות והכלכליות של מצב זה - יש מקום לבחון קביעת תכנית לאומית, אשר תציע כלים מעשיים ומוגדרים שיסייעו לקידום שילובם של אנשים עם מוגבלות בתעסוקה. 

מעקב
משרד הרווחה והשירותים החברתיים

2.  	ראה מעקב לליקוי 1. 


ליקוי
 
3.	עוד עלה שהממשלה לא העניקה לוועדת המעקב ליישום דוח לרון את הסמכויות הנדרשות למילוי התפקיד ולהכרעה במצבים של מחלוקות בין-משרדיות, ובהיעדר סמכויות אלה לא יכלה ועדת המעקב להוציא לפועל מתווה פעולה המסדיר את פעילות הגופים, לרבות המלצות בדבר קביעת הסדרי תיאום ושיתוף פעולה ביניהם. לא נמצא כי ועדת המעקב פנתה ביוזמתה לממשלה בבקשה להקנות לה סמכויות לצורך ביצוע עבודתה. 

מעקב
משרד הרווחה והשירותים החברתיים

3.  	ראה מעקב לליקוי 1. 

ליקוי

4. 	אי-יישום המלצת ועדת לרון להקמת תחנת שירות אחת (OSC) - אחת ההמלצות העיקריות של ועדת לרון הייתה ליישם בישראל את העקרונות של הדגם "תחנת שירות אחת", One Stop Center (להלן - תחנת שירות), ולהקים שני סוגים של תחנות שירות: האחת במשרד הרווחה, שתיועד לאנשים עם מוגבלות שאינם מתאימים לתעסוקה בשוק החופשי; השנייה במשרד הכלכלה, שתיועד לאנשים עם מוגבלות המתאימים לתעסוקה בשוק החופשי, ותתמחה בהשמה.  בשנים 2013-2006 התגלעו מחלוקות בין משרדי הממשלה בין היתר בנוגע לגורם שיוביל את הקמת התחנה להשמה בשוק החופשי, לאוכלוסיית היעד שלה ולאופי הטיפולי שיוצע בה, ורבות מהן נותרו ללא הכרעה. במועד סיום הביקורת עדיין לא הוקמה התחנה, שמטרתה שילוב אנשים עם מוגבלות בתעסוקה בשוק החופשי; טרם הסתיים אפילו הליך הניסוח של טיוטת המכרז להקמתה. אי-הקמתה של תחנת שירות אחת (One Stop Center) לאנשים עם מוגבלות - תחנה שיכולה לשמש כלי מרכזי לצמצום הסבך הביורוקרטי העומד בפני אדם עם מוגבלות - ממחיש ביתר שאת את הליקויים בתפקוד הממשלתי המקשים על שילובם בתעסוקה; האחריות על הקמת תחנת שירות אחת שמטרתה שילוב בתעסוקה בשוק החופשי "נדדה" בין משרדי הממשלה והמוסד לביטוח לאומי; ואילו לגבי תחנת השירות במשרד הרווחה כמעט לא נעשה דבר. 





מעקב 
משרד הרווחה והשירותים החברתיים
4. 	משרד הרווחה שותף מקצועית בהקמת מרכז ההכוון על ידי משרד הכלכלה. לאחר הקמת מרכז ההכוון (one stop center) יתקיים דיון בהנהלת המשרד לבחינת הנחיצות להקמת one stop center. במשרד לאוכלוסיות הרווחה. 

ליקוי
5. 	לדעת משרד מבקר המדינה, על מנת שהגופים הנדונים יוכלו לעבוד באופן מתואם, ראוי כי הם יקבעו הגדרות מוסכמות ואחידות, ככל שניתן, אשר ישמשו בין היתר בדיונים בין-משרדיים ולצורכי קביעת מדיניות. 

מעקב
משרד הרווחה והשירותים החברתיים 
5. 	נכתב נוהל משותף בין משרד הרווחה לביטוח לאומי להפניית אנשים לקבלת שרות בביטוח לאומי ולמחלקת  הרווחה. מתקיים פורום קבוע בין מנהלות תוכניות התעסוקה במשרדי הרווחה, הכלכלה, הבריאות והמוסד לביטוח לאומי. בין הנושאים הנדונים: מדיניות אחידה ושיתוף פעולה בנושאים כגון: העסקת אנשים עם מוגבלות במשרדי הממשלה, ייצוג הולם בשוק העבודה הפתוח, צו ההרחבה, ותוכניות חדשות.

מעקב
המוסד לביטוח לאומי
5. 	מתקיימים  מפגשי עבודה שוטפים בין משרד הרווחה, משרד בריאות, משרד כלכלה והמוסד לביטוח לאומי במטרה להדק את התאום הבין-משרדי. עיקר העבודה המשותפת התמקדה בשנת   2015 בקידום המכרז להקמת מרכז ההכוון.

6. 	מיעוט בני נוער המשתתפים בתכניות מעבר - ועדת לרון עמדה על חשיבות תכניות מעבר, שמטרתן לסייע לבני נוער עם מוגבלות בכיתות י'-י"ב להשתלב בתעסוקה עם סיום לימודיהם,  וכמוה גם הממשלה בהחלטתה מינואר 2012; ומשרד הרווחה סבור כי על תכניות אלו להפוך לתכנית לאומית. למרות האמור נמצא כי רק 7% מכלל התלמידים הלומדים במסגרות של החינוך המיוחד בשכבות י'-י"ב משתתפים בתכניות מעבר, וכי נכון לשנת 2012, 0.2% מתקציב אגף השיקום שבמשרד הרווחה - 300,000 ש"ח - יועד לתכניות מעבר.



מעקב
משרד הרווחה והשירותים החברתיים 
6. 	במשרד הרווחה כ- 700 בני נוער מקבלים תוכנית מעבר בתקציב של 4.3 מלש"ח. כמו כן,  נכון ליולי 2016,  מוגשת תוכנית כלכלית כתוכנית לאומית  לתכנון וביצוע מערך שירותים לשילוב בתעסוקה ובכללם תוכניות מעבר. היעד של משרד הרווחה, לשלב  כ- 2000 בני נוער בהכנה לעולם העבודה. 

מעקב 
משרד החינוך
6. 	משרד החינוך פועל  לקידום תכניות המעבר לסיוע בני נוער עם מוגבלות בכיתות י' עד י"ב ולשילובם בתעסוקה בסיום לימודיהם כמפורט להלן:  הרחבת תכנית "יוצרים עתיד"  במסגרות נוספות בהן איננה פועלת, תוך שימת דגש ליישומה גם בהתייחס ללקויות נוספות – אוטיזם ואבחנות פסיכיאטריות,  תכנית  משותפת למשרד החינוך ומשרד הרווחה. התכנית מתמקדת בעתידם של מתבגרים עם צרכים מיוחדים, לניהול אורח חיים עצמאי והשתלבות מיטבית בשירות משמעותי, בעבודה ובקהילה.    מינוי הדרכה והעצמת בעלי תפקידים במחוזות ובבתי הספר כמובילים את תכניות מעברים ומהווים כתובת להדרכת צוותים.  פיתוח מקצועי וימי עיון  לצוותי חינוך   להמשך התמקצעות הצוותים אודות תכנית מעברים.   הסדרת תשלום ביטוח לאומי בעבור התלמידים המשתתפים בהתנסות תעסוקתית-בהנחה שהסדרה זו תעודד מסגרות חינוכיות ליישום את התכנית. תכנית "מגמה לעתיד" - פיילוט להבניית תכנית לחינוך טכנולוגי מקצועי לתלמידים עם צרכים מיוחדים ללימודי הסמכה. החל לפעול בשנה"ל תשע"ו. שירות לאומי, הקצאת 200 תקני שירות לתלמידים עם צרכים מיוחדים על פי שיקול דעת המשרד.

ליקוי 
7. [bookmark: _Toc374015817][bookmark: _Toc374365213][bookmark: _Toc374535725][bookmark: _Toc375132758][bookmark: _Toc375747980][bookmark: _Toc376672518][bookmark: _Toc376851828][bookmark: _Toc370125942][bookmark: _Toc368475295][bookmark: _Toc370125952]כפילויות בעבודת הגופים אי-מיצוי זכויות, כפילות באבחונים והיעדרו של נוהל העברת מידע. הבדיקה העלתה כי קשרי העבודה שבין אגף השיקום שבמשרד הרווחה לבין אגף השיקום שבמוסד לביטוח לאומי (להלן: בט"ל) - שני גופים שנקודת ההשקה ביניהם קריטית - אינם מוסדרים ומידע רלוונטי אינו מועבר. כך נוצר מצב שבו אדם הפונה לאגף השיקום בבט"ל ונקבע לגביו כי אינו מתאים לשיקום תעסוקתי שם, המידע בעניינו לרוב לא יעבור לאגף השיקום שבמוסד הרווחה - גם אם הוא עשוי להתאים לשיקום התעסוקתי של משרד זה, וכך אנשים רבים לא זוכים לשיקום המגיע להם. 



מעקב
משרד הרווחה והשירותים החברתיים

7. 	נוהל משותף למשרד הרווחה וביטוח לאומי מיושם ומופעל כנדרש. ראה מעקב לליקוי 19. 	

מעקב
המוסד לביטוח לאומי

7. 	המוסד לביטוח לאומי מעדכן  כי עובדים על פי הנוהל המשותף עם משרד הרווחה שהופץ במחלקות השיקום בביטוח הלאומי ובמחלקות לשירותים חברתיים ברשויות המקומיות.
ראה מעקב לליקוי 19. 	

ליקוי

8. 	בהיעדרו של גורם מתכלל, שירותי השיקום לאנשים עם מוגבלות והפעילות הממשלתית לעידוד מעסיקים מאופיינים בחוסר תיאום עד כדי כפילות ואף עד כדי בזבוז משאבים, תוך פגיעה באפקטיביות שלהם. יש לפעול בהקדם לתיקון מצב זה.

מעקב
המוסד לביטוח לאומי

8. 	לדעת המוסד לביטוח לאומי אין כפילויות מאחר וההנגשה במקומות עבודה ניתנת באופן בלעדי על ידי משרד הכלכלה. לגבי ציוד לאנשים עם עיוורון, ישנם נהלי עבודה למניעת הכפילות.

ליקוי

9. 	מעקב חסר אחר המושמים בתעסוקה - משרד הרווחה והבט"ל אינם עורכים מעקב סדיר אחר אנשים שבשיקומם התעסוקתי הושקעו תשומות גדולות. למשל, נמצא כי רבע לפחות מבין אלה שסיימו בהצלחה תכנית שיקום בבט"ל בחמש השנים האחרונות אינם עובדים כיום, אולם בט"ל לא בחן את הסיבות לתופעת הנשירה. 

מעקב
משרד הרווחה והשירותים החברתיים

9. 	נכון ליולי 2016 משרד הרווחה מוציא מכרז להקמת מרכז קריירה. במסגרת המרכז יתבצע מעקב חודשי אחר אנשים שסיימו את תוכניות המשרד ושולבו בעבודה בשוק הפתוח.
מעקב 
המוסד לביטוח לאומי

9. 	המוסד לביטוח לאומי מיפה את הסיבות המרכזיות להפסקות טיפול, ברובן הגדול קשורות להחמרה במצב הרפואי, הסיבות האחרות נבדקות ברמה פרטנית על מנת לבחון האם ניתן לזהות מראש הפסקות טיפול.

ליקוי

[bookmark: _Toc374535727][bookmark: _Toc375132760][bookmark: _Toc375747982][bookmark: _Toc376672520][bookmark: _Toc376851830][bookmark: _Toc370125968]10. 	פיצול ארגוני מתמשך במשרד הרווחה - הבדיקה העלתה כי במועד סיום הביקורת לא הוקם מינהל לשירותי שיקום במשרד הרווחה שעל הקמתו המליצה ועדת לרון, והפיצול בין שלושת אגפי המשרד - אגף השיקום, אגף מש"ה והשירות לאוטיזם - נותר בעינו, לעתים ללא תיאום בין פעולותיהם. הבדיקה העלתה עוד כי יש הבדלים בין אגפי משרד הרווחה מבחינת משך ותוכן השיקום שהם מציעים לאדם עם מוגבלות. לדוגמה, במצב הדברים האמור, אדם שיש לו הן מוגבלות פיזית והן מוגבלות שכלית-התפתחותית, אשר יטופל באגף השיקום במשרד הרווחה, יזכה לתהליך ליווי מצומצם יחסית לטיפול שיקבל אם יטופל באגף מש"ה, השייך אף הוא למשרד הרווחה.

מעקב
משרד הרווחה והשירותים החברתיים

10. 	המשרד קבע יעד  שבמהלך שנת 2016, יוקם מינהל מאוחד לכלל הנכויות אשר נמצאות באחריות המשרד.

11.  	בביקורת עלה כי על אף הוראות סעיף 15א לחוק שירות המדינה (מינויים), התשי"ט-1959 (להלן - חוק המינויים), הקובע חובת ייצוג הולם בשירות המדינה לאנשים עם מוגבלות, שיעור העסקתם של אנשים עם מוגבלות בשירות המדינה נמוך - 2.05% בלבד מעובדי המדינה בשנת 2010 היו אנשים עם מוגבלות לפי הגדרות נציבות שירות המדינה (להלן: נש"ם), אף ששיעורם באוכלוסייה הוא למעלה מ-5%. עוד העלתה הבדיקה כי אף שהתקבלה החלטת ממשלה בינואר 2012 לייעד משרות לאנשים עם מוגבלות - כלי שניתן לקדם באמצעותו ייצוג הולם בשירות המדינה - במועד סיום הביקורת עדיין לא פורסם מכרז למשרה ייעודית מעין זו. יוצא אפוא כי נש"ם לא פעלה באופן יזום לקידום ייצוגם ההולם של אנשים עם מוגבלות בשירות המדינה, והיקף העסקתם בשירות המדינה נותר נמוך כשהיה. נציבות שירות המדינה אינה עומדת בדרישות חוק המינויים. נוסף על כך, אין חובת דיווח בכל הנוגע להעסקת אנשים עם מוגבלות בתאגידים הציבוריים, בחברות הממשלתיות וברשויות המקומיות - ומנגנוני דיווח דוגמת אלה החלים על שירות המדינה והקיימים בנוגע לאוכלוסיות חלשות אחרות - אינם בנמצא. 

מעקב
נציבות שירות המדינה

11.	נציבות שירות המדינה פרסמה חוזר  (מס' 6/2014) בדבר סימון משרות מתפנות לבני האוכלוסיות הזכאיות לייצוג הולם כולל האנשים עם מוגבלות. נציבות שירות המדינה הקימה ועדה בין משרדית בראשותה, אשר הגדירה את המונח  מוגבלות וקבעה כללים ליישומה.  ההחלטה מצויה בסבב חתימות לאישורה הסופי. ההגדרה אמורה להקל על קליטת אנשים עם מוגבלות בשירות המדינה וקובעת, כי אזרח עם 40% מוגבלות מהמוסד לביטוח לאומי או 20% ממשרד הביטחון, יוגדר כמועמד עם מוגבלות לצורך אישור הגשה למכרזים מיועדים. בנוסף, נש"מ הקימה צוות בין- משרדי בו חברים נציג הנציבות לשוויון אנשים עם מוגבלות, משרד הכלכלה ונציג רופא המדינה,  אשר יבחן את נושא ההתאמות לאנשים עם מוגבלות. זאת ועוד, הנציבות מעדכנת על הקצאת   מספר משרות מיועדות תוספתיות למשרדי הממשלה, לצורך קליטת אנשים עם מוגבלות. 
 
מעקב
משרד החינוך

11.  	על פי נתוני הלמ"ס, משרד החינוך עומד ביעד של העסקת עובדים בעלי מוגבלויות. המשרד מעסיק , 3.1% עובדים בעלי מוגבלות. 

ליקוי

12.	חוק המינויים החל על שירות המדינה כולל מנגנון דיווח שנתי בנוגע ליישום חובת הייצוג ההולם. לעומת זאת, על השלטון המקומי, על חברות ממשלתיות ועל תאגידים שהוקמו על פי חוק (להלן - תאגידים ציבוריים), חל סעיף 9 לחוק שוויון זכויות לאנשים עם מוגבלות, התשנ"ח-1998, אשר חובת הדיווח על פיו טעונה הסדרה בתקנות, אך אלו טרם הותקנו. לדעת משרד מבקר המדינה, ראוי כי שר הכלכלה ישקול ליזום תקנות מסוג זה לגבי רשויות מקומיות, חברות ממשלתיות ותאגידים ציבוריים.



מעקב
משרד הכלכלה 

12. 	לא דווח על התקדמות בתיקון הליקוי. 

13. 	תמרוץ מעסיקים בשוק הפרטי - מן הביקורת עולה כי שיעור האנשים עם מוגבלות הנהנים מאחד ממסלולי הפעולה העיקריים לתמרוץ מעסיקים שמפעיל המטה לשילוב שבמשרד הכלכלה בשנים האחרונות אינו גבוה. למשל, בשנים 2012-2010 נהנו רק כמה מאות עובדים בשנה מאבחוני שכר מינימום מותאם ומהשתתפות במימון התאמות.  

מעקב
משרד הכלכלה 

13. 	לא דווח על התקדמות בתיקון הליקוי

ליקוי

14. 	ממצאי הביקורת מעלים תמונת מצב עגומה בכל הנוגע לשילובם של אנשים עם מוגבלות בתעסוקה. מספר האנשים עם מוגבלות שאינם מועסקים - בהתחשב בעובדה שחלק מהם אינם יכולים לעבוד - עדיין גבוה: כ-82% ממקבלי קצבת נכות כללית אינם מועסקים. 76% מקרב האנשים עם מוגבלות הכשירים רפואית לשיקום תעסוקתי כלשהו לא קיבלו שירותי שיקום תעסוקתי, אף שרבים מהם היו יכולים להיעזר בשירותים אלה כדי להשתלב בעבודה. אולם השינויים שחלים בתחום זה הם מצומצמים ומתבצעים באטיות. 

מעקב
משרד הכלכלה 

14. 	לא דווח על התקדמות בתיקון הליקוי

ליקוי 

16. 	לדעת משרד מבקר המדינה על המוסד לביטוח לאומי, משרד הרווחה ומשרד הבריאות למפות במשותף את אוכלוסיית האנשים עם מוגבלות שהיא בעלת פוטנציאל שיקום תעסוקתי, ולפעול להציע שירותי שיקום לאותם אנשים עם מוגבלות שהם בעלי פוטנציאל שיקום, אשר אינם מקבלים אותו. על המוסד לביטוח לאומי ומשרד הרווחה לבצע מעקב אחר המושמים בתעסוקה ולבחון את הסיבות לתופעת הנשירה מכוח העבודה של רבים מקרב אוכלוסייה זו, וזאת חרף התשומות הגבוהות שהושקעו בשיקומם התעסוקתי. כן יש לפעול כדי להעלות באופן ניכר את שיעור ההשתתפות בתוכניות מעבר לבני נוער עם מוגבלות כהכנה לקראת השתלבות עתידית בתעסוקה.

מעקב
משרד הרווחה והשירותים החברתיים

16. 	הגידול בכל שנה במספר המופנים לעבודה נתמכת עומד על כ- 300 מושמים חדשים. משרדי הממשלה באמצעות משרד הכלכלה מגישים תוכנית כלכלית כתוכנית לאומית  לתכנון וביצוע מערך שירותים לשילוב בתעסוקה ובכללם, תוכניות מעבר. המטרה היא שילוב של כ- 2000 בני נוער בהכנה לעולם העבודה. כמו כן, המשרד נמצא במעקב שוטף אחר האוכלוסייה המטופלת על ידו ומשלב בכל שנה בני נוער נוספים.

מעקב 
משרד החינוך 

16. 	לצורך תשלומי ביטוח לאומי בתי ספר  מחוייבים לדווח בכל חודש אודות תלמידים המשתתפים בהתנסות. באופן זה  נאסף מידע אודות  בתי הספר שמפעילים את התכנית,  וכתוצאה מכך,  מתקיים  שיח עם בתי הספר  לבחינת הגדלת מספר התלמידים המשתתפים בתכנית.  בנוסף יבוצעו פניות  לבתי ספר נוספים שאינם מפנים תלמידים להתנסות תעסוקתית כחלק מתכנית "מעברים". 
מעקב
המוסד לביטוח לאומי

16. 	המוסד לביטוח לאומי מטפל באוכלוסייה מעל גיל 18 ולאחר סיום לימודיהם במערכת החינוך ומשרד הרווחה מטפל בתוכניות מעבר לבני נוער.

ליקוי

17.     ממצאי הביקורת מעלים תמונת מצב עגומה בכל הנוגע לשילובם של אנשים עם מוגבלות בתעסוקה. מספר האנשים עם מוגבלות שאינם מועסקים - בהתחשב בעובדה שחלק מהם אינם יכולים לעבוד - עדיין גבוה: כ-82% ממקבלי קצבת נכות כללית אינם מועסקים. 76% מקרב האנשים עם מוגבלות הכשירים רפואית לשיקום תעסוקתי כלשהו לא קיבלו שירותי שיקום תעסוקתי, אף שרבים מהם היו יכולים להיעזר בשירותים אלה כדי להשתלב בעבודה. אולם השינויים שחלים בתחום זה הם מצומצמים ומתבצעים באטיות. 

מעקב
משרד הרווחה והשירותים החברתיים

17. 	לא דווח על תיקון הליקוי.

ליקוי

18. 	שירותי שיקום תעסוקתי הם הכלי שמציעה המדינה לשיקום ולשילוב של אנשים עם מוגבלות בתעסוקה. נמצא כי מקרב כ-258,000 אנשים עם מוגבלות הכשירים רפואית לשיקום תעסוקתי כלשהו - 76% (כ-195,000 איש) לא קיבלו שירותי שיקום תעסוקתי מאף גורם מהגורמים המופקדים על שיקומם (בט"ל, משרד הרווחה ומשרד הבריאות). ניתן להניח כי חלקם יכולים היו להיעזר בשיקום תעסוקתי כדי להשתלב בעבודה. עם זאת יובהר כי חלק מחברי הקבוצה שלא קיבלה שירותי שיקום, ככל הנראה לא מתאימים לשיקום תעסוקתי (למשל, בשל היעדר מוטיבציה לעבוד), או אינם זקוקים לו (בין משום שהם יכולים להשתקם בעצמם ובין משום שהם כבר מועסקים).

מעקב
משרד הרווחה והשירותים החברתיים

18. 	משרד הרווחה פיתח מגוון של שירותים בכללם, קורסי טרום תעסוקה, ליווי להכשרה מקצועית, תעסוקה נתמכת ועוד. אמצעים אלה ננקטים כדי  להביא לשיפור בהשמת אנשים עם מוגבלות בעבודה

מעקב
המוסד לביטוח לאומי

18. 	המוסד לביטוח לאומי עובד מדי חודש על הרשימות של המצטרפים החדשים לנכות ומציע להם סיוע בשיקום מקצועי או סיוע בהשתלבות בעבודה.  בוועדות לתקנות נפגעי עבודה  מנסה המוסד לאתר אנשים אשר אינם יכולים לחזור לעבודתם ומציע להם סיוע בשיקום. המוסד משקיע מאמצים רבים באיתור יזום של אוכלוסייה באמצעות הסברה בקהילה במסגרות רווחה ובריאות, בעבר הוצאו רשימות יזומות של אנשים מקובץ נכות ואנשים שנקבעו להם 20%-39% נכות על מנת לבדוק זכאות לשיקום, לצערנו, למרות ההשקעה הרבה שהושקעה, ההיענות לפניות המוסד הייתה נמוכה. 



ליקוי

19. 	בביקורת עלה כי כל גורם ממשלתי מרכז בנפרד את המידע שצבר על אנשים עם מוגבלות, ואין אפשרות לדעת בגוף אחד אם פלוני קיבל בעבר שיקום תעסוקתי אצל גוף אחר. נוסף על כך, לא קיים מיפוי מרכזי של כלל האנשים עם מוגבלות לעניין התאמתם, זכאותם והזדקקותם לשיקום תעסוקתי (בין אם בבט"ל, במשרד הרווחה או במשרד הבריאות).

מעקב
המוסד לביטוח לאומי

19. 	בתהליך עבודה משותף עם משרד הרווחה בוצע מיפוי צרכים לאוכלוסיית האנשים עם עיוורון.

מעקב
משרד הרווחה והשירותים החברתיים

19. 	בבדיקה ראשונית עולה שעלות ביצוע הסקר הינו  בעל משמעות כספית וארגונית אדירה, ואין בטחון שהממצאים יהיו מקיפים, כפי שעולה מהערת המבקר, ועל כן הנושא ייבחן במסגרת הוועדה שתוקם.





הבאת ילדים לישראל שלא על ידי הוריהם 

גופים מבוקרים: משרד החינוך, משרד הרווחה, רשות האוכלוסין, ההגירה ומעברי הגבול, מינהלת נעל"ה, לשכת הקשר נתיב

ראה הערות ראש הממשלה 64ג', מאי 2014 עמ' 45-53
ליקוי 8 תוקן. ראה מעקב אחר תיקון ליקויים, אוגוסט 2015 עמ' 353-359. 

ליקוי

1.	כניסת ילדים אל ישראל ויציאתם ממנה: בחוקים, בתקנות או בנהלים הנוגעים לכניסה לישראל ולהענקת אשרות שהייה לאזרחים זרים אין הוראות מיוחדות לכניסת ילדים ללא הוריהם, וכן אין מגבלות על הבאה יזומה של ילדים בידי מי שאיננו האפוטרופוס החוקי שלהם. קיים נוהל הטיפול בכניסה ויציאה של קטינים נלווים במעברי גבול, שעניינו מניעת עברות פליליות או השתקעות ילדים בארץ שלא כדין, אולם אין בו הוראות שעניינן הגנה על הילדים.
רשות ההגירה מנהלת רישום של הילדים הנכנסים לישראל, אך בידיה נתונים מועטים ביותר עליהם. במקרה שבו נכנס הילד לישראל עם מלווה חסרים פרטי זיהוי ויצירת קשר של המלווה, זיקתו אל הילד והגורם שאישר את הליווי. כמו כן אין נתונים על המקום שבו צפוי הילד לשהות ועל אפשרויות יצירת קשר עמו, עם הוריו או עם מי שאמון על השמירה עליו. בידי הרשות גם אין נתונים בדבר מספר הילדים שנכנסו לישראל ללא הוריהם. המצב הקיים מאפשר לגורמים שונים להביא ילדים לישראל אף שאינם אחראים בהכרח לדאוג לשלומם ולמחייתם, וללא ידיעת רשויות המדינה.
על פי החלטת ועדת העלייה, הקליטה והתפוצות של הכנסת, בדצמבר 2007 הוקמה ועדה בין-משרדית לצורך כתיבת נהלים בנושא הכניסה של ילדים אל ישראל ויציאתם ממנה. ואולם ועדה זו קיימה פגישה ראשונה רק בפברואר 2009, והגישה את המלצותיה למנכ"ל רשות ההגירה במרץ 2013 - כעבור חמש שנים וחצי. ביולי ובאוקטובר 2013 הוצגו ההמלצות לשר הפנים, והוא אישר אותן עקרונית בכפוף להצגת נוהל פרטני. במועד סיום הביקורת טרם אושרו הנהלים האמורים.
על רשות ההגירה והמשרדים הרלוונטיים לפעול ללא דיחוי נוסף לאישורם ולהטמעתם של נהלים לכניסת ילדים לישראל ויציאתם ממנה, לרבות מנגנוני בקרה ופיקוח על מקום הימצאותם ועל הגורם האחראי להם. על הרשות לדאוג שיהיה בידיה מידע עדכני ומלא עליהם ולהסדיר את העברתו למשרדים הרלוונטיים, בהתאם לדין ובכפוף להגנת הפרטיות.
מן הראוי שמשרד המשפטים יפעל לקידום הסדרה חוקית של אפוטרופסות נוספת על זו של ההורים השוהים בחו"ל, לילד השוהה לבדו בישראל תקופה ממושכת, וזאת בהתחשב בגילו ובמשך השהות שלו ותוך שמירה על איזון בין אחריות ההורים לבין דרישות החוק להגנה על הילד.

מעקב
רשות האוכלוסין ההגירה ומעברי הגבול

1.	בהתאם להמלצות צוות בינמשרדי, שמונה בהתאם להחלטת ועדת הכנסת לזכויות הילד, שעסק בבחינת סוגיית הקטינים שהועלה בדוח, גובש נוהל המציב תנאים לטיפול בקטינים בלתי מלווים במעברי הגבול. 
בשל החידוש שבו, במהלך החודשים מאי- ספטמבר 2015 פורסם הנוהל לידיעת והערות הציבור, וכן במקביל נאספו ע"י המשרד נתונים על יציאת קטינים ישראלים וכניסת קטינים זרים בלתי מלווים. 
בימים אלה (מרץ 2016) שוקדת הרשות על גיבוש נוהל סופי בהתאם להערות שהתקבלו והנתונים שנאספו בתקופת פרסום הנוהל, וכן מקיימת דיונים בהשתתפות המשרדים הרלוונטיים לצורך פתרון סוגיות הקשורות ביישום הנוהל. עם גיבוש נוסח סופי של הנוהל, הוא יובא לאישור שר הפנים.

ליקוי

2.	פרויקט צ'רנוביל: בשנת 1995, בעקבות החלטת שֹרת העבודה והרווחה דאז, התקשר משרד הרווחה עם עמותת צעירי אגודת חב"ד - המרכז עבור החזקת חלק מילדי צ'רנוביל שנקלטו בפנימייה שבניהולה. בשנים 2000 עד 2011 שילם המשרד לעמותה יותר מ-18.5 מיליון ש"ח עבור החזקת חלק מהילדים.
התקשרות משרד הרווחה עם העמותה נעשתה בניגוד להחלטת ממשלה מ-1992 אשר ביטלה החלטת ממשלה קודמת שקראה להקצות אמצעים לטיפול בילדי צ'רנוביל. החלטת המשרד חייבה הקמת צוות רב-מקצועי בדרג הנהלת המשרד בתחומי המשפט, הבריאות ועוד, על מנת לגבש נוהלי טיפול באוכלוסייה ייחודית זו. צוות כזה לא הוקם, לא התקיים דיון בדרג מנכ"ל, ובמשך יותר מ-25 שנה לא ניתנו הנחיות מפורטות לטיפול בפרויקט על כל היבטיו.

מעקב
משרד המשפטים

2. 	משרד המשפטים קיים מספר דיונים בעניין עם הגורמים הרלבנטיים, ובכלל זה משרד הפנים, משרד החינוך ומשרד העלייה והקליטה. המתווה שסוכם בדיונים הינו כדלקמן- 
	לגבי הקבוצה של משרד החינוך שמארגן פרויקטים מסודרים- במקרים בהם יש כתובת ברורה של הורה הנמצא בחו"ל, לרוב לא ימונה אפוטרופוס אלא אם יש צורך נקודתי וחריג. בכל מקרה, להורים אלה יש מעמד והם אינם מתנערים מהילדים ולכן הם אלה שיקבלו החלטות ביחס לילד במידה והוא נמצא בארץ בלעדיהם. במצבים החריגים שבהם תהיה בעיה, כמו טיפול רפואי דחוף, אולי כן יהיה צורך במינוי אפוטרופוס מאחר ולמנהל הפנימייה למרות מכתב ההרשאה של ההורים, אין מעמד לקבל החלטות מוסמכות. הסמכות במקרה כאמור תהיה להורים או לאפוטרופוס שימונה על ידי בית המשפט לאותו צורך, כקבלת אישור לפעולה מסוימת בקשר לקטין. 
	לגבי הקבוצה של הילדים המסתננים הבלתי מלווים- אחת הסוגיות שעלתה בעבר היא סוגיית ה"משמורנים" בקהילה עם כל הבעייתיות הכרוכה בכך. אם התופעה תשוב ותחזור – יש לשוב ולהעלות את הצורך במינוי אפוטרופוס לילדים אלו.
	לגבי הקבוצה של הילדים המסתננים שנמצאים במנהל לחינוך התיישבותי- אין צפי בזמן הקרוב להחזיר אותם לארץ מוצאם. המשרד חותר למינוי אפוטרופוס לילדים בקבוצה זו, בכפוף לבדיקה פרטנית. 
	לגבי קבוצת הילדים הנמצאים בארץ באופן בודד ולא בתוך מסגרת- במקרים כאמור משרד הרווחה צריך לשקול את התמונה בכללותה תוך ראיית טובתו של הילד. נקודת המוצא היא שיש להשיב את הילד למדינת מוצאו לגדול אצל הוריו, בין אם הוא זכאי שבות ובין אם לאו. אם יסתבר שלא ניתן להחזיר את הילד להוריו בטווח הקצר והוא עשוי להישאר בארץ עוד תקופה - אז יש לשקול למנות לו אפוטרופוס זמני לדין. יש לדאוג לכך שכל הרשויות שנודע להן על ילדים כאלה או על מסגרות כאלה יפנו ללשכת הרווחה ברשות המקומית ויידעו אותה על מנת שייבחן מצבו של הילד. במקרים שבהם יש בקשות לבתי המשפט של בני משפחה להתמנות כאפוטרופוסים ולא נראה שניתן להחזיר את הילד להוריו מידית- תועלה גם האופציה של מינוי אפוטרופוס זמני שיסדיר את תהליך ההשבה להורים".

ליקוי

3. 	משרד הרווחה לא קבע נורמות או קריטריונים לאיתור נזקקותם והתאמתם של ילדי צ'רנוביל לקליטה בפנימייה בישראל, לפני הבאתם ארצה. בכך אִפשר את הבאת הילדים, הכרוכה בעזיבת מדינתם, ביתם וחיק הוריהם ומשפחתם - הגם שאלה נעשו בהסכמת ההורים ולעתים אף בהתאם לרצונם ובחירתם - בלי שטובת הילד והשלכות המעבר לישראל נבחנו כלל בידי גורם מקצועי בלתי תלוי בעמותה. המשרד גם לא וידא שהעמותה העבירה לנתיב, הגורם המוסמך לקביעת זכאות לעלייה, את שמות הילדים כדי שתיבחן זכאותם על פי חוק השבות, התש"י-1950 כדרוש - לא לפני הבאתם לישראל ואף לא לאחריה.
מעקב
משרד הרווחה והשירותים החברתיים

3.	ראה תגובה 2 בהערות ראש הממשלה 64ג' , עמוד 46.

ליקוי

4. 	משרד הרווחה כשל בבקרה על ההתקשרות עם העמותה. הוא אפשר לעמותה להחזיק בפנימייה ילדים בני פחות מ-12 שנה, ביניהם גם בני שש ושמונה, בניגוד לכללים. הוא לא אכף על העמותה את דרישותיו לפעול למינוי אפוטרופוס לילדים בישראל. משנת 1997 ועד 2012 היו בידי משרד הרווחה מסמכים של כ-50 מאלפי הילדים שהביאה העמותה באותן שנים, לצורך הסדרת מינוי אפוטרופסות. המשרד לא בדק אם העמותה החזיקה מסמכים תקפים בדבר הסכמת ההורים להחזקת הילדים על ידיה. המפקחים ולשכת הייעוץ המשפטי של משרד הרווחה לא תיאמו את הפעולות עם העמותה ולא דיווחו אלה לאלה על מינוי אפוטרופוסים או על היעדרם.

מעקב
משרד הרווחה והשירותים החברתיים

4.	לא דווח על תיקון הליקוי.

ליקוי

5. 	אף שאחת הסיבות להבאת הילדים ארצה הייתה הסכנה הבריאותית שבחשיפה לקרינה הרדיואקטיבית במקום מגוריהם, מ-1992 ועד מועד סיום הביקורת לא פנה משרד הרווחה לקבלת חוות דעת רפואית מגורם בלתי תלוי המתמחה בהשפעות אסון צ'רנוביל, ולא עקב אחר מצבם הרפואי של הילדים ואחר הטיפול בהם.

מעקב
משרד הרווחה והשירותים החברתיים

5.	לא דווח על תיקון הליקוי.

ליקוי

6. 	משרד הרווחה לא בדק אם חל שינוי במעמדם החוקי של הילדים במהלך השנים, או אם הם נמצאים בישראל. חלק מהילדים יצאו לחו"ל ושהו בפנימייה רק כמה חודשים בשנה, אך המשרד שילם לעמותה בגין החזקתם בפנימייה גם בעת היעדרות ממושכת. הביקורת העלתה כי תשלומי היתר בגין ארבעה מן הילדים שיצאו לחו"ל הסתכמו במאות אלפי ש"ח.

מעקב
משרד הרווחה והשירותים החברתיים

6.	לא דווח על תיקון הליקוי.

ליקוי

7. 	משרד הרווחה אישר לעמותה מימון עבור עד 71 ילדים השוהים בפנימייה, אך ידע ששוהים בה ילדים נוספים על אלה שהעמותה דיווחה עליהם. המשרד לא פיקח על שהותם של הילדים הנוספים שהעמותה הביאה לישראל.

מעקב
משרד הרווחה והשירותים החברתיים

7.	לא דווח על תיקון הליקוי.

ליקוי

9.	תכנית נעל"ה ומסלול נעורים: כל המועמדים לתכנית נעל"ה עוברים תהליך מיון בחו"ל על ידי צוותי המיון של מינהלת נעל"ה. מועמד לתכנית צריך לענות על דרישות שונות, ובהן יכולת התמודדות במצבי לחץ; יכולת התמודדות עם ניתוק מהבית; התאמה חברתית; עמידה ברמת לימודים נדרשת;  התאמות פסיכולוגיות והיעדר בעיות נפשיות ובעיות רפואיות. בעשר השנים הראשונות לתכנית נעל"ה הגיעו לישראל 811 תלמידים בממוצע כל שנה. בשנות הלימודים התשס"ח-התשע"ב (2012-2007) ירד מספר התלמידים הממוצע ל-443, כלומר ירידה של כ-45%. כדי להגדיל את מספר התלמידים הפעיל בשנת 2008 המינהל לחינוך התיישבותי, פנימייתי ועליית הנוער שבמשרד החינוך (להלן - המינהל), האחראי לתכנית נעל"ה, מסלול אחר בתנאים אחרים - "נעורים", שתנאי הקבלה אליו הוגמשו ביחס לנעל"ה. לנעורים התקבלו מועמדים שלא נמצאו מתאימים לנעל"ה, על רקע קשיים לימודיים או בשל בעיות התנהגות, בעיות רגשיות או שניהם.
במינהל לא נמצאו מסמכים המתעדים עבודת מטה שקדמה לפתיחת מסלול נעורים - עבודה הנדרשת להגדרת יעדי התכנית, אופי התלמידים שיתקבלו ועוד. מן הראוי היה שמשרד החינוך יביא את מסלול נעורים לאישור הממשלה, שכן יעדיו אינם תואמים להחלטתה בעניין נעל"ה.
על משרד החינוך לבחון את התכניות שבאחריותו, שבמסגרתו מובאים בני נוער לישראל ללא הוריהם, לרבות בחינת האפשרות לאחד את הליכי המיון ואת דרישות הקבלה לתכנית נעל"ה, למסלול נעורים. כמו כן, עליו לקבוע את מדיניות המשך הפעלת התכנית בשים לב לתקציבים המושקעים בהן ולמידת השגת המטרות שהוגדרו להן.

מעקב
משרד החינוך

9.	לא דווח על תיקון הליקוי. 

ליקוי

10.	תכנית המגמות: בשנות הלימודים התשס"ח-התשע"ב השתתפו בתכנית המגמות 881 תלמידים. בניגוד להליכי המיון הנדרשים להבאת תלמידים בתכנית נעל"ה, התאמת המועמדים לתכנית המגמות אינה נבדקת בארץ המוצא על ידי צוות רב-תחומי ובלתי תלוי. את האישורים הרפואיים והפסיכולוגיים מספקת משפחת התלמיד והם מאושרים בארץ על ידי רופא או פסיכולוג דובר השפה. אף שהתכנית מיועדת לזכאי שבות ולנוער יהודי, יהדותם וזכאותם של המועמדים אינן נבדקות על ידי גורם שהוסמך לכך מטעם המדינה. תכנית הלימודים בתכנית המגמות מבוססת על תכניות הלימוד של מדינות מוצאם של התלמידים, ברזיל וצרפת, ומתקיימת בשפתן, ותעודות הבגרות שמקבלים בוגרי התכנית הן תעודות של המדינות הזרות. משרד החינוך מממן את תכנית המגמות אך אינו מעורב בתכנית הלימודים הנלמדת בה.
על משרד החינוך לבחון את התכנית שבאחריותו, שבמסגרתו מובאים בני נוער לישראל ללא הוריהם, לרבות בחינת האפשרות לאחד את הליכי המיון ואת דרישות הקבלה לתכנית המגמות. כמו כן, עליו לקבוע את מדיניות המשך הפעלת התכנית בשים לב לתקציבים המושקעים בהן ולמידת השגת המטרות שהוגדרו להן.

מעקב
משרד החינוך

10.	לא דווח על תיקון הליקוי. 

ליקוי

11.	עמותות המביאות ילדים: קיימות עמותות המביאות לפנימיות בישראל ילדים ללא הוריהם בלי שזכאותם תיבדק על ידי נתיב, שהיא הגורם המוסמך לקביעת זכאות לעלייה מחבר המדינות לישראל, ובלי שמשרד החינוך תיאם זאת עם המדינות שמהן הם מגיעים, כקבוע בהסכמים. משהתחייבה המדינה לפעול בהתאם להסכם לשיתוף פעולה עם ממשלות זרות בתחום החינוך, ומשידע משרד החינוך על הימצאות ילדים ללא הוריהם במסגרות חינוכיות בארץ מעצם העברת הכספים בגינם, היה על המשרד לדאוג לקיים את התחייבויות המדינה בנושא זה.
חלק מן הילדים מגיעים לתכניות שבפיקוח משרד החינוך וחלקם מובאים לישראל בידי גורמים פרטיים, ללא ידיעת המדינה. לדעת משרד מבקר המדינה, אין המדינה יכולה להסכים לתופעה של הבאת ילדים אליה ללא הוריהם בידי מי שאיננו מוסמך על ידה ובלא שיהיה בידיה מלוא המידע עליהם. במצב זה אין המדינה יכולה לפקח על הטיפול בילדים אלה, בשים לב לאמנה הבין-לאומית שהיא חתומה עליה. על המשרדים הנוגעים בדבר ללמוד את הממצאים שהועלו בדוח זה ולבצע חשיבה מחודשת בנושא חשוב ורגיש זה.

מעקב
משרד החינוך

11. 	ראה תגובת המשרד בהערות ראש הממשלה עמוד 51. 

ליקוי

12.	הביקורת העלתה כי עד דצמבר 2012 לא דנה ועדת השרים האמורה בהמלצות הצוות הבין-משרדי, ולא התקבלו החלטות בנוגע לתכניות ארוכות טווח לנעל"ה. על הוועדה בתאום עם נציגי משרד החינוך, המשרד לקליטת העלייה, הסוכנות ונתיב לבחון את המתכונת של תכנית נעל"ה ושל מסלול נעורים נוכח השינויים שחלו מאז הקמת נעל"ה.

מעקב
משרד החינוך

12. 	לא דווח על תיקון הליקוי. 

מעקב 
מינהלת נעל"ה

12. 	לעניין דיון בוועדת השרים לעליה וקליטה בנוגע לתוכניות ארוכות טווח לנעל"ה,  מינהלת נעל"ה פנתה בעניין למשרד החינוך ואף שוחחה בנדון עם יו"ר ועדת השרים. יו"ר ועדת שרים מוכן ליזום בוועדת השרים כשיקבל פנייה ממשרד החינוך.

ליקוי

13. 	הביקורת העלתה כי שלא כמו בהליכי המיון של בני נוער המועמדים לתכנית נעל"ה, התאמת המועמדים לתכנית המגמות אינה נבדקת בארץ המוצא על ידי צוות רב-תחומי ובלתי תלוי: את האישורים הרפואיים והפסיכולוגיים מספקת משפחת המועמד, ובארץ הם מאושרים על ידי רופא או פסיכולוג דובר השפה; יהדותם של המועמדים אינה נבדקת כפי שנבדקת יהדותם של המועמדים לנעל"ה.

מעקב
מינהלת נעל"ה

13. 	מינהלת נעל"ה תבצע כל מיון שמשרד החינוך ינחה לבצע ולתקצב. לפי שעה לא התקבלה כל הנחיה למיון נוסף למועמדים לתכנית נעל"ה.

ליקוי

14. 	משרד החינוך מסר כי בעקבות הביקורת תיבחן האפשרות להקים יחידה בתוך המינהל שתרכז את הטיפול בתלמידים ללא הורים בארץ - תלמידי נעל"ה ותלמידים בתכניות אחרות.

מעקב
משרד החינוך

14. 	לא דווח על תיקון הליקוי.

















הטיפול בקטינים חסרי מעמד אזרחי בישראל

גופים מבוקרים: משרד הכלכלה, משרד הרווחה והשירותים החברתיים, מרכז סיוע ומידע לקהילה הזרה 

ראה הערות ראש הממשלה 64ג'- מאי 2014, עמ' 55-58
ראה מעקב ראש הממשלה- אוגוסט 2015, עמ' 361-364

ליקוי

1. החלטת משרד הרווחה על שינוי המדיניות בנוגע לקטינים חסרי מעמד, והרחבת האוכלוסייה המטופלת מקטינים במצבי סכנה בלבד גם לקטינים במצבי סיכון ראויה לציון כפעולה חשובה ומשמעותית לשם טיפול ראוי בקטינים חסרי מעמד בישראל. במעקב הודגמה החשיבות שבהחלת המדיניות החדשה של משרד הרווחה על כלל הקטינים חסרי המעמד בישראל ולא רק בעיר תל אביב-יפו.  על משרד הרווחה לפעול לאיתור את כל הקטינים שנמצאים באחריות משמורנים בקהילה, לנהל מעקב סדיר אחר מצבם עד הגיעם לגיל 18, ולהגדיר את המשאבים הדרושים לשם כך. אם נדרשת תוספת משאבים לשם ביצוע המעקב, יש לפעול להשגתם. 

מעקב 
משרד הרווחה והשירותים החברתיים

1. 	באפריל 2016, הופץ חוזר מנכ"ל שמגדיר את המדיניות  לטיפול בקטינים חסרי מעמד אשר  מתייחס לכלל הקטינים המתגוררים במדינת ישראל. אין יותר קטינים בלתי מלווים במשמורנים בקהילה.

ליקוי

2. הוועדה לזכויות הילד של הכנסת הורתה במאי 2013, להגיש לה תכנית משותפת לכמה גופים ממשלתיים, לטיפול בקטינים חסרי מעמד. עד ינואר 2014, שמונה חודשים לאחר מכן, לא הוגשה לוועדה תכנית כנדרש.

מעקב 
משרד הרווחה והשירותים החברתיים

2. 	גובשה ואושרה  החלטת ממשלה בנושא מס' 2487 מיום 8.4.15  בנוסף, הופץ חוזר מנכל בנושא כאמור בסעיף הקודם.

מעקב
משרד הכלכלה

2. 	במהלך השנה האחרונה התקיימה עבודת מטה במסגרת וועדה מקצועית בין משרדית במטרה לצמצם את תופעת המסגרות המסכנות, אשר היו שותפים בה משרדי הכלכלה, הרווחה, הבריאות, רה"מ ונציגי עריית ת"א.
תוצרי הוועדה היו – מתווה מוסכם לטיפול בתופעה וגיבוש סטנדרטים למעונות יום מיטביים עבור קטינים חסרי המעמד בישראל.

ליקוי

3. הטיפול בקטינים בלתי מלווים מוסדר בנוהל בין-משרדי שפורסם בינואר 2008, ועל פיו יש למנות אפוטרופוס לקטין בלתי מלווה. בביקורת הקודמת נמצא כי משרד הרווחה לא קבע הסדר אפוטרופסות לשם כך. במעקב נמצא כי משרד הרווחה לא פעל לתיקון ליקוי זה, ואף לא קיים דיון מחודש עם כל הגורמים הנוגעים בדבר, בנוגע לצורך במינוי אפוטרופוסים. 

מעקב 
משרד הרווחה והשירותים החברתיים

3. 		חוזר המנכ"ל, כולל גם התייחסות לעניין זה.

ליקוי

4. בביקורת הקודמת נמצא כי משרד הרווחה לא עשה מעקב אחר קטינים שהושמו באחריות של משמורנים; אי-ביצוע מעקב כזה עלול להביא לחשיפתו של הקטין לניצול בידי המשמורן. המעקב העלה כי משרד הרווחה לא פעל לתיקון הליקוי.

מעקב 
משרד הרווחה והשירותים החברתיים

4.		ראה האמור בסעיף מס' 1.

ליקוי

5. בתל אביב-יפו פועלים כ-60 גני ילדים "פירטיים" שהקימו אנשי הקהילה הזרה (להלן - בייביסיטרים). בדוח הקטינים נכתב כי בבייביסיטרים שוהים תינוקות, פעוטות ולעתים גם ילדים מבוגרים יותר עד שעות הערב המאוחרות, בתנאים של הזנחה מתמשכת: הם שוהים מרבית שעות היום בלולים בתנאים של צפיפות, עזובה והזנחה וללא פעולות גרייה והעשרה; הטיפול בהם, ההשגחה עליהם וסיפוק הצרכים ההתפתחותיים שלהם לוקים בחסר ומעכבים את ההתפתחות הקוגניטיבית והמוטורית שלהם; מבוגר אחד מופקד לעתים על כ-30 ילדים, ועקב כך סובלים הילדים מחסך חמור במגע פיזי ובתשומת לב. משמעות הדבר היא שילדים השוהים במסגרות בתנאים כאלה נתונים להזנחה פיזית ורגשית תמידית. בשל כל אלה חשופים הפעוטות והילדים בבייביסיטרים למצבי סיכון, ולעתים אף למצבי סכנה ממשית לחייהם. במעקב נמצא כי התופעות הקשות המאפיינות את פעילותם של הבייביסיטרים נמשכות, ובכלל זה נטישת ילדים בגילים שונים בהם במשך שבועות ואף חודשים. 

מעקב
משרד הרווחה והשירותים החברתיים

5. 	התכנית לפעולת המשרד בנושא כפי שמתבטאת בהחלטת הממשלה שצוינה לעיל (בדיווח לגבי תיקון ליקוי מס' 2).  טרם  מומשה  בשל קשיים בהשגת אישור מראשות הכבאות.
דיונים בנושא מתקיימים ביחד עם משרד רוה"מ, עיריית ת"א ומשרד הכלכלה.

ליקוי

6. בדוח הקטינים נכתב כי לשם הבטחת טיפול נאות בפעוטות במסגרות חינוכיות וטיפוליות לגיל הרך החשודות כמסכנות, יכול משרד הכלכלה לפעול בכמה דרכים: פיקוח, בדיקה וסגירת מסגרות מסכנות; הדרכת הצוות; השתתפות במימון השמת פעוטות במסגרות מוכרות. עוד נכתב בדוח, כי על משרד הכלכלה לפעול לאיתור מסגרות מסכנות ולטפל בהן, ככל שנדרש.
המעקב העלה כי משרד הכלכלה הסתפק בנקיטת פעולות בעקבות מידע שקיבל וכי פעולת המשרד לתיקון הליקויים בעניין זה חלקית וחסרה.

ליקוי

7. בדוח הקטינים נכתב כי על מנכ"ל משרד הכלכלה ועל מנכ"ל משרד הרווחה להורות לקיים ללא שיהוי עבודת מטה משותפת למציאת דרכי פעולה, כדי לוודא שלא יהיו מסגרות מסוכנות לילדים. המעקב העלה כי משרדי הכלכלה והרווחה לא ביצעו עבודת מטה כזו. 


ליקוי

8. במשך כשמונה חודשים מאז פורסם דוח הקטינים, חלה התקדמות מעטה בלבד בטיפול של הנהלות משרד הכלכלה ומשרד הרווחה בנושא. משרד הכלכלה לא יזם פעולות לאיתור מסגרות מסכנות, אלא הסתפק בנקיטת פעולות בעקבות מידע שקיבל בנוגע למסגרות מסכנות חיים וזאת למרות דחיפות הנושא ולמרות המחיר הכבד שמשלמים פעוטות חסרי ישע בשל הותרת המצב על כנו. משרד מבקר המדינה רואה זאת בחומרה רבה.  על שר הכלכלה ושר הרווחה לפעול לאלתר לתיקון הליקויים בכל הנוגע למסגרות לפעוטות, כפי שנקבע בדוח הקטינים.  

מעקב
משרד הכלכלה

 6-8.	המשרד נוקט פעולות פיקוח ואכיפה באופן שוטף וקבוע למסגרות מסכנות, כאשר קיים דיווח /מידע/ חשד  על כך שהן מסכנות. בחודשים ספטמבר- נובמבר 2015 התבצע מבצע אכיפה אשר נכללו בו 12 מסגרות מסכנות. תהליך הפיקוח וההדרכה האינטנסיביים של מפקחי המשרד, כלל מס' ביקורי פיקוח בכל מסגרת עד לתיקון כלל הליקויים בהן:כל המסגרות אשר נכללו במבצע פועלות. חלקן נסגרו בצו, תוקנו ונפתחו מחדש. מסגרת אחת עברה למבנה אחר שהינו בטיחותי ומשופץ. 4 מנהלות מהמסגרות הנ"ל הינן עתודה למעבר למעונות על פי מודל "יוניטף"- הכולל את אמות המידה שהוסכמו בוועדה  הבין משרדית.  בעלי  המסגרות שתפו פעולה עם הנחיות מפקחי האגף והתקיים במרבית המסגרות תהליך של תיקון הליקויים והבעת רצון לשיפור מקצועי מבחינתם. התוצאות החיוביות במסגרות על כלל היבטיהן כפי שעולה מהשטח, הינן תוצאה של תהליך מקצועי אינטנסיבי שכלל ההדרכה קבועה ושוטפת שניתנה לאורך כל התהליך באופן פרטני ומותאם תרבותית לכל מסגרת ע"י מפקחי האגף. כמו כן, התקבלה לעבודה מפקחת ייעודית לנושא הפיקוח במסגרות בהם שוהים פעוטות חסרי מעמד אזרחי במחוז ת"א. תקן פיקוח נוסף לנושא נמצא בתהליכי איוש. בנוסף, המשרד יזם בקשות מידע מרשויות מקומיות וגופים רלוונטיים, כגון המועצה לשלום הילד וארגון "בטרם", אודות מסגרות מסכנות הידועות להם. לטובת המתווה הוקצו 54 מלש"ח (בחלוקה בין המשרדים שנקבעה בהחלטת ממשלה 2487, מיום 8.4.2015), אשר הועברו לעיריית ת"א ליישום המתווה, על פי אמות המידה והסטנדרטים ("מודל יוניטף") שגובשו בהובלת משרד הכלכלה בהתאם להחלטת הממשלה, והוסכמו על כלל המשרדים. האחריות על הקמת המסגרות היא על עיריית ת"א. עיריית ת"א בחרה מספר עמותות אשר יפעילו את המסגרות ושכרה מבנים אשר יותאמו לשמש כמעונות יום על פי הסטנדרטים שהוסכמו בוועדה המקצועית הבין משרדית.











































פרק שני

משרדי הממשלה





משרד ראש הממשלה
הלשכה המרכזית לסטטיסטיקה
היבטים בעבודת הלשכה המרכזית לסטטיסטיקה

גופים מבוקרים: הלשכה המרכזית לסטטיסטיקה, משרד הבריאות, משרד הפנים, משרד הרווחה והשירותים החברתיים, משרד החקלאות ופיתוח הכפר, משרד התחבורה והבטיחות בדרכים, אגף התקציבים במשרד האוצר.

ליקוי 8 תוקן. ראה הערות ראש הממשלה  64ג' – מאי 2014 עמ' 61-65.  
ראה מעקב ראש הממשלה 64ג' -  אוגוסט 2015 עמ' 369-375. 

ליקוי 
 
1.	פעילות מליאת המועצה והוועדה המרכזת שלה דלה ואינה משיגה את תכליתה. בכך יש כדי לפגוע בקידום הפעולות הסטטיסטיות של מוסדות המדינה. תדירות ההתכנסות של מליאת המועצה ושל הוועדה המרכזת היו נמוכות מהנדרש. 

מעקב 
הלשכה המרכזית לסטטיסטיקה – משרד ראש הממשלה

1. 	 פעילות המועצה הציבורית לסטטיסטיקה - במהלך שנת 2015 המועצה התכנסה  שלוש  פעמים בתאריכים: 15.2.2015, 10.6.2015 וב- 4.11.2015, עד סוף שנת  2016, מתוכננת המועצה להתכנס ארבע פעמים. הוועדה המרכזת: רשימת המשתתפים בוועדה המרכזת עודכנה, נערכו שיחות עם חברי הועדה כדי להגדיר את מחויבותם. הוועדות המייעצות למועצה: לקראת 2016,  הלשכה המרכזית לסטטיסטיקה (להלן: הלמ"ס) מרחיבה את פעולות הוועדות המייעצות של המועצה הציבורית לסטטיסטיקה יוקמו ועדות חדשות בנושאים שלא היו להם ועדות מייעצות ותערך בחינה לפעילות הוועדות הקיימות.   הוועדות המייעצות מציגות  את עבודתם בישיבות המועצה הציבורית לסטטיסטיקה. 

ליקוי 

2.	המועצה לא פנתה למוסדות המדינה כדי לקבל מהם את תכניותיהם לביצוע פעולות סטטיסטיות, לא קיבלה מהם תכניות כאלה, וגם לא בחנה את התיאום בין המוסדות בכל הנוגע לפעולות הסטטיסטיות שהם מבצעים, כפי שנדרש ממנה בפקודת הסטטיסטיקה. 

מעקב 
הלשכה המרכזית לסטטיסטיקה - משרד ראש הממשלה

2. 	בהמשך למיפוי השותפים במערכת הסטטיסטית ולפעולות שהתקיימו במיזם התיאומות בין השנים 2013-2014, הלשכה המרכזית לסטטיסטיקה   תפעיל   בשנת 2016, מיזם תיאומות חדש,  שאחד הנושאים המרכזיים  בו  הוא עבודה עם המערכת הסטטיסטית לניהול איכות בסטטיסטיקה הרשמית  - פיתוח והטמעת מדיניות אבטחת איכות סטטיסטית, במערכת הסטטיסטית הלאומית.

ליקוי 

3.	הלמ"ס היא הגוף המרכזי שמבצע סטטיסטיקה רשמית במדינה ועושה שימוש בשיטות עבודה מדעיות. על פי פקודת הסטטיסטיקה נדרשים תיאום ושיתוף פעולה בין הלמ"ס למוסדות המדינה, בין היתר כדי למנוע כפילויות של פעילות בין המשרדים ואוספי הנתונים וכדי להבטיח את האיכות של הסטטיסטיקה שנעשית במוסדות המדינה.  נמצא כי הלמ"ס פרסמה בשנתון הסטטיסטי שלה נתונים מעובדים שמסרו לה מוסדות מדינה אחרים, בלא שבדקה כיצד נאספו ועובדו הנתונים שקיבלה; על פי הלמ"ס, היא אינה מעורבת בהכנת הנתונים הסטטיסטיים שנמסרים לה על ידי משרדי ממשלה אחרים, לרבות שיטות עיבוד הנתונים ואופן פרסומם. בכך נפגמת יכולתה לוודא שהיא מספקת סטטיסטיקה איכותית ומהימנה בהתאם לעקרונות מנחים בין-לאומיים שהיא קיבלה על עצמה. 

מעקב 
הלשכה המרכזית לסטטיסטיקה- משרד ראש הממשלה

3. 	הלשכה המרכזית לסטטיסטיקה מיישמת את דוח הביקורת.  הלמ"ס הפסיקה לפרסם נתונים שנמסרים לה על ידי משרדי הממשלה השונים שבהם היא לא יכלה להבטיח את מהימנות הנתונים. נעשים מאמצים שוטפים לבירור איכות הנתונים ומקורותיהם. בנוסף ובמקביל לפעולות אלה ובמסגרת הקמת יחידה שמטרתה לתאם ולנהל את איכות הנתונים במערכת הסטטיסטית הלאומית הוכנה תכנית רב שנתית, שהוצגה למועצה הציבורית לסטטיסטיקה, והוחל בתכנית פיילוט כדי למסד את המסגרות לשיתופי פעולה, ייעוץ וסיוע סטטיסטי למשרדי הממשלה, הקמה ותחזוקה של מערכת לתיעוד הפעולות הסטטיסטיות המתקיימות במערכת הסטטיסטית הלאומית ופיתוח שיטות וכלים לבקרת איכות במערכת זו, והתאמתה לכללים בינלאומיים מחייבים. הסטטיסטיקן הממשלתי יזם פגישות עם מנכ"לי משרדים שונים כדי להתחיל במיסוד קשרים אלה. 

ליקוי

4.	הלמ"ס לא הסדירה באופן פורמלי ומפורט את קשרי הגומלין בינה ובין מרבית מוסדות המדינה. לעתים קשרי הגומלין הם פועל יוצא של טיב היחסים הבין-אישיים בין העובדים בלמ"ס ובין העובדים במוסדות האחרים.

מעקב 
הלשכה המרכזית לסטטיסטיקה- משרד ראש הממשלה

4. 	הוכן מזכר הבנות עם המוסד לביטוח לאומי והוא יהווה דגם למזכרים נוספים עם משרדי ממשלה אחרים. פעולה זו היא חלק מהפעולה הרוחבית והאסטרטגית שמתוארת במעקב לליקוי 3. במסגרת פרויקט הטווינינג הנוכחי בשיתוף פעולה עם האיחוד האירופי יתבצעו פעולות הדרכה והכשרה לכלל ספקי הנתונים הסטטיסטיים במערכת הלאומית, לקראת הקמת מערכת איכות סטטיסטית לאומית עם כללי איכות משותפים ומחייבים. 

ליקוי

5.	הלמ"ס לא הכינה תכניות כלליות רב-שנתיות לפעילותם הסטטיסטית של מוסדות המדינה, כנדרש. תכניות כאלה חיוניות לשם תכנון מיטבי שיבטיח פרסומם של נתונים סטטיסטיים הדרושים למוסדות המדינה לשם תכנון פעולותיהם. המועצה לא העירה ללמ"ס על כך שלא הוכנו התכניות האמורות.

מעקב 
הלשכה המרכזית לסטטיסטיקה- משרד ראש הממשלה
5. 	ראה מעקב לליקוי 4. 

ליקוי 

6.	הלמ"ס לא פנתה באופן ישיר אל מוסדות המדינה השונים ולא ביקשה מהם שידווחו לה על פעולות סטטיסטיות שביצעו. הלמ"ס הפסיקה לדווח על מחקרים בשלב תכנון כנדרש ממנה בפקודת הסטטיסטיקה, ובכך פגמה ביעילות איסוף הנתונים הסטטיסטיים ובאפשרות להשתמש במידע שכבר נאסף. 

מעקב 
הלשכה המרכזית לסטטיסטיקה- משרד ראש הממשלה

6. 	ראה מעקב  לליקוי 4. 

ליקוי

7. 	נמצא חוסר תיאום בין הלמ"ס למשרד הבריאות, כפילות בביצוע סקרים, והימנעות של משרד הבריאות מלהתייעץ עם הסטטיסטיקן הממשלתי לפני ביצוע סקרים בדרך של פנייה לציבור, כנדרש בפקודת הסטטיסטיקה. עוד נמצא כי הלמ"ס ומשרד הבריאות פרסמו נתונים רשמיים שונים באותו עניין, דבר העלול לגרום לפגיעה באמינות הנתונים שמפרסמת הממשלה. גם משרד הרווחה לא נהג להתייעץ עם הלמ"ס לפני ביצוע סקר בדרך של פנייה לציבור. 

מעקב 
הלשכה המרכזית לסטטיסטיקה- משרד ראש הממשלה

7. 	הנושא נבדק לעומק והכפילות שהייתה נבעה  מסקרים שונים שמכסים היבטים שונים של הנושא. בעקבות הביקורת,  הלמ"ס ומשרד הבריאות פועלים בשיתוף ותיאום  בנושא גיבוש נושאים לשאלונים בסקרים השונים. בנוסף, משרד הבריאות מתייעץ לגבי סקרים שברצונו  לבצע. בשנת 2015, הושם דגש על איתור עריכת סקרים קטנים כדי למנוע כפילויות ופרסום נתונים שונים והועלתה תדירות פרסום הרבעון לפעולות ופרסומים סטטיסטים.  

ליקוי
 
9.	 עקרון העדכניות, עיתוי ודייקנות: המדד החברתי-כלכלי משמש את משרד הפנים ומשרדי ממשלה אחרים להקצאת תקציבים לרשויות המקומיות. פרסום המדד המעודכן נדחה במשך כחצי שנה. המשמעות המעשית של דחיית מועד פרסום המדד היא תקצוב נרחב של רשויות מקומיות במדינת ישראל שלא על בסיס מערכת נתונים חברתית-כלכלית עדכנית ומהימנה, וכן התנהלות שאינה עומדת בעקרונות הסטטיסטיים המקצועיים שהתוותה הלמ"ס - עדכניות, עיתוי ודייקנות. 
עקרון הרלוונטיות, עקרון הדיוק ועקרון העקביות: מפקד חקלאות נועד לספק "נקודת עוגן" מהימנה לנתונים שוטפים בתחום זה, שיאפשרו לקבל תמונה מקיפה על מבנה ענף החקלאות בישראל והיקפו. במשך כמעט 30 שנה לא נעשה מפקד חקלאות בישראל, ולכן חסר היום מידע מהימן, עדכני ומלא על פעילותו של הענף. הלמ"ס ומשרדי האוצר והחקלאות הסכימו עוד ב-2009 שיש להתחיל בהתארגנות למפקד, אולם עד יולי 2013 הוא לא נערך. נושא מפקד החקלאות משקף קושי יסודי ומשמעותי של הלמ"ס ומוסדות המדינה הנוגעים בדבר, להתחיל בביצועו של פרויקט סטטיסטי רחב ומקיף בתוך פרק זמן סביר מאז התקבלה החלטה בעניינו ולפתור מחלוקות בין השותפים לו.

מעקב 
הלשכה המרכזית לסטטיסטיקה- משרד ראש הממשלה

9. 	בהמשך לדיונים בין משרד הפנים והלשכה בנוגע לפרסום שוטף של מדד חברתי-כלכלי של האוכלוסייה ברשויות מקומיות, נחתם הסכם במאי 2015 להעברת תקצוב ישיר ללשכה בנושא. בשנת 2015 הוקמה וועדת היגוי ברשותו של פרופ' מומי דהן שמלווה את עבודת הלשכה. פרסום מדד חברתי-כלכלי חדש מתוכנן לאוקטובר 2016.
מעקב 
משרד הפנים

9. 	משרד הפנים פעל בשנת 2015 על פי המלצות  הביקורת. נציגי המשרד חברים בוועדה הבין משרדית לנושא המדדים השוטפים. וועדה זו   פועלת על פי תוכנית תקצוב ישיר ממשרד האוצר ללשכה המרכזית לסטטיסטיקה לשם פיתוח המדדים השוטפים. פיתוח המדדים השוטפים נעשה על פי העקרונות של עדכניות, עיתוי ודייקנות המצוינים בהערת הביקורת.  בסוגיית  פיתוח מדד לאיתנות כלכלית של רשות מקומית, משרד הפנים הזמין מהלשכה המרכזית לסטטיסטיקה עבודה שמטרתה פיתוח מדד לחוזק כלכלי של רשות מקומית. הלשכה המרכזית לסטטיסטיקה נמצאת בתחילת ביצוע העבודה והעבירה לאחרונה למשרד מסמך המכיל סקירת נושא המדד לאיתנות כלכלית, כולל ניסיון ממדינות אחרות.

ליקוי

10.  	על הלמ"ס לנקוט פעולות הנדרשות לשם שיפור הפעילות המשותפת שלה עם מוסדות המדינה בדרך שתאפשר לה לוודא שהמידע הסטטיסטי שהיא מפרסמת עומד בסטנדרטים המקצועיים הנדרשים בתחום הסטטיסטיקה; על מוסדות המדינה, לרבות אלה שנזכרו לעיל, לשתף פעולה עם הלמ"ס ולאפשר לה למלא את תפקידיה, וכן להביא לפניה מידע ולהתייעץ עמה ככל הנדרש על פי פקודת הסטטיסטיקה; על יו"ר המועצה לוודא שהיא תקבל החלטות אשר ייצקו תוכן לפעילותה ותמלא את תפקידיה על פי פקודת הסטטיסטיקה.

מעקב 
הלשכה המרכזית לסטטיסטיקה- משרד ראש הממשלה

10. 	ראה מעקב לליקויים 2-6. 






















משרד האוצר

אגף החשב הכללי
מאזן המדינה ל-31.12.12 - הגירעון החשבונאי הממשלתי

גופים מבוקרים: משרד האוצר- אגף החשב הכללי, אגף התקציבים, משרד הביטחון, משרד הבריאות, משרד המשפטים, המוסד לביטוח לאומי

ראה הערות ראש הממשלה 64ג'- מאי 2014, עמ' 67-70. 
ראה מעקב ראש הממשלה 64ג'- אוגוסט 2015, עמ' 379-382. 

ליקוי

1. 	לפני מקבלי ההחלטות לא מוצגת תחזית בדבר התחייבויותיה של המדינה ויכולתה לעמוד בהן בטווח הארוך, על פי המצוין במאזן המדינה. תחזית זו אמורה לסייע לממשלה לשפר את מוכנותה להתמודד עם סיכונים פיסקליים אפשריים בעתיד ולהביא בחשבון גם שיקולים של קיימות פיסקלית - כל זאת כדי להקטין את הסיכון שיהיה על מקבלי ההחלטות בעתיד להתמודד עמו. כמו כן, על אף הגירעונות החשבונאיים השנתיים הגדולים והמתמשכים והצורך לכסותם בעתיד באמצעות הפניית משאבים מתקציב המדינה, לא דנה הממשלה בדרכים לצמצומם.

מעקב
משרד האוצר

1.  	הדוח הכספי מוגש לשר האוצר, מבקר המדינה ויו"ר הכנסת.
 
ליקוי

2. 	הממשלה אינה מקיימת דיונים מסודרים בנוגע לדוחות הכספיים שהיא מגישה. כמו כן, אף שבדוחות הכספיים מרוכזים נתונים על כלל פעילות הממשלה, הם אינם נחתמים ומאושרים על ידי שר האוצר. מן הראוי שהממשלה תבחן סוגיה זו.

מעקב 
משרד האוצר

2.  	הממשלה עדיין אינה מקיימת דיונים מסודרים בנוגע לדוחות הכספיים שהיא מגישה. 
ליקוי

3. 	התחייבויות המדינה בגין תשלומי הגמלאות של ביטוח לאומי ותשלומי הפנסיה התקציבית צפויות לגדול בשיעור ניכר בשנים הבאות. הועלה כי החלטת הממשלה בנושא הפנסיה התקציבית לא יושמה, וכי דבר אי-היישום לא הובא לדיון בממשלה.

ליקוי 

4.	הרישום בדוחות הכספיים בדבר ההתחייבויות לטווח ארוך הנוגעות לעובדים אינו מלא, ונדרש עיבוד של נתונים נוספים על מנת להשלימו כנדרש.

מעקב
משרד האוצר

4. 	המשרד נערך להשלמת המידע בגין נתונים חסרים כפי שציינו בדוחות הכספיים. 

ליקוי

5. 	למרות הערת משרד מבקר המדינה בדוח 61ב, טרם הושלם בדוחות הכספיים הרישום החשבונאי של נכסי משרד הביטחון ומשרד הבריאות וכן של קרקעות שמחזיקה הממשלה.

מעקב
משרד האוצר

5. 	ראה דוח מעקב ראש הממשלה- אוגוסט 2015 עמ' 380-1. 

ליקוי

6. 	למרות הערת משרד מבקר המדינה בדוח 57ב, טרם השלים משרד המשפטים את רישום ההפרשות בגין תביעות משפטיות על פי כללי החשבונאות, והמידע המוצג בדוחות הכספיים של ממשלת ישראל בעניין זה הוא אפוא אינו שלם. על משרד המשפטים להשלים את התקנת המערכת הממוחשבת והטמעתה ללא דיחוי. 



מעקב
משרד האוצר

6. 	מערכת תנופה טרם נפרשה בכל המחוזות. גם לאחר הטמעת המערכת במחוזות עדיין האחריות על העברת המידע תהיה על הייעוץ המשפטי במשרד אשר אמור לקבל מידע עדכני על התביעות מהפרקליטות. 































משרד המדע, הטכנולוגיה והחלל

פרויקט להקטנת הפערים הדיגיטליים בחברה הישראלית (להב"ה) 

גופים מבוקרים: משרד האוצר- אגף התקשוב הממשלתי, משרד החינוך, משרד המדע והטכנולוגיה

ליקויים 5-6 תוקנו. ראה הערות ראש הממשלה 64ג'- מאי 2014, עמ' 75-79. 
ליקויים 8-9 תוקנו. ראה מעקב ראש הממשלה 64ג'- אוגוסט 2015, עמ' 385-390.  

ליקוי

1. 	במעקב נמצא כי מטה התקשוב הממשלתי במשרד האוצר לא בחן מחדש את סוגיית קהל היעד של הפרויקט.

מעקב
משרד המדע, הטכנולוגיה והחלל

1. 	המשרד בוחן באופן שוטף את סוגיות קהלי היעד. בנוסף, המשרד נמצא בשלבים של כתיבת המכרז החדש אשר צפוי להתפרסם בשנת 2016 (נכון לפברואר 2016 הצפי לתחילת הפעלה הוא ה-1 ביולי 2016), ובמסגרתו תינתן התייחסות גם לסוגיית קהלי היעד, ובכלל זאת תמהיל הגילאים של ציבור המשתמשים בשירות.

ליקוי

2. 	המעקב העלה כי החל שיתוף פעולה בין מטה התקשוב הממשלתי במשרד האוצר למשרד החינוך בנושא פרויקט להב"ה. עם זאת, עד מועד סיום הביקורת (יולי 2013) לא ננקטו צעדים שיבטיחו תיאום שוטף וממשי - לא הוקמה ועדת היגוי משותפת ותכני הקורסים הנלמדים במרכזי להב"ה לא נבחנו מבחינה פדגוגית.

מעקב
משרד המדע, הטכנולוגיה והחלל

2. 	קיים תיאום שוטף בין משרד החינוך למשרד המדע, דיווח על מסגרות חינוך הפעילות בלהב"ה, לומדות, ועדות בנושאי גלישה בטוחה והתייעצויות תדירות. במסגרת המעבר למודל הפעלה חדש ייבחן הצורך בהקמת ועדת היגוי משותפת.
ליקוי

3. 	במעקב נמצא כי התפקיד של מנהל פרויקט להב"ה תוקנן, אולם הליך איוש המשרה על ידי עובד מדינה טרם הושלם.

מעקב
משרד המדע, הטכנולוגיה והחלל

3. 	טרם הושלם הליך איוש המשרה, מכיוון שמתבצע תהליך רחב יותר מול נציבות שירות המדינה של רה-ארגון אגף מדע וקהילה במשרד, אשר  מנהל פרויקט להב"ה יהיה רק אחת הזרועות שלו. עד שלא יושלם הליך הרה-ארגון לא ניתן יהיה לפעול לאיוש תקן של מנהל פרויקט כעובד מדינה (אולם מי שכיהן כמנהל פרויקט להב"ה עוד כאשר להב"ה הייתה במשרד האוצר עדיין ממשיך בתפקידו במתכונת של "נותן שירותים"). המשרד מקווה כי יוכל להשלים מהלך זה בחודשים הקרובים.

ליקוי 

4.	מדידה והערכה: בביקורת הקודמת נמצא שפרויקט להב"ה פועל משנת 2002 בלי שהתקיימו בנוגע אליו תהליכי מדידה והערכה כלשהם, ולא נבדקה השפעתה של הפעילות במרכזים על צמצום הפער הדיגיטלי ועל מידת הטמעת השימוש בטכנולוגיות המידע בקרב מי שהשתתפו בהכשרות שהתקיימו במרכזים. במעקב נמצא כי הליקוי לא תוקן וכי פעולות המדידה וההערכה לא בוצעו.

מעקב
משרד המדע, הטכנולוגיה והחלל

4. 	המכרז טרם פורסם. המכרז בשלבי גיבוש מתקדמים וצפוי כי יאושר לפרסום פומבי במהלך 2016.

ליקוי

5. 	המעקב העלה כי בינואר 2012 פעל משרד האוצר לאיוש התקנים החסרים במרכזים הוותיקים, אולם מיוני 2012 קיים שוב מחסור ניכר של כוח אדם במרכזים אלו. במאי 2013 עמד שיעור המדריכים החסר על כ-32% מתקן כוח האדם. בשל כך צומצמה הפעילות במרכזים הוותיקים: קורסים חדשים לא נפתחו; מספר הקורסים פחת; כמה מהמרכזים נסגרו בשעות אחר הצהריים ובימי שישי, וזמני ההמתנה לפתיחת הקורסים התארכו.


מעקב
משרד המדע, הטכנולוגיה והחלל

5. 	בפעילות על בסיס מודל ההפעלה הנוכחי, המשרד משפר נהלים, אך עדיין אין פתרון מלא, בפרט מאחר ובחלק מהמקומות ישנו קושי ממשי לגיוס מועמדים. לאחר המעבר אל מודל ההפעלה החדש (באמצעות המכרז החדש שיפורסם), סוגיות אלו לא תהיינה רלוונטיות שכן המשרד עובר למודל תפוקות ולא מודל תשומות.

ליקוי

6. 	מודל הפעלת המרכזים החדשים: חרף העובדה שבספטמבר 2012 התקבלו החלטות לסיים את ההתקשרות עם שני ספקים להעסקת נותני שירותים במרכזים החדשים על פי מודל מכרז האחריות הכוללת, ואלה אף עוגנו בתכנית העבודה של מטה התקשוב הממשלתי במשרד האוצר, לא הושלמו הפעולות הדרושות למעבר למודל התקשרות חלופי בתום תקופת ההתקשרות (אוגוסט 2013). בשל כך ממשיך מטה התקשוב הממשלתי במשרד האוצר להפעיל את רוב מרכזי להב"ה על פי מודל הפעלה שנמצא על ידו כבלתי מתאים ושאחד מספקי השירות כלל אינו מעוניין לספקו.

מעקב
משרד המדע, הטכנולוגיה והחלל

6. 	כל עובדי הקוסט פלוס עברו להעסקה באמצעות מכרז "שירותי מחשוב" (1.2009) של החשב הכללי, באמצעות הוראת המעבר של החשכ"ל, למעט 15 עובדי קוסט פלוס המועסקים כיום בלהב"ה אשר הגישו תביעה משפטית כנגד המדינה בטענה שיש להכיר בהם כעובדי מדינה (במסגרת התביעה תובעת גם מדריכה נוספת, שהעסקתה בפרויקט הסתיימה קודם להגשת התביעה). ההליך מתנהל בתיאום עם הפרקליטות, נציבות שירות המדינה, אגף התקציבים במשרד האוצר ומנהל הרכש הממשלתי. בהסכמת הצדדים ובתיאום עם החשכ"ל סוכם כי עד לסיום ההליך המשפטי בעניינם, התובעים ימשיכו להיות מועסקים באמצעות מכרז הקוסט פלוס.

ליקוי 

7. 	תנאי העסקתם של העובדים: המנהלים והמדריכים בפרויקט להב"ה מועסקים בשלוש שיטות העסקה היוצרות פערים בתנאי השכר וההעסקה. בביקורת עלה כי פערים אלו, הגם שבנסיבות מסוימות הם עשויים להיות אפשריים מבחינה משפטית, מעוררים חוסר שביעות רצון ולעתים אף התמרמרות בקרב העובדים, פוגעים במוטיבציה שלהם ואף יוצרים קושי בניהול המרכזים וביכולתם לפעול באופן מיטבי.

מעקב
משרד המדע, הטכנולוגיה והחלל

7. 	עובדי  פרויקט להב"ה מועסקים על ידי חברות שזכו במכרז מרכזי של מינהל הרכש בחשכ"ל, ואינם עובדי המשרד. יחד עם זאת, במסגרת המכרז החדש שכאמור נמצא בהליכי כתיבה מתקדמים, המשרד בוחן מספר דרכים כדי להבטיח שמי שיועסק על ידי הספק הזוכה במכרז יהיה שבע רצון.

























משרד האוצר - אגף השכר והסכמי עבודה
פיקוח ובקרה על השכר במגזר הציבורי

גופים מבוקרים: משרד האוצר, רשות החברות הממשלתיות, משרד הפנים, המשרד לשירות דת

ראה הערות ראש הממשלה 64ג'- מאי 2014, עמ' 81-85.
ראה מעקב ראש הממשלה 64ג'- אוגוסט 2015, עמ' 393-399. 

ליקוי

1. 	על פי החלטת הממשלה מיוני 1997 נדרש תיאום בין הגופים המאסדרים ובין הממונה על השכר, בין היתר כדי לקבוע את מתכונת הבדיקה ומכלול הנושאים שייבדקו בה, ואת הפעולות שיינקטו בעקבות הבדיקה. נמצא כי עד תחילת שנת 2013 התקיימו קשרי עבודה בין נציגי אגף השכר לנציגים של שאר הגופים המאסדרים, אולם עדיין לא נעשה התיאום הנדרש; פעולות שהחלו באותה עת להשגת התיאום לא הושלמו עד לנובמבר 2013.

מעקב
משרד האוצר

1. 	מתקיים תיאום בין משרד האוצר עם השלטון המקומי, רשות החברות הממשלתיות ומשרד הדתות. 

ליקוי

2. 	אגף השכר מרכז מידע על חריגות השכר שהתקבל באמצעות ביצוע בדיקות אופקיות רחבות של השכר (ראו להלן), באמצעות ביצוע בדיקות נקודתיות של השכר המשולם לעובדים מסוימים ובאמצעות הדיווחים השנתיים של הגופים הציבוריים . נוסף על כך הוא מבצע פעולות אכיפה, לרבות משא ומתן מול הגופים לקביעת תנאי השכר בהם, הסדרה של תנאי שכר חורגים שבמסגרתה מקיימים עובדי האגף קשר שוטף עם נציגי הגופים ולעתים ננקטים הליכים במישור המשפטי. למשל, בשנים 2012-2011 טיפל אגף השכר בכ-100 תיקים משפטיים.

מעקב
משרד האוצר

2. 	נקבעה מתכונת לתכנית עבודה שנתית בצירוף מערך מחשוב משודרג המאפשר לבצע פיקוח ובקרה יעילים יותר. במקביל הוכנה תכנית להגבלת כ"א ע"י קביעת תקנים קבועים.

ליקוי

3. 	הבדיקות האופקיות  מספקות לאגף השכר תשתית מידע רחבה וכוללת בדבר תנאי השכר בגופים הציבוריים. במהלך חמש שנים - 2012-2008, נערכו בדיקות אופקיות של שכר בכ-6% בלבד מהגופים הציבוריים בארבעה מהמגזרים: 8% מהרשויות המקומיות (בהן רשויות גדולות שמעסיקות אלפי עובדים) ; 11% מהחברות הממשלתיות ; 1% מאיגודי הערים; ולא נבדקה שום חברה עירונית. כל הבדיקות האופקיות האמורות נעשו על ידי אגף השכר, שתיים מהן הוא עשה בשיתוף רשות החברות. בין הגופים שנבדקו היו חברות ממשלתיות גדולות, שהעסיקו אלפי עובדים, אולם הנתונים שבידי אגף השכר לא מאפשרים לקבוע מהו שיעור העובדים שנכללו בבדיקות. בחלק מבדיקות אלו נבדק רכיב שכר מסוים, אולם הנתונים שבידי אגף השכר לא מאפשרים לקבוע כמה עובדים נכללו בהן. לדוגמה, בבדיקה של חברה א' נבדק רכיב שכר מרכזי, אולם לא צוין בבדיקה כמה עובדים נכללו בה. במצב זה עשויים גופים רבים שלא להיבדק במשך תקופות של עשרות שנים. משמעות הדבר היא שתשתית המידע על השכר, חסרה חלק משמעותי מהעובדים ואין בידי הממונה על השכר תשתית מידע הולמת לצורך ביצוע פיקוח ואכיפה ממשיים כנדרש על פי חוק יסודות התקציב.

מעקב
משרד האוצר

3. 	לא דווח על התקדמות בתיקון הליקוי. 

ליקוי 

4.	ביצוע בדיקות שכר אופקיות ב-750 גופים ציבוריים בנסיבות שבהן משאבי הפיקוח מצומצמים מחייב גיבוש תכנית רב-שנתית המשקפת סדר עדיפויות לבדיקת השכר במאות הגופים הציבוריים. אגף השכר לא גיבש תכנית כזאת.

מעקב
משרד האוצר

4. 	לא דווח על התקדמות בתיקון הליקוי. 



ליקוי

5. 	מגזר הרשויות המקומיות הוא הגדול בין המגזרים של הגופים הציבוריים. המינהל לשלטון מקומי במשרד הפנים, לא ביצע בדיקות אופקיות של שכר עובדי הרשויות המקומיות, למעט בדיקה של שכר העובדים הבכירים בשנים 2012-2011.

מעקב
משרד הפנים

5. 	ראה דוח מעקב מאוגוסט 2015 עמ' 395. 

ליקוי

6. 	המינהל לשלטון מקומי לא עשה בדיקות אופקיות בנוגע לשכרם של 12,500 העובדים בחברות העירוניות, כנדרש, למעט בדיקת שכר המנכ"לים ב-77 מ-119 החברות העירוניות שנכללו בדוח השנתי של הממונה על השכר (ראו להלן). הפיקוח על השכר המשולם לעובדי החברות העירוניות לא מתבצע משום שמשרד הפנים טרם קבע הנחיות האמורות לשמש בסיס נורמטיבי לקביעת שכרם. לאגף השכר חסרים נתוני יסוד על חברות עירוניות, הוא אינו מקבל דיווחים על כמחצית החברות העירוניות, ועקב כך אין ברשותו נתונים על תנאי ההעסקה הנהוגים בהן ואם הן ממלאות את הוראות הדין. על משרד הפנים למסור לאגף השכר בהקדם את המידע הדרוש להבחנה שבין חברות עירוניות שמחויבות לדווח לו על השכר ובין חברות אחרות שאינן חייבות בדיווח. על אגף השכר לפנות אל כל החברות העירוניות החייבות בדיווח, להנחות אותן בדבר הדיווח הנדרש מהן על פי חוק ולפעול לאכיפת הוראות חוק יסודות התקציב גם בעניינן.

מעקב
משרד הפנים

6.  	בדיקות השכר האופקיות בחברות העירוניות החל. נבדק ואושר השכר בכמה עשרות תאגידים במסגרת אסדרת התנהלותם אך במרבית התאגידים טרם בוצעו בדיקות השכר. בעניין ההתקשרות עם יועץ חיצוני לצורך קבלת המלצות לקביעת כללי שכר והעסקת עובדים בתאגידים, לא ניתן היה לצאת במכרז בשנת 2015 עקב חוסר תקציב ואי אישור תקציב המדינה עד חודש נובמבר. מתוכנן להתבצע בשנת 2016 כפוף לקיום תקציב, ואישור הממונה על השכר באוצר. יצויין כי דווח לממונה על השכר במשרד האוצר ללא הקצאת משאבים מתאימים לא ניתן לבצע כנדרש. כאשר יועמדו המשאבים המתאימים, תואץ הבדיקה הנדרשת של שכר העובדים בתאגידים העירוניים.  

ליקוי 

7. 	מגזר החברות הממשלתיות כולל 73 חברות , ומועסקים בהן כ-60,000 עובדים. רשות החברות, אשר אחראית גם לעקוב אחר מדיניות השכר בחברות, לא הכירה את החלטת הממשלה מיוני 1997 ולפיה הרשות נדרשת לבצע, בתיאום עם הממונה על השכר, פיקוח ובקרה בכל הנוגע לתנאי השכר והעבודה בגופים הציבוריים. החל משנת 2008 ביקרה רשות החברות את תנאי השכר של העובדים רק בחלק קטן מהחברות, ונוסף על כך ביקרה את שכר הבכירים ב-53 חברות באופן חלקי וחסר. בכך פגעה רשות החברות ביכולת הממשלה לאכוף את הוראות חוק יסודות התקציב בעניין זה.

מעקב
רשות החברות הממשלתיות

7. 	לא דווח על התקדמות בתיקון הליקוי. 

ליקוי

8. 	מינואר 2011 ועד יולי 2013, מועד סיום הביקורת, ביקר המשרד לשירותי דת את נושא השכר ותנאי העבודה ב-33 (25%) מ-134 המועצות הדתיות. ב-25 מ-33 הביקורות נמצאו ממצאים שחייבו פעולות אכיפה, אולם המשרד לא העביר את ממצאיו אלה לטיפול אגף השכר כנדרש בהחלטת הממשלה מיוני 1997.

מעקב
המשרד לשירותי דת 

8.	לא דווח על התקדמות בתיקון הליקוי. 

ליקוי

9. 	אגף השכר מסר לטיפולה של רשות החברות מסמכים הנוגעים לחריגות השכר לכאורה בחברות ממשלתיות לשנים 2009 ו-2010, והרשות מסרה לאגף תוצאות של הבדיקה הפרטנית  שעשתה לגבי החריגות לכאורה לגבי שנת 2010 בלבד.

מעקב
רשות החברות הממשלתיות

9. 	לא דווח על התקדמות בתיקון הליקוי. 
ליקוי

10. 	אגף השכר טיפל בחריגות השכר לכאורה בחברות הממשלתיות ובגופים נתמכים בשנת 2010 באופן חלקי בלבד. לפיכך אי-אפשר לדעת אם נדרשות פעולות אכיפה כנגד הגוף הציבורי. טיפול חלקי כזה פוגע ביעילות האכיפה ואף עלול להכשיר חריגות שכר ולמנוע טיפול בהן בעתיד.

מעקב
משרד האוצר

10. 	לא דווח על התקדמות בתיקון הליקוי. 

ליקוי

11. 	בדוח שמגיש הממונה על השכר לכנסת מוצגות חריגות שכר לכאורה, המחושבות לפי שיעור השינוי בשכר בין שנה לשנה. מתכונת הדיווח הזאת אינה מאפשרת לאתר מקרים נוספים של חריגות שכר לכאורה שהיה ראוי לבדוק.

מעקב
משרד האוצר

11. 	לא דווח על התקדמות בתיקון הליקוי. 

ליקוי

12. 	לאגף השכר חסרים נתונים יסודיים על חברות עירוניות, והוא אינו מקבל דיווחים על כמחצית מ-236 החברות העירוניות שקיימות לפי נתוני משרד הפנים, ועקב כך אין ברשותו נתונים על תנאי ההעסקה הנהוגים בהן ואם הן עומדות בהוראות הדין.

מעקב
משרד האוצר

12. 	לא דווח על התקדמות בתיקון הליקוי. 

ליקוי

13. 	החולשה באכיפת הוראות חוק יסודות התקציב על הגופים הציבוריים הועלתה שוב ושוב במשך כעשור (2013-2004), והגורמים השונים סברו שמקורה במידה רבה במחסור בכוח אדם ביחידת האכיפה. הדבר מחייב את הממונה על השכר להשלים את הליך הבדיקה וההחלטה בנושא, שבו הוחל עוד בתחילת שנת 2010, ולהגיש לנש"ם את הבקשה המפורטת והמנומקת של יחידת האכיפה לעניין הוספת התקנים. אם יימצא שיש צורך לפעול להוספת תקנים, על הנוגעים בדבר להוסיפם כדי להבטיח שיפור באכיפה.

מעקב
משרד האוצר

13. 	לא דווח על התקדמות בתיקון הליקוי. 

ליקוי

14. 	במשך שנתיים וחצי - מינואר 2011 ועד מועד סיום הביקורת, יולי 2013 - ביקר המשרד לשירותי דת את נושא השכר ותנאי העבודה ב-33 (25%) מהמועצות הדתיות. המשרד העלה ממצאים בביקורות שעשה, ועל פי מסמכיו חלק מהממצאים תוקנו על ידי המועצות הדתיות. נמצא כי ב-25 מ-33 הבדיקות האלה נמצאו ממצאים שחייבו פעולות אכיפה, על פי הוראות חוק יסודות התקציב, אולם המשרד לא העביר את ממצאיו אלה לטיפול של אגף השכר כנדרש בהחלטת הממשלה מיוני 1997. על מנכ"ל המשרד לשירותי דת לגבש תכנית רב-שנתית לביקורת על השכר ועל תנאי העבודה במועצות הדתיות. עליו גם להעביר לאגף השכר את ממצאי הבדיקות שעדיין לא הועברו, אף על פי שמדובר בממצאים המחייבים פעולות אכיפה. 

מעקב
המשרד לשירותי דת

14. ראה דוח מעקב אוגוסט 2015 עמ' 399. 












המשרד לביטחון פנים
רישוי כלי ירייה והפיקוח על אחזקתם

גופים מבוקרים: המשרד לביטחון פנים, משטרת ישראל, משרד הבריאות,  משרד הרווחה והשירותים החברתיים

ראה הערות ראש הממשלה 64ג' – מאי 2014 – עמ' 95-108.
ליקויים 6,12,15,16,18,20,24,28-30,32,34 תוקנו. ראה מעקב ראש הממשלה – אוגוסט 2015 עמ' 403-416. 

ליקוי

1.	במסמכים המבטאים את יעדיו של השר לשנים 2013-2011 ובתבחינים שפורסמו באוגוסט 2011 נקבע שיש לפעול לצמצום מספרם של כלי הירייה הבלתי חוקיים, להפחית את השימוש האסור בכלי ירייה חוקיים בישראל, לצמצם את מספר כלי הירייה המצויים בידי הציבור, תוך מתן דגש על צמצום מספר כלי הירייה בהרשאות הניתנות לארגונים מורשים. 

ליקוי 

2. 	הפעולות לצמצום מספר כלי הירייה הבלתי חוקיים: החוק קובע כי מי שמחזיק בכלי ירייה שלא על פי רישיון עובר עברה שדינה מאסר שישה חודשים. בניגוד לחוק ולמדיניות השר התיר האגף לחדש את הרישיון לכל מי שלא חידש אותו במועד והוא המשיך להחזיק בו שלא כדין. ביוני 2013 החזיק הציבור ביותר מ-14,000 כלי ירייה ללא רישיון תקף.  השר קבע מדיניות בנוגע לצמצום מספר כלי הירייה הבלתי חוקיים וכלי הירייה החוקיים שבידי הציבור ולצמצומם של מספר הרישיונות הפרטיים. על כל הגורמים המעורבים ברישוי כלי ירייה לפעול בנחישות ברוח מדיניות זו, ובכלל זה האגף נדרש לגבש תכנית מסודרת להפחתת מספר כלי הירייה ולהשלים את הכנת התשתית המקצועית הדרושה לו לצורך זה. 

מעקב
המשרד לביטחון פנים

1-2.	המשרד לביטחון פנים מציין כי נבנתה תכנית והופק דוח הכולל את פרטי מחזיקי הנשק להמשך טיפול וצמצום מספר כלי הנשק. באשר לצמצום מספר מחזיקי כלי הירייה אשר לא חידשו את רישיונם בזמן, נבחנות אפשרויות שונות לטיפול. מדיניות המשרד בגין אחזקת כלי ירייה כיום מוגדרת כמדיניות מאזנת, ולאחרונה בעקבות החמרה במצב הביטחוני בחודשים האחרונים, נבחנות חלופות להרחבת התבחינים לצורך הגברת הביטחון ותחושת הביטחון בציבור. על אף המגמה הזו, מבוצעות בקרות ועמידת נושאי כלי הירייה ברישיון בתבחינים הבאים: מגורים בישוב זכאי, ציידים, ספורטאים ומתנדבי המשמר האזרחי.  

מעקב
משטרת ישראל

1-2. 	בסוגיית צמצום כלי ירייה משטרת ישראל מדווחת על ההתקדמות בצמצום כלי ירייה: מ- 12,000 צומצמה הרשימה לכ- 2,200 איש בלבד כמו כן לגביהם ניתנה ע"י האגף לכלי ירייה "הזדמנות שניה" לחידוש הרישיון, ומתוכם חידשו 
כ-30% מהם, נשארו כ-1500 איש בלבד. 

ליקוי 

3. 	הפעולות לצמצום מספר כלי הירייה החוקיים: בניגוד למדיניות השר האגף לא הכין תכניות מפורטות לצמצום כלי הירייה הפרטיים ולא פרט מה הם האמצעים הנדרשים להשגת היעד להפחתת מספרם.

ליקוי 

4.	במועד סיום הביקורת כ-81% מבעלי כלי הירייה הפרטיים (כ-120,000 איש) החזיקו ברישיון על יסוד תבחינים כלליים שאינם מצביעים על צורך קונקרטי מהותי בכלי ירייה: כ-46% מהם משום שעמדו בתבחין "משמר" (שימור זכאות שניתנה בעבר) וכ-35% על פי התבחין "אחר" (תבחין למומלצי מערכת הביטחון ולבעלי עניין  מיוחד). נמצא כי ביוני 2012 שונה סיווג התבחינים הקיימים ברישיונות  תקפים. כך שבסיווג החדש נקבע כי בעלי רישיונות שניתנו להם כלי ירייה בשל תבחינים מהותיים לפני יותר מעשר שנים - סווגו החל במועד זה כבעלי רישיונות בתבחין "משמר", ובעת חידוש הרישיון לא נדרש לבדוק כלל את קיום העילה שבגינה ניתן להם הרישיון מלכתחילה. השינוי אינו עולה בקנה אחד עם מדיניות השר לצמצום כלי הירייה. כמו כן הוא עומד בסתירה לסיכום דיון שהתקיים במאי 2012 במשרד לבט"פ, לפיו "בעלי רישיון אשר אינם עומדים היום בדרישות התבחין המשמר לא יקבלו חידוש רישיון על סמך עילה זו מ-1.1.14".




מעקב
המשרד לביטחון פנים

3-4. 	האגף מנפיק רישיון לנשק פרטי בכפוף לתנאי הסף שנקבעו ותוך עמידה באחד התבחינים המזכים לרישיון. בנוסף, על מבקש הרישיון לעבור בדיקה של משרד הבריאות ובדיקה של משטרת ישראל, כמו גם לעמוד בהכשרות נדרשות ובתשלום אגרה כחוק. ככל שאדם עומד בדרישות שקבעה הרשות הציבורית אין מניעה מלאשר לו לשאת כלי ירייה. ככלל, נוקט המשרד במדיניות מאזנת קרי: כלי ירייה יוחזק בהתקיים צורך אישי או ציבורי כפי שנקבע ע"י הגורם המוסמך ורק למי שנמצא כשיר לכך ועמד בהכשרה הנדרשת התבחין המשמר בוטל בשנת 2014, ואלה שהחזיקו מכוחו כלי ירייה, עד לאותו מועד בלבד, ממשיכים להחזיק בו מכוח הוראות מעבר. כיום מחדשי הרישיון נדרשים לציין את התבחין שבגינו ניתן להם הרישיון, וכך בסיום סבב חידוש הרישיונות הנוכחי תהיה ברשות האגף התפלגות התבחינים הממשיים. יודגש כי החל משנת 2014 ואילך לא ניתן עוד רישיון מכוח החזקה בעבר, אלא מכוח עמידה בתבחין תקף בלבד. תבחין "אחר" הוא למעשה המלצה פרטנית של משטרת ישראל. בחידושי הרישיון המתבצעים כיום אין יותר ציון של מינוח זה, ובמקום זאת מצוין במקום המתאים התבחין של המלצה פרטנית של משטרת ישראל. גם שינוי זה צפוי להסתיים עם סיום סבב חידוש הרישיונות הנוכחי.

ליקוי

5.	בניגוד להנחיית השר ממאי 2013, כי האפשרות להחזקה או נשיאה של יותר מכלי ירייה אחד תבוטל ואישור כזה יינתן רק באופן חריג על ידי ראש אגף מבצעים במשטרה – לא בחנו האגף והמשטרה אם נדרש להמליץ לשר להרחיב את ההנחיה גם לצמצום מספר הרישיונות למחזיקים יותר מכלי ירייה אחד שניתנו בעבר. 

מעקב
המשרד לביטחון פנים

5. 	הסמכות לאישור החזקה/נשיאה של יותר מכלי ירייה אחד נתונה בידי אגף כלי ירייה. ככלל, ניתן רישיון לכלי ירייה אחד, גם אם מתקיימים מספר תבחינים המצדיקים קבלת רישיון. ראש אגף כלי ירייה רשאי לאשר רישיון לכלי ירייה נוספים, אם התבחינים בגינם ניתנים הרישיונות מצריכים כשלעצמם כלי ירייה מסוגים שונים.  כמו, בתבחין ספורטאי. לעניין בעלי רישיונות להחזקת יותר מכלי יריה אחד שניתנו בעבר,  נכון ליולי 2016, ההחלטה היא להותיר את המצב על כנו, וזאת בין השאר בשל קשיים משפטיים ולוגיסטיים, אולם המשרד עשוי לבחון את ההחלטה מחדש  בהמשך.

מעקב
משטרת ישראל 

5.	ראש  אגף  כלי ירייה חדש במשרד לביטחון פנים נכנס לתפקידו ובמסגרת זו יבחן את הסוגיה לביטול אפשרות לאחזקת יותר מכלי ירייה אחד.

ליקוי 

7. 	האגף לא השתמש ברשימה של כל הרופאים בארץ המתפרסמת באתר משרד הבריאות, לצורך בקרה והצלבת מידע שימנעו הזנת הצהרות בריאות פיקטיביות שלא נחתמו בפני רופא המורשה לכך.

ליקוי 

8.	האגף לא בחן את הדרכים להביא לידיעת רופאי המשפחה מידע בנוגע למטופלים המחזיקים ברשותם כלי ירייה, שיסייע להם למלא את חובתם למסור הודעת מטפל בעת הצורך, גם במקרים של מתן תרופות פסיכיאטריות או הפניות לטיפול נפשי. 

מעקב
משרד הבריאות

7-8. 	טרם הסתיים פיתוח מערכת מידע של המשרד לביטחון פנים אשר אמורה לספק מקור המידע. נושא זה הועלה כרעיון לשיפור והתייעלות והורדת מסוכנות פוטנציאלית על ידי עובדי משרד הבריאות.  קידום נושא זה כפוף כאמור בסיום פיתוח המערכת במשרד לביטחון פנים, ולאחר מכן בתקצובו, אישורו והכנסתו לתוכניות עבודה בין משרדית.

ליקוי 

9.	אין הסדרה של הליך עבודה עקבי בכל הקשור להודעות מטפל סוציאלי המתקבלות אצל הממונה על הערכת מסוכנות במשרד הרווחה. דרך הטיפול בהודעות מטפל סוציאלי בכמה מקרים הציפו את החולשות והכשלים בתהליך הטיפול בהן, בהליכי הבדיקה ובמישק הדיווח שבין האגף ובין משרד הרווחה. במשך שנים לא פעל האגף להסדיר את נוהלי העבודה ואת המישק בינו ובין משרד הרווחה. המצב לפיו אין באגף מידע מלא על המבקשים רישיון כלי ירייה או המחזיקים בו המסכנים את עצמם או את סביבתם - יכולה להעיד על כשל ארגוני חמור במערך הרישוי. 

מעקב
משרד הבריאות 

9. 	בתאריך 15.02.2015 פורסמו נהלים מעודכנים של הליך  העברת מידע בין משרד לביטחון פנים, המחלקה לרישוי כלי ירייה, לבין משרד הבריאות, המחלקה למידע והערכה באגף המחשוב. 

מעקב
משרד לביטחון פנים

9. 	התקיימו ישיבות עם משרד הרווחה במטרה לייצר מנגנון של הצלבת נתונים בין מאגר מחזיקי הנשק שנמצא באגף, לבין מאגר המטופלים הרשומים במשרד הרווחה, וזאת כדי למנוע מקרים שבהם אדם הנמצא בסיכון יחזיק בנשק. משרד הרווחה התנגד למהלך. 

ליקוי 

10.	נמצא כי משרד הרווחה לא הסדיר ולא הטמיע את הליך העבודה בכל הקשור להודעת המטפל הסוציאלי. למרות האחריות הכבדה המוטלת על העובדים הסוציאליים לא התקיימו השתלמויות והדרכות שינחו אותם כיצד לפעול, אין להם מידע על מטופליהם המחזיקים בכלי ירייה, כך שאינם יכולים למלא את תפקידם בהתאם לחוק. 

מעקב
משרד הרווחה והשירותים החברתיים

10.  	לא דווח על התקדמות בתיקון הליקוי.

ליקוי 

11.	אין הסדרה של הליך עבודה עקבי בכל הקשור להודעות מטפל סוציאלי המתקבלות אצל הממונה על הערכת מסוכנות במשרד הרווחה. דרך הטיפול בהודעות מטפל סוציאלי בכמה מקרים הציפו את החולשות והכשלים בתהליך הטיפול בהן, בהליכי הבדיקה ובממישק הדיווח שבין האגף ובין משרד הרווחה. 





מעקב
משרד הרווחה והשירותים החברתיים

11. 	לא דווח על התקדמות בתיקון הליקוי. 


ליקוי 

12.	במאי 2013 היו 19 בעלי רישיון שרישיונם בוטל בהמלצת משרד הבריאות, אך כלי הירייה שברשותם לא הופקדו. רישיונות אלה בוטלו כבר לפני שנים, שניים מהם בוטלו עוד בשנת 1999, אולם המשטרה טרם תפסה את כלי הירייה. 

מעקב 
המשרד לביטחון פנים

12. 	האגף יגביר את הפיקוח והמעקב אחרי ביצוע תפיסת הנשק על ידי  משטרת ישראל. בין היתר יוכנס מדרג לדיווח כאשר תפיסת הנשק לא מבוצעת בזמן.  אגף כלי ירייה מעדכן את הנוהל בנושא.  

מעקב
משטרת ישראל

12. 	כיום נותר רק אדם אחד המוגדר המעורער בנפשו שטרם אותר, נעשים מאמצים לאתרו.

ליקוי 

13.	במעבר של האגף ממשרד הפנים למשרד לבט"פ צומצם מספר הלשכות לרישוי כלי הירייה, אך התכנית לניתוק מלא של הלשכות והעברתן הפיזית מרשות האוכלוסין למשרדים החדשים, שאמורה הייתה להסתיים בדצמבר 2013, עדיין לא בוצעה. 

מעקב 
המשרד לביטחון פנים

13. 	לא דווח על התקדמות בתיקון הליקוי. 

ליקוי 

17.	עד מועד סיום הביקורת פעל האגף לפי "הוראות נוהל לרישוי ופיקוח" משנת 1999. נוהל 	זה אינו מסדיר את הפעולות ואת הליך הפיקוח שהמפקחים המחוזיים נדרשים לבצע. נמצא כי עד אוגוסט 2013 טרם הסתיימה הכנת נהלים מפורטים שהם חיוניים לביצוע מטלות האגף ולהשגת יעדי מדיניות השר. 

מעקב 
המשרד לביטחון פנים

17. 	המשרד לביטחון פנים מתכוון לשנות את מבנה הפיקוח ובתוך כך להגדיל את מספר המפקחים ואת תחומי הפיקוח והבקרה על תהליכים בתחום הארגונים והפרטיים.

ליקוי 

19.	הפיקוח על בעלי רישיונות פרטיים מתקיים רק בזמן הליך הרישוי וחידושו. הנהלת האגף לא בדקה אם ניתן לקיים פעולות פיקוח נוספות מלבד הבדיקות המבוצעות בעת חידוש הרישיון. 

מעקב 
המשרד לביטחון פנים

19. 	הפיקוח על בעלי הרישיון הפרטי מבוצע באופן שוטף בבדיקת עמידתו בתבחין מאושר  ובמהלך האימון במטווח, כמו כן בפעולות בבדיקה שוטפת מול גורמי המשטרה ומשרד הבריאות. בימים אלה, יוני 2016,  מבצע אגף כלי ירייה חשיבה לגבי תפיסת הפיקוח באגף. תיבחן סוגיית מחזיקי רישיון על פי התבחין הרשום.

ליקוי 

22.	ביולי 2013 פורסם בתקשורת תחקיר שכותרתו "אקדח יורה מטרים ספורים מראש הממשלה", ובו נחשף שהטכנולוגיה הקיימת מאפשרת "הדפסת" כלי ירייה קטלני	 באמצעות מדפסת תלת-ממדית. מציאות זו מחייבת את המשרד לבט"פ ואת משטרת ישראל, וכן גורמים ביטחוניים נוספים, להיערך להתמודדות עם הבעיה ועם הפיקוח עליה במישור החוקי.

מעקב 
משטרת ישראל 

22. 	הדפסת כלי ירייה קטלני באמצעות מדפסת תלת-ממדית הינה  סוגייה מורכבת ולה היבטים רבים ומגוונים שנבחנו במשטרה.  המשטרה ממליצה להקים צוות בין משרדי בראשות המשרד לבט"פ ובשיתוף משרדי ממשלה רלוונטיים, במסגרתו ייבחנו המשמעויות וההשלכות הן בתחומי הפשיעה העתידית מולה תידרש המשטרה להתמודד והן בתחומי הרגולציה, הייבוא, המסחר וכיוצ"ב.

מעקב 
המשרד לביטחון פנים
 
22. 	הדפסה במדפסת או באמצעים אחרים, הדבר אינו חוקי והינו בתחום אחריותה של משטרת ישראל. המשרד יפנה למועצה לביטחון לאומי בבקשה לרכז עבודת מטה בתחום בשיתוף עם הגורמים הרלוונטים בגופי הביטחון. 

ליקוי 

23.	תכניות העבודה של האגף כוללות שלושה סוגי ביקורות: ביקורת פתע, ביקורת רגילה וביקורת עומק. בשנת 2012 ביטל מנהל האגף את ביקורת העומק. השינוי לא לווה בהסברים ובנימוקים לכך ואף לא נדון בהנהלת המשרד לבט"פ. עוד נמצא שהמפקח המחוזי נדרש למלא רק את סוג הביקורת (פתע, עומק או רגילה), ואולם בפועל אין הבחנה בדוחות בנוגע לאופי הביקורת ולהיקפה. 

מעקב
המשרד לביטחון פנים

23. 	ראה מעקב לליקוי 19. 

ליקוי 

25.	עבודת המפקחים היא מוגבלת, ונעדרת יכולת הרתעה. מנגנון האכיפה היחיד הוא ביטול הרישיון או התלייתו עד ביצוע שימוע לארגונים שממצאי הביקורת שנעשתה בהם העלו ליקויים חמורים ביותר. אין מנגנון אכיפה למקרים שבהם הליקויים פחות חמורים. 

ליקוי 

26.	האגף לא קבע מבחנים להטלת סנקציות על המפרים את תנאי הרישיון, ולא דן בדרכים שיאפשרו להקנות למפקחים כלי אכיפה מרתיעים. 

מעקב 
המשרד לביטחון פנים

25-26.	המשרד מבצע עבודת מטה בנושא, כולל עיגון הנושא בחוק כלי ירייה החדש. המפקחים, המוסמכים כיום כפקידי רישוי, הינם בעלי סמכות לתת מגוון רחב של התניות והגבלות בהתאם לאופי הליקוי שמצאו הם. כלי מנהלי נוסף הצפוי להתווסף לרשימת הכלים הקיימים הוא הסמכות להטיל קנסות מנהליים.
ליקוי
 
27. 	האגף לא קבע נהלים להליך השימוע, לא בנה מסד נתונים של החלטות קודמות שיעזרו לקבל החלטות דומות במקרים דומים ולא פעל להכשיר לכך את מנהלי המחוזות. עוד נמצא שלרוב הליך השימוע מתקיים בלי נוכחות של נציג הייעוץ המשפטי במשרד לבט"פ. 

מעקב 
המשרד לביטחון פנים

27. 	האגף יבחן את תהליך ביצוע השימוע ויעדכן את הנוהל בהתאם. יצוין כי בימים אלה – יוני 2016,  החל תהליך של כתיבה ותיקוף של כל נהלי האגף. הוכנה תכנית עבודה ונקבעו לוחות זמנים לביצוע. הנהלים ישולבו במערכות הטכנולוגיות הקיימות ויכילו מנוע חיפוש כדי להקל על תהליך החיפוש ועל עבודת פקידי הרישוי.

ליקוי

31. 	מממצאי דוח זה עולה, כי על האגף לפעול להרחבת המישקים שבינו ובין משרד הבריאות, משרד הרווחה ומשטרת ישראל, לשפר את הליך איתור המסוכנות וליזום שינויים נדרשים ליצירת מלוא הבקרות, כדי שכלי ירייה יינתן רק למי שראוי וכשיר לשאת אותו. 

מעקב
משטרת ישראל

31. 	מערכת המחשוב החדשה  אשר מסונכרנת למול כלל הגופים לשם אכיפה ולאיתור מסוכנות פועלת באופן מלא בין משרד הבריאות, המשטרה, משרד לבט"פ ומשרד הפנים.

מעקב 
המשרד לביטחון פנים

31.  	הרצות של נתונים  מבוצעות מספר פעמים בשבוע, ותשובת משרד הבריאות ניתנת כמעט במיידי. הממשק עם משטרת ישראל שופר לאין ערוך  במערכת "אופיר". קבלת הנתונים נעשית באופן ישיר וכתוצאה מכך, קוצרו הזמנים לקבלת התשובות. הממשק עם משרד הרווחה המסתייג בנושא זה, נמצא בטיפול. ראה  מעקב לליקוי 9.  בסוגיית בדיקת כשירות נפשית-  בוצע תיקון לחוק כלי ירייה והוכנסה בדיקת כשירות נפשית למאבטחים.

ליקוי

33. 	למפקחים אין כמעט אמצעי אכיפה, ולפיכך נדרש האגף לבחון את הדרכים להקנות להם כלים שיש בהם כדי להרתיע את בעלי הרישיון מלהפר את תנאיו. על הנהלת המשרד לבט"פ לבחון את האפשרות של הכללת החוק במסגרת של חוק העברות המינהליות, כדי שבדרך זו יוקנו למפקחים אמצעי הרתעה, והשימוש במנגנון של קנס מינהלי יסייע לייעל את עבודתם.

מעקב 
המשרד לביטחון פנים

33.  		ראה מעקב  לליקויים 19, 25-26. 

ליקויים 9-12,14 תוקנו. ראה מעקב ראש הממשלה  - אוגוסט 2015 עמ' 419-428.

ליקוי

1. 	האמנה הבין-לאומית לזכויות הילד ישראל חתמה על האמנה, שהמליצה לחוקק חוק ילדים מקיף, בשנת 1990 ואשררה אותה ב-1991. גם המלצות ועדת רוטלוי התייחסו לכך. בפועל, האמנה אמנם נזכרת במגוון חוקים, אולם לא נחקק חוק ילדים כאמור ולא כל עקרונות האמנה זכו לעיגון בחקיקה. בתי המשפט יכולים לאכוף רק את ההוראות שעוגנו באופן ישיר בחקיקה, ואילו שאר הוראות האמנה משמשות מקור פרשני על פי חזקת ההתאמה  .  מאז החתימה על האמנה לא יושמו כמה מהצעדים שעליהם הומלץ בה: ראוי שהממשלה תפעל ליישום האמנה הבין-לאומית לזכויות הילד ובכלל זה תקנה לגורם ממשלתי כלשהו כלים שיאפשרו לו להתמקד בצורכי הילדים ולבחון את האינטרסים שלהם בראייה כוללנית. עליו יהיה לרכז בשיטתיות את המידע על פעילותם של מנגנונים לשיתוף פעולה בין גופים ממשלתיים בנושא הילדים, את התקציבים הממשלתיים המיועדים להם ולרכז ולנתח את כל המידע הנצבר בעניינם. 

מעקב
משרד המשפטים

1. 	מחלקת ייעוץ וחקיקה (חקיקה) במשרד המשפטים  מבהירה כי  עבודת מטה בנושא נציבות זכויות ילדים החלה במשרד בתקופת כהונתה של שרת המשפטים הקודמת ונבחנים הדברים מחדש  - פברואר 2016 -   על ידי שרת המשפטים הנוכחית.

ליקוי 

4.   	מכמה תיקים במדגם עולה כי החוקרים בתחנות הסתפקו בהתנגדות הקטין לנוכחות הורים בלי לציין את נימוקיו ובלי להסביר מדוע קיבלו את התנגדותו לנוכחותם. 

ליקוי

5. 	לא כל ההורים יודעים שהם יכולים להיות נוכחים בחקירת ילדיהם הקטינים. בהוראות ובטפסים של חקירת קטינים אין כל התייחסות לנושא, ובמשטרה אין מידע אם הנושא הובא לידיעת ההורים ובכלל זה הוראות החוק וסייגיו.

מעקב
משטרת ישראל

5. 	בהתאם להוראות החוק, לקטין מוסברות כל זכויותיו טרם חקירתו, הן בכתב והן בעל-פה גם ביחס לזכותו לנוכחות ההורה בחקירה. במסגרת הוועדה המייעצת לחוק הנוער, בראשות שופטת נוער בדימוס ואשר חברים בה נציגי הפרקליטות, משטרה, משרד הרווחה, המשרד לביטחון פנים, משרד המשפטים, המועצה לשלום הילד ועוד, הומלץ כי מכתב המפרט את כלל זכויות הקטין, ישלח הן לקטין והן להוריו טרם חקירתו. מסקנות הוועדה הועברו לעיון שרת המשפטים, אולם טרם התקבלו הערותיה. מעבר לכך, טרם נמצא מענה תקציבי ליישום המלצות הוועדה.

ליקוי

6.   	במשטרה אין הנחיות למקרים שבהם הקטין לא נעצר וחקירתו נעשית בכמה שלבים, ואין מעקב אחר נוכחות ההורים בשלבי החקירה. 

מעקב
משטרת ישראל 

6. 	בהתאם לחוק ולתקנות הנוער, לקטין עצור אין זכות לנוכחות הורה בחקירתו. למען הסר ספק, מודגש בזאת כי כל אימת שנחקר קטין שאינו עצור, גם אם חקירתו נעשית בכמה שלבים, הרי שזכותו לנוכחות הוריו בחקירה מתקיימת, זולת במקרים החריגים הקבועים בחוק.

ליקוי

7. 	המחוקק נתן דעתו בחוק הנוער למקרים שבהם נמנע מן ההורים להיות חלק מן ההליך שעובר הקטין והדגיש בסעיפי החוק שקרוב אחר המוכר לקטין יכול למלא את מקום ההורים. נמצא כי בטפסים שממלאים קציני החקירות לרוב הם אינם מפרטים אילו אמצעים הם נקטו ואל מי פנו במקרים שבהם נבצר מן ההורים להגיע. להורי הקטינים מעמד מיוחד הן על פי חוק הנוער והן על פי האמנה, ונוכחותם לצד ילדיהם חיונית. מטבע הדברים הוראות חוק הנוער בעניין נוכחות הורים בחקירה הן כלליות, ויישומן במסגרת עבודתן של תחנות המשטרה במרחבים ובמחוזות מחייב קביעת הנחיות מפורטות והטמעתן בקרב השוטרים. לפיכך על המשטרה לקבוע כללים ברורים ומפורטים בעניין סוגיית נוכחות ההורים בחקירה, וזאת כדי להבטיח שהטיפול בקטינים יהיה אחיד ושהחוק ייושם בתחום זה באופן שמגשים את תכליתו. מן הממצאים שהובאו לעיל עולה חשש כי הוראות תיקון 14 אינן ממומשות בפועל על ידי המשטרה. 

מעקב 
משטרת ישראל 

7. 	בתאריך 8.11.13 נכנסו לתוקף תקנות הנוער (שפיטה, ענישה ודרכי טיפול) (נוסח הודעה לקטין חשוד על זכויותיו בטרם חקירתו), התשע"ג-2013, שעניינן הוא נוסח האזהרה לקטין חשוד בטרם חקירתו.  בהתאם לתקנות האמורות, ליחידות השטח הופצו הנחיות חדשות בדבר זכויותיו של כל קטין המצוי במעמד של חשוד או עצור, ואף הוכנו טפסים שהוכנסו למערכת הפל"א, למניעת תקלות. בנוסח התקנות ובהנחיות, הובהר כי לקטין שלא נעצר ישנה זכות לנוכחות הורה, למעט חריגים המופיעים בחוק. מעבר לכך, הנושא מוטמע בהסמכות הנוער ובכנסים מקצועיים.

ליקוי

13. 	חקירה בידי חוקר נוער: נמצא כי רק בתיק אחד במדגם צוין במפורש שהחקירה נערכה בידי חוקר נוער. בתיקי המעצרים לא מצוין האם החקירה נעשתה בידי חוקר נוער מוסמך או בידי חוקר אחר שקיבל לכך אישור. מן המדגם עולה כי בכ-92% מן התיקים לא צוין האם החוקר היה חוקר נוער והאם החקירה נעשתה בהתאם להוראות המשטרה. 

מעקב
משטרת ישראל 

13. 	במהלך שנת 2015 חודד הנושא לכלל החוקרים, כי יש לפעול בהתאם לפקודת המשטרה המנחה כי קטין חשוד ייחקר על-ידי חוקר נוער, למעט במקרים החריגים המפורטים בפקודה. הובהר כי במידה וחקירת הקטין נעשית שלא על-ידי חוקר נוער, הדבר יצוין במפורש במזכר שיתויק בתיק החקירה.

מעקב 
משרד המשפטים 

13. 	ממחלקת ייעוץ וחקיקה (פלילי) במשרד המשפטים מבהירה באשר לחקירה בידי חוקרי נוע  כי כיום מדובר בחובה המעוגנת בהנחיות של המשטרה ואינה  מעוגנת בחקיקה. בכוונת מחלקת ייעוץ וחקיקה להעביר לשרת המשפטים את המלצות הוועדה המייעצת לעניין חוק הנוער (שפיטה, ענישה ודרכי טיפול), כשאחת מהמלצותיה היא לעגן חובה לחקור קטינים בידי חוקרי נוער, בכפוף לחריגים המוצעים, ובכפוף לתוספת תקציבית הנדרשת לכך.

ליקוי

15. 	הליכים חלופיים - תיקון 16 לחוק  (בדצמבר 2011 התקבל בכנסת תיקון מס' 16 לחוק הנוער, הקובע שכל קצין מבחן חייב לשקול את התאמתו של קטין שקיים יסוד להעמידו לדין, להליך חלופי להליך הפלילי אשר מתנהל שלא בבית משפט) המשטרה משתמשת בעיקר בשתי תכניות להתמודדות עם עברות של בני נוער אשר התבחינים להשתתפות של קטינים בהן נוקשים. 
1. התכנית "קבוצת דיון משפחתית" (להלן: קד"ם): נמצא כי בשנת 2011 הופנו אליה רק כ-2.3% קטינים שנפתחו להם תיקי פ"א , ובשנת 2012 כ-5.7%. ב-2012 כ-41% בלבד מבין שאלה שהופנו לקד"ם התחילו בפועל את התהליך, ורק כ-28% סיימו אותו. חלקם מתוך סך כל תיקי פ"א היה מזערי - 2.3% מהקטינים שנפתחו להם תיקי פ"א התחילו את התהליך, ורק 1.6% סיימו אותו. 
2. התכנית "מובילים יחד למען הנוער" (להלן: מיל"ה): התכנית במהותה היא תכנית מניעה המיועדת הן לקטינים המצויים בסיכון והן לקטינים עוברי חוק, היא אינה מוגדרת כהליך חלופי להליך הפלילי או לחלקו, ואין בה מענה מלא לדרישות המוצגות באמנה ובתיקון 16 לחוק הנוער. 
3. משרד מבקר המדינה מברך את המשטרה על הצעדים שהיא נוקטת כדי להסיט את הטיפול בקטינים מן הנתיב הקונבנציונלי, ברוח העיקרון המקדם מסלולי שיקום על פני ענישה; אך עם זאת הוא סבור שעליה להמשיך ולאתר תכניות חלופיות עבור קטינים שעברו על החוק, כדי להגדיל באופן ניכר את מספר הקטינים היכולים להשתתף בהן. 

מעקב 
משטרת ישראל 

15. 	ועדת ההיגוי בנושא גישור סיימה את כתיבת הנוהל אשר נכנס לתוקף במהלך שנת 2015. 

ליקוי

16. 	הקמת מערכת שיפוט, ענישה וטיפול נפרדת לקטינים מצביעה על הצורך לאזן בין ההכרה ברצון להגן על זכויותיהם של קטינים גם אם עברו עברה ובין הצורך להגן על ביטחון הציבור. מצד אחד קיים הצורך בהענשת קטינים שעברו על החוק, ומצד שני האינטרס הציבורי יוגשם טוב יותר בשיקום הקטינים ושילובם בחברה. התפיסה החדשה בטיפול בקטינים נשאבה מן האמנה הבין-לאומית לזכויות הילד שנחתמה בנובמבר 1989 ובאה לידי ביטוי בתיקון 14. בשנים האחרונות אמנם חלו בישראל שינויים בטיפול בקטינים אך עדיין נותרו נושאים רבים שלא טופלו ודורשים תיקון. 

מעקב 
משטרת ישראל

16.	מסקנות הוועדה המייעצת לחוק הנוער, הועברו לעיון שרת המשפטים, אולם טרם התקבלו הערותיה. מעבר לכך, טרם נמצא מענה תקציבי ליישום המלצות הוועדה.

ליקוי

17. 	ממצאי דוח זה מעידים שההוראות בתיקון 14 לחוק הנוער לא הוטמעו דיין בעבודת משטרת ישראל, ונמצאו מקרים רבים שבהם זכויות הקטינים הופרו בעת חקירתם במשטרה. במרבית תיקי המעצרים חסר מידע לגבי טיב הטיפול בקטין ולא ברור אם הוא נעשה בהתאם להוראות הדין. במצב זה לא ניתן לקיים פיקוח ובקרה על תיקי החקירות. משטרת ישראל נדרשת לפעול לאלתר בהתאם לתיקון 14 לחוק הנוער, ולהטמיע את הוראותיו בכל תחנות המשטרה. עליה לוודא שבכל המקרים תתבצע הודעה להורים; שחקירת הקטינים תתבצע בנוכחות הורה או קרוב אחר; שההודעה לקטינים על זכויותיהם תהיה מלאה ומובנת להם; שחקירתם תהיה בשעות היום ולא בלילה, ותיעשה בידי חוקר נוער. אף שהמשטרה עשתה כברת דרך בכל הקשור להליכים הננקטים נגד קטינים, עליה לעשות בדק בית מחודש, לפעול לכך שתיקי המעצרים יכילו מידע מלא על פרטי החקירה, לרבות הקביעה באיזה שלב הקטין הוגדר כעצור, לרענן את ההנחיות ולוודא שהתפיסה הגלומה בתיקון 14 לחוק הוטמעה בכל תחנות המשטרה ושזכויות הקטינים נשמרות.

מעקב
משטרת ישראל 

17. 	ראה מעקב לליקוי 16. 
[bookmark: _Toc426534206]

הקצאת שוטרים תמורת תשלום 

גופים מבוקרים:  משטרת ישראל -  במחוזות ירושלים, תל אביב והדרום, המוסד לביטוח לאומי , התאחדות לכדורגל

ליקויים 1,5 תוקנו. ראה הערות ראש הממשלה 64ג  -  מאי 2014 עמ' 117-127. 
ליקויים 4,6,9,11-15 תוקנו. ראה מעקב ראש הממשלה– אוגוסט 2015 עמ' 433-429. 

ליקוי

8. 	בנובמבר 2012 הורה המפכ"ל לפנות ליועץ המשפטי לממשלה לקבל את אישורו להמשיך בהסדר הקיים, ובמידת הצורך לקדם תיקון חקיקה במקביל. עוד הורה המפכ"ל כי ההסדר הנוכחי להעסקת שוטרים בתשלום בסניפי המוסד יימשך אלא אם תתקבל הנחיה אחרת מהיועץ המשפטי לממשלה. בדצמבר 2013 הודיע משרד המשפטים כי המענה לצורך בנוכחות קבועה של שוטרים בסניפי המוסד מצוי בחוק במתווה המאפשר לגייס שת"מים. כדי להיערך לגיוסם ניתנה למשטרה ארכה של חצי שנה, עד סוף מאי 2014, שבמהלכה תוכל להמשיך להקצות שוטרים בתשלום לסניפי המוסד. משרד מבקר המדינה מעיר למשטרה - שתפקידה המובהק הוא להיות אמונה על אכיפת החוק - כי עליה לפעול בהתאם לחוות הדעת של היועץ המשפטי שלה, וכי הוא הפרשן המוסמך של החוק מבחינתה. מכל מקום, עליה להסדיר את כלל התהליכים הנדרשים לשם העסקת שת"מים בסניפי המוסד החל מסוף מאי 2014, כפי שהורה המשנה ליועץ המשפטי לממשלה. 

מעקב 
משטרת ישראל

8. 	ביום 30.12.15 התקיים דיון בנושא בראשות המפכ"ל, ובהשתתפות מנכ"ל הביטוח הלאומי והמשנה ליועמ"ש לממשלה. נוכח העדר האפשרות לממש את המתווה של העסקת שוטרים לתפקידים מיוחדים  (להלן: שת"מים) בסניפי המוסד, עקב קשיים בגיוס ובהפעלה, סוכם כי הביטוח הלאומי יעסיק מאבטחים אזרחיים בסניפיו. אלה יהיו מאבטחים מוסמכים, מיומנים ומוכשרים בהתאם לחוק לסדרת הביטחון בגופים ציבוריים וחוק סמכויות לשם שמירה על בטחון הציבור המקנה גם סמכויות ייחודיות לטיפול גם באירועי סדר דין ציבורי (להלן סד"צ) ואלימות במקומות מוגדרים הקבועים בתוספת לחוק. בהתאם לכך ובהנחיית היועמ"ש המוסד לביטוח לאומי נדרש להיערך להעסקת המאבטחים.  נכון למרץ 2016 יש שת"מים רק במוקדי 100    ו-110.
ליקוי

10. 	המשטרה הקצתה שוטרים בתשלום למשימות סדר ואבטחה בבתי חולים, בחופי רחצה ובבית המשפט לעניינים מקומיים בחולון, אף שאין הן מהוות סיוע לפעולות אכיפה וגבייה או אירוע בעל צביון פרטי.  על המשטרה לפעול בהתאם לחוות הדעת של היועץ המשפטי שלה ובמקרים של ספק, כמו שירותי השיטור בחופי הרחצה לקבל חוות דעת מן היועץ המשפטי לממשלה.

מעקב 
משטרת ישראל 

10. 	המשטרה פעלה בהתאם לחוות הדעת של היועץ המשפטי לממשלה. הקצאות חריגות ובעייתיות תוקנו.  עודכנו נהלים ונערכו ימי עיון. היה ניסיון לפיילוט של גיוס סטודנטים בחצי משרה לביטוח לאומי ובתי חולים. הפיילוט לא צלח, בעיקר בגלל חוסר ההצלחה לגייס סטודנטים.  

ליקויים מס' 11,15 תוקנו. ראה הערות ראש הממשלה 64ג – מאי 2014, עמ' 129-142. 
ליקוי מס' 6 תוקן. ראה מעקב ראש הממשלה – אוגוסט 2015 עמ' 437-448

ליקוי

1.	הוראות החוק ונוהלי שב"ס במאי 2012 תוקנה הפקודה (להלן - התיקון לפקודה), ובין היתר נוספו הוראות מפורשות בדבר שיקום אסירים. לפי התיקון "אסיר... ישולב בפעילויות שיקום, ככל שיימצא מתאים לכך, במועד, בהיקף ובתנאים כפי שייקבעו בתקנות ובפקודות השירות". עוד נקבע בתיקון לפקודה כי השר לביטחון הפנים יקבע הוראות לעניין סעיף זה, והן יאושרו על ידי ועדת הפנים והגנת הסביבה של הכנסת. נמצא שנכון למועד סיום הביקורת, ספטמבר 2013, טרם נקבעו התנאים לשילוב אסירים בפעילויות השיקום בתקנות ובפקודות השירות. כמו כן, השר לביטחון הפנים טרם הביא לאישור ועדת הפנים והגנת הסביבה של הכנסת הוראות לעניין הסעיף האמור לעיל. 

מעקב
שירות בתי הסוהר

1. ניסוח התקנות לפקודת בתי הסוהר הושלם והועבר למשרד לביטחון פנים.

מעקב
משרד לביטחון פנים

2. קביעת הוראות לביצוע סעיפים 11ג' ו- 11ד' בתיקון מס' 42 לפקודת בתי הסוהר  כרוכה בהקצאת משאבים רבים, אשר עד לאחרונה לא הוקצו למשרד לביטחון פנים או לשירות בתי הסוהר.  במסגרת דיוני התקציב אשר התקיימו בחודשים האחרונים לגיבוש התקציב לשנת 2016 סוכם על מתווה תקציבי תלת שנתי ליישום התקנות.  ראה מעקב לליקוי 17. לאור מורכבות והיקף המהלך,  מתקיימת עבודת מטה לקביעת אופן המימוש ולוחות הזמנים הנדרשים , כמו: הקמת מרכזי חינוך ותשתיות אחרות. תקנות 11ג' ו- 11ד' נמצאות בשלבי ניסוח סופיים נכון לחודש אפריל 2016,  ויועברו בתקופה הקרובה לדיון בוועדת הפנים והגנת הסביבה של הכנסת.

ליקוי 

2.	מערך השיקום בשב"ס ב-2009 החל שב"ס ליישם את תכנית העבודה הרב- שנתית  לשנים 2013-2009 (להלן  תר"ש). להלן ממצאי בדיקת מימוש  היעדים הרב-שנתיים שהוגדרו במשימה טיפול והשיקום בתר"ש: צמצום המוּעדוּת: היעד שקבע שב"ס במסגרת התר"ש בשנת 2009 בדבר צמצום המועדות בכ-10% בתוך עשר שנים בוטל, לאחר ששב"ס ערך ב-2010 מחקר מקיף למדידת המועדות שבמהלכו שונתה שיטת חישוב המועדות. החל משנת 2013 לא נקבע יעד מדיד אחר. כמו כן נמצא כי חטיבת התיקון תכננה את פעולות השיקום מבלי להתבסס על תוצאות המחקר. משרד מבקר המדינה מעיר לשב"ס כי הצבת יעד רב-שנתי ללא קביעה כמותית למדידה, אינה אפקטיבית ואינה מאפשרת לבחון אם היעד הושג. על שב"ס לפעול בהקדם האפשרי להצבת יעד רב-שנתי מדיד, ובר השגה ולבנות תוכנית עבודה המכוונת להשגתו, על שב"ס להשתמש במחקר המועדות ובנתונים העומדים לרשותו כבסיס לפיתוח תוכניות שיקומיות לטיפול באסירים. 

מעקב
שירות בתי הסוהר

2.	נמשך מחקר הערכת תכניות תיקון  בשב"ס: עד כה פורסמו תוצאות המחקר להערכת תכנית שיקום קבוצתי,  תכניות ההשכלה, תכנית לטיפול באלימות במשפחה. המחקר על תכניות לטיפול בהתמכרות הסתיים ועתיד להתפרסם בימים הקרובים.  שב"ס פועל להגברת פעילות  במסגרות ההשכלה שנמצאו יעילות בצמצום מועדות (12 ש"ל וכן השכלת יסוד) בשנה הקרובה צפויות להיפתח 10 כיתות נוספות על אלו הקיימות, חלקן להשכלת יסוד וחלקן ברמת תיכוניה . עם פרסום תוצאות המחקר על תוכניות לטיפול בהתמכרות נלמד את תוצאותיו. בעקבות נתונים שעלו מעיבוד סקר צרכים טיפוליים צפויות להיפתח 2 מסגרות טיפוליות בשנת 2016 . מחלקה לטיפול בכישורי חיים בבית סוהר אשל , ומחלקה לטיפול באלימות כללית בבית סוהר שיטה.	 

ליקוי

3.	משרד מבקר המדינה מעיר לשב"ס כי עליו לפעול לשיפור רמת האכלוס במחלקות הטיפוליות בבית הסוהר חרמון, תוך מתן מענה מתאים לרמה הביטחונית הדרושה. בכך ניתן יהיה להבטיח כי המסגרות הטיפוליות המיטביות תנוצלנה באופן יעיל, דבר שיתרום להשגת יעדים שקבע השב"ס בתחום השיקום. לדעת משרד מבקר המדינה, על שב"ס להמשיך ולבחון באופן מעמיק את נושא הטיפול בהתמכרויות תוך שימת דגש על מיצוי פוטנציאל המחלקות והפרויקטים, ובכלל זה לבחון אפשרות להעברת אסירים בין בתי הסוהר מחוץ לגבולות כל מחוז על מנת לאכלס את המחלקות הטיפוליות בהתאם לתקינתן. כמו כן, על שב"ס לבחון את אמות המידה הטיפוליות, המינהליות והביטחוניות כדי למַרֵב (למקסם), ככל הניתן במגבלות הקיימות, שילוב של אסירים במסגרות לטיפול בהתמכרויות השונות. 

מעקב
שירות בתי הסוהר

3. 	נכון לסוף לחודש נובמבר 2015, מספר המטופלים במחלקות בבית סוהר חרמון עמד על 306 בעוד שמספר המיטות 316 (96.8%) . בנוסף לכך עוד 30 אסירי במסגרת שיקום קבוצתי. בשנים 2014 – 2015 - יעד חטיבת התיקון היה מיצוי פוטנציאל הטיפול בכלל המסגרות הטיפוליות בשב"ס  ב 10% ביחס לשנת הבסיס. בשתי השנים המדד להצלחה הושג ואף מעבר לכך.

ליקוי

4.	משרד מבקר המדינה מעיר לשב"ס שאופן ספירה זה אינו מאפשר לכמת את הנתונים על היקף השתתפות האסירים בקבוצות הטיפוליות, דבר הפוגם ביכולתו של שב"ס למדוד את תוצאות הטיפול בקבוצות ולהפיק מכך לקחים לכלל המערכת. 

מעקב
שירות בתי הסוהר

4. 	 נכון למועד הדיווח עלו לאוויר שני מודלים של תיק סוציאלי ממוחשב :מודול ראשון – מערכת טיפול בעברייני מין - עלה לאוויר ב 10/12/2014. במועד זה הוסבו  נתוני החינוך כפי שהופיעו בצוהר 1 למערכת תיק התיקון . מודול שני – תיק סוציאלי  א' – עלה לאוויר ב 10/11/2015. קיימת התקדמות בתחום זה , אם כי  איטית מהמצופה. בשל מגבלות תקציב ופיתוח – חל שינוי במועד העלייה לאוויר של כלל התיק הממוחשב-  נדחה לסוף 2016. סוכם כי חלקים מהמערכת  שיושלם פיתוחם - יעלו לאוויר בהדרגה.	 


ליקוי

7. 	למרות העשייה בתחום החינוך, מספר האסירים המשתתפים בפעולות החינוך הפורמלי הוא נמוך, ושיעור לא מבוטל של אסירים אף נושר ממסגרות אלה. משרד מבקר המדינה מעיר לשב"ס כי עליו לפעול להגברת המודעות אצל אסירים להשתתפות במסגרות החינוך הפורמלי תוך יצירת תמריצים עבורם. תשומת לב מיוחדת יש להפנות לאסירים בני מיעוטים, יוצאי חבר העמים ויוצאי אתיופיה בהקניית השכלה בסיסית, תוך שימוש במורים הדוברים את אותן שפות.

מעקב
שירות בתי הסוהר

7. 	בנוסף לתגובתנו המפורטת בשנים הקודמת  נציין כי מספר כיתות הלימוד שמערך החינוך מפעיל נגזר מתוך התקציב שמוקצה לכך ומהמרחבים הפיזיים לכיתות לימוד. במסגרת יישום תקון 42, התקבל תקציב לפתיחת כיתות לימוד במרכזי חינוך קיימים ומתבצעת עבודת מטה נרחבת לבניית מרכזי חינוך בבתי סוהר הנעדרים תשתית זו. שירות בתי הסוהר שם כיעד את הגדלת מספר מסיימי תוכניות השכלה.

מעקב
הרשות לשיקום האסיר

7. 	הרשות מצרה על שלא הצליחה לעמוד ביעדים כפי שעולה מתוך ממצאי המבקר כפי שהוצגו בדו"ח. ההסבר החד משמעי לאי עמידה ביעדים אלה הוא היעדר משאבים ההולמים את הצרכים, לכך צריך להוסיף את הדיונים על העברת הרשות למשרד הרווחה והשירותים החברתיים, שהביאו להתניה של האוצר על העברת הכספים רק בתנאי להכללת הרשות במסגרת המשרד. תפיסה זו בוטלה ע"י השר המכהן וממילא אינה תקפה יותר. עמדה זו עוגנה בעבר במסמך הבנות של המשרד עם משרד האוצר.  תכנית העבודה לשנת 2014 אשר אושרה בסוף מרס 2014 תאפשר מענה משופר להשגת היעדים, ואנו צופים להגיע עד סוף 2014 ליעד של 1,700 אסירים שיופנו לתכניות שיקום. 
ליקוי

8. 	מיצוי פוטנציאל האסירים המתאימים לטיפול: נקבע יעד למיצוי פוטנציאל הטיפול באסירים, אך שב"ס לא קבע אבני דרך להשגתו ולא הגדיר כיצד ניתן למדדו. בחינת ארבעה תחומים עיקריים שבהם שב"ס מעניק טיפול לאסירים העלתה את הממצאים הבאים: התמכרויות: נמצא כי מספר גדול של אסירים הסובלים מבעיות התמכרות לסמים ו/או לאלכוהול אינם מקבלים טיפול שיקומי לבעייתם; עוד נמצא שהמחלקות הטיפוליות שנועדו לאסירים מכורים אינן מאוכלסות במלואן. עבריינות מין: בשנת 2012 שולבו במערך לשיקום מונע  כ-330 אסירים בלבד, פחות משליש מעברייני המין שנמצאו באחריות שב"ס (1,134), ותוך ניצול חלקי של האמצעים הקיימים במערך השיקום המונע.  אגפי שיקום: ב-2012 היו בשב"ס ארבעה אגפי שיקום , ותקן הכליאה בהם היה 173 אסירים בסך הכול. באותה שנה אוכלסו אגפי השיקום בכ-120 אסירים בלבד (71%). חינוך: בשנים 2012-2011 כשליש מהאסירים שנבדקו עם כניסתם לכלא היו אנאלפביתיים או יודעי קרוא וכתוב ברמה ראשונית בלבד. למרות זאת היקף ההשתתפות של האסירים בפעולות החינוך הפורמלי בבתי הסוהר הוא נמוך. בדצמבר  2012 השתתפו רק כ-1,500 אסירים בפעולות של החינוך הפורמלי. מהממצאים שפורטו לעיל עולה כי בשנים 2013-2009 אלפי אסירים פליליים לא שולבו במסגרות התיקון; אסירים רבים לא שולבו בתכניות החינוך הפורמלי, הטיפול באסירים מכורים ובעברייני מין לא מוצה, ואגפי השיקום לא אוכלסו במלואם. עובדה זו קשורה, בין היתר, גם לתנאים הביטחוניים, המינהליים והטיפוליים ששב"ס קבע כתנאים מקדמיים לכניסה למסגרות טיפוליות. על שב"ס לבחון דרכים להרחבת מסגרות התיקון בקרב האסירים שמנועים כיום מלהשתלב בהן.

מעקב
שירות בתי הסוהר

8. 	מיצוי פוטנציאל האסירים המתאימים לטיפול , בנוסף לאמור בסעיפים 3, 5 ( בו הועברו נתונים המוכיחים שיפור ברמות האיכלוס של המסגרות הטיפולית, דבר המעיד על שיפור משמעותי במיצוי הפוטנציאל) יש להניח כי מערכת המחשוב שתעלה לאוויר בסוף 2016 במלואה, תאפשר התאמה טובה יותר בין צרכי האסירים למענים הקיימים ולאלו שעלינו לפתח. זאת ועוד, נקבע יעד ארגוני לשנת 2016 –  הכנת תכנית אישית לכל אסיר ומעקב אחר יישומה. התכנית האישית היא אבן דרך משמעותית למיצוי פוטנציאל השיקום.

מעקב
הרשות לשיקום האסיר

8. 	הרשות מצרה על אי עמידת הרשות ביעדים כפי שעולה מתוך ממצאי המבקר וכפי שהוצגו בדו"ח, לרבות פערי השיבוץ של רכזי השיקום במגזר הערבי. ההסבר החד משמעי לאי עמידה ביעדים אלה, הוא היעדר משאבים ההולמים את הצרכים, לכך צריך להוסיף את הדיונים על העברת הרשות למשרד הרווחה והשירותים החברתיים, שהביאו להתניה של האוצר על העברת הכספים רק בתנאי להכללת הרשות במסגרת המשרד. יעדי הרשות לשנת 2014 יהיו לפחות: 
9.1 רכזי שיקום בקהילה    –   70    (כולל ביישובים הערביים)
9.2 רכזי שיקום כלא קהילה -  23.5 (כולל ביישובים הערביים)

ליקוי

9.	שיפור היחס המספרי בין מטפלים למטופלים: אחד מיעדי התר"ש היה שיפור היחס המספרי בין מטפלים למטופלים. נמצא כי למרות זאת משנת 1990 לא חלו שינויים של ממש בתקינת העובדים הסוציאליים בשב"ס, זאת על אף שהיקף העבודה הנדרש מהם גדל מאז באופן ניכר. משרד מבקר המדינה מעיר לשב"ס כי עליו לעמוד ביעדים שהציב בתכניות העבודה, לבצע בחינה סדורה של תקני העו"סים הנחוצים בבתי הסוהר בהתאם למשימות המוטלות עליהם, ולפי תוצאות בחינה זו לתגבר על פי הצורך את מערך העו"סים בשב"ס. על שב"ס להציב לעצמו בתחום זה יעדים ברורים, מוגדרים ומדידים, ולהכין תכנית עבודה מסודרת אשר תגדיר את אבני הדרך להשגתם. 

מעקב
שירות בתי הסוהר

9. 	כחלק מיישום תיקון סעיף 42 לפקודת בתי הסוהר, פעל שירות בתי הסוהר ביחד עם המשרד לבט"פ מול משרד האוצר לקבלת משאבי כוח אדם ותקציב הנדרשים ליישום. לקראת הרבע האחרון של 2015 התקבלה הסכמה של האוצר לתוספת תקציב  ו- 165 תקנים בפריסה תלת שנתית , החל מינואר 2016. מתוך 165 תקנים שהוקצו לתכנית – 99.5 הם תקני עו"ס (כאמור, בפריסה תלת שנתית עד 2018) מדובר בתוספת של מעל שליש ממספר התקנים הקיימים כיום בתחום. עם סיום איוש התקנים  (2018) יחס מספר המטופלים למטפל – ישתפר בצורה משמעותית . בממוצע יעמוד על 1:50 זאת ועוד, היעד עד 2018 לפתוח מחלקות טיפוליות נוספות (עוד 17 מחלקות) היחס באותן מסגרות יעמוד על 1:20.
	 
מעקב
הרשות לשיקום האסיר

9. 	ההסבר החד משמעי לאי עמידה ביעדים אלה הוא היעדר משאבים ההולמים את הצרכים, לכך צריך להוסיף את הדיונים על העברת הרשות למשרד הרווחה והשירותים החברתיים, שהביאו להתניה של האוצר על העברת הכספים רק בתנאי להכללת הרשות במסגרת המשרד. יעדי הרשות לשנת 2014 יהיו לפחות 13 יועצי תעסוקה (כול בישובים הערביים).

ליקוי

10. 	תעסוקה יצרנית: בשנת 2012 הועסקו כ-2,450 אסירים בתעסוקה יצרנית בלבד, זאת אף על פי ששב"ס הציב בתר"ש יעד של העסקת 3,000 אסירים. שיעור האסירים שלא שולבו בפעילויות התיקון בכל בתי הסוהר הגיע בסוף 2012 לכ-38%  עוד עלה מהנתונים שבחמישה מבתי הסוהר שיעור האסירים שלא שולבו בפעילות  התקון עלה על 40%, ובאחד מבתי הסוהר הוא היה יותר מ-65%. משרד מבקר המדינה מעיר לשב"ס כי יש לתת את הדעת לצורך הציבורי לתת מענה שיקומי לאסירים באמצעות תעסוקה יצרנית גם אם יש תלות בין צורך זה לבין ההתנהלות העסקית הנובעת מהביקוש למוצרים. היות ונושא התעסוקה היצרנית מהווה מרכיב מהותי בשיקום, על שב"ס לפעול להרחבת המפעלים ככל הניתן על מנת להגיע ליעד של הרחבת היקף העסקת האסירים.

מעקב
שירות בתי הסוהר

10. 	יעד בתר"ש של 3,000 אסירים בתעסוקה יצרנית- התייחסות לעניין זה ניתנה כבר בתגובה לדוח, ואין שינוי בעמדת שב"ס. יש להוסיף כאן כי סכימת כלל שטחי התעסוקה הקיימים בשב"ס, מאפשריים בשלב זה , העסקה תקנית בתחום היצרני של 2,400-2,500 אסירים. לכך יש להוסיף תוספת של כ-100 אסירים, בממוצע חודשי, נגזרת של כ-50 קורסי הכשרה מקצועית  המתוקצבים מהתקציב הישיר.   הגדלת שיעור השתתפות אסירים בתעסוקה יצרנית- שב"ס פעל מאז צאת הדוח להרחבת מעגל האסירים המשתתפים בקטגוריה של תעסוקה יצרנית והכשרה מקצועית יצרנית כאשר בשנת העבודה 2015 המס' הממוצע החודשי של אסירים בקטגוריה זו עמד על  2,700-2650 אסירים. בשנים 2016-2018 מתוכננים לבניה שטחי יצור המיועדים להעסקת האסירים 	בתחום 	היצרני במבנה תעשיתי בביס"ר מעשיהו בשטח של כ-2000 מ"ר ושיביא להגדלת המועסקים ב-50-80 אסירים. (פעילות זו מותנית בתקציבים ובהיתרים הנדסיים עפ"י חוק). בשנת העבודה 2015 הוגדל מס' האסירים שהשתתפו בקורסי הכשרה מקצועית. בדרך זו השתתפו כ-1,800 אסירים בלמעלה מ-110 קורסי הכשרה מקצועית שביצע שב"ס. גידול זה התאפשר מהוספת כ-500,000 ₪ מהתקציב "המותנה" (הכנסות מפעילות מערך התעסוקה השונות) לטובת הרחבת מס' קורסי הכשרה מקצועית מכ-50 קורסים, ל-110 קורסים ותוך הגדלת מעגל  האסירים המשתתפים כמפורט לעיל. במידה וההכנסות מהפעילות בשנה"ע 2016 יהיו ברמה דומה לשנה"ע 2015, תבוצע הרחבת מסגרות בקורסי ההכשרה המקצועית בהתאם. ויודגש- פעילות מערך התעסוקה השוטפת וזאת המתוכננת לעתיד בעיקרה, מותנת בהכנסות המתקבלות מתוצרי הפעילות, מותנת בתהליכים כלכליים במשק הישראלי, מותנת ברמת ביקושים ובהיצע היצרנים ובתחומי היצור המקבילים, ולפיכך קיים קושי מובנה לצפות הגדלות ניכרות בהיקפי היצע התעסוקה. 

מעקב
הרשות לשיקום האסיר

10. 	הרשות רואה בהערת המבקר – הערת מדיניות בלבד ולא ליקוי. על אף שההוסטל הוא מכשיר טיפולי רב עוצמה בעיקר כשמדובר באוכלוסיות מרובות מאסרים (רצידיביסטים) עדיין העלויות הכרוכות בהפעלתו גבוהות פי 6 מעלות בטיפול באסיר מחוץ להוסטל (בקהילה). בעניין זה, אנו ממתינים להחלטת השר.

ליקוי 

11.	רצף הטיפול - הרשות לשיקום האסיר: ברש"א מועסקים יועצי כלא-קהילה, המכינים תכנית שיקומית לאסירים לתקופה שלאחר שחרורם (להלן - יועצי  רש"א), ויועצי תעסוקה המסייעים לאסירים באיתור מקומות תעסוקה, מלווים אותם בתהליך ההשתלבות ומסייעים להם להתמיד בעבודתם. בנוסף מועסקים באגפי הרווחה שברשויות המקומיות רכזי שיקום האסיר, האחראים לביצוע התכנית השיקומית (להלן - רכזי שיקום).  בשנת 2011 הגדירה רש"א יעדים לשנים הבאות. משרד מבקר המדינה בדק את מימוש היעדים: בשנת 2011 הועסקו יועצי רש"א ב-15 משרות, נפגשו עם כ-4,800 אסירים והכינו כ-1,900 תכניות שיקום. למרות היעד שקבעה רש"א בדבר הגדלת מספר משרות היועצים שהיא מעסיקה, במטרה להגדיל את מספר האסירים שהם פוגשים ומכינים עבורם תכנית שיקום, נמצא שבשנת 2012 היו 14 משרות של יועצי רש"א והם נפגשו עם כ-4,100 אסירים בלבד, והכינו רק כ-1,500 תכניות שיקום. 

מעקב
הרשות לשיקום האסיר

11. 	הרשות לשיקום האסיר מתנגדת להכנת תוכניות שיקום על ידי מטפלים פרטיים מהנימוקים הבאים: שירות פרטי הוא תלוי מימון פרטי ובכך נוצר פער בין אלה היכולים לממן הכנת תכנית כזו, לאלה שאין ידם משגת זאת. גישה כזו היא מתכון בטוח לאפליה בין האסירים שבשיקום. האינטרס הציבורי מחייב למנוע הפרטת תחום תכניות השיקום. הואיל והנושא צריך להיות על פי תפיסת רש"א, שירות ציבורי הניתן לכל אסיר בר שיקום, מן הראוי להשאירו במסגרת אחריות הרשות ולהתאים את המשאבים לעמידה בצרכי השיקום בפועל. היעד עד סוף 2014 הוא של 1,700 אסירים שיופנו לתכניות שיקום המייתר לדעתנו כבר עכשיו את הצורך במטפלים פרטיים.

ליקוי

12. 	רש"א קבעה שההיקף הנדרש להקצאת רכזי שיקום בקהילה הוא משרה מלאה של רכז על כל 80 אסירים הנמצאים בבית הסוהר מאותה רשות מקומית. בשנת 2011 הועסקו רכזי שיקום ברשויות המקומיות ב-40 משרות, ורש"א     קבעה כיעד להגדיל את מערך משרות רכזי השיקום ל-100. למרות זאת, במועד סיום הביקורת מספר המשרות של רכזי השיקום נותר כשהיה, והם פעלו רק בכ-45 רשויות מקומיות מתוך כ-250 רשויות בכל הארץ. בביקורת עלו פערים בין היקף המשרות הנדרש לפי דרישת רש"א לבין המצב הקיים. הבעיה מתמקדת ברשויות מקומיות ביישובים ערביים.

מעקב
הרשות לשיקום האסיר

12. 	הנושא הוא בתחום משרד המשפטים. ברישא לסעיף זה, הרשות גורסת כי אם קיים עומס רב על ועדות השחרורים, יש מקום לשקול באופן חיובי הקמתן של ועדות שחרורים נוספות או להגדיל את תדירות המפגשים הוועדות, ובכך למנוע את המציאות כמתואר בסעיף זה בדו"ח המבקר. חומרים החסרים בתיקים הם תוצאה של הסיבות הבאות:  לא ניתן להכין תכנית שיקום ללא הקצאת זמן סביר גורמי השיקום ומחלקות הרווחה כדי לפגוש את האסיר להתרשם ולבנות תכנית טיפולית תכנית השיקום תלויה באישור שב"ס לחופשה השל האסיר כדי להבטיח מפגש עם האסיר באזור מגוריו. כאמור בסעיף 17 לעיל היעד עד סוף 2014 הוא של 1,700 אסירים שיופנו לתכניות שיקום. 
	 
ליקוי 
13 . 	בשנת 2010 העסיקה רש"א יועצי תעסוקה בשבע משרות מלאות והם טיפלו 	בכ-900 אסירים משוחררים. בשנת 2011 הציבה רש"א יעד להרחבת מערך יועצי התעסוקה משבע לשמונה משרות. הבדיקה העלתה כי בשנת 2012 היה מספר המשרות של יועצי התעסוקה ברש"א 7.5, והיועצים טיפלו ב-885 אסירים משוחררים בלבד. יועצי התעסוקה לא טיפלו באסירים המשוחררים הערבים הגרים ביישובי הפריפריה בצפון ובדרום. 
מעקב
הרשות לשיקום האסיר

13. 	לא דווח על התקדמות בתיקון הליקוי. 

ליקוי

14. 	בשנת 2010 הפעילה רש"א 11 הוסטלים, שבהם טופלו בשנים 2010-2009 כ-330 אסירים. נמצא כי אף שרש"א הציבה יעד של הרחבת מערך ההוסטלים כך 	שמספר המטופלים בכל שנה יגדל ל-450 אסירים, ב-2012 התחילו רק כ-250 אסירים טיפול בהוסטלים; שלושה הוסטלים נסגרו, אחד מהם היה ייעודי לאוכלוסייה הערבית. 

מעקב
הרשות לשיקום האסיר

14. 	לא דווח על התקדמות בתיקון הליקוי. 

ליקוי 

15. 	מטפלים פרטיים: במקרים מסוימים פונים אסירים למטפלים פרטיים לצורך הכנת תכנית שיקום ומממנים זאת בכספם הפרטי. מעורבות המטפלים הפרטיים כשירות מקביל לשירות הציבורי מעלה חשש שאסירים שרש"א אינה מכינה להם תכנית שיקום ושידם אינה משגת רכישת שירות ממטפל פרטי, יפחתו סיכוייהם לשחרור מוקדם. כמו כן מעלה מעורבות זו את הצורך ביצירת מנגנוני פיקוח ובקרה על איכות תכניות השיקום, יישומן ועמידת האסירים בהן.

מעקב
הרשות לשיקום האסיר

15.	לא דווח על התקדמות בתיקון הליקוי. 

ליקוי

16. 	ועדת שחרורים: על ועדות השחרורים מוטל עומס רב, המביא לדחיית דיונים בעניינם של אסירים רבים. דוח בדיקה בנושא קבע שככל שתקופת התנאי מתקצרת, כך נפגעת האפקטיביות של התהליכים הטיפוליים. עוד לפי דוח הבדיקה, כמעט מחצית מכלל הדיונים בבקשות לשחרור על תנאי מסתיימים בהחלטה לדחות את הדיון למועד מאוחר יותר, היות והתיקים חסרים את החומר המלא הנדרש כתשתית להחלטת הוועדה. בין החומרים העיקריים החסרים בולטת תכנית השיקום של רש"א.  מדי שנה משתחררים מבתי הסוהר כ-7,300 אסירים פליליים. רק עבור כרבע מהם, אלה העומדים בפני ועדת שחרורים, נבנית תכנית להמשך השיקום ושמירה על הרצף הטיפולי, ואילו כ-5,500 מהאסירים המשתחררים אינם מקבלים תכנית המשך לשיקום בקהילה. ממצאי הביקורת העלו שלמרות הידע והניסיון הנצברים בדבר ההכרח ברצף טיפולי-שיקומי גם לאחר השחרור מבית הסוהר, מרבית האסירים המשוחררים אינם מטופלים כראוי עם יציאתם לחברה, ותהליך השיקום נפסק. מצב זה לעתים מוריד לטמיון את הפעולות והמשאבים שהושקעו בתכניות השיקום של האסירים בבית הסוהר ופוגע במאמצים לצמצם את מספר האסירים המשוחררים החוזרים למעגל הפשיעה. 

מעקב 
הנהלת בתי המשפט

16. 	בעקבות הביקורת הנהלת בתי המשפט מדווחת על התקדמות בתיקון הליקוי לשינויי חקיקה בנושא שיפור וייעול פעילות ועדות השחרורים ולהקמת מינהלת בהנהלת בית המשפט  שתרכז את הטיפול בנושא שיבוץ אסירים לדיונים. הוחל על ידי שרת משפטים  לשעבר,  גב' ציפי לבני להעביר את האחריות על הפעלת ועדות השחרורים משירות בתי הסוהר להנהלת בתי המשפט.  בחודש אוקטובר 2014  החל תהליך  הקמה של מערך מקצועי ומנהלי להפעלה כוללת של ועדות השחרורים בהנהלת בתי המשפט. נכון לראשית 2016, מערכת בתי המשפט מצויה בעיצומו של תהליך הקמת מערך ועדות השחרורים והעברת האחריות באופן מלא, הן בפן התפעולי והן בפן המקצועי, להנהלת בתי המשפט, לשם כך  הנהלת בתי המשפט נוקטת בפעולות הבאות : מינוי שופטת ממונה על התחום - השופטת הממונה על ועדות השחרורים תפעל במסגרת תפקידה לקביעת מדיניות אל מול כל גורמי החוץ  - כמו: שב"ס, פרקליטות, סנגוריה, רש"א, שירות ביטחון כללי וגורמי טיפול פרטיים;  לקביעת המדיניות באשר להפחתת העומס וייעול דיוני הוועדות ; קביעת תמהיל ומשקולות תיקים ליום דיונים במטרה לנצל את יום הדיונים באופן המיטבי; תשתתף  בקביעת תכנים ותוכנית השתלמויות לשופטים, לנציגי ציבור ולעובדים; תשתתף בגיבוש תפישת החקיקה הנדרשת, יחד עם הלשכה המשפטית בהנהלת בתי המשפט, לצורך ניהול יעיל ואפקטיבי של מערך ועדות השחרורים. תעמוד  בראש צוות היגוי לכתיבת הצעת סדרי דין ותקנות בכל הנוגע להפעלת ועדות השחרורים וכו'.  החל מיסוד ממשקי העבודה, מול גורמי הפנים והחוץ, הקשורים בתהליכי העבודה של ועדות השחרורים. במהלך חודש דצמבר 2015, הסתיים תהליך מינוי נציגי ציבור חדשים לוועדות השחרורים ולפני כניסתם לתפקיד התקיים כנס חניכה בו הועברה התורה המקצועית, הועברו הרצאות בנושא חוק שחרור על תנאי ממאסר וכללי התנהגות ואתיקה מקצועית, נערכו סיורים  בכלא איילון ובכלא נווה תרצה.  הנהלת בתי המשפט פועלת גם לתגבור וייעול העבודה הקיימת באמצעות תוספת  ימי דיונים, תוספת  שעות שיפוט והפעלת מנגנון שיבוץ חכם עפ"י משקלות תיקים. יש לציין כי דיוני המעקב לאסירים משוחררים הועברו לדיונים נפרדים אשר מתנהלים בבתי המשפט.  הנהלת בתי המשפט פועלת להבניית תהליך העבודה: נכון לינואר 2016, מערכת בתי המשפט  מצויה בתהליך של כתיבת נוהל בין- משרדי לוועדות השחרורים. לצורך כך הוקמה ועדת היגוי, נכתבה טיוטת תיקון חקיקה לחוק שחרור על תנאי ממאסר, תשס"א -2001 אשר הועברה למחלקת ייעוץ וחקיקה במשרד המשפטים,  מזכירות הוועדה, משמשת כמזכירות אקטיבית הפועלת להביא תיקים מלאים ללא דחיות, במועד הנדרש. הנהלת בתי המשפט מציינת כי תכנון הזמן השיפוטי הממוצעת הנקבעת ליום דיונים, בוועדה רגילה בכלא הינה כ-20 תיקים,  בעוד שבוועדה לאסירים ביטחוניים ובדיוני מעקב הכמות הממוצעת הינה כ-30-35 תיקים. תהליכים לייעול העבודה מתבצעים  כמפורט: תיק ועדות השחרורים מנוהל כתיק אלקטרוני במערכת "נט המשפט" ומאפשר צפייה בתיק עבור באי כוח הצדדים והגורמים המלווים אשר מוגדרים בתיק כמסייעים (הצפייה מתאפשרת באמצעות רכישת כרטיס חכם). המערכת מקיימת הדרכות על "נט המשפט" ומלווה את הגורמים בוועדות השחרורים הנדרשים לכך. הותקנו מחשבים בבתי השופטים, כך מתאפשרת להם "גישה מרחוק" למערכת נט המשפט, והם יכולים להתכונן לדיוני הועדה בהם הם מכהנים כיו"ר. בנוסף, נציגי הציבור קיבלו ערכה המתחברת למחשב הביתי ומאפשרת גישה לתיקי ועדות השחרורים בהן הם יושבים. על מנת לייעל את זמן השיפוט והדיון,  מתקימות פגישות עבודה שוטפות עם כלל הגורמים המלווים, הן ברמה הארצית והן ברמה המחוזית. בימים אלו פועלת השופטת הממונה להקמת סיירת שופטים לוועדות השחרורים. סיירת זו תכלול שופטים ייעודיים שיתמקצעו בתחום במסגרת השתלמויות.  הנהלת בתי המשפט מציינת  כי מערכת בתי המשפט מצויה בתהליך העברת ניהול ועדות השחרורים באופן המקצועי והיעיל ביותר, ומקצה משאבים רבים למטרה זו. 

ליקוי
17.      המשרד לביטחון הפנים בתכנית העבודה של המשרד ל-2012 נקבע יעד של "חיזוק המאמץ לתקון וסיוע בשיקום האסירים, לשילובם בחברה ולצמצום הרצידביזם", והמשימה המרכזית שנקבעה בנושא היא "גיבוש תכנית רב שנתית לצמצום הרצידביזם". נמצא כי עד סוף 2012 לא גובשו יעדי הביניים ואבני הדרך בתכנית לצמצום המועדות. 

מעקב
משרד לביטחון פנים

17. 	בשנת 2012 התקבל תיקון מס' 42 לפקודת בתי הסוהר שקובע את זכותם של אסירים לתנאי מאסר הולמים, ואת זכותם להשתלב בפעילויות חינוך,פנאי ושיקום. מאז ועד לשנת 2015 לא גובשו התקנות הנדרשות ליישומו של תיקון זה בשל היעדר מקורות תקציב לכך. בשנת 2015, במסגרת הסיכום התקציבי לשנים 2015-2016, בין המשרד לביטחון הפנים ומשרד האוצר, הוסדרו המקורות התקציביים ליישום תיקון מס' 42. החל ממתחילת 2016 ובמשך 3 שנים, עד לסוף 2018, ייושם תיקון מס' 42, באופן שיביא לשינוי של ממש באופן שבו מקבל האסיר חינוך, שיקום וטיפול. בין השאר, כולל יישומו של תיקון 42 את המרכיבים הבאים: הרחבת היקף כיתות הלימוד, גם באמצעות הרחבת הפעילות בכיתות הקיימות וגם באמצעות הקמת כיתות חדשות וגיוס מורים נוספים; הקמת 6 מרכזי חינוך חדשים; הקמת מרכזי טיפול בהפרעות קשב ; הרחבת סל הפנאי הניתן לאסירים ; הקמת 6 מחלקות טיפוליות חדשות והפיכת 11 פרויקטים למחלקות טיפוליות ; הרחבת היקף המענה הפרטני והמענה הקבוצתי ; שדרוג והקמת 24 סדנאות וכיתות חדשות להכשרה מקצועית ; שדרוג והקמת 6 מפעלים ; הקמת 4 מדרשות תורניות חדשות ותוספת 8 מסגרות תורניות בתשתיות הקיימות. המשרד לביטחון פנים סבור כי, יישומה הרב שנתי של תכנית שירות בתי הסוהר באמצעות מימוש תיקון מס' 42 יביא להורדה בהיקף הרצידיביזם.

ליקוי

18. 	לפעילות השיקום ערך מוסרי, חברתי וכלכלי גבוה. על המשרד לביטחון  הפנים, בשיתוף משרד הרווחה, שב"ס ורש"א, לפעול להסדרת התנאים בתקנות בתי הסוהר לשילוב אסירים בפעולות שיקום, אשר יהיו אבן בוחן להערכת עבודת השיקום. כמו כן, על גופים אלה לגבש מדיניות לאומית-רוחבית בעלת יעדים ומדדים משותפים, שתכלול את כל הרצף הטיפולי-השיקומי, ולעקוב אחרי ביצועה.

מעקב
משרד לביטחון פנים

18.  	ראה מעקב לליקוי 17.  	




משרד הבריאות
סרטן העור - מניעה, איתור וטיפול
	
גופים מבוקרים: משרד הבריאות; לאומית שירותי בריאות, קופת-חולים מאוחדת, מכבי שירותי בריאות, שירותי בריאות כללית; משרד החינוך; משרד הכלכלה; משרד הפנים; השירות המטאורולוגי של משרד התחבורה; צבא הגנה לישראל, משטרת ישראל

ליקויים 6,12,19, תוקנו. ראה מעקב ראש הממשלה – אוגוסט 2015 עמ' 455 – 463.
 
ליקוי

1.	הצללה במעונות יום ובמשפחתונים: נמצא כי מעונות יום לגיל הרך המוקמים במבנים ישנים חייבים בהצללה של 15% בלבד משטח החצר, לעומת 25% הצללה שמחייבים במבנים חדשים; משפחתונים אינם חייבים בהצללת החצר כלל; אין פיקוח של משרד הבריאות או משרד הכלכלה על קיומה של הצללה בכ-6,000 מעונות יום ומשפחתונים פרטיים שבהן מטופלים כ-110,000 ילדים. 

מעקב
משרד הבריאות

1.	המשרד מפקח ונותן אישור רק על מעונות יום רגילים מ-13 ילדים ומעלה, כפי שהוגדר בחוק הפיקוח על המעונות, בהתאם לפניית משרד הכלכלה. במעונות אלה מבוצע הפיקוח כנדרש.

מעקב
משרד הכלכלה

1.	אין פיקוח על קיומה של הצללה במעונות ובמשפחתונים פרטיים. במעונות פרטיים המשרד לא מפקח באופן שוטף, אלא במקרים של חשש לסכנת חיים מידית לילדים השוהים במסגרות אלו.

ליקוי

2.   הצורך בהגדלת אחוזי ההצללה בגני ילדים ובבתי ספר: ההנחיות לתכנון מוסדות חינוך החלות על גני ילדים ובתי ספר נקבעו עוד בשנת 1997, ולמרות העלייה בשכיחות של סרטן העור ובהגברת המודעות למחלה, לא בחנו משרדי הבריאות והחינוך את הצורך להגדיל באופן ממשי את שטחי ההצללה הנדרשים בגני ילדים ובבתי ספר. 

מעקב
משרד הבריאות

2.	הנחיות תכנון למוסד חינוך ובכללם הנחיות להצללה נמצאות בשלבי עדכון ע"י צוות משותף של משרד החינוך והבריאות.
 	טיוטה מסכמת תוגש עד 1.8.2016

ליקוי

3.	היעדר מידע ממוחשב על אודות ליקויים בהצללה במוסדות החינוך: (א) ממצאי הליקויים בנוגע להצללה שמצא משרד הכלכלה בביקורות במעונות היום, אינם מרוכזים במאגר ממוחשב של משרדי הבריאות או הכלכלה, ואינם זמינים לצורך פיקוח על תיקונם; (ב) גם ממצאי הליקויים שמצא משרד הבריאות בבתי ספר ובגני ילדים של החינוך המוכר שאינו רשמי, עדיין אינם מרוכזים במאגר ממוחשב, למעט ממצאי ליקויים על אודות בתי ספר וגני ילדים חדשים שנבנו לאחר פברואר 2013. לפיכך אין באפשרותו של משרד הבריאות לעקוב אחר תיקונם. 

מעקב
משרד הבריאות

3.	קיימת מערכת ממוחשבת משותפת למשרדי הבריאות והחינוך ורק למוסדות המוכרים שאינם רשמיים. המערכת שמתפקדת היטב נמצאת בשלבי שדרוג לצורך ביצוע ניתוח הממצאים בצורה טובה יותר מזו הקיימת. שדרוג המערכת נמצא לקראת סיום.

מעקב
משרד הכלכלה

3.	המשרד מפקח אך ורק על מעונות יום ומשפחתונים ולא על בתי ספר וגני ילדים של החינוך המוכר שאינו רשמי. בגני הילדים ובבתי הספר, מפקח המשרד במקרים בהם פועלים במקומות אלו צהרונים המוכרים על ידי משרד הכלכלה. כשהפיקוח העיקרי על המבנה במקום הוא של משרד החינוך, הרשות המקומית וההכרה אף ניתנת על סמך אישורים של מחלקת חינוך ברשות המקומית. 
	תהליך מחשוב דוחות הבקרה הן של מפקחי האגף והן של המבדקה נמצא בשלבים מתקדמים ויכנס לשימוש ב- 2017.
	מפקחי האגף למעונות יום מבצעים בדיקה עבור הצללות וכן מבצעים בדיקה לתיקונם.  דוחות מבדקה: עד כה האגף ביצע מעקב אחרי תיקון ליקויי בטיחות בקדימות 1.  היעדר הצללה אינו מוגדר על ידי יועצי הבטיחות  כליקויי בקדימות 1 ולכן לא התבצע מעקב.  כאשר יאושר מחשוב הדוח של המבדקה תוחזר גם ההנחיה לסמן את כלל הליקויים שנמצאו במעונות. מעקב על תיקון מדוחות המבדקה יבוצע בהתאם לממצאים.

ליקוי

4.	הנחיות להתגוננות מפני השמש במערכת החינוך: משרד החינוך לא קבע הנחיות בנוגע להצללה או להתגוננות מפני קרינת השמש ולא המליץ על השעות המתאימות לקיום טקסים במוסדות החינוכיים; כמו כן לא שילב בחוזרים שלו את הנחיות משרד הבריאות בנוגע למחנות נוער ולא הנחה למקם קייטנות ומחנות קיץ, לרבות אלו של תנועות הנוער באזורים מוצלים ואף לא דרש הוספת הצללות אם יהיה בכך צורך. זאת, חרף העובדה שקייטנות ומחנות קיץ מתקיימות בעונה שבה קרינת השמש חזקה במיוחד. 

מעקב
משרד הבריאות
4.	בהנחיות לקייטנות ומחנות נוער של משרד הבריאות יש התייחסות לנושא ההצללה.

מעקב
משרד החינוך
4.	המשרד הוסיף סעיף בחוזר מנכ"ל (עד/7-ג, א' באדר ב' התשע"ד, 3 במרס 2014) בנושא הבטחת הבטיחות באירועים- "בתכנון של אירועים וטקסים המתנהלים בחוץ במהלך היום יש לתת את הדעת על התקנת הצללה מתאימה ומספקת עבור כלל המשתתפים לאורך כל זמן הטקס ולהימנע מחשיפת התלמידים, עובדי ההוראה והמשתתפים לקרינה ישירה של השמש במהלך הטקס שיש בה סיכונים רבים".
	בנושא שיפור הנחיות תכנון חצרות והצללה בהם – מאחר והבעיה המרכזית היא שטחי ההצללה בבתי ספר וגנים, הוקמה לפני שנה ועדה במנהל הפיתוח של המשרד שמכינה מסמך במשותף עם משרד הבריאות ומגדירה מחדש את העקרונות המחייבים בשטחי ההצללה בחצרות על ידי יריעות הצללה עצים צמחיה ועוד.
	נושא הצללה בקייטנות מועבר במהלך השתלמויות ומודגש בהכשרות של המשרד למנהלי קייטנות.
	תיקון חוזר מנכ"ל קייטנות -  החוזר אמור להיות מעודכן לקראת קיץ 2016. המשרד מוציא דף דגשים למנהלי קייטנות לקראת הקיץ בנושא בטיחות, וסעיף זה יתווסף לחוזר המנכ"ל.

ליקוי
5.	פעולות מניעה בחופי רחצה: נמצא כי בצו הסדרת מקומות רחצה (סדרים ואיסורים במקומות רחצה מוכרזים) התשכ"ה-1965, המפרט את המתקנים והאמצעים הנדרשים להפעלת מקום רחצה מוכרז, אין כל אזכור לנושא ההצללה. נמצא כי בחופים רבים ההצללה אינה מספיקה ויש אי-בהירות בנוגע לאופן מדידתה. נמצא כי בחלק מהרשויות המקומיות תחנות ההצלה בחופי הים פועלות בעיקר בשעות האור שבהן יש קרינה חזקה. 

מעקב
משרד הבריאות
5.	הפיקוח של משרד הפנים נעשה בהתאם להנחיות המשותפות לשני המשרדים. המשרד מציין שהדרישות המפורטות למתקני ההצללה הן דרישות תכנוניות שחייבות להיות בטיפול מנהל התכנון של משרד האוצר.

מעקב
משרד הפנים
5.	תיקון צו הסדרת מקומות רחצה גובש ויועבר לאישור שר הפנים החדש עם כניסתו. בתיקון זה  יש הנחיות וכללים לשטחי ההצללה בחופי הרחצה. תחנות ההצלה פועלות בהתאם לצו הסדרת מקומות רחצה המקנות סמכות לרשות המקומית לקבוע את שעות הפעילות.

ליקוי
7.	הצללה בבריכות שחייה ובפארקי מים: (א) רק בריכות השחייה שנבנו לאחר דצמבר 2008 מחויבות בהצללה חלקית מעל המים, אם כי יש ניסיון של משרד הבריאות לבקש הקמת הצללות אלו גם בברכות שנבנו לפני מועד זה; (ב) אין ריכוז זמין של נתונים, במאגר ממוחשב בלשכות הבריאות במחוזות ובנפות, על ממצאי הליקויים בנושא הצללה שנמצאו בבריכות השחייה לצורך הפיקוח על תיקונם; (ג) לא נקבע תקן המחייב הצללה מעל אזורי המתנה למתקנים בפארק מים, אף על פי שהמבקרים ממתינים בתורים ארוכים בשמש. 



מעקב
משרד הבריאות

7.	לגבי תקן המחייב הצללה מעל אזורי המתנה למתקנים בפארק מים הדרישה צריכה להיות חלק אינטגרלי  של התקנות לתכנון ובניה שבאחריות וסמכות מנהל התכנון של משרד האוצר.
	מכיוון שמדובר בתקנות התכנון והבניה, קבלת ההחלטה בנוגע להרחבת חובת ההצללה בבריכות שניבנו לפני שנת 2008 נמצאת בסמכות מנהל התכנון, משרד האוצר.

ליקוי

8.	קביעת תקן להצללת גני משחקים: משרד הפנים לא פרסם הוראה המחייבת את הרשויות המקומיות להקים הצללות בגני משחקים למרות החשיבות הבריאותית; לפיכך גם מכון התקנים לא קבע תקן הכולל הנחיות לתכנון ההצללה. בבדיקה נמצאו למשל מגרשי משחקים בעיר מודיעין-מכבים-רעות שאינם מוצללים כלל.

מעקב
מכון התקנים

8.	הנושא נדון בוועדות התקינה הרלוונטיות אשר סבורות כי הדרישות לרמת ההצללה צריכות להיכלל בהנחיות או בחקיקה של משרדי הממשלה, בהתחשב בסוג האתר, במיקומו ובאופי האוכלוסייה בו. לעומת זאת, יש מקום להכין תקנים לאופן יישום דרישות חקיקה זו במקומות שבהם יש חסר בתקינה ברמת המוצרים להצללה ובטיחות המתקנים. לא התקבלה פנייה של המשרדים (בריאות/חינוך) למכון להכנת תקנים בנדון.

מעקב
משרד הכלכלה

8.	נושא הצללת מתקנים למשחקי ילדים נדון בעקבות דוח הביקורת בוועדת התקינה אשר באחריותה תקן למתקני משחקים ת"י 1498. לאחרונה פורסמה הצעת חוק התכנון והבנייה (תיקון – חובת התקנת אמצעי הצללה בגני שעשועים), התשע"ו–2015 אשר מתייחס לסוגיית הצללת המתקנים. לעניין בטיחות מתקן ההצללה, מסר מכון התקנים כי אגף התקינה פועל להתקנת התקינה הישראלית. הטיפול בפנייה זו נמצא בידי הועדה הטכנית לשלד פלדה לשם עדכון תקן ת"י 1225 "חוקת מבני פלדה" לעניין מבני הצללה.  התקן אינו רשמי, כמשמעותו בחוק התקנים, תשי"ג-1953, ואמור לשמש את המתכנן ביישום החקיקה כאמור לעיל.

ליקוי

9. 	נמצאו פערים בין המדידות שנעשו על ידי גופים שונים באותם מקומות ממש. כך למשל, בחופי הים נמצאו פערים בהערכת ההצללה באותו חוף ים בין הרשויות המקומיות, משרד הפנים ולשכת הבריאות המחוזית; נמצאו פערים באומדן שטחי ההצללה בכל מוסדות החינוך (גם בחינוך הממלכתי וגם בחינוך המוכר שאינו רשמי); נמצאו גם פערים באומדן שטחי הצללה בבריכות שחייה (הן לגבי השטח שמעל המים והן לגבי השטחים שמסביב לבריכות) בין לשכות הבריאות המחוזיות והנפתיות השונות במשרד הבריאות. לא נמצא כי נעשה ניסיון להגיע להסכמה בנוגע לכללים אחידים שימנעו חילוקי דעות.
	על כל הגורמים המודדים הצללות להגיע לאחידות ולהסכמות בנוגע לכללי המדידה של ההצללה כדי שלא ייווצרו כפילויות ויימנעו חילוקי דעות בקשר לתוצאות ההערכה מוצע לשקול את האפשרות להקים גוף שיבצע את המדידות בעבור כל הגופים.

מעקב
משרד הבריאות

9.	המשרד פועל בהתאם למדדים אחידים למדידת שטחי הצללה במוסדות חינוך ובריכות שחייה.
 	המשרד דן במשותף עם אגף התכנון של משרד החינוך בגיבוש הנחיות המשותפות לשני המשרדים לתכנון מוסדות חינוך ובכללן הנחיות בנוגע להצללה. לאחר השלמת כתיבת ההנחיות, תתבצע פנייה למנהל התכנון והבניה של משרד הפנים במטרה לפתח מדדים אחידים למדידה לכלל המשרדים, בהתבסס על ההנחיות הנ"ל. 

מעקב
משרד הפנים

9.	בצו שעתיד להתפרסם ישנו סעיף לעיין סככות צל- "במקום רחצה מוכרז יוצבו סככות צל ששטחן הכולל 200 מ"ר לפחות. אם שטח מקום רחצה מוכרז קטן מ-200 מ"ר - יוצבו סככות צל ששטחן הכולל 10% לפחות משטח מקום מוכרז כאמור. סככות הצל ימוקמו באופן שלא יפגע בשדה הראיה של המצילים."



ליקוי

10.	נמצא כי שירות הפיקוח על העבודה במשרד הכלכלה, האחראי לפיקוח ולאכיפת תקנות הבטיחות בעבודה להגנה על עובדים מפני השמש, צמצם עם השנים את תדירות הביקורות היזומות של מפקחי העבודה אצל מעסיקים בשל מיעוט מפקחים ושינוי סדרי העדיפות. 

מעקב
משרד הכלכלה

10.	לא דווח על תיקון הליקוי.

ליקוי

11.	נמצא כי משרד הכלכלה אינו מקבל דיווחים מרופאי עור על עובדים שחלו בסרטן העור, ויש חשש שנגרם כתוצאה מעבודתם בשמש - בניגוד לחובתם על פי החוק. היעדר רישום מלא ואמין של העובדים שחלו בסרטן העור פוגע באיתור של עיסוקים שיש להקדיש להם תשומת לב מיוחדת, ושל מעסיקים החשודים באי-מניעת המחלה. לדעת משרד מבקר המדינה על משרד הכלכלה בשיתוף המלב"מ לקדם את הפיילוט להעברת דיווחים מרופאי עור על חולים בסרטן העור שלגביהם יש חשש שהמחלה נגרמה מחשיפה לשמש במהלך עבודתם. ראוי גם לקדם את חובת הדיווח על סרטן העור בקרב כירורגים פלסטיים העוסקים בהסרת גידולי עור ולהגביר את המודעות לצורך בדיווח על מחלה זו בקרב רופאים תעסוקתיים. 

מעקב
משרד הבריאות

11.	אין מנגנון או חובת דיווח לעניין זה ולא ניתן לדווח על כך ללא חקיקה מתאימה. קיימת חובת דיווח על פי חוק  על תחלואה בסרטן על כל סוגיו. 
	המשרד מציין כי במרבית המקרים לא ניתן לשייך באופן חד משמעי קשר סיבתי בין חשיפה לשמש בזמן עבודה לבין תחלואה.

מעקב
שירותי בריאות כללית

11.	מערכת הרפואה התעסוקתית  בכללית מדווחת על מחלות עור תעסוקתיות, לרבות סרטן עור תעסוקתי, לרשם מחלות מקצוע כמו גם למוסד לביטוח לאומי.

ליקוי

13. 	פיקוח של משרד הבריאות על תכשירי הגנה מהשמש המשווקים בישראל: (א) נמצא כי למרות הוראת הצו והנוהל על ביצוע בדיקות לתמרוקים, לא היו בידי משרד הבריאות המכשור והידע הדרושים לכך, ולכן אינו מבצע בדיקות מדגמיות בעצמו כלל. רק בעקבות הביקורת הודיע משרד הבריאות כי ידאג לאמצעים לביצוע בדיקות מדגמיות; (ב) נמצא כי המשרד לא מקיים הליכי פיקוח ובקרה תקופתיים על תכשירי הגנה שכבר אושרו על ידו בעבר (הן של התכשירים עצמם והן של האריזה שעליה מופיעות הוראות השימוש), בין היתר כדי למנוע תופעה של זיופים הפוגעים בבריאות הציבור וביצרנים החוקיים; (ג) משרד הבריאות אף לא עדכן את הנהלים הישראלים בנוגע לתכשירי ההגנה בהתאמה לעדכונים בתקן האוסטרלי (בנושאי בדיקות לתכשירים וסימון מקדם ההגנה) שעליו התבססו הנהלים של משרד הבריאות. 

מעקב
משרד הבריאות

13.	המשרד מקיים פיקוח ובקרה על מוצרי תמרוקים על ידי ביקורות בשטח של הרוקחים המחוזיים.
	נוהל ישראלי מעודכן המיישר קו עם הרגולציה האירופית והנחיות הFDA  פורסם בחודש פברואר 2014.
	בשנת 2013 בעקבות דוח הביקורת רכש המשרד ציוד ופיתח שיטות בדיקה במכון לביקורת ותקנים של חומרי רפואה לקביעה כמותית של מקדמי הגנה. 

ליקוי

14.	תוקף (תאריך תפוגה) לתכשירי ההגנה מהשמש: בבדיקה עלה כי על מרבית תכשירי ההגנה אין תאריך תפוגה, אלא רק סימון מספר החודשים שהתכשיר ראוי לשימוש מאז שנפתח. היעדר תאריך התפוגה מעורר חשש שהציבור ישתמש בתכשיר שאינו יעיל - אף שלשימוש בו יש חשיבות בריאותית להגנה מפני סרטן העור. 

מעקב
משרד הבריאות

14.	המשרד טוען כי אין מקום לסמן תאריכי  תפוגה על תמרוקים. החוק בישראל (סעיף 55 ז ב פקודת הרוקחים [נוסח חדש], תשמ"א-1981 תואם לחקיקה האירופאית.
	מוצרי הגנה משמש הינם לרוב בעלי אורך חיים של יותר מ-30 חודשים. מוצרים מסוג זה מסומנים בעולם בתאריך "טוב לאחר פתיחה" ולא בתאריך תפוגה. 
	דרישות ישראליות לתאריך תפוגה יציבו את היצרנים הישראלים במצב לא תואם לרגולציה בעולם ולא יאפשרו שיווק מוצרים תוצרת חו"ל.

ליקוי

15.	הורדת מחירי תכשירי ההגנה: בשל מחירם הגבוה, תכשירי ההגנה אינם נמצאים בהישג ידה של חלק ניכר מהאוכלוסייה. נמצא כי משרד הבריאות היה מודע לצורך בהורדת מחירי תכשירי ההגנה ואף שלח בקשה בנדון לקופות החולים, אך לא בחן אילו פעולות ניתן לעשות בפועל לשם כך. 

מעקב
משרד הבריאות

15.	המשרד בחן מחדש עם קופות החולים (כל קופה בנפרד) את האפשרות להעמיק את ההנחות הקיימות  במטרה להנגיש את תכשירי ההגנה ככל הניתן לאוכלוסיות נוספות, להלן תוצאות בחינה זו:
	לאומית שירותי בריאות- מלבד ההנחות הקיימות (60% הנחה לכלל המבוטחים על מבחר תכשירים) יימכר התכשיר-ULTRASOL 34 LOTION 125 ML ב-16 ₪ לכלל המבוטחים.
	קופת חולים מאוחדת- בעקבות בקשת המשרד ההנחות הועמקו עוד ל-50-80% הנחה. התכשירים:  ULTRASOL KID 34 CRM 50ML ו-  ULTRASOL W/P 34 CRM 50MLנמכרים כעת ב-19.90 ₪. 
	שירותי בריאות כללית - תוסיף להציע למבוטחים תכשירי הגנה מקרינה בהנחות בטווח 35-60% מהמחירון. כאשר התכשיר בעל ההשתתפות העצמית הנמוכה ביותר הוא:ULTRASOL SPF34 FACE CR  50ML, הנמכר ב-33.51 ₪ לכלל מבוטחי הקופה וב- 22.34 ₪ לבעלי ביטוח משלים "כללית מושלם".
	מכבי שירותי בריאות- תוסיף להציע למבוטחים תכשירי הגנה מקרינה בהנחות בטווח 10-65% מהמחירון. כאשר התכשירים בעלי ההשתתפות העצמית הנמוכה ביותר הם: SUNNYCARE SPF 30 FACE 50ML ו SUNNYCARE SPF 34 FACE 50ML-, הנמכרים ב-31.51 ₪ לכלל מבוטחי הקופה.


ליקוי

16.   המלצות לשימוש בתכשירי הגנה: נמצא כי קיימים הבדלים בין פרסומים שונים של המשרד, ובין ההמלצות של קופות החולים והנחיות האגודה למלחמה בסרטן בנוגע למקדם ההגנה הרצוי בתכשירי ההגנה. נמצא כי בניגוד להמלצת משרד הבריאות, בתי המרקחת של כל קופות החולים מוכרות תכשירי הגנה בעלי מקדם הגנה גבוה מ-50. הקופות השיבו כי מכירת התכשירים בעלי מקדם הגנה גבוה מ-50 נועד לבעלי עור רגיש במיוחד, שהמשרד לא הזכיר בהמלצותיו.

מעקב
משרד הבריאות

16.	המלצות אחידות  בפרסום לשימוש בגובה מקדם ההגנה הרצוי בתכשירי הגנה מהשמש, כולל לבעלי עור רגיש ולאוכלוסייה בסיכון גובשו על ידי משרד הבריאות בשיתוף האגודה למלחמה בסרטן. בימים אלו המשרד עורך רביזיה בהמלצות על מנת לשפרן. הוכן נייר עמדה מעודכן בנושא. מכתב לקופות החולים יופץ עד 1.9.2016.

ליקוי

17. 	בישראל נמכרים הן פריטי ביגוד (כובעים, חולצות ומכנסיים) והן בגדי ים לילדים המסומנים ומוצגים כבעלי מקדם הגנה מקרינת השמש, המיועדים לפעילות ממושכת המתקיימת בשמש (עבודה ופנאי). נמצא כי משרד הכלכלה לא בחן את האפשרות לקבוע תקן ישראלי מחייב לגבי ביגוד זה כמקובל במדינות מערביות. בישראל גם אין חובה: 1. להצמיד הסבר בעברית על מהות מקדם ההגנה שהבגד נותן (UPF). 2. להצמיד לבגד אזהרות על מצבים כמו ריבוי כביסות שעלולות לפגום בהגנה שהוא נותן. 3. לקבוע אלו הוראות יש לתפור לבגד כך שיישארו עליו תמיד, ואלו אפשר רק לצרף בקרטון כהסבר למוצרים ייחודיים אלה. 

מעקב
משרד הכלכלה

17.	תקן אוסטרלי/ניו-זילנדי AS/NZS 4399:1996 המקורי, עליו מבוסס התקן ת"י 5299 "לבוש הגנה מהשמש-הערכה ומיון", מדבר על הספקת מידע בלבד לצרכן בדבר יכולת של טקסטיל ופריטי לבוש אישיים לספק הגנה מפני קרינה על-סגולה של השמש. התקן קובע שיטות בדיקה לקביעת מקדם הגנה של טקסטיל ו/או פריטי לבוש אישיים מפני קרינה על סגולה של השמש.  התקן לא קובע דרישות לתכונות של טקסטיל/פריטי לבוש אישיים ולא קובע דרישות לרמת הגנה של טקסטיל או פריטי לבוש מפני קרינה על-סגולה, אלא כאמור, מיועד לספק לצרכן מידע אובייקטיבי, מבוסס על שיטות בדיקה שבתקן, על מקדם ההגנה של המצרך. התקן חל על "בגדים ופריטי לבוש אישיים אחרים...הנלבשים קרוב לעור ומגנים מהשמש" (ציטוט). אי-לכך, לא ניתן להכריז על התקן כרשמי, אלא להפנות אל שיטות הבדיקה שבתקן ואל מיון רמת ההגנה, ברגולציות אחרות.

ליקוי

18. 	נמצא כי השירות המטאורולוגי שבאחריות משרד התחבורה מפרסם את תחזית עצמת הקרינה באתר האינטרנט שלו בלבד, והיא אינה מתפרסמת בתחזיות מזג האוויר בכלי התקשורת. גם גופים שרבים בתוכם מקיימים פעילויות כשהם חשופים לשמש, כמו במערכת החינוך, אינם משתמשים בתחזית הקרינה של השירות המטאורולוגי. 

מעקב
משרד הבריאות

18.	לדעת המשרד האמירה בכלי התקשורת להימנע מחשיפה לשמש לפי שעות מספקת.
	באתר המשרד מצוי נושא "לעתיד בריא 2020" ובחציץ "הגנה על העור מפני קרינה על סגולית" ישנו קישור לאתר השירות המטאורולוגי עם תחזית מדד ה-UV היומי לפי אזור בישראל.

מעקב
משרד התחבורה

18.	השירות המטאורולוגי מפיץ תחזיות קרינת UV מפורטות באתר האינטרנט שלו לכלל הציבור ומספק תחזיות אלו לחזאי הטלוויזיה באמצעות חיבור ישיר שלהם למערכות השירות. החל ממחצית 2016 יכללו תחזיות קרינת UV גם בתחזית ל"קול ישראל" ברדיו. 
	עצם העברת המידע לערוצי הטלוויזיה ולתחנות הרדיו אינה מבטיחה שמידע זה ייכלל בשידורי החדשות. לעורכי החדשות יש שיקולים משלהם והם משדרים בדרך כלל גרסה "רזה" מאוד של המידע הנשלח אליהם, לפי שיקול דעתם הבלעדי. אין חקיקה או הנחייה המחייבת אותם לשדר אזהרות מטאורולוגיות או מידע מסוג זה ואין בכוחו של השירות המטאורולוגי לאלץ אותם לשדר זאת. 


ליקוי

20.	העלאת המודעות של המבלים בחופי הים לסכנת סרטן העור ולדרכי מניעתו: משרד הפנים ומשרד הבריאות לא קיימו דיון משותף בנוגע לדרכים להעלאת המודעות של ציבור המתרחצים בחופי הים לסכנת סרטן העור כדי להגביר את השימוש בתכשירי הגנה. כמו כן, הצבתן של מכונות אוטומטיות לממכר שפופרות אישיות של תכשירי הגנה, כפי שיש בחופים ואתרים שונים, מאפשרת לציבור המבלים לרכוש תכשירי הגנה ואף עשויה לעודד את השימוש בהם. נמצא, כי למרות התועלת המרובה העשויה לצמוח מהצבת המכונות בחופי הים - אין נוהל המחייב זאת. משרד הפנים ומשרד הבריאות אף לא קיימו ביניהם דיון כיצד ניתן להגביר את הנגשת תכשירי ההגנה לציבור המבלים בחופי הים. משרד מבקר המדינה ממליץ כי משרד הפנים יבחן את האפשרות לעודד את הרשויות המקומיות להציב מכונות מסוג זה בחופים מוכרזים נוספים, וכן מוצע כי תיבחן האפשרות לפקח על מחיר התכשירים שיימכרו בהן. כמו כן יש להקפיד כי המכונות יוצבו במקום מוצל שבו תשמר יעילות התכשירים.

מעקב
משרד הבריאות

20.	אגף הרוקחות של משרד הבריאות הפיץ מכתב (אחזקת מלאי תכשירי הגנה מפני השמש בבית המרקחת 11771016) בו מנחה את הרוקחים המחוזיים לבצע בקרה כי אכן תכשירים להגנה מפני השמש נמצאים בבתי המרקחת של קופות החולים. כמו כן, במסגרת הבקרות של הרוקחים המחוזיים ירושלים, תל-אביב, חיפה, מרכז, צפון, דרום,  ייבדק מצאי  תכשירים להגנה מפני השמש בבתי המרקחת של קופות החולים.

מעקב
משרד הפנים

20.	למשרד הפנים אין כל סמכות חוקית בתחום הנגשת תכשירי הגנה לציבור המבלים בחופי הרחצה והצבת מכונות אוטומטיות למכירת תכשירים אלו.

ליקוי

21.	איסוף ופרסום מידע בנושא סרטן העור: (א) נמצא כי הלשכה המרכזית לסטטיסטיקה (להלן - הלמ"ס) והמרכז הלאומי לבקרת מחלות (להלן - המלב"ם) של משרד הבריאות קיימו סקרים בנושאים הקשורים להתנהגות המסייעת במניעה ובאיתור של סרטן העור ללא תיאום ביניהם תוך כפילות שהביאה לידי בזבוז משאבים והטרדת הציבור; (ב) נמצא כי רשם הסרטן הלאומי או כל גורם אחר במשרד הבריאות, לא בחן את הצורך לאסוף את המידע הקיים בקופות החולים על רמת התחלואה בסרטן העור שאינו מסוג מלנומה, ולכן מידע זה אינו נאסף מהקופות.

מעקב
משרד הבריאות

21.	המועצה הלאומית טרם בחנה נושא זה.

ליקוי

22. 	לאבחון מוקדם יש חשיבות עליונה בהגדלת סיכויי ההחלמה. מניתוח הנתונים עולה, כי בשנתיים האחרונות שלגביהם יש נתונים (2010-2009), יש עלייה בשיעור המלנומות החודרניות בהשוואה לממוקדות. נתון זה עלול להעיד על רמת מודעות נמוכה לחשיבותו של הגילוי המוקדם של סרטן העור, ודורש בחינה של הצורך בהגברת ההסברה בנושא - דבר שלא נעשה.

מעקב
משרד הבריאות 

22.	שיעור המלנומות החודרניות יציב בשנים האחרונות. שיעור המלנומות הממוקדות ירד מעט מאז 2008 אבל יציב בשנים האחרונות. חשוב לציין כי גילוי מוקדם של סרטן העור ומלנומה לא מומלץ לכלל האוכלוסייה אלא רק לקבוצה מוגדרת בסיכון גבוה. חוזר מנכ"ל מס' 10/12 מגדיר, בין היתר, קבוצות בסיכון גבוה לחלות בסרטן העור או במלנומה ואת אופי המעקב התקופתי הנדרש. חוזר זה מתעדכן מעת לעת (עדכון אחרון בוצע ב- יוני 2012) תוך התחשבות בדעת מומחים ובחידושים בתחום. במסגרת סקרים שבוצעו על ידי משרד הבריאות נמצא כי בקרב הציבור, המודעות לסכנה בחשיפה לקרינת השמש גבוהה. כמו כן, יתכן שכפועל יוצא מכך, ישנה יציבות ואף ירידה קלה בתחלואה במלנומות. בנוסף, ההמלצות כיום לגילוי מוקדם נוגעות רק לאוכלוסיות בסיכון ולאור זאת, לדעת המשרד, אין צורך בהגברת ההסברה.

ליקוי

23. 	אי-ביצוע בדיקות סקר לאיתור ולגילוי מלנומה לאוכלוסיות בסיכון: בעשור האחרון בוצע מחקר באחת ממדינות גרמניה ((Schleswig-Holstein המצביע על יעילות סקר שבוצע בקרב כל האוכלוסייה לצורך גילוי מוקדם של סרטן העור: נמצאה עלייה של 30% בגילוי של סרטן העור; 90% מהמלנומות אובחנו בשלב מוקדם (ממוקד, פחות ממ"מ); התמותה ירדה ב-50% מהצפוי חמש שנים לאחר המחקר. כתוצאה מהמחקר החלה לפעול באותה מדינה ב-2008 תכנית סטטוטורית כלל-ארצית לבדיקת סקר לסרטן העור אחת לשנתיים לתושבים מגיל 35. ואולם, עד מועד הביקורת לא דן משרד הבריאות, האיגוד המקצועי לרפואת עור ומין בהר"י וקופות החולים בתוצאות המחקר ובמסקנותיו הנוגעות לכדאיות וליעילות שבביצוע סקר תקופתי לקבוצות סיכון באוכלוסייה בישראל. כמו כן נמצא, כי קופות החולים אינן מרכזות מידע על אודות המבוטחים הנמצאים בקבוצות הסיכון לחלות במלנומה, ובדיקה לאיתור מוקדם של סרטן העור בקרב המשתייכים אליה תלויה ביזמתו של הנבדק הפונה לרופא בבקשה לביצוע הבדיקה. מוצע כי משרד הבריאות, בשיתוף הקופות, ישקלו אם יש מקום להכניס כמדד איכות את סיווג המבוטחים כמשתייכים לקבוצת סיכון לחלות בסרטן העור; ובהמשך לקבוע מדד איכות בנוגע לאחוז הביצוע של בדיקות עור תקופתיות לאוכלוסייה ברמת הסיכון כפי שתוגדר; ניתן להיעזר בניסיונה של הכללית בהפעלת מדד האיכות של המעקב אחר חולים לאחר כריתת מלנומה.

מעקב
משרד הבריאות 

23.	המלצות לגבי הפעלות תכניות סקירה מתקבלות בישראל ע"י  גופים וארגוניים מקצועיים על סמך הספרות המדעית הקיימת. המשרד דן באפשרות של תכנית סקירה לכלל האוכלוסייה ומצא כי אין מספיק ראיות ליישומה. החלטה זו היא בהתאם להמלצות הבינ"ל  ומקומיות  ונשענת על סקירות שיטתיות של הספרות המחקרית. הסקירה המתבצעת כיום היא על פי קריטריונים והנחיות קליניות שהמשרד הגדיר לסקירה של אוכלוסיות בסיכון בהתבסס על עמדות גופים וארגוניים מקצועיים ועל סמך הספרות המדעית הקיימת- המרוכזים בחוזר מנכ"ל מס' 10/12 בנושא "מניעה וגילוי מוקדם של מחלות ממאירות".
	מכיוון שמאפייני האוכלוסייה בישראל שונים מאלו של האוכלוסייה בגרמניה מבחינת צבע עור, דרגת רגישות לקרינת השמש וגורמי סיכון נוספים לא ניתן להשליך את תוצאות המחקר על אוכלוסיית ישראל. מגמות התחלואה בישראל ידועות שכן בישראל קיים רשם סרטן המרכז ביו היתר גם את אירועי המלנומות.




מעקב
שירותי בריאות כללית

	בשנת 2016 תכנס לפעילות מערכת שתזהה מטופלים שעברו כריתה של מלנומה כך שניתן יהיה להעלות את שיעור הנבדקים לאחר כריתת מלנומה, שהגיעו לבדיקת רופא עור אחת לשנה, על מנת לזהות מלנומה נוספת בחולים אלו. הכללית תשתף פעולה עם משרד הבריאות, לצורך הגדרת תהליך עבודה מושכל לאיתור קבוצות באוכלוסייה שנמצאות בקבוצת סיכון מוגבר לחלות במלנומה, ולביצוע בדיקות מעקב לקבוצה זו.

מעקב
מכבי שירותי בריאות

23.	לרופאי העור יוצאת דרך קבע הנחייה לקראת שבוע המודעות לסרטן העור בדבר חשיבות ביצוע סקר ובמיוחד לאוכלוסיות המוגדרות בסיכון גבוה 
	הנושא מתנהל בשתי זרועות: א. מאמץ ההסברה הכולל למול כלל האוכלוסייה – באשר למודעות לנושא ולחשיבות הסקר. ב. במישור המקצועי – חזקה על רופאי העור לאתר מבין מטופליהם מי שזקוק למעקב סדור ולהנחותם בהתאם.
	אין דרך לייצר רשם אוכלוסייה בסיכון מוגבר ולכן אין אפשרות לייצר תהליך מובנה של סקר יזום. 
	בנוסף, מכבי שירותי בריאות מאפשרת לכלל מבוטחיה לגשת לכל רופאי העור הפעילים בקופה במהלך שבוע המודעות לסרטן העור ללא עלות.

מעקב
קופת חולים לאומית

23.	לאומית משתתפת מידי שנה בשבוע  סקירת שומות לאיתור מוקדם של מלנומה. הסקירה מוצעת לכל המבוטחים, ללא תשלום

ליקוי 

24. 	ביצוע בדיקות הדמיה שלא לצורך לחולי מלנומה: נמצא כי לעתים מופנים חולים שחלו במלנומה ממוקדת או במלנומה חודרנית של פחות ממ"מ לבדיקות הדמיה מסוכנות (בגלל קרינה) ויקרות שאין בהן צורך רפואי.



מעקב 
משרד הבריאות

24.	הנושא עלה לדיון (ב-13.4.15) במועצה הלאומית למניעה, אבחון וטיפול במחלות ממאירות כשההמלצה היא כי מאחר וכיום אין מידע מדויק של מחקר פרוספקטיבי להראות יעילות שממנה ניתן לגזור קווים מנחים מחייבים, לכן, בינתיים, יש לסמוך על שיקול דעת הרופא המומחה ולגבש קונצנזוס של מומחים, ו/או להסתמך על המלצות ASCO ,  שאכן ממליצים להימנע משימוש יתר.

ליקוי

25. 	כריתת המלנומה יחד עם קשרית זקיף: נמצא כי אף שברוב בתי החולים הכלליים בארץ, רק חולים בודדים עוברים מדי שנה את ההליך הייחודי של כריתת המלנומה יחד עם כריתת קשרית זקיף, משרד הבריאות לא שקל לקבוע מדיניות אחידה שלפיה על בתי החולים להציע לחולים לעבור אותו באחד המרכזים הגדולים שצברו ניסיון רב. 

ליקוי
 
26. 	אין מדיניות אחידה של בתי החולים להפנות חולי מלנומה בשלבים מתקדמים של המחלה לטיפול באחד המרכזים הגדולים. במרכזים אלו יש ניסיון רב יותר בטיפול בשלבים המתקדמים של המחלה, כך שהטיפול ינוהל על ידי "מנהל מקרה" - מומחה לטיפול במלנומה. 

מעקב
משרד הבריאות

25,26.	מדיניות המשרד שצוינה כבר בדוח הערות ראש הממשלה 64ג' היא כי אין הצדקה להכיר בבית חולים אחד כמרכז רפואי מתמחה, לא השתנתה. המחלה נפוצה ויש חשיבות להתמחות של מספר רב של מרכזים בסוגים שונים של טיפולים כדי לייצר מיומנות טיפולית שמשליכה גם על חולי סרטן אחרים שאינו מלנומה.
	לדעת המשרד, יש הצדקה ל"מרכז מתמחה" במקרה שיש ציוד מאד ייחודי או מיומנות כירורגית ייחודית שאינה ניתנת להעברה. במידה ויהיה "מונופול" של "מרכז מתמחה" יפחתו בצורה משמעותית גם הניסויים הקליניים המרובים הנערכים היום, על פרוטוקולים טיפוליים שונים ובכך יפחת גם הניסיון הנצבר וגם ההכנסה החיונית כל כך לבתי החולים המשתתפים בניסויים רב מרכזיים. לרוב חולי המלנומה בארץ מוצעת טכניקת הזקיף כבר משנת  1994 באופן שיטתי, למעט תת קבוצות בעלות סיכון נמוך. למרות שאין מספרים מדויקים, נראה כי רוב חולי המלנומה בישראל הנזקקים  לבדיקת קשרית הזקיף מקבלים את הטיפול המיטבי, ורוב חולי המלנומה יגיעו, או יופנו גם כך למרכזים גדולים.	

ליקוי

27.	(א) נמצא כי המחלקה לרוקחות קלינית וניסויים קליניים במשרד הבריאות לא מעדכנת את מערכת המידע הממוחשבת לניהול המידע על הניסויים הקליניים בתחום המלנומה. לפיכך המשרד אינו יודע אילו מחקרים עדיין ממשיכים להתנהל ואילו כבר הסתיימו; (ב) משרד הבריאות גם אינו מקיים מבדקים מדגמיים של התאמת ביצוע הניסויים לפרוטוקולים שאושרו על ידי ועדות הלסינקי של בתי החולים ומשרד הבריאות; (ג) מאחר שמשרד הבריאות אינו עוקב אחרי התקדמותם של הניסויים גם אין הוא יודע באילו ניסויים היה מקום לאשר את הארכת תוקף הניסוי, ובאילו כדאי לסיים את ההליך הניסויי; (ד) אין שיתוף הדדי במידע בין שני גופים שונים במשרד הבריאות שיש בידיהם מידע על ניסויים קליניים המבוצעים בבתי החולים בישראל. 

מעקב
משרד הבריאות

27.	המערכת הממוחשבת החדשה הוכנסה לעבודה. עתה פועלים על ממשק בין המערכת והמערכות הממוחשבות של בתי החולים. בהשלמת שלב זה ובהשלמת שלב הסבה, יהיה ברשות המשרד כל המידע על ניסויים רפואיים  בארץ, כולל ניסויים במלנומה.
	בעקבות ההערה בדוח הביקורת, נוצר קשר עם החוקרים הראשיים במחקרים במלנומה והתקבל המידע על הניסויים המתנהלים והניסויים שהסתיימו. הוקמה יחידת בקרה במחלקה ומבצעים כבר מבדקים מדגמיים של תיקי המחקר המצויים ברשות החוקרים הראשיים.
	המשרד פועל כבר לתיאום ולהצלבת המידע בין הגופים בכל הנוגע לניסויים שבהם קיימות התקשרויות עם חברות מסחריות לצורך מימונם. ללא אישור הוועדה להתקשרויות מסחריות, לא ניתן אישור מנהל בית החולים לניסוי (טופס 7 לנוהל). רק לאחר קבלת אישור זה החוקר יכול להתחיל בניסוי. הנושא בתחום העניין של הנהלת בית החולים. במערכת החדשה המשרד יקבל את טופס 7 כאישור לכך שהליך ההתקשרויות המסחריות התקיים. לכל שאלה ספציפית לנושא ההתקשרויות, המשרד יקבל מידע מהוועדה להתקשרויות.
	
ליקוי 

28.	חלק מטופסי ההסכמה מדעת לניסויים של המרכזים הרפואיים שמאשר משרד הבריאות ושהחולים חותמים עליהם, לא כללו מידע על קיומם של טיפולים תומכים/פליאטיביים (להקלת הכאבים עד מות החולה) ועל האפשרות לקבל טיפולים אלו במקום להשתתף בניסוי. 

מעקב 
משרד הבריאות

28.	ב"נוהל ניסויים רפואיים בבני אדם – 2014" מתאריך  15 בנובמבר 15/11/2014, נכתב בדפי ההסבר: "בניסויים הרלוונטיים, בסעיף 4.10 של טופס ההסכמה - הסבר על טיפולים חלופיים, יש להתייחס גם לאפשרות של חוסר טיפול או טיפול פליאטיבי". החוקרים חייבים לפעול על פי הנוהל. והמידע מוצג לחולה.

ליקוי 

29.	נמצא כי טרם הסתיימו הליכי החקיקה של חוק ניסויים רפואיים בבני אדם שהחלו לפני כ-16 שנה. העיכוב בהליכי החקיקה עלול לפגוע לעתים באוכלוסייה חלשה וחסרת ישע, והוא מעכב גם את הקמת היחידה לפיקוח על עריכת ניסויים רפואיים בבני אדם. 

מעקב
משרד הבריאות

29.	החקיקה בנושא נמצאת בתכנית עבודה לשנת 2016 של הלשכה המשפטית במשרד.

ליקוי

30.	אין מידע נגיש וברור על סוגי הניסויים הקליניים לטיפול במלנומה באתרי האינטרנט של המרכזים הרפואיים ושל משרד הבריאות. משרד הבריאות אינו מקיים הליכי פיקוח ובקרה כדי להבטיח את רישום הניסויים במאגר העולמי בהתאם להנחיית חוזר מנכ"ל המשרד.




מעקב
משרד הבריאות

30.	כבר בנוהל הניסויים הקליניים 2006, יש התניה על הוצאת אישור המנהל (טופס 7), בקבלת מספר הרישום באתר ה- NIH. הנושא באחריות ועדת הלסינקי המוסדית. 
	המשרד שוקל בחיוב פרסום של הניסויים הרפואיים המאושרים בישראל, באתר אינטרנט של המשרד, בשפה העברית. הנושא בתכנית העבודה של אגף הרוקחות לשנת 2016.

ליקוי

31. 	נמצאו ליקויים בפעולות שעושה צה"ל למניעת סרטן העור בקרב החיילים ובמעקב הרפואי אחר חיילים בסיכון. בין היתר, אין החיילים משתמשים בכובעים רחבי שוליים ולעתים אף אינם משתמשים בכובע כלל; צה"ל לא בדק את רמת ההגנה הנוצרת על ידי הבדים שמהם מיוצרים הן המדים והן הכובעים; חיילים אינם מקבלים תכשירי הגנה; קיימת עמימות בצה"ל בנוגע למקדם ההגנה הרצוי בתכשירי ההגנה לשימוש החיילים; אין בצה"ל פקודה העוסקת בכל הקשור להצללות בטקסים; צה"ל אינו משתמש במידע שבידיו על חיילים בסדיר שנמצאו בסיכון לחלות בסרטן העור, כדי להבטיח שייעשו להם בדיקות תקופתיות. 

מעקב
צבא ההגנה לישראל

31.	צה"ל עוסק בחינוך המשרתים, בהסברה ובהעלאת המודעות לחבישת כובע כאמצעי הגנה מפני קרינת השמש (הוראות קרפ"ר בנושא חינוך לבריאות 606.001.1). קיימות הוראות המסדירות את השימוש בכובעים, כחלק מהפעילות בבגדי עבודה (מדי ב'), במסגרת פעילות אימונים (הוראות קרפ"ר 602.002.1 – "פגיעות חום – מניעה וטיפול" בה נכתב כי "לפני ביצוע פעילות בדרגת מאמץ 2 ומעלה, באחריות המפקד לוודא את הפרטים הבאים בקרב כל משתתף:...הימצאות כיסוי ראש לכל משתתף בשעות האור". וכן, בכרך הוראות הבטיחות של מינהל בטיחות ובקרת איכות - מפקדת זרוע יבשה, בפרק 5 הנחיה 5.3- "הגבלת אימונים לפי מזג אוויר ועונות השנה" נכתב: מפקדי היחידות המתאמנות...ידגישו את חשיבות הנושאים הבאים:...הקפדה על כיסוי מתאים של הגוף עפ"י תנאי האקלים". כובע רחב שוליים נחבש בעת פעילות מבצעית או פעילות שטח, כחלק מבגדי העבודה. לדעת חיל הרפואה, הכובע מספק הגנה מספקת לחובשים אותו, הן על הפנים ועל גשר האף והן על הצוואר ועל העורף. בנוגע לכומתה, היא אכן מעניקה הגנה מינימלית בפני השמש. לכן, בנוגע לסוגיה זו, ניתן היתר לחבישת כובע מצחייה ייעודי על מדי א' לבעלי תפקידים מסוימים, דוגמת מאבטחי מתקנים בכניסה לבסיסים (ק-33-05-01 הוראות קבע אכ"א מאפריל 2009). 
	תכשירי הגנה מפני שמש כלולים בסל הצבאי וקיימים בכל בתי המרקחת הצבאיים וכנגד מרשם רופא צבאי יסופק לחייל תכשיר בעל מקדם הגנה 30 לפחות, ללא תשלום. בעמוד הראשי של אתר משרד הבריאות מומלץ שימוש בתכשיר עם מקדם הגנה 15-50. בהמשך כתוב שיש להשתמש בקרם הגנה עם מקדם 15 לפחות. תכשירי הגנה בעלי מקדם הגנה 30 ומעלה מסופקים על פי מרשם רופא לכל חייל הנמצא בקבוצת סיכון, לשימושו האישי ובאופן קבוע. בנוסף, חיל הרפואה רוכש מתקציב הריפוי תכשירי הגנה מפני השמש המיועדים עבור חיילים בשירות סדיר, שאינם בעלי סיכון יתר, אך מבצעים פעילות חוץ (לוחמים, מאבטחים וכו'). התכשירים מסופקים בחדשי הקיץ על פי מפתח של בקבוק קרם הגנה לשלושה חיילים, מתוך ההבנה  כי חיילים מונחים להתאמן עם שרוולים מופשלים וכובע, ועליהם למרוח שטח קטן מגופם (פנים, עורף וצוואר). החל משנת 2014, יחל רכש תכשירי הגנה בעלי מקדם הגנה 30 גם עבור חיילים אלה. חלוקה על בסיס רחב יותר של תכשירי הגנה כרוכה במשמעויות תקציביות, וכן בשאלה האם הם אמורים להיות ממומנים מתקציב הריפוי. בהתאם להמלצת הביקורת, חיל הרפואה יבצע הערכה מחדש של סוגי הפעילות הדורשים שימוש בתכשירי הגנה, הן לאוכלוסיית הסדיר והן לאוכלוסיית המילואים, וימליץ למפקדי הצבא בהתאם. חיל הרפואה מקיים תכנית הסברה ופעולות לקידום הבריאות בתחום מניעת סרטן העור. הוראת קרפ"ר – חינוך לבריאות 606.001.1 קובעת כי כלל החיילים נדרשים לעבור אחת לשנה הדרכה בנושא נזקי השמש. בקרה ודיווח על ביצוע ההרצאות מרוכזים על ידי קציני בריאות הציבור הפיקודיים. בנוסף, חיל הרפואה מציין מדי שנה את יום המודעות לסרטן העור. החל מהשבוע המקדים למועד זה, ניתנים תורים רבים יותר לצורך סקירת שומות אצל רופאי העור. הנושא מפורסם ברשת הצבאית לכלל החיילים והם מוזמנים להגיע ולהיבדק.
	מעקב רפואי: קבוצת הסיכון לחלות בסרטן עור מוגדרת בספר הפרופילים הצבאי על פי המצבים הבאים: סעיף ליקוי במדרג הכשיר ללחימה בגין multiple atypical nevi וכן סעיף ליקוי במדרג הפסול מלחימה בגין קיומן של מעל 50 שומות בעור יחד עם רקע של מלנומה בקרוב משפחה מדרגה ראשונה או שנייה. באפריל 2013 הופצה הנחייה קלינית על ענף רפואה בנושא "אבחון מוקדם של מלנומה ממאירה". המסמך מפרט בפני רופא היחידה את חשיבות הנושא, גורמי הסיכון, אופן בדיקת החייל וסימנים מחשידים למלנומה. בסעיף 12 (מעקב) מצוין: "רצוי לזמן חייל/ת הנמנים על אחת מקבוצות סיכון (לרבות מספר רב של נקודות חן או קיום רקע משפחתי) לבדיקה יזומה פעם בחצי שנה. חייל עם מספר רב של נקודות חן, רצוי להפנות לבדיקת מעקב שגרתית על ידי רופא מומחה". בנוסף, אוכלוסיית אנשי הקבע בצה"ל מסקרת במסגרות הסקר השונות: במרכז לבדיקות תקופתיות שבחיל הרפואה, וכן על ידי רופאי היחידה במסגרת "סקר הבריאות לאיש הקבע" (הנחיית אגף רפואה מפברואר 2013). בהתאם לכך, כל איש קבע שבבדיקתו נמצא כי הינו בעל שומות רבות או שקיים רקע משפחתי של מלנומה, מופנה לבדיקת רופא עור לצורך המשך מעקב. חיל הרפואה יחדד את ההנחיה הקלינית בנושא אבחון מוקדם של מלנומה וידגיש את החובה בהפניית בעלי סעיפי ליקוי רלוונטיים למעקב רופא עור, לרבות הוספת הערה ברשומה הרפואית הממוחשבת, לגבי צורך במעקב רופא עור, לכל חייל עם סיכון מוגבר.

ליקוי

32.	נמצא כי אין ברישומי המשטרה מידע ממוחשב וזמין על שוטרים המשתייכים לאוכלוסייה בסיכון ועל שוטרים החולים בסרטן העור, ואין יכולת לוודא שהם אינם משובצים בתפקידים המחייבים חשיפה לקרני השמש העלולה להגדיל את סיכוייהם לחלות או להרע את מצבם; 2. נמצא כי מדי השוטרים המיועדים לחודשי הקיץ הם בעלי רמת סינון נמוכה של UPF 15, והדרישה לסינון הקרינה לא עמדה לפני משטרת ישראל בעת בחירת בדי המדים; למשטרה אין מידע אם כל הכובעים המשמשים את השוטרים עשויים מחומרים בעלי מקדמי הגנה מקרינת השמש. 

מעקב
משטרת ישראל

32.	המידע הרפואי התעסוקתי הנמצא ברשומה הרפואית של השוטר מקורו בעיקר בדיווחים שהשוטר מעביר על מצבו הבריאותי ולא כולל את כל המידע הרפואי על השוטר. כאשר השוטר מציין עובדה רפואית או מתגלה תבחין כלשהו בבדיקה הגופנית מצוין הדבר ברשומה הרפואית. נכון הדבר גם כאשר מתגלה מחלת סרטן העור, נרשם הדבר ברשומה הרפואית של השוטר. בין היתר מנוהלים ברשומה הרפואית גורמי סיכון. החל משנת 2014 מנהל מערך הרפואה של משטרת ישראל רשומה רפואית ממוחשבת בה נאגר המידע הרפואי תעסוקתי לגבי השוטר ומתאריך זה ואילך ניתן למצוא מידע רפואי מסודר לגבי השוטרים. מתוך המידע הנ"ל ניתן להפיק דוחות בחתכים שונים. לגבי כל שוטר המיועד לתפקיד כלשהו נעשית בדיקה שאין מגבלה רפואית המונעת ממנו לבצע את תפקידו. באשר למדים, קיים פתרון טוב שמושג על ידי שילוב שני פריטים - חולצת סיור וחולצה פנימית המנדפת זיעה. בנוסף, שתי התכונות, יכולת האוורור ויכולת סינון קרני השמש הינן פונקציה של צפיפות הבד ובאות אחת על חשבון השנייה. כלומר שיפור בתכונה על ידי שינוי צפיפות הבד תגרום לירידה בתכונה האחרת.

ליקוי

33. 	היעדר תכנית לאומית למניעת סרטן העור: נמצא כי אין תיאום בין הפעולות של מרבית הגופים שהוזכרו לעיל. משרד הבריאות לא בחן את יעילות הפעולות למניעת סרטן העור של כל הגופים, ולא שקל אם יש צורך בהכנת תכנית לאומית שבמסגרתה יתואמו הפעולות בין הגופים העוסקים בנושא. זאת עקב חומרתה של המחלה, שכיחותה הגבוהה ורמת הקרינה הגבוהה בישראל ברוב ימות השנה. משרד מבקר המדינה סבור כי כדי לקדם ולשפר את המניעה, האיתור והטיפול בסרטן העור על משרד הבריאות ליזום ולהוביל תכנית לאומית למניעת סרטן עור שתופעל במשך כל השנה לטווח של שנים, בדומה לנושאי מניעה בריאותיים אחרים כגון: מניעת השמנה, מניעת עישון, מניעת התמכרויות לאלכוהול וסמים. ישתתפו בה כל משרדי הממשלה, קופות החולים, האגודה למלחמה בסרטן וגורמים רלוונטיים נוספים, כל אחד בתחום אחריותו.

מעקב
משרד הבריאות

33.	ההמלצות בכל הנוגע למניעת סרטן העור פורסמו באתר משרד הבריאות כבר בדצמבר 2014 ובמהלך החודשים הראשונים של 2015 נשלחו דוחות מודפסים לספריות רפואיות, למוסדות אקדמיים, לאגודה למלחמה בסרטן, לאיגוד רופאי העור ולמוסדות אחרים. הוסף גם סרט הממחיש את חומרת החשיפה לקרינה על-סגולה. ראה גם מעקב לליקוי 16.

ליקוי

1. 	מידע בדבר שיעור הילדים המחוסנים: מידע מלא על המתחסנים חשוב ביותר הן בשגרה והן בעת התפרצות מחלות. אף שמשרד הבריאות פעל בשנים האחרונות להקמת מערכת מחשב מרכזית שתכלול מידע מלא על מקבלי החיסונים, עד מועד סיום הביקורת, ספטמבר 2013, לא הייתה במשרד מערכת מחשב כזאת, ועל כן העריך המשרד את שיעור הילדים שחוסנו רק על פי מדגם, שהתקבל מהגופים המבצעים חיסונים ומשתמשים במערכות מידע שונות. על המשרד לבחון את המשך הפעולות להקמת מאגר נתונים ארצי בנושא החיסונים, ועד להשלמתו לנקוט בצעדים הנדרשים להגביר את מידת העברת המידע בין הגופים ככל הניתן. כל זאת, תוך מתן הדעת להיבטים הנוגעים להגנת פרטיותם של אזרחי המדינה ותושביה. 

מעקב
משרד הבריאות

1.	דוחות כיסוי הופקו בתחילת דצמבר 2015 לשנים 2010-2015. הנתונים מהקופות החלו להגיע באופן שוטף מ-8.2015 וכוללים נתונים עד 6 שנים אחורה. נתונים מהקופות נמצאים בתהליכי טיוב מול הקופות ונקלטים חלקית במערכת נחליאל"י עקב איכות הנתונים. 

ליקוי

2.	שיעור הילדים שחוסנו, המעודכן במשרד לשנת 2010 ונוגע לילדים שנולדו בשנת 2008, נע בין 90% ל-97%. אף שמדובר בשיעור גבוה יחסית, מלמד נתון זה שעשרות אלפים מהילדים בישראל לא חוסנו בחלק מהחיסונים או לא חוסנו כלל. יש אוכלוסיות, דוגמת תושבי שכונות חרדיות בירושלים והבדואים בנגב, ששיעור המתחסנים בהן נמוך לעומת הממוצע הארצי, ויש סכנה גדולה להתפרצות מחלות (חלקן מידבקות) בקרבן. 
מעקב
משרד הבריאות

2.	שיעור הכיסוי החיסוני במגזר החרדי נמצא במגמה מעורבת. המשרד סבור כי הקושי בגיוס אחיות למגזר זה והחוסר באחיות שנובע ממנו משליכים על נתוני הכיסוי החיסוני.  בהתאם לכך, המשרד קידם תכנית תמריצים לאחיות טיפת חלב במגזר זה אשר נכנסה לתוקף בחודש דצמבר 2015 וצפויה לשפר הכיסוי החיסוני במגזר החרדי. המשרד גיבש,  בהסכמת אגף התקציבים באוצר, תכנית תמריצים כספיים לאחיות שתקלטנה בתחנות המשרתות את המגזר החרדי וכן להארכת תכנית תמריצים לאחיות המועסקות בתחנות המשרתות את המגזר הבדואי. תכנית התמריצים למגזר החרדי מתבצעת החל מ-1.12.15. טרם אושרו המשך תמריצים למגזר הבדואי.
	בנוסף, על מנת להתמודד עם המחסור, מתבצע תשלום באמצעות תקנים בלתי מאוישים. קיצוץ התקנים מצמצם אפשרות זו ומחמיר את הבעיה. בתקציב 2016 נכללת תוספת תקציבית עבור הוספת תקני אחיות בעיריות.
	שיעור הכיסוי החיסוני במגזר הבדואי נמצא במגמת ירידה. המשרד סבור כי לסיום תכנית התמריצים לאחיות המועסקות במגזר זה, יש חלק נכבד בירידה בכיסוי החיסוני ופועל לחידוש התוכנית. ההנגשה בקהילה הבדואית בנגב כוללת בין היתר, את התחנות היבילות והפעלת הניידת. עם זאת האוכלוסייה הבדואית ברובה מעדיפה להגיע לתחנות הקבועות ורק המיעוט מגיע לתחנות היבילות.

ליקוי

3.	העברת מידע על תינוקות שנולדים לתחנות טיפת חלב: תחנות טיפת חלב אינן מקבלות מידע שוטף על התינוקות שנולדו, אף שהמשרד מקבל מידע חודשי על תינוקות אלה. לפיכך, אם יולדת בוחרת שלא לפנות לתחנת טיפת חלב לאחר הלידה, תחנות טיפת החלב לא ידעו על התינוק שנולד, והדבר עלול לגרום לאי-קבלת חיסונים. מידע על תינוקות שנולדים חשוב בייחוד בנוגע לאוכלוסיית חסרי המעמד בישראל (כמהגרים ועובדים זרים), מכיוון שבארצות מוצאם אין מערך חיסונים מסודר, ומכיוון שהם מתגוררים בישראל בצפיפות רבה יחסית - ובשל כל אלה הסיכוי להעברת מחלות בקרבם גבוה.




מעקב
משרד הבריאות

3.	המשרד החל בתהליך למימוש מערכת דיווח לידות לאומית, ובמסגרת זו מתכנן ליישם תהליך עדכון שוטף על ילודים לתחנות טיפת חלב.

ליקוי

4.	העברת מידע על החיסונים בין הגופים: הגופים שנותנים חיסונים אינם מוסרים מידע הנוגע לחיסונים שהם נותנים, לגוף המחסן הבא: התחנות אינן מוסרות מידע ל"שירותי הבריאות לתלמיד" שמפעיל משרד הבריאות ושירותי הבריאות לתלמיד אינם מוסרים מידע לצה"ל. העברת המידע בין הגופים חשובה על מנת שבכל מסגרת יוכלו לוודא כי המטופל השלים את תכנית חיסוני השגרה. שירותי הבריאות לתלמיד אינם מוסרים לצה"ל מידע על החיסונים שעשו לתלמידים. עקב כך, צה"ל עלול לשבץ מתגייסים בלי שמצוי ברשותו המידע הרפואי המלא עליהם. המידע זמין רק בפנקסי החיסונים שנמצאים אצל ההורים, שעלולים להיפגם או להיעלם. 

מעקב 
משרד הבריאות

4.	החל מ-4/2015 העברת מידע מתבצעת בין משרד הבריאות ושלושת הקופות באופן הדדי. שרותי בריאות כללית מקבלת מידע ממשרד הבריאות אך אינה מעבירה למשרד חיסונים שבוצעו במסגרתה. תהליך מול צה"ל עדיין לא הותנע. הנושא נמצא בבדיקת היתכנות. צפי לסיום: סוף שנת 2016.

ליקוי

5. 	פעולות המשרד להעלאת שיעור המתחסנים: לדברי ראש שירותי בריאות הציבור, החלטת הורים שלא לחסן את ילדיהם בחיסוני השגרה המומלצים היא תופעה ההולכת וצוברת תאוצה בישראל בשנים האחרונות. אי חיסון ילדים עלול לסכן לא רק אותם אלא גם את הסובבים אותם - והדבר עלול לגרום להתפרצות של מחלות. כדי להגביר את נכונות הציבור להתחסן הועלו בשנים האחרונות כמה רעיונות, שחלקם מקובלים בכמה מדינות מערביות, כמו התניית ההרשמה לגני ילדים ציבוריים בקבלת חיסונים, חיוב הורים שלא חיסנו את ילדיהם בעלויות אשפוז הילדים בעקבות מחלות שנגרמו בשל אי-קבלת החיסונים והתניית קבלת קצבאות הילדים בחיסון הילדים. לצורך קידום הרעיון של התניית קבלת הקצבאות בחיסון הילדים אף נעשו שינויים בכמה חוקים. הרעיונות לא יושמו מסיבות שונות, וביניהן - קשיי נגישות לקבלת חיסונים בחלק מהיישובים והיעדר מאגר מידע ממוחשב, הכולל פרטים על החיסונים שקיבל כל ילד. 

מעקב
משרד הבריאות

5.	הוועדה לתכנון וביצוע הליך שיתוף הציבור בחיסונים החליטה להתמקד בהיענות הצבור לחיסון נגד נגיף הפפילומה בבנות בגיל 14, שהוכלל בסל הבריאות בשנת הלימודים תשע"ד.  הליך שיתוף ציבור והנחיית קבוצות מיקוד בוצעו במהלך החודשים ספטמבר – דצמבר 2016 כמו כן בוצע סקר אינטרנטי, על ידי חברת סקרים. הליך השיתוף בוצע בקרב אימהות ממגוון קבוצות האוכלוסייה: דתיות לאומית, דתיות חרדיות, חילוניות וערביות. דוח מסכם עם המלצות לפעולה נמצא בשלב כתיבה. 
	כל שאלוני המחקר לבחינת השפעת ההסברה והפרסום על היענות הורים לחסן את ילדיהם מולאו, למעט כ- 100, שלא מולאו בשל בעייתיות בפעולת הסקירה. צוות המחקר בקש ארכה שאושרה עד אוגוסט 2016.

ליקוי 

6.	מתן חיסונים מיותרים: ילדים רבים נפצעים ופונים לחדרי המיון, שם ניתן להם חיסון משולב נגד טטנוס (צפדת) ודיפתריה (אסכרה) (DT). גם בבתי הספר מקבלים הילדים בכיתות ב ו-ח חיסון נגד טטנוס ודיפטריה, המכיל בנוסף גם תרכיב נגד שעלת. יוצא, שהילדים המחוסנים במיון ואחר כך גם בבתי הספר, מקבלים מנה כפולה של חיסון נגד טטנוס ודיפתריה, ואם החיסונים ניתנים בסמיכות זמנים גובר הסיכון לפתח תופעות לוואי מקומיות ממושכות יותר ובעוצמה גבוהה יותר לעומת קבלת מנה יחידה. נוסף על כך, אם יהיו הורים שיוותרו על החיסון הניתן בבתי הספר - ילדיהם לא יהיו מחוסנים כנגד מחלת השעלת.

מעקב
משרד הבריאות

6.	אין התקדמות בתיקון הליקוי. 

ליקוי

7.	שעות קבלת הקהל בתחנות: בחלק מהתחנות של שלושת המפעילים לא ניתן שירות בשעות הערב או בימי שישי, אלא רק בשעות העבודה הרגילות (16:00-8:00). הדבר בולט בתחנות הממשלתיות. רבים מההורים אינם יכולים להגיע לתחנות בזמנים אלה, ועל כן הם דוחים את מתן החיסונים לילדיהם למועד מאוחר מהמומלץ בלוח חיסוני השגרה.

מעקב
משרד הבריאות

7.	אין התקדמות בתיקון הליקוי. 

ליקוי

8.	הוועדה המייעצת למחלות זיהומיות וחיסונים: אחד מתפקידי הוועדה המייעצת הוא להמליץ לראש שירותי בריאות הציבור ולהנהלת המשרד בנוגע לכלל הסוגיות הקשורות לחיסונים בישראל. הוועדה המייעצת מונה 23 חברים וארבעה משקיפים, וממנה אותה, כאמור, ראש שירותי בריאות הציבור במשרד הבריאות. יו"ר הוועדה הוא הרופא המחוזי של לשכת הבריאות חיפה, ויותר ממחצית חבריה שלהם יש זכות הצבעה (13) הם עובדי מערכת הבריאות הממשלתית (המשרד, לשכות הבריאות ובתי החולים הממשלתיים) דבר שעלול להשפיע על הצבעתם בדיוני הוועדה; לוועדה אין כלכלן זמין שיבצע עבורה את התחשיבים הכלכליים, והיא נאלצת לאתר מומחים שיעשו עבורה תחשיבים אלה, תהליך הנמשך לעתים זמן רב. כן נמצא כי לא בכל הישיבות של הוועדה עולה הסוגיה הרגישה של חשש לניגוד עניינים של מי מחבריה (משום שהאמור באינטרסים כלכליים), כפי שנדרש בכתב המינוי של הוועדה. משרד מבקר המדינה ממליץ למשרד הבריאות לדאוג להימצאותו של כלכלן זמין שיסייע לעבודת הוועדה. כמו כן, על יו"ר הוועדה לבחון בתחילת כל ישיבה אם יש חשש לניגוד עניינים של מי מחברי הוועדה.

מעקב
משרד הבריאות

8.	הוועדה בוחנת בתחילת כל ישיבה אם יש חשש לניגוד עניינים של מי מחברי הוועדה.

ליקוי

9.	ריכוזיות בתחום החיסונים בידי המשרד: ההתנגדות לחיסונים קיימת מיום המצאתם, אך בשנים האחרונות היא הולכת ומתעצמת. הגורמים המופקדים כיום על מכלול הנושאים הנוגעים לחיסונים הם משרד הבריאות באמצעות שירותי בריאות הציבור, וכן האגף לאפידמיולוגיה והוועדה המייעצת והמנחה הכפופים למשרד. יוצא שהמשרד למעשה מרכז בידיו את כלל הפעילות הנוגעת לחיסונים בישראל וגם מעריך את עצמו לאחר ביצוע. המשרד לא בחן את האפשרות לשינוי מודל הפעולה הקיים, באופן שיצמצם את ריכוזיות משרד הבריאות בתחום החיסונים, בין השאר על ידי שינוי הרכב הוועדה המייעצת, כך שלא יהיה בה רוב לעובדי מערכת הבריאות הממשלתית, ויאפשר לנציגים מקרב הציבור להיות שותפים, במידה זו אחרת, בהליכי קבלת ההחלטות. זאת במטרה להגביר את אמון הציבור במערך החיסונים הן ברגיעה והן בעתות חירום (כולל בהתפרצויות). חשוב להגביר את אמון הציבור במערך החיסונים, כדי להעלות את שיעור המתחסנים. ביולי 2012 עלתה הצעה ברוח זו ליו"ר הוועדה המייעצת ולמשרד הבריאות, בה צוין שכדאי לבחון את דרכי הפעולה הנהוגות בקנדה ובאוסטרליה בנוגע לאי-ריכוז כל הפעולות בידי משרד הבריאות - אולם לא נמצא תיעוד שהמשרד בחן הצעה זו.

מעקב 
משרד הבריאות 

9.	כפי שצוין בעבר, הנושא נדון  ונמצא כי אין מקום לשינוי לאור העובדה כי אין הוכחות שמדיניות כזו אכן מעלה את אמון הציבור או את אחוזי ההתחסנות. 
	בכל המחלות הניתנות למניעה ישנה בקרה של ארגון הבריאות העולמי ובנוסף יישנן ועדות חיצוניות למשרד הבריאות בנושאים שונים כדוגמת ועדת הפוליו והוועדה לאלימינציה של חזרת וחצבת שבראשן עומדים מומחים שאינם עובדי המשרד.

ליקוי

11. 	חיסוני מבוגרים: חשוב מאוד שמבוגרים יתחסנו בחיסונים שעליהם ממליץ המשרד לכלל האוכלוסייה (נגד 11 מחלות) ולמי שנכללים בקבוצות סיכון (נגד עוד חמש מחלות), מכיוון שהשפעת חלק מהחיסונים הניתנים בגיל הילדות פגה לאחר כמה שנים, ומכיוון שמחלות עלולות להתפרץ אצל מבוגרים בעצמה רבה יותר מאשר אצל ילדים. ואולם בביקורת עלה כי המדינה אינה מממנת את רוב חיסוני המבוגרים שעליהם ממליץ המשרד, וכמו כן לא קיימת תשתית מסודרת לקבלת חיסונים אלה. כמו כן, למשרד הבריאות אין מידע בנוגע לשיעור המבוגרים שחוסנו בכל אחד מהחיסונים שהמשרד המליץ עליהם (פרט למידע בנוגע לשיעור המבוגרים שחוסנו נגד שפעת ונגד פנוימוקוקוס). עוד נמצא כי המשרד וקופות החולים אינם מקיימים פעילויות הסברה בנושא החשיבות שבחיסוני מבוגרים (פרט לפעילויות הסברה בנוגע לחשיבות ההתחסנות נגד שפעת). על המשרד לרכז מידע בדבר שיעור המבוגרים המתחסנים בסוגי החיסונים השונים ולפעול להעלאת שיעור זה, בין היתר באמצעות פעולות הסברה בנוגע לחשיבות ההתחסנות והסדרת התשתית לקבלת החיסונים. כמו כן, על המשרד לבחון את נושא מימון חיסוני המבוגרים.

מעקב
משרד הבריאות

11.	למשרד יש נתוני התחסנות של נשים הרות נגד שעלת וכיסוי חיסוני נגד שפעת במבוגרים. כיסוי חיסוני נגד שפעת בקרב בני 65 ומעלה, בקרב חולי אסטמה, בקרב חולי סכרת בני 18 ומעלה,  וכן כיסוי חיסוני נגד פנאומוקוק בקרב בני 65-74 הינם מדד איכות בתכנית הלאומית למדדי איכות.
ליקוי

12.	חיסון עובדי מערכת הבריאות: עובדי מערכת הבריאות חשופים להידבקות במחלות, ובהן מחלות מידבקות קשות, והם עלולים להדביק את מטופליהם במחלות אלה. הדבר מסוכן בייחוד כאשר עובדים אלה מטפלים בחולים בעלי מערכת חיסון חלשה (למשל פגים וחולי סרטן). לפי הנחיות המשרד, על עובדים חדשים להשלים את קבלת החיסונים עד חצי שנה מתחילת עבודתם; ועל עובדים ותיקים להשלים את קבלת החיסונים עד סוף שנת 2013. הביקורת העלתה כי לאומית שירותי בריאות וקופת חולים מאוחדת לא עמדו בלוח הזמנים שקבע משרד הבריאות, וכי שירותי בריאות כללית ומכבי שירותי בריאות קיבלו ארכה עד סוף יוני 2014. גם עיריות תל אביב-יפו וירושלים טרם השלימו את חיסון כלל העובדים. 
	חיסון נגד שפעת: בכל שנה המשרד מפרסם חוזר בנוגע להיערכות מוסדות הבריאות לחורף. על פי החוזרים, חובה על צוותי הרפואה בבתי החולים ובקהילה להתחסן נגד שפעת. ואולם לפי נתוני המשרד חוסנו נגד שפעת רק כ-24% מעובדי מערכת הבריאות (לעומת למשל יותר מ-80% מהרופאים, האחיות והרוקחים בארצות הברית). כמו כן, רוב בתי החולים אינם עומדים ביעד התחסנות של 50% שקבע המשרד. נוסף על כך, ראש שירותי בריאות הציבור דרש ממנהלי המוסדות הרפואיים להכין תכנית פעולה שתכלול הסברה בדבר חשיבות קבלת החיסון, אך בביקורת עלה כי רק שישה בתי חולים הכינו את התכנית האמורה.
	עובדי מערכת הבריאות שאינם מתחסנים עלולים לסכן את עצמם, את בני משפחותיהם, את חבריהם לעבודה ואת המטופלים במערכת הבריאות (בייחוד פגים וחולים בעלי מערכת חיסונית חלשה כגון חולי סרטן). עד כה התחסנו רק חלק מהעובדים. על משרד הבריאות, הקופות, בתי החולים והגופים המספקים שירותי בריאות לעשות את הדרוש כדי להעלות את שיעור העובדים המתחסנים, על פי הוראות משרד הבריאות. על הנהלות גופים אלה למנוע מעובדים שאינם מחוסנים לסכן את מטופליהם ואת הסובבים אותם.

מעקב
משרד הבריאות

12.	המרכז הלאומי לבקרת מחלות מרכז את נתוני ההתחסנות של האוכלוסייה כנגד שפעת משנת 2008. כחלק מהתכנית לקדם התחסנות בקרב עובדי בריאות, המשרד שקל לתת תמרוץ כספי לבתי חולים המובילים בכיסוי החיסוני. מדובר באמצעי אחד מני רבים ובסופו של דבר הוחלט לנקוט במספר גישות על מנת לעודד התחסנות כגון בקרה שוטפת על שיעור עובדי בריאות המתחסנים נגד שפעת ותכניות מקומיות בבתי החולים להגברת ההתחסנות.

מעקב
עיריית תל אביב-יפו

12.	כל האחיות חוסנו על פי הנדרש בתכנית חיסוני עובדי הבריאות, למעט: שתי אחיות, שאחת מהן פורשת לגמלאות תוך כחודש; חמש אחיות עם קונטרה-אינדיקציה (הוריית נגד) למתן חיסון זה או אחר; שתי אחיות בתהליך השלמת סדרת חיסוני צהבת B ושתי אחיות שטרם השלימו בדיקת דם לנוגדנים.
	העירייה פועלת על פי נוהל החיסונים בקרב אחיות חדשות הנכנסות לשירות.

מעקב
קופת חולים מאוחדת

12.	תהליכי אפיון המערכת הממוחשבת מתקיימים בימים אלו. מאוחדת צפויה להפעיל את המערכת הממוחשבת החדשה אשר תכלול גם נושא חיסוני עובדים לקראת סוף שנת העבודה הנוכחית (2016). חיסוני עובדים מתועדים באופן חלקי.

ליקוי

13.	התפרצות מחלות הדורשות התערבות מידית: לעתים מתפשטים בארץ או בעולם נגיפים, הגורמים להתפרצות מחלות מסוכנות הדורשות התערבות מידית של משרד הבריאות לחיסון האוכלוסייה מפניהן- היעדר דיון הנוגע לחיסון המחודש כנגד פוליו משך כארבע שנים : אמנם ביולי 2012 קיימה ועדה שמינה ראש שירותי בריאות הציבור בנושא הפוליו (להלן - ועדת הפוליו) דיון בנושא תכנון מאגר חיסוני הפוליו למקרה של התפרצות הנגיף, ובו נסקרו כל סוגי החיסונים נגד הנגיף הקיימים בעולם. רק בדיון זה נדון לראשונה מתן החיסון המחודש, אף שהוא קיים כבר משנת 2009. מפרוטוקול הדיון עולה כי ועדת הפוליו לא ציינה בסיכום הדיון את הנימוקים לאי-החלפת מלאי החיסון הקיים למקרה של התפרצות (תרכיב המכיל שלושה זנים) במלאי החיסון המחודש, היעיל והבטיחותי יותר (בעל שני הזנים). נוסף על כך, אף שוועדת הפוליו קבעה כי סוגיית החיסונים נגד נגיף הפוליו בעתות חירום (התפרצויות) תועלה לדיון בוועדה המייעצת - הדבר לא נעשה. זאת ועוד, לא נמצאו בוועדה המייעצת או באגף לאפידמיולוגיה מסמכים המעידים כי שני הגופים דנו בחיסון המחודש (היעיל והבטוח יותר), משנת 2009 (מועד רישומו בעולם) ועד למועד התפרצות נגיף הפוליו בישראל (במשך כארבע שנים) - אז השתמשו בו לחיסון של ילדי ישראל. נוכח הסכנה הנשקפת במקרי התפרצויות של מחלות זיהומיות, על הוועדה המייעצת והאגף לאפידמיולוגיה לדון בכל חיסון חדש הקיים בעולם, המונע מחלה שיש סיכוי שתפרוץ בישראל, להחליט לגביו, לתעד את כל הדיונים בעניין כל חיסון ולבחון בכל פרק זמן אם יש לשנות את ההחלטות נוכח ההתפתחויות והשינויים. 
	כאמור, בזמן ביצוע הביקורת הקים המשרד את "הוועדה לתכנון וביצוע הליך שיתוף הציבור בעיצוב מדיניות להתמודדות עם בחירת הורים לא לחסן את ילדיהם בחיסוני השגרה", כדי להגביר את נכונות הציבור להתחסן. מן הראוי שלוועדה יינתנו הנחיות לדון גם במקרי התפרצויות של מחלות. 

מעקב
משרד הבריאות

13.	הוועדה המייעצת והאגף לאפידמיולוגיה דנים בחיסונים חדשים ככל שמתאפשר. דיוני הוועדה מתועדים בסיכום מפורט המתפרסם באתר האינטרנט שלה. הוועדה דנה מחדש בהחלטות קודמות בהתאם לצורך.
http://www.health.gov.il/Services/Committee/IDAC/Pages/default.aspx

משרד הבריאות
		המערך של תחנות טיפת חלב 

[bookmark: _Toc379895960]הגופים המבוקרים: משרד הבריאות, קופת חולים לאומית, מכבי שירותי בריאות, קופת חולים מאוחדת, שירותי בריאות כללית; עיריית תל אביב-יפו; עיריית ירושלים. 

ליקוי 

1.	כוח האדם בתחנות: (א) מחסור באחיות בתחנות: בכמה תחנות מספר המשרות קטן מהדרוש על פי הוראות המשרד; בתחנות שפועלות במגזר החרדי בכמה ערים יש כ-20 משרות שאינן מאוישות, והדבר גורם לעומס עבודה על האחיות המועסקות בתחנות אלה, להמתנה ארוכה לקבלת חיסונים ולביצוע בדיקות סינון וכן לביטול פעילויות כמו ביקורי בית, שהתחנות רואות בהם נדבך מרכזי בשירות שהן נותנות.
	ב) מטלות נוספות שמבצעות האחיות: ממועד הוצאת החוזר שקבע תקן לאחיות בתחנות בשנת 2007, הוסיף המשרד נהלים שלפיהם הוטל על האחיות בכל התחנות לבצע פעולות נוספות, בלי שניתן לכך ביטוי בשינוי התקן. הדבר גורם בין היתר לביצוע בדיקות לתינוקות במועד מאוחר מהמועד הרצוי; לביצוע חלק מהפעולות באופן חלקי ושלא על פי הנהלים; ולאי-ביצוע פעולות נדרשות, כגון בדיקות סינון; השירות הניתן לילדים בתחנות טיפת החלב מהלידה ועד גיל שש, נועד למנוע מהם ללקות במחלות זיהומיות ולאתר בעיות בהתפתחותם או בבריאותם. ואולם, המחסור באחיות ועומס העבודה המוטל עליהן גורם לביצוע פעולות רבות באיחור או לאי-ביצוען כלל, והדבר עלול לגרום לילדים מסוימים נזק בלתי הפיך. על משרד הבריאות למצוא פיתרון לבעיות אלה. 

מעקב
משרד הבריאות

1.	המשרד גיבש, בהסכמת אגף התקציבים באוצר, תכנית תמריצים כספיים לאחיות שתקלטנה בתחנות המשרתות את המגזר החרדי וכן להארכת תכנית תמריצים לאחיות המועסקות בתחנות המשרתות את המגזר הבדואי. 
	תכנית התמריצים למגזר החרדי מתבצעת החל מ-1.12.15 -עתיד לעבור פרק זמן מסוים מרגע אישור התמריץ ועד שמאותרות אחיות מתאימות, בפרט לאור תחרות גדולה על אחיות באזור המרכז וקושי נוסף לגייס אחיות לעבודה במגזר החרדי. מאז אישור התמריצים ולאחר מאמצים אותרו שתי מועמדות שעתידות להתחיל לעבוד בתחנות בבני ברק החל מ-1.3.16. נמשכים המאמצים לאתר אחיות נוספות. בנוסף, על מנת להתמודד עם המחסור, מתבצע תשלום באמצעות תקנים בלתי מאוישים. קיצוץ התקנים מצמצם אפשרות זו ומחמיר את הבעיה.
	טרם אושרו המשך תמריצים למגזר הבדואי.
	בתקציב 2016 נכללת תוספת תקציבית עבור הוספת תקני אחיות בעיריות.

ליקוי
 
2.	שעות קבלת קהל בתחנות: בתחנות רבות לא ניתן שירות לאחר שעות העבודה הרגילות (16:00-8:00). רבים מההורים אינם יכולים להגיע לתחנות בשעות אלה, עקב עבודתם או מסיבות אחרות, ועל כן הם נמנעים מלעשות בדיקות לילדיהם או דוחים את מתן החיסונים לילדיהם למועד מאוחר מהמומלץ בלוח חיסוני השגרה. 

מעקב
משרד הבריאות

2.	בעקבות הצפת הקשיים והמגבלות להרחבת שעות העבודה של האחיות, ולאור ההסכם הקיבוצי הקיים לגבי שכר העובדים בדירוג אחים ואחיות, נתקבלה הסכמה ממשרד האוצר לכלול את השיקולים הנ"ל בדיונים לקראת חתימת ההסכם העתידי.  
	כפי שצוין בעבר, הרחבת שעות הפעילות כיום מתבצעת באמצעות מנגנון המאפשר לאחיות בריאות הציבור בטיפות חלב באופן וולונטרי לבצע משמרות בשעות הערב ובימי שישי על בסיס תקנים לא מאוישים קיימים. לא ניתן להרחיב באופן רוחבי את שעות העבודה של האחיות עד שלא יעודכן ההסכם הקיבוצי בהתאם ולכן זה מתקיים באופן נקודתי.	
	במקביל מתכנסת וועדת לקביעת נורמה לטיפות חלב. הוועדה עוסקת בין היתר, גם בנושא הרחבת שעות הפעילות של טיפות החלב. הוועדה קיימה 3 מפגשים בין התאריכים 7.9.14 ועד 21.1.15 בהם נדון, בין היתר, נושא הרחבת שעות פעילות התחנות (המשרד הציג בפני המפקח הכללי סיכום הישיבה הרלוונטית וכתב המינוי). הוועדה קבעה כי יש מקום לפתיחת התחנות בשעות הערב ובימי שישי אך כאמור לא ניתן ליישם את המלצות הוועדה מבלי לשנות את ההסכם הקיבוצי.

ליקוי

3.	בדיקות הסינון לילדים בני שלוש-שש: שיעור הביצוע של בדיקות הסינון לילדים בני שלוש-שש בתחנות של רוב נותני השירות הוא נמוך (לדוגמה, שיעור הביצוע של בדיקות סינון בתחנות מסוימות הוא 30%). אי-איתור בעיות התפתחות אצל ילדים בגילים האמורים עלול לפגוע בבריאותם ובתפקודם. נמצא כי המשרד לא דן בשימוש המועט בשירותי טיפת חלב בנוגע לילדים בני שלוש-שש.

מעקב
משרד הבריאות

3.	לצורך קידום ביצוע בדיקות הסינון, שיעור ביצוע הבדיקות ייכלל החל משנת 2016  ככלי בקרה בבקרות השוטפות שהמשרד מבצע בתחנות טיפת החלב. 

ליקוי

4.	ליקויים בפעילות התחנות: בדוח שפרסם משרד הבריאות במאי 2013 בנושא בקרות שנעשו בתחנות של המפעילים השונים בשנת 2012, צוינו ליקויים רבים, ובהם: ליקויים בנוגע לביקורי בית במשפחה שנולד לה ילד בכור, בנוגע לטיפול בנשים הרות, ובעניין היעדר ההפרדה בתחנות שמפעילות הקופות בין חדרי ההמתנה לקבלת השירות המונע לחדרי ההמתנה ולקבלת השירות הטיפולי (הקורטיבי). משרד מבקר המדינה מעיר כי כאשר מפיץ משרד הבריאות דוח מסכם, עליו לבחון עם המפעילים השונים אם יש להם השגות על האמור בדוח המסכם ולעדכן אותו בהתאם. ראוי גם לבחון את ממצאיו לצורך איתור ליקויים מערכתיים בתחנות של המפעילים השונים, כדי לשפר את השירות בתחנות.

מעקב
משרד הבריאות

4.	לכשנמצא ליקוי בבקרה ועל מנת לתקנו ולמנוע הישנות, המשרד מפנה את הממצאים לגורם המפעיל ודורש את התייחסותו ואת תיקון הליקוי.

ליקוי

5.	מערכות המחשוב בתחנות: אף שמערכות המחשב בתחנות הממשלתיות מנהלות מאות אלפי רשומות אישיות כל שנה, נמצא כי פעילותן לוקה בחסר. עקב כך למשרד הבריאות אין מידע מלא וממוחשב על כלל הפעילות הנעשית בתחנות אלה הכוללת בין היתר חיסונים ובדיקות סינון. אחת התכנות שמותקנת בתחנות הממשלתיות ובתחנות העירוניות, אינה מאפשרת להפיק באמצעותה דוחות ממוחשבים, ולפיכך יש לבדוק באופן ידני בתיק של כל מטופל בנפרד, אם בוצעו בנוגע אליו כל הפעולות הדרושות. מערכת משודרגת שמפתח המשרד שנים רבות עדיין לא נכנסה לפעילות מלאה. על המשרד לפעול לשיפור המערכות הממוחשבות שבתחנות. 

מעקב
משרד הבריאות

5. 	תיק תינוק/ פעוט מותאם באופן מיטבי לפעילות בתחנות טיפת חלב. ניתן להפיק כל הדוחות שהוגדרו.

[bookmark: _Toc379895963]ליקוי

6.	העברת מידע לתחנות על תינוקות שנולדים: תחנות טיפת חלב אינן מקבלות מידע שוטף על תינוקות שנולדו, אף שהמשרד מקבל בנוגע לכך מידע חודשי. אם יולדת בוחרת שלא לפנות לתחנת טיפת חלב לאחר הלידה, התחנות לא ידעו על התינוק שנולד. הדבר עלול לגרום לאי-קבלת חיסונים ולאי-ביצוע בדיקות סינון לילדים אלה. מידע כזה חשוב במיוחד גם בקרב אוכלוסיית חסרי המעמד בישראל, מכיוון שבארצות מוצאם אין מערך מסודר של מתן חיסונים וביצוע בדיקות סינון. 

מעקב
משרד הבריאות

6.	קליטת קובץ ילודים ממרשם אוכלוסין נקלט באופן סדיר למערכת חיסונים ארצית. קליטת קבצי ילודים מבתי חולים מתוכננת להיכלל במערכת דיווח לידות לאומית בהובלת המשרד. עם זאת המשרד עדיין לא מקבל מידע זה בזמן אמת אלא רק לאחר חודשיים ולכן לא ניתן להתבסס על מידע זה.
	מעבר לכך, גם אם היה קישור לקובץ ילודים, לא ניתן כיום לדעת  מי מבין הילודים שלא נרשם בקופה מסוימת, נרשם בקופה המופעלות על ידי מפעיל אחר (כגון קופ"ח),  לא ניתן לדעת מי מהילודים לא הגיע כיון שהוא  פג שעדיין מאושפז בפגיה וכדומה.
	על מנת שניתן יהיה להשתמש בצורה יעילה בנתונים שיתקבלו מקובץ הילודים, נדרש פיתוח ארוך ומורכב, שטרם הסתיים.
	הנושא נמצא בבדיקת היתכנות. צפי לסיום: סוף שנת 2016

ליקוי

7.	העברת מידע על ביצוע החיסונים ובדיקות הסינון בין הגופים: התחנות אינן מוסרות ל"שירותי הבריאות לתלמיד" שמפעיל משרד הבריאות מידע ושירותי בריאות התלמיד אינם מוסרים מידע לצה"ל. העברת המידע בין הגופים חשובה על מנת שבכל מסגרת יוכלו לוודא כי המטופל השלים את תכנית חיסוני השגרה; וגם כי עלולה להיפגע התפתחותם של ילדים שבבדיקות הסינון שנעשו להם התגלו בעיות, ולא בוצע להם המשך טיפול.

מעקב
משרד הבריאות

7.	המשרד פיתח מאגר מידע שיכלול את נתוני הכיסוי החיסוני (מכלל המפעילים). בטרם ניתן יהיה להשתמש בנתונים באופן שוטף, המשרד מבצע תיקוף של הנתונים כיוון שמדובר באיחוד נתונים ממפעלים רבים המשתמשים במערכות מחשוב שונות ובשיטות תיעוד שונות.
	במטרה לאפשר רצף טיפולי, קיים מעבר אוטומטי של נתונים  לגבי כ-70% מהתלמידים מהמערכת הממוחשבת של תחנות טיפת החלב הממשלתיות, העירונית והמופעלות ע"י קופ"ח לאומית, למערכת רחל"י בשירותי בריאות התלמיד.
	המשרד פועל על מנת להרחיב את הזרמת הנתונים גם מקופות החולים האחרות.
	כיום ניתן להעביר מידע לצה"ל רק באמצעות פנקס חיסונים בשל קושי בשימור אבטחת מידע בחיבור ישיר לצה"ל.
	המשרד מתכנן לכלול את נושא חיסונים בגרסה הבאה של מערכת "אופק" הנקראת "איתן". צפי לסיום: סוף שנת 2018

ליקוי 

8.	העברת מידע מהמחלקות לרפואה דחופה (מלר"דים) לתחנות טיפת חלב: עשרות אלפי ילדים עד גיל שש נפצעים מידי שנה, פונים למלר"דים של בתי החולים וחלקם מקבל שם חיסון כנגד טטנוס (צפדת) ודיפתריה (אסכרה). ואולם: (א) מידע הנוגע לחיסון זה אינו מועבר לתחנות טיפת החלב המרכזות את רשומות החיסונים של הילדים; (ב) מידע על חיסון זה ממילא לא מועבר מהתחנות לשירותי הבריאות לתלמיד בבתי הספר, שם מקבלים התלמידים חיסון נוסף נגד טטנוס ודיפתריה המכיל גם תרכיב נגד שעלת. 

מעקב
משרד הבריאות

8.	מידע מלא לגבי חיסונים שבוצעו בתחנות טיפת חלב מועבר למערכת בריאות התלמיד. המידע ממלרד"ים  לא מתוכנן להגיע ישירות לתחנות טיפת חלב או למערכת בריאות התלמיד.
	המשרד מציין כי אם יש לחולה פנקס חיסונים בהגיעו למלר"ד - המלר"ד יתעד בו. עם זאת, במרבית המקרים החולה יגיע למלר"ד ככל הנראה ללא פנקס ולכן במקרה של היעדר פנקס ניתן לתעד במכתב השחרור או להנפיק טופס בו מתועדים הפרטים הנ"ל לצורך תיעוד עתידי ברשומה המתאימה ובפנקס. 
	בנוסף, המשרד שוקל הנפקת כרטיס רפואי לכל מטופל שיהיה תקף בכל מוסדות הרפואה ויכלול את כל המידע הרפואי כולל בדיקות, צילומים, אלרגיות, תרופות וחיסונים. בתדריך החיסונים  (פרק כללי סעיף 9) קיימת הנחייה לתעד ברשומה הרפואית, לרבות רשומה ממוחשבת ובפנקס החיסונים האישי את פרטי החיסון, שם המוסד בו ניתן החיסון ושם מבצע החיסון.
	המשרד מוסיף כי עיקר הקושי בחיסון ילדים לאחר פציעה בקופות החולים בחיסון זה (טטנוס משולב עם שעלת), נבע מחוסר זמינות של החיסון בקופות החולים. 
	הכללת החיסון בסל הבריאות לנשים הרות (טטנוס משולב עם שעלת), מאפשרת את זמינות החיסון בקופות החולים, דבר שצפוי להקל מבחינה לוגיסטית על הסדרת מתן החיסון לילדים לאחר פציעה, הצפויים לקבל את החיסון במסגרת שירותי בריאות התלמיד.

ליקוי
9. 	מצב התחזוקה של מבני התחנות והקמת תחנות חדשות: התחנות הממשלתיות נמצאות במבנים השייכים לרשויות המקומיות, ומצבן הפיזי של כשליש מהן הוא גרוע או טעון שיפור; יש שכונות חדשות שלא נבנו בהן תחנות ממשלתיות חדשות, ולכן תושביהן נאלצים לנסוע או ללכת ברגל לתחנות אחרות בעיר; "המדריך לתכנון תחנות לבריאות המשפחה" שעל פיו בונים תחנת טיפת חלב, לא עודכן מאז שנכתב ב-1993 והוא אינו תואם את ההוראות שקבע משרד הבריאות בנהליו לאחר מכן, כגון ההוראות לגבי גודל החדרים שבהם מבוצעות בדיקות התפתחות מוטורית לילד ובדיקת ראייה. 


מעקב
משרד הבריאות
9.	הוועדה הגדירה סטנדרט מקצועי לתחנות טיפת חלב. הנושא התשתיתי יעלה לדיון בשנת 2016.
	לגבי הקמת תחנות טיפת חלב חדשות, פועל המשרד לפתרון מובנה ליישובים חדשים, והפעלה באמצעות המשרד או קופות החולים (לדוגמא: בחריש). במסגרת דיונים עם הקופות נשקלת האפשרות לתגמל אותן עבור מתן שירות בתחנות טיפת חלב למבוטחיהן ולמבוטחי קופות אחרות, במטרה לתמרץ אותן להרחיב את השירות.

[bookmark: _Toc373223677]ליקוי 
10.	היעדר שיתוף פעולה בין הקופות וקיום של כפל תשתיות: הקופות אינן מחויבות לשיתוף פעולה ביניהן. ואולם עד שנת 1995, לפני כניסת החוק לתוקף, סייעו הקופות זו לזו ביישובים שאין בהם תחנות ממשלתיות, כדי למנוע כפל תשתיות. כך חסכה כל קופה כסף, וממילא היה חיסכון גם בחשבון הלאומי. לאחר כניסת החוק לתוקף פתחו הקופות תחנות טיפות חלב ביישובים שונים כחלק מהתחרות ביניהן. 
	בביקורת הועלה כי משרד הבריאות לא קבע כללים בנוגע לזמינות ולנגישות של השירות הניתן בתחנות. עוד הועלה כי התחנות של מכבי, מאוחדת ולאומית מסייעות זו לזו במתן שירותים, ללא קבלת תגמול מהמשרד. הכללית לעומת זאת, שלה מספר התחנות הגדול ביותר, אינה נותנת כמעט בכל היישובים שבהם יש לה תחנות, שירות למבוטחי קופות אחרות. מבוטחים אלה נאלצים לנסוע ליישובים סמוכים ולקבל את השירות שם, בתחנות הממשלתיות או בתחנות של הקופה שבה הם מבוטחים. כל זאת, עקב החלטת הקופות שלהם לא לפתוח טיפת חלב במקום ועקב החלטת הכללית שלא לפתוח את טיפת החלב המנוהלת על ידה בפניהם. יש לציין שמתן שירות של קופה למבוטחי קופה אחרת הוא על חשבון כספי סל הבריאות המיועדים למבוטחיה. יוצא ששירות שהמדינה חייבת לתת לפי החוק והניתן בחלקו בידי גופים אחרים (כגון הקופות או עיריות תל אביב-יפו וירושלים), אינו נגיש באותה מידה לכלל התושבים ביישוב מסוים.

מעקב
משרד הבריאות
10.	המענה הניתן כיום עונה ברב המקרים על הנדרש בחוק ביטוח בריאות ממלכתי בנוגע לאיכות, נגישות וזמינות השירות במרחק סביר. ככל שנוצרות בעיות, הן מטופלות בצורה פרטנית. המשרד מקיים דיונים עם משרד האוצר בכדי לקדם את מבחני התמיכה לקופות החולים שמעניקות שירותים למבוטחים מקופות אחרות ועל מנת לשפר את המצב בוחן את האפשרות לתגמל קופות עבור מתן שירות למבוטחי קופות אחרות.
	בנוסף המשרד מקים וועדה שתדון בנושא מודל הפעלת תחנות טיפת חלב.

ליקוי
11.	ביהודה ושומרון המדינה מעניקה לקופות אשר מספקות שירותי טיפת חלב תגמול כספי, בתנאי שהשירותים בתחנה בכל יישוב יינתנו למבוטחי כל הקופות. ואולם משרד הבריאות מתגמל את הכללית, אף שהיא אינה עומדת בתנאי זה שקבעה המדינה. דרך פעולה זו של הכללית גורמת גם לכפל תשתיות, מכיוון שהקופות האחרות פותחות גם הן תחנות באותו יישוב. לאומית והכללית טוענות כי התגמול שהן מקבלות אינו מכסה את כלל עלויות הטיפול בילדים. משרד האוצר טוען שהתגמול לקופות ניתן כדי להמריץ אותן לפתוח תחנות באזור זה, ולא על מנת לממן את השירות שהן נותנות. יוצא שהקופות מממנות מכספי סל הבריאות שלהן שירות שהוא באחריות המדינה. 

מעקב
משרד הבריאות

11.	המשרד התנה את מתן מבחני התמיכה לקופות החולים המפעילות תחנות טיפת חלב באיו"ש, במתן שירות לכלל מבוטחי הקופות האחרות, שאינן מפעילות תחנת טיפת חלב ביישוב.

ליקוי

12.	השירות הניתן לנשים הרות - הכולל ייעוץ לנשים הרות, ליווי הנשים, והדרכתן - בתחנות של המפעילים השונים אינו אחיד. התחנות שמפעילה עיריית ירושלים אינן נותנות שירות מעקב לאישה ההרה. בתחנות הממשלתיות השירות ניתן באופן חלקי. על משרד הבריאות לבחון את סוגיית מתן השירות לאישה ההרה, שהופסק בתחנות של עיריית ירושלים וממומש רק בחלקו בתחנות הממשלתיות.

מעקב 
משרד הבריאות

12.	השירות לאישה הרה בתחנות טיפת חלב ידון בשנת 2016 על ידי צוות ייעודי, שיבחן באופן מעמיק, כולל היבטים שונים בפעילות הרפואה המונעת במסגרת תחנות טיפת חלב, ובכללם את הנושא המוזכר. המלצות הצוות צפויות להתגבש עד סוף שנת 2016.

ליקוי

13.	פיצול השירות בין כמה מפעילים: שירותי טיפת חלב ניתנים בידי שלושה גורמים (משרד הבריאות, קופות החולים ועיריות ירושלים ותל אביב-יפו). עקב המלצות של ועדות שונות, כגון ועדת נתניהו וועדת אמוראי, תכנן משרד הבריאות בשנת 2006 לבצע ניסוי חלוץ (פיילוט) בכמה רשויות מקומיות. הניסוי כלל את העברת האחריות למתן שירותי טיפת החלב בכללותם לידי קופות החולים, כדי לקבוע גורם אחד שיהיה אחראי על טיפול בילדים מלידתם וליצור רצף טיפולי בהם. ואולם, הניסוי לא בוצע, ומאז הנושא לא נבחן שוב.


מעקב 
משרד הבריאות

13.	בנושא הרצף הטיפולי בילדים מגיל לידה ועד גיל בית ספר ראה מענה לליקוי 7. הנושא התשתיתי של תחנות טיפת החלב יעלה לדיון בשנת 2016.
	פיצול השירות בן מספר מפעילים קיים מראשית המדינה, וגם לאחר חקיקת חוק ביטוח בריאות ממלכתי. להעברת השירות לידי קופות החולים משמעויות רבות שיש לבחון אותן. מספר ועדות שדנו בנושא בעבר לא הגיעו למסקנה חד משמעית. במהלך שנת 2016 תתבצע עבודת מטה מקיפה בנושא זה.

ליקוי

14.	השירות בתחנות מפוצל בין המדינה (משרד הבריאות), ארבע קופות החולים ועיריות תל אביב-יפו וירושלים ועקב כך לא מתקיים רצף טיפולי מהלידה ועד גיל בית הספר. המשרד מתקשה לכפות על הקופות לסייע זו לזו, ובכך למנוע טרדה מהתושבים ובזבוז כספים עקב כפל תשתיות; כמו כן, המשרד אינו יכול לכפות על הרשויות המקומיות לתחזק כראוי תחנות ממשלתיות, שהמצב הפיזי בכשליש מהן הוגדר על ידי המשרד כטעון שיפור או גרוע.  נוכח האמור בדוח זה, יש מקום שמשרדי הבריאות והאוצר, בשיתוף הקופות, יקיימו דיון מעמיק בכלל השאלות הנוגעות לארגון מחדש של מערך תחנות טיפת החלב.

מעקב
משרד הבריאות

14.	ראה מעקב לליקוי 13 לעיל.




משרד הבריאות
מחשוב מערך החיסונים בישראל

הגופים המבוקרים: משרד הבריאות,  עיריית תל אביב-יפו

ליקוי 1,3,4,5,7,8 תוקנו. ראה מעקב רה"מ, אוגוסט 2015 עמ' 497-501.

כללי

בהחלטת ממשלה (כל/103 מאוקטובר 1991) נקבע כי נוהל מתודולוגיית פיתוח ותחזוקה (להלן - נוהל מפת"ח) מחייב את משרדי הממשלה ואת הגופים הציבוריים, בנוגע לכל פעילות המתבצעת בתחום המחשוב בארגון, הן בפעילות הקשורה למערכת הבודדת והן בפעילות הקשורה לארגון בכללותו. לפי נוהל מפת"ח ניהול תכולת הפרויקט הוא אחד מתשעת תחומי הידע המוגדרים במודל לניהול פרויקטים, המכונה "גוף מצבור ידע" (PMBOK), Project Management Body of Knowledge אשר מגדיר שיטות, תחומי ידע, תהליכים ונוהגי עבודה בתחום ניהול פרויקטים. ויש בו חמישה תהליכים: (א) ייזום הפרויקט שבמסגרתו נבחנים הצורך או הבעיה; התוצר של שלב זה הוא מסמך הייזום; (ב) תכנון התכולה, שבו מוגדרים תכולת הפרויקט וסיום של כל שלב שבו; התוצר של שלב זה הוא תכנית לניהול הפרויקט; (ג) הגדרת תכולת העבודה של הפרויקט לפי רכיבים קטנים ומוגדרים; (ד) אישור התכולה המבוסס על השוואת התכולה המתוכננת לתכולה שבוצעה; מטרת ההליך היא לוודא שהפרויקט השיג את יעדיו; (ה) בקרה על שינויי התכולה, שמטרתה לוודא שהשינויים מועילים ומנוהלים כראוי. כדי להבטיח שהפרויקט יסתיים בהצלחה נדרש ביצוע מלא ועקיב של התהליכים הללו. עוד קובע נוהל מפת"ח כי על מנהל הפרויקט להגדיר מספר פרמטרים, ובכללם היקף הפרויקט, מחזור החיים שלו, עלותו הכספית וטווח הזמן לביצועו, ולעקוב אחרי יישומם. כמו כן נקבע בנוהל כי יש להשתמש בטבלאות שליטה ובקרה הכוללות בין השאר טבלת רכיבים קריטיים, המתייחסת להיבטים של יישום, טכנולוגיה, לוח זמנים ותקציב. 

ליקוי

2. 	למרות ריבוי פרויקטי המחשוב במשרד, מורכבותם והיקפם הכספי, מונה רק ביוני 2012 עובד לתפקיד מנהל פרויקטים באגף המחשוב. במועד סיום הביקורת, אוקטובר 2013, לא הייתה בידי אגף המחשוב תמונה מלאה ומפורטת לגבי כל אחד מהפרויקטים הקשורים למחשוב מערך החיסונים בהיבטי תקציב, תכולות ולוחות זמנים. 



מעקב
משרד הבריאות

2.	בשנת 2015 הוכנסה  לאגף  מערכת לניהול פרויקטים.

ליקוי

9.	בשל ניהול מערך החיסונים במדינת ישראל באמצעות מערכות מידע שונות אין בידי המשרד תמונה ממוחשבת כוללת ואמינה לגבי מספר המחוסנים והחיסונים שקיבלו. ניהול מבוקר ומקצועי של מערך החיסונים בישראל צריך להיעשות באמצעות מערכת מידע בעלת בסיס נתונים ממוחשב מלא, מעודכן ואמין. מערכת מידע זו צריכה לעמוד בדרישות הדין בכל הקשור לשמירה על הפרטיות, ובד בבד לאפשר מעקב אחר מתן החיסונים. צורך זה קיבל משנה תוקף עת התגלה נגיף הפוליו בדרום הארץ, ומשרד הבריאות נדרש לתמונה מלאה ועדכנית של המחוסנים נגד הנגיף לצורך קבלת החלטות מיטביות. נכון להיום אין עדיין מערכת אחודה הכוללת מידע מלא, עדכני ומקוון על כלל החיסונים בישראל. זאת אף שמשרד הבריאות השקיע בחמש השנים האחרונות עשרות מיליוני שקלים בהקמתן ובשדרוגן של מערכות מידע בתחום החיסונים.

מעקב
משרד הבריאות

9.	המשרד מעביר לקופות נתונים החל  מ- 4/2015. הקופות מעבירת נתונים למשרד החל מ-8/2015. לא התקבלו נתונים משרותי בריאות כללית .  












משרד הבריאות
המרכז הגריאטרי הממשלתי בראשון לציון

גופים מבוקרים: משרד הבריאות, משרד האוצר, עיריית ראשון לציון, משרד הרווחה,קופת חולים מאוחדת, מכבי שירותי בריאות, הרשות הארצית לכבאות והצלה.

ליקוי 1 תוקן. ראה הערות ראש הממשלה 64ג' מאי 2014 עמ' 197-198. 
ראה מעקב ראש הממשלה- אוגוסט 2015- עמ' 503-505  

ליקוי

2.	נתונים ונזקים בגין הפעלת המרכז: משנת 2004 לא התקבלו במרכז קשישים נוספים, ובמהלך השנים נפטרו רבים מאלה שהתגוררו בו. עקב כך התפוסה של כ-100% בשנת 2004 ירדה בשיעור ניכר, ובינואר 2014 היו בו רק 44 קשישים, דהיינו 13% תפוסה בלבד. בפועל, המקום כמעט ריק. אף על פי כן במרכז ממשיך לעבוד צוות כוח האדם שהיה בו ב-2004, למעט אלה שפרשו לגמלאות (ירידה של כ-35% עד ל-194 משרות). מספר העובדים במרכז גדול בהרבה מהנדרש - מאות אחוזים מעל הנדרש בהתאם לתקן.

מעקב
משרד הבריאות

2.	לאחר מספר עיכובים שנבעו בין היתר מהחלטות של  הדרג המיניסטריאלי, הוחלט לאחרונה על סגירת המר"ג, הושג הסכם עם העובדים (בהתאם למה שסוכם איתם בעבר), על החזר הקרקע לעיריית ראשל"צ ובניית מוסד סיעודי אחר בשטח (בהתקשרות בין העיריה ליזם) . בשלב זה מעסיק המוסד כ- 200 משרות.

ליקוי

3. 	הכנסותיו והוצאותיו של המרכז הגריאטרי במשך עשר השנים של הליך הסגירה - בעשר השנים 2013-2004 הפסידה המדינה יותר מחצי מיליארד ש"ח בעקבות ההחלטה לסגור את המרכז, שלא מומשה עד תחילת שנת 2014. מספר המאושפזים במרכז פחת בכ-87%. ההפסד נגרם, בין היתר, מסבסוד של המשרד בסך של כ-450 מיליון ש"ח, מתשלום של עשרות מיליוני ש"ח למוסדות אחרים ובכללם למוסדות פרטיים בגין הפנייתם של קשישים שהיו יכולים להתאשפז במרכז ומתשלום של כ-25 מיליון ש"ח לעיריית ראשון לציון בגין הפעילות במקרקעין ללא אישור עיריית ראשון לציון בשנים 2013-2004. כמו כן נמנעו מהמרכז הגריאטרי הכנסות של עשרות מיליוני ש"ח בגין קשישים שמשרד הרווחה יכול היה להפנות למרכז.

מעקב
משרד הבריאות 

3.	אין התקדמות בתיקון הליקוי.

ליקוי

4.	מחשוב ותקינות מבני ומתקני המרכז: המערכת הממוחשבת לניהול הטיפול הרפואי בחולה שהופעלה במרכז היא מיושנת ואינה תואמת את הסטנדרד המקובל במוסדות דומים בישראל. כמו כן, כשנתיים וחצי שהו קשישים רבים במבנים שלא היו מוגנים כראוי מפני שרפות; במרכז לא בוצעו במשך שנים רבות תיקוני בינוי ושיפור תשתיות שיבטיחו כי תנאי השהייה במרכז יהיו נאותים וכי יישמרו הוראות הבטיחות במקום. 

מעקב
משרד הבריאות

4.	במרכז הגריאטרי ראשון לציון קיימות מרבית מערכות המחשוב הנמצאות בבתי החולים הגריאטריים האחרים, למעט המערכת הקלינית (פרומתיאוס). המרכז עתיד להסגר, ובמקומו יבנה מוסד סיעודי חדש  אשר יתאים לפרוגרמה העדכנית.
ליקוי

5.	ניסיונות להפעלת המקום כמרכז גריאטרי לאחר 2004: משנת 2004 נעשו כמה ניסיונות למצוא גורם אחר שינהל את המרכז כגון: הפעלה בידי מלכ"ר באמצעות עמותה עירונית, הפעלה בידי חברה ממשלתית עירונית ולאחר מכן הפעלה בידי קופת חולים מאוחדת. אולם ניסיונות אלו לא צלחו. מאוחדת שהסכימה להפעיל את המקום חזרה בה ועקב כך גם הסכם הפרישה שנחתם עם עובדי המרכז לא מומש. לנוכח זאת עובדי המרכז, הקשישים ובני משפחותיהם שרויים כעשר שנים באי-ודאות לגבי עתידם. בסוף דצמבר 2013 דיווח משרד הבריאות למשרד מבקר המדינה כי שרת הבריאות החליטה להפעיל את המרכז, והחל מינואר 2014 יופנו אליו מאושפזים ויושקעו באופן מיידי 200,000 ש"ח בשיפוץ תשתיות קיימות במרכז. 
	אשר להחלטת שרת הבריאות להפעיל את המרכז הגריאטרי מינואר 2014, העיר משרד מבקר המדינה כי נוכח החלטות הממשלה הקודמות בנדון לגבי סגירת המרכז הגריאטרי, יש לקבל את אישור הממשלה לגבי עתידו של המרכז, וזאת עוד לפני שיושקעו בו משאבים נוספים. בד בבד יש להסדיר עם עיריית ראשון לציון את השימוש בקרקע עליה ממוקם המרכז שהפעילות הבלתי מוסדרת שעושה בה משרד הבריאות גורמת לבזבוז כספים נוסף של מיליוני ש"ח.

מעקב
משרד הבריאות

5.	התקיימה פגישה בנושא עתידו של המרכז עם עיריית ראשל"צ בסוף 2015. משרד הבריאות יפנה את הקרקע ואילו העירייה תקים מוסד גריאטרי אחר בשטח האמור.


















היערכות שירותי הבריאות לעתות לחירום
מעקב מורחב

הגופים המבוקרים: משרד הבריאות; מכבי שירות בריאות, קופת חולים לאומית, קופת חולים מאוחדת, שירותי בריאות כללית; פיקוד העורף - צה"ל, מגן דוד אדום; המשרד להגנת העורף משרד הביטחון.

ליקויים 20,30,35-37 תוקנו. ראה הערות ראש הממשלה 64ג'- מאי 2014 עמ' 225.
ליקויים 8,11,14,23,29  תוקנו. ראה מעקב ראש הממשלה - אוגוסט 2015 עמ' 512-524. 

ליקוי

1. 	האחריות להכנת העורף לעתות חירום: משרד הביטחון הפיץ בפברואר 2011 את "תזכיר חוק היערכות העורף לשעת חירום, התשע"א-2011". אולם נכון לאוקטובר 2013, מועד סיום הביקורת - למעלה משבע שנים לאחר תום מלחמת לבנון השנייה ויותר מ-22 שנה מאז הקמת פיקוד העורף בצה"ל - אין עדיין חוק מקיף המסדיר את הטיפול בעורף בעתות חירום על כל היבטיו ומבהיר מהם הסמכויות ותחומי האחריות של כל אחד מהגופים הפועלים בתחום ומהם קשרי הגומלין ביניהם.
	
מעקב
משרד הביטחון

1.	נושא החקיקה מטופל ע"י רשות חירום לאומית במשרד הביטחון. טרם הושלם.

מעקב
צבא ההגנה לישראל

1.	הצעות לתיקון חוק הג"א אשר יש בהן כדי לחדד את אחריותם של גורמים שונים בתחומי מקלוט וכדומה נמצאות בתהליכי עבודה.

ליקוי

2.	סמכות הרשות העליונה לאשפוז: כבר בדוח המיוחד מ-2007 נמצא כי לרשות העליונה לאשפוז אין סמכות להנחות את מוסדות הבריאות - דבר שעלול להקשות את תפקודה. בביקורת עלה כי כבר בשנת 1995 החל משרד הבריאות לקדם טיוטה להצעת חוק בנושא מערך הבריאות בשעת חירום. ואולם עד למועד סיום הביקורת הנוכחית באוקטובר 2013, ואף שחלפו כ-18 שנה מאז הטיוטה הראשונה, טרם גובש סופית חוק המסדיר את סמכויות הרשות העליונה לאשפוז. הדבר עלול לפגוע בהיערכות מוסדות הבריאות לעתות חירום ובתפקודם בחירום. יש לראות זאת בחומרה.

מעקב
משרד הבריאות 

2.	תקנות שעת חירום בו מוגדרת סמכות הרשות העליונה נמצאות בעבודה מול משרד המשפטים.

ליקוי

3. 	החובה בחוק ביטוח בריאות ממלכתי למתן שירותי רפואה בקהילה בעתות חירום: חוק ביטוח בריאות ממלכתי, התשנ"ד-1994 (להלן - החוק), אינו מתייחס במפורש למתן שירות רפואי בקהילה בעתות חירום. בהיעדר התייחסות מפורשת בחוק לשעת חירום, יש קושי לקבוע על מי חלה האחריות למתן שירות רפואי בעתות חירום, ובאיזה היקף. כבר בדוח המיוחד בשנת 2007 קבע משרד מבקר המדינה כי יש להסדיר בחוק את היערכותן של קופות החולים לעתות חירום ואת היקף השירותים והטיפולים הרפואיים שיינתנו בעתים כאלה לאוכלוסייה. ואולם עד למועד סיום הביקורת הנוכחית (אוקטובר 2013) לא הסדיר משרד הבריאות את הנושא בחוק או בכל דרך אחרת. 

מעקב 
משרד הבריאות

3.	המשרד לא הסדיר את הנושא בחוק. מערכת הבריאות קבעה שיש לשאוף לשמר את מרבית השירותים ברב המרפאות בהם ניתן שירות בשגרה גם בעתות חירום, זאת בכפוף ובתנאים של מצב החירום ועל פי הנחיות התגוננות של פקע"ר. בנוסף, לכל קופה יש תכנית (הנבדקת בבקרות מוכנות לשעת חירום) לצמצום השירות הרפואי על פי עקרונות החיוניות.

ליקוי

4. 	משימות הקופות בעתות חירום והסתייגויותיהן: תגובת משרד הבריאות לטענות הקופות לגבי הצורך בהסדרת הנטל הכספי עליהן בעתות חירום ולגבי אופן הכנתן ברגיעה, הייתה כי "ההיערכות למצבי חירום היא חלק מהשוטף ואחריות כל גוף לספוג את ההיערכות. עם זאת נמשיך במאמצנו לנסות להשיג תקציב לעיבוי ההיערכות בפניות חוזרות לאוצר". בכך לא הוצג פתרון שיניח את דעתן של הקופות. הכללית - הקופה הגדולה ביותר, המבטחת 55% מהאוכלוסייה - טוענת כי מאחר שהמדינה אינה מקצה מקורות מימון ומשאבים לתכנון ולהיערכות למצבי חירום, היא אינה יכולה להיערך כנדרש. התקציב שהשקיעה בהיערכות, שנלקח מתקציבה השוטף, אינו מאפשר מוכנות מיטבית, וקיימים תרחישים שהיא אינה יכולה להיערך אליהם. משרד הבריאות אף לא בדק אם הקופות מסוגלות לעמוד בנדרש מהן בעתות חירום. כבר לפני שבע שנים העיר משרד מבקר המדינה כי יש להסדיר בחוק את היערכותן של קופות החולים לעתות חירום, ואת היקף השירותים הרפואיים שיינתנו בעתים כאלה לאוכלוסייה. ואולם נכון לאוקטובר 2013 לא הוסדר הנושא בחוק. ראוי להסדירו בהקדם כדי להבטיח רמת שירות ראויה לאוכלוסייה.

מעקב
משרד הבריאות

4.	אין התקדמות בתיקון הליקוי.

ליקוי

5. 	עד למועד סיום הביקורת באוקטובר 2013, לא נקבע בחוק או בנהלים היקף השירותים שעל קופות החולים לספק בהתאם למצבי לחימה שונים ובהתאם למשך הלחימה, במטרה להבטיח רמת שירות ראויה לאוכלוסייה. 

מעקב
משרד הבריאות 

5.	ראה מעקב לליקוי 3.

ליקוי

6.	בביקורת עלה כי הקופות התייחסו בנוהליהן באופן כללי לאפשרות לנדידת אוכלוסייה בין אזורים בארץ, ואולם נמצא כי אין היערכות פרטנית ראויה לאפשרות זו, כגון הכנת תכניות לרענון הסגל הרפואי עם התמשכות הלחימה, לניוד רופאים ואנשי סגל מאזור לאזור ולתגבור כוח האדם. לדעת משרד מבקר המדינה על משרד הבריאות להביא בחשבון מצבים אפשריים של נדידת אוכלוסייה בעתות חירום, ולהסביר לציבור כי בעת פינוי עצמאי על המתפנים לוודא כי יש שירותי רפואה באזור שבחרו להתפנות אליו. כמו כן על המשרד לוודא כי הקופות מפזרות את כוח האדם בין האזורים השונים באופן מיטבי ובהתאם לביקוש לשירותים הרפואיים. 
	
מעקב
משרד הבריאות

6.	ועדת כוח אדם לשעת חירום ממשיכה את פעילותה בנושא תקן כוח האדם הנדרש לזמן חירום בשאיפה לכך שבסוף 2016 תהיה התקדמות משמעותית.
	בשלב הבא תיבחן הפריסה הארצית של כוח האדם המרותק לקופה שייתן מענה בשעת חירום.

ליקוי

7.	זמינות הסגל הרפואי: 1. הרשות העליונה לאשפוז והאגף לשעת חירום לא ביצעו ניתוח כמותי של כוח האדם הזמין לטובת מערך הטיפול הרפואי בקהילה, אף על פי שכבר ב-2001 הצביע "תרחיש הייחוס הענפי למערכת הבריאות" על הצורך בכך (ראו גם בהמשך). לא נמצא כי הרשות העליונה לאשפוז או האגף לשעת חירום ביצעו ניתוח כמותי, בהתבסס על נתוני הביקוש הצפויים, לשם תכנון המענה הנדרש ממערכת הבריאות בחירום. 2. החובה להתייצב לעבודה במפעל חיוני או במפעל למתן שירותים קיומיים אינה חלה על אישה בהיריון או על אישה בשנה שלאחר הלידה. יש גם להביא בחשבון שלא כל העובדים שיוצאו להם צווי ריתוק אכן יתייצבו לעבודה. ראוי לאמוד תקופתית את החסרים הצפויים בעתות חירום בכוח האדם של היחידות לטיפולי הבית בקופות החולים ולתכנן את הדרכים לצמצמם.

מעקב
משרד הבריאות 

7.	הוועדה טרם גיבשה המלצות. צפי לסיום לעבודת הוועדה: 31.12.2016.

ליקוי

9.	מיגון המרפאות האחודות: עובדי הקופות עצמן הם שמיפו את מצב המיגון של רוב המרפאות, אף על פי שאינם מוסמכים לכך. רמת המיגון של רוב המרפאות לא נבדקה ואושרה בידי פיקוד העורף או בידי גורם מוסמך אחר. על גורם מוסמך לקבוע את רמת המיגון של המרפאות האחודות שאמורות לפעול בעתות חירום.



מעקב
משרד הבריאות

9.	משרד הבריאות איננו מתקצב סקרי מיגון במרפאות מחוסר תקציב ייעודי לחירום, למרבית המרפאות האחודות  אין אמצעי גיבוי שיאפשרו רציפות פעילות בעת פגיעה בתשתיות. מתגבש הסכם חיבור גנרטורים בשעת חירום עם ספק חיצוני וזאת בתנאי שקופות החולים יתקינו מתקציבם לוח חשמל מתאים במרפאות גבול הצפון.

מעקב
צבא ההגנה לישראל

9.	במידה שקיים מיגון תקני במרפאה (ממ"ד, מקלט וכדומה) – לא נדרש סקר מיגון. האחריות לביצוע סקרי מיגון חלה על משרד הבריאות וקופות החולים.

ליקוי

10.	גיבוי לתשתיות המרפאות האחודות: לרוב המרפאות האחודות אין אמצעי גיבוי כגון גנרטור חירום או מכלי מים רזרביים שיאפשרו פעילות רציפה שלהן גם לאחר פגיעה בתשתיות. 

מעקב
משרד הבריאות

10.	ראה מעקב לליקוי 9.

ליקוי

12.	תרגול הפעילות במרפאות האחודות: משנת 2007 ועד למועד סיום הביקורת לא בוצע תרגול מלא וכולל לבחינת תפקודן של המרפאות האחודות, לרבות אופן איושן בעתות חירום, קבלת נתונים מתיקי חולים שאינם מהקופה המפעילה את המרפאה, עמידות מערכות התקשורת והמחשוב והעברת דגימות למעבדות. 

מעקב
משרד הבריאות

12.	תרגול מענה אחוד של מתן שירות במרפאות בוצע במסגרת תרגיל לאומי נקודת מפנה שנת 2015.


ליקוי

13. 	סגל היחידות לטיפולי בית: היחידות לטיפולי הבית בקופות, המטפלות בשגרה בכ-31,000 חולים, נעזרות גם בשירותיהן של חברות חיצוניות. כמו כן נחתמים הסכמים מקומיים עם רופאים עצמאיים לטיפול במאושפזי הבית. רופאים אלו מועסקים בדרך כלל בבתי חולים או בקופות חולים נוספות, ושירות זה ניתן על ידם כעבודה נוספת. קיים חשש כי בעתות חירום ירותקו רופאים אלו למקום עבודתם או יגויסו לשירות מילואים. דבר זה עלול לפגוע בטיפול בשעת חירום בחולים רבים המטופלים על ידי היחידות לטיפולי בית. כמו כן לא הוערך מספר הצוותים לטיפולי בית שיידרש למתן מענה הולם בשעת חירום. קיים חשש כי חולים המשויכים ליחידות לטיפולי בית ושלא יטופלו, יעמיסו את בתי החולים בפעילות.

מעקב
משרד הבריאות

13.	על פי התשובות שקיבל המשרד מארבע קופות החולים לנושא - מתן השירות בחלקו ניתן על ידי חברות חיצוניות המוכרות כמפעל חיוני לשעת חירום ומודעות לצורך במתן השירות גם בשעת חירום. השירות הרפואי ניתן בעיקר על ידי צוות רפואי אורגני של הקופות וחלקו הקטן מאויש על ידי רופאים עצמאיים. נעשה מאמץ לתגבר את הצוותים בצוות רפואי מאותן מרפאות שלא יפעלו בחירום, בשל מדיניות ההתגוננות והנחיות פקע"ר. בכל קופה הוערכו מספר הצוותים לטיפולי בית שיספקו מענה הולם בחירום. המשרד הפיץ ב- 1 במרץ 2016 נוהל להפעלת היחידות לטיפולי בית בשעת חירום – קווים מנחים,  המחייב את קופות החולים להיערכות בנושא.

ליקוי

15.	היערכות לביקורי בית כולל אמדן ביקורים צפוי - הקופות דיווחו על כ-128,000 ביקורי בית של רופא בשנת 2012 (נוסף על ביקורי סגל היחידות לטיפולי בית, המטפלות בכ-31,000 חולים בביתם). ביקורים אלה כוללים ביקורי נוחות, שמחלקם אפשר להימנע בעתות חירום. ואולם אין בקופות אומדן של הדרישה לביקורי בית, בשל חוסר יכולתם של חולים להגיע למרפאה בעתות חירום, ולא נמצא שהקופות נערכו למתן מענה ראוי לצורך בביקורים כאלה.

מעקב
משרד הבריאות

15.	בכל הקופות יש רשימות מסודרות זמינות ועדכניות למספר מטופלי הבית המקבלים שרות מהיחידות לטיפולי בית. בכל אירוע חירום או שגרה, נעשית פנייה פרטנית יזומה למטופלים לבדיקת מצבם ומתן הנחיות להתארגנות למצב החירום. נושא כוח האדם מטופל בעבודת מטה  בוועדת כוח אדם. אמצעי מיגון  יסופקו על ידי האגף לשעת חירום. אמצעי ניוד הם באחריות הקופות.

ליקוי

16.	משרד הבריאות גיבש ב-2008 טיוטת נוהל לטיפול באוכלוסייה השוהה בעתות חירום בבית או במקלט, והקופות מכבי ומאוחדת כללו את הוראותיו בנוהל שלהן ופרטו בו את אופן הטיפול בחולים השוהים במקלטים; הקופות הכללית ולאומית לעומת זאת מסתייגות מהוראות הנוהל, וטוענות שהנוהל אינו ישים עקב צפי לחוסר במשאבים. האגף לשעת חירום היה אמור לבחון את נוהל ביקורי הבית בחירום ולעדכנו עד לסוף יוני 2013. אולם עד למועד סיום הביקורת לא פנה האגף לקופות לקבל את התייחסותן לנושא, הנוהל לא עודכן ואין פתרון מוסכם לשיטת מתן המענה הרפואי לכלל האוכלוסייה האזרחית בבית או במקלטים. 

מעקב
משרד הבריאות

16.	לא ניתן לקבוע אומדן צפוי של ביקורי בית לחולה מזדמן על פי קריאה. באשר לביקורי בית אצל חולה כרוני השייך לטיפולי בית – הנושא מאורגן ומסודר. הנוהל הנוכחי איננו מעשי ולא בר יישום ולכן נכתבה טיוטה לנוהל חדש אשר תיבחן במסגרת ועדת קהילה לשעת חירום. צפי לסיום: 31.12.2016.

ליקוי

17.	שירותי "טלרפואה" בעתות חירום - קופות החולים מפעילות שירותי "טלרפואה" בהיקפים ניכרים לאלפי חולים בבתיהם (למשל לחולי אי-ספיקת לב ומחלת ריאות חסימתית). השירותים כוללים תמיכה וייעוץ באמצעות מערכת מחשב הנמצאת בבית החולה ומחוברת למוקד מיוחד בקופה או בבית חולים. משרד הבריאות והקופות עדיין לא קבעו כללים ונהלים בדבר שירותי ה"טלרפואה" שיינתנו בעתות חירום ולא נערכו למתן השירותים, ויש חשש שחולים אלה יגדשו את בתי החולים והקופות אם לא ימשיכו לקבל את השירות בבתיהם. לדעת משרד מבקר המדינה, על משרד הבריאות להגדיר בשיתוף הקופות אילו שירותים יש לספק בעתות חירום באמצעות טלרפואה. על המשרד להבטיח שהקופות ייערכו לכך.

מעקב
משרד הבריאות

17.	הסטנדרטים המחייבים קופה הבוחרת לתת את השירות באמצעי רפואה מרחוק בשגרה, מחייבים גם בחירום - מותנית בתקינות התקשורת וביכולת הצוותים להגיע למקומות העבודה. חוזר מנהל רפואה 15/2012 – "אמות המידה להפעלת שירות בריאות מרחוק (טלה-בריאות/טלה-רפואה)" הופץ למנהלי בתי החולים ולמנהלי האגפים הרפואיים בקופות החולים, על פיו יש לפעול בשגרה ובחרום.

ליקוי

18. 	מלאי תרופות לשימוש הקהילה בעתות חירום: בפברואר 2003 החליטה הרשות העליונה לאשפוז לפנות ליבואנים ולספקים בבקשה שיגדילו את מלאי התרופות לשעת חירום הקיים ברשותם, וכמו כן הוחלט לפנות בבקשה דומה לבתי החולים, לקופות החולים ולחברת "שראל". בשנת 2007 נבדק שוב, כחלק מהפקת הלקחים ממלחמת לבנון השנייה, נושא אספקת התרופות על ידי קופות החולים לחולים כרוניים בעתות חירום. בבדיקה עלה כי רמות המלאי נקבעות בהתאם למדיניות הקופות, וכי לא ניתן להבטיח שנשמר בכל קופה מלאי מספיק ולו לחודש ימים. עד למועד סיום הביקורת - יותר מעשור לאחר קבלת ההחלטה לפנות ליבואנים ולספקים וכשש שנים מאז הבדיקה שהעלתה כי הקופות אינן מבטיחות לשמור על מלאי לעתות חירום - לא הוסדר הנושא עם הקופות ולא הועברה פנייה ליבואנים ולספקים.

מעקב
משרד הבריאות

18.	קופות החולים הגדירו את רמות המלאי הקיים ברשותן שעומד על 21 יום. מעבר לכך, אגף הרוקחות הפיץ לחברות היבוא/היצוא את רשימת התרופות הנדרשת וחייבן להחזיק מלאי לחודש ימים.

ליקוי

19.	מיגון מטות החירום וחדרי המצב מטה הרשות העליונה לאשפוז, שאחראי להפעלת מערכת הבריאות במדינת ישראל בעתות חירום, ממוקם באחד ממבני משרד הבריאות בתל אביב ואינו ממוגן כלל. גם מטה (חמ"ל) הרפואה של פיקוד העורף בצה"ל שוכן בבניין שאינו ממוגן. במטות המחוזיים של משרד הבריאות וכן בהנהלות קופות החולים ובמטות המחוזיים שלהן נמצאו חדרי מצב שאינם בנויים או ערוכים באופן שהולם את ייעודם. משרד הבריאות ופקע"ר לא בחנו האם סביר בעתות חירום להפעיל חדרי מצב בקומות גבוהות של בניינים רבי-קומות, שם ממוקמים חלקם. משרד מבקר המדינה מעיר כי על משרד הבריאות ועל קופות החולים לוודא שבכל המטות שלהם - ראשיים ומחוזיים כאחד, יופעל חדר מצב המתאים לייעודו מבחינת גודלו, מיקומו ומיגונו. על קופות החולים להכין למטות ההנהלה ולמטות המחוזיים חדר מצב חלופי ראוי. כמו כן מן הראוי שיהיו לגופי החירום השונים אמצעי תקשורת ייעודיים לעתות חירום, כך שיוכלו לתקשר ביניהם.

מעקב
משרד הבריאות
19.	חדר המצב של הרשות העליונה לאשפוז וחדרי המצב בנפות עכו, טבריה ונצרת אינם ממוגנים. המיגון תלוי תקציב ייעודי לנושא.

מעקב
צבא ההגנה לישראל
19.	הנושא באחריות משרד הבריאות. חמ"ל רפואה פקע"ר ממוגן כיום.

ליקוי
21. 	הקצאת רופאים: 1. לפי נתוני מכבי ומאוחדת, בכמה מחוזות של הקופות קיים פער ניכר בין הביקוש הצפוי לשירותי מרפאה בעתות חירום לבין מספר הרופאים שיהיו זמינים לתת מענה לביקוש זה. 2. נמצא כי ההחלטה על שיבוץ הרופאים בקהילה בעתות חירום נתונה בידי צה"ל בלבד, לאחר שמוסדות הבריאות השונים מוסרים לו את בקשותיהם. לקופות החולים אין חלק בהחלטה הסופית, למרות תפקידן החשוב בעתות חירום, והיא מתקבלת בידי סגן קצין רפואה ראשי, בהתייעצות עם נציג משרד הבריאות.

מעקב
משרד הבריאות

21.	במקביל לוועדת כוח אדם לקביעת מפתחות תקן כוח אדם,  נעשית עבודה לאיתור רופאים עצמאיים הניתנים לריתוק. קופות החולים שותפים פעילים בוועדת כוח אדם לשעת חירום.

ליקוי

22. 	רכב ממוגן להסעות: 1. צוותים רפואיים מטפלים - נמצא כי לא תוכננה היערכות להקצאת כלי רכב ממוגנים למערכת הבריאות בקהילה עבור סגל ביקורי הבית והצוותים לטיפול באוכלוסייה במקלטים. 2. הסעת צוותים - נמצא כי לא נבחן נושא הסעת עובדי מערכת הבריאות האמורים לאייש, למשל, את המרפאות האחודות ונושא הסעת ילדי אותם עובדים למעונות ילדי העובדים בקהילה ובבתי החולים. 3. מסירת בדיקות דם ודגימות מעבדה - לדעת קופות החולים לא ניתן להבטיח העברת בדיקות דם ודגימות, החיוניות לאבחון, למעבדות המרכזיות, ובפרט כשיידרש לכך רכב ממוגן.

מעקב
משרד הבריאות

22.	הנושא נמצא עדיין בעבודת מטה בשיתוף משרד התחבורה, רח"ל וחברת ברינקס.

ליקוי

24. 	אבטחת בתי החולים: משרד הבריאות, פקע"ר והמועצה לביטחון לאומי לא הסדירו מ-2007 ועד למועד סיום הביקורת את מערך האבטחה בבתי החולים בעתות חירום, באופן שיאפשר להם להמשיך לתפקד ללא הפרעה, במיוחד במקרה של בהלה ושל הגעת נפגעי חרדה רבים עקב פגיעת חומרי לחימה כימיים (או עקב חשש לפגיעה כזו). 

מעקב
משרד הכלכלה

24.	מדובר במחסור ידוע של מאבטחים ייעודיים ברמה הלאומית הן במתקנים אסטרטגיים והן במתקני תשתיות. הנושא נמצא בטיפול המל"ל והמשרד לביטחון פנים. ככל שיידרש, מנהל החירום במשרד הכלכלה יכול לסייע בזמן אמת באיתור מאבטחים דורשי עבודה מתוך מאגר של שירות התעסוקה והרחבת ההיתר הענפי להעסקה מעבר ל- 12 שעות ביממה.

מעקב
משרד ראש הממשלה – המועצה לביטחון לאומי

24.	סוגיית אבטחה בבתי החולים על מרכיביה השונים עדין לא נפתרה, וזאת בהנחה שחלק מהמאבטחים יוצאים לשירות מילואים. מתקיים הליך בהובלת המועצה לביטחון לאומי (המל"ל) והמשרד לביטחון פנים (הבט"פ), להקמת רשת ייעודית לאבטחה במשרד לבט"פ וזאת על מנת שיינתן מענה לפערי האבטחה שנוצרים בתקופת לחימה. להערכת המל"ל התהליך נמצא בראשית דרכו וייקח כשנה לארגן את הנושא ברמה הלאומית. באירוע מסוג זה שמצוין בליקוי, קיימת יחידה צבאית (יחצ"ב) אשר תוכל לסייע בכל הקשור למתן המענה הנדרש לפערים שנוצרו. נדרש כוח משטרתי על מנת לקיים את הסדר הציבורי, עם הגעתם של נפגעי חרדה רבים לבתי החולים. לדעת המל"ל על בתי החולים ומשרד הבריאות לפעול מול משטרת ישראל מאחר והמדובר הוא בנושא "שמירת הסדר הציבורי" אשר נמצא בתחום אחריותה של משטרת ישראל.

מעקב
צבא ההגנה לישראל

24.	אין בפקע"ר בניין כוח ייעודי למשימות אבטחה בבתי החולים. מטרתן של היחידות הצבאיות בבתי החולים (יחצ"ב) היא לסייע לבתי החולים להתמודד עם אירועי חירום במתאר של חומרי לחימה כימיים (חל"ך) ובכלל זה בסוגיית האבטחה (בעיקר של כוחות היחצ"ב עצמם), באמצעות מחלקת האבטחה של היחצ"ב המונה כ- 13 חיילי מילואים (על פי התקינה). לכך מוכשרים היחצ"בים ולכך מוכוון בניין הכוח שלהם. היחצ"בים עשויים לסייע לאבטחת בתי החולים באירועים שאינם במתאר חל"ך, אד-הוק על בסיס הערכת מצב.

ליקוי

25.	הקצאת המשאבים הלאומיים בעתות חירום: רופאים, מאבטחים לבתי חולים, מורות-חיילות המפעילות מעונות לילדי עובדים חיוניים, רכב ממוגן, קסדות ואפודי מגן הם משאבים לאומיים שבחירום מצויים כולם במחסור. בעתות חירום מופעלים בבתי החולים ובקהילה מעונות לילדיהם של עובדי מערכת הבריאות. מעונות אלו מסתייעים במורות-חיילות מטעם פקע"ר. בדוח המיוחד עלה כי במלחמת לבנון השנייה היה קושי להשיג תגבורת של מורות חיילות. היות שתפקידן זה של המורות-החיילות מוגבל לעתות חירום בלבד, מן הראוי גם שכל חיילת שנשלחת לתפקיד, תעבור הדרכה או רענון שיכינו אותה אליו. על צה"ל, המשרד להגנת העורף, משרד הבריאות והרשות העליונה לאשפוז לקבוע מבעוד מועד סדרי עדיפויות לאופן הקצאתם בחירום.  

מעקב
צבא ההגנה לישראל

25.	בדרך כלל נשלחות מורות חיילות מחיל החינוך או מדריכות אוכלוסייה לשעת חירום שזהו תפקידן היומיומי בפעילות מול אוכלוסייה אזרחית. לקראת הפעלתן, החיילות מקבלות תדריך פרטני כולל קבלת ערכת הדרכה.

ליקוי

26. 	פיקוח על איכות מי השתייה: בעתות שגרה בודקים הרשויות המקומיות או ספקי המים את איכות מי השתייה (בדיקות בקטריאליות וכימיות), ומשרד הבריאות מפקח עליהם. בעתות חירום ייתכן זיהום מכוון של מי השתייה, ועל משרד הבריאות להבטיח כי הרשויות המקומיות וספקי מים יוסיפו לבדוק את איכות המים. נמצא שהמשרד לא הכין תכנית פעולה להבטחת פיקוח על איכות מי השתייה בעתות חירום. כיום, ברגיעה, במספר מקומות בארץ כבר פועלת מערכת אוטומטית לדיגום איכות מי השתייה המעבירה נתונים למרכזי בקרה. יצוין שמשרד מבקר המדינה כבר העיר על כך בעבר בדוח המיוחד.

מעקב
משרד הבריאות

26.	למשרד הבריאות מזה  מעל 15 שנים נוהל לדיגום מים בעתות חרום. לאחרונה הנוהל עודכן. 

ליקוי

27. 	יחידות לשעת חירום בבתי החולים: הרשות העליונה לאשפוז המליצה ב-2002 להקצות תקנים לכוח אדם עבור ארבע יחידות לשעת חירום בבתי החולים הכלליים. אף על פי כן אין כיום תקנים כאלה וגם לא הוסדר מימון להכנתה של מערכת האשפוז לקראת עתות חירום, ובתי החולים נאלצים לממן את ההיערכות מתקציביהם.

מעקב
משרד הבריאות

27.	נעשו פניות חוזרות של מנכ"ל משרד הבריאות למנכ"ל משרד האוצר, להקצות תקנים ייעודיים לממונה שעת חירום לבתי החולים וקופות החולים אך עדיין אין התקדמות בנושא.
ליקוי

28. 	מיגון בתי החולים: נמצאו פערים משמעותיים בין צורכי המיגון על פי התקנות לבין המצב בפועל, ובבתי חולים רבים ישנם חדרי ניתוח, יחידות לטיפול נמרץ, חדרי מיון, חדרי לידה ויחידות דיאליזה שאינם ממוגנים. הדבר מסכן הן את החולים הן את הסגל הרפואי, ועלול לפגוע בתפקוד הסגל בעתות חירום.


מעקב
משרד הבריאות

28.	טרם התקבל תקציב ייעודי לשיפור המיגון בבתי החולים. עם זאת, לשנת 2016 אושרו:
	 - 	מיגון יחידת הדיאליזה בבית חולים פורייה
	- 	רכישת מיגוניות לבתי החולים בעלות של 4.09 מש"ח
	-	מיגון גזים רפואיים בגזרה צפונית בעלות של 2.640 מש"ח
	-	מיגון צ'ילרים לחדר ניתוח בעלות של 5.00 מש"ח 
	-	מיגון גנרציה בעלות של 9.600 מש"ח

ליקוי

31. 	בתי החולים במזרח ירושלים: במזרח ירושלים פועלים חמישה בתי חולים ציבוריים כלליים. האגף לשע"ח בשיתוף פקע"ר אמור להכין את כל בתי החולים הכלליים בארץ למצבי החירום השונים, ואולם בביקורת עלה כי הרשות העליונה לאשפוז לא החליטה אם לשלב בהיערכות לעתות חירום את בתי החולים במזרח ירושלים, למרות פוטנציאל האשפוז הטמון בהם והאפשרות להקטין את העומס הצפוי על בתי החולים במערב העיר.

מעקב
משרד הבריאות

31.	כל ניסיונות משרד הבריאות לטפל בנושא מול עיריית ירושלים נענו בחוסר שיתוף פעולה ללא התקדמות.

מעקב
משרד ראש הממשלה – המטה לביטחון לאומי

31.	בתהליך בירור הנושא מול משרד הבריאות נידונה הסוגיה המדינית והמשפטית בנוגע לאחריות של משרד הבריאות לבתי החולים במזרח ירושלים. היות והמדובר בהסדרה משפטית, למטה לביטחון לאומי אין אחריות בנושא ולפיכך הסוגיה נמצאת בתחום אחריותו של היועץ המשפטי של משרד הבריאות וכך גם הובהר במסמך שהועבר למשרד הבריאות. עוד הובהר בנושא המדיני למשרד הבריאות כי האחריות לכשירות בתי החולים במזרח ירושלים, הנמצאים תחת ריבונות מדינת ישראל, היא באחריותו ואין משמעות "מדינית" לנושא. סוגיית ההיערכות לשעת חירום היא בתחום אחריותו של האגף לשעת חירום במשרד הבריאות.



ליקוי

32. 	דרכי ההיערכות של מד"א: משרד הבריאות, פקע"ר, מפקדת קצין רפואה ראשי ומד"א בחנו בשנת 2009 את היקף כוח האדם ואת מספר האמבולנסים הנדרשים לכלל המשימות של מד"א בעתות חירום. בשנת 2012 הגיש מד"א למשרד הבריאות מסמך המפרט את החסרים בכוח אדם וברכב הצלה ממוגן ולא ממוגן. אין כיום תרחיש יחוס מעודכן ומאושר אשר ניתן יהיה לעדכן לפיו את משימות מד"א, לבחון את צורכי ההיערכות שלו לשעת חירום ולפעול להשלמת חסרים שיתגלו. לטענת מד"א המצב בפועל אינו מאפשר מוכנות ראויה, ואולם עד למועד סיום הביקורת משרד הבריאות לא בחן את דרישות מד"א.

מעקב
משרד הבריאות

32.	עדיין לא התקבל מרשות החירום הלאומית (רח"ל) תרחיש ייחוס מעודכן למערכת הבריאות. ראש רח"ל התחייב להעבירו במרץ 2016. לכשיתקבל, יגובש תרחיש למערכת הבריאות.

ליקוי

33. 	מיגון שירותי הדם: מבנה בנק הדם הקיים אינו ממוגן ברובו מפני תקיפה בנשק קונבנציונלי ומפני חומרי לחימה כימיים. סקר עמידות המבנה גם קבע כי ברעידת אדמה המבנה צפוי לקרוס. כמו כן אין במקלט הממוגן הקיים שטח מתאים לאחסון מלאי מנות דם ומרכיביו.

מעקב
משרד הבריאות

33.	ב - 24.07.2014, הממשלה אישרה באמצעות החלטת ממשלה שמספרה 1897 בנושא "צעדים לחיזוק העורף כתוצאה מהצרכים הנובעים ממבצע צוק איתן" , להקצות למד"א שטח לבניית מבנה בנק דם חדש באזור רמלה.  בסוף ינואר 2016 אושר הנושא על ידי רשות מקרקעי ישראל.

ליקוי

34. 	תקצוב היערכות מד"א לחירום: תרגול והדרכה בנושא חירום, שאמורים להתבצע בתקופת רגיעה, אינם מתוקצבים ומד"א מממן אותם ממקורותיו. 


מעקב
משרד הבריאות

34.	למרות פניות חוזרות להקצות תקציב ייעודי להדרכה ותרגול בנושא חירום, עדיין לא בוצע.



































משרד החוץ
[bookmark: _Toc426534221]השירות הקונסולרי במשרד החוץ

גופים מבוקרים: משרד החוץ, משרד הפנים, רשות האוכלוסין וההגירה, משרד המשפטים, לשכת הקשר "נתיב" במשרד ראש הממשלה

ליקויים 3-5,7,8,16,17,19,22,24 תוקנו. ראה הערות ראש הממשלה 64ג  -  מאי 2014 עמ' 227-242. 
ליקויים 9-12,14,15,20,21 תוקנו. ראה מעקב ראש הממשלה - אוגוסט 2015 עמ' 529-535. 

ליקוי
מערך השירות הקונסולרי במטה המשרד ובנציגויות בחו"ל

1.	האגף לעניינים קונסולריים במטה המשרד: ביולי 2010 החליט מנכ"ל המשרד ליישם המלצה של דוח המפקח הכללי של משרד החוץ מיוני 2009, ולהקים באגף לעניינים קונסולריים יחידת פיקוח ובקרה על עבודת המדורים בנציגויות. עד מועד סיום הביקורת טרם הוקמה היחידה האמורה ולא נקבעה דרך אחרת למימוש צורכי הפיקוח והבקרה על הפעילות הקונסולרית בחו"ל. 

מעקב 
משרד החוץ – השירות הקונסולרי 

1. 	מונתה מנהלת מח' פיקוח ובקרה, באגף הקונסולרי בסתיו 2014. במסגרת  עבודתה  מבצעת  המנהלת  שיפורים בתהליכי עבודה, מעקב אחר תקלות/שגיאות בנציגויות והצפתן להמשך טיפול, ניתוח משובי שירות קונסולרי בנציגויות , מענה  לפניות /קבילות הציבור, שת"פ מול אגף משפט  לביצוע רענונים נוטריונים במדורים הקונסולריים ושת"פ מול אגף בטמ"ח  ואגפים נוספים  לצורך שיפור איכות השירות .

ליקוי

2.	במהלך שנת 2012 הוגשם היעד האמור חלקית בלבד: ממסמכי האגף עולה כי אף שברשות האגף תוכנת מחשב שבאמצעותה אפשר לעקוב אחר הפעילות הקונסולרית בנציגויות, התוכנה אינה מאפשרת בקרה שוטפת בחתך של נושאים מוגדרים, כגון: ניפוק מסמכי נסיעה, טיפול ברישום אזרחים ישראלים במרשם האוכלוסין ומתן אשרות לאזרחים זרים. לדעת משרד מבקר המדינה על האגף לפעול להתאים את המערכת הממוחשבת כך שתוכל למלא את היעד האמור במלואו. הביקורת העלתה שהאגף אכן מסכם מדי שנה את נתוני הפעולות שתועדו במערכת הממוחשבת במהלך הטיפול בבקשות הפונים, אך שהוא לא קבע קריטריונים הניתנים למדידה באמצעות המערכת, לצורך הערכת תפקודם של הקונסולים ושל העובדים. ממילא האגף אינו משתמש בנתוני המערכת הממוחשבת לשם מתן משוב מקצועי ואישי לעובדי המדורים על אופן מילוי תפקידם. לדעת משרד מבקר המדינה, ראוי כי האגף יקבע מדדים כמותיים ואיכותיים לצורך בקרה על כלל הפעילות הקונסולרית בנציגויות בחו"ל באמצעות המערכת הממוחשבת. במסגרת זו גם מן הראוי שהאגף ישקול לקבוע קריטריונים לשימוש במערכת לצורך הערכה מקצועית של העובדים ומתן משוב על איכות עבודתם. 

מעקב 
משרד החוץ – השירות הקונסולרי 

2. 	אפיון התשתיות הסתיים והמערכת נמצאת בשלבי פיתוח ראשונים. הפרויקט הוא רב שנתי ויעלה על פי נושאים. השלב הראשון יעלה  במהלך 2017 בנושא אסירים/עצירים.

ליקוי

6.	איכותו ויעילותו של השירות הקונסולרי לציבור בחו"ל: המלצות צוות פנימי שאימץ מנכ"ל המשרד ביולי 2010, בעניין איכות השירות הקונסולרי בנציגויות, לא יושמו על ידי האגף: האגף לא קבע מדדים להערכת איכות השירות שניתן לצרכני השירותים הקונסולריים, לא עיבד את התשובות על שאלון שביעות הרצון, המובא באתרי האינטרנט של הנציגויות, שמילאו הפונים לקבלת שירות קונסולרי.

מעקב 
משרד החוץ – השירות הקונסולרי 

6.	מתבצעת עבודת הכנה לקביעה והטמעת מדדי שירות כמו גם חיבור "אמנת שירות" מחייבת. מנהלת פיקוח  ובקרה נמצאת בקשר עם היחידה לשיפור השירות  הממשלתי.

ליקוי

13. 	הבדיקה העלתה כי בשנת 2013 הפנו 23 מתוך 24 לשכות הרשות בישראל למעלה מ-1,000 מבקשי אשרות עבודה ממולדובה לקבלתן בשגרירות בקייב, אף על פי שכבר בדצמבר 2009 נפתחה קונסוליה בקישינב, בירת מולדובה. יצוין כי השפות הרשמיות והמדוברות באוקראינה ובמולדובה אינן דומות, ולכן מתקשים העובדים המקומיים במדורים בקייב לטפל בבקשות ובמסמכים הכתובים בשפה המולדובנית, שמקורה לטיני. בדיקת משרד מבקר המדינה ביוני 2013 בשגרירות בקייב העלתה כי העמ"ז טיפלו בקבלת הבקשות והמסמכים ממבקשי האשרות המולדובנים, אף שעובדים אלה אינם בקיאים בשפה המולדובנית. יתר על כן, הקונסול אישר בקשות לאשרות כניסה שהגישו המבקשים ממולדובה על סמך המידע שנמסר לו מפי העמ"ז האמורים. בכמה מקרים אף נמצא בדיעבד כי חלק ממקבלי האשרות ממולדובה, שלא סיפקו את מלוא המסמכים והמידע הנדרשים לשם קבלת האשרות, הורחקו מישראל אחרי ששהו בה באופן בלתי חוקי.

מעקב
משרד החוץ – השירות הקונסולרי 

13.	אותרה עובדת עמ"י דוברת השפה,  שתפעל במשרדי "נתיב" למתן שירות קונסולרי בקישינב.

ליקוי

23. 	נמצא כי למרות הגידול החד שחל בשנים האחרונות במספר התינוקות שניטלו מהם דגימות גנטיות בנציגויות בחו"ל לא קבע המשרד הוראות מיוחדות לעניין אופן נטילת הדגימה הגנטית מתינוק בחו"ל. לדעת משרד מבקר המדינה, בהתחשב ברגישות הנושא ונוכח הגידול החד בהיקף הפעילות בתחום זה, על משרד החוץ לבחון את הצורך לקבוע הוראות בדבר אופן נטילת הדגימה מתינוק בנציגויות ישראל בחו"ל ובדבר אמצעי זהירות הנדרשים מנוטל הדגימה. וזאת בתיאום ובהסכמה של גופים הנוגעים לעניין.

מעקב
משרד החוץ – השירות הקונסולרי 

23. 	תזכיר חוק הסכמים לנשיאת עוברים עבר קריאה ראשונה בכנסת ביום 27.10.2014 . מאחר וטרם עבר קריאה שלישית, עדיין לא פועלים על פיו וטרם גובשו הנהלים. לא מדובר בהצעת חוק המוגשת ע"י משרד החוץ על ע"י משרד הבריאות והמשפטים.










משרד החינוך

קידום תכניות למניעת אלימות כלפי תלמידים ושל תלמידים

גופים מבוקרים: משרד החינוך, המשרד לביטחון פנים

ליקויים 2,5 תוקנו. ראה הערות ראש הממשלה 64ג', מאי 2014 עמ' 243-261. 
ליקוי 1 תוקן. ראה מעקב ראש הממשלה, אוגוסט 2015 עמ' 537-554

ליקוי

3. 	בביקורת עלה כי כרבע מהמנהלים בשנה"ל התשע"ב (2012-2011) וכשליש מהמנהלים בשנה"ל התשע"ג (2013-2012) לא כינסו את צוות האקלים, שנועד לרכז ולהוביל את הנושא בבית ספרם; כ-20% מהמנהלים בשנה"ל התשע"ב ו-15% מהמנהלים בשנה"ל התשע"ג דיווחו שלא בנו תכנית התערבות בבית ספרם; רק כמחצית המנהלים בשנים הללו גיבשו תקנון לבית הספר בשיתוף ההורים כנדרש בחוזר, ורק מחציתם הביאו אותו לאישור המפקח המחוזי כנדרש; כמחצית המנהלים בשנה"ל התשע"ב והתשע"ג לא קיימו סדנאות להעצמת הצוות החינוכי בנושא צמצום האלימות וקידום האקלים בביה"ס.

מעקב
משרד החינוך

3.  	חוזר המנכ"לית "אקלים חינוכי מיטבי והתמודדות מוסדות חינוך עם אירועי אלימות וסיכון" תשע"ה 8(ב) פורסם ב- 1.4.2015 וכלל תהליכי הטמעה רחבים בכל המחוזות. 
בחוזר המנכ"לית החדש צוין כי "צוות הניהול של ביה"ס הוא המבנה הארגוני המוביל תהליכי אקלים" (סעיף 1.2.3). משאלון המדריכים שהועבר בתשע"ה עולה כי ב 89% מבתי הספר המודרכים קיים צוות שמוביל את נושא האקלים. נושא זה נבדק מידי שנה בשאלון המדריכים. 
בנוגע לתכניות ההתערבות, בכל בתי הספר המודרכים נבנו תכניות התערבות לקידום אקלים וצמצום אלימות. התכניות שנבנו בבתי הספר המודרכים מתמקדות בנושאים שונים ומגוונים בהתאם לצרכים הבית ספרים. יש לציין כי בתי הספר עובדים בדר"כ על יותר מנושא אחד במסגרת התכנית המערכתית. 
משאלון המדריכים שהועבר בסוף תשע"ה עולה כי כ-70% מבתי הספר עובדים על יחסים בין באי ביה"ס: יחסי קרבה ואכפתיות ודיאלוג מורה תלמיד. 61% מבתי הספר עוסקים בגבולות, תקנון או כללי מוגנות, שליש מבתי הספר עוסקים ב: אקלים למידה (פסיכו פדגוגיה), בעיות התנהגות, הכשרת מורים במיומנויות הנחייה ושיח רגשי ונוכחות וסמכות  מורית. רבע מבתי הספר עוסקים ביצירת שותפות עם הורים ועוד. חשוב לציין כי הדגש על בחירת נושא בשנה מסוימת הינו בהתאם לצרכים ולתוצאות מיצ"ב ואח"מ. 
	ראה דוח מעקבים רה"מ 64ג' עמ' 538.

ליקוי

4. 	עוד עלה כי אמנם המחוזות שנבדקו - צפון, מרכז וירושלים - הקימו ועדות אקלים כנדרש בחוזר האקלים, אך בראשות כולן עומדות מפקחות על הייעוץ ולא מנהלי המחוזות כנדרש, ויש בכך כדי לפגוע ביכולתן של הוועדות לגייס את כל גורמי המחוז לנושא. עוד עלה 
שהוועדות מיעטו לתעד את ישיבותיהן והחלטותיהן, והמפקחים בכמה מהמחוזות לא ביצעו משוב על עבודתם של בתיה"ס בתחום האקלים. 

מעקב
משרד החינוך

4. 	בהתאם לחוזר מנכ"ל תשע"ה 8(ב) תפקידי מנהלי המחוזות כוללים גיוס מפקחים, מנהלים ומדריכים לתהליכי בניית אקלים בטוח וצמצום האלימות, מעקב אחר דיווחים על אירועי אלימות וקיום למידה מחוזית בעקבות הנתונים שהתקבלו, הובלת תהליך מחוזי לצמצום האלימות ועוד. 
מנהל המחוז מוביל תהליכים אלו במבנים ארגוניים שונים ובהתאם לצרכי המחוז. להלן תגובת המחוזות:
תגובת מחוז מרכז:  
במחוז מרכז  פועלת וועדת אקלים הכוללת את המפקחים מתחומי הדעת השונים ושלבי הגיל השונים בטרה לדון יחד בתוצאות מיצ"ב מחוזיים וזיהוי תופעות המחייבות התערבות מרכזיות במחוז .
כמו כן מתקיימים מפגשי פיקוח ייעוץ ופיקוח כולל ללמידה משותפת על נתוני האקלים ברמה מערכתית וברמה הפרטנית. מפגשים אלה כוללים חשיבה משותפת של  יועץ בכיר ומפקח כולל יחד עם מדריך האח"מ, במטרה ללוות את בה"ס בתהליך למידת הנתונים ובניית תכניות התערבות מתאימה ויעילה הן ביסודי והן בעל יסודי(ה.ט,י-י"א).
מתקיים מיפוי מחוזי לזיהוי ביה"ס במיקוד המחייבים מעגלי תמיכה וליווי אינטנסיביים יותר וביה"ס מובילים לחקר וללמידת ההצלחות והפצתם.
חוזר מנכ"ל הוטמע ברמת כלל המפקחים במחוז, כלל המנהלים והיועצים החינוכיים במחוז ובמבנים אירגוניים שונים ומגוונם כגון: מליאת פיקוח ,מפגשי מפקח ומנהליו ומפקחת ייעוץ יועצותיה וברמת רשויות מקומיות.
תגובת מחוז ירושלים: על פי הנחיתו של מנהל המחוז מתקיימת וועדת אקלים מחוזית ומובילה אותה מטעמו בפועל, המפקחת המתאמת על הייעוץ. במחוז מקיימים תהליכי למידה במעגלים שונים – ברמת הפיקוח וברמת השדה. במפגשי שחרית (המיועדים למפקחי גיל + נציגת ייעוץ) עולים לדיווח ולדיון אירועי סיכון חריגים. בנוסף, המחוז נעזר במדריכי האח"מ ללמידה והתמודדות עם אירועים גם בבתי"ס שאינם מודרכים. בוועדות המלוות בתיה"ס מעלים ומקבלים הכוונה (כולל הכוונה המשכית) על פי הצרכים שעולים.
בקבוצות העמיתים ( של יועצים וכן של מנהלים) נעשית למידה ממוקדת באירועי סיכון. רשויות שונות במחוז ובמנח"י נכנסו לתכנית חוסן הכוללת למידה ויישום.
תגובת  מחוז צפון:  במחוז מתקיימת וועדה בראשות מנהלת המחוז 3 פעמים בשנה להובלת תהליכים מחוזיים לצמצום אלימות ובניית אקלים מיטבי.

ליקוי

6. 	מדיווחי המדריכים עלה כי 17% מבתיה"ס שהודרכו בשנה"ל התשע"ב לא הקימו צוות אקלים בביה"ס כנדרש, ובשנה"ל התשע"ג לא הוקמו צוותי אקלים ב-24% מבתיה"ס שהודרכו. עוד עלה מהדיווחים כי פגישות ההדרכה בין מדריכי אח"מ לבעלי התפקידים שאמורים לקדם את נושא האקלים בביה"ס התקיימו בתדירות נמוכה מהנדרש.

מעקב
משרד החינוך

6. 	בחוזר המנכ"לית החדש צוין כי "צוות הניהול של ביה"ס הוא המבנה הארגוני המוביל תהליכי אקלים" (סעיף 1.2.3). משאלון המדריכים שהועבר בתשע"ה עולה כי ב 89% מבתי הספר המודרכים קיים צוות שמוביל את נושא האקלים.
בנוגע לתדירות המפגשים של מדריכי האח"מ בבתי הספר יש לציין כי הוגדרו מודלים שונים להדרכה בהתאם למאפייני ביה"ס ובכל מודל הוגדר טווח תדירות מתאים למודל ההדרכה. 
הוגדרו ארבעה מודלים להדרכה:
1. מודל הדרכה כללי – מפגש אחת ל 3-4 שבועות
2. מודל הדרכה יישובי – בהתאם למודל שיבנה בכל יישוב
3. מודל הדרכה בבתי ספר במיקוד – מפגש בין 1-2 שבועות
4. מודל הדרכה  -  ליווי מרחוק מיועד בעיקר לבתי ספר שסיימו תהליך הדרכה של שלוש שנים וממשיכים לקבל ליווי מרחוק בהתאם לצורך. על פי הנתונים בשאלון מדריכים:
· 89% מבתי הספר המודרכים במודל כללי, נפגשים אחת לשלושה עד ארבעה שבועות, בהתאם למצופה.
· 90% מבתי הספר המודרכים במודל של בתי ספר במיקוד נפגשים אחת לשבוע או שבועיים בהתאם למצופה.
· בנוגע למודל ההדרכה היישובי ולמודל ההדרכה – ליווי מרחוק, תדירות המפגשים משתנה בהתאם להגדרות התכנית, לצרכים ובהתאם לתיאום הציפיות שנעשה עם בתי הספר שסיימו את התכנית.

ליקוי

7.	השגת יעדי התכנית המערכתית: הרשות הארצית למדידה והערכה בחינוך (להלן - ראמ"ה) מודדת את השגת היעדים של התכנית המערכתית באמצעות שני כלי ניטור: סקר מערכתי לניטור האלימות וסקר בית ספרי לניטור האקלים והסביבה הפדגוגית, הכלול במיצ"ב. 
	ראמ"ה השוותה בין ממצאי סקר ניטור האלימות שנעשה לפני יישומה של התכנית המערכתית ובין ממצאי סקר שנעשה כשנה לאחר תחילת יישומה ומצאה מגמת שיפור במרבית סוגי האלימות שנבדקו, בעיקר בקרב תלמידי בתיה"ס היסודיים וחטיבות הביניים. עם זאת נרשמה יציבות בדיווחים על כמה מסוגי האלימות ושיעורי האלימות בהם נשארו גבוהים. 

מעקב
משרד החינוך

7. 	ראמ"ה ממשיכה לעקוב אחר רמת האלימות במערכת, על סוגיה השונים, באמצעות סקר "ניטור אלימות" המועבר אחת לשנתיים בקרב מדגם ארצי מייצג של תלמידי כיתות ד'-י"א במערכת החינוך. הפעימה האחרונה של הסקר התקיימה בשנה"ל תשע"ה. מתוך הסקר עולה כי הרמה הנמוכה יחסית של מדדי האלימות אשר הושגה בשנים הקודמות נשמרה גם בשנה זאת. קרי: במרבית המדדים נרשמה בין תשע"ג לתשע"ה יציבות. לצד זאת, בחלק משלבי הגיל במדדים שונים נרשמו מגמות של שיפור או הרעה. פירוט להלן:
בתי"ס דוברי עברית:  ירידות קלות בשיעורי המדווחים על שימוש באלכוהול ואלימות מצד הצוות בכיתות ז'-ט' וירידה קלה בשיעורי המדווחים על שימוש באלכוהול בכיתות י'-י"א. עליות קלות בשיעורי המדווחים על אלימות פיזית בהסעות ואלימות קשה בכיתות ד'-ו', עליות קלות בשיעורי המדווחים על אלימות מילולית ואלימות מינית בכיתות ז'-ט', ועלייה קלה בשיעורי המדווחים על אלימות מילולית בכיתות י'-י"א. 
בתי"ס דוברי ערבית: ירידה קלה בשיעורי המדווחים על אלימות קשה בכיתות ד'-ו' וירידה קלה בשיעורי המדווחים על אלימות חברתית בכיתות ז'-ט'.
שוב המשרד מדגיש כי השינויים הנ"ל מהווים את המיעוט בתוך מכלול הנתונים, בשעה שמרבית הנתונים מצביעים על יציבות בין תשע"ג לתשע"ה, כך שהרמות הנמוכות יחסית שהושגו אחרי תהליך הירידה בשנים קודמות – נשמרו. לצד זאת, המשרד מציין כי עדיין ישנם מדדים בהם רמות הדיווח הן גבוהות יחסית, כגון אלימות מילולית, אלימות חברתית ושימוש באלכוהול בכיתות י'-י"א בבתי"ס דוברי עברית.

ליקוי

8.	דיווח על אירועי אלימות ומעקב אחריהם:  על פי חוזר האקלים המעודכן, על ביה"ס לדווח למפקח המחוזי ולרשויות על אירועי אלימות מסוימים, ואילו לגבי אירועים אחרים, המפורטים בחוזר, אין חובת דיווח. על המפקח לרכז את המידע על אירועי אלימות חריגים ולהעבירו למנהל המחוז לשם מעקב על אופן הטיפול בהם בביה"ס. 
עלה כי ברשימת האירועים שאין חובת דיווח עליהם כלולים אירועי אלימות חמורים, בהם מעשי הצקות ובריונות. לפיכך, בין היתר, המחוז אינו מפקח על אופן הטיפול בהם. עוד עלה כי אף על פי שמנהלי בתיה"ס מדווחים על אירועי אלימות חריגים למחוזות, שניים משלושת המחוזות שנבדקו - מרכז וירושלים - לא ריכזו נתונים לגביהם לשם פיקוח והפקת לקחים.

מעקב
משרד החינוך

8. 	בחוזר מנכ"ל המעודכן, תוקן הליקוי והוא מופיע כעת בפרק ג' 3.2 חלק ב'. בהתאם לחוזר, במקרים של הצקות ובריונות וגם במקרים המפורטים להלן, קיימת חובת דיווח למפקח הכולל ולמפקח על הייעוץ: 
-	אלימות חברתית חוזרת ונשנית: הצקות ומעשי בריונות, כולל חרם, הפצת שמועות חוזרות ונשנות ולרבות בריונות חוזרת המופנית לאדם  בנוגע למינו ולמיניותו, לרבות נטייתו המינית
-	הצעות חוזרות בעלות אופי מיני: 
	הצעה בעלת אופי מיני או התייחסות חוזרת המופנית לתלמיד ומתמקדת במיניותו, כאשר אותו תלמיד הראה כי אינו מעוניין בהתייחסות האמורה. 
· נוכחות באירוע אלימות חמור תוך כדי עידוד והתלהמות
· איום ואיום בהפצה:  איום על תלמיד בכל דרך שהיא בפגיעה בגופו, בחירותו, ברכושו או בשמו הטוב בכוונה להפחידו או להקניטו או לפגוע בו בכל דרך אחרת 
תגובת מחוז מרכז: כל אירוע מדווח למפקח על הייעוץ ולמפקח כולל  וישנה חשיבה אודות הרחבת ההתייעצות עם גורמים נוספים כגון: משטרה, רווחה, שפח, גורמי שפי וכו...
באירועים חריגים מתקיים דיון בין מקצועי בתוך בה"ס עם כלל השותפים להבנת האירוע למידה וחשיבה משותפת למתן מענה מערכתי ופרטני ברמת התלמידים ההורים והצוותים חינוכיים.
במקרים מורכבים ישנה חשיבה מחוזית והתייעצות מחוזית עם בעלי תפקידים נוספים לחשיבה ולמידה והפצת הידע ברמה המערכתית מחוזית.
תגובת מחוז ירושלים:  ריכוז הנתונים נעשה על פי גיזרת פיקוח – מנהל מדווח למפקח כולל ויועץ למפקח על הייעוץ שלו.

 ליקוי

9.	גיבוש תכניות התפתחות ויישומן:  על פי חוזר מנכ"ל על בתיה"ס ללמד את התלמידים בכל שלבי הגיל את התכנית "כישורי חיים" - תכנית להתפתחות רגשית, חברתית וערכית. אולם מתשובות המנהלים על השאלון האינטרנטי בשנה"ל התשע"ג עלה שבכרבע מבתי הספר לא יושמה התכנית על פי החוזר: בכשליש מהם היא לא יושמה כלל, ובשאר היא לא יושמה בכל שכבות הגיל. בכמחצית בתי ספר שיישמו את התכנית לא הודרך הצוות החינוכי בנושא, כנדרש בחוזר. עוד עלה כי אף שכמה מהתכנים המרכזיים משותפים לתכנית "כישורי חיים" ולתכנית התפתחות אחרת, מפתח הל"ב, המשרד לא הסדיר את חלוקת התכנים והתיאום ביניהן. 

מעקב
משרד החינוך

9. 	ועדה לחינוך היסודי גיבשה מסמך המתייחס לתכנים הייחודים והערך המוסף של כל תכנית . במהלך שנת תשע"ו  יוטמע המסמך בקורסים לרכזות חינוכיות ומנחות של  יועצות. בעלון אגף היסודי בחודש מאי יופץ  המסמך המשותף לכל מנהלי בתי הספר היסודיים. צוות משותף של נציגות שתי התוכניות עובד על פיתוח מתודולוגיית עבודה המאפשרת העברה של חוויות למידה מתוכנית אחת לשנייה.
	
ליקוי

10.	המאבק בגזענות:  גזענות היא התנהגות המפלה בין אדם לאדם או בין קבוצה חברתית אחת לרעותה על יסוד הבדלי דת, מין, עדה וכו'. מחקרים שנעשו בשנים האחרונות מצביעים על דעות אנטי-דמוקרטיות ואנטי-שוויוניות כלפי מיעוטים בקרב כלל האוכלוסייה בישראל, ובכלל זה בני הנוער.
בשנה"ל התשס"ב (2002-2001), סמוך לאירועי אוקטובר 2000 במגזר הערבי, הקים שפ"י ועדה לגישור רב-תרבותי לאומי. על הוועדה הוטל, בין היתר, לקדם במערכת החינוך שיתוף פעולה בין יהודים לערבים. אולם הוועדה הפסיקה לפעול לפני כחמש שנים ללא הנמקה. בשנת 2007 גיבש שפ"י תכנית קשב ושיח רב-תרבותי, שנועדה להקנות לתלמידים ולצוות החינוכי כלים לקשב ולשיח מוגן רב-תרבותי על נושאים השנויים במחלוקת בחברה הישראלית. פרק מהתכנית העוסק ב"כללי קשב ושיח מוגן" שולב בתכנית "כישורי חיים", אך הוא נלמד רק בבתי"ס שבחרו בו כנושא רשות בתכנית. 

מעקב
משרד החינוך

10. 	 תכנית קש"ר – קשר ושיח רב תרבותי, מוטמעת בשנתיים האחרונות בקרב אנשי חינוך רבים מתחומים שונים (יועצים, מורים, מחנכים, מדריכים ועוד) בהיקפים רחבים ובמבנים ארגוניים מגוונים:
התכנית נחשפה בפני  10 מושבים של משתתפי כנס ארצי בנושא  דמוקרטיה בסוף שנת תשע"ה.
בשנת תשע"ו הוכנסה תכנית קש"ר  לסילבוס של  קורס להכשרת מובילים לחינוך הערכי, שנפתח ב- 6.1.16 .
בימים אלו (ינואר 2016) מועבר קורס קש"ר בהיקף  30 שעות למורים לאזרחות במחוז צפון בהנחיה משותפת של יועצת ערביה ומורה מהחינוך המיוחד בחינוך הממלכתי דתי.
בימים אלו (ינואר 2016)  , נבחרות יועצות ממחוז דרום ומחוז צפון  השייכות לתוכנית "המערכתית לקידום ערכים " להיחשף לתכנית קש"ר  תפיסתה וכליה , על מנת שיובילו אותה בבית ספרם. 
היבטים מכלי קש"ר יועברו  במעגלי שיח לתלמידים  מהחברה היהודית והערבית  המתקיימים בשני בתי ספר על יסודיים ברעננה.
תפיסת קש"ר ומיומנויותיה מוכנסים לסילבוס קורסים מתקדמים למניעת גזענות במסגרת  הפיתוח המקצועי.
באוקטובר 2015 התקיים  יום עיון  בנושא מניעת גזענות לכל מדריכי אגף תכניות, בנושא ב"וויסות רגשי בין קבוצות"
בדצמבר 2015 התקיים יום עיון לכל בכירי שפ"י  בנושא יחסים בין קבוצות.

ליקוי

11.	הובלת ההתמודדות עם אלימות וירטואלית ומצבי סיכון באינטרנט:  לצד משרד החינוך עוסקים בתחום הגלישה הבטוחה משרדי ממשלה אחרים וגופים מהמגזר השלישי והעסקי. על פי מחקרים שנעשו בארץ ובעולם בעשור האחרון, המליצו יחידות מטה במשרד החינוך, משרדי ממשלה אחרים וגופים מהמגזר השלישי על תכניות לאומיות מערכתיות לקידום גלישה בטוחה של תלמידים. התכניות הדגישו, בין היתר, את הצורך בשיתופי פעולה בין המשרדים והגופים השונים העוסקים בנושא, בהעמקת הידע וההסברה לגבי שימוש נבון באינטרנט ובצמצום הפער הטכנולוגי בין התלמידים למוריהם והוריהם. אולם הנהלת המשרד והיחידות האחראיות לנושא במשרד לא דנו בהמלצות אלה ולא גיבשו בעצמן תכנית מערכתית בין-משרדית לקידום גלישה בטוחה. 

מעקב
משרד החינוך

11. 	בתאריך 1.4.2015 הופץ חוזר מנכ"ל מעודכן בנושא "אקלים חינוכי מיטבי והתמודדות מוסדות חינוך עם אירועי אלימות וסיכון". בחוזר זה בסעיף ג'- מופיע פרק חדש המהווה  עדכון המתייחס לפגיעות שנעשו תוך שימוש בטכנולוגיה ובהיבטים של פגיעה מקוונת ואופן הטיפול בהם.
 חוזר מנכ"ל מעודכן בנושא – "אתיקה ומוגנות ברשת" העוסק בהתנהלות תלמידים, הורים ומורים ברשת יפורסם עם פתיחת שנת הלימודים התשע"ז. 
	
ליקוי

12.	פעולות משרד החינוך לקידום גלישה בטוחה:  משנה"ל התשע"א מיישם המינהל למד"ט תכנית תקשוב, שמטרתה להקנות לתלמידים מיומנויות הנדרשות במאה ה-21, בהן גלישה בטוחה (להלן - תכנית התקשוב). כמו כן פרסם המשרד באותה השנה חוזר מנכ"ל שעניינו "אתיקה ומוגנות ברשת האינטרנט", ובו הוצגה תכנית "חיים ברשת", במסגרת התכנית "כישורי חיים", שמטרתה לחנך לגלישה בטוחה ולמניעת אלימות וירטואלית. 
עלה כי רק בבתיה"ס המשתתפים בתכנית התקשוב, שהם כרבע מכלל בתיה"ס (1,216 מתוך 4,485), הוקם צוות "חיים ברשת", שאמור, על פי החוזר, לקדם את הגלישה הבטוחה בביה"ס. נוסף על כך, רק בבתיה"ס האלה פועל רכז תקשוב, שתפקידו, בין היתר, להדריך את הצוות החינוכי לגלישה בטוחה, ורק בבתיה"ס האלה הוכשרו המנהלים והצוותים החינוכיים בנושא. אשר לגלישה בטוחה במסגרת תכנית "כישורי חיים" - על פי התשובות של המנהלים שענו על השאלון האינטרנטי בשנה"ל התשע"ג, עלה כי רק כחמישית מבתיה"ס יישמו את התכנית.

מעקב
משרד החינוך

12. 	תכנית ההתערבות "חיים ברשת"  מכוונת  לכלל בתי הספר בארץ והיא מופעלת על ידי הצוות המוביל הבית ספרי, הכולל את מנהל בית הספר, היועץ החינוכי, הרכז חברתי ורכז התקשוב במידה ויש כזה בבית הספר. תכנית ההכשרה בנושא מכוונת לכל ציבור עובדי ההוראה באמצעות כנסים, ימי עיון וכפרק ייעודי בהשתלמויות השונות של עובדי ההוראה, היועצים החינוכיים ורכזי התקשוב.
	
ליקוי

13. 	המינהל למד"ט ושפ"י עשו כמה פעולות לפיתוח תכניות בנושא גלישה בטוחה, אולם הם עשו זאת בלי להסדיר בקביעות את שיתוף הפעולה ביניהם ובלי לקבוע את חלוקת תחומי האחריות ביניהם. נוסף על כך, מינהל חברה ונוער לא היה שותף ליזמות של שתי יחידות המטה האחרות. 

מעקב
משרד החינוך

13. 	הליקוי טופל מתשע"ה על ידי הקמתן של שתי וועדות:
וועדה משרדית המנוהלת באמצעות שפ"י ובה מיוצגים כל יחידות המשרד לרבות מנהל חברה ונוער.
וועדה בין משרדית המנוהלת על אגף טכנולוגיות מידע ובה שותפים: משרדי ממשלה ( משרד לבט"פ, משרד התקשורת, משרד הרווחה, משרד המשפטים, יחידת הסייבר), גופים מסחריים ( אינטל, מיקרוסופט וגוגל) ועמותות ( איגוד האינטרנט הישראלי, הכפתור האדום, אשנ"ב, ומכון אדלר) 
הוועדות מתכנסות באופן סדיר מספר פעמים בשנה. 




ליקוי

14. 	עלה שתכניות לגלישה בטוחה עדיין אינן מותאמות כראוי לאורחות החיים ולצרכים של מגזרים ייחודיים: המשרד לא השלים את תרגומן של תכניות קיימות לערבית, ועדיין לא החל בהתאמת תכניות לחברה החרדית.

מעקב
משרד החינוך

14. 	 ההתאמה למגזר הערבי נעשית באופן שוטף  ובהלימה למערך החינוכי הארצי.
הוקם מחוז חדש המטפל במגזר החרדי,  אשר במסגרת פעולותיו הוכשרו בעלי תפקידים נבנה מערך כולל של תכנים ופעולות בהלימה לדרישות הייחודיות של המגזר.

ליקוי

15. 	על פי חוזר "אתיקה ומוגנות ברשת האינטרנט", על המפקחים המחוזיים לעקוב אחר יישומה של תכנית "חיים ברשת" באמצעות ביקורים בביה"ס. עלה כי במחוזות שנבדקו לא ביצעו המפקחים ביקורות על יישום תכנית "חיים ברשת", וכי בתיה"ס אינם ממלאים טופס לתכנון ביצוע התכנית ולמעקב אחריו, המצורף לחוזר. לפיכך אין למינהל למד"ט ולמחוזות מידע מרוכז על יישומה של התכנית בביה"ס.

מעקב
משרד החינוך

15. 	איסוף המידע באשר ליישום התכנית נעשה באמצעות:
ביקורי שטח של מפקחים ומדריכים, 
דיווח רכזי התקשוב ואו יועצים חינוכיים ובאמצעות שאלונים. 
על פי השאלונים למעלה מ-2000 בתי ספר מפעילים את תכנית "חיים ברשת".

ליקוי

16.	התמודדות משרד החינוך עם אלימות וירטואלית: אלימות וירטואלית היא פעילות תוקפנית, מכוונת וגלויה שמטרתה לפגוע באדם אחר באמצעות האינטרנט או הכלים הטכנולוגיים. מחקרים הראו את העצמה הגבוהה של הפגיעה שהיא גורמת ואת המשותף בינה ובין אלימות פנים אל פנים. לפיכך ההתמודדות של המשרד עם אלימות זו נעשית אף היא באמצעות קידום אקלים חינוכי מיטבי. 
בחוזר האקלים המעודכן פורטו אירועי אלימות וירטואלית שחלה עליהם חובת דיווח למפקח  המחוזי לצד אלה שחובה זאת אינה חלה עליהם. נמצא כי אירועי אלימות וירטואלית חמורים, כגון חרם והפצת שמועות באינטרנט, אינם חייבים בדיווח. נוסף על כך, המחוזות שנבדקו אינם מרכזים את הדיווחים על אירועי אלימות וירטואליים שנקבעה לגביהם חובת דיווח ואינם מפקחים, כנדרש בחוזר, על אופן הטיפול בהם בבתיה"ס. 

מעקב
משרד החינוך

16. 	בחוזר מנכ"ל המעודכן, תוקן הליקוי והוא מופיע כעת בפרק ג' 3.3 חלק ז'. בהתאם לחוזר, באירועי אלימות וירטואליים חמורים כגון חרם מתמשך, הפצת תכנים פרטיים מביכים ומבזים ופגיעה באמצעים דיגיטליים על רקע מיני, מחויבים מוסדות החינוך בדיווח למפקח הכולל ולמפקח על הייעוץ ובנוסף נקבעה חובת היוועצות עם מפקח המחוז או מי מטעמו באשר להגשת תלונה במשטרה.
ההנחיות הוטמעו במסגרת תהליכי הטמעה רחבים של חוזר מנכ"ל במחוזות.

ליקוי

17.	יישום תכנית "עיר ללא אלימות" (להלן-על"א) בתחום החינוך ושיתוף הפעולה בין השותפים לה:  (א) בחמש השנים הראשונות ליישום תכנית על"א לא היה שיתוף פעולה בין מטה על"א למשרד החינוך, בין היתר בשל מחלוקות בין שני הגופים הללו לגבי תכניות ההתערבות בתחום החינוך. היעדר שיתוף הפעולה פגע ביישומה של התכנית ברשויות. במאי 2012 גיבשו לראשונה מטה על"א ושפ"י מדיניות מוסכמת להתמודדות עם אלימות בתחום החינוך (להלן - המתווה). ואולם המתווה לא עסק כלל בתחום החינוך הבלתי פורמלי, ומינהל חברה ונוער לא שותף בגיבושו. גם המינהל למד"ט לא שותף בגיבוש המתווה, ולא שולבו בו נושאים שבאחריותו בעלי זיקה להתנהגות אלימה או אנטי-חברתית של תלמידים באינטרנט.

מעקב
משרד החינוך

17. 	מסמך ההסכמות עם על"א, הכולל התייחסות לשיתופי הפעולה עם מנהל חברה ונוער ועם מנהל מדע וטכנולוגיה, הופץ ע"י משרד החינוך למנכ"לית המשרד, למחוזות ולאנשי המקצוע. המסמך הופץ גם על ידי על"א למנכ"ל המשרד לביטחון פנים, למטה על"א, מנהלי האזורים ואנשי המקצוע הרלוונטיים ברשויות המקומיות.
יישום מסמך ההסכמות בא לידי ביטוי בכך שאנשי המקצוע במשרד החינוך ומנהלי התכנית של על"א, פונים בכל יוזמה חדשה לתיאום ולבקשת חוות דעת מקצועית בהתאם לנדרש במסמך ההסכמות.

ליקוי

18. 	הועלה שגם לאחר גיבוש המתווה במאי 2012 נמשכו הקשיים בשיתוף הפעולה בין שני הגופים, משום ששפ"י לא קבע נוהלי עבודה פנים-משרדיים לשיתוף פעולה בין בעלי התפקידים של שני הגופים בבתיה"ס ובמחוזות, והם פגעו ביישום תכנית על"א בבתיה"ס וביכולתם למצות את הכלים הייחודיים שהיא מקנה. 

מעקב
משרד החינוך

18. 	בעקבות סדרת המפגשים שתוארו במעקב הליקוי הקודם (מפגשים של מטה על"א עם מנהלת היחידה למניעת אלימות בשפ"י, עם המפקחים על הייעוץ במחוזות, עם הפסיכולוגים המחוזיים, מפגשים עם נציגי אגף קדם יסודי ועוד) מתקיים קשר רציף ברמת מטה, מחוז ורשות. כולל טיפול מתמיד בכל קונפליקט או מורכבות שעולה באמצעות קשר ישיר של מטה על"א ובין היחידה לקידום אקלים וצמצום אלימות בשפ"י.
	
ליקוי

19. 	עוד הועלה כי שלא על פי המתווה ממאי 2012, מנהליהם של מחוזות על"א שנבדקו - צפון, מרכז וירושלים - לא נפגשו עם נציגי יחידות הפיקוח לשם העלאת בעיות ומציאת פתרונות מתאימים. זאת ועוד, בכמה מהרשויות שבתחומי המחוזות שנבדקו (מרכז וצפון) לא הגיעו נציגי משרד החינוך לדיוני ועדת החינוך ברשות המקומית, ולכן הן לא יכלו להסתייע בגורמים מקצועיים אלה לגיבוש תכניות למניעת אלימות ולקידום האקלים בבתיה"ס של הרשות. נוסף על כך, ועדות האקלים במחוזות משרד החינוך לא ריכזו את הטיפול בנושאי תכנית על"א ולא הוסיפו אותו כנדבך בקידום האקלים. 




מעקב
משרד החינוך

19. 	תגובת מחוז מרכז:  מתקיים קשר רציף עם מנהלת מחוז מרכז של על"א. בנוסף, ישנן התייעצויות שוטפות סביב יישובים שישנה מורכבות  וחשיבה משותפת על ליווי משותף של הפיקוח על הייעוץ ומנהלת מחוז על"א.
בנוסף, התקיים יום למידה משותף עם צוות תקשוב, הייעוץ ומנהל חברה ונוער יחד עם נציגות על"א לקידום גלישה בטוחה.
ישנו קשר רציף ושוטף בין מדריכות האח"מ למנהלי התוכניות בעל"א בתוך הרשויות.
תגובת מחוז ירושלים: במחוז נערכים מפגשים עם נציגי עיר ללא אלימות בהתאם לצרכים.
תגובת מחוז צפון:  מתקיים קשר רציף עם התכנית הלאומית "עיר ללא אלימות", הן ברמה יישובית והן ברמה מחוזית.

ליקוי

20.	שיתוף הפעולה בתחום החינוך הבלתי פורמלי והסדרתו:  במאי 2013, במהלך תקופת הביקורת, הגישו משרד החינוך ומטה על"א למנכ"לית משרד החינוך טיוטה מתוקנת למתווה, שבהכנתה השתתף גם מינהל חברה ונוער. ואולם הטיוטה המתוקנת למתווה אינה מסדירה נושאים מרכזיים בתחום החינוך הבלתי פורמלי, ובכלל זה היא אינה מגדירה תכניות ליבה לתחום החינוך הבלתי פורמלי ואינה כוללת מאגר תכניות לתחום זה; היא אינה קובעת את חלוקת העבודה בין על"א ובין משרד החינוך לגבי ארגון פעילויות נוער בחופשת הקיץ; היא אינה כוללת כלים ליישום התכנית ברשויות חלשות שחסרות בהן תשתיות לפעילות פנאי; היא אינה מגדירה כלי מדידה והערכה ומנגנוני פיקוח ובקרה למעקב אחר יישום התכניות; והיא אינה עוסקת בגלישה בטוחה, שיש לה נגיעה גם לתכנית על"א.

מעקב
משרד החינוך

20. 	מסמך ההסכמות בין על"א ומשרד החינוך עודכן בעקבות הערות הביקורת, הוכנסו בו התייחסויות לעניין גלישה בטוחה, מוגנות בפעילויות הקיץ והקמה של וועדות משותפות עם על"א בכל המחוזות. מטה על"א מעביר למנהל חברה ונוער פעמיים בשנה דו"ח מצב על פעילות הועדות מחוזיות המשותפות. 
הדוחות המתייחסים לשיתופי פעולה כגון הכשרות לבעלי תפקידים, פרויקטים משותפים בשטח ועוד,  מועברים למנהלי המחוזות של מנהל חברה ונוער להמשך טיפול וחיזוק הממשקים.
	
ליקוי

21.	התאמת תכנית על"א לחברה הערבית:  בתחילת 2012 עמד מטה על"א על הצורך במתן מענה לרשויות החברה הערבית, שלתופעת האלימות בהן, המשפיעה גם על התלמידים, יש מאפיינים ייחודיים. לפיכך הוא החליט לפתח מודל ייחודי ולנסותו ברשויות ערביות קטנות. למרות זאת, עד מועד סיום הביקורת, אוגוסט 2013, הוא לא השלים את היישום הניסיוני של המודל. נוסף על כך, הוא לא בנה מודל ליישומה של תכנית על"א ברשויות ערביות גדולות המותאמות לצורכיהם.

מעקב 
משרד החינוך

21. 	עיר ללא אלימות: מטה עיר ללא אלימות פועל בנושא זה. 
משרד החינוך מקיים שיתופי פעולה ברשויות המקומיות של החברה הערבית עם מנהלי התכנית. במחוז צפון מציינים כי מתקיימים מפגשים משותפים עם "עיר ללא אלימות" ברמה יישובית ומחוזית במגזר הערבי לקידום אקלים מיטבי ומניעת אלימות.
לצד הפעלת מדריכי מוגנות בבתי הספר בחברה הערבית, על"א פועלת למימון והכשרה של עו"ס קהילתי בחברה הערבית. תפקידם של העו"ס הוא לעודד מיזמים של מנהיגות מסורתית ומנהיגות נשית, שמקבלים הכשרה וכלים למתן סכסוכים , למנוע הסלמה ולהתערב בעיתות משבר.

ליקוי

22.	התמודדות עם אירועי אלימות בהסעות:  ההסעות לביה"ס וממנו הן זירה מועדת לאלימות של תלמידים. אף שבספטמבר 2009 קבע חוזר האקלים המעודכן שעל ביה"ס להגיב גם על אירועי אלימות של תלמידים מחוץ לתחומיו, ובתחילת 2012 הדגישה הוועדה לעדכון חוזר האקלים את הצורך בהשגחה על תלמידים בהסעות, עד מועד סיום הביקורת, אוגוסט 2013, לא הגדיר משרד החינוך דרכים להתמודדות עם אירועי אלימות בהסעות ולשמירה על התנהגות ראויה של תלמידים בהן ולא קבע נהלים לעניין זה. 



ליקוי

23. 	מטה על"א צובר ומרכז מידע בלתי פורמלי רב על אירועי אלימות בהסעות של המועצות האזוריות המשתתפות בתכנית, והוא פרסם דרכים להתמודדות עם אירועים אלה. באוגוסט 2012 נועדו נציגי מטה על"א ונציגי שפ"י והחליטו על חלוקת משימות בין המטות על פי תכנית אסטרטגית משותפת לטיפול באלימות בהסעות. על מטה על"א הוטל, בין היתר, לבנות מנגנונים למעקב אחר אירועי אלימות בהסעות ולתמיכה בהפעלת מתנדבים בהן, ועל שפ"י הוטל לקבוע כללי התנהגות בהסעות ומדרגי תגובה התואמים את תופעת האלימות בהסעות. ואולם במועד סיום הביקורת, כעבור שנה, אף לא אחד משני הגופים השלים את ביצוען של המשימות שבאחריותו לפי התכנית האמורה.

מעקב
משרד החינוך

22,23. 	בחוזר מנכ"ל המעודכן, תוקן הליקוי ונכתב פרק ייחודי לנושא האלימות בהסעות, פרק ג' סעיף 3.6,  כאשר חלק א' מגדיר את כללי ההתנהגות בהסעות וחלקים ב' ו-ג' עוסקים באירועי אלימות ואירועים חריגים בהסעות. 
בנוסף, התקיים תהליך משותף לשפ"י, על"א ואגף זה"ב נגישות ואורח חיים בטוח במשרד החינוך לאיסוף ואיגום הידע על הפרקטיקות המוצלחות בהן משתמשות מועצות אזוריות בארץ לצורך התמודדות עם אלימות בהסעות.
המסמך מציג אפשרויות מגוונות להתמודדות עם אירועי אלימות בהסעות ברשויות בהן פועלת על"א. המסמך יונגש באתר שפ"ינט. 
הידע תורגם ל"כרטיס פרויקט" המקיף תמחיר של אסטרטגיות שונות (הכשרת נהגים, הצבת מלווים, רכז מועצתי, הסברה ועוד). 
 	כרטיס הפרויקט הוגש ואושר לתכנית הלאומית 360. 
 	המשמעות היא שהחל מ- 2016 כל המועצות והיישובים הנמצאים בתכנית הלאומית 360 יוכלו לתקצב את הפעולות השונות להבטחת בטיחות בהסעות באמצעות בחירה בפרויקט המוצע.
	





משרד החינוך
טיולים במערכת החינוך - היבטים פדגוגיים וארגוניים

הגופים המבוקרים: משרד החינוך 

ליקויים15,18,20,24, 1, תוקנו. ראה הערות ראש הממשלה 64ג', מאי 2014 עמ' 263-273. 
ליקויים 4,8,9,12,13,14,21 תוקנו. ראה דוח מעקב ראש הממשלה אוגוסט 2015, עמ' 555-563.

ליקוי

2.  	עוד עלה שאין באגף של"ח מידע מדויק וממצה על מניין הטיולים המבוצעים בפועל, ובמועד סיום הביקורת טרם הוקמה במשרד מערכת ממוחשבת שתיתן בידי אגף של"ח כלי לניהול התחום הפדגוגי של הטיולים במערכת החינוך, תאפשר הקמת מאגר נתונים ארצי בנושא ותשמש בסיס לביצוע בקרה שיטתית על הטיולים ולהפקת דוחות ונתונים נדרשים.

מעקב
משרד החינוך

2. 	המערכת הממוחשבת שנבנתה עוברת שינויים בהתאם להערות אגף של"ח.
	
ליקוי

3.	בטיפולו בנושא הטיולים פועל אגף של"ח במחוזות המשרד באמצעות ועדת הטיולים המחוזית (להלן - הוועדה המחוזית) שהיא הגוף בעל הסמכות המקצועית בתחום הטיולים במחוז. אולם לא נמצא מסמך המסדיר ומגדיר את נוהלי העבודה ואת דרכי הדיווח של הוועדות המחוזיות לאגף של"ח, ואף לא את דרכי המעקב של האגף אחר פעולות הוועדות המחוזיות או את דרכי הפיקוח שלו עליהן. 

מעקב
משרד החינוך

3. 	חוזר מנכ"ל טיולים מעודכן ע"ה 11 (ב) פורסם באתר המשרד כנדרש, ביום 23.7.15. 
	

ליקוי

5.	ועדה לקידום הטיול השנתי במערכת החינוך (להלן - הוועדה לקידום הטיול) בראשות מנהל אגף של"ח ציינה, בדוח שהגישה בפברואר 2011 למנכ"ל המשרד דאז, שיש פער גדול בין תפיסת הגורמים האחראים במשרד, ולפיה לטיול יש משמעות חינוכית-ערכית ראשונה במעלה בטיפוח הכרת הארץ ואהבת המולדת ובין האופן שבו תופסים אותו חלק לא מבוטל מצוותי החינוך, התלמידים וההורים, הרואים בטיול פעילות שעיקרה הפוגה, נופש ופנאי. בהתחשב בכך המליצה הוועדה, בין השאר, להתקשר עם חברה חיצונית לצורך הקמת מטה פדגוגי מקצועי שינהל את הטיפול בתהליכים החינוכיים של הטיולים ויכלול את שלבי התכנון, הביצוע, הפיקוח והאכיפה. בדצמבר 2011 הגיש מינהל ח"ן לאגף רכש מכרזים והתקשרויות של המשרד טיוטת מכרז בנושא, אולם במועד סיום הביקורת, שנה וחצי לאחר מכן, המכרז טרם פורסם.

מעקב
משרד החינוך

5. 	הזכיין פועל החל מחודש ספטמבר 2014, בהתאם לחוזה שנחתם עם משרד החינוך.
	
ליקוי

6. 	מערכת החינוך בישראל מורכבת מכמה סוגים של מוסדות חינוך: מוסדות של החינוך הרשמי, אשר מונהג בהם חינוך ממלכתי או ממלכתי-דתי (להלן - ממ"ד), מוסדות של החינוך המוכר שאינו רשמי (מוכש"ר) ו"מוסדות פטור".
על פי חוזר הטיולים, האחריות לביצוע הטיול מוטלת על מנהל ביה"ס, ועליו למנות רכז טיולים לביה"ס; על בתיה"ס להגיש תכנית טיולים שנתית לאישורם של הוועדה המחוזית, ולמפקח הכולל הפועל במחוז.

מעקב
משרד החינוך

6. 	הליקוי תוקן. בכל סוגי מוסדות החינוך כל מנהל ביה"ס חייב למנות רכז טיולים ולהגיש למחוז תכניות טיולים. 

ליקוי

7.	החל משנה"ל התש"ע הנחה המשרד את בתיה"ס הממלכתיים (המוסדות של החינוך הרשמי) לפעול על פי תכנית הליבה. אולם ככלל, מאז ועד שנה"ל התשע"ב, אגף של"ח החיל את החובה רק על בתיה"ס היסודיים, ורק משנה"ל התשע"ג היא הוחלה על כל בתיה"ס, לרבות במוסדות של מחוז מוכש"ר. 
יתרה מזאת, גם בשנה"ל התשע"ג מוסדות החינוך של מחוז המוכש"ר לא הגישו את תכניות הטיולים לאישור המחוז, זאת על אף שמנהל המחוז הטיל את חובת הגשת התכניות על יותר ממחצית ממוסדות החינוך שבמחוז שאינם מוסדות פטור; הוועדה המחוזית ואגף של"ח לא נקטו פעולות לאכיפת הגשת התכניות. כמו כן עלה מנתוני אגף של"ח כי 154 בתי"ס ממחוז ירושלים הפועלים במזרח העיר לא נדרשו על ידי הוועדה המחוזית להגיש תכניות לאישורה. 
אשר ל-2,710 בתיה"ס הנותרים, הועלה שבאגף של"ח לא היו נתונים על מספר תכניות הטיולים שבתיה"ס אלה הגישו למחוזות אלא היו רק נתונים על התכניות שאושרו. נתוני האגף מצביעים שהוועדות המחוזיות אישרו תכניות טיולים ל-90% מהם. עם זאת, במחוז דרום אושרו תכניות רק ל-65% מבתיה"ס היסודיים, ובמחוזות ת"א, דרום וירושלים אושרו תכניות רק ל-73%-60% מבתיה"ס העל-יסודיים (להלן - העי"ס). 

מעקב
משרד החינוך

7. 	מוסדות המחוז החרדי יגישו את תכניות הטיולים, לקראת תשע"ז.
	
ליקוי

10. 	מן הביקורת עלה שהמשרד ביצע הערכה ראשונית בלבד בנוגע לתרומתה בפועל של תכנית הליבה. את ההערכה ביצעה הרשות הארצית למדידה והערכה בחינוך (להלן - ראמ"ה) שהגישה את ממצאיה בנושא למינהל ח"ן באוגוסט 2012. בין ממצאי ההערכה צוין כי הפן הארגוני של הטיולים מתאפיין במורכבות רבה, וכי הגורם המניע של הטיולים הם גופים חיצוניים. לכן, לא ברור עד כמה הטיולים קשורים למטרות הערכיות והפדגוגיות של בתיה"ס ועד כמה הידע וההתנסויות בטיול הופכים ל"ידע חי" בביה"ס; כן נאמר שנראה כי היישום של עיקרון הפעולה הראשון של תכנית הליבה - מקרוב לרחוק, מתקדם, ואילו היישום של שני העקרונות האחרים - חיבור הטיולים לתכנית הלימודים של ביה"ס ושילוב הטיול בהוויה הערכית-חברתית שלו - רק בתחילתו. בהתחשב בממצאים אלה המליצה ראמ"ה לבצע מחקר רחב שיבחן סוגיות אלו. מן הביקורת עלה שמינהל ח"ן טרם יזם מחקר הערכה מקיף שיבחן באיזו מידה תכנית הליבה משיגה את היעדים החינוכיים והערכיים שנועדה להשיג.



מעקב
משרד החינוך

10. 	אין התקדמות בתיקון הליקוי.
	
ליקוי

11. 	בסיכום ממצאי ההערכה שעשתה ראמ"ה נאמר, בין השאר, כי למעשה אין במשרד פיקוח ובקרה על יישום של היבטים ערכיים ופדגוגיים של הטיולים (בהכנה, בזמן הביצוע, ובפעילות שלאחר הטיול). בשנה"ל התשע"ג סבסד המשרד את תשלומי ההורים עבור טיולים, ובעקבות זאת תוגברו הבקרות על הטיולים. אולם המשרד לא ניצל הזדמנות זו לביצוע בקרות כדי להעמיק ולבחון את הפן הפדגוגי של הטיולים.

מעקב
משרד החינוך

11. 	אין התקדמות בתיקון הליקוי.  
	 
ליקוי

16.	הוועדה לקידום הטיול ציינה בדוח שהגישה בפברואר 2011 כי במרבית בתיה"ס שאין בהם הוראת של"ח, הצוות החינוכי חסר ידע מקצועי לתכנון טיולים, ארגונם וניהולם. כן הוסיפה הוועדה והדגישה כי לא נמצאה הכשרה ייעודית לנושא הטיול בתהליך הכשרת סגל ההוראה והניהול. לפיכך המליצה הוועדה להכין תכנית הכשרה בנושא הטיול לפרחי הוראה, להוסיף להכשרת מנהלי בתיה"ס היכרות עם תכנית הליבה ולהיערך לביצוע השתלמויות בנושא לסגלי החינוך הוותיקים. הועלה שבמועד סיום הביקורת טרם הסתיימה הסדרת תכנית הכשרתם של פרחי ההוראה בנושא הטיולים, וטרם הוחל במתן הכשרות בחדרי המורים של בתיה"ס. 

מעקב 
משרד החינוך

16. 	מבוצע שיתוף פעולה עם מובילי תכנית רג"ב (ראש גדול בהוראה) כהתנסות בחשיפת פרחי הוראה בנושא טיולים. החלו השתלמויות (אופק חדש) לחדרי מורים  בנושא טיולים בהיקף 30 ש'.



ליקוי

17.	ועדות שהקים המשרד המליצו לבנות מאגר של גופים המורשים לספק שירותים לעניין תכנון, ארגון וביצוע הטיולים במערכת החינוך. הועלה שאמנם המשרד הסדיר את הליך הכשרתם של מדריכי טיולים חיצוניים וקבע כי עליהם להיות בעלי היתר תקף מטעם המשרד, אולם עדיין הוא לא הקים מאגר של גופים המורשים לספק שירותים כאמור.

מעקב
משרד החינוך

17. 	מכרז להקמת רשימת גופים מורשים להדרכת טיולים במערכת החינוך יפורסם במהלך תשע"ז.
	
ליקוי

19.	המשרד מבצע בקרה על דרישת התשלומים של בתיה"ס מההורים: על ביה"ס לקבל אישור לדרישותיו מהגורם האחראי לכך במחוז באמצעות מערכת ממוחשבת - מערכת "אפיק". מנתוני המינהל הפדגוגי של המשרד עלה שבשנה"ל התשע"ג כל בתיה"ס במחוז מוכש"ר (1,352 בתי"ס שהם כ-32% מבתיה"ס) לא הזינו את נתוניהם למערכת "אפיק", כמתחייב מהוראות חוזר תשלומי ההורים; וממילא לא אושרו דרישותיהם בידי הגורם האחראי במחוז מוכש"ר, והמשרד והמחוז לא פעלו לאכוף חובה זו עליהם. בנוגע ל-2,920 בתיה"ס מהמחוזות האחרים, הדרישות לתשלומים של רק 76% מהם הוזנו למערכת "אפיק" ואושרו.

מעקב
משרד החינוך

19. 	המחוז החרדי נמצא בעיצומו של תהליך ההקמה ומינה מפקח כדי לטפל בנושא ולקדמו.
	
ליקוי

22. 	המשרד גם נהג לבצע בקרה מדגמית על מגוון נושאים ובהם גביית תשלומי ההורים בפועל. מ-2011 החל המשרד לבצע בקרה בשיטה חדשה, ומדי שנה בחר בנושאים שבהם תתמקד הבקרה; ואולם בקרה זו לא כללה גביית תשלומי הורים, ובכלל זה לא על גביית תשלומי הורים בגין טיולים.


מעקב
משרד החינוך

22. 	אין התקדמות בתיקון הליקוי.

ליקוי

23.	חוזר תשלומי הורים מגדיר את הסכום המרבי שניתן לגבות מהורים לכל שכבת גיל עבור טיולים וגם את מכסת ימי הטיול שסכום זה אמור לממן. אולם מכסת ימי הטיול שבי"ס אמור להוציא אל הפועל על פי תכנית הליבה גדול מזה הקבוע בחוזר התשלומים. מנהל בי"ס, המבקש לעמוד בחוזר הטיולים, עלול להפר את ההנחיות בחוזר תשלומי ההורים ולהפך.
	
מעקב
משרד החינוך

23. 	התחשיב לא אושר ע"י ועדת החינוך של הכנסת. 






















משרד החינוך
הייעוץ החינוכי בבתי הספר ובגני הילדים

גופים מבוקרים: משרד החינוך

ליקוי 4 תוקן. ראה הערות ראש הממשלה 64ג', מאי 2014 עמ' 275-280.
ליקויים 7,8,10 תוקנו. ראה מעקב ראש הממשלה אוגוסט 2015 עמ'
565- 570.

ליקוי

1. 	המשרד קבע בחוזר מנכ"ל משנת 2002 תקן מחייב לשעות הייעוץ החינוכי בחטיבה העליונה, שלפיו יוקצו 1.7 שעות ייעוץ שבועיות לכל כיתה.
בביקורת נמצא כי התקן שקבע המשרד לשירותי הייעוץ בחטיבות העליונות אינו נותן מענה הולם לצורכי הייעוץ של מוסדות אלה ותלמידיהם, משום שאינו מביא בחשבון מאפיינים ייחודיים של בתי ספר ואת השונות בין הכיתות במגוון עניינים: מספר הילדים בכל כיתה, מורכבות הכיתות (למשל כיתה רגילה לעומת כיתת חינוך מיוחד), הרכב סוציו-אקונומי, מיקום גיאוגרפי (למשל כמה ממוסדות החינוך פועלים ביישובים הנתונים בסכנה ביטחונית מתמדת, שמגבירה חרדה ולחץ ויוצרת תופעות רגשיות והתנהגותיות) וכיו"ב. משתנים אלה משפיעים על יכולתם של יועצים חינוכיים לבצע את מכלול משימותיהם בהצלחה במכסת השעות הנתונה.

מעקב
משרד החינוך

1. מכיוון שמדובר בהקצאת תקציבים גדולה ובחוסר תיקנון   טרם קודם נושא זה.

ליקוי

2. 	לגבי החינוך הקדם-יסודי (להלן גם- הגיל הרך)והיסודי וחטיבות הביניים לא קבע המשרד תקן מחייב שיבטיח מתן שירותי ייעוץ מקצועיים ומיטביים במוסדות. יצוין כי כבר בשנת 1992 המליצה המזכירות הפדגוגית במשרד החינוך להקצות שעות ליועץ חינוכי בכל חטיבות הגיל, לפי מפתח של שעה שבועית אחת לפחות לכל כיתה בבתי הספר היסודיים ושעה וחצי שבועיות לכל כיתה בחטיבות הביניים. על המלצה זו חזרה בשנת 1999 הוועדה הציבורית לצמצום האלימות בקרב ילדים ונוער במערכת החינוך בישראל בראשות השר (כתוארו אז) מתן וילנאי. גם פניות חוזרות ונשנות שהפנו שפ"י ואגף הייעוץ למנכ"לי המשרד החל מינואר 2004 בבקשה לתקנן את הייעוץ החינוכי לא הביאו לידי הסדרת הנושא.בהיעדר תקן לשעות הייעוץ החינוכי בבתי הספר היסודיים ובחטיבות הביניים, ניתנים שירותי הייעוץ החינוכי בשעות המוקצות לעניין מתוך "סל שעות" בית ספרי או "סל שעות" של המחוז, על פי שיקול הדעת וסדרי העדיפויות התקציביים של מנהל בית הספר ומנהל המחוז, בהתאמה. אשר לשירותי הייעוץ בגיל הרך, מדי שנה בשנה מקצה המינהל הפדגוגי במשרד שעות ייעוץ חינוכי לגיל הרך, לפי סדר העדיפויות שלו באותה השנה, והן מחולקות בין מחוזות המשרד. 

מעקב
משרד החינוך

2. 	בהתאם לנכתב בדוח המעקב הקודם הוחלט שבתקציב הדיפרנציאלי לבתי הספר תהיה חובה של הקצאת 20% מהשעות הדיפרנציאליות לייעוץ חינוכי.
אם התקדמות תכנית התקצוב הדיפרנציאלי  ב- 3 השנים הבאות המשרד יוכל לראות את מימוש התיקון.
הייעוץ בגיל הרך הוסדר כך שלכל מפקחת  גיל רך יש  יועצת חינוכית בשליש משרה לפחות.

ליקוי

3. 	בכמה מגני הילדים, בתי הספר היסודיים וחטיבות הביניים לא ניתנים כלל שירותי ייעוץ חינוכי. לפי נתוני המשרד, בשנת הלימודים התשע"ב (2012-2011) לא ניתנו שירותי ייעוץ חינוכי ב-10% מחטיבות הביניים, ב-20% מבתי הספר היסודיים במגזר היהודי וב-50% מבתי הספר היסודיים במגזר הערבי. בבתי הספר במגזר החרדי, השייכים לחינוך המוכר שאינו רשמי, לא ניתנו שירותי ייעוץ חינוכי ב-26% מבתי הספר היסודיים לבנות ובכ-85% מבתי הספר היסודיים לבנים. במוסדות החינוך שניתנים בהם שירותי ייעוץ חינוכי, היקפם אינו אחיד. אשר לשירותי ייעוץ חינוכי בגני הילדים, בשנת הלימודים התשע"ד (2014-2013) הקצה המינהל הפדגוגי 1,100 שעות ייעוץ לגיל הרך. שפ"י קבע כי שעות ייעוץ אלה יינתנו בכ-3,300 מבין כ-14,700 גני ילדים הפועלים בשנה זו. כלומר, רק כ-22% מגני הילדים יקבלו שירותי ייעוץ חינוכי בקביעות.

מעקב
משרד החינוך

3.	הוקצו גם בתשע"ו 2000 שעות ייעוץ לתגבור יועצים בדרום.
הוקצו בתשע"ו שעות ייעוץ ליועצים בגיל הרך במגזר החרדי לפי אותו מפתח של כלל האוכלוסייה. 1/3 משרת ייעוץ לכל מפקחת גיל רך.
הורחב מספר היועצים במזרח ירושלים. כ - 50 יועצים בתשע"ו. 

ליקוי

5. 	בעשורים האחרונים נוספו ליועצים החינוכיים משימות חדשות מכוח שינויי חקיקה ונוהלי המשרד. נוסף על כך, המגמה הכללית של התגברות תופעות אלימות ותופעות סיכון אחרות העצימה את הצורך של התלמידים וצוותי החינוך לשירותי היועצים החינוכיים, האחראים מקצועית על הטיפול בנושא בביה"ס, והביאה אף היא להגברת עומס העבודה המוטל על היועצים.
בביקורת נמצא כי השינויים בדרישות התפקיד לא לוו בתוספת שעות ייעוץ. בנסיבות אלה אין הלימה בין המשימות שהגדיר משרד החינוך ליועצים להיקף משרתם. היות שעבודת היועצים נוגעת לא אחת בדיני נפשות, מרבית היועצים החינוכיים משלימים את משימותיהם מחוץ לשעות העבודה ללא תמורה מתוך תחושת אחריות ושליחות. תופעה זו והיקפה הגדול ידועים למשרד החינוך לפחות משנת 2007, שבה פרסם המשרד את מחקר היועצים החינוכיים. למרות זאת לא נמצא בביקורת שמשרד החינוך דן בנושא או פעל באופן כלשהו למציאת פתרון הולם למצב הבעייתי ולקושי של היועצים החינוכיים למלא את משימותיהם.

מעקב
משרד החינוך

5. 	המשרד המשיך בהקצאת 2000 שעות ייעוץ נוספות בדרום לליווי צוותים ותלמידים לחיזוק החוסן.
 	החל מתשע"ה הוגדר מחדש תפקיד היועצת בעבודה עם תלמידים ליקויי למידה. היועצות אינן אמונות על הכנת תיקים לוועדות.
	
 ליקוי

6. 	ייעוץ חינוכי והוראה הם מקצועות נפרדים, הנלמדים בנפרד במוסדות להשכלה גבוהה. בפועל משרד החינוך דורש מיועצים חינוכיים המועסקים במערכת החינוך לעסוק בהוראה בכיתות בין שליש לשישית ממשרתם. דרישה זו מעוררת קשיים. בין היתר, יועצים חינוכיים המועסקים במשרה חלקית בייעוץ חינוכי נאלצים פעמים רבות להשלים את משרתם בשעות הוראה נוספות החורגות ממרכיב ההוראה המינימאלי ליועץ. מצב זה עלול ליצור תסכול, שחיקה ופגיעה בהתפתחות המקצועית של התחום. נוסף על כך, שני כובעיו של היועץ - מורה, שהוא דמות פדגוגית, בוחנת ואחראית למשמעת, ויועץ, שהוא דמות טיפולית, מכילה ומסייעת - שונים מאוד במהותם. בנסיבות אלה עולה חשש שתלמידים ואנשי צוות הפוגשים את היועץ בכובע המורה יתקשו לתת בו אמון בכובע היועץ ולהסתייע בו. 
למשרד מבקר המדינה נמסר כי דרישת המשרד שהיועץ החינוכי ישמש מורה אינה נובעת מתפיסת עולם מקצועית-ייעוצית או פדגוגית, אלא מיועדת להבטיח שיועצים חינוכיים יוכלו להשלים את משרתם החלקית בשעות הוראה וליהנות מתנאי העסקתם של כלל עובדי ההוראה.

מעקב
משרד החינוך

6. 	לא קודם השינוי שכן כדי לשמור על משרת הייעוץ יש לתקנן ולהרחיב את משרות הייעוץ לפני שמשנים את המחויבות להוראה.

ליקוי

9. 	יתרה מכך, אף שתכניות עבודה הן כלי ניהול מרכזי המשמש לתכנון ולגיבוש של היעדים לטווח קצר וארוך, להכוונת פעילות הארגון להשגת התוצאות הרצויות וליצירת בסיס להערכת עמידה ביעדים ולבקרה של כלל הגורמים במערכת, שפ"י אינו דורש לקבל ממחוזות המשרד את תכניות העבודה השנתיות של המחוזות בתחום הייעוץ החינוכי. שפ"י אף אינו מודד באופן שיטתי ותדיר את איכות הייעוץ ויעילותו, והוא לא בנה מנגנונים לשימור ולשיתוף של ידע שנצבר במחוזות המשרד.

מעקב
משרד החינוך

9. 	בכל המחוזות מתקיימים מפגשים בהם מוצגים היבטים שונים מתכנית העבודה של  הפיקוח על הייעוץ במחוז . מתקיימים ימי עבודה עם מפקחים על הייעוץ בהם מוצגת תכנית העבודה הכללית ונבחר הבט אחד שמוצג בהרחבה.
 	השנה התבקשו כל המפקחים להציג את קידום התהליכים הפסיכו-פדגוגיים בעבודתם.

ליקוי

11. 	עוד נמצא כי הפיקוח המחוזי על היועצים החינוכיים לוקה בחסר. העומס המוטל על המפקחים, בין היתר בשל היחס בין מספר המפקחים למספר היועצים החינוכיים ובשל תפקידיהם הנוספים של המפקחים במחוזות וביישובים, אינו מאפשר פיקוח תדיר ורציף על היועצים החינוכיים במוסדות החינוך שבמחוז, ובכלל זה פיקוח על עמידתם בתכניות העבודה שנקבעו להם. הליווי של המפקחים מתמקד ביועצים בתחילת דרכם (בשנתיים הראשונות לעבודתם עד קבלת רישיון ייעוץ קבוע), וגם בנוגע ליועצים אלה המפקחים אוצלים לעתים את סמכויות הליווי וההדרכה לגורמים שונים במחוז - מדריכים של שפ"י, רכזי ייעוץ חינוכי ועוד. לפיכך המעורבות של המפקחים בעשייה המקצועית השוטפת של היועצים החדשים הולכת ומצטמצמת.

מעקב
משרד החינוך

11. 	התקיימו דיונים עם משאבי אנוש אך בשל העדר תקנים ותקציבים לא קודם הטיפול בנושא זה.

























משרד החינוך
הוראת המתמטיקה

גופים מבוקרים: משרד החינוך, המועצה להשכלה גבוהה

ראה הערות ראש הממשלה 64ג', מאי 2014, עמ' 281-288 
ליקויים 2,3 תוקנו. ראה מעקב ראש הממשלה אוגוסט 2015, עמ' 571-576.

ליקוי

1. 	תכנית הלימודים האחרונה במתמטיקה לחטיבה העליונה אושרה לפני יותר מעשרים שנה. היעדר תכנית לימודים עדכנית לחטיבה העליונה מקשה את הוראת המקצוע, את פיתוח חומרי הלמידה ואת הכשרת עובדי ההוראה. כמו כן, זה שנים רבות אין בחטיבה העליונה ספרי לימוד להוראת המתמטיקה, אלא רק ספרי תרגול להכנת התלמידים לבחינות הבגרות, ואלה כוללים תרגילים רבים ומעט מאוד הסברים.

מעקב
משרד החינוך

1. 	אישור של ספרי לימוד לחטיבת הביניים הסתיים.
תכנית הלימודים לכיתה י' בשלוש הרמות מוכנה. בשלבים אחרונים נמצאת תכנית הלימודים לכיתות י"א ו- י"ב.
הניסוי ל-3 יח"ל בכיתות יב נמשך.
הסתיימו הפגישות עם כותבי הספרים ויוצאים למהלך של כתיבה בשלושת הרמות בו זמנית.

ליקוי

4. 	ההישגים במבחנים הארציים ובמבחנים הבין-לאומיים: יעדי התכנית האסטרטגית הנוגעים לשיפור הישגי התלמידים במבחני המיצ"ב ובמבחני הטימס הושגו, אולם היעד הנוגע לשיפור ההישגים במבחני הפיזה לא הושג.
לא הושג היעד של צמצום הפערים הלימודיים בחינוך היסודי ובחטיבות הביניים בין תלמידים ממגזרים שונים, כפי שהצביעה התפלגות ההישגים במבחנים הארציים ובמבחנים הבין-לאומיים בין מגזרי החינוך, אף שמשרד החינוך הקצה לצורך כך משאבים ניכרים והפעיל תכניות שונות על בסיס גישה דיפרנציאלית.




מעקב
משרד החינוך

4. 	כתיבת המדריך למורה הסתיימה. השנה (תשע"ו נערך פיילוט להטמעת הכלי והשימוש בו ב-21 בתי ספר במחוזות תל אביב ומרכז. 
כמו כן, מתקיימת השתלמות ל-60 מורים המשתתפים בפיילוט ולמדריכים מהמחוזות השונים. 
בתשע"ז יתחיל מערך הדרכה והטמעה בכל המחוזות.
 
ליקוי

5. 	מחקרים בארץ ובעולם מלמדים כי מבין הגורמים שבשליטת מערכת החינוך, איכות ההוראה של המורים היא הגורם המשפיע ביותר על הצלחתם של התלמידים במערכת החינוך. 
	מידת ההתאמה בין הכשרת המורים למקצוע שהם מלמדים:  עלה כי לגבי שיעור ניכר (כ-60%) מהמורים בחינוך היסודי שלימדו מתמטיקה בשנה"ל התשע"ג אין התאמה בין תחום ההכשרה שלהם ובין המקצוע שהם מלמדים; שיעורם של מורים אלה בחינוך החרדי היה גבוה במיוחד - 83%, ובחינוך הממ"ד - כ-70%.

ליקוי

6.	הפיקוח על איכות הכשרת עובדי הוראה: משנות ה-90 של המאה העשרים נעשית ההכשרה להוראה בחינוך הממלכתי והממ"ד במכללות האקדמיות לחינוך ובבתי"ס לחינוך באוניברסיטאות. למסיימים מוענקים תואר אקדמי ותעודת הוראה. המכללות האקדמאיות לחינוך כפופות בהיבטים התכנוניים והתקציביים למשרד החינוך, ובהיבטים האקדמיים למל"ג. בנובמבר 2011 החליטה ועדה מטעם המל"ג לכלול את המכללות האקדמיות לחינוך במערך הבדיקות להערכת איכות שעושה המל"ג מפעם לפעם, ואולם הדבר לא נעשה. 

מעקב
משרד החינוך

5-6. 	תפתח תוכנית הרחבת הסמכה במגזר החרדי. בנוסף מתקיימות השתלמויות רבות על מנת ללמד את המורים את החסר. חינוך העי"ס: תכנית להרחבת הסמכה התחילה באוקטובר 2015 ב-6 אוניברסיטאות. בתום תכנית לימודים בת שנתיים יקבלו המורים תעודה המסמיכה אותם ללמד 5 יח"ל. המורים בהרחבת ההסמכה הינם בעלי תעודות B.ED בהוראת המתמטיקה או מורים שתחום הלימודים הקודם שלהם הוא מדעים.  בחינוך היסודי: שיעור המורים המלמדים מתמטיקה ללא הכשרה מתאימה נשאר כ-60%. בימים אלו (ינואר 2016), נכתבת תכנית לפיתוח מקצועי של המורים במסגרת התכנית הלאומית לקידום המתמטיקה והמדעים ותהיה התייחסות גם לבתי הספר היסודיים
ב-8 מכללות ואוניברסיטאות בארץ מתקיימת תכנית הכשרה קלינית למורים שילמדו מתמטיקה בעי"ס לאחר שנת הכשרה. התכנית ממומנת ע"י קרן טראמפ.
ראה דוח מעקב 64ג' עמ' 574. 

ליקוי

7.	השתלמויות מקצועיות לכוח ההוראה במתמטיקה: על פי התכנית האסטרטגית וההנחיות המשרדיות שנקבעו לפיה, על המורה למתמטיקה להשתלם לפחות 30 שעות בשנה כדי לשפר את איכות ההוראה ולחזק את מעמד המורה.
בבדיקה עלה כי שיעור ניכר מהמורים למתמטיקה (כ-55%) בכל שכבות החינוך לא השתתפו בשום השתלמות במקצוע בשנות הלימודים התש"ע-התשע"ב (2012-2009); שיעור גבוה במיוחד היה בקרב המורים למתמטיקה המלמדים בחטיבה העליונה (כ-61%). במגזר היהודי, שיעור המורים שלא עברו השתלמות בחינוך הממ"ד גבוה מזה שבחינוך הממלכתי; ובחינוך החרדי בלט מאוד שיעורם הגבוה של המורים שלא עברו השתלמויות בשנים אלו - כ-90%.

ליקוי

8. 	בספטמבר 2001 פרסם משרד החינוך תכנית לקידום לימודי המתמטיקה בחינוך היסודי, שמטרתה להכשיר את המורים למתמטיקה בבתיה"ס היסודיים (תכנית ההתמקצעות) שהסתיימה בתש"ע. בשנת הלימודים התשע"א (2011-2010) החל המשרד להפעיל מתכונת חדשה של הכשרה למורים למתמטיקה חסרי הכשרה מתמטית בחינוך היסודי ובכלל זה תכנית הכשרה בסיסית למורי כיתות א'-ב'. התכנית כללה שלושה קורסים על פני שלוש שנים, כל קורס בן 30 שעות לימוד. הכשרתם של מורי כיתות א'-ב' נמנתה עם המשימות של התכנית האסטרטגית. אולם נמצא כי שיעור ניכר (לכל הפחות שליש) מהמורים למתמטיקה בכיתות א'-ב' שהחלו בשנה האמורה את תכנית ההכשרה לא השלימו את כל שלוש השנים שלה.

ליקוי

9. 	בין משימות התכנית האסטרטגית נכללו הטמעת תכניות לימוד חדשות ותוספת הדרכה והשתלמויות למורים בחטיבת הביניים. כשלוש שנים לאחר שהוחל בהפעלת התכנית, נמצא כי כחמישית מהמורים למתמטיקה בחטיבות הביניים לא השתתפו בהשתלמות.

מעקב
משרד החינוך

7-9. 	אין אכיפה של מורים להשתתף בהשתלמויות. יש השתלמויות בית ספריות, גנריות, שמהוות תחליף למורים ללימוד בהשתלמויות ומונעות מהמורים להשתתף בהשתלמויות ייעודיות.  יחד עם זה בחינוך העי"ס , במגזר הממל' וממ"ד: מתנהלות בארץ כ- 50 השתלמויות פא"פ ועוד כ- 10 השתלמויות וירטואליות העוסקות בהוראת המתמטיקה ובהרחבת הידע, גם למורי חט"ב וגם למורי חט"ע. בהשתלמויות משתתפים מורים רבים.
מתוכננת השתלמות ייחודית למורים מובילים. 

ליקוי

10. 	יעדים נוספים של משרד החינוך - הגדלת שיעור התלמידים הלומדים מתמטיקה ברמה מוגברת וצמצום הפערים בתחום זה בין המגזרים, ובין השכבות החברתיות-כלכליות החלשות והחזקות - לא הושגו, ובשנים האחרונות אף התרחבו הפערים בהישגי הנבחנים במתמטיקה בחטיבה העליונה בין בתיה"ס ביישובים חלשים מהבחינה החברתית-כלכלית ובין בתיה"ס ביישובים חזקים יותר. על משרד החינוך לשים דגש מיוחד על צמצום הפערים הלימודיים בין השכבות החברתיות-כלכליות ובין המגזרים השונים, הן לצמצום סכנת הקיטוב בין אוכלוסיות שונות במערכת החינוך, והן כדי לאפשר לכלל התלמידים במערכת החינוך לרכוש ידע ומיומנויות ברמה הנדרשת ולהבטיח הזדמנות שווה למימוש הזכות לחינוך והשתלבות שוויונית במדינה.

מעקב
משרד החינוך

10. 	נוספו ימי הדרכה לקידום 5 יח"ל בכל המחוזות. המדריכים פועלים זו השנה השנייה (תשע"ה, תשע"ו). נוספו שעות הוראה בהדרגה במהלך שנתיים ל"מתמטיקה תחילה" לכיתות י, י"א, י"ב בכ- 300 בתי ספר, בין 5 שעות ל- 15 שעות לפי גודל בתי הספר וניקוד שקיבל ביה"ס. נוספו 3000 שעות הוראה למצוינות לכיתה ט' – הקצאה מותאמת לגודל בתי הספר.
כ 1000 תלמידים נוספו לתיכון הווירטואלי. 
פותחה מערכת דיווח למנהלים המדווחים על מספר התלמידים בלומדים ברמות השונות החל מכיתה ח' ועד י"ב. עד כה דווחו למעלה מ- 50% מהמנהלים עד ינואר 2016.
הרחבת הסמכה יצאה לדרך ב-6 אוניברסיטאות עם כ- 160 מורים לומדים.
נערכו ונערכים מפגשים עם מורים לקידום הוראת 5 יח"ל למתמטיקה בכל המחוזות.
כל הפעילויות הן בשיתוף פעולה מלא עם הפיקוח על הוראת המתמטיקה. קיים קשר הדוק בין המתכלל למפמ"רית, בין המדריכים המחוזיים במחוזות והמדריכים הייעודים לקידום 5. שנה שניה של פעילות פרויקטים ייעודיים ל 5 יחל: רמזור לצפון, קהילות מורים ל 5 יחל.
לחט"ב, ניתנו שעות למיצוי ומצוינות באופן דיפרנציאלי. מתוכנן לקראת שנת הלימודים תשע"ו לחייב בתי ספר אדומים להקצות את השעות בהתאם לנדרש לשיפור הישגים.































משרד החקלאות ופיתוח הכפר
פיקוח על מוצרי מזון מן החי

גופים מבוקרים: השירותים הווטרינריים; 20 רשויות מקומיות; משרד הבריאות; משרד הפנים ומרכז השלטון המקומי

ליקוי 5 תוקן. ראה דוח מעקב ראש הממשלה, אוגוסט 2015, עמ' 582.

ליקוי

1. בכל שנה משווקים בישראל מיליוני ק"ג של מזון מן החי, ובכלל זה בשר בקר, בשר צאן, בשר חזירים, בשר עוף, ביצים ומוצרי חלב. כדי לוודא שהמזון המשווק ראוי למאכל ולמנוע פגיעה בבריאות הציבור, יש לפקח על השלבים של הייצור והשיווק שלו. יש לפקח על המזון שמסופק לחיות המשק שמהן מופקים הבשר, החלב והביצים; על תנאי הובלתם ושחיטתם של חיות אלה; על הובלת התוצרת ליישובים ועל בדיקות המשנה בכניסות אליהם; ועל בתי העסק ובתי ההסעדה המוכרים מזון מן החי.  נמצא כי השירותים הווטרינריים אינם עוקבים אחר שחיטה של צאן ושל חזירים, ולכן אין להם אפשרות לדעת אם בעלי חיים אלה נשחטו על פי היתרי ההעברה לבתי המטבחיים. 

מעקב
משרד החקלאות

1.	שיווק מוצרים מהחי באחריות משרד הבריאות. בחלק של הייצור קיים מערך של רופאים ופקחים וטרינריים מוסמכים ומודרכים אשר מבצעים את הפיקוח באופן רציף. בנוסף יש פיקוח עליון של המשרד המאמת את אופן הפיקוח המקומי. מתבצע פיקוח על תנאי הובלתם ושחיטתם של בעלי חיים. בכל משחטה ובית מטבחיים נמצאים רופאים ופקחים מוסמכים שבודקים טרם, במהלך ולאחר השחיטה. בבדיקה טרם השחיטה (AM) נבדקים גם תנאי הובלתם של בעלי חיים בהגעתם למתקן. הפיקוח מעוגן בתקנות ובנהלים שמעודכנים על פי הצורך (נוהל 3.1.13 מתאריך 4 בספטמבר 2014). השירותים הווטרינריים עוקבים אחרי שחיטה החל מחודש ינואר 2013 באמצעות תוכנת "ראש בקר" כך, שלשירותים הווטרינריים יש כבר אפשרות לדעת אם צאן וחזירים נשחטים על פי היתרי העברה לבתי המטבחיים.


ליקוי

2. 	הממצאים שעלו בביקורת זו מלמדים על ליקויים בפיקוח על המזון מן החי: המזון שניתן לבעלי החיים אינו מבוקר דיו, ולפיכך הוא כולל לעתים חומרים בלתי רצויים, שעלולים לעבור למזון המשווק לציבור ולסכן את בריאותו; המשחטות המשווקות בשר עוף לשוק המקומי בלבד הן ברמה נמוכה, לעומת המשחטות שמשווקות גם לחו"ל, בכל הנוגע לעמידה בדרישות המקצועיות והתברואתיות של השירותים הווטרינריים; הווטרינרים הרשותיים שאמורים לפקח על המזון מן החי בכניסה לתחום שיפוטה של הרשות ובבתי העסק המצויים בתחום זה, מועסקים בכשליש מהרשויות המקומיות בשיעורי משרה הנמוכים מ-30%, ועקב כך לא מתאפשר לחלקם למלא את משימותיהם במלואן; בכמה מן היישובים נעשו בדיקות משנה חלקיות או שלא נעשו כלל; בכמה מן היישובים נעשו הביקורות של הווטרינרים הרשותיים בחלק מהעסקים לממכר מזון מן החי בתדירות נמוכה, ולעתים לא נעשו כלל; אין גורם ממשלתי הבודק אם הווטרינרים הרשותיים מבצעים את משימות הפיקוח על המזון מן החי כנדרש; בסקרים שנתיים שמבצעים השירותים הווטרינריים לאיתור שאריות ביולוגיות במזון מן החי, נמצא כי בשיעור בלתי מבוטל של ביצי מאכל נותרו שאריות של תרופות שאינן צריכות להימצא בהן.

מעקב
משרד החקלאות

2.	מנגנון פיקוח ממשלתי על עבודת הווטרינרים הרשותיים הוסדר במסגרת חוק המזון 2015. חוק המזון עבר בקריאה שלישית ונקבעו בו לוחות זמנים לביצוע. עד היום הסמכות מפוצלת בין מספר משרדי ממשלה והרשויות עצמן. באשר להיקפי המשרה של הווטרינרים הרשותיים, יש המלצות ונמצאים במעקב. לא ניתן לחייב רשות לשיעור משרה מסוים.
	בנושא פיקוח על הובלת התוצרת ליישובים ועל בדיקות המשנה בכניסות אליהם, מתבצע מעקב תקופתי מול רופאי הרשויות. השירותים הווטרינריים פעלו שנים לביטול בדיקות המשנה. לאחרונה הוסדר ב"חוק המזון 2015". נקבעו נהלים לפיקוח על משחטות לפני שנתיים, מהדורה 3 של הנוהל פורסמה בתאריך 02.02.15.

מעקב 
משרד הבריאות

2.	חוק הגנת הציבור- מזון נחקק בתחילת 2015 והוא כולל גם את פרק הסדרת הפיקוח הווטרינרי. בפרק זה ניתן מענה לאלטרנטיבה לבדיקות המשנה , פיקוח על מפעלים ועל נקודות מכירה.

ליקוי

3. 	בשל הליקויים שנמצאו בשלבי הפיקוח על המזון מן החי, יש מקום לחשש שמזון שאינו ראוי למאכל אדם או שנפגם בדרך אל הצרכן לא יאותר ולא יושמד כנדרש, אלא ישווק, דבר שעלול לפגוע בבריאות הציבור. 

מעקב
משרד החקלאות

3.	לגבי נוהל עבודה להעברת מידע בין הווטרינרים הרשותיים, תוך הסתייעות במערכת מידע ממוחשבת, כללי הדיווח ומערכות הדיווח הוסדרו במסגרת "חוק המזון 2015", בשיתוף פעולה בין משרד הבריאות והשירותים הווטרינריים (השו"ט) אל מול הרשויות והרופאים  הרשותיים. השו"ט מנטר בכל שנה באופן קבוע שאריות כימיות מכל הסוגים ובכל המוצרים מהחי. תוצאות הבדיקות של מוצרי המזון (איכותם ובטיחותם) נגישות כבר לציבור הרחב. כל הסקרים מפורסמים גם בתקשורת וגם בדו"חות שנתיים. הנושא באחריות משרד הבריאות. החוק שעבר ב- 2015 קבע שבאחריות משרד הבריאות להסדיר דיווח בכל משלוח ממפעלים לרשות המקומית.

ליקוי

4.	בהיעדר הוראות מחייבות בנוגע להיקפי המשרה של הווטרינרים הרשותיים, אין בידם של משרדי הממשלה הנוגעים בדבר - משרד החקלאות ומשרד הפנים - לאכוף על העיריות להעסיק וטרינרים רשותיים בהיקפי המשרה שנדרשים למילוי המשימות המוטלות עליהם. 
	הביקורת העלתה כי עד שנת 2012 לא היו לשירותים הווטרינריים נתונים בנוגע להיקפי המשרות של הווטרינרים הרשותיים בארץ.

מעקב
משרד החקלאות

4.	בעקבות חקיקת "חוק המזון 2015" ניתן כעת להתחיל להסדיר את תקני המשרות של הווטרינרים הרשותיים, הוראות הפיקוח, המעקב על ביצוען ואכיפה במקרה של אי ביצוען.

ליקוי

6. 	כמו כן, על משרדי החקלאות והבריאות לשקול לקדם חקיקה לעדכון הדרישות שמוטלות בחוק על משחטות המשווקות בשר עוף לשוק המקומי בלבד, כדי להשוות דרישות אלה, עד כמה שניתן, לדרישות המוטלות על משחטות המשווקות גם לחו"ל ולהעלות את רמת בטיחות המזון המסופק באמצעותן. יש להגביר את האכיפה על משחטות שאינן עומדות ברמה הנדרשת, באמצעות הסרת היתר ההפעלה שלהן במקרה הצורך. 

מעקב
משרד החקלאות

6.	מהדורה 3 של הנוהל פורסמה בתאריך 02.02.15.  ראה מעקב לליקוי 2. הוגברה האכיפה על משחטות שאינן עומדות ברמה הנדרשת. נכתב נוהל המיושם החל מ- 11 במאי 2014.

ליקוי

7. 	אף על פי שחוק צער בעלי חיים נחקק בשנת 1994, בשנת 2013 עדיין לא הוסדרו כללים מחייבים הנוגעים להיבטים חשובים הקשורים אליו, ובהם השטח המזערי שיש להקצות לתרנגולות מטילות בכלובים, כדי לשמור על רווחתן, והנחיות שיחייבו את עובדי בתי המטבחיים בנושא צער בעלי חיים; העבודה הנוגעת להתקנת תקנות להמתת אפרוחים בדרך שתקל את סבלם עדיין נמשכת. כמו כן, הנחיות להחזקת חזירים במכלאות הכוללות כללי "עשה ואל תעשה", נכנסו לתוקף רק בראשית שנת 2013. על משרדי הממשלה לזרז את קביעת הכללים המחייבים בנושא צער בעלי חיים בנוגע לחיות המשק שכללים כאלה לא נקבעו לגביהן, ולבעלי חיים בכלל, כדי למנוע מהם סבל מיותר. בהיעדר כללים מחייבים עולה החשש שכל אדם יעשה בבעלי החיים הנתונים בחזקתו כטוב בעיניו.

מעקב
משרד החקלאות

7.	התקנות לגידול חזירים והחזקתם לצרכים חקלאיים פורסמו ביום 17.2.15. הסתיימה הכנת תקנות, נהלים, פיקוח ואכיפה בנושא צער בעלי חיים – חיות משק ובעלי חיים בכלל על ידי יחידת השירותים הווטרינריים והם יועברו לוועדת החינוך בכנסת במהלך חודש יולי 2016. תקנות המחייבות המתת אפרוחים בדרך שתקל על סבלם נמצאות בעבודה מול הלשכה המשפטית של ועדת החינוך בכנסת. ביום 13.12.15 התקבלה החלטת ממשלה מס' 833 והמשרד נערך ליישמה.
ליקוי

8.	משרד מבקר המדינה מעיר למרכז השלטון המקומי כי על פי נתוני משרד החקלאות שהובאו לעיל בתשובתו, רבע מהרשויות המקומיות אינן מבצעות בדיקות משנה או שמבצעות אותן באופן חלקי. מן הראוי שהכספים יינתנו רק לרשויות המקומיות שמבצעות את הבדיקות, מאחר שחלוקת כספים לרשויות מקומיות שאינן מבצעות אותן יוצרת עיוות. על מרכז השלטון המקומי לשקול מחדש את שיטת חלוקתם של כספים אלה לרשויות המקומיות.

מעקב
משרד הבריאות

8.	חלוקת הכספים עוגנה במסגרת חוק הגנת הציבור, מזון 2015.


















משרד החקלאות ופיתוח הכפר
סדרי הטיפול ביער בישראל
ממצאי מעקב

גופים מבוקרים: משרד החקלאות ופיתוח הכפר; המשרד להגנת הסביבה; משרד הפנים; רשות הטבע והגנים הלאומיים; החברה להגנת הטבע; קרן קיימת לישראל 

ליקוי

1.	באמנה שנחתמה בין מדינת ישראל ובין קק"ל בשנת 1961 נקבע כי קק"ל תופקד על ביצוע מדיניות הייעור בישראל. האמנה קובעת כי ליד קק"ל תוקם מועצה לענייני הכשרת מקרקעים ופיתוחם (להלן - המועצה). בדוח הביקורת משנת 2004 צוין כי המועצה לא הוקמה, ועקב כך הממשלה אינה מעורבת בקביעת מדיניות הייעור ובפיקוח על יישומה. משרד מבקר המדינה העיר כי הצורך בפיקוח ממשלתי וציבורי על קביעת מדיניות הייעור וביצועה מחייב הקמת מועצה כזאת. ואולם המועצה לא הוקמה עד למועד סיום המעקב.

מעקב
משרד החקלאות ופיתוח הכפר

1.	טרם הוקמה המועצה. לאור החלטת הממשלה בעניין מערכת היחסים עם קק"ל ומעמד האמנה, יישומו בהמתנה.

ליקוי

2.	נושא הייעור מוסדר בפקודת היערות, 1926 (להלן - פקודת היערות). מטרתה של פקודת היערות היא להגן על היערות וליצור ולנהל מקומות מיוחדים ליערות. שר החקלאות הוא הממונה על ביצועה של הפקודה. בדוח הביקורת משנת 2004 צוין כי לעומת הפירוט הנכלל בחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, פקודת היערות אינה מפרטת בנוגע למטרות הייעור ובנוגע לסדרי קביעתה וביצועה של המדיניות הנוגעת לנטיעת היערות ופיתוחם. כמו כן, פקודת היערות אינה קובעת כי יש להקים מועצה שתייעץ לשר החקלאות בנושא הייעור. משרד מבקר המדינה הביע את דעתו כי מן הראוי שהממשלה תיזום הצעת חוק שיסדיר את הטיפול בייעור בישראל ואת אחריותם של הגופים הנוגעים לתחום זה. נמצא כי עד למועד סיום המעקב, יולי 2013, לא הושלמו הפעולות הנדרשות לקידום חקיקת החוק, שהיה יכול לשמש בסיס חשוב לקביעת המדיניות לטיפול ביער וליישומה. 
מעקב
משרד החקלאות ופיתוח הכפר

2.	טרם חוקק חוק יער חדש. הנושא תלוי בהסדרת האמנה בין הממשלה לקק"ל ונמצא על שולחן הדיונים. בתכנית העבודה של אגף יער ואילנות (פקיד היערות) לשנת 2016, נדרש להיערכות במקרה שניהול קרקעות מיוערות ינוהל על ידי המשרד.

ליקוי

3.	שר החקלאות אמור לממש את סמכויותיו, באמצעות המינהל לפיתוח קרקע שהוקם בקק"ל ובאמצעות המועצה. הדבר מחייב את שר החקלאות לבצע פיקוח שוטף וסדור על קק"ל, וכן מחייב תפקוד מלא וסדור של המועצה. ואולם תכנית העבודה שמאשר משרד החקלאות לקק"ל לוקה בחוסר ואינה כוללת נתונים כספיים. לפיכך מערך העבודה הקיים חסר את התשתית שאמורה לאפשר לשר החקלאות לממש את אחריותו בכל הנוגע לניהול ולפיקוח על נושא הייעור.

מעקב 
משרד החקלאות ופיתוח הכפר

3.	מתקבלים נתונים חלקיים בלבד שלא מאפשרים מימוש האחריות באופן מלא.

ליקוי

4.	באוגוסט 2001 ניתן פסק דין של בג"ץ, שבו נקבע כי פעולתה של קק"ל הייתה "שלא כדין ובניגוד לדין". בג"ץ חייב את קק"ל להפסיק כל פעילות הקשורה ביער, עד להכנת תכניות מפורטות בעניין, אולם קבע כי החלטתו תיכנס לתוקף שישה חודשים לאחר מועד מתן פסק הדין. בית המשפט הוסיף כי יש להניח שבתוך פרק זמן זה יהיה ניתן ליזום תיקון לתכנית מתאר ארצית לייער ולייעור מספר 22 (להלן - תמ"א 22) ולקבוע בה הוראת מעבר אשר תביא בחשבון את הקשיים והאילוצים הנלווים להכנתן של תכניות מפורטות, את הזמן הרב הנדרש להכנתן, ואת השאיפה כי פעולות ייעור יבוצעו על פי תכניות כאלה. תקופת המעבר הזמנית שנקבעה בעקבות פסיקת בג"ץ, שלוש שנים, הוארכה על ידי המועצה הארצית לתכנון ולבנייה עד ל-15 שנים ממועד הפסיקה האמורה בשנת 2001 - ובסך הכול עד 21 שנים ממועד אישור תמ"א 22 בשנת 1995. 



מעקב
קרן קיימת לישראל

4.	לא דווח על תיקון הליקוי.

ליקוי
	
5.	אף שמפסק דינו של בג"ץ עולה כי נטיעתו של יער טעונה היתר בנייה על פי חוק התכנון והבנייה לא נמצא כי הגופים הנוגעים בדבר ובכלל זה משרד הפנים ומשרד החקלאות עמדו על המצאת היתר כזה לפני ביצוען של נטיעות יער.

מעקב
משרד הפנים

5.	אישור תכניות מפורטות ליער זהו נתון שיש בידי קק"ל. 

מעקב
קרן קיימת לישראל

5.	לא דווח על תיקון הליקוי.

ליקוי

6.	במכתב ליו"ר ועדת המעקב מפברואר 2013 התריעו נציג רשות הטבע והגנים ונציג החברה להגנת הטבע בוועדה שקק"ל ציינה בדוחות השנתיים שלה כי ביצעה בשנתיים האחרונות נטיעות ועבודות ייעור אחרות בשטח של כ-27,000 דונם, אף שוועדת המעקב לא התכנסה לדיון מנובמבר 2011 ולא עמדה על הגשת תכניות עבודה בנוגע לביצוע הנטיעות, כנדרש בהחלטת המועצה הארצית לתכנון ולבנייה. הכותבים ביקשו לכנס את ועדת המעקב בדחיפות, בין היתר כדי לדון בעבודות הייעור ובנטיעות אשר בוצעו בחמש השנים האחרונות בשטחים המיועדים ליער לפי תמ"א 22 ובשטחים שלא אושרה בעניינם תכנית מפורטת, וכן כדי לדון בהרחבה בתכניות הנטיעה לשנים הבאות. עוד הדגישו הכותבים את החשיבות בשמירה מיטבית על המגוון הביולוגי והנופי, כנדרש בהוראות תמ"א 22. עולה אפוא כי ועדת המעקב לא הקפידה די הצורך לבצע פיקוח אפקטיבי על הפעילות של קק"ל.





מעקב
המשרד להגנת הסביבה

6.	קק"ל דיווחה בחודש מרץ 2014 לוועדת מעקב ובקרה של תמ"א 22  על ביצוע הנטיעות לשנים 2007 – 2013.  אולם הדיווח אינו שלם, היות ואינו חופף לשמות התכניות שהוגשו ואושרו על ידי הוועדה. למרות פניות של המשרד להגנת הסביבה עדיין לא התקבלו ההשלמות הנדרשות לדיווח.

	ועדת המעקב ערכה סיור  רשמי ב-5.7.2015 ליער ברקת ויער מודיעין. בכוונת הוועדה לסייר  במהלך שנת 2016,  פעמיים (סיור אחד במרחב צפון וסיור אחד במרחב דרום) בשטחים בהם אושרו תכניות נטיעה על ידי הוועדה במהלך שנת 2015.














המשרד להגנת הסביבה
[bookmark: _Toc426534234]פליטת מזהמים מכלי רכב – מעקב שני

גופים מבוקרים: המשרד להגנת הסביבה, משרד התחבורה והבטיחות בדרכים, משרד הפנים

ליקוי 4 תוקן. ראה הערות ראש הממשלה  64ג' – מאי 2014  עמ' 305-316.
ליקויים: 3,5,7,9,11,12,14,15,18,21,23 תוקנו. ראה מעקב ראש הממשלה – אוגוסט 2015  עמ' 591-604.

ליקוי

1.	בחוק אוויר נקי נקבע כי על הממשלה לאשר עד 1.1.12 תכנית לאומית רב-שנתית, לפי הצעת השר להג"ס, לשם קידום מטרות החוק - שיפור איכות האוויר, מניעת זיהום האוויר וצמצומו (להלן - התכנית הלאומית). כמו כן נקבע בחוק כי על הממשלה לעדכן את התכנית מפעם לפעם ולפחות אחת לחמש שנים, לפי הצעת השר או שרים אחרים. 
המשרד להג"ס הכין שלוש גרסאות של תכנית לאומית. את הגרסה הראשונה גיבש המשרד בסוף שנת 2011 על יסוד המלצות ועדה ציבורית שמינה השר להג"ס דאז, חבר הכנסת גלעד ארדן (להלן - השר להג"ס דאז), ובסיוע יועצים חיצוניים וועדה בין-משרדית, ולמימושה נדרש תקציב של 690 מיליון ש"ח. ואולם התכנית לא הובאה לדיון בממשלה מפני שמשרד האוצר והמשרד להג"ס לא באו לידי הסכמה בדבר מקורות מימונה. רק במהלך הביקורת, באוגוסט 2013 - כשנה ושמונה חודשים לאחר המועד שנקבע בחוק - אישרה הממשלה תכנית לאומית בעלות מצומצמת של 140 מיליון ש"ח, ובה פורטו, בין היתר, שיעורי ההפחתה הצפויים בפליטת המזהמים (להלן - יעדי ההפחתה). 
לא נמצאו מסמכים המעידים שהשרים להג"ס (השר הנוכחי והשר דאז) הציגו לפני הממשלה את הנזק הכספי שייגרם למשק מאי-אישורה של התכנית הלאומית הראשונה, שעלותה כאמור 690 מיליון ש"ח והיא אמורה להצמיח למשק, לפי ההערכות, תועלת כלכלית בסך 10.1 מיליארד ש"ח, ואישורה של תכנית חלופית בעלות נמוכה יותר, שיש להניח כי התועלת למשק ממנה תפחת במידה ניכרת. 

מעקב
המשרד להגנת הסביבה

1.	לא דווח על תיקון הליקוי. 

ליקוי

2.	בשל צמצומו הניכר של התקציב שיועד לתכנית נאלץ המשרד להג"ס, המופקד על הכנת התכנית, לצמצם את הפעולות הנדרשות לשם מניעת זיהום האוויר וצמצומו כפי שהוצעו בתכנית הלאומית הראשונה, שסוכמה לאחר עבודת מטה מקיפה, ואף לוותר על מימושן של רבות מהן. 
מרבית יעדי ההפחתה של המזהמים צומצמו בתכנית שאושרה באוגוסט 2013, מקצתם עד כדי מחצית יעדי ההפחתה שנקבעו בתכנית הלאומית הראשונה. עם זאת שיעורי הצמצום של יעדי ההפחתה שנקבעו בתכנית שאושרה לעומת יעדי ההפחתה בתכנית הלאומית הראשונה נמוכים במידה ניכרת מכפי שהיה אפשר לצפות לאחר צמצום כה דרסטי של תקציב התכנית (כ-80%). המשרד להג"ס לא המציא למשרד מבקר המדינה אסמכתאות המבססות את הסבריו לפער זה, וקיימת אפוא אי-ודאות בדבר היכולת להשיג את יעדי התכנית שאושרה.

מעקב
המשרד להגנת הסביבה

2.	מהתוכנית המקורית נגרעו גם סעיפים שאינם ניתנים לכימות וכן תוכניות שהתועלות שלהן נמוכות. מכאן נובע הפער בין שיעור הצמצום של יעדי ההפחתה לשיעור הצמצום בתקציב.

ליקוי

6.	למרות החשיבות הרבה של קביעת ערכי איכות אוויר לכל המזהמים המצוינים בחוק, עד אוקטובר 2013, יותר מחמש שנים מאז נחקק החוק וכשלוש שנים מאז מועד תחילתו, לא קבע המשרד להג"ס ערכי סביבה למזהמים לא מעטים, בהם כאלה שריכוזים גבוהים שלהם באוויר נמצאו בבדיקות שונות שעשה המשרד.
למזהם 1,3 בוטדיאן, הנפלט במידה ניכרת מכלי רכב, ולמזהם כספית - המופיעים בתוספת הראשונה לחוק - טרם נקבעו ערכי סביבה. כל עוד מצב זה יימשך, פליטה מוגברת של המזהמים הללו לא תיחשב הפרה של החוק ואי-אפשר להטיל בגינה עונש. 

מעקב
המשרד להגנת הסביבה

6.	המשרד הגיש טיוטת הצעה לעדכון ערכי איכות אוויר לוועדת הפנים של הכנסת. הוועדה צפויה לדון בהצעה במהלך 2016.  

ליקוי

8.	בתכנית הלאומית שאושרה באוגוסט 2013 הוקצב להרחבת מערך הניטור סכום שאינו גבוה מ-20% מהסכום שהוקצב לכך בתכנית המקורית. צמצומה הניכר של ההקצבה לפעולה חשובה זו מאריך את פרק הזמן שבו יושלם איסוף המידע הנחוץ למעקב אחר מכלול הפעילות הנעשית בתחום זה, להערכתה ולהתרעה מפני מזהמים המסכנים את בריאות הציבור.

מעקב
המשרד להגנת הסביבה

8.	לעניין קביעת תקציב לפעולות השונות וביניהן הפחתת זיהום אוויר מתעשייה והפחתת זיהום בתחום התחבורה - כמידי שנה, מחולקת מסגרת התקציב של התכנית הלאומית בין הפעולות השונות.    

ליקוי

10.	תיקון לפקודת התעבורה משנת 2008 (להלן - תיקון 2008) מאפשר לרשות מקומית שמתגוררים בה יותר מ-30,000 תושבים להכין, לאחר התייעצות עם כמה גורמים ובהם המשרד להג"ס ומשרד התחבורה, הצעה לתכנית רב-שנתית לניהול ולהסדרה של התחבורה בתחומה לשם צמצום זיהום האוויר. למרות זאת אף לא רשות מקומית אחת, גם לא מגוש דן ומאזור ירושלים, שבהם נמדד זיהום האוויר הגבוה ביותר הנובע בעיקר מתחבורה, הגישה ביזמתה הצעה לתכנית תחבורה לצמצום זיהום האוויר בתחומה לעיונם של המשרד להג"ס ומשרד התחבורה. 

מעקב
המשרד להגנת הסביבה

10.	המשרד הכין נוהל להכרזה על אזורים נפגעי זיהום אוויר.

ליקוי

13.	כבר בינואר 2011 הודיע מנכ"ל משרד הבריאות למשרד להג"ס כי הוא תומך בהצעתו להכריז על גוש דן, חיפה והקריות וירושלים כאזורים נפגעי זיהום אוויר, בין היתר כיוון שרמות המזהמים באוויר שנמצאו בהם "מהוות סיכון יתר לתחלואה ותמותה", אך המשרד להג"ס התמהמה בטיפול בנושא, ורק כעבור תשעה חודשים, באוקטובר 2011, הודיע לחלק מהרשויות המקומיות בגוש דן ובאזור חיפה ולעיריית ירושלים כי בכוונת השר להכריז על תחומן "אזור נפגע זיהום אוויר". ואולם בעקבות פגישה שקיים השר להג"ס בדצמבר 2011 עם כמה ראשי רשויות מקומיות הוא דחה את ההחלטה להכריז על תחומי הרשויות האמורות כאזורים נפגעי זיהום אוויר כדי לאפשר להן להוכיח שהן מכינות תכניות מקיפות לצמצום זיהום האוויר בתחומן.
עד אוקטובר 2013 אף לא אחת מהתכניות הללו אושרה סופית על ידי המשרד להג"ס. לפיכך עולה ספק רב אם אכן הושגה תועלת מספקת מהמהלך שהחל המשרד בכלל ומדחיית ההכרזה בפרט.

מעקב
המשרד להגנת הסביבה

13.	לעניין אישור התוכניות לצמצום אוויר בחלק מהרשויות המקומיות באזורי גוש דן, חיפה ועיריית ירושלים – כל התכניות נבדקו ע"י המשרד והרשויות קיבלו התייחסות מתאימה.

ליקוי

16.	מאחר שהשר להג"ס לא הכריז בפועל על שום אזור במדינה כאזור נפגע זיהום אוויר, אף שהיה אמור לעשות זאת על פי הנתונים שהיו בידיו, לא יכול ראש אגף איכות אוויר במשרדו להטיל עיצומים כספיים על מי שלא נהג כנדרש ממנו, כגון עיריית בת ים, שלא הכינה תכנית להפחתת זיהום אוויר מתחבורה בתחומה. כמו כן מאחר שאף לא תכנית תחבורה אחת מן התכניות שהכינו הרשויות המקומיות אושרה כנדרש בסעיף 77א לפקודת התעבורה, לא יכלו הרשויות להתקין חוקי עזר על פי סעיף 77ב לפקודה,                                                                             לאכוף אותם, לגבות קנסות בגין הפרתם ולהשתמש בכספים שנגבו לצמצום זיהום האוויר הנובע מתחבורה.

מעקב
המשרד להגנת הסביבה

16. 	המשרד בוחן באופן מתמיד את איכות האוויר בסמוך לצירי תחבורה במרכזי האוכלוסין ואת האפשרות להכריז על אזורים כנפגעי זיהום אוויר.
בעניין התכניות העירוניות, הן צריכות להיעשות בתיאום עם משרד הגנת הסביבה והתחבורה כאשר אישורן הוא ע"י מועצת הרשות. הרשויות פתח תקווה, ותל אביב יפו אישרו את התכניות שלהן ע"י מועצת הרשות כנדרש. עם זאת, כל עוד צו "דרכים חיוניות" של המפקח על התעבורה בתוקף, אין לרשויות אלו סמכויות לקבוע בחוקי עזר הסדרי תנועה לצמצום זיהום אוויר מתוקף התכנית כאמור. המשרד פועל לגיבוש הסכמות בין הרשויות המקומיות למשרד התחבורה אשר יאפשרו את ביטולו של הצו ואת יישומן של התכניות לצמצום הזיהום.

ליקוי

17.	למשרד להג"ס ולמפקחים מטעמו לא ניתנה סמכות לאכוף תקנת תעבורה המגבילה את פרק הזמן שבו אפשר להפעיל מנוע של אוטובוס לפני העלאת הנוסעים אליו, אף שיש לה נגיעה ישירה לסוגיית זיהום האוויר, או למצער להיות שותפים באכיפתה, והמרב שביכולתו של המשרד לעשות הוא לבקש מהמשטרה שתשתמש בסמכויותיה ותאכוף את התקנה. 

מעקב
המשרד להגנת הסביבה

17.	לעניין הכנסת שינוי בתקנות שיאפשר גם למפקחים מטעם המשרד לאכוף בעצמם את התקנות ללא צורך בתיאום עם המשטרה , המשרד אוכף את התקנה באמצעות שוטרי המדור להגנת הסביבה במשטרת ישראל.

ליקוי

19.	גון עשן הוא אחד המדדים לקביעת זיהום אוויר בלתי סביר. מהנתונים שמסר המשרד להג"ס למשרד מבקר המדינה עולה שיש פער לא סביר בין שיעור כלי הרכב שנמצאו מזהמים בבדיקות גון עשן שעשו מפקחי המשטרה הירוקה וננקטו בעניינם צעדים בשנים 2013-2011 ובין שיעור כלי הרכב שנמצאו מזהמים בבדיקות גון עשן שעשה מפקח מטעם המחלקה האחראית לבדיקות זיהום אוויר מכלי רכב ומכוני רישוי במשרד להג"ס וננקטו בעניינם צעדים בשנים אלה.
בתכניות העבודה לחודש פברואר 2013 שהעבירה משטרת ישראל למשרד להג"ס נכתב כי שתי יחידות משטרה לא הקצו מאוגוסט 2012 שוטרים לליווי המפקח מטעם המחלקה שביצע את בדיקות גון העשן באזורים שבאחריותן. לפיכך לא בוצעו כלל בדיקות חשובות אלה בשני אזורים מרכזיים בארץ.

מעקב
המשרד להגנת הסביבה

19. 	המשרד השלים את הכשרת הבוחנים. כל בוחני זיהום האוויר הוכשרו.

ליקוי

20.	בנוהלי עבודה שהכין המשרד להג"ס להפעלת הניידות לא מפורטים כלל צעדי הענישה שרשאים לנקוט מפעילי הניידות כשהם מוצאים כלי רכב הפולטים מזהמים בשיעור גבוה מהמותר ואמות המידה לנקיטת כל אחד מהם. בהיעדר הנחיה ברורה לא הייתה אחידות בטיפול ואין לדעת מי מבין מפעילי הניידות נהג כהלכה. 
באזור הדרום ובאזור חיפה והצפון היה מספר הקנסות שהוטלו קטן בשיעור ניכר ממספר הקנסות שהוטלו באזורים אחרים. רק כ-50% מהקנסות שהוטלו על בעליהם של כלי רכב מזהמים בשנים 2012-2010 שולמו. 

מעקב
המשרד להגנת הסביבה

20.	לנושא הקנסות באזור הדרום -  קיימות בעיות איוש של תפקיד המפקח באזור הדרום בשלב זה לא אושר תקן למחליף.

ליקוי

22.	בישראל פועלים 64 מכוני רישוי, הבודקים מדי שנה בשנה את תקינותם של יותר מ-2.5 מיליון כלי רכב לצורך חידוש רישיונם. בחוק אוויר נקי ניתנו לשר להג"ס סמכויות לעניין בדיקת זיהום אוויר במכוני הרישוי, וב-1.9.12 נכנסו לתוקף תקנות אוויר נקי (זיהום אוויר מכלי רכב), התשע"ב-2012, שבהן צוין, בין היתר, כי מכוני הרישוי יבצעו את בדיקות זיהום האוויר מכלי רכב לפי נוהל שיפרסם המשרד להג"ס. במועד סיום הביקורת בעניין זה, יוני 2013, כמה ממכוני הרישוי לא יכלו לבצע את הבדיקה על פי נוהל זה מסיבות טכניות, והמשרד להג"ס עדיין פעל מול כמה מהמכונים וחברת מחשבים המספקת ציוד למכוני רישוי כדי להביא לידי פתרונן של הבעיות הטכניות הללו. 

מעקב
המשרד להגנת הסביבה

22.	כל מכוני הרישוי מבצעים בדיקת זיהום אוויר בתחומם בהתאם לתקנות החדשות.

ליקוי

24.	המשרד להג"ס מסר למשרד מבקר המדינה במאי 2013 כי עד אותו המועד בוצעו בשנת 2013 103 ביקורות במכוני רישוי. מאחר שהמשרד להג"ס אינו מבצע מעקב ממוחשב או ידני אחר מספר הביקורות במכוני הרישוי ואינו מנהל תיק נפרד לכל מכון שבו מתויקים דוחות הביקורת שנעשו בו, לא הייתה אפשרות לבחון את עמידתו של המשרד במכסה שנקבעה בתכנית העבודה שלו לגבי כל מכון. יתרה מזאת, ביצוען של 103 ביקורות בלבד (כ-10% מהמכסה השנתית) במשך ארבעה חודשים מלמד שבשנת 2013 יתקשה המשרד להג"ס לעמוד במכסה הכוללת של ביקורות שנקבעה בתכנית העבודה.

מעקב
המשרד להגנת הסביבה

24. 	לעניין עמידה ביעדים שהמשרד הציב לעצמו במכסת הביקורות במכוני הרישוי כפי שבאה לידי ביטוי בתוכנית העבודה -  במהלך שנת 2015 בוצעו 400 ביקורות במכוני הרישוי, בהתאם ליעד שנקבע בתכנית העבודה.

גופים מבוקרים: בית הדין הרבני האזורי ירושלים, בית הדין הרבני האזורי טבריה, בית הדין הרבני האזורי צפת, משרד המשפטים, רשות התאגידים, נציבות שירות המדינה

ראה הערות ראש הממשלה 64ג' - מאי 2014, עמ' 317-320
ליקויים: 1,2,5,7,16,17 תוקנו. ראה מעקב ראש הממשלה – אוגוסט 2015 עמ'  607-614. 

ליקוי

3.	בשנים 2005-2002 הכין מנהל בתי הדין מאגר מידע ממוחשב על ההקדשות, בהתבסס על המידע שבתיקי בתי הדין הרבניים. המאגר אינו כולל את כל ההקדשות הדתיים היהודיים, ולא תמיד מתועדים בו כל הפרטים הנחוצים. מאז שהוקלד המידע לראשונה לא עודכנו בו החלטות בתי הדין, ולכן לא רק שהמידע בו אינו שלם אלא הוא גם אינו מעודכן. יוצא אפוא שבידי הנהלת בתי הדין הרבניים יש מידע חסר על נכסי ההקדשות המפוקחים על ידם. נוסף על כך, כל המידע שבמאגר אינו נגיש לציבור, אף שהאינטרס הציבורי מחייב לחשוף את חלקו לפחות.

מעקב
משרד המשפטים

3.	במסגרת הפיילוט, גיבש משרד המשפטים זה מכבר מענה מחשובי לקליטת המידע הנוגע להקדשות הדתיים. בנוסף בתיאום מול המפקח מטעם בד"ר, גובשו הנתונים הרלוונטיים ליצירת מאגר כאמור לאור עמדת בד"ר, קליטת הנתונים עצמם מתעכבת בשלב זה. רשות התאגידים פועלת מול נציגי בד"ר כדי למצוא פתרון מוסכם על הצדדים לנושא זה, אשר יאפשר הקמת מאגר ממוחשב של הקדשות דתיים הכולל מידע רלוונטי ואשר יהיה נגיש לשני הגורמים.

ליקוי

4.	ההנהלה סברה שיש צורך בפעולות לאיתור הקדשות, אם קיים סיכוי שישנם נכסים שהן הגורמים שהיו אמורים ליהנות מהם והן הנאמנים שלהם אינם יודעים על קיומם. למרות זאת, זה כעשר שנים שההנהלה אינה נוקטת פעולות יזומות נוספות לאיתור נכסים לא ידועים של הקדשות.
מעקב
בתי הדין הרבניים

4.	לא דווח על תיקון הליקוי. 

מעקב
משרד המשפטים

4.	נערכה פניה לאגף רישום המקרקעין בין היתר על מנת לבחון דרכים לאיתור נכסים. בהמשך לכך, נערכה פגישה עם ראש אגף רישום מקרקעין, קידום הממשק מול אגף רישום המקרקעין כמו גם פעולות נוספות לאיתור נכסים  אמורות להינקט במסגרת הפיילוט, על ידי בד"ר ורשות התאגידים במשותף, על בסיס המאגר שייבנה. לאור העובדה שקיימים עיכובים בהקמת המאגר, בשלב זה ובהעדר גישה למידע הרלבנטי, כמפורט לעיל, אין לרשות התאגידים מידע נוסף בנושא.

ליקוי

6. 	רישום הזכויות בנכסי מקרקעין של הקדשות במרשם המקרקעין נועד להבטיח שלא תיעשה עסקה בנכס בלא אישור בתי הדין. נמצא כי אין הקפדה על רישום הזכויות על שם ההקדשות או למצער רישום הערות על קיומם. משום כך אי-אפשר למנוע את חשיפת הנכסים להשתלטות מצד גורמים פרטיים. אכן נמצאו נכסי הקדשות שאינם משמשים עוד כהקדשות, אלא נעשה בהם שימוש פרטי.

מעקב
בתי הדין הרבניים

6.	לא דווח על התקדמות בתיקון הליקוי. 

מעקב
משרד המשפטים

6.	נערכה פנייה משותפת לאגף לרישום מקרקעין בין היתר על מנת ליצור תשתית לרישום זכויות על שם ההקדשות הדתיים. באשר לרישום עצמו, בשלב זה ובהעדר גישה למידע הרלבנטי, כמפורט לעיל, אין לרשות התאגידים מידע בנושא.

ליקוי

8. 	הנחיית הרב הראשי דאז, הקובעת כי לכל דיון בנושא המקומות הקדושים יוזמן נציג היועץ המשפטי לממשלה, לא יושמה. לפיכך הדיונים בבית הדין הרבני בצפת בנושא הקדש פקיעין, התקיימו בלא שהתאפשר למדינה להביע את עמדתה ולהציג את מכלול האינטרסים הציבוריים בסוגיות שעלו בהם.

מעקב
בתי הדין הרבניים

8.	לא דווח על התקדמות בתיקון הליקוי. 

מעקב
משרד המשפטים

8.	כאשר מובא לידיעת המפקח מטעם רשות התאגידים מידע בדבר הליכים משפטיים בעניין הקדשות דתיים, הוא מביא את הדבר לידיעת נציג היועמ"ש, ופועל לקיום ישיבות וגיבוש עמדה משותפת. יחד עם זאת, יתכן כי קיימים הליכים המנוהלים בבד"ר שאינם מובאים לידיעת המפקח מטעם רשות התאגידים.

ליקוי

9. 	ההנהלה כמעט אינה מקיימת פיקוח על הקרנות הכספיות, ובמצב זה מרבית הנאמנים בתיקים שבדק משרד מבקר המדינה, אינם מגישים דוחות כספיים על הקרנות, ובכלל זאת אינם מדווחים על אופן חלוקת פירותיהן. בהיעדר מידע בסיסי זה אין לבית הדין הרבני כלים לאתר קרנות שאינן מנוהלות כראוי.

מעקב
משרד המשפטים

9.	הפיקוח אמור להתבצע במסגרת הפיילוט על ידי בד"ר ורשות התאגידים במשותף, על בסיס המאגר כאמור לעיל. לרשות התאגידים קיימים נהלים מגובשים באשר לפיקוח על הקדשות ציבוריים בכלל, שניתן, בהתאמות הנדרשות, להחילם גם על הקדשות דתיים, וזאת לאחר תיאום מול המפקח מטעם בד"ר. נערכו ישיבות משותפות בין המפקח מטעם בד"ר לבין המפקח מטעם רשות התאגידים כדי להכין תכנית עבודה לביצוע פיקוח משותף. כך למשל הצענו כי הפניות יהיו משותפות לשני הגופים. אולם לאור הנקודות שבמחלוקת ובין היתר באשר למתן גישה למפקח מטעם רשות התאגידים לנתונים הדרושים לצורך ביצוע הפיילוט ובניית המאגר, טרם החל פיקוח משותף כאמור.

ליקוי

10.	ההנהלה לא קבעה את דרישות התפקיד של נאמן ואת תנאי הכשירות, ההשכלה וההכשרה הנדרשים לשם מילוי תפקיד זה. כמו כן, אין מאגר נאמנים פוטנציאליים ורשימת הנאמנים שמונו אינה מפורסמת לציבור, בניגוד לנדרש בהנחיות שניתנו על דעת היועץ המשפטי לממשלה. נוסף על כך, ההנהלה אינה בודקת ביוזמתה אם בכל ההקדשות מכהנים כמה נאמנים או אם מכהן בהם נאמן יחיד. 


מעקב
משרד המשפטים

10.	רשות התאגידים פרסמה הנחיות לניהול הקדש ציבורי והיא פועלת על מנת לגבש ולפרסם הנחיות מקיפות שיתייחסו גם לנאמן ותפקידיו ושניתן יהיה להחילם גם על הקדשות דתיים, וזאת לאחר תיאום מול המפקח מטעם בד"ר. קביעת מכלול הנהלים הנוגעים לניהול הקדשות דתיים אמור להתבצע במסגרת הפיילוט, על ידי בד"ר ורשות התאגידים במשותף. כאמור, בשלב זה ומכיוון שטרם הושגו הסכמות באשר לקידום הפיילוט, לא קיימים נהלים מוסכמים.

ליקוי

11.	נמצא כי בשנים האחרונות מונו נאמנים אשר עלולים להימצא במצב של ניגוד עניינים בנוגע להקדשות מסוימים. לא נמצא כי ההנהלה פנתה לבחון את העניין מהבחינה המשפטית. 

מעקב
משרד המשפטים

11.	לרשות התאגידים דרכי פעולה מגובשים בנוגע לבדיקת נושא ניגוד העניינים.  רשות התאגידים פרסמה הנחיות בסיסיות לניהול הקדש ציבורי והיא פועלת על מנת לגבש ולפרסם הנחיות מקיפות, שיתייחסו גם לנושא ניגוד העניינים ושניתן יהיה להחילם גם על הקדשות דתיים, וזאת לאחר תיאום מול המפקח מטעם בד"ר. כאמור לעיל, קביעת מכלול הנהלים הנוגעים לניהול הקדשות דתיים אמור להתבצע במסגרת הפיילוט, על ידי בד"ר ורשות התאגידים במשותף. בשלב זה ומכיוון שטרם הושגו הסכמות, לא קיימים נהלים מוסכמים.



ליקוי

12.	הנהלת בתי הדין לא קבעה תעריף לתשלום שכר הטרחה לנאמנים במקרים המתאימים, ולא עיגנה אותו בהסדר נורמטיבי.

מעקב
משרד המשפטים

12.	לרשות התאגידים מדיניות מגובשת באשר לשכר טרחה לנאמנים.  רשות התאגידים פועלת על מנת לגבש ולפרסם הנחיות מקיפות, שיתייחסו גם לנושא שכר הטרחה ושניתן יהיה להחילם גם על הקדשות דתיים, וזאת לאחר תיאום מול המפקח מטעם בד"ר. 

ליקוי

13.	בבעלות חלק מההקדשות נכסי מקרקעין רבים ויקרים, והפיקוח על התנהלותם דורש ידע רב בתחום המקרקעין. במשך עשרות שנים פעל בבית הדין בירושלים הרכב דיינים מיוחד, שהוסמך לדון בענייני ההקדשות מכל הארץ, אך הוא פורק בשנת 2006, ומאז דנו כל ההרכבים בבתי הדין השונים ברחבי הארץ בנושאי ההקדשות. בשנת 2011 קבע הרב הראשי דאז שלושה הרכבים בשלושה אזורים בארץ שידונו בלעדית בענייני ההקדשות, ולמרות זאת המשיכו כל ההרכבים בבתי הדין השונים לדון בסוגיות הללו. 

מעקב
בתי הדין הרבניים

13.	לא דווח על התקדמות בתיקון הליקוי. 

מעקב
משרד המשפטים

13.	לא דווח על התקדמות בתיקון הליקוי. 

ליקוי

14.	במשך השנים נוהלו ההקדשות בלא כללים לניהולם ולפיקוח עליהם. רק בשנת 2011 החלה ההנהלה לגבש כללים בנושא. אף שחלפו שנתיים מפרסום טיוטת כללי ההקדשות ועד מועד סיום הביקורת, יולי 2013, טרם הסתיימה הכנת הכללים. 


מעקב
בתי הדין הרבניים

14. 	לא דווח על התקדמות בתיקון הליקוי. 

מעקב
משרד המשפטים

14.	הובאו לידיעת המשרד כללים שגובשו על ידי הנהלת בתי הדין הרבניים באופן חד צדדי. על פי עמדת מחלקת יעוץ וחקיקה במשרד המשפטים, לא ניתן לפעול על פי כללים אלו, הן בשל בעיות בהסמכה והן הצורך בגיבוש  כללים המוסכמים גם על המשרד, וזאת במסגרת שיתוף הפעולה לקידום הפיילוט. להבנת המשרד יישום הכללים הוקפא בשלב זה. טרם הוכנו כללים מוסכמים במסגרת הפיילוט וזאת לאור הקשיים בקידום הפיילוט כמתואר לעיל. יצויין עם זאת, כי  רשות התאגידים פרסמה הנחיות לניהול הקדש ציבורי והיא פועלת על מנת לגבש ולפרסם הנחיות מקיפות, שניתן יהיה להחילם בשינויים שיידרשו, גם על הקדשות דתיים, וזאת לאחר תיאום מול המפקח מטעם בד"ר.

ליקוי

15.	לעתים מוסדות ציבור זכאים לקבלת זיכויים ופטורים שונים ממסים, המותנים בהצגת אישור ניהול תקין של המוסד הציבורי. אולם ההנהלה או כל גורם אחר אינם מוסמכים להנפיק אישור ניהול תקין. בהיעדר אישור כזה עלולה להיפגע הכנסתם הפוטנציאלית של הקדשות דתיים מתרומות או מתמיכות. 

מעקב
משרד המשפטים

15. לרשות התאגידים מערך סדור לבדיקת בקשות לאישור ניהול תקין ומתן אישור ניהול תקין להקדשות. כל הקדש ציבורי, לרבות הקדש דתי שנרשם בפנקס ההקדשות הציבוריים, רשאי להגיש בקשה לקבל אישור ניהול תקין. כאמור לעיל, קביעת מכלול הנהלים הנוגעים לניהול הקדשות דתיים לרבות יצירת התשתית למתן אישור ניהול תקין להקדשות דתיים אמור להתבצע במסגרת הפיילוט, על ידי בד"ר ורשות התאגידים במשותף. בשלב זה ומכיוון שטרם הושגו הסכמות באשר לקידום הפיילוט, הקדשות דתיים הרוצים לקבל אישור ניהול תקין צריכים להירשם אצל רשם ההקדשות גם כהקדשות ציבוריים, ולא קיים מנגנון למתן אישור ניהול תקין להקדשות דתיים שלא נרשמים כהקדשות ציבוריים.



































[bookmark: _Toc426534237]



משרד המשפטים

ראה הערות ראש הממשלה 64ג', מאי 2014 עמ' 321-324
ליקויים: 1,8 תוקנו. ראה מעקב ראש הממשלה – אוגוסט 2015 עמ' עמ' 615-617. 

ליקוי

2. בתהליך רישום מאגרי המידע, שעיקרו מבוצע במיקור חוץ בדואר ישראל, לא מבוצעת בדרך כלל בחינה של עמידת המאגר בחובות המהותיות הקבועות בחוק, כגון אבטחת המידע ושמירה על סודיותו. אישור רישום מאגר המידע הוא במידה רבה אישור לעצם הרישום בפנקס, ולא לעמידה בדרישות החוק המהותיות או אפילו לנכונות המידע הכלול בפנקס. אישור הרישום עלול להטעות את הציבור בכך שכביכול מדובר באישור לכך שהמאגר מקיים את כל הוראות החוק.

מעקב
משרד המשפטים

2.	בתהליך רישום מאגר מידע מבוצעת באופן מדגמי בחינה מהותית של עמידת בעל המאגר בחלק מהוראות החוק. אין בידי רמו"ט משאבים לביצוע בחינה מלאה של פעילותו בפועל של כל אחד ממאות מבקשי הרישום וממילא הפעילות אינה זהה וקבועה לאורך הזמן החולף.  

ליקוי

3. עד למועד סיום הביקורת, באוגוסט 2013, תזכיר החוק טרם גובש בנוסחו הסופי וטרם הועבר לוועדת השרים לענייני חקיקה לצורך בחינתו וקידום תהליך החקיקה. כתוצאה מכך, בכל הנוגע להגנת פרטיות המידע שבמאגרי מידע, במדינת ישראל קיים כיום משטר שהרגולטורים עצמם סבורים כי בחלקו אינו רלוונטי למציאות הטכנולוגית הקיימת כיום ובחלקו אינו מספק הגנה טובה דיה.





מעקב
משרד המשפטים

3. 	בעקבות התגברות סיכוני הסייבר ואבטחת המידע האישי נוצרה  עלייה במידת הדחיפות של הצורך בפרסום תקנות בנושא אבטחת מידע, מסמך מורכב, משמעותי ובעל היבטים רבים. זאת, לצד תיקונים נוספים בחוק הגנת הפרטיות. לפיכך, הוחלט למקד מאמץ בנושאים אלה, ואכן לאחר העבודה המאומצת במהלך מרץ 2016 הועברו התקנות לאישור שרת המשפטים. לאחר שתאושרנה, תועבר הטיוטה לוועדת החוקה חוק ומשפט של הכנסת והמשרד ילווה את הדיון בוועדה.
         	במקביל מקודם תיקון חוק הגנת הפרטיות בנושא סמכויות אכיפה. הצעת החוק     עברה בקריאה ראשונה בכנסת ה - 18 ובכנסת ה –  19 הוחל עליה דין רציפות, אך ועדת החוקה לא קיימה דיונים בעניינה בכנסת זו. היות ולא ניתן להחיל דין רציפות פעם נוספת, המשרד נערך לקידום החקיקה מחדש ולאחר מכן לליווי הדיונים בכנסת בעניין זה.
                     לאחר השלמת מהלכי חקיקה אלה וההיערכות ליישומם, ניתן יהיה להפנות משאבים       לקידום תיקון החוק בעניין רישום המאגרים, בהתאם למועד בו יעמדו המשאבים הנדרשים לרשות המשרד.

ליקוי

4. נוכח העובדה שאי-רישום מאגר מידע החייב ברישום על פי החוק הוא עבירה פלילית (שעונשה עד שנת מאסר), אי-קידום תיקון החקיקה מביא לתוצאה לפיה אנשים פרטיים, עמותות, תאגידים וכן גופים ציבוריים שלא רשמו מאגרי מידע החייבים ברישום לפי המצב החוקי כיום, הם לכאורה בחזקת עבריינים, אף שלתפיסת משרד המשפטים אין הצדקה עניינית להחיל על חלקם חובת רישום.

מעקב
משרד המשפטים

1. לא דווח על התקדמות בתיקון הליקוי. 

ליקוי

5.	חרף העובדה שקיימת הסכמה שהתועלת שברישום מעטה, בשים לב לאי-תיקון הוראות החוק, ממשיכה רמו"ט להשקיע הן משאבי כוח אדם והן משאבים תקציביים לטיפול ברישום הקבוע בחוק, ובכך נגרעים משאבים מפעולות הפיקוח שמבצעת רמו"ט על קיום הוראות החוק המהותיות. 
ליקוי

6.	משרד המשפטים מפתח עבור רמו"ט מערכת מידע חדשה שבאמצעותה עתיד להיות מנוהל גם תהליך רישום מאגרי המידע. בשל העיכוב בתיקון החקיקה, המערכת החדשה אופיינה והיא מפותחת על בסיס חובת הרישום הקיימת, באופן המנציח במידה רבה את המצב הקיים. התאמתה למצב החוקי כפי שיהיה לאחר תיקון החוק תהיה כרוכה בהוצאה כספית נוספת ותארך זמן. 

מעקב
משרד המשפטים

5,6.	כל עוד לא תוקן החוק חובה על רמו"ט לטפל בבקשות הרישום שמוגשות אליה.
לצד זאת יצוין, כי רמו"ט מתמקדת בבקשות רישום חשובות ורגישות, שרבות מהן נוגעות לבעלי מאגרים שגם לאחר תיקון החקיקה תחול עליהם חובת רישום. בנוסף, רמו"ט משפרת את מערכת המידע שלה על מנת ליעל את תהליך קליטת הבקשות ובדיקתן.

ליקוי

7.	היקף רישום מאגרי המידע בישראל מזערי, ועל כן אין משולמות אגרות רישום ואגרות שנתיות בגין הרוב המוחלט של מאגרי המידע החייבים בתשלום זה על פי חוק. גם עבור חלק ממאגרי המידע הרשומים אין משולמת אגרה שנתית. יוצא מכך, שרק מספר מצומצם של בעלי מאגרי מידע נושא בנטל תשלום האגרה. מציאות זו גורמת למצב של חוסר שוויון בין אותם בעלי מאגרי מידע לבין בעלי מאגרי מידע שלא נרשמו או לא שילמו אגרות שנתיות. 
לאור המפורט בדוח זה ולאור חובתה של המדינה לפעול להגשמת הזכות החוקתית לפרטיות, על הגורמים הרלוונטיים במשרד המשפטים לפעול ללא דיחוי נוסף לביצוע הפעולות הנדרשות לקידום התיקון לחוק הגנת הפרטיות בנושא רישום מאגרי מידע, באופן שיינתן מענה ראוי לזכות חוקתית חשובה זו.

מעקב
משרד המשפטים

7. 	ראה מענה לליקוי 3. בסוף שנת 2014 תוקנו תקנות הגנת הפרטיות (אגרות) באופן שמייעל ומפשט את חישוב האגרות וגבייתן. 




הקרן לטיפול בחסויים 
ממצאי מעקב

הגופים המבוקרים: הקרן לטיפול בחסויים, משרד המשפטים, משרד הרווחה והשירותים החברתיים, משרד האוצר, המוסד לביטוח לאומי

ליקויים 6-7 תוקנו. ראה הערות רה"מ 64ג', מאי 2014 עמ' 325-333.
ראה מעקב ראש הממשלה, אוגוסט 2015, עמ' 619-623

ליקוי

1. 	"הנוהל המשלים לתאגידי אפוטרופסות" שבו מפורטות חובות הנוגעות לפעילותם של תאגידים אלה, בין היתר בנושא ניהול תיקי החסויים, מערך הביקורים, התֶקֶן והכשירות של מטפלים בחסויים, טרם אושר ולא נכנס לתוקף. זאת חרף העובדה שבעקבות הביקורת הקודמת הושלמה עדכונה והכנתה של טיוטת הנוהל לקראת פרסומה. 

מעקב
משרד המשפטים

1. 	טיוטת הנוהל לתאגידי האפוטרופסות טרם פורסמה כנוהל  מחייב עקב הקשר  ההדוק שבין פרסום הנוהל לבין הסדרת הסוגיה של חסויים חסרי אמצעים. המשרד מצוי בשלבי הסדרה סופיים של סוגיית החסויים חסרי האמצעים ותאגידי האפוטרופסות עתידים לקבל מקדמות בגין התמיכות במהלך חודש זה. בהתאם, נוהל התאגידים צפוי להתפרסם כנוהל מחייב בתקופה הקרובה (על פי ההערכה, עד סוף חודש אפריל 2016), זאת לאחר שבחודשים האחרונים הושקעו מאמצים רבים בעדכונו לאחר קבלת הערות התאגידים והארגונים החברתיים שהיו שותפים לתהליך העבודה. 

ליקוי

2.	רכזי טיפול בקרן: רכזי הטיפול אחראים לטפל בחסוי או בזכאי לגמלה ולקשר בינו לבין משפחתו ובינו לבין גורמי טיפול נוספים, גופים ממשלתיים ובתי משפט. במהלך ביקורת המעקב ועד ספטמבר 2013 פעלה הקרן לאייש את תקן רכזי הטיפול במלואו ואף הגדילה את מספר המשרות בתקן, כך שכל רכז טיפול היה אחראי בממוצע לטיפול ב-144 חסויים וזכאים לגמלה. גם לאחר פעולה זו של הקרן קיים פער ניכר בין תקן הטיפול הקבוע בטיוטת הנוהל לתאגידים, שעל פיה רכז טיפול יהיה אחראי לטיפול ב-50 חסויים לכל היותר, לבין המצב הנוהג, שלפיו רכזי הטיפול אחראים על מספר חסויים וזכאים לגמלה הגדול בממוצע פי שלושה. 

מעקב
משרד המשפטים

2.	כבר במהלך הביקורת פעלה הקרן לטיפול בחסויים ( כיום, המרכז הישראלי לאפוטרופסות) לאיוש משרות הרכזים הטיפוליים והגדלת מספרם של הרכזים הטיפוליים כך שבסיום הביקורת עמד מספר החסויים ומקבלי הגמלה שבטיפול הרכז הטיפולי על 144.  מאז סיום הביקורת ועד היום השתפר עוד היחס הזה והוא עומד על 128 חסויים ומקבלי גמלה פר רכז טיפולי. אכן, היעד הנזכר בדוח של 50 חסויים ומקבלי גמלה פר רכז טיפולי טרם הושג, אך נראה כי יעד זה אינו ריאלי במציאות הקיימת. המשרד מקווה כי ניתן להביא לשיפור נוסף ביחס החסויים  ומקבלי הגמלה לרכז טיפולי לאחר הסדרתה הסופית של סוגיית החסויים חסרי האמצעים כאמור לעיל.

ליקוי

3.	פעולות הקרן בהתאם לסל הטיפול: (א) מינוי נציג לכל חסוי ופיקוח על עבודת הנציגים: מאז הביקורת הקודמת פעלה הקרן למנות נציגים לחסויים שלא מונה להם נציג. עם זאת, נמצא כי נכון ליולי 2013, 18 נציגים מתוך 87 נציגים הופקדו על ביקורים אצל למעלה מ-60 חסויים לכל נציג, ושבעה מתוכם הופקדו על ביקורים אצל למעלה מ-80 חסויים. כמו כן, ממצאיו של מבקר הפנים של הקרן בדוח מנובמבר 2010 מצביעים על חסר בתחום הבקרה על עבודת הנציגים. 

מעקב
משרד המשפטים

3. 	מאז פרסום דוח ביקורת המעקב  ביצע האפוטרופוס הכללי תהליך בחינה מקיף של ביקורי חסויים על ידי תאגידי אפוטרופסות בכלל והקרן לטיפול בחסויים (המרכז הישראלי לאפוטרופסות) בפרט. חלק מהמסקנות, בעיקר בכל הנוגע לתיעוד הביקורים, הוטמעו בנוהל תאגידי האפוטרופסות. כמו כן, בעקבות תהליך הבחינה  הופץ חודש ורוענן נוהל לתאגידי אפוטרופסות בעניין עריכת הביקורים לחסויים.

ליקוי

4.	תכנון הטיפול בחסויים: ביקורת המעקב העלתה כי הקרן גיבשה "פרוטוקול עבודה של רכז טיפול", ובו פורטו תפקידיו של רכז הטיפול, אשר נכנס לתוקפו בינואר 2012. אולם, עד תום הביקורת הנהלת הקרן טרם השלימה את הקמתה של תשתית ממוחשבת המובנית לבקרה על יישום הנהלים וההנחיות שהיה מוטל על כתפיהם של רכזי הטיפול. 

מעקב
משרד המשפטים

4.	תהליך הקמת התשתית  הממוחשבת הושלם ותהליך הטמעת המערכת החל בחודש נובמבר 2015.

ליקוי

5.	מקור המימון לטיפול בחסויים חסרי אמצעים: ביקורת המעקב העלתה כי צוות לבדיקת סוגיית מינוי אפוטרופוסים לחסויים חסרי אמצעים שתפקידו היה להמליץ על מקורות למימון עלויות הטיפול בהם סיים את עבודתו והגיש את המלצותיו בפברואר 2012 לשר המשפטים דאז, מר יעקב נאמן.
נמצא כי למרות שבין חברי הצוות יש הסכמה על עצם הצורך להעניק מימון ציבורי להוצאות הטיפול בחסויים חסרי אמצעים, לא יושמו המלצותיו בשל מחלוקת שנתגלעה בנוגע לזהות הגורם שיישא במימון העלות. עד מועד סיום ביקורת המעקב לא נעשתה כל פעולה של משרד המשפטים או של משרד הרווחה, בשיתוף אגף התקציבים במשרד האוצר, למימון עלויות הטיפול הנדרשות לחסויים חסרי אמצעים כאמור בהמלצות צוות הבדיקה. 
ראוי שמשרד המשפטים בשיתוף משרדי הרווחה והאוצר יפעלו באופן נמרץ ליישם את המלצותיו של צוות הבדיקה בנושא הטיפול בחסויים חסרי אמצעים יחד עם בחינת החלופות למימון התוספת הנדרשת לתקציב.

מעקב
הקרן לטיפול בחסויים 

5.	המשרד השלים את ההיערכות לטיפול בסוגיה של חסויים חסרי אמצעים לרבות איגום המשאבים הכספיים מהמשרדים השונים, פרסום מבחני תמיכה, פיתוח מערכת מחשוב תומכת, גיוס כ"א ייעודי, קיום הדרכות לתאגידי אפוטרופסות ועוד. כאמור לעיל, מקדמות ראשונות על חשבון התמיכות עתידות לעבור לתאגידי האפוטרופסות הרלבנטיים במהלך חודש אפריל 2016.



ליקוי

8. 	ממצאי ביקורת המעקב מעלים כי יש מצבים שבהם נותרים בהחזקתה של הקרן במשך תקופה ארוכה סכומי כסף גבוהים ונכסי מקרקעין וחפצי ערך הדורשים שמירה וטיפול. במצבים מסוימים מתארך הטיפול המשפטי בהוצאת צווי ירושה או צווי קיום צוואה, ועל כן, בפועל הקרן המשיכה להחזיק בנכסים בלי שתוגמלה עבור פעולותיה. 

מעקב
משרד המשפטים

8.	האפוטרופוס הכללי פעל בעניין זה בארבעה מישורים כדלקמן:
א.	נקבע בהסדר שכר הטרחה לתאגידי האפוטרופסות שכר בגין ביצוע פעולות לאחר הפטירה.
ב.	האפוטרופוס הכללי כמנהל נכסי נעדרים, פעל להוצאת צווי ניהול או החלטות  ניהול לגבי נכסים שנותרו אצל הקרן לטיפול בחסויים ואשר אין מי שזכאי או פועל לקבלם.
ג.	האפוטרופוס הכללי גיבש נוהל סיום אפוטרופסות המפרט את הפעולות שעל התאגיד לבצע לאחר פטירת החסוי לרבות פניה ליורשים או לאפוטרופוס הכללי במידה ואין יורשים ידועים או שהיורשים אינם פועלים להוצאת צו ירושה.
ד.	האפוטרופוס הכללי יזם תיקון לסעיף 63 לחוק הכשרות המשפטית והאפוטרופסות, התשכ"ב – 1962, ולפיו, יוסמך האפוטרופוס לבצע פעולות לטיפול בנכסים.

ליקוי

9.	משרד מבקר המדינה סבור כי מעקב ובקרה של המוסד לביטוח לאומי נחוץ גם בעניין הזכאים לגמלה הזוכים לביקור עתי של נציג. על המוסד לביטוח לאומי לבחון את היערכותו בעניין ולקבוע סדרי עדיפויות בקיום פעולות המעקב הכוללות על כלל הזכאים לגמלה. 

מעקב
המוסד לביטוח לאומי

9.	לא דווח על התקדמות בתיקון הליקוי. 

ליקוי

10.	אמנם נראה כי התיקון בסעיף 7 לחוק האפוטרופוס הכללי באוגוסט 2013 מסייע לקרן להעביר לאפוטרופוס הכללי בהדרגה ובמקרים המתאימים את ניהול עיזבונותיהם של חסויים וזכאים לגמלה. עם זאת, בידי הקרן נותרים עיזבונות הן של חסויים והן של זכאים לגמלה הכוללים נכסים בסכומים גבוהים שאינם נכנסים לגדרו של סעיף זה. לדעת משרד מבקר המדינה, על האפוטרופוס הכללי בשיתוף הקרן לבחון דרכים לזירוז הטיפול גם במקרים אלה ולפעול לכך שגם בהם יועברו העיזבונות בהקדם האפשרי מן הקרן. 

מעקב
הקרן לטיפול בחסויים 

10.	האפוטרופוס הכללי האיץ את הטיפול בדיווחי הקרן לטיפול בחסויים, פעל ופועל להוצאת צווי או החלטות ניהול במרבית התיקים כך שהיקף הנכסים שנותר אצל הקרן לטיפול בחסויים הצטמצם במידה ניכרת.

משרד העלייה והקליטה
היבטים בפעולות הממשלה לעידוד העלייה

גופים מבוקרים: משרד העלייה והקליטה, משרד ראש הממשלה, רשות האוכלוסין, ההגירה ומעברי הגבול, המוסד לביטוח לאומי

ראה הערות ראש הממשלה 64ג', מאי 2014, עמ' 335-339 
ראה מעקב ראש הממשלה, אוגוסט 2015 עמ' 627-633
		
ליקוי

1.	בשנים האחרונות החל בסוכנות ובממשלה תהליך של חשיבה מחודשת בעניין יחסי המדינה והסוכנות עם היהודים בתפוצות ושל חלוקת התפקידים בין הארגונים; התגבשה תפיסה שלפיה על המדינה לפעול לשימורו ולחיזוקו של העם היהודי בעולם ולהבטחת המשכיותו. בו בזמן גיבשה הסוכנות תכנית אסטרטגית חדשה (להלן - התכנית האסטרטגית) שביטאה תפיסה זו. 
הועלה כי הגורם הממשלתי שהשתתף בתהליך התכנון האסטרטגי בסוכנות היה נציג מטעם משרד ראש הממשלה. לא נמצא שמשרד ראש הממשלה פעל בתיאום עם משרד העלייה והקליטה בתהליך התכנון או שעדכן אותו בתהליך התכנון, אף שמשרד זה נושא באחריות הממשלתית לחלק מתחומי הפעילות העיקריים של הסוכנות, ובהם עידוד העלייה.

מעקב
משרד ראש הממשלה

1. 	החלטת ממשלה מספר 1660 מיום 1.6.2014 בדבר היוזמה המשותפת לממשלת ישראל והעם היהודי, מיסדה ועדת מנכ"לים, בה חבר גם מנכ"ל משרד הקליטה, שבין יתר תפקידה,   תיאום פעילות משרדי הממשלה השונים בכל הקשור לחיזוק הזהות היהודית בתפוצות ולקשר בין יהודי התפוצות למדינת ישראל בכל התחומים המשיקים למעגל החיים האישי והקהילתי, בארץ ובחו"ל, בקרב קהלי יעד מגוונים לרבות בהיבטי גיל, ארץ מוצא ותרבות.
האחריות לביצוע החלטת הממשלה הוטלה על משרד התפוצות.




 
מעקב
משרד העלייה והקליטה

1. 	ביום 22.6.2014 התקבלה החלטת ממשלה 1736 להקמת חל"צ באמצעות המוסדות הלאומיים. המשרד פועל לביצוע ההחלטה בתאום מלא עם הסוכנות היהודית.

ליקוי

2. 	האמנה מסדירה את שיתוף הפעולה בין הסוכנות לממשלה, וועדת התיאום שהוקמה מכוחה היא הגורם האחראי לתיאום הפעולות בין שני הגורמים הללו. בביקורת עלה כי התיאום הוטל על גורמים אחרים (לעתים כאלה שהוקמו אד-הוק), וכי הלכה למעשה רוקנה פעילותה של ועדת התיאום מתוכֶן. עוד הועלה כי בשנים שנבדקו, 2012-2010, התכנסה ועדת התיאום אחת לשנה אף שבאמנה נקבע כי עליה להתכנס שלוש פעמים בשנה לפחות.

מעקב
משרד ראש הממשלה

2,	הוועדה לתאום מתכנסת בהתאם לצורך. 

ליקוי

3. 	עוד נמצא כי אף שהממשלה העלתה כבר בשנת 2009 את הצורך לבחון את אופן שיתוף הפעולה בינה לבין הסוכנות, בין השאר בשל השינויים האסטרטגיים המתבצעים בסוכנות, הצוות שהוקם לצורך כך באותה שנה לא הגיש המלצות בנושא לוועדת התיאום כנדרש, וכי בחינה זו טרם הסתיימה.

מעקב
משרד ראש הממשלה

3. 	לאור החלטת ממשלה מספר 1660 האמורה לעיל וכמפורט בדיווח לליקוי 1, עבודת הצוות התייתרה.

ליקוי

4. 	נמצא כי בין המשרד והסוכנות התעוררו מחלוקות מהותיות שלא נפתרו, בין השאר, על רקע פעילותה המועטה של ועדת התיאום. להלן הפרטים: 
	בין המשרד לסוכנות שררה מחלוקת מהותית בדבר היקף פעילותה של הסוכנות בנושא עידוד העלייה מאז שאושרה התכנית האסטרטגית: לטענת המשרד הסוכנות אינה מממשת את אחריותה בהתאם לאמנה; מערך השליחים ותשתיות העלייה של הסוכנות צומצמו מאוד; ותקציבי פעילותה לעידוד העלייה קוצצו באופן דרסטי. מנגד, לטענת הסוכנות, היא מממשת את אחריותה בהתאם לאמנה, מניין השליחים העוסקים בתחום גדל מכמה עשרות לכמה מאות, והוגדלו המשאבים לתכניות שהסוכנות מאמינה שהן תורמות לעידוד העלייה. 
ככלל, האחריות הממשלתית להחזיר אזרחים ישראלים המתגוררים בחו"ל ולסייע בשמירת הקשר עמם מוטלת על המשרד, ולא נקבע באמנה כי זהו אחד מתפקידיה של הסוכנות. אולם נמצא כי באוקטובר 2012 החלה הסוכנות להפעיל צוות משימה בנושא ישראלים בתפוצות, שתפקידיו היו, בין השאר, לפעול לחיזוק הקשר בין ישראלים בתפוצות ובין מדינת ישראל ולהידוק הקשרים בין ישראלים לבין הקהילות היהודיות במקום מושבם. לטענת המשרד, הפעילות של צוות המשימה אינה נעשית על דעתו. 
	עד אמצע שנות האלפיים נעשתה הפעילות לעידוד העלייה בחו"ל ברוח האמנה בלעדית על ידי הסוכנות. בשנת 2005 החלה הממשלה לתקצב פעילות של ארגונים נוספים העוסקים בעידוד העלייה, ומשנת 2008 הוטלה האחריות לנושא תקצוב הארגונים על המשרד. 
לפי האמנה, הסוכנות רשאית לשתף בפעולותיה גם מוסדות אחרים ובלבד שלא תאצול מתפקידיה ללא הסכמתה, מראש ובכתב, של הממשלה. בשנת 2008 חתמה הסוכנות עם ארגון לעידוד העלייה (להלן - ארגון א') על הסכם כך שבכל הכרוך בעלייה מצפון אמריקה, נכנס ארגון א' לנעליה של הסוכנות, ובכלל זה בארגון הפעולות לעידוד העלייה ואף איסוף מסמכים הנדרשים להכנת "תיק עלייה" לאדם המעוניין לעלות לישראל. נמצא כי לכאורה הואצל תפקיד הסוכנות לצד שלישי, זאת ללא הסכמת הממשלה מראש ובכתב, כנדרש. לא זו אף זו - משרד ראש הממשלה, הגם שידע על ההסכם, לא פעל מול הסוכנות כדי שתציג אותו בפני ועדת התיאום, כך שתוכל הממשלה לבחון הסכם זה ולגבש את עמדתה לגביו לפי עקרונות האמנה.
לדעת משרד מבקר המדינה, על הממשלה לגבש את עמדתה בכל הנוגע לחלוקת התפקידים בין הסוכנות והממשלה בתחום עידוד העלייה ולשיתוף הפעולה בין הסוכנות והמשרד, ולהביאה לפני ועדת התיאום. ללא הסדרתם של נושאים אלו עלול להיפגע הטיפול בעידוד העלייה ובתחומים אחרים שבהם נדרש שיתוף פעולה בין המשרד לסוכנות. 

מעקב
משרד ראש הממשלה

4. 	בהחלטת ממשלה מספר 1736 מיום 22.6.2014 הוקם פרויקט לאומי לעידוד עליה מכלל ארצות העולם בשיתוף המוסדות הלאומיים ובכלל זה הסוכנות היהודית ומשרד הקליטה. הפרויקט נמצא באחריות משרד הקליטה ובהובלתו.

ליקוי

5. 	בשנת 2005 החליטה הממשלה שהפעילות לעידוד העלייה תבוצע לא רק על ידי הסוכנות אלא גם באמצעות מתן תמיכות לארגונים חוץ-ממשלתיים אחרים העוסקים בעידוד העלייה במדינות שונות. בשנים 2012-2005 הסתכמו כלל התמיכות בכ-114 מיליון ש"ח. רובן המכריע (95%) ניתן לארגון א' שפעל בעיקר בצפון אמריקה וגם בבריטניה.

מעקב
משרד העלייה והקליטה

5. 	חלוקת הכסף הינה עפ"י מבחני התמיכה אשר אושרו ע"י היועץ המשפטי לממשלה ומפורסמים ברבים. המבחנים בשנים האחרונות שונו ומספר הארגונים הנתמכים עומד על כ7-8 כל שנה,  אך עדין ארגון א' מעלה את מספר העולים הגדול ביותר. מבחני התמיכה פתוחים בפני כל ארגון המבקש לעסוק בעידוד העלייה. 
 
ליקוי

6.	נמצא שהמשרד לא בחן את הקצאת כספי התמיכות לאוכלוסיית היעד במדינות השונות ואת האפקטיביות שלה על פי פוטנציאל העלייה. הביקורת העלתה כי קיימת הקצאת חסר של משאבים לעידוד העלייה מצרפת לעומת הקצאת המשאבים לעידוד העלייה מארצות הברית, בהתחשב בפוטנציאל העלייה בכל אחת מהמדינות. כך בשנת 2012 היה שיעור העולים ביחס לגודל הקהילה היהודית בצרפת גדול פי 7 מזה שבארצות הברית, אולם שיעור התמיכה שנתן המשרד בגין עולים מארצות הברית היה פי 25 מזה שניתן בגין עולים מצרפת. הקצאת חסר זו עלולה להביא לכך ששיעור העולים יהיה נמוך יותר מזה שהיה ניתן לעודד ולהביא בחלוקה אחרת של משאבים. 

מעקב
משרד העלייה והקליטה

6. 	א.	המבחנים פתוחים בפני כל הארגונים מעודדי העלייה. בשנת 2014 אושר ארגון חדש המביא עולים מצרפת וכך גם בשנת 2015 . סה"כ קיימים  3 ארגונים מעודדי עלייה מצרפת המקבלים תמיכה מהמשרד.
ב.	תקציב המשרד לעידוד עליית יהודי צרפת גדל בצורה משמעותית בשנה האחרונה לא רק במסגרת התמיכות לארגונים מעודדי עלייה, אלא גם בהתקשרויות מול המוסדות הלאומיים.
ג.	המשרד עובד עפ"י מבחני תמיכה כאמור. כל הארגונים שמגישים בקשה נבחנים עפ"י מבחנים אלו. גובה התמיכה נקבע לפי הנמוך מבין 3 מבחנים : היקף ההוצאות שהוציא הארגון בפעולות לעידוד עלייה, מספר העולים שהובאו ע"י הארגונים הנתמכים ושקיבלו מעמד עולה באותה שנה וגובה התקציב הכולל שיש למשרד לחלוקת תמיכות לפי מבחנים אלה . 
ההיגיון העומד מאחרי התחשיב האמור הוא שמירה על פרופורציות בין הוצאות הארגונים למספרי העולים שהם מביאים. יחד עם זאת, היקף ההוצאות של הארגונים נקבע על ידם מבלי יכולת של המשרד להשפיע.

ליקוי

7.	עוד העלתה הביקורת כי המשרד לא ניצל את מלוא התקציב שעמד לרשותו לצורך מתן התמיכות, הוא גם לא קבע מדדים לבחינת האפקטיביות של מתן התמיכות לצורך עידוד העלייה. כמו כן נמצא שפרסם באיחור את ההודעות בדבר האפשרות לקבלת תמיכות, עובדה העלולה להרתיע ארגונים מלפעול בהסתמך עליהן.

מעקב
משרד העלייה והקליטה

7. 	מספר המשתנים המשפיעים על  העלייה לישראל ומועדה, הוא רב מאוד ומגוון והתמיכה בארגונים מעודדי עלייה הוא אחד מהם. גורמים משפיעים משמעותיים הם לדוגמא : האנטישמיות, המצב הביטחוני בארץ המוצא ובישראל, המצב האישי ועוד. 
השקעה בפעולות עידוד עלייה בשנה מסוימת אינה בהכרח מביאה את התוצאות של מספר העולים באותה השנה.

ליקוי

8.      מכלל האמור לעיל עולה ספק בדבר האפקטיביות של הפעולות לעידוד העלייה רק באמצעות מתן תמיכות לארגונים, ובדבר יכולתה של שיטה זו למצות את פוטנציאל העלייה באמצעות המשאבים שמקצה המשרד לצורך כך. ראוי אפוא שהמשרד יבחן את האפקטיביות של שיטה ובד בבד ישקול דרכים אחרות לעידוד העלייה. 

מעקב
משרד העלייה והקליטה

8. 	המשרד פועל בדרכים רבות ותמיכה הינה רק דרך אחת מהן. נעשות פעולות לעידוד עלייה וטרום עלייה  בשת"פ עם הסוכנות היהודית וההסתדרות הציונית וכן פעולות המהוות הכנה לעלייה. . כמו כן, קיימות תכניות לעידוד עלייה משותפות עם המשרד לפיתוח הנגב והגליל ראו גם תשובה למעקבים 5 6 ו 7 .

ליקוי

 9. 	נמצא כי המשרד לא פעל לעידוד העלייה בקרב בוגרי "פרויקט מסע" - פרויקט במימון משותף בחלקים שווים של הממשלה והסוכנות, שמטרתו לחזק את זיקתם של צעירי יהדות התפוצות למדינת ישראל, ובמסגרתו שוהים הצעירים כמה חודשים בארץ. זאת אף שמדובר באוכלוסייה בעלת פוטנציאל גבוה יותר לעלייה מאוכלוסיות אחרות. 

מעקב
משרד העלייה והקליטה

9. 	בתחילת 2016 התקיים יום חשיפה למארגני מסע בהשתתפות הסוכנות היהודית ונציגים מקצועיים מהמשרד.
בשנת 2014 התחיל המשרד לבצע זיהוי במערכת הממוחשבת של  מי מהעולים שהשתתף בתוכנית מסע.
מבדיקה עולה כי ב 2014 זוהו במערכת 113 משתתפי מסע אשר עשו עלייה ובשנת 2015 זוהו 393 משתתפי מסע אשר עשו עלייה.

ליקוי

11. 	כדי להקל את הליכי קליטתם של העולים החל ארגון א' מאז אמצע שנות האלפיים לממן את נסיעתם לחו"ל של עובדים ברשות האוכלוסין, המבצעים את הליכי הקליטה הראשוניים של קבוצות העולים שמארגן ארגון א', בטרם הטיסה לישראל ובמהלכה. כמו כן, בשלושה מקרים מימן ארגון א' גם נסיעות של עובדים מהביטוח הלאומי. משמעות הדבר היא שעובדי מדינה נוסעים לחו"ל על חשבון ארגון חוץ-ממשלתי פרטי, לשם מילוי תפקידם המובהק ולשם הפעלת סמכות שניתנה להם בדין. 
	ככלל, נסיעות עובדי מדינה לחו"ל במימון גורם זר מחייבות אישור של מנכ"ל המשרד, אחרי שניתנה חוות דעת של היועץ המשפטי של המשרד על שאין במימונן משום "ניגוד אינטרסים, או פגיעה בטוהר המידות וסדרי המינהל התקין". 
הביקורת ברשות האוכלוסין העלתה כי לא ניתנה - לפחות מאז שנת 2010 - חוות דעת מפורטת ומנומקת של היועץ המשפטי כנדרש. במסמכי האישור הופיעה רק חתימת היועץ המשפטי או חתימת נציגו. באשר לביטוח הלאומי נמצא כי לא זו בלבד שהנסיעות לחו"ל של עובדיו לא הובאו כלל לאישור כנדרש, אלא שהדבר אף נעשה בניגוד להנחיה מפורשת של המנכ"לית דאז, שניתנה בנושא בעבר. 
ליקוי

12.	עוד נמצא כי אחרי שעובדי רשות האוכלוסין הוטסו עם עולים באמצעות ארגון א', קרה שנוצרו יחסי עבודה קרובים בין נציגי הארגון לבין עובדים שהשתתפו בטיסות, שבאו לידי ביטוי במענה אישי (בטלפון הנייד) לפניות של נציגי הארגון, שעניינן בירורים וסיוע נקודתי בנוגע לעולים שבטיפול הארגון אמנם פניות אלה היו לתכלית ראויה, אך בנסיבות אלה נוצרה הלכה למעשה העדפה לטובת ענייני עולים אלה, שאין לה מקום. 
לדעת משרד מבקר המדינה, אם סבורה רשות האוכלוסין שיש להטיס את עובדיה לשם מילוי תפקידם, עליה לממן זאת במישרין במשאביה שלה; אין זה ראוי שהדבר ייעשה במימון ארגון חוץ-ממשלתי פרטי. 

ליקוי

13. 	המשרד מממן העסקתם של פרויקטורים לליווי עולים ברשויות המקומיות. עיקר תפקידי הפרויקטור הוא לעודד את העלייה לרשות המקומית שבה הוא פועל וללוות את העולים החדשים שנקלטים בתחומיה. רשות מקומית המעוניינת להעסיק פרויקטור פונה למשרד במענה לקול קורא; אם תימצא זכאית לכך, ייחתם ביניהם הסכם בעניין.
הביקורת העלתה ליקויים שונים הנוגעים במיוחד להסדרת פעילותם של הפרויקטורים ולפיקוח על הרשויות המקומיות בדבר היבטים שונים בעבודתם. בין השאר, לא רק שנמצאו רשויות מקומיות שלא מילאו את חובותיהן לפי ההסכמים עם המשרד אלא שגם המשרד לא ניהל מעקב נאות בנידון. כמו כן, נמצא שנוהלי העבודה של המשרד, המסדירים את פעילות הפרויקטורים, אינם כוללים היבטים חשובים הנוגעים לעבודתם, כגון מעקב אחר עולים פוטנציאליים והקשר עם ארגונים לעידוד העלייה. זאת ועוד, המשרד לא הסדיר כראוי את תהליכי קביעת הזכאות לקבלת מימון להעסקת הפרויקטורים.

מעקב
משרד העלייה והקליטה

13.  	נוהל העבודה 2014 – 2015 מהווה כלי עבודה לשטח  ולמטה. עודכן בסוף 2014 ואושר ע"י המנכ"ל . הנוהל האחרון הוא הנוהל התקף גם לשנת 2016.
 
ליקוי

14. 	בשני מקרים, באוגוסט 2011 ובאוגוסט 2012, מימן ארגון א' גם נסיעות של שלושה עובדים מאגף הביטוח והבריאות של הביטוח הלאומי. הטיסות של עובדי הביטוח הלאומי הופסקו אחרי שנת 2012 בשל הטמעת שיטות עבודה חדשות בשיתוף המשרד, שלפיהן פקידי המשרד מבצעים בנתב"ג את הליכי הקליטה הראשוניים הנוגעים לביטוח לאומי. 

מעקב
משרד העלייה והקליטה

11,12,14. 	ביוני 2013 יצאה הודעה כי המשרד לא יממן טיסות של עובדי מדינה בכלל .
באוקטובר 2014 התקיימה ישיבה   פנימית במשרד בעניין  הטסת עובדי רשויות ומדינה, בישיבה נקבע כי כל הוצאה בגין הטסת עובדי מדינה ו-או  יחידות סמך לא תאושר כהוצאה לצורך חישוב התמיכה.
כל הארגונים הנתמכים קיבלו הודעה על כך במסגרת בדיקת דוחות הביצוע , לקראת דוחות הביצוע שאמורים להגיע בימים אלו (יוני 2016) למשרדנו.  ארגונים מעודדי עלייה יודעים שאינם זכאים לתשלום עבור נסיעות של עובדי מדינה.
בכל דו"ח שמוגש ע"י הארגונים, המשרד בודק שאכן לא הגישו ובמידה וכן , הם לא יקבלו על כך תשלום


































פרק שלישי


מוסדות המדינה, חברות ממשלתיות
ותאגידים




איגוד הכדורסל בישראל
[bookmark: _Toc426534243]היבטים בסדרי העבודה 
[bookmark: _Toc426534244]של מוסדות איגוד הכדורסל בישראל

גופים מבוקרים: איגוד הכדורסל בישראל, רשם העמותות ברשות התאגידים 

[bookmark: _Toc426534245]ליקויים   6,10  תוקנו. ראה הערות ראש הממשלה 64 ג' – מאי 2014  עמ' 348-352. 
ליקויים  4,5,7 תוקנו. ראה מעקב ראש הממשלה –  אוגוסט 2015  עמ' 639-643.  

ליקוי

1. 	טיפול האיגוד והיועץ המשפטי שלו בעדכון התקנון  - משנת 1991, המועד שבו אישר רשם העמותות את תקנון האיגוד, שינתה האספה הכללית של האיגוד מפעם לפעם כמה מסעיפיו. בעקבות זאת פנה היועץ המשפטי מטעם האיגוד, המטפל ברישום השינויים, לרשם העמותות כדי שאלו יירשמו כחוק. אף על פי כן, רשם העמותות לא רשם את השינויים המבוקשים משום שחלקם לא עמד בכללים הנדרשים על פי חוק העמותות ולחלקם לא צורפו אסמכתאות מספקות.  האיגוד, באמצעות היועץ המשפטי שלו, ניהל, במשך שנים רבות, דין ודברים עם רשם העמותות כדי לרשום את התיקונים האמורים, אולם הרשם התנה את רישומם בביצוע שינויים או בהמצאת אישורים שונים, ובמועד סיום הביקורת הנושא עדיין לא הוסדר. 

ליקוי

2. 	משרד מבקר המדינה מעיר לאיגוד על כי במשך שנים רבות הוא ניהל דין ודברים עם רשם העמותות כדי לרשום את התיקונים שהאספה הכללית עשתה בתקנון האיגוד. למרות הערותיו ובקשותיו של רשם העמותות לעשות שינויים או להמציא אישורים שונים, במועד סיום הביקורת הנושא עדיין לא הוסדר. על הנהלת האיגוד היה להאיץ את הטיפול בהסדרת הנושאים הנתונים במחלוקת על מנת להבטיח כי האיגוד יפעל על פי תקנון מעודכן ורשום כחוק. תחת זאת נמשכו חילוקי הדעות עם רשם העמותות שנים רבות מדי, והעמותה פעלה במשך שנים לפי תקנון שכלל שינויים שלא נרשמו כחוק. 




מעקב
משרד המשפטים -  רשם העמותות ברשות התאגידים

1-2. 	האיגוד הגיש את הדיווחים הנדרשים לצורך אישור ניהול תקין. האיגוד הגיש בקשה לשינוי תקנון כנדרש והתקנון החדש אושר. האיגוד השיב לפניות בעניין דוח ביקורת עומק מטעם החשב הכללי.  לאיגוד ניתן אישור ניהול תקין לשנת 2016.

מעקב
איגוד הכדורסל בישראל

1-2.  	תקנון האיגוד עודכן ואושר על ידי רשם העמותות במשרד המשפטים. 

ליקוי

3. 	על רשם העמותות לפעול ביתר נחישות ויזמה מול האיגוד ולבחון את האפשרות לערב בעניין זה גם את הנהלת האיגוד ואת היו"ר שלה. על אף ההתרעות החוזרות ונשנות כי לא יינתן אישור ניהול תקין לאיגוד, בפועל ניתן אישור זה לנוכח התחייבות האיגוד שלא יפעל על פי השינויים שהוא ביצע בתקנון, והדבר תרם אף הוא לכך שהנושא לא הוסדר במשך פרק זמן כה ארוך. 

מעקב
משרד המשפטים -  רשם העמותות ברשות התאגידים

3. 	בינואר 2015 הגיש האיגוד נוסח מתוקן של תקנון האיגוד, ולאחר בדיקתו, ביום 16.3.15 אושרה בקשת האיגוד לשינוי התקנון. התקנון החדש מחליף את התקנון משנת 1991, לגביו העיר הרשם.

ליקוי

8. 	ועדת הכספים - חברים בוועדת הכספים של האיגוד המייצגים קבוצות או אגודות החברות באיגוד, אשר להן חוב כספי כלפי האיגוד, משתתפים בדיונים הקשורים בגביית חובות. מכאן שיש להם נגיעה אישית לנושא, והדבר מעורר חשש לניגוד עניינים. גם אם הדיון עוסק בחובותיהן של קבוצות אחרות הדבר בעייתי, שכן נציגי הקבוצות או האגודות עלולים לקבל החלטה בעניין חוב של קבוצה אחרת מתוך מחשבה שבבוא העת, כאשר עניין חוב של קבוצתם יעמוד על הפרק, נציגים אחרים ינהגו כמוהם. לאיגוד, על מוסדותיו, אין נוהל להסדרת ניגוד עניינים. 

מעקב
איגוד הכדורסל בישראל 

8. 	האיגוד פעל לאישור נוהל שמטרתו להסדיר את נושא ניגוד העניינים באיגוד בכלל ובדיוני וועדת הכספים בפרט, וזאת בהמשך לאימוץ הוראות הקוד האתי של משרד הספורט אשר הפך לתקנון משנה של האיגוד בנושא אתיקה. היועמ"ש הכין טיוטת נוהל ניגוד עניינים אך הנוהל לא עבר את אישור הנהלת האיגוד. באיגוד קיים ניגוד עניינים מובנה, לפיו יש בין חברי ועדת הכספים גם נציגי אגודות וקבוצות. בשל מצב זה, קיימת בעיה לאשר בהנהלת האיגוד נוהל ניגוד ענייניים הקובע כי חברי ועדת הכספים לא יהיו נציגי אגודות וקבוצות.  לאור זאת,  אושר נוהל לפיו נציג אגודה או קבוצה לא ישתתף ולא יצביע בדיון העוסק באגודה ובקבוצה שלו. בנוסף, הדיונים בוועדת הכספים הם עקרוניים ולא עוסקים בשמות הקבוצות, במטרה  לצמצם ולהקטין את ניגוד העניינים הפוטנציאלי. האיגוד ישמח לקבל הצעות או הנחיות נוספו להסדרת נוהל ניגוד עניינים. 

ליקוי

9. 	תקנות רואי החשבון מדגישות את הצורך במניעת ניגוד עניינים במסגרת תפקיד רואה החשבון בחברה. מהסכם ההתקשרות בין האיגוד למשרד רואה החשבון שלו עלה כי על משרד רואה החשבון לבצע פעולות ומשימות רבות הנוגעות להיבטים הכלכליים והכספיים של האיגוד, נוסף על תפקידו כרואה החשבון של האיגוד, וכי אין הסדר לביצוע הפרדה בין המשימות הקשורות לתפקידו כמבצע ביקורת על האיגוד  ובין שאר משימותיו.  

מעקב
איגוד הכדורסל בישראל 

9. 	בהתאם להמלצת הביקורת בוצעה הפרדה בין גופי ביצוע לבין גופי ביקורת/בקרה. נבחר משרד רו"ח חדש המלווה את הבקרה התקציבית והוא נפרד ושונה ממשרד רו"ח המכהן כרו"ח מבקר של דו"חות האיגוד. כמו כן, האיגוד הכין הזמנה להציע הצעות לתפקיד רו"ח המבצע ביקורת והכנת דו"חות האיגוד. הליך זה אושר בהנהלת האיגוד ביום 7.1.2016. 





חברת החשמל לישראל
פרויקט להקמת מערכת מחשוב כוללת (ERP)

גופים מבוקרים: חברת החשמל לישראל בע"מ 

ליקויים 3,6,8,9 תוקנו. ראה הערות ראש הממשלה 64ג', מאי 2014  עמ' 355-361.
ליקוי 1,4,7,11,14 תוקנו. ראה מעקב ראש הממשלה, אוגוסט 2015  עמ' 647-651.

ליקוי

2. 	אמ"ת ביטל את שלב ג' של הפרויקט בלי שהביא את הנושא לבחינתה ולאישורה של ועדת ההיגוי העליונה. אמ"ת אף לא הציג לוועדה במועד ביטול שלב ג' תכנית יישום חדשה להמשך הפרויקט, ומשום כך גם לא הציג את ההבדלים בינה לבין התכנית שבוטלה, כנדרש בנהליו. תכנית חדשה להמשך הפרויקט, מפת הדרכים, אושרה רק בפברואר 2010 - יותר משנה לאחר ביטול שלב ג'. 
ועדת ההיגוי העליונה של הפרויקט לא התכנסה במשך שנתיים - מפברואר 2010 ועד פברואר 2012, וכן לא התכנסה במשך שנה וחצי - מפברואר 2012 ועד מועד סיום הביקורת, ספטמבר 2013. יוצא אפוא שהוועדה לא אישרה את תכנית העבודה השנתית של הפרויקט ואת תקציבו לשנים 2011 ו-2013 ולא קיימה בקרה על יישום תכנית העבודה השנתית ועל מימוש התקציב לשנת 2012. 

מעקב
חברת החשמל לישראל בע"מ

2. 	הליקוי תוקן. ועדת ההיגוי מתכנסת כבר אחת לארבע חודשים. 

ליקוי

5. 	אמ"ת הציג לוועדת ההיגוי העליונה ב-2012 את נתוני ביצוע התקציב המצטברים לשנים 2003 - 2011, שכללו את עלות הפיתוח בלבד, אף על פי שהתקציב השנתי של הפרויקט כולל גם תקציב תחזוקה ותפעול.

מעקב
חברת חשמל לישראל בע"מ

5. 	הליקוי תוקן. בדיוני ועדות ההיגוי יוני 2015 ודצמבר 2015 הוצגו לוועדה השקעות פיתוח ותחזוקה. 

ליקוי

10. 	עד מועד סיום הביקורת, ספטמבר 2013, לא יושם במלואו פתרון מחשובי כולל לניהול תחום הדלקים בחח"י, לרבות לניהול תהליך רכש הדלקים; זאת אף שהוצאות הדלקים היו ההוצאה התפעולית הגדולה ביותר של חח"י בשנים 2011 ו-2012 (12.9 ו-19.5 מיליארד ש"ח בהתאמה), ואף שכבר בסקר סיכוני מעילה והונאה בחח"י מ-2009 הומלץ להעביר את מערכת הדלקים לתשתית ה-ERP או לגבש פתרון מחשובי אחר. יצוין כי תחום הדלקים נועד להיות מיושם עוד ב-2006 בשלב ג' של הפרויקט.

מעקב
חברת חשמל לישראל בע"מ

10. 	תכולת פרויקט דישון הורחבה ומכילה שורה של תוספות: סוגי דלק חדשים שנוספו למשק החשמל (גז נוזלי ומתנול), הרחבת דוחות פיננסיים כך שיכילו הערכת עלות דלקים אשר טרם התקבלה חשבונית בגינם, מענה לדרישות רגולטוריות, הרחבת דיווחי דלקים להנהלת החברה ועוד. בשל תוספות פונקציונאליות אלה נדחה מועד סיום הפרויקט לסוף שנת 2018. עד כה יושמה והופעלה מעל 70% מהפונקציונאליות המקורית של הפרויקט. 
		
ליקוי

12. 	החלטת חח"י מ-2013 לפעול באופן שונה מהמלצת בדיקת הישימות מ-2006 וליישם את כל פעילות התשלומים ב-ERP, מעמידה בספק את המסקנה הכוללת שאליה הגיע בשעתו צוות הבדיקה, שלפיה אין ערך מוסף ביישום מערכת ה-ERP בגזברות על מערכת הגזברות הקיימת. לאור החלטה זו, מוצע לבחון נושאים אחרים בתחום הגזברות, נוסף על נושא התשלומים, אשר בעקבות בדיקת הישימות ב-2006 הוחלט שלא ינוהלו במערכת ה-ERP. 

מעקב
חברת חשמל לישראל בע"מ

12. 	בדיקת ישימות לנושא גזברות בוצעה במהלך שנת 2015. נמצא כי מודל הגזברות המותקן כיום במערכת ה- SAP איננו מתאים לדרישות הגזברות.  	 


ליקוי

13. 	תהליך התשלום לספקים באמצעות העברות בנקאיות והמחאות, שהסתכמו בשנת 2012 בכ-29 מיליארדי ש"ח, כרוך בהעברה ידנית של נתוני תשלומים ורישומם בשתי מערכות - ה-ERP והגזברות. הדבר אינו עולה בקנה אחד עם עקרון האינטגרטיביות של הקמת מערכת ה-ERP, שלפיו כל מקטעי המערכת משולבים בצורה הדוקה והזנת נתון במקטע אחד משפיעה על כל המערכת. כמו כן, הדבר יוצר כפילות בעבודה ומגדיל את הסיכון לטעויות.

מעקב
חברת החשמל לישראל בע"מ

13. 	שלב ב הסתיים ב- 31.12.2015 והחל מינואר 2016 כל סוגי התשלומים כולל תשלומי חוב ותשלומי הלוואות מבוצעים ב- SAP. תשלומים באמצעות המחאות: האפיון הסתיים בסוף שנת 2015. היישום יושלם עד 07/2016.
	
ליקוי

15. 	סקר שביעות רצון ממערכת ה-ERP התקיים בחח"י רק באוגוסט 2012, אף שהמודולים העיקריים של המערכת יושמו כבר ב-2008 ומקצתם בתחילת 2010, ואף שהומלץ על ביצוע הסקר כבר במסמך הפקת הלקחים ממרץ 2011, שנה וחצי קודם ביצועו.

מעקב
חברת החשמל לישראל בע"מ

15. 	סקר שביעות רצון ממערכת ה- ERP התקיים ב- 08/2015. 

מכון טכנולוגי חולון – מ.ט.ח
היבטים בניהול המכון הטכנולוגי בחולון

גופים מבוקרים: המכון הטכנולוגי חולון, המועצה להשכלה גבוהה והוועדה לתכנון ולתקצוב של המל"ג 

ליקויים 1,4,6 תוקנו. ראה דוח הערות ראש הממשלה 64ג', מאי 2014 עמ' 364-367.
ליקויים 8,12 תוקנו. ראה דוח מעקב ראש הממשלה אוגוסט 2015  עמ' 658-660.

ליקוי

2.	ליקויים חמורים נמצאו בתהליכי מינויו של הנשיא היוצא. המנכ"ל חרג מתפקידו ופעל באופן בלתי תקין למינויו של הנשיא היוצא שנועד להיות ממונה עליו, והיה מעורב בתהליך שלא הייתה אמורה להיות לו כל נגיעה אליו. פרוטוקולים של ועדת האיתור חסרים ואינם משקפים את עיקרי דיוני הוועדה. הוועד המנהל התכנס לדון בהמלצות ועדת האיתור בהרכב חסר. בבואם של הגורמים המכריעים - הוועד המנהל וחבר הנאמנים - לשקול ולבחור נשיא,  לא הונחו בפניהם כל המסמכים והמידע הרלוונטיים, לרבות פרוטוקולים של ועדת האיתור וקורות חיים של המועמדים. יו"ר הוועד המנהל ויו"ר חבר הנאמנים (להלן - היו"רים) המליצו לנשיא היוצא, כחלק מתהליך מינויו שלו עצמו, למנות שניים מהמתמודדים מולו לתפקיד סגנים לנשיא, למרות שכבר כיהן משנה לנשיא אחד. בהתנהלותם זו התערבו בנושא הנתון לסמכותו הבלעדית של הנשיא ו"תרמו" להטלת התחייבות כספית ניכרת על קופת המכון הממומנת מכספי ציבור, עקב הפסקת עבודתו של המשנה לנשיא לפני סיום החוזה עמו.

מעקב
המועצה להשכלה גבוהה

2. 	המכון תיקן את תקנונו התאגידי בהתאם להנחיות התאגידיות של מל"ג – ות"ת. הועדה להסדרת המבנה הניהולי של המוסדות להשכלה גבוהה שהקימו מל"ג וות"ת עומדת לקראת סיום עבודתה. בפברואר 2016 הופצו ההמלצות לכלל המוסדות לקבלת התייחסות.

ליקוי

3.	המל"ג והוות"ת לא החילו על המכללות הוראות ברורות לעניין אופן בחירת נשיא, הנוגעות למספר החברים בוועדת האיתור ולהרכבה, ולמרות כוונתה של הוועדה לפיקוח ואכיפה של הוות"ת כבר בשנת 2010 להמליץ למל"ג להחיל עליהן את ההוראות החלות על אוניברסיטאות, לא נעשה דבר בנדון.  

מעקב
המועצה להשכלה גבוהה

3. 	הועדה להסדרת המבנה הניהולי של המוסדות להשכלה גבוהה שהקימו מל"ג וות"ת עומדת לקראת סיום עבודתה. בין ההמלצות המתגבשות נכללת גם המלצה בדבר אופן בחירת הנשיא. בחודש פברואר 2016 הופצו ההמלצות להתייחסות המוסדות.

ליקוי

5.	בכללים שהמל"ג והוות"ת קבעו לא היה די כדי למנוע את הכשלים שתוארו ופעילות הוועדה לבדיקת המשילות במוסדות להשכלה גבוהה שמונתה להמליץ על עדכונם התעכבה. המל"ג והוות"ת לא בחנו בפועל את תלונתו של הנשיא היוצא שהונחה על שולחנן בנוגע לתהליך הפסקת כהונתו. כמו כן הם לא בחנו את הממשל התאגידי במכון, ולמרות מכתבה של מנכ"לית המל"ג והוות"ת בעניין, לא החלה הוועדה לבדיקת המשילות במוסדות להשכלה גבוהה בפועל את עבודתה עד מועד סיום הביקורת. 

מעקב
המועצה להשכלה גבוהה

5. 	ראה לעיל מעקב לליקוי 3.

ליקוי

7.	המנכ"ל התערב בנושאים אקדמיים שאינם בתחום סמכותו, וזאת בניגוד לתקנון האקדמי ולמנגנוני הסמכות וההיררכיה האקדמיים. 

מעקב
המכון הטכנולוגי חולון

7. 	הנהלת המכון לא מינתה מנכ"ל חלף למנכ"ל שפרש. תקנון המכון אינו מחייב מינוי מנכ"ל. הנשיא פועל בסיוע 2 סגנים וכן סמנכ"לים, בהתאם למיתווה מקובל בחלק מהמוסדות להשכלה גבוהה בישראל ובחו"ל. הנהלת המכון ובעלי התפקידים בו פועלים על פי התקנון.
	
ליקוי

9.	כמה עובדים בצוות הניהול הבכיר של המכון אינם מדווחים על שעות העבודה שלהם באמצעות מערכת הנוכחות הממוחשבת אלא באמצעות טופס שהם ממלאים באופן ידני. מכיוון שכך נמצא כי קיים רישום עודף של ימי חופשה ושל ימי מחלה שנצברו לעובדים אלה. המנכ"ל דיווח באופן ידני ללא כל פיקוח ובקרה על דיווחיו; נמצאו מקרים שבהם המנכ"ל לא דיווח ליחידת משאבי אנוש על היותו בחופשה וכן מקרים שבהם רישומי מדור השכר לא תאמו את דיווחיו על היעדרותו מפאת מחלה או יציאה לחופשה. לכן, יתרות ימי החופשה וימי המחלה שנצברו לזכות המנכ"ל גבוהות באופן ניכר מהמגיע לו, ונמצא, על פי תלושי השכר שלו, רישום עודף של 57 ימי חופשה.

מעקב
המכון הטכנולוגי חולון 

9. 	כל עובדי מינהל במכון (מעל מאה עובדים) מדווחים נוכחות באמצעות המערכת הממוחשבת, למעט שני עובדים ותיקים מאד שמדווחים ידנית למחלקת כ"א בהתאם להסכם עמם שנחתם לפני שנים (ולפני שהייתה מערכת ממוחשבת). שני עובדים אלה פורשים מהמכון בסוף השנה, ואז כל עובדי המנהל ידווחו באמצעות המערכת הממוחשבת.
	 
ליקוי

10.	רכבים ששימשו את המכון נמכרו לקרוב משפחתו של המנכ"ל ולמנהל הלוגיסטיקה במכון. מהממצאים עולה החשש כי הרכבים נמכרו במחירים הנמוכים משווים האמתי, והזכות לרכישתם במחירים אלו שימשה טובת הנאה בידי הנוגעים בדבר, תוך חשש לניגוד עניינים.  

מעקב
המכון הטכנולוגי חולון

10. 	נקבע נוהל מיוחד למכירת ציוד שנערך כחלק מנוהל רכש ומכרזים של המכון. במסגרת הנוהל נאסרה מכירה או קבלת הצעות מצדדים קשורים לעובדי המכון לרבות מבני המשפחה. המכון פועל עפ"י נוהל זה.
	
ליקוי 

11.	למרות התחייבותו של המנכ"ל לוות"ת כי המכון ימלא אחר הוראותיה כלשונן ויכבד את ההסכם הקיבוצי, לא שולמו בשנת הלימודים התשע"ב (2012-2011) גמולי הצטיינות לחברי הסגל על פי נוהל ההצטיינות וההסכם הקיבוצי. בניגוד להסכם הקיבוצי, לא הועבר לוות"ת דיווח מפורט על הנושא, והוות"ת גם לא דרשה לקבלו. לכן, הוות"ת לא ידעה שקביעת המצטיינים נעשתה שלא לפי הנדרש. 

מעקב
המועצה להשכלה גבוהה

11. 	ההסכם הקיבוצי של הסגל האקדמי הבכיר קובע הפעלה מדורגת לחלק מרכיבי ההסכם, בין היתר, לרכיב גמול ההצטיינות. הפעלה מלאה של רכיב זה נדרשת על פי תנאי ההסכם רק בתשע"ו. לכן בתקופת הביקורת ייתכן כי לא ישולם כלל רכיב זה או שתהיה הפעלה חלקית וזאת  על פי סדר העדיפות שנקבע על ידי המכללה.  

ליקוי

13.	אף שבשנת 2005 נחתם חוזה בין המכון ובין חברת בנייה שעניינו הקמת מעונות לסטודנטים וחניון תת-קרקעי בשטח המכון, טרם החלה הבנייה. על החוזה חתמו נשיא המכון דאז וכן יו"ר הוועד המנהל דאז המכהן כיום כיו"ר חבר הנאמנים, לפני שהוות"ת אישרה את החוזה כנדרש. היעדר אישורה של הוות"ת לחוזה ולנושא המימון העודף שהמכון נדרש לו לבניית החלק הארי של החניון לא הועלו בפני חברי הוועד המנהל על ידי הנשיא דאז ויו"ר הוועד המנהל דאז בשקיפות הראויה. מדובר בעלויות גבוהות מאוד - כ-22 מיליון ש"ח, נכון לנובמבר 2013.

מעקב
המכון הטכנולוגי חולון 

13. 	המחלוקות בין היזם הקודם לבין המכון לא יושבו ובין הצדדים מתקיים הליך משפטי בבוררות מוסכמת.
במקביל, המכון מקיים מו"מ עם יזם פוטנציאלי חדש להקמת פרויקט המעונות, בליווי מל"ג/ות"ת.







[bookmark: _Toc370407535][bookmark: _Toc370407599][bookmark: _Toc375580585]מפעל הפיס
בקרת מפעל הפיס על השימוש במבני ציבור שאת הקמתם מימן  

גופים מבוקרים: משרד האוצר- אגף החשב הכללי, מפעל הפיס, רשויות מקומיות: ירושלים, ג'וליסם, בענה, קריית יערים, קלנסווה

ליקוי 2 תוקן. ראה הערות ראש הממשלה 64ג'- ממאי 2014, עמ' 371-381.
ליקויים 6,8 תוקנו. ראה מעקב ראש הממשלה 64ג'- אוגוסט 2015, עמ' 663-669. 

ליקוי

1. 	בשנת 2012 החל מפעל הפיס לבצע סקר מבנים נוסף (להלן - סקר 2012), ובמועד סיום הביקורת הוא טרם הושלם.

מעקב
מפעל הפיס

1. 	בעקבות המכתב שנשלח לאותן 20 רשויות, 5 רשויות הגישו בקשות למענקי שיפוץ, 14 רשויות דיווחו שביצעו את התיקונים ממקורות עצמיים, ומתוכן 5 רשויות לא השלימו את השיפוצים במלואם. רשות אחת (משהד) ממתינה לתוצאות מכרז לעבודות השיפוץ ובהתאם לתוצאות יינתן מענק לשיפוץ. 

ליקוי

3. 	מבנים לא פעילים: בסקר 2009 נמצאו 23 מבנים שבנייתם הסתיימה אך הם אינם פעילים ו-11 מבנים שנבזזו וננטשו עוד בטרם הסתיימה בנייתם. במועד הביקורת 12 מהמבנים האלה (כ-33%), שהפיס שילם לרשויות המקומיות עבור הקמתם כ-16 מיליון שקל, עדיין לא היו פעילים. לגבי חלקם לא נמצא שהפיס נקט פעולה כלשהי כדי להחזירם לפעילות, ואילו תשע רשויות נדרשו לשפץ את המבנים מכספי מענקי השיפוץ שאושרו להן או מכספי מענקי הבנייה שטרם נוצלו במלואם. רק בשנים 2013-2011 התנה הפיס את מימושם של מענקים עתידיים של שש מתשע הרשויות האמורות בהשלמת שיפוץ המבנים והחזרתם לפעילות.




מעקב
מפעל הפיס

3. 	נכון לינואר 2016, רק שני פרויקטים אינם פעילים. כותר ג'וליס (לפני יציאה למכרז באמצעות כונס) ואולם ההתעמלות בעילוט. מענקי רשויות אלה שטרם החלו במימוש, מותנים במימוש ואכלוס הפרויקטים. 

ליקוי 

4.	מבנים שנמצאו בהם ליקויי בטיחות ותחזוקה: בדיקה מדגמית של 39 מבנים שדורגו ברמת בטיחות ותחזוקה שאינה עולה על 50% העלתה כי הפיס סיכם עם 27 רשויות מקומיות על שיפוץ המבנים באמצעות מענקי שיפוץ שאישר או במימון עצמי של הרשויות. נמצא כי עד יולי 2013, רק שמונה מהרשויות (כ-30%) השלימו את השיפוץ. עוד נמצא שרק לגבי חלק מהרשויות שלא השלימו את השיפוצים כנדרש פעל הפיס להתניית מתן מענקים עתידיים בהשלמת השיפוצים. בתשובתו למשרד מבקר המדינה בנובמבר 2013 מסר הפיס כי רשויות נוספות השלימו את השיפוצים הנדרשים. לגבי שמונה מבנים נוספים טען הפיס כי אין צורך בשיפוץ מהותי שלהם, אף על פי שבחלקם התגלו ליקויים חמורים בסקר 2009 ואף בטיוטת ממצאי סקר 2012.

מעקב
מפעל הפיס

4. 	האגף מבצע מעקב שוטף  אחר מענקי השיפוץ, ואחר הרשויות אשר דיווחו סיום שיפוץ ממקורות עצמיים.  נשלחו מכתבים ל-20 הרשויות שלא הגיבו. אין ביכולתו של מפעל הפיס להיכנס לנעלי הרשות ולקבוע את קצב התקדמות הביצוע, אולם מפעל הפיס מבצע פעולות על מנת להניע ולקדם פרויקטים כגון- פגישות, סיורים בשטח וכד', ובהחלט ניתן לראות כי במבחן התוצאה העבודות מתבצעות, וכי ביותר ויותר מבנים הושלמו השיפוצים. בנוסף, מענקי רשויות אלה שטרם השלימו את עבודות השיפוץ, מותנים בסיום עבודות הסקר.

ליקוי

5. 	מבנים שנעשה בהם שימוש החורג מייעודם:  לפי ממצאי סקר 2009, ב-40 מ-966 המבנים שנבדקו (4.1%) נעשה שימוש החורג מהייעוד שנקבע להם בכתב ההתחייבות. הועלה כי רק בשני מקרים שבהם השכירה הרשות המקומית את המבנים לגורם אחר, קיזז הפיס מהמענקים העתידיים המגיעים לרשות את כספי המענק ששולם בגין אותם מבנים. בשלושה מקרים נוספים פעל הפיס מול הרשויות המקומיות להחזרת כותר פיס (ספרייה) וכן מועדוני פיס לנוער ששימשו כיתות לימוד לשימושם, ואף התנה את מימוש המענקים העתידיים בפינוי כיתות הלימוד מהמבנים. בכל שאר המקרים לא פעל הפיס מול הרשויות המקומיות הרלוונטיות להחזרת המבנים לשימושם.

מעקב
מפעל הפיס

5. 	נכון לינואר 2016 המבנה חזר לייעודו ומשמש לנוער ולחוגים.
	ראה מעקב ראש הממשלה- אוגוסט 2015 עמ' 666.

ליקוי 

7. 	לפי כתב ההתחייבות והנחיות הפיס, על הרשות להתחיל בבנייה בתוך 18 חודשים ממועד ההודעה על אישור המענק ולסיימה בתוך 42 חודשים ממועד ההודעה. לפי נתונים שהמציא הפיס למשרד מבקר המדינה, ביוני 2013 היו רשומים אצלו 190 מענקים שאושרו עד שנת 2009 ובניית המבנים שבגינם ניתנו או ההתחשבנות עבורם טרם הסתיימו. הסכום המשוערך של מענקים אלה הוא 730 מיליון ש"ח, ועד יוני 2013 שילם הפיס 390 מיליון ש"ח על חשבון המענקים. הנתונים האלה מלמדים שהפיס אינו נוקט את האמצעים העומדים לרשותו לפי הדין כלפי רשויות המשתהות שנים רבות בבניית המבנים שלשמם אושרו המענקים. אמצעים אלה כוללים ביטול המענקים ודרישה להחזר סכומי המענקים ששולמו, ולחלופין - קיזוזם מהיתרה לניצול העומדת לזכות הרשויות המקומיות. רק בשנים האחרונות - משנת 2011 ובייחוד בשנים 2013-2012, הפיס מתנה במפורש מימוש מענקים עתידיים בהשלמת בנייתם של מבנים שהמענק בגינם ניתן לפני שנים רבות, אך רק לגבי חלק מהמבנים.

מעקב
מפעל הפיס

7. 	מתוך הרשימה של 190 מענקים פעילים אליהם התייחס מבקר המדינה, נכון לינואר 2016 קיימים 52 מענקים פעילים עד שנת 2009. רשימה זו מורכבת  ממענקים לרשויות בעיקולים מתמשכים (דוגמת משהד), ממענקים לפרויקטים שטרם המציאו את אישורי אכלוס ובטיחות (דוגמת מטה בנימין),  ממענקים שבביצוע באמצעות כונס נכסים (דוגמת ג'וליס).  בהקשר זה, מפעל הפיס פועל בעקביות, בהתמדה ובסבירות, כדי לוודא כי המענקים אותם הוא נותן אכן ממומשים, בהתאם ללוחות הזמנים שהוסכמו בינו לבין הרשות המקומית. מפעל הפיס עורך מעקב שוטף אחר הפעולות שנוקטות בהן הרשויות המקומיות, ושולח מכתבים ותזכורות לרשויות על מנת לוודא כי הן תפעלנה בהתאם להתחייבויותיהן. מענקי רשויות אלה שטרם החלו במימוש, מותנים במימוש ואכלוס הפרויקטים אשר השלמתם מתעכבת.


































חברת פארק אריאל שרון
היבטים בפעילות חברת פארק אריאל שרון

גופים מבוקרים: חברת פארק אריאל שרון בע"מ, רשות החברות הממשלתיות, משרד האוצר, המשרד להגנת הסביבה, רשות מקרקעי ישראל, משרד הפנים

ליקויים 8,17-20 תוקנו. ראה הערות ראש הממשלה 64ג' – מאי 2015, עמ' 383-396. 
ליקויים 8,9,16,21-23 תוקנו. ראה מעקב ראש הממשלה 64ג'- אוגוסט 2015, עמ' 673-681. 

ליקוי

1. 	בפברואר 2011 החליט דירקטוריון החברה שיש לבחור מחדש את ועדת התכנון של הדירקטוריון, מאחר שהוועדה הקודמת כבר לא פעלה באותה עת. נקבע שהוועדה תעסוק, בין היתר, ב"חשיבה תכנונית לטווח ארוך... [וב]קביעת סדרי עדיפויות לתכנון... של מיזמים". אולם באוקטובר 2013 נמצא כי הוועדה עדיין לא התכנסה כלל. דירקטוריון החברה, שהכיר בחשיבות הקמתה של ועדת התכנון ופעילותה, לא וידא שהוועדה מתכנסת ופועלת בהתאם ליעדים שנקבעו לה.

מעקב
חברת פארק אריאל שרון

1. 	בחודש נובמבר 2015 מונו שני דירקטורים נוספים לחברה, עם זאת, הדירקטוריון עדיין פועל בקוורום חסר (סה"כ 5 דירקטורים). ראה תגובה בהערות ראש הממשלה 64ג עמ' 383.

ליקוי 

7. 	על אף החלטות הממשלה בדבר הצורך לקדם את העברת שטחי הפארק לידי החברה, עד אוקטובר 2013 העבירה רשות מקרקעי ישראל לחזקת החברה רק כ-1,800 דונם (כ-40%) מהשטחים שלגביהם קיבלה החברה הרשאה לתכנון בהסכם שחתמה עם הרשות. 

מעקב
חברת פארק אריאל שרון

7. 	חברת פארק אריאל שרון העבירה לרשות מקרקעי ישראל ולשר להגנ"ס תכנית פעולה מפורטת להקמת הפארק ביום 30.6.14. עמדתה בנוגע להקצאת שטחי תמ"מ 3/5 לפארק אריאל שרון. החברה פנתה לרשות מקרקעי ישראל בדבר מימוש זכויותיה במקרקעין בתחום תמ"מ 5/3 ובכלל זה, השטחים בתחום פארק המחזור חיריה. רשות מקרקעי ישראל לא קיבלה את עמדת החברה בנושא זה וביצעה בפועל פעולות ללא הסכמת חברת פארק אריאל שרון. 

ליקוי

10. 	אף שלפי הסכם ההרשאה שנחתם בנובמבר 2009 בין החברה לרשות מקרקעי ישראל החברה רשאית לפעול לניקוז ולניצול של הגז בשטחי ההר שהועברו לרשותה, ממשיך האיגוד להפיק גז לא רק בשטחים שהוקצו בהסכמה לעיריית תל אביב-יפו אלא בכלל השטחים שבהר. בין החברה לאיגוד יש מחלוקת בנוגע לתוקפה של הסכמת החברה לוותר על הזכויות על כל הגז שבהר, כפי שנכתב במכתב האמור מספטמבר 2008. חיוני להסדיר מחלוקת זו לנוכח העובדה שהחברה נושאת באחריות לגז אך לא נהנית מהזכויות שמקורן בשימוש בו. בין החברה לאיגוד מתקיים משא ומתן לקראת חתימה על הסכם בעניין הסדרת שיתוף הפעולה ביניהם לגבי ההיבטים הבטיחותיים הקשורים בהפקת הגז, הנמצאים באחריותה הבלעדית של החברה. לדברי החברה, בהסכם המתגבש יש כמה סעיפים "המלמדים על העברת נטל האחריות בשאיבת הגז לאיגוד". אולם באוקטובר 2013 עדיין לא נחתם הסכם כאמור, ואין ודאות כי הסעיפים האמורים בנוסחם המוצע ייכללו בהסכם שייחתם.

מעקב
חברת פארק אריאל שרון

10. 	טרם נחתם הסכם בין החברה לאיגוד, החברה הודיעה לאיגוד ערים דן  שבכוונתה לפנות לערכאות משפטיות להסדרת הנושא, עפ"י המתווה שגובש בטיוטה ההסכם בין הצדדים. סוכם שכדי להימנע מתביעה וניהול הליך משפטי, ההסכם יקודם. בד בבד, האיגוד התחייב להעביר בימים אלו התחייבות על נשיאה באחריות על הפעלת ותחזוקת מערכת הגז ובכלל זה, את כל הנדרש מבחינה בטיחותית ורגולטורית עפ"י הוראות תג"פ 596 והנחיות מקצועיות שנערכו ע"י אינג' אריק פטרסון, יועץ הגז של הפרויקט ואושר ע"י מנהל תחום איכות הסביבה ואקולוגיה בחברה.

ליקוי

11. 	תקנון החברה ולפיו מספר חברי הדירקטוריון "לא יפחת מ-6 ולא יעלה על 12" אינו עולה עם החלטת ממשלה מנובמבר 2005 ולפיה על דירקטוריון החברה למנות 12 דירקטורים. משרד מבקר המדינה העיר לחברה כי ראוי להסדיר זאת וכי חשוב שבהרכב הדירקטוריון יישמר האיזון בין הגופים השונים שנציגיהם אמורים לכהן בו. מיולי 2010 עד אוקטובר 2013 לא כיהנו בדירקטוריון יחד יותר משמונה דירקטורים. באוקטובר 2013 כיהנו בדירקטוריון רק ארבעה חברים. ממרץ 2013 לא מכהן בחברה גם יו"ר דירקטוריון קבוע. בהיעדר נציגות בדירקטוריון של משרדי הממשלה ושל ראשי רשויות מקומיות כנקבע בהחלטת הממשלה נפגעים מבנה הדירקטוריון והאיזונים השונים בו, אשר נקבעו בהחלטה האמורה. ראוי שהשר להגנת הסביבה ושר האוצר ימנו בהקדם דירקטורים נוספים לדירקטוריון החברה וכן ימנו את יו"ר הדירקטוריון כנדרש על פי התקנון של החברה, כדי לאפשר לדירקטוריון למלא כראוי את תפקידו; כמו כן על השרים למנות את חברי מועצת החברה על מנת לחדש את פעילותה בהקדם.

מעקב
חברת פארק אריאל שרון

11. 	החברה ממשיכה לפעול לשימור האיזון בין הגופים השונים בדירקטוריון, אך עניין זה לא תלוי בה ובהתנהלותה, הגורמים הרלוונטיים מעודכנים במצב ונושא זה נמצא בטיפולם.

ליקוי 

12. 	כבר בדצמבר 2010 העלתה החברה את הצורך בשיפוי נושאי המשרה בחברה בגין סיכונים אפשריים לזיהום שמקורם בהטמנת הפסולת בעבר בשטחי ההר, אך באוקטובר 2013 עדיין לא הסתיים הטיפול בעניין חשוב ורגיש זה.

מעקב
חברת פארק אריאל שרון

12. 	טרם הוסדר נושא הטיפול בזיהום.  חוזר הרשות בעניין אינו מתייחס לשיפוי חל"צ וטעון הסדר חקיקה בעניין. הנושא נמצא  בטיפול של מזכירות החברה מול רשות החברות הממשלתיות.

ליקוי 

15. 	בפברואר 2011 הזמינה החברה מחברה חיצונית סקר סיכונים לבדיקת הסיכונים האפשריים מהבחינה הבטיחותית, הבריאותית והסביבתית - הנוגעים להר הפסולת. הדוח בנושא הוגש לחברה באוקטובר 2012, והיא החלה לפעול להפחתת הסיכונים האמורים, אולם במועד סיום הביקורת עדיין לא הושלמו כל הפעולות המתבקשות על פי דוח זה.

מעקב
חברת פארק אריאל שרון

15. 	החברה פועלת בשוטף לזיהוי ולמזעור של המפגעים; ניטור במספר אמצעים למעקב אחר הביוגז, ניטור תשטיפים שיוצאים מההר ותחזוקה של המשאבות כמו כן, מבצעת ניטור גיאודטי למעקב אחר שקיעות.

ליקוי 

24. 	בשטח שלרגלי הר הפסולת, בצמוד למדרון המזרחי שלו וממערב לכביש 4, הוקמה באוגוסט 1988 תחנת מעבר פסולת של ערי גוש דן; בשנת 2000 הוחל בביצוע פעולות להקמת פארק מִחזור בתחנת המעבר. הסמיכות בין תחנת המעבר ופארק המחזור ובין הר הפסולת ופארק אריאל שרון, המושך אליו מבקרים רבים, מקנה למקום את הייחוד יוצא הדופן, אך יש לה גם כמה היבטים בעייתיים - כגון ריח רע, זיהום ורעשים שמקורם בתחנת המעבר ובפארק המחזור, הפועלים 24 שעות ביממה - והם עלולים לפגוע בהנאתם של המבקרים בפארק ובייחוד בהר הפסולת. לנוכח זאת, ראוי שהגורמים הממשלתיים המעורבים בהקמת הפארק והגורמים הקשורים בהפעלת תחנת המעבר ופארק המחזור, ובראשם איגוד ערים דן לתברואה, ייתנו את דעתם לנושא וימשיכו לפעול באופן שוטף למזעור נזקים ומטרדים שמקורם בסמיכות בין האתרים האמורים.

מעקב
חברת פארק אריאל שרון

24. 	איגוד ערים דן לתברואה הקים מפעל RDF שצפוי להתחיל פעילותו בשנת 2016 ולפעול עפ"י תקנות איכות סביבה מחמירות. חברת אקולוג'י, ככל שידוע לחברה, ביצעה חידוש למתקני אקולוג'י שאמורים לפעול עפ"י הנחיות המשרד להגנ"ס. מתקיימות ישיבות תאום בין חברת פארק אריאל שרון לאיגוד ערים דן לתברואה, בעניין זה. 

ליקוי

25. 	פארק אריאל שרון אמור לשרת את האוכלוסייה הגדולה של גוש דן ומבקרים רבים אשר יגיעו גם מאזורים מרוחקים יותר. הוא שוכן בין כבישים ראשיים, ומכאן שרמת נגישותו לציבור גבוהה מחד גיסא, אך מאידך גיסא הכניסה לפארק מכבישים אלה עלולה להיות כרוכה בקשיים בגלל עומס התנועה בהם. במועד סיום הביקורת הגישה לפארק יכולה להתבצע בשתי דרכים בלבד, אולם בקרב הגורמים העוסקים בנושאי התחבורה השונים - הן בהיבטי התכנון והן בהיבטי הביצוע - אין תמימות דעים בנוגע לפתרונות התחבורתיים הדרושים לפיתוחו של הפארק ולסדרי העדיפויות לקידומם.

מעקב
משרד התחבורה

25. 	שר התחבורה הנחה למצוא פתרונות זמניים באופן מיידי לנגישות הציבור אל הפארק. השר הנחה להקים רמזור זמני באופן מיידי שיפתור את בעיית הבטיחות. גשר מכביש 4- בעתיד לכשיוקם השוק הסיטונאי והתשתיות העתידיות יהיו פתרונות קבע. שר התחבורה הנחה למסד התנהלות משרד התחבורה מול הפארק כהתנהלות מול רשות/ מועצה. סוכם כי מת"ח ייקח את הפארק כמודל וייצר יחד עם צוות של הפארק נוהל עבודה. באחריות מנכ"ל הפארק ומנכ"ל משרד התחבורה (להלן מת"ח). מנכ"ל משרד התחבורה יפיץ מכתב לגורמי המשרד הקורא להתייחס אל הפארק כאל רשות ולהנחות את הפארק לעניין אופן הגשת הבקשות וכד'. שר התחבורה הנחה למציאת פתרונות לשנים הקרובות שיאפשרו גישה סבירה ובטיחותית בהסתמך על התשתית הקיימת. 
	שר התחבורה הנחה לתכנן מסוף תחבורה ציבורית הנדרשת לצרכי הפארק בלבד. תתקיים פגישה של מנכ"ל הפארק עם אגף תחבורה ציבורית (להלן תח"צ) של מת"ח וישוריין תקציב לשנת 2016. 
	לעניין בקשת הפארק להוות חלק מהצוות המכין את תכנית הניקוז למסילה הרביעית, הוחלט כי השר יבחן את האלטרנטיבות הקיימות ובכפוף לכך תתקבל ההחלטה בנושא הניקוז בהקשר למסילה הרביעית, לאחר שיוצג הנושא בפניו. במהלך הפגישה הנחה השר לקדם את הרעיון שהציגה חברת נת"י לכניסה מכביש 461 כדלקמן: 
	שלב א: רמזור זמני לפארק אריאל שרון ורמזור זמני לספארי בר"ג.
	שלב ב': תכנון עתידי של מעבר תת קרקעי המאפשר גישה הן לספארי והן לפארק אשר יבטל את הרמזור הזמני. התכנון יקודם ע"י הפארק בחלקו וע"י נציגי עריית ר"ג בחלקה. השר הנחה לקיים פגישה בה ינכחו נציגי הפארק, נציגי עריית ר"ג ונציגי חב' נת"י. 

ליקוי 

26. 	לצורך הסדרת השימוש בפארק על ידי ציבור המבקרים וכן לצורך הפעלת עסקים (כגון מזנונים והשכרת אופניים) בשטח הפארק יש צורך בגוף שיטפל בסוגיות אלה וירכז סמכויות אכיפה בתחומים שונים כגון: הסדרי חניה, השלכת פסולת ופינוי אשפה. מאחר ששטח הפארק הוא שטח גלילי שלא נמצא באחריות שום רשות מקומית, אין גוף שבסמכותו להתקין ולאכוף חוקי עזר בעניינו ואין שום רשות, בכלל זה החברה, המוסמכת באופן בלעדי לקבוע ולאכוף את ההסדרים הדרושים להפעלת הפארק.

מעקב
חברת פארק אריאל שרון

26. 	החברה מכינה הצעת חוק להסדרת הסוגיות המופיעות בליקוי. 

ליקוי

2.	נמצא כי במינהל התכנון מתעכבות בשלב ההכרזה עשרות תכניות לגנים ולשמורות, חלקן ללא כל סיבה מוצדקת. למשל, עיכוב בהעברת התכניות לאישור השרים הרלוונטיים או המתנה לאישורם של ראשי רשויות מקומיות מעבר למגבלת הזמן הקבועה בחוק (60 ימים) לקבלת תגובתם. זאת ועוד, מינהל התכנון, והרשות בעקבותיו בנוגע לחלק מהגורמים, אימצו כלל שאינו קבוע בחוק או בהנחיה פורמלית כלשהי, המגביל לחמש שנים את תוקף האישורים של הגורמים השונים להכרזות. על הרשות, על מינהל התכנון ועל משרד המשפטים לפעול לצמצום העיכובים והחסמים בתהליכי ההכרזות של גנים ושמורות.

מעקב
משרד המשפטים

2.	טיוטה פנימית של נוהל בדבר תוקפם של אישורים הנדרשים כחלק מהליכי חקיקת משנה גובשה בין הגורמים הנוגעים בדבר בראשות המשנה ליועמ"ש (חקיקה) שכבר פרשה, והיא הועברה להערות היועץ המשפטי של הכנסת טרם הפצתה להערות משרדי הממשלה השונים.
גיבוש הנוהל נעשה מול גורמים חיצוניים רבים, ביניהם,  הלשכה המשפטית של הכנסת והלשכות המשפטיות של כל משרדי הממשלה. לאחר קבלת אישור מצד הלשכה המשפטית של הכנסת, הנוהל יופץ להערות הלשכות המשפטיות של משרדי הממשלה והם צפויים להעביר הערותיהם לנוהל.
הנוהל שיגובש אמור להיות מאושר תחילה,  על ידי  המשנה ליועמ"ש (חקיקה), ולאחר אישורו של  היועץ המשפטי לממשלה. יתכן שאף הממשלה תידרש לעניין הואיל וליבו של הנוהל הוא תוקפם של אישורים לתקנות שרובם של אלה ניתנים בידי השרים עצמם.
לאור האמור, ומשום שהעבודה תלויה בגורמים רבים  ובשיתוף פעולה מצדם, הזמן המשוער לגיבוש הנוהל הינו  כשנה.

ליקוי

3.	אשר לרמ"י, גם בטיפול שלה נמצאו עיכובים חמורים ומתמשכים במתן הרשאות לרשות לפעול בשטחים מוכרזים ולא מוכרזים. התנהלותה זו של רמ"י הביאה לידי כך שהרשות מחזיקה בהסכמי חכירה ובהרשאות רק לכ-25% מהגנים ומהשמורות שהיא פועלת בהם. על הרשות ועל רמ"י לפעול ביחד ובהקדם למציאת דרכים לפתרון בעיית העיכוב המתמשך בכריתת הסכמי חכירה ביניהן ובמתן הרשאות פיקוח לרשות, שיאפשרו לה לפעול לפי צורכה בשטחים המאושרים כגנים וכשמורות.

מעקב
רשות הטבע והגנים הלאומיים 

3. 	רט"ג ורמ"י קבעו את דרכי הפעולה והסדירו את התהליך למתן הסכמי חכירה. בשנת 2015 נחתמו כ 30 הסכמים בתקווה שזו תחילת הדרך להסכמים רבים ונוספים בהמשך. עם זאת עדיין יש צורך ללחוץ מאד כדי לזרז את הטיפול בהסכמים כיוון שההסכמים עם רשות הטבע והגנים הלאומיים אינם בסדר העדיפות של רמ"י.

מעקב
רשות מקרקעי ישראל

3. 	צוותי העסקות במרחבים העסקיים האמונים על קליטת ההרשאות והכנת החוזים ומנהל אגף בכיר לעסקות במטה הרשות האמון על ההנחיה המקצועית ועל האישור בהליך זה, עושים מאמץ לקדם את הטיפול ובעניין זה קיימת התקדמות רבה. חסמים קיימים נפתרים בשיחות מול הרט"ג.

ליקוי

6.	כוח האדם שהרשות מקצה לנושא התכנון אין בו די. האגף האחראי ברשות לנושא תהליכי התכנון הכלל-ארציים - אגף שטחים פתוחים - מונה אדם אחד בלבד - מנהל האגף הנעזר בעובד חיצוני העוסק בתכנון (בהיקף של חצי משרה). בכל אחד ממחוזות הרשות ישנו אדם אחד או שניים העוסקים בתכנון, אבל רק חלק קטן מזמנם מוקדש לנושאי תכנון כלל-ארציים. יוצא אפוא שאין ביכולתה של הרשות להביע את עמדתה בכל המקרים שהיא סבורה כי ראוי שתעשה כן.

מעקב
רשות הטבע והגנים הלאומיים

6. 	נקלטו העובדים לנושא הוועדות המקומיות ורישוי בשלושת המחוזות הגדולים.

ליקוי

8.	חוק גנים ושמורות קובע כי לא יפגע אדם בערך טבע מוגן אלא בהיתר כללי או מיוחד ממנהל הרשות. הועלה כי אף שקק"ל אינה נוהגת לבקש מהרשות היתרים לפגיעה בערכי טבע מוגנים, אין הרשות דורשת ממנה לעשות כן, ואין היא אוכפת את הוראות החוק בנוגע אליה.

מעקב
רשות הטבע והגנים הלאומיים

8.	לעניין מסמך המדיניות בנושא של ערכי טבע מוגנים – המסמך הוצג במספר פורומים בתוך הרשות לרבות המליאה וכן בקרב הגורמים הרלוונטיים, משרד להגנת הסביבה, משרד הפנים, מינהל התכנון, חלה"ט, קק"ל וכד'.

ליקוי

9.	בין הרשות לבין קק"ל מתקיים שיתוף פעולה המבוסס על אמנה והסכם תפעול יערות שנחתמו ביניהן ועל מפגשים של צוות משותף המתכנס מדי פעם בפעם. נמצא כי נושא ההיתרים לפגיעה בערכי טבע מוגנים על ידי קק"ל לא הוסדר במסגרת האמנה והסכם התפעול, ואף לא נמצא שהנושא עלה לדיון במסגרת הצוות המשותף. עולה החשש שקק"ל בפעולותיה פוגעת לפעמים בערכי טבע מוגנים בלי שהרשות ממלאת את חובתה על פי דין ומונעת זאת ממנה. 

מעקב 
רשות הטבע והגנים

9.	השינויים באמנה טרם הסתיימו.
הסיבות לכך נובעות  משינויים שנעשו בקק"ל וכן נושא העבודה שנעשתה ברשות בנוגע לטיפול בערכי טבע מוגנים אשר להם השפעה על האמנה.

ליקוי

10.	בשנים האחרונות מבוצעות במרחבי צפון הנגב ודרום הר חברון (להלן – צפון הנגב) על ידי קק"ל פעולות ייעור ונטיעת עצים אינטנסיביות בהיקפים של אלפי דונם בשנה. פעולות אלה מבוצעות בשני ערוצים סטטוטוריים: תכנית מתאר ארצית ליער ולייעור מס' 22 (להלן - תמ"א 22) ונטיעות ביזמתה של רמ"י, מכוח סמכויותיה, כדי לתפוס חזקה בשטחים ולמנוע פלישות בלתי חוקיות אליהם. לדעת אקולוגים וארגונים העוסקים בשמירה על הסביבה בישראל, פעולות הייעור באזור זה זרות לו ופוגעות במערכת האקולוגית ובשני בתי גידול נדירים, מישורי הלס ובתת הספר, שכמעט שאינם מוגנים במסגרת שמורות טבע.

מעקב
קרן קיימת לישראל

10.	לא דווח על תיקון הליקוי. 

ליקוי

12.	בשטחי תמ"א 22 קק"ל מחויבת להגיש תכניות מפורטות למוסדות התכנון לפני ביצוע הנטיעות. לפי החלטה של המועצה הארצית משנת 2002, עד שיוכנו ויאושרו כל התכניות המפורטות, ולמשך תקופת מעבר מוגבלת בזמן, את הבקשות לנטיעה בשטחי תמ"א 22 מאשרת ועדה שהוקמה לצורך העניין - הוועדה המקצועית למעקב ובקרה של תמ"א 22. הועלה כי בניגוד להחלטה של המועצה הארצית, לא דרשה הוועדה האמורה מקק"ל דוחות חצי-שנתיים על ביצוע הנטיעות בפועל, ואף לא ביצעה מעקב ובקרה מספיקים בשטח.

מעקב
המשרד להגנת הסביבה

12. 	וועדת המעקב ובקרה של תמ"א 22 דנה בתכניות הנטיעה שהוגשו לה על ידי קק"ל בתחומי תמ"א 22. 
הוועדה קיימה סיורים בשטחי הנטיעות של קק"ל. בנוסף נערכו סיורים של חברי הוועדה במסגרת פעילות הגופים אליהם הם משתייכים ואותם הם מייצגים בוועדה. המדינה אף הקימה ועדה לבחינת נטיעות ותכניות שלא לפי תמ"א 22. לדעת המשרד, הוועדה נקטה בכל האמצעים העומדים לרשותה בבקרה על הנטיעות.

ליקוי

15.	עד תחילת 2012 לא ישבו במליאת הרשות אנשי מקצוע מהתחומים הנוגעים לטיפול באתרי מורשת, כמו ארכיאולוגיה, היסטוריה ואדריכלות נוף ושימור, ורק במועד זה מונתה ארכיאולוגית כחברת מליאה. 

מעקב
רשות הטבע והגנים

15.	לאחרונה התמנה פרופ' אהרון מאיר כדי למלא את הקטגוריה של מורשת, היסטוריה וארכיאולוגיה. 

ליקוי

20.	חלק ניכר מתיקי האתר שהעבירה חטיבת המדע לוועדה המקצועית-מדעית של המליאה נבדקו על ידי הוועדה ונמצאו בהם ליקויים שונים, שעיקרם מידע חסר ומידע שאינו מדויק ואף אינו מעודכן. על הרשות לנקוט בהקדם את כל הפעולות הדרושות לתיעוד מקצועי של ערכי הטבע בגנים ובשמורות ולהשלים את הכנתם של תיקי אתר לכל גן לאומי ולכל שמורת טבע.

מעקב
רשות הטבע והגנים 

20.	התוכנה קיימת. הפיתוח כמעט והושלם. הרשות בשלב הבדיקות. השלב הבא יהיה בהזנת כלל המידע על ידי השטח.

ליקוי

21.	חוק גנים ושמורות קובע כי מליאת הרשות תפעל בהרכב של 19 חברים - נציגים מהממשלה ומהציבור, אנשי מדע וגופים שפעילותם משיקה לפעילותה של הרשות. למרות הקבוע בחוק, משנת 2011 עד אוקטובר 2013 פעלה מליאת הרשות בהרכב חסר של 16-11 חברים בלבד. בהתנהלותה זו של הרשות נמנעו האיזונים הדרושים על פי החוק בין גופים ומוסדות שונים המבטיחים את האינטרס הציבורי כולו. 

מעקב
רשות הטבע והגנים הלאומיים

21.	לעניין פעילות המליאה בהרכב מלא של חברים בהתאם לחוק הגנים ושמורות טבע, כיום חברים 12 מתוך 19. נמצאים בשלבי אישור מתקדמים עוד שלושה. 
לשכת השר פועלת להשלמת השורות. 

ליקוי

28.	לפי חוק גנים ושמורות, מליאת הרשות היא הגוף הקובע את מדיניותה של הרשות ומכוון את פעילותה. עליה לנקוט בהקדם את הצעדים הדרושים להסדרת עבודתה ולקבוע באופן ברור את חובותיה, את סמכויותיה ואת סדרי עבודתה כדי שתוכל למלא באופן מיטבי את תפקידה. על השר להג"ס להשלים את מינוים של חברים למליאה כדי שזו תוכל לפעול בהרכב מלא כנדרש בחוק. 

מעקב
רשות הטבע והגנים הלאומיים

28.	 ראה תיקון סעיף 21 לעיל. 

התפלגות לפי מספר ילדים במשפחה -  ילדי עובדים זרים 

חודש

מבוטחים עד ' מס

שני ילדים במשפחה

מבוטחים מעל ' מס

שני ילדים במשפחה כ ילדים"סה

01/01/2014 3,145 83 3,228

01/02/2014 3,176 80 3,256

01/03/2014 3,141 83 3,224

01/04/2014 3,264 88 3,352

01/05/2014 3,379 92 3,471

01/06/2014 3,305 93 3,398

01/07/2014 3,344 94 3,438

01/08/2014 3,394 98 3,492

01/09/2014 3,443 104 3,547

01/10/2014 3,620 105 3,725

01/11/2014 3,680 118 3,798

01/12/2014 3,754 120 3,874

01/01/2015 3,832 129 3,961

01/02/2015 3,880 127 4,007

01/03/2015 3,976 134 4,110

01/04/2015 3,899 127 4,026

01/05/2015 3,942 127 4,069

01/06/2015 4,051 135 4,186

01/07/2015 4,055 133 4,188

01/08/2015 4,097 141 4,238

01/09/2015 4,156 151 4,307

01/10/2015 4,308 155 4,463

01/11/2015 4,528 156 4,684

01/12/2015 4,794 176 4,970

01/01/2016 5,045 196 5,241

01/02/2016 5,286 211 5,497

01/03/2016 5,316 226 5,542

